
CUVÂNT ÎNAINTE 


Ştiinţa dreptului penal, această disciplină juridică infinit de complexă, este 
într-o neîncetată şi intensă transformare. Când se pare că ultimul cuvânt s-a 
spus în această ştiinţă, abia atunci se descoperă că s-a mai născut o perspectivă 
a unor noi şi vaste orizonturi. Nimeni nu ar putea constata, la un moment dat, 
că s-a deschis ultima perspectivă, fiindcă este imposibil să se precizeze care vor 
fi aspectele societăţii de mâine, bazele ei juridice, concepţiile şi năzuinţele ce o 
vor frământa. Căci prin natura sa intimă, ca şi prin substanţa sa, ştiinţa drep- 
tului penal este în cea mai strânsă dependenţă de această infinitate de fațete ale 
celui mai instabil conglomerat: societatea omenească. 

Profundele transformări social-economice pe care societatea le-a cunos- 
cut în evoluţia sa au marcat, cum era şi firesc, în mod direct şi evoluţia drep- 
tului. În acest context, o tendinţă constantă în planul evoluţiei dreptului a fost 
şi este apariţia unor norme şi instituţii noi în cadrul ramurilor de drept ce 
formează sistemul dreptului. Dreptul penal a fost determinat în evoluţia sa de 
schimbările produse în realitatea socială supusă reglementării proprii. Ținând 
seama de faptul că prin intermediul normelor, dreptul penal protejează în 
modul cel mai eficace ordinea de drept, pe cale de consecinţă, ordinea socială, 
se recunoaşte că această ramură a dreptului reprezintă în cadrul sistemului 
unitar mijlocul principal de apărare a celor mai importante valori sociale. 

Noile norme şi instituţii sunt implementate în practica judiciară în măsura 
în care sunt prevăzute de Codul penal. Codul penal adoptat la 18 aprilie 2002 a 
iscat ideea studierii şi tălmăcirii lui. Atât cât el a inclus instituţii noi, este abso- 
lut necesară explicarea acestora celor care doresc să le cunoască şi să le aplice. 
Mai ales nu trebuie uitat un lucru, şi anume că știința penală de astăzi deseori 
este în dezacord vădit cu normele în vigoare. 

Un manual de drept penal ar fi în acest context binevenit. Un manual în- 
seamnă o dezvoltare de principii, bazată pe analiza acestora. Fiind mai presus 
de simplul comentariu, manualul conține explicaţia pe larg a controverselor 
şi discuţiilor în vederea celei mai bune interpretări. Oricare ar fi principiul 
adoptat de legea pozitivă, oricare ar fi teoria preconizată de legiuitor, oricare 
ar fi sistemul codificării, toate acestea sunt analizate în manual, astfel încât 
interpretul este în măsură să afle sensul, întinderea şi conținutul fiecărei dis- 
poziţii de lege. 

Ţinând seama de cerinţele înaintate față de manualul de drept penal, 
autorii acestuia - S. Botnaru, M. Grama, A. Şavga, V. Grosu - au tins să facă o 
lucrare care ar putea servi şi generaţiile de jurişti care vor veni în viitor, rămâ- 
nând la fel de utilă şi actuală. 

Materialul utilizat a fost sistematizat în ordinea în care normele şi institu- 
ţiile sunt examinate în Codul penal. 

Astfel, Capitolul I cuprinde o introducere în studiul dreptului penal. Păs- 
trând consecutivitatea ideilor de expunere, sunt propuse spre însușire: no- 
ţiunea, caracteristicile şi obiectul dreptului penal; politica penală; conexiunea 
dreptului penal cu alte ramuri de drept; principiile dreptului penal; izvoarele 
dreptului penal; ştiinţa dreptului penal. Întrucât acest capitol include dispozi- 
ţiile generale ale dreptului penal, ele sunt elucidate astfel încât celui ce le stu- 
diază să-i fie absolut clar despre ce este vorba şi, mai mult decât atât, să poată fi 
memorate pentru a fi reținute în ulterioara examinare a materiei studiate. 

În Capitolul II, luându-se în considerație faptul că până la momentul ac- 
tual nu s-a întreprins vreo cercetare sistematizată a evoluţiei dreptului penal, 
s-a încercat a o face, prin evidenţierea perioadelor istorice de dezvoltare a nor- 
melor, instituţiilor şi actelor normative, care le-au caracterizat. 

În continuare în Capitolul III, Legea penală, sunt propuse spre însuşire 
următoarele obiecte de referință: noțiunea de lege penală; categorii de legi 
penale; scopul legii penale; norma juridico-penală, interpretarea legii pena- 
le; aplicarea legii penale în timp şi în spaţiu. În acest compartiment autorii 
manualului au modificat tratarea anterioară a materiei, incluzând şi anumite 
obiective noi. 

Capitolele IV, V, VI vizează instituţiile de bază ale dreptului penal: infrac- 
țiunea, raportul juridic penal, componenţa infracțiunii, elucidându-se aspectele 
lor constitutive. 

În Capitolele VII-X sunt analizate detaliat elementele componenţei infrac- 
ţiunii: obiectul infracțiunii, latura obiectivă a infracţiunii, subiectul infracțiu- 
nii, latura subiectivă a infracțiunii. Aceste compartimente constituie o parte 
din miezul ştiinţific al cercetării efectuate. Expunerea coerentă, concretă şi 
exemplificată a problemelor studiate ajută la formularea conceptelor, la iden- 
tificarea deosebirilor şi acumularea cunoștințelor pentru cei care tind să le 
perceapă. 

Este semnificativ şi Capitolul XI, Răspunderea penală, în care instituția 
dată este expusă într-o altă dimensiune prin intermediul noţiunii, al formelor, 
principiilor răspunderii penale, mecanismului de realizare a răspunderii pe- 
nale, prin temeiul răspunderii penale. 





Capitolul XII, Formele infracțiunii intenționate, reprezintă un studiu com- 
plet al etapelor de desfăşurare a infracțiunii intenţionate și al formelor infrac- 
ţiunii intenţionate în raport cu etapele de desfăşurare. 

Capitolul XIII, Unitatea şi pluralitatea de infracțiuni, conţine: considera- 
ţiunile generale, infracțiunea unică şi pluralitatea de infracțiuni. 

Capitolul XV, Cauzele care înlătură caracterul penal al faptei, cuprinde 
cauzele care permit cetăţenilor să-şi realizeze plenar apărarea drepturilor 
şi libertăţilor ce le sunt garantate: legitima apărare, reținerea infractorului, 
starea de extremă necesitate, constrângerea, riscul întemeiat și alte cauze care 
înlătură caracterul penal al faptei. 

Atât Partea generală, cât şi Partea specială a Codului penal prevăd norme 
care au menirea de a eficientiza lupta împotriva criminalităţii organizate. 
Astfel, Capitolul XV, Participaţia, constituie un studiu multilateral în care s-a 
făcut o încercare pozitivă de a valorifica cele mai noi implementări doctrinare 
şi de practică judiciară referitoare la participaţie în contextul asigurării unei 
sancționări corespunzătoare a persoanelor-participante. 

Nu mai puţin complex se prezintă Capitolul XVI, Liberarea de răspundere 
penală, important nu doar din punct de vedere teoretic, ci şi al aplicabilităţii 
practice. 

În Capitolul XVII, Pedeapsa penală, se face o analiză amplă a noţiunii şi 
a caracteristicilor pedepsei, la fel sunt detaliate categoriile de pedepse aplicate 
persoanelor fizice, precum şi cele aplicate persoanelor juridice. 

Lupta împotriva criminalității — în înţelesul larg de faptă vătămătoare 
săvârşită de om împotriva altui om - se confundă cu istoria societății umane 
şi a cunoscut, de-a lungul veacurilor, importante mutații în ceea ce priveşte 
ideile referitoare la rostul sau la justificarea pedepsei, iar problema individua- 
lizării pedepselor se află implicată în toate doctrinele penale care, în ultimele 
două secole, începând de la constituirea şcolii clasice, au marcat evoluţia poli- 
ticii penale. În contextul dat, Capitolul XVIII, Individualizarea pedepselor, are 
menirea de a explica, pentru o mai exactă înţelegere, problemele pe care le 
ridică procesul de individualizare a pedepselor, întru fixarea poziţiilor drep- 
tului penal referitoare la pedeapsă, în raport cu diverse idei privitoare la repre- 
siune. S-a acordat o atenţie specială aplicării unei pedepse mai blânde decât 
cea prevăzută de lege; acordului de recunoaştere a vinovăţiei; infracțiunii ne- 
consumate; recidivei de infracțiuni; participaţiei; concursului de infracțiuni; 
cumulului de sentinţe şi executării hotărârii unui stat străin. 

În Capitolul XIX, Liberarea de pedeapsă penală, sunt formulate noţiunile 
generale şi specificate tipurile liberării de pedeapsă penală, detaliate astfel în- 
cât să fie clare litera şi sensul legii penale. 

Capitolul XX, Măsurile de siguranță, remarcă aspectele generale şi speciale 
ale măsurilor de siguranţă. 

Capitolul XXI, Cauzele care înlătură răspunderea penală sau consecințele 
condamnării, vizează amnistia, graţierea, împăcarea, antecedentele penale şi 
reabilitarea judecătorească. 

Conotaţia semantică a unor termeni sau expresii cuprinse în capitolul XXII, 
Calificarea infracțiunii, va facilita de asemenea aplicarea normelor penale. Ca- 
lificarea infracţiunilor în cazul unui concurs de infracțiuni, al concurenţei 
normelor penale, permite determinarea şi constatarea juridică a corespunderii 
exacte dintre semnele faptei prejudiciabile săvârşite şi semnele componenţei in- 
fracțiunii imputate. 

În lucrarea de față fiecare autor a făcut analiza textului de lege, înfățișând 
în acelaşi timp problemele care continuă să dea naştere la discuţii în cadrul 
literaturii juridice sau a practicii judiciare şi adoptând, uneori cu privire la 
aceste probleme, un punct de vedere propriu. 

Aşadar, manualul de drept penal (partea generală) este ferit de iraționa- 
lismul pur teoretic, îmbinând extrem de reușit doctrina ştiinţifică cu practica 
judiciară, prezentând, totodată, şi o confruntare pozitivă a opiniilor, pozițiilor 
şi concepțiilor existente vizavi de un aspect sau altul ale problemei. 

Demersul ştiinţific este cu atât mai important, cu cât sunt încă numeroase 
situaţii contradictorii, lămurite în această sursă. 

Concluziile ce pot fi desprinse din conţinutul materiei expuse apreciază 
originalitatea sa, iar unele vin chiar să schimbe opiniile existente până acum. 

Mentalitatea perimată a timpului de odinioară, asociativitatea raţiunii 
umane, unele stereotipuri formate în procesul activităţii practice — toate aces- 
tea pot fi depășite prin apelarea la cercetările ştiinţifice din domeniul dreptu- 
lui penal. 

Tocmai în ideea suplinirii acestor deficienţe apare, în calitate de mostră de 
interpretare doctrinară, prezenta lucrare. 

Lucrarea reprezintă un studiu ştiințifico-didactic profund, conținând o 
totalitate de idei noi, care permit formularea unor generalizări superioare ce- 
lor existente anterior; ea poate fi recomandată celor interesați în speranţa că va 
fi utilă mai multe decenii înainte. 


Prof. univ., dr. Costică Bulai, 
judecător la Curtea Constituţională 
a României 

Capitolul | 


INTRODUCERE ÎN STUDIUL DREPTULUI PENAL 


Secţiunea |. DREPTUL PENAL — RAMURĂ A DREPTULUI 


S1. Noţiunea şi caracteristicile dreptului penal 


Omenirea, în decursul istoriei sale, a parcurs etape interesante prin prisma 
evoluţiei fenomenului criminalității, dar și a măsurilor de apărare socială pe 
care le-a adoptat pentru a bloca, diminua şi preveni unul dintre acele flageluri 
care, în decursul veacurilor, au produs însemnate pagube umane, morale şi 
materiale. 

Secolul XX şi începutul secolului XXI, cu progrese remarcabile pe plan 
tehnico-ştiinţific şi sub raportul nivelului de dezvoltare al civilizaţiei umane, 
reprezintă, din păcate, şi un record în evoluţia fenomenului criminalității. De 
la an la an infracționalitatea a cunoscut creşteri alarmante. Mergând de la in- 
fracțiuni cu un pericol social redus şi până la infracţiuni săvârşite de grupuri 
organizate, premeditate şi cu urmări deosebit de grave, uneori afectând înseşi 
structurile de bază ale societăţii, criminalitatea s-a aflat într-o permanentă 
ofensivă, societatea reuşind să facă destul de puţin pentru a asigura o apărare 
socială eficientă împotriva acestui devastator flagel. Totodată, s-a cunoscut o 
extindere din ce în ce mai mare a crimei organizate, s-a mărit numărul fapte- 
lor de corupţie, cu importante reverberaţii pe plan politic, economic, social şi 
juridic. Astfel perioada pe care o parcurgem se caracterizează printr-o perma- 
nentă escaladare a criminalităţii, care implică efecte negative pentru stabilita- 
tea societăţii noastre şi, nu în ultimul rând, pentru fiecare persoană în parte. 

Legile, numai prin conţinutul şi sancțiunile pe care le prevăd, reprezintă 
mult prea puţin pentru a contracara fenomenul infracțional. Organizarea unui 
aparat de poliţie şi judecătoresc de mare eficiență, bine pregătit profesional şi 
dotat potrivit ultimelor realizări în domeniul luptei antiinfracţionale, consti- 
tuie, de asemenea, doar o soluţie parțială. 

Combaterea şi diminuarea criminalităţii pot fi realizate doar în condiţiile 
în care sunt întreprinse cumulativ inițiative legislative şi măsuri de ordin soci- 
al, economic, juridic care să permită contracararea cauzelor şi condiţiilor care 
determină sau favorizează infracționalitatea şi să asigure intervenţia operativă 
a organelor specializate, cu atribuţii antiinfracționale. 

În lupta împotriva criminalităţii un loc aparte îl ocupă normele juridice 
penale, care, în totalitatea lor, formează o ramură distinctă în cadrul sistemu- 
lui de drept, şi anume dreptul penal. 

Dreptul penal reprezintă instrumentul prin care se apără valorile sociale 
împotriva faptelor periculoase. 

Denumirea de “drept penal” este folosită în două accepţiuni: a) de ramură 
specifică a dreptului, care reuneşte sistemul normelor juridice penale, şi b) de 
ştiinţă, de ramură distinctă a ştiinţelor juridice care studiază aceste norme. 

A reproduce toate definițiile date dreptului penal de către diverși penaliști şi 
criminologi ar însemna să umplem pagini întregi cu un material aproape inutil. 

Sarcina este cu atât mai dificilă când avem a defini dreptul penal care a 
evoluat şi a înregistrat schimbări spectaculoase de la o epocă la alta, de la o so- 
cietate la alta. În raport cu această evoluţie şi limitele dreptului penal au suferit 
schimbări, iar definițiile date s-au modificat în consecință. Dacă, cu decenii 
în urmă, penalistul francez H. Donnedieu de Vabres definea dreptul penal 
ca “ansamblul de legi care reglementează într-o ţară exercitarea represiunii 
de către stat”, astăzi această definiție nu mai corespunde realităţii, formând o 
viziune prea îngustă asupra dreptului penal. 

De aceea considerăm că, în etapa actuală, dreptul penal, ca ramură de 
drept, reprezintă o totalitate de norme juridice, legiferate de puterea legis- 
lativă, care stabilesc ce fapte constituie infracțiuni, condiţiile răspunderii 
penale, pedepsele și alte măsuri ce urmează a fi aplicate sau luate de către 
instanţele judecătorești în cazul persoanelor care au săvârșit infracţiuni, în 
scopul apărării celor mai importante valori sociale. 

Din analiza definiției dreptului penal putem desprinde următoarele ca- 
racteristici ale acestei ramuri de drept: 

1) dreptul penal este o ramură de drept distinctă, care face parte din siste- 

mul dreptului Republicii Moldova alături de alte ramuri de drept; 

2) dreptul penal este autonom în raport cu celelalte ramuri de drept întru- 
cât reglementează un domeniu distinct de relaţii sociale, la fel are obiect 
şi metodă de reglementare proprii; 

3) dreptul penal are o structură unitară, deoarece este alcătuit din partea 
generală şi cea specială, care sunt interdependente şi se completează în 
mod reciproc; 

4) ca orice altă ramură de drept, dreptul penal este format dintr-o totalita- 
te de norme juridice; 

5) normele dreptului penal stabilesc faptele considerate infracțiuni, con- 
diţiile de tragere la răspundere penală a persoanelor ce le săvârşesc, 

precum şi pedepsele ce trebuie aplicate sau măsurile ce trebuie luate în 
cazul încălcării lor; 

6) normele juridice penale se aplică în scopul ocrotirii statului şi a ordinii 
de drept din Republica Moldova împotriva faptelor socialmente peri- 
culoase. 

Toate aceste trăsături atribuie dreptului penal un rol aparte în contextul 

celorlalte ramuri de drept. 


$2. Obiectul dreptului penal 


Cunoaşterea obiectului dreptului penal este importantă, deoarece de el 
depinde gruparea normelor de drept penal într-o ramură aparte de drept şi, 
apoi, de caracterul şi de felul obiectului depinde caracterul normelor care for- 
mează conţinutul lui. 

Obiectul dreptului penal îl constituie o categorie aparte de relaţii sociale, 
numite relaţii juridice penale. Aceste relaţii iau naştere între membrii societă- 
ţii şi stat prin intermediul organelor judiciare din necesitatea apărării valorilor 
esenţiale ale societăţii și a dezvoltării lor în deplină securitate!. 

Analizând şi explicând obiectul dreptului penal, în literatura juridică s-au 
conturat câteva opinii referitoare la momentul apariţiei relaţiilor juridice penale. 

Pe de o parte, s-a afirmat punctul de vedere al acelor autori care susțin că 
obiectul dreptului penal îl constituie relaţiile sociale care apar între societate şi 
membrii săi din momentul intrării în vigoare a normelor penale”. 

După părerea acestora, normele dreptului penal au o eficiență activă din 
însuşi momentul intrării lor în vigoare, deoarece deja din acest moment socie- 
tatea poate pretinde de la membrii săi o anumită conduită de conformare cu 
normele dreptului penal, iar membrii societății sunt obligați să le respecte. 

În condiţiile în care norma de drept este respectată, avem a face cu un ra- 
port juridic de conformare. Atunci însă când se săvârşeşte o infracțiune, încăl- 
cându-se dispoziţiile imperative ale legii, se naşte un nou raport juridic, numit 
de conflict, care apare între societate şi infractor. În baza acestui raport statul 
are dreptul de a trage la răspundere şi de a-l sancţiona pe infractor, iar acesta 
din urmă are obligaţia de a răspunde pentru fapta săvârşită şi de a suporta 
sancţiunea prevăzută de norma penală. Astfel, alt grup de autori consideră 





Drept penal. Partea generală. Sub red. A. Borodac, Chişinău, Ştiinţa, 1994, p. 6. 

V. Dongoroz, Drept penal, Bucureşti, 1939, p. 28; C. Bulai, Manual de drept penal. Partea 
generală, Bucureşti, ALL, p. 3; Kypc yzonoenozo npasa. OGwpaa uacmv, Tom I. Ilon. pen. 
H. O. Kysnenosoă, VI. M. TaxxkoBoir, Mocksa, 3eprano, 1999, c. 2. 

că obiectul dreptului penal îl formează relaţiile sociale care apar ca urmare 
a săvârşirii infracțiunii, relaţii de conflict care iau naştere numai în urma 
săvârșirii şi numai din momentul săvârşirii infracțiunii, fapt care, în ultimă 
instanță, provoacă tragerea la răspundere penală şi pedepsirea infractorului”. 

Potrivit celei de a treia opinii existente, relaţiile juridice penale se nasc nu- 
mai în momentul tragerii făptuitorului la răspundere penală în calitate de în- 
vinuit*. Dacă făptuitorul nu este descoperit şi nu este tras la răspundere penală 
în calitate de învinuit, nu poate fi vorba despre o relaţie juridică penală. 

Şi cea din urmă părere este că relaţiile juridice penale apar din momentul 
intrării în vigoare a sentinței pronunţate de instanța de judecată5, pentru că 
existența unor cazuri generale (spre exemplu, amnistia, prescripţia tragerii la 
răspundere penală ş.a.) sau speciale (spre exemplu, darea de mită, alin. (3) al 
art. 334; trădarea de patrie, alin. (2) al art. 337; circulaţia ilegală a substanţelor 
narcotice, psihotrope sau a precursorilor, alin. (4) al art. 217, care înlătură răs- 
punderea penală, exclude apariţia relațiilor juridice penale. 

Respectivii autori însă nu menţionează despre ce fel de sentință pronun- 
ţată de instanţa de judecată este vorba. Care ar fi situaţia în cazul pronunțării 
unei sentinţe de achitare? 

Divergenţele de opinii existente la acest subiect ne demonstrează, că în- 
trebarea privind conţinutul şi momentul naşterii relaţiilor juridice penale ţine 
de cele discutabile din punct de vedere teoretic. 

Cititorul este îndreptățit să accepte oricare dintre opiniile expuse mai sus. 
Noi însă pledăm pentru părerea promovată şi de distinsul profesor C. Bulaif, 
în conformitate cu care obiectul dreptului penal este format de o categorie 
aparte de relaţii sociale, pe care le numim relații de apărare socială. Aceste 
relaţii se formează între membrii societăţii în mod obiectiv şi logic, indepen- 
dent de voinţa lor, din necesitatea de apărare a valorilor esenţiale ale societăţii 
şi a dezvoltării lor în deplină securitate, ca o condiţie sine qua non a existenţei 
societății şi a evoluţiei sale normale. 





B. C. IlpoxopoB, H. M. KpanaueB, A. H. TapraGaeB, Mexanu3m y201086H0-npa608020 
pezynuposanua: Hopma, npa6oomnomenue, omeemcmsennocmo, Kpacuomap, 1989; 
V. Dobrinoiu, |. Pascu, V. Lazăr, Gh. Nistoreanu, I. Molnar, A. Boroi, Drept penal. Partea 


generală, Bucureşti, ATLAS LEX, 1996, p. 12. 

A. T. PuBnun, 06 yzono6no-npaeogbix u y20n06Ho-npoueccyanvhoix omnomenuAax, Ilpa- 
BoBenenue, 1962, No2. 

> B.[. Cmupnos, Ilpaeoomnomenue 6 yzonoenom npase, IlpaBoBenenue, 1961, N*3. 


$  C. Bulai, Manual de drept penal. Partea generală, Bucureşti, ALL, 1997, p. 3. 


Capitolul I 13 





De la apariţia statului şi dreptului, relaţiile de apărare socială, care pot fi 
atât de conformare, cât şi de conflict, au constituit şi continuă să fie obiect de 
reglementare pentru dreptul penal, care prevede prin normele sale faptele in- 
terzise ca infracțiuni şi pedepsele ce urmează a fi aplicate celor care le săvârşesc. 
Prin această reglementare relaţiile de apărare socială, care au existență obiecti- 
vă şi anterioară oricărei reglementări, devin raporturi juridice penale. 

Mai mult decât atât, această opinie este susținută pe deplin şi de legislaţia 
penală în vigoare (art. 2 din CP al RM). 

Deci, obiectul de reglementare al dreptului penal este format din relaţiile 
de apărare socială, care au o existenţă obiectivă, anterioară oricărei încălcări, 
fiind vorba de relaţiile de conformare, ce apar din momentul intrării în vi- 
goare a normei de drept penal, precum şi relaţiile de conflict, care apar din 
momentul săvârşirii infracţiunii. 


$3. Politica penală 


Noţiunea “politică penală” a fost folosită pentru prima oară la începutul sec. 
al XIX-lea, în manualul său de drept penal, de către penalistul german A. Feuer- 
bach (1803), definind-o ca: “Ansamblul procedeelor represive prin care statul 
reacționează contra crimei”. Conceptul a fost dezvoltat ulterior cu noi idei. 

Dintotdeauna, cei care şi-au exprimat părerea cu privire la conceptul de 
politică penală au scos în evidenţă un adevăr de justeţea căruia nimeni nu s-a 
îndoit, toţi fiind de acord că elementul definitoriu al politicii penale este lupta 
împotriva fenomenului infracțional. 

În etapa actuală politica penală este definită ca un ansamblu de mijloace şi 
de măsuri, propuse legiuitorului sau folosite efectiv de stat, la un moment dat, 
într-o anumită ţară, pentru a combate şi a preveni criminalitatea”; sau politica 
penală este în egală măsură o ştiinţă şi o artă care constă în a descoperi cele 
mai bune soluţii posibile pentru diferitele probleme de fond şi de formă pe care 
le implică fenomenul criminalităţii:. 

Din definițiile prezentate se desprinde concluzia că politica penală este 
o parte a politicii generale a statului şi se referă la măsurile şi mijloacele ce 
trebuie adoptate şi aplicate pentru prevenirea şi combaterea fenomenului in- 
fracțional într-o anumită țară şi într-o perioadă determinată. 





7 Şt. Daneş, V. Papadopol V., Individualizarea judiciară a pedepselor, Bucureşti, Editura 


Juridică, p. 6. 
8 C. Mitrache, Cr. Mitrache, Drept penal român. Partea generală, Bucureşti, Universul 


Juridic, 2003, p. 27. 

Ca parte integrantă a politicii generale a statului nostru, politica penală 
(ca şi politica economică, cea socială ş.a.) este abordată de conducerea statului, 
prin elaborarea de către Parlament a unor legi penale, legi care să corespundă 
cerinţelor societăţii actuale şi, totodată, normelor legislaţiei europene pentru 
integrarea țării noastre în Uniunea Europeană. 

Politica penală ne apare, deci, ca o parte a politicii generale a statului, care 
cuprinde ansamblul de măsuri şi mijloace de prevenire şi combatere a fenome- 
nului infracțional, precum şi ansamblul principiilor de elaborare şi aplicare a 
acestor mijloace şi măsuri, adoptate la un moment dat, într-o anumită ţară. 
Ansamblul de măsuri utilizate în lupta cu criminalitatea, studiate de ştiinţa 
politicii penale, nu dobândesc eficiență decât în măsura în care sunt acceptate 
la nivelul politicii generale, ceea ce implică o concordanță deplină între poli- 
tica generală a statului şi politica penală. 

Politica penală a statului nostru este bazată pe câteva orientări fundamen- 
tale, care alcătuiesc un ansamblu unitar: 

1. Republica Moldova, ca stat de drept, concepe perfecţionarea legislaţiei 
penale din unghiul urmărit de legiuitor, astfel încât legea să-şi atingă 
scopul privind apărarea valorilor fundamentale ale societăţii; 

2. lupta organizată împotriva fenomenului infracțional, care se realizează 
prin acțiuni de prevenire şi acțiuni de combatere a criminalității. Rolul 
prioritar îl au acţiunile de prevenire, care implică un întreg sistem de 
măsuri şi metode. Acţiunea de combatere a criminalităţii este concepută 
ca o îmbinare echilibrată a intimidării, prin constrângere, cu reeducarea; 

3. umanismul politicii penale. Principiul umanismului se întemeiază pe 
valorile sociale ce urmează să fie apărate şi pe mijloacele prin care se va 
înfăptui această apărare. 


$4. Conexiunea dreptului penal cu alte ramuri de drept 


În sistemul de drept al Republicii Moldova, dreptul penal ocupă un loc 
bine definit, care îi conferă un caracter autonom în raport cu celelalte ramuri 
de drept. Acest caracter autonom se explică atât prin propriul său obiect de 
reglementare, cât şi prin faptul că apărarea valorilor sociale se face, în cazul 
dreptului penal, prin stabilirea unor reguli de conduită pe care membrii socie- 
tăţii trebuie să le respecte, dar şi a unor sancţiuni, strict determinate de lege, 
aplicabile în cazul în care dispoziţiile acestuia sunt încălcate. 

În acelaşi timp, dreptul penal se află într-o anumită legătură cu toate cele- 
lalte ramuri ale dreptului. 

O interdependenţă deosebită există între dreptul penal şi dreptul procesual 
penal. 

Fiind două ramuri distincte, cu obiect şi principii de reglementare proprii, 
acestea două au totuşi un scop comun, şi anume înfăptuirea justiției, prin 
stabilirea tuturor faptelor care constituie infracțiuni, identificarea celor ce 
încalcă legea penală şi tragerea lor la răspundere penală. Dreptul procesual 
penal asigură eficacitatea normelor juridice penale reglementând activitatea 
de urmărire penală, de judecată şi sancționare a celor ce săvârşesc infracţiuni. 
În acelaşi timp, dreptul procesual penal ar fi lipsit de conţinut dacă nu ar exis- 
ta dreptul penal, care stabilește faptele considerate infracțiuni, sancţiunile ce 
se pot aplica şi condiţiile în care se realizează tragerea la răspundere penală a 
persoanelor care au săvârşit infracțiuni. 

Dreptul penal are, de asemenea, legături strânse cu dreptul execuțional penal. 
Această legătură presupune necesitatea delimitării lor pentru evitarea dublării 
instituţiilor şi a normelor de drept. Pe elementele acestei delimitări se bazează 
înţelegerea normelor dreptului penal ca norme materiale, iar ale dreptului execu- 
ţional ca norme de procedură şi ca o formă de realizare a dreptului material. 

Executarea pedepselor şi a celorlalte sancțiuni de drept penal este o proble- 
mă foarte importantă deoarece prin aceasta se asigură finalitatea normelor de 
drept penal. 

Există o legătură între dreptul penal şi dreptul civil. Astfel, dreptul civil, 
care reglementează inclusiv relaţiile privind patrimoniul, este sprijinit în apli- 
carea lor de dreptul penal, care incriminează şi sancţionează penal faptele în- 
dreptate împotriva patrimoniului (furtul, jaful, tâlhăria, escrocheria, şantajul 
ş.a.). În acelaşi timp, răspunderea civilă care are ca temei o faptă prevăzută de 
legea penală se realizează potrivit reglementărilor din legea civilă. Alte legă- 
turi se realizează şi cu dreptul familiei, ale cărui norme reglementează relațiile 
privitoare la familie. În acest sens, normele dreptului penal califică drept in- 
fracțiuni îndreptate împotriva familiei o serie de fapte ce lezează relaţiile din- 
tre soți, părinți şi copii etc., cum ar fi: incestul, eschivarea de la plata pensiei 
alimentare sau de la întreținerea copiilor, divulgarea secretului adopţiei ş.a. 

Raporturi interesante există între dreptul penal şi dreptul administrativ, în 
primul rând prin prisma strânselor legături dintre răspunderea penală şi cea 
administrativă, răspunderea penală pornind, pentru unele fapte, din punctul în 
care se termină răspunderea administrativă, iar în al doilea rând, dreptul penal 
intervenind şi sancționând unele încălcări grave ale unor norme din materia 
dreptului administrativ, cum sunt: abuzul de putere sau abuzul de serviciu, ne- 
glijenţa în serviciu, luarea de mită, depășirea atribuţiilor de serviciu ş.a. 

În condiţiile dezvoltării economiei de piaţă şi ale multiplicării reglementă- 
rilor juridice în acest domeniu, dreptul penal îşi extinde legăturile sale cu drep- 
tul comercial prin sancţionarea faptelor care împiedică desfășurarea normală a 
relaţiilor sociale specifice acestei ramuri de drept, cum sunt: pseudoactivitatea 
de întreprinzător, insolvabilitatea fictivă, înşelarea clienţilor ş.a. 

Mai este necesar de evidenţiat şi legătura ce există între dreptul penal şi drep- 
tul constituțional, care reglementează relaţiile de organizare ale statului, precum 
şi valorile sociale fundamentale, ocrotite şi garantate de Constituţie. Pe această 
linie, menţionăm că Constituţia - Legea fundamentală a statului - formează 
baza juridică, inclusiv a legii penale, principalul izvor al dreptului penal, pe când 
dreptul penal, venind în completarea prevederilor constituționale, incriminează 
şi sancţionează faptele care atentează la principalele valori protejate de Legea 
fundamentală: persoana, drepturile şi libertăţile acesteia, proprietatea ş.a. 

Dreptul penal se află în raporturi asemănătoare cu toate celelalte ramuri de 
drept, normele juridice penale sprijinind evoluţia normală a relaţiilor sociale ce 
cad sub incidenţa altor ramuri din sistemul de drept al Republicii Moldova. 


Secţiunea a II-a. PRINCIPIILE DREPTULUI PENAL 


S1. Noţiunea de principii ale dreptului penal 


Dreptul penal, fiind o ramură de drept independentă în sistemul dreptului 
național, are la bază anumite principii ce-i caracterizează conținutul. 

Termenul “principiu” provine de la latinescul principium, ceea ce înseam- 
nă început, obârşie, element fundamental. În domeniul logicii, principiile au 
un sens imperativ, indicând cum trebuie să gândim pentru a ne apropia de 
esenţa obiectului. 

Într-un alt context, principiile au o semnificaţie practică şi normativă, 
arătând ce trebuie să facem, cum trebuie să procedăm în diferite împrejurări 
practice. În acest sens principiile practic-normative au un sens imperativ. 
Aceasta însă nu înseamnă că trebuie să reducem principiile la norme. 

Prin principiu al dreptului înțelegem atât un fundament al sistemului de 
drept, cât şi o modalitate de coordonare a normelor juridice în cadrul sistemu- 
lui în jurul unei idei călăuzitoare. 

Principiile de drept sunt ideile conducătoare ale conţinutului tuturor nor- 
melor juridice. 

Principiile dreptului penal reprezintă orientări de bază care călăuzesc atât 
elaborarea, cât şi realizarea normelor penale, ce se regăsesc în cadrul institu- 
țiilor dreptului penal: infracţiunea, răspunderea penală şi pedeapsa penală. 

Principiile dreptului penal fie că sunt formulate expres în lege (de ex. art. 
3-7 din CP al RM), fie că se desprind din reglementarea instituțiilor de bază ale 
dreptului penal. 

De aici toate principiile dreptului penal le clasificăm în: principii funda- 
mentale şi principii instituționale. 

Vom aborda doar problema principiilor fundamentale, rămânând ca 
celelalte principii să fie analizate odată cu tratarea instituţiilor pe care ele le 
guvernează (de ex., răspunderea penală, aplicarea legii penale ş.a.). 


$2. Sistemul principiilor fundamentale ale dreptului penal 


În doctrina juridică problema sistemului principiilor dreptului penal este 
controversată, exprimându-se opinii diferite cu privire la numărul şi la conţi- 
nutul acestora!”. 

Pornind de la prevederile legii penale în vigoare şi ale doctrinei penale, 
putem enumera următoarele principii fundamentale ale dreptului penal: prin- 
cipiul legalităţii, principiul umanismului, principiul democratismului, princi- 
piul egalităţii în faţa legii penale (principiul răspunderii penale a persoanelor 
vinovate de săvârşirea infracţiunii), principiul vinovăţiei, principiul caracte- 
rului personal al răspunderii penale, principiul individualizării răspunderii 
penale şi pedepsei penale. 

Principiul legalităţii (art. 3 din CP al RM) este un principiu unanim ad- 
mis în doctrina penală și exprimă regula că în domeniul dreptului întreaga 
activitate penală se desfăşoară pe baza legii şi în conformitate cu ea. 

Potrivit acestui principiu, o faptă, chiar dacă este periculoasă, nu poate fi 
considerată infracțiune atâta timp cât nu este calificată ca atare prin lege. Ori 
o constrângere aplicată unei persoane nu constituie o pedeapsă decât dacă 
a fost calificată prin lege, iar stabilirea răspunderii penale trebuie să se facă 
conform legii. 

Principiul legalităţii în domeniul dreptului penal îmbracă două aspecte, şi 
anume: 

a) legalitatea incriminării, exprimată prin regula “nu există infracțiune 

fără lege” (nullum crimen sine lege). Ceea ce presupune că nici o per- 





1 Drept penal. Partea generală. Sub red. lui A. Borodac, Chişinău, 1994, p. 10-14. 

soană nu poate fi trasă la răspundere pentru o faptă care, în momentul 
săvârșirii ei, nu era prevăzută de lege ca infracțiune; 

b) legalitatea pedepsei şi a măsurilor ce se pot lua în cazul săvârșirii fap- 
telor prevăzute de legea penală este cunoscută prin regula (nulla poena 
sine lege) “nu există pedeapsă fără lege”. Potrivit acestui principiu, per- 
soanei care a săvârşit o infracțiune trebuie să i se aplice numai pedeapsa 
prevăzută de lege pentru acea infracţiune şi numai în condiţiile stabilite 
de lege. 

Principiul legalității în dreptul penal a fost formulat şi înscris pentru pri- 
ma oară în Declaraţia drepturilor omului şi ale cetățeanului din 1789 de către 
ideologii Revoluţiei Franceze. Prin art. VIII se declara: “Nimeni nu poate fi 
pedepsit decât în virtutea unei legi promulgate anterior infracțiunii şi legal 
aplicate”. După cel de-al doilea război mondial, principiul legalităţii a fost din 
nou afirmat în Declaraţia universală a drepturilor omului, adoptată de Aduna- 
rea Generală a ONU la 10 decembrie 1948, şi, ulterior, în Pactul internaţional 
cu privire la drepturile civile şi politice din 16 decembrie 1966. 

Convenţia europeană a drepturilor omului, adoptată la Roma pe 4 noiem- 
brie 1950, acordă, la rândul ei, o atenţie deosebită acestui principiu. Semnifica- 
tive sunt în acest sens prevederile art. 7 pct. 1, care stipulează că: “Nimeni nu 
poate fi condamnat pentru o acţiune sau inacțiune care, în momentul când a fost 
comisă, nu constituia infracțiune, potrivit dreptului național sau internațional. 
De asemenea, nu se va aplica o pedeapsă mai severă decât acea aplicabilă în mo- 
mentul în care infracțiunea a fost comisă”. 

Principiul legalităţii a fost încălcat brutal în statele fasciste şi totalitare 
prin consacrarea analogiei, care permitea extinderea normelor penale şi asu- 
pra altor fapte neprevăzute expres de lege, dar care prezintă vreo asemănare cu 
vreuna dintre faptele prevăzute de lege. Analogia a fost acceptată în codurile 
penale: sovietic din 1925, danez din 1930, uruguayan din 1934 ş.a. 

Codul penal al Republicii Moldova din 1961 nu prevedea principiul lega- 
lităţii, însă art. 3, “Temeiul răspunderii penale”, alin. (2) stipula că: “Nimeni 
nu poate fi declarat vinovat de săvârşirea unei infracţiuni, precum şi supus 
unei pedepse penale decât pe baza unei sentinţe a instanţei judecătoreşti şi în 
conformitate cu legea”. 

Actualul Cod penal, adoptat la 18 aprilie 2002, prevede expres în art. 3 
principiul legalităţii. 

Pe baza prevederilor articolului dat nimeni nu poate fi declarat vinovat de 
săvârşirea unei infracţiuni, nici supus unei pedepse penale, decât în temeiul 
unei hotărâri a instanţei de judecată şi în strictă conformitate cu legea penală. 

Interpretarea extensivă defavorabilă şi aplicarea prin analogie a legii pe- 
nale sunt interzise. 

Consacrarea principiului legalității în codul penal are o importanță deo- 
sebită, reprezentând o garanţie a drepturilor şi libertăţilor omului în sensul că 
împiedică extinderea legii penale prin analogie. Pentru legiuitor constituie o 
obligaţie ca în activitatea de incriminare să precizeze cu exactitate atât fapta in- 
terzisă, cât și sancțiunile aplicabile pentru aceasta, iar pentru organele de apli- 
care a legii reprezintă o obligaţie de interpretare strictă a legii, la cazul concret. 

Principiul umanismului (art. 4 din CP al RM). O problemă prioritară a 
lumii contemporane este aceea a drepturilor omului, a ocrotirii ființei umane 
în contextul respectării tuturor drepturilor pe care aceasta le are consfinţite 
atât prin legislaţia internă, cât şi prin tratate şi convenții internaţionale. 

În dreptul penal principiul umanismului presupune că întreaga reglementa- 
re juridică are menirea să apere în mod prioritar persoana ca valoare supremă a 
societăţii, drepturile şi libertăţile acesteia (alin. (1) al art. 4 din CP al RM). Astfel, 
în centrul activităţii de apărare se află omul cu drepturile şi libertăţile sale. 

Alin. (2) al art. 4 din CP al RM prevede: “Legea penală nu urmăreşte scopul 
de a cauza suferinţe fizice sau de a leza demnitatea omului. Nimeni nu poate 
fi supus la torturi, nici la pedepse sau tratamente crude, inumane sau degra- 
dante”. În actuala reglementare penală sunt cuprinse dispoziţii ce reflectă şi 
alte aspecte ale principiului umanismului. Se poate afirma fără exagerare că în 
orice instituţie de drept penal există aspecte ale principiului umanismului, de 
ex. executarea pedepsei nu trebuie să cauzeze suferinţe fizice, nici să înjosească 
demnitatea omului (alin. (2) al art. 61 din CP al RM); existenţa categoriilor spe- 
ciale de penitenciare pentru femei şi minori (alin. (5) şi (6) ale art. 72 din CP al 
RM); prevederea circumstanțelor agravante în mod exhaustiv (art. 77 din CP al 
RM), iar a celor atenuante în mod implicit (art. 76 din CP al RM); liberarea de 
răspundere şi de pedeapsă penală ş.a. 

În concluzie putem susţine că, în dreptul penal, principiul umanismului 
acționează într-un sens dublu: 

-  înprimul rând, protecția pe care dreptul penal trebuie să o asigure per- 

soanei fizice incriminând faptele ce contravin legii penale; 

— în al doilea rând, constrângerea penală are un caracter uman, respec- 

tându-se drepturile infractorului la asistenţă juridică, asistență medica- 
lă, demnitatea acestuia ş.a. 

Principiul democratismului (art. 5 din CP al RM). În orice societate de- 
mocratismul trebuie să fie o însuşire organică a oricărei reglementări juridice, 
în sensul că prin normele de drept se exprimă voinţa şi conştiinţa întregului 
popor şi servesc interesele acestuia. 

Potrivit acestui principiu, toate persoanele sunt egale în calitate de bene- 
ficiari ai ocrotirii penale, precum şi de destinatari ai legii penale!!. În confor- 
mitate cu principiul democratismului, în realizarea prevederilor legii penale 
sunt antrenate diferite mase de oameni care iau parte la elaborarea diferitelor 
legi penale, pot fi antrenate persoane sau organe specializate de stat în supra- 
vegherea minorilor cărora li s-au aplicat măsuri de constrângere cu caracter 
educativ (art. 104 din CP al RM) ş.a. 

Alin. (2) al art. 5 din CP al RM mai expune ca o idee de bază a principiului 
democratismului faptul că apărarea drepturilor şi intereselor unei persoane nu 
poate fi realizată prin încălcarea drepturilor şi intereselor altei persoane sau ale 
unei colectivități. 

Principiul egalităţii în fața legii penale. Deşi nu-şi găseşte o reglementare 
explicită în normele dreptului penal, egalitatea în fața legii are o semnificaţie 
deosebită în condiţiile statului de drept. După noi, principiul egalităţii în fața 
legii este prevăzut de alin. (1) al art. 5 din CP al RM care declară: “Persoanele 
care au săvârşit infracțiunea sunt egale în fața legii şi sunt supuse răspunderii 
penale fără deosebire de sex, rasă, culoare, limbă, religie, opinii politice sau 
orice alte opinii, origine naţională sau socială, apartenenţă la o minoritate na- 
ţională, avere, naştere sau orice altă situaţie”. 

În contradicţie cu principiile dreptului totalitar, actuala concepţie de în- 
făptuire a justiției penale exclude privilegiile, imunităţile sau inegalitățile de 
tratament în aplicarea legii penale. Toţi membrii societăţii, fie că sunt cetăţeni 
ai Republicii Moldova, cetăţeni străini sau persoane fără cetățenie, fie că sunt 
bărbaţi sau femei, intelectuali sau funcționari, se află într-o poziţie egală vi- 
zavi de prevederile legii penale atât în calitate de beneficiari ai ocrotirii juridi- 
co-penale, cât şi în calitate de destinatari ai exigenţelor acestei legi. 

Principiul vinovăţiei. Este unul dintre principiile fundamentale ale drep- 
tului penal, în conformitate cu care persoana este supusă răspunderii penale şi 
pedepsei penale numai pentru fapte săvârşite cu vinovăţie (intenţie sau impru- 
dență) prevăzute de legea penală. 

Chiar dacă fapta săvârşită prezintă un grad sporit de prejudiciabilitate, este 
prevăzută de legea penală, însă a fost săvârşită fără vinovăţie, ea nu va fi calificată 
drept infracțiune şi în nici un caz nu va putea atrage după sine răspunderea şi 
pedeapsa penală. 

Deşi principiul vinovăţiei nu este prevăzut expres în Codul penal al Repu- 
blicii Moldova, în opinia noastră, conţinutul acestuia corespunde prevederilor 

articolului 6, alin. (1) din CP al RM, numit “principiul caracterului personal 
al răspunderii penale”, care exprimă altceva decât ceea ce prevede legea în 
vigoare. 

Principiul caracterului personal al răspunderii penale (art. 6 din CP 
al RM). În conformitate cu principiul dat, atât obligaţia ce decurge dintr-o 
normă penală de a avea o anumită conduită, cât şi răspunderea ce reiese din 
nerespectarea acestei obligaţii revin persoanei care a încălcat respectiva normă 
penală, săvârşind fapta prejudiciabilă, şi nu alteia ori unui grup de persoane. 

În dreptul penal nu se poate antrena răspunderea penală pentru fapta altuia. 

Cu alte cuvinte, răspunderea penală are un caracter personal, adică o 
poartă doar cel ce a săvârşit infracțiunea, şi nu altă persoană. Acest principiu 
poate fi dedus din prevederile alin. (2) al art. 6 din CP al RM, care declară că la 
răspundere şi la pedepsă penală este supusă numai persoana care a săvârşit cu 
intenţie sau din imprudenţă o faptă prevăzută de legea penală. 

Aşadar, în dreptul penal răspunderea nu poate fi decât pentru fapta pro- 
prie, spre deosebire de alte ramuri de drept, unde o persoană poate purta răs- 
pundere şi pentru fapta altuia, de exemplu, în dreptul civil există răspunderea 
părintelui, tutorelui, curatorului pentru fapta săvârşită de copilul minor, în 
dreptul muncii există răspunderea colectivă a unui grup de persoane pentru 
fapta uneia sau a unor persoane din acel grup ş.a. 

Principiul caracterului personal al răspunderii penale apare ca o garanţie a 
libertăţii persoanei şi de aceea este considerat un principiu fundamental, con- 
stituind, în acelaşi timp, şi un principiu al răspunderii penale. 

Principiul individualizării răspunderii penale şi pedepsei penale (art. 7 
din CP al RM). Fiecare infracțiune şi fiecare infractor poartă anumite particu- 
larităţi, fiind în acelaşi rând însoţiţi şi de anumite împrejurări care influențează 
caracterul şi gradul prejudiciabil al infracţiunii şi al infractorului. Principiul 
individualizării răspunderii şi pedepsei penale presupune o examinare în an- 
samblu a tuturor acestor particularități şi împrejurări, care permit de a stabili 
caracterul şi limitele răspunderii vinovatului. 

Principiul dat îşi are consacrarea în art. 7 din CP al RM: “La aplicarea legii 
penale se ţine cont de caracterul şi gradul de prejudiciabilitate al infracțiunii 
săvârşite, de persoana celui vinovat şi de circumstanţele cauzei care atenuează 
ori agravează răspunderea penală. 

Nimeni nu poate fi supus de două ori urmăririi penale şi pedepsei penale 
pentru una şi aceeaşi faptă”. 

Adică, pentru a-i aplica legea penală, instanța de judecată analizează un şir 
de aspecte, cum ar fi, de exemplu, cauzele comiterii faptei, făptuitorul a comis 
pentru prima oară o faptă prejudiciabilă sau a fost anterior condamnat, acesta 

este minor sau adult, a comis fapta sub influenţa cuiva sau de sine stătător, a exe- 
cutat rolul de autor al faptei sau de organizator (instigator, complice), ce acţiuni 
concrete a comis sau nu ş.a. 

Numai după o analiză amplă a tuturor particularităților şi circumstanțelor 
ce caracterizează fapta şi făptuitorul, instanța de judecată îi va putea stabili o 
pedeapsă echitabilă. 

Tot în baza acestui principiu se exclude și dubla incriminare a uneia şi 
aceleiași fapte comisă de persoană. 


Secţiunea a III-a. IZVOARELE DREPTULUI PENAL 


S1. Noţiunea și specificul izvoarelor dreptului penal 


Expresia “izvor de drept” poate avea mai multe accepţiuni, fiecare dintre 
acestea privind un anumit aspect al procesului de formare a normelor juridice. 
Dintre cele mai răspândite sunt: izvor material şi formal, izvor direct şi indi- 
rect, izvor intern şi extern, izvor creativ şi interpretativ. 

În dreptul penal, atunci când se vorbeşte de izvoarele dreptului, această 
expresie este folosită în sensul de izvor formal (juridic). 

Prin izvor formal (juridic) al dreptului se înțelege forma prin care se ex- 
teriorizează voința socială generală pentru a se impune individului şi colecti- 
vității?, 

Prin prisma dreptului penal sunt recunoscute ca izvoare formale actele 
normative, emanate de puterea legislativă a statului, care prin forma şi con- 
ținutul lor oferă posibilitatea exprimării precise, într-o formulare clară, 
concisă, a regulilor de conduită specifice acestei ramuri de drept. 

Definind izvoarele formale ale dreptului penal, putem spune că ele sunt 
acte juridice (normative) care, în cuprinsul lor, stabilesc faptele care constituie 
infracţiuni, condiţiile răspunderii penale, pedepsele ce se pot aplica, precum şi 
actele normative care prevăd dispoziţii obligatorii în procesul de elaborare şi 
aplicare a dreptului penal!?. 

În raport cu alte ramuri de drept, izvoarele dreptului penal sunt mai re- 
strânse ca număr şi, fiind precis determinate, oferă posibilitatea unei delimi- 
tări a normelor juridice care aparțin dreptului penal. 





12 1. Humă, Teoria generală a dreptului, Focşani, NEURON, 1995, p. 74-75. 
15 V. Dobrinoiu, Gh. Nistoreanu, V. Boroi ş.a., op. cit., p. 27. 

Prin prisma formei pe care pot să o îmbrace, izvoare ale dreptului penal 
pot fi doar legile penale în accepțiunea art. 1 din CP al RM. Această restrânge- 
re a izvoarelor dreptului penal se explică prin caracterul deosebit al normelor 
juridice penale, care stabilesc o conduită bine determinată, a cărei nerespecta- 
re atrage după sine răspunderea penală. 

Aşadar, art. 1 din CP al RM dispune că Codul penal al RM este unica lege 
penală a Republicii Moldova. 

În acelaşi timp, reglementările în materie penală se circumscriu dispozi- 
ţiilor cuprinse în Constituţia Republicii Moldova, precum şi unor dispoziţii 
cuprinse în tratate şi convenţii internaţionale la care ţara noastră este parte. 

În acest sens, alin. (3) al art. 1 din CP al RM stipulează: “Codul penal se 
aplică în conformitate cu prevederile Constituţiei Republicii Moldova şi ale 
actelor internaționale la care Republica Moldova este parte. Dacă există necon- 
cordanţe cu actele internaţionale privind drepturile fundamentale ale omului, 
au prioritate şi se aplică direct reglementările internaționale”. 

Astfel specificul izvoarelor dreptului penal poate fi redus la următoarele 
trei aspecte: 

1) principalul izvor al dreptului penal este legea penală; 

2) unica lege penală declarată în Republica Moldova este Codul penal; 

3) Codul penal se aplică în strictă conformitate cu prevederile Constituţiei 

Republicii Moldova şi ale actelor internaţionale la care țara noastră este 
parte. 


$2. Izvoarele dreptului penal 


1) Constituţia Republicii Moldova. Un prim izvor de drept penal este 
însăşi Legea fundamentală, care prin normele sale consacră cele mai impor- 
tante valori sociale ale statului nostru: suveranitatea, independenţa, integrita- 
tea teritorială, persoana umană cu drepturile şi libertăţile sale, proprietatea şi 
alte valori care sunt apărate prin normele de drept penal împotriva atentatelor 
infracționale. 

O importanţă principială pentru dreptul penal o prezintă dispoziţiile con- 
stituționale care vizează în mod explicit sfera de reglementare a acestuia, cum 
ar fi: pct. 3, 4 ale art. 17, care reglementează extrădarea şi expulzarea, art. 21, 
care prevede prezumția nevinovăţiei. Pentru dreptul penal un interes deosebit 
prezintă şi cap. II şi III din Titlul II al Constituţiei, care consacră drepturile, 
libertăţile şi îndatoririle fundamentale, deoarece dreptul penal trebuie să asi- 
gure cadrul necesar pentru ca acestea să fie respectate sau îndeplinite. 

2) Tratatele şi convențiile internaţionale. O altă categorie de izvoare ale 
dreptului penal o reprezintă tratatele şi convențiile internaționale. Constituie 
izvoare ale dreptului penal tratatele şi convențiile în domeniul prevenirii şi 
combaterii criminalităţii la care Republica Moldova este parte. 

În literatura juridică de specialitate se face deosebirea între: 

1) tratate şi convenţii prin care Republica Moldova s-a angajat să incrimi- 
neze şi să sancționeze anumite fapte deosebit de periculoase care aduc 
atingere unor valori şi interese comune ale societății omeneşti, de unde 
şi denumirea de infracţiuni de drept internațional; 

2) tratate şi convenţii internaţionale privind asistenţa juridică internaţio- 
nală în materie penală'; 

3) tratatele internaţionale privind drepturile omului'*. 

Prima categorie de tratate şi convenţii internaţionale poate fi considerată 
izvor indirect (mediat) de drept penal, pentru că prin ele este asumată obligația 
statelor de a incrimina prin legea penală internă astfel de fapte. În asemenea 
cazuri, devin izvoare de drept actele normative prin care au fost adoptate şi nu 
tratatul sau convenţia internaţională. 

Tratatele şi convențiile internaţionale privitoare la asistenţa juridică in- 
ternațională care conțin norme privind extrădarea devin obligatorii după 
ratificarea lor şi sunt socotite izvoare directe de drept penal. 

Actele internaționale privind drepturile omului, prin ratificarea lor de 
către Republica Moldova devin izvoare directe ale dreptului penal, întrucât ele 
au prioritate în aplicare față de legile interne, astfel cum se precizează în dispo- 
ziţiile art. 4 din Constituţie şi art. 1 din CP al RM: “Dacă există neconcordanţe 
între pactele şi tratatele privitoare la drepturile fundamentale ale omului la 





1 Deex., Convenţia cu privire la reprimarea genocidului, adoptată de Adunarea generală a 


ONU în 1948, ratificată de țara noastră. Fapta de genocid este incriminată prin art. 135 
din CPalRM; 


Convenţia privind terorismul cu bombe, adoptată la New York la 12 ianuarie 1998, pe 
care Republica Moldova a ratificat-o prin Legea nr. 1239 din 18 iunie 2002 - Terorismul 
este incriminat prin art. 278 din CP al RM; ş.a. 
15  Deex., Convenţia europeană de extrădare (Paris, 13 decembrie 1957), ratificată de Parla- 
mentul Republicii Moldova la 14 mai 1997; Convenţia europeană privind asistenţa juri- 
dică în materie penală (Strasbourg, 20 aprilie 1959), ratificată de Parlamentul Republicii 
Moldova la 26 septembrie 1997 ş.a. 
De ex., Convenţia privind abolirea muncii forțate (Geneva, 17 ianuarie 1957), ratificată 
de Parlamentul RM la 10 septembrie 1991; Convenţia privind libertatea asocierii şi pro- 
tecţia dreptului la organizare (San Francisco, 9 iulie 1948), ratificată de Parlamentul RM 
la 28 septembrie 1995 ş.a. 

care Republica Moldova este parte şi legile ei interne, prioritate au reglemen- 
tările internaţionale”. 

3) Legea penală. Principalele izvoare ale dreptului penal sunt legile pe- 
nale, adică legile care au fost adoptate anume pentru a reglementa relațiile 
sociale ce se formează între oameni în sensul impunerii unei conduite care 
să determine abținerea de la săvârşirea de infracțiuni, pe de o parte, iar pe de 
altă parte, pentru a reglementa relaţiile ce iau naştere după ce au fost săvârşite 
infracțiunile. Altfel spus, normele juridice care formează conținutul dreptului 
penal ca ramură de drept sunt cuprinse în acte normative interne cunoscute 
sub denumirea de lege penală. 

În Republica Moldova unica lege penală este Codul penal, adoptat de Parla- 
mentul RM la 18 aprilie 2002 prin Legea nr. 985-XV şi care a intrat în vigoare 
la 12 iunie 2003. 

Codul penal reprezintă actul legislativ care cuprinde norme de drept ce 
stabilesc principiile şi dispoziţiile generale şi speciale ale dreptului penal, 
determină faptele ce constituie infracțiuni şi prevede pedepsele ce se aplică 
infractorilor (alin. (2) al art. 1 din CPal RM). 

În opinia unor autori, la care ne alăturăm şi noi, şi în pofida prevederilor 
alin. (1) al art. 1 din CP al RM, pe lângă Codul penal există şi alte legi penale 
cu o sferă de incidență sau aplicare mai restrânsă. În această categorie de legi 
intră, de exemplu, Legea cu privire la combaterea terorismului nr. 539 din 
12 octombrie 2001. 

Tot aici pot fi incluse şi actele prin care se acordă amnistia şi grațierea. Speci- 
fic acestor legi este faptul că ele au un domeniu de aplicare mai restrâns deoarece 
privesc o anumită instituție sau câteva instituţii ale dreptului penal. Pe de altă 
parte, dispoziţiile cuprinse în aceste legi sunt în totalitatea lor de natură penală. 
Aceste dispoziţii vin să completeze cadrul normativ general fixat de Codul penal. 
Aceste legi sunt numite în literatura juridică de specialitate legi complinitoare. 


Secţiunea a IV-a. ȘTIINȚA DREPTULUI PENAL 


Noţiune. Normele dreptului penal îşi găsesc o mai puternică fundamentare 
în măsura în care ele sunt explicate, argumentate şi motivate pe plan teoretic. 

Totalitatea ideilor și concepţiilor, a teoriilor și principiilor despre nor- 
mele și instituţiile dreptului penal formează ştiinţa dreptului penal, ramu- 
ră componentă a ştiinţelor juridice”. 





17 C. Bulai, op.cit. p.21. 

Spre deosebire de dreptul penal ca ramură de drept, ale cărui norme le 
putem găsi în Codul penal şi în alte acte normative, ştiinţa dreptului penal îşi 
găseşte sediul în tratate şi monografii, manuale şi note de curs, studii şi arti- 
cole ştiinţifice. 

Ca sistem de cunoștințe despre dreptul penal, ştiinţa dreptului penal 
explică şi fundamentează necesitatea şi sarcinile dreptului penal, metodele şi 
mijloacele de prevenire şi combatere a fenomenului infracţional. 

Obiectul de studiu al ştiinţei dreptului penal. Obiectul de studiu al 
ştiinţei dreptului penal îl formează dreptul penal ca o totalitate de norme 
şi instituţii. Studiind normele şi instituţiile dreptului penal, ştiinţa trebuie 
să explice care este originea acestora, conținutul şi structura lor, evoluţia lor 
istorică, trebuie să analizeze condiţiile obiective care impun apărarea socia- 
lă a valorilor ce cad sub incidența normelor dreptului penal, să stabilească 
măsurile ce trebuie adoptate pentru prevenirea şi combaterea fenomenului 
infracționalității. 

Ştiinţa dreptului penal cercetează practica judiciară pentru a observa con- 
cordanţa dintre soluţiile practice cu principiile exprimate în normele juridice 
penale. 

Ştiinţa dreptului penal are menirea să descopere legile de evoluţie ale fe- 
nomenului juridico-penal, să pună în evidenţă cauzele care determină crearea, 
modificarea şi dispariţia normelor şi instituţiilor dreptului penal. 

Metode de studiu folosite de ştiinţa dreptului penal. Știința dreptului 
penal foloseşte pentru studiu următoarele metode: metoda logică (rațională), 
metoda istorică, metoda comparativă, experimentul, metoda sociologică, stu- 
diul de caz, metoda statistică ş.a. 

Cu ajutorul acestor metode se poate realiza o analiză complexă şi aprofun- 
dată a normelor şi instituţiilor dreptului penal, se pot emite şi formula idei, 
concepţii şi teorii care vor contribui la dezvoltarea ştiinţei dreptului penal şi la 
perfecționarea legislaţiei penale. 

Locul ştiinţei dreptului penal în sistemul ştiinţelor penal-juridice. Sub 
denumirea de ştiinţe penal-juridice sunt grupate disciplinele socio-umaniste, 
care au ca obiect de cercetare fenomenul complex al infracționalităţii atât sub 
raportul naturii şi etiologiei lui, cât şi sub cel al fundamentării ştiinţifice a mij- 
loacelor de prevenire şi combatere a acestuia. 

Cea mai importantă dintre disciplinele care au ca obiect cercetarea feno- 
menului criminalităţii este criminologia. 

Criminologia este o ştiinţă socială ce studiază fenomenul criminalității 
în ansamblul său sub aspectul stării, structurii şi dinamicii sale, al cauzelor 

şi condiţiilor care îl determină sau îl favorizează, precum şi modalităţile de 
profilaxie şi combatere a acestui fenomen'*. 

În literatura de specialitate i s-a recunoscut criminologiei caracterul de 
ştiinţă complexă interdisciplinară, care include în obiectul său de studiu şi alte 
discipline, de exemplu, antropologia criminală, sociologia criminală, statistica 
penală ş.a. 

Un alt grup de ştiinţe penal-juridice ce au ca obiect cercetarea mijloacelor 
de reacție antiinfracțională cuprinde: penologia și ştiinţa penitenciară. 

Penologia este ştiinţa care se ocupă cu studierea pedepselor şi altor sancți- 
uni de drept penal sub raportul eficacităţii acestora în prevenirea şi reprimarea 
faptelor periculoase, precum şi de elaborarea unor propuneri de îmbunătăţire 
a calităţii acestora. 

Ştiinţa penitenciară studiază modul de organizare şi funcţionare a locu- 
rilor de executare a pedepselor privative de libertate, cum sunt penitenciarele. 

Tot în grupul ştiinţelor penal-juridice se includ criminalistica, medicina 
legală, psihologia judiciară, psihiatria judiciară. 

Criminalistica este o ştiinţă judiciară, cu caracter autonom şi unitar, care 
cuprinde un ansamblu de cunoștințe despre metodele, mijloacele tehnice şi 
procedeele tactice destinate descoperirii, cercetării infracțiunilor, identificării 
persoanelor implicate în săvârşirea lor şi prevenirii faptelor antisociale!?. 

Medicina legală (care aparţine şi ştiinţelor medicale şi celor penale) studi- 
ază problemele patologiei umane legate de viaţa, sănătatea și activitatea omu- 
lui ca fapte incriminate sau relaţii sociale ocrotite de lege, în scopul de a oferi 
justiției probe cu caracter ştiinţific, cât şi măsuri cu caracter medico-social 
utile efortului de asanare a delincvenţei”. 

Psihologia judiciară este o disciplină teoretic-aplicativă care studiază 
persoana umană implicată în drama judiciară, cadrul psihologic şi sociopsi- 
hologic care determină comportamentul ei”. 

Psihiatria judiciară este o ramură a psihiatriei generale” care corelează 
cu legea juridică despre discernământul şi responsabilitatea umană pentru 
faptele săvârşite în detrimentul legii sau neglijarea acesteia”. 





15 [. Ciobanu, Criminologie, Chişinău, Cartdidact, 2003, p. 9. 

Em. Stancu, Tratat de criminalistică, Bucureşti, Universul Juridic, 2002, p. 10. 
%  C. Mitrache, Cr. Mitrache, op. cit., p. 31. 

2 S. Rusnac, Psihologia dreptului, Chişinău, Arc, 2000, p. 140. 


Psihiatria generală este o ştiinţă care studiază etiologia, patogeneza tulburărilor psihice, 
tratamentul şi profilaxia lor. 


23 AL. Nacu, An. Nacu, Psihiatrie judiciară, Chişinău, 1997, p. 7. 

În cadrul ştiinţelor penal-juridice, o situaţie specială, precum s-a arătat 
în literatura de specialitate?*, o are politica penală, care cuprinde în obiectul 
său de cercetare studiul datelor furnizate de celelalte ştiinţe, inclusiv cele pe- 
nal-juridice, care pe această bază elaborează orientările, metodele, principiile 
şi mijloacele pe care le recomandă legiuitorului, în vederea perfecționării nor- 
melor de drept penal, organelor judiciare care vor aplica aceste norme, precum 
şi tuturor celor care au atribuţii în activitatea de prevenire a infracțiunii. 

Ştiinţele penal-juridice prezentate mai sus contribuie, fiecare în felul său, 
la realizarea scopului dreptului penal, a politicii penale. 

Ştiinţa dreptului penal în Republica Moldova. Știința dreptului penal 
din Republica Moldova s-a format sub influenţa ideilor şi teoriilor promo- 
vate de cele mai mari centre ştiinţifice existente în fostul Imperiu Sovietic. 
Pe parcursul a şapte decenii specialiştii-penalişti au fost pregătiți la centrele 
universitare din Moscova, Harkiv, Kiev, Leningrad, Odesa sub îndrumarea ce- 
lor mai mari savanţi din domeniu: A. A. Piontkovski, V. N. Kudreavţev, N. F. 
Kuzneţova, I. |. Karpeţ ş.a. 

Elevi ai acestora au fost şi cei care au contribuit la formarea dreptului 
penal național, şi anume: C. N. Florea, T. I. Carpov, A. Borodac, I. Macari, 
C. Roşca, ş.a. 

După 1991, odată cu destrămarea fostei URSS, Republica Moldova s-a de- 
clarat stat suveran şi independent, iar aceasta a avut implicaţii directe asupra 
vieţii social-politice şi ideologice din ţară, afectând inclusiv şi ştiinţa dreptului 
penal. Începând cu anii '90 ai sec. XX, tinerii specialişti se îndreaptă spre Prut şi 
Europa, spre centrele ştiinţifice din Bucureşti, Cluj, Iaşi, Paris, Bordeaux ş.a. 

Fără a nega acele afirmaţii deja acceptate, tânăra generaţie încearcă să cu- 
noască noi şcoli de drept, noi opinii, teorii existente vizavi de normele şi insti- 
tuţiile de drept penal. La formarea unor noi concepţii au contribuit în special 
savanţi-penalişti ca: C. Bulai, G. Antoniu, Gh. Nistoreanu, M. Basarab ş.a. 

În afară de pregătirea teoretică, preocupările specialiştilor în domeniu au 
fost orientate şi spre elaborarea şi adoptarea unui nou Cod penal, care ar cores- 
punde etapei contemporane de dezvoltare a societăţii. Codul penal adoptat la 
18 aprilie 2002 şi care a intrat în vigoare la 12 iunie 2003 a format o nouă bază 
pentru viitoarele cercetări ştiinţifice. 

Mai mult decât atât, perioada de definire a statalității Republicii Moldova 
a preconizat noi şi noi încercări de a aborda problemele ştiinţei dreptului penal 
prin elaborări de manuale, articole ştiinţifice, comunicări, materiale didactice, 
comentarii. 





2 C. Bulai, op. cit, p. 24. 

La momentul actual în Republica Moldova putem vorbi despre formarea 
unor centre ştiinţifice pe lângă Universitatea de Stat din Moldova, Univer- 
sitatea Liberă Internaţională din Moldova, Academia Naţională de Poliţie, 
ai căror specialişti prin munca lor de zi cu zi contribuie la formarea ştiinţei 
dreptului penal. 

Chiar şi în etapa actuală putem vorbi despre savanţi-penaliști cunoscuţi 
atât la noi, cât şi în străinătate: A. Barbăneagră, S. Brânză, X. Ulianovschi, 
Gh. Ulianovschi, V. Bujor, I. Macari, V. Moraru ş.a. 

În prezent ştiinţa dreptului penal din ţara noastră face paşi importanţi în 
direcţia deschiderii sale spre viaţa ştiinţifică internaţională, pentru racordarea 
dreptului nostru penal la eforturile care se depun pe plan mondial pentru 
studierea ştiinţifică a fenomenului infracționalității şi stabilirea celor mai 
potrivite măsuri pentru prevenirea acestuia. 

Capitolul II 


EVOLUȚIA DREPTULUI PENAL 
ÎN MOLDOVA 


Secţiunea |. Dreptul penal în perioada antică 


În epoca prestatală relaţiile sociale ale geto-dacilor erau reglementate prin 
norme de conduită fără caracter juridic, norme respectate de bunăvoie de către 
membrii societăţii. Informaţiile care ne-au rămas de la istoricii antichităţii se 
referă, fără strictă precizie, la tracii, sciţii sau celții care trăiau pe teritoriul țării 
noastre şi care aveau obiceiuri comune. Unele dintre aceste obiceiuri au supra- 
vieţuit, sub anumite aspecte, şi în societatea feudală. 

Astfel, Herodot arată că fiii puteau cere de la părinţii lor delimitarea părții 
care li se cuvenea din proprietatea comună, fapt ce ne demonstrează că, deşi 
obştea gentilică era dominantă, începuse să fie cunoscută şi stăpânirea indivi- 
duală, ca formă de tranziție către proprietatea privată. Un semn că instituţia 
proprietăţii private se afla în plin proces de formare era şi acela că furtul con- 
stituia o încălcare deosebit de gravă a normelor de convieţuire în societate. 

Învoielile dintre părţi luau forma unui jurământ, însoţit de un anumit ce- 
remonial: părțile turnau vin într-o cupă în care amestecau câteva picături din 
sângele lor, iar după ce înmuiau în acel amestec săgețile, sabia şi celelalte arme, 
beau conţinutul cupei. Vechii locuitori ai țării noastre practicau şi jurământul 
pe zeitățile palatului regal. Dacă regele suferea de o boală, se considera că unul 
dintre supușii săi a jurat strâmb pe vetrele regale. În scopul aflării celui vinovat 
erau chemaţi ghicitorii. Dacă cel indicat de cei trei ghicitori susținea că nu este 
vinovat, era chemat un număr îndoit de ghicitori, iar dacă răspunsul acestora 
se potrivea cu cel dat de primii trei, cel găsit vinovat era ucis, iar bunurile in- 
trau în stăpânirea celor dintâi ghicitori. În caz contrar, erau chemați apoi alți 
ghicitori şi dacă se stabilea că primii ghicitori au dat un răspuns greşit, plăteau 
cu capul greşeala lor. 

În epoca respectivă, toate regulile de conduită erau respectate în mod firesc, 
şi nu prin constrângere, acestea fiind formulate în versuri, pe care le învățau pe 
de rost, cântându-le, ca semn de atașament, chiar de afecţiune față de ele. 

În operele lui Ovidiu se menţionează că sancţionarea faptelor penale la 
geto-daci inițial urmărea scopul răzbunării sângelui. Cu timpul însă, statul 
a interzis răzbunarea, tinzând să treacă în competenţa sa împărțirea justiţiei. 

Se cunoaşte şi pedeapsa cu moartea, căreia erau supuşi pentru adulter, omor, 
acuzaţii false. 

Statalitatea şi dreptul geto-dac erau în etapa când o mare importanţă o 
aveau obiceiurile (cutuma), strâns legate de concepţiile religioase şi mistice ale 
geto-dacilor. Dreptul geto-dac s-a dezvoltat pe parcursul perioadei prin apa- 
riția legilor, care permiteau o parte din obiceiuri, iar altă parte le condamnau 
(răzbunarea prin sânge). 

Procesul de trecere de la societatea gentilică la organizarea politică s-a înche- 
iat în vremea regelui Burebista, prin unificarea triburilor în cadrul statului dac. 

Concomitent cu formarea statului geto-dac au apărut şi normele juridice, 
în locul obiceiurilor. Unele dintre vechile obiceiuri, cele ce s-au dovedit a fi 
convenabile şi utile clasei dominante în plin proces de formare, au fost preluate 
şi sancţionate de către stat. 

Cu toate acestea ele nu ne-au parvenit pe cale directă, vechii autori men- 
ţionează existenţa unor legi emise de autoritatea de stat. Atât Strabon, cât şi 
Iordanes afirmă că legile geto-dacilor au fost adoptate în timpul lui Burebista, 
care pretinde că i-au fost inspirate de zei. Ele au fost transmise din generaţie în 
generaţie, în formă scrisă, și s-au păstrat până în vremea lui Iordanes (secolul 
VI d.Hr.). Prin aceste legi nu s-a făcut o simplă codificare a obiceiurilor, ci s-au 
introdus norme de drept noi şi, potrivit istoricilor sus-menţionaţi, ele cuprin- 
deau porunci ale regelui. Autorii antici spun că regii căutau prin înşelăciune 
şi magie să întrețină în conștiința poporului teama de zei, pentru a asigura 
respectarea legilor. Deoarece regele, ca şi Marele Preot, reprezenta interesele 
aristocrației, legile erau întărite atât cu autoritatea de stat propriu-zisă, cât şi 
cu autoritatea religiei. 

În domeniul dreptului penal, principalele dispoziţii vizau în special apăra- 
rea proprietăţii private. Deşi formal atribuţiile privind realizarea justiției au fost 
preluate integral de către organele statului, în practică, mai ales pentru cazurile 
de vătămare corporală, a continuat să se aplice şi sistemul răzbunării sângelui). 

Cucerirea romană (106 d.Hr.) a întrerupt dezvoltarea firească a civilizației 
şi instituţiilor juridice ale geto-dacilor, căreia le-a dat un curs nou. 

După anul 106 e.n. în Dacia a fost extinsă puterea dreptului roman, drep- 
tul băştinașilor rămânând în vigoare numai pentru raporturile dintre ei. 





1 Ovidiu, Tristele, V. 7, 10, 43-44. 

Secțiunea II-a. Dreptul penal în perioada Evului Mediu 


Dreptul penal în perioada Evului Mediu cuprinde: 

I. Perioada obștii şi a normelor sale de conduită (271/275 — sec. VIII). 

II. Perioada “țărilor” şi a “Legii ţării” în feudalismul timpuriu (sec. IX-XIV). 

III. Perioada statelor româneşti și a dreptului în feudalismul dezvoltat 

(sec. XIV — 1821). 

Până în sec. VIII s-a realizat procesul de etnogeneză a românilor, popor cu 
religie creştină, având o organizare proprie în cadrul statului şi norme de re- 
glementare a relaţiilor în obşte. Mai multe obşti se uneau în uniuni, confedera- 
ţii de obşti, în vederea realizării unor obiective comune: apărarea de năvăliri, 
folosirea mai eficientă a unui teritoriu ş.a. 

Conflictele dintre membrii obștii se rezolvau în cadrul obştii, pe baza soli- 
darităţii rudelor, a talionului şi a compoziţiei. Solidaritatea obştii se manifesta 
şi în cazul când aceasta trebuia să răspundă pentru daunele cauzate obştilor 
învecinate. La aceste norme tradiţionale de comportare s-au adăugat şi regulile 
promovate de biserica creştină. 

Aceste uniuni formează “câmpulungurile, voievodatele, cnezatele” sau 
“țările”. Aparatul de conducere a obştilor se menținea şi era completat de cel 
al “ţărilor”. 

Odată cu formarea ţărilor au fost preluate normele după care se conduceau 
obştile, fiind întărite prin autoritatea aparatului politic al “țărilor”. Dar s-au adău- 
gat în condiţii noi şi norme noi, iar totalitatea acestor norme forma “Legea țării”. 

La români “Legea țării” era un sistem normativ elementar, care reglementa 
relaţiile dintre membrii obştii şi dintre obşti referitoare la conducere, apărare, 
muncă, proprietate, familie, asigurarea liniştii publice prin apărarea vieţii, 
credinţei şi demnității membrilor obştii. “Legea ţării”, numită şi “jus valachi- 
cum”, reprezenta nu altceva decât un sistem normativ de drept cutumiar al 
populaţiei vechi româneşti în perioada de existenţă a obştilor teritoriale şi de 
apariţie a formațiunilor politice. 

În “Legea țării” infracțiunea era tratată ca pricinuirea unei daune materia- 
le, morale şi fizice, de aceea scopul pedepsei era, în principiu, repararea daunei, 
răzbunarea sângelui fiind o etapă deja depăşită. Este posibil că la pedepsirea 
infractorului se luau în consideraţie vârsta şi sănătatea psihică a acestuia. 

Diferenţierea socială nu era prea avansată, astfel încât şi scara valorilor 
apărate prin sancțiuni penale avea în vârf personalitatea şi nu averea. 

Toate infracțiunile se clasificau în: 

- infracţiuni contra personalității (omorul, pricinuirea unor răni), care 
erau sancţionate cu o amendă judiciară, plătită în capete de vite, fiind 
socotită ca cea mai grea pedeapsă, care, după unele opinii, a luat locul 
sancţiunii de izgonire din obşte?. În funcţie de circumstanţele comiterii 
infracţiunii, numărul vitelor se dubla (6, 12, 24 etc.); 

- infracţiuni contra moralei, familiei şi bisericii, care atentau la normele 
morale şi religioase în domeniul familiei şi religiei. Această categorie 
de infracțiuni cuprindea: încheierea căsătoriei între rudele apropiate, 
încheierea căsătoriei prin cumpărarea sau răpirea miresei, necredinţa 
conjugală (a soţiei), violul, naşterea copilului de către o femeie necă- 
sătorită. Toate aceste infracţiuni erau sancţionate cu amendă judiciară, 
plătită în capete de vite. Hulirea lui Dumnezeu, erezia, vrăjitoria, furtul 
averii divinizate a bisericii erau sancţionate tot cu amendă, care se plă- 
tea nu numai în capete de vite; 

- infracţiuni contra averii, precum deteriorarea avutului, incendierea şi 
sustragerea lui (furtul, prădarea şi jaful). Aceste infracţiuni se sancțio- 
nau prin amendă şi întoarcerea averii sau a altei valori egale cu cea răpi- 
tă, incendiată sau deteriorată. Nu se pedepsea furtul de legume, fructe, 
poame pentru consumul pe loc (la fel ca şi mai înainte). Se aplica şi pe- 
deapsa defăimătoare - purtarea infractorului cu lucrul furat prin sat. 

“Legea ţării” nu cunoştea noțiunea de participaţie, toţi părtaşii la infrac- 
ţiune erau pedepsiţi la fel. Nu exista nici noțiunea de recidivă. Ca subiect al 
infracțiunii putea fi doar persoana ce trăia în baza “Legii țării”. 

Deci, “Legea țării” reprezenta o simbioză dintre vechile obiceiuri ale daci- 
lor şi unele norme ale dreptului roman în corelaţie cu condiţiile de existență 
ale obştilor vechi românești. 

Perioada dintre sec. XIV şi mijlocul secolului XVI, până la instaurarea 
dominaţiei osmane, este perioada de instituire a statalității române şi a mi- 
graţiei diferitelor popoare. În acest răstimp au loc formarea Principatului 
Moldova, domnia lui Alexandru cel Bun (1400-1432), domnia lui Ştefan cel 
Mare (1457-1504) ş.a. 

După constituirea statului, dreptul cutumiar “Legea țării” este aplicat în 
continuare. Însă pe lângă dreptul cutumiar se formează şi funcționează şi alte 
izvoare de drept. 

În Moldova medievală erau cunoscute izvoare de drept scrise şi nescrise. 





2 E. Aramă, Istoria dreptului românesc, Chişinău, 1995, p. 27. 

Ca izvoare figurau: cutuma (Legea ţării); legislația domnească; dreptul bi- 
zantin (nomocanoanele - culegerile de drept canonic şi laic, de ex. Syntagma 
lui Matei Vlastaris (1335)); tratatele internaţionale. 

Dreptul penal de asemenea suferă diferite completări esenţiale, care ne 
dovedesc dezvoltarea acestuia. 

Noţiunea de infracțiune devine mai complexă, deoarece a început să fie 
tratată nu numai ca o pricinuire de daune materiale, morale şi fizice, ci şi ca o 
acţiune periculoasă pentru stat şi domnitor. În această perioadă infracțiunile 
se clasificau în vini mari (cele mai grave) şi mici (toate celelalte). 

Pedeapsa a început să fie mai diferențiată, se ținea cont de circumstanţele 
în care au fost săvârşite infracțiunile, precum şi de recidivă. Originea socială 
putea servi ca circumstanţă atenuantă doar când infractorul era boier şi comi- 
tea o infracţiune contra familiei. Pedeapsa diferențiată în legătură cu gradul de 
participaţie la infracţiune însă nu se practica. 

Toate infracțiunile se puteau clasifica convenţional în cinci categorii. Cele 
mai grave infracțiuni erau cele comise contra statului. Dintre ele, infidelitatea 
şi trădarea domnitorului (“hitleanstvo”) erau sancţionate cu moartea și con- 
fiscarea moșiilor. Pretendenţilor la tron, dacă erau din dinastie domnească, şi 
uzurpau puterea domnească li se tăia nasul. 

Infracţiuni contra administraţiei şi justiţiei: depunerea mărturiilor false, 
neexecutarea dispoziţiilor autorităţilor ş.a. Pentru neexecutarea dispoziţiilor 
(“osluh”) se prevedea ca pedeapsă amenda judiciară, (“duşegubină”); pentru 
depunerea mărturiilor false - tăierea limbii; pentru adresarea către judecată 
de mai multe ori (“zavescă”) — amendă. 

Infracţiuni contra moralei, familiei şi bisericii: conform sintagmei lui Ma- 
tei Vlastaris, se stabileau pedepse corporale, exilul. Pentru încheierea căsăto- 
riei între rude sau incest — dacă părţile erau oameni de jos, se aplicau pedepse 
corporale: nobilii se exilau. Prin duşegubină se sancționau răpirea miresei, 
violul şi adulterul. 

Infracțiuni contra personalității: pentru omor — după Sintagmă - amendă. 

Infracţiuni contra proprietăţii: pentru jaf (“razboi”) se stabilea pedeapsa 
cu moartea; pentru furt, prădare - amendă judiciară şi restituirea bunurilor. 
Dacă erau săvârşite a treia oară — pedeapsa capitală. 

Următoarea perioadă din dezvoltarea statului şi dreptului în Moldova este 
legată de dominaţia otomană. 

Modificările din dreptul penal au fost legate de “Pravila lui Vasile Lupu” 
(1646) şi de reforma judiciară de 40 de ani (1588-1628) prin care s-a făcut o în- 
cercare de a codifica dreptul penal şi procesual. 

În acea perioadă se mențineau pricinuirea vinovată a daunei, clasificarea 
în “vină mare” şi “vină mică”. Recidiva era o circumstanţă agravantă. Circum- 
stanţele atenuante, conform “Pravilei lui Vasile Lupu”, se socoteau: dereglările 
fizice, dereglările mintale, vârsta, săvârşirea infracțiunii de către o femeie, 
săvârşirea infracțiunii de către un lunatic, starea de ebrietate. 

Circumstanţe agravante erau: intenţia directă în săvârşirea infracțiunii, 
săvârşirea infracțiunii de către un grup de persoane, atentarea la viața, la cin- 
stea boierilor. 

Categoriile infracţiunilor cunoscute în această perioadă erau aceleaşi cinci: 

1. infracţiuni de stat (politice): cuprindeau, în primul rând, hiclenia (tră- 
darea domnitorului şi a sultanului), pentru care se prevedea pedeapsa 
capitală, însă fără confiscarea pământurilor; 

2. infracţiuni contra averii: furtul, prădarea, jaful, se pedepseau cu moar- 
tea, în celelalte cazuri — cu gloaba. De fapt, calificarea şi stabilirea pe- 
depselor se făcea în funcţie de obiectul atentării şi de subiect. Se mai 
aplicau pedepse de mutilare şi de confiscare a tuturor obiectelor găsite 
în braniște; 

3. infracţiuni contra administraţiei şi justiţiei: darea de mărturii false, 
neexecutarea dispoziţiilor autorităţilor, erau pedepsite cu amendă; 
falsificarea banilor se sancţiona cu arderea de viu, decapitare, amendă 
judiciară; luarea de către slujitorii domneşti a dărilor peste cotă era 
sancționată cu scoaterea acestor slujitori din dregătorii sau cu amendă 
judiciară; 

4. infracţiuni contra personalităţii: pricinuirea de leziuni corporale; leza- 
rea demnităţii, reclamaţii (plângeri) asupra boierilor, se sancţionau în 
funcţie de făptaş, de obicei acesta era pedepsit cu moartea; omorârea 
nou-născutului era sancţionată cu amendă (de cele mai dese ori); 

5. infracţiuni contra moralei, familiei şi bisericii: conform Pravilei lui Vasile 
Lupu, se sancţionau cu moartea sau mutilarea, sau cu amenzi judiciare. 

Scopul pedepsei evoluează spre intimidare sau înfricoşare. Se practicau 
următoarele tipuri de pedepse: pedeapsa cu moartea, pedepsele de mutilare 
(tăierea mâinilor, a nasului etc.), amenzile judiciare (gloaba, hatalmul - în 
capete de boi), aplicarea de lovituri; privațiunea de libertate, care deseori se 
putea răscumpăra, pedepsele ruşinoase (de degradare morală), exilul (se aplica 
foarte rar). 

În perioada regimului turco-fanariot (începutul secolului XVIII - începu- 
tul secolului XIX) apare tendinţa de a moderniza dreptul penal, generată de 
influenţa concepţiilor iluministe şi de dezvoltarea social-economică a țării. 


36 DREPT PENAL. PARTEA GENERALĂ 





În sec. XVIII au avut loc o serie de războaie ruso-turce. Așa s-a răspândit 
şi “porunca” Ecaterinei a II-a. În 1768, Ecaterina a II-a a întocmit “Porunca 
comisiei de codificare”, în care au nimerit multe principii ale lui Voltaire, Di- 
derot ş.a. cum ar fi: egalitatea tuturor în faţa justiţiei sau anularea torturilor. 

Această comisie a pus problema țăranilor şerbi. Din acest motiv, la sfârșitul 
anului 1768 comisia a fost dizolvată. 

Prin ofițerii ruşi, această “Poruncă” ajunge şi în Moldova, unde se stabilesc 
anumite direcţii generale de dezvoltare spre umanizare a dreptului. În dome- 
niul dreptului penal se păstrează aceleași cinci categorii de infracțiuni: 

1. infracţiuni contra statului: pentru care pedeapsa cu moartea se aplică 
mai rar, confiscarea pământurilor nu se mai practică; 
infracțiuni contra personalității; 
infracțiuni contra administraţiei şi justiţiei; 
infracțiuni contra averii; 


Sa Ii d a 


infracțiuni contra moralei, familiei şi bisericii. Ca subiect al adulterului 
apare şi bărbatul. 

Se întocmeşte un fişier criminal - “Condica şireţilor”. 

Deci, dreptul penal din această perioadă cunoaște o dezvoltare în sensul 
îmblânzirii, al umanizării. 

În prima jumătate a secolului XIX, în timpul tranziţiei la perioada moder- 
nă, au fost făcute o serie de încercări de modernizare a dreptului, de codificare 
a sa. 

De fapt, după 1812 în Basarabia se aplică legislaţia penală a Imperiului Rus, 
iar în domeniul dreptului civil s-a aplicat legislaţia locală. Prin legislaţia locală 
se înțelegea: Hexabiblul lui C. Armenopol (6 cărți); Manualul lui A. Donici 
(publicat pentru prima oară în 1814 la Iaşi); Hrisovul de sobor (1785); Regula- 
mentul privind înființarea regiunii Basarabia (1818). 

Manualul lui Andronache Donici, care cuprinde 43 de capitole şi 509 
paragrafe, conţine în cea mai mare parte materii de drept civil, cu excepţia 
unui capitol, “Despre vinovăţii”, ce conţinea materie de drept penal. Manualul 
lui A. Donici, deși nu era o lege în adevăratul sens al cuvântului, a fost între- 
buinţat în Moldova până la 1 octombrie 1817, când a fost pus în vigoare Codul 
Calimah, care a fost alcătuit pe baza izvoarelor de drept existente în Moldova, 
cu o anumită influenţă occidentală (austriacă). 

Între anii 1820 şi 1826, în Moldova a fost tipărită Condica criminalicească, 
partea 1 sia II-a, care, de fapt, era un Cod penal şi de procedură penală. Ea a fost 
influențată de Codul penal al Austriei, tradus în 1807. Conform acestei Condici, 
se restrânge cercul de infracțiuni care se pedepsesc cu moartea, ea aplicându-se 

pentru omor cu intenţie şi jaf cu omor. Pedepsele de mutilare s-au aplicat până 
în 1832, pentru falsificarea peceţii domneşti, care după 1832 se pedepseşte cu 
ocnă. Privaţiunea de libertate se aplică mai pe larg pentru adulter, furt şi omor 
necugetat. Codul prevedea şi publicitatea aplicării unor pedepse: pedepse cor- 
porale în public, plimbarea pe străzi spre ruşinarea infractorului. 


Secţiunea a III-a. DREPTUL PENAL ÎN PERIOADA MODERNĂ 
(CEA DE A DOUA JUMĂTATE A SECOLULUI XIX 
ȘI ÎNCEPUTUL SEC. XX) 


După Unirea Principatelor urma să fie făcută şi o unificare legislativă. 
În Ţara Românească era aplicată Condica criminalicească a lui B. Ştirbei, în 
Moldova - la fel. 

Lucrările de unificare legislativă s-au finalizat cu întocmirea în 1864 a 
unui proiect de cod, care a fost prezentat domnitorului A. I. Cuza. Domnitorul 
nu l-a sancționat, trimiţându-l înapoi cu avizul: “Codul introduce pedepse mai 
grele ca Condica criminalicească de care nu este nevoie”. După unele modifi- 
cări, în 1865, Codul penal a fost pus în vigoare. La întocmirea lui s-a ţinut cont 
de Codul penal francez din 1810. În Cod se prevăd noi principii, ca: principiul 
egalităţii tuturor în faţa legii, “nu există infracțiune şi pedeapsă nearătată în 
lege”, principiul neretroactivității legii penale. 

Acest Cod cuprindea titlul preliminar şi trei cărți. Cartea întâi conţinea 
partea generală, unde este formulată noţiunea de infracțiune, de pedeapsă 
penală şi scopul ei, se analizează circumstanţele atenuante, recidiva ş.a. In- 
fracțiunea era tratată făcându-se legătura juridică dintre lege și infractor. 

Noţiunea de infracţiune era formulată ca “acţiunea sau inacțiunea doloasă 
(vinovată) pe care legiuitorul a sancționat-o penaliceşte”. 

Codul reglementa tentativa, concursul de infracțiuni, recidiva, complicita- 
tea, circumstanţele atenuante şi cele agravante etc. 

Starea psihică anormală a infractorului şi legitima apărare eliberau de 
pedeapsa penală. 

În cazul concursului de infracţiuni, când infracțiunile erau de natură dife- 
rită, se determina pedeapsa cea mai grea, dintre cele prevăzute de lege, iar dacă 
infracțiunile erau de aceeași natură, se dădea o pedeapsă maximă. Noţiunea 
de recidivă era pusă în funcţie directă de faptul dacă a doua oară s-a săvârşit 
o infracțiune mai gravă sau nu. În caz de săvârşire a unei crime după ispăşirea 
pedepsei penale, individul era pedepsit “cu un grad mai mare decât prevedea le- 

gea”. Dacă acesta, ispăşindu-şi pedeapsa pentru o crimă, săvârşea apoi un delict, 
era pedepsit cu maximul pedepsei. Dacă era săvârşit mai întâi un delict, apoi o 
crimă, nu se califica fapta ca recidivă. Instigatorii erau pedepsiţi la fel ca şi auto- 
rii. Pentru complici era stabilită o pedeapsă mai blândă decât pentru autori. 

Codul penal din 1864 prevedea următoarele faze ale infracţiunii: 

1. faza oratorică, în care ideea criminală este comunicată de către o per- 
soană altei persoane. În această fază infracțiunea nu se pedepsea, cu 
excepţia cazurilor de omor, de complot și asociaţii de răufăcători; 

2. faza preparatorie, în care are loc pregătirea materială a crimei. De regulă, 
aceasta nu se pedepsea, cu aceleaşi excepţii ca şi pentru faza oratorică; 

3. tentativa de crimă, în care începe săvârşirea infracțiunii. Tentativa de 
crimă se pedepsea, pe când cea de delict, de regulă, nu; tentativa de 
contravenţie nu se pedepsea niciodată; 

4. infracţiunea consumată, care se pedepsea penal. 

După gradul de pericol social şi în funcţie de pedeapsa ce putea fi stabilită, 

infracțiunile se clasificau în: 

1. crime - infracțiuni pentru care Codul penal admitea munca silnică pe 
viață, privaţiunea de libertate, degradarea civică; 

2. delicte — infracţiuni care se pedepseau cu privaţiune de libertate de la 
15 zile până la 2 ani, interdicția unor drepturi politice şi civile, amendă 
(de peste 25 de lei); 

3. contravenţii — infracțiuni care se pedepseau cu privaţiune de libertate 
de la 1 la 15 zile sau cu amendă până la 25 de lei. 

Codul penal din 1864 nu prevedea pedeapsa cu moartea şi nici nu conținea 
pedepse de mutilare. Acest Cod era cea mai blândă lege penală din Europa ace- 
lor timpuri, fiind elogiat de către specialişti şi savanţi. Pedeapsa cu moartea se 
conținea doar în Codul militar. 

Scopul general al pedepsei penale era redresarea morală a infractorului. 

După Marea Unire din 1918, în domeniul dreptului penal funcționa o plura- 
litate de coduri: în Transnistria - Codul penal ungar; în Bucovina - Codul penal 
austriac; în Basarabia — Codul penal rus; în Valahia — Codul penal din 1864. 

La această etapă se punea problema unificării dreptului penal. În 1919, 
asupra Basarabiei a fost extins codul penal din Vechiul Regat. Totodată s-a 
abordat şi chestiunea privind întocmirea unui nou cod. Elaborarea acestuia a 
început în 1920, însă adoptarea a fost amânată până în 1936. Codul respectiv 
a intrat în vigoare în 1937. 

Acest Cod era constituit din partea generală şi specială. Principiile fun- 
damentale pe care se baza Codul respectiv erau: individualizarea pedepsei, 
responsabilitatea pentru acţiunile sau inacțiunile vinovate ş.a. 

În el se păstrează aceeași clasificare a infracţiunilor: în crime, delicte şi 
contravenţii. 

La stabilirea pedepsei codul penal pornea de la gradul de prejudiciabilității 
a infracțiunii, de la personalitatea infractorului. 

Minorilor responsabili (14-18 ani) li se aplicau măsuri de siguranță. Codul 
penal din 1936 detalia așa noţiuni ca tentativa, circumstanțele atenuante şi 
agravante ş.a. 

Cele mai grave crime erau considerate crimele contra ordinii de drept şi a 
organizării social-politice. 

În codul respectiv sancțiunile se întemeiau pe o concepţie umanistă. Pe- 
deapsa cu moartea nu se conţinea, acesta prevăzând munca silnică pe viaţă, 
privaţiunea de libertate sub diferite forme, închisoarea corecțională până la 12 
ani. Din 1938 codul începe să fie modificat. 

Se măreşte pedeapsa pentru infracțiunile contra ordinii publice: pentru 
spionaj (până la 20 de ani de închisoare); pentru propagarea (orală sau în scris) 
ideilor privind schimbarea formei de guvernământ, luptei de clasă ş.a. 

Din 1940 se înăspresc şi mai mult pedepsele penale. În 1940 în Codul 
penal este inclusă şi pedeapsa capitală. Din toamna lui 1940, situaţia infrac- 
torului era agravată de factori ca: originea etnică neromână, calitatea de a fi 
comunist etc. 


Secţiunea a IV-a. DREPTUL PENAL ÎN PERIOADA 
CONTEMPORANĂ 


După unirea Basarabiei cu România (1918), frontiera dintre România şi 
Statele Sovietice (din 1922 - Uniunea Sovietică) trecea pe Nistru. 

La 29 iulie 1924, Biroul Politic al C.C. al P.C.(b)R. a decis formarea în stân- 
ga Nistrului a R.A.S.S.M. în componenţa R.S.S.Ucrainene. 

În R.A.S.S.M. se aplica legislația penală unională şi ucraineană. Până 
în 1927, în R.A.S.S.M. s-a aplicat Codul penal al Ucrainei din 1922, iar din 
1927 - un alt Cod penal al Ucrainei, alcătuit în deplină concordanţă cu Bazele 
legislaţiei penale a U.R.S.S. şi a republicilor unionale din 1924, care evidenţiau 
două feluri de infracțiuni: 

1) îndreptate împotriva orânduirii sovietice, ca cele mai grave, pentru care 

se fixa o limită de jos, care nu putea fi micşorată de judecată; 

2) toate celelalte, pentru care se stabilea doar limita de sus. 

Bazele admiteau analogia legii, permițând judecătorilor să sancţioneze 
acțiuni care nu erau indicate în lege, dar se asemănau cu unele dintre cele in- 

dicate în lege. Ca pedepse erau aplicate: pedeapsa cu moartea, declararea drept 
duşman al poporului şi expulzarea din U.R.S.S., privaţiunea de libertate ş.a. 

În această perioadă au fost adoptate legi unionale cu caracter penal, care 
s-au aplicat şi în R.A.S.S.M. Spre exemplu, în 1929 a fost adoptată o lege con- 
form căreia, dacă un cetăţean al U.R.S.S., aflat peste hotarele țării, trecea “de 
partea dușmanilor clasei muncitoare”, acesta era declarat în afara legii şi urma 
să fie executat în 24 de ore. Legea respectivă avea putere retroactivă, ceea ce nu 
se practica în dreptul penal. Politica penală se înăsprise într-atât, încât pentru 
unele infracțiuni mai puţin grave (de ex., încălcarea regulilor privind operaţii- 
le valutare, falsificarea banilor, spionajul economic) pedeapsa putea fi cea capi- 
tală. Or, aşa-zisa “Lege a celor cinci spice” din 7 august 1932 prevedea pedeapsa 
capitală pentru infractorii învinuiți de sustrageri din averea întreprinderilor 
de stat, a colhozurilor şi a cooperaţiei de consum. Proprietatea socialistă a fost 
declarată că stă la baza orânduirii sovietice, fiind ocrotită cu sancțiuni grave, 
de aceea nu se lua în consideraţie volumul celor sustrase. În cazul când existau 
circumstanţe atenuante, pedeapsa capitală se înlocuia cu confiscarea averii şi 
10 ani privaţiune de libertate. Deoarece în 1932 a fost foamete, sub incidența 
acestei legi cădeau şi persoanele care luau un buzunar de boabe de pe un câmp 
colhoznic, ca să-şi poată hrăni copiii cât de cât. Până la sfârşitul anului 1932 au 
fost condamnaţi pe baza acestei legi 55 de mii de oameni. 

Acestea și alte legi au servit drept motivare juridică pentru represiunile 
dezlănţuite pe tot teritoriul U.R.S.S. 

La 28 iunie 1940, împotriva principiilor şi a normelor de drept interna- 
ţional, prin ameninţarea cu forța Armata Roşie ocupă Basarabia, Bucovina 
de Nord şi ţinutul Herţa, anexându-le la U.R.S.S., impunând, totodată, aici şi 
regimul comunist. 

La 2 august 1940, la sesiunea Sovietului Suprem al U.R.S.S. a fost adoptată 
Legea cu privire la formarea R.S.S.M. şi includerea în componenţa Ucrainei a 
Bucovinei de Nord, a judeţelor Hotin, Akkerman şi Ismail. 

În R.S.S.M. se aplicau codurile penal, civil, de procedură penală şi proce- 
dură civilă, cel al muncii, familiei ale R.S.S.Ucrainene. Această aplicare tem- 
porară a durat până la adoptarea codurilor R.S.S.M. În 1957 republicilor unio- 
nale li s-a permis adoptarea propriilor coduri, care să fie alcătuite pornindu-se 
de la Bazele legislaţiei unionale şi a republicilor unionale. În 1958, Sovietul 
Suprem al U.R.S.S. a adoptat Bazele legislaţiei penale unionale şi a republicilor 
unionale. În conformitate cu ele a fost elaborat Codul penal al R.S.S.M. votat 
de Sovietul Suprem al R.S.S.M. la 24 martie 1961 şi pus în aplicare la 1 iulie 
1961. Codul penal se întemeia pe principiul responsabilității doar pentru co- 
miterea cu vinovăţie a faptei. Acest cod excludea analogia. În 1958, în legislația 

penală sovietică s-a stabilit pentru prima dată principiul legalității, exprimat 
prin formula “nullum crimen sine lege”. 

Astfel era considerată infracțiune doar fapta prevăzută de legea penală. 
Legea penală nu avea putere retroactivă decât în cazul când noua legea preve- 
dea o pedeapsă mai mică sau excludea pedeapsa. Codul penal includea partea 
generală şi partea specială. Partea generală, alcătuită din 5 titluri şi 60 de ar- 
ticole, cuprindea prevederi generale referitoare la temeiul răspunderii penale, 
noțiunea de infracțiune, formele vinovăţiei (intenţie şi imprudenţă), complici- 
tate, etapele activităţii infracționale, pedeapsa penală, răspunderea penală ş.a. 

Partea specială, alcătuită din 12 capitole şi 210 de articole, cuprindea com- 
ponenţele concrete ale infracţiunilor, clasificate în capitole după obiectul de 
atentare (contra statului, contra vieţii, a sănătăţii, libertăţii, demnităţii persoa- 
nei, contra proprietăţii socialiste ş.a.). 

Întrucât Bazele legislaţiei penale a U.R.S.S. şi a republicilor unionale au 
păstrat pedeapsa cu moartea, Codul penal al R.S.S.M. de asemenea a prevă- 
zut pedeapsa cu moartea pentru infracțiuni ca trădarea de patrie, spionaj, 
diversiune, acte de teroare, banditism, omor cu circumstanţe agravante, falsi- 
ficarea monedei, încălcarea regulilor cu privire la operaţiile valutare. N-a fost 
prevăzută însă privarea de drepturi electorale, care se aplicase până atunci. 
Sustragerea în proporții deosebit de mari din avutul de stat sau obştesc putea 
fi sancționată şi cu moartea, ceea ce ne demonstrează că proprietatea socialistă 
era strict ocrotită de lege, comparativ cu proprietatea personală, pentru a cărei 
sustragere se prevedeau diferite termene de privaţiune de libertate. Dat fiind 
faptul că economia R.S.S.M., ca şi cea a U.R.S.S., era o economie rigid centrali- 
zată, dirijată nu de legile economice, ci prin dictat administrativ, Codul penal 
conţinea un capitol special - “Infracțiuni economice” —, în care, prin sancțiuni 
penale, se făceau eforturi de menţinere a economiei “socialiste”. 

Deoarece a fost în vigoare circa 40 de ani, ani în care în ţara noastră s-au 
produs nenumărate schimbări de ordin social, economic și politic, Codul penal 
din 1961 a suportat şi el modificări în conformitate cu relaţiile nou-apărute. 

Una dintre cele mai serioase modificări ale Bazelor şi, respectiv, ale co- 
durilor penale ale republicilor unionale s-a produs în anii '70, când în acestea 
au fost incluse norme privind noţiunile de “infracțiune gravă” şi “recidivist 
deosebit de periculos”. Alte modificări în acest sens au fost legate de adoptarea 
Constituţiei U.R.S.S. din 1977. Astfel, Codul penal a fost completat cu noi in- 
stituții ca: amânarea executării sentinţei, eliberarea condiționată din locurile 
de deţinere cu atragerea obligatorie a condamnatului la muncă, eliberarea 
condiționată înainte de termen de pedeapsă şi înlocuirea pedepsei prin alta 
mai blândă ș.a. 


42 DREPT PENAL. PARTEA GENERALĂ 





Începând cu 1985, în societatea socialistă a început o profundă restruc- 
turare economică, administrativă şi juridică. A fost declarată tendinţa de for- 
mare a unui stat de drept şi de adoptare a unor noi baze ale legislaţiei penale a 
U.R.S.S. şi a unor noi coduri penale ale republicilor unionale. 

Din iniţiativa penaliştilor sovietici, în 1987 este elaborat un nou Cod pe- 
nal-model. Acest Cod-model a fost discutat în instituţiile de învățământ supe- 
rior de profil şi în cele ştiinţifice. EI a şi format proiectul noilor Baze ale legi- 
slației penale unionale. În decembrie 1988, textul oficial al proiectului Bazelor 
legislaţiei penale a U.R.S.S. şi a republicilor unionale a fost publicat în presă, 
pentru a fi discutat de popor. Pe parcursul a doi ani proiectul a fost prelucrat şi 
completat, ţinându-se cont de propunerile şi observaţiile făcute. Acest act însă 
nu a ajuns să fie pus în aplicare. 

La 23 iunie 1990, Parlamentul R.S.S.M. a adoptat Declaraţia de suverani- 
tate a R.S.S.M. La 23 mai 1991 este adoptată noua denumire a țării - Republica 
Moldova -—, care la 27 august 1991 îşi proclamă independenţa statală. 

Pe fondul acestor schimbări politice de o importanţă crucială, nu mai 
puţin hotărâtoare pentru destinul întregii națiuni par a fi schimbările din 
domeniul legislaţiei. Sistemul şi corelaţia valorilor semnificative socialmente 
nu sunt imuabile, ele modificându-se odată cu schimbarea condiţiilor istorice. 
Ansamblul valorilor respective, caracterizarea fiecăreia dintre acestea, inter- 
dependenţa lor etc. se modifică în istoria fiecărei națiuni în concordanţă cu 
schimbarea conjuncturii sociale, politice, economice, culturale. De asemenea, 
intervin schimbări ale priorităţilor în sistemul axiologic al apărării sociale. 

În acest fel, a apărut imperial necesitatea unei reforme fundamentale a 
legislaţiei, inclusiv a celei penale, din Republica Moldova. Principalul motiv a 
constat în faptul că multe dispoziţii ale legislaţiei penale nu mai țineau pasul 
cu imperativele economice, sociale şi politice ale societății contemporane, mai 
mult decât atât, nu ţineau pasul cu normele dreptului internațional, al cărui 
primat în Republica Moldova a fost declarat prin Constituţia din 29 iulie 1994. 

În această conjunctură a apărut ideea de concepere a Proiectului unui nou 
Cod penal, care a fost elaborat de către un grup de lucru, format prin Hotărâ- 
rea nr. 779 a Guvernului RM din 14 august 1997, în conformitate cu concepţia 
reformei judiciare şi de drept şi cu Programul de activitate al Guvernului RM. 

În tot acest timp, cât s-a lucrat la Proiectul noului Cod penal, cel în vigoare 
(din 1961) a continuat să se modifice neîncetat. 

Noul Cod penal al Republicii Moldova a fost adoptat prin Legea nr. 
985-XV din 18 aprilie 2002 şi a intrat in vigoare la 12 iunie 2003. 

EI reflectă schimbările produse în societatea contemporană, evoluţia siste- 
mului de politică penală din ţara noastră, relaţiile acestuia cu normele de drept 
penal internaţional şi cu tratatele internaționale ratificate de statul nostru. 

Noul Cod penal are o formă şi o structură modificate esenţial în raport cu 
codul din 1961. Partea sa generală cuprinde 13 capitole şi 134 de articole, iar 
Partea specială — 18 capitole şi 258 de articole. În el au fost introduse un şir de 
noi instituţii absolut nereglementate de normele Codului penal din 1961. Spre 
exemplu: principiile dreptului penal, extrădarea, clasificarea infracțiunilor, 
persoana juridică în calitate de subiect al răspunderii penale, formele partici- 
paţiei, infracțiunea unică, pluralitatea de infracțiuni, un şir de cauze noi care 
înlătură caracterul penal al faptei (reținerea infractorului, constrângerea fizică 
sau psihică, riscul întemeiat) şi multe altele. O serie de norme şi instituții au 
fost păstrate însă, cu modificări substanţiale; spre exemplu, participaţia pena- 
lă, sistemul pedepselor penale, aplicarea pedepsei penale ş.a. Au fost incluse 
un şir de noi componenţe ale infracțiunilor (de exemplu, genocidul, ecocidul, 
clonarea, tratamentele inumane ş.a.), iar celelalte au suferit numeroase modi- 
ficări, în conformitate cu necesităţile practicii judiciare. 

Despre părţile bune sau lacunele actualului Cod penal ne va vorbi practica 
de aplicare, care a preconizat deja modificarea acestuia prin Legea nr. 211-XV 
din 29 mai 2003, Legea nr. 305-XV din 11 iulie 2003, Legea nr. 353-XV din 31 
iulie 2003 şi Legea nr. 158-XV din 20 mai 2004 ş.a. 

Capitolul III 


LEGEA PENALĂ 


Secţiunea |. NOŢIUNEA DE LEGE PENALĂ 


Este unanim recunoscut faptul că principala manifestare a dreptului penal 
o constituie legea penală. 

Potrivit formulărilor care s-au dat în doctrina dreptului penal, termenul 
de “lege penală” poate fi înţeles şi aplicat în două sensuri: unul larg şi altul 
restrictiv!. 

În sensul cel mai larg, în teoria şi practica dreptului penal, prin lege penală 
se înțelege totalitatea legilor penale. În această accepţiune, noţiunea de lege 
penală se apropie în conţinut de noţiunea de drept penal. 

Într-o interpretare restrictivă, legea penală reprezintă orice dispoziţie cu 
caracter penal, inclusă în sistem, care descrie o instituţie concretă a Părţii 
generale a Codului penal (noţiunea de infracțiune, participaţie etc.) sau o 
componenţă a infracțiunii din Partea specială a Codului penal (omor, furt, 
huliganism etc.). Legea penală, în această accepţiune restrânsă, se apropie în 
conţinutul său de noțiunea de normă juridică penală. 

Deşi sunt expuse multiple viziuni cu privire la existenţa şi caracteristica 
terminologică a legii penale, majoritatea autorilor acceptă următoarea defini- 
ţie: “Legea penală este actul legislativ adoptat de Parlamentul RM, care cu- 
prinde norme de drept penal ce stabilesc principiile şi dispoziţiile generale 
şi speciale ale dreptului penal, determină faptele ce constituie infracţiuni 
şi prevede pedepsele ce se aplică infractorilor, iar în unele cazuri temeiul și 
condiţiile liberării de răspundere şi pedeapsă penală”. 

Conform prevederilor lit. n) din alin. (3) al art. 72 din Constituţia RM, 
adoptarea legilor organice care reglementează infracțiunile, pedepsele şi re- 
gimul executării acestora ţine de competenţa Parlamentului RM. Realizând 
această prevedere constituțională, Parlamentul RM a adoptat actualul Cod 
penal al RM la 18 aprilie 2002, care a intrat în vigoare la 12 iunie 2003. Acesta 
a înlocuit precedentul Cod penal al RM, adoptat la 24 martie 1961, supus pe 
parcurs unor multiple modificări. 

Unica lege penală din Republica Moldova este Codul penal. Astfel, toate 
legile noi care conțin norme juridico-penale urmează a fi incluse în Codul 





1  C. Mitrache, Drept penal. Partea generală, Bucureşti, Şansa SRL, 1997, p. 44. 

penal sub formă de modificări, completări sau articole noi şi nu pot fi aplicate 
de sine stătător. Pentru Republica Moldova este specific sistemul codificat al 
legii penale. Acest fapt contribuie la întărirea legalității şi la unificarea legis- 
laţiei penale, totodată facilitând activitatea organelor de drept în utilizarea 
materialului normativ şi în informarea de drept a populaţiei. Aplicarea exactă 
a legislaţiei penale de către organele de ocrotire a normelor de drept constituie 
o condiţie inerentă respectării şi realizării legislaţiei într-un stat de drept. 

Contrar argumentelor invocate, în unele state dezvoltate codurile penale 
nu sunt unicele acte juridico-penale. Spre exemplu, în Germania există o am- 
plă legislaţie ce prevede răspunderea pentru infracțiunile ecologice, economi- 
ce şi din domeniul transporturilor ale cărei norme nu sunt incluse în Codul 
penal şi acţionează paralel de acesta?. 

Codul penal al Republicii Moldova, ca act normativ-juridic, ocupă un loc 
important în ansamblul izvoarelor de drept penal, nefiind însă unicul izvor. 
Stabilind sfera faptelor infracționale şi a pedepselor corespunzătoare pentru 
săvârşirea lor, alin. (3) al art. 1 din CP al RM stipulează că acesta se aplică în 
conformitate cu prevederile Constituţiei RM şi ale actelor internaţionale la 
care Republica Moldova este parte. 

Constituţia RM este Legea fundamentală a statului şi constituie baza juri- 
dică a întregului sistem de drept din Republica Moldova. Astfel, Codul penal al 
RM, elaborat în concordanţă cu prevederile Constituţiei, consfinţeşte şi apără 
cele mai importante drepturi şi libertăţi ale omului. De exemplu, art. 16 din 
Constituţia RM consfinţește principiul egalităţii tuturor cetăţenilor în fața le- 
gii; art. 20 consacră accesul liber la justiţie; art. 21 stipulează prezumția de ne- 
vinovăţie; art. 22 confirmă neretroactivitatea legii; art. 25 stabileşte inviolabi- 
litatea libertăţii şi siguranţei persoanei; art. 72 stabileşte că legislația penală se 
adoptă de către Parlament etc. Aceste prevederi constituţionale sunt cuprinse 
în normele penale ce reglementează principiile aplicării Codului penal, scopul 
legii penale, asigurarea egalităţii în drepturi a cetăţenilor etc.? 

Pornind de la tendinţa de integrare mondială, multiple norme ale Codului 
penal al RM sunt întemeiate pe actele internaţionale la care Republica Moldo- 
va este parte. Acest principiu este consacrat de prevederile art. 8 al Constitu- 
ției, care obligă Republica Moldova să respecte Carta ONU şi tratatele la care 
este parte, să-şi stabilească relaţiile cu alte state pe principiile şi normele una- 

nim recunoscute ale dreptului internaţional. În acest sens, Republica Moldova 
aplică legea sa penală indiferent de locul săvârşirii infracțiunii şi de cetăţenia 
infractorului pentru un şir de infracţiuni: circulaţia ilegală a substanţelor nar- 
cotice, psihotrope sau a precursorilor (art. 217 din CP al RM), fabricarea sau 
punerea în circulaţie a banilor falși sau a titlurilor de valoare false (art. 236 
din CP al RM), deturnarea sau capturarea unei garnituri de tren, a unei nave 
aeriene sau navale (art. 275 din CP al RM), terorismul (art. 278 din CP al RM). 
Pe normele dreptului internaţional se întemeiază integral şi prevederile Capi- 
tolului I al Părţii speciale a Codului penal referitoare la infracțiunile contra 
păcii şi securității omenirii, infracțiunile de război: genocidul (art. 135 din CP 
al RM), ecocidul (art. 136 din CP al RM), tratamente inumane (art. 137 din 
CPalRM) etc. 

Dacă există neconcordanţe ale normelor legii penale cu actele internaționa- 
le privind drepturile fundamentale ale omului la care Republica Moldova este 
parte, au prioritate şi se aplică direct reglementările internaționale. Acest prin- 
cipiu este consfințit şi de prevederile alin. (2) al art. 4 din Constituţia RM. 

Concluzionând asupra celor analizate, putem desprinde următoarele tră- 
sături ale legii penale: 

a) este un act intern unic, adoptat de Parlamentul RM după o procedură 

strict reglementată de Constituţie; 

b) are o forță juridică supremă, a cărei esenţă se exprimă prin faptul că: 

-  niciunaltorgan, decât Parlamentul, nu este în drept să abroge sau 
să modifice legea penală; 

- nici un alt act normativ-juridic (cu caracter penal) nu trebuie să 
contravină legii penale; 

— în caz de neconcordanţă a altor acte normative cu legea penală, 
prioritate i se acordă legii penale; 

c) poartă un caracter normativ. Legea penală conţine norme de drept, 
adică reguli de comportament cu caracter general-obligatoriu, ce se 
răsfrâng asupra unui număr nedeterminat de cazuri de acelaşi gen și 
asupra unui cerc nedeterminat de persoane; 

d) stabileşte principiile şi dispoziţiile generale ale dreptului penal; 

e) determină faptele ce constituie infracțiuni, indicând elementele și sem- 
nele lor concrete; 

f) prevede categoriile şi mărimea pedepselor ce se aplică infractorilor 
pentru săvârşirea faptelor penale; 

g) reglementează temeiul şi condiţiile liberării de răspundere şi pedeapsă 
penală; 

h) se aplică în conformitate cu prevederile Constituţiei şi ale actelor in- 
ternaţionale la care Republica Moldova este parte. 


Secţiunea a II-a. CATEGORII DE LEGI PENALE 


Legile penale pot fi clasificate în mai multe categorii, în funcţie de anumi- 
te criterii“, pentru o cunoaştere mai bună a acestora şi stabilirea unor reguli 
ştiinţifice de interpretare şi aplicare. Aceste clasificări se fac fie în raport cu în- 
tinderea domeniului de reglementare, fie după caracterul legilor, fie în funcţie 
de durata lor de aplicare. 

A. Legi penale generale și legi penale speciale. Această clasificare se face 
în funcţie de întinderea domeniului de reglementare, avându-se în vedere con- 
ţinutul şi rolul pe care îl au legile penale în reglementarea relaţiilor de apărare 
socială împotriva infracţiunilor. 

Legile penale generale sunt reprezentate de codurile penale, care cuprind 
un ansamblu complet şi sistematizat de norme penale generale şi speciale, ce 
conţin majoritatea instituţiilor de drept penal, atât norme cu valoare de prin- 
cipii, cât şi majoritatea normelor incriminatoare?. 

Legea penală generală are cea mai mare pondere în cadrul legislaţiei pena- 
le şi reprezintă cel mai important instrument de luptă împotriva criminalității, 
constituind ceea ce se denumeşte în mod curent drept penal comun. 

Legile penale speciale au un câmp de acțiune mai restrâns, cuprinzând 
norme ce reglementează instituții speciale de drept penal sau incriminând 
ca infracțiuni fapte săvârşite într-un anumit domeniu. Dispoziţiile legilor 
penale speciale derogă de la dreptul comun şi privesc situaţii deosebite, care 
necesită o reglementare specială. Astfel, normele legilor speciale incriminează 
şi sancţionează ca infracțiuni faptele periculoase neprevăzute în Codul penal, 
completându-se în felul acesta Partea specială a legislaţiei penale. 

Spre deosebire de legile penale generale, legile speciale nu au o structură 
determinată, ele putând cuprinde mai multe capitole, secțiuni sau un număr 
de articole. 

În dreptul nostru, unica lege penală a Republicii Moldova este Codul pe- 
nal. Trebuie menţionat însă că, chiar în cadrul Codului penal, normele din 





1 M. Zolyneak, Drept penal. Partea generală, Iaşi, Universitatea “Alexandru Ioan Cuza”, 

Partea specială au caracter de legi penale speciale în raport cu normele din 
Partea generală. 

Importanţa distincţiei dintre legile penale generale şi cele speciale este le- 
gată de interpretarea şi aplicarea lor, în sensul că legea generală este de cea mai 
largă aplicare, însă în cazul unui concurs între o lege generală şi una specială 
care derogă sau o completează pe cea generală, legea specială are prioritate€. 
Totodată, raporturile dintre aceste legi trebuie privite şi dintr-un alt unghi de 
vedere, în sensul că dispoziţiile din Partea generală a Codului penal se aplică 
Părţii speciale, precum şi instituțiilor reglementate prin legi speciale. Atât le- 
gile penale generale, cât şi cele speciale sunt în vigoare în acelaşi timp. 

B. După caracterul lor, în teoria şi practica dreptului penal se face dis- 
tincţie între legile penale ordinare (obişnuite) şi legile penale excepţionale 
(extraordinare). 

Legile penale ordinare sunt adoptate în condiții normale de evoluţie a 
societăţii şi de luptă împotriva fenomenului infracționalității. Reglementările 
pe care le conţin, în concordanţă cu dispoziţiile generale ale Codului penal, 
au rolul de a completa reglementările cuprinse în cod, îndeosebi pe cele din 
Partea specială a acestuia. 

Din această categorie fac parte Codul penal și majoritatea legilor speciale. 

Legile penale excepţionale apar în condiţii deosebite de evoluţie a feno- 
menului infracționalităţii, provocate de unele situaţii excepţionale de origine 
naturală sau socială (calamităţi naturale, stare de război, stare revoluționară 
etc.), fiind determinate de necesitatea apărării corespunzătoare a valorilor 
sociale în situaţii neobişnuite. 

Normele penale excepţionale derogă de la dreptul comun, stabilind incri- 
minarea unor fapte care dobândesc caracter periculos doar în astfel de situaţii, 
fie instituirea unor sancțiuni mai grave sau o înăsprire a condiţiilor de aplicare 
şi executare a sancţiunilor penale. 

Legile excepţionale sunt, de regulă, legi temporare, rămânând în vigoare 
doar atâta timp cât situaţia specială o impune. 

În cazul unui concurs între o lege generală, una specială şi o lege excepţio- 
nală, se aplică cu prioritate legea excepţională, avându-se în vedere necesitățile 
unei acțiuni eficiente în lupta contra criminalității. 

C. În funcţie de durata lor de aplicare, legile penale se împart în legi cu du- 
rată nedeterminată (permanente) şi legi cu durată determinată (temporare). 





$  V. Dobrinoiu, I. Pascu, I. Molnar, Gh. Nistoreanu, A. Boroi, V. Lazăr, Drept penal. Partea 

Legile penale permanente sunt acelea în al căror conţinut nu este stipulată 
perioada lor de aplicare. Aceste legi au o stabilitate mare şi constituie principa- 
lul instrument de luptă împotriva criminalităţii. Spre exemplu, actualul Cod 
penal al RM a intrat în vigoare la 12 iunie 2003, dar fără a fi precizată perioada 
sa de aplicabilitate, acesta fiind, prin urmare, o lege penală permanentă. 

Legile penale temporare sunt cele ce au o aplicare limitată în timp, preci- 
zându-se din momentul adoptării lor până când vor rămâne în vigoare. Dura- 
ta de aplicare a legilor temporare este determinată fie prin prevederea în chiar 
cuprinsul lor a datei până la care aceasta rămâne în vigoare, fie prin încetarea 
unor situații excepţionale care au impus adoptarea legii (cutremure, inundaţii, 
stare de război etc.). Legile temporare au o durată relativ scurtă de aplicare. 


Secţiunea a III-a. SCOPUL LEGII PENALE 


Legea penală reprezintă unul dintre principalele mijloace ale statului în 
lupta contra criminalităţii. De aceea, precizarea scopului acesteia este deosebit 
de importantă pentru orice sistem legislativ. 

În condiţiile existenţei unui stat democratic, dreptul penal, alături de cele- 
lalte ramuri de drept, este chemat să asigure cadrul juridic corespunzător unei 
dezvoltări normale a societăţii, în contextul respectării drepturilor omului şi 
a celorlalte valori ce se constituie în scara de valori sociale apărare prin nor- 
me juridice. De regulă, în primele lor articole, codurile penale menţionează 
care sunt scopurile legii penale, ce adeveresc, de fapt, politica penală pe care 
o stabileşte şi o desfăşoară statul respectiv. În acest sens, dispoziţiile art. 2 din 
CP al RM evidenţiază două scopuri de bază ale legii penale: scopul de apărare 
juridico-penală și scopul prevenirii săvârșirii de noi infracțiuni. 

Scopul principal al legii penale, care s-a constituit pe parcursul evoluţiei 
istorice, independent de structura politică a statului şi de particularităţile eco- 
nomiei, este apărarea juridico-penală. Protecţia oferită de legea penală constă 
în apărarea împotriva infracțiunilor a persoanei, a drepturilor şi libertăţilor 
acesteia, a proprietăţii, a mediului înconjurător, a orânduirii constituţionale, 
a suveranităţii, independenţei şi integrităţii teritoriale a Republicii Moldova, 
a păcii şi securității omenirii, precum şi a întregii ordini de drept (alin. (1) al 
art. 2 din CP al RM). Această enumerare limitativă urmăreşte să fixeze un 
cadru general al valorilor sociale apărate prin normele penale, constituind o 
specificare a celor mai importante domenii ale sistemului de relaţii sociale care 
constituie obiectul protecţiei juridico-penale. 

Spre deosebire de legislația penală precedentă, noul Cod penal a schimbat 
ierarhia valorilor ocrotite de legea penală, recurgând la următoarea structură: 
persoană - societate — stat, punând în față valoarea supremă - persoana uma- 
nă. Această modificare a fost determinată de schimbările esenţiale ce au avut 
loc în politica penală a statului și în alte domenii ale vieţii sociale, de reorien- 
tarea priorităţilor şi valorilor”. 

Ierarhia obiectelor protejate de normele legii penale reflectă consecuti- 
vitatea capitolelor din Partea specială a Codului penal, atribuind o protecție 
diversificată şi preferenţială anumitor valori. 

Codul penal plasează pe primul loc apărarea juridică a valorilor gene- 
ral-umane - persoana, drepturile şi libertățile omului şi cetăţeanului. Apărarea 
prioritară a personalităţii este preluată din tradiţia ce există în statele cu demo- 
craţie dezvoltată, transpusă în prevederile art. 24-25 din Constituţia RM. Astfel, 
statul garantează fiecărui om dreptul la viaţă şi la integritate fizică şi psihică, 
declarând că libertatea individuală și siguranţa persoanei sunt inviolabile. 

Ulterior, în calitate de obiect al protecţiei juridico-penale se proclamă 
ocrotirea altor interese ale persoanei, societăţii, statului, a căror bază este 
stabilită de Constituţia RM. Pentru prima dată în actualul Cod penal a fost 
ridicată la nivel de scop al legii penale asigurarea păcii şi securității omenirii. 

Realizându-şi scopul, legea penală nu numai că apără relaţiile sociale de 
atentatele criminale, ci şi influențează conştiinţa şi comportamentul subiecţi- 
lor care intră în asemenea raporturi. Constrângerea nu ar putea conduce, ea 
singură, la realizarea scopului legii penale, fiind necesară completarea acesteia 
cu unele aspecte de reeducare şi preîntâmpinare. 

Drept consecință, un alt scop enunțat de legea penală este prevenirea 
săvârșirii de noi infracțiuni (alin. (2) al art. 2 din CP al RM). Interdicţia juri- 
dico-penală presupune prin esență prevenirea atentatelor infracționale asupra 
relaţiilor sociale ocrotite de normele dreptului penal. 

Specificând rolul de prevenire al legii penale, subînțelegem prevenirea 
generală şi cea specială. 

Prevenirea generală se răsfrânge asupra tuturor persoanelor şi constă în 
abţinerea, sub imperiul fricii de răspundere şi pedeapsă penală, a persoanelor 
predispuse să săvârşească fapte penale. Suportul prevenţiei generale îl consti- 
tuie sancţiunea prevăzută de norma penală - inevitabilitatea pedepsei. Tot- 

odată, la realizarea prevenţiei generale contribuie existenţa normelor juridice 
penale de împuternicire (legitima apărare, extrema necesitate etc.). În această 
categorie de norme se încadrează şi normele ce stabilesc liberarea de răspun- 
dere penală în cazurile unui comportament postinfracțional pozitiv (de exem- 
plu, alin. (4) alart. 325 din CP al RM prevede: “Persoana care a promis, a oferit 
sau a dat bunuri ori servicii enumerate la art. 324 este liberată de răspundere 
penală dacă s-a autodenunţat neştiind că organele de urmărire penală sunt la 
curent cu infracțiunea pe care a săvârşit-o.”). 

Prin realizarea prevenţiei generale se preconizează inspirarea unui spirit 
de respect față de legea penală din partea persoanelor cu labilitate afectivă, 
predispuse să comită infracțiuni. 

Prevenirea specială se răsfrânge asupra persoanelor ce au săvârşit in- 
fracțiuni prin aplicarea pedepselor penale şi a altor măsuri de natură juridi- 
co-penală, urmărindu-se reorientarea acestora spre un comportament non- 
criminal. Reeducarea este orientată spre refacerea conștiinței condamnatului, 
spre combaterea şi lichidarea concepţiilor şi deprinderilor antisociale. 

Scopurile legii penale se realizează prin intermediul politicii penale, iden- 
tificată, în sens larg, drept politică de stat în domeniul combaterii criminalită- 
ţii. La rândul său, politica penală a statului este tradusă în viaţă prin: stabilirea 
temeiului şi principiilor răspunderii penale, a faptelor ce constituie infracțiuni 
şi a pedepselor corespunzătoare acestora; individualizarea şi diversificarea 
pedepselor; determinarea temeiului şi condiţiilor liberării de răspundere şi 
pedeapsă penală etc. 


Secţiunea a IV-a. NORMA JURIDICO-PENALĂ 


$1. Noţiunea de normă juridică penală 


Orice lege penală este alcătuită dintr-o totalitate de norme juridice care 
configurează conţinutul normativ al acelei legi. 

Norma juridică penală reprezintă o specie de norme de drept care se ca- 
racterizează prin conţinut și structură specifică, prescriind reguli de drept 
penal, precum şi sancţiuni aplicabile în cazul încălcării acestora. 

Particularităţile normei juridice penale sunt determinate de funcția spe- 
cifică atribuită acestora - reglementarea relaţiilor sociale de un tip deosebit, 
relaţii de apărare socială. Normele juridice penale îşi realizează funcția lor 
regulatoare prin prevederea tuturor faptelor ce sunt periculoase pentru va- 
lorile sociale care formează obiectul dreptului penal şi prin interzicerea lor 

sub sancțiune penală. Prin această interzicere se determină conduita pe care 
trebuie să o aibă participanții la relaţiile de apărare, iar prin sancţionarea ei cu 
pedeapsa se exprimă caracterul obligatoriu al conduitei prescrise. Totodată, 
legea penală conţine şi norme juridice penale cu caracter general, care formu- 
lează principiile dreptului penal, temeiul şi condiţiile răspunderii penale, in- 
dividualizarea pedepselor penale, liberarea de răspundere şi pedeapsă penală. 
Astfel, conceptul de normă juridică penală nu se poate limita la menţionarea 
normelor incriminatorii?. 

Normele juridice penale au un caracter complex, fiind deopotrivă prohi- 
bitive şi imperative!?. În primul rând, normele sunt prohibitive prin aceea că, 
de regulă, instituie obligaţia generală de abţinere în a săvârşi fapta incriminată 
ca infracțiune. Ea nu se adresează însă tuturor, ci numai acelora care o pot în- 
călca, deoarece numai pentru aceştia dobândeşte sens. Apoi, normele sunt im- 
perative deoarece prevăd aplicarea şi suportarea consecinţelor penale în caz de 
nerespectare a interdicţiei de săvârşire a infracţiunilor incriminate. Cele două 
laturi sunt indisolubil legate, realizarea imperativității având drept finalitate 
înfăptuirea prohibiţiei. 

Complexitatea normelor penale se răsfrânge asupra modalităţilor acestora 
de acțiune şi de realizare. Ele acționează pe două tărâmuri - unul penal şi altul 
extrapenal - şi prezintă, în mod corespunzător, două moduri de realizare". 

Prin respectarea normelor penale, pe plan extrapenal, aplicabil oricărui 
raport juridic, se realizează acţiunea lor inhibitoare-educativă. 

Prin aplicarea normelor penale, pe plan penal, în cadrul raportului penal, 
se realizează acţiunea lor represiv-preventivă. 

Normele juridice penale sunt reflectate în articolele din Codul penal al 
RM. Astfel, articolul din Codul penal reprezintă forma de exprimare scrisă a 
normelor juridice penale. Totodată, norma juridico-penală şi articolul din le- 
gea penală nu sunt lucruri identice şi nu se contopesc. Putem evidenția urmă- 
toarele variante de coraportare a normelor juridice penale la articolele legii!?: 





8 C. Bulai, Manual de drept penal. Partea generală, Bucureşti, ALL BECK, 1997, p. 77. 

B. |. PunumonoB, Hopma yzono6nozo npaea, Canxr-Ilerep6ypr, KOpuanueckuă Ilenrp 
Ilpecc, 2004, c. 12. 

S. Feller, Contribuţii la studiul raportului juridic penal material şi procesual penal, pre- 
cum şi al garanţiilor procesuale, Bucureşti, Editura Ştiinţifică, 1960, p. 3. 


10 


ăi 


I. Mândru, Amnistia și grațierea, Bucureşti, ALL Educaţional, 1998, p. 118. 


12 VW. A. Kosauenko, 3. A. HesramoB, Yeoroenoe npaso. OGupaa uacmv, Moca, IHPPA- 


M, 1997, c. 30. 

— norma juridico-penală se conţine într-un singur articol al legii penale. 
De exemplu, art. 149 din CP al RM conţine o singură normă privind 
lipsirea de viaţă din imprudenţă; 

— norma juridică penală este formulată în câteva articole ale Codului pe- 
nal. De exemplu, norma privind omorul intenționat este formulată de 
legiuitor în patru articole: art. 145, 146, 147, 148 din CP al RM; 

- un singur articol din Codul penal conţine două și mai multe norme 
juridico-penale. De exemplu, alin. (2) al art. 160 din CP al RM, “Provo- 
carea ilegală a avortului”, conţine simultan norma privind întreruperea 
ilegală a cursului sarcinii şi provocarea din imprudență a decesului 
victimei. 


$2. Structura normei juridice penale 


Structura normei juridico-penale diferă după cum acestea sunt norme 
penale generale şi norme penale speciale. 

Normele penale generale, stabilind reguli cu valoare de principii, au o 
structură specifică, ce diferă esenţial de normele juridice care aparţin altor 
ramuri de drept. De cele mai multe ori, normele penale generale sunt consti- 
tuite din dispoziţii, ipoteza şi sancţiunea penală lipsind. Aceasta este conse- 
cința faptului că normele penale generale stabilesc principiile și dispoziţiile 
de bază ale dreptului penal. Deşi în conținutul acestor norme nu se găsesc 
toate elementele constitutive, aceasta nu exclude structura completă a normei 
generale. Fiind norme principale, norme călăuzitoare pentru normele penale 
speciale, normele generale îşi pot regăsi ipoteza şi sancţiunea fie în alte norme 
din aceeaşi lege, fie în norme ce sunt înscrise în alte legi!?. 

Normele penale speciale prezintă unele particularităţi în structura lor care 
derivă din faptul că ele sunt norme incriminatorii. În acest sens, în doctrina drep- 
tului penal există păreri diferite cu privire la structura normelor penale speciale. 

Unii autori"! susțin că norma penală specială are o structură trihotomică, 
cuprinzând toate cele trei elemente: ipoteză, dispoziţie şi sancțiune. Se preci- 
zează că în ipoteză se descrie fapta incriminată, sancţiunea constă din pedeapsa 
prevăzută în mod expres de norma respectivă, iar dispoziţia rezultă din însăşi 
incriminarea şi sancţionarea faptei, fiind oarecum contopită cu ipoteza. 





15 1. Ceterchi, M. Luburici, Teoria generală a statului şi dreptului, Bucureşti, 1989, p. 332. 


11 H. ŢI. [lypmanoB, Coeemckuti yzonoenbiii 3axon, MockBa, MTY, 1967, c.115; M. Zoly- 
neak, op. cit., p. 94. 

Alți autori'5, afirmă că norma penală specială cuprinde doar două ele- 
mente, şi anume dispoziţia şi sancţiunea. Dispoziţia constă din interzicerea 
unei anumite fapte (acţiune sau inacțiune), calificând-o drept infracţiune, 
iar sancţiunea derivă din categoria şi cuantumul pedepsei ce urmează să se 
aplice în cazul nerespectării dispoziţiei. Aceste două elemente sunt conside- 
rate necesare şi suficiente pentru structura normei penale de incriminare. În 
acelaşi timp, prevederea faptei şi a condiţiilor în care aceasta este considerată 
infracţiune reprezintă o ipoteză în care intervine obligaţia de a respecta regula 
de conduită. Astfel, rolul de ipoteză îl dețin majoritatea dispozițiilor Părții 
generale a Codului penal. 

Acceptând această părere, considerăm că structura normei penale speciale 
cuprinde elementele necesare din care rezultă conduita impusă participanţilor 
(dispoziţie) şi sancţiunea care intervine ca element de constrângere în caz de 
nerespectare a dispoziţiei din normă. 

Analiza fiecărui element constitutiv al normei juridice penale în parte 
(dispoziţia şi sancţiunea) permite diferenţierea unor forme speciale de des- 
criere a acestora în actul normativ. Astfel, în materie de tehnică legislativă sunt 
cunoscute următoarele tipuri de dispoziţii: 

a. dispoziție simplă — numeşte doar fapta infracţională cu un termen una- 

nim acceptat, dar nu dezvăluie semnele ei (de ex. art. 145, 164 din CP al 
RM); 

b. dispoziţie descriptivă — conţine o descriere generalizată a semnelor 
esenţiale ale infracțiunii (de ex. art. 186, 187, 188 din CP al RM); 

c. dispoziție de blanchetă — face trimiteri la alte legi şi acte normative (de 
ex. art. 231, 236 din CP al RM); 

d. dispoziţie de trimitere — face trimitere la dispoziţiile altor norme penale 
(de ex. art. 152, 154 din CP al RM). 

La rândul lor, sunt cunoscute următoarele tipuri de sancţiuni penale: 

a. sancțiune absolut determinată — stabileşte expres categoria şi mărimea 
pedepsei. Legislaţia penală în vigoare nu conţine sancțiuni absolut 
determinate, deoarece conţinutul lor nu permite individualizarea pe- 
depsei în funcţie de circumstanţele concrete ale infracțiunii şi de perso- 
nalitatea infractorului”. 





15. C. Bulai, op. cit., p. 78; V. Dongoroz, Drept penal, Bucureşti, Institutul de Arte Grafice 


“Tirajul”, 1939, p. 8. 
B. C. IlpoxopoB, H. M. KponaueB, A. H. TapGaraeB, Mexanu3m y20108H0-npa608020 
peeynupoeanua, Kpacnoapck, 1989, c. 68-114. 

17 Yzonoenoe npaeo Poccuu. acm o6wmaa 1! Ilon pen. 7. JI. KpyrnuxoBa, MockBa, BEK, 


2000, c. 54; H./]. [lypmanoB, op. cit., c. 125. 


Capitolul III 55 





b. sancțiune relativ determinată — stabileşte categoria concretă de pedeap- 
să şi limitele ei, în funcţie de care distingem următoarele modalități: 

- stabilirea limitei maxime a pedepsei (“de până la 3 ani” - art. 208 
din CP al RM). În acest caz, limita minimă este stabilită în norme- 
le Părţii generale a Codului penal pentru categoria respectivă de 
pedeapsă. 

- stabilirea limitelor minime şi maxime ale pedepsei (“de la 12 la 20 
de ani” - alin. (1) al art. 145 din CP al RM). Este cea mai răspân- 
dită modalitate de expunere a sancţiunilor în Codul penal al RM. 

c. sancțiune alternativă — stabileşte două sau mai multe categorii de pe- 
depse din care numai una este aleasă de instanța de judecată (de ex., 
art. 177, 190, 192 din CP al RM). 

d. sancțiune absolut nedeterminată - sancţiunea nu stabileşte nici catego- 
ria şi nici limitele pedepsei. În Codul penal al RM această modalitate 
de expunere a sancţiunilor lipseşte, dar un şir de tratate internaționale 
privind lupta cu criminalitatea conţin asemenea sancțiuni!S. 


$3. Categorii de norme penale 


Normele de drept penal, caracterizându-se prin anumite trăsături proprii, 
distinctive în raport cu alte categorii de norme, se diferențiază între ele prin 
caracterul şi structura lor, prin sfera de incidență. 

Pentru a face distincție între mai multe categorii de norme penale, în doc- 
trina dreptului penal s-au realizat un şir de clasificări. 

În funcţie de conținutul şi sfera lor de incidență, normele penale se clasifică 
în norme generale şi norme speciale. 

Normele penale generale sunt cuprinse în Partea generală a Codului pe- 
nal şi cuprind dispoziţii cu caracter de regulă generală privind condiţiile în 
care se nasc, se modifică şi se sting raporturile juridice penale. La rândul lor, 
normele penale generale pot fi declarative şi determinative. Normele declara- 
tive stabilesc scopul şi principiile fundamentale ale dreptului penal (art. 2-7 
din CP al RM etc.)'?. Normele determinative conţin formularea instituţiilor şi 
noţiunilor separate ale dreptului penal (art. 14, 21, 41 din CP al RM etc.)%. 





15  M.II. Iaproponckuii, Yzono6norii 3axon. Kypc yeonoenozo npaea, 1. 3, MockBa, HOp. nn. 


MnnucrepcrBa IOcrunnu CCCP, 1948, c. 89-90; Vl. A. Kosauenko, 3. A. HesnamMoB, op. 
cit., p. 32. 

19 BI. PnnuMoHoB, op. cit. p. 25-36. 

% Ibidem, p. 36-42. 

Aceste norme sunt de cea mai largă aplicare, fiind incidente în raport cu 
toate normele speciale. 

Normele penale speciale sunt înscrise în Partea specială a Codului penal, 
dar în unele situaţii sunt prevăzute expres în conţinutul legilor speciale. Aceste 
norme indică condiţiile în care o anumită faptă prejudiciabilă constituie in- 
fracțiune şi pedeapsa corespunzătoare pentru săvârșirea faptei interzise, adică 
elementele unui raport juridic penal concret. 

Spre deosebire de normele penale generale, normele penale speciale sunt 
aplicabile numai în raport cu actul de conduită la care se referă. 

Interesul distincţiei dintre aceste două categorii de norme penale este legat 
de regula că normele speciale derogă de la cele generale și deci au prioritate de 
aplicare în caz de concurs cu acestea”. 

În funcţie de caracterul conduitei prescrise prin preceptul normelor este 
determinată existența normei penale prohibitive şi a normei penale onerative. 

Normele prohibitive conţin ca regulă de conduită abţinerea de a săvârşi 
fapta descrisă şi incriminată în dispoziţie (art. 145, 164 din CP al RM). 

Normele onerative stabilesc ca regulă de conduită obligația de a face sau 
de a acţiona (art. 162, 163 din CP al RM). Inacţiunea făptuitorului este interzi- 
să, fiind de natură să producă urmări prejudiciabile. 

Clasificarea analizată stă la baza delimitării infracţiunilor comisive (săvâr- 
şite prin acţiune) de cele omisive (săvârşite prin inacțiune). Totodată, interesul 
distincţiei acestor două categorii de norme ține de modul diferit în care se 
rezolvă unele probleme ale vinovăţiei, ale tentativei etc. 

În funcţie de elementele cuprinse în structura normei penale, distingem 
norme penale complete şi norme penale divizate. 

Normele penale complete (unitare) cuprind ambele elemente ale unei 
norme penale (dispoziţie şi sancțiune), necesare incriminării şi sancționării 
unei fapte ca infracțiune. 

Normele penale divizate nu au structura completă în același articol din 
lege, dispoziţia sau sancţiunea fiind formulate într-un alt articol al aceleiași 
legi sau chiar în alt act normativ. 

În materie de tehnică legislativă se cunosc două tipuri principale de norme 
divizate: norme de incriminare cadru (în alb) şi norme de trimitere sau referire. 

Normele penale de incriminare cadru se caracterizează prin faptul că au în 
structura lor o dispoziţie de incriminare cadru şi o sancţiune corespunzătoare, ur- 
mând ca prevederea faptelor interzise să se facă ulterior, prin alte acte normative. 





AC. Bulai, op. cit, p.79. 

Normele penale de trimitere sau de referire sunt norme incomplete, cât 
priveşte dispoziţia sau sancţiunea, pentru care se face trimitere sau referire la 
o normă complinitoare cuprinsă în aceeași lege ori în alta. 

În legislaţia penală a Republicii Moldova cele mai multe norme penale de 
incriminare sunt unitare, deoarece este firesc ca normele de drept penal să se 
găsească integral în același text, iar nu fragmentate în diferite texte de lege. 
Sunt totuşi situații când, pentru a evita unele repetări sau formularea unor 
articole cu numeroase alineate, este preferabilă soluția unor norme penale 
divizate. Însă recurgerea la norme divizate trebuie să aibă un caracter cu totul 
excepțional. 


Secţiunea a V-a. INTERPRETAREA LEGII PENALE 


$1. Noţiunea și necesitatea interpretării legii penale 


Interpretarea legii penale este o operaţiune logico-raţională de lămu- 
rire a conţinutului unei legii penale, ce se efectuează cu ocazia aplicării 
normei de drept şi are drept scop aflarea voinţei legiuitorului exprimate în 
aceste norme cu privire la cazul concret”. 

Legea penală, oricât de clară ar fi formulată, presupune numeroase efortu- 
ri de interpretare din partea organelor de urmărire penală şi a instanţelor de 
judecată chemate să efectueze încadrarea juridică a faptelor. 

Interpretarea normei de drept penal este totdeauna necesară, deoarece 
normele se referă la fapte tipice, care însă trebuie aplicate unor fapte concrete, 
variate în conţinut. De asemenea, unele texte nu sunt suficient de clare, situa- 
ţie ce rezultă din folosirea unor termeni sau expresii cu înțelesuri multiple ori 
redactări neglijente”. 

Interpretarea legii penale se efectuează nu pentru a crea noi norme de 
drept, ci pentru a elucida sensul real al normei existente şi a înlătura unele 
lacune ale legii penale cu ajutorul altor norme în materie. În situaţia în care în 
procesul de interpretare se constată lacune grave ale legii, ar putea fi înaintate 
propuneri motivate de “lege ferenda”. 





2 C. Bulai, op. cit, p. 83. 
% A. Boroi, op. cit., p.42. 

$2. Formele interpretării 


Interpretarea legii penale se face, în principiu, în aceleaşi forme şi moda- 
lităţi ca în orice ramură de drept. Astfel, în funcţie de subiecții care efectuează 
interpretarea, aceasta poate fi oficială (atunci când este efectuată de către 
organe sau subiecţi oficiali) şi neoficială (atunci când este efectuată de către 
oameni de ştiinţă, profesionişti, cetățeni de rând). 

La rândul său, interpretarea oficială poate fi legală (autentică) ori cauzală 
(judiciară). 

Interpretarea legală este efectuată de către legiuitor şi constă în explicarea 
anumitor termeni, expresii sau situaţii juridice care impun o interpretare uni- 
tară. După cum se ştie, această interpretare poate fi contextuală, atunci când 
este făcută de legiuitor odată cu adoptarea normei interpretate şi în cuprinsul 
aceleiaşi legi, sau posterioară, atunci când este făcută ulterior adoptării legii 
interpretate şi deci prin act normativ separat. 

În legislaţia Republicii Moldova este frecvent utilizată interpretarea legală 
contextuală. Astfel, actualul Cod penal, în Capitolul XIII al Părţii generale, ex- 
plică înţelesul unor termeni sau expresii din legea penală, cum ar fi: “teritoriu”, 
“secret de stat”, “persoană cu funcție de răspundere” etc. Interpretarea legală 
se face şi prin norme cuprinse în Partea specială a Codului penal, lămurin- 
du-se înţelesul unor termeni specifici doar pentru anumite infracțiuni. 

Interpretarea legală este obligatorie pentru toţi subiecţii de drept. 

Interpretarea cauzală apare cel mai frecvent în practică, deoarece înca- 
drarea juridică a oricărei infracțiuni de către organul de urmărire penală sau 
de către instanța de judecată presupune o activitate permanentă de interpre- 
tare a prevederilor legale în raport cu circumstanţele fiecărei cauze în parte. 

Un rol important în activitatea de interpretare judiciară a legii penale îl are 
Curtea Supremă de Justiţie a RM, care, prin hotărârile explicative ale Plenului, 
asigură o interpretare unitară a legii penale. 

Interpretarea cauzală este obligatorie doar pentru cazul concret, fiind 
reflectată în actele organelor de urmărire penală sau în hotărârea instanţei de 
judecată. 

Interpretarea neoficială, la rândul său, poate fi: doctrinală, profesională şi 
obișnuită (de obicei)“. 

Interpretarea doctrinală sau ştiinţifică este făcută de către instituţiile de 
cercetări ştiinţifice, de către teoreticienii dreptului penal, care, prin monografiile, 





24 VL. A. Kosauenko, 3. A. HesnamoB, op. cit. p. 54. 

tratatele, lucrările şi articolele publicate, efectuează o analiză teoretică a normelor 
penale și a implicaţiilor practice ce apar în procesul de aplicare a acestora. 

Interpretarea profesională este efectuată de către jurişti, în afara unei 
cauze penale concrete. 

Interpretarea obișnuită este realizată de către orice neprofesionist, parti- 
cipant la raportul de drept penal, de către cetăţenii de rând. 

Interpretarea neoficială nu are o obligativitate expresă, dar poate consti- 
tui un prețios material documentar pentru eventualele inițiative legislative şi 
interpretarea judiciară, pentru dezvoltarea ştiinţei dreptului penal și a con- 
ştiinţei juridice a cetăţenilor. 


$3. Metodele de interpretare 


În raport cu metodele şi procedeele de interpretare a legii penale, se disting 
următoarele categorii: 

Interpretarea literală sau textuală constă în analiza conţinutului şi a 
sensului legii penale cu ajutorul textului în care este exprimată norma penală. 
În acest sens, se efectuează un studiu etimologic (înţelesul cuvintelor), stilistic 
(modul de exprimare) şi sintactic (funcţiile cuvintelor în propoziţie şi funcţiile 
propoziţiilor în frază). 

Interpretarea logică sau raţională se realizează prin descoperirea înţele- 
sului unei norme sau legi penale cu ajutorul elementelor şi procedeelor logice: 
noţiuni, judecăţi, raționamente, analiză, sinteză, inducție, deducție etc. 

Descoperirea pe cale de raționament a sensului normei penale presupune 
cunoaşterea cauzei (împrejurările care au determinat elaborarea şi adoptarea 
legii penale) şi a scopului (ceea ce a urmărit legiuitorul prin adoptarea legii pe- 
nale). De asemenea, trebuie să fie cunoscute principiile de politică penală care 
îşi găsesc expresie în legea penală. Din cunoaşterea acestor elemente esenţiale 
se poate deduce, pe cale de raționament, care au fost voinţa reală a legiuitorului 
şi adevăratul înţeles al normei interpretate”. Printre raționamentele folosite în 
mod curent în operațiunea de interpretare se află: 

1. Raționamentul “a fortiori”, prin care se demonstrează că acolo unde 
legea permite mai mult, implicit permite şi mai puţin (a majori ad minus), şi 
invers, dacă legea penală interzice mai puţin, implicit ea interzice şi mai mult 
(a minori ad majus). 





25 Gh. Nistoreanu, A. Boroi, Drept penal. Partea generală, Bucureşti, ALL BECK, 2002, 
p. 31. 

2. Raționamentul “reductio ad absurdum”, prin care se demonstrează că 
orice altă interpretare decât cea propusă de legiuitor vine în contradicție cu 
legea, şi dacă aceasta s-ar lua în consideraţie, ea ar duce la concluzii absurde. 

3. Raționamentul “per a contrario”, care se bazează pe argumentul că acolo 
unde există o altă motivare, trebuie să existe obligatoriu şi o altă rezolvare 
juridică. 

4. Raționamentul “a pari”, care are ca temei argumentul că pentru situaţii 
identice soluţia juridică trebuie să fie aceeași şi, prin urmare, legea penală se 
aplică şi în cazurile neprevăzute în norma interpretată, dar care sunt identice 
cu cele formulate de lege în mod expres. 

Interpretarea istorico-juridică presupune analiza istoricului legii inter- 
pretate, studiindu-se datele de ordin social, politic, economic şi juridic ce 
caracterizează condiţiile în care a fost adoptată legea. În vederea interpretării 
sale corecte, se studiază lucrările pregătitoare pentru elaborarea legii, proiec- 
tele, expunerile de motive, dezbaterile publice şi cele din cadrul Parlamentului 
cu ocazia adoptării legii, precedentele legislative, elemente de drept comparat 
care au servit la elaborarea legii. 

Interpretarea sistematică constă în studierea normei interpretate în co- 
relaţie cu alte norme cuprinse în aceeaşi lege sau cu alte legi ce fac parte din 
sistemul dreptului penal. 

Interpretarea prin analogie este o metodă rar utilizată în dreptul penal, 
care constă în explicarea sensului unei norme penale cu ajutorul altor norme 
asemănătoare şi care abordează aceeaşi problemă, dar care au o formulare 
mult mai clară. 

Interpretarea legii penale, oricare ar fi metodele şi procedeele utilizate, 
conduce la un anumit rezultat, la anumite concluzii cu privire la normele 
interpretate. În funcţie de aceste concluzii finale, după volum, interpretarea 
poate fi declarativă, restrictivă sau extensivă. 

Interpretarea declarativă atribuie legii un sens strict concordat între voin- 
ţa legiuitorului şi exprimarea din normă. Cu alte cuvinte, textul nu cuprinde 
nici mai mult, nici mai puţin decât a dorit puterea legislativă. 

Interpretarea restrictivă atribuie legii un sens mai restrâns decât formu- 
larea ei literală, adică ea se aplică la un număr mai redus de cazuri decât aceas- 
ta reiese din textul legii. Astfel, în urma procesului de interpretare se constată 
că legea spune mai mult decât a voit legiuitorul. 

Interpretarea extensivă presupune că legii i se atribuie un sens mai larg, 
în comparaţie cu textul propriu-zis. Într-un caz prin interpretare se poate lăr- 
gi sfera de aplicare a legii penale şi pentru alte situaţii care nu sunt prevăzute 
explicit, dar care se subințeleg din interpretarea logică a normei penale (de 

ex., lit. j) a art. 76 din CP al RM prevede că la stabilirea pedepsei se consideră 
circumstanţe atenuante şi alte împrejurări). 

În practică există situaţii când, în urma interpretării, se ajunge la un rezul- 
tat îndoielnic”. De exemplu, o dispoziție incriminatoare a unei fapte se reduce 
la două soluţii: după una, fapta este incriminată, iar după alta, fapta nu este 
incriminată. Într-o asemenea situaţie, dreptul penal adoptă soluţia favorabilă 
infractorului. La fel, când se ajunge la două soluţii: una extensivă şi alta restric- 
tivă, se dă prioritate soluţiei restrictive. 


Secţiunea a VI-a. APLICAREA LEGII PENALE ÎN TIMP 


$1. Consideraţii generale 


Aplicarea legii penale în timp implică soluționarea prealabilă a unor pro- 
bleme privind determinarea legii aplicabile în reglementarea relaţiilor de apă- 
rare socială la un moment dat. Realmente, este vorba de următoarele aspecte: 
intrarea în vigoare a legii penale, ieşirea din vigoare (pierderea puterii juridice 
a legii penale), principiile aplicării legii penale în timp, timpul săvârșirii in- 
fracțiunii, efectul retroactiv al legii penale. 

În ultima perioadă de timp, legislaţia penală a Republicii Moldova se află 
într-o permanentă mişcare, marcată de adoptarea şi punerea în aplicare a unor 
legi, de abrogarea altora, de succesiunea unor legi penale care reglementează în 
mod diferit aceleaşi relații de apărare socială etc. Astfel, pentru a asigura apli- 
carea corectă a legii penale în timp, Codul penal conţine în Partea sa generală 
anumite norme ce reglementează această instituție. 

Potrivit prevederilor art. 8 din CP al RM, “Caracterul infracțional al 
faptei şi pedeapsa pentru aceasta se stabileşte de legea penală în vigoare la 
momentul săvârșirii faptei”. Este justificat principiul că legea penală incidentă 
în raport cu o anumită infracţiune trebuie să fie legea în vigoare la acea dată. 
Însăşi raţiunea legii penale este aceea de a reglementa în exclusivitate relaţii- 
le de apărare socială existente sau născute în timpul cât ea se află în vigoare 
(principiul activităţii legii penale)”. 





2% 1. Oancea, Drept penal. Partea generală, Bucureşti, Editura Didactică şi Pedagogică, 

$2. Durata și limitele de aplicare a legii penale în timp 


Asigurarea ordinii de drept în Republica Moldova implică o strictă res- 
pectare a principiului legalităţii. Pentru aceasta este necesar ca momentul de 
intrare în vigoare a legii penale, precum şi momentul de ieşire din vigoare să 
fie bine determinate. 

Durata de aplicare a unei legi penale este intervalul de timp cuprins 
între momentul intrării în vigoare și cel al pierderii puterii juridice a legii 
respective. 

Intrarea în vigoare a legii penale este reglementată de Legea RM nr. 
173-XIII din 06.07.1994 “Privind modul de publicare şi intrare în vigoare a 
actelor oficiale”%, care stabileşte următoarele modalităţi: 

a) la data indicată în textul legii (de obicei în dispoziţiile finale ale legii 
organice respective). Acest sistem este folosit, cu precădere, în cazul legilor 
de mare amploare, cum sunt codurile penale, studierea acestora şi pregătirea 
tranziției spre aplicarea noii legi impunând o perioadă de timp mai îndelunga- 
tă%. De exemplu, actualul Cod penal al Republicii Moldova a fost promulgat la 
06.09.2002, dar a intrat în vigoare la 12.06.2003. 

Actele oficiale ce intră în vigoare la data prevăzută în textul actului respec- 
tiv se publică în Monitorul Oficial în termen de 10 zile de la data adoptării; 

b) la data publicării în Monitorul Oficial. Prin aceasta se acordă posibilita- 
tea ca legea penală să fie cunoscută de către toate persoanele care au obligaţia 
să se supună prevederilor ei. Astfel, nimeni nu poate invoca necunoaşterea 
legii (nemo censetur ignorare legem)", indiferent de faptul dacă este cetățean al 
Republicii Moldova, cetăţean străin sau apatrid. 

Actele internaționale, conform prevederilor art. 2 din Legea nr. 173-XIII 
din 06.07.1994, intră în vigoare după schimbul instrumentelor de ratificare sau 
după remiterea actelor aprobate depozitarului spre păstrare în conformitate 
cu normele de drept internațional sau în alt mod şi termen, stabilite de părţile 
contractante. 

Ieşirea din vigoare a legii penale se realizează prin mai multe modalități: 

-  abrogare; 

- modificare; 





% Monitorul Oficial al Republicii Moldova, nr. 1 din 12.08.1994. 

— ajungerea la termen sau încetarea condiţiilor excepționale care au de- 

terminat apariţia unei legi penale excepţionale; 

- schimbarea condiţiilor social-politice care au determinat adoptarea 

unor dispoziţii cu caracter penal”. 

Abrogarea este o măsură luată de Parlamentul Republicii Moldova prin 
care se decide încetarea aplicării unei legi penale anterioare sau a unei anumite 
dispoziţii dintr-o lege anterioară. 

După procedeul folosit pentru a scoate din uz o lege penală, abrogarea 
poate fi: expresă sau tacită. 

Abrogarea este expresă când încetarea aplicării unei legi penale este dispu- 
să printr-un act normativ, care precizează în mod cert că legea veche sau doar 
anumite dispoziții din aceasta se abrogă. Dispoziţia expresă de abrogare poate 
fi formulată fie într-o lege specială de abrogare, fie în însuşi textul legii noi, 
care înlocuieşte legea abrogată. 

Abrogarea este tacită (subînţeleasă) atunci când legea nouă nu arată în mod 
expres că se abrogă legea anterioară, dar aceasta rezultă în mod implicit din 
împrejurarea că cele două legi succesive reglementează aceeaşi materie. Pentru 
ca să funcţioneze abrogarea tacită nu este necesar ca reglementarea nouă să fie 
neapărat incompatibilă cu cea anterioară, fiind suficientă doar existența unui 
anumit paralelism în legislaţie. Rațiunea este că legea penală nouă, dând o altă 
reglementare aceleiaşi instituţii, urmează a fi respectată şi aplicată de către toţi 
membrii societăţii, în schimbul legii penale vechi, care a fost abrogată. 

În funcţie de sfera de aplicare, abrogarea poate fi totală sau parțială. 

Abrogarea totală presupune scoaterea din vigoare în întregime a unei legi 
penale. 

Abrogarea parţială acţionează atunci când se scot din vigoare numai anumi- 
te părți (titluri, capitole, articole) dintr-o lege sau dintr-o dispoziţie anterioară. 

Modificarea legii penale este modalitatea cea mai frecventă de scoatere 
din vigoare a dispoziţiilor penale şi constă în schimbarea conţinutului legii sau 
în completarea acesteia cu dispoziţii noi. Ca şi abrogarea, modificarea poate fi 
expresă sau tacită. 

Ajungerea la termenul fixat prin legea însăşi, ca şi încetarea condiţiilor 
excepţionale care au determinat apariția unei legi penale excepţionale sunt, de 
asemenea, modalități de ieşire din vigoare a legii, întâlnite şi sub denumirea 
de autoabrogare”. 





31 V. Dongoroz, I. Fodor, I. Oancea, N. Iliescu, C. Bulai, R. Stănoiu, S. Kahane, Explicații 
teoretice ale Codului penal român. Partea generală, vol. I, Bucureşti, Editura Academiei 
Republicii Socialiste România, 1969, p. 73. 

3 V. Dobrinoiu, I. Pascu, I. Molnar, Gh. Nistoreanu, A. Boroi, V. Lazăr, op. cit., p. 56-57. 

Autoabrogarea se caracterizează prin faptul că în însuşi textul legii penale 
care intră în vigoare se prevede data sau un anumit moment, dinainte deter- 
minat, după care legea iese din uz. Această modalitate este întâlnită în cazul 
legilor temporare sau excepţionale, abrogarea făcându-se în mod automat prin 
ajungerea la termenul fixat sau prin încetarea situației excepționale. 

Schimbarea condiţiilor social-politice care au determinat adoptarea 
unei anumite legi penale poate avea, de asemenea, ca urmare ieşirea acesteia 
din vigoare, atunci când odată cu schimbarea condiţiilor social-politice au 
dispărut înseşi relaţiile sociale care au stat la baza normei respective. 


$3. Timpul săvârșirii infracţiunii 


Pe lângă stabilirea momentului de intrare şi ieşire din vigoare a unei legi 
penale se cere a fi determinat şi momentul (timpul) săvârșirii infracţiunii, în 
primul rând, pentru a se vedea dacă aceasta este sau nu în limitele de timp 
în care a activat legea penală; în al doilea rând, pentru constatarea ilegalității 
faptei prejudiciabile; în al treilea rând, pentru determinarea timpului apari- 
ţiei raportului juridic penal; în al patrulea rând, pentru stabilirea premiselor 
răspunderii penale - responsabilităţii şi atingerii vârstei prevăzute de legea 
penală pentru a fi recunoscut subiect al infracțiunii; în al cincilea rând, pentru 
stabilirea prescripţiei de răspundere penală”. 

Codul penal în vigoare cuprinde dispoziţii speciale cu privire la definirea 
timpului săvârșirii infracţiunii, stipulând în art. 9 din CP al RM că: “Timpul 
săvârșirii faptei se consideră timpul când a fost săvârşită acţiunea (inac- 
țiunea) prejudiciabilă indiferent de timpul survenirii urmărilor”. Astfel, 
indiferent de structura componenţei infracțiunii (formală sau materială), le- 
giuitorul a stabilit că timpul săvârșirii infracțiunii este momentul când a fost 
săvârşită fapta prejudiciabilă. Motivația juridică a formulei propuse constă în 
atitudinea subiectivă a făptuitorului față de fapta săvârşită, care este depen- 
dentă de legea existentă la momentul săvârșirii faptei prejudiciabile. 

Prescripţia legală că “timpul săvârșirii infracţiunii” se consideră timpul când 
a fost săvârşită fapta prejudiciabilă are un caracter universal'*. Nu toate compo- 
nenţele infracțiunilor întrunesc în calitate de semn obligatoriu urmările preju- 
diciabile. Acest semn lipseşte în componenţele de infracțiuni formale, a cărora 





3  M.U1. BnyM, BpemA u mecmo cosepmenua npecmynnenua || Yaenbre 3amncKu «Bonpocbl 

latura obiectivă se manifestă doar în săvârşirea faptei prejudiciabile (de exemplu, 
art. 163 din CP al RM - Lăsarea în primejdie); în componenţele formal-reduse, 
al căror moment al consumării este transferat într-o etapă mai timpurie decât 
survenirea urmărilor (de exemplu, art. 188 din CP al RM - Tâlhăria). Totodată, 
orice infracţiune ar fi imposibilă în lipsa anumitor acțiuni sau inacțiuni săvârşite, 
la care legea penală raportează “timpul săvârșirii infracțiunii”. 

În doctrina penală, formula propusă de legiuitor în art. 9 din CP al RM 
este supusă unor critici, menţionându-se că momentul consumării infracțiu- 
nii pentru diverse categorii de fapte infracționale este diferit şi este dificil a se 
da o definiţie generală cu privire la noțiunea de “timpul săvârșirii infracțiu- 
nii”. În acest context, se consideră că: 

1. Pentru infracțiunile cu componenţe formale “timpul săvârșirii infrac- 
ţiunii” este considerat momentul realizării faptei prejudiciabile. 

2. În teoria şi practica penală rămâne discutabilă problematica timpului 
săvârşirii infracțiunilor cu componență materială. În acest sens, s-au contu- 
rat două opinii distincte. Conform primei, timpul săvârșirii infracțiunilor cu 
componenţe materiale este legat de momentul survenirii urmărilor infracțio- 
nale, care de fapt consumă această categorie de infracțiuni“. O altă părere este 
că timpul săvârșirii infracţiunilor cu componență materială este momentul 
săvârșirii faptei prejudiciabile*, poziţie consfinţită de legislaţia penală a Re- 
publicii Moldova. 

3. În cazul infracţiunilor cu componenţe formal-reduse “timpul săvârșirii 
infracţiunii” este determinat de momentul realizării acelei etape infracționale 
la care legislatorul a transferat consumarea faptei, adică etapa actelor prepara- 
torii sau de executare a infracțiunii. 

4. Timp al săvârşirii infracțiunii prelungite se consideră timpul săvârșirii 
ultimei acţiuni din seria de acţiuni identice, îndreptate spre un scop unic, care 
în ansamblu formează o infracțiune unică (prelungită). 

5. Pentru infracţiunea continuă “timp al săvârşirii infracţiunii” este 
considerat momentul realizării faptei prejudiciabile (acţiune sau inacțiune), 
din care începe nerealizarea continuă a obligațiunii impuse făptuitorului sub 
pericolul pedepsei. Nu are importanță momentul încetării de către vinovat a 
infracţiunii sau momentul depistării infracțiunii de către organele de drept. 

6. La săvârşirea infracțiunii prin participaţie, fapta se consideră consumată 
din momentul realizării de către autor a laturii obiective a infracțiunii, al că- 

rui comportament determină răspunderea celorlalți participanţi. Astfel, asu- 
pra activităţii participanţilor se aplică legea în vigoare la momentul săvârșirii 
faptei de către autor”. Există însă şi o altă părere referitoare la legea aplicabilă 
participaţiei, care susţine că pentru fiece participant în parte este aplicabilă 
legea timpului realizării rolului său în săvârşirea infracțiunii”?. 

7. Pentru activitatea infracțională neconsumată (pregătire sau tentativă) 
timpul săvârşirii este considerat momentul curmării sau al întreruperii actului 
infracțional din cauze independente de voinţa făptuitorului”. 

Generalizând cele analizate, infracțiunea se consideră săvârşită în momentul 
consumării sale, indiferent de structura componenţei infracțiunii, sau al curmă- 
rii activităţii infracționale din cauze independente de voinţa făptuitorului“. 


$4. Extraactivitatea legii penale 


Deşi principiul activităţii legii penale constituie regula generală, există 
situaţii tranzitorii determinate de succesiunea legilor penale în care, cu necesi- 
tate, legea penală extraactivează. E cazul când o infracțiune este săvârşită sub 
imperiul unei legi penale, dar urmărirea penală sau judecarea infractorului, 
ori executarea pedepsei are loc sub imperiul unei alte legi penale. 

Extraactivitatea legii penale este o derogare excepțională în materia 
aplicării legii penale în timp şi constă într-o extindere a activităţii legii 
penale, fie înainte de momentul intrării sale în vigoare, fie ulterior, după 
ieşirea ei din vigoare. 

Prin efectele pe care le produce, extraactivitatea legii penale se manifestă 
în două forme: retroactivitatea şi ultraactivitatea. 

Retroactivitatea legii penale constă în faptul că, în unele împrejurări, 
anumite legi penale își extind activitatea în trecut, aplicându-se infracțiunilor 
săvârşite înainte de intrarea lor în vigoare. 

Conform prevederilor art. 10 din CP al RM, efectul retroactiv al legii 
penale este conceput în felul următor: “Legea penală care înlătură caracterul 
infracțional al faptei, care ușurează pedeapsa ori, în alt mod, ameliorează si- 
tuaţia persoanei ce a comis infracțiunea are efect retroactiv, adică se extinde 

asupra persoanelor care au săvârşit faptele respective până la intrarea în vi- 


goare a acestei legi, inclusiv asupra persoanelor care execută pedeapsa ori care 


au executat pedeapsa, dar au antecedente penale. Legea penală care înăspreşte 


pedeapsa sau înrăutățește situaţia persoanei vinovate de săvârşirea unei in- 


fracțiuni nu are efect retroactiv”. 


Astfel, în legislaţia penală a Republicii Moldova, au efect retroactiv doar 


legile penale mai blânde, şi anume: 


legile dezincriminatoare care exclud din sfera ilicitului penal anumite 
fapte; 

legile penale care prevăd condiţii de tragere la răspundere penală mai 
uşoare. De exemplu, legea care prevede necesitatea plângerii prealabile 
pentru punerea în mișcare a acţiunii penale va fi mai favorabilă decât 
aceea care nu va cere asemenea condiţii; 

legile penale mai favorabile după condiţiile de incriminare. Legea care 
condiționează incriminarea unei fapte de săvârşirea ei în anumite îm- 
prejurări de timp, de loc etc. este mai favorabilă decât cea care nu indică 
asemenea condiţii pentru incriminare, întrucât prima limitează posibi- 
litatea de tragere la răspundere penală a persoanei care săvârşeşte astfel 
de fapte; 

legile penale care uşurează pedeapsa, adică micşorează mărimea maxi- 
mă sau minimă a pedepsei principale sau complementare, stabilesc o 
pedeapsă alternativă mai blândă, abrogă pedepsele complementare care 
anterior erau obligatorii etc.; 

legea penală care ameliorează în alt mod situaţia persoanei ce a comis 
infracțiunea. De exemplu, legile penale care ușurează regimul execută- 
rii pedepsei (categoria penitenciarului), extind posibilităţile liberării de 
răspundere şi pedeapsă penală, reduc termenele de prescripţie etc. 


Retroactivitatea legii penale mai blânde implică două modalităţi“: 


retroactivitatea simplă (aplicarea legii penale noi asupra infracțiunilor 
pentru săvârşirea cărora nu a fost pronunțată o sentință definitivă a in- 
stanţei de judecată); 

retroactivitatea de revizie (aplicarea legii penale noi asupra infracțiu- 
nilor pentru săvârşirea cărora există o sentință definitivă a instanţei de 
judecată). 





4 


VI. A. Kosauenko, 3. A. HesnamoBa, op. cit., p. 36. 


68 


DREPT PENAL. PARTEA GENERALĂ 





În doctrina penală se consideră că au caracter retroactiv şi alte categorii de 
legi decât cele enunțate în art. 10 din CP al RM*: 


legea penală în al cărei conţinut se prevede expres că urmează să se apli- 
ce şi unor fapte săvârşite anterior intrării ei în vigoare. Atâta timp cât 
neretroactivitatea legii penale nu constituie un principiu constituțional, 
în anumite cazuri excepționale legiuitorul poate conferi caracter retro- 
activ unei legi penale; 

legea interpretativă intrată în vigoare la o dată ulterioară aceleia a legii 
interpretate, care explică autentic voinţa legiuitorului. În mod logic, le- 
gea interpretativă trebuie să facă corp comun cu legea interpretată și, de 
aceea, acționează retroactiv asupra tuturor cazurilor care au fost solu- 
ţionate sub imperiul acesteia din urmă de la data intrării ei în vigoare. 


Ultraactivitatea. În mod excepţional, legislaţia penală a Republicii Mol- 


dova prevede situaţii în care legea ultraactivează, adică se aplică asupra fapte- 


lor comise sub imperiul ei, chiar după ce a ieşit din vigoare. 


Principiul ultraactivităţii legii penale nu este admis decât în cazuri spe- 


ciale, şi anume: 


a) 


b) 


Au caracter ultraactiv legile penale temporare sau excepţionale, care pot 
fi aplicate şi după scoaterea lor din uz. Potrivit celor analizate anterior, 
legile penale temporare sunt legi prin care se incriminează unele fapte 
apărute în situaţii trecătoare şi excepționale. Unor asemenea infracțiuni 
nu li se poate aplica legea penală generală, deoarece aceasta fie nu le 
prevede, fie pedeapsa prevăzută este nesemnificativă în raport cu peri- 
colul deosebit pe care îl prezintă în concret acea faptă (fapta săvârşită 
în timp de război sau în timpul unei calamităţi etc.). Pe motiv că legea 
penală temporară rămâne în vigoare o perioadă de timp relativ scurtă, 
nu este posibil să fie descoperite şi judecate toate faptele incriminate de 
ea, mai ales că unii infractori, ale căror fapte cad sub incidenţa acestei 
legi, se sustrag de la răspundere penală până ce legea iese din vigoare. 
Din aceste considerente, se admite ca legea penală să fie aplicată chiar și 
după ieşirea ei din vigoare prin ajungerea la termen, în virtutea ultraac- 
tivităţii legii penale. 

O altă excepţie de ultraactivitate reiese din aplicarea legii penale mai 
favorabile. În cazul când o infracţiune a fost săvârșită sub imperiul legii 
vechi, care prevede o sancțiune mai uşoară, dar pe parcursul urmăririi 

penale sau al judecării cauzei ea a fost abrogată şi înlocuită cu o lege 
nouă, ce prevede o sancțiune mai aspră, se va aplica ultraactiv legea 
veche. Justificarea ultraactivităţii legii penale constă în faptul că infrac- 
torul trebuie să poarte răspundere penală conform condiţiilor sancțio- 
natoare în vigoare la momentul comiterii faptei, condiţii cunoscute şi 
prevăzute de el. 


Secţiunea a VII-a. APLICAREA LEGII PENALE ÎN SPAŢIU 


$1. Consideraţii generale 


Aplicarea legii penale în spaţiu constă în activitatea de traducere în 
viață a prescripţiilor sancţionatoare ale legii penale în funcţie de locul 
săvârșirii diferitelor infracţiuni (în ţară sau în străinătate) de către cetăţe- 
nii Republicii Moldova, cetăţeni străini, apatrizi“”?. 

În virtutea principiului suveranității Republicii Moldova, legea noastră 
penală se aplică spaţial tuturor infracţiunilor săvârşite pe teritoriul țării. 
Aceasta reiese şi din considerentul că valorile sociale fundamentale, ocrotite 
de legea penală, nu pot fi pe deplin apărate dacă pedepsirea infractorului nu 
s-ar face potrivit legii penale a Republicii Moldova şi de către autorităţile țării 
noastre, indiferent de calitatea pe care o are făptuitorul (cetățean al Republicii 
Moldova sau străin, apatrid). Legea penală a Republicii Moldova se adresează 
tuturor persoanelor care se găsesc pe teritoriul Republicii Moldova și care tre- 
buie să se conformeze prevederilor acesteia. Totodată, este justificată afirmaţia 
că în nici un alt loc o faptă penală nu poate fi mai bine cercetată, iar pedepsirea 
infractorului mai eficientă ca acolo unde infracţiunea a fost săvârşită. 

Exită însă situaţii când faptele prevăzute de legea penală a Republicii Mol- 
dova se săvârşesc în străinătate (fie de către cetăţeni ai Republicii Moldova, fie 
de către străini sau apatrizi) sau sunt îndreptate împotriva intereselor statului 
nostru sau ale căror victime sunt cetățenii Republicii Moldova. În asemenea 
împrejurări efectul strict teritorial al legii penale a Republicii Moldova nu este 
de ajuns şi nu le poate acoperi integral. Astfel, s-ar crea posibilitatea vătămării 
valorilor sociale ocrotite de legea penală a Republicii Moldova, fără a se putea 
aplica sancţiunea ca efect al comiterii acesteia în vederea realizării scopului 
legii penale“. 





% A. Boroi, op. cit., p. 47. 

Totodată, pot fi şi cazuri în care să se comită infracțiuni în străinătate de 
către cetăţeni străini, altele decât cele îndreptate împotriva intereselor statului 
nostru ori a cetățenilor săi, dar urmate de refugierea infractorilor pe teritoriul 
țării noastre. În aceste cazuri efectul teritorial al legii penale a Republicii Mol- 
dova este trunchiat. 

Din aceste considerente, legea penală a Republicii Moldova promovează o 
politică penală ce permite organizarea activităţii de represiune penală atât pe 
plan intern, cât şi pe plan internaţional. În acest fel, oriunde şi de către oricine 
s-ar fi săvârşit o faptă penală - există posibilitatea de a-l trage la răspundere 
penală pe făptuitor. Atingerea acestui obiectiv este condiționată de înlăturarea 
primatului intereselor proprii ale fiecărui stat, de o înţelegere şi o colaborare 
internațională între toate statele, iar pe plan legislativ, de consacrare a tuturor 
principiilor menite să asigure inevitabilitatea aplicării legii penale în raport cu 
spaţiul şi promovarea instituţiei extrădării în toate legislaţiile interne”. 


$2. Principiile aplicării legii penale în spaţiu 


Principiile care guvernează întinderea în spațiu a efectelor legii penale 
sunt următoarele: 

- principiul teritorialităţii legii penale; 

- principiul personalităţii legii penale; 

- principiul realităţii legii penale; 

- principiul universalităţii legii penale. 

Luate separat, principiile aplicării legii penale în spațiu sunt limitate şi 
imperfecte în raport cu sfera lor de acțiune, nici unul dintre ele neputând aco- 
peri totalitatea situaţiilor în care legea penală națională trebuie aplicată. Astfel, 
numai recunoașterea şi aplicarea tuturor principiilor în ansamblu fac posibilă 
realizarea unei activități eficiente de represiune împotriva criminalității. 


Principiul teritorialităţii legii penale 


Teritorialitatea legii penale este principiul de bază în aplicarea legii penale 
în spaţiu, cunoscut în literatura de specialitate şi sub denumirea de “legea pe- 
nală a teritoriului” sau “legea locului săvârşirii infracțiunii”. 

Potrivit acestui principiu, admis de toate legislaţiile penale, legea penală 
a unei țări se aplică în exclusivitate tuturor infracțiunilor comise pe teritoriul 





5 Explicații teoretice ale Codului penal român, op. cit.; p. 48. 

ţării, neavând nici o relevanţă calitatea făptuitorului: cetățean al Republicii 
Moldova, cetăţean străin sau apatrid. 

În legislația penală a Republicii Moldova principiul teritorialităţii legii 
penale şi-a găsit o consacrare expresă. Astfel, conform dispoziţiei alin. (1) al 
art. 11 din CP al RM, “Toate persoanele care au săvârşit infracțiuni pe terito- 
riul Republicii Moldova urmează a fi trase la răspundere penală în conformi- 
tate cu Codul penal al Republicii Moldova”. 

Aplicarea legii penale față de infracțiunile săvârşite pe teritoriul țării 
noastre este exclusivă şi necondiționată. Calificarea faptei ca infracțiune, 
condiţiile răspunderii penale, stabilirea, aplicarea şi executarea sancţiunilor 
pentru infracțiunile săvârşite pe teritoriul țării noastre, toate au loc exclusiv în 
temeiul legii noastre penale, fără a se ţine seama de reglementările cuprinse în 
legea penală a statului al cărui cetăţean este, eventual, făptuitorul“f. Un infrac- 
tor, cetăţean străin, care a comis o infracțiune în Republica Moldova nu poate 
pretinde să fie sancţionat potrivit dispoziţiilor mai favorabile prevăzute de 
legea penală a țării sale, întrucât legea noastră penală nu poate intra în conflict 
în astfel de situaţii cu o lege penală străină. 

Pentru a determina incidenţa legii penale în raport cu principiul teritoria- 
lităţii, urmează să precizăm noţiunea juridico-penală de “teritoriu” şi “infrac- 
ţiune săvârşită pe teritoriul țării”. 

Noţiunea de teritoriu în sens juridico-penal este mult mai cuprinzătoare 
şi diferă de noţiunea de teritoriu în înţeles geografic. 

Având în vedere importanţa deosebită a acestei noţiuni, termenul “teri- 
toriu”, folosit de legiuitor în expresiile “teritoriul Republicii Moldova” şi “te- 
ritoriul ţării”, este explicat în chiar cuprinsul Codului penal, prin dispoziţia 
art.120, care stabileşte: “Prin teritoriul Republicii Moldova și teritoriul țării 
se înţelege întinderea de pământ şi apele cuprinse între frontierele Repu- 
blicii Moldova, cu subsolul şi spaţiul ei aerian”. Astfel, teritoriul Republicii 
Moldova este stabilit prin frontiera de stat. 

Conform prevederilor art. 1 al Legii RM nr. 108-XIII “Cu privire la fron- 
tiera de stat a Republicii Moldova” din 17.05.1994, “frontieră de stat este linia 
ce desparte pe uscat şi pe apă teritoriul Republicii Moldova de teritoriile state- 
lor vecine, iar în plan vertical delimitează spaţiul aerian şi subsolul Republicii 
Moldova de spaţiul aerian şi subsolul statelor vecine””. 





1% C. Bulai, op. cit. p.92. 
1 Monitorul Oficial al Republicii Moldova, nr. 12/107 din 03.11.1994. 

Rezultă că teritoriul țării include următoarele elemente: suprafaţa terestră, 
spaţiul acvatic, subsolul și spaţiul aerian, delimitate prin hotare şi supuse su- 
veranității statului. 

Suprafaţa terestră (solul) reprezintă întinderea de pământ cuprinsă între 
frontierele politico-geografice ale statului, stabilite prin tratatele încheiate de 
Republica Moldova cu statele vecine pe baza bilanţurilor activităţii comisiilor 
bilaterale de delimitare şi demarcare (câmpiile, dealurile etc.). Pe uscat, fron- 
tiera de stat se trasează pe liniile distinctive de relief. 

Spaţiul acvatic include apele interioare curgătoare (fluvii, râuri) şi apele 
interioare stătătoare (bălți, lacuri etc.), cuprinse între frontierele politico-geo- 
grafice ale statului. Pe sectoarele fluviale, frontiera de stat se trasează pe linia 
de mijloc a râului, pe calea navigabilă principală sau pe talvegul râului; pe lacuri 
şi alte bazine de apă - pe linia dreaptă care uneşte ieşirile frontierei de stat la 
malurile lacului sau ale altui bazin de apă. Frontiera de stat care trece pe râu, lac 
sau alt bazin de apă (ape de frontieră) nu se deplasează în cazul când se schimbă 
configurația malurilor sau nivelul apei, nici când râul îşi schimbă cursul. 

Conform prevederilor art. 5 al Convenţiei asupra mării teritoriale şi zonei 
contigue, încheiată la Geneva la 29 aprilie 1958, “fac parte din apele interioare, 
de asemenea, lacurile, golfurile şi alte ape situate înăuntrul liniei de bază a 
mării teritoriale”. 

Marea teritorială cuprinde fâşia de mare adiacentă țărmului şi apele ma- 
ritime interioare, având lăţimea de 12 mile marine (22,224 m), măsurată de la 
linia de bază (pentru țările care au ieşire la mare). Liniile de bază sunt liniile 
celui mai mare reflux de-a lungul țărmului sau, după caz, liniile drepte care 
unesc punctele cele mai avansate ale țărmului, inclusiv ale țărmului dinspre 
larg al insulelor, ale lacurilor de acostare, amenajărilor hidrotermice şi ale altor 
instalaţii portuare permanente. Limita exterioară a mării teritoriale este linia 
care are fiecare punct situat la o distanță de 12 mile marine, măsurată de la 
punctul cel mai apropiat al liniilor de bază. Limitele exterioare şi laterale ale 
mării teritoriale constituie frontiera de stat maritimă a statului. Suprafeţele 
de apă situate între țărmul mării şi liniile de bază constituie apele maritime 
interioare ale statului“. 

Subsolul este format din zona subterană având o întindere ce coincide cu 
limitele frontierelor de stat (corespunzător solului terestru şi acvatic, inclusiv 
celui al mării teritoriale), cu o adâncime practic limitată de posibilitatea reală 
a omului de exploatare în condiţiile tehnicii actuale. 





% V. Dobrinoiu, I. Pascu, I. Molnar, Gh. Nistoreanu, A. Boroi, V. Lazăr, op. cit., p. 52; 
A. Boroi, op. cit., p. 49. 

Spaţiul aerian reprezintă coloana de aer de deasupra teritoriului, cuprinsă 
între verticalele imaginare ridicate de pe frontierele țării, inclusiv limita exteri- 
oară a mării teritoriale. În înălțime, spaţiul aerian se întinde până la limita spa- 
ţiului cosmic”. Conform uzanțelor internaționale şi practicii statelor, în sfera 
exploatării spaţiului cosmic această limită de înălțime constituie circa 100-110 
km deasupra nivelului oceanului. Spaţiul cosmic este supus unui regim juridic 
internațional și poate fi exploatat de către toate statele în egală măsură. 

În limitele teritoriului său, statul îşi exercită suveranitatea în conformitate 
cu legislaţia sa internă şi cu prevederile convențiilor internaţionale la care este 
parte, ţinând seama de principiile dreptului internațional. 

Înţelesul expresiei “infracțiune săvârşită pe teritoriul țării”, sub aspectul 
conţinutului şi al sferei sale, este explicat de legiuitor prin dispoziţiile art. 11 din 
CP al RM. Astfel, bazându-ne pe noţiunea de teritoriu al Republicii Moldova 
(art. 120 din CP al RM) şi pe alin. (1) al art. 11 din CP al RM, vom susţine că se 
consideră “săvârşite pe teritoriul Republicii Moldova” următoarele infracțiuni: 

- infracţiuni care prin modul şi locul de comitere se înscriu pe teritoriul 
Republicii Moldova în înțelesul analizat mai sus; 

- infracţiuni comise la bordul unei nave maritime sau aeriene, înregi- 
strată într-un port sau aeroport al Republicii Moldova şi aflată în afara 
spaţiului acvatic sau aerian al Republicii Moldova. În această situație 
pot exista derogări de la regula generală dacă tratatele internaţionale la 
care Republica Moldova este parte dispun altfel; 

- infracţiuni comise la bordul unei nave militare maritime sau aeriene 
aparținând Republicii Moldova indiferent de locul ei de aflare. 

Pentru statele care au ieşire la mare, se consideră “infracțiuni săvârşite pe 
teritoriul țării” faptele prejudiciabile comise în şelful continental şi în zona 
economică exclusivă. 

În funcţie de localizarea în spaţiu a unei fapte infracţionale este necesar a 
se preciza care este locul săvârșirii acesteia. Dacă problema este simplă în cazul 
în care o infracțiune a început şi s-a terminat pe teritoriul țării noastre ori în 
străinătate, ea se complică în situaţia în care infracțiunea se comite parte pe 
teritoriul țării, parte în străinătate. 

Pentru determinarea locului săvârșirii infracţiunii şi a legii aplicabile in- 
fractorului, în doctrina penală s-au formulat mai multe teorii întemeiate pe 
criterii deosebite”. 





* RR. M. Stănoiu, Asistenţa juridică internaţională în materie penală, Bucureşti, Editura 


Academiei Române, 1975, p. 31-32. 
5 VI. A. Kosauenko, 3. A. HesnaMoB, op. cit. p. 40-41. 
1 C. Bulai, op. cit, p. 94. 

Teoria acțiunii, care afirmă că infracțiunea trebuie considerată săvârşită 
numai acolo unde s-a săvârşit acţiunea sau inacțiunea, chiar dacă rezultatul 
s-a produs pe teritoriul altei țări. 

Teoria rezultatului, care consideră ca loc al săvârșirii infracțiunii acela 
unde s-a produs rezultatul faptei. 

Teoria preponderentei sau a actului esenţial, care consideră ca loc al 
săvârșirii infracţiunii acela unde s-a comis actul cel mai important, din care 
au decurs celelalte acte. 

Teoria ilegalității, care consideră ca loc al săvârşirii infracţiunii acela unde s-a 
produs prima încălcare a legii, care atrage răspunderea penală a făptuitorului. 

Teoria voinţei infractorului, după care locul săvârșirii infracţiunii trebuie 
să fie considerat acela unde infractorul a voit să producă rezultatul periculos, 
chiar dacă acesta s-a produs pe un alt teritoriu. 

Teoria ubicuității sau a desfășurării integrale, potrivit căreia infracțiunea 
se consideră săvârşită pretutindeni unde s-a săvârşit fie şi numai un act de exe- 
cutare sau s-a produs rezultatul infracţiunii. Majoritatea autorilor împărtăşesc 
ideile acestei teorii, care recunoaşte competența jurisdicțională a oricărui stat 
pe al cărui teritoriu s-a săvârşit chiar şi în parte activitatea infracțională. 
Teoria ubicuității îşi găseşte aplicare integrală, servind la soluționarea unor 
probleme controversate cu privire la stabilirea locului săvârșirii infracţiunii în 
cazul unor infracțiuni cu forme sau structuri deosebite: infracţiuni continue, 
prelungite, complexe, în cazul tentativei sau al participării la infracţiune ca 
autor, instigator sau complice”. 

În pofida argumentelor invocate, legiuitorul nostru a acceptat teoria acțiu- 
nii, consfinţind-o legal în prevederile art. 12 din CP al RM: “Locul săvârșirii 
faptei se consideră locul unde a fost săvârşită acţiunea (inacţiunea) prejudi- 
ciabilă, indiferent de timpul survenirii urmărilor”. 


Excepţii de la principiul teritorialităţii 


Aplicarea legii penale, în temeiul principiului teritorialității, cunoaşte 
anumite restrângeri, în sensul că ea nu se aplică în raport cu anumite categorii 
de infracțiuni săvârşite pe teritoriul țării”: 

- infracţiuni săvârşite pe teritoriul Republicii Moldova de către persoane 

ce se bucură de imunitate de jurisdicție penală sau în localurile (auto- 
mobilele) misiunilor diplomatice; 





2 C. Barbu, Aplicarea legii penale în spaţiu şi timp, Bucureşti, Editura Ştiinţifică, 1972, p. 26. 
5 1. Oancea, op. cit. p. 88-89. 

- infracţiuni săvârşite pe o navă maritimă sau aeriană străină ce se află pe 

teritoriul Republicii Moldova; 

- infracţiuni săvârşite în timpul staţionării ori al trecerii unor armate 

străine pe teritoriul Republicii Moldova. 

Excepţiile de la jurisdicţia statului nostru nu reprezintă o știrbire a suve- 
ranităţii acestuia, deoarece sunt consecinţa unor convenţii internaţionale, care 
prevăd concesii reciproce între state pentru desfăşurarea normală a relaţiilor 
internaţionale. 

A. Imunitatea de jurisdicție penală. Legislaţia penală a unui stat nu se apli- 
că infracțiunilor săvârşite pe teritoriul său de către agenţii diplomatici ai altor 
state acreditaţi în statul respectiv sau de către alte persoane oficiale străine care, 
potrivit convențiilor şi uzanțelor internaţionale, se bucură de imunitate de ju- 
risdicţie penală. Graţie acestei imunităţi, persoanele sus-menţionate nu pot fi 
supuse urmăririi penale şi judecate pe teritoriul statului în care sunt acreditate 
sau pe al cărui teritoriu se află ca reprezentanţi oficiali ai statelor lor. 

Legea penală a Republicii Moldova prevede imunitatea de jurisdicție pena- 
lă prin dispoziţia alin. (4) din art. 11 CP al RM, care stipulează că: “Sub inci- 
denţa legii penale nu cad infracțiunile săvârşite de reprezentanţii diploma- 
tici ai statelor străine sau de alte persoane care, în conformitate cu tratatele 
internaţionale, nu sunt supuse jurisdicției penale a Republicii Moldova”. 

Imunitatea de jurisdicție penală decurge din imunitatea diplomatică, 
prevăzută de Convenţia cu privire la relaţiile diplomatice, încheiată la Viena 
la 18 aprilie 1961, de convenţii internaţionale bilaterale, reflectate şi în Legea 
RM nr. 1133-XII din 04.08.92 “Cu privire la statutul misiunilor diplomatice 
ale Republicii Moldova în alte state” şi Legea RM nr. 1134-XII din 04.08.92 
“Cu privire la statutul misiunilor diplomatice ale statelor străine în Republica 
Moldova”. 

Cât priveşte cercul persoanelor considerate reprezentanți diplomatici, 
potrivit normelor internaţionale, acestea sunt: ambasadorul, însărcinatul cu 
afaceri ad-interim, consilierul de ambasadă sau de legaţie, atașaţii de amba- 
sadă, secretarii de ambasadă sau de legaţie. Personalul tehnic şi administrativ 
al ambasadei sau legaţiei, membrii familiilor lor nu se bucură de imunitate de 
jurisdicție penală. 

De aceeaşi imunitate se bucură şi alte persoane oficiale, cum sunt şefii de 
state sau de guverne, membrii misiunilor speciale, funcționarii consulari şi 
alții, aflaţi pe teritoriul altor state. 





*: Monitorul Oficial al Republicii Moldova, nr. 8, 1992. 

Potrivit normelor de drept internaţional, imunitatea de jurisdicție se 
referă şi la inviolabilitatea sediului, imobilului, mijloacelor de transport ale 
misiunilor diplomatice ale statelor străine în Republica Moldova, autoritățile 
publice neputând pătrunde în incinta acestora fără consimțământul șefului 
misiunii. Însă reprezentanţii diplomatici au obligaţia să-i predea autorităților 
Republicii Moldova pe infractorii care s-ar refugia în localul acestor reprezen- 
tanţe. Totodată, statul acreditar, deşi nu poate urmări şi judeca reprezentantul 
diplomatic care a săvârşit infracțiunea, el îl poate declara “persona non grata”, 
îi poate cere să părăsească teritoriul său şi poate solicita statului acreditant să-l 
judece potrivit propriilor sale legi. 

B. Infracţiuni săvârșite pe o navă maritimă sau aeriană străină ce se află pe 
teritoriul Republicii Moldova. Nu cad sub jurisdicţia Republicii Moldova even- 
tualele infracţiuni săvârşite la bordul navelor maritime şi al aeronavelor mili- 
tare ori guvernamentale ce aparţin unui stat străin, întrucât acestea reprezintă 
statul căruia aparţin și se află pe teritoriul Republicii Moldova cu aprobarea 
specială a Guvernului Republicii Moldova”. Mai mult ca atât, nu se aplică 
jurisdicţia Republicii Moldova nici faptelor săvârşite pe teritoriul Republicii 
Moldova de către persoanele care fac parte din echipajul sau din personalul 
specializat al acestor nave pe timpul cât nava s-a aflat în porturi, ape maritime 
interioare, ape teritoriale. Conflictele apărute în aceste situaţii se soluţionează 
pe calea dreptului internațional. 

În cazul navelor şi al aeronavelor comerciale, principiul general admis este 
că infracțiunile săvârşite la bordul acestora şi de către personalul lor pe terito- 
riul țării cad sub incidenţa legii penale a statului pe teritoriul căruia se află. Se 
face referire la timpul când acestea se află în porturile statului nostru sau în 
apele maritime interioare. 

Situaţia este diferită în cazul infracțiunilor săvârşite la bordul navelor 
comerciale aflate în trecere prin marea teritorială a statului nostru. În cazul 
acestor infracțiuni nu se exercită jurisdicția penală a statului nostru, existând 
o excepţie de la principiul teritorialității*. Totuşi, în practică ar putea exista 
situaţii când legislaţia penală a statului nostru ar putea fi aplicată: 

- infracţiunea a fost săvârşită de un cetățean al Republici Moldova sau 

de o persoană fără cetăţenie care are domiciliu permanent pe teritoriul 
Republicii Moldova; 





5 H.I. [lypmanoB, op. cit. p. 206. 
5 Ibidem, p. 204. 

- infracțiunea este îndreptată împotriva intereselor Republicii Moldova 
sau împotriva unui cetățean al Republicii Moldova ori a unei persoane 
rezidente pe teritoriul Republicii Moldova; 

- infracţiunea este de natură să tulbure ordinea şi liniştea publică în ţară 
sau ordinea în marea teritorială; 

- exercitarea jurisdicției Republicii Moldova este necesară pentru repri- 
marea traficului ilicit de stupefiante sau de substanţe psihotrope; 

- asistența autorităţilor Republicii Moldova este cerută, în scris, de că- 
pitanul navei sau de un agent diplomatic ori un funcţionar consular al 
statului al cărui pavilion îi arborează nava. 

C. Infracțiuni săvârşite în timpul staționării ori al trecerii unor armate 
străine pe teritoriul Republicii Moldova. În dreptul internaţional este admis, 
în mod unitar, că trupele străine staționate pe teritoriul unui stat sau aflate în 
trecere pe acest teritoriu nu sunt supuse jurisdicției statului pe teritoriul căruia 
se află. Pentru infracțiunile săvârşite pe acest teritoriu de către personalul tru- 
pelor străine se aplică legea statului căruia îi aparţin aceste trupe. 

De regulă, regimul trupelor militare staționate ori aflate în trecere pe teri- 
toriul străin este reglementat prin convenții bilaterale între statele interesate. 

Dacă staționarea trupelor străine se produce în timp de război, sancționa- 
rea faptelor săvârşite de către militarii străini se realizează potrivit reglemen- 
tărilor specifice stării de război. 


Aplicarea legii penale a Republicii Moldova infracţiunilor săvârşite în stră- 
inătate sau față de infractorii aflați în străinătate este guvernată de principiul 
personalității, realității şi universalităţii. 


Principiul personalităţii 


Principiul personalităţii legii penale, denumit şi principiul cetăţeniei 
active, este prevăzut în legislaţia penală a Republicii Moldova în dispoziţiile 
alin. (2) alart. 11 din CP al RM. Potrivit acestor prevederi, cetățenii Republicii 
Moldova şi apatrizii cu domiciliu permanent pe teritoriul Republicii Moldova 
care au săvârşit infracțiuni în afara teritoriului țării sunt pasibili de răspunde- 
re penală în conformitate cu Codul penal al Republicii Moldova. 

Incidenţa legii penale a Republicii Moldova asupra infracțiunilor săvârşite 
în afara teritoriului ei este determinată nu de locul săvârşirii infracțiunii, ci 
de calitatea personală a făptuitorului, aceea de cetățean al Republicii Moldova 
sau de apatrid domiciliat în Republica Moldova. Datorită acestei calități, cetă- 
ţeanul Republicii Moldova sau apatridul cu domiciliu permanent în Republica 

Moldova se află în raporturi juridice cu statul Republica Moldova. Ei se bucură 


de ocrotire din partea statului, dar au şi obligația de a respecta legile țării, in- 


clusiv atunci când se află în afara teritoriului acesteia. Astfel, dreptul statului 


de a aplica legea penală infracțiunilor săvârşite de cetăţenii săi peste hotarele 


țării, precum şi dreptul instanţelor de judecată de a trage aceste persoane la 


răspundere penală rezultă din principiul suveranităţii, din esenţa şi principiile 


instituţiei cetățeniei”. 


Pentru aplicarea legii penale a Republicii Moldova, pe baza principiului 


personalităţii, trebuie să fie îndeplinite următoarele condiţii: 


fapta să fie săvârşită în întregime în afara teritoriului țării noastre. Lo- 
cul săvârşirii faptei poate fi teritoriul unui alt stat sau un loc nesupus 
vreunei suveranități; 

fapta să constituie infracţiune potrivit prevederilor din legea penală 
a Republicii Moldova indiferent dacă statul pe teritoriul căruia a fost 
săvârşită o are sau nu incriminată. Fapta poate consta într-o infracțiune 
consumată sau o tentativă pedepsibilă, ori în participarea la comiterea 
acestora în calitate de organizator, autor, instigator sau complice. Nu in- 
teresează natura şi gravitatea infracţiunii. Pentru infracțiunile săvârşite 
în străinătate de către cetățenii Republicii Moldova şi apatrizii ce au 
domiciliu permanent în Republica Moldova, legea noastră penală are 
o competenţă exclusivă şi necondiționată. Nu este admis concursul cu 
legea penală a statului pe al cărui teritoriu a fost săvârşită infracțiunea. 
Calificarea ca infracţiune a faptei săvârşite şi condiţiile răspunderii pe- 
nale a făptuitorului, pedeapsa aplicabilă şi condiţiile aplicării şi execu- 
tării acesteia sunt cele prevăzute de legea penală a Republicii Moldova. 
Nu are importanţă dacă legea locului săvârşirii faptei o incriminează 
pe aceasta ca infracțiune, deoarece dubla incriminare nu constituie o 
condiţie de aplicare a legii noastre; 

făptuitorul să fie cetăţean al Republicii Moldova sau apatrid domiciliat 
permanent în Republica Moldova. Conform prevederilor art. 3 din Legea 
RM nr. 1024-XIV din 02.06.2000 “Cu privire la cetăţenia Republicii Mol- 
dova”*: “cetăţenia stabileşte între persoana fizică şi Republica Moldova 
o legătură juridico-politică permanentă, care guvernează drepturile şi 
obligaţiile reciproce între stat şi persoană”. Astfel, în temeiul cetăţeniei 
Republicii Moldova, toţi cetățenii beneficiază în egală măsură de toate 





57 


M. BnymM, Jleicmeue cosemckozo yeorno6no20 3axona 8 npocmpancmee, Pura, 1974, c. 45. 


5 Monitorul Oficial al Republicii Moldova, nr. 98-101 din 10.08.2000. 

drepturile şi obligaţiile proclamate şi garantate de Constituţie şi de alte 
legi ale statului, de asemenea au un şir de obligaţii, printre care obligaţia 
de a respecta prevederile Constituţiei şi ale altor legi. Prin apatrid, Legea 
nr. 1024-XIV înţelege orice persoană care nu este cetăţean al Republicii 
Moldova şi nici cetățean al unui alt stat (nu are dovada apartenenţei sale 
la un alt stat). Calitatea de cetăţean şi domiciliul în ţară trebuie să fie 
dobândite de infractor înainte de comiterea infracțiunii în străinătate. 

- infractorul să nu fie judecat în statul străin pentru fapta săvârşită. Con- 
form prevederilor alin. (2) al art. 7 din CP al RM, nimeni nu poate fi supus 
răspunderii şi pedepsei penale de două ori pentru una şi aceeași faptă. 


Principiul realităţii 


Principiul realității legii penale sau al protecţiei reale, denumit şi princi- 
piul naționalităţii (cetăţeniei) pasive*, este consacrat prin dispoziţia alin. (3) 
al art. 11 din CP al RM, care stipulează că: “Cetăţenii străini şi apatrizii care 
nu domiciliază permanent pe teritoriul Republicii Moldova şi au săvârşit 
infracțiuni în afara teritoriului ţării poartă răspundere penală în confor- 
mitate cu Codul penal al Republicii Moldova și sunt trași la răspundere 
penală pe teritoriul Republicii Moldova dacă infracțiunile săvârşite sunt 
îndreptate împotriva intereselor Republicii Moldova, împotriva păcii şi 
securității omenirii sau constituie infracțiuni de război... dacă aceştia nu 
au fost condamnați în statul străin”. 

Necesitatea apărării împotriva unor infracţiuni săvârşite în străinătate ce 
atentează la unele valori de maximă importanţă, cum sunt statul Republica 
Moldova sau persoana cetățeanului acestuia, impune o extindere a aplicabili- 
tății legii penale a Republicii Moldova. Este dreptul oricărui stat de a-şi apăra 
pe baza legii penale naţionale siguranţa existenţei proprii şi a cetăţenilor săi. 
Recunoaşterea acestui drept al statelor se întemeiază şi pe considerentul că 
legile penale ale unui stat nu incriminează în general infracţiuni contra altor 
state ori contra cetăţenilor acestora, astfel că fiecare stat poartă răspundere 
pentru ocrotirea acestor valori“. 

Aplicarea legii penale a Republicii Moldova pe baza principiului realităţii 
este limitată la infracțiunile prevăzute în alin. (3) al art. 11 din CP al RM. Este 





CC. Bulai, op. cit., p. 102. 

6 T. Vasiliu, G. Antoniu, Şt. Daneş, Gh. Dărîngă, D. Lucinescu, V. Papadopol, D. Pavel, 
D. Popescu, V. Rămureanu, Codul penal al Republicii Socialiste România. Comentat și 
adnotat. Partea generală, Bucureşti, Editura Ştiinţifică, 1972, p. 33. 

vorba, în primul rând, de infracțiunile contra intereselor statului prevăzute în 
Capitolul XIII, “Infracţiuni contra securităţii publice şi a ordinii publice” (art. 
278-302 din CP al RM), şi Capitolul XVII, “Infracţiuni contra autorităţilor pu- 
blice şi securității de stat” (art. 337-363 din CP al RM). În al doilea rând, sunt 
menţionate infracțiunile împotriva păcii şi securității omenirii sau infracțiu- 
nile de război, nominalizate în Capitolul I (art. 135-144 din CP al RM). 

Principiul realităţii legii penale se poate aplica numai dacă sunt întrunite 

cumulativ următoarele condiţii: 

- infracţiunea să fie comisă în străinătate; 

- infracţiunea săvârşită să fie îndreptată împotriva intereselor Republicii 
Moldova sau a cetățenilor săi, împotriva păcii şi securităţii omenirii, in- 
fracțiuni de război; 

- infractorul să fie cetățean străin sau apatrid care nu are domiciliu per- 
manent în Republica Moldova; 

— începerea urmăririi penale se face numai cu autorizarea Procurorului 
General al Republicii Moldova. 


Principiul universalităţii 


Principiul universalităţii legii penale este consacrat în prevederile alin. (3) 
al art. 11 din CP al RM, care stipulează că legea penală a Republicii Moldova 
se aplică pentru săvârşirea altor infracțiuni decât cele pentru care s-ar aplica 
legea penală a Republicii Moldova conform principiului realității. Este vorba 
de săvârşirea unor infracțiuni prevăzute de tratatele internaţionale la care 
Republica Moldova este parte de către cetăţenii străini sau apatrizi ce nu au 
domiciliu permanent pe teritoriul Republicii Moldova, dacă nu au fost con- 
damnaţi în statul străin. 

Această vocaţie universală privind aplicabilitatea legii penale este justificată, 
pe de o parte, de nevoia de a sancţiona infracțiunile săvârşite de străini în străi- 
nătate împotriva intereselor Republicii Moldova şi a cetăţenilor săi (altele decât 
cele sancţionate în temeiul principiului realității), iar, pe de altă parte, de necesi- 
tatea de a coopera în lupta împotriva criminalităţii prin urmărirea şi judecarea 
oricărui infractor prins pe teritoriul țării şi de a nu tolera ca teritoriul statului să 
se transforme într-un loc de refugiu pentru infractorii din diferite țări“. 

Contracararea infracțiunilor cu caracter internațional ţine de obligaţia 
oricărui stat participant la convențiile corespunzătoare, iar răspunderea pen- 





4 C. Bulai, op. cit., p. 104. 

tru acestea nu este limitată de teritoriu sau cetățenie. Drept exemplu în acest 
sens servesc următoarele convenţii: Convenţia ONU contra traficului ilicit de 
stupefiante şi substanţe psihotrope, adoptată la Viena, 20.12.88 (ratificată prin 
Hotărârea Parlamentului Republicii Moldova nr. 252-XII1 din 02.11.1994), 
Convenţia europeană pentru reprimarea terorismului, încheiată la Stras- 
bourg, 27.01.77 (ratificată prin Hotărârea Parlamentului Republicii Moldova 
nr. 456-XIV din 18.06.99), Convenţia privind spălarea banilor, depistarea, 
sechestrarea şi confiscarea veniturilor provenite din activitatea infracțională, 
adoptată la Strasbourg, 08.11.1990 (ratificată prin Legea Parlamentului Repu- 
blicii Moldova nr. 914-XV din 15.03.2002). 

Aplicarea legii penale a Republicii Moldova, potrivit principiului univer- 
salităţii, presupune realizarea cumulativă a următoarelor condiţii: 

— săvârşirea unei infracțiuni, alta decât cele pentru care s-ar aplica legea 
penală a Republicii Moldova conform principiului realităţii. De regulă, 
sunt infracțiunile ce afectează comunitatea internaţională: deturnări de 
aeronave, trafic de stupefiante, piraterie, furtul unor opere de artă etc; 

- infracţiunea să fie săvârşită în străinătate în întregime; 

— să existe dubla incriminare, adică fapta să fie prevăzută ca infracțiune 
atât de legea penală a Republicii Moldova, cât şi de cea a țării unde a fost 
săvârşită; 

- fapta să fie săvârşită de către un cetăţean străin sau apatrid ce nu are 
domiciliu permanent pe teritoriul Republicii Moldova; 

- infractorul se află în Republica Moldova venit de bunăvoie pe teritoriul 
ţării noastre; 

- infractorul să nu fi fost tras la răspundere penală în străinătate. 

Dacă infractorul a fost condamnat în străinătate pentru infracțiunea res- 
pectivă, dar nu a executat pedeapsa sau a executat-o parţial, iar instanţele noa- 
stre vor recunoaşte hotărârea străină, ele vor dispune să se execute pedeapsa 
sau restul de pedeapsă pronunțată în străinătate. 


53. Forme de asistenţă juridică internaţională 
în materie penală 


O trăsătură a epocii contemporane determinată de progresul tehnico-ştiin- 
ţific, de schimbul intens de valori materiale și spirituale o constituie tendința 
de intensificare a cooperării dintre state pe diverse planuri ale activităţii poli- 
tice, sociale, culturale, juridice. 

Principiul cooperării este astăzi unanim admis în raporturile internațio- 
nale dintre state, contribuind la cunoaşterea reciprocă, la asigurarea progresu- 
lui, la întărirea păcii. 

Astfel, în etapa actuală de dezvoltare a societăţii colaborarea internaționa- 
lă dintre statele suverane şi egale în drepturi devine o realitate incontestabilă, 
impusă de necesităţi obiective. 

În acest sens, Republica Moldova tinde să dezvolte legături pe tărâm eco- 
nomic, cultural, științific cu alte state, incluzându-se în circuitul mondial de 
valori materiale şi spirituale. 

Activitatea de colaborare şi asistenţă în diverse domenii ale activităţii ju- 
ridice constituie, la rândul său, una dintre importantele forme de cooperare 
internațională. Pe planul raporturilor juridice, atunci când acestea intră în 
circuitul juridic internațional, principiul cooperării are de asemenea un rol 
primordial. Statele nu-și realizează astfel opera lor de justiţie în mod ermetic, 
izolat unele de altele, ci se ajută, acordându-şi reciproc asistenţă. 

Particularităţile asistenţei juridice internaţionale în domeniul juridic de- 
curg din însuşi specificul dreptului penal şi al raporturilor juridice pe care le 
disciplinează. 

În literatura juridică noţiunea de asistență juridică internaţională în ma- 
terie penală nu este încă precizată. De altfel, lucrările de specialitate, ocupân- 
du-se mai ales de diferitele laturi ale asistenței penale între state, de formele 
prin care aceasta se realizează, trec sub tăcere conceptul însuşi. Cel mai ade- 
sea, noţiunea de asistenţă juridică internațională îmbracă două accepţiuni: o 
accepțiune mai restrânsă, aşa-numita asistenţă juridică cu caracter judiciar (în 
foro), prin care se înţelege asistenţa pe care organele judiciare din diferite state 
şi-o acordă în cursul procesului penal şi care se manifestă în mod obişnuit în 
efectuarea sau în trimiterea actelor procedurale devenite necesare în cadrul 
acelui proces, şi o accepțiune mai largă, prin care se înţelege asistența oferită în 
general în cadrul luptei împotriva infracționalităţii (în et extra foro). 

De aici, cel mai adesea şi o terminologie diferită: asistență judiciară pentru 
prima accepțiune, asistenţă juridică pentru cea de-a doua, fiind însă frecvente 
cazurile în care termenul de asistenţă juridică este exclusiv întrebuințat pentru 
a desemna activitatea de cooperare între state în materie penală (incluzân- 
du-se aici o serie de activităţi ale unui şir de organe). 

Putem menţiona deci că realizarea asistenţei juridice internaţionale în 
materie penală poate îmbrăca diferite forme. 

Cadrul formelor de asistenţă juridică internaţională a luat fiinţă şi s-a lărgit 
treptat în secolul al XX-lea, iar tendinţa actuală este nu numai de sporire a for- 
melor de asistență juridică internaţională, ci şi de universalizare a acestora. 

Sursele acestor forme sunt: tratatele şi convențiile, declaraţiile de recipro- 
citate bilaterale şi legile interne ale diferitelor state. 
Clasificarea formelor de asistenţă juridică internațională este posibilă în 
funcție de baza pe care funcționează ele (tratate, convenții sau în afara lor). 
Potrivit acestui criteriu deosebim forme de asistenţă juridică eventual 
acceptabile şi forme consacrate. Din punctul de vedere al conţinutului lor, cele 
consacrate pot fi clasificate în: 
a) forme cu caracter informativ (generale, care privesc infracțiunea în ge- 
neral); 
b) forme cu caracter procesual (speciale, care privesc o infracțiune con- 
cretă). 


Forme de asistenţă juridică eventual acceptabile 


Aceste forme de asistență, spre deosebire de cele consacrate, nu funcţio- 
nează pe bază de tratate, ci pe baza sistemului de declaraţii de reciprocitate. 
Această cale este folosită, de regulă, de statele vecine, care au frontieră co- 
mună, încât trecerea lor de către infractori este posibilă, iar faptele acestora 
privesc ambele teritorii. 

Formele de asistenţă juridică eventual acceptabile sunt în general deter- 
minate de poziția geografică a statelor şi de fenomenele infracționale specifice 
acestei poziţii, precum şi de gradul intens de trafic rutier, aerian şi maritim 
dintre aceste state. 

Formele de asistență juridică ce fac parte din această categorie pot fi destul 
de variate, în funcţie de interesele pe care statele care recurg la aceste forme le 
pot avea la un anumit moment. 

O analiză detaliată a acestor forme este dificilă, de aceea ne vom mărgini la 
câteva exemple de forme de asistenţă juridică bilaterală. Spre exemplu, Interpo- 
lul asigură colaborarea dintre organele de poliţie judiciară ale diferitelor state, 
deşi statele ar putea stabili contacte directe între organele de poliţie judiciară 
proprii, în afara Interpolului. La această formă directă recurg în special statele 
care nu sunt afiliate Interpolului. Aceasta însă nu exclude posibilitatea ca statele 
afiliate Interpolului să folosească în anumite cazuri calea contactelor directe. 

O formă de asistenţă juridică bilaterală, folosită, de regulă, de către state- 
le limitrofe, o constituie angajamentul luat de către fiecare stat de a suporta 
cheltuielile de transport şi întreţinere, pe teritoriul respectiv, ale martorilor 
chemaţi dintr-un stat înaintea instanţelor din celălalt stat. 

O altă formă de asistenţă bilaterală între statele vecine este citată de 
R. Legros“? cu privire la raporturile dintre Franţa şi Belgia. Astfel, arată auto- 
rul, între autoritățile franceze şi cele belgiene, ca urmare a unei înţelegeri, a pu- 
tut fi pusă în aplicare o procedură utilă, într-o cauză de asasinat al unui agent 
de poliţie din Bruxelles: pentru o infracţiune comisă în Belgia, un deținut din 
Franţa a fost “împrumutat” anchetatorilor belgieni spre a se putea determina 
locul unde a fost îngropat corpul agentului de poliție. 

Sunt doar câteva exemple de forme de asistență eventual acceptabile. 
Statele au libertatea, cu respectarea propriilor legi penale şi procedurale, să 
folosească orice formă de asistenţă juridică în lupta eficace contra fenomenului 
infracțional. 


Forme de asistenţă juridică penală consacrate 


(a) Forme de asistenţă cu caracter informativ 

În cadrul formelor de asistență juridică penală consacrate un prim grup al 
acestora îl constituie formele care servesc la realizarea luptei împotriva crimi- 
nalității în general, contribuind, prin transmiterea de informaţii, la prevenirea 
generală. Informaţiile procurate prin intermediul acestor forme pot însă servi 
deseori şi la descoperirea, urmărirea şi soluționarea unui caz concret, precum 
şi la cunoaşterea antecedentelor unor infractori, facilitând identificarea aces- 
tora şi individualizarea pedepselor ce li se aplică. 

Drept formă cu caracter informativ, ce face parte din grupul formelor consa- 
crate, poate servi procurarea de informaţii, care include modalități precum remi- 
terea de copii sau extrase de pe hotărârile penale, remiterea fițelor de antecedente 
penale, schimbul internaţional de informaţii privind o serie de probleme care in- 
teresează statele în lupta lor comună contra criminalității. Toate acestea pot avea 
loc în baza unei înţelegeri anterioare (spre ex., a convențiilor bilaterale). 

Procurarea de informaţii serveşte la ţinerea evidenţei persoanelor so- 
cialmente periculoase refugiate pe teritoriul unui stat, este utilă realizării în 
bune condiţii a justiţiei penale. Astăzi toate legislaţiile penale admit că, pentru 
aplicarea unei pedepse juste, trebuie să se ţină seama de personalitatea infrac- 
torului, personalitate care, din punct de vedre penal, poate fi cunoscută şi prin 
antecedentele sale, prin condamnările sale anterioare (inclusiv referitoare la 
infracțiunile săvârşite şi condamnate pe teritoriul altor state). 





%  R. Legros, Droit penal internațional, Revue de droit penal et de criminologie, 1967, nr. 2, 


p. 275 în R. M. Stănoiu, Asistența juridică internațională în materie penală, Bucureşti, 
1975, p. 82. 

Actele internaționale semnate de Republica Moldova prevăd expres diferi- 
te forme de asistență cu caracter informativ. Convenţia europeană de asistență 
juridică în materie penală (Strasbourg, 20.04.1959, pentru Republica Moldova 
în vigoare din 05.05.1998) în art.22 prevede direct schimbul de informaţii din 
cazierul judiciar: “Fiecare Parte Contractantă va da Părţii interesate informa- 
ţii despre condamnările penale şi despre măsurile ulterioare care privesc pe 
cetăţenii acestei Părţi şi au făcut obiectul unei menţiuni în cazierul judiciar. 
Ministerele de Justiţie îşi vor comunica aceste informaţii cel puţin o dată pean. 
Dacă persoana în cauză este considerată ca resortisant a două sau mai multe 
Părţi Contractante, informaţiile vor fi comunicate fiecărei Părţi interesate, în 
afară de cazul în care această persoană are naționalitatea Părţii pe teritoriul 
căreia a fost condamnată”. 

Convenţia CSI cu privire la asistenţa juridică şi raporturile juridice în ma- 
terie civilă, familială şi penală (Minsk, 22.01.1993, pentru Republica Moldova 
în vigoare din 26.03.1996) stabileşte expres că instituţiile centrale de justiţie ale 
statelor îşi transmit reciproc, la cerere, informaţii despre legislaţia în vigoare 
sau care a acționat pe teritoriile lor şi despre practica aplicării ei de către insti- 
tuţiile de justiție. Această necesitate apare în cazurile când organele de drept ale 
unui stat nu au posibilitatea de a avea acces la actele normative ale altui stat. 

Acest act stipulează şi obligaţia Părţii solicitate de a comunica Părţii 
solicitante hotărârea sa definitivă şi a remite copia hotărârii definitive. Cu 
privire la formele de asistenţă cu caracter informativ, Convenţia menționează 
şi informarea reciprocă anuală despre sentinţele de învinuire, care au intrat în 
vigoare; transmiterea amprentelor digitale ale condamnaților, de care dispun; 
punerea la dispoziţie a informaţiilor privind antecedentele penale ale persoa- 
nelor condamnate anterior de către instanţele de judecată. 

Tratatele bilaterale încheiate de Republica Moldova cu alte state (Rusia, 
Ucraina, Letonia ş.a.) în domeniul asistenţei juridice de asemenea conţin 
dispoziţii referitoare la obligaţia statelor de a informa asupra rezultatelor ur- 
măririi penale împotriva persoanei în privinţa căreia au fost înaintate cereri 
de pornire a urmăririi penale, precum şi a persoanelor extrădate; dispoziţii 
referitore la transmiterea de anumite informaţii statului de execuţie în cazul 
transferării unui condamnat în vederea executării pedepsei în statul al cărui 
cetăţean este; acordarea de asistenţă juridică în vederea determinării adreselor 
persoanelor ce locuiesc pe teritoriul lor, stabilirea locului de muncă şi a veni- 
turilor în scopul realizării anumitor drepturi ale persoanelor şi pentru asigu- 
rarea reprimării criminalității. 

(b) Forme de asistență cu caracter procesual 

Formele de asistenţă cu caracter procesual se caracterizează prin faptul că 
ele se desfășoară efectiv în sfera activităţii de represiune, fiecare dintre aceste 
forme reprezentând un mijloc de colaborare între state în realizarea represiu- 
nii împotriva unor infracțiuni determinate. 

Cooperarea statelor în lupta contra infracţiunilor care fac obiectul unor 
cauze penale poate fi înfăptuită prin următoarele forme de asistenţă: 

— cooperarea organelor de poliţie judiciară; 

- efectuarea de comisii rogatorii; 

—  înmânarea de citaţii; 

-  remiterea de deţinuţi în scopul audierii sau al unei confruntări; 

- transmiterea de piese judiciare; 

— extrădarea; 

— recunoaşterea hotărârilor penale străine. 


Cooperarea organelor de poliţie judiciară (Interpol) 


Uneori organele de poliție naţională întâmpină serioase greutăţi la por- 
nirea proceselor penale fiindcă facilitatea cu care se trec frontierele face nu 
numai ca prinderea şi arestarea unor infractori să nu poată fi efectuată, dar şi 
ca unele mijloace de probă să fie exportate. Lipsa unei cooperări între state în 
acest sens poate constitui o piedică serioasă în realizarea activităţii de tragere 
la răspundere penală în statul unde au fost săvârşite infracțiunile. 

Ideea de cooperare a statelor în domeniul activităţii de poliţie judiciară ini- 
ţial a format obiectul unor preocupări sporadice, izolate, concretizate în unele 
înțelegeri cu caracter bilateral. Mai târziu însă, interesul pentru această idee a că- 
pătat o deosebită amploare, ea fiind tot mai larg studiată pe plan internaţional. 

În ajunul primului război mondial, în aprilie 1914, la Monaco s-a desfăşurat 
primul congres internaţional al poliției judiciare, care a avut ca obiect (printre 
altele) problema centralizării documentelor referitoare la identificarea infrac- 
torilor, facilităţile ce trebuie asigurate cercetărilor internaționale şi procedura 
de extrădare*. 

În 1923, la Congresul Internaţional de Poliţie de la Viena s-a constituit o 
comisie internaţională de poliţie criminală, ale cărei lucrări s-au desfășurat 
anual, de atunci până la cel de al doilea război mondial. Anume în activitatea 

acestei comisii internaționale își găseşte originea actuală organizaţie interna- 
ţională a poliţiei criminale Interpol, care a luat ființă în 1956. În fiecare ţară 
membră a Interpolului există un “Birou Central Naţional”. Organizaţia este 
chemată să intervină la cererea serviciilor de poliţie din diferite țări membre 
prin intermediul birourilor centrale naționale, atât în cazul când un infractor 
este fugit în străinătate, cât şi în cazul când infracțiunea interesează mai multe 
ţări B.C.N. Interpol din Republica Moldova acționează cu statut de serviciu al 
aparatului central din cadrul MAI. El îşi desfăşoară activitatea din 1995, odată 
cu adoptarea, la 10.05.1995, a Hotărârii Guvernului Republicii Moldova cu 
privire la B.C.N. Interpol din Republica Moldova. 


Cooperarea pe cale de comisii rogatorii 


Asistenţa statelor nu se limitează la cooperarea dintre organele de poliţie 
judiciară. Adesea, în faza urmăririi penale, ca şi în aceea a judecării cauzei, exa- 
minarea probelor poate face de asemenea necesară o colaborare internaţională. 

Când organul judiciar constată că exacta cunoaștere a adevărului depinde 
de anumite probe care se găsesc în străinătate, el solicită în acest caz concursul 
autorităţilor străine. Pentru obţinerea acestora, organul judiciar se adresează 
autorităților străine pe cale de comisii rogatorii, cu solicitarea de a se proceda 
la audieri de martori sau la constatări la fața locului. Uneori, organele judiciare 
dintr-un stat pot considera necesar ca martorii domiciliați în străinătate să fie 
invitaţi spre a se înfăţişa înaintea acestor organe. Se poate întâmpla ca martorii 
unei cauze să fie deţinuţi într-un alt stat, iar aducerea lor în ţara care-i solicită 
ca martori pentru a fi ascultați sau pentru o confruntare să fie neapărat nece- 
sară. Alteori, este necesară comunicarea unor piese judiciare aflate într-o ţară 
şi solicitate de către organele judiciare din altă ţară. 

Îndeplinirea actelor şi măsurilor procedurale de către organele unui stat la 
cererea unui stat străin are loc în executarea comisiilor rogatorii. 

Comisiile rogatorii în materie penală adresate autorităţilor judiciare ale altor 
state se fac conform dispoziţiilor cuprinse în tratate şi convenții, în dispoziţiile 
de drept intern, iar în lipsa acestora, după uzul consacrat de dreptul penal. 

Adresarea prin comisie rogatorie este reglementată pentru prima oară în 
legislația Republicii Moldova prin art. 536 al Codului de procedură penală al 
Republicii Moldova, adoptat la 14 martie 2003. În conformitate cu prevederile 
acestui articol, organul de urmărire penală sau instanţa de judecată, în cazul 
în care consideră necesară efectuarea unei acțiuni procesuale pe teritoriul unui 
stat străin, se adresează prin comisie rogatorie organului de urmărire penală 
sau instanţei de judecată din statul respectiv, sau către o instanță penală in- 

ternațională, conform tratatului internaţional la care Republica Moldova este 
parte, sau în condiţii de reciprocitate. 

Condiţiile de reciprocitate se confirmă într-o scrisoare, prin care Ministrul 
Justiţiei sau Procurorul General se obligă să acorde, în numele Republicii Mol- 
dova, asistenţă juridică statului străin sau instanţei penale internaționale la efec- 
tuarea unor acțiuni procesuale, cu garantarea drepturilor procesuale, prevăzute 
de legea națională, ale persoanei în privinţa căreia se efectuează asistenţa. 

În Republica Moldova comisia rogatorie este prezentată Procurorului Ge- 
neral de către organul de urmărire penală, iar de către instanța de judecată — 
Ministerului Justiţiei, pentru transmitere spre executare statului respectiv. 

Pot exista însă şi situaţii inverse, când comisia rogatorie se execută în 
Republica Moldova, fiind cerută de către organele din străinătate. Potrivit 
prevederilor art. 540 din CPP al RM, organul de urmărire penală sau instan- 
ţa judecătorească execută comisii rogatorii cerute de organele respective din 
străinătate în temeiul tratatelor internaționale la care Republica Moldova şi 
ţara solicitantă sunt parte sau în condiţii de reciprocitate. 

Cererea pentru executarea comisiei rogatorii este trimisă de către Procu- 
rorul General organului de urmărire penală sau, după caz, de către Ministrul 
Justiţiei instanţei judecătoreşti de la locul unde urmează să fie efectuată acţiu- 
nea procesuală solicitată. 

La executarea comisiei rogatorii se aplică prevederile Codului de proce- 
dură penală al Republicii Moldova, însă, la demersul părţii solicitate, se poate 
aplica o procedură specială prevăzută de legislaţia țării străine, în conformi- 
tate cu tratatul internațional respectiv sau în condiţii de reciprocitate, dacă 
aceasta nu contravine legislaţiei naţionale și obligaţiilor internaţionale ale 
Republicii Moldova. 

În cazul în care cererea de comisie rogatorie nu poate fi executată, docu- 
mentele primite se restituie părții solicitante prin intermediul instituțiilor de 
la care le-a primit, cu indicarea motivelor care au împiedicat executarea. Ce- 
rerea de comisie rogatorie şi documentele anexate se restituie şi în cazurile de 
refuz pe baza temeiurilor indicate în lege. 


Înmânarea de citaţii 


Dobândirea de informaţii de către organele judiciare ale unui stat din par- 
tea organelor dintr-un alt stat se face în mod obişnuit prin comisii rogatorii. 

Împrejurări deosebite pot uneori să facă necesară aducerea pe teritoriul 
statului solicitant a martorului aflat în străinătate, pentru a fi audiat în fața 
organului care judecă cauza. 

Statul ale cărui organe judiciare dispun aducerea unui martor ce se găseşte 
în străinătate va lua măsurile necesare care să facă posibilă venirea martorului 
pe teritoriul său. 

Practic poate fi suficientă o simplă scrisoare de invitaţie adresată martoru- 
lui de a veni să depună mărturii, deci fără recurgerea la asistenţa judiciară in- 
terstatală. Organele judiciare pot însă adresa martorului o citaţie cu menţiuni 
legale, deci şi cu indicarea sancţiunii în caz de neprezentare. 

Pentru transmiterea şi înmânarea citației, statul interesat recurge la con- 
cursul organelor competente din statul solicitat. Remiterea de citaţii constituie 
astfel cea mai simplă formă de asistenţă dintre state. 

Statul care transmite citația cooperează la represiunea unei infracțiuni 
într-o ţară străină într-o măsură mai mică decât în cazul executării unei co- 
misii rogatorii. Statul solicitant poate avea un interes mai mare să folosească 
această formă a citării în vederea audierii directe a materialului; audierea prin 
comisii rogatorii nedând aceleași rezultate ca audierea făcută direct de către 
organele care judecă cauza. 


Remiterea de deţinuţi în scopul audierii sau al unei confruntări 


În cazul în care persoana a cărei audiere sau confruntare este necesar să 
se facă într-un alt stat se află în stare de deținere, statul care prin organele sale 
a luat măsura deţinerii poate consimțţi la remiterea acelei persoane chiar dacă 
un acord diplomatic nu prevede o asemenea măsură. Lipsa acordului nu are în 
această privinţă decât o consecinţă: libertatea țării solicitate de a proceda cum 
va crede de cuviinţă. 

Când remiterea unor deținuți are loc în baza anumitor înţelegeri, ea poate 
fi supusă unor condiţii“. 

Efectele remiterii unui deținut în scop de audiere sau de confruntare sunt 
limitate la calitatea de martor în cauza pentru care a fost remis. 

Statul solicitant nu va putea proceda la nici un alt act, în afară de audierea 
sau confruntarea persoanei remise în cauza pentru care remiterea a fost ceru- 
tă. Statul solicitat poate însă consimțţi, în anumite condiţii, la îndeplinirea şi a 
altor acte față de persoana remisă. 

Persoana remisă în stare de deținere va beneficia de toate imunităţile, ca şi 
martorul venit voluntar pe teritoriu (imunităţi de urmărire sau arestare). 

Orice acte de urmărire penală vor putea avea loc împotriva persoanei de- 
ţinute, potrivit legii statului solicitant, dacă aceasta ar săvârşi o infracțiune în 





s  R.M. Stănoiu, op. cit., p. 93. 


90 DREPT PENAL. PARTEA GENERALĂ 





calitate de deţinut sau martor (de ex., declaraţie mincinoasă, evadare ș.a.) sau 
orice altă infracțiune pe care a avut ocazia să o comită (spionaj, contrabandă, 
furt ş.a.). 

Persoana nu poate fi ocrotită decât pentru infracţiuni anterioare remiterii, 
nu şi pentru cele săvârşite după ce a ajuns în statul solicitant. Ordinea de drept 
a statului în care deţinutul este transferat cere ca acesta să fie în timpul şederii 
sale pe teritoriul statului supus legilor penale ale acestuia. 

Timpul cât deținutul a rămas pe teritoriul statului solicitant trebuie dedus 
din pedeapsa pe care o execută, dacă o asemenea deducere este admisă în sta- 
tul solicitat. În cazul în care cauza deținerii persoanei remise a încetat potrivit 
legii statului solicitat, în timpul când acea persoană se mai află în statul solici- 
tant, punerea sa în libertate se face numai la cererea statului solicitat. Punerea 
în libertate a persoanei remise face să înceteze obligaţia de remitere, obligație 
de care statul solicitant nu se poate debarasa printr-o manifestare unilaterală. 

Odată pusă în libertate, persoana remisă nu va putea fi urmărită şi judeca- 
tă decât în condiţiile şi în măsura admise în caz de extrădare. Cel liberat, dacă 
nu va părăsi teritoriul statului solicitant după ce a fost audiat sau confruntat, 
încetează de a mai beneficia de imunitatea specială (ca şi în cazul martorilor 
veniți voluntar). 


Transmiterea de piese judiciare 


Orice stat poate, chiar în lipsa vreunei înţelegeri, să transmită unui alt stat 
piesele judiciare care sunt aflate în posesiunea sa şi care-i sunt solicitate de un 
alt stat pentru soluționarea unei anumite cauze. Prin piese judiciare înțelegem 
orice obiect sau document util desfăşurării în bune condiţii a procesului penal 
în statul solicitant. 

În cazul existenţei unui acord de asistență judiciară, transmiterea de piese 
devine obligatorie ori de câte ori sunt îndeplinite condiţiile stipulate în acordul 
respectiv. 

Transmiterea pieselor judiciare este foarte necesară în special în cazurile 
în care o persoană cetăţean al unui anumit stat săvârşeşte o infracțiune într-un 
alt stat şi apoi se refugiază pe teritoriul statului al cărui cetățean este. Ea nu 
va fi extrădată, potrivit principiului neextrădării propriilor cetăţeni. În aceste 
situaţii, dacă procesul penal este pornit în statul de refugiu, devine necesară 
aducerea mijloacelor de probă scrise sau materiale ce se găsesc în statul în care 
a fost săvârşită infracțiunea. Transmiterea acestor mijloace de probă este abso- 
lut necesară pentru soluționarea cauzei. 

În cazul când piesele solicitate privesc o infracțiune pentru care sunt com- 
petente şi organele statului solicitat, se va ţine seama de stadiul în care se gă- 

sesc cele două procese, piesele transmițându-se statului solicitant numai dacă 
procesul din statul solicitat a fost definitiv soluționat. Remiterea va fi refuzată 
atunci când consideraţii speciale ar justifica un atare refuz. 

Statul căruia piesele judiciare i-au fost remise are dreptul de a le reține 
atâta timp cât are nevoie (în acorduri acest timp poate fi precizat), dar el are 
totodată şi obligaţia de a le înapoia de îndată ce nu mai sunt necesare. 

Totuşi, dacă între timp piesele transmise au redevenit necesare în statul 
care le-a remis (de ex., în cazul când a intervenit o cale extraordinară de atac), 
şi acest stat le reclamă, ele trebuie înapoiate de îndată, deoarece piesele remise 
n-au încetat să aparţină acestui stat, statul solicitant neavând nici un drept să-i 
refuze înapoierea. 

Transmiterea pieselor (obiectelor) în Republica Moldova este reglementată 
prin art. 78 al Convenţiei CSI privind asistenţa juridică şi raporturile de drept 
în procesele civile, familiale şi penale din 22.01.93 (Minsk), art. 550 al Codului 
procesual penal al Republicii Moldova. 


Extrădarea 


În realizarea colaborării statelor în lupta împotriva fenomenului infrac- 
ţional, extrădarea joacă un rol deosebit, fiind forma de asistenţă juridică la 
care statele recurg cel mai adesea în activitatea de prevenire şi reprimare a 
infracţiunilor. 

Extrădarea este o instituţie care funcționează direct în interesul statului 
care o solicită, indirect însă ea serveşte intereselor tuturor statelor, fiindcă 
prevenirea şi reprimarea infracțiunilor devin pe plan internațional o preocu- 
pare de interes colectiv. Extrădarea nu poate, desigur, acoperi toate necesităţile 
asistenței juridice internaționale în lupta împotriva infracțiunilor, ea este însă 
formă de asistenţă cu cele mai importante efecte. 

Normele referitoare la aplicarea legii penale în raport cu spaţiul edictate 
în legile interne ale diferitelor state nu pot asigura realizarea fără dificultăți a 
activităţii de combatere a infracționismului. Aceste dificultăți apar în general 
în cazul infracțiunilor comise în străinătate şi în cazul când cei care au comis 
infracțiuni pe teritoriul unui stat se refugiară în alt stat. În astfel de cazuri in- 
cidența legii penale interne funcţionează limitat sau ineficient. 

Chiar atunci când normele dreptului penal îngăduie urmărirea infracțiu- 
nilor comise în ţară sau în străinătate în lipsa făptuitorului, în fond această 
urmărire echivalează cu impunitate. 

Aşadar, principalul rol al extrădării este ca în activitatea de represiune ea 
să asigure fiecărui stat cele mai bune condiţii de realizare a justiţiei. 

Această cerinţă se realizează ori de câte ori infractorul este judecat şi pe- 
depsit de statul a cărui lege a încălcat-o; or, extrădarea oferă statelor posibili- 
tatea de a realiza această cerinţă, constituind evident o dovadă de solidaritate 
internaţională, concretizată în acceptarea de către fiecare stat a obligaţiei de 
a preda pe răufăcători justiţiei statului a cărui ordine publică a fost tulbura- 
tă. În acest fel, legislaţiile care prevăd criteriul nelimitat pentru infracțiunile 
săvârşite în afara teritoriului, consacrând astfel principiul universalităţii, sub- 
ordonează aplicarea normelor proprii, dând preferință extrădării. 

Numai atunci când extrădarea din anumite motive nu ar funcţiona, statul 
pe teritoriul căruia infractorul s-a refugiat va face, cu titlu subsidiar, aplicarea 
legii sale penale“. 

Extrădarea este deci un mijloc care serveşte la realizarea aplicării în spaţiu 
a acelei legi penale care este cea mai îndreptăţită a interveni. 

Antecedentele istorice ale acestei instituţii sunt vechi şi numeroase. În 
antichitate şi în evul mediu, întâlnim extrădarea mai ales pentru adversarii 
politici, duşmani şi trădători (ex. Tratatul dintre faraonul Ramses al II-lea şi 
Hatusilem al III-lea din 1278 (1296) î.Hr.)%. Saint-Aubin, în monografia sa 
“Extradition et le droit extraditionnel theorique et applique”, arată că, până 
la sfârşitul primei jumătăţi a secolului al XVII-lea, istoria diplomatică nu 
semnalează nici un tratat relativ la predarea infractorilor de drept comun, 
dar tratatele de alianţă stipulează frecvent extrădarea rebelilor şi criminalilor 
politici, ceea ce dovedeşte că monarhii se îngrijeau mai mult de securitatea lor 
personală şi de apărarea puterii lor, decât de pericolul social pe care-l atrăgea 
impunitatea infractorilor de drept comun. 

Totuşi, într-un tratat dintre marele-principe Igor al Rusiei (913-945) şi 
Imperiul din Orient se prevedea, în art. 11: “În cazul în care un grec se află în 
Rusia şi comite o infracțiune, principele nu-l poate pedepsi potrivit legii ruse, 
ci va trebui să-l extrădeze Greciei”. 

Numai dintr-o epocă mai apropiată, instituţia extrădării a dobândit o for- 
mă şi un caracter ştiinţific. În Europa, extrădarea a început să se răspândească 
în secolul XVI, dar practicată propriu-zis nu este decât în secolul XIX. După 
Billot, acest cuvânt nu apare în nici un document oficial înainte de 1791%. 

Evoluţia istorică a acestei instituţii arată că ea s-a dezvoltat şi răspândit 
la început ca armă de luptă a burghezei împotriva feudalismului, având astfel 





%  R.M. Stănoiu, op. cit. p. 97. 
s  M.I. IMlaproponckuniă, Yeonoenbiii saxon, MockBa, 1945, c. 289. 


SR. M. Stănoiu, op. cit., p. 99. 

un rol progresist (de ex., în timpul Revoluţiei Franceze, practica extrădării a 
permis remiterea nobililor feudali refugiați în afara Franţei şi care complotau 
împotriva republicii), dar că, odată cu consolidarea statului burghez, ea a slujit 
deseori ca mijloc juridic de mascare a politicii reacționare, de apărare ilegală şi 
de salvare a infractorilor fascişti, a trădătorilor şi complicilor lors. 

În ţara noastră relatări cu privire la instituţia extrădării apar în documente 
datând încă cu secolul al XV-lea. În anii 1498-1499, reprezentantul lui Ştefan cel 
Mare formulează, printre altele, şi următoarea cerere către principele Lituaniei: 
“La voi se oploşesc mai mulți români, fugiţi din Ţara Moldovei, pe care graţia 
voastră să-i trimiteţi înapoi în Moldova, în puterea tratatului”. 

În secolul al XVII-lea, în 4 aprilie 1646, Vasile Lupu-Vodă încheia de ase- 
menea un tratat de extrădare cu S. Racoți, principele Transilvaniei”. 

În legislația română anterioară codurilor de la 1939 n-au existat decât 
două texte în materia extrădării: art. 30 din Constituţia de la 1866 privitor la 
extrădarea refugiaților politici (dispoziţie menţinută în Constituţia din 1923 
în art. 23) şi art. 6 al Legii din 9 iulie 1866 referitor la desființarea Consiliului 
de Stat, care dădea extrădarea în competenţa Consiliului de Miniștri. 

Vorbind despre definiţia extrădării, menţionăm că extrădarea este actul 
prin care statul pe teritoriul căruia s-a refugiat o persoană urmărită penal 
sau condamnată într-un alt stat remite, la cererea statului interesat, pe acea 
persoană pentru a fi judecată sau pentru a executa pedeapsa la care a fost con- 
damnată. Din această definiţie se desprind următoarele trăsături care pun în 
lumină aspectele specifice ale instituţiei extrădării: 

a) act de suveranitate intervenit în relaţiile dintre două state; 

b) act jurisdicţional solicitat şi acordat exclusiv în scopul realizării repre- 

siunii, persoana extrădată fiind un inculpat sau un condamnat penal; 

c) act de asistenţă juridică internațională. 

Extrădarea are astfel o natură juridică mixtă. Ea nu este un simplu act 
de asistenţă juridică, ci este, în acelaşi timp, un act de suveranitate şi un act 
jurisdicţional”!. 

În literatura juridică de specialitate s-au dat diferite definiţii extrădării. 
Deosebirile dintre aceste definiţii izvorăsc din faptul că la formularea lor nu 

M. [|. IMaproponckuii, op. cit., p. 288. 

*  R.M. Stănoiu, op. cit., p. 144. 

7 N. Iorga, Acte și documente, IV, doc. LXX, p. 233-234 
1 R.M. Stănoiu, I. Griga, T. Dianu, Drept penal. Partea generală (note de curs), Bucureşti, 


Hyperion XXI, 1992, p. 49. 

au fost luate în consideraţie ca trăsături esenţiale aceleaşi elemente, incluzând 
sau excluzând unele dintre acestea. 

Din aceste deosebiri au rezultat păreri contradictorii cu privire la locul 
săvârşirii infracţiunii (unui autori, cum sunt, Faustin Helie, Saint-Aubin, 
susțin că în definiţie urmează neapărat a se preciza că locul săvârșirii trebuie 
să se situeze în afara teritoriului statului solicitat), la cererea de extrădare (de 
ex., M. Travers consideră cererea ca element esenţial, deşi majoritatea autorilor 
resping acest punct de vedere), la competenţa statului solicitat (în sensul că 
definiţia extrădării trebuie să precizeze că statul solicitat nu este competent în 
cauza respectivă). 

O altă deosebire constă în aceea că unii autori consideră extrădarea ca act, 
alții, dimpotrivă, substituie ideea de act cu aceea de contract; există şi autori 
ce consideră că extrădarea este o procedură care permite unui stat să obțină 
de la un alt stat extrădarea unui inculpat sau condamnat refugiat pe teritoriul 
acestuia. Extrădarea, înainte de a fi o procedură, constituie, în primul rând, un 
act de constrângere juridică la care este supus cel extrădat. 

La cel de al X-lea Congres al Asociaţiei Internaţionale de Drept Penal, ţinut 
la Roma între 29 septembrie şi 5 octombrie 1969, s-a adoptat următoarea defi- 
niţie: “Extrădarea este un act de asistență judiciară interstatală în materie pe- 
nală care urmăreşte transferul unui individ urmărit sau condamnat penal din 
domeniul suveranităţii judiciare a unui stat în domeniul celuilalt stat”. Această 
definiţie la fel evidenţiază caracterul de act de asistenţă şi act de suveranitate 
al extrădării. 

Extrădarea îşi află sursele de reglementare în convenții sau tratate, în de- 
claraţii de reciprocitate și în dispoziţii de drept intern, iar în lipsa acestora, în 
uzanţa internaţională. 

Fiind un act de colaborare şi asistenţă juridică între state, act care, pen- 
tru a-şi realiza finalitatea, are nevoie de acordul statelor, este firesc ca sursa 
principală de reglementare a extrădării să se găsească în convenții, tratate sau 
declaraţii de reciprocitate. Încercările de a elabora un proiect de convenţie-tip 
de extrădare au fost numeroase, spre exemplu, proiectul Institutului de Drept 
Internaţional de la Oxford (1880), Convenţia de drept penal internațional de la 
Montevideo (1889). Această problemă a format, de asemenea, obiect de preo- 
cupare în cadrul unor congrese internaționale, dintre care: Congresul de Poli- 
ţie Judiciară Internaţională de la Monaco (1914), Conferinţa Panamericană de 
la Havana (13 februarie 1928), Conferinţa pentru Unificarea Dreptului Penal 
de la Bruxelles (1930). Aceste încercări s-au concretizat de abia în 13 decem- 
brie 1957, când la Paris s-a încheiat Convenţia europeană de extrădare. 

Dispoziţii privind extrădarea se găsesc însă şi în dreptul intern, înscrise 
fie în Codul penal şi în Codul de procedură penală, fie într-o lege specială, 
care fixează condiţiile şi procedura extrădării. Cea mai veche lege de extrădare 
este cea belgiană (1833), după care urmează legile de extrădare din SUA (1848), 
Anglia (1870), Olanda (1875), Luxemburg (1875), Argentina (1907), Canada 
(1907), Brazilia (1911), Suedia (1913), Finlanda (1922), Franţa (1927). Dispoziţii- 
le de drept intern au însă un caracter subsidiar. Rolul lor este de a servi ca bază 
la încheierea convențiilor, de a ajuta la înțelegerea acestora şi de a completa nor- 
mele din convenţii, iar în lipsa acestora, de a funcţiona ca norme supletorii. 

La extrădare întotdeauna participă două state: 

- Statul solicitat — pe teritoriul căruia se găseşte făptuitorul; 

- Statul solicitant (care cere) şi poate fi: 

a) statul pe teritoriul căruia s-a săvârşit infracțiunea; 
b) statul împotriva intereselor căruia a fost săvârşită infracțiunea; 
c) statulal cărui cetăţean este infractorul. 

Sisteme de acordare a extrădării. Sunt cunoscute trei sisteme: 

1) Sistemul politic sau guvernamental, în care extrădarea este un act poli- 
tic şi de aceea ea se acordă de către Guvernul statului solicitat, pe baza 
datelor culese de organele administrative sau judiciare. 

2) Sistemul jurisdicțional, în care extrădarea este un act exclusiv jurisdic- 
ţional şi asupra ei vor decide instanţele judecătoreşti. 

3) Sistemul mixt, în care extrădării i se recunoaşte atât caracterul politic, 
cât şi jurisdicţional; la rezolvarea extrădării participând atât organele 
judiciare care verifică îndeplinirea condiţiilor prevăzute de lege, cât şi 
autoritatea guvernamentală, ce decide asupra extrădării. 

Ţinând seama de prevederile art. 541-549 din CPP al RM, putem stabili că 

în Republica Moldova s-a instituit un sistem mixt de acordare a extrădării. 

Condiţiile extrădării. Din reglementările privitoare la extrădare (acte in- 
ternaționale, acorduri bilaterale, legislaţia internă) pot fi desprinse condiţiile 
în care se poate solicita ori acorda extrădarea. Toate condiţiile pot fi calificate 
în: condiţii cu privire la infracţiune, condiţii cu privire la infractor, condiţii de 
ordin procedural. 

a) Condiţii cu privire la infracţiune: 

1. Să se fi săvârşit o infracțiune pe teritoriul statului solicitant ori împotri- 

va intereselor acestuia, sau de către un cetăţean al acestui stat. 

2. Să existe dubla incriminare, adică fapta să fie incriminată atât de legea 
statului solicitat, cât şi de legea statului solicitant. 

3. Pedeapsa prevăzută de lege să fie de cel puţin un an de închisoare sau o 
altă pedeapsă mai aspră. În cazul extrădării pentru executare, pedeapsa 
închisorii trebuie să fie de cel puţin 6 luni (art. 541 din CPP al RM). 

4. În ce priveşte gravitatea deosebită a faptelor, pentru care se cere ori se 
acordă extrădarea, în alin. (3) al art. 546 din CPP al RM se prevede că: “În 
cazul în care fapta pentru care se cere extrădarea este pedepsită de legea 
ţării solicitante cu pedeapsa capitală, extrădarea persoanei poate fi refu- 
zată dacă partea solicitantă nu va da asigurări, considerate ca suficiente, 
că pedeapsa capitală nu va fi executată în privinţa persoanei extrădate”. 

5.  Extrădarea nu se acordă dacă infracțiunea pentru care este cerută este 
considerată de legea Republicii Moldova infracțiune politică sau faptă 
conexă unei asemenea infracțiuni (pct. 5) din alin. (2) al art. 546 din 
CPP al RM). 

b) Condiţii cu privire la infractor: 

1. Când Republica Moldova este stat solicitat, infractorul trebuie să fie 

cetățean străin. 

2. Nu pot fi extrădați de către Republica Moldova: 

a) cetățenii proprii; 

b) persoanele cărora i s-a acordat dreptul de azil în Republica Moldova; 

c) persoanele străine care se bucură în Republica Moldova de imunitate 
de jurisdicție, în condiţiile şi în limitele conferite prin convenţii sau 
prin alte înțelegeri internaționale; 

d) persoanele străine citate din străinătate în vederea audierii ca părți, 
martori sau experți în fața unei autorităţi judiciare din Republica Mol- 
dova în limitele imunităţilor conferite prin convenții internaționale; 

e) Procurorul General, Ministrul Justiţiei sau instanţa care soluţionează 
chestiunea privind extrădarea are motive serioase să creadă că: 

1) cererea de extrădare a fost înaintată în scopul de a urmări sau a pe- 
depsi o persoană pentru motive de rasă, religie, sex, naționalitate, 
origine etnică sau opinii politice; 

2) situaţia acestei persoane riscă să fie agravată pentru unul dintre 
motivele menţionate la lit. a); 

3) în cazul în care, dacă persoana va fi extrădată, ea va fi supusă tor- 
turii, tratamentului inuman sau degradant în ţara solicitantă; 

f) persoanele cărora le-a fost acordat statul de refugiat politic. 

3. Infractorul să se găsească pe teritoriul statului solicitat, adică al ţării că- 

reia i se cere extrădarea. 

c) Condiţii de ordin procedural: 

1. Să existe o cerere de extrădare din partea unui stat care are interesul să-l 
pedepsească pe făptuitor sau să-l pună să execute pedeapsa pe cel condamnat. 
Cererea de extrădare se face în temeiul tratatului internaţional la care sunt 
parte RM şi statul solicitat sau în temeiul obligațiilor scrise în condiţii de re- 
ciprocitate. Cererea de extrădare se întocmeşte în conformitate cu prevederile 
art. 541 din CPP al RM; 

2. Statul solicitat care primeşte cererea de extrădare este obligat să-l ares- 
teze pe făptuitor, pentru ca acesta să nu aibă posibilitatea să dispară. În cazul 
respingerii cererii de extrădare, această obligație nu mai există. Extrădarea 
este refuzată dacă: 

a. în privinţa persoanei respective a fost deja pronunţată de către o in- 
stanță națională sau o instanţă a unui stat terț o hotărâre judecătorească 
de condamnare, achitare sau încetare a procesului penal pentru infrac- 
ţiunea pentru care se cere extrădarea sau o ordonanţă a organului de 
urmărire penală de încetare a procesului ori în privința acestei fapte se 
efectuează urmărirea penală de către organele naționale; 

b. s-a împlinit termenul de prescripţie al tragerii la răspundere penală 
pentru infracțiunea respectivă, conform legislaţiei naţionale, sau a in- 
tervenit amnistia; 

c. potrivit legii, urmărirea penală poate fi pornită numai la plângerea 
prealabilă a victimei, însă o asemenea plângere lipseşte; 

3. Statul solicitat este obligat să comunice statului solicitant data şi locul 
predării făptuitorului care este extrădat. Dacă partea solicitantă nu ia în pri- 
mire persoana extrădată la data fixată pentru predare și dacă nu s-a solicitat o 
amânare a extrădării, persoana poate fi pusă în libertate la expirarea termenu- 
lui de 15 zile de la această dată şi, în orice caz, va fi pusă în liberate la expirarea 
termenului de 30 de zile, calculat de la data stabilită pentru predare, dacă tra- 
tatul bilateral nu prevede condiţii mai benefice pentru această persoană. 

Extrădarea persoanei pentru aceeași faptă după expirarea termenelor 
menţionate poate fi refuzată. 

4. Statul solicitant este obligat să comunice părţii solicitate informaţii cu pri- 
vire la finalizarea procesului penal în care a fost implicat cel extrădat. După pro- 
nunţarea hotărârii judecătoreşti definitive se va transmite şi o copie a sentinței. 

Felurile extrădării. După poziţia pe care o are statul în realizarea extră- 
dării, aceasta poate fi: 

b) activă — când se cere extrădarea; 

c) pasivă — când se acordă extrădarea. 

Pentru Republica Moldova, extrădarea este o instituţie relativ nouă, apă- 
rută ca o consecinţă inevitabilă a luptei duse de către stat împotriva crimina- 
lităţii. Premisa apariţiei ei a fost faptul că Republica Moldova s-a declarat stat 
independent și suveran. 

Actualmente în republica noastră toate problemele ce ţin de extrădare 
sunt de competenţa Serviciului Relaţii Internaţionale din cadrul Procuraturii 
Generale a Republicii Moldova. Serviciul Relaţii Internaţionale a fost for- 
mat în iulie 2001 prin Ordinul Procurorului General al Republicii Moldova 
nr. 719 — p din 24.07.2001. EI activează pe baza propriului Regulament, a Legii 
cu privire la procuratură, a Constituţiei. 

Până la acel timp, între anii 1993 şi 1996 cazurile legate de asistența juridică 
internațională erau distribuite pentru soluţionare între secţiile Procuraturii Ge- 
nerale, conform principiului specialității. Din 1996 până la formarea Serviciului 
Relaţii Internaţionale, de problemele în cauză s-au ocupat procurorii, apoi ajuto- 
rii Procurorului General, special desemnaţi nominal pentru aceasta prin ordin. 

În privinţa surselor de reglementare a extrădării ţinem să menţionăm că 
în Republica Moldova nu există vreo lege de extrădare. Chestiunile ce ţin de 
asistența juridică în materie penală, inclusiv extrădare, sunt reglementate de 
art. 541-549 din Codul de procedură penală, de alin. (4) al art. 17 din Consti- 
tuția RM şi de art. 13 din Codul penal al Republicii Moldova. 


Recunoașterea hotărârilor penale străine 


Asistenţa juridică internațională în materie penală implică în mod firesc şi 
necesitatea recunoașterii hotărârilor penale străine. 

Posibilitatea luării în considerare a unei hotărâri penale în afara teritoriu- 
lui unde a fost pronunțată aceasta constituie o importantă formă de asistență 
internațională penală cu caracter procesual, menită să asigure o concordantă 
incidenţă a aplicării legilor penale în raport cu spaţiul. 

Recunoaşterea hotărârilor penale străine necesită din punctul de vedere al 
reglementării sale în legislația penală a fiecărui stat un dublu obiectiv. În pri- 
mul rând, trebuie să fie arătate care anume hotărâri penale pot fi recunoscute 
şi când poate avea loc recunoaşterea. În al doilea rând, să se prevadă modul în 
care se va efectua procedural recunoaşterea. 

Felul reglementărilor poate, desigur, diferi de la o legislaţie la alta. În fie- 
care stat cadrul şi procedura recunoaşterii hotărârilor penale străine vor fi cele 
prevăzute în legislaţia statului care efectuează o astfel de recunoaştere. 

Recunoaşterea hotărârilor penale ale instanţelor străine în Republica Mol- 
dova este reglementată de art. 558 şi 559 ale Codului de procedură penală al 

Republicii Moldova, care prevăd cazuri şi condiții de recunoaştere a hotărâri- 
lor penale, precum şi procedura de recunoaştere a acestora. 

În conformitate cu aceste dispoziţii legale, hotărârile penale definitive pro- 
nunțate de instanţele judecătoreşti din străinătate, precum şi cele care sunt de 
natură să producă, potrivit legii penale a Republicii Moldova, efecte juridice 
pot fi recunoscute de instanța națională, la demersul Ministrului Justiţiei sau 
al Procurorului General, pe baza tratatului internaţional sau a acordului de 
reciprocitate. 

Hotărârea penală a instanţei unui stat străin poate fi recunoscută numai 
dacă sunt respectate următoarele condiţii: 

1) hotărârea a fost pronunţată de o instanță competentă; 

2) hotărârea nu contravine ordinii publice din Republica Moldova; 

3) hotărârea poate produce efecte juridice în ţară potrivit legii penale na- 

ţionale. 

Demersul Ministrului Justiţiei sau al Procurorului General privind recu- 
noaşterea hotărârii instanţei străine urmează să fie motivat şi se soluţionează 
de către instanţa judecătorească egală în grad cu instanţa statului de condam- 
nare, a cărei hotărâre urmează să fie recunoscută. În cazul în care hotărârea 
statului de condamnare este adoptată de o instanță egală în grad cu judecătoria, 
demersul Ministrului Justiţiei sau al Procurorului General se soluţionează de 
către judecătoria în raza teritorială a căreia se află Ministerul Justiţiei, iar dacă 
instanța statului de condamnare este egală în grad cu Curtea de Apel, demersul 
se soluţionează de către Curtea de Apel din mun. Chişinău. 

La soluționarea demersului participă reprezentantul Ministrului Justiţiei 
sau, după caz, al Procurorului General, condamnatul și apărătorul acestuia. 

Condamnatului i se comunică hotărârea instanţei străine împreună cu 
documentele care o însoțesc, cu traducere în limba de stat şi în limba pe care 
o cunoaște condamnatul. 

Instanţa ascultă opiniile celor prezenţi şi, pe baza materialelor anexate la 
demers, dacă constată că sunt întrunite condiţiile legale, recunoaşte hotărârea 
penală a instanţei străine. În cazul în care pedeapsa solicitată de către instanța 
străină nu a fost executată sau a fost executată numai în parte, instanța sub- 
stituie pedeapsa neexecutată sau restul pedepsei cu o pedeapsă respectivă po- 
trivit prevederilor Legii de procedură penală a Republicii Moldova. 

Tratarea materiei privind recunoaşterea hotărârilor penale străine impune 
unele precizării de ordin terminologic. 

Astfel, termenul de “hotărâre” este folosit în accepțiunea sa largă, cuprinzând 
însă numai acele hotărâri (sentinţe, decizii) care au devenit definitive şi conțin 
soluţii susceptibile de a interesa aplicarea legilor penale în raport cu spațiul. 

În sfera asistenţei juridice internaționale în materie penală, hotărârile care 
prezintă interes sunt hotărârile “penale”, iar din conținutul acestora numai 
dispoziţiile care privesc acțiunea penală, nu şi cele referitoare la acţiunea civilă 
soluţionată în cadrul procesului penal. 

Nu intră în denumirea de hotărâre penală actele procedurale prin care 
organele de urmărire penală dispun asupra acţiunii penale (ordonanţe, rechi- 
zitorii), acestea fiind obiectul recunoaşterii “actelor” judiciare penale. 

Caracterul de hotărâre străină nu depinde neapărat de locul unde a fost 
pronunţată hotărârea, ci, prin raportare la principiul suveranităţii, de auto- 
ritatea de la care emană. 

În aşa mod, o hotărâre pronunțată pe teritoriul unui stat străin de către 
un organ consular cu atribuţii judiciare al altui stat nu va fi o hotărâre străină, 
pentru acest din urmă stat, dar va fi o hotărâre străină pentru primul stat; la fel 
o hotărâre pronunţată pe teritoriul unui stat de către o instanţă a unei armate 
de ocupaţie sau în trecere. 

Deci, interesul pe care fiecare stat în parte îl are în combaterea fenome- 
nului infracțional, necesitatea unei apărări internaționale contra anumitor 
infracţiuni, a unei protecţii internaţionale a drepturilor omului, ca şi necesita- 
tea administrării în bune condiţii a justiţiei penale au făcut să apară ideea de 
asistenţă juridică şi de colaborare între state în domeniul infracțiunilor şi al 
reprimării infractorilor. În funcţie de aceste necesități s-au şi consacrat forme- 
le expuse mai sus de asistenţă juridică internațională în materie penală. 

Capitolul IV 


INFRACŢIUNEA 


Secţiunea |. INFRACŢIUNEA — INSTITUŢIE FUNDAMENTALĂ 
A DREPTULUI PENAL 


Dreptul penal, în totalitate, este structurat în jurul a trei instituţii funda- 
mentale: infracțiunea, răspunderea penală şi pedeapsa. Infracțiunea determi- 
nă răspunderea penală şi pedeapsa, în sensul că fără infracțiune nu poate exis- 
ta răspundere penală, iar fără răspundere penală nu se poate concepe aplicarea 
unei pedepse. Ca instituţie, infracțiunea cuprinde un sistem de norme juridice 
penale ce consacră definiţia sa, trăsăturile esenţiale, punând în evidenţă struc- 
tura şi conţinutul său. 

În teoria dreptului penal şi în diferite legislații infracţiunea este privită 
în general din două puncte de vedere: fie ca un fenomen social, fie ca un feno- 
men juridic. Conţinutul social al infracţiunii este determinat de faptul că prin 
săvârşirea ei se atentează asupra persoanei, drepturilor şi libertăţilor acesteia, 
proprietăţii, mediului înconjurător, orânduirii constituționale, suveranități, 
independenţei şi integrităţii teritoriale a statului, a păcii şi securității omenirii. 
Infracţiunea este vătămătoare sau periculoasă pentru valorile sociale, fiind ge- 
neratoare, de asemenea, de relaţii sociale de conflict între făptuitor şi persoana 
vătămată şi între făptuitor şi societate. Infracţiunea este o faptă socială prin 
aceea că, pe de o parte, datorită materialităţii şi rezonanţei sale sociale, tulbură 
ordinea socială, iar pe de altă parte, exprimă o anumită poziţie a făptuitorului 
față de rânduielile sociale, fiind, cu alte cuvinte, un act de conduită socială. 
Infracțiunea este o încălcare a unor norme de conduită, norme care apar şi 
pot exista doar în societate, în relaţiile sociale!. Prin încălcarea normelor de 
conduită infracțiunea capătă semnificaţia de faptă ilicită şi antisocială. 

Ca fenomen juridic, infracţiunea este o faptă - o acțiune (inacţiune) im- 
putabilă autorului său, prevăzută de legea penală şi sancționată cu o pedeapsă. 
Anume aspectul juridic formează obiect de cercetare pentru ştiinţa dreptului 
penal, celelalte fiind studiate în cadrul altor discipline, cum ar fi: criminolo- 
gia, psihologia, etica etc. Atâta timp cât un fenomen antisocial nu este cuprins 





1 V. Dongoroz, S. Kahane, I. Oancea, I. Fodor, N. Iliescu, C. Bulai, R. Stănoiu, Explicații 
teoretice ale Codului penal român. Partea generală, vol. I, Ediţia a II-a, Editura Acade- 
miei Române, ALL BECK, Bucureşti, 2003, p. 90. 

în sfera de acțiune a normelor de drept, el rămâne un fenomen antisocial şi 
reprobat de societate, dar nu este încă o infracțiune în sens juridic. Din mo- 
mentul însă în care un asemenea fenomen este reglementat prin norme de 
drept, el devine un fenomen juridic, devine o faptă juridică”. Considerarea 
infracțiunii ca fenomen juridic, făcându-se abstracţie de caracterul său social, 
conduce în mod necesar la o definiţie formală a infracţiunii, pentru că aceasta 
reflectă, în mod exclusiv, înfăţişarea juridică a faptei penale (incriminarea 
şi pedeapsa), iar nu conţinutul său real (o atingere adusă unor valori sociale 
ocrotite de lege). 

Infracţiunea* reprezintă o instituţie juridică, întrucât posedă cele două 
elemente inerente oricărei instituţii juridice, şi anume: elementul temporal şi 
elementul organic. 

În adevăr, instituţia infracţiunii are o anumită continuitate şi o dezvoltare 
proprie. Totodată, dreptul penal este cel care-i furnizează cadrul de dezvolta- 
re, în funcţie de anumite scopuri bine precizate. 

Unii autori privesc infracțiunea ca un fenomen material, uman, social, 
moral, politic şi juridic“, căci ea implică, deopotrivă, o manifestare de energie 
fizică, un act de conduită umană, o vătămare şi o punere în pericol a unor valori 
sociale, o atitudine moral-politică a făptuitorului față de ordinea de drept şi de 
valorile apărate de aceasta, o încălcare a normei sau a unor obligaţiuni juridice. 

Majoritatea legislaţiilor moderne evită să dea o definiţie legală a infrac- 
ţiunii, considerând că această sarcină revine numai ştiinţei dreptului penal, 
rolul legiuitorului fiind doar de a defini tipurile de infracțiuni, de exemplu: 
infracţiunea de omor, de furt, de tâlhărie etc. 

Într-o altă concepţie, susținută în dreptul penal al fostelor țări socialiste 
europene, legea penală trebuie să cuprindă ea însăşi o definiţie a noţiunii de 
infracțiune în general, având în vedere tocmai importanța deosebită pe care o 
are infracțiunea ca instituţie fundamentală a dreptului penal. Într-o astfel de 
definiție urmează să fie evidenţiate trăsăturile esenţiale ale infracțiunii, în ge- 
neral vorbind, care trebuie să caracterizeze orice infracţiune ca fapt concret. 





2  Tbidem,p.90. 

Denumirea de infracţiune provine de la cuvântul latin infractio, care înseamnă distru- 

gere. 

+  C.Bulai, Manual de drept penal. Partea generală, ALL, 1997, Bucureşti, p. 147; V. Dongor- 
oz, Sinteze asupra noului Cod penal al României. Studii şi cercetări juridice, nr. 1/1969, 
p. 10; V. Dongoroz şi colaboratorii, Explicații teoretice ale Codului penal român, vol. I, 
Editura Academiei Române, Bucureşti, 1969, p. 7; Gaston Stefani, Georges Levasseur, 
Bernard Bouloc, Droit penal general. Troisieme edition, Dalloz, Paris, 1987, p. 4. 

Codul penal al Republicii Moldova şi-a însușit această a doua concepţie, 
prevăzând prin dispoziţia alin. (1) al art. 14 trăsăturile esenţiale ale infracțiunii 
în general şi definind-o ca faptă (acţiune sau inacțiune) prejudiciabilă, prevă- 
zută de legea penală, săvârșită cu vinovăţie şi pasibilă de pedeapsă penală. 

Definiţia infracţiunii cuprinde trăsăturile esenţiale şi, în acelaşi timp, 
generale comune tuturor infracțiunilor, trăsături prin care aceasta se distinge 
de faptele neincriminate, precum și de faptele prevăzute în alte norme juridice 
decât cele penale. 

Chiar dacă în normele penale de incriminare este definită fiecare infrac- 
ţiune în parte, aceasta nu permite cunoaşterea noțiunii de infracțiune fiindcă 
nu pot fi desprinse din conţinutul unei infracțiuni trăsăturile comune tuturor 
infracţiunilor. 

Codul penal în vigoare a creat un cadru amplu infracţiunii în Capitolul 
II al Părţii generale, art. 14-34, în care a inclus dispoziţiile generale privind 
infracțiunea (art. 14-24; 28-31), etapele activităţii infracționale (art. 25-27), 
pluralitatea de infracțiuni (art. 32-34). În contrast cu definițiile formale ale in- 
fracțiunii, Codul penal al Republicii Moldova, pornind de la caracterul social 
al faptelor penale, conţine o definiție materială, în care, fără a se omite aspec- 
tul juridic, accentul este pus pe gradul prejudiciabil al infracţiunii, adică pe 
aptitudinea unei conduite umane de a vătăma sau de a pune în pericol valori 
esenţiale pentru normala desfăşurare a vieţii sociale. 

Definiţia legală a infracţiunii constituie un instrument legal de absolută 
necesitate nu doar pentru teoria dreptului penal, ci şi pentru practica judicia- 
ră, întrucât organele competente a aplica legea, raportând faptele concrete date 
lor spre soluţionare, la conceptul legal de infracțiune, vor constata dacă acestea 
realizează sau nu trăsăturile esenţiale ale infracțiunii, dacă se încadrează sau 
nu în sfera ilicitului penal. 

Noţiunea legală a infracțiunii prezintă o importanţă deosebită. Ea are 
caracterul unei dispoziţii legale obligatorii, este o normă de drept de aplicaţie 
generală. Definiţia noţiunii de infracțiune în general serveşte la delimitarea 
sferei ilicitului penal de aceea a ilicitului extrapenal, adică la delimitarea fap- 
telor care sunt infracțiuni, în raport cu faptele care nu reprezintă infracțiuni, 
deşi sunt fapte ilicite (administrative, civile, disciplinare). Definiţia serveşte 
drept ghid pentru legiuitor în procesul elaborării normelor noi de drept penal, 
precum şi în scoaterea din sfera ilicitului penal a unor fapte care nu mai pre- 
zintă trăsăturile esenţiale ale infracțiunii”. 





5 C. Bulai, Manual de drept penal. Partea generală, ALL, Bucureşti, 1997, p. 149. 


104 DREPT PENAL. PARTEA GENERALĂ 





Secţiunea a II-a. TRĂSĂTURILE ESENŢIALE ALE INFRACŢIUNII 


S1. Fapta prejudiciabilă 


Aşa cum rezultă din prevederile alin. (1) al art. 14 din CP al RM, pentru 
ca o faptă să fie considerată infracțiune, ea trebuie să întrunească următoarele 
trăsături esenţiale: fapta să fie prejudiciabilă (să prezinte pericol social), să fie 
săvârşită cu vinovăţie, să fie prevăzută de legea penală şi să fie pasibilă de pe- 
deapsă penală. 

În sistemul penal al Republicii Moldova, infracţiunea este definită în mod 
expres, legiuitorul utilizând procedeul enumerării trăsăturilor ei esenţiale, 
prin intermediul cărora a relevat atât caracterul complex al infracţiunii, cât 
şi subordonarea strictă a conceptului respectiv față de principiul legalităţii, cu 
toate implicaţiile ce decurg de aici. 

Trăsăturile esenţiale ale infracţiunii nu trebuie confundate cu elementele 
constitutive ale unei infracţiuni. Trăsăturile esenţiale sunt calităţi, însuşiri 
care caracterizează infracțiunea în genere şi deci orice infracțiune aparte. 
Pentru ca o faptă săvârşită să fie recunoscută ca infracţiune, ea trebuie să în- 
trunească cumulativ în conţinutul său aceste patru trăsături esenţiale. Lipsa 
oricăreia dintre aceste trăsături esenţiale conduce la înlăturarea caracterului 
penal al faptei. 

Din definiţia legală a noţiunii de infracţiune (alin. (1) al art. 14 din CP al 
RM) reiese că, în primul rând, infracțiunea reprezintă o faptă, un act de con- 
duită exterioară a omului, prezentând un anumit grad prejudiciabil. Prin faptă 
se vatămă sau se pun în pericol valorile sociale ocrotite de lege, de aceea prin ea 
se înțelege activitatea înfăptuită împreună cu urmările dăunătoare pe care le-a 
cauzat. Activitatea desfăşurată nu reprezintă un act mecanic, ci este o manifes- 
tare conştientă a omului, care are reprezentarea acţiunilor şi a urmărilor sale, 
acţiune dirijată şi stăpânită continuu de el în tot procesul înfăptuirii sale€. 

Fapta se poate manifesta sub formă de acţiune sau inacțiune. Acţiunea 
constituie o formă pozitivă de manifestare a faptei (furt, omor), iar inacțiunea 
constă într-o comportare negativă, în neîndeplinirea unei obligații impuse de 
lege (neacordarea de ajutor unui bolnav). 

În ambele sale forme, ea reprezintă exteriorizarea unor procese psihice ca- 
racteristice activităţii conștiente a omului. Fapta cuprinde şi urmarea produsă, 
deci şi modificările produse în mod conştient ori care se puteau produce prin 
săvârşirea acțiunii sau inacțiunii respective. 





$ 1. Oancea, Explicații teoretice, vol. I, p. 104. 

Legea penală incriminează doar fapte umane, din sfera infracţiunii fiind ex- 
cluse fenomenele naturii ori reacţiile animalelor, cu excepţia cazurilor când aceste 
reacţii sunt provocate de om, dar şi în această din urmă ipoteză este incriminată, 
în realitate, fapta omului de provocare, iar nu reacția animalului ca atare. 

Nu sunt considerate fapte, în sensul legii penale, procesele psihice care nu 
sunt susceptibile de a cădea sub percepţia simţurilor noastre. Aceasta înseam- 
nă că, din punctul de vedere al dreptului penal, simplul gând de a săvârși o 
faptă prejudiciabilă, atâta timp cât nu este manifestat în afară, deci câtă vreme 
rămâne neexteriorizat, nu poate fi considerat ca o infracțiune. Atâta timp cât 
o astfel de hotărâre nu s-a tradus în afară printr-o acţiune de pregătire sau 
de punere a ei în aplicare, nu există faptă în sensul dreptului penal. Încă în 
dreptul roman era admisă regula că nimeni nu poate fi pedepsit pentru simpla 
cugetare (Cogitationis poenam nemo patitur). De asemenea, sentimentele ostile 
(de exemplu duşmănia cuiva faţă de o persoană) nu pot fi considerate fapte 
în sensul dreptului penal. La fel sublinia Feuerbach și alții, că simpla intenţie 
de a săvârşi o infracțiune încă nu este o infracţiune, fiindcă nu este o faptă, 
fiindcă nu s-a tradus într-o acţiune”. Aşadar, prin faptă, în sensul legii penale, 
se înţelege o anumită manifestare cu relevanţă fizică, un anumit act de con- 
duită exterioară a omului săvârşit cu voință şi conştiinţă. Fapta care nu are un 
corespondent în voinţa şi conştiinţa omului, nu îi aparţine şi deci nu poate fi 
considerată infracțiune. Bunăoară, cel ce alunecă şi distruge un bun sau cel ce 
alunecă şi cade peste cineva, rănindu-l, nu săvârşeşte o infracțiune. 

Legea mai cere ca fapta respectivă să fie prejudiciabilă. Deci nu orice faptă 
a omului destinată a aduce atingere valorilor sociale poate fi incriminată ca in- 
fracțiune, ci numai acele fapte care, odată materializate în realitatea obiectivă, 
prezintă un grad prejudiciabil. 

În art. 14 din Codul penal în vigoare infracțiunea este caracterizată ca o 
faptă prejudiciabilă şi nu “social-periculoasă”, cum era prevăzută în art. 7 al 
Codului penal din 1961. 

În limbaj obişnuit, cuvintele prejudiciabil şi periculos au acelaşi sens şi fac 
parte din acelaşi câmp semantic. Subliniind ideea că infracțiunea, ca faptă 
prejudiciabilă, cauzează un prejudiciu valorilor sociale indicate în alin. (1) al 
art. 2 din CP al RM, legiuitorul recunoaşte că infracţiunea este o faptă soci- 
al-prejudiciabilă, adică social-periculoasă. Drept confirmare a acestei teze, le- 
giuitorul s-a pronunțat în favoarea termenului faptă prejudiciabilă, utilizând, 





7 V. Dongoroz şi colaboratorii, Explicații teoretice ale Codului penal român, vol. |, Editura 


Academiei Române, Bucureşti, 1969, p. 95. 

totodată, în unele articole din Codul penal şi expresii cum ar fi: fapta săvârşită 
nu mai prezintă pericol social (art. 58), persoana nu prezintă pericol social. 
De aceea, în continuare, pentru o expunere uniformă a textului, vom utiliza 
termenul prejudiciabil, legal recunoscut şi similar termenului social-periculos. 
Spre deosebire de Codul penal român, care, în art. 18, conţine o definiție ex- 
presă a faptei ce prezintă pericol social, Codul penal al Republicii Moldova nu 
prevede o atare dispoziţie. 

În teoria dreptului penal, prin faptă prejudiciabilă se înțelege orice acţiune 
sau inacțiune prin care se lezează una dintre valorile arătate în alin. (1) al art. 2 
din CP al RM şi pentru sancţionarea căreia este necesară aplicarea unei pedep- 
se. Orice atingere adusă valorilor sociale menţionate în alin. (1) al art. 2 din CP 
al RM prezintă un grad prejudiciabil deoarece acele valori sociale sunt conside- 
rate de legiuitor ca fiind importante pentru societate. Răspunderea penală in- 
tervine doar atunci când fapta prezintă un real pericol pentru relaţiile şi valorile 
sociale care au suferit în aşa măsură, încât pericolul ce le ameninţă este evident 
şi justifică aplicarea sancţiunii penale. În doctrină s-a precizat că “pericolul so- 
cial” constituie acea stare de primejdie pentru societate pentru desfăşurarea în 
condiții normale a relațiilor sociale pe care o produce tulburarea adusă de fapta 
ilicită săvârşită'”. Ca trăsătură a infracțiunii, caracterul prejudiciabil trebuie 
să fie şi penal, adică să prezinte un anumit grad, o anumită gravitate specifică 
infracțiunii ca ilicit penal, care o distinge de alte forme de ilicit juridic (admi- 
nistrativ, disciplinar, civil), şi să justifice incriminarea faptei sub sancţiunea 
penală. Gradul prejudiciabil al unei infracţiuni decurge din importanţa valorii 
sociale lezate sau puse în pericol, din întregul conţinut obiectiv şi subiectiv al 
faptei. În acest context, art. 15 din CP al RM stabileşte: “Gradul prejudiciabil 
al infracţiunii se determină conform semnelor ce caracterizează elementele in- 
fracțiunii: obiectul, latura obiectivă, subiectul şi latura subiectivă”. 

Toate infracțiunile din cadrul legislaţiei penale reprezintă fapte prejudi- 
ciabile în sensul legii penale, dar gradul prejudiciabil diferă de la o infracțiune 
la alta, în funcţie, în primul rând, de importanţa valorii sociale lezate prin 
săvârşirea faptei şi de urmările prejudiciabile survenite, la care se adaugă şi alte 
semne ale componenței infracțiunii (persoana infractorului, mijlocul, metoda, 
motivul, scopul etc.). 





8 


A. Barbăneagră ș.a., Codul penal al Republicii Moldova. Comentariu, Centrul de Drept al 
Avocaţilor, Chişinău, 2003, p. 55. 

D. Pavel, Comentariu în Codul penal comentat şi adnotat. Partea specială, vol. II, Editura 
Ştiinţifică, Bucureşti, 1977, p. 556. 

În doctrina penală gradul prejudiciabil ca trăsătură a infracţiunii este cu- 
noscut sub două forme: generic (abstract) şi concret!?. 

Gradul prejudiciabil generic sau abstract este fixat în legea penală (de ex., 
gravitatea infracțiunii de omor, de furt etc.) şi este evaluat în mod abstract de 
legiuitor, care ia în consideraţie o multitudine de factori privind importanța 
valorii ocrotite, gravitatea lezării posibile, starea şi dinamica manifestărilor 
infracţionale vizate, împrejurările în care se pot săvârşi astfel de fapte etc. Re- 
zultatul evaluării se exprimă în pedeapsa înscrisă de legiuitor în legea penală 
pentru acea infracțiunel!. 

Gradul prejudiciabil concret al infracțiunii se referă la fapta real săvârşită. 
Spre deosebire de gradul prejudiciabil generic, care este stabilit de legiuitor, cel 
concret urmează să fie identificat de instanța de judecată în procesul judecării 
cauzei penale şi se reflectă în sentința de condamnare pronunțată de judecată. 
Determinarea gradului prejudiciabil concret se face în funcție de vătămarea 
cauzată obiectului infracțiunii, de împrejurările concrete ale comiterii faptei, 
de trăsăturile ce caracterizează elementul material. 

Trebuie să menţionăm că printre criteriile de individualizare a pedepsei 
legea a prevăzut, în alin. (1) al art. 75, şi gravitatea infracțiunii săvârşite. 

Sunt situații când fapta, deşi prevăzută de legea penală, examinată în 
concret, nu prezintă gradul prejudiciabil al unei infracțiuni. De aceea legea, 
în alin. (2) alart. 14, a prevăzut că: “Nu constituie infracțiune acțiunea sau in- 
acțiunea care, deşi formal conține semnele unei fapte prevăzute de prezentul 
cod, dar, fiind lipsită de importanţă, nu prezintă gradul prejudiciabil al unei 
infracţiuni”. Prin aceste dispoziţii legale a fost statornicit un principiu de o 
deosebită importanţă pentru înțelegerea semnificației sociale şi juridice a unor 
fapte ce prezintă un grad prejudiciabil redus. 

Acest principiu este cunoscut în doctrină sub denumirea de principiul 
oportunității. “Acest principiu cârmuiește decizia organelor de aplicare a legii 
asupra existenței sau nonexistenţei în concret a gradului de pericol social al 
unei infracţiuni, ceea ce este totodată decizia asupra caracterului penal sau 
extrapenal al faptei concrete şi este, de asemenea, decizia asupra necesității 
sancționării făptuitorului cu aplicarea unei pedepse sau numai a unei măsuri 
cu caracter administrativ” 2. 





1 C. Bulai, Manual de drept penal. Partea generală, ALL, 1997, p. 153. 
1 Al. Boroi, Drept penal. Partea generală, ALL BECK, Bucureşti, 1999, p. 85. 

Principiul dat îşi găseşte reflectarea şi în Codul de procedură penală al Re- 
publicii Moldova, care prin prevederile pct. 2) din alin. (1) al art. 275 stabileşte 
că urmărirea penală nu poate fi pornită, iar dacă a fost pornită, nu poate fi 
efectuată, şi va fi încetată în cazul în care fapta nu este prevăzută de legea pe- 
nală ca infracţiune. 


$2. Fapta prevăzută de legea penală 


Cerinţa ca fapta să fie prevăzută de legea penală constituie cea de-a doua 
trăsătură esenţială a infracțiunii în general. O faptă se consideră ca fiind pre- 
văzută de legea penală atunci când o dispoziție din această lege arată în ce 
condiţii acea faptă (acţiune sau inacţiune) este socotită ca fiind susceptibilă de 
a fi considerată infracțiune. 

Cu alte cuvinte, o faptă este prevăzută de legea penală atunci când aceas- 
ta determină conţinutul acelei fapte, în forma obișnuită (tipică) a acesteia şi, 
când este nevoie, chiar şi în formele ei derivate (forme agravate sau atenuate). 
Această cerinţă a infracțiunii, de a fi prevăzută de legea penală, corespunde 
principiului “nullum crimen sine lege”, principiu consacrat în alin. (2) al art. 1 
din CP al RM, care face precizarea că numai codul penal determină faptele ce 
constituie infracțiuni, precum şi în alin. (1) al art. 14 din CPal RM. 

Prevăzând în lege faptele care sunt considerate infracţiuni, legislaţia noa- 
stră penală nu admite aşa-numita incriminare prin analogie, adică conside- 
rarea unei fapte neprevăzute de lege ca infracțiune, prin simpla asemănare cu 
altă faptă prevăzută ca infracţiune, deoarece astfel de practici pot aduce mari 
daune asigurării legalităţii în ţara noastră (alin. (2) al art. 3 din CP al RM). 
Trebuie să menţionăm faptul că numai din momentul prevederii în lege a fap- 
tei prejudiciabile şi deci de la intrarea în vigoare a legii respective acea faptă 
devine o categorie juridică, aceea de faptă prevăzută de legea penală, suscepti- 
bilă să devină infracţiune, dacă se constată în fapt şi existența vinovăţiei. 

Legea penală în care fapta este prevăzută poate fi numai Codul penal, 
deoarece în însuşi conţinutul acestuia, şi anume în alin. (1) alart. 1, se prevede: 
“Prezentul cod este unica lege penală a Republicii Moldova”. 

Necesitatea prevederii faptei de către legea penală nu priveşte numai dis- 
poziţiile din partea specială, ci şi unele dispoziţii din partea generală a legii 
penale. Tentativa şi participaţia vor fi sancţionate penal numai în măsura în 
care ele sunt anume prevăzute de legea penală. 

$3. Fapta săvârşită cu vinovăţie 


Una dintre cele patru trăsături esenţiale ale infracţiunii, potrivit alin. (1) 
al art. 14 din CP al RM, este vinovăția. Pentru existenţa infracţiunii nu este 
suficientă numai săvârşirea unei fapte prejudiciabile, chiar dacă s-a stabilit că 
aceasta este prevăzută de legea penală, ci este absolut necesar să se constate 
şi existența unei legături de cauzalitate psihică între făptuitor şi fapta preju- 
diciabilă săvârşită de el. Această legătură subiectivă dintre făptuitor şi fapta 
prejudiciabilă pe care el a săvârşit-o, ce reflectă în fond atitudinea conştiinţei şi 
voinţei lui în raport cu fapta săvârşită şi cu urmările ei şi stă la baza vinovăţiei 
ca trăsătură esenţială a infracţiunii. În lege nu se prevede o definiţie a vino- 
văţiei, ca trăsătură esenţială a infracțiunii, dar în art. 17 şi 18 din CP al RM se 
consacră formele vinovăţiei cu care se pot comite faptele incriminate, acestea 
fiind intenţia şi imprudenţa, cu modalităţile lor normative (intenţia directă şi 
indirectă; încrederea exagerată şi neglijența penală). 

De aceea, sarcina definiţiei vinovăţiei a revenit ştiinţei dreptului penal, 
care a definit vinovăția ca fiind atitudinea psihică a persoanei faţă de fapta 
prejudiciabilă săvârşită şi urmările ei”. 

Vinovăţia nu se reduce însă la o simplă reprezentare sau posibilitate a 
reprezentării faptei şi urmărilor. Ea reflectă atitudinea subiectului faţă de 
valorile sociale pe care le încalcă, conștiința clară sau mai puţin clară a ne- 
cesităţii respectării acestor valori, ţinuta morală a subiectului infracțiunii. De 
aceea cunoaşterea voinţei este necesară nu numai pentru stabilirea existenței 
infracţiunii, dar şi pentru cunoaşterea personalității infractorului şi a necesi- 
tăţii corectării lui. 

Vinovăţia cuprinde două componente, doi factori: unul de conştiinţă şi 
altul de voinţă. 

Dreptul penal modern exclude răspunderea penală obiectivă bazată numai 
pe existenţa faptei, fără vinovăţie. Legea a prevăzut o serie de cauze care exclud 
caracterul penal al faptei datorită inexistenţei vinovăţiei (constrângerea fizică 
sau psihică etc.). 

În ştiinţa dreptului penal şi în legislaţia penală se face distincţie între două 
forme principale de vinovăţie, intenția şi imprudența, la care se adaugă, pen- 
tru unele infracţiuni, o formă mixtă, care se conţine în art. 19 din CP al RM 
(infracţiunea săvârşită cu două forme de vinovăţie). În dreptul penal român 
această formă poartă denumirea de intenţie depășită sau praeterintenţia'“. 





15 H.O. Kysnenoga, V.M. TaxxkoBa, Kypc yzonoenozo npasa. OGmaa uacmv, TOM IL, 3ep- 


nano, MockBa, c. 139. 
14 


V. Dobrinoiu ş.a., Drept penal. Partea generală, Europa Nova, Bucureşti, 1999, p. 117. 

Stabilirea cu exactitate a formelor de vinovăţie în cazul faptelor incrimina- 
te de lege, atât cu intenţie, cât şi din imprudenţă, prezintă o deosebită impor- 
tanță pentru justa încadrare juridică a faptei şi pentru stabilirea răspunderii 
penale a făptuitorului în raport cu voința sa'. 


$4. Fapta pasibilă de pedeapsă penală 


Fapta este incriminată de lege atunci când aceasta o prevede sub sancţiunea 
unei pedepse. Sancţionarea cu pedeapsă înseamnă recunoaşterea că fapta pre- 
zintă un caracter prejudiciabil, pentru combaterea căruia sunt necesare sanc- 
ţiunile penale. De aceea, în dispoziția din alin. (1) al art. 14 din CP al RM s-a 
prevăzut ca trăsătură esenţială a infracțiuni pasibilitatea de pedeapsă penală. 

Prevederea în lege a pedepsei necesare pentru prevenirea şi combaterea 
faptei incriminate este expresia prejudiciabilităţii faptei ca trăsătură a infrac- 
ţiunii. Pasibilitatea de pedeapsă ca trăsătură a infracţiunii se exprimă prin 
amenințare, adică prin posibilitatea aplicării pedepsei pentru săvârşirea faptei 
prejudiciabile şi ilegale. Pot fi considerate infracţiuni doar faptele pentru a că- 
ror săvârşire legiuitorul prevede aplicarea unei pedepse penale. Dacă fapta nu 
este pasibilă de pedeapsă penală, nu este sancționată penal, atunci ea nu poate 
fi considerată infracţiune. 

Pasibilitatea de pedeapsă ca trăsătură a infracţiunii reiese şi din conţi- 
nutul alin. (2) al art. 1 din CP al RM, în care se menţionează că Codul penal 
determină faptele ce constituie infracțiuni și prevede pedepsele ce se aplică 
infractorilor. 


Secţiunea a III-a. CLASIFICAREA INFRACŢIUNILOR 


În art. 16 din Codul penal al Republicii Moldova, intrat în vigoare la 
12.06.2003, infracțiunile s-au clasificat pentru prima dată la nivel legislativ, în 
funcţie de caracterul şi gradul prejudiciabil pe care-l prezintă, în următoarele 
categorii: uşoare, mai puţin grave, grave, deosebit de grave şi excepţional de 
grave. 

Prin clasificarea infracţiunilor se înţelege împărţirea tuturor infrac- 
țiunilor în diferite categorii (grupe) în funcţie de caracterul şi gradul 
prejudiciabil. De fapt, la baza clasificării stă expresia juridică a caracterului şi 





15 Ibidem, p. 117. 

gradului prejudiciabil al faptei, care se manifestă prin categoria pedepsei, pre- 
văzută în sancţiunea articolului respectiv din Partea specială a Codului penal, 
şi prin forma vinovăţiei. 

Clasificarea infracțiunilor pe categorii în Codul penal este înfăptuită si- 
milar cu sistemul pedepselor din Partea generală şi al sancţiunilor din Partea 
specială, adică de la infracțiunile uşoare spre cele grave. 

În prima categorie — infracțiuni uşoare — sunt incluse faptele comise cu inten- 
ţie sau din imprudenţă, pentru care legea penală prevede, în calitate de pedeapsă 
maximă, pedeapsa închisorii pe un termen de până la 2 ani inclusiv (alin. (2) 
al art. 16 din CP al RM). Din această categorie fac parte: infracțiunea de lăsare 
în primejdie (alin. (1) al art. 163 din CP al RM); privaţiunea ilegală de libertate 
(alin. (1) al art. 166 din CP al RM); încălcarea regulilor de exploatare, reparaţii şi 
modificare a locuinţelor dintr-un bloc de locuit (art. 258 din CP al RM) etc. 

Însă în Partea specială a Codului penal sunt incluse şi infracţiuni care se 
sancţionează cu alte categorii de pedepse, mai blânde în raport cu pedeapsa în- 
chisorii. De exemplu, încălcarea inviolabilității vieţii personale se pedepseşte cu 
amendă în mărime de până la 300 de unităţi convenţionale sau cu muncă nere- 
munerată în folosul comunităţii de la 180 la 240 de ore (alin. (1) al art. 177 din CP 
al RM); distrugerea sau deteriorarea din imprudenţă a bunurilor, dacă aceasta a 
cauzat daune în proporții mari, se pedepseşte cu amendă în mărime de până la 
300 de unități convenţionale sau cu muncă neremunerată în folosul comunităţii 
de la 180 la 240 de ore sau cu arest de până la 6 luni (alin. (1) al art. 198 din CP 
al RM). În asemenea situaţii, aplicând instituţia interpretării legii penale, ajun- 
gem la concluzia că în categoria infracțiunilor uşoare se includ nu numai faptele 
sancţionate cu pedeapsa închisorii de până la 2 ani inclusiv, ci şi acelea care se 
pedepsesc potrivit legii penale cu o altă categorie de pedeapsă, mai blândă. 

Din categoria infracţiunilor mai puțin grave fac parte faptele săvârşite 
intenţionat sau din imprudenţă, pentru care legea penală prevede pedeapsa 
maximă cu închisoare pe un termen de până la 5 ani inclusiv (alin. (3) alart. 16 
din CP alRM). 

În acestea sunt incluse: determinarea la sinucidere (alin. (1) al art. 150 din 
CP al RM); delapidarea averii străine (alin. (1) al art. 191 din CP al RM); în- 
călcarea cerinţelor securităţii ecologice (art. 223 din CP al RM). 

Cea de a treia categorie - infracțiuni grave — include faptele comise cu in- 
tenţie şi din imprudenţă, pentru care legea penală prevede pedeapsa maximă 
cu închisoare pe un termen de până la 15 ani inclusiv (alin. (4) al art. 16 din 
CP al RM). De ex.: tratamente inumane (alin. (1) al art. 137 din CP al RM); 
clonarea (art. 144 din CP al RM); traficul de fiinţe umane (alin. (1) al art. 165 
din CP alRM). 

Infracţiunile deosebit de grave se consideră infracțiunile săvârşite cu in- 
tenţie, pentru care legea penală prevede pedeapsa maximă cu închisoare pe un 
termen ce depăşeşte 15 ani (alin. (5) al art. 16 din CPal RM). 

Ultima categorie de infracțiuni cuprinde infracțiunile excepțional de gra- 
ve, care sunt cele săvârşite cu intenţie, pentru care legea penală prevede deten- 
ţiunea pe viaţă (alin. (6) al art. 16 din CP al RM). 

După cum s-a menţionat, pentru infracțiunile deosebit de grave şi ex- 
cepțional de grave este specific faptul că pot fi săvârşite numai intenționat. 
Acestea atentează la valorile primordiale apărate de legea penală, cum ar fi: 
viaţa şi sănătatea persoanei, drepturile şi libertăţile cetățeanului, orânduirea 
constituțională, suveranitatea, independenţa şi integritatea teritorială a Repu- 
blicii Moldova. 

Clasificarea infracțiunilor pe categorii în funcţie de caracterul și gradul 
prejudiciabil al faptei prezintă nu numai importanţă teoretică, ci şi practică. 
Încadrarea faptei în una dintre categoriile menţionate anterior poate avea 
drept consecinţe juridice stabilirea categoriei penitenciarului în care se va 
executa pedeapsa închisorii (art. 72 din CP al RM), influențarea aplicării con- 
damnării cu suspendarea condiționată a executării pedepsei (art. 90 din CP 
al RM), a liberării de răspundere penală (art. 53-60 din CP al RM), a liberării 
condiţionate de pedeapsă înainte de termen (art. 91 din CP al RM), a înlo- 
cuirii părții neexecutate din pedeapsă cu o pedeapsă mai blândă (art. 92 din 
CP al RM). De asemenea săvârşirea infracțiunilor grave, deosebit de grave şi 
excepţional de grave atrage după sine apariţia stării de recidivă periculoasă şi 
deosebit de periculoasă (alin. (2), (3) ale art. 34 din CP al RM). 

Clasificarea infracţiunilor pe categorii reprezintă un prim criteriu de bază 
de individualizare a răspunderii penale, orientând instanţele de judecată spre 
o calificare corectă a faptei, precum şi spre alegerea unei categorii şi măsuri de 
pedeapsă adecvate cazului respectiv. 


Secţiunea a IV-a. DEOSEBIREA INFRACȚIUNILOR DE ALTE 
ÎNCĂLCĂRI DE LEGE 


Infracţiunile constituie o modalitate a faptelor ilicite. E necesar să delimi- 
tăm infracțiunile de delictele civile, cele administrative şi disciplinare. 

Criteriul principal de delimitare a infracțiunilor de alte încălcări de lege 
constă în caracterul lor ilegal. Infracţiunile sunt prevăzute în toate cazurile 
doar în Codul penal, care constituie unica lege penală a Republicii Moldova. 

Alte încălcări de lege sau delicte încalcă normele altor ramuri de drept, şi nu 
numai legile, ci şi alte acte normative. 

Consecința săvârșirii unei infracțiuni este aplicarea celei mai aspre măsuri 
de constrângere din partea statului — pedeapsa penală şi apariția anteceden- 
telor penale. Celelalte încălcări de lege se caracterizează prin aplicarea unor 
măsuri de constrângere cu un grad de asprime mult mai redus şi esenţial este 
că acestea nu atrag după sine apariţia antecedentelor penale. 

Unele infracțiuni atentează la astfel de valori şi relaţii sociale asupra că- 
rora alte încălcări de lege nu pot atenta (viața persoanei, securitatea statului). 
Caracterul şi gradul prejudiciabil determinat de obiectul de atentare permite 
includerea acestor fapte doar în categoria de infracțiuni. 

Necesitatea stabilirii criteriilor de delimitare a infracţiunilor de alte încăl- 
cări de lege apare îndeosebi în cazul existenţei faptelor care atentează la acelaşi 
obiect, dar care sunt reglementate de diferite ramuri de drept. De exemplu, 
răspunderea pentru încălcarea regulilor de securitate a circulaţiei sau de ex- 
ploatare a mijloacelor de transport este prevăzută atât de Codul penal, cât şi de 
Codul cu privire la contravenţiile administrative. În situaţiile arătate, atunci 
când există fapte care atentează asupra aceluiaşi obiect, dar care sunt regle- 
mentate de diferite ramuri ale dreptului, de primă importanţă devine gradul 
prejudiciabil al faptei ca criteriu principal, de bază, care delimitează infracțiu- 
nea de alte încălcări de lege. 

Indiciul de bază care determină gradul prejudiciabil al faptei constă în 
valoarea urmării prejudiciabile cauzate. Anume volumul prejudiciului cau- 
zat influenţează delimitarea infracţiunii de alte încălcări de lege. De pildă, 
folosirea intenţionată de către o persoană cu funcție de răspundere a situației 
de serviciu, în interes material ori în alte interese personale, dacă aceasta a 
cauzat daune în proporţii considerabile intereselor publice sau drepturilor şi 
intereselor ocrotite de lege ale persoanelor fizice sau juridice, se va califica po- 
trivit alin. (1) al art. 327 din CP al RM, iar în lipsa unei asemenea daune se va 
califica drept un delict disciplinar. Samavolnicia, care a cauzat daune în pro- 
porţii mari intereselor publice sau drepturilor şi intereselor ocrotite de lege ale 
persoanelor fizice sau juridice, constituie o infracțiune prevăzută de alin. (1) 
al art. 352 din CP al RM, iar în lipsa daunelor indicate aceasta urmează a fi 
calificată drept un delict administrativ, potrivit art. 175 din Codul cu privire 
la contravenţiile administrative. 

În calitate de circumstanţe subiective, ce determină gradul prejudiciabil 
al faptei şi care pot influenţa încadrarea acesteia în categoria încălcărilor de 
drept, figurează forma vinovăţiei, motivul şi scopul său. 

De pildă, vătămarea uşoară a integrităţii corporale sau a sănătăţii consti- 
tuie o infracțiune numai în cazul comiterii intenţionate a ei (art. 153 din CP 
al RM). În cazul săvârșirii acestei fapte din imprudenţă, dauna poate fi recu- 
perată pe cale de procedură civilă. Falsul în acte publice este pedepsit penal 
doar în cazul săvârșirii unor asemenea acțiuni din interes material sau din alte 
interese personale (alin. (1) al art. 332 din CP al RM). 

Capitolul V 


RAPORTUL JURIDIC PENAL 


Secţiunea 1. NOȚIUNEA ȘI SPECIFICUL RAPORTULUI 
JURIDIC PENAL 


Raportul juridic penal reprezintă singura modalitate prin intermediul 
căreia se realizează legile penale, normele juridice penale. 

În doctrina dreptului penal se afirmă că premisele raportului juridic penal 
constau, pe de o parte, în existența relaţiilor sociale de apărare împotriva in- 
fracțiunilor, iar pe de altă parte, în adoptarea normelor juridice penale, care 
fixează conduita oamenilor ce participă la aceste relații sociale!. 

Reglementând relaţiile de apărare socială, dreptul penal fixează prin 
normele sale modul în care trebuie să se desfășoare aceste relaţii pentru a se 
respecta ordinea de drept, iar atunci când valorile sociale sunt periclitate sau 
vătămate, măsurile ce pot fi luate pentru sancţionarea făptuitorilor şi preveni- 
rea infracțiunilor. 

Datorită acestei legături de interdependenţă dintre normele penale şi re- 
laţiile de apărare socială împotriva criminalităţii, raporturile juridice penale 
apar ca norme ale dreptului penal în acţiune (cât priveşte relaţiile cu caracter 
de recomandare care se propun tuturor membrilor societăţii în plan preventiv) 
sau ca o reacțiune de tip represiv (cât priveşte relaţiile de tip conflictual care se 
nasc între societate şi făptuitor din momentul săvârșirii unei infracțiuni. 

Studiul raportului juridic penal a contribuit la elaborarea noțiunii de 
raport juridic penal în general sau de raport juridic penal tip, însumând tota- 
litatea trăsăturilor comune tuturor raporturilor juridice penale. În acest sens, 
raporturile juridice penale reprezintă relaţiile de apărare socială împotriva 
criminalităţii şi combaterea acesteia, reglementate prin normele dreptului 
penal, ce apar independent de voinţa destinatarilor legii penale. 

Această noţiune nu are un corespondent nemijlocit în realitate, deoa- 
rece nu există un raport juridico-penal în general, ci numai raporturi ju- 
ridico-penale concrete. Or această construcție logică serveşte la mai buna 
cunoaştere a fiecărui conţinut în parte”. 





1 C. Bulai, op. cit., p. 55; 1. Oancea, op. cit., p. 47. 
2 A. Boroi, Gh. Nistoreanu, Drept penal. Partea generală, Bucureşti, ALL BECK, 2002, p. 71. 
3 C. Bulai, op. cit, p. 58. 

În fapt, raportul juridic penal se realizează între stat şi toţi ceilalți membri 
ai societății. În cadrul acestui raport, statul, prin organele sale specializate, are 
dreptul de a impune respectarea valorilor sociale ocrotite de lege şi de a trage 
la răspundere penală pe cei care au săvârşit infracțiuni, iar membrii societăţii 
au obligaţia de a se conforma legii şi a suporta sancțiunile penale în măsura în 
care au violat prescripţiile normei penale“. 

Raporturile juridice penale prezintă unele trăsături caracteristice, care re- 
zultă din natura, structura şi finalitatea relaţiilor sociale reglementate. În an- 
samblul celorlalte raporturi juridice, raporturile juridice penale nu iau naştere 
pe baza unui acord de voinţă între cei care sunt subiecţi ai raportului, ci prin 
exprimarea imperativă a voinţei statului. Ca atare, raporturile juridice penale 
se nasc, se modifică și se sting în mod obligatoriu, independent de voinţa desti- 
natarilor legii penale, şi deci nu pot forma obiectul unor cedări sau tranzacții. 

Raporturile juridice penale, în ansamblul tuturor formelor şi modalități- 
lor lor de exprimare, alcătuiesc ordinea de drept penală efectivă, spre deosebire 
de ordinea de drept formală (normativă), care se realizează numai în plan 
strict legislativ. 

În cea mai mare parte, ordinea de drept penal se înfăptuieşte prin respec- 
tarea dispoziţiilor legii penale, constrângerea penală intervenind numai în ca- 
zul săvârşirii unor infracțiuni. Din momentul intrării în vigoare a legii penale, 
un număr nedeterminat de relaţii sociale intră sub incidenţa legii penale şi se 
desfăşoară conform exigenţelor formulate de aceste norme. Astfel, majoritatea 
oamenilor îşi conformează conduita prescripţiilor legale prin abţinere de la 
săvârşirea faptelor incriminate de normele juridice penale. 

Aceste raporturi, care se stabilesc între stat (ca subiect ce asigură protecția 
celor mai importante valori sociale prin mijloace juridice penale) şi toți cetă- 
ţenii (cărora normele penale li se adresează), sunt denumite raporturi juridice 
de conformare. 

Raporturile juridice de conformare au o existență abstractă, imaterială, 
având relevanţă în realizarea scopului de prevenţie generală pe care o are 
dreptul penal. 

În ştiinţa dreptului penal s-a conturat însă opinia că respectarea de bună- 
voie a legii penale nu presupune şi nașterea vreunui raport juridic între norma 
penală şi virtualii ei destinatari. 

Împotriva acestui punct de vedere s-au formulat obiecții întemeiate, pe 
care le împărtăşim şi noi. Considerăm că realizarea ordinii de drept penal, fie 





+ V. Dobrinoiu, I. Pascu, Gh. Nistoreanu, A. Boroi, V. Lazăr, op. cit., p. 84-85. 

că are loc prin respectarea de bunăvoie a prescripţiilor legii, fie că se impune 
prin constrângere, se înfăptuieşte întotdeauna prin intermediul raporturilor 
juridice penale. Este greu de acceptat existența unor raporturi de conflict 
generate prin săvârşirea infracțiunii fără o prealabilă conturare a obligaţiilor 
generale de conformare la lege în cadrul unor raporturi de conformare?. 

Totodată, înțelegerea raportului juridic penal numai în sensul conflictului 
dintre norma penală şi individul antisocial neglijează tendinţa legislaţiilor 
moderne de a asimila modelul preventiv-curativ în aria mijloacelor de apărare 
socială penale şi reducerea reacției represive. 

Cea de-a doua etapă din procesul de realizare a dispoziţiilor legii penale 
se referă la aplicarea sancţiunilor incidente ca urmare a săvârșirii unor infrac- 
ţiuni. Din momentul în care o anumită persoană, nerespectând norma pro- 
hibitivă sau onerativă a legii, atentează la valorile sociale ocrotite, săvârşind o 
faptă incriminată de legea penală, raportul juridic penal ia o formă concretă. 
În această situaţie norma juridică penală generează relaţii sociale de apărare de 
tip conflictual, represiv, care implică şi raporturi juridice de acelaşi gen - ra- 
porturi juridice conflictuale. 

Prin urmare, raportul juridico-penal parcurge în evoluţia sa mai multe 
etape: 

— cea dintâi, de la data adoptării legii penale până la data săvârșirii infrac- 

țiunii; 

- cea dea doua, de la data săvârșirii infracţiunii până la data rămânerii 

definitive a hotărârii de condamnare; 

- cea dea treia, care cuprinde executarea pedepselor principale, comple- 

mentare, precum şi măsurile de siguranță; 

— cea dea patra, a înlăturării tuturor celorlalte consecinţe ale condamnă- 

rii, inclusiv a antecedentelor penale prin reabilitare. 


Secţiunea a II-a. STRUCTURA RAPORTULUI JURIDIC PENAL 


Structura raportului juridic penal este asemănătoare oricărui alt raport 
juridic şi cuprinde următoarele elemente componente: subiecți, conținut şi 
obiect. Acestea prezintă însă unele particularităţi în cazul raportului juridic 
penal, datorită relaţiilor deosebite ce se nasc în procesul de apărare socială 
împotriva infracțiunilor. 





5 A. Boroi, op. cit. p.72. 

Urmând distincţia dintre raporturile juridice penale de conformare şi cele 
conflictuale, vom prezenta principalele aspecte ale elementelor lor de structură. 


a. Subiecţii raportului juridic penal 


Subiecţii raportului juridic penal sunt participanţii la raport. Din 
acest punct de vedere, atât în cazul raporturilor juridice de conformare, cât şi 
al celor de conflict, statul, ca titular al funcţiei de apărare socială, va apărea 
întotdeauna ca subiect învestit cu dreptul de a organiza această apărare prin 
mijloace de drept penal. 

În raporturile de conformare, statul, prin edictarea normei penale, impune 
tuturor destinatarilor legii penale, în mod nedeterminat, îndeplinirea obligații- 
lor de conformare cuprinse în normele de drept penal. Statul apără astfel dreptul 
absolut al titularilor valorilor sociale de a se bucura de aceste valori fără să fie 
împiedicaţi (lezaţi) de ceilalți membri ai societăţii. În acest scop el se substituie 
în dreptul titularilor respectivi de a pretinde celorlalți membri ai colectivității să 
se abțină de la săvârşirea faptelor periculoase pentru valorile respective. 

Această substituire a statului în dreptul titularilor de valori nu înseamnă 
înlăturarea acestora de la raportul juridic penal. Statul, în numele societății, 
apare ca subiect principal al raportului juridic de conformare, dar alături de 
el există, ca subiect adiacent al aceluiaşi raport, persoana fizică sau juridică 
titulară a valorii sociale”. 

Cel de-al doilea subiect al raportului juridic de conformare este persoana 
fizică sau persoana juridică nenominalizată, destinatarul normei penale, că- 
reia i se adresează obligaţia de a avea față de valorile sociale ocrotite o conduită 
prestabilită. Astfel, subiecţi ai raportului juridic de conformare sunt, în prin- 
cipiu, toți membrii societăţii, oricare ar fi calitatea, poziţia socială sau condiţia 
psihofizică ale acestora. Nici un membru al societăţii nu poate fi scutit de în- 
datorirea de a avea în societate conduita necesară existenţei normale a acesteia. 
Doar în unele cazuri, în care normele de drept penal se adresează persoanelor 
ce au o anumită calitate (funcţionar public, militar etc.), nu pot fi subiecţi ai 
raportului juridic penal decât persoanele care au calitatea cerută. 

În cadrul raportului juridic penal de conflict, statul impune celuilalt sub- 
iect al raportului juridic, persoana fizică sau persoana juridică, să suporte con- 
secinţele faptei sale — răspunderea şi pedeapsa penală. Există însă deosebiri în 
ce priveşte celălalt subiect destinatar al legii penale. În cazul raportului juridic 





$  V. Dobrinoiu, I. Pascu, I. Molnar, Gh. Nistoreanu, A. Boroi, V. Lazăr, op. cit., p. 87. 

penal de conflict se realizează o determinare precisă a celui de-al doilea sub- 
iect al raportului, care este, întotdeauna, o persoană fizică sau juridică ce prin 
acțiunile sau inacțiunile sale social-periculoase, incriminate de legea penală, 
dobândește calitatea de infractor. 

În această din urmă situaţie, prin săvârşirea infracțiunii se poate naște 
un raport juridic penal adiacent între persoana vătămată şi infractor. Această 
calitate a persoanei vătămate, de subiect al raportului juridic penal, constituie 
temeiul de drept pentru a decide în unele cazuri asupra punerii în mişcare sau 
a exercitării acțiunii penale şi al dreptului de a participa la desfăşurarea proce- 
sului penal ca parte vătămată?. 

Astfel, însăşi soarta raportului juridic penal de conflict poate fi lăsată la 
dispoziția părții vătămate, care îl poate anihila prin pasivitate sau stinge (de 
exemplu, prin împăcare). 


b. Conţinutul raportului juridic penal 


Conţinutul raportului juridic penal este format din drepturile şi obli- 
gaţiile corelative ale participanților la acest raport (subiecţii raportului). 

Din acest punct de vedere, există unele deosebiri esenţiale între raportul 
juridic penal de conformare şi raportul juridic penal de conflict. 

În cazul raportului juridic de conformare, acest conţinut este alcătuit, pe de 
o parte, din dreptul statului de a pretinde o conduită în conformitate cu conţi- 
nutul prohibitor sau onerativ al dispoziţiei înscrise în norma penală, iar pe de 
altă parte, din obligaţia destinatarului legii penale de a se conforma cerinţelor 
prevăzute în lege, de abţinere sau de acţionare în legătură cu anumite valori 
sociale sub amenințarea constrângerii penale. 

În acelaşi timp, destinatarii legii penale au dreptul de a se supune numai 
obligaţiei în limitele stabilite de lege şi nu altor eventuale pretenţii sau extrapo- 
Jări ce pot genera ilegalităţi şi abuzuri în înfăptuirea justiției penale. 

Conţinutul raportului juridic penal de conformare decurge din însăşi 
natura sa de raport de putere, impus prin lege membrilor societăţii. Astfel, 
este exclusă ideea vreunei egalităţi posibile în drepturi între stat şi diverşii des- 
tinatari ai legii penale. 

Fiind născut din transformarea dialectică a raportului juridic penal de 
conformare, raportul juridic penal de conflict se deosebeşte de cel dintâi toc- 
mai prin conţinutul său. 





8 V. Dobrinoiu, I. Pascu, I. Molnar, Gh. Nistoreanu, A. Boroi, V. Lazăr, op. cit., p. 88. 

În cadrul raportului juridic penal de conflict, statul are dreptul de a trage 
la răspundere penală pe făptuitor şi de a-l supune executării sancţiunii cores- 
punzătoare. Acest drept al statului se completează cu obligaţia care-i revine 
de a acţiona în spiritul principiilor dreptului penal, în strictă conformitate cu 
legea, aplicând o sancţiune legală numai aceluia care a săvârşit infracțiunea, 
evitând orice eroare judiciară. 

Corelativ, destinatarii legii penale deveniți infractori au obligaţia de a se 
supune tragerii la răspundere penală şi la executarea pedepsei, precum şi ce- 
lorlalte măsuri coercitive prevăzute de legea penală. Totodată, infractorul are 
dreptul de a pretinde statului să respecte strict prevederile legii penale şi să nu 
suporte o altă sancțiune decât cea care decurge în mod strict din dispoziţiile 
normelor penale referitoare la individualizarea răspunderii penale. 

Şi raportul juridic penal de conflict este un raport de subordonare deoare- 
ce părțile nu sunt pe poziţie de egalitate, pornind de la însuși temeiul care dă 
naștere raportului. 

În literatura de specialitate se subliniază şi alte drepturi şi obligaţii core- 
lative ale subiecților raportului juridic penal decât cele enunțate, dar conside- 
răm că acestea nu necesită o analiză separată, ele cuprinzându-se în sfera celor 
analizate!”. 


c. Obiectul raportului juridic penal 


Cel de-al treilea element al raportului juridic penal - obiectul — este repre- 
zentat de conduita pe care urmează să o adopte subiectele raportului în func- 
ţie de drepturile şi obligaţiile ce constituie conţinutul raportului juridic. 

Obiectul raportului juridic penal de conformare îl constituie însăşi regula 
de conduită recomandată destinatarilor normei penale, cu privire la care sunt 
create drepturile şi obligaţiile participanţilor la raport. Realizarea acestui 
obiect înseamnă realizarea normei de drept penal în temeiul căreia a apărut 
respectivul raport juridic penal de conformare, iar aceasta denotă realizarea 
ordinii de drept penal pe calea convingerii sau a conformării de bunăvoie". 

Obiectul raportului juridic penal de conflict este format din dispoziţia de 
aplicare a pedepsei sau a altor măsuri penale, stabilirea răspunderii penale şi 
executarea pedepsei cu privire la care sunt create drepturile şi obligaţiile co- 
relative ale participanților la raport. În acest caz, obiectul raportului juridic 
penal presupune nu o conformare, ci o constrângere absolut necesară pentru a 

restabili autoritatea legii penale, a asigura ordinea de drept penal şi a preveni 
alte încălcări ale normei penale. 


Secţiunea a III-a. NAȘTEREA, MODIFICAREA ȘI STINGEREA 
RAPORTULUI JURIDIC PENAL 


Problematica naşterii, modificării sau a stingerii raporturilor juridice 
penale prezintă particularităţi diferite după cum vizează raportul juridic de 
conformare sau raportul juridic penal de conflict. 


$1. Naşterea raportului juridic penal 


Raportul juridic penal de conformare se naşte din momentul intrării în 
vigoare a normelor cu caracter penal prin care sunt stabilite drepturile şi obli- 
gaţiile subiecţilor acestui raport juridic penal”. În cazuri excepţionale, pentru 
acele infracţiuni la care legea prevede în mod expres un subiect special (o anu- 
mită calitate pentru subiectul activ), raportul juridic de conformare se naşte de 
la data la care persoana dobândeşte calitatea cerută de norma penală (militar, 
funcționar public etc.). 

Dobândirea calităţii de subiect al raportului juridic penal de conformare 
nu depinde de exprimarea voinţei destinatarului său. Aceştia sunt puși în si- 
tuaţia de subiecţi ai raporturilor respective prin ridicarea la rangul de obligație 
de drept penal a obligaţiei morale de respectare a valorilor sociale apărate prin 
norma de drept penal”. 

Odată născut, raportul juridic de conformare se desfăşoară în timp prin 
impunerea cerinţei de respectare a regulii de conduită pe care o instituie şi 
prin executarea de către destinatarii normei penale a obligaţiei de a se supune 
dispoziţiilor legii și de a nu săvârşi fapte prejudiciabile. Durata desfăşurării 
raportului juridic de conformare nu este determinată, cu excepţia raporturilor 
ce decurg din legile temporare, care prevăd în mod expres data sau împrejura- 
rea în care ele vor ieşi din vigoare. 

Raportul juridic penal de conflict se naşte din momentul săvârşirii infrac- 
ţiunii. Menţionăm că în literatura juridică de specialitate au existat discuţii 
în legătură cu momentul naşterii raportului juridic penal de conflict. În acest 

sens, au existat păreri că acest moment ar fi cel al punerii sub învinuire a făp- 
tuitorului!*, sau că, în opinia altor autori, acest moment ar fi al pronunțării 
hotărârii definitive de condamnare. Într-o altă opinie s-a susținut că raportul 
juridic penal se naște prin consumarea raportului de drept procesual penal'“. 

Stabilirea exactă și corectă a momentului nașterii raportului juridic penal 
de conflict prezintă o importanță deosebită pentru dreptul penal, deoarece în 
funcţie de aceasta decurg o mulțime de consecinţe în aplicarea altor instituţii 
ale dreptului penal (curgerea prescripţiei, aplicarea amnistiei etc.). 

În ceea ce ne priveşte, considerăm că un raport juridic penal de conflict nu 
poate lua naştere decât prin săvârşirea unei infracțiuni. 

Această concluzie reiese din conţinutul art. 51 din CP al RM, care pre- 
vede că: “Temeiul real al răspunderii penale îl constituie fapta prejudiciabilă 
săvârşită”. Prin urmare, săvârşirea faptei prevăzute de legea penală respectivă 
reprezintă singurul fapt juridic care poate da naştere raportului juridic penal 
de conflict. 

În situaţia în care fapta nu există sau nu întruneşte elementele (sau semne- 
le) unei componenţe a infracțiunii, ea nu poate da naştere unui raport juridic 
penal de conflict. 

Spre deosebire de raportul juridic penal de conformare, dobândirea calită- 
ţii de subiect al raportului juridic de conflict se realizează prin voința expresă 
a persoanei care decide să nu-și mai respecte obligaţiile sale de conformare la 
dispoziţiile legii penale. Prin aceasta însă nu încetează raportul juridic de con- 
formare, cele două categorii de raporturi coexistând în paralel. 

Persoana care a devenit într-o situaţie concretă infractor are în continuare 
obligaţia, alături de toți ceilalți membri ai societăţii, să respecte prevederile 
legii penale. Astfel este cumulată, în acelaşi timp, atât calitatea de subiect al 
raportului juridic penal de conflict, cât şi a celui de conformare”. 

Încălcarea repetată a obligaţiei de conformare, prin săvârşirea mai multor 
infracțiuni, dă naştere unor multiple raporturi juridice penale de conflict. 

În cadrul raportului juridic de conflict trebuie făcută o distincţie între 
momentul naşterii şi cel al constatării juridice a existenţei acestuia. Constata- 
rea existenţei unui raport juridic penal de conflict, în forma sa tipică, se face de 

către o instanţă de judecată competentă şi în forma prevăzută de lege. Acest act 
este hotărârea judecătorească de condamnare rămasă definitivă, prin care se 
constată cu putere de lege săvârşirea de către inculpat a infracţiunii, vinovăția 
acestuia, condamnarea lui şi aplicarea pedepsei prevăzute de lege. 

Ca toate raporturile de conflict din orice ramură a dreptului, raportul 
juridic penal de conflict nu se constată şi nu se realizează, în general, în mod 
direct, ci prin intermediul unui proces judiciar, în cazul nostru, al procesului 
penal!s. Atunci când, pe baza probelor adunate în cursul urmăririi penale şi 
verificate în cursul judecății, instanţa constată prin hotărârea definitivă că in- 
culpatul a săvârşit, într-adevăr, infracțiunea pentru care a fost trimis în jude- 
cată, raportul juridic penal de conflict este cert şi definitiv stabilit ca existând 
nu din momentul constatării lui, ci de la data săvârşirii infracţiunii, când el a 
luat naştere de fapt. 

Dacă organul de urmărire penală sau instanța de judecată constată că 
fapta nu există, nu constituie infracțiune sau că făptuitorul nu este vinovat de 
săvârşirea ei, raportul juridic penal de conflict se consideră ca inexistent, cu 
toate consecinţele ce decurg din această constatare. 


$2. Modificarea raportului juridic penal 


Modificarea raportului juridic penal de conformare poate interveni pe 
parcursul activităţii normei juridice ca urmare a modificărilor ce intervin în 
conținutul normei de incriminare, fie prin extinderea, fie prin restrângerea 
obligaţiei de conformare. Drepturile şi obligaţiile participanţilor la raportul 
de conformare se vor adopta din mers, în funcție de modificările normative 
făcute de către puterea legislativă şi care au fost aduse la cunoștința publică 
potrivit dispoziţiilor legale. 

Modificarea raportului juridic penal de conflict se produce sub influența 
unor fapte juridice modificatoare, cum ar fi: adoptarea unei norme juridice 
penale mai blânde, intervenţia unor cauze care înlătură executarea pedepsei 
(grațiere, amnistie după condamnare) sau de modificare a executării efective 
a acesteia (de exemplu, liberarea condiționată de pedeapsă înainte de termen). 

$3. Stingerea raportului juridic penal 


Stingerea raportului juridic penal de conformare intervine la data ieşirii 
din vigoare a legii penale care a dat naştere acelui raport juridic sau prin în- 
cetarea incidenţei acesteia. În cazul infracţiunilor la care subiectul activ este 
calificat (special), raportul juridic încetează din momentul în care persoana 
fizică pierde calitatea cerută de lege. 

Principala modalitate de stingere a raportului juridic penal de conflict o 
reprezintă executarea pedepsei, moment în care părțile şi-au îndeplinit drep- 
turile şi obligaţiile ce s-au născut în cadrul raportului. De regulă, momentul în 
care toate consecinţele de natură penală ce izvorăsc din faptul săvârşirii unei 
infracţiuni se sting coincide cu momentul în care pedeapsa principală şi com- 
plementară aplicată este executată în întregime sau considerată executată. 

În cazul liberării de răspundere şi pedeapsă penală, stingerea raportului 
juridic penal de conflict se produce în chiar momentul rămânerii definitive 
a hotărârii penale prin care s-a dispus liberarea. În acelaşi timp, unele conse- 
cinţe sunt suportate de cel care a fost condamnat şi după acest moment, motiv 
pentru care unii autori opinează că momentul stingerii raportului juridic pe- 
nal de conflict este cel în care intervine reabilitarea”. 

Stingerea raportului juridic penal de conflict se poate produce şi prin alte 
modalităţi, în următoarele situaţii: 

- prin fapte juridice intervenite anterior pronunțării unei hotărâri defi- 
nitive: decesul făptuitorului, prescripţia răspunderii penale, constatarea 
lipsei plângerii prealabile, împăcarea părților, dezincriminarea, interve- 
nirea unei cauze de nepedepsire. În această situație, judecata constată 
stingerea raportului juridic penal de conflict printr-o hotărâre de în- 
cetare a procesului penal; 

- prin fapte juridice intervenite după pronunţarea unei hotărâri judecă- 
toreşti penale definitive: decesul făptuitorului, prescripţia executării pe- 
depsei, amnistia, graţierea, dezincriminarea. În toate aceste situaţii este 
înlăturată dispoziţia de executare a pedepsei, anihilând o componentă 
esenţială a normei juridice penale de conflict şi vidând de conţinut ra- 
portul juridic penal de conflict?!. 

COMPONENȚA INFRACŢIUNII 


Secţiunea |. NOŢIUNEA DE COMPONENŢĂ A INFRACŢIUNII 
ȘI IMPORTANȚA EI 


Codul penal al Republicii Moldova, în art. 51, prevede: “Temeiul real al 
răspunderii penale îl constituie fapta prejudiciabilă săvârşită, iar componenţa 
infracțiunii, stipulată în legea penală, reprezintă temeiul juridic al răspunderii 
penale”. Astfel legea stabileşte drept temei al răspunderii penale săvârşirea 
unei anumite fapte care conține semnele unei componenţe de infracțiune pre- 
văzute într-o normă concretă din Partea specială a Codului penal. În Codul 
penal se conţine o descriere exhaustivă a componenţelor infracțiunii. 

Pentru tragerea la răspundere penală a unei persoane este necesar să se sta- 
bilească dacă fapta prejudiciabilă săvârşită conţine semnele unei componențe 
a infracţiunii. 

În dreptul penal se consideră componenţă a infracțiunii totalitatea 
semnelor obiective şi subiective, stabilite de legea penală, ce califică o faptă 
prejudiciabilă drept o infracţiune concretă (alin. (1) al art. 52 din CP al RM). 

Fapta prejudiciabilă săvârşită reprezintă o realitate obiectivă, iar compo- 
nenţa infracţiunii - o noţiune juridică despre aceasta ca infracțiune care se 
conţine în dispoziţia normei penale. De pildă, în art. 186 din CP al RM se con- 
ţin semnele furtului; art. 287 din CP al RM conţine semnele huliganismului, 
iar art. 359 — cele ale cumpărării sau vânzării documentelor oficiale. Persoana 
poate fi trasă la răspundere penală pentru comiterea infracțiunilor prevăzute de 
articolele respective ale Codului penal dacă în acţiunile săvârşite de fapt de că- 
tre aceasta se conţin semnele componenţei furtului (sustragerea pe ascuns a bu- 
nurilor altei persoane); ale huliganismului (acţiunile intenționate care încalcă 
grosolan ordinea publică şi exprimă o vădită lipsă de respect față de societate, 
însoţite de aplicarea violenţei asupra persoanelor sau de amenințarea cu aplica- 
rea unei asemenea violenţe, de opunerea de rezistență reprezentanţilor autori- 
tăților sau altor persoane care curmă actele huliganice, precum şi acţiunile care, 
prin conţinutul lor, se deosebesc printr-un cinism sau obrăznicie deosebită); ale 
cumpărării sau vânzării documentelor oficiale (cumpărarea sau vânzarea do- 
cumentelor oficiale care acordă drepturi sau eliberează de obligaţii). Absența în 
acțiunile persoanei măcar a unui semn al componenţelor infracțiunilor indica- 
te anterior are drept consecinţă imposibilitatea tragerii persoanei la răspundere 

penală. Potrivit pct. 3) al art. 275 din CPP al RM, urmărirea penală nu poate fi 
pornită, iar dacă a fost pornită nu poate fi efectuată şi va fi încetată în cazul în 
care fapta nu întruneşte elementele infracțiunii. 

Răspunderea penală apare numai pe baza faptei persoanei, faptă ce conţine 
semnele componenţei infracțiunii. Altfel spus, pentru ca o faptă să constituie 
o infracțiune, ea trebuie să îndeplinească toate condiţiile şi semnele prevăzute 
în dispoziţia incriminatorie, adică să se săvârşească în asemenea împrejurări 
încât să satisfacă tiparul sau modelul legal abstract al infracţiunii, îndeplinind 
toate condiţiile specificate în acest cadru, toate cerinţele care determină con- 
ţinutul infracţiunii). 

Componenţa infracțiunii este echivalentă cu conţinutul noţiunilor diferi- 
telor infracțiuni şi îndeplineşte în procesul adoptării, interpretării şi aplicării 
legii funcția generală de determinare, cunoaștere şi identificare a oricărei 
infracțiuni, constituind singura bază de caracterizare juridico-penală a unei 
fapte, fie în etapa calificării ei juridice (în cursul procesului legislativ), fie în 
etapa încadrării juridice a unor fapte concrete?. 

Fiecare componenţă a infracțiunii descrisă în lege constituie un ansamblu 
de semne caracteristice unei anumite infracțiuni. Când legea penală stabileşte 
componenţa unei infracțiuni, ea nu face prin aceasta decât să descrie acea 
faptă, deci să determine care sunt elementele constitutive ale infracțiunii 
respective. Aşadar, cu ajutorul particularităţilor fiecărei fapte, legea penală 
fixează, determină, în Partea specială a Codului penal componenţa fiecărei 
infracțiuni. Cu ajutorul elementelor şi semnelor constitutive ale componenței 
infracţiunii se realizează practic încadrarea faptelor concrete şi se ajunge la 
corecta lor calificare. 

Aşa după cum legea penală foloseşte “trăsăturile esenţiale ale infrac- 
ţiunii”, reglementate în art. 14; 15; 17; 18; 19 ale CP pentru a stabili o linie 
de demarcaţie între faptele ilicite penale (infracţiuni) şi celelalte fapte ilicite 
(delicte civile, disciplinare, administrative), tot astfel legea penală foloseşte 
semnele constitutive ale fiecărei fapte pe care o prevede, pentru a o diferenţia 
de celelalte fapte prevăzute de această lege?. Nu pot exista două componenţe 
ale infracțiunii absolut identice. Fiecare componenţă conţine semnele unui 





1 A. Boroi, Drept penal. Partea generală, ALL BECK, Bucureşti, 1999, p. 101. Autorii ro- 
mâni utilizează termenul “conţinutul infracțiunii” care este identic și are acelaşi sens cu 
“componenţa infracţiunii”. 

N. Giurgiu, Legea penală și infracțiunea, Gama, laşi 1996, p. 125. 

V. Dongoroz ş.a. Explicații teoretice ale Codului penal român. Partea generală, vol. I, 
Editura Academiei Române, ALL BECK, Bucureşti, 2003, p. 114. 

anumit tip de infracțiuni, deosebindu-se de o altă componenţă fie chiar şi 
printr-un singur semn, cum este, de pildă, componenţa furtului (art. 186 din 
CP al RM) - sustragerea pe ascuns a bunurilor altei persoane —, şi cea a jafului 
(art. 187 din CP al RM) - sustragerea deschisă a bunurilor altei persoane. Ve- 
dem că componenţele date se deosebesc numai printr-un singur semn, după 
modul de săvârşire a faptei, celelalte semne fiind absolut identice. 

În literatura de specialitate românească s-a arătat că conţinutul (compo- 
nenţa) infracţiunii este susceptibil de două interpretări, sau poate îmbrăca 
două aspecte: a) conținutul legal — cel descris prin norma de incriminare şi 
care cuprinde condiţiile obiective şi subiective în care o faptă devine infracțiu- 
ne şi b) conținutul concret — cel al unei fapte determinate, săvârşite în realitatea 
obiectivă de către o persoană şi care se înscrie prin elementele sale în tiparul 
abstract prevăzut în norma de incriminaret. 

La fel, doctrina penală românească face deosebire între conținutul juri- 
dic şi conținutul constitutiv al infracțiunii. Conţinutul constitutiv, fiind dat 
întotdeauna în norma de incriminare, nu poate lipsi din conţinutul juridic 
al infracţiunii. Aceasta presupune că, în cazul unor infracțiuni, conținutul 
constitutiv al infracţiunii se poate identifica cu conţinutul juridic atunci când 
în norma de incriminare nu sunt trecute decât condiţii cu privire la actul de 
conduită interzis. Dar conţinutul juridic al infracţiunii mai poate cuprinde pe 
lângă conţinutul constitutiv şi alte condiţii privitoare la celelalte elemente ale 
infracţiuniis. 

Prin componenţa sa, alcătuită din semne specifice, fiecare infracțiune se 
diferenţiază de celelalte tipuri de infracţiuni. Fiecare dispoziție incriminatoare 
face o descriere a faptei prejudiciabile, iar această descriere cuprinde toate con- 
diţiile (semnele) necesare, potrivit legii, pentru ca fapta respectivă să constituie 
infracțiune. Descrierea făcută în dispoziţia normei de incriminare constituie 
astfel definiţia unui tip particular de infracțiune (omor, furt, viol etc.), prin 
indicarea tuturor semnelor cerute de lege pentru existența acelei infracțiuni. 
Unele dintre aceste semne caracterizează acțiunea sau inacțiunea prejudicia- 
bilă, care constituie elementul material al infracţiunii sau urmarea acesteia, 
altele — poziţia psihică a făptuitorului necesară pentru ca fapta respectivă să 
cadă sub incidenţa legii penale, şi, în fine, altele care vizează obiectul material, 
juridic, precum şi persoana subiectului infracţiunii. 





1 C. Mitrache, Cr. Mitrache, Drept penal român. Partea generală, Universul Juridic, Bucu- 


reşti, 2003, p. 112. 


5 T. Dima, Drept penal. Partea generală, vol. I, Lumina Lex, Bucureşti, 2001, p. 169. 

Fiind o noţiune stabilită prin lege şi deci obligatorie, componenţa infrac- 
ţiunii are un rol important în realizarea principiului legalităţii în domeniul 
dreptului penal, întrucât calificarea faptei ca infracțiune nu se poate face 
decât în deplină conformitate cu legea. Potrivit alin. (2) al art. 52 din CP al 
RM, “Componenţa infracțiunii reprezintă baza juridică pentru calificarea in- 
fracțiunii potrivit unui articol concret din prezentul Cod”. 

Dacă semnele faptei prejudiciabile şi ale componenţei infracțiunii coincid, 
atunci trebuie recunoscut faptul că calificarea infracțiunii a fost făcută corect. 
Prin calificare a infracțiunii, potrivit alin. (1) al art. 113 din CP al RM se în- 
ţelege determinarea şi constatarea juridică a corespunderii exacte dintre sem- 
nele faptei prejudiciabile săvârşite şi semnele componenței infracţiunii, pre- 
văzute de norma penală. De calificarea justă a faptei, conform alineatului sau 
punctului respectiv al articolului din partea specială a Codului penal, depinde 
alegerea, stabilirea de către instanţa judecătorească a tipului şi a termenului 
pedepsei pentru infracțiunea săvârşită. O mică abatere de la principiul dat are 
drept consecinţă încălcarea legislaţiei, a drepturilor şi libertăţilor persoanei. 

Importanţa componenţei infracțiunii constă în următoarele: 

a) componenţa infracțiunii reprezintă temeiul juridic al răspunderii pe- 

nale; 

b) componenţa infracțiunii reprezintă baza juridică pentru calificarea in- 

fracțiunii; 

c) componenţa infracțiunii constituie temeiul stabilirii de către instanța 

judecătorească a tipului şi termenului pedepsei penale; 

d) componenţa infracţiunii constituie o garanţie a drepturilor şi libertăţi- 

lor persoanei, contribuie la respectarea legalităţii şi ordinii de drept în 
societate. 


Secţiunea a II-a. ELEMENTELE ȘI SEMNELE COMPONENŢEI 
INFRACŢIUNII 


Orice faptă infracțională prezintă o totalitate de semne obiective şi subiec- 
tive ale comportamentului persoanei, care sunt indicate în legea penală într-o 
componență concretă de infracţiune. În acest sens, prof. V. Dongoroz arăta: 
“nu se poate concepe o infracţiune fără o dispoziţie de lege care să o proclame 
ca atare; nu se poate concepe o infracțiune fără un interes, sau un lucru care să 
fie vătămat sau primejduit prin săvârşirea faptelor care constituie infracțiune; 
nu se poate concepe o infracţiune fără o persoană care să o comită (infractor) 

şi fără o altă persoană (fizică sau juridică) care să fie vătămată sau ameninţată 
în interesele sale; nu se poate concepe o infracțiune fără un loc unde s-a comis 
şi un moment în care a fost săvârşită. Toate aceste date sau entităţi sunt pree- 
xistente infracțiunii”. 

În prezent există mai multe păreri asupra sistematizării componenței 
infracţiunii şi în privinţa numărului de elemente constitutive. Astfel, prof. 
M. Basarab arată că în legătură cu structura sau elementele componenţei in- 
fracțiunii în teoria dreptului penal s-au consacrat trei opinii”. Potrivit uneia, 
componența infracțiunii are patru elementet: obiect, latură obiectivă, subiect 
şi latură subiectivă, care sunt obligatorii pentru existenţa acesteia. 

Conform celei de-a doua opinii, obiectul şi subiectul nu constituie ele- 
mente ale componenţei infracțiunii întrucât preexistă acesteia, ca şi semnele 
infracţiunii. Astfel, spre obiect se îndreaptă fapta, iar subiectul creează şi 
declanşează infracțiunea”. 

Potrivit ultimei opinii, componenţa infracțiunii are trei elemente: legal, 
material şi moral. În ce ne priveşte, susţinem părerea profesorului M. Basarab, 
care spune că trăsăturile (de fapt caracteristicile) privesc cele patru elemente 
ale componenței infracțiunii, deoarece, dacă acestea sunt comune oricărei in- 
fracțiuni, caracteristicile lor sunt cele în baza cărora se distinge o componenţă, 
a infracțiunii de orice altă componenţă fie din aceeaşi grupă, fie din altă grupă, 
precum şi de o faptă neincriminată!. 

Ştiinţa dreptului penal, alcătuind modelul teoretic al componenței infrac- 
ţiunii în scopul înlesnirii procesului de studiere a acestora, distinge noțiunile 
de “semn” şi de “element” ale componenţei infracțiunii. 

Elementele componenţei infracțiunii reprezintă părţi componente ale unui 
sistem integral, ce include grupuri de semne care corespund diferitelor laturi 
ale faptelor prejudiciabile caracterizate de legea penală ca infracţiuni. Deosebim 





s  V. Dongoroz, Drept penal, 1939, p. 198-199. 

M. Basarab, Drept penal. Partea generală, vol. I, Ed.Lumina Lex, Bucureşti, 1997, 
p. 140-143. 

În acest sens s-au pronunţat I. Mircea, Despre elementele constitutive ale infracțiunii, 
Studia Universitaria, Universitatea Babeş-Bolyai, Jurisprudența XXIX, 1984, p. 69-72; 
M. Basarab, Drept penal. Partea generală, Universitatea Babeş-Bolyai, Facultatea de 
Drept, Cluj-Napoca, 1988, p. 95. 

În acest sens s-au pronunțat V. Dongoroz, Drept penal, 1939, p. 202-204; I. Oancea, Drept 
penal. Partea generală, Editura Didactică şi Pedagogică, Bucureşti, 1971, p. 164; A. Din- 
cu, Drept penal. Partea generală, vol. I, Bucureşti, 1975, p. 113. 

M. Basarab, Drept penal. Partea generală, vol. I, Lumina Lex, Bucureşti, 1997, p. 143. 

patru părți componente, care se numesc elementele componenţei infracțiunii. 
Acestea sunt: obiectul, latura obiectivă, subiectul şi latura subiectivă. 

Semnele componenței infracțiunii reprezintă o caracteristică concretă, legi- 
slativă a celor mai importante trăsături ale infracţiunii. Semnele componenței 
infracţiunii sunt trăsăturile concrete, specifice, caracteristice elementelor. 

Reiese că celor patru elemente ale componenței infracțiunii le corespund 
respectiv patru grupuri de semne ce caracterizează aceste elemente: grupul de 
semne care caracterizează obiectul infracțiunii, grupul ce se referă la subiec- 
tul infracţiunii, grupurile privind particularităţile laturii obiective şi ale celei 
subiective. 

În literatura de specialitate semnele ce caracterizează obiectul şi latura 
obiectivă şi reflectă fenomene ale realității obiective poartă denumirea de 
semne obiective, iar semnele care se referă la caracteristica laturii subiective 
şi subiectului, reflectând particularităţile subiective ale persoanei care a comis 
infracțiunea, sunt numite semne subiective. 

Din cele expuse anterior rezultă că noțiunile de “element” şi “semn” nu 
sunt identice și de aceea ele nu trebuie confundate. Componenţele infracțiunii 
coincid în toate cazurile, conform elementelor ce le caracterizează, pe când 
semnele lor, în toate cazurile sunt specifice, individuale. 


S1. Obiectul infracțiunii 


Infracţiunea ca faptă a individului, ca manifestare a acestuia în sfera rela- 
ţiilor sociale, este periculoasă pentru valorile sociale. 

Valorile sociale arătate în alin. (1) al art. 2 din CP al RM, şi anume: persoa- 
na, drepturile și libertăţile acesteia, proprietatea, mediul înconjurător, orân- 
duirea constituțională, suveranitatea, independenţa şi integritatea teritorială 
a Republicii Moldova, pacea şi securitatea omenirii, întreaga ordine de drept, 
precum şi relaţiile sociale create în jurul acestora şi care sunt ocrotite împotri- 
va infracțiunilor, devin obiect al infracțiunii. 

Doctrina penală este unanimă în a considera obiectul infracţiunii ca fiind 
valoarea socială şi relaţiile sociale create în jurul acestei valori, care sunt 
prejudiciate ori vătămate prin fapta infracțională". 





1! Vezi în acest sens: C. Bulai, Manual de drept penal. Partea generală, ALL, Bucureşti, 


1997, p. 195; 1. Oancea, Drept penal. Partea generală, Editura Didactică şi Pedagogică, 
Bucureşti, 1971, p. 166; M. Zolyneak, M. Michinici, Drept penal. Partea generală, Edi- 
tura Fundaţiei Chemarea, Iaşi, 1999, p. 110; C. Mitrache, Cr. Mitrache, op. cit., p. 116; 
B. B. 3npaBombicnoB, Yeonoenoe npa6o Poccuiickoii Pedepauuu. OGuaa uacmv, Mo- 
ckBa, KOpucro, 1999, c. 84-85. 


Capitolul VI 131 





Infracţiunea, ca act de conduită individuală, nu poate fi îndreptată însă 
împotriva tuturor relaţiilor sociale. În realitate, actul infracțional se îndreaptă 
împotriva unei anumite valori, şi prin ea, împotriva unor relaţii sociale deter- 
minate, create în jurul acestei valori şi datorită ei!?. Nu există infracțiune care 
să nu fie îndreptată împotriva unor valori sociale ocrotite de legea penală. Deşi 
nu întotdeauna textele de incriminare fac referire la obiectul infracţiunii, nu 
este de conceput o infracţiune fără obiect, întrucât, dacă n-ar exista o valoare 
socială lezată sau periclitată, fapta n-ar putea fi considerată prejudiciabilă. 

În teoria dreptului penal se face distincţie între mai multe categorii de obi- 
ecte ale infracţiunii, ţinându-se seama de anumite probleme teoretice şi prac- 
tice privind structura părții speciale a dreptului penal, determinarea gradului 
prejudiciabil al infracțiunilor şi corecta calificare a acestora. Sunt cunoscute 
astfel, categoriile de obiect juridic şi obiect material, obiect juridic generic (de 
grup) şi obiect juridic specific (special), obiect juridic principal şi obiect juridic 
secundar (adiacent)?. 

Obiectul juridic general este format din totalitatea relaţiilor şi valorilor 
sociale ocrotite prin normele dreptului penal. S-a reproșat acestei categorii de 
obiect că este prea generală şi nu foloseşte nici teoriei şi nici practicianului!“. 

Obiectul juridic generic (de grup) este constituit dintr-un grup de valori 
sociale de aceeaşi natură, ocrotite prin normele dreptului penal, care pot fi le- 
zate numai prin anumite acţiuni (inacţiuni). Obiectul juridic generic (de grup) 
este tocmai criteriul care a servit legiuitorului la clasificarea infracțiunilor din 
Partea specială a Codului penal. Toate infracțiunile prevăzute de Codul penal 
sunt grupate, în raport cu obiectul lor generic, în 18 categorii, cuprinse, fiecare 
în parte, într-un capitol separat din Partea specială a Codului penal (I: Infrac- 
ţiuni contra păcii şi securităţii omenirii, infracţiuni de război; II: Infracţiuni 
contra vieţii şi sănătăţii persoanei; III: Infracțiuni contra libertăţii, cinstei şi 
demnității persoanei etc.). 

Obiectul juridic special (specific) constă din valoarea contra căreia se în- 
dreaptă nemijlocit acțiunea (inacțiunea) prevăzută de legea penală, valoare ca- 
racterizată prin anumite trăsături proprii, speciale, care servesc la individuali- 
zarea unei infracțiuni din cadrul aceleiaşi grupe. Fiecare infracțiune dintr-un 
anumit capitol lezează toate valorile din grupa respectivă, însă, în același timp, 
doar un anumit aspect al acestor valori. Astfel, infracțiunea de omor este o 





2 C. Bulai, op. cit.,p. 195. 
15 C. Bulai, op. cit., p. 19%. 
1 C. Mitrache, Drept penal român. Partea generală, Casa de Editură şi Presă “Şansa” SRL, 


1997, p. 85. 

infracțiune îndreptată împotriva persoanei, obiectul juridic generic (de grup) 
constituindu-se din relaţiile sociale care se nasc şi se dezvoltă în legătură cu 
persoana umană şi atributele ei, dar obiectul juridic specific (special), deci va- 
loarea socială lezată în concret, este viața persoanei. 

Obiectul juridic principal şi obiectul juridic secundar (adiacent) în literatu- 
ra juridică de specialitate constituie un obiect juridic complex, care este spe- 
cific numai infracțiunilor complexe. Prin obiect juridic principal se înțelege 
valoarea şi relaţiile sociale împotriva cărora se îndreaptă fapta prejudiciabilă, 
şi care sunt apărate prin incriminarea acțiunii principale din cadrul unei in- 
fracțiuni complexe. Prin obiect juridic secundar (adiacent) se înțelege valoarea 
şi relaţiile sociale corespunzătoare acesteia, împotriva cărora se îndreaptă fap- 
ta prejudiciabilă, şi care sunt apărate prin incriminarea acțiunii secundare sau 
adiacente din cadrul unei infracțiuni complexe. De ex.: tâlhăria este o infrac- 
ţiune complexă, luarea bunului reprezentând acțiunea principală, iar valoarea 
socială vătămată prin săvârşirea ei constituind obiectul juridic principal al 
tâlhăriei. Cea de-a doua acţiune, lovirea sau amenințarea, este acțiunea secun- 
dară sau adiacentă, şi în mod corespunzător valoarea socială pusă în pericol 
prin această acţiune, şi anume integritatea corporală sau libertatea psihică a 
persoanei constituie obiectul juridic secundar sau adiacent al infracțiunii de 
tâlhărie. Anume pe baza obiectului juridic principal o faptă este trecută în 
cadrul unui sau altui grup de infracțiuni din Codul penal. 

Obiectul material constă în lucrul, bunul sau persoana fizică contra sau 
împotriva cărora s-a îndreptat acțiunea sau inacţiunea incriminată. EI este 
întâlnit numai la infracțiunile materiale. Infracţiunile care au obiect material 
sunt infracţiuni de rezultat!” (de ex.: omorul (art. 145); distrugerile (art. 197, 
198); vătămările (art. 151-153); furtul (art. 186) etc.), iar cele care nu au astfel 
de obiect material sunt infracțiuni de pericol, de punere în primejdie, formale 
(de ex.: calomnierea (art.304); insultarea (art. 366); ameninţarea (art. 367)). 

În cazul infracţiunilor care au un obiect material, absenţa acestuia duce la 
inexistenţa infracţiunii. 


$2. Latura obiectivă a infracţiunii 


În literatura de specialitate, prin latura obiectivă a unei infracțiuni se 


înțelege totalitatea condiţiilor cerute de norma de incriminare privitoare la 
actul de conduită pentru existenţa infracțiunii'“. 





15 C. Mitrache, Cr. Mitrache, op. cit., p. 117. 
15 T. Dima, op. cit. p. 190. 

Acestea vizează: fapta prejudiciabilă, urmarea prejudiciabilă, legătura de 
cauzalitate dintre acțiunea (inacţiunea) ce constituie elementul material şi 
urmarea prejudiciabilă. Acestora li se ataşează uneori şi alte cerinţe esenţiale, 
cum ar fi locul, timpul, modul şi mijloacele de săvârşire a infracţiunii. 

Latura obiectivă a infracțiunii se realizează prin manifestarea exterioară 
a persoanei — acțiune sau inacţiune -, care lezează valorile (obiectul juridic) 
ocrotite prin legea penală, atingere care poate consta într-o anumită schimba- 
re în realitatea obiectivă, denumită urmare infracţională. 

Elementul material este reprezentat de însăși fapta incriminată, întrucât 
fără o activitate exterioară nu poate exista infracțiunea. Numai o acţiune 
(inacţiune) poate leza o valoare, arătată în alin. (1) al art. 2 din CP al RM, sau 
produce o urmare prejudiciabilă. 

Acţiunea constă în săvârşirea a ceea ce legea interzice, încălcându-se o nor- 
mă prohibitivă, de ex., răpirea unei persoane (art. 164 din CP al RM), furtul, 
adică sustragerea pe ascuns a bunurilor altei persoane (art. 186 din CP al RM). 

Inacţiunea constă în abţinerea de a efectua o acţiune pe care legea pretinde 
să fie comisă, încălcându-se în acest fel o normă onerativă, de ex., neacordarea 
de ajutor unui bolnav (art. 162 din CP al RM), lăsarea în primejdie (art. 163 
din CP al RM), neexecutarea intenționată a hotărârii instanţei de judecată 
(art. 320 din CP al RM). 

Urmarea prejudiciabilă este cea de-a doua componentă a laturii obiective 
a infracţiunii şi desemnează rezultatul faptei, care trebuie să se producă în 
realitatea obiectivă. Ea poate consta fie într-o vătămare materială, fie într-o 
periclitare a unei valori sociale, adică în producerea unei stări de pericol ce 
amenință o anumită valoare socială. 

Deci, urmarea se poate materializa fie într-un rezultat, fie într-o stare de pe- 
ricol ce se creează pentru valorile sociale protejate de legea penală. Urmarea nu 
trebuie identificată numai cu rezultatul, aşa cum se consideră uneori, deoarece 
este doar o formă sub care aceasta se poate prezenta, ea putând fi şi de pericol”. 

Urmarea poate să apară ca o vătămare efectivă a obiectului, o schimbare a 
sa, ce poate fi constatată, materializată, de pildă în cazul infracţiunii de omor 
(art. 145 din CP al RM), al infracţiunii de cauzare de daune materiale prin 
înşelăciune sau abuz de încredere (art. 196 din CP al RM). Dar urmarea ca 
lezare a obiectului poate fi şi nematerială, atunci când obiectul asupra căruia 
se atentează constă într-o valoare nematerială, cum ar fi, de pildă, demnitatea 





17 T. Vasiliu ş.a., Codul penal, comentat şi adnotat, Editura Ştiinţifică, Bucureşti, 1972, 


p. 525. 

judecătorului, a persoanei care efectuează urmărirea penală ori contribuie la în- 
făptuirea justiţiei în cazul infracțiunii prevăzute de art. 304 din CP al RM. Şi, în 
sfârşit, urmarea se poate exprima şi într-o stare de pericol, atunci când, fără a se 
aduce o lezare efectivă obiectului ocrotirii penale, se creează o stare de pericol, 
de amenințare pentru acesta, de pildă în cazul săvârșirii acţiunilor intenționate 
îndreptate spre ațâţarea vrajbei sau dezbinării naționale, rasiale sau religioase 
(art. 346 din CP al RM), al tentativei de omor (art. 27, 145 din CP al RM). 

Faptul că orice infracțiune trebuie să producă o anumită urmare pre- 
judiciabilă reiese din conţinutul art. 17 şi 18 din CP al RM, care prevăd că 
vinovăția făptuitorului trebuie raportată la o anumită urmare, care constă în 
prevederea sau în lipsa de prevedere a rezultatului prejudiciabil. 

În funcţie de faptul dacă urmarea este sau nu prevăzută în norma de in- 
criminare, literatura de specialitate a clasificat infracțiunile în materiale şi 
formale'?. 

Infracţiunile materiale sunt acelea în al căror conținut legea a prevăzut 
urmarea, care, de regulă, constă într-o vătămare, în producerea unui rezultat 
material. 

Infracţiunile formale se caracterizează prin aceea că legiuitorul a prevă- 
zut în conținutul lor fapta, fără să fi inclus şi urmarea produsă. Infracțiunile 
materiale se consumă în momentul producerii urmării prejudiciabile, iar cele 
formale - în momentul realizării faptei. În cazul infracţiunilor ce au în conți- 
nutul lor prevăzută una sau mai multe urmări este necesară stabilirea legăturii 
de cauzalitate dintre elementul material (acţiunea sau inacțiunea) şi urmarea 
produsă prin fapta infracțională. 

Legătura cauzală constituie cea de a treia componentă (semn) a laturii 
obiective a infracțiunii, care constă în legătura de la cauză la efect ce trebuie 
să existe între acțiunea (inacțiunea) incriminată de lege şi urmarea pe care 
aceasta o produce". După cum s-a menţionat în literatura de specialitate, deşi 
caracterizează toate infracțiunile, în mod practic problema legăturii cauzale se 
pune numai în cazul infracțiunilor materiale (art. 151, 186, 191, 200, 211, 223 
etc. din CP al RM), întrucât în cazul infracţiunilor formale legătura cauzală 
rezultă din însăşi săvârşirea faptei. 

În abordarea teoriei raportului de cauzalitate, în dreptul penal se porneşte 
de la necesitatea stabilirii faptului că rezultatul produs prin infracțiune este 
urmarea acțiunii sau inacțiunii subiectului activ al infracţiunii sau a parti- 





15 V. Dobrinoiu, Gh. Nistoreanu ş.a., Drept penal. Partea generală, Europa Nova, Bucureşti, 


1999, p. 159. 
19  M. Zolyneak, M. Michinici, op. cit., p. 126. 

cipanților la aceasta, atunci când la producerea rezultatului au cooperat mai 
multe persoane. Dacă se stabileşte că între acţiunea sau inacțiunea făptuito- 
rului şi rezultatul produs nu există o legătură de cauzalitate, înseamnă că în 
sarcina făptuitorului nu se poate reţine săvârşirea infracțiunii”. 

Locul, timpul, modul şi mijloacele de săvârşire a faptei. În majoritatea dis- 
poziţiilor Părţii speciale a Codului penal nu sunt prevăzute condiţii cu privire 
la locul, timpul, modul și mijloacele de săvârşire a infracțiunii, aceasta presu- 
punând că faptele respective pot fi săvârşite indiferent de aceste condiții. 

Prin locul săvârșirii infracţiunii, potrivit art. 12 din CP al RM, se înţelege 
locul unde a fost săvârşită acţiunea (inacţiunea) prejudiciabilă, indiferent de 
timpul survenirii urmărilor. 

Timpul săvârșirii faptei se consideră timpul când a fost săvârşită acțiunea 
(inacţiunea) prejudiciabilă, indiferent de timpul survenirii urmărilor (art. 9 
din CPalRM). 

Partea generală a Codului penal nu conţine vreo dispoziţie ce ar regle- 
menta modul şi mijloacele săvârșirii infracțiunii ca semne ale laturii obiective, 
însă în unele cazuri legea penală le prevede în Partea specială drept condiții 
de bază, ataşându-le la fapta prejudiciabilă, de ex., prin înșelăciune sau abuz 
de încredere (art. 190, 196 din CP al RM), eludându-se controlul vamal ori 
tăinuindu-le de el, cu folosirea frauduloasă a documentelor sau a mijloacelor 
de identificare vamală (art. 248 din CP al RM), prin stabilirea de posturi sau 
prin alte mijloace (art. 271 din CP al RM), fie cu unelte şi metode nepermise 
(art. 233 din CP al RM). 


$3. Subiectul infracțiunii 


Subiectul infracțiunii este persoana care săvârşeşte nemijlocit latura 
obiectivă a infracțiunii. Subiect al infracțiunii poate fi atât persoana care 
săvârşeşte o infracţiune consumată, cât şi cea care comite o tentativă de in- 
fracțiune. 

Persoana fizică poate fi subiect al infracțiunii dacă întruneşte cumula- 
tiv următoarele condiţii: limita de vârstă cerută de lege şi responsabilitatea. 
Aceste condiții mai sunt numite generale, fiind condiţii sine qua non pentru 
calitatea de subiect al infracțiunii în general şi nu sunt incluse în componenţe- 
le infracțiunilor, ci rezultă din normele cu caracter general cuprinse în Partea 
generală a Codului penal (art. 21, 22, 23). 





2% "T. Dima, op. cit., p. 195. 

Pentru ca o persoană să devină subiect al infracțiunii, se cere ca în mo- 
mentul comiterii faptei ea să fi împlinit o anumită vârstă. În dreptul penal 
al țării noastre vârsta de la care orice persoană responsabilă răspunde penal 
pentru săvârşirea unei fapte prejudiciabile este vârsta de 16 ani. 

Minorii care au depăşit vârsta de 14 ani, dar nu au împlinit vârsta de 16 
ani sunt pasibili de răspundere penală numai pentru săvârşirea în stare de 
responsabilitate a infracțiunilor prevăzute de alin. (2) al art. 21 din CP al RM. 
Minorii care nu au împlinit vârsta de 14 ani nu răspund penal niciodată de 
faptele prevăzute de legea penală pe care le-ar săvârşi. 

Legea penală în vigoare defineşte pentru prima dată noțiunea de responsa- 
bilitate: responsabilitatea este starea psihologică a persoanei care are capacitatea 
de a înţelege caracterul prejudiciabil al faptei, precum şi capacitatea de a-şi 
manifesta voinţa şi a-şi dirija acţiunile (art. 22 din CP al RM). (De notat că legi- 
slația anterioară conţinea numai definiţia iresponsabilităţii.) În asemenea stare 
factorul intelectiv (inteligenţă, rațiune) şi cel volitiv al persoanei nu sunt afectaţi 
în nici un fel. Responsabilitatea este o premisă a vinovăţiei, a infracțiunii şi a 
răspunderii penale, iresponsabilitatea (art. 23 din CP al RM) constituind o stare 
psihofizică anormală şi o cauză care exclude răspunderea şi pedeapsa penală. 

În privinţa atribuirii față de persoana juridică a calităţii de subiect al in- 
fracțiunii opiniile au conturat două teze, una negativă, potrivit căreia persoana 
juridică nu are existenţă proprie, fiind o ficțiune a dreptului şi deci nu poate fi 
subiect al infracțiunii”, şi alta afirmativă, care susține principiul răspunderii 
penale a persoanei juridice, căci aceasta reprezintă o realitate juridică de ne- 
contestat şi, totodată, ei i se pot aplica pedepse în funcție de specificul activită- 
ţii, constând în amenzi, privarea de dreptul de a exercita o anumită activitate 
şi lichidare, pedepse ce pot determina schimbarea conduitei membrilor săi”. 
Această din urmă teză are azi amploare şi este consacrată în sistemul dreptului 
penal din Republica Moldova, Marea Britanie, Canada, SUA, Elveţia etc. 

Potrivit alin. (3) al art. 21 din CP al RM, persoana juridică care desfăşoară 
activitate de întreprinzător este pasibilă de răspundere penală pentru o faptă 
prevăzută de legea penală dacă există una dintre cele trei condiţii enumerate 
de Codul penal (pct. a); b); c) din alin. (3) al art. 21 din CP al RM). 

Conform legii penale a Republicii Moldova, persoana juridică care desfă- 
şoară activitate de întreprinzător poartă răspundere penală numai pentru in- 
fracțiunile prevăzute la art. 185, 215-218, 221, 223-246, 248-251, 257, 259-261 
din CP al RM. 





21 


T. Pop, Drept penal comparat. Partea generală, vol. IL, Cluj, p. 272. 


2 Ibidem,p.273; V. Grosu, Problematica răspunderii penale a persoanelor juridice şi a altor 
p p P P J Ș 

În cazul unor infracţiuni persoana - autorul — mai trebuie să îndeplineas- 
că, în momentul săvârșirii faptei, o condiţie specială, o anumită calitate prevă- 
zută în norma de incriminare. Această calitate devine astfel un semn consti- 
tutiv fie al componenţei infracţiunii respective, fie al formei calificate a unei 
infracţiuni. De exemplu, pentru existența infracțiunii de atragere a minorilor 
la activitate criminală sau determinarea lor la săvârşirea unor fapte imorale 
subiectul trebuie să fie o persoană care a împlinit vârsta de 18 ani (art. 208); 
pentru existenţa infracțiunii de reținere sau arestare ilegală subiectul trebuie 
să fie persoana care efectuează urmărirea penală (art. 308); subiectul care 
săvârşeşte infracțiunea de trădare de patrie trebuie să aibă calitatea de cetă- 
ţean al Republicii Moldova (art. 337). 


S4. Latura subiectivă a infracțiunii 


Prin latura subiectivă a infracţiunii se înţelege atitudinea psihică a 
făptuitorului față de fapta săvârşită şi urmările ei, motivul şi scopul in- 
fracțiunii. În doctrina penală, cercetarea laturii subiective a componenței 
infracţiunii se face prin prisma semnelor sale componente. Semnul de bază, 
uneori singurul ce intră în structura laturii subiective a oricărei infracţiuni, 
este vinovăția. Ea nu poate lipsi, întrucât reprezintă, în același timp, şi o trăsă- 
tură esenţială a infracțiunii, astfel cum rezultă din alin. (1) al art. 14 din CP al 
RM. În cazul anumitor infracțiuni, pentru completarea laturii subiective, prin 
textele de incriminare ale acestora, sunt prevăzute însă şi alte condiţii (semne) 
referitoare la scop sau motiv. 

În explicaţiile precedente s-a definit vinovăția şi s-au arătat formele aces- 
teia (intenţia şi imprudenţa), precum şi modalităţile generale ale fiecărei 
forme: intenţia directă şi intenţia indirectă, respectiv încrederea exagerată şi 
neglijența penală. 

Uneori în Codul penal au fost incluse în conţinutul diferitelor infracțiuni 
şi formele de vinovăţie cu care trebuie comise faptele pentru a fi considerate 
ca atare, de ex.: omorul intenţionat (art. 145); lipsirea de viaţă din imprudență 
(art. 149); maltratarea intenţionată sau alte acte de violenţă (art. 154); distru- 
gerea sau deteriorarea din imprudenţă a bunurilor (art. 198) etc. 

Sistemul prevederii în toate dispoziţiile normelor de incriminare a formei 
vinovăţiei cu care trebuie săvârşită fapta pentru a fi considerată infracțiune 
este greu de realizat, de aceea legiuitorul penal a stabilit în Partea generală a 
Codului penal reguli cu caracter de principiu după care se poate determina 
forma vinovăţiei necesară pentru existența unei anumite infracțiuni (art. 17 şi 
18 din CPalRM). 

Analiza vinovăţiei şi formele ei sunt tratate detaliat în Capitolul IV, sec- 
ţiunea a II-a, $2 şi Capitolul X, secţiunea a II-a, unde am analizat trăsăturile 
esenţiale ale infracţiunii, de aceea în continuare ne vom referi în linii generale 
la motiv şi la scop ca semne ale laturii subiective a infracţiunii. 

Prin motiv al infracţiunii se înţelege impulsul interior care determină 
hotărârea infracţională și deci implicit comiterea infracţiunii”. 

Scopul infracțiunii reprezintă finalitatea urmărită prin săvârşirea fap- 
tei ce constituie elementul material al infracțiunii, obiectivul propus şi 
reprezentat de făptuitor ca rezultat al faptei sale”. 

Uneori, legiuitorul condiţionează existența laturii subiective a unor anu- 
mite infracţiuni de existența unui motiv sau scop anume, ce se alătură inten- 
ţiei, de ex.: în scopul de a nimici în totalitate sau în parte un grup național, 
etnic, rasial sau religios (art. 135 din CP al RM); fără scop de însușire (art. 273; 
274 din CP al RM); din interes material (pct. f) din alin. (2) al art. 164 din 
CP al RM). Alteori, deşi putem identifica un motiv ori un scop avut în vedere 
ori urmărit de făptuitor, nici motivul, nici scopul nu prezintă importanţă din 
punct de vedere juridic, şi aceasta întrucât legea nu a condiționat existenţa in- 
fracțiunii, în latura sa subiectivă, de existența unui scop sau motiv. 


$5. Semnele principale și facultative ale componenţei 
infracțiunii 


După cum s-a menţionat anterior, componenţa infracțiunii este formată 
dintr-o totalitate de elemente şi semne care caracterizează o anumită infracțiune. 

Dacă analizăm componenţele concrete de infracțiune incluse în Partea 
specială a Codului penal, observăm că, după semnele care le caracterizează, 
acestea se deosebesc: în unele componenţe legiuitorul descrie fapta prejudi- 
ciabilă prin intermediul unui număr impunător de semne caracteristice, iar în 
altele se conţine un număr minim al acestora. 

În funcţie de rolul şi de importanţa semnelor în caracterizarea faptei ca 
infracțiune, acestea pot fi principale şi facultative. 

Semnele principale sunt acelea care caracterizează toate componenţele de 
infracțiune, iar neîndeplinirea lor are drept consecinţă nerealizarea infracțiunii, 
cu alte cuvinte, fapta nu poate fi considerată infracţiune. Ştiinţa dreptului penal, 
selectând din numărul total de semne ce caracterizează toate componenţele de 





2%  C. Bulai, op. cit., p. 192. 
Ibidem, p. 193. 

infracțiune, le-a evidenţiat pe acelea care au fost folosite de legiuitor în procesul 
descrierii oricărei componenţe din Partea specială a Codului penal. De cele mai 
dese ori semnele principale sunt prevăzute nemijlocit în normele Părţii speciale 
sau se conţin în dispoziţiile Părţii generale, în calitate de principii generale (de 
bază) ale dreptului penal. De pildă, semnele subiectului general se conţin în 
alin. (|) al art. 21 din CP al RM, cele ale vinovăţiei intenţionate - în art. 17 din 
CP al RM, iar cele ale imprudenţei - în art. 18 din CP al RM. Semnele princi- 
pale caracteristice celor patru elemente ale componenței infracțiunii sunt: pe- 
ntru obiectul infracțiunii — valorile şi relaţiile sociale, asupra cărora atentează 
infracțiunea; referitor la latura obiectivă — fapta (acţiunea sau inacțiunea) preju- 
diciabilă; în cazul subiectului - persoana fizică, responsabilă, care a împlinit în 
momentul comiterii infracțiunii vârsta prevăzută de lege, şi pentru a caracteri- 
za latura subiectivă — vinovăția (intenţionată sau imprudentă). 

Anume aceste semne se conţin în absolut toate componenţele infracțiunilor 
incluse în Partea specială a Codului penal, indiferent de faptul la ce capitol 
figurează ele şi de modalitatea (tipul) acestora, neîndeplinirea semnelor date 
conducând la nerealizarea infracţiunii. 

Semnele facultative sunt acelea care nu caracterizează toate componențele, 
ci numai unele, legiuitorul indicându-le suplimentar în procesul descrierii 
acestora pe lângă semnele principale, astfel punând în evidenţă specificul lor. 
E necesar de menționat că aceste semne sunt numite facultative doar în raport 
cu conceptul de bază al componenţei infracţiunii. În normele Părții speciale a 
Codului penal aceste semne speciale nu pot fi facultative, ele sunt principale, 
întrucât au fost incluse de legiuitor în enunţarea articolului respectiv. Semnele 
facultative pot completa toate elementele componenţei infracțiunii, şi anume: 
în cazul obiectului acestea sunt: obiectul juridic secundar şi obiectul material; 
în ce priveşte latura obiectivă — urmările prejudiciabile, legătura cauzală%, loc- 
ul, timpul, metoda şi mijlocul comiterii infracţiunii; cu privire la subiect - pe- 
rsoana juridică şi subiectul special, iar referitor la latura subiectivă - motivul 
şi scopul infracțiunii?€. 

Dacă aceste semne facultative speciale nu sunt indicate în calitate de sem- 
ne principale, obligatorii ale componenţei infracţiunii, ele urmează a fi luate 





Unii autori includ urmările prejudiciabile şi legătura cauzală în categoria semnelor prin- 
cipale (vezi Cosemcxoe yzonoenoe npaso. O6maa uacmv, MockBa, Vlsn-Bo MIY, 1988, 
crp. 107), fapt cu care nu suntem de acord, deoarece aceste semne sunt incluse de legiui- 
tor numai în unele componenţe, acestea purtând denumirea de materiale. 

O caracterizare generală a tuturor semnelor componenţei infracțiunii se conţine în pa- 
ragrafele anterioare ale acestei secțiuni. 

în seamă de către instanţa de judecată la stabilirea categoriei şi a termenului 
pedepsei pentru fapta săvârşită în calitate de circumstanţe care atenuează sau 
agravează răspunderea făptuitorului (art. 76, 77 din CP al RM). 


Secţiunea a III-a. INFRACŢIUNEA ȘI COMPONENȚA 
INFRACŢIUNII. CORELAȚIA DINTRE ELE 


Problema referitoare la corelaţia dintre infracțiune şi componenţa infracţi- 
unii este una dintre problemele dificile ale teoriei dreptului penal. Noţiunea de 
infracțiune, reglementată de lege în alin. (1) al art. 14 din CP al RM, şi aceea de 
componenţă a infracţiunii, elaborată de ştiinţa dreptului penal şi legiferată pen- 
tru prima dată de noul Cod penal al Republicii Moldova în alin. (1) al art. 52, 
sunt strâns legate între ele, deoarece exprimă esenţa unuia şi aceluiaşi fenomen, 
care este infracțiunea, dar ele nu sunt identice. Asupra corelaţiei dintre infrac- 
ţiune şi componenţa infracțiunii s-a expus penalistul rus A. Piontkovski care a 
remarcat în acest context că “noțiunea materială a infracțiunii şi noţiunea gene- 
rală a componenței infracțiunii exprimă pe diferite căi elementele esenţiale, de 
bază ale unora şi acelorași fenomene ale vieţii sociale, ale faptelor prejudiciabi- 
le, care sunt prevăzute în calitate de infracţiuni în legea penală”. 

Fiind un fapt (act) volitiv de comportare prejudiciabilă, infracțiunea re- 
prezintă întotdeauna un fenomen al realităţii obiective. Ea este comisă de către 
o persoană concretă, într-un anumit loc, într-o perioadă determinată de timp, 
în anumite împrejurări. Fiecare infracțiune se caracterizează printr-o multi- 
tudine de trăsături individuale, specifice numai acelei fapte concrete. De pildă, 
o infracțiune de omor poate fi săvârşită de către o persoană (sau un grup de 
persoane concrete), în anumite condiţii de loc şi de timp, din anumite motive; 
ea se mai poate caracteriza printr-o mulţime de trăsături specifice numai aces- 
tui omor, ca o faptă concretă. Infracțiunile de omor, cu toate că sunt calificate 
potrivit aceluiaşi articol al Părţii speciale a Codului penal (alin. (1) al art. 145), 
se deosebesc una de alta după metoda săvârşirii (prin împușcare, strangulare, 
asfixie etc.), după locul comiterii (într-un apartament, într-un mijloc de trans- 
port, în câmp), după timpul săvârșirii (ziua, noaptea, vara, iarna) sau după 
subiectul acestora (bărbat, femeie, minor) şi după multe alte semne specifice, 
caracteristice fiecărui omor în parte. 

Într-un cadru general, noțiunea de infracţiune se conţine în alin. (1) alart. 14 
din CP al RM, ale cărui prevederi se referă la toate infracțiunile care se comit în 
realitatea obiectivă, fără a se lua în seamă particularităţile specifice fiecărei fapte 
în parte. Noţiunea de infracțiune conţine o caracteristică social-politică a in- 
fracțiunii, indicând trăsăturile ce ne permit să constatăm de ce anume o astfel de 
comportare a persoanei este prejudiciabilă pentru societate, adică infracțională, 
după care se poate delimita infracțiunea de alte încălcări de lege. 

Componenţa infracțiunii este o noţiune juridică ce se conţine în dispoziţia 
unei norme concrete a Părții speciale a Codului penal și care caracterizează nu 
o infracțiune concretă, ci o infracțiune de un anumit tip sau gen prin interme- 
diul descrierii semnelor principale ale acesteia. 

Deci fiecare componenţă de infracțiune conţine descrierea semnelor prin- 
cipale caracteristice infracțiunilor de un anumit tip. Noţiunea generală de 
componenţă a infracțiunii se prevede în alin. (1) al art. 52 din CP al RM, ea 
este formulată şi de ştiinţa dreptului penal şi conţine caracteristica juridică a 
infracțiunii. Componenţa infracțiunii nu este o faptă comisă de infractor, ci 
o noțiune abstractă, reglementată de Codul penal, de ştiinţa şi teoria dreptu- 
lui penal. În calitate de categorie abstractă, componenţa infracţiunii există, 
chiar dacă în realitate nu se săvârşeşte nici o infracțiune prevăzută de această 
componenţă. De aceea este periculoasă infracțiunea ca faptă concretă şi nu 
componența infracțiunii ca o categorie juridică, în calitate de metodă legislati- 
vă de descriere în legea penală a tuturor infracțiunilor. Componenţa infracțiu- 
nii este de neconceput fără legea penală, ea neputând exista nici în afara faptei 
reale prejudiciabile. Fără o faptă prejudiciabilă există doar descrierea, făcută 
de legiuitor, a componenţei infracțiunii. 

Profesorul V. Kudreavţev menţionează într-o lucrare a sa că “componența 
infracțiunii constituie modelul informativ al unui anumit tip de infracțiune 
descris în legea penală. Acest model se formează ca rezultat al generalizării 
tuturor infracțiunilor de acest tip”. 

De aceeaşi părere este şi penalistul rus V. Kurinov: “Componenţa infrac- 
ţiunii constituie un model legislativ al anumitor modalităţi de infracţiuni, 
deoarece ea include cele mai esenţiale, mai necesare şi mai tipice semne ale 
infracţiunii”?. 

Dacă analizăm o faptă prejudiciabilă săvârşită în realitatea obiectivă şi 
componenţa infracțiunii ce o caracterizează ca atare, observăm cu ușurință 

că numărul semnelor prevăzute în componenţa infracțiunii este mult mai 
mic în raport cu numărul semnelor ce caracterizează infracțiunea ca o faptă 
a realităţii, întrucât orice componenţă a infracțiunii conține numai semnele 
principale ale unui anumit tip de infracțiuni. Descriind un anumit tip de in- 
fracțiuni, legiuitorul omite în mod intenționat toate semnele secundare ce nu 
prezintă o anumită importanță pentru calificare. De pildă, pentru componen- 
ţa huliganismului (art. 287 din CP al RM) nu prezintă nici o importanţă faptul 
că acţiunea a fost săvârşită seara, de către un bărbat de statură înaltă, blond, 
îmbrăcat într-un pardesiu albastru etc., cu toate că aceste particularități sunt, 
într-adevăr, specifice unui act de huliganism concret, caracterizându-l drept o 
faptă prejudiciabilă individuală, reală. 

În literatura de specialitate se întâlnesc afirmaţii potrivit cărora compo- 
nenţa infracțiunii nu este altceva decât fapta prejudiciabilă reală”. 

Nu putem fi de acord cu asemenea concepţii, întrucât în asemenea si- 
tuaţii nu se face o diferenţiere totală dintre fapta prejudiciabilă concretă şi 
componenţa infracțiunii ce serveşte ca model legislativ al diferitelor tipuri de 
infracţiuni. În acest context aducem drept argument prevederile alin. (1) al 
art. 51 din CP al RM: “Temeiul real al răspunderii penale îl constituie fapta 
prejudiciabilă săvârşită, iar componenţa infracţiunii, stipulată în legea penală, 
reprezintă temeiul juridic al răspunderii penale”. 


Secţiunea a IV-a. MODALITĂȚILE COMPONENŢEI INFRACŢIUNII 


Ştiinţa dreptului penal deosebeşte mai multe modalităţi ale componen- 
ţelor infracţiunii prevăzute în Partea specială a Codului penal. La baza clasi- 
ficării sunt puse următoarele criterii: gradul prejudiciabil al faptei, modul de 
descriere şi specificul structurii. 

După gradul prejudiciabil deosebim: a) componenţe de bază; b) compo- 
nențe cu circumstanţe agravante (componenţe calificate); c) componențe cu 
circumstanţe atenuante (componenţe privilegiate). 

Având în vedere gradul prejudiciabil diferit al faptelor social-periculoase 
concrete, legiuitorul reglementează componenţele lor în diferite articole sau 
alineate ale unuia şi aceluiaşi articol al Codului penal prin diferite semne, 
particularităţi, fapt ce exprimă un grad prejudiciabil sporit sau scăzut al fap- 
tei. Pentru aceasta sunt indicate caracteristici calitative (de pildă, cauzarea de 

daune în proporţii considerabile; alte urmări grave), precum şi cantitative (de 
pildă, acţiunea săvârşită repetat). 

Componenţa de bază este formată dintr-un minimum de semne obiective 
şi subiective stabilite de legea penală, care sunt necesare pentru existența unei 
anumite infracțiuni, de pildă: clonarea (art. 144 din CP al RM); răpirea unei 
persoane (alin. (1) al art. 164 din CP al RM); falsificarea rezultatelor votării 
(art. 182 din CP al RM); nesupunerea prin violență cerințelor administraţiei 
penitenciarului (art. 321 din CP al RM) etc. De obicei, această modalitate a 
componenţelor este urmată de o diferenţiere ulterioară, fiind rare cazurile când 
ele există în mod unitar, de pildă, componenţa spionajului (art. 338 din CP al 
RM). De cele mai dese ori componenţele incluse în Partea specială a Codului 
penal se diferențiază în două, trei, patru modalităţi. Acest fapt contribuie la 
individualizarea maximă a gradului prejudiciabil al faptelor ce se aseamănă 
după caracter, după obiectul atentării, după formele vinovăţiei, asigurând astfel 
calificarea corectă a faptei şi aplicarea ulterioară a unei pedepse echitabile. De 
pildă, în cazul omorului deosebim componenţa de bază în alin. (1) al art. 145 
din CP al RM, componenţa cu circumstanţe agravante (calificată), în alin. (2), 
(3) ale art. 145 din CP al RM, componenţa cu circumstanţe atenuante (privile- 
giată)”! se conţine în art. 146 din CP al RM (omorul săvârşit în stare de afect). 

Componența cu circumstanțe agravante este formată din componenţa de 
bază, la care se adaugă anumite condiţii, împrejurări, circumstanţe agravante, 
care se referă la latura obiectivă sau subiectivă, la obiectul ori subiectul in- 
fracțiunii (de pildă, furtul calificat, prevăzut la lit. a), b), o), d) din alin. (2), al 
art. 186 din CP al RM). 

Componenţa cu circumstanțe atenuante este alcătuită din componenţa de 
bază, căreia i se ataşează o împrejurare atenuantă de natură să micşoreze gra- 
dul prejudiciabil al faptei (de pildă, pruncuciderea, art. 147 din CP al RM). 

După modul de descriere se deosebesc componenţe simple, complexe şi 
alternative. 

Componenţa simplă include semnele specifice unei singure fapte, ce are 
la bază o unică formă de vinovăţie, un obiect, o urmare prejudiciabilă. În ast- 
fel de componenţe toate semnele se manifestă numai o singură dată (de ex.: 
alin. (1) al art. 187 din CP al RM; alin. (1) al art. 273 din CP al RM). 

Componența complexă conţine două sau mai multe fapte infracționale, două 
obiecte asupra cărora se atentează sau mai multe urmări prejudiciabile care tre- 
buie realizate cumulativ (de pildă, alin. (2) al art. 159 din CP al RM; alin. (1) al 

art. 171 din CP al RM;alin. (1) al art. 188 din CPalRM; alin. (1) al art. 287 din CP 
al RM). Componenţa prevăzută de art. 188 din CP al RM descrie fapta care aten- 
tează concomitent asupra proprietăţii persoanei şi asupra vieţii sau sănătăţii ei. 

Latura obiectivă a violului (art. 171 din CP al RM) se exprimă prin între- 
ţinerea raportului sexual cu aplicarea constrângerii fizice sau psihice. Alin. (2) 
al art. 159 din CP al RM include în componenţa provocării ilegale a avortului 
circumstanțe agravante în forma vătămării grave ori medii a integrității cor- 
porale sau a sănătăţii sau decesul victimei. În această componență vinovăția, 
ca semn al laturii subiective, este dublă, deoarece atitudinea subiectului față de 
fapta de provocare ilegală a avortului întotdeauna este intenţionată, iar față de 
urmările acţiunii sale în cazul respectiv poate fi numai imprudentă. 

Componenţa alternativă constituie o modalitate a componenţelor comple- 
xe în care legiuitorul prevede drept infracțiune consumată săvârşirea uneia 
dintre faptele prevăzute în dispoziţia normei penale. Deci, componenţele al- 
ternative sunt acelea care prevăd în textul de incriminare două sau mai multe 
modalităţi de comitere alternative sau chiar urmări alternative. Componenţa 
poate fi alternativă numai în privința obiectului și a laturii obiective a infrac- 
ţiunii. Această modalitate a componenţelor poate fi uşor identificată după ter- 
menii utilizaţi de legiuitor (“sau”, “ori”, “precum şi”) atunci când reglementea- 
ză variantele în care se poate săvârşi infracțiunea (de pildă, art. 216, 250, 251, 
292, 293 din CP al RM etc.). Componenţa infracțiunii prevăzută de art. 290 
din CP al RM prevede infracţiunea de purtare, păstrare, procurare, fabricare, 
reparare sau comercializare ilegală a armelor şi munițiilor. Săvârşirea uneia 
dintre faptele enumerate caracterizează latura obiectivă a infracţiunii date şi 
constituie o infracţiune consumată. 

După specificul structurii se disting componenţe materiale, formale şi 
formal-reduse. 

Componenţele materiale sunt acelea în al căror conţinut legiuitorul descrie 
latura obiectivă a infracțiunii nu numai prin intermediul acţiunii sau inacțiu- 
nii, ci şi apelând la semnele ce caracterizează urmările prejudiciabile ale faptei 
date. Cu alte cuvinte, urmările prejudiciabile, ca semn principal al compo- 
nenţelor respective, se conţin în dispoziţia normei penale (omorul, vătămarea 
integrităţii corporale sau a sănătăţii, furtul etc.). 

Componenţele formale sunt componenţele în al căror conţinut legiuitorul 
descrie latura obiectivă a infracţiunii limitându-se la un singur semn principal 
al ei — fapta prejudiciabilă (huliganismul, banditismul, dezertarea etc.). 

Componentele formal-reduse constituie o modalitate a componenţelor for- 
male și se caracterizează prin faptul că legiuitorul a inclus în latura obiectivă a 

acestora nu numai descrierea faptei prejudiciabile, ci şi pericolul real de surve- 
nire a unor urmări prejudiciabile concrete, care, de fapt, nu constituie un semn 
obligatoriu al componenţei respective (punerea intenționată a altei persoane în 
pericol de contaminare cu maladia SIDA, încălcarea regulilor de circulație a 
substanțelor, materialelor şi deşeurilor radioactive, bacteriologice sau toxice, 
dacă aceasta creează pericolul cauzării de daune esenţiale sănătăţii populaţiei 
sau mediului, tâlhăria etc.). 

Clasificarea componenţelor infracțiunii după criteriul specificului struc- 
turii permite stabilirea corectă a momentului consumării infracţiunii. Teza 
iniţială de la care pornim în soluționarea problemei date este următoarea: se 
consideră componenţă a infracţiunii totalitatea semnelor obiective şi subiecti- 
ve stabilite de legea penală. 

În legătură cu aceasta, menționăm prevederile alin. (1) al art. 25 din CP al 
RM, potrivit căruia infracțiunea se consideră consumată dacă fapta săvârşită 
întruneşte toate semnele constitutive ale componenţei de infracțiune. 

Astfel, infracțiunea cu componenţă materială se consideră consumată din 
momentul survenirii urmărilor prejudiciabile, cea cu componenţă formală — 
în momentul săvârşirii faptei, iar infracțiunea cu componenţă formal-redusă — 
din momentul comiterii acțiunii (inacţiunii) prejudiciabile ce a creat pericolul 
real de survenire a urmărilor criminale. Dacă urmările prevăzute n-au sur- 
venit, fapta urmează a fi calificată ca pregătire sau tentativă de infracțiune 
(art. 26, 27 şi articolul respectiv din Partea specială a Codului penal). 

OBIECTUL INFRACŢIUNII 


Secţiunea |. OBIECTUL INFRACŢIUNII — NOŢIUNEA 
ȘI IMPORTANȚA 


Când vorbim de gradul prejudiciabil al infracţiunii, înţelegem că ea este 
prejudiciabil numai în raport cu ceva aflat în exterior, adică în raport cu un 
obiect. De altfel, a săvârşi o faptă infracțională înseamnă a pune în primejdie 
un obiect sau a-i aduce atingere, a-l vătăma, a-l leza. 

Luând în consideraţie cadrul de desfăşurare, împotriva cui se îndreaptă 
şi cauzele care o determină, infracțiunea este direcţionată contra celor mai 
de seamă valori ale societăţii, apreciate ca atare în raport cu etapa concretă de 
dezvoltare a relaţiilor sociale. În orice caz, infracțiunea este săvârşită în cadrul 
societăţii şi împotriva uneia dintre valorile care o compun. 

În fond, societatea nu este decât un sistem de valori și de relaţii sociale 
referitoare la aceste valori, influențând atât mediul fizic, cât şi cel social în 
care individul trăiește. Ea alcătuieşte coexistenţa socială, care este o lume de 
valori. 

Într-adevăr, această lume de valori nu reprezintă entități izolate, exclusiv 
individuale; ele se află în relaţii de reciprocitate şi prezintă interes pentru în- 
treaga societate. În jurul şi pe baza lor se formează, se desfăşoară şi se dezvoltă 
relaţiile interumane, conferind acestor valori caracterul de valori sociale, adică 
de valori de a căror existenţă este interesată întreaga societate şi, totodată, de 
valori al căror conţinut se relevă pe deplin numai în cadrul relaţiilor sociale. 

Valoarea ca fenomen social este complexă, ea are diferite forme şi dă 
naştere la diferite feluri de acţiuni. Valoarea devine motivul tuturor acțiunilor, 
deci al întregii vieți sociale. Elementele generale sociale iau parte la constitui- 
rea tuturor valorilor umane. Substratul pe care se întemeiază valorile sociale 
este complex, cu aspecte diferite şi elemente variate, de aceea valoarea are 
forme diferite. Esenţa vieții sociale este activitatea, de aceea valorile sociale au 
în general o nuanţă activă. Coexistenţa socială este bazată pe legătura dintre 
indivizii ce compun societatea, iar forma cea mai simplă a acestei legături este 
acțiunea lor comună. 

Indivizii nu trăiesc izolaţi, ci, din contra, individualitatea lor se manifestă 
în raporturile cu alți indivizi. Societatea nu reprezintă o sumă aritmetică, un 

conglomerat de indivizi, ci exprimă totalitatea legăturilor, raporturilor, cone- 
xiunilor în care se află aceşti indivizi unii față de alții. 

Este bine ştiut că realmente nu toate relaţiile sociale susceptibile de influ- 
ențare juridică şi care necesită o asigurare juridică împotriva încălcărilor sunt 
apărate prin mijloace de drept penal. Cauzele acestui fenomen sunt diferite: 
lacunele din legislaţie, suficientele mijloace extrapenale de apărare, precum 
şi alte împrejurări de ordin obiectiv şi subiectiv. Dintre acestea se evidențiază 
totuşi o cauză esenţială şi permanentă de limitare a cercului de relaţii sociale, 
indicate de fapt în calitate de obiect al apărării penale, şi anume - importanţa 
relaţiilor sociale pentru societate. 

Or însemnătatea relațiilor sociale pentru societate nu poate fi explicată de- 
cât în contextul importanţei valorilor sociale pentru societate, valori în jurul 
cărora se formează şi se desfăşoară relaţiile sociale. 

Ţinând seama de faptul că relaţiile sociale sunt nu doar obiectul apărării 
penale, ci şi obiectul apărării de alte tipuri, prin obiect al infracțiunii trebuie 
înțelese şi valorile sociale (nu sau valorile sociale, nu doar valorile sociale) cele 
mai importante, cărora Li se cauzează prejudicii esenţiale ori care sunt puse în 
pericolul de a li se cauza astfel de prejudicii. 

Acţiunea sau inacțiunea descrisă în norma de incriminare aduce atingere 
nemijlocită, prin vătămare sau punere în pericol, valorilor sociale ocrotite de 
legea penală şi, prin intermediul acestora, relaţiilor sociale care se formează, 
se desfăşoară și se dezvoltă în jurul valorilor respective. Prejudicierea acestor 
valori este mijlocul prin care sunt vătămate sau puse în pericol relaţiile sociale 
reprezentând obiectul infracțiunii!. 

Astfel, fapta infracțională, în afară de rezultatul pe care îl produce imediat, 
produce şi alte urmări, de proporţii mai mari, şi anume nemulțumirea şi îngri- 
jorarea în sânul grupului social. Din săvârşirea acestei fapte se naşte temerea 
repetării ei şi, deci, se creează o stare de neliniște, o stare neconvenabilă pentru 
desfăşurarea normală şi pașnică a relaţiilor sociale, fiecare considerându-se 
amenințat de pericolul unor noi fapte de natura celor săvârşite?. Pe cale de 
consecință, legea penală, incriminând faptele care aduc atingere valorilor so- 
ciale ocrotite de legea penală, apără, implicit, relaţiile sociale împotriva acestor 
manifestări. 

Rezumând cele expuse, se poate concluziona că obiectul infracțiunii îl for- 
mează valorile sociale și relațiile sociale create în jurul acestei valori care sunt 
prejudiciate ori vătămate prin fapta infracțională. 

Astfel înţeles, obiectul infracțiunii apare ca factor sau termen al infrac- 
ţiunii, un “dat” fără de care nu poate fi concepută existenţa infracțiunii”. In- 
fracțiunea este o faptă prejudiciabilă, deoarece aduce atingere valorilor sociale 
ocrotite de lege, prevăzute la alin. (1) al art. 2 din CP al RM. Așa fiind, nu 
poate fi imaginată infracțiunea fără existența unor valori sociale (şi, implicit, 
relaţii sociale), ocrotite de legea penală, cărora li se aduce atingere prin fapta 
comisă. Valorile sociale şi relaţiile sociale, care necesită apărare penală, de a 
căror consolidare și dezvoltare este interesată societatea şi cărora, prin compor- 
tamentul antisocial al unor persoane aparte sau al unor grupuri de persoane, 
li se poate aduce atingere esenţială. Deci, obiectul infracțiunii reprezintă o 
condiție necesară pentru existența faptei infracționale*. Infracțiunea este o 
faptă incriminată în lege şi sancționată cu pedeapsă tocmai pentru că vatămă 
sau pune în pericol (ameninţă) o anumită valoare socială împreună cu relaţiile 
sociale adiacente, și, prin aceasta, societatea în întregul ei. 

Obiectul infracțiunii determină necesitatea incriminării şi gravitatea 
abstractă a infracţiunii, care este în funcţie de importanţa valorii sociale vă- 
tămate sau periclitate. Cu alte cuvinte, toate infracțiunile prezintă grad preju- 
diciabil în sensul legii penale, fapt care justifică incriminarea lor. Dar gradul 
prejudiciabil diferă de la o faptă infracțională la alta, în funcţie, mai ales, de 
importanţa valorii sociale lezate prin săvârşirea faptei ilicite concrete. Chiar 
în sfera infracţiunilor se remarcă deci o gradaţie în ceea ce priveşte gradul 
prejudiciabil, care, fără a avea vreun impact asupra caracterului infracțional 
al faptei, influenţează natura şi durata sancțiunii. Diferenţa gradului prejudi- 
ciabil al faptelor infracționale se manifestă în natura şi în limitele sancţiunilor 
prevăzute şi specificate în normele de incriminare. 

Aşadar, obiectul infracțiunii determină şi gravitatea pedepsei aplicate 
pentru fapta incriminată, prin care se va putea preîntâmpina săvârşirea de 
noi fapte. Punându-se accentul pe caracterul normativ al dreptului penal, care 
normează comportamentul uman vizavi de valorile sociale, interzicându-se 
orice atingere a acestor valori, s-a relevat în același timp că această funcţie nor- 
mativă regulatoare nu se rezumă la faptul de a indica comportamentul aşteptat 
de la membrii societăţii, ci indică univoc şi repercusiunile nefaste ale faptelor 





3 V. Dongoroz, Drept penal, Bucureşti, 1939, p. 198. 
+ M. Zolyneak, Drept penal. Partea generală, vol. II, Iaşi, Chemarea, 1993, p. 161. 

prohibite. În această ordine de idei, sancţiunile, prevăzute de normele de incri- 
minare, trebuie să fie de natură să atragă, prin aplicarea lor față de cei care au 
ignorat interdicția penală şi au trecut totuşi la comiterea faptei infracționale, o 
transformare în optica acestora şi, în special, în poziţia faţă de valorile sociale 
atinse prin infracțiunea comisă. 

Aşadar, specificăm că obiectul infracțiunii trebuie reflectat în mod nece- 
sar în orice conţinut de incriminare. 

În consecinţă, dreptul penal în vigoare reflectă, prin Partea specială, totali- 
tatea valorilor sociale ocrotite penal. De aceea, legislaţia penală, cuprinzând 
normele penale incriminate, poate servi, la un moment dat, drept bază pentru 
studiul calităților morale, politice şi juridice ale societăţii respective. 

Dreptul penal este un produs al evoluţiei societăţii, şi fiind legat organic de 
necesitatea ocrotirii valorilor sociale împotriva actelor de conduită periculoase 
ale membrilor societăţii. Dezvoltarea dreptului penal a oglindit pe parcursul 
secolelor evoluţia sistemelor de politică penală şi a gândirii juridice din fiecare 
epocă. În concordanţă cu exigenţele zilei de azi, noua Constituţie a Republicii 
Moldova a validat un nou sistem de valori. Însă promovarea acestui nou sis- 
tem de valori va fi cu putință doar în cazul în care ele vor fi apărate împotriva 
oricăror acte de conduită ce le-ar putea aduce atingere. De asemenea, suntem 
de părerea că dreptul penal nu se poate limita la apărarea valorilor sociale 
existente la un moment dat. EI trebuie să asigure dezvoltarea, în spiritul unei 
societăți moderne, a sistemului de valori, proteguind noile valori şi relaţii so- 
ciale care apar în procesul de continuă evoluţie a societății. 


Secțiunea a II-a. CATEGORII DE OBIECTE ALE INFRACŢIUNII 


Caracterizarea de ansamblu a valorilor sociale şi a relaţiilor sociale de pe po- 
ziția ocrotirii lor de normele dreptului penal este o etapă importantă, dar nu şi o 
etapă de definitivare a studiului problemei privind obiectul infracțiunii. Dezvă- 
luirea conceptului şi a conținutului valorilor sociale şi a relaţiilor sociale, ocrotite 
de legea penală, reprezintă nu altceva decât o premisă metodologică pentru exa- 
minarea altor aspecte, mai concrete, ale problemei obiectului de apărare penală, 
aspecte care au atât însemnătate teoretico-ştiinţifică, cât şi practică. Or, analiza 
acestor aspecte este o condiţie sine qua non în elucidarea rolului obiectului in- 
fracțiunii în activitatea legislativă şi în cea de aplicare a reglementărilor penale. 

În acest context, vom trece la cercetarea acelor probleme care vor permite 
concretizarea noţiunii generale a obiectului infracţiunii. În special, este vorba 
de problema aşezării obiectului infracțiunii după categorii. 

Aşezarea obiectului infracțiunii pe categorii, fundamentată ştiinţific, 
contribuie nu doar la studierea obiectului apărării penale, ci conduce şi la o 
exprimare mai plenară a rolului şi a însemnătăţii lui. De asemenea, ea ne per- 
mite să determinăm cu uşurinţă locul unui obiect concret de apărare penală 
în sistemul general de valori şi relații sociale, iar, în consecinţă, să clarificăm 
însuşirea sa de a corespunde necesităților sociale şi idealurilor generate de 
acestea. Într-o măsură considerabilă, aşezarea obiectului infracțiunii pe cate- 
gorii facilitează şi calificarea faptelor infracționale. 

Considerăm că așezarea obiectului infracțiunii pe categorii trebuie făcută 
după următoarele criterii: 

a) natura (sensul) acestora - nematerială sau materială (obiect juridic şi 

obiect material); 

b) ierarhizarea valorilor sociale care fac obiectul infracţiunii (obiect juri- 

dic general, obiect juridic generic şi obiect juridic special (specific); 

c) numărul obiectelor infracțiunii (obiect simplu şi obiect complex). 

Aceste criterii de aşezare a obiectului apărării penale pe categorii cores- 
pund delimitării conceptului de obiect al infracțiunii ca instrument în proce- 
sul de cunoaștere a sferei noționale și de determinare definitivă a acestora în 
practica judiciară. 


$1. Obiectul juridic şi obiectul material 


Obiectul juridic, sau obiectul propriu-zis al infracţiunii, îl constituie valoa- 
rea socială, împotriva căreia se îndreaptă acţiunea sau omisiunea incriminată, 
şi relaţiile sociale corespunzătoare acesteia. 

Denumirea de obiect juridic decurge din faptul că este rezultatul eva- 
luării politicii penale sub raportul importanţei și al necesității apărării juridi- 
co-penale a valorii sociale şi a relațiilor corespunzătoare acesteia. 

Obiectul juridic există în cazul oricărei infracţiuni, indiferent dacă există 
sau nu expresia materială a valorii sociale din cadrul obiectului respectiv. Or 
nu toate infracțiunile au obiectul material; el există numai în cazul în care 
valoarea socială ocrotită, asupra căreia atentează făptuitorul, se proiectează 
într-o entitate materială, astfel încât relaţiile sociale sunt vătămate sau ame- 
nințate prin intermediul acestei entităţi”. În acest fel, obiectul juridic al infrac- 
ţiunii şi obiectul material al infracţiunii se corelează ca o categorie socială şi o 
categorie corporală (materială). 





5  C. Bulai, Manual de drept penal. Partea generală, Bucureşti, ALL, 1997, p. 196. 

Considerăm că în şirul de fenomene care alcătuiesc noţiunea de obiect ma- 
terial al infracţiunii trebuie incluse numai acele entităţi care, fiind influențate, 
produc vătămarea sau ameninţarea obiectului juridic al infracţiunii. În caz 
contrar, noţiunea de “obiect material al infracţiunii” îşi pierde orice semnifi- 
caţie juridică. De aceea, nu pot fi recunoscute ca obiect material al infracțiunii 
faptele, procesele etc. 

Nu toate entităţile aflate în orbita relaţiei sociale pot avea calitatea de 
obiect material al infracțiunii. Această calitate o pot avea entităţile care, spre 
deosebire de fenomenele ideale, au o natură corporală şi care, fiind influențate, 
fac posibilă fixarea influenţării prin percepţia din afară. 

În acest sens, putem specifica, de exemplu, că relaţiile sociale cu privire 
la patrimoniu se fac perceptibile simțurilor noastre prin intermediul unor 
anumite bunuri, care pot evolua ca obiecte materiale ale infracțiunilor contra 
patrimoniului. În ce priveşte atingerea adusă valorii sociale amintite şi relaţii- 
lor sociale corespunzătoare, despre obiectul material al infracțiunii se poate 
vorbi numai în cazul în care obiectul apărării penale este vătămat sau amenin- 
ţat pe calea excluderii din sfera relaţiilor sociale corespunzătoare a entităților 
materiale ce servesc drept motiv, condiţie sau mărturie de existenţă a acestor 
relaţii, fie pe calea unei asemenea schimbări parțiale a acestor entități, care 
duce la dispariţia sau la modificarea considerabilă a relaţiilor sociale respec- 
tive. Astfel, obiectul material al infracţiunii trebuie scos în evidență doar în 
cazurile în care pentru vătămarea efectivă sau potenţială a obiectului apărării 
penale este necesară o influențare nemijlocită, determinată, asupra entităților 
materiale ce intră în sfera acestui obiect al apărării penale. 

În concluzie, putem menţiona că, spre deosebire de obiectul juridic al 
infracțiunii, obiectul material al infracțiunii constă în entitatea materială 
asupra căreia se îndreaptă influențarea nemijlocită infracțională, prin al cărei 
intermediu se aduce atingere obiectului juridic al infracțiunii. 

Distincția după categorii a obiectului infracţiunii poate fi făcută nu doar 
pe baza naturii acestuia (materiale sau nemateriale), ci şi pe baza unui alt cri- 
teriu — al ierarhizării valorilor sociale care fac obiectul infracţiunii, ierarhizare 
ce conduce la constituirea valorilor fundamentale ca obiecte juridice generice 
ale infracțiunilor. 

În conformitate cu acest din urmă criteriu, în doctrina penală majoritară 
se disting obiectul juridic general, obiectul juridic generic şi obiectul juridic 
special (specific). 

$2. Obiectul juridic general, obiectul juridic generic şi obiectul 
juridic special 


Prin obiect juridic general al infracţiunii înţelegem ansamblul relaţiilor so- 
ciale privitoare la ordinea de drept, adică privitoare la totalitatea valorilor sociale 
apărate de legea penală împotriva infracţiunilor. Această categorie de obiect ju- 
ridic este comună pentru toate infracțiunile prevăzute de legea penală. 

Noţiunea obiectul juridic generic (de grup) al infracțiunii desemnează un 
grup de valori sociale de aceeaşi natură şi de relaţii sociale create în jurul aces- 
tor valori şi datorită lor, vătămate sau lezate de către un grup de infracțiuni. 

Aşadar, obiectul juridic generic (de grup) al infracţiunii este reprezentat 
de totalitatea valorilor sociale din unul şi acelaşi domeniu şi a relațiilor sociale 
care s-au creat în jurul acestor valori şi datorita lor. La constituirea unui obiect 
generic (de grup) al infracțiunii legiuitorul a inclus în conținutul acestuia o 
totalitate de valori şi relaţii sociale omogene, astfel încât înţelesul lor să fie clar 
determinat de elementele esenţiale pe care le cuprind. 

Obiectul juridic generic (de grup) al infracțiunii este constituit din va- 
loarea socială fundamentală în a cărei componenţă este inclusă, într-o formă 
specifică, valoarea socială individuală, care constituie obiectul juridic special 
(specific) al infracţiunii. De asemenea, fac parte din obiectul juridic generic 
(de grup) al infracţiunii relaţiile sociale create în jurul şi datorită valorii socia- 
le fundamentale respective. 

Abordând problema privind însemnătatea obiectului juridic generic al 
infracţiunii, trebuie să remarcăm în primul rând că el serveşte drept criteriu 
de sistematizare a Părţii speciale a legislaţiei penale. 

Incriminările cuprinse în Partea specială a legislaţiei penale sunt sistemati- 
zate în grupuri mari (capitole - în Codul penal al Republicii Moldova). Această 
sistematizare se face, după cum am menţionat, după obiectul generic comun, 
adică după valoarea socială fundamentală şi după relaţiile sociale corespun- 
zătoare acesteia. Sunt cunoscute cele 18 capitole ale Părţii speciale a Codului 
penal al Republicii Moldova. 

Pe baza acestui obiect cu trăsături comune, diferite infracțiuni sunt re- 
unite în grupuri. De exemplu, infracțiunile de furt, jaf, tâlhărie, escrocherie, 
pungăşie etc., săvârşite în dauna patrimoniului, sunt reunite în grupul “Infrac- 
ţiuni contra patrimoniului” (Capitolul VI al Părții Speciale a Codului penal al 
Republicii Moldova). 

Obiectul juridic generic sau de grup se reflectă în parte în obiectul juridic 
special al infracțiunii din grupul respectiv. Iată de ce importanţa valorii socia- 
le fundamentale (în cazul nostru - a patrimoniului) se răsfrânge asupra tutu- 

ror infracțiunilor şi poate determina incidenţa unor instituţii juridico-penale 
pentru întregul grup. Pot exista trăsături comune întregului grup (de exemplu, 
obiectul material şi prejudiciul la infracțiunile contra patrimoniului) sau unui 
număr mare dintre infracțiunile componente. 

De menţionat, de asemenea, că sistematizarea incriminărilor după obiec- 
tul juridic generic al infracțiunii, pe care aceste incriminări îl prevăd, serveşte 
la o mai bună cunoaştere a acestor incriminări. Din această perspectivă gno- 
seologică, cunoaşterea fiecărei incriminări în parte presupune cunoaşterea 
trăsăturilor întregului grup. 

La rândul său, categoria de obiect juridic special (specific) al infracţiunii 
serveşte la determinarea individualităţii unei infracțiuni în cadrul unui grup 
de infracțiuni de același gen. Obiectul juridic special al infracţiunii este va- 
loarea socială concretă (şi, implicit, relaţiile sociale corespunzătoare) căreia i 
se aduce atingere prin infracțiune. Obiectul juridic special al infracțiunii este 
obiectul infracțiunii, aşa cum acesta este descris prin norma incriminatoare. 

Rațiunea evidenţierii obiectului juridic special al infracțiunii constă în a 
concretiza la gradul maxim posibil caracterul şi gradul prejudiciabil al unor sau 
altor acte de conduită, care vatămă sau ameninţă valorile sociale şi relaţiile soci- 
ale apărate de legea penală. De aceea, este pe deplin justificată tendinţa de a for- 
mula o astfel de definiţie a noţiunii de obiect juridic special al infracţiunii care 
ne-ar apropia cel mai mult de realitate și care ne-ar ajuta să individualizăm şi să 
stabilim cât mai precis gradul prejudiciabil al fiecărei infracţiuni săvârşite. 

Într-o altă ordine de idei, este cunoscut că obiectul fiecărei infracțiuni 
determină întregul caracter al infracțiunii date, îi conferă o fizionomie deose- 
bită, care o disociază de alte fapte infracționale. De aceea, soluționarea corectă 
a problemei obiectului juridic special al infracţiunii are o importanță excep- 
ţională de ordin teoretic şi practic. 


$3. Obiectul simplu și obiectul complex 


Punând la bază criteriul numărului de obiecte ale infracţiunii, putem deo- 
sebi următoarele două categorii ale obiectului infracțiunii: obiectul simplu al 
infracţiunii şi obiectul complex al infracțiunii. 

Regula o constituie obiectul simplu, sau unic, al infracțiunii, pentru că 
cele mai multe infracțiuni au ca obiect o singură valoare socială şi relaţiile 
sociale corespunzătoare acesteia. 

Există însă şi infracțiuni cu pluralitate de obiecte, așa cum sunt, infracțiuni- 
le complexe şi infracțiunile cu obiect juridic multiplu necomplex, la care obiectul 
apărării penale este complex (sau, respectiv, multiplu), fiind alcătuit din două 

sau mai multe valori sociale, fiecare cu relațiile sociale aferente. Interesul distinc- 
ţiei dintre obiectul complex al infracțiunii şi obiectul simplu al infracțiunii este 
mai limitat ca în cazul altor categorii ale obiectului infracțiunii. Acest interes 
este limitat, în genere, la problema calificării bazate pe teza că, în ciuda plurali- 
tăţii de obiecte ale aceleiaşi infracțiuni, fapta infracţională este unică. 

Putem observa că, atunci când prin fapta infracțională sunt lezate deodată 
două sau mai multe valori sociale (împreună cu relaţiile sociale corespunză- 
toare), doar cea mai importantă dintre aceste valori determină grupul din 
care face parte infracțiunea respectivă. Dintre cele două obiecte de apărare 
penală, unul este principal, iar altul — secundar, acesta din urmă fiind numit 
în doctrina penală şi adiacent. Așadar, în conformitate cu un criteriu subsidiar 
de aşezare pe categorii a obiectelor infracţiunii — criteriul legăturii cu obiectul 
juridic generic al infracţiunii —, acestea se împart în obiect juridic principal al 
infracțiunii şi obiect juridic secundar (adiacent) al infracțiunii. 

Obiectul juridic principal al infracţiunii îl formează relaţiile sociale referi- 
toare la o anumită valoare socială individuală, care sunt întotdeauna vătămate, 
efectiv sau potenţial, prin săvârşirea unei anumite infracţiuni, pentru care fapt 
sunt puse în mod special de legiuitor sub protecţia legii penale, prin incrimi- 
narea infracţiunii respective. 

Dar, în cadrul infracțiunii complexe (sau al infracţiunii cu obiect juridic 
multiplu necomplex), în afară de obiectul juridic principal al infracțiunii, dis- 
tingem unul sau câteva obiecte juridice secundare (adiacente) ale infracţiunii. 
Potrivit opiniei lui Constantin Bulai, “prin obiect juridic secundar sau adia- 
cent se înţelege valoarea socială și relaţiile sociale corespunzătoare acesteia, 
împotriva cărora se îndreaptă şi care sunt apărate prin incriminarea acțiunii 
secundare sau adiacente din cadrul unei infracțiuni complexe”. 

Aşadar, evidenţierea obiectului juridic secundar de apărare penală (care 
este corelativul obiectului juridic principal de apărare penală) îşi dovedeşte 
raţiunea nu în cazul oricăror infracțiuni, ci doar al infracţiunilor complexe 
(de exemplu, al tâlhăriei) sau al infracțiunilor cu obiect juridic multiplu ne- 
complex (de exemplu, al unor infracțiuni ecologice). 

Obiectul juridic secundar al infracțiunii poate avea caracter alternativ. De 
exemplu, la tâlhărie (art. 188 din CP al RM), în cazul aplicării violenţei peri- 
culoase pentru viața sau sănătatea persoanei agresate, obiectul juridic secun- 
dar al infracţiunii este format din relaţiile sociale referitoare la sănătatea unei 
alte persoane; în cazul amenințării cu aplicarea unei asemenea violențe, acest 





s  C. Bulai, Manual de drept penal. Partea generală, p. 199. 

obiect este format din relaţiile sociale referitoare la libertatea psihică (morală) 
a unei alte persoane. 

Dacă obiectul juridic secundar al infracțiunii are un caracter alternativ, 
atunci conținutul corespunzător de infracțiune va fi prezent în cazul în care 
cel puţin una dintre valorile sociale cu caracter alternativ va “secunda” obiec- 
tul juridic principal al infracţiunii. Celelalte valori sociale, cărora nu li s-a 
adus prin infracţiune nici o atingere, vor avea în această situaţie un caracter 
facultativ, neobligatoriu. Deşi nu este exclusă nici situația când, prin infracțiu- 
ne, se aduce atingere tuturor acelor valori sociale (şi, implicit, relaţiilor sociale 
aferente), care împreună alcătuiesc obiectul juridic secundar al infracţiunii. 

Capitolul VIII 


LATURA OBIECTIVĂ A INFRACŢIUNII 


Secţiunea |. CARACTERIZAREA GENERALĂ A LATURII 
OBIECTIVE A INFRACŢIUNII 


Latura obiectivă reprezintă unul dintre cele patru elemente ale compo- 
nenţei infracțiunii şi constă în totalitatea condiţiilor cerute de norma de 
incriminare privitoare la actul de conduită pentru existenţa infracțiunii. În 
literatura de specialitate se menţionează că latura obiectivă este caracterizată 
de manifestările exterioare prin care se realizează acțiunea sau inacțiunea şi se 
produc urmările prejudiciabile. Deci latura obiectivă reprezintă aspectul exte- 
rior al comportamentului persoanei ce a comis o infracțiune. Latura obiectivă 
o constituie fapta prejudiciabilă, ilegală care se săvârşeşte într-un anumit loc şi 
într-o anumită perioadă de timp, prin intermediul unui anumit mijloc sau unei 
anumite metode. De asemenea, în conţinutul acesteia sunt incluse urmările 
prejudiciabile care s-au produs ori s-ar fi putut produce ca rezultat al săvârşirii 
faptei. Anume semnele ce caracterizează latura exterioară a comportamentului 
persoanei determină conţinutul laturii obiective a infracțiunii. Acest compor- 
tament trebuie să fie în primul rând prejudiciabil. În alin. (1) al art. 14 din CPal 
RM, legiuitorul determină un asemenea comportament drept o faptă prejudi- 
ciabilă, prevăzută de legea penală și pasibilă de pedeapsă penală. 

Uneori, legea caracterizează fapta prejudiciabilă cu anumite cerințe esen- 
ţiale, a căror îndeplinire determină chiar existenţa ei. Dintre acestea pot fi 
amintite: condiţiile de timp, de loc, mijloacele ori metodele ce se cer pentru 
existența unor anumite infracțiuni. Astfel, pentru infracțiunile calificate de 
furt, jaf, tâlhărie, prevăzute de pct. b) din alin. (2); pct. a) din alin. (3) ale 
art. 186 din CP al RM; pct. d) din alin. (2), pct. a) din alin. (3) ale art. 187; 
art. 188 din CP al RM; se cere ca faptele respective să fie săvârşite prin pătrun- 
dere în încăpere, în alt loc pentru depozitare sau în locuinţă, sau în timpul 
unei calamități. Codul penal utilizează o serie de expresii pentru desemnarea 
cerinţei de timp, printre care amintim: “în perioada interzisă” (art. 233 din CP 
al RM); “pe timp de război” (pct. e) din alin. (2) al art. 355 din CP al RM). 

Alteori, legea impune anumite mijloace pentru existenţa faptei prejudicia- 
bile ca semn al laturii obiective a infracţiunii. Astfel, infracțiunile prevăzute 
de pct. c) din alin. (2) al art. 278 din CP al RM implică săvârşirea acțiunii cu 
aplicarea armelor de foc sau a substanțelor explozive, iar în cazul art. 234 din 

CP al RM săvârşirea faptei cu utilizarea substanţelor explozive şi otrăvitoare 
sau a altor mijloace de nimicire în masă a faunei. 

Săvârşirea infracțiunii prin anumite metode constituie o caracteristică 
de bază a infracțiunilor prevăzute la pct. f) din alin. (2) al art. 280 din CP al 
RM (cu aplicarea violenţei periculoase pentru viața sau sănătatea persoanei); 
la pct. b), alin. (2) al art. 285 din CP al RM (acţiuni însoţite de pogromuri, 
distrugeri, incendieri) etc. 

O faptă este prejudiciabilă numai atunci când provoacă apariţia unei vătă- 
mări materiale sau periclitarea unei valori sociale, adică producerea unei stări 
de pericol ce ameninţă o anumită valoare socială. Determinând vătămarea 
materială cauzată prin săvârşirea faptei prejudiciabile, teoria dreptului penal 
foloseşte noțiunea de “urmare prejudiciabilă”. Iar pentru existența legăturii 
dintre fapta săvârşită şi urmarea prejudiciabilă şi stabilirea dependenţei dintre 
aceste noțiuni în literatura de specialitate se foloseşte termenul legătură de 
cauzalitate sau raportul cauzal. Ambele semne - urmarea prejudiciabilă şi 
legătura cauzală - se referă la latura obiectivă a infracţiunii. 

Astfel latura obiectivă a infracțiunii se caracterizează printr-un grup de 
semne ce determină aspectul exterior al comportamentului persoanei. Cer- 
cetarea laturii obiective a infracțiunii se face prin examinarea semnelor sale 
componente, recunoscute în doctrina penală ca fiind: a) fapta prejudiciabilă; 
b) urmarea prejudiciabilă; c) legătura de cauzalitate dintre faptă şi urmarea 
prejudiciabilă; d) locul, timpul, metoda şi mijlocul comiterii faptei. 

Latura obiectivă este una dintre cele patru elemente ale componenței 
infracţiunii. Analizând dispoziţiile normelor din Partea specială a Codului 
penal, observăm că numai unul dintre semnele obiective enumerate anterior 
caracterizează absolut toate componenţele infracțiunilor. Acest semn este fap- 
ta prejudiciabilă (elementul material). Toate celelalte semne se întâlnesc numai 
în unele componenţe concrete. Urmarea prejudiciabilă şi, respectiv, legătura 
cauzală sunt semne ce caracterizează toate componenţele materiale de infrac- 
ţiune, iar locul, timpul, metoda şi mijlocul se întâlnesc comparativ mai rar în 
descrierea componenţelor infracţiunilor în Partea specială a Codului penal. 
Pornind de la aceasta, în dreptul penal toate semnele laturii obiective a infrac- 
ţiunii se clasifică în două grupe: principale şi facultative. 

Din prima categorie face parte numai fapta prejudiciabilă. Toate celelalte 
semne urmând a fi incluse în cea de a doua grupă. 

Rezumând cele menţionate, putem formula un şir de dispoziţii finale: 

1. Este absolut necesar ca latura obiectivă să fie examinată nu numai ca o 

totalitate de semne obiective abstracte, facultative ale componenţei in- 
fracțiunii, legiferate în dispoziţiile articolelor din Partea specială a CP, 

ci şi ca unul dintre elementele principale ale infracțiunii în calitate de 
fenomen prejudiciabil real. 

Fiind unul dintre elementele componenţei infracțiunii, latura obiectivă 
se află într-o unitate indivizibilă cu celelalte elemente de bază - obiec- 
tul, subiectul şi latura subiectivă. 

Determinarea corectă a laturii obiective a componenţei infracțiunii 
reprezintă o premisă absolut necesară a temeiului răspunderii penale 
(art. 51 din CP al RM). 

Procesul calificării infracțiunii începe cu determinarea corespunderii 
exacte anume a semnelor laturii obiective care se conţin în dispoziţiile 
normelor Părţii speciale a Codului penal cu semnele faptei prejudi- 
ciabile săvârşite. Latura obiectivă constituie un element necesar, obli- 
gatoriu al componenței infracţiunii, care reprezintă temeiul juridic al 
răspunderii penale. 

Semnele laturii obiective a infracțiunii fiind reglementate deosebit de 
complex în legea penală, devin, de cele mai dese ori, criterii de delimita- 
re a componențţelor de infracţiune adiacente, care se deosebesc numai 
printr-un singur semn ce le caracterizează (de ex.: furtul (art. 186 din 
CP al RM) şi jaful (art. 187 din CP al RM)). 

După aceleaşi temeiuri, latura obiectivă constituie criteriul care permite 
delimitarea comportamentului criminal de cel necriminal, şi anume a 
infracțiunilor de delictele administrative sau disciplinare. 

Anume în funcţie de semnele laturii obiective se stabileşte gradul şi 
caracterul prejudiciabil al infracţiunii. Astfel acestea sunt luate în sea- 
mă la stabilirea categoriei și a termenului pedepsei pentru infracțiunea 
săvârşită. 


Secţiunea a II-a. FAPTA — ACŢIUNEA SAU INACȚIUNEA 
PREJUDICIABILĂ 


Fapta materială reprezintă semnul principal al laturii obiective şi constă 
din actul de conduită interzis. În lipsa semnului material, infracţiunea nici nu 


poate exista, dreptul penal modern interzicând sancţionarea simplei intenţii 


vinovate, conform principiului “cogitationis poenam nemo patitur”, unul din- 


tre cele mai semnificative principii instituţionale. 


Fără o activitate exterioară nu poate exista infracțiune. Numai o acțiune 


(inacţiune) poate atinge una dintre valorile arătate în alin. (1) al art. 2 din CP 

al RM şi produce urmări periculoase. Deci orice infracțiune reprezintă o faptă, 
o activitate materială care se manifestă sub forma de acțiune sau inacțiune. 

Activitatea fizică ce constituie semnul material al laturii obiective a in- 
fracțiunii este desemnată de legiuitor printr-un cuvânt sau printr-o expresie 
denumite “verbum regens”. În cuprinsul dispoziţiei de incriminare această 
activitate materială este desemnată sintetic fie printr-un cuvânt (de exemplu: 
“omorul” - alin. (1) al art. 145 din CPalRM, “răpirea” - alin. (1) alart. 164 din 
CP al RM; “transportarea” - art. 294 din CP al RM), fie printr-o expresie (de 
exemplu: “pătrunderea sau rămânerea ilegală în domiciliul sau în reşedinţa 
unei persoane” - alin. (1) al art. 179 din CP al RM; “activităţile ilegale sau în- 
călcarea regulilor stabilite” — alin. (1) al art. 224 din CP al RM etc.). 

Fapta penală se poate realiza prin acte materiale, ca în cazul celor mai 
multe infracțiuni (vătămare, constrângere, sustragere, distrugere), prin scris, 
ca în cazul infracțiunii de prescriere ilegală a preparatelor narcotice sau psiho- 
trope (art. 218 din CP al RM); de fals în acte publice (art. 332 din CP al RM) 
sau prin cuvinte, ca în cazul calomnierii (art. 304 din CP al RM), al insultei 
(art. 366 din CP al RM), al amenințării (art. 367 din CP al RM). 

În unele cazuri, actul ilicit poate fi realizat în mai multe modalităţi, cum 
este cazul calomnierii judecătorului, a persoanei care efectuează urmărirea 
penală ori contribuie la înfăptuirea justiţiei (art. 304 din CP al RM), care se 
poate realiza prin cuvinte sau scriere. Autorul se poate folosi de forța proprie, 
de corpuri tăioase, de o energie străină animată sau neanimată!. 

Întrucât semnul material al infracţiunii constă într-o acțiune sau inacțiu- 
ne, se impune să lămurim sensul juridic al acestor noțiuni și să le delimităm de 
alte noţiuni cu care sunt uneori confundate (“act”, “faptă” 

Acțiunea reprezintă o comportare pozitivă, o conduită a făptuitorului prin 
care se face ceva de natură să producă o schimbare în sfera relaţiilor sociale? 
(acţiunea de sustragere, (art. 186, 187 din CP al RM), de impurificare, otrăvire, 
infectare (art. 227 din CP al RM) etc.). Acţiunea infracțională este aceea prin 
care se face ceva ce nu trebuie făcut, ce este interzis printr-o normă de condui- 
tă prohibitivă; ea realizează încălcarea unei interdicții şi reprezintă o acţiune 
ilicită?. Cele mai multe infracțiuni se comit prin acţiune. Ea poate să constea 
într-un singur act sau în mai multe acte, fără ca prin acest mod de realizare 





1 M. Zolyneak, M. Michinici, Drept penal. Partea generală, laşi, Fundaţia “Chemarea”, 


1999, p. 123. 
2  Idem,op.cit.,p. 123. 
O. Stoica, Premise filosofico-juridice ale teoriei unităţii şi pluralităţii de infracţiuni. Stu- 
dia universitaria, Universitatea Babeş-Bolyai, 1973, p. 98. 

să-şi piardă unitatea infracțională. Astfel, infracțiunea de vătămare se poate 
realiza printr-o singură lovitură aplicată victimei sau prin multiple lovituri. 

În general, acţiunea diferă în funcţie de obiectul infracţiunii spre care este 
îndreptată, deoarece un anumit obiect nu poate fi lezat, sub diversele lui aspec- 
te, prin orice acţiune (de pildă, viața nu poate fi lezată prin cuvinte). Uneori 
însă, obiecte ale unor infracțiuni diferite pot fi lezate prin acelaşi tip de acţiune 
(de exemplu, prin lovire se poate vătăma integritatea corporală sau sănătatea, 
poate fi omorâtă o persoană sau poate fi distrus sau deteriorat un bun). 

În conţinutul anumitor infracţiuni, legiuitorul poate prevedea una sau 
mai multe acţiuni sau inacțiuni care pot forma alternativ actul de conduită 
interzis al aceleiaşi infracțiuni (componenţe alternative). În astfel de cazuri, 
latura obiectivă se consideră realizată suficient chiar prin îndeplinirea unei 
singure acţiuni sau inacțiuni dintre cele incriminate, cumularea mai multora 
nefiind de natură a atrage incidenţa concursului de infracțiuni (art. 292, 360, 
361 din CP alRM). 

O situaţie specifică o prezintă infracțiunile complexe, unde actul ilicit 
are un caracter complex, fiind alcătuit din două acțiuni (tâlhăria). În ipoteza 
infracțiunilor complexe, latura obiectivă se realizează numai prin săvârşirea 
ambelor acţiuni reunite, tentativa fiind posibilă însă prin începerea executării 
uneia dintre ele, dar în scopul săvârșirii şi a celeilalte. 

Noţiunea de acţiune nu trebuie confundată cu aceea de act. Actul este o 
mişcare materială, o operaţie materială care intră în compunerea acţiunii, este 
un fragment, o parte a acţiunii“. De regulă, actele ce compun acțiunea nu se 
aseamănă între ele şi nu sunt descrise în textul de incriminare, fiind presu- 
puse implicit de însăși natura faptei săvârşite, nu prezintă un interes juridic 
deosebit, luându-se în vedere doar la individualizarea pedepsei (de exemplu, 
cu scopul de a omori o persoană, făptuitorul procură o armă, cartușe, încarcă 
arma şi, îndreptând-o în direcția presupusei victime, apasă pe trăgaci). 

La fel, noţiunea de acţiune - semn al laturii obiective - nu trebuie confun- 
dată nici cu noţiunea de fapt, care include, pe lângă acţiunea sau inacțiunea 
prevăzută, şi rezultatul (consecința) acesteia. Fapta se identifică, aşadar, cu 
latura obiectivă a infracțiunii. Ea este mai mult decât acţiunea incriminată şi 
mai puţin decât infracţiunea, care presupune şi un element subiectiv, absent 
din conţinutul faptei”. 





1 Gh. Nistoreanu, V. Dobrinoiu ş.a., Drept penal. Partea generală, Bucureşti, Europa Nova, 


1999, p. 155. 
5 Idem,p. 156. 

Acţiunea se poate desfăşura în timp, în etape (faze) succesive (de ex.:omo- 
rul) sau poate fi de imediată executare (de ex.: prezentarea declarației minci- 
noase de către martor sau de partea vătămată, a traducerii sau a interpretării 
incorecte de către traducător sau interpret). 

Inacțiunea, sub care se mai poate manifesta fapta prejudiciabilă, înseam- 
nă a nu face ceea ce este ordonat de lege. Inacţiunea este legată de o normă 
onerativă, care impune obligația de a se face ceva, obligând pe destinatar la 
o anumită comportare€. Prin inacţiune sunt încălcate norme care impun în 
mod expres să se facă ceva, să se săvârşească anumite acțiuni (de exemplu, să se 
acorde ajutor în cazul neacordării de ajutor unui bolnav; să se acorde ajutorul 
material stabilit prin hotărârea instanţei de judecată în cazul eschivării de la 
acordarea ajutorului material părinţilor sau soțului). 

Deci inacțiunea este o comportare negativă, prin rămânerea în pasivitate, 
prin abținerea sau omiterea de a face ceva. Inacţiunea, ca mod de compor- 
tare, nu capătă sens decât dacă o raportăm la o obligaţie sau o nevoie de a se 
comporta activ, de a face ceva, de a interveni, luând anumite măsuri sau pre- 
cauțiuni pentru a preîntâmpina, a opri sau, după caz, a înlătura anumite con- 
secinţe negative pentru societate. Îndeplinirea obligaţiei înseamnă respectarea 
prevederilor legii; iar neîndeplinirea acesteia, printr-o conduită manifestată 
sub formă de inacțiune, înseamnă încălcarea legii şi, deci, comiterea unei in- 
fracțiuni. De pildă, lăsarea în primejdie (art. 163 din CP al RM); eschivarea 
de la plata pensiei alimentare sau de la întreţinerea copiilor (art. 202 din CP al 
RM); neglijenţa în serviciu (art. 329 din CP al RM). 

În literatura de specialitate infracțiunile săvârşite prin inacțiune se clasifi- 
că în infracţiuni exprimate prin inacțiuni absolute, când făptuitorul în genere 
nu-şi execută obligațiile (ex.: art. 203; art. 313 din CP al RM) şi infracțiuni 
comise prin inacțiuni mixte, atunci când subiectul îşi execută obligaţiile in- 
complet, parțial manifestând o atitudine neconştiincioasă față de executarea 
lor (ex.: art. 329 din CPalRM). 

Pentru tragerea persoanei la răspundere penală în cazul săvârșirii faptei 
prin inacțiune nu este suficientă constatarea existenţei unei obligaţii, a unei în- 
datoriri legale de a face ceva. Este absolut necesar a se stabili faptul că în situaţia 
dată persoana a avut posibilitatea reală de a săvârşi acțiunea cerută de la ea. 





$  M.Zolyneak, M. Michinici, op. cit., p. 123. 


7 Yeonoenoenpaeo Poccuiickoii Pedepauuu. O6wpaa uacmo, non pen. B. B. 3npaBOMBICIIoBa, 


MockBa, IOpucr', 1994, c. 133. 


162 DREPT PENAL. PARTEA GENERALĂ 





Numai în aceste condiții inacțiunea capătă importanţă juridico-penală şi 
poate fi examinată în calitate de semn principal al laturii obiective a infrac- 
țiunii?. 

În funcţie de semnul material al infracţiunii, deosebim infracțiuni comisi- 
ve şi infracțiuni omisive. 

Primele constau în comiterea unui act interzis de lege, iar celelalte presu- 
pun omiterea unui act pe care legea îl ordonă”. 

Infracţiunile comisive se săvârşesc, de regulă, prin acțiuni. Dar, pot fi 
săvârşite şi prin inacțiuni (de ex.: omorul copilului nou-născut prin lipsirea 
acestuia de hrană ori îngrijire). La fel, infracțiunilor omisive le sunt specifice 
inacțiunile, dar ele pot fi comise şi prin acţiuni (de ex.: neglijența în serviciu 
săvârşită prin neîndeplinire sau îndeplinire necorespunzătoare a obligațiilor 
de serviciu (art. 329 din CP al RM). 

Aşadar, infracțiunea comisivă nu se va confunda cu acțiunea, precum nici 
infracțiunea omisivă, cu inacțiunea, acțiunea şi inacțiunea desemnând însăşi 
conduita umană. 


Secţiunea a III-a. URMAREA PREJUDICIABILĂ 


Urmarea prejudiciabilă constituie a doua componentă a laturii obiective a 
infracţiunii. Orice infracţiune produce o urmare, un rezultat, care constă în 
lezarea obiectului sau în crearea unei stări de pericol pentru acesta. În acest 
context, chiar legea penală, în art.17, 18, definind infracțiunea săvârşită cu in- 
tenţie şi din imprudenţă, prevede că vinovăția făptuitorului trebuie raportată 
la o anumită urmare prejudiciabilă. 

Urmarea prejudiciabilă este acea modificare negativă a realităţii înconju- 
rătoare pe care fapta săvârşită a produs-o sau este susceptibilă să o producă şi 
care îşi găseşte expresia în periclitarea, vătămarea sau ameninţarea valorilor 
sociale apărate de legea penală. 

Analizând Partea specială a Codului penal, observăm că aceasta conţine 
şi o enumerare a modificărilor cu caracter negativ care pot surveni în urma 
săvârșirii faptelor descrise în dispoziţiile normelor penale. 

De pildă, ca rezultat al săvârşirii infracţiunilor contra vieții şi sănătăţii 
persoanei, libertăţii, cinstei şi demnităţii ei, pot surveni decesul sau vătămări 





3 Yeonoenoe npao. OGuyaa uacmo, non. pen. H. VI. Berpoga, IO. Vl. JlamynoBa, MockBa, 


Hosbrit KOpucr, 1997, c. 205. 
C. Bulai, Manual de drept penal. Partea generală, Bucureşti, ALL, 1997, p. 175. 

corporale de diferit grad, poate fi lezată cinstea, libertatea şi demnitatea persoa- 
nei. Infracţiunile contra patrimoniului cauzează un prejudiciu material, cele 
economice pot provoca daune materiale agenţilor economici şi statului etc. 

Deseori dispoziţiile normelor Părţii speciale a Codului penal conţin in- 
dicaţia referitoare la urmările care trebuie să se producă în realitatea obiectivă. 
Pentru aceasta legiuitorul a folosit diferite noțiuni, diverşi termeni. În unele 
articole, descriind latura obiectivă, legiuitorul stabileşte şi apariţia unor ur- 
mări materiale concrete, de pildă: vătămarea gravă a integrității corporale sau 
a sănătăţii (alin. (2) al art. 169 din CP al RM; alin. (3) al art. 171 din CP al 
RM; alin. (2) al art. 278 din CP al RM); în proporţii mari (alin. (2) al art. 196 
din CP al RM; alin. (2) al art. 236 din CP al RM; alin. (2) al art. 325 din CP al 
RM); în proporţii deosebit de mari (alin. (3) al art. 324 din CP al RM; alin. (3) 
al art. 352 din CP al RM); decesul persoanei (alin. (2) al art. 197 din CP al RM; 
art. 216 din CP al RM; alin. (1) al art. 226 din CP al RM). 

Partea generală a Codului penal conţine Capitolul XIII, “Înţelesul unor 
termeni sau expresii în prezentul Cod”, în care avem art. 126, “Proporţii deo- 
sebit de mari, proporţii mari, daune considerabile şi daune esenţiale”. Pentru a 
califica corect fapta prejudiciabilă care a provocat apariţia unei anumite dau- 
ne, este absolut necesar să luăm cunoștință de prevederile acestei norme. 

Uneori urmarea ca lezare adusă obiectului poate fi şi nematerială, atunci când 
obiectul constă într-o valoare imaterială, cum este demnitatea persoanei, care este 
lezată prin infracţiunea de încălcare a inviolabilităţii vieţii personale (art. 177 din 
CP al RM); de calomniere a judecătorului, a persoanei care efectuează urmărirea 
penală ori contribuie la înfăptuirea justiţiei (art. 304 din CP al RM). 

Urmarea mai poate să constea şi într-o stare de pericol, când, fără a se adu- 
ce o atingere efectivă obiectului ocrotirii penale, se creează o stare de pericol, 
de ameninţare pentru acesta!. Printre infracțiunile ce au ca rezultat o stare de 
pericol pot fi amintite: deturnarea sau capturarea unei garnituri de tren, a unei 
nave aeriene sau navale (alin. (1) al art. 275 din CP al RM), pierderea documen- 
telor ce conţin secrete de stat (alin. (1) al art. 345 din CP al RM), tentativa de 
omor (art. 27, 145 din CP al RM). 

Teoria dreptului penal clasifică urmările prejudiciabile în două categorii: 

1) urmări prejudiciabile materiale; 

2) urmări prejudiciabile formale. 

Urmările materiale, la rândul lor, se împart în: 

a) patrimoniale (art. 191; 197; 198 din CP al RM); 

b) fizice (art. 146; 151; 153 din CPalRM). 





1  M.Zolyneak, M. Michinici, op. cit., p. 125. 

Urmările formale se exprimă în: 

a) daune cauzate intereselor persoanei, drepturilor şi libertăţilor acesteia 
(art. 176; 177; 178; 179 din CP al RM); 

b) daune cauzate activității aparatului de stat şi organizaţiilor obşteşti 
(cap. XIV; XV; XVII). 

În funcţie de caracterul urmărilor în literatura de specialitate se face dis- 

tincţie între infracțiunile formale şi infracțiunile materiale!!. 

Atunci când pentru consumarea unei infracțiuni legea cere producerea 
unui anumit rezultat, ne aflăm în prezenţa aşa-numitelor infracțiuni materiale 
(infracțiunea de omor există doar atunci când se produce o anumită urmare, 
şi anume moartea victimei). Dacă făptuitorul realizează acţiunea ce constituie 
elementul material al infracțiunii, iar urmarea nu se produce, fapta urmează a 
fi calificată drept tentativă la acea infracţiune (de ex.: autorul trage un foc de 
armă în direcţia victimei, cu scopul de a o omori, dar dă greş). 

Infracţiunile formale se caracterizează prin aceea că legiuitorul a prevăzut 
în conţinutul lor fapta, fără să fi inclus şi urmările produse, acestea consu- 
mându-se în momentul realizării faptei. Cu toate că legea nu condiţionează 
existenţa lor de producerea unui anumit rezultat concret, aceasta nu înseamnă 
că prin săvârşirea lor nu s-ar produce o urmare prejudiciabilă. Urmarea res- 
pectivă constă tocmai în starea de pericol ce se creează prin săvârşirea faptei 
pentru valoarea socială ocrotită de norma penală (alin. (1) al art. 292 din CPal 
RM; alin. (1) al art. 317 din CPalRM). 

Dacă în cazul infracţiunilor formale s-au produs şi anumite urmări men- 
ţionate de legiuitor în alineatele următoare, atunci infracțiunea formală se 
transformă în infracțiune materială cu consecinţa agravării conținutului de 
bază al infracțiunii şi, deci, aplicarea unor pedepse mai aspre făptuitorului 
(alin. (2) al art. 292 din CP al RM). 

Rezumând cele expuse anterior, concluzionăm că importanţa urmărilor 
prejudiciabile constă în următoarele: 

1). în primul rând, ele devin semne obligatorii ale laturii obiective în toate 

componenţele materiale de infracțiune; 

2) în al doilea rând, anumite urmări, indiferent de tipul componenţei 
de bază (materiale sau formale), pot fi indicate în lege în calitate de 
semne calificante (de pildă: vătămarea intenţionată gravă a integrităţii 
corporale sau a sănătăţii, care a provocat decesul victimei - alin. (4) al 





1 C. Bulai, op. cit., p. 177. 

art. 151 din CP al RM; divulgarea secretului de stat, soldată cu urmări 
grave - alin. (2) al art. 344 din CP al RM etc.); 

3) înaltreilea rând, prezenţa sau absenţa urmărilor prejudiciabile în cazul 
în care acestea nu reprezintă semnul principal sau calificativ al com- 
ponenţei concrete de infracțiune trebuie să fie luate în seamă de către 
instanţa judecătorească în procesul individualizării pedepsei penale, la 
stabilirea categoriei şi a termenului acesteia în calitate de circumstanţe 
care atenuează sau agravează răspunderea. 


Secţiunea a IV-a. LEGĂTURA CAUZALĂ 


Legătura cauzală dintre acțiunea sau inacțiunea făptuitorului şi urmarea 
acesteia este o altă componentă a laturii obiective a infracțiunii. Datorită va- 
rietăţii condiţiilor şi împrejurărilor în care se pot comite în realitatea obiectivă 
infracțiunile, problema stabilirii raportului de cauzalitate în fiecare caz con- 
cret creează în mod practic serioase dificultăți!?. De aceea, stabilirea raportului 
de cauzalitate şi problemele pe care le ridică acesta constituie unul dintre cele 
mai dificile subiecte ale teoriei dreptului penal și ale practicii acestuia. Deşi un 
asemenea raport există în conţinutul oricărei infracțiuni, problema stabilirii 
acestuia are importanță practică numai în cazurile în care, pentru existența 
infracţiunii, este necesar ca prin acţiunea sau inacţiunea făptuitorului să se 
producă un rezultat material, cerut expres de norma de incriminare!?, deoare- 
ce în cazul infracțiunilor formale legătura cauzală rezultă din însăşi săvârşirea 
faptei. Raportul cauzal dintre acţiune-inacţiune şi urmările prejudiciabile este 
un raport obiectiv, de la cauză la efect, o relație de determinare, fiind uneori 
uşor de stabilit (de ex.: moartea unei persoane este rezultatul unei acțiuni de 
împușcare realizată de către infractor). 

Dificultatea stabilirii legăturii cauzale apare mai ales atunci când pro- 
ducerea urmării prejudiciabile a unei infracţiuni este consecinţa contribuţiei 
cauzale, simultane sau succesive a mai multe persoane, la care se adaugă şi 
existența unor condiţii ce pot accelera sau frâna producerea acesteia. În astfel 
de situaţii este necesar să se determine care dintre aceste fapte reprezintă con- 
tribuţii cu legătură de cauzalitate şi, deci, cauze ale urmării prejudiciabile care 
s-a produs şi cele care nu se includ în această categorie. De asemenea este nece- 
sară cercetarea tuturor împrejurărilor care au accelerat sau au zădărnicit apa- 





12 T. Dima, op. cit. p. 195. 
15 V. Dobrinoiu, Gh. Nistoreanu ş.a., op. cit., p. 161. 

riția urmării şi legătura lor cu contribuţia ori cu contribuţiile umane, pentru a 
stabili valoarea cauzală a acestora și dacă ele sunt sau nu relevante penal. 

Legătura cauzală presupune cu necesitate doi termeni între care se stabi- 
leşte aceasta, şi anume: fenomenul cauză şi fenomenul efect. 

Cauza este fenomenul care determină apariţia unui alt fenomen, iar efec- 
tul, fenomenul determinat, rezultatul. 

În dreptul penal legătura cauzală se stabileşte între acţiunea (inacțiunea) 
persoanei, prevăzută de legea penală şi săvârşită cu vinovăţie, care constituie 
cauza, şi urmarea prejudiciabilă, ca efect al acestei fapte. 

Potrivit unui punct de vedere mai vechi exprimat în literatura juridică, 
legătura de cauzalitate se poate stabili numai între o acțiune şi rezultat, inac- 
ţiunea neavând valoare cauzală. Această concepţie a fost combătută, susținân- 
du-se că se pot produce urmări prejudiciabile nu numai prin comiterea unei 
acţiuni, ci şi printr-o conduită umană manifestată sub formă de inacțiune. În 
toate cazurile însă, pentru ca o inacţiune să constituie cauza urmării prejudi- 
ciabile, este necesar ca ea să reprezinte neîndeplinirea unei obligaţii speciale 
a făptuitorului de a acționa, în cazul dat inacţiunea sa constituind un gen 
special de conduită!“. 

]. Moruzi afirmă în acest context că “a evita un efect, cu toate că există o 
obligaţie juridică de a-l împiedica să aibă loc, este acelaşi lucru cu a-l cauza”?5. 

Un fenomen-cauză provoacă efectul doar în anumite condiţii: o acţiune 
(inacţiune) are semnificaţie penală şi constituie cauza unei urmări prejudicia- 
bile numai dacă este săvârşită cu vinovăţie, în una dintre formele sale. În acest 
sens, fapta în examinarea legăturii cauzale nu trebuie privită izolat de proce- 
sul psihic al infractorului, ci în strânsă legătură cu acesta. O faptă, pentru a 
constitui cauza unei urmări, trebuie să o preceadă în timp şi să o determine. 
Numai realizând aceste cerinţe fapta va corespunde categoriei de cauză. O fap- 
tă posterioară producerii urmării prejudiciabile nu poate fi considerată drept 
cauză a acestei consecinţe. O anumită acțiune (inacţiune) prejudiciabilă, pe 
lângă faptul că trebuie să preceadă urmarea pentru a fi cauză a acesteia, este 
absolut necesar să o fi determinat. Fapta trebuie să genereze urmarea preju- 
diciabilă, în sensul că fără intervenţia acesteia, în anumite condiţii concrete, 
urmarea nu s-ar fi produs. Efectul, ca urmare a cauzei, apare întotdeauna după 
aceasta. În literatura de specialitate se face distincţie între acţiunea-cauză şi 
acțiunea-condiţie. Condiţia, în toate cazurile, favorizează doar producerea 





1]. Moruzi, Problema cauzalității în dreptul penal, în Studii de drept şi procedură penală, 


Bucureşti, 1933, p. 67. 
15  C. Bulai, op. cit., p. 183. 

efectului, influențând întotdeauna desfăşurarea procesului cauzal. Ea poate fi 
anterioară, concomitentă sau subsecventă cauzei (condiţie anterioară - stare 
de boală sau bătrâneţe a victimei; concomitentă - timp de noapte, ploaie to- 
renţială; posterioară - neprezentarea persoanei vătămate la medic, fapt care a 
dus la o complicaţie a leziunilor suferite; părăsirea spitalului de către victimă, 
fără avizul medicului, fapt care a dus la agravarea leziunii)!“. 

În cazul participaţiei, acţiunea-cauză aparţine autorului sau coautorilor, 
iar acțiunea-condiţie se exprimă în faptele instigatorului, complicelui, orga- 
nizatorului. 

Urmarea prejudiciabilă trebuie să fie un rezultat inevitabil al faptei pre- 
judiciabile comise (criteriul inevitabilităţii). De pildă, nu va exista legătură 
cauzală între acţiunile conducătorului auto care, nerespectând prevederile Re- 
gulamentului circulaţiei rutiere, i-a cauzat unui pieton o vătămare corporală 
medie şi moartea acestuia, care a survenit în urma introducerii unei infecții 
în procesul pansamentului. Într-o asemenea situaţie acţiunile conducătorului 
auto prezintă o condiţie şi nu o cauză de survenire a morţii. Legătura dintre 
acţiunile şoferului şi moartea pietonului este un raport întâmplător. Întâm- 
plarea nu trebuie confundată cu cazul fortuit, deoarece ea este obiectivă, 
petrecându-se în planul existenţei, al realităţii, pe când cazul fortuit ţine de 
prevedere, având loc în conştiinţa persoanei. 

Între raportul cauzal şi vinovăţie există o legătură strânsă, deoarece nu- 
mai acțiunile (inacțiunile) umane, precedate şi însoţite de anumite stări de 
conştiinţă specifice şi care au cauzat urmări prevăzute de legea penală vor fi 
luate în considerare. Însă vinovăția nu se poate identifica cu raportul cauzal. 

În practică se va stabili, mai întâi, raportul de cauzalitate dintre acţiunea 
(inacţiunea) prevăzută de legea penală şi urmare, după care se va examina 
dacă există vinovăţie sau nu, iar în cazul în care aceasta lipseşte, fapta nu va fi 
recunoscută ca infracțiune, întrucât raportul cauzal, deşi există obiectiv, nu va 
avea semnificație penală deoarece în dreptul penal răspunderea are un carac- 
ter subiectiv (alin. (2) al art. 51 din CP al RM). 

În acest context, profesorul român C. Bulai menţionează: “Fapta care 
constituie cauza rezultatului infracțional fiind expresia voinţei şi conştiinţei 
persoanei care a săvârşit-o, pentru a stabili dacă o faptă a fost sau nu cauză, 
trebuie să se examineze atât aspectul fizic, cât şi aspectul psihic al legăturii de 
cauzalitate, deoarece numai existența ambelor laturi constituie dovada legătu- 
rii de cauzalitate în infracțiune”. 





15  C. Bulai, C. Mitrache în M. Zolyneak, M. Michinic, op. cit., p. 130. 
17 C. Bulai, op. cit., p. 184. 

Pentru determinarea raportului de cauzalitate în situaţiile complicate, 
caracterizate prin existența mai multor acţiuni - condiţii, în literatura de spe- 
cialitate s-au elaborat mai multe teorii, care pot fi grupate în două curente. Un 
curent susține teza monistă, din care fac parte teoriile ce susţin că dintre ac- 
ţiunile care au precedat urmarea una singură trebuie considerată drept cauză a 
efectului, celelalte acţiuni având semnificaţia unor condiţii, iar cel de al doilea 
susține teza pluralistă în problema cauzalităţii, care include teoriile potrivit 
cărora se admite pluralitatea de cauze care concură la producerea urmării. 

Teza monistă cuprinde păreri diferite ale autorilor care au formulat mai 
multe teorii, de ex.: 

a) teoria cauzei adecvate (tipice), care susține ideea că trebuie considerat 
drept cauză a unei urmări fenomenul care prin natura sa este apt de a 
produce un anumit rezultat. Se consideră că o anumită activitate con- 
duce în mod normal la un anumit rezultat şi că, deci, fiecare rezultat îşi 
are cauza sa firească, adecvată, tipică, de unde apare şi denumirea dată 
acestei teorii. Aşa cum s-a subliniat în literatura juridică, teoria cauzei 
adecvate este criticabilă, ca, de altfel, şi celelalte teorii moniste, întrucât 
reduce antecedența cauzală la o singură contribuţie umană, pe de o par- 
te, iar pe de altă parte, lasă nerezolvate situaţiile, în care rezultatul este 
produs prin acțiuni netipice, de ex.: amenințarea unei persoane bolnave 
de inimă îi provoacă acesteia o criză cardiacă, ce are drept urmare dece- 
sul victimei; 

b) teoria cauzei eficiente, potrivit căreia trebuie considerat drept cauză a ur- 
mării fenomenul care a declanșat procesul genetic (de generare) şi a creat 
pentru celelalte condiţii aptitudinea de a produce urmarea imediată; 

C) teoria cauzei preponderente, potrivit căreia trebuie considerată drept 
cauză numai energia sau fenomenul premergător care a contribuit în 
mod hotărâtor la producerea rezultatului; 

d) teoria cauzei proxime susţine, dimpotrivă, că nu poate fi cauză decât 
fenomenul sau energia care a precedat nemijlocit urmarea, indiferent 
de valoarea sa contributivă la declanşarea sau susținerea cursului de 
evenimente ce au dus la acesta. Teoria în cauză îşi găseşte aplicabilitatea 
mai ales în jurisprudența engleză şi cea americană. Deci cauza o con- 
stituie ultima energie sau fenomenul care a precedat rezultatul. Teoria 
dată este criticabilă întrucât în ea nu se ţine seama de intensitatea con- 
tribuţiei şi de interacţiunea tuturor condiţiilor necesare care compun 
antecedenţa unei urmări prejudiciabile, valoarea contributivă a tuturor 
condiţiilor necesare dizolvându-se în una singură, cea de pe urmă. 

Teza pluralistă, în cadrul căreia au fost formulate mai multe teorii, dintre 
care cele mai importante sunt considerate: 

a) teoria echivalenței condițiilor (teoria condiţiei sine qua non) are cea mai 
largă răspândire şi a fost formulată pentru prima dată în 1860 de penalistul 
german Von Buri. 

Teoria respectivă se întemeiază pe trei postulate esenţiale: 

—  cauzalitatea este, de regulă, plurală; 

— urmează a fi considerată cauză orice condiţie premergătoare fără de 

care efectul nu s-ar fi produs; 

— toate condiţiile premergătoare rezultatului şi fără de care acesta nu s-ar 
fi produs au o valoare contributivă egală, ceea ce înseamnă că nu se 
poate stabili o ierarhie sub raportul contribuţiei între fenomenul-cauză 
şi fenomenul-condiţie. 

Potrivit acestei teorii, orice condiție care poate fi legată de rezultatul produs 
trebuie considerată ca fiind o cauză a acestuia, dacă a contribuit — indiferent în 
ce măsură - la producerea lui. Verificarea dacă o condiţie a fost sau nu cauzală 
se face prin procesul eliminării şi, dacă se observă că fără ea rezultatul nu s-ar fi 
produs, i se atribuie valoare de cauză a procesului genetic. Condiţiile care nu au 
fost necesare producerii rezultatului sunt eliminate din antecedenţa cauzală. 

Teoria condiţiei sine qua non sau a echivalenţei condiţiilor a fost criticată 
de specialiştii în domeniu întrucât nu se face în conţinutul acesteia distincția 
dintre fenomenul-cauză şi fenomenul-condiţie, punându-se pe acelaşi plan 
acte de conduită cu valori contributive esenţial diferite. Astfel ea nu permite 
instituirea unei metodologii utile pentru a distinge în cazul participaţiei fapta 
autorului de cea a complicelui său, care doar a contribuit la săvârşirea faptei, 
echivalând mecanic cauzele cu condiţiile, astfel atrăgând lărgirea considerabi- 
lă şi neîntemeiată a câmpului răspunderii penale şi față de persoanele care, deşi 
au creat una dintre condiţiile premergătoare rezultatului, valoarea contributi- 
vă a acesteia nefiind esenţială în declanşarea procesului de determinare; 

b) teoria condiţiei necesare (formulată de cunoscutul penalist rus A. N. Trainin 
şi susținută în dreptul penal român de V. Papadopol)! reprezintă, de fapt, o va- 
riantă a teoriei condiţiei sine qua non şi propune să fie considerată drept cauză 
a rezultatului orice condiţie necesară pentru producerea acestuia, ţinându-se 
seama de contribuţia concretă adusă de fiecare condiție. Condiţia necesară 
(cauza) urmează a fi depistată prin izolarea condiţiilor şi eliminarea celor 
care, luate singular, nu ar fi putut produce rezultatul. 





18  V. Papadopol, Principii de drept, Bucureşti, Editura Ştiinţifică, 1958, p. 543. 

Acestei teorii i a-a reproșat că nu aduce nimic nou în problema legăturii 
de cauzalitate deoarece post factum toate condiţiile par ca necesare după ce 
rezultatul s-a produs. Teoria în cauză a mai fost criticată şi pentru faptul că 
şterge deosebirile dintre cauze şi condiţii, până la urmă, cauza identificân- 
du-se cu oricare dintre condiţiile care au permis rezultatul, astfel putând trage 
la răspundere persoane ale căror acte de conduită, deşi se situează în afara 
procesului de determinare, au contribuit la condiţionarea acestuia. 

Observăm că toate aceste teorii nu sunt în măsură să asigure o reglemen- 
tare completă asupra cauzalităţii în dreptul penal. 

În ce ne priveşte, susţinem concepțiile care utilizează termenul de antece- 
dență cauzală a unei infracțiuni, în această antecedenţă putând fi circumscrise 
atât cauzele propriu-zise ce au determinat urmarea prejudiciabilă, cât şi con- 
dițiile care au concurat la aceasta, cărora li se atribuie valoare cauzală, astfel 
făcându-se distincție între cauze şi condiţii cu valoare cauzală. 

În problema legăturii de cauzalitate teoria şi practica dreptului penal re- 
levă un şir de teze a căror cunoaştere facilitează constatarea justă a raportului 
de cauzalitate: 

a) în cazul identificării mai multor fapte urmează a se stabili care au rol 
de contribuţii determinante (cauze), ce au generat producerea urmării, 
şi care au caracter de ajutor, reprezentând doar condiţii favorabile în 
producerea rezultatului; 

b) raportul de cauzalitate există şi în situaţia în care urmarea prejudiciabi- 
lă nu s-a produs imediat după săvârşirea faptei, ci după trecerea unui 
anumit interval de timp (o vătămare corporală gravă, care a provocat 
decesul victimei — alin. (4) al art. 151 din CP al RM sau neglijenţa în 
serviciu, care a provocat decesul unei persoane sau alte urmări gra- 
ve — alin. (2) al art. 329 din CP al RM); 

c) legătura cauzală există şi în situaţia în care fapta a provocat o urmare 
prejudiciabilă în comun cu alte împrejurări preexistente, concomi- 
tente sau posterioare, dacă fără intervenţia acţiunii rezultatul nu s-ar 
fi produs (de pildă, există infracţiunea de vătămare corporală gravă a 
integrității corporale sau a sănătăţii care a provocat decesul victimei, 
prevăzută de alin. (4) al art. 151 din CP al RM, atunci când o persoană a 
aplicat o lovitură care prin ea însăși nu poate duce la decesul persoanei, 
dar care s-a produs pentru că victima suferea de o boală cronică sau se 
afla în stare de ebrietate, sau într-o stare de slăbiciune datorită vârstei 
sau unei boli etc.). 

Secţiunea a V-a. SEMNELE FACULTATIVE ALE LATURII OBIECTIVE 
A INFRACŢIUNII 


În procesul de stabilire a temeiului tragerii la răspundere penală a persoa- 
nei vinovate de comiterea unei infracțiuni şi de calificare a faptei prejudiciabi- 
le organul de urmărire penală stabileşte absolut în toate cazurile locul, timpul, 
mijlocul, metoda și împrejurările concrete în care a fost comisă infracțiunea. 
Acestea sunt prezente cu ocazia săvârşirii unei infracţiuni concrete, deoarece 
existenţa ei nu poate fi concepută în afara locului şi a timpului, iar comiterea 
se efectuează într-un anumit mod şi adeseori cu anumite mijloace. În raport 
cu componenţa infracțiunii, semnele laturii obiective arătate - locul, timpul, 
metoda, mijloacele, împrejurările săvârşirii infracțiunii —, alături de urmările 
prejudiciabile şi legătura cauzală, constituie semne facultative ale acesteia. 
Acestea nu se iau în seamă pentru a considera fapta ca infracțiune decât atunci 
când sunt prevăzute în conţinutul ei legal, cu alte cuvinte, doar cazul în care 
sunt indicate într-o dispoziţie a normei penale concrete ele devin semne prin- 
cipale obligatorii. 

Locul comiterii faptei, fiind prevăzut în Partea generală a CP în art. 12, 
ca semn al laturii obiective a infracţiunii, este stabilit nemijlocit în dispoziția 
normei penale speciale (de pildă, frontiera vamală a Republicii Moldova - în 
art. 248 din CP al RM; transportul public sau în alte locuri publice - în art. 288 
din CP al RM; marea liberă sau un alt loc care nu este supus jurisdicției nici 
unui stat — în art. 289 din CPalRMetc.). 

Un anumit loc unde a fost comisă fapta poate mări gradul ei prejudicia- 
bil, constituind un semn calificant al acesteia (de ex.: încălcarea regulilor de 
circulaţie a substanţelor, materialelor şi deşeurilor radioactive, bacteriologice 
sau toxice săvârşite în zona situaţiei ecologice excepţionale sau în zona unei 
calamităţi naturale — alin. (2) al art. 224 din CP al RM). 

Timpul se caracterizează mai întâi de toate printr-o anumită durată, care 
se măsoară în secunde, minute, ore. Acesta se manifestă într-un anumit in- 
terval, perioadă de timp în care este săvârşită o anumită faptă sau are loc un 
eveniment — ora, ziua, luna, anul. În art. 9 din Partea generală a Codului penal 
se conţine o reglementare generală a timpului săvârșirii faptei, prin care se 
înțelege timpul când a fost săvârşită acţiunea (inacțiunea) prejudiciabilă, in- 
diferent de timpul survenirii urmărilor. Descriind semnele ce caracterizează 
o infracțiune concretă, organul de urmărire penală arată când a fost săvârşită 
fapta, care a fost durata comiterii ei, mai ales în cazurile infracțiunilor conti- 
nui (de ex.: dezertarea — art. 371 din CP al RM) şi când a apărut urmarea preju- 

diciabilă. Însă, pentru calificarea faptei, acestea nu prezintă nici o importanță. 
Legea penală în vigoare în rare cazuri conţine indicaţia despre un anumit timp 
al comiterii faptei, atribuindu-i astfel importanță de semn principal al laturii 
obiective a infracțiunii. De pildă, stabilind răspunderea pentru vânatul ilegal, 
legiuitorul indică, pe lângă alte semne ale laturii obiective a infracţiunii, şi 
perioada interzisă - art. 233 din CP al RM sau timpul de război, ca semn cali- 
ficant în alin. (2) al art. 355 din CP al RM. 

De asemenea unele infracțiuni nu se pot comite decât printr-o anumită 
metodă, care constă într-o totalitate de procedee şi moduri, aplicate de făp- 
tuitor în procesul săvârşirii infracțiunii. Dacă întreprindem o analiză a Părţii 
speciale a Codului penal, constatăm că acest semn al laturii obiective a in- 
fracțiunii se întâlneşte frecvent în dispoziţiile normelor penale, de pildă, cu 
aplicarea violenţei periculoase pentru viața sau sănătatea persoanei (alin. (2) 
al art. 280 din CP al RM); prin ameninţare sau prin alte acte ilegale (alin. (1) 
al art. 309 din CP al RM); tortura sau acţiuni care înjosesc demnitatea părții 
vătămate (alin. (2) al art. 328 din CP al RM); automutilarea sau simularea 
unei boli (alin. (2) al art. 353 din CP al RM). Uneori metoda comiterii faptei 
constituie criteriul ce delimitează infracțiunile asemănătoare după alte semne 
caracteristice. Așa, de exemplu, după metoda săvârșirii deosebim furtul (su- 
stragerea pe ascuns a bunurilor altei persoane) de jaf (sustragerea deschisă a 
bunurilor altei persoane). 

Mijlocul şi instrumentul comiterii infracţiunii reprezintă obiectele mate- 
riale cu ajutorul cărora este săvârşită fapta prejudiciabilă. De cele mai dese ori 
acestea sunt armele, diferite obiecte aplicate în calitate de arme, documente 
oficiale etc. 

În literatura de specialitate se face pe bună dreptate distincţie între mij- 
locul comiterii infracţiunii şi obiectul material al infracțiunii. Astfel, un 
document oficial folosit în cazul infracţiunii de escrocherie (art. 190 din CP 
al RM) reprezintă mijlocul comiterii faptei, iar în cazul infracțiunii de fals în 
acte publice (art. 332 din CP al RM) documentul oficial constituie obiectul 
material al infracțiunii. 

Împrejurările săvârşirii faptei reprezintă situaţia, circumstanţele, condijţii- 
le în care a fost comisă infracțiunea, de pildă, omorul săvârșit în stare de afect 
(art. 146 din CP al RM); declaraţia mincinoasă, concluzia falsă sau traducerea 
incorectă (alin. (2) al art. 312 din CP al RM); constrângerea de a face declaraţii 
mincinoase, concluzii false sau traduceri incorecte ori de a se eschiva de la 
aceste obligaţii (alin. (2) al art. 314 din CP al RM). Rezumând cele menţionate, 
concluzionăm că semnele facultative ale laturii obiective a infracțiunii prezin- 
tă importanţă ținând seama de următoarele aspecte: 

a) 


b) 


c) 


ele devin semne principale ale laturii obiective a infracţiunii numai în 
situația în care sunt nemijlocit indicate în dispoziţia normei penale care 
determină semnele componenţei de bază a infracţiunii (îndeletnicirea 
cu pescuitul, vânatul sau alte exploatări ale apelor se consideră ilegale 
atunci când are loc utilizarea substanţelor explozive şi otrăvitoare sau a 
altor mijloace de nimicire în masă a faunei (art. 234 din CP al RM); 
există situaţii când semnele facultative ale laturii obiective a infracţiunii 
transformă componenţa de bază a acesteia în componenţă calificată. 
Aceasta se întâmplă atunci când semnele facultative sunt prevăzute în 
alineatele 2, 3 etc. ale articolului respectiv; în situaţiile date ele se mai 
numesc semne calificante (cu folosirea unor mijloace tehnice specia- 
le — alin. (2) al art. 259 din CP al RM; cu aplicarea armelor de foc sau a 
substanţelor explozive - alin. (2) al art. 278 din CP al RM etc.); 

atunci când semnele facultative ale laturii obiective a infracțiunii nu 
sunt prevăzute într-o dispoziţie penală în calitate de semne principale 
sau calificante, importanţa lor este determinată de faptul că în cazurile 
respective acestea urmează să fie examinate în calitate de circumstanţe 
care atenuează sau agravează răspunderea în procesul stabilirii catego- 
riei şi a termenului pedepsei pentru infracțiunea săvârşită. 

Capitolul IX 


SUBIECTUL INFRACŢIUNII 


Secţiunea |. NOȚIUNEA ȘI TIPURILE SUBIECTELOR INFRACŢIUNII 


Într-o accepţiune mai simplă, subiect al infracţiunii este cel ce a comis in- 
fracțiunea. Însă apare întrebarea: cine poate comite o infracțiune? Un răspuns 
univoc la această întrebare încă nu a fost dat în doctrina juridico-penală, din 
care cauză şi discuţiile cu privire la constituirea altor subiecte, pe lângă cel 
tradițional și indiscutabil — persoana fizică, în particular cea a entităţilor co- 
lective, adică a persoanelor juridice —, sunt dintre cele mai actuale. 

Istoria dreptului penal cunoaşte şi cazuri de pedepsire a animalelor, in- 
sectelor, şi chiar a obiectelor neînsuflețite, pentru “comiterea” diferitelor cri- 
me. Unii autori relatează faptul că în 1553, în Rusia un clopot bisericesc a fost 
condamnat pentru infracțiune contra statului — “chemarea” oamenilor la răs- 
coală — şi pedepsit prin biciuire şi exilat în Siberia!. Până la formarea dreptului 
penal modern (sfârşitul secolului XVIII - secolul XIX) şi alienaţii mintali erau 
supuși pedepselor penale. 

Toate aceste soluţii extreme, care nu pot fi acceptate de către ştiinţa drep- 
tului penal modern, se datoresc insuficienţei sau chiar lipsei unei abordări a 
problemei subiectului infracţiunii din punct de vedere conceptual. 

Autorul german Rumelin afirma că în primul rând este necesar a determi- 
na conceptul superior conform căruia trebuie aliniate diversele fenomene ce se 
consideră subiecte de drept. Cu alte cuvinte, conceptul superior este subiectul 
de drept, în cazul nostru - al dreptului penal, mai exact - al infracţiunii, şi răs- 
punsul la întrebarea dacă persoana juridică este subiect al infracțiunii depinde 
de faptul ce punem la baza noţiunii de subiect. Lipsa unei asemenea noţiuni 
legislative, precum şi preocuparea doctrinarilor de această problemă într-un 
mod preconceptual, anterior teoriei imputabilităţii, au generat o identificare 
totală a subiectului infracţiunii cu persoana fizică. 

Penalistul german G. Jakobs susține că determinarea subiectului în 
sistemul penal nu se face exclusiv din punct de vedere naturalist, ci având 
importanţă şi determinarea calitativă a subiectului imputării. Acesta nu tre- 
buie să posede exclusiv caracteristicile unei persoane fizice (rațiune şi corp), 





] 


A. HaymMoB, Yeonoenoe npao. O6uaa uacmv, BEK, MockBa, 1997, c. 180. 


Capitolul IX 175 





ci poate poseda şi alte calităţi, cum ar fi deținerea de statut şi organe, trăsături 
proprii unei persoane juridice. Prin urmare, aici trebuie să se plece de la con- 
ceptele sociale corespunzătoare, adică de la un subiect dotat cu calități sociale 
(persoană), luând în consideraţie cadrul de obligaţiuni ce-i revin (competenţa) 
şi norma socială. În acest context, a fi subiect înseamnă a exercita un rol, nu însă a 
fi expresia subiectivă a purtătorului calității de subiect. Este vorba, după cum susți- 
ne Jakobs, de reprezentarea unei competenţe concepute din punct de vedere social. 

Dreptul penal actual este bazat pe preceptul subiectului individual, model 
care nu poate soluţiona conflictul dintre scopurile politicii penale şi dogmatica 
cu privire la conceptele acţiunii (inacţiunii), vinovăţiei, precum şi pedepsei pe- 
nale, care au fost elaborate pornindu-se de la ideea individului şi a însuşirilor 
acestuia. Ca subiect al infracțiunii, individul a marcat conceptele dogmatice 
ale teoriei delictului şi, în consecinţă, un concept de acţiune (inacţiune) şi vi- 
novăţie, adevărat numai pentru capacităţile acestuia. În consecinţă, răspunde- 
rea penală a persoanelor juridice a fost negată mereu, deoarece analiza acesteia 
a fost abordată pe baza categoriilor dogmatice de acțiune şi vinovăţie, străine 
conceptului de persoană juridică. 

Pentru G. Jakobs, punctul de plecare al dreptului penal nu îl reprezintă 
acțiunile în sens naturalistic, ci subiectele răspunderii, care sunt sisteme com- 
puse din psihic şi corp, atunci când este vorba de persoane fizice, sau din statut 
şi organe — în cazul persoanelor juridice, a căror excludere din aria răspunderii 
nu poate fi justificată absolut cu nimic, deoarece ambele sisteme sunt perfect 
capabile de a produce rezultate. Această capacitate se exprimă prin prisma fap- 
telor relevante pentru dreptul penal, care pot emana atât de la o persoană fizică 
(comportament uman), cât şi de la o persoană juridică (acordul unui organ). 
În acest context, actele organelor persoanei juridice se convertesc în acțiunile 
proprii persoanei juridice. 

În această ordine de idei, aplicând principiile inspiratorii şi regulile gene- 
rale ale coautoratului şi autoratului mediat, s-a afirmat capacitatea de acțiune 
a persoanelor juridice. Aceste entităţi sunt destinatari ai normelor juridice în 
baza faptului că pot produce efecte, prevăzute de normele respective; de aici 
rezultă că ele pot fi autori de infracţiuni, adică pot realiza “acțiuni” (contracte, 
înţelegeri, acorduri), care se conturează prin prisma acțiunilor organelor şi 
reprezentanţilor acestora, dar care sunt, în același timp, şi acțiunile persoanei 
juridice (a fel ca şi coautorul şi autorul mediat, răspund pentru actele lor pro- 
prii, chiar dacă acestea se realizează total sau parţial prin intermediul altuia). 

Cu toate că autorii Codului au intitulat articolul — “Subiectul infracţiunii”, 
după exemplul Codului penal din 1961, ei totuşi nu dau o definiţie a subiectu- 
lui, ci fac o simplă enumerare a persoanelor care pot fi subiecte ale infracțiu- 

nii; cu alte cuvinte, pur şi simplu numesc persoana fizică şi persoana juridică. 
Acest fapt lasă în continuare deschisă problema subiectului pentru dezbateri 
doctrinare şi soluţii jurisprudenţiale noi, problemă care a devenit şi mai actua- 
lă odată cu adoptarea noului Cod penal. 

Astfel, în acest moment putem conchide că subiect al infracțiunii este recu- 
noscută persoana care a comis o faptă prevăzută de legea penală şi care, graţie 
faptului că posedă toate semnele prevăzute de lege pentru această categorie de 
subiect, este pasibilă de răspundere penală. 


Secţiunea a II-a. PERSOANA FIZICĂ — SUBIECT AL INFRACŢIUNII 


$1. Vârsta - condiţie a răspunderii penale 


Pe lângă responsabilitate, vârsta este unul dintre semnele persoanei fizice 
pentru a putea fi privită în calitate de subiect al infracţiunii (alin. (1) al art. 21 
din CP al RM). Problema vârstei de la care persoana dobândeşte capacitate 
penală este soluționată în mod diferit în diverse jurisdicții. Vârsta iresponsabi- 
lităţii penale depline, adică până la care se exclude orice posibilitate de tragere 
la răspundere a persoanei pentru comiterea vreunei infracțiuni, diferă mult 
de la ţară la ţară şi variază, în general, între 7 ani (în India şi Elveţia, 13 ani în 
Franţa, o poziţie intermediară fiind ocupată de Germania, Rusia, Republica 
Moldova - 14 ani) şi 15 ani (în Suedia, Danemarca şi Polonia). 

Se disting 3 criterii care se utilizează în diferite legislații pentru stabilirea 
vârstei răspunderii penale: biologic - persoana devine automat penalmente 
responsabilă odată cu atingerea unei anumite vârste; intelectual - făptuitorul 
este responsabil dacă se demonstrează că a comis fapta cu discernământ, altfel 
spus persoana trebuie să atingă un anumit nivel de maturitate psihologică şi 
fizică; mixt — ce constă în combinaţia primelor două criterii. 

Diversitatea soluţiilor adoptate în abordarea problemei date în diferite 
state ale lumii denotă complexitatea acesteia, care este de natură interdiscipli- 
nară. Astfel, cercetările din domeniul psihologiei, pedagogiei, precum şi alte 
ştiinţe susțin faptul că odată cu atingerea vârstei de 12-13 ani minorul este în 
stare să-şi aprecieze conştient comportamentul său, să prevadă consecinţele 
lui, iar în legătură cu aceasta şi să aleagă varianta care-i convine mai mult, care 
corespunde intereselor sale. 





Pentru un studiu comparativ a se vedea: V. Grosu, Vârsta răspunderii penale a persoanei 
în perspectivă comparativă. Analele ştiinţifice ale USM, Seria «Ştiinţe socioumanistice», 
vol. I, 2004, p. 256-259. 

Standardele internaţionale şi garanţiile minime pentru justiția penală 
juvenilă sunt stabilite în Convenţia ONU cu privire la drepturile copilului, 
în al cărei art. 40 este consemnat că statele vor stabili o vârstă minimă sub 
care copiii vor fi prezumaţi neavând capacitatea de a viola legea penală. Deşi 
convenţia respectivă nu stabileşte expres vârsta concretă minimă care ar 
duce la dobândirea capacităţii penale, Comitetul ONU responsabil de mo- 
nitorizarea conformării cu cerinţele convenției a criticat jurisdicţiile în care 
vârsta minimă a răspunderii penale este de 12 ani sau inferioară acesteia. Un 
alt document de importanță primordială în acest domeniu sunt Regulile de 
la Beijing - Regulile standard minime ale ONU pentru administrarea justiţiei 
juvenile”. Putem spune că aceste recomandări ale organismelor internaţionale 
cu privire la standardele minime în privinţa limitei inferioare a vârstei de la 
care survine răspunderea penală sunt, în general, respectate de către legislația 
penală a Republicii Moldova. 

Astfel, vârsta minimă a răspunderii penale nu trebuie să fie inferioară vâr- 
stei când persoana capătă anumite cunoştinţe, inclusiv în domeniul dreptului, 
experienţă de viață, ajunge la un nivel de maturitate necesar pentru a se putea 
conforma cu prescripţiile legii penale. 

În continuare, menționăm faptul că Codul penal din 2002, ca şi cel CP 
anterior, din 1961, a stabilit limita minimă a răspunderii penale în privința 
minorilor începând cu vârsta de 14 ani pentru unele infracţiuni, şi acestea 
sunt cazurile când minorul poate să-şi controleze comportamentul, voinţa în- 
cepând cu primele manifestări ale conduitei criminale. 

Urmând această ordine de idei, alin. (1) al art. 21 din CP al RM dispune 
că “sunt pasibile de răspundere penală persoanele fizice responsabile care, în 
momentul săvârșirii infracțiunii, au împlinit vârsta de 16 ani”. Această normă 
stabileşte regula generală, conform căreia numai începând cu vârsta de 16 ani 
persoana poate fi supusă răspunderii penale. Ca excepţie de la această regu- 
lă, alin. (2) al art. 21 din CP al RM enumeră cazurile, infracțiunile concrete, 
pentru săvârşirea cărora individul poate fi tras la răspundere penală odată cu 
atingerea vârstei de 14 ani: omorul, vătămarea intenţionată gravă sau medie a 





În comentariile la Regulile de la Beijing se menţionează că “vârsta minimă a răspunderii 
penale diferă pe larg graţie condiţiilor istorice sau culturale. Abordarea modernă trebuie 
să ia în considerație faptul dacă copilul poate trăi în conformitate cu componentele mo- 
rale și psihologice ale răspunderii penale; aceasta înseamnă dacă un copil, în virtutea 
discernământului şi înțelegerii sale individuale, poate fi tras la răspundere pentru un 
comportament esențialmente antisocial. Dacă vârsta răspunderii penale este fixată la 
un nivel prea jos sau dacă nu există o limită minimă de vârstă, noțiunea răspunderii ar 
deveni fără de sens”. 

integrităţii corporale sau a sănătăţii, furtul, jaful, tâlhăria, huliganismul agra- 
vat etc. Această listă de infracțiuni poartă un caracter exhaustiv, legea penală 
indicând expres numerele articolelor şi alineatelor, şi ea poate fi completată 
doar printr-o modificare a CP. 

Legiuitorul a inclus în lista infracțiunilor care pot fi imputate unei per- 
soane începând cu vârsta de 14 ani faptele de o periculozitate sporită (omor, 
tâlhărie), precum şi faptele al căror pericol social este accesibil a fi recepționat, 
în unele cazuri datorită caracterului extrem de răspândit, chiar şi de la vârsta 
menţionată (infracțiuni contra vieţii, sănătăţii, patrimoniului) şi care se comit 
în mod prioritar de către minori. În listă articolelor respective sunt incluse 
doar infracțiunile intenţionate. 

Codul penal prevede nişte infracțiuni pentru care răspunderea penală 
survine, datorită unor condiţii obiective, doar începând cu vârsta de 18 ani: 
antrenarea minorilor la activitate criminală (art. 208), antrenarea minorilor la 
consumul ilegal de droguri (art. 209) etc. Minorii nu pot fi subiecţi ai infrac- 
ţiunii de tragere cu bună-ştiinţă la răspundere penală a unei persoane nevino- 
vate (art. 306) — în care subiectul este unul special - judecătorul, ai infracţiunii 
de abuz de putere sau de serviciu (art. 327) - unde subiectul este o persoană 
cu funcție de răspundere, ai infracțiunilor militare (capitolul XVIII, Partea 
specială a CP) — în care subiect poate fi doar supusul militar, adică începând 
cu vârsta de 18 ani. 

În baza celor expuse, o chestiune dintre cele mai importante, ce urmează a 
fi clarificată în cazul tragerii la răspundere penală a unui minor, este stabilirea 
exactă a vârstei sale — anul, luna, ziua de naştere. În acest context, conform 
Hotărârii Plenului Curţii Supreme de Justiţie a RM nr. 37 din 12.11.19974, “se 
consideră că persoana a atins o vârstă anumită nu în ziua naşterii, ci începând 
cu ziua următoare”, adică începând cu ora 24.00 a zilei următoare. Astfel, dacă 
minorul a comis nişte fapte criminale în ziua împlinirii de către el a 14 sau 16 
ani, acestea nu-i pot fi imputate, răspunderea penală pentru ele fiind exclusă. 

Vârsta se stabileşte în baza actelor respective — buletin de identitate, 
paşaport, adeverinţă de naștere. În cazul lipsei acestora, se apelează la alte pro- 
be, inclusiv la expertiza medico-legală. În astfel de situaţii conform aceleiaşi 
Hotărâri a Plenului Curţii Supreme de Justiţie, “la constatarea vârstei de către 
expertiza medico-legală, ziua nașterii inculpatului urmează să fie considerată 
ultima zi a acelui an care este numit de experţi, iar în cazul constatării vârstei 





+ Hotărârea Plenului CS] a RM nr. 37 din 12.11.1997 cu privire la practica aplicării de către 


instanţele judecătoreşti a legislaţiei în cadrul examinării cauzelor privind infracțiunile 
săvârşite de minori, în “Culegere de hotărâri explicative”, Chişinău, 2002, p.263. 

prin numărul minim şi maxim de ani, judecata urmează să pornească de la 
vârsta minimă a acestei persoane presupusă de expertiză”. 

Diferitele aspecte abordate ce ţin de reglementarea vârstei minime a 
subiectului infracţiunii, care la rândul său apare şi ca premisă de tragere la 
răspundere penală a minorului, dezvăluie complexitatea problemei respective, 
care capătă o amprentă specifică în contextul Dreptului penal, spre deosebire 
de alte ştiinţe, precum sunt psihiatria, psihologia, pedagogia. Datele acestor 
ştiinţe au generat păreri controversate, unele susținând ideea majorării vârstei 
minime, pe când altele — din contra - pledând pentru conservarea pragului 
existent de vârstă (14 ani în Republica Moldova şi în majoritatea statelor din 
spaţiul post-sovietic) sau diminuarea lui până la 13 ani. 

În această ordine de idei, unele legislații au adoptat norme în acest 
sens, pentru a da un răspuns situaţiilor de posibilă retardare în dezvoltarea 
fizică şi intelectuală, de socializare suficientă a minorului, care împiedică 
conştientizarea şi dirijarea deplină a faptelor sale în anumite condiţii concrete. 
Astfel, CP al Rusiei (alin. 3 al art. 20) stipulează că dacă minorul a atins vârsta 
răspunderii penale, dar în urma retardării în dezvoltarea sa psihică, care nu este 
legată de o dereglare psihică, nu era capabil în deplină măsură să conştientizeze 
caracterul de fapt și pericolul social al acţiunilor (inacțiunilor) sale sau să le 
conducă, el nu poate fi tras la răspundere penală. În acelaşi sens poate fi citată 
şi Legea privind tribunalele pentru minori din Germania“. 

Astfel, fixarea în legea penală a vârstei de 16 ani, iar în unele cazuri şi de 
14 ani, înseamnă că începând cu această vârstă minorul este deja un potenţial 
subiect al infracțiunii şi poate fi tras la răspundere penală pentru faptele comi- 
se de el ce constituie infracțiuni. Or aceasta încă nu înseamnă că el este privit 
ca un matur în dreptul penal, statutul său fiind diferit de cel al adulților“. Că- 
lăuzindu-se de principiul umanismului, Codul penal a instituit un regim mai 
blând al răspunderii şi pedepsei penale când este vorba de persoanele care nu 
au atins vârsta de 18 ani, al căror nivel de socializare, maturitate şi discernă- 
mânt nu poate fi asimilat cu cel al unui adult. 





Art. 3 al acestei legi, referindu-se la minorii între 14 şi 18 ani, prevede că un tânăr este 
penalmente responsabil dacă la momentul comiterii faptei, după nivelul său de dezvoltare 
morală şi spirituală, el este destul de apt a discerne răul pe care îl prezintă fapta şi, în con- 
secință, a se comporta. 

X. Ulianovschi, Răspunderea penală a minorilor // Revista naţională de drept, 2002, 
nr. 3, p. 10-12. 


180 DREPT PENAL. PARTEA GENERALĂ 





$2. Responsabilitatea şi iresponsabilitatea 


Responsabilitatea este cea de a doua facultate a persoanei fizice pentru a se 
putea constitui în calitate de subiect al infracţiunii. Codul penal din 2002, spre 
deosebire de cel din 1961, defineşte atât responsabilitatea, cât şi iresponsabili- 
tatea. Conform art. 22 din CP al RM, “responsabilitatea este starea psihologică 
a persoanei care are capacitatea de a înţelege caracterul prejudiciabil al faptei, 
precum şi capacitatea de a-şi manifesta voinţa şi a-şi dirija acțiunile”. Deci, res- 
ponsabilitatea este capacitatea individului de a înţelege corect împrejurările de 
fapt şi, în legătură cu acestea, de a aprecia însemnătatea faptelor sale, a le putea 
dirija conştient. Definiţia legală a responsabilităţii pune în evidenţă două func- 
ţii psihice de bază ale omului - conștiința şi voinţa —, care determină, inclusiv 
în contextul dreptului penal, comportamentul zilnic al oricărui individ. 

Având capacitatea de a gândi, omul cu un psihic sănătos e în stare doar 
să aprecieze corect actele sale, ci şi să aleagă cele mai diverse variante de com- 
portament, în corespundere cu motivele, necesitățile, scopurile şi sarcinile pe 
care şi le-a determinat. Mediul, multiplii factori externi şi circumstanţele care 
influenţează şi determină comportamentul său, împreună cu procesele interne 
care au loc în el, trec mereu prin conștiința sa”. 

În viziunea altor autori?, responsabilitatea, în calitatea sa de semn al sub- 
iectului infracţiunii, este starea psihică a persoanei care, ţinând cont de nive- 
lul de dezvoltare, socializare, vârstă şi stare a sănătăţii psihice în momentul 
săvârșirii infracțiunii, constă în capacitatea acesteia de a-și da seama de acțţiu- 
nile sale şi de a le conduce, iar în legătură cu aceasta, de a fi supusă răspunderii 
penale şi pedepsei. 

Această definiție pare a fi mai completă deoarece evidențiază caracterul 
mai vast al responsabilităţii în raport iresponsabilitatea, care este o noţiune 
diametral opusă. Astfel, poate fi recunoscută responsabilă nu doar o persoană 
sănătoasă psihic, ci şi un individ care suferă de anumite dereglări psihice, dar 
care, cu toate acestea, i-au permis, în momentul săvârşirii infracțiunii, să-şi 
dea seama de caracterul acţiunilor sale şi să le dirijeze. În acest caz este vor- 
ba de tulburări de ordin psihic, care nu înlătură capacitatea persoanei de a 
conştientiza caracterul faptelor sale şi de a le stăpâni. 





7 B. IlaBnoB, Cy6bekxm npecmynnenua u yeonoenas omeemcmeennocmv, Cankr-Ilerep- 


Gypr, 2000, c. 43. 


IO. Anronan, K. Boponun, Ilpecmynnocmv u ncuxuueckue anomanuu, MockBa, 1987, 
c. 123-124. 

Responsabilitatea este premisa necesară pentru constituirea subiectului 
infracțiunii - persoana fizică —, precum și pentru stabilirea vinovăţiei sale, 
tragerea la răspundere penală şi pedeapsă. 

Iresponsabilitatea a fost şi ea definită pentru prima dată în Codul penal. 
Conform art. 23 din CP al RM, “nu este pasibilă de răspundere penală persoa- 
na care, în timpul săvârșirii unei fapte prejudiciabile, se afla în stare de ires- 
ponsabilitate, adică nu putea să-şi dea seama de acţiunile ori inacțiunile sale 
ori nu putea să le dirijeze din cauza unei boli psihice cronice, a unei tulburări 
psihice temporare sau a altei stări patologice”. 

Capacitatea de a înţelege semnificația socială și caracterul de fapt ale 
actelor sale şi, concomitent, de a le dirija conştient deosebeşte persoana res- 
ponsabilă de cea iresponsabilă. Cu alte cuvinte, iresponsabilitatea este o stare 
maladivă a psihicului uman, care se caracterizează prin dereglarea conştiinţei 
şi/sau a voinţei, care privează persoana de posibilitatea de a conștientiza rea- 
litatea obiectivă - adică de a-şi da seama de caracterul faptelor sale şi de a le 
controla. Această stare maladivă a psihicului dereglează funcţia reflectorie 
a creierului, în urma cărui fapt, de regulă, se pierde capacitatea principală a 
conştiinţei — conştientizarea”. 

Deci, persoana iresponsabilă nu este subiect al infracțiunii şi, după cum 
reiese din art. 23 din CP al RM, nu este pasibilă de răspundere penală. 

În legislaţie şi doctrină noţiunea de iresponsabilitate, de altfel, ca şi cea de 
responsabilitate, este construită pe baza combinației a două criterii: medical 
(biologic) şi juridic (psihologic). Respectiv, pentru a recunoaște un individ 
iresponsabil, instanța de judecată, ținând cont de rezultatele expertizei psi- 
hiatrice, trebuie să stabilească prezența ambelor criterii în timpul săvârșirii 
infracţiunii. 

Criteriul medical al iresponsabilității reprezintă, în art. 23 din CP al RM, 
enumerarea celor trei tipuri de dereglări psihice: 1) boală psihică cronică; 
2) tulburare psihică temporară; 3) altă stare patologică. 

Semnificaţia de bază a criteriului medical este aceea de a cuprinde la ma- 
ximum toate formele de manifestări maladive ale psihicului uman cunoscute 
ştiinţei. Criteriul medical arată caracterul maladiv al dereglărilor psihice ale 
individului. Din aceasta rezultă că dereglările psihice care nu poartă un ca- 
racter maladiv, de exemplu starea de afect — stare emoţională puternică de 
ură, frică, ce se dezlănţuie fulgerător —, nu exclud responsabilitatea. Starea de 

afect fiziologic, în care conştiinţa persoanei este restrânsă, iar capacitatea de 
a stăpâni actele este limitată, nu reprezintă o dereglare maladivă a psihicului, 
din care cauză nu duce la iresponsabilitate, ci poate doar atenua răspunderea 
penală şi pedeapsa (art. 76, 146, 156). 

Pentru a ne afla în prezenţa criteriului medical, este necesar a constata cel 
puţin unul dintre tipurile de dereglări psihice indicate în lege. 

Bolile psihice cronice sunt cele care poartă un caracter îndelungat şi sunt 
practic incurabile: schizofrenia, epilepsia, psihoza maniacal-depresivă etc. Ele 
pot decurge neîntrerupt sau sub formă de accese periodice. Cel mai des întâl- 
nite sunt schizofrenia şi epilepsia. De regulă, ele duc la o schimbare profundă 
a personalității persoanei. 

Tulburările psihice temporare decurg, în comparaţie cu bolile din prima 
grupă, o perioadă mai puţin îndelungată şi sunt curabile. În multe cazuri, 
aceste tulburări psihice apar pe neaşteptate, în legătură cu o situaţie externă, 
transformându-se într-o dereglare a conştiinţei. Aceste tulburări pot purta un 
caracter episodic, adică pot apărea la persoane care nu suferă de maladii psi- 
hice. Acestea sunt: afectul patologic; starea de ebrietate patologică; psihozele 
alcoolice etc. 

Altă stare patologică presupune o astfel de alterare a psihicului care nu 
este cuprinsă de primele două tipuri de dereglări. Aici pot fi incluse unele 
forme grave ale psihopatiei, schimbarea psihică a personalităţii la surdomuţi 
sau orbi, dereglările neuropsihice la narcomani în timpul abstinenţei etc. Din 
aceeaşi grupă de dereglări face parte şi oligofrenia, care este o stare patologică, 
caracterizată prin insuficienţa dezvoltării facultăţilor intelective ale individu- 
lui. În funcţie de forma şi de nivelul alterării funcţiilor intelective, a activităţii 
psihice, se deosebesc trei forme de oligofrenie: debilitatea (cea mai ușoară şi 
mai răspândită formă); imbecilitatea; idiotismul (cea mai gravă formă). 

Încadrarea unei dereglări psihice într-o grupă sau alta dintre cele menţio- 
nate nu are nici o semnificație particulară pentru determinarea iresponsabili- 
tății persoanei. Şi nici simpla prezenţă a unei boli psihice la persoană încă nu 
serveşte drept temei pentru a o recunoaşte iresponsabilă. Concluzia dată poate 
fi trasă doar atunci când dereglarea (maladivă) psihică a atins un așa nivel, 
încât a dus la imposibilitatea conştientizării caracterului de fapt şi a prejudi- 
ciabilității (pericolului social) faptelor sau la imposibilitatea de a le dirija. Iar 
aici este vorba de criteriul juridic al iresponsabilității. 

Constatarea criteriului medical al iresponsabilităţii necesită stabilirea 
caracterului bolii psihice, ceea ce presupune cunoştinţe profunde de expert 
în domeniu, motiv din care, în caz că apar dubii cu privire la integritatea psi- 

hică a persoanei, este necesară numirea unei expertize medico-legale, al cărei 
raport va fi luat în consideraţie de către instanţa de judecată la recunoaşterea 
(i)responsabilităţii subiectului. 

Or, după cum am menționat, simpla constatare a criteriului medical nu 
este suficientă pentru recunoașterea iresponsabilității individului. Acesta tre- 
buie să fie completat de criteriul juridic. 

Criteriul juridic (psihologic) constă în incapacitatea persoanei, în momen- 
tul săvârşirii infracțiunii, de a conştientiza (a-şi da seama, a realiza) caracterul 
de fapt şi pericolul social ale comportamentului său (semnul intelectiv) şi de 
a-l dirija (semnul volitiv). Pentru recunoaşterea persoanei iresponsabile este 
suficientă prezenţa doar a unuia dintre aceste semne - fie intelectiv, fie voli- 
tiv =, cu condiţia ca el să fie determinat de criteriul medical. 

Semnul intelectiv înseamnă incapacitatea persoanei de a-şi da seama de 
acțiunile ori inacțiunile sale în timpul săvârșirii infracţiunii, adică imposibili- 
tatea, din cauza maladiei psihice, de a conştientiza caracterul de fapt şi semni- 
ficaţia socială a faptei. Dereglarea activităţii normale a psihicului de a judeca 
împiedică persoana să aprecieze şi să se orienteze corect în situaţia în care se 
află; realitatea obiectivă este percepută de el într-un mod defectuos, calitativ 
diferit față de un om sănătos psihic. 

Or, în realitate au loc şi cazuri când individul păstrează posibilitatea de a 
gândi, de a conştientiza, dar nu-şi menţine controlul asupra actelor sale, fiin- 
du-i afectată sfera volitivă a psihicului. 

Astfel, semnul volitiv al iresponsabilităţii constă în incapacitatea indi- 
vidului de a-şi dirija faptele, imposibilitatea de a le stăpâni, de a se abţine 
de la comiterea lor, fiind influenţat de anumite obsesii sau impulsuri ire- 
zistibile. Astfel de manifestări distructive ale funcţiilor volitive se întâlnesc 
în cazul psihasteniei, neurasteniei, diferitelor forme de piromanie (atracţia 
de a provoca incendii), cleptomaniei (atracţia de a comite furturi), stării de 
abstinenţă la narcomani etc. Această categorie de bolnavi mintali, cu toate că 
conştientizează caracterul actelor lor, nu pot rezista acestor atracții. 

Astfel, iresponsabilitatea este vădită doar în cazul constatării ambelor cri- 
terii — medical şi juridic —, ultimul constituindu-se chiar şi în prezenţa doar a 
unuia dintre semnele sale - intelectiv sau volitiv —, sau a ambelor. 

Iresponsabilitatea trebuie evaluată de fiecare dată în raport cu o anumită 
faptă sau situaţie. Nimeni nu poate fi recunoscut iresponsabil în genere fără a 
avea o tangenţă cu cele comise!”. 

După cum rezultă din art. 23 din CP al RM, starea de iresponsabilitate a 


c 


individului urmează a fi evaluată față de “...timpul săvârșirii unei fapte preju- 
diciabile”. De aici şi situaţia din alin. (2) al art. 23 din CP al RM, care instituie 
un regim diferit persoanelor care au devenit iresponsabile ulterior momentului 
săvârșirii infracţiunii. Conform acestei norme, “nu este pasibilă de pedeapsă 
persoana care, deşi a săvârşit o infracțiune în stare de responsabilitate, înainte 
de pronunţarea sentinţei de către instanța de judecată s-a îmbolnăvit de o boală 
psihică, care a lipsit-o de posibilitatea de a-şi da seama de acțiunile ori inacțiu- 
nile sale sau de a le dirija. Faţă de o asemenea persoană... pot fi aplicate măsuri 
de constrângere cu caracter medical, iar după însănătoşire — ea poate fi supusă 
pedepsei”. Astfel, spre deosebire de persoana care a fost iresponsabilă în mo- 
mentul săvârşirii faptei — care în genere nu este pasibilă de răspundere penală -, 
individul care a devenit iresponsabil după săvârșirea infracţiunii totuşi poate 
fi supus pedepsei penale în baza hotărârii instanţei de judecată, dacă în urma 
aplicării măsurilor de constrângere cu caracter medical el s-a însănătoşit. 

În ultimele decenii, în contextul preocupării savanților de problema răs- 
punderii penale a infractorilor cu anomalii psihice, evoluţia Dreptului penal 
în lume a fost marcată de tendința consacrării unor norme cu referire la 
aşa-numita stare de “responsabilitate limitată” sau “responsabilitate diminua- 
tă”, care se caracterizează prin anumite dereglări ale psihicului, ce nu exclud 
responsabilitatea, dar care limitează capacitatea persoanei de autocontrol în 
momentul săvârşirii infracţiunii!!. Responsabilitatea limitată este o stare Li- 
mitrofă între responsabilitate şi iresponsabilitate, fiind totuşi inclusă de către 
mulți autori şi legi penale, de exemplu CP al Rusiei sau cel al Germaniei, în pri- 
ma stare, ceea ce a trezit un dezacord din partea altor autori”. Unii autori opi- 
nează că responsabilitatea limitată ușurează gradul de vinovăţie al persoanei, 
iar alţii sunt de părerea că ea diminuează răspunderea pentru cele comise. 

Această stare, care nu şi-a găsit reglementare în CP din RM, are la bază de- 
reglări de ordin psihic, care nu exclud responsabilitatea, dar care, spre deose- 
bire de iresponsabilitate, nu sunt stări maladive. Astfel, scopul acestor norme 
privind “responsabilitatea limitată” este de a ţine cont de cele două categorii 
de persoane (care nu sunt bolnave psihic, dar care, totodată, nu fac parte din 

categoria subiecților sănătoşi psihic) şi de soluționarea chestiunii cu privire la 
capacitatea lor delictuală sau a gradului acestei capacităţi delictuale!?. 


$3. Săvârşirea infracțiunii în stare de ebrietate 


Săvârşirea infracțiunii în stare de ebrietate a fost abordată tradițional în 
legislaţia şi în doctrina autohtonă prin prisma problematicii responsabilității 
şi iresponsabilității de a purta răspundere penală. Lucrurile nu s-au schimbat 
nici în noua lege penală: art. 24, care vizează răspunderea pentru infracțiunea 
săvârşită în stare de ebrietate, încheie reglementările legii penale referitoare la 
subiectul infracțiunii, urmând prevederile despre responsabilitatea şi irespon- 
sabilitatea individului. 

Consumul de alcool sau de substanţe narcotice cu efect puternic constituie 
un factor care însoţeşte des săvârşirea de infracțiuni. Alcoolul, care, datorită 
accesibilităţii, are o pondere superioară față de celelalte substanțe menționate 
în ceea ce priveşte cauzele comiterii infracțiunilor, afectează sistemul nervos 
central, atacând conștiința şi voința persoanei. 

Codul penal al Republicii Moldova dispune, în art. 24, că “persoana care 
a săvârşit o infracțiune în stare de ebrietate, produsă de alcool sau de alte sub- 
stanţe, nu este liberată de răspundere penală”. 

În acest context, un aspect important care urmează a fi clarificat în cadrul 
acestui articol este înţelesul stării de ebrietate. Se deosebesc două forme de 
ebrietate calitativ diferite — starea de ebrietate fiziologică şi cea patologică, pri- 
ma fiind cea vizată de art. 24, care nu exclude răspunderea penală. 

Starea de ebrietate fiziologică nu exclude caracterul medical al irespon- 
sabilităţii. Această stare survine treptat prin consumul conştient de băuturi 
alcoolice. De aceea, responsabilitatea nu se exclude atunci când infracțiunea 
este comisă de o persoană aflată în stare de ebrietate fiziologică, dat fiind fap- 
tul că consumul de astfel de substanţe este conştient şi ea îşi dă bine seama 
de starea care poate să survină în urma acestui fapt. În stare de ebrietate fi- 
ziologică recepţionarea realităţii obiective nu este complet denaturată; are loc 
o oarecare dereglare temporară a proceselor psihice, care se poate manifesta 
prin frânarea gândirii şi reacției, a controlului asupra actelor sale. Or, într-o 
astfel de stare nu se pierde contactul cu realitatea, iar faptele poartă, ca şi în 
cazul unui om treaz, un caracter motivat. În practica psihiatrică, în funcţie de 
cantitatea şi de caracterul băuturilor consumate, se disting 3 grade de ebrietate 

(simplă sau fiziologică): uşoară, medie şi gravă. Cu cât gradul este mai avansat, 
cu atât mai mult se reduce atenţia şi reacţia, recepţionarea realității obiective, 
se reduce activitatea intelectivă, apare o dispoziţie instabilă. 

În cazul ebrietăţii fiziologice, indiferent de gradul de ebrietate al persoa- 
nei, nu poate fi vorba de prezenţa criteriului medical şi, de regulă, nici a celui 
juridic (deoarece nu se pierde total controlul asupra conştiinţei şi stăpânirea 
actelor). În consecință, persoana care a săvârşit o faptă în stare de ebrietate 
fiziologică de orice grad, cu toate că au loc anumite dereglări ale proceselor 
psihice ale creierului, rămâne a fi subiect al infracțiunii şi urmează a fi supusă 
răspunderii penale — spre deosebire de starea de ebrietate patologică. Faţă de 
aceste persoane pot fi aplicate şi măsuri de constrângere cu caracter medical, 
în ordinea prevăzută de art. 103 din CP al RM. 

Starea de ebrietate patologică se deosebeşte de cea fiziologică nu din punct 
de vedere cantitativ (în funcţie de cantitatea băuturilor consumate), ci sub 
aspect calitativ. În psihiatrie aceasta este privită ca o tulburare psihică tem- 
porară, care poate apărea şi în cazul consumării unor cantități mici de alcool. 
Starea de ebrietate patologică apare pe neaşteptate, este însoțită de o denatu- 
rare în recepţionarea realităţii, iar faptele comise nu reprezintă o reacţie la 
anumite evenimente ce au loc. Din aceste considerente, în practica psihiatrică, 
aceste manifestări sunt privite ca psihoze de scurtă durată, iar persoanele care 
au săvârşit fapte în astfel de stare sunt recunoscute iresponsabile, datorită cu- 
mulării ambelor criterii ale iresponsabilității (medical şi juridic). 

Un aspect nou şi pozitiv faţă de legea penală anterioară este acela că art. 24 
se referă nu doar la situaţiile în care starea de ebrietate este produsă de alcool, 
ci şi la cele când aceasta este rezultatul consumării “de alte substanţe”, cu toate 
că termenul “stare de ebrietate” nu este cel mai potrivit în acest context. Se au 
în vedere drogurile, al căror efect asupra conştiinţei din punct de vedere juri- 
dico-penal este de aceeaşi natură cu cel al băuturilor alcoolice. Conform Legii 
RM “Cu privire la circulaţia substanţelor narcotice, psihotrope şi a precursori- 
lor”, prin drog se înţelege o “substanţă narcotică (stupefiant) sau psihotropă 
de origine naturală sau sintetică, preparat care conţine o astfel de substanţă, 
altă substanţă, preparat medicinal sau inhalant chimic cu efecte narcotice sau 
psihotrope”. Substanțele narcotice (stupefiantele) sau psihotrope provoacă de- 
reglări psihice şi dependenţă fizică la consumul lor abuziv. 

Starea de ebrietate produsă de substanţe narcotice rezultă din consumarea 
unor atare substanţe sub formă de pastile, prafuri, injecții, fumat etc. Ele pot fi 





11 Legea RM cu privire la circulația substanţelor narcotice, psihotrope şi a precursorilor, 

cu destinaţie medicală (morfina) sau folosite în alte scopuri decât cele medici- 
nale (heroina), de proveniență naturală (cânepa) sau sintetică (LSD). În funcţie 
de efectul drogurilor asupra sistemului nervos central, acestea se clasifică în 
depresive (care încetinesc activitatea sistemului nervos central), stimulente 
(care accelerează activitatea sistemului nervos central) şi perturbatorii (care 
perturbă activitatea sistemului nervos central şi provoacă alterări ale percep- 
ţiei vizuale, temporale şi spaţiale ale consumatorului)'5. 

Substanțele psihotrope sau cu efect puternic sunt alt tip de substanţe care 
pot provoca starea de ebrietate, care acționează negativ asupra psihicului şi nu 
exclud răspunderea penală, în conformitate cu art. 24 din CP al RM. Astfel 
de substanţe pot fi unele preparate medicale, care nu intră în lista drogurilor 
(eleniu, dimedrol, cloroform etc.), sau unele substanţe toxice, de uz casnic 
(benzina, acetona etc.). 

Art. 24 din CP al RM dispune în final că “cauzele ebrietăţii, gradul şi 
influenţa ei asupra săvârşirii infracțiunii se iau în considerare la stabilirea 
pedepsei”. 

Articolul dat nu diferențiază expres răspunderea penală în funcţie de di- 
feritele situaţii şi cauze care au provocat starea de ebrietate, acestea din urmă 
având efect doar asupra pedepsei şi fiind rezervate discreției judecătorului. În 
această ordine de idei, art. 78 include săvârşirea infracțiunii în stare de ebrieta- 
te în lista circumstanțelor agravante, de care instanţa de judecată poate să şi nu 
ţină cont, ceea ce ar putea determina involuntar instanța de judecată să rețină 
starea de ebrietate doar în sensul agravării răspunderii. 

Este indubitabil faptul că situaţiile în care indivizii consumă alcool sau alte 
substanţe pentru a-şi da curaj în scopul săvârşirii infracțiunii, fără de care, fiind 
cu conştiinţa trează, ei poate că nu ar fi săvârşit-o, ar trebui apreciate în sensul 
agravării pedepsei. Însă atunci când infracțiunea a fost săvârşită în stare de ebri- 
etate de către un minor, la îndemnul sau sub influența altor persoane (mature), 
sau când efectul acestor substanţe nu le era cunoscut din start, aceste situații, 
în funcţie de circumstanţele concrete ale cauzei, ar putea fi apreciate drept ate- 
nuante ori, cel puţin, să nu fie luate în considerare la stabilirea pedepsei. 

Or, pot exista şi situaţii când starea de ebrietate care a însoţit săvârşirea 
infracţiunii a fost provocată de niște substanţe administrate persoanei fără 
ştirea sau consimțământul acesteia, fie chiar prin constrângere, cu aplica- 
rea violenței. În astfel de cazuri persoana nu numai că nu dorește sau nu 





15 1. Hadârcă, Drogul - accepțiune socială și juridică. Clasificare /| Analele ştiinţifice ale 

conştientizează că va ajunge în stare de ebrietate, ci nici nu prevede şi nici nu 
trebuie să prevadă efectul lor (datorită faptului că substanţele i se administrea- 
ză prin înşelăciune); alteori față de ea se aplică violenţa în scopul consumării 
substanțelor menţionate. În asemenea cazuri trebuie să se excludă vinovăția, 
iar ca rezultat, şi răspunderea penală. Astfel de cauze ale stării de ebrietate ar 
trebui să fie menționate expres în CP ca exculpatorii de răspundere penală. 

În opinia noastră, deci, starea de ebrietate poate fi nu numai un factor 
atenuant al pedepsei, ci şi o cauză care ar exclude vinovăția, iar în consecință, 
şi răspunderea penală. Din aceste considerente, sintagma “se iau în considerare 
la stabilirea pedepsei” ar trebui înlocuită cu: “se iau în considerare la tragerea 
la răspundere penală şi/sau la stabilirea pedepsei”. 


S4. Subiectul infracțiunii și personalitatea infractorului 


Personalitatea infractorului reprezintă multitudinea de trăsături sociale 
care caracterizează persoana celui care a săvârşit infracțiunea şi care reflectă 
posibilitatea corectării sale prin intermediul măsurilor juridico-penale. 

Subiectul infracțiunii, în calitatea sa de element al componenţei de infrac- 
ţiune, este caracterizat de anumite semne (vârstă, responsabilitate şi, eventual, 
semnele care caracterizează subiectul special, dacă este cazul) care au impor- 
tanță pentru constituirea acestei componenţe de infracțiune, precum şi pentru 
tragerea la răspundere penală. Însă, orice persoană care a săvârşit o infracțiu- 
ne nu se caracterizează doar prin aceste însuşiri, ci şi prin multe altele, în mod 
prioritar de semnificaţie socială, de care ţine cont legea penală, în special la 
stabilirea pedepsei, şi care conturează noțiunea personalității infractorului. 
În acest context, personalitatea infractorului este un produs al procesului de 
socializare în care are loc însușirea şi asimilarea de către individ a valorilor, 
normelor, dispoziţiilor, modelelor de conduită caracteristice societăţii respec- 
tive, comunității sau grupului social!€. 

Pe lângă dreptul penal, personalitatea infractorului, constituie obiect de 
cercetare şi de studiu al mai multor discipline, precum sunt criminologia, 
dreptul execuţional penal, psihologia judiciară etc. În pofida acestui caracter 
interdisciplinar al problemei în cauză, personalitatea infractorului reprezintă 
obiectul de studiu de bază al criminologiei, care o studiază din alte aspecte — 
tipurile de persoane infractoare (de obicei, ocazionali, minori etc.) etc. 





15 Gh. Gladchi, Conceptul şi structura persoanlității infractorului || Revista naţională de 
drept, nr. 3, 2002, p. 16. 

În opinia majorităţii autorilor, conţinutul de bază al personalităţii infracto- 
rului îl formează calităţile, caracteristicile sale sociale, mai bine zis antisociale. 

Trebuie făcută o deosebire între noţiunile de “subiect al infracțiunii” şi “per- 
sonalitatea infractorului”, ultima fiind mult mai largă, deoarece include şi anu- 
mite semne ale individului care nu fac parte din componenţa de infracțiune. 

Dacă semnele subiectului infracțiunii sunt suficiente pentru tragerea per- 
soanei la răspundere penală, atunci ele apar ca insuficiente pentru soluționa- 
rea altor sarcini — individualizarea pedepsei, eventuala liberare de răspundere 
penală, liberarea condiționată de pedeapsă înainte de termen. 

Personalitatea infractorului este în mod direct vizată de mai multe norme 
penale. “Persoana celui vinovat” este unul dintre criteriile generale de indi- 
vidualizare a pedepsei (art. 75). Multe circumstanţele atenuante şi agravante 
(art. 76 şi 77) fac referire la calităţile persoanei. Caracteristica personalității 
infractorului se află în centrul atenţiei la soluționarea chestiunilor privitoa- 
re la aplicarea unei pedepse mai blânde decât cea prevăzută de lege (art. 79), 
precum şi în majoritatea cazurilor de liberare de pedeapsă penală. Măsurile 
de siguranţă, cum ar fi cele de constrângere cu caracter medical sau educativ, 
expulzarea străinilor au în vizorul lor anumite categorii de persoane, ale căror 
însuşiri sociale de ordin psiho-fizic, biologic, demografic servesc drept temei 
pentru aplicarea acestora. 

În literatura de specialitate se menționează că au importanţă juridico-pe- 
nală, mai întâi de toate însuşirile persoanei care caracterizează pericolul său so- 
cial, al cărui grad diferă de la un infractor la altul. Pericolul social al persoanei 
se manifestă, desigur, în gravitatea infracţiunii comise, dar şi în faptul săvârșirii 
repetate a unor infracțiuni, în contribuția acesteia la descoperirea infracțiunii 
etc. — ceea ce trebuie luat în consideraţie la individualizarea pedepsei. 


Secţiunea a III-a. PERSOANA JURIDICĂ — 
SUBIECT AL INFRACŢIUNII 


$1. Condiţiile și mecanismul de angajare a răspunderii penale 
a persoanei juridice 


Persoana juridică este cea de-a doua unitate socială care, pe lângă persoa- 
na fizică, poate evolua în calitate de subiect al infracţiunii. În conformitate cu 
art. 21, alin. (3) din CP al RM. “Persoana juridică care desfăşoară activitate de 
întreprinzător este pasibilă de răspundere penală pentru o faptă prevăzută de 
legea penală, dacă există una din următoarele condiţii: 

a) persoana juridică este vinovată de neîndeplinirea sau îndeplinirea ne- 
corespunzătoare a dispoziţiilor directe ale legii, ce stabilesc îndatoriri 
sau interdicții pentru efectuarea unei anumite activități; 

b) persoana juridică este vinovată de efectuarea unei activităţi ce nu cores- 
punde actelor de constituire sau scopurilor declarate; 

c) fapta care cauzează sau creează pericolul cauzării de daune în proporții 
considerabile persoanei, societăţii sau statului a fost săvârșită în inte- 
resul acestei persoane juridice sau a fost admisă, sancționată, aprobată, 
utilizată de organul sau persoana împuternicite cu funcţii de conducere 
a persoanei juridice respective”. 

Astfel, norma legală citată pune în evidență semnele acestui subiect al in- 
fracțiunii — (1) calitatea de persoană juridică și (2) desfăşurarea activităţii de 
întreprinzător. Lipsa unuia dintre aceste două semne semnifică, la rândul său, 
şi absenţa subiectului infracțiunii. 

Deci, pentru ca un subiect colectiv de drept, o entitate colectivă să poată 
fi privită ca un subiect al infracțiunii, aceasta trebuie să posede calitatea de 
persoană juridică, noţiunea şi atributele căreia sunt definite în Codul civil. 

Calitatea de personalitate juridică se atribuie din momentul înregistrării 
de stat şi dispare odată cu radierea organizaţiei din registrul respectiv de către 
organul competent. Conform legislaţiei civile în vigoare, acestea sunt societă- 
ţile pe acţiuni, societăţile cu răspundere limitată, societățile în nume colectiv 
etc. Nici în trecut, şi nici conform legislaţiei în vigoare nu toate întreprinde- 
rile au dispus sau dispun de personalitate juridică. Întreprinderea individuală 
poate fi invocată drept exemplu în acest sens, care în caz de comitere a unei 
infracțiuni nu va fi trasă la răspundere penală graţie voinţei legiuitorului care 
nu a învestit-o cu personalitate juridică. 

Considerăm aceasta drept o lacună, deoarece subiectele care nu posedă 
personalitate juridică, dar care participă la relaţiile sociale, sunt totuși ca- 
pabile de a întreprinde anumite acte şi, respectiv, de a comite infracţiuni, în 
aceeaşi măsură ca şi persoanele juridice; unica diferență este că prin voința 
sa legiuitorul leagă această calitate de forma organizatorico-juridică a gru- 
pului aleasă de fondatori, în ciuda faptului că entităţile juridice în cauză au 
de asemenea organe capabile a exprima voinţa criminală şi a o reproduce în 
realitate. Motivul privind extinderea răspunderii penale asupra entităților 
nedotate cu personalitate juridică este, în această ordine de idei, de a evita 
o discriminare; astfel, nu ar fi “acceptabil ca infracțiunile să aibă urmări 
diferite când ele sunt comise de aceeaşi entitate economică, numai pentru 
motivul că formal această entitate a adoptat sau nu forma persoanei juridi- 

ce”. Faptul reţinerii doar a persoanelor juridice în sens strict în calitate de 
subiect al infracțiunii poate determina aceste persoane juridice criminale să 
folosească, după comiterea infracțiunii, căile legale de reorganizare într-o 
societate fără personalitate juridică, urmărind un efect dublu - evitarea răs- 
punderii penale şi practicarea în continuare a activității şi practicilor ilegale. 

Din aceste considerente, aderăm la ideea exprimată de savanta franceză 
M. Delmas-Marty, care susține: “Limitarea răspunderii penale la persoanele 
juridice propriu-zise este istoric depăşită în unele țări şi nu corespunde cu rea- 
litatea vieţii de afaceri, la fel şi cu soluţiile moderne adoptate de diferite ordini 
de drept pe scară naţională şi comunitară”! 

Un alt semn al subiectului infracțiunii — persoana juridică — este desfăşu- 
rarea de către aceasta a activității de întreprinzător. Nici Codul penal şi nici 
cel civil nu definesc conţinutul acestei activități de întreprinzător. O definiție 
a ei o putem găsi în Legea cu privire la antreprenoriat şi întreprinderi din 
3.01.1992, unde, în art. 1, e fixat: “antreprenoriatul este activitatea de fabri- 
care a producţiei, executare a lucrărilor şi prestare a serviciilor, desfăşurat de 
cetăţeni şi asociaţiile acestora în mod independent, din proprie inițiativă, în 
numele lor, pe riscul propriu şi sub răspunderea lor patrimonială cu scopul de 
a-şi asigura o sursă permanentă de venituri”. 

Codul civil adoptă o altă terminologie, clasificând persoanele juridice de 
drept privat în comerciale şi necomerciale. Conform art.180 al aceluiaşi cod, 
“organizaţie necomercială este persoana juridică al cărei scop este altul decât 
obținerea de venit”, pe când e unanim acceptat că scopul principal al societă- 
ţilor comerciale este anume obţinerea venitului. Deci, deosebirea principală 
constă în faptul că persoana juridică ce desfăşoară activitate de întreprinzător, 
care, exprimându-ne în termenii Codului civil, este o organizaţie comercială, 
adică subiectul infracțiunii, urmăreşte obţinerea de venit, ceea ce se exclude în 
cazul organizaţiilor necomerciale, cu toate că desfăşoară activitate economică, 
care nu este altceva decât o activitate efectivă de întreprinzător. 

Însă cele menţionate instituie un regim discriminatoriu: legea penală 
creează iarăşi avantaje şi imunităţi unor subiecte de drept, scutindu-le de o 
eventuală tragere la răspundere penală, ceea contravine principiului egalității 
în faţa legii, potrivit căruia persoanele care au săvârşit infracțiuni sunt egale 

în faţa legii fără deosebire de sex, rasă sau orice altă situaţie. Pornind de la cele 
expuse, considerăm că la aprecierea calităţii date a subiectului infracţiunii tre- 
buie să se ţină cont de activitatea de întreprinzător desfăşurată efectiv de către 
persoana juridică, iar în perspectiva unei eventuale modificări a legii penale 
această trăsătură ar trebui să fie exclusă din cadrul semnelor acestui subiect al 
infracțiunii. 

Pe lângă semnele persoanei juridice în calitatea sa de subiect al infracțiu- 
nii, o eventuală angajare a răspunderii sale penale necesită constatarea uneia 
dintre cele trei condiţii, stipulate la art. 21 din CP al RM, care se referă în prin- 
cipal la latura obiectivă şi cea subiectivă ale infracțiunii imputate, precum şi la 
persoana fizică ce realizează nemijlocit fapta. 

Prima condiție impusă în vederea angajării persoanelor juridice la răs- 
pundere penală este “neîndeplinirea sau îndeplinirea necorespunzătoare a 
dispozițiilor directe ale legii ce stabilesc îndatoriri sau interdicții pentru efec- 
tuarea unei anumite activităţi”. Respectiv, în cazul dat, răspunderea persoanei 
juridice poate fi angajată prin acţiunile sau omisiunile oricărui angajat sau 
organ din cadrul acesteia, responsabil de executarea obligaţiei în cauză, dacă o 
asemenea persoană există, indiferent de poziţia sa în ierarhia de grup, fie el de 
rang superior sau simplu salariat. Mai mult ca atât, persoana juridică rămâne 
responsabilă şi în cazul delegării obligaţiei date pentru executare unei alte per- 
soane fizice sau juridice. 

O altă condiţie alternativă de angajare a răspunderii penale a persoanelor 
juridice vizează cazul desfăşurării unei activităţi ce nu corespunde actelor de 
constituire sau scopurilor declarate. Denumirea şi conţinutul actelor de con- 
stituire variază în funcţie de forma de organizare juridică a întreprinderii sau 
organizaţiei (statut, contract de constituire). Această condiţie va fi evidentă 
dacă orice individ, oricare ar fi funcţia sa în cadrul companiei, va comite o 
faptă care ar contraveni grav actelor de constituire sau scopurilor declarate. 

Ultima, cea de a treia condiţie, a cărei constatare poate servi drept temei 
în vederea angajării răspunderii penale a persoanei juridice, este ca fapta să fie 
săvârşită în interesul persoane juridice sau să fie admisă, sancționată, apro- 
bată, utilizată de către organul sau de persoana împuternicite cu funcţii de 
conducere a persoanei juridice respective. 

În acest ultim caz, spre deosebire de primele două condiţii, organul sau 
persoana împuternicite cu funcţii de conducere a persoanei juridice sunt cei 
care pun în joc răspunderea penală a persoanei juridice şi realizează conexiu- 
nea dintre aceasta din urmă şi infracțiune. Acest organ sau această persoană 
pot fi administratorul, alt organ executiv, adunarea generală a asociaţilor etc., 

care au astfel de împuterniciri de conducere conform actelor de constituire ale 
întreprinderii. 

Or, persoana juridică poate fi angajată într-o activitate şi prin alte organe 
sau persoane decât cele de conducere. În această perspectivă, prevederea Co- 
dului penal referitoare la organul sau la persoana “cu funcţii de conducere” nu 
se prezintă ca având temei rezonabil. 

Fapta, pentru a fi imputată persoanei juridice în baza acestei condiţii, 
trebuie să fie comisă în interesele acestei persoane juridice, ceea ce se poate 
exprima sub forma obţinerii unui contract avantajos, a unui avantaj material, 
financiar sau de altă natură, realizat de fapt sau care putea fi obținut de către 
persoana juridică în urma infracțiunii. 

În fine, fapta trebuie să fie admisă, sancționată, aprobată, utilizată de or- 
ganul sau persoana împuternicite cu funcții de conducere a persoanei juridice, 
ceea ce poate avea loc prin darea unui ordin, a unei indicaţii, instrucțiuni, în 
formă tacită, verbală sau scrisă, fie se poate manifesta prin promovarea anga- 
jatului după săvârşirea infracţiunii. 

Alin. (4) al art. 21 din CP al RM consacră așa-numitul principiu al spe- 
cialității răspunderii penale a persoanelor juridice, conform căruia acestea 
sunt pasibile de răspundere penală numai în cazurile strict prevăzute de legea 
penală: acestea sunt infracțiunile prevăzute la articolele 215-218, 221, 223-246, 
248-251, 257, 259-261 din Partea Specială a CP. 

În viziunea eminentului savant francez G. Levasseur'%, oricât de numeroa- 
se ar fi ocaziile pentru o persoană juridică de a-şi vedea angajată răspunderea 
penală, ele pot fi grupate în două mari categorii. Mai întâi, sunt cazuri când 
actele săvârşite sub acoperirea sau prin intermediul unui grup antrenează 
aplicarea dispoziţiilor penale, al căror obiect este de a proteja membrii acestui 
grup. Dar, pe lângă aceste situaţii, apar şi altele - când legea penală are obiec- 
tivul de a proteja persoanele terțe grupului sau chiar și colectivitatea naţională 
în integritate. Când este vorba de prima categorie de infracțiuni, cel mai des 
acestea sunt persoanele fizice cu funcţii de dirijare sau administrare a grupu- 
lui, care au abuzat de puterile sau funcţiile lor, pe când în a doua ipoteză, chiar 
şi persoana plasată în josul ierarhiei de grup poate realiza actul imputabil în- 
tregului grup (ceea ce se întâmplă mai frecvent). 

Din experienţa altor sisteme de drept putem observa că o persoană juridică 
poate fi implicată într-un număr foarte mare de ipoteze, vizate de Partea spe- 

cială a CP. Leziunile corporale nu mai trezesc dubii privind oportunitatea de 
a fi imputate unei persoane juridice”; nici omorul din imprudenţă nu rămâne 
în afara acestei arii de acoperire: în Marea Britanie mai întâi erau intentate 
procese penale doar pentru această din urmă infracţiune, fără de succes însă? 
şi abia în 1994 a fost condamnată pentru ea prima persoană juridică”. 

Considerăm că au fost excluse, fără temei, din acest cerc infracțiunile 
contra păcii şi securităţii omenirii, infracțiunile contra drepturilor politice, de 
muncă şi a altor drepturi constituționale ale cetățenilor, un şir de infracțiuni 
din domeniul transporturilor a căror comitere pur şi simplu este greu de con- 
ceput, cel puţin, fără participarea persoanelor juridice. 

În acest context, o deficiență semnificativă a CP al Republicii Moldova 
este, după părerea noastră, cercul prea îngust de infracțiuni pentru a căror 
comitere persoanele juridice pot fi trase la răspundere penală. O asemenea 
restrângere a cercului de infracțiuni ar putea “condamna la faliment” chiar de 
la început această nouă instituţie de drept penal, în virtutea imposibilității de 
a se manifesta la justa sa valoare. 


$2. Coraportul dintre răspunderea penală a persoanei fizice 
şi cea a persoanei juridice pentru aceeaşi faptă 


În continuarea comentariilor cu privire la diferitele texte ce instituie şi 
organizează răspunderea penală a persoanelor juridice, nu poate fi trecut cu 
vederea alineatul (4) al art. 21 din noul Cod penal: “Răspunderea penală a per- 
soanei juridice care desfăşoară activitate de întreprinzător nu exclude răspun- 
derea persoanei fizice pentru infracțiunea săvârşită”. Norma respectivă practic 
citează alin. (3) din art. 121-2 al noului Cod penal al Franței. 

Această regulă, în viziunea noastră, nu consfințeşte principiul cumulului 
de răspundere, după cum o interpretează unii autori?%, ci poate fi exprimată 
cu termenul de “ne-excludere”: se impune că răspunderea penală a persoanei 
juridice şi a unei sau a mai multe persoane fizice pot să se cumuleze. Conco- 
mitent, se exclude ca noua răspundere penală a persoanei juridice să exonereze 
de răspunderea lor proprie pe autorii infracţiunii, care a fost comisă în contul 





% Articolul 222-21 al Codului penal francez prevede răspunderea penală a persoanelor 


juridice pentru atentate involuntare la integritatea persoanei. 

G. Slapper, Crime without conviction // New Law Journal, 1992, nr. 2, p. 192-193. 
2  G. Slapper, A corporate killing // New Law Journal, 1994, nr. 2, p. 1735. 

2% F. Desportes, P. Le Gunehec, op. cit., p. 474-475. 

acesteia, mascând caracterul delictuos al actelor lor personale”. Răspunderea 
persoanei fizice este posibilă și în lipsa răspunderii persoanei juridice dacă 
actorul fizic poate fi considerat, în persoana sa proprie, autor sau complice al 
infracțiunii imputate; independent de răspunderea persoanei juridice, acest 
actor nu este responsabil dacă elementele constitutive ale infracţiunii nu-i pot 
fi personal atribuite. 

În lipsa răspunderii penale a persoanei juridice, persoana fizică rămâne 
responsabilă, deoarece nu există nici un motiv pentru ca să nu poată fi reți- 
nută răspunderea ei în baza dispoziției alin. (4) al art. 21 din noul Cod penal. 
Răspunderea persoanei juridice nu o absoarbe pe cea a indivizilor. Sensul dis- 
poziţiei date este ca răspunderea penală a persoanelor juridice să nu o ascundă 
pe cea a persoanelor fizice. Menţinerea răspunderii proprii a indivizilor apare 
oportună în scopul evitării situaţiei care le-ar permite să rămână nepedepsiţi 
în spatele unui paravan pe care l-ar constitui persoana juridică%. În schimb, 
deşi persoana juridică este penalmente responsabilă, persoana fizică poate fi 
pedepsită numai dacă este identificată. 

Apreciem această reglementare exclusiv din punct de vedere pozitiv, deoa- 
rece presupune efectuarea unei analize distincte asupra unei eventuale răs- 
punderi penale a persoanei fizice — pe de o parte, şi a persoanei juridice - pe de 
altă parte. Prin reglementarea dată se pune în evidență autonomia răspunderii 
penale a persoanei juridice față de cea a organelor sale. Judecătorul penal va 
trebui să caute în mod separat imputabilitatea faptelor penale persoanei juridi- 
ce, pe de o parte, şi unei sau mai multor persoane fizice, pe de altă parte?. 

În cele ce urmează, în cazul unei răspunderi paralele, persoana fizică ar 
trebui să fie ținută şi ea responsabilă pentru actele ce au angajat persoana juri- 
dică, în următoarele cazuri: 

- persoana fizică poate fi, de asemenea, coautor al infracțiunii, pe lângă 

persoana juridică, dacă se va demonstra că ea a acţionat concomitent 
atât în interesul sau în numele său, cât şi al entității. În această ipoteză, 





*: Raportul Ph. Marchand, Discuţiile din Adunarea Naţională a Franţei, Documente Asam- 


bleea Naţională, prima sesiune 1989-1990, nr. 896, p. 123, citat după: Gerard Cuturier, 
Repartition des responsabilites entre personnes morales et personnes phisiques // Revue 
des Socictes, 1993, nr. 2, p. 307. 

J-F. Barbicri, L'incidence de la reforme du code penal sur la gestion des personnes morales // 
Les PA, 1993, nr. 120, p. 19. 

J-F. Barbieri, Responsabilite penale des personnes morales. Cumul avec la responsabilite 
penale de leurs representants. President du Conseil d'administration. Responsabilite du 
dirigeant // Bulletin Joly, 1997, nr. 6, p. 564. 

apare necesitatea de a stabili coexistența a două voințe strâns legate şi, 
totodată, distincte una de alta”; 

- persoana fizică poate fi coparticipant (complice) al infracțiunii în ca- 
zul când actele comise în interesul entității colective constituie acte de 
asistenţă, ajutor etc.; dar, ca şi în cazul precedent, trebuie demonstrat că 
persoana fizică conştientiza că oferă asistenţă societății. 

În concluzie, putem spune că prezumția răspunderii care apăsa asupra 
persoanei fizice, în cazul când ea nu era decât un “actor”, este anihilată prin 
oportunitatea angajării unei răspunderi paralele, a cărei negare ar însemna şi 
negarea principiului personalității pedepselor. 


Secţiunea a IV-a. SUBIECTUL SPECIAL AL INFRACŢIUNII 


Subiectul special al infracţiunii este evident atunci când persoana dispune, 
pe lângă semnele generale ale subiectului, şi de anumite semne suplimentare, 
cerute de lege pentru componenţa de infracţiune respectivă. 

În normele părţii speciale ale codului nu sunt menţionate semnele generale 
ale subiectului, pe când semnele suplimentare, care transformă subiectul în unul 
special, fie că sunt indicate în normă, fie că rezultă din ea în urma interpretării. 
Uneori caracteristica subiectului special este stipulată într-o normă specială, 
cum ar fi: art. 122 — persoana care se bucură de protecție internaţională, care 
este subiectul art. 142 din CP al RM; art. 123, care ne defineşte persoana cu 
funcție de răspundere - subiect al infracţiunilor din cap. XV al Părţii speciale; 
art. 124 — persoana care gestionează o organizaţie comercială, obştească sau altă 
organizaţie nestatală — subiect al infracțiunilor din cap. XVI al Părții speciale. 

Lipsa semnelor subiectului special, prevăzute la componenţa concretă de 
infracţiune, exclude răspunderea penală pentru infracțiunea dată. În unele 
cazuri, aceasta înseamnă că răspunderea penală se exclude în genere, iar în 
altele — răspunderea survine în baza altor norme. De exemplu, persoana care a 
obținut ilegal un anumit beneficiu pentru efectuarea unui serviciu și nu deține 
statutul de persoană cu funcție de răspundere nu poate fi trasă la răspundere 
penală conform art. 324, însă faptele sale pot calificate în baza art. 330. 

Semnele subiectului special au un conţinut extrem de variat şi se referă la 
diferite trăsături sau însuşiri ale subiectului. În funcţie de conţinut, semnele 
persoanei fizice, în calitatea sa de subiect special, pot fi clasificate în trei grupe: 





%  B. Mercadal, op. cit., p. 378. 

*  Însuşirile fizice ale subiectului se pot referi la vârstă (persoana care a 
atins vârsta de 18 ani, art. 208 şi 209), sex (art. 172), starea sănătăţii per- 
soanei (persoana care suferă de SIDA, art. 212) 

e Semnele care caracterizează statutul social și de drept al persoanei. 
Acestea pot ţine de cetăţenia subiectului (cetățean al RM - la infrac- 
ţiunea de trădare de patrie; cetățean străin sau apatrid - la infracţiunea 
de spionaj); profesia sau ocupaţia sa (medic - la art. 162; persoana care 
conduce un mijloc de transport - la art. 266); participant la proces 
în instanţa de judecată (expert, martor sau traducător - la art. 312); 
funcţia de răspundere a persoanei (judecător - la art. 306; persoană cu 
funcţie de răspundere - la infracțiunile din cap. XV al Părţii speciale). 

+ Relaţia dintre subiect și victima infracțiunii. Aceste relaţii dintre subiec- 
tul activ şi cel pasiv ai infracţiunii pot fi de rudenie (a se vedea art. 134) 
la art. 147, relaţii de serviciu, alt tip de relaţii, de ex. relații de dependen- 
ță materială (art. 150) etc. 

În unele cazuri legea penală ne dă de înțeles că este vorba de un subiect 
special prin menţionarea în normă a modului de săvârşire a infracțiunii, a 
locului, a victimei, fie prin stipularea unei obligaţii care cade în sarcina unei 
anumite persoane. Astfel, modul săvârşirii infracţiunii - cu folosirea situa- 
ţiei de serviciu - indică prezenţa subiectului special în cadrul componențelor 
agravante ale infracțiunii de contrabandă (art. 248) şi practicarea ilegală a 
activităţii de întreprinzător (art. 241). Într-un mod similar, locul săvârşirii 
infracţiunii — instituţia financiară, care concomitent este şi victima - dictează 
prezenţa subiectului special, lucrător al acestei instituţii financiare, în cadrul 
infracțiunii de încălcare a regulilor de creditare (art. 239). Stipularea în normă 
a unei obligaţii care cade în sarcina persoanei este o metodă mai des utiliza- 
tă de legiuitor pentru a desemna caracterul special al subiectului: persoana 
responsabilă pentru starea tehnică sau exploatarea mijloacelor de transport 
(art. 265); persoana căreia i-au fost încredințate documente ce conţin secret de 
stat şi a încălcat regulile stabilite de păstrare a lor (art. 345); persoana obligată 
să acorde ajutor unui bolnav (art. 162). 

O problemă aparte, a cărei actualitate s-a afirmat odată cu adoptarea nou- 
lui Cod penal, constă în faptul dacă persoana juridică este în sine un subiect 
special sau nu? Persoana juridică ce practică activitatea de întreprinzător nu 
este un subiect special în sine, deoarece el nu derivă de la persoana fizică, ci 
este un subiect aparte, cu semnele şi însuşirile sale. În plus, caracterul special 
al subiectului urmează a fi determinat cu referire la o componenţă de infrac- 
ţiune concretă, şi nu la general. 

Astfel, la fel cum legiuitorul a procedat în numeroase componenţe de in- 
fracțiuni cu persoană fizică, cerând prezenţa unor calități suplimentare la cele 
de bază — vârsta şi responsabilitatea —, tot aşa se poate întâmpla şi în privința 
persoanei juridice care practică activitatea de întreprinzător, legiuitorul putând 
să instituie unele semne suplimentare, fie cu referire la caracterul public sau 
privat al entității colective (întreprindere de stat sau o societate pe acţiuni cu ca- 
pital privat), fie stipulând un gen specific de activitate al entității colective etc. 

Datorită faptului că normele din Partea specială a actualului Cod penal 
sunt modelate totalmente în corespundere cu calitățile persoanei fizice şi fără 
referiri la particularităţile persoanei juridice, pentru moment nu poate fi men- 
ţionată vreo componenţă de infracțiune la care persoana juridică s-ar constitui 
ca un subiect special. 

În final, merită a fi atenţionat faptul că, chiar dacă semnele subiectului 
special nu sunt menţionate expres în normă, ele urmează a fi deduse şi consta- 
tate, iar apoi raportate la persoana care a săvârşit infracțiunea, pentru a stabili 
prezența semnelor respective la aceasta din urmă. Semnele subiectului special 
sunt obligatorii pentru componenţa efectivă de infracțiune, lipsa lor denotând 
imposibilitatea de a imputa infracțiunea persoanei identificate. 

Capitolul X 


LATURA SUBIECTIVĂ A INFRACŢIUNII 


Secţiunea |. CARACTERIZAREA GENERALĂ A LATURII 
SUBIECTIVE A INFRACŢIUNII 


Latura subiectivă a componenţei infracțiunii reprezintă activitatea psihică 
a persoanei legată nemijlocit de săvârşirea infracţiunii, care este alcătuită din 
elementele intelective, volitive şi afective ce determină şi însoțesc actul fizic 
de executare. Astfel, conţinutul laturii subiective constituie aspectul interior 
al infracțiunii. 

Spre deosebire de latura obiectivă a infracțiunii, care se materializează 
într-un act exterior de execuţie și poate fi percepută nemijlocit de partea 
vătămată, de martori şi alte persoane, latura subiectivă exprimă momentul 
subiectiv, poziţia psihică a subiectului infracțiunii în raport cu activitatea ma- 
terială desfăşurată de el şi nu poate fi percepută de organele de simţ ale omului. 
Cunoaşterea laturii subiective poate avea loc doar prin analiza şi aprecierea 
comportamentului făptuitorului şi a împrejurărilor săvârșirii infracțiunii. 

În acest sens, latura subiectivă a componenței infracţiunii constituie 
partea interioară a infracţiunii, care determină atitudinea psihică a făp- 
tuitorului faţă de fapta prejudiciabilă săvârșită și de urmările acesteia, sub 
raportul conştiinţei, voinţei şi emoțiilor sale. 

Analiza juridico-penală a laturii subiective a componenţei infracțiunii se 
realizează prin intermediul semnelor juridice care o caracterizează: vinovăția, 
scopul şi motivul infracțiunii, emoţiile. Importanţa juridico-penală a acestor 
semne nu este identică, însă toate în ansamblu caracterizează procesul lăun- 
tric care are loc în conştiinţa celui vinovat. Deşi se intercondiţionează, aceste 
semne reprezintă totuşi entități psihologice cu conţinut de sine stătător. Nici 
unul dintre semnele laturii subiective nu întruneşte în corpul său un alt semn 
al acesteia ca parte componentă. 

Vinovăţia, sub formă de intenţie sau imprudenţă, constituie semnul prin- 
cipal (uneori singurul) al laturii subiective a componenţei oricărei infracțiunii. 
În lipsa vinovăţiei nu există componența infracțiunii, iar făptuitorul nu poate 
fi tras la răspundere penală. 





1 B.A. Hepcecan, Omeemcmeennocmv 3a neocmoponvie npecmynnenus, Caukr-Ilerep- 


Gypr, KOpuanuecxuă Ilenrp Ilpecc, 2002, c. 18. 

Deşi vinovăția are o importanţă deosebită la calificarea faptei drept in- 
fracțiune, de una singură ea nu scoate în evidență mobilurile lăuntrice ce au 
determinat persoana să săvârşească infracțiunea şi rezultatul final pe care tin- 
de să-l obţină. De aceea, în cadrul anumitor infracțiuni, pentru completarea 
laturii subiective, prin textele incriminatoare sunt prevăzute şi alte condiţii 
referitoare la motivul şi scopul infracţiunii. Spre deosebire de vinovăţie, mo- 
tivul şi scopul infracțiunii reprezintă semne facultative ale laturii subiective a 
componenţei infracțiunii. 

În afara vinovăţiei rămân şi emoțiile (simţurile, trăirile) persoanei, care 
însoțesc săvârşirea infracțiunii. În cazul săvârşirii oricărei infracțiunii persis- 
tă o anumită nuanță emoțională, ce exprimă trăirile persoanei în acel moment 
(satisfacție sau căință, frică, mânie, frământări, ruşine ş.a.). Or emoţiile nu 
sunt incluse, de obicei, în cadrul semnelor laturii subiective a componenţei in- 
fracțiunii. Aceasta se explică prin faptul că în momentul săvârșirii infracțiuni- 
lor rolul emoţiilor este limitat, ele influențând doar formarea imboldurilor şi a 
motivelor săvârşirii infracțiunii. Caracterul emoţiilor permite să fie percepute 
adecvat motivele infracţiunii şi intenţia adevărată a celui vinovat. Doar în une- 
le cazuri, emoţiile, trăite de către vinovat, sunt luate în consideraţie de legiuitor 
la structurarea componenţelor infracțiunilor, constituind un semn obligatoriu 
al laturii subiective. Acestea sunt stările ce însoțesc pregătirea şi executarea 
propriu-zisă a faptei infracționale?. De exemplu, trăirile vinovatului apărute 
în legătură cu comportamentul ilegal sau amoral al părții vătămate (p. i al 
art. 76 din CP al RM, art. 146, 156 din CP al RM) sau în legătură cu situația 
psihotraumatică apărută (art. 147 din CP al RM). Rolul emoţiilor în situațiile 
analizate este atenuant, ele fiind calificate drept circumstanţe atenuante”. 

Aprecierea corectă a laturii subiective a componenţei infracțiunii are o 
mare importanţă juridico-penală, în special pentru: 

1. delimitarea comportamentului criminal de cel noncriminal; 
determinarea temeiului răspunderii penale; 
calificarea infracţiunilor; 
delimitarea componenţelor infracțiunilor omogene (adiacente); 
aprecierea caracterului prejudiciabil al faptei şi infractorului; 


Da 


aplicarea răspunderii şi pedepsei penale echitabile. 





2 


JI. 7]. KpyrnuxkoB, Yzonoenoe npaeo Poccuu. Hacmv o6wmaa, MockBa, BEK, 2000, c. 212. 


3 T.B. Hasapenko, Heemenaemocmo, Canxr-Ilerep6ypr, HOpunnueckuii Ilenrp Ilpecc, 


2002, c. 166. 

În acest context, pornind de la importanța laturii subiective şi sistemati- 
zând deficienţele existente în practica judiciară, Curtea Supremă de Justiţie 
a Republicii Moldova indică instanțelor judiciare necesitatea examinării 
minuţioase a conţinutului laturii subiective a infracțiunii: forma vinovăţiei, 
conținutul şi orientarea intenţiei, motivele şi scopul săvârşirii infracțiunii, la 
examinarea cauzelor penale. 


Secţiunea a II-a. VINOVĂŢIA ȘI FORMELE EI 


$1. Consideraţii generale 


Săvârşirea faptei cu vinovăţie este una dintre trăsăturile de bază ale infrac- 
ţiunii. Astfel, legislația penală a Republicii Moldova, teoria dreptului penal şi 
practica judiciară consacră expres principiul incriminării subiective: răspun- 
derii şi pedepsei penale poate fi supusă numai persoana vinovată de săvârşirea 
infracţiunii. 

Tragerea la răspundere penală și condamnarea unui nevinovat afectează 
grav drepturile şi libertăţile fundamentale ale omului. În acest sens, o garanție 
împotriva apariţiei încălcărilor de lege este respectarea principiului prezumției 
de nevinovăție. Fiind unul dintre principiile de bază ale justiției, acesta este 
stipulat în art. 11 al Declaraţiei universale a drepturilor omului, adoptată la 
10.12.1948, în vigoare pentru Republica Moldova din 28.07.1990: “Orice per- 
soană acuzată de comiterea unui act cu caracter penal are dreptul să fie pre- 
supusă nevinovată până când vinovăția sa va fi stabilită în mod legal în cursul 
unui proces public în care i-au fost asigurate toate garanţiile necesare apărării 
sale”. Prevederi similare se conţin în art.14 al Pactului internațional cu privire 
la drepturile civile şi politice, adoptat la 16.12.1966, în vigoare pentru Repu- 
blica Moldova din 26.04.1993, în alin. (2) din art. 6 al Convenţiei europene 
pentru protecția drepturilor omului şi a libertăţilor fundamentale, adoptată 
la 4.11.1950, în vigoare pentru Republica Moldova din 1.02.1998, în art. 21 al 
Constituţiei Republicii Moldova, precum şi în art. 8 al Codului de procedură 
penală al Republicii Moldova. 

Codul penal în vigoare nu formulează el însuși o definiție a vinovăţiei, ea 
însă poate fi dedusă din dispoziţiile art. 17-18 din CP al RM, care consacră 
formele acesteia. 

În acest sens, vinovăția reprezintă atitudinea psihică (conştientă şi voli- 
tivă) a persoanei faţă de fapta prejudiciabilă săvârşită şi urmările prejudi- 
ciabile ale acesteia, ce se manifestă sub formă de intenție sau imprudenţă. 

Definiţia teoretică a vinovăţiei şi reglementările legale ale formelor aces- 
teia pornesc de la cei doi factori psihici caracteristici pentru latura subiectivă a 
infracţiunii, şi anume: factorul intelectiv (conștiința) şi factorul volitiv (voinţa). 
Prezenţa acestor factori şi specificul interacțiunii lor în geneza şi realizarea ac- 
tului de conduită prejudiciabil sunt determinante pentru existența vinovăţiei. 

Factorul intelectiv (conştiinţa) presupune reprezentarea deplină a conţi- 
nutului, sensului şi consecințelor urmărite sau acceptate prin săvârşirea 
faptei penale, precum şi prevederea întregii desfăşurări cauzale a acesteia. 
În conştiinţă apare deci ideea săvârşirii faptei, se cântăresc argumentele în 
favoarea şi împotriva acţiunii şi, în fine, se ia decizia de a săvârşi sau nu in- 
fracțiunea. După terminarea procesului decizional se trece de la manifestarea 
de conştiinţă la manifestarea de voinţă, care constă în concentrarea energiei în 
vederea realizării actului de conduită?. 

În literatura juridică s-a subliniat că factorul intelectiv are rol hotărâtor 
în reglarea activității omului, inclusiv activitatea infracțională, pentru că 
prezenţa acestuia înseamnă existenţa vinovăţiei. Factorul intelectiv dezvăluie 
atitudinea conştiinţei făptuitorului față de fapta săvârşită şi față de urmările ei, 
arată dacă subiectul este vinovat sau nu;. 

Factorul volitiv (voinţa) reprezintă facultatea psihică prin care sunt mo- 
bilizate ori orientate conştient energiile fizice ale omului în vederea săvârșirii 
actului de conduită exterioară. Voința de a săvârși actul de conduită face ca 
acesta să fie atribuit, să aparțină, să fie imputabil persoanei care l-a săvârşit. 
În cazul în care fapta nu este voită de persoana care a comis-o, pentru că nu a 
acţionat în mod liber, ci ca urmare a unei energii străine, sub presiunea unei 
constrângeri, nu poate exista vinovăţie. Această faptă poate fi imputată făptui- 
torului doar fizic, nu şi psihic, ceea ce exclude vinovăția. 

Astfel, pentru existenţa vinovăţiei nu este suficient să existe voința de a 
săvârşi fapta, ci mai este necesar ca această voinţă să fie liber exprimată, adică 
persoana să aibă capacitatea psiho-fizică de a se autodetermina şi de a fi stă- 
până pe actele sale”. 

Factorul volitiv poate fi analizat atât în raport cu acţiunea, cât şi în raport 
cu inacțiunea (după cum făptuitorul voieşte să se manifeste printr-un act 
exterior sau voiește să se abțină de la o acţiune impusă de lege), precum şi cu 





+ C. Bulai, op. cit. p. 157. 
5 V. Dobrinoiu, I. Pascu, I. Molnar, Gh. Nistoreanu, A. Boroi, V. Lazăr, op. cit., p. 116. 
&  C. Bulai, op. cit, p. 156. 
8 V. Dobrinoiu, |. Pascu, 1. Molnar, Gh. Nistoreanu, A. Boroi, V. Lazăr, op. cit., p. 115. 

urmarea prejudiciabilă (adică în raport cu finalitatea la care făptuitorul voieşte 
să ajungă). 

Între cei doi factori (intelectiv şi volitiv) există o strânsă legătură, actul de 
voinţă corelându-se continuu cu cel de conştiinţă. Voința de a comite fapta este 
condiţionată numai după reprezentarea în conștiința făptuitorului a urmări- 
lor faptei. 

Pentru tragerea la răspundere penală a unei persoane care a comis o in- 
fracțiune şi pentru individualizarea strictă a pedepsei, nu este suficient a se 
stabili că persoana respectivă a comis fapta cu vinovăţie, ci mai este necesar a 
se stabili şi forma de vinovăţie cu care aceasta a acționat. 

În doctrina şi în legislaţia penală, vinovăția se prezintă sub două forme, 
determinate de variaţiunile factorului intelectiv, în raport cu caracterul şi 
conținutul reprezentărilor subiectului, cu întinderea şi intensitatea prevederii 
de către acesta a urmărilor prejudiciabile ale faptei sale. În funcţie de aceste va- 
riațiuni, vinovăția îmbracă forma intenției, atunci când persoana a avut repre- 
zentarea corectă a rezultatului faptei sale, sau forma imprudenței, atunci când 
făptuitorul şi-a reprezentat greşit sau nu şi-a reprezentat deloc acest rezultat?. 

Pe lângă cele două forme tipice ale vinovăţiei, în legislaţia penală se mai 
menţionează o formă atipică, care reuneşte în conţinutul său atât intenţia, cât 
şi imprudenţa - infracțiuni săvârşite cu două forme de vinovăţie. 

Fiecare formă de vinovăţie este susceptibilă de modalităţi diferite în funcţie 
de atitudinea făptuitorului față de survenirea urmărilor prejudiciabile. Atât in- 
tenţia, cât şi imprudenţa se realizează, în mod obligatoriu, în una dintre modali- 
tăţile prevăzute de lege, în funcţie de atitudinea făptuitorului față de cazul dat. 

Cunoaşterea exactă a celor două forme ale vinovăţiei şi a modalităților 
acestora reprezintă un interes special nu numai pentru stabilirea existenţei 
vinovăţiei ca trăsătură esenţială a infracţiunii, ci şi pentru: 

- calificarea unei fapte ca infracțiune; 

- delimitarea infracţiunii de alte încălcări de lege; 

- delimitarea infracțiunilor similare după obiect şi latura obiectivă; 

- individualizarea răspunderii şi pedepsei penal; 

- stabilirea categoriei penitenciarului pentru executarea pedepsei; 

- clasificarea infracțiunilor în corelaţie cu gradul lor de prejudiciabilitate; 

- stabilirea formei intenţionate de vinovăţie, care influențează existența 

recidivei etc. 





8 G. Antoniu, Vinovăţia penală, București, Editura Academiei Române, 1995, p. 117. 

$2. Intenţia. Definiţie şi modalități 


Intenţia constituie forma fundamentală, generală şi originară a vinovă- 
ţiei!0. De regulă, majoritatea infracțiunilor se comit cu intenţie, și doar în mod 
excepţional, din imprudenţă sau cu două forme de vinovăţie. 

Conform prevederilor art. 17 din CP al RM, “Se consideră că infracțiu- 
nea a fost comisă cu intenţie dacă persoana care a săvârșit-o își dădea seama 
de caracterul prejudiciabil al acţiunii sau inacțiunii sale, a prevăzut urmă- 
rile ei prejudiciabile, le-a dorit sau admitea, în mod conștient, survenirea 
acestor urmări”. 

Din aceste reglementări rezultă că vinovăția sub forma intenţiei se carac- 
terizează prin aceea că făptuitorul: 

— îşi dă seama de caracterul prejudiciabil al faptei (acţiunii sau inacţiunii) 
sale, prevede urmările ei prejudiciabile şi doreşte survenirea acestor 
urmări; 

— îşi dă seama de caracterul prejudiciabil al faptei (acţiunii sau inacțiuni) 
sale, prevede urmările ei prejudiciabile şi admite survenirea acestor ur- 
mări. 

Astfel, în funcţie de atitudinea făptuitorului față de survenirea urmărilor 
prejudiciabile, intenţia se prezintă sub două modalități desemnate de legea 
penală: intenția directă şi intenția indirectă. 

A. Intenţia directă 

Intenţia directă se caracterizează prin aceea că infractorul își dă seama 
de caracterul prejudiciabil al acţiunii sau inacțiunii sale, prevede urmările 
ei prejudiciabile şi doreşte survenirea acestor urmări. 

Referindu-se la sfera conştientului, înțelegerea caracterului prejudiciabil al 
faptei şi prevederea urmării ei constituie elementul intelectiv al intenţiei. Înţe- 
legerea caracterului prejudiciabil al faptei săvârşite e adresată în timp prezen- 
tului şi înseamnă că persoana în timpul săvârşirii infracțiunii conştientizează 
caracterul şi gradul prejudiciabil al faptei pe care o săvârşeşte. Previziunea 
urmărilor prejudiciabile este adresată în timp viitorului şi înseamnă că făptui- 
torul a avut reprezentarea posibilității survenirii lor". 

Înțelegerea caracterului prejudiciabil al faptei săvârşite înglobează repre- 
zentarea în conştiinţa persoanei a valorilor sociale asupra cărora se atentează, a 
conţinutului acțiunii şi inacţiunii prin care se realizează activitatea infracționa- 

A. Boroi, op. cit., p. 92. 

lă, a circumstanțelor concrete în care se va desfăşura infracțiunea (timpul, locul, 
mijloacele, împrejurările). Reflectarea în conştiinţa persoanei a tuturor compo- 
nentelor analizate îi oferă posibilitatea conştientizării pericolului social al faptei 
şi direcționarea acesteia asupra unor valori sociale concrete. În cauza penală nu 
se cere a fi probată înţelegerea caracterului prejudiciabil al faptei, deoarece se 
prezumează că fiecare persoană responsabilă, cu o anumită experiență de viață 
şi cunoştinţe, este aptă să conştientizeze caracterul conduitei sale'?. 

Previziunea urmărilor prejudiciabile presupune reprezentarea făptuitoru- 
lui asupra daunei care va fi cauzată, prin săvârşirea faptei, valorilor ocrotite de 
legea penală. În cazul intenţiei directe previziunea include: a) reprezentarea 
schimbărilor reale ce vor avea loc în obiectul atentatului; b) conştientizarea 
periculozităţii sociale a schimbărilor provocate; c) înțelegerea legăturii cauzale 
dintre fapta săvârşită şi urmările prejudiciabile (deşi în această etapă persoana 
nu reflectă în conştiinţa sa toate detaliile, ci numai caracterul lor general). 

Factorul intelectiv al intenţiei directe presupune survenirea inevitabilă a 
urmărilor prejudiciabile. Făptuitorul, intenționând să provoace anumite ur- 
mări, este sigur că ele se vor realiza de fapt, fie imediat, fie în viitor. 

Factorul volitiv al intenţiei directe caracterizează direcționarea voinţei 
subiectului și se exprimă în dorința survenirii anumitor urmări prejudicia- 
bile ale acţiunii sau inacţiunii sale infracționale. Dorinţa, referindu-se la sfera 
emoțional-volitivă a psihicului persoanei, constituie factorul volitiv mobilizat 
la atingerea scopului infracțional. 

Urmările dorite prin săvârşirea infracțiunii se pot manifesta, în cazul in- 
tenţiei directe, sub mai multe forme. Ele pot fi drept ultim scop al acţiunii (in- 
acțiunii) făptuitorului (omorul din gelozie, ură), etapă intermediară (omorul 
cu scopul de a înlesni săvârșirea altei infracţiuni), iar în unele cazuri - mijloc, 
metodă de atingere a scopului direct preconizat de către făptuitor (omor la 
comandă, moartea victimei înlesnind atingerea scopului urmărit - obținerea 
unui câştig personal). 

Indiferent de scopul final urmărit, pentru toate cazurile de intenţie direc- 
tă este caracteristică dorința conştientă a făptuitorului de a provoca urmările 
prejudiciabile. 

Reglementarea intenţiei directe de către legiuitor este orientată spre infrac- 
ţiunile cu componenţe materiale. Astfel, dorinţa are legătură doar cu urmările 
prejudiciabile ce provoacă o daună obiectului ocrotit. Însă în Codul penal al 





12  Yeonoenoe npaeo Poccuu. O6wmaa uacmv /| Ilon pen. B. B. 3npaBomricnoBa, MockBa, 

RM o mare parte dintre infracțiuni au componenţe formale, în cadrul cărora 
urmarea prejudiciabilă nu este un semn obligatoriu a laturii obiective. În astfel 
de cazuri, elementul volitiv se caracterizează prin dorința de a săvârşi acțiu- 
nea sau inacțiunea prejudiciabilă, indiferent de faptul survenirii unor urmări 
materiale. De exemplu, subiectul huliganismului, conştientizând că acţiunile 
sale încalcă grosolan ordinea publică şi exprimă o vădită lipsă de respect față 
de societate, doreşte să comită acţiuni de acest gen'?. 

B. Intenţia indirectă 

Intenţia indirectă se caracterizează prin faptul că infractorul îşi dă 
seama de caracterul prejudiciabil al acţiunii sau inacţiunii sale, prevede 
urmările ei prejudiciabile şi admite, în mod conștient, survenirea acestor 
urmări. 

Conţinutul intenţiei directe şi al intenţiei indirecte coincid completamente 
în ceea ce priveşte unul dintre aspectele factorului intelectiv, şi anume înţele- 
gerea caracterului prejudiciabil al faptei. Or, caracterul previziunii urmărilor 
prejudiciabile se manifestă diferit, deosebindu-se esenţial şi factorul volitiv al 
intenţiei directe de al celei indirecte. 

Previziunea în cazul intenţiei indirecte presupune doar înţelegerea posi- 
bilităţii survenirii reale a urmărilor prejudiciabile şi nu a inevitabilității lor. 
Dacă o persoană prevede inevitabilitatea survenirii urmărilor prejudiciabile 
ale faptei sale, nu se poate spune că această persoană nu le-a dorit, nu le-a ur- 
mărit şi deci forma de vinovăţie va fi intenţia directă!*. 

Factorul volitiv al intenţiei indirecte este caracterizat de lipsa dorinței, dar 
de admiterea conştientă a urmărilor prejudiciabile, fie de manifestarea unei 
atitudini indiferente faţă de survenirea acestora. 

Din punct de vedere psihologic, dacă făptuitorul nu doreşte survenirea 
urmărilor prejudiciabile, însă le admite în mod conștient, acesta constituie un 
produs derivat al faptei sale în calea spre atingerea scopului dorit, care excede 
limitele componenţei infracţiunii. Vinovatul nu tinde spre provocarea urmă- 
rilor prejudiciabile, dar în acelaşi timp nu încearcă să le evite (lipsa de dorință 
activă)”. 

În legea penală și în viaţa reală infracțiunile săvârşite cu intenție indirec- 
tă se întâlnesc cu mult mai rar decât cele cu intenţie directă. Astfel, nu pot fi 
săvârşite cu intenţie indirectă infracțiunile cu componenţe formale, infracțiu- 





15 Ibidem, p. 171; Comentariu la Codul penal al Republicii Moldova, op. cit., p. 64. 
1 A. Boroi, op. cit. p. 93. 

nile ce includ în componenţa lor un scop special, pregătirea de infracţiune, ten- 


tativa de infracțiune, acțiunile organizatorului, instigatorului şi complicelui. 


C. Alte modalităţi ale intenţiei 


În doctrină şi în practica judiciară s-au identificat şi alte modalităţi ale in- 


tenţiei, a căror cunoaștere poate servi la calificarea faptei şi la individualizarea 


pedepsei penale. Astfel, se face distincţie între: 


intenția simplă şi cea calificată. Intenţia este simplă atunci când făp- 
tuitorul prevede şi urmăreşte survenirea urmărilor prejudiciabile (in- 
tenţie directă obişnuită), iar calificată atunci când făptuitorul urmăreşte 
survenirea urmărilor în vederea realizării unui scop prevăzut în norma 
de incriminare (de exemplu, omorul săvârşit “cu scopul de a ascunde 
o altă infracțiune sau de a înlesni săvârşirea ei” - lit. i) din alin. (3) al 
art. 145 din CP al RM); 

intenţia determinată și cea nedeterminată. Intenţia este determinată 
atunci când făptuitorul are reprezentarea unei urmări prejudiciabile 
precise, pe care o urmăreşte sau doar o acceptă şi acționează pentru 
survenirea ei. Intenţia este nedeterminată atunci când făptuitorul are 
reprezentarea mai multor urmări prejudiciabile ce s-ar putea produce şi 
îi este indiferent care dintre ele va surveni săvârşind fapta prejudiciabilă 
(de exemplu, un infractor fuge, fiind urmărit de mai mulți cetăţeni şi 
de un poliţist cu câine de serviciu, şi, pentru a scăpa, trage cu arma în 
direcţia urmăritorilor spre a-i omori sau răni, fiindu-i indiferent care 
dintre ei va fi victima)! 

intenţia inițială şi cea supravenită. Intenţia inițială este evidentă atunci 
când făptuitorul prevede urmarea faptei sale de la început, adică din mo- 
mentul trecerii la săvârșirea faptei. Dimpotrivă, intenţia supravenită există 
atunci, când prevederea urmării prejudiciabile apare ulterior unei hotărâ- 
ri inițiale şi determină hotărârea ulterioară de a o produce (de exemplu, 
făptuitorul, săvârşind o infracţiune de violare de domiciliu, aflându-se în 
interiorul locuinţei, se hotărăşte să sustragă anumite bunuri)!”; 

intenţia spontană și cea premeditată. Prima se caracterizează prin 
faptul că apare brusc, iar trecerea la săvârşirea faptei are loc imediat 
după luarea hotărârii infracționale (de exemplu, făptuitorul reacţio- 
nează imediat la lovirea sa de către o altă persoană căreia îi vatămă 
integritatea corporală). Celei de-a doua îi este caracteristică existența 





1 A. Boroi, op. cit.,p.94. 
17 M.Zolyneak, op. cit., p. 226. 


208 DREPT PENAL. PARTEA GENERALĂ 





unui interval de timp între luarea hotărârii infracționale şi punerea ei 
în executare, interval în care făptuitorul a meditat asupra modului şi 
mijloacelor de săvârşire a faptei; 

- intenţia unică și cea complexă. Intenţia unică se manifestă atunci când 
făptuitorul a hotărât să săvârşească o singură faptă, iar în cazul în care 
acesta a hotărât să săvârşească mai multe fapte sau a urmărit să producă 
mai multe urmări prejudiciabile, suntem în prezenţa intenţiei complexe. 

Stabilirea corectă a modalităţii intenţiei are o importanţă deosebită la in- 

dividualizarea răspunderii şi pedepsei penale. Astfel, gradul prejudiciabil al 
intenţiei directe este mult mai înalt decât cel al intenţiei indirecte, iar cel al 
intenţiei premeditate decât cel al intenţiei spontane etc. 


$3. Imprudenţa. Definiţie şi modalităţi 


Conform prevederilor art. 18 din CP al RM, “Se consideră că infrac- 
țiunea a fost săvârșită din imprudență dacă persoana care a săvârşit-o își 
dădea seama de caracterul prejudiciabil al acţiunii sau inacţiunii sale, a 
prevăzut urmările ei prejudiciabile, dar considera în mod ușuratic că ele 
vor putea fi evitate ori nu își dădea seama de caracterul prejudiciabil al ac- 
țiunii sau inacțiunii sale, nu a prevăzut posibilitatea survenirii urmărilor ei 
prejudiciabile, deşi trebuia și putea să le prevadă”. 

Din conţinutul prevederilor legale rezultă că răspunderea pentru infracți- 
unile săvârşite din imprudenţă apare, de regulă, la survenirea urmărilor preju- 
diciabile, adică numai în cazurile infracţiunilor cu componenţe materiale. În 
lipsa acestor urmări, fapta prejudiciabilă propriu-zisă nu atrage răspunderea 
penală. Doar în cazuri excepționale, legiuitorul admite tragerea la răspundere 
penală pentru fapta săvârşită din imprudenţă în lipsa urmărilor prejudiciabile 
sau pentru fapta care creează pericol de survenire a acestora (alin. (1), art. 235 
din CP al RM, art. 345 din CPal RM etc.). 

Specificul acestei forme de vinovăţie rezultă şi din faptul că Codul penal 
al RM nu prevede răspunderea penală pentru participaţia la săvârşirea infrac- 
ţiunilor imprudente (art. 41 din CP al RM) şi exclude posibilitatea pregătirii şi 
tentativei la ele (art. 26-27 din CP al RM). 

Imprudenţa, ca formă a vinovăţiei, se manifestă sub două modalități: încre- 
dere exagerată și neglijența. Modalităţile imprudenţei au fost consacrate pentru 
prima dată legislativ doar în actualul Cod penal, deși problematica acestora a 
constituit obiect de studiu al doctrinei şi practicii judiciare de mult timp. 

A. Încrederea exagerată se caracterizează prin faptul că persoana îşi 
dă seama de caracterul prejudiciabil al acţiunii sau inacţiunii sale, prevede 

posibilitatea survenirii urmărilor ei prejudiciabile, dar consideră în mod 
uşuratic că ele vor putea fi evitate. 

Factorul intelectiv al încrederii exagerate constă în înţelegerea de către 
făptuitor a caracterului prejudiciabil al acţiunii sau inacţiunii sale şi în preve- 
derea urmărilor prejudiciabile ale acestei fapte. 

Înțelegerea caracterului prejudiciabil al faptei este legată, de regulă, de ne- 
respectarea unor reguli de precauţie stabilite pentru a evita survenirea unor 
urmări prejudiciabile în procesul de desfăşurare a anumitor activități. De 
exemplu, şoferul dezvoltă o viteză inadmisibilă pe o rută din raza orașului şi 
îşi dă seama că această abatere de la regulile de circulaţie rutieră creează un 
pericol pentru securitatea participanţilor la trafic!. 

Prevederea de către făptuitor a urmărilor prejudiciabile ale faptei sale pre- 
supune doar previziunea posibilității survenirii lor, deoarece numai în acest 
caz poate exista şi speranţa, lipsită de temei, a prevenirii acestor urmări. În 
cazul de prevedere a inevitabilităţii survenirii urmărilor, nu mai poate fi vorba 
de speranţa ele nu se vor produce, de speranţa de a le preveni etc., situaţie în 
care apreciem că persoana acționează cu intenție directă!?. 

După factorul intelectiv, încrederea exagerată are unele similitudini cu 
intenţia indirectă, deoarece în ambele cazuri făptuitorul conştientizează că 
încalcă anumite interdicții legale şi prevede posibilitatea survenirii urmări- 
lor prejudiciabile. Dar, spre deosebire de intenția indirectă, în cadrul căreia 
făptuitorul prevede posibilitatea reală de survenire a urmărilor prejudiciabile, 
în cazul încrederii exagerate, această previziune poartă un caracter abstract: 
subiectul prevede că fapta săvârşită poate cauza urmări prejudiciabile, dar pre- 
supune că în cazul concret acestea nu vor surveni. 

Prevederea posibilității abstracte de survenire a urmărilor prejudiciabile, 
detaşată de la situaţia concretă, se caracterizează prin aceea că făptuitorul nu 
conştientizează desfăşurarea reală a legăturii cauzale, deşi, în virtutea unui 
efort psihic, ar fi trebuit să o sesizeze. Făptuitorul apreciază, în mod uşuratic 
şi exagerat împrejurările care, după părerea lui, ar fi trebuit să preîntâmpine 
survenirea urmărilor prejudiciabile. În realitate, acestea au fost inapte să rea- 
lizeze prevenirea. 

Factorul volitiv al încrederii exagerate reprezintă eforturile pe care le 
depune făptuitorul pentru a nu admite survenirea urmărilor prejudiciabile, 
adică atitudinea negativă față de ele. În acest caz lipseşte atât dorinţa, cât şi 





1 Comentariu la Codul penal al Republicii Moldova, op. cit., p. 67. 
19 A. Boroi, op. cit., p.9%. 

admiterea conștientă a urmărilor prejudiciabile. Conştiinţa şi voinţa făptuito- 
rului sunt orientate spre preîntâmpinarea urmărilor prejudiciabile. 

Posibilitatea preîntâmpinării urmărilor prejudiciabile se bazează pe apre- 
cierea unor temeiuri şi împrejurări care, în concepţia făptuitorului, ar trebui 
să evite rezultatul prevăzut. Din practica judiciară rezultă că astfel de împre- 
jurări pot fi cunoştinţele făptuitorului, încrederea ușuratică în experienţa sau 
perspicacitatea lui în momentul hotărâtor ori în forţa sa fizică, rezistența unor 
materiale, starea tehnică a mecanismelor, intervenţia altor persoane care să 
împiedice producerea urmărilor prejudiciabile prevăzute ca posibile etc. 

În cazul când speranţa în neproducerea urmărilor prejudiciabile s-ar în- 
temeia pe o întâmplare (hazard), pe un eveniment care ar putea să se producă, 
dar în realitate să nu aibă loc, vinovăția făptuitorului va îmbrăca forma inten- 
iei, fiind practic vorba de acceptarea riscului producerii rezultatului”. 

B. Neglijenţa penală constă în poziţia psihică a făptuitorului care nu 
îşi dă seama de caracterul prejudiciabil al acţiunii sau inacțiunii sale, nu 
a prevăzut posibilitatea survenirii urmărilor prejudiciabile, deşi trebuia și 
putea să le prevadă. 

Spre deosebire de celelalte forme şi modalităţi ale vinovăţiei, în cazul 
săvârșirii infracțiunii din neglijență, infractorul nu îşi dă seama de caracte- 
rul prejudiciabil al faptei sale şi nu prevede posibilitatea survenirii urmărilor 
prejudiciabile ale acesteia. De aceea, în cazul neglijenţei, nu se pune problema 
atitudinii făptuitorului față de urmările faptei sale (voinţa de a produce sau ac- 
ceptarea conştientă a posibilității apariţiei), urmări pe care el nu le-a prevăzut, 
deşi trebuia şi putea să le prevadă. Faptul că subiectul nu prevede, în anumite 
condiţii, survenirea urmărilor prejudiciabile denotă atitudinea lui neglijentă 
față de regulile de conduită obligatorii în cazul respectiv. Astfel, esenţa ne- 
glijenţei penale constă în aceea că făptuitorul, având posibilitatea reală de a 
prevedea urmările prejudiciabile ale acţiunii sau inacţiunii săvârşite, nu a de- 
pus nici un efort psihic, nu a executat anumite acțiuni volitive, determinate de 
situaţie, pentru a preîntâmpina urmările prejudiciabile?!. 

Răspunderea penală pentru infracțiunile săvârşite din cauza neglijenței 
penale survine în temeiul faptului că vinovatul trebuia şi putea să prevadă 
urmările prejudiciabile ale faptei sale. În acest sens, neglijența penală este ca- 
racterizată de două elemente: negativ şi pozitiv. 

Elementul negativ al neglijenţei penale se referă la lipsa de prevedere a ur- 
mărilor prejudiciabile ale faptei comise de subiectul infracțiunii. 





% Explicații teoretice ale Codului penal român, op. cit., p. 243. 

Elementul pozitiv al neglijenţei penale indică existența unor condiţii care 
dau posibilitatea de a considera că infractorul trebuia şi putea să prevadă urmă- 
rile prejudiciabile ale acțiunii sau inacţiunii sale. În funcţie de acest element, 
neglijența este apreciată drept modalitate a vinovăţiei în sens juridico-penal. 

Determinarea elementului pozitiv al neglijenţei penale se efectuează pe 
baza a două criterii: obiectiv şi subiectiv. 

Criteriul obiectiv, concretizat la art. 18 din CP al RM prin sintagma “tre- 
buia să prevadă”, poartă un caracter normativ şi exprimă obligaţia persoanei 
de a prevedea posibilitatea survenirii urmărilor prejudiciabile cu respectarea 
măsurilor de precauţie prescrise (de exemplu, nerespectarea regulilor securită- 
ţii la efectuarea lucrărilor, la exploatarea mecanismelor etc.). Această obligaţie 
poate să rezulte din legi sau din alte acte normative, din contracte, instrucțiuni 
şi reguli care reglementează modul de desfăşurare a unor activităţi, din anu- 
mite norme de convieţuire socială. În lipsa obligaţiei de a prevedea survenirea 
urmărilor prejudiciabile vinovăția se exclude. 

Obligaţia de prevedere se deduce nu din posibilităţile individuale, concrete 
ale persoanei, ci din posibilitatea unui individ mediu, obişnuit, care, activând 
în condiţiile făptuitorului, ar fi trebuit să prevadă rezultatul acțiunii sau in- 
acțiunii sale. Prin urmare, obligația de a prevedea urmarea prejudiciabilă este 
o condiţie obiectivă a neglijenţei şi la stabilirea ei nu se iau în consideraţie 
particularităţile individuale ale persoanei concrete?. 

Totodată, prezența anumitor obligaţii nu este suficientă pentru a recu- 
noaşte vinovăția persoanei: trebuie stabilit faptul că persoana avea posibi- 
litatea reală, în cazul concret, să prevadă posibilitatea survenirii urmărilor 
prejudiciabile, dar această posibilitate nu a fost realizată şi urmările nu au fost 
înlăturate. În acest sens, este aplicat criteriul subiectiv. 

Criteriul subiectiv al neglijenţei penale este exprimat în sintagma “putea să 
prevadă” şi se stabileşte în funcţie de particularităţile individuale ale făptuito- 
rului (pregătirea şi experienţa lui profesională, de viaţă, starea sănătăţii etc.) şi 
de circumstanţele concrete ale cazului. 

Caracteristicile individuale ale făptuitorului trebuie să ofere posibilitatea 
de a percepe concret situaţia, de a trage concluzii întemeiate şi a face aprecieri 
adecvate. Totodată, situaţia nu trebuie să fie extrem de complicată, pentru ca 
făptuitorul să poată prevedea posibilitatea survenirii urmărilor prejudiciabile. 
În prezenţa acestor două premise, prevederea survenirii urmărilor prejudi- 
ciabile devine realmente posibilă. Dacă se va stabili că persoana nicidecum 

212 DREPT PENAL. PARTEA GENERALĂ 





nu putea să prevadă survenirea urmărilor prejudiciabile, va exista o faptă 
săvârşită fără vinovăţie (caz fortuit). 

Prin urmare, răspunderea penală pentru neglijența penală poate surveni 
numai dacă va fi dovedit că persoana, în anumite circumstanţe, nu numai că 
trebuia (criteriul obiectiv), dar şi putea, în virtutea calităților şi capacităţilor 
sale individuale (criteriul subiectiv), să prevadă posibilitatea survenirii urmă- 
rilor prejudiciabile ale faptei. 


S4. Infracțiunea săvârşită cu două forme de vinovăţie 


De regulă, infracțiunile se săvârşesc cu o singură formă de vinovăţie: in- 
tenție sau imprudenţă. Există însă unele infracțiuni care cuprind cumulativ în 
latura lor subiectivă atât intenţia, cât şi imprudența, situaţia fiind cunoscută 
sub denumirea de “praeterintenţie” sau “intenţie depăşită”, “vinovăţie dublă”, 
“vinovăţie mixtă”, “vinovăţie compusă”. 

În mare parte termenii propuşi sunt inexacţi, întrucât nu poate exista o a 
treia formă de vinovăţie (mixtă, compusă), în care intenţia şi imprudența se 
contopesc. În principiu, fiecare formă de vinovăţie există de sine stătător şi 
doar uneori pot fi reunite în cadrul aceleiaşi infracţiuni. 

Două forme de vinovăţie pot exista concomitent doar în cazul componen- 
țelor calificate de infracțiune: atunci când făptuitorul, săvârşind cu intenţie o 
faptă prevăzută de legea penală, produce din imprudenţă un rezultat mai grav 
sau un rezultat în plus față de acela prevăzut şi urmărit sau acceptat”. Astfel, 
pe lângă urmările directe, survin şi urmări derivate, mult mai grave, care nu 
sunt cuprinse de intenţia celui vinovat”. 

Problematica infracțiunilor săvârşite cu două forme de vinovăţie a con- 
stituit obiect de studiu științific de mult timp, dar legislativ a fost consacrată 
doar în Codul penal actual. Conform prevederilor art. 19 din CP al RM, “dacă, 
drept rezultat al săvârșirii cu intenţie a infracțiunii, se produc urmări mai 
grave care, conform legii, atrag înăsprirea pedepsei penale şi care nu erau 
cuprinse de intenţia făptuitorului, răspunderea penală pentru atare urmări 
survine numai dacă persoana a prevăzut urmările prejudiciabile, dar con- 
sidera în mod uşuratic că ele vor putea fi evitate sau dacă persoana nu a 
prevăzut posibilitatea survenirii acestor urmări, deşi trebuia şi putea să le 
prevadă. În consecință, infracţiunea se consideră intenţionată”. 





% A. VW. Papor, Buna 6 cogemckom yonosnom npase, CaparoB, 1987, c. 161. 

Ceea ce caracterizează, sub aspect obiectiv, infracțiunile săvârşite cu două 
forme de vinovăţie este împrejurarea că, urmărind producerea unui anumit 
rezultat sau acceptându-l, făptuitorul săvârşeşte o faptă ce constituie elemen- 
tul material al unei infracţiuni (primum delictum), dar produce un rezultat 
mai grav ori în plus, ce caracterizează o infracțiune mai gravă sau o variantă 
agravantă a aceleiași infracțiuni (majus delictum)?. 

Sub aspect subiectiv, aceste infracţiuni se caracterizează prin intenţie, care 
stă la baza faptei iniţiale, şi imprudenţă față de urmarea mai gravă survenită”. 
Urmarea mai gravă provocată din imprudenţă prin fapta săvârşită cu intenţie 
apare astfel drept circumstanță agravantă a infracțiunii săvârşite. 

Temeiul real pentru existența infracțiunilor cu două forme de vinovăţie 
îl constituie prevederea unor componenţe distincte cu structură specifică 
în Partea specială a Codului penal. În acest sens, legiuitorul reuneşte într-o 
singură componenţă două infracțiuni de sine stătătoare: una intenţionată şi 
alta imprudentă, constituind o infracţiune calitativ nouă cu conţinut subiectiv 
specific. Deşi numărul infracțiunilor săvârşite cu două forme de vinovăţie nu 
este mare, importanţa juridico-penală a acestora nu poate fi neglijată. 

Dacă Codul penal nu ar fi incriminat infracțiunile săvârşite cu două forme 
de vinovăţie ca infracțiuni distinctive, în practica judiciară, la încadrarea juri- 
dică a unor asemenea fapte s-ar fi impus aplicarea regulilor concursului ideal 
de infracțiuni. De exemplu, luarea de ostatici şi lipsirea de viață din impruden- 
ţă sunt fapte incriminate ca infracțiuni concrete în alin. (1) al art. 280 din CP 
al RM şi, respectiv, în art. 149 din CP al RM. Acestea, fiind unite de legiuitor 
într-o componenţă, au format o singură infracțiune de luare de ostatici, care 
a provocat decesul unei persoane din imprudenţă (alin. (3) al art. 280 din CP 
al RM), sancţiunea pentru această incriminare fiind cu mult mai aspră decât 
sancțiunile prevăzute pentru fiecare dintre infracțiunile reunite”. 

De regulă, pentru reglementarea infracţiunilor cu două forme de vinovă- 
ție, legislaţia penală prevede forme agravante ale unei infracțiuni-tip: infrac- 
ţiuni materiale agravante şi infracțiuni formale agravante?. 

În infracțiunile materiale agravante săvârşite cu două forme de vinovăţie 
sunt incluse: vătămarea intenţionată gravă a integrităţii corporale sau a să- 





%  C. Bulai, op. cit. p. 191, V. Dobrinoiu, 1. Pascu, 1. Molnar, Gh. Nistoreanu, A. Boroi, 
V. Lazăr, op. cit., p. 127. 

nătăţii, care a provocat decesul victimei (alin. (4) al art. 151 din CP al RM), 
distrugerea sau deteriorarea intenționată a bunurilor care s-a soldat cu decesul 
persoanei (alin. (2) al art. 197 din CP al RM etc.). Caracteristică pentru aceste 
fapte este împrejurarea că urmarea calificată (rezultatul mai grav) este prevă- 
zută în calitate de semn obligatoriu al componenţei şi provoacă o daună altui 
obiect juridic special decât cel al faptei iniţiale. De exemplu, vătămarea in- 
tenționată gravă a integrităţii corporale sau a sănătății (alin. (1) al art. 151 din 
CP al RM) are în calitate de obiect sănătatea persoanei, dar dacă este urmată 
de decesul victimei (alin. (4) al art. 151 din CP al RM), atunci obiectul acestui 
atentat imprudent îl constituie viața persoanei. 

Se consideră infracţiuni formale agravante săvârşite cu două forme de 
vinovăţie: internarea ilegală într-o instituţie psihiatrică, care a cauzat din 
imprudență vătămarea gravă a integrităţii corporale sau a sănătăţii, ori de- 
cesul victimei (alin. (2) al art. 169 din CP al RM); lăsarea în primejdie, care a 
provocat din imprudenţță decesul victimei (alin. (2) al art. 163 din CP al RM) 
etc. În cadrul acestor infracţiuni, urmarea calificată constă în provocarea dau- 
nei unui obiect suplimentar, diferit de cel supus apărării juridico-penale prin 
componenţa de bază. De exemplu, răpirea persoanei (alin. (1) al art. 164 din 
CP al RM) are în calitate de obiect libertatea persoanei, dar dacă este urmată 
de decesul victimei (alin. (3) al art. 164 din CP al RM), atunci obiectul supli- 
mentar al acestui atentat imprudent îl constituie — viața persoanei. 

Generalizând cele analizate, putem menţiona că infracțiunile săvârşite cu 
două forme de vinovăţie se caracterizează prin următoarele aspecte”: 

1. îmbinarea a două forme diferite de vinovăţie: intenţia şi imprudența 
(îmbinarea intenţiei directe cu cea indirectă sau a neglijenţei cu încre- 
derea exagerată nu constituie două forme de vinovăţie); 

2. formele de vinovăţie privesc diferite semne ale laturii obiective (fapta 
prejudiciabilă şi urmările prejudiciabile) ce au importanță de drept; 

3. atitudinea imprudentă se manifestă doar asupra urmărilor calificate; 
două forme de vinovăţie există doar în cadrul formelor agravante ale 
infracțiunii-tip (componenţe calificate); 

5. infracțiunile săvârşite cu două forme de vinovăţie, în integritate, sunt 
considerate intenționate. Acest fapt este determinat de forma intenţio- 
nată a vinovăţiei, caracteristică componenţei infracțiunii de bază. 

Studiul infracţiunilor cu două forme de vinovăţie este necesar pentru 
delimitarea acestor infracțiuni, pe de o parte, de cele săvârşite intenţionat şi, 

pe de altă parte, de cele săvârşite din imprudenţă, care au multe în comun 
după semnele obiective. De exemplu, dacă în urma provocării vătămării grave 
a integrității corporale sau a sănătăţii a survenit decesul victimei, urmare ce 
era cuprinsă de intenţia făptuitorului (chiar şi indirect), fapta se caracteri- 
zează printr-o unică formă de vinovăţie şi este calificată ca omor intenţionat 
(art. 145 din CP al RM). Şi, viceversa, dacă în cazul omorului din imprudență 
nu este stabilită intenția făptuitorului de a vătăma grav sănătatea victimei, 
atunci lipsesc două forme de vinovăţie şi fapta va fi calificată ca lipsire de viaţă 
din imprudenţă (art. 149 din CP al RM)”. 

În acest sens, pentru ca organele judiciare să poată stabili corect dacă o 
anumită urmare prevăzută de legea penală s-a datorat faptei săvârşite cu două 
forme de vinovăţie, este necesar să se procedeze la o analiză a factorului in- 
telectiv, care în mod logic trebuie să parcurgă două faze”. 

— în prima fază, organul competent trebuie să probeze că infractorul a 
săvârşit cu intenţie fapta iniţială, adică să rezulte din actele comise că 
autorul a prevăzut, a urmărit ori a acceptat o anumită urmare şi nu alta 
mai gravă, care s-a produs în realitate; 

- în a doua fază se impune constatarea că făptuitorul a avut o anumită 
reprezentare față de urmarea mai gravă, însă nu a acceptat-o ori nu a 
prevăzut-o, deşi putea şi trebuia să o prevadă. 

Organele judiciare trebuie să stabilească în concret intenţia în raport cu 

fapta iniţială şi imprudenţa față de urmarea mai gravă, pentru a califica corect 
fapta şi a aplica o pedeapsă penală echitabilă. 


Secţiunea a III-a: FAPTA SĂVÂRȘITĂ FĂRĂ VINOVĂŢIE 
(CAZUL FORTUIT) 


Conform prevederilor art. 20 din CP al RM, “Fapta se consideră săvârşită 
fără vinovăţie dacă persoana care a comis-o nu își dădea seama de caracte- 
rul prejudiciabil al acţiunii sau inacțiunii sale, nu a prevăzut posibilitatea 
survenirii urmărilor ei prejudiciabile şi, conform circumstanțelor cauzei, 
nici nu trebuia sau nu putea să le prevadă”. Dispoziţia acestei norme penale 
reglementează un aspect al principiului vinovăţiei răspunderii penale, care 





3% B.B. SnpaBOMBICII0B; 0p. cit., p. 190. 


3 M. Michinici, Unele observații privind proeterintenţia // Revista de drept penal, nr. 1, 
1996, p. 81. 


216 DREPT PENAL. PARTEA GENERALĂ 





exclude incriminarea obiectivă în dreptul penal al Republicii Moldova. Nici 
o faptă săvârşită fără vinovăţie, oricât de prejudiciabile ar fi urmările ei, nu 
poate fi recunoscută drept infracțiune?. 

O faptă prevăzută de legea penală se consideră ca fiind săvârşită datorită 
cazului fortuit atunci când acțiunea sau inacţiunea unei persoane a produs un 
rezultat prejudiciabil pe care aceasta nu l-a prevăzut şi nu l-a dorit, ca urmare 
a unei forțe străine ce n-a putut fi prevăzută în mod obiectiv. Această situație 
apare atunci când peste o faptă umană, social-utilă, se suprapune o întâmplare 
sau o împrejurare imprevizibilă, care deviază direcţia şi rezultatul firesc ale fap- 
tei inițiale a omului, realizându-se componenţa unei infracțiuni concrete”. 

În literatura de specialitate, cazul fortuit este ilustrat, de obicei, cu urmă- 
toarele exemple: în timpul desfăşurării muncilor agricole, o femeie îşi lasă 
copilul mic la umbra unui zid, dar se produce un cutremur, zidul se dărâmă şi 
copilul este ucis; pe un timp foarte liniştit un gospodar dă foc unor uscături, 
însă, în mod cu totul neprevăzut, se iscă o furtună şi focul se extinde la casele 
vecinilor; în timpul aratului, un tractorist atinge cu plugul un obuz aflat în 
pământ din timpul războiului, se produce o explozie şi un muncitor agricol 
este rănit. În toate aceste cazuri există o legătură cauzală între acțiunea sau 
inacțiunea făptuitorului şi urmarea survenită, dar latura subiectivă lipseşte, 
deoarece în condiţiile date urmarea este imprevizibilă, după cum imprevizibi- 
lă a fost şi intervenţia forţei străine. 

Cazul fortuit începe acolo unde sfârşeşte imprudenţa (neglijenţa penală), 
fiindcă din moment ce o persoană a putut să-şi reprezinte intervenţia forței 
străine şi producerea urmării prejudiciabile, însă nu le-a prevăzut, există vi- 
novăţie. Spre deosebire de neglijența penală, cazul fortuit este caracterizat de 
absenţa criteriilor obiectiv sau subiectiv, care determină neglijenţa ca formă a 
vinovăției. 

Din dispoziţiile art. 20 din CP al RM rezultă două situaţii în care între 
acțiunea (inacţiunea) şi urmarea prejudiciabilă survenită există o legătură 
cauzală, însă fapta se consideră săvârşită fără vinovăţie”. 

În prima situaţie persoana care a comis fapta nu îşi dădea seama de carac- 
terul prejudiciabil al acţiunii sau inacţiunii sale şi, conform circumstanțelor 
cauzei, nici nu trebuia sau nu putea să-l înțeleagă. La această situaţie se referă 

legitima apărare aparentă (putativă sau imperfectă), când o persoană este con- 
vinsă, în baza unor date obiective şi a unor condiţii subiective, că se află în fața 
unui atac. În acest caz trebuie să existe împrejurări reale care să creeze făptui- 
torului certitudinea că se află în faţa unui atac. Dacă se va stabili că persoana 
care se crede cu bună-credinţă atacată şi circumstanţele concrete ale cauzei, 
inclusiv comportamentul părții vătămate, îi dădeau temeiuri de a aprecia ac- 
ţiunile părții vătămate ca atac ce-i dă dreptul de a se apăra, fapta se consideră 
săvârşită fără vinovăţie“. 

În cazul infracțiunilor cu componenţe formale, dacă persoana nu îşi dădea 
seama sau nu trebuia şi nici nu putea să înțeleagă caracterul prejudiciabil al 
acţiunilor (inacţiunilor) sale, ele de asemenea se consideră săvârşite fără vino- 
văţie. De exemplu, declaraţiile ce nu corespund adevărului, în situația în care 
martorul este de bună-credinţă, că ele sunt adevărate, nu întrunesc componen- 
ţa infracţiunii de mărturie mincinoasă, prevăzută de art. 312 din CP al RM. 

A doua situaţie, în care fapta se săvârşeşte fără vinovăţie, este aceea în care 
persoana nu îşi dădea seama de caracterul prejudiciabil al faptei sale, nu a pre- 
văzut posibilitatea survenirii urmărilor ei şi, conform circumstanțelor cauzei, 
nici nu trebuia şi nici nu putea să le prevadă. În acest caz, pentru a produce 
efecte de înlăturare a caracterului penal al faptei, cazul fortuit trebuie să se 
întemeieze pe anumite condiții absolut necesare: 

a. acţiunea sau inacțiunea care a determinat urmarea neprevăzută trebuie 
să fie o faptă incriminată de legea penală. Dacă, în raport cu urmarea 
produsă, fapta săvârşită nu cade sub incidenţa legii penale, problema 
existenţei unui caz fortuit nu se poate pune; lipsa acestei condiţii ar face 
ca aplicarea prevederilor art. 20 din CP al RM să fie lipsită de obiect. 

b. acţiunea sau inacțiunea unei persoane să fi produs o urmare prejudi- 
ciabilă datorită unor împrejurări obiective, neprevăzute de conştiinţa și 
voinţa acelei persoane. Între intervenția neașteptată a unei forțe străine 
şi urmarea neprevăzută a acțiunii sau inacțiunii făptuitorului trebuie 
să existe un raport de cauzalitate, în sensul că cea dintâi a contribuit la 
producerea acestei urmări. 

Uneori acțiunea energiei străine poate preceda acțiunea făptuitorului (de 
exemplu, cineva administrează unei persoane din familie un medicament în 
care farmacistul introdusese din greşeală o substanţă otrăvitoare, iar bolnavul 
moare), dar de cele mai dese ori împrejurarea fortuită intervine după ce făp- 
tuitorul şi-a început activitatea. 





3  M. Basarab, op. cit., vol. II, p. 134. 

Împrejurările imprevizibile care duc la apariția urmării prejudiciabile 
pot avea surse variate şi multiple. Ele se pot datora: unor fenomene ale naturii 
(cutremur de pământ, furtună, trăsnet, alunecare de teren etc.); folosirea unor 
instalaţii sau mecanisme (explozia unui cazan sub presiune, scurtcircuit etc.); 
unor stări maladive ale persoanei (leşin, atac de cord etc.); comportării impru- 
dente a victimei (traversarea neașteptată şi în fugă a unei străzi etc.); compor- 
tării unor viețuitoare (o insectă îl înțeapă în ochi pe şoferul unui automobil în 
timp ce acesta se afla la volan, din care cauză comite un accident)”. 

Nu există caz fortuit atunci când infractorul a acceptat riscul producerii 
urmării prejudiciabile. 

c. persoana care a săvârşit fapta trebuie să fi fost în imposibilitatea de a 
prevedea intervenţia împrejurării care a determinat producerea urmă- 
rii prejudiciabile. Deși astfel de împrejurări sunt cunoscute, imprevi- 
zibil este momentul apariției lors. Se ştie, de exemplu, că este posibil 
ca trăsnetul să incendieze recolta adunată în stoguri, dar nu se poate 
prevedea apariţia unei împrejurări fortuite şi deci nimănui nu i se poate 
cere să o prevadă. 

În ipoteza cazului fortuit, imposibilitatea de prevedere are caracter 
obiectiv şi general, în sensul că, în condiţii similare, nici o persoană, oricât 
de inteligentă şi perspicace ar fi, nu putea să prevadă împrejurarea ce a deter- 
minat urmarea prejudiciabilă. Datorită acestui aspect efectele cazului fortuit 
operează in rem, deci se răsfrâng asupra tuturor participanţilor. Când împre- 
jurarea neprevăzută se datoreşte unor energii animate sau neanimate (animal, 
construcții, maşini), va exista caz fortuit pentru făptuitor, nu şi pentru cei din 
culpa cărora s-a produs împrejurarea care a dus la urmarea prejudiciabilă. Ast- 
fel, atunci când se blochează direcţia autovehiculului, conducătorul auto nu va 
răspunde, ci va răspunde mecanicul, care nu a reparat-o bine”. 

Numai atunci când fapta săvârşită întruneşte cumulativ toate condiţiile 
obiective şi subiective enunțate, aceasta se consideră săvârşită fără vinovăţie 
în sensul art. 20 din CP al RM. Cazul fortuit, înlăturând caracterul penal al 
faptei, înlătură pe cale de consecinţă şi răspunderea penală. 





37 M. Basarab, op. cit., p. 146. 
3 C. Bulai, op. cit., p. 253, C. Mitrache, op. cit., p. 115. 
M. Basarab, op. cit., p. 148. 

Secţiunea a IV-a. SEMNELE FACULTATIVE ALE LATURII SUBIECTIVE 


Motivul şi scopul infracțiunii sunt unele dintre semnele indispensabile, 
absolut necesare ale actului volitiv, ce fac parte din componența laturii subiec- 
tive a infracțiunilor săvârşite cu intenţie. Ele influențează formarea intenţiei, 
direcționarea şi realizarea ei, dar în conţinutul acesteia nu se includ. 

Practica demonstrează că orice faptă intenționată, prevăzută de legea pe- 
nală, este precedată şi determinată de un impuls interior care inspiră făptuito- 
rului ideea de a o comite, fiind orientată spre atingerea unui scop concret. Între 
motiv şi scop există o legătură lăuntrică. Motivația presupune şi preconizarea 
scopului. Deşi sunt semne strâns legate între ele şi condiționate reciproc, moti- 
vul şi scopul nu sunt noţiuni identice. Fiecare dintre ele caracterizează în mod 
diferit atitudinea psihică a persoanei faţă de infracțiunea săvârşită. 


Motivul 


Doctrina de drept penal defineşte motivul (mobilul) infracțiunii ca fiind 
imboldul interior, adică acea necesitate, dorință, pasiune, emoție, acel sen- 
timent care determină persoana să săvârșească infracțiunea și îi dirijează 
voinţa în momentul săvârșirii ei. De aceea motivul este denumit şi cauza in- 
ternă a actului de conduită“. 

De fapt, nu numai infracțiunile se comit sub impulsul unui anumit mobil, 
ci orice faptă conştientă şi voluntară a omului. Dar, spre deosebire de motivul 
faptelor licite, mobilul infracțiunilor are un caracter antisocial (nociv). Ase- 
menea impulsuri interne, care stau la baza săvârșirii unei infracţiuni, pot fi: 
dorinţa obținerii unor foloase ilicite (de exemplu, în cazul săvârşirii infracțiu- 
nilor de înşelăciune, luare de mită, trafic de influență), tendinţa de îmbogăţire 
fără muncă (de exemplu, la infracțiunile de delapidare, furt, tâlhărie, abuz de 
încredere), duşmănia politică (de exemplu, la trădare de patrie ori spionaj), 
porniri huliganice (de exemplu, în cazul infracţiunii de ultraj, contra bunelor 
moravuri şi al tulburării liniştii publice), sentimente de ură, răzbunare, gelo- 
zie (în cazul infracţiunilor de omor şi vătămare corporală), impulsuri sexuale 
normale sau aberante (de exemplu, în caz de viol, perversiune sexuală) etc.“ 

Aici constatăm că motivele infracțiunii sunt întotdeauna concrete, deo- 
sebindu-se însă după conţinut şi formă. Totodată, unele infracțiuni pot fi 
săvârşite din mai multe motive. 





40 C. Bulai, op. cit., p. 192. 
1 V. Dobrinoiu, |. Pascu, |. Molnar, Gh. Nistoreanu, A. Boroi, V. Lazăr, op. cit. p. 171. 

Existenţa mobilului în săvârşirea oricărei infracţiuni este un indicatoriu al 
normalității psihice a făptuitorului. Lipsa unui mobil, a unei motivații a faptei 
constituie un indicatoriu de anormalitate psihică a făptuitorului şi impune o 
examinare atentă a responsabilităţii subiectului. Cunoașterea mobilului in- 
fracțiunii poate da răspuns la următoarele întrebări: “De ce s-a săvârşit infrac- 
ţiunea?”, “De ce motive s-a condus persoana săvârşind infracţiunea?” 

Drept consecință, cunoașterea mobilului faptei este necesară în fiecare 
caz concret, constituind un element indispensabil pentru aprecierea actului de 
conduită şi a periculozităţii infractorului, pentru stabilirea măsurii de apărare 
socială adecvate acestei periculozităţi. Este o sarcină permanentă a organelor 
de urmărire penală şi a instanţelor judecătoreşti de a stabili şi a demonstra, în 
fiecare caz, mobilul conduitei antisociale a infractorului. 

Importanţa juridico-penală a motivului infracţiunii este diferită în funcție 
de valoarea atribuită de legiuitor acestuia în cadrul componenţelor infracțiu- 
nilor concrete. În acest sens, ca şi alte semne facultative ale componenței in- 
fracțiunii, motivul poate avea o semnificaţie triplă: 

- de regulă, mobilul faptei nu constituie o condiţie pentru existenţa in- 
fracțiunii, considerându-se că prezenţa vinovăţiei este suficientă pentru 
întregirea laturii subiective a infracțiunii. Doar în cazuri excepționale le- 
giuitorul consideră necesară existența unui mobil ca semn obligatoriu al 
laturii subiective a componenţei infracţiunii. Mobilul infracţiunii poate 
fi indicat expres în dispoziţia articolului corespunzător din Codul penal 
(de ex. art. 142 din CP al RM) sau poate fi subinţeles ca semn necesar 
al componenţei concrete de infracţiune (de ex. art. 187 şi 188 din CP al 
RM). Atunci când în latura subiectivă a unor infracţiuni mobilul este un 
semn obligatoriu, dar lipseşte în fapta persoanei, înseamnă că nu există 
în genere componența infracțiunii sau există o altă infracțiune; 

— există, de asemenea, fapte penale la care mobilul constituie un element 
circumstanţial de ordin subiectiv în formele calificate ale infracțiu- 
nii. De exemplu, omorul este calificat, printre altele, atunci când este 
săvârşit din interes material (lit. b) dn alin. (2) al art. 145 din CP al 
RM); vătămarea intenţionată gravă a integrităţii corporale sau a sănă- 
tăţii este calificată, printre altele, atunci când se produce “din motive 
de duşmănie sau ură socială, naţională, rasială sau religioasă” (lit. i) din 
alin. (2) al art. 151 din CP al RM); 

- în fine, motivul infracţiunii poate fi prevăzut de lege ca circumstanță 
agravantă sau atenuantă generală, care serveşte la individualizarea 
răspunderii şi pedepsei penale. De exemplu, drept cauză ce atenuează 


«e 


răspunderea penală este considerată “săvârşirea infracțiunii ca urmare a 

unui concurs de împrejurări grele, de ordin personal sau familial ori din 
motive de compătimire” (lit. e) a art. 76 din CP al RM), iar drept cauză 
ce agravează răspunderea penală - “săvârşirea infracțiunii din interes 
material sau cu alte intenții josnice” (lit. |) a art. 77 din CP al RM). 


Scopul 


Prin scopul infracţiunii se înţelege obiectivul propus şi reprezentat de 
făptuitor ca rezultat al acţiunii sau inacțiunii sale, adică finalitatea urmă- 
rită prin săvârşirea faptei penale”. 

Scopul se deosebeşte de mobil, deşi se află într-o strânsă legătură cu acesta 
(de exemplu, în cazul unui omor comis din gelozie, mobilul - impulsul interior 
care a determinat săvârşirea faptei - este gelozia, pe când scopul este înlătura- 
rea din viață a unei persoane). Scopul nu trebuie confundat nici cu urmările 
faptei comise, acestea fiind calea de realizare a scopului (de exemplu, în cazul 
unui omor, urmarea este moartea victimei, iar prin moartea victimei se reali- 
zează scopul — suprimarea vieții persoanei fizice). 

În funcţie de conţinutul său, scopul infracţiunii poate fi divers: goana 
după câştig uşor, acapararea puterii, subminarea puterii de stat, tăinuirea ve- 
niturilor de la impunerea fiscală etc. Pericolul social al scopului infracțiunii 
determină în mare măsură gradul şi caracterul prejudiciabil al infracțiunii. 

De asemenea, scopul poate fi imediat (nemijlocit) şi mai îndepărtat (final). 
Aşa, spre exemplu, într-un caz de omor scopul imediat este lipsirea de viaţă a 
victimei, iar cel îndepărtat poate fi moştenirea unei averi lăsate de cel ucis sau, 
în caz de furt, scopul nemijlocit este însușirea unor bunuri sau sume de bani, 
iar cel final, cumpărarea unui automobil sau a unei case etc. 

Ca şi mobilul, scopul este caracteristic în general activităţii volitive, dar 
nu este prevăzut ca semn în componența infracțiunii decât în mod excepţio- 
nal. Astfel, doar la unele infracţiuni scopul reprezintă un semn constitutiv al 
laturii subiective. De exemplu, pentru existența infracțiunii de tâlhărie se cere 
ca atacul să fie săvârşit asupra unei persoane, în scopul sustragerii bunurilor 
(art. 188 din CP al RM); existenţa infracţiunii de spionaj este condiționată de 
cerința ca transmiterea, precum şi sustragerea sau culegerea de informaţii ce 
constituie secret de stat să fi fost făcută “pentru a fi folosită în dauna interese- 
lor Republicii Moldova” (art. 338 din CP al RM). 

În legislația penală în vigoare, numărul componenţelor infracţiunilor ce 
prevăd în conținutul lor urmărirea unui anumit scop este mai mare decât al 
celora pentru existența cărora este necesar un anumit mobil. Afară de aceasta, 





2 C. Bulai, op. cit, p. 193. 

există un şir de norme din conţinutul cărora scopul poate fi subiînţeles ca semn 
necesar al componenţei concrete de infracţiune (art. 187 şi 188 din CP al RM). 
Uneori, sunt utilizaţi termeni sau expresii echivalente, cum ar fi: “s-a urmărit”, 
“pentru a ...”, “în vederea” etc. În toate aceste cazuri existența scopului trebuie 
dovedită, pentru că în caz contrar fapta săvârşită nu va putea fi încadrată în 
dispoziţia legală care prevede infracțiunea. 

La alte infracțiuni scopul constituie numai un element circumstanţial, 
caracteristic unei variante agravante a infracțiunii. De exemplu, omorul unei 
persoane se pedepseşte mai aspru “când fapta a fost săvârşită cu scopul de a 
preleva şi/sau utiliza ori comercializa organele sau țesuturile victimei” (lit. |) 
din alin. (3) al art. 145 din CP al RM). Toate infracțiunile în a căror latură 
subiectivă intră, ca semn, un anumit scop sunt infracțiuni care se comit cu 
intenţie directă, care devine astfel calificată. În aceste cazuri, pentru existența 
infracțiunii - în formă de faptă penală consumată — nu este necesar ca scopul 
urmărit de infractor să fi fost realizat, este suficient că el a existat”. 

În toate cazurile, cunoaşterea scopului urmărit de făptuitor este necesară 
pentru determinarea gradului de pericol social al faptei, pentru cunoaşterea peri- 
culozităţii infractorului şi pentru stabilirea măsurii de apărare socială adecvate. 


Secţiunea a V-a. EROAREA ȘI INFLUENŢA EI ASUPRA 
RĂSPUNDERII PENALE 


$1. Consideraţii generale 


Principiul răspunderii şi pedepsei penale numai pentru fapte săvârşite cu 
vinovăţie (incriminarea subiectivă) presupune aprecierea tuturor reprezentă- 
rilor făptuitorului asupra caracterului faptei săvârşite, atât ale celor veridice 
(reale), cât şi ale celor eronate. Astfel, pentru determinarea corectă a conținu- 
tului laturii subiective a componenţei infracțiunii, are o importanţă deosebită 
stabilirea esenței şi influenţei erorii asupra formei de vinovăţie. 

Legislaţia penală a Republicii Moldova nu conţine prevederi speciale care 
reglementează răspunderea penală în prezenţa erorii. În doctrina penală, 
eroarea este definită ca “reprezentarea greșită de către cel ce săvârşeşte o 
faptă prevăzută de legea penală a realităţii din momentul săvârșirii faptei, 
reprezentare determinată de necunoașterea sau cunoașterea greșită a unor 
date ale realităţii, fie a unor dispoziţii legale”+“. 





%  V. Dobrinoiu, I. Pascu, I. Molnar, Gh. Nistoreanu, A. Boroi, V. Lazăr, op. cit., p.173. 


+ Explicații teoretice ale Codului penal român, op. cit. p. 415. 

Eroarea poate avea ca sursă fie o completă necunoaștere a unei împrejurări 
de fapt ori de drept în care a avut loc săvârşirea faptei, fie o cunoaştere greşită, 
inexactă a unor astfel de date. Din această caracterizare rezultă că nu există 
eroare în caz de îndoială (dubiu), ci doar în conștiința necunoaşterii exacte 
a acesteia. Cel care acţionează cu conştiinţa cunoaşterii nesigure a realității 
acceptă riscul urmării prejudiciabile a faptei sale, atitudine caracteristică in- 
tenţiei indirecte. Tot astfel, nu poate fi considerată eroare incapacitatea sau 
neglijența profesională care a determinat o greşeală de calcul sau aplicarea 
greşită a unui procedeu ştiinţific în exercitarea unei profesii (inginer, farmacist 
etc.), deoarece în astfel de cazuri există obligaţia legală pentru cei în cauză de 
a cunoaşte realitatea (neglijența penală). 

Eroarea influenţează direct factorul intelectiv al vinovăţiei şi indirect pe 
cel volitiv. 

Factorul intelectiv constă în prevederea sau neprevederea rezultatului firesc 
al acţiunii sau inacţiunii prevăzute de legea penală, precum şi în cunoașterea 
tuturor acelor stări, situaţii sau împrejurări care atribuie faptei caracter penal 
ori o anumită gravitate”. Dacă făptuitorul nu cunoaşte ori nu cunoaște exact, 
în momentul săvârșirii infracțiunii, anumite date ale realităţii care determină 
caracterul prejudiciabil al faptei sau gravitatea acesteia, eroarea sa îl face să 
nu-și dea seama de caracterul și gravitatea urmărilor faptei şi, totodată, îl îm- 
piedică să-şi determine în mod conştient voința. Deşi dispune de toate facultă- 
ţile psihice care îi permit să înţeleagă şi să-şi dirijeze actele sale de conduită, sub 
influenţa erorii această capacitate psihică poate deveni ineficientă, ducând la 
lipsa de vinovăţie a persoanei. De aceea, în ştiinţa dreptului penal este studiată 
această influenţă posibilă a erorii asupra vinovăţiei și răspunderii penale. 

Doctrina penală face distincție între mai multe tipuri de eroare, în raport 
cu diferite criterii: 

a) în raport cu obiectul său, eroarea poate fi de fapt şi de drept (aceste 

modalităţi vor fi supuse analizei detaliate în paragraful următor); 

b) în raport cu efectele sale juridice, eroarea este denumită principală 
(atunci când se răsfrânge asupra unor date de fapt privind unul dintre 
elementele constitutive ale infracțiunii) şi secundară (atunci când se 
referă la o stare, situaţie sau împrejurare care constituie o circumstanţă 
a infracţiunii); 

c) după factorii care determină eroarea, se disting: eroare prin necunoaș- 
tere sau ignoranță (determinată, de regulă, de lipsa de cultură) şi amă- 





15 V. Dobrinoiu, I. Pascu, I. Molnar, Gh. Nistoreanu, A. Boroi, V. Lazăr, op. cit., p. 326. 

girea sau inducerea în eroare (care reprezintă o stare psihică provocată 
de acţiunea de înșelare exercitată de către o persoană asupra alteia); 

d) după consecinţele pe care le poate avea, eroarea poate fi esenţială (când 
reprezintă pentru făptuitorul aflat în eroare o justificare a activităţii lui 
şi exclude vinovăția) şi neesenţială (când apare ca o scuză pentru făp- 
tuitorul aflat în eroare, iar pe planul consecinţelor juridice reprezintă o 
circumstanţă atenuantă)*. 

e) după posibilitatea de evitare a erorii se disting: eroare de neînlăturat 
sau invincibilă (când se datoreşte necunoașterii complete a realităţii şi 
care nu ar fi putut fi înlăturată oricâtă diligență ar fi depus făptuitorul) 
şi eroare vincibilă sau înlăturabilă (care ar putea fi înlăturată dacă 
făptuitorul era mai atent, mai diligent). 


$2. Eroarea de drept 


Eroarea de drept reprezintă aprecierea greşită de către vinovat a esenței 
de drept sau a consecinţelor juridice ale faptei săvârşite. Se disting următoa- 
rele modalităţi ale erorii de drept: 

A. Aprecierea greşită de către cel ce săvârşeşte fapta, ca având un caracter in- 
ofensiv, neincriminat de legea penală, atunci când în realitate aceasta constituie 
o infracțiune. Această modalitate a erorii nu exclude răspunderea penală, deoa- 
rece necunoașterea legii nu poate fi identificată cu lipsa conştientizării caracte- 
rului prejudiciabil al faptei şi nu constituie o justificare pentru cel vinovat. 

B. Aprecierea greșită de către cel ce săvârşeşte fapta, ca având un carac- 
ter prejudiciabil, incriminat de legea penală, atunci când în realitate aceasta 
nu constituie infracțiune (infracţiune putativă). În acest caz, fapta nu aduce 
prejudiciu valorilor sociale apărate de normele dreptului penal, nu este so- 
cial-periculoasă şi ilegală, de aceea nu constituie temei obiectiv al răspunderii 
penale. De exemplu “sustragerea” unor anvelope auto aruncate din cauza uzu- 
rii nu constituie infracțiune deoarece lipseşte obiectul atentatului. 

C. Reprezentarea greşită a făptuitorului asupra consecințelor juridice ale 
infracțiunii săvârşite: calificarea faptei, categoria şi cuantumul pedepsei ce 
poate fi stabilită pentru fapta săvârşită. Conştientizarea împrejurărilor men- 
ţionate nu face parte din conținutul intenţiei şi nu influenţează forma vinovă- 
ţiei, de aceea nu exclude răspunderea penală. 

În cazul erorii de drept regula generală este că răspunderea penală a per- 
soanei, ce are o reprezentare greşită asupra particularităților şi consecințelor 





ss C. Mitrache, op. cit., p. 122. 

de drept ale faptei săvârşite, survine în corespundere cu aprecierea acestei fap- 
te de către legiuitor şi nu de către subiect. Astfel, putem menţiona că eroarea 
de drept nu influențează forma vinovăţiei, calificarea faptei şi răspunderea 
penală a făptuitorului. 


$3. Eroarea de fapt 


Eroarea de fapt este necunoașşterea sau cunoaşterea greșită a unor stări, 
situaţii sau împrejurări de fapt în care a fost săvârşită infracţiunea şi care, 
potrivit legii, reprezintă fie un element constitutiv al infracţiunii, fie o cir- 
cumstanţă agravantă”. 

În doctrina penală sunt cunoscute următoarele modalităţi ale erorii de 
fapt“: 

a. eroarea în obiectul infracţiunii; 

b. eroarea în caracterul acţiunii sau inacţiunii; 

c. eroarea în urmările infracționale; 

d. eroarea în legătura de cauzalitate; 

e. eroarea în circumstanţele agravante ale infracţiunii. 

Suplimentar la modalităţile evidenţiate, în literatura de specialitate sunt 
analizate eroarea în obiectul atentatului, în victima infracțiunii, în mijloacele 
şi modalitatea săvârşirii infracţiunii“. Considerăm însă nejustificată eviden- 
ţierea acestor categorii de eroare drept modalităţi de sine stătătoare. În fapt, 
acestea reprezintă nişte variaţii ale modalităţilor sus-menţionate de eroare sau 
în general nu au importanță pentru răspunderea penală. Valoare practică are 
doar eroarea de fapt esenţială, care ţine de elementele constitutive ale compo- 
nenţei infracțiunii, influențând vinovăția în limitele răspunderii penale. 

Eroarea în obiectul infracțiunii există în cazul reprezentării greşite a in- 
fractorului asupra naturii sociale şi de drept a obiectului atentatului. Sunt 
două categorii ale acestei modalităţi de eroare: 

- substituirea obiectului infracțiunii (subiectul infracțiunii consideră 
că atentează la un obiect, însă în realitate, din eroare, atentează la alt 
obiect juridic generic ocrotit de legea penală). De exemplu, persoana 
încearcă să sustragă dintr-un depozit farmaceutic preparate narcotice, 





17 S. Botnaru, Eroarea în drept penal | Analele ştiinţifice ale USM. Seria «Ştiinţe sociouma- 
nistice», vol. I, 2001, p. 168. 


13 B.B. 3npaBoMBICIIoB, 0p. cit., p. 195-202. 


*  B.A. Akymun, Omu6xa u e yzonoeno-npaeoeoce 3nauenue, Kasans, 1988, c. 54. 

dar în realitate sustrage medicamente ce nu conţin substanţe narcotice. 
În cazul acestei erori fapta se va califica ţinându-se seama de intenţia 
subiectului — tentativa de sustragere a substanţelor narcotice. 

-  necunoaşterea circumstanțelor care schimbă aprecierea socială şi de 
drept a obiectului infracțiunii. Astfel, graviditatea victimei în cazul 
omorului intenționat sau minoritatea victimei în cazul violului sporesc 
pericolul social al acestor infracțiuni şi servesc drept semne calificative. 
Dacă subiectul nu cunoaşte despre existența acestor circumstanţe, dar 
ele există în realitate, infracțiunea va fi calificată ca săvârşită fără cir- 
cumstanţe agravante. Atunci când subiectul are o presupunere greşită 
că există o asemenea circumstanță agravantă, fapta va fi calificată drept 
tentativă de infracţiune în prezenţa circumstanțelor agravante. 

Eroarea în obiectul infracţiunii trebuie deosebită de eroarea în obiectul 
atentatului şi de eroarea în persoana victimei infracțiunii. 

Spre deosebire de eroarea în obiectul infracţiunii, care este o eroare în 
relaţiile sociale ocrotite de legea penală, eroarea în obiectul atentatului constă 
dintr-o falsă percepere şi reprezentare a calităților materiale ale obiectelor în 
limitele acestor relaţii sociale asupra cărora atentează persoana. În cazul acestei 
erori, subiectul cauzează daune nu obiectului preconizat, ci unui alt obiect si- 
milar. De exemplu, intenționând să săvârşească o sustragere prin pătrundere la 
vila proprietarului A, infractorul, din eroare, pătrunde în vila proprietarului B. 
Această modalitate a erorii nu afectează elementele constitutive ale infracțiunii 
şi nu influențează forma vinovăţiei, calificărea faptei şi răspunderea penală. 

Eroarea în persoana victimei constă în aceea că vinovatul, intenționând să 
atenteze asupra unei persoane concrete, din eroare, atentează la o altă persoană. 
În acest caz consecințele de drept sunt similare erorii în obiectul atentatului cu 
condiţia că nu este substituit obiectul juridic generic al infracţiunii (de exemplu, 
omorul unui cetățean de rând în locul unui funcționar înalt de stat, preconizat 
drept victimă a infracțiunii pentru a-i curma activitatea de stat sau politică)”. 

Eroarea în caracterul acțiunii sau inacţiunii se poate manifesta în două 
situaţii: 

- persoana apreciază greşit fapta săvârşită ca fiind prejudiciabilă, în reali- 
tate însă aceasta neconstituind o infracțiune. Această modalitate a erorii 
nu influențează forma vinovăţiei, infracțiunea rămânând intenţionată. 
Răspunderea penală va surveni pentru tentativa de infracțiune, întru- 
cât intenţia infracțională nu a fost realizată (de exemplu, punerea în 





5 B.H. KympaBneB, A. B. HaymoB, op. cit., p. 162. 

circulaţie a valutei străine, pe care vinovatul, din eroare, o consideră 
falsă, constituie tentativa la punerea în circulaţie a valutei străine false). 
persoana apreciază greşit fapta săvârşită ca fiind legală, în realitate însă 
aceasta constituie o infracțiune (de exemplu, persoana este sigură că 
efectuează o achitare cu bani adevăraţi, aceştia fiind însă falși). Această 
modalitate a erorii exclude intenţia infracțională, înlăturând răspunde- 
rea penală. 


Eroarea în urmările infracţionale constă în reprezentarea greşită a făp- 


tuitorului asupra particularităţilor calitative sau cantitative ale prejudiciului 


provocat prin săvârşirea infracțiunii. 


Eroarea în calitatea urmărilor infracționale, adică în caracterul prejudi- 


ciabil al acestora, poate consta în: 


prevederea unor urmări care în realitate nu au survenit. Această eroare 
nu exclude răspunderea penală, fapta fiind calificată corespunzător in- 
tenţiei făptuitorului. De exemplu, sustragerea unui pistol cu gaze, din 
eroare considerat armă de foc, va fi calificată ca tentativă la sustragerea 
armei de foc; 

neprevederea unor urmări care de fapt au survenit. Această eroare 
exclude răspunderea penală pentru provocarea intenţionată a urmă- 
rilor survenite de fapt, fapta subiectului fiind calificată ca săvârşită din 
imprudenţă. De exemplu, vinovatul provoacă o lovitură cu pumnul în 
față, considerând că va cauza doar o vătămare corporală uşoară. Însă, de 
la lovitură, victima a căzut pe asfalt şi a decedat. În acest caz, subiectul 
va fi supus răspunderii penale pentru lipsirea de viață din imprudenţă, 
deoarece, provocând victimei lovitura în față, el nu a prevăzut faptul 
căderii acesteia şi decesul, deși trebuia şi putea să prevadă posibilitatea 
acestei urmări. 


Eroarea în cantitatea urmărilor infracționale se referă la reprezentarea 


greşită a făptuitorului privind gradul de prejudiciabilitate al urmărilor sur- 


venite. În acest caz, urmările survenite de fapt pot fi atât mai grave, cât şi mai 


uşoare în comparaţie cu cele preconizate de infractor. 


Eroarea în cantitatea urmărilor infracționale ce nu depăşeşte limitele sta- 


bilite de legiuitor nu influenţează nici forma vinovăţiei şi nici calificarea faptei. 


În situaţia când răspunderea penală depinde de gravitatea urmărilor, persoana 


afectată de eroare va purta răspundere potrivit orientării intenţiei. De exemplu, 


X a intenţionat să sustragă dintr-un seif suma de 50 000 de lei (proporţii deose- 


bit de mari), dar din cauze independente de voinţa sa în realitate a sustras doar 


suma de 10 000 de lei (proporţii mari). Fapta săvârşită va fi calificată ca tentati- 


vă de sustragere a bunurilor proprietarului în proporții deosebit de mari. 

Eroarea în legătura de cauzalitate constă într-o reprezentare greşită a 
făptuitorului privind evoluţia adevărată a dependenţei cauzale dintre fapta 
săvârşită şi urmarea survenită. Dacă fapta săvârşită provoacă rezultatul preco- 
nizat de infractor, eroarea în legătura de cauzalitate nu influenţează vinovăția 
şi răspunderea penală a infractorului (eroare “tehnică”)”. Importanță juridi- 
co-penală are doar eroarea în legătura cauzală, care duce la survenirea unei 
alte urmări infracţionale, ce serveşte ca temei pentru o nouă calificare a faptei. 
De exemplu, subiectul atentează asupra vieţii unei persoane, provocându-i 
câteva lovituri cu toporul în cap. Considerând că victima a decedat, el a arun- 
cat-o în iaz. În realitate, decesul victimei a survenit de la înec. În acest caz, in- 
fractorul va fi tras la răspundere penală pentru vătămarea intenționată gravă a 
integrităţii corporale sau a sănătăţii şi lipsirea de viaţă din imprudenţă. 

Eroarea în circumstanțele agravante ale infracţiunii constă în reprezenta- 
rea greşită a infractorului despre lipsa circumstanțelor agravante, atunci când 
ele există sau - viceversa - prezenţa acestora atunci când ele în realitate lipsesc. 
În primul caz, persoana va purta răspundere penală pentru fapta săvârşită în 
limitele intenţiei sale, adică pentru o componenţă a infracțiunii fără circum- 
stanțe agravante. În al doilea caz, infractorul va fi tras la răspundere penală 
pentru tentativa de infracţiune cu circumstanţe agravante. 





51 Ibidem,p. 241. 

Capitolul XI 


RĂSPUNDEREA PENALĂ 


Secţiunea |. NOŢIUNEA DE RĂSPUNDERE PENALĂ 
ŞI FORMELE EI 


Răspunderea penală este o instituţie juridică fundamentală a dreptului 
penal, care, alături de infracțiune şi pedeapsă, reprezintă componentele de 
bază ale întregului sistem de drept penal. În mecanismul reglementării juridi- 
co-penale cele trei instituţii sunt interdependente. Astfel, infracțiunea ca fapt 
interzis de legea penală nu poate fi concepută fără consecința inevitabilă care 
este răspunderea penală, iar aceasta, la rândul său, ar fi lipsită de obiect fără 
sancţiunea penală!. 

Răspunderea penală este o formă a răspunderii juridice, alături de răspun- 
derea civilă, cea administrativă ori disciplinară. 

De regulă, realizarea ordinii de drept penal are loc prin conformare, adică 
membrii societăţii adoptă de bunăvoie conduita prescrisă de normele drep- 
tului penal. Există însă întotdeauna un anumit număr de persoane care nu 
se conformează prevederilor legii penale şi săvârşesc infracțiuni. În această 
situaţie, realizarea ordinii de drept penal este posibilă numai prin constrânge- 
re, adică prin aplicarea sancţiunilor prevăzute de normele încălcate față de cei 
care au săvârşit faptele interzise de legea penală?. 

Realizarea prin constrângere a ordinii de drept penal are loc în cadrul ra- 
portului juridic penal de conflict, născut ca urmare a săvârșirii infracţiunii. În 
cadrul acestui raport juridic au loc tragerea la răspundere penală a făptuitoru- 
lui, judecata şi, în cazul în care este dovedit vinovat de săvârşirea infracțiunii, 
sancţionarea lui potrivit legii și executarea pedepsei aplicate. 

Aşadar, constrângerea juridică penală nu are loc în mod direct, nemijlocit, 
ci indirect, prin intermediul răspunderii juridice penale, adică prin constata- 
rea existenţei elementelor răspunderii penale şi aplicarea sancţiunilor legale. 

În dreptul penal, noţiunea de răspundere juridică este abordată într-o 
dublă accepţiune. 





1 C. Bulai, op. cit., p. 312. 
2 Ibidem, p. 310. 

În sens restrâns, prin răspundere penală înţelegem obligaţia unei persoane 
de a suporta o sancțiune penală datorită faptului că a săvârşit o infracțiune. 
Aşa cum s-a afirmat, răspunderea penală nu este un element al infracțiunii, ci 
efectul, consecinţa infracțiunilor”. 

În sens larg, prin răspundere penală se înţelege însuşi raportul juridic 
penal de constrângere, născut ca urmare a săvârşirii infracțiunii între stat, pe 
de o parte, şi infractor, pe de altă parte. Acest raport are un caracter complex, 
al cărui conţinut îl formează dreptul statului de a trage la răspundere pe in- 
fractor, de a-i aplica sancţiunea prevăzută pentru infracțiunea săvârşită şi de 
a-l constrânge să o execute, precum şi obligaţia infractorului de a răspunde 
pentru fapta sa şi de a se supune sancțiunii aplicate, în vederea restabilirii or- 
dinii de drept şi restaurării autorităţii legii*. În această accepţiune răspunderea 
penală reflectă reacția imediată a societăţii faţă de infractor. 

Actualul Cod penal al RM prevede un cadru amplu de reglementări pri- 
vind răspunderea penală ca instituţie fundamentală a dreptului penal: concep- 
tul de răspundere penală, temeiul răspunderii penale, liberarea de răspundere 
penală. 

Conform prevederilor art. 50 din CP al RM, “se consideră răspundere 
penală condamnarea publică, în numele legii, a faptelor infracţionale şi a 
persoanelor care le-au săvârșit, condamnare ce poate fi precedată de măsu- 
rile de constrângere prevăzute de lege”. 

În acest sens, condamnarea publică constă în faptul că şedinţele de ju- 
decată în cauzele penale sunt deschise, la ele are acces publicul şi sentinţa de 
condamnare se pronunţă totdeauna public, chiar dacă în unele cauze şedinţele 
judiciare au fost secrete”. Totodată, tragerea la răspundere penală a infractoru- 
lui se poate face doar de către organele de stat competente şi în strictă confor- 
mitate cu prevederile legislaţiei în vigoare, iar sentinţele de condamnare sunt 
pronunțate în numele legii. 

Măsurile de constrângere care pot preceda condamnarea, în sensul art. 50 
din CP al RM, sunt: 

— reținerea (art. 165 din CPP al RM); 

- arestarea preventivă (art. 185 din CPP al RM); 

- confiscarea specială (art. 106 din CP al RM); 





3 G. Stefani, G. Levasseur, Droit penal general et procedure penale, Paris, Dalloz, 1964, 


p. 226. 
1 C. Bulai, op. cit.,p. 311. 
5 Comentariu la Codul penal al Republicii Moldova, op. cit., p. 140. 

- măsurile de constrângere cu caracter medical (art. 99-103 din CP al 
RM); 

- măsurile de constrângere cu caracter educativ (art. 104 din CP al RM) 

etc. 

Din conţinutul dispoziţiei art. 50 din CP al RM rezultă că tragerea efectivă 
la răspundere penală implică în mod necesar şi incidența normelor dreptului 
procesual penal. Acest lucru este firesc, având în vedere că răspunderea juri- 
dică penală se realizează în cadrul răspunderii juridice procesual-penale sau, 
altfel spus, în cadrul procesului penal ce se desfăşoară după reguli strict stabi- 
lite de Codul de procedură penală. 

Regulile instituite prin normele dreptului procesual penal creează cadrul 
legal care garantează exercitarea concretă, în deplină legalitate, a drepturilor 
şi obligaţiilor ce revin subiecţilor raportului juridic penal în vederea realizării 
scopului legii penale. 


Secţiunea a II-a. PRINCIPIILE RĂSPUNDERII PENALE 


Ca instituţie fundamentală a dreptului penal, răspunderea penală este gu- 
vernată de anumite principii, care, deşi strâns legate de principiile dreptului 
penal, nu se identifică cu acestea. 

Prin principii ale răspunderii penale se înțeleg acele idei de bază, dirigui- 
toare, care se regăsesc în normele de reglementare a răspunderii penale. 

În doctrina penală nu există unanimitate cu privire la numărul și la cadrul 
principiilor răspunderii penale. 

Într-o opinie, sunt reținute ca principii fundamentale ale reglementării 
răspunderii penale:: 

- infracţiunea, unic temei al răspunderii penal; 

- legalitatea răspunderii penale; 

- individualizarea judiciară a răspunderii penale. 

Conform altei opinii, mai recnte', sfera principiilor este extinsă întemeiat, 
la ea adăugându-se: 

- principiul umanismului răspunderii penale; 

- principiul personalității răspunderii penale; 

- principiul inevitabilității răspunderii penale; 





$  C. Mitrache, Drept penal român. Partea generală, Ediţia a III-a, Bucureşti, Şansa, 1997, 


p. 261. 
7 C. Bulai, op. cit., p. 316-321. 


232 DREPT PENAL. PARTEA GENERALĂ 





- principiul unicităţii răspunderii penale; 

- principiul prescriptibilității răspunderii penale. 

Unele dintre aceste principii nu sunt caracteristice doar răspunderii pena- 
le, ci şi dreptului penal sau întregului sistem de drept, în domeniul răspunderii 
penale însă ele capătă un caracter particular, specific. 


Principiul legalităţii răspunderii penale 


Principiul legalităţii este un principiu fundamental al întregului sistem de 
drept şi al dreptului penal în parte (art. 3 din CP al RM). În domeniul răspunderii 
penale, principiul legalităţii presupune că apariţia, desfăşurarea şi soluționarea 
răspunderii penale are loc pe baza legii şi în strictă conformitate cu aceastas. 

Legalitatea răspunderii penale este realizată, în primul rând, prin legalita- 
tea incriminării, care presupune prevederea în lege a tuturor condiţiilor în care 
o faptă constituie infracțiune. Nerealizarea acestor condiţii duce la inexistența 
infracțiunii şi, prin urmare, la inexistența temeiului real al răspunderii penale. 

În al doilea rând, legalitatea răspunderii penale se realizează prin legali- 
tatea sancţiunilor de drept penal, care presupune prevederea în lege a catego- 
riilor şi cuantumului pedepsei penale, a măsurilor de siguranţă, precum şi a 
condiţiilor de stabilire şi aplicare a acestora în cadrul fiecărui raport juridic 
de răspundere penală. Aplicarea prin analogie a legii penale este interzisă 
(alin. (2) al art. 3 din CP al RM). Aşadar, realizarea prin constrângere a or- 
dinii de drept penal are loc pe baza legii şi în strictă conformitate cu aceasta, 
limitând posibilitatea unor abuzuri în activitatea de aplicare a legii penale. 


Infracțiunea este unicul temei al răspunderii penale 


Acest principiu este consacrat în dispoziţiile art. 51 din CP al RM şi presu- 
pune că temeiul real al răspunderii penale îl constituie săvârşirea unei infrac- 
ţiuni, adică a unei fapte prejudiciabile, prevăzute de legea penală și săvârşită 
cu vinovăţie. 

Prin “săvârşirea unei infracţiuni” se înțelege săvârşirea oricăreia dintre 
formele pe care legea le incriminează ca infracţiune consumată, tentativă 
sau pregătire, precum şi participare la comiterea acestor fapte ca organizator, 
autor, instigator sau complice. 

Legislaţia penală în vigoare completează principiul enunțat prin formu- 
larea unui temei juridic al răspunderii penale, care îl constituie componența 
infracțiunii, stipulată în legea penală. 





8 V. Dobrinoiu, I. Pascu, I. Molnar, Gh. Nistoreanu, A. Boroi, V. Lazăr, op. cit., p. 391. 

Conform prevederilor alin. (2) al art. 51 din CP al RM “răspunderii pena- 
le este supusă numai persoana vinovată de săvârşirea infracțiunii prevăzute 
de legea penală”. Astfel, numai din momentul dovedirii vinovăţiei persoanei 
pentru săvârşirea infracțiunii apare răspunderea penală. În legătură cu aceasta 
funcționează principiul constituțional potrivit căruia până la dovedirea vino- 
văţiei unei persoane, în cadrul unui proces judiciar public, exprimată într-o 
hotărâre judecătorească definitivă, persoana respectivă este prezumată nevi- 
novată (art. 21 din Constituţia RM). 


Principiul umanismului 


Umanismul ca principiu fundamental al dreptului penal îşi găseşte expre- 
sia în condiţiile şi în conţinutul constrângerii juridice ce trebuie să intervină 
atunci când se încalcă obligaţia de conformare şi se săvârşeşte o infracțiune. 
Răspunderea penală apare astfel, în sistemul dreptului nostru penal, ca o insti- 
tuţie cu caracter democratic şi umanist, care ține seama de condiţia umană, de 
determinantele conduitei sociale a omului şi de posibilitatea lui de a-şi dirija în 
mod liber voința”. Totodată, răspunderea penală utilizează instrumente care 
prin natura şi conţinutul lor nu duc la umilirea şi degradarea ființei umane, 
ci, dimpotrivă, preconizează căi, metode, mijloace care să conducă la resocia- 
lizarea infractorului. Nimeni nu poate fi supus la torturi, nici la pedepse sau 
tratamente crude, inumane sau degradante. 


Principiul răspunderii penale personale 


Principiul răspunderii penale personale este consacrat în art. 6 din CP al 
RM şi presupune că răspunderea penală revine numai persoanei care a săvârşit 
în mod direct, nemijlocit infracțiunea ca autor al acesteia, sau a participat in- 
direct la săvârşirea ei, în calitate de organizator, instigator sau complice. Este 
inadmisibilă răspunderea pentru fapta altuia şi răspunderea colectivă, adică 
răspunderea de grup a persoanelor legate între ele prin raporturi personale (de 
familie, naţionale, religioase etc.) pentru infracțiunea săvârşită de către unul 
(sau unii) dintre membrii acestora. 

În cazul tragerii la răspundere penală a mai multe persoane care au săvâr- 
şit o infracțiune în grup, trebuie stabilită vina fiecărui membru al grupului 
pentru săvârşirea acestei infracțiuni şi rolul fiecăruia în realizarea laturii 
obiective a infracțiunii concrete! 





C. Bulai, op. cit. p. 319. 
1 Comentariu la Codul penal al Republicii Moldova, op. cit., p.42. 

De asemenea, dacă sunt învinuiți câțiva inculpaţi de săvârşirea câtorva 
infracțiuni, instanța de judecată trebuie să supună analizei probele pentru 
fiecare învinuire, în privinţa fiecărui inculpat, şi să le aprecieze în ansamblu 
cu toate materialele dosarului (pct. 7 al Hotărârii Plenului Curţii Supreme de 
Justiţie nr. 7 din 15.11.1993 “Cu privire la sentinţa judiciară”). 

Personalitatea răspunderii penale are drept consecință personalitatea pe- 
depsei şi a altor măsuri de natură juridico-penală, care sunt aplicate şi execu- 
tate personal de către subiectul activ al infracțiunii. 

De aceea, moartea infractorului are drept consecinţă stingerea răspunde- 
rii penale şi a sancţiunilor ce decurg din aceasta. 


Principiul unicităţii răspunderii penale 


În conformitate cu acest principiu, persoana care a săvârşit infracțiunea 
nu poate fi trasă la răspundere penală decât o singură dată. De aceea stingerea 
raportului juridic de răspundere penală în modurile prevăzute de lege face ca 
răspunderea penală să nu mai poată acționa în viitor. Cu alte cuvinte, pentru o 
singură infracțiune există o singură răspundere penală. 

Legislaţia penală a RM consacră acest principiu în dispoziţiile alin. (2) al 
art. 7 din CP al RM, stipulând că: “Nimeni nu poate fi supus de două ori ur- 
măririi penale şi pedepsei penale pentru una şi aceeaşi faptă”. 

Unicitatea răspunderii penale nu exclude pluralitatea de sancţiuni penale 
pe care le atrage în condiţiile legii. În sistemul dreptului nostru penal nu este 
posibilă cumularea a două pedepse principale pentru o singură infracțiune. 
Este însă posibilă aplicarea pedepselor principale însoţite de pedepse comple- 
mentare sau asocierea unor măsuri de siguranţă, dar această pluralitate nu 
influenţează unicitatea răspunderii penale. 

Răspunderea penală poate coexista cu alte forme de răspundere juridică, 
precum răspunderea civilă, cea disciplinară etc. 


Principiul inevitabilităţii răspunderii penale 


Acest principiu presupune că oricine săvârşeşte o infracţiune trebuie să 
răspundă penal. Răspunderea penală este o consecinţă inevitabilă a săvârșirii 
unei infracţiuni. 

Necesitatea răspunderii penale şi inevitabilitatea ei derivă din faptul că 
odată cu săvârşirea infracțiunii sunt prejudiciate valorile sociale şi viața socia- 
lă nu mai poate continua în condiţii de securitate. Doar intervenţia constrân- 
gerii de stat şi a răspunderii penale poate asigura restabilirea ordinii de drept 
şi a sentimentului de securitate al membrilor societăţii. 

Înlăturarea răspunderii penale în cazurile prevăzute de lege (amnistie, 
lipsa plângerii prealabile, împăcarea părților, prescripţia ş.a.) nu diminuează 
importanţa principiului enunțat. 

Inevitabilitatea răspunderii penale este determinată şi de principiul funda- 
mental al egalităţii tuturor membrilor societăţii în fața legii penale, iar reali- 
zarea sa este asigurată prin acțiunea principiului oficialității acţiunii penale în 
vederea tragerii la răspundere penală şi a sancţionării infractorului. Organele 
de stat competente au obligaţia legală de a acţiona din oficiu în acest sens, cu 
excepţia infracțiunilor la care urmărirea penală se poate porni numai la plân- 
gerea prealabilă a persoanei vătămate!!. 

Inevitabilitatea răspunderii penale are un impact deosebit atât în planul 
prevenţiei generale, cât şi al celei speciale. În general, se recunoaşte că inevita- 
bilitatea răspunderii penale are un rol preventiv mai mare decât răspunderea 
penală însăşi. 


Principiul individualizării răspunderii penale 


Principiul individualizării răspunderii penale este consacrat expres în dis- 
poziţia alin. (1) al art. 7 din CP al RM. Potrivit acestui principiu, răspunderea 
penală trebuie să fie diferențiată în funcţie de caracterul şi de gradul prejudi- 
ciabil al infracţiunii săvârşite, de persoana celui vinovat şi de circumstanţele 
cauzei care atenuează sau agravează răspunderea penală. 

Individualizarea răspunderii penale este efectuată pentru a asigura atât sanc- 
ţionarea corectă a infractorului, cât şi realizarea prevenţiei generale şi speciale. 

Individualizarea răspunderii penale are loc în conformitate cu legea pena- 
Jă care consacră dispoziţii speciale cu privire la individualizarea pedepsei (Ca- 
pitolul VIII din CP al RM), care constituie obiectul răspunderii penale. Astfel, 
conform prevederilor art. 75 din CP al RM, care stipulează criteriile generale 
de individualizare a pedepsei, “persoanei recunoscute vinovate de săvârşirea 
unei infracțiuni i se aplică o pedeapsă echitabilă în limitele fixate în Partea 
specială a CP şi în strictă conformitate cu dispozițiile Părţii generale a CP...” 

Individualizarea răspunderii penale se realizează în mai multe etape: 

a) Individualizarea legală este realizată de legiuitor prin fixarea unor ca- 
tegorii de pedepse diferite ca natură şi mărime în raport cu gradul de 
pericol pe care-l prezintă fiecare tip de infracțiune. 

b) Individualizarea judiciară este realizată de către instanţele de judecată 
prin stabilirea sancţiunii în limitele fixate de lege, ţinând seama de pe- 
ricolul social al faptei şi de persoana infractorului. 





1 C. Bulai, op. cit., p. 320. 

c) Individualizarea administrativă se realizează în cursul executării pe- 
depsei şi presupune diferențieri în ceea ce priveşte regimul de executare 
a pedepselor şi a altor măsuri de natură juridico-penală. 
O justă individualizare a răspunderii penale în toate etapele menţionate 
constituie o premisă importantă în lupta contra criminalității. 


Principiul prescriptibilităţii răspunderii penale 


Potrivit acestui principiu, răspunderea penală este înlăturată prin pre- 
scripţie, adică prin trecerea unui anumit interval de timp prevăzut de lege de 
la săvârşirea infracțiunii, fără ca infractorul să fi fost tras la răspundere penală 
sau fără ca această răspundere să fi fost definitiv stabilită!?. 

Prin prescripţie are loc stingerea dreptului statului de a pedepsi şi a obliga- 
ţiunii infractorului de a suporta consecinţele faptei sale. 

În legislaţia penală a RM sunt prevăzute dispoziţii prin care este stabilită 
prescripţia răspunderii penale pentru aproape toate categoriile de infracțiu- 
ni (art. 60 din CP al RM), făcând excepţie doar infracțiunile contra păcii şi 
securității omenirii, infracțiunile de război sau alte infracțiuni prevăzute de 
tratatele internaționale la care Republica Moldova este parte (alin. (8) al art. 60 
din CP alRM). 

Prescriptibilitatea răspunderii penale se întemeiază pe raţiuni de politică 
penală. Răspunderea penală, ca mijloc de realizare a ordinii de drept prin 
constrângere, trebuie să intervină cât mai curând după săvârşirea infracţiunii. 
Sancţionarea imediată şi fermă a infractorului sporeşte eficiența constrânge- 
rii, întăreşte autoritatea legii, contribuie la realizarea prevenţiei generale şi 
speciale. Dimpotrivă, cu cât răspunderea penală intervine mai târziu după 
săvârşirea infracțiunii, cu atât eficiența ei se reduce, rezonanța socială a in- 
fracțiunii se stinge treptat şi sancţionarea sa nu mai apare necesară. Pe lângă 
aceste aspecte nu trebuie neglijată nici starea de incertitudine a infractorului, 
care în tot acest interval de timp s-a aflat sub amenințarea răspunderii penale 
şi s-a putut corecta. 

În temeiul acestor argumente este justificată limitarea în timp a răspunde- 
rii penale prin prescripţie. 





1! Ibidem, p. 321. 

Secţiunea a III-a. MECANISMUL DE REALIZARE 
A RĂSPUNDERII PENALE 


În cadrul raportului juridic penal, răspunderea penală se realizează în 
forme şi modalităţi diferite, în funcţie de natura infracțiunii săvârşite, de peri- 
colul ei social, de periculozitatea şi particularităţile făptuitorului. 

Realizarea răspunderii penale înseamnă realizarea drepturilor şi obligaţii- 
lor corelative ale subiecţilor raportului juridic penal prin intermediul rapor- 
tului juridic procesual penal. În contextul drepturilor şi obligaţiilor corelative, 
dominant apare dreptul statului de a aplica o sancţiune celui care a săvârşit 
infracțiunea şi de a-l constrânge să o execute. Prevederea în lege a sancţiunilor 
penale, aplicarea şi punerea lor în executare prin intermediul organelor de stat 
competente pun în mişcare mecanismul de realizare a răspunderii penale. 

Făcându-și apariţia în cadrul raportului juridic penal de conflict, răspun- 
derea penală nu este realizată momentan. Stingerea momentană a răspunderii 
penale are loc doar în două cazuri: ca rezultat al decesului infractorului sau prin 
executarea pedepsei capitale!?. În celelalte cazuri realizarea răspunderii penale 
are loc în anumite forme corespunzătoare etapelor procesului de realizare. 

O primă etapă pe care o parcurge răspunderea penală în realizarea sa este 
cuprinsă între momentul săvârșirii infracţiunii şi cel al începerii urmăririi 
penale. În această etapă organele competente întreprind acțiuni în vederea 
identificării faptei şi a făptuitorului, pentru a se aprecia dacă fapta săvârşită 
are caracter penal şi dacă există temei al răspunderii penale. 

A doua etapă — etapa tragerii la răspundere penală a persoanei vinovate de 
săvârşirea infracțiunii — începe din momentul pornirii urmăririi penale şi până 
la terminarea acesteia. Realizarea răspunderii penale în această etapă are loc în 
forme şi în condiţii reglementate detaliat de normele dreptului procesual penal: 

- aplicarea restricţiilor de natură procesual-penală față de persoana bă- 

nuită (învinuită) de săvârşirea infracțiunii, materializată, de regulă, în 
măsurile preventive (art. 175 din CPP al RM); 

-  liberarea necondiționată de răspundere penală (de exemplu, expirarea 

prescripţiei tragerii la răspundere penală). 

După cum se poate observa, în această etapă drepturile şi obligaţiile core- 
lative pe care răspunderea penală le presupune se conturează, îmbracă forme 
concrete. În acest sens, unii autori consideră că aceasta ar fi prima etapă în 
realizarea răspunderii penale'“. 





13 


JI. 7]. KpyrnuxkoB, Yzonoenoe npaeo Poccuu. Hacmv o6ma, MockBa, BEK, 2000, c. 107. 
14 1. Mircea, op. cit., p. 179. 

A treia etapă — etapa condamnării — începe din momentul terminării ur- 
măririi penale şi până la momentul în care hotărârea de condamnare (sau prin 
care se pronunţă o altă soluţie) rămâne definitivă. 

În această etapă dreptul statului de a pedepsi se materializează în sancțiu- 
nea aplicată concret în cauză, prin hotărârea de condamnare!5. Deşi realizarea 
răspunderii penale în cadrul acestei etape ar putea avea loc şi în alte forme: 

-  liberarea de pedeapsă penală (prescripţia executării sentinţei de con- 

damnare etc.); 

— condamnarea cu suspendarea condiţionată a executării pedepsei. 

A patra etapă — etapa executării pedepsei penale - începe, de regulă, din 
momentul în care hotărârea de condamnare rămâne definitivă şi durează 
până ce această sancţiune a fost executată efectiv sau considerată executată 
în temeiul legii. În cadrul acestei etape răspunderea penală se realizează în 
următoarele forme: 

- în forma restricţiilor, determinate de specificul raporturilor execuţio- 

nal-penal; 

- în forma înlocuirii părții neexecutate din pedeapsă cu o pedeapsă mai 
blândă sau mai aspră (în cazul sustragerii cu rea-voinţă de la executarea 
pedepsei stabilite); 

- în forma liberării condiţionate de pedeapsă înainte de termen. 

A cincea etapă — antecedentele penale (consecinţa răspunderii penale) — este 
cuprinsă între momentul terminării executării pedepsei şi momentul în care 
intervine reabilitarea. Deşi în această etapă răspunderea nu mai îmbracă for- 
me concrete, ea continuă să existe sub forma unor interdicții pe care persoana 
ce a fost condamnată le suportă chiar după executarea sancțiunii penale şi sub 
forma asistenţei postpenale, care are scopul de reintegrare socială deplină". 

Etapele procesului de realizare a răspunderii penale, fiind relativ autono- 
me, pot exista de sine stătător. Astfel, răspunderea penală poate fi realizată în 
oricare dintre etapele menţionate atât separat cât şi fiind corelate între ele. În 
prezența anumitor circumstanţe, etapele procesului de realizare a răspunderii 
penale se completează una pe alta, transformând răspunderea penală dintr-o 
abstracţie într-o realitate social-juridică. 

Important este că raportul juridic de răspundere penală se realizează doar 
în cadrul raportului juridic penal de conflict, adică din momentul săvârşirii 
infracțiunii şi până la stingerea sau ridicarea antecedentelor penale în ordinea 
stabilită de lege. 





15 V. Dobrinoiu, I. Pascu, I. Molnar, Gh. Nistoreanu, A. Boroi, V. Lazăr, op. cit., p. 401. 
15 Ibidem, p. 401. 

Secţiunea a IV-a. TEMEIUL RĂSPUNDERII PENALE 


De-a lungul istoriei problematica temeiului răspunderii omului pentru 
faptele sale antisociale a constituit o preocupare a celor mai luminate minţi, 
care s-au străduit să-i găsească o fundamentare ştiinţifică. Deoarece în privin- 
ţa răspunderii juridice, în general, şi a răspunderii penale, în special, în drep- 
tul sclavagist şi feudal domina temeiul obiectiv, conform căruia se pedepsea 
orice faptă prin care s-a produs o vătămare a intereselor apărate de lege, chiar 
dacă subiectiv nu-i aparţinea autorului, cei mai de seamă filosofi, înțelegând 
caracterul neştiinţific, unilateral al temeiului respectiv, au încercat să demon- 
streze necesitatea recunoașterii şi a unui temei subiectiv, alături de cel obiectiv, 
al răspunderii omului pentru faptele sale cu pericol social”. 

Încercările făcute în această privinţă, chiar dacă n-au reuşit să stabilească 
temeiul cu adevărat ştiinţific al răspunderii, îşi găsesc concretizarea în legi- 
slaţiile primelor state burgheze, prin introducerea, alături de alte principii de- 
mocratice, a temeiului subiectiv al răspunderii penale, conform căruia autorul 
unei infracţiuni poate fi tras la răspundere penală numai dacă se dovedeşte că 
a săvârşit-o cu vinovăţie. 

Săvârşirea de către persoana vinovată a unei fapte cu pericol social, care 
corespunde semnelor unei infracțiuni prevăzute de legislaţia penală, este un 
fapt juridic care generează apariţia raportului juridic dintre stat (reprezentat 
prin organele de justiţie) şi infractor. 

În literatura de specialitate sunt expuse mai multe păreri cu privire la te- 
meiul răspunderii penale, care diferă esenţial una de alta după conţinut. 

Unii autori (B. S. Utevski, I. S. Noi)!* recunosc drept temei al răspunderii 
penale vinovăția, alții (V. M. Cihikvadze, A. A. Piontkovski)!” - componenţa 
infracţiunii, alţii (A. A. Hertzenson, A. I. Santalov)” — săvârşirea infracțiunii, 
autorii români - infracțiunea. 

O îndelungată perioadă de timp doctrina penală a Republicii Moldova 
a consfințit, atât legal, cât şi teoretic, componenţa infracțiunii ca temei al 
răspunderii penale (art. 3 din CP al RM din 1961). Considerăm însă că com- 





171. Mircea, op. cit.,p. 5. 
15 B. C. YreBckuii, Buna 6 coeemckom yeonoenom npase, MockBa, Tocropusnar, 1950, 
c. 103; VI. C. Ho, Hogeoe e mpakmoexe ocnoenbix yzonoeno-npasoeblx nonamuii || Co- 
BETCKO€ rocymapcrBo u npaBo, 1982, N7, c. 91. 

B. M. dxukBanse, [lonamue u 3nauenue cocmasa npecmynneHuA 8 COGeMCKOM y20n106H0M 
npase || CoBerckoe rocynapcTrBo u mpaBo, 1955, N4, c. 55. 

A. VI. CanranoB, Cocmae npecmynnenua u nexomopole 8onpocoi O6meii uacmu y207108- 
nozo npasa 1! IlpaBosepenue, 1960, Nel, c. 98-104. 

ponenţa infracțiunii, având un conţinut abstract, nu poate realiza funcţia de 
temei al răspunderii penale. În acest sens, apare necesitatea unui temei real al 
răspunderii penale, care efectiv este constituit de săvârşirea infracțiunii. 

Legea penală a Republicii Moldova formulează expres temeiul răspunderii 
penale, atribuindu-i o natură biaspectuală. Dispoziţia alin. (1) al art. 51 din 
CP al RM prevede că: “Temeiul real al răspunderii penale îl constituie fapta 
prejudiciabilă săvârşită, iar componenţa infracţiunii, stipulată în legea penală, 
reprezintă temeiul juridic al răspunderii penale”. 

Temeiul real al răspunderii penale este un fapt juridic prescris — săvârşirea 
unei infracțiuni. Acest punct de vedere se desprinde, în mod implicit, şi din ce- 
lelalte dispoziţii ale Părţii generale şi Părții speciale ale Codului penal, precum 
şi din dispoziţiile Codului de procedură penală”. Explicaţia admiterii acestui 
temei are multiple şi majore semnificaţii, care constau în următoarele”: 

— în primul rând, în sistemul dreptului penal al Republicii Moldova, răspun- 
derea penală nu poate exista decât pentru persoana care a săvârşit o faptă 
ce constituie, în condiţiile legii penale, o infracțiune. Răspunderea penală 
nu se poate întemeia pe simpla periculozitate, chiar reală, a persoanei atâta 
timp cât această stare n-a fost dată în vileag prin săvârşirea unei infracțiu- 
ni. Ideile, gândurile, convingerile, însuşirile de caracter ale persoanei, ori 
cât de negative ar fi ele, nu pot servi drept temei pentru răspundere penală. 
În acest sens, funcționează o garanție a libertăţii individuale a persoanei, 
care nu poate fi recunoscută subiect al răspunderii penale în mod arbitrar, 
ci numai pe baza conduitei sale caracterizate de lege ca infracțiune. 

- în al doilea rând, răspunderea penală se întemeiază pe vinovăția per- 
soanei respective pentru săvârşirea actului său de conduită. Nu se 
poate concepe răspunderea penală numai pe baza actului de conduită 
exterioară a omului, așa-numita răspundere penală obiectivă. Actul de 
conduită socialmente vătămător, indiferent dacă este un act conștient 
sau inconștient, săvârşit cu vinovăţie sau fără, nu este un temei suficient 
pentru tragerea la răspundere penală. În acest sens, în literatura de spe- 
cialitate se vorbeşte nu de “temeiul”, ci despre “temeiurile” răspunderii 
penale. Se consideră că răspunderea penală are un temei obiectiv în 
fapta săvârşită şi un temei subiectiv în vinovăția făptuitorului. Astfel, vi- 
novăţia este o condiţie pentru existenţa răspunderii penale, confirmată 
prin dispoziţia alin. (2) al art. 51 din CP al RM: “Răspunderii penale este 





2 Comentariu la Codul penal al Republicii Moldova, p. 142. 
2 C. Bulai, op.cit.,p. 311. 

supusă numai persoana vinovată de săvârşirea infracțiunii prevăzute de 
legea penală”. 

-  înaltreilea rând, răspunderea penală survine pentru toate formele in- 
fracțiunii incriminate şi sancţionate de legea penală. Se are în vedere 
atât infracțiunea consumată, cât şi cea neconsumată (pregătirea şi 
tentativa), precum şi infracțiunile săvârşite prin participaţie de către 
organizatori, instigatori, executori şi complici. 

Menţiunea faptului că unicul temei al răspunderii penale este doar fapta 
săvârşită cu vinovăţie, prevăzută de legea penală, exclude răspunderea penală 
prin analogie. Astfel, se impune cu necesitate ca textul incriminator să stabilească 
pentru orice tip de infracţiune conţinutul acesteia, descriind toate semnele obiec- 
tive şi subiective ce califică o faptă prejudiciabilă drept infracțiune concretă. 

Componenţa infracţiunii serveşte drept temei juridic la calificarea infrac- 
ţiunii potrivit unui articol din Partea specială a Codului penal. 

În acest sens, A. N. Trainin susţine că lipsa a cel puţin unui element al 
componenţei de infracțiune, “lacună în componenţă”, înlătură răspunderea 
penală. Face excepţie de la regula generală răspunderea pentru activitatea in- 
fracțională neconsumată?. În cadrul tentativei terminate lipseşte unul dintre 
semnele laturii obiective - urmarea prejudiciabilă —, pe când însăşi acțiunea 
care ar putea genera survenirea acestui rezultat este realizată pe deplin. În ca- 
drul tentativei neterminate această acţiune, deşi a început, încă nu este finisa- 
tă; de aceea alături de urmare lipsesc şi unele verigi ale acțiunii infracționale. 
Iar în ceea ce priveşte tentativa improprie cu privire la obiectul infracțiunii, 
în cadrul acesteia lipseşte şi obiectul. Mai mult ca atât, A. N. Trainin susține 
că pentru pregătirea de infracțiune este necesară doar existența unui singur 
semn al componenţei - intenţia —, care-şi găseşte exprimare în acțiune (acţiu- 
nea care nu este element al componenţei de infracțiune)”. 

Astfel, lipsa urmării prejudiciabile sau a urmării prejudiciabile şi a acțiunii 
infracţionale din cauze ce nu depind de voinţa celui vinovat nu duce la exclu- 
derea răspunderii penale. În aceste cazuri există tentativa de infracțiune sau 
pregătirea de infracțiune care, conform legii, sunt supuse răspunderii penale 
similar infracțiunii consumate”. 





2 VW. C. TumkeBuu, K eonpocy o cocmase neoxonuennozo npecmynnenua || CoBerckoe 
rocynapcrBo u npaBo, 1956, N5, c. 120. 

24 A. H. Tpaiinnn, Cocmas npecmynnenua no cosemckomy yzonoenomy npaey, MockBa, 
Tocropusmar, 1951, c. 308. 

% Ibidem, p. 314. 

%  N.F. Kuzneţova, op. cit., Moscova, USM, 1958, p. 116. 

Din cele expuse conchidem că temeiul răspunderii penale îl constituie 
săvârşirea faptei, care conţine toate semnele componenţei de infracțiune, pre- 
văzută de legea penală, precum şi formele infracțiunii neconsumate (pregăti- 
rea şi tentativa de infracțiune). 

Capitolul XII 


FORMELE INFRACŢIUNII INTENȚIONATE 


Secţiunea |. ETAPELE DE DESFĂȘURARE A INFRACŢIUNII 
INTENȚIONATE 


Din punct de vedere material, infracțiunea constituie o activitate care impli- 
că o desfăşurare atât în timp, cât şi în spaţiu, adică o succesiune de mai multe ac- 
ţiuni (care, la rândul lor, pot consta fiecare din unul sau mai multe acte) ce tind 
către producerea unei modificări în lumea externă: urmările infracționalei, 

În evoluţia sa, această activitate parcurge anumite etape, fiecare dintre ele 
caracterizându-se printr-un anumit grad de înfăptuire a hotărârii infracțio- 
nale?. Aşadar, săvârşirea infracțiunii poate parcurge mai multe momente sau 
etape în drumul ei spre producerea rezultatului socialmente periculos. 

Legislaţia penală în vigoare consacră expres conceptul “Etapele activității 
infracţionale”, fără însă a defini conţinutul acestuia (art. 25 din CP al RM). 
În doctrina penală, etapele de desfăşurare a infracțiunii intenționate reflec- 
tă procesul de evoluţie a unei infracțiuni concrete de la formarea intenţiei şi 
până la survenirea urmării infracţionale. Prin urmare, etapele de desfăşurare 
a infracțiunii intenţionate sunt acele faze pe care le parcurge activitatea 
infracţională din momentul conceperii sale până în momentul producerii 
urmărilor socialmente periculoase:. 

Etapele desfăşurării activităţii infracționale există doar în cadrul infrac- 
ţiunilor intenţionate, de aceea etapa este nu altceva decât nivelul realizării in- 
tenţiei infracționale de către vinovat. Doar în aceste cazuri evoluţia acțiunilor 
infracționale denotă realizarea unui plan determinat. Persoana ce-şi realizează 
intenţia îşi dă seama de pericolul social al acțiunilor sale şi al urmărilor aces- 
tora, îşi schițează în linii generale evoluţia infracțiunii până la final şi doreşte 
să-şi realizeze intenţia criminală. 





Codul penal al Republicii Socialiste România. Comentat și adnotat. Partea generală | Red. 
T. Vasiliu, G. Antoniu, Şt. Daneş, Gh. Dărîngă, D. Lucinescu, V. Papadopol, D. Pavel, 
D. Popescu, V. Rămureanu, Bucureşti, Editura Ştiinţifică, 1972, p. 109. 

2  M.Zolineak, op. cit., p. 266. 

A. II. KonoB, Yuenue o cmaduax npecmynnenua, Cankr-Ilerep6ypr, HOpuanueckuă 
nen'rp Ilpecc, 2002, c. 36; A. Boroi, Drept penal. Partea generală, Bucureşti, ALL BECK, 
1999, p. 122. 

Ca urmare, toate etapele sunt strâns legate între ele printr-o intenţie unică 
şi o consecutivitate a acțiunilor în vederea realizării acesteia, precum şi prin 
atingerea scopului infracțional. 

Studiul activităţii infracţionale (de fapt, ca a oricărui act volitiv) atestă 
existenţa, în desfăşurarea acesteia, a două perioade pe care le parcurge: o pe- 
rioadă internă sau psihică, de concepţie şi decizie, şi o perioadă externă, sau de 
execuţie a deciziei de a săvârşi infracțiunea“. 

Perioada internă. Infracţiunea, ca oricare alt fenomen al lumii obiective, 
se dezvoltă de la posibil la real. Înainte de a acţiona în mod fizic, infractorul, de 
fapt, acţionează psihic. La nivelul conştiinţei acestuia se structurează anumite 
procese psihice specifice infracţiunii, care preced şi însoțesc manifestările ex- 
terioare, constituind perioada internă sau spirituală. Persoana îşi schițează în 
linii generale esenţa infracţiunii şi mijloacele cu care o va săvârşi, posibilitatea 
depăşirii piedicilor ce stau în calea săvârşirii ei şi ascunderea urmelor pentru 
a evita răspunderea penală, apoi îşi determină atitudinea psihică față de rezul- 
tatul infracțional. 

Aşadar, perioada internă cuprinde intervalul în care în conştiinţa făptuitoru- 
lui au loc procese psihice care caracterizează atitudinea psihică față de săvârşirea 
faptei şi față de urmările acesteia, având următoarele momente sau etape: 

1. conceperea activității infracționale, adică apariţia şi conturarea ideii de a 

comite fapta prevăzută de legea penală; 

2.  deliberarea, adică compararea, în vederea luării deciziei, a alternativelor 
săvârșirii sau nesăvârşirii infracțiunii, a avantajelor sau dezavantajelor 
atrase de fiecare alternativă; 

3. decizia sau rezoluţia infractională, adică hotărârea de a săvârşi infrac- 
ţiunea. Această etapă încheie procesul psihic care, în ansamblul său, 
constituie şi latura subiectivă a infracţiunii, indiferent de varianta inten- 
ţiei sau de modalitatea în care aceasta se exprimă: directă sau indirectă, 
spontană sau premeditată, simplă sau complexă, vizând o execuţie ime- 
diată şi unitară sau una îndelungată şi fragmentată. 

Fiecare dintre aceste etape poate dura mai mult timp sau numai o clipă; 
adeseori ele se succed atât de fulgerător, încât momentele respective se pot 
distinge doar ideal. Existenţa acestor etape este atestată în cadrul tuturor in- 
fracțiunilor săvârşite cu intenţie, deoarece, în cazul lor, comiterea faptei este 
precedată întotdeauna de o perioada internă. 





1 C. Bulai, Manual de drept penal. Partea generală, Bucureşti, ALL, 1997, p. 388. 


5 V. Dongoroz, Drept penal, Bucureşti, Editura Tirajul, Institut de arte grafice, 1939, 
p. 256. 

Ţinând seama de faptul că toate momentele caracteristice perioadei in- 
terne au loc în psihicul făptuitorului, ele nu pot fi cunoscute decât în măsura 
în care latura subiectivă s-a manifestat în acte de conduită ce ţin de perioada 
externă în săvârşirea infracțiunii. 

Practica a arătat că în unele cazuri subiectul îşi exteriorizează hotărârea luată 
fără să treacă însă la executarea acesteia. Așa se petrec lucrurile în cazul în care 
decizia de a săvârşi o infracțiune este luată în comun de către mai multe persoane 
care îşi împărtăşesc ideile, impulsurile spre infracțiune, hotărând în comun să 
păşească pe această cale. În aceste cazuri perioada internă este însoțită de o latură 
externă fără ca să se treacă efectiv la executarea hotărârii luate în comun. Atitudi- 
nea psihică, având o exteriorizare, poate fi percepută şi constatată“. 

Tot în perioada internă ar putea fi inclusă şi o altă fază externă, aşa-numita 
fază oratorie (divulgarea intenţiei), în care cel care a luat hotărârea de a săvârşi 
infracțiunea o face cunoscută, fără nici un scop, şi altora, numai pentru a-şi 
exterioriza gândul, dar tot fără să treacă la executarea propriu-zisă a hotărârii 
luate”. Prin divulgarea intenţiei înțelegem exteriorizarea în scris, verbal sau 
prin acțiuni simbolice, a intenţiei de a săvârși infracțiuneat. 

Aceste procese, deşi reale (nu imaginate de autor), nu constituie obiectul 
legislației penale, pentru că ele nu influenţează existenţa răspunderii penale 
a subiectului, ci numai explică fenomenele interne, psihice care conduc la 
producerea rezultatului ilicit şi, implicit, la aplicarea legii penale cu eventuale 
consecinţe asupra individualizării sancţiunii penale?. 

Cronologic, perioada internă, spirituală, a acţiunii ilicite constituie o etapă 
care are loc înainte de manifestarea exterioară, deoarece acțiunea ilicită, ca orice 
activitate fizică umană, n-ar putea fi concepută decât ca fiind precedată de judeca- 
ta subiectului, factor ce declanşează, conduce şi orientează acțiunea exterioară. 

Evident, rolul de posterios al procesului psihic în cadrul corelaţiei de mai 
sus nu înseamnă situarea acestuia pe un plan secundar, puţin important, 
deoarece vinovăția constituie unul dintre elementele de bază ale conceptului 
de infracțiune, întocmai ca şi activitatea materială exterioară. Este vorba mai 





Explicații teoretice ale Codului penal român. Partea generală, vol. 1 / Red. V. Dongoroz, 
I. Fodor, I. Oancea, N. Iliescu, C. Bulai, R. Stănoiu, S. Kahane, București, Editura Acade- 
miei Republicii Socialiste România, 1969, p. 132. 

V. Dongoroz, Drept penal, p. 257. 

H. P. KysnenoBa, Omeemcmeennocmb 3a npuzomonenue K npecmynrnenuto u nokymenue 
Ha npecmynnenue no cosemckomy yonoenomy npasy, MockBa, u3n. MI'Y, 1958, c. 29. 

G. Antoniu, Tentativa (doctrină, jurisprudență, drept comparat), Bucureşti, Editura So- 
cietății Tempus, 1995, p. 27. 

mult de o anumită ordine de probaţiune justificată de realizarea obiectivă, 
care arată că nu este cu putinţă stabilirea vinovăţiei decât pornind de la cerce- 
tarea manifestării exterioare!”. 

Astfel, faza internă este o perioadă a dezvoltării potenţiale a infracțiunii, 
în cadrul căreia subiectul îşi creează premisele necesare, psihologice şi intelec- 
tuale, pentru săvârşirea acțiunilor infracţionale ulterioare. 

Perioada externă, sau de executare, cuprinde întreagă manifestare exte- 
rioară, adică toate acțiunile şi actele efectuate în vederea realizării hotărârii de 
a săvârşi infracțiunea, constituind deci aspectul exterior al comportării ilicite 
a persoanei. În această perioadă, desfăşurarea activităţii infracţionale parcur- 
ge aşa-numitul drum al infracțiunii (iter criminis), începând cu primele acte 
în executarea hotărârii infracţionale până la producerea urmării socialmente 
periculoase sau până la ultima evoluţie eventuală a acestei urmări!. Tot ceea 
ce se îndeplinește pe parcursul acestui drum se face întru executarea hotărâ- 
rii infracționale şi aparţine activităţii fizice, care constituie latura obiectivă a 
infracţiunii. Într-un sens mai larg, întreaga activitate desfăşurată în vederea 
realizării faptei interzise de legea penală ar putea fi considerată ca o punere în 
executare a hotărârii infracționale. 

Dacă ne referim la natura actelor care ar putea fi desfăşurate în cadrul 
acestui proces de exteriorizare a hotărârii infracționale, observăm că în cadrul 
acestei perioade pe care o parcurge acțiunea ilicită s-ar putea distinge unele acte 
prin care se realizează nemijlocit acțiunea tipică descrisă în norma de incrimi- 
nare. Există în acest caz o concordanţă deplină între actele concrete pe care 
le execută efectiv subiectul şi actele pe care le implică nemijlocit acţiunea tipică 
descrisă în norma de incriminare. Nu are nici o relevanţă faptul dacă în cadrul 
acestui proces de realizare a acţiunii tipice subiectul a comis un act sau mai 
multe acte (acestea formează o acţiune), sau mai multe acțiuni (activități). 

Spre deosebire de hotărârea infracţională, care, odată adoptată, rămâne 
identică cu ea însăşi, atâta timp cât nu este abandonată sau înlocuită cu o altă 
rezoluţie, realizarea ei prin săvârşirea activităţii care formează latura obiectivă 
a infracțiunii nu poate avea loc decât prin desfăşurarea în timp şi prin parcur- 
gerea mai multor momente sau etape. Fiecare dintre aceste etape reprezintă 
tot atâtea faze progresive, variabile în conţinut, în raport cu apropierea lor de 
momentul sau de etapa finală!?. Etapele externe propriu-zise sunt înfăptuite 





1 Ibidem, p. 32. 
1! C. Bulai, op. cit., p. 389. 
15 Ibidem, p. 389. 

prin activități materiale concrete ale subiectului în mediul social înconjurător. 
De aceea, spre deosebire de perioada internă, care nu poate fi cunoscută decât 
ex-post, întreaga desfăşurare externă poate fi percepută în mod directi. 

Literatura de specialitate distinge următoarele etape ale desfăşurării in- 
fracțiuni intenționate în perioada externă: etapa actelor preparatorii, etapa 
actelor de executare şi etapa urmărilor (rezultatului infracţional). 

Etapa actelor preparatorii este prima fază în perioada externă, în care 
se trece de la adoptarea hotărârii infracționale la executarea ei prin acte care 
numai pregătesc, din punct de vedere material şi moral, săvârşirea faptei pre- 
văzute de legea penală, fără să se treacă la executarea propriu-zisă a acesteia. 

Etapa actelor de executare este cea mai importantă fază în desfăşurarea 
activităţii infracţionale, care se caracterizează prin săvârşirea actelor de natu- 
ră să realizeze însăşi acţiunea ce constituie elementul material al infracţiunii. 
Acţiunile de executare a infracțiunii reprezintă forța care transformă posibi- 
litatea intelectuală şi materială de cauzare a rezultatului infracțional în rezul- 
tatul infracțional de fapt. Această posibilitate este determinată de cele două 
etape anterioare - formarea intenţiei şi actul preparator. 

Hotărârea de a săvârşi fapta poate fi executată prin mai multe modalități. 
Astfel, desfăşurarea activităţii materiale în etapa de executare propriu-zisă a 
acțiunii tipice ar putea fi întreruptă din motive independente de voinţa făptui- 
torului, situaţie în care va exista o încercare (tentativă neterminată) de săvâr- 
şire a infracţiunii; ea ar putea fi întreruptă şi din voinţa făptuitorului, variantă 
în care ne vom afla în fața unei renunţări benevole. De asemenea, executarea 
faptei poate fi completă, adică, cu toate că fapta care constituie elementul ma- 
terial al infracţiunii se săvârşeşte în deplinătate, nu se produce rezultatul cerut 
de lege pentru întregirea laturii obiective a respectivei infracțiuni (tentativă 
terminată)!. 

În fine, în majoritatea cazurilor este posibilă şi are loc săvârşirea până la 
capăt a faptei, după care urmează să se producă rezultatul, ceea ce are loc în 
ultima etapă - a urmărilor sau a rezultatului. Fa se caracterizează, aşa cum 
arată denumirea însăşi, prin producerea rezultatului necesar pentru realizarea 
laturii obiective a infracțiunii, prin întrunirea în fapta concretă a cerinţelor 
normei de incriminare (model legal). 

Toate infracțiunile se desfăşoară, într-un fel sau altul, până la survenirea 
urmării prejudiciabile, indiferent de tehnica legislativă utilizată la descrierea 





15 Ramiro Mancaş, Tentativa, Timişoara, Helicon, 1996, p. 16. 


1 C. Bulai, op. cit., p. 390. 

diferitelor categorii de infracțiuni. Odată cu producerea urmării prejudiciabile 
dorite de către subiect infracțiunea se consideră consumată. 

Din cele relatate reiese că activitatea infracțională urmează tendinţa natu- 
rală a oricărei activităţi umane de a se dezvolta progresiv în etape succesive. În 
ştiinţa dreptului penal problema periodizării săvârșirii infracțiunii într-o pe- 
rioadă internă (psihică) şi alta subsecventă, externă (obiectivă) se conturează, 
de regulă, în zona infracţiunilor intenționate, singurele apte de o desfăşurare 
propriu-zisă a segmentului subiectiv, iar problema etapelor desfăşurării activi- 
tății infracționale pe o anume etapizare posibilă în plan obiectiv se conturează 
numai în zona infracțiunilor intenţionate săvârşite prin acţiune (comisive), 
singurele apte de o desfăşurare obiectivă pe tot palierul de segmente pe care le 
presupune un ifer criminis*. Toate celelalte tipuri de infracțiuni, cum ar fi cele 
imprudente sau intenționate săvârşite prin inacţiune (omisive), fie că nu sunt 
susceptibile de o periodizare internă (de exemplu, infracțiunile neintenţiona- 
te), fie că nu sunt apte de o desfăşurare externă în sensul considerat (ca în cazul 
infracțiunilor intenţionate omisive). 


Secţiunea a II-a. FORMELE INFRACŢIUNII INTENȚIONATE 
ÎN RAPORT CU ETAPELE DE DESFĂȘURARE 


$1. Noţiune şi caracterizare 


Natura juridică a etapelor de desfăşurare a infracţiunii intenţionate presu- 
pune delimitarea activităţii infracționale consumate de activitatea infracțio- 
nală întreruptă în una dintre etapele de pregătire sau de realizare nemijlocită a 
infracțiunii (infracţiunea neconsumată). În acest sens, activitatea infracționa- 
lă desfăşurată îmbracă, în diferite momente ale dezvoltării sale, diferite forme, 
care se deosebesc una de alta în funcţie de momentul în care se află sau la care 
s-a oprit desfăşurarea infracțiunii'S. 

Prin forme ale infracţiunii se înțeleg formele pe care infracţiunea le 
poate îmbrăca în ceea ce privește latura sa obiectivă în raport cu etapele de 
desfăşurare a activităţii infracţionale!”. Astfel, formele constituie doar acele 





15 N. Giurgiu, Legea penală și infracțiunea (doctrină, legislație, practică judiciară), laşi, 


Gama, 1994, p. 179. 

Dicţionar juridic penal | Red. G. Antoniu ş.a., Bucureşti, Editura Ştiinţifică şi Enciclope- 
dică, 1976, p. 118-119. 

C. Bulai, Drept penal. Partea generală, vol. II, Infracţiunea, Bucureşti, Editura Universi- 
tății, 1981, p. 104. 

momente ale acțiunii volitive, simple sau complexe, esenţial diferite între ele 
după caracterul socialmente periculos al acţiunilor şi după gradul apropierii de 
rezultatul infracțional, care sunt recunoscute de legislaţia în vigoare ca fiind 
ilegale și pasibile de pedeapsă. Aceeași infracțiune deci poate avea mai multe 
forme, după cum acțiunea este dusă până la o etapă sau alta de realizare. 

Legea penală consideră că pot prezenta pericol social numai acele forme 

ale activităţii umane care sunt manifestate extern (obiectiv) şi sunt de natură 
să aducă atingere relaţiilor sociale ocrotite de legea penală. Este incriminată 
deci numai desfăşurarea infracțională materializată în acte ce tind spre rea- 
lizarea unei hotărâri infracționale. Corespunzător etapelor de desfăşurare a 
infracțiunii intenţionate şi incriminărilor acestora, în planul dreptului penal 
există următoarele forme ale aceleiași infracțiuni: 

a) pregătirea de infracţiune, corespunzătoare etapei actelor preparatorii; 

b) tentativa de infracțiune, corespunzătoare etapei actelor de executare, în 
situaţia în care executarea a fost întreruptă sau, deşi a fost dusă până la 
capăt, a rămas totuşi fără rezultat; 

c) infractiunea fapt consumat, corespunzătoare etapei urmărilor în situația 
în care, în urma săvârşirii faptei, s-a produs urmarea prejudiciabilă în 
condiţiile cerute de lege pentru ca aceasta să întregească latura obiecti- 
vă a infracţiunii; 

d) infractiunea fapt epuizat, corespunzătoare, de asemenea, etapei urmă- 
rilor, însă în ipoteza în care, după producerea urmării prejudiciabile 
(deci după momentul consumării), datorită prelungirii în timp a faptei 
înseşi sau agravării ulterioare a rezultatului, aceasta se amplifică în mod 
deosebit, determinând o altă calificare a faptei. 

Aşadar, fiecare etapă în desfăşurarea infracțiunii intenționate va determi- 

na în mod corespunzător o formă a infracțiunii, care va reprezenta o variantă a 
aceleiași fapte penale. Problema formelor infracţiunii îşi găseşte baza tocmai în 
deosebirea dintre conţinutul subiectiv, care se formează de la început integral 
şi rămâne identic (invariabil), şi conţinutul obiectiv, care se realizează progre- 
siv, parcurgând un drum de-a lungul căruia, la fiecare moment, substanța sa 
variază. Din punct de vedere cauzal, formele imperfecte au fost definite prin 
prisma discordanţelor apărută între conținutul subiectiv al infracțiunii, care 
rămâne constant, şi cel obiectiv, care prin oprirea desfăşurării activităţii in- 
fracționale nu mai corespunde rezoluţiei inițiale (este vorba de discordanța 





15 I[. Oancea, Drept penal. Partea generală, Bucureşti, Editura Didactică şi Pedagogică, 
1965, p. 181. 

dintre obiectivitatea ideologică (faptul gândit) şi obiectivitatea reală (faptul 
săvârşit)). 

Aceeaşi noțiune care determină incriminarea faptei consumate poate jus- 
tifica şi incriminarea formelor imperfecte, impunându-se o delimitare între 
acestea în funcţie de criterii precise. Dacă activitatea infracțională a fost dusă 
numai până la o anumită etapă şi legea o va incrimina, va exista o formă im- 
perfectă a infracțiunii. Dacă se vor produce urmările cerute de lege, se va rea- 
liza forma perfectă a infracțiunii consumate, iar dacă urmările se vor prelungi 
în timp, vor determina o formă mai mult ca perfectă, epuizarea”. Or, fiind 
incriminate, aceste forme, atât cele complete, cât şi cele incomplete, devin in- 
fracțiuni în adevăratul sens al cuvântului. Din punct de vedere juridic nu e nici 
o deosebire: şi unele, şi altele sunt infracțiuni. Diferența apare din punctul de 
vedere al caracterului şi al gradului de pericol social; infracțiunile - formă de 
bază sunt mai periculoase decât cele derivate şi, respectiv, atrag o răspundere 
penală mai mare?. 

Întrucât infracţiunea poate exista în oricare dintre aceste forme, în teoria 
dreptului penal infracțiunile au fost clasificate, după forma lor, în infracțiu- 
ni-tip, corespunzătoare formei tipice sau de bază, şi infracțiuni derivate, co- 
respunzătoare formelor atipice sau derivate ale infracțiunii. Infracţiunile-tip 
sunt denumite şi infracțiuni fapt consumat, iar infracțiunile corespunzătoare 
faptelor atipice sunt denumite, după caz, infracțiuni fapt preparat, infracțiuni 
fapt tentat şi infracțiuni fapt epuizat”. 

În ceea ce priveşte determinarea formelor infracțiunii în raport cu etapele 
desfăşurării infracțiunii intenţionate, este unanim admis că, în perioada in- 
ternă, nu se pune problema existenţei unei forme a infracțiunii, deoarece, deşi 
odată cu luarea deciziei de săvârşire a faptei s-a realizat în întregime latura sub- 
iectivă a infracţiunii, nu există nimic din latura obiectivă a acesteia, nici un act 
de conduită exterioară care să tindă spre realizarea ei. Pe când infracțiunea, 
în baza legislaţiei şi teoriei dreptului penal, reprezintă un act exterior de com- 
portare socialmente periculoasă a persoanei, de aceea problema existenţei unei 
forme a infracțiunii în perioada internă, sau psihică, chiar dacă hotărârea de a 
săvârşi infracțiunea ar fi manifestată de făptuitor, este legalmente exclusă”. 





V. Dongoroz, Curs de drept penal și procedură penală, ediţia a II-a, Bucureşti, Editura 
Universităţii, 1947, p. 238. 

Ramiro Mancaș, op. cit., p. 14. 

2 1. Oancea, op. cit. p. 182. 

2 C. Bulai, op. cit., Bucureşti, ALL, 1997, p. 392. 

%  C. Bulai, op. cit., Bucureşti, Editura Universităţii, 1981, p. 104. 

Într-adevăr, nici în cazul exteriorizării intenţiei celor au decis în comun să 
săvârşească infracțiunea, nici în situaţia așa-numitei faze oratorii nu are loc o 
executare a rezoluţiei, ci numai o exteriorizare cu scopul luării hotărârii, astfel 
că nu se poate vorbi de o formă a infracțiunii. 

În cadrul tuturor sistemelor moderne sunt adoptate principii conform că- 
rora singurul factor care poate cenzura cugetul este morala. Legea penală nu 
are putere asupra gândurilor (cogitationis poenam nemo patitur)”. 

O îndelungată experienţă a umanităţii a condus la formularea regulii după 
care simpla cugetare (nuda cogitatio), hotărârea infracțională, oricât ar fi de 
gravă şi de evidentă, nu atrage răspunderea penală a autorului. Aceste procese, 
chiar dacă ar putea fi cunoscute prin obținerea mărturisirii subiectului ori 
prin dezvăluirea lor prin mijloace moderne (serul adevărului, narcoanaliza, 
hipnoza etc.), nu ar putea sta la baza unei incriminări deoarece în această eta- 
pă subiectul nu acţionează, nu face nimic, ci numai gândeşte la ceea ce ar putea 
face; în această etapă voinţa sa nu a devenit încă definitivă, nu s-a exteriorizat 
într-un act de realizare a gândirii criminale”. 

Această soluţie a legiuitorului modern a mai fost justificată susţinându-se 
că gândurile criminale nu se pedepsesc, nu pentru că ar fi dificilă proba aces- 
tora, ci pentru că, chiar dovedită, existenţa unei hotărâri criminale nu repre- 
zintă prin ea însăşi o leziune, nici măcar potenţială, a valorilor sociale ocrotite 
de normele dreptului penal. 

Structura formelor infracțiunii se face după regula sistemului, fiecare 
formă premergătoare a activităţii infracționale este absorbită de forma ce o 
urmează, astfel prima fiind lipsită de o calificare independentă. Infracțiunea 
consumată absoarbe pregătirea şi tentativa de infracţiune, între ele stabilin- 
du-se o relaţie de tip parte - întreg. Dacă infracțiunea este consumată, atunci 
caracterul acţiunilor de pregătire şi realizare a infracțiunii ca atare nu are im- 
portanță esenţială asupra răspunderii şi calificării infracțiunii consumate, cu 
condiţia că aceste acțiuni nu constituie componența unei infracțiuni separate. 
Stabilirea şi analiza acestor prime forme ale activităţii infracționale neconsu- 
mate are o importanţă redusă, în special pentru individualizarea pedepsei în 
limitele sancţiunii”*. 





24 A.II. KosnoB, op. cit. p. 50. 


2 V. Dongoroz, Explicații teoretice, vol. 1, p. 133. 


2 A. C. Muxnun, Ilocneocmeua npecmynnenua, MockBa, HOpnanueckaa nureparypa, 
1969, c. 85. 

$2. Pregătirea de infracţiune 


Noţiunea şi tipurile actelor de pregătire. Cu actele preparatorii, care 
pregătesc executarea propriu-zisă a infracțiunii, făptuitorul intră într-o etapă 
nouă, externă, de desfăşurare a activităţii infracționale. 

În principiu, orice infracțiune intenţionată, pentru a fi comisă în condiţii 
optime, presupune o pregătire prealabilă, care poate consta în diferite activi- 
tăţi în funcţie de natura şi împrejurările în care se săvârşeşte infracțiunea”. 
Deoarece de cele mai multe ori o executare nepregătită poate fi sortită eşecului 
total sau parțial, subiectul tinde să se asigure, prin anumite activități între- 
prinse din acest moment, că acţiunea sa va fi eficientă. 

În ştiinţa dreptului penal conceptul pregătirii de infracţiune întruneşte 
toate actele prin care se pregăteşte săvârşirea acţiunii ce constituie elemen- 
tul material al infracțiunii; caracteristic pentru aceste acte este deci faptul 
că ele intervin înainte de executare şi că teleologic vizează să asigure buna 
desfăşurare a acesteia, prin crearea condiţiilor şi apropierea mijloacelor ne- 
cesare înfăptuirii infracționale?. Din acest punct de vedere, pregătirea de 
infracțiune vizează, pe de o parte, numai o anumită categorie de infracţiuni, 
apte de a fi realizate în condiţiile unor pregătiri conştiente anterioare trecerii 
la executare, cum sunt infracțiunile intenționate comisive; pe de altă parte, 
sfera sa de cuprindere va include atât elementele pregătirii morale, cât şi ale 
celei materiale, atât elemente vizând procurarea sau adaptarea de mijloace, cât 
şi crearea de condiţii pentru săvârşirea infracțiunii. 

Actul de pregătire, deşi este un act material, este mai puţin decât un act 
de executare. El nu poate să constituie un început de executare a infracțiunii 
proiectate, căci în cazul acesta este vorba de o tentativă, care este o formă mai 
avansată a materializării. Actul de pregătire trebuie să fie de aşa natură, încât 
prin el să nu se înceapă actul de executare prevăzut în actul constitutiv al in- 
fracțiunii proiectate; acesta nu numai să nu lezeze obiectul infracțiunii proiec- 
tate, ci nici chiar să nu-l pună în pericol nemijlocit, căci altfel va reprezenta un 
caz de tentativă. 

După modul în care se manifestă şi sub raportul conţinutului lor, actele de 
pregătire sunt materiale, morale şi organizatorice”. 





7 V. Dobrinoiu, |. Pascu, |. Molnar, Gh. Nistoreanu, A. Boroi, V. Lazăr, Drept penal. Partea 
generală, Bucureşti, Europa Nova, 1999, p. 182. 

Actele de pregătire materială constau în crearea condiţiilor materiale 
favorabile, care uşurează săvârşirea infracţiunii. În această categorie se înscriu 
actele care constau în: procurarea mijloacelor şi a instrumentelor cu ajutorul 
cărora se poate săvârşi infracțiunea, adaptarea instrumentelor ori a mijloace- 
lor de săvârşire a infracțiunii, se precizează modul de înlăturare a obstacolelor 
materiale, care sunt mijloacele de transport, modul de acţiune la fața locului, 
cel de îndepărtare de la locul faptei, experimentarea unor soluţii de executare, 
asigurarea unor ajutoare umane, atragerea victimei în anumite locuri etc. 

Tot în cadrul actelor de pregătire ar putea să se desfășoare şi o activitate 
susceptibilă să pregătească, din punct de vedere moral (spiritual), acțiunea 
plănuită. Practica evidenţiază o cazuistică variată a acestei categorii de acte, 
care constau în: culegerea de informaţii în legătură cu victima şi relațiile so- 
ciale din micromediul social, obținerea datelor necesare ce privesc obiectul 
material asupra căruia urmează să acționeze, precum şi asupra modului de a 
ajunge în contact cu acesta, obținerea unei promisiuni de tăinuire, de favori- 
zare, de nedenunţare etc. 

Actele de natură organizatorică au menirea de a recruta complici, de a 
realiza înțelegeri între mai multe persoane în vederea săvârșirii în comun a 
infracțiunii, iar alteori actele organizatorice constau în crearea de organizații 
cu număr mai mare de persoane, cu organe de conducere, cu disciplină şi pro- 
gram propriu de activitate etc. 

În raport cu modul în care făptuitorul concepe desfăşurarea infracțiunii, 
pot exista multiple şi variate acte de pregătire, unele care se săvârşesc într-un 
moment mult îndepărtat de locul executării propriu-zise, altele mai apropiate 
de acest moment, unele care implică şi alte verigi intermediare până la execu- 
tarea propriu-zisă, altele, dimpotrivă, care creează condiţiile trecerii imediate, 
nemijlocite la executarea propriu-zisă a infracțiunii”. Diverse acţiuni de pre- 
gătire se deosebesc esenţial, din punctul de vedere al importanţei lor pentru 
săvârşirea infracțiunii în viitor, determinând în mare măsură prezenţa carac- 
terului şi a gradului de prejudiciabilitate al acţiunilor pregătitoare. 

În unele cazuri, săvârşirea actelor de pregătire determinate prezintă o veri- 
gă necesară în lanţul acţiunilor de săvârşire a infracțiunii, fără de care nu este 
posibilă sau, cel puţin, este foarte anevoioasă săvârşirea infracțiunii. Astfel, în 
situația când unul sau alt mijloc (modalitate) de acțiune sau aplicare a unor sau 
altor mijloace se atribuie semnelor componenţei de infracţiune, atunci procu- 
rarea şi adaptarea mijloacelor corespunzătoare este o circumstanţă care are 





3 V. Dongoroz, Explicații teoretice, vol. I, p. 139. 

o importanţă esenţială pentru săvârşirea infracțiunii. Pe când în alte cazuri, 
infracțiunea poate să fie săvârşită şi fără acte de pregătire; aceste acte joacă un 
rol secundar şi întâmplător în săvârşirea infracţiunii (de exemplu, cumpărarea 
sacilor pentru a scoate obiectele furate, de regulă, nu are importanţă esenţială 
pentru săvârşirea ulterioară a infracțiunii), cu toate că într-o măsură oarecare 
ușurează şi apropie realizarea acesteia. 

Pregătirea are un sens complex, putând îmbrăca numeroase aspecte con- 
crete, care, teoretic, sunt nelimitate, deoarece şi sfera concretă de manifestare a 
conduitei umane este inepuizabilă; desigur că ele, practic, vor fi limitate, ţinând 
seama de infracțiunea care urmează a fi comisă. Cu toate acestea, ar fi deosebit 
de dificilă încercarea de a alcătui un tablou comportamental, deoarece subiec- 
tul va concepe executarea în funcție de caracter, temperament, vârstă, inventi- 
vitate, grad de cultură, nivel de instruire etc. S-a afirmat pe bună dreptate că 
pregătirea unor infracțiuni tinde uneori spre perfecţiune, iar organele de drept 
au de multe ori de învăţat din experienţa şi ingeniozitatea infractorilor. 

Caracteristicile actelor de pregătire. Cu toată varietatea lor, actele de 
pregătire prezintă unele trăsături caracteristice comune. Sintetizarea acestor 
caracteristici se impune în vederea conturării dimensiunilor actelor de pregă- 
tire, operaţiune necesară la delimitarea de actul de executare: 

1. Actul de pregătire este semnificativ numai în cazul infracțiunilor sus- 
ceptibile de un îiter criminis perfect, care să poată cuprindă, cel puţin teoretic, 
toate etapele de desfăşurare. În principiu, toate infracțiunile intenționate au 
un ifer criminis, însă unele etape pot lipsi — pregătirea —, deoarece perioada 
internă şi executarea există întotdeauna”!. Pregătirea nu constituie o etapă 
obligatorie a activităţii infracționale, fiind doar posibilă, nu şi necesară. 

2. Actul de pregătire nu face parte din latura obiectivă a infracţiunii, el 
pregătind doar executarea. Pregătirea nu poate fi recunoscută ca fiind înce- 
putul săvârșirii faptei infracţionale, ţinând seama de caracterul actelor prepa- 
ratorii, care sunt de aşa natură, că nu creează un pericol real pentru obiectul 
infracțiunii, nu atentează nemijlocit asupra lui (de exemplu, obiect al furtului 
este proprietatea, însă procurarea unei scule pentru a pătrunde în încăpere nu 
afectează direct valoarea ocrotită). 

Actele de pregătire nu se găsesc descrise sub nici o formă în conţinutul nor- 
mei de incriminare a faptei pe care urmăreşte să o săvârşească autorul (în afară 
de cazul când actul de pregătire este incriminat ca infracțiune de sine stătătoare), 
prin urmare, nu corespund acţiunii tipice indicate în componenţa infracțiunii. 





31 Ramiro Mancaş, op. cit., p. 85. 

3. O trăsătură distinctivă a actelor de pregătire constă în faptul că acestea 
nu sunt îndreptate nemijlocit spre atingerea urmării infracționale şi de aceea 
nu prezintă un pericol nemijlocit pentru obiectul atentatului, ci doar creează 
posibilitatea reală de săvârşire a infracţiunii, care nu se materializează din 
cauze ce nu depind de voinţa subiectului. Pregătirea, ca şi orice “posibilitate”, 
are o importanţă nu prin sine însăşi, ci doar în coraport cu infracțiunea, ale 
cărei condiţii de săvârşire le pregăteşte (posibilitatea este o realitate nereali- 
zată). De fiecare dată vorbim despre “pregătirea” unei infracţiuni concrete, şi 
nu pur şi simplu despre faptul săvârşirii unor acţiuni preparatorii abstracte, 
pasibile de sine stătător. De aceea conţinutul acțiunilor de pregătire, precum 
şi pericolul social sunt determinate mai întâi de toate de componenţele infrac- 
ţiunilor, ale căror condiţii de săvârşire le creează. Astfel, actele de pregătire 
ale omorului radical se deosebesc de pregătirea sustragerilor etc. Viaţa şi să- 
nătatea persoanei necesită un anumit gen de acte preparatorii pentru a atenta 
asupra lor (procurarea armei, otravei, determinarea comportării jertfei etc.), 
pe când proprietatea determină necesitatea actelor de pregătire cu alt caracter 
(crearea grupurilor, procurarea cheilor etc.). 

Posibilitatea reală niciodată nu se transformă în mod automat în reali- 
tate”. Pentru a transforma posibilitatea survenirii rezultatului infracțional 
în realitate este nevoie de o activitate a subiectului care cauzează, provoacă 
rezultatul — acțiunea de executare —, care, în măsura dezvoltării (amplificării) 
calitative, în mod legic şi necesar duce la survenirea rezultatului. Actele prepa- 
ratorii reprezintă o etapă a săvârşirii infracțiunii, segment care se complineşte, 
se epuizează în etapa următoare, înfăţişare parțială a acţiunii cauzale înseşi*. 

4. Actul de pregătire se comite numai cu intenţie, în baza hotărârii infrac- 
ţionale iniţiale. Intenţia infractorului cuprinde acţiunile care conţin semnele 
componenţei de infracțiune, pentru săvârşirea căreia se pregăteşte infractorul. 
Astfel, răspunderea penală pentru pregătire, în baza art. 26 din CP al RM, 
poate surveni doar în cazul când intenţia celui vinovat cuprinde săvârşirea 
unei infracțiuni concrete şi vinovatul conștientizează că după săvârşirea ac- 
telor de pregătire, prin care se creează condiţiile săvârşirii infracţiunii, el va 
săvârşi şi această infracțiune. Fabricând, procurând sau adaptând mijloacele 
de săvârşire a furtului (de exemplu, şperaclul), vinovatul ştie că va săvârşi fur- 
tul cu ajutorul acestuia. 





%  Tbidem, p. 44. 
3 G. Antoniu, Raportul de cauzalitate în dreptul penal, Bucureşti, Editura Ştiinţifică, 1968, 
p. 265. 

Etapa actelor preparatorii presupune întotdeauna prezenţa intenţiei directe 
în vederea urmării prejudiciabile, spre a cărei provocare este îndreptată activi- 
tatea vinovatului. Vinovăţia persoanei în cadrul actelor de pregătire constă în 
conştientizarea faptului că acţiunile sale creează condiţii pentru săvârşirea fap- 
tei prejudiciabile, prevederea inevitabilităţii provocării urmării prejudiciabile 
şi dorirea acestui lucru“. Infractorul nu poate să se pregătească de provocarea 
urmărilor, a căror survenire nu o doreşte, ci doar admite posibilitatea lor. 

5. Caracteristic actelor de pregătire este şi faptul că ele pot fi concepute 
numai în cazul în care realizarea hotărârii infracţionale durează o anumită 
perioadă de timp. 

Prin concept, actul de pregătire presupune manifestarea exterioară de 
durată, deoarece numai în acest caz între executarea propriu-zisă şi rezoluţia 
infracțională ar putea să se interpună o perioadă de timp suplimentară, cea în 
care este necesară realizarea actelor de pregătire. Dacă actul de executare pro- 
priu-zisă ar putea fi conceput să se producă aproape instantaneu, de exemplu, 
în cazul infracțiunilor spontane, actul de pregătire n-ar putea avea loc, deoa- 
rece ar lipsi acel interval de timp în care să se înscrie asemenea acte. Acţiunile 
de pregătire pot să anticipeze nemijlocit atentatul asupra obiectului, dar pot să 
fie distanţate şi printr-o perioadă de timp considerabilă. 

6. În sfârşit, actele de pregătire implică nu numai o anterioritate în timp 
faţă de actele de executare, dar şi o diferență de loc, deoarece ele, pregătind 
condiţiile de desfăşurare a actelor de executare, se vor realiza, de regulă, în alte 
locuri decât acolo unde se execută nemijlocit acţiunea descrisă în norma de in- 
criminare. Astfel, acţiunile de pregătire în spaţiu sunt îndepărtate de obiectul 
concret de atentare. Într-un şir de cazuri, crearea grupului organizat, elabora- 
rea planului infracţiunii, procurarea mijloacelor corespunzătoare şi alte acţiu- 
ni de pregătire sunt săvârşite departe de viitorul loc al săvârșirii infracțiunii. 

Formele pregătirii de infracțiune. Trăsăturile caracteristice actelor pre- 
paratorii pentru săvârşirea infracțiunii şi gradul pericolului social al acestora 
pot fi reflectate pe deplin doar în cazul analizei formelor concrete de pregătire 
consfinţite în legea penală. 

Conform prevederilor art. 26 din CP al RM, “Se consideră pregătire de 
infracţiune înţelegerea prealabilă de a săvârşi o infracțiune, procurarea, 
fabricarea sau adaptarea mijloacelor ori instrumentelor, sau crearea in- 
tenţionată, pe altă cale, de condiţii pentru săvârşirea ei dacă, din cauze 

independente de voinţa făptuitorului, infracțiunea nu şi-a produs efectul”. 
Această definiție a pregătirii de infracțiune este specifică din punctul de ve- 
dere al tehnicii legislative. Ea începe cu determinarea formelor particulare ale 
pregătirii de infracțiune (înţelegerea prealabilă, procurarea, fabricarea sau 
adaptarea mijloacelor ori a instrumentelor săvârşirii infracţiunii) şi se fina- 
lizează cu o formulă generalizatoare - crearea intenționată, pe altă cale, de 
condiţii pentru săvârşirea infracţiunii. 

A face o listă exhaustivă a acestor forme este imposibil, dar, în pofida 
multitudinii şi varietăţii actelor de pregătire, există un semn comun care întru- 
neşte aceste acțiuni şi le delimitează de restul - toate acestea sunt îndreptate, în 
virtutea prescripţiei legii, spre crearea condiţiilor necesare pentru săvârşirea 
infracţiunii şi, în fine, spre obţinerea rezultatului infracțional. 

O formă particulară de pregătire a infracţiunii stipulată pentru prima 
dată în noul Cod penal al Republicii Moldova este “înțelegerea prealabilă de a 
săvârşi o infracțiune”. În practică, într-adevăr, majoritatea infracțiunilor sunt 
săvârşite în comun de două şi mai multe persoane, care se înțeleg din timp 
să comită infracțiunea, fapt ce simplifică considerabil activitatea acestora. În 
acest sens, înțelegerea prealabilă a persoanelor, ce întrunesc semnele subiectu- 
lui infracţiunii, privind săvârşirea faptei prejudiciabile, este apreciată de teoria 
şi practica penală drept moment de apariţie a participaţiei. 

Prin procurarea mijloacelor şi instrumentelor necesare pentru săvârşirea 
infracţiunii se înțelege dobândirea, obținerea prin orice modalitate a mijloa- 
celor şi instrumentelor, pe care subiectul intenționează să le utilizeze în viitor 
pentru atingerea scopului infracțional. Metodele de procurare a mijloacelor şi 
instrumentelor pot fi atât legale, cât şi ilegale: Jegale se consideră a fi fabricarea, 
primirea în folosință temporară de la alte persoane a mijloacelor şi instrumen- 
telor, cumpărarea lor, schimbul etc., iar ilegale sunt furtul, fabricarea armelor 
albe şi de foc etc. 

Prin fabricare se subinţelege procesul tehnologic de creare a instrumentelor 
şi mijloacelor infracţiunii. Spre deosebire de adaptare, în acest caz instrumen- 
tele şi mijloacele sunt create din nou, fiind necesar ca intenţia făptuitorului de a 
le utiliza în scopuri infracționale concrete să anticipeze procesul de fabricare”. 

Adaptarea de către infractor a mijloacelor şi instrumentelor procurate 
pentru săvârşirea infracțiunii se manifestă în aducerea lor într-o stare care 
ar face posibilă sau ar înlesni utilizarea lor în procesul săvârşirii infracţiunii. 
Acest gen de acţiuni are loc atunci când în calitate de instrumente ale infrac- 

ţiunii sunt utilizate obiectele pe care infractorul deja le are, dar care nu sunt 
destinate pentru săvârşirea infracţiunii. Adaptarea mijloacelor şi instrumente- 
lor infracțiunii se exprimă, de regulă, în prelucrarea specială a instrumentului 
şi obiectului, în modificarea formei lui şi a calității, după care acesta devine 
mai util sau adaptat pentru scopurile infracţionale. 

Instrumentele săvârşirii infracţiunii sunt obiectele utilizate nemijlocit de 
către autorul infracțiunii pentru săvârşirea acţiunilor ce formează componenţa 
infracțiunii respective“. Diversele obiecte existente în lumea exterioară, care 
pot fi utilizate în calitate de instrumente ale infracţiunii, pot fi clasificate în 
trei grupuri: arme (de foc, albe, substanţe explozive); unelte (obiecte care au o 
destinaţie specială în uzul casnic, tehnic etc.) şi obiecte care nu au o destinaţie 
specială, dar sunt utilizate pentru săvârşirea infracțiunii (piatra, parul etc.). 

Prin mijloace ale săvârşirii infracţiunii se subinţeleg obiectele şi dispo- 
zitivele necesare pentru săvârşirea infracțiunii sau care cel puțin ușurează 
(simplifică) procedura şi acordă posibilitatea realizării intenţiei infracționale 
(scara pentru săvârşirea furtului, substanțele somnifere pentru adormirea 
jertfei, mijloacele de transport etc.)”. În calitate de mijloace ale săvârșirii 
infracțiunii pot servi orice obiecte ale lumii exterioare, prin intermediul sau 
cu ajutorul cărora subiectul săvârşeşte sau uşurează săvârşirea infracţiunii. 
Chiar şi animalele, persoanele minore sau incapabile, care nu urmează a fi su- 
puse răspunderii penale, se consideră mijloace cu un caracter deosebit utilizate 
la săvârşirea infracțiunii”*. 

În fine, o formă a pregătirii de infracțiune este crearea intenționată, pe altă 
cale, de condiții pentru săvârșirea infracțiunii. 

“Condiţia” este un fapt, o împrejurare de care depinde apariţia unui feno- 
men sau care influențează desfăşurarea unei acțiuni, putând-o frâna sau stimu- 





3 H. 7]. [lypmanoB, Cmaduu cosepmenua npecmynneHuA no COGemcKOMy Y20n106H0My 


npaey, Moca, Tocropusnar, 1955, p. 65; B. XBanuu, O nonamuu opydua npecmynne- 
nua / YronoBnoe npaBo, Ne2, 2000, c. 94; A. B. HaymoB, Cpedcmea u opydua cosepme- 

la%. Noţiunea de condiţii ale săvârşirii infracţiunii urmează a fi interpretată 
în sensul larg al cuvântului, incluzând în sine toate manifestările preparatorii 
apte să asigure executarea reușită a faptei infracționale. Crearea condițiilor 
pentru săvârşirea infracțiunii presupune diverse acțiuni, de orice natură, 
caracterizate prin faptul că creează o posibilitate reală pentru survenirea feno- 
menului dorit şi condiționat de ele“. Drept exemple în acest sens pot servi 
pregătirea locului săvârșirii infracțiunii, înlăturarea eventualelor obstacole, 
întocmirea planului apartamentului care urmează a fi jefuit, modificarea exte- 
riorului feţei, pregătirea hainelor respective, a perucii, a grimei etc. 

Din definirea legislativă a pregătirii de infracțiune reiese că actele pre- 
paratorii se caracterizează prin acţiune, deoarece legea penală enumeră doar 
formele active ale acestei activități. În practică însă există cazuri când actele 
de pregătire se realizează prin inacțiune: de exemplu, cu scopul sustragerii 
avutului de către un grup de persoane, în urma înţelegerii prealabile, paznicul 
unui depozit, fiind obligat să încuie intrarea, nu face intenționat acest lucru 
(inacționează). 

În cadrul pregătirii de infracțiune dauna nu este provocată prin acţiunile 
de executare ulterioare, ca urmare a intervenţiei forțelor externe întâmplătoa- 
re pentru subiect, adică din cauze independente de voinţa făptuitorului. Atunci 
când acest semn nu poate fi probat, se prezumează că persoana a renunțat 
benevol la săvârşirea infracțiunii”. 

Cauzele care pot determina întreruperea actelor de pregătire sunt multi- 
ple şi variate. De regulă, aceste cauze sunt supravenite, adică intervin după ce 
făptuitorul a început pregătirea. Nu are importanţă că obstacolul a preexistat, 
important este ca intervenţia lui să se situeze după începerea actelor de pre- 
gătire. În funcţie de natura cauzelor de împiedicare, acestea pot proveni de la 
fenomene naturale, fiinţe vii (animale) sau de la acţiunea omului (intervenția 
unui terț, a victimei, sau a organelor de politie). Practica judiciară denotă fap- 
tul că în marea majoritate a cazurilor activitatea infracțională este întreruptă, 
în special, de intervenţia terţilor sau a organelor de poliție“”?. 





» «e 

Nu are relevanță dacă obstacolele de mai sus care conduc la întreruperea 
executării sunt reale ori imaginate; e suficient ca ele să fi determinat întreru- 
perea pregătirii. 


$3. Tentativa de infracţiune 


Definiţie şi particularităţi. În evoluţia progresivă a procesului infrac- 
ţional, tentativa se încadrează între etapa actelor preparatorii şi etapa urmă- 
rilor, reprezentând o încercare de a comite infracțiunea. În această ipoteză, 
făptuitorul săvârşeşte acte îndreptate spre consumarea infracțiunii, dar nu le 
finalizează prin producerea urmării prejudiciabile. În ce priveşte însă procesul 
psihic care stă la baza acestei activităţi (intenţia făptuitorului), aceasta nu e 
limitată la încercarea de a comite infracțiunea, ci are în vedere întreaga activi- 
tate desfăşurată de făptuitor, inclusiv momentul consumării infracțiunii”. 

Tentativa reprezintă, aşadar, un act cu relevanţă penală atunci când auto- 
rul acţionează cu intenţia de a consuma infracțiunea, deoarece numai în acest 
caz actul de executare capătă o coloratură periculoasă prin iminenţa produce- 
rii urmării prejudiciabile şi a lezării valorilor sociale ocrotite de legea penală. 
O persoană care ar acţiona numai cu intenţia de a comite acte de executare la o 
infracțiune şi a se opri la aceasta, fără să producă rezultatul, nu ar fi susceptibi- 
Jă de răspundere penală (dacă legea nu incriminează comiterea actelor de exe- 
cutare ca infracțiune autonomă). Prin urmare, pentru tentativă este specific 
faptul că rezultatul nu coincide cu intenţia (este mai puţin decât a vrut făptui- 
torul). Acest dezacord stă şi la baza definirii tentativei ca o formă imperfectă, 
derivată a infracțiunii-tip, dar care nu face imposibilă incriminarea tentativei. 
Legiuitorul poate şi trebuie, pentru cerinţe legate de asigurarea unei ocrotiri 
anticipate a valorilor sociale fundamentale, să incrimineze şi forma imperfectă 
a faptei** spre a fi în măsură să ajungă la sancţionarea acesteia atunci când o 
faptă concretă ar întruni condiţiile normei de incriminare a tentativei. 

Conform prevederilor art. 27 din CP al RM, “Se consideră tentativă de 
infracţiune acţiunea sau inacțiunea intenționată îndreptată nemijlocit spre 
săvârşirea unei infracţiuni dacă, din cauze independente de voinţa făptui- 
torului, aceasta nu și-a produs efectul”. 

Din definiția dată în Codul penal tentativei, se desprind semnele obiective 
şi subiective caracteristice acesteia. 





% G. Antoniu, op. cit., p. 102. 

Sub aspect obiectiv, tentativa de infracțiune se caracterizează prin trei semne: 
- acţiunea (inacţiunea) făptuitorului este îndreptată nemijlocit spre 
săvârşirea unei infracțiuni concrete. Făptuitorul, prin actele de exe- 
cutare, atentează la obiectul concret (valoarea socială ocrotită de legea 
penală) şi creează pericolul real de a-i cauza o daună, iar uneori chiar 
îi cauzează o anumită daună. De regulă, actele de executare a tentativei 
se săvârşesc prin acţiuni (acapararea bunurilor, administrarea otravei 
etc.). Totodată, în cazuri separate forma tentativei poate fi şi inacțiunea 
(mama, în scopul uciderii copilului nou-născut, nu îl alăptează etc.)“; 
- acţiunea (inacţiunea) a cărei executare a fost începută nu și-a produs 
efectul. Latura obiectivă a infracțiunii pe care autorul ei a proiectat-o 
nu este realizată pe deplin: fie că acţiunea de săvârşire a faptei a fost 
întreruptă, fie că nu s-a produs rezultatul infracțional al faptei nutrit 
de făptuitor. Dacă începerea executării faptei este momentul inițial sau 
limita inferioară a tentativei, atunci întreruperea acțiunii sau executarea 
ei până la capăt fără să producă rezultatul reprezintă momentul final 
sau limita superioară a acesteia“. Tentativa de infracţiune se deosebeşte 
de infracțiunea consumată prin lipsa totală a urmărilor prejudiciabile 
prevăzute de norma incriminatoare a Părţii speciale a Codului penal; 
- producerea efectului infracţiunii este împiedicată de cauze indepen- 
dente de voinţa făptuitorului. Întreruperea executării faptei şi nepro- 
ducerea rezultatului infracțional, chiar dacă executarea a fost integral 
realizată, se datoreşte unor cauze independente de voinţa făptuitorului. 
Cauzele care împiedică producerea efectului infracțiunii sunt multiple 
şi variate, purtând caracter atât obiectiv, cât şi subiectiv (în momentul 
pătrunderii în încăpere s-a conectat sistemul de alarmă şi infractorul a 
fost reținut; doza de otravă administrată a fost insuficientă şi victima nu 
a decedat etc.). Astfel, infracțiunea este întreruptă contrar voinţei infrac- 
torului, lipsind renunțarea benevolă a acestuia de a o duce până la capăt. 
Sub aspect subiectiv, procesul psihic caracteristic tentativei nu se deosebeşte 
cu nimic de cel care se află la baza infracţiunii consumate. Hotărârea de a co- 
mite infracțiunea rămâne identică cu ea însăşi în conţinutul oricăreia dintre 
formele sub care se poate înfățişa fapta; cel mult s-ar putea identifica unele 
deosebiri de intensitate, de perseverenţă infracţională care creşte pe măsura 
apropierii actelor de executare de momentul consumării”. 





5 Comentariu la Codul penal al Republicii Moldova, op. cit., p. 89. 
15 C. Bulai, op. cit., p. 399. 
1 G. Antoniu, op. cit., p. 108. 

Tentativa de infracțiune este întotdeauna intenţionată (mai cu seamă inten- 
ţia directă), întrucât subiectul îşi dă seama de caracterul prejudiciabil al faptei 
sale, ea fiind nemijlocit orientată spre săvârşirea unei infracțiuni concrete; 
prevede urmările prejudiciabile ale faptei sale şi doreşte survenirea acestora. 

Într-o opinie doctrinală se susţine posibilitatea tentativei de infracțiune 
şi în cadrul intenţiei indirecte“, deşi practica judiciară a Republicii Moldova 
recunoaşte constant că tentativa de infracțiune poate fi săvârşită numai cu 
intenţie directă. Sub acest aspect, Curtea Supremă de Justiţie a RM a explicat 
instanţelor judecătoreşti că tentativa de omor este posibilă numai cu intenţie 
directă, adică atunci când acţiunile vinovatului demonstrau că el a prevăzut 
survenirea morţii, dorea aceasta, dar sfârşitul letal nu a survenit din cauza 
circumstanțelor ce nu depind de voinţa lui (p.3 din Hotărârea Plenului Curţii 
Supreme de Justiţie a RM nr. 9 din 15.11.1993 Cu privire la practica judiciară 
în cauzele de omor intenționat)”. De asemenea, la soluţionarea cauzelor cu 
privire la tentativa de viol cu aplicarea forței fizice sau a constrângerii psihi- 
ce, trebuie constatat faptul dacă inculpatul a acţionat cu scopul de a săvârşi 
raportul sexual şi dacă forța aplicată a servit drept mijloc pentru a-şi atinge 
scopul. Numai dacă există aceste circumstanțe, acţiunile vinovatului pot fi 
recunoscute drept tentativă de viol şi numai ele dau posibilitatea de a delimita 
tentativa de viol de alte atentate criminale, care lezează onoarea, demnitatea şi 
inviolabilitatea personalităţii femeii (p. 13 din Hotărârea Plenului Curţii Su- 
preme de Justiţie a RM nr. 7 din 29.08.1994 Cu privire la practica judiciară în 
cauzele despre infracțiunile sexuale)“. 

Formele tentativei de infracţiune. Conceptul de tentativă cuprinde o sfe- 
ră de acţiuni infracționale foarte variate, începând cu momentul atentatului 
asupra obiectului. În caracterul acestor acțiuni există deosebiri esenţiale, ceea 
ce denotă un grad diferit al pericolului social al tentativei, care nu poate să nu 
fie luat în consideraţie la soluţionarea problemei cu privire la răspunderea şi 
stabilirea măsurii concrete de pedeapsă în limitele sancțiunii. 

Formele tentativei reprezintă aspecte de diferenţiere ale elementului 
material al infracțiunii (fapta prejudiciabilă) în raport cu gradul de reali- 
zare a acestuia şi natura cauzelor ce împiedică consumarea infracţiunii. 





%3  M. Zolyneak, op. cit., p. 114; T. Vasiliu şi alţii, Codul penal comentat şi adnotat. Partea 


generală, Editura Ştiinţifică, Bucureşti, 1972, p. 117. 

* Culegere de hotărâri explicative ale Plenului CS] (1974-1999), Chişinău, Museum, 2000, 
p. 235. 

5 Tbidem, p. 245. 

Legislaţia penală în vigoare nu conține prevederi exprese în ceea ce pri- 
veşte formele tentativei, dar în teoria dreptului penal, după principiul realiză- 
rii sau nerealizării tuturor acţiunilor infracționale şi al apropierii survenirii 
rezultatului infracțional, se deosebesc tentativa de infracţiune terminată şi 
tentativa de infracțiune neterminată, iar după natura cauzelor care determină 
împiedicarea consumării — tentativa proprie şi tentativa improprie (nulă). 

Tentativa neterminată (întreruptă) are loc atunci când executarea faptei a 
fost împiedicată să se desfăşoare până la capăt (adică este întreruptă), din cauze 
independente de voința făptuitorului. În cadrul tentativei neterminate subiec- 
tul nu realizează complet acțiunea tipică descrisă în norma de incriminare, nu 
duce până la capăt executarea (deşi mai erau acte de realizat) în raport cu mij- 
loacele alese de el, ci executarea se opreşte înainte de producerea rezultatului. 
Prin întreruperea executării rămân nerealizate celelalte acte de executare pe 
care le-ar fi implicat executarea completă a faptei; de asemenea nu se produce 
rezultatul urmărit de făptuitor. De exemplu, există tentativă neterminată când, 
în scopul de a omori victima, infractorul îndreaptă arma spre ea, însă o terță 
persoană loveşte peste armă, împiedicând producerea împuşcăturii. 

Tentativa terminată (fără efect) are loc atunci când sunt săvârșite toate 
acțiunile pe care persoana le-a considerat necesare şi care în realitate au fost 
necesare pentru săvârşirea infracțiunii, dar, din cauze independente de voin- 
ţa făptuitorului, rezultatul cerut de norma de incriminare nu s-a produs. De 
exemplu, constituie tentativă terminată fapta persoanei care nu a avut posibi- 
litatea de a dispune de bunurile sustrase din punga victimei din cauză că a fost 
observată şi reținută îndată. Este evident că tentativa fără efect nu poate exista 
decât în cazul infracțiunilor cu o componenţă materială, unde consumarea 
infracţiunii presupune producerea unui efect anume, prevăzut de lege. Pentru 
acest motiv, în practică tentativa terminată are frecvență mult mai redusă în 
raport cu cea întreruptă”. 

În doctrina penală mai veche a fost criticată această diferenţiere între ten- 
tativa terminată şi cea neterminată, susținându-se că este dificil a fi deosebite 
în practică cele două forme ale tentativei, iar pe de altă parte, această diferen- 
ţiere este inutilă*?. 

Delimitarea tentativei terminate de cea neterminată determină existența 
unor grade diferite de pericol social al faptei, care au consecinţe atât în cadrul 
individualizării judiciare a pedepsei, cât şi în justificarea sancționării în limite 
distincte a celor două forme ale tentativei. Tentativa terminată este mult mai 





s1 A. Boroi, op. cit. p. 138. 


2 V. Dongoroz, Explicații teoretice, vol. I, p. 148. 

periculoasă decât cea neterminată. Pericolul sporit al acţiunii în cadrul ten- 
tativei terminate constă în faptul că ea ar putea atrage survenirea rezultatului 
infracţional chiar ca urmare a acţiunilor săvârşite, dacă acestea nu ar fi fost 
împiedicate să-şi producă efectul din cauze ce n-au depins de voinţa făptuito- 
rului. În afară de aceasta, în multe cazuri de tentativă terminată se pricinuieşte 
o anumită daună, dar nu acea daună care reprezintă conţinutul intenţiei şi este 
inclusă în latura obiectivă a infracțiunii date (de exemplu, cel ce încearcă să 
săvârşească un omor provoacă leziuni corporale părții vătămate). 

O problemă deosebită apare în cazul delimitării formelor tentativei în 
funcţie de natura cauzelor ce împiedică consumarea infracțiunii. Considerăm 
că în esenţă nu putem delimita tentativa în două tipuri: proprie şi improprie. 
Pornind de la faptul că tentativa reprezintă o activitate infracțională nereușită, 
termenul de tentativă “proprie” nu poate fi considerat adecvat. De altfel, dis- 
cuţia ar putea fi nu despre delimitarea tentativei în două tipuri după caracterul 
“propriu”, ci despre o disjungere a cazurilor tentativei cu mijloace improprii 
(nule) şi a cazurilor aşa-numitei tentative la un obiect impropriu (nul)”?. 

Tentativa la un obiect impropriu (nul) are loc atunci când persoana aten- 
tează asupra valorii sociale ocrotite de legea penală, care există în realitate, dar 
acțiunile comise nu creează pericol real şi nu pot pricinui vreo daună din cau- 
za erorii făptuitorului - obiectul material lipsea în momentul atentatului sau 
poseda astfel de calităţi, încât prin acţiunile întreprinse nu putea fi vătămat. 
De exemplu, hoţul a spart un seif intenționând să sustragă din el banii, însă 
seiful era gol; ucigaşul împuşcă într-o momâie, considerând, din greşeală, că 
era anume persoana pe care intenţiona să o omoare etc. 

Întrucât eroarea subiectului are loc în afara și contra voinței sale, aceasta 
nu modifică natura atentatului infracțional şi temeiul răspunderii pentru 
săvârşirea lui. Astfel, persoana care a săvârşit o tentativă la un obiect impropriu 
(nul) va fi trasă la răspundere penală. De exemplu, dacă făptuitorul a sustras 
arme, muniții, substanţe explozive, care în acel moment nu aveau capacităţile 
iniţiale, dar el era sigur că cele sustrase au capacităţile necesare, acesta va pur- 
ta răspundere penală pentru tentativă de sustragere a armelor, munițiilor sau 
substanțelor explozive după caz (p.6 din Hotărârea Plenului Curţii Supreme de 
Justiţie a RM nr. 31 din 9.11.1998 Cu privire la practica judiciară în cauzele pe- 
nale despre purtarea (portul), păstrarea (deținerea), transportarea, fabricarea, 
comercializarea ilegală, sustragerea armelor de foc, a munițiilor sau a substan- 
țelor explozive, păstrarea neglijentă a armelor de foc şi a munițiilor). 





5 H.71. lypmanoB, Cmaduu cosepmenua npecmynnenua, c. 152. 


54 Culegere de hotărâri explicative ale Plenului CS] (1974-1999), Chişinău, Museum, 2000, 
p. 283. 

Tentativa cu mijloace improprii (nule) are loc atunci când subiectul folo- 
seşte pentru atingerea rezultatului infracțional mijloace inapte, după calitățile 
lor fizice, obiective, să provoace survenirea rezultatului dorit. În acest caz, 
consumarea infracțiunii nu a fost posibilă din cauza insuficienței sau defectuo- 
zității mijloacelor folosite. 

Mijloacele insuficiente folosite sunt acelea care prin natura lor proprie pot 
duce la săvârşirea infracţiunii, însă întrebuințate în cantităţi insuficiente, în 
anumite condiţii, ele nu pot produce urmarea prejudiciabilă pe care făptuito- 
rul o urmăreşte. De exemplu, făptuitorul, în scopul de a omori o persoană, îi 
administrează acesteia o cantitate de otravă (stricnină), însă, fiind insuficien- 
tă, aceasta nu produce decât vătămarea integrității corporale a victimei”. 

Mijloacele defectuoase folosite sunt acelea care prin natura lor sunt apte să 
producă rezultatul urmărit de făptuitor, însă, din cauza unor defecte pe care le 
conţin, ele n-au putut duce la consumarea infracțiunii. De exemplu, făptuito- 
rul a instalat, cu scopul de a suprima viaţa victimei, o instalaţie electrică im- 
provizată, ascunsă sub covorul acesteia, însă, datorită caracterului ei artizanal, 
aceasta nu a funcţionat. 

O situaţie aparte priveşte tentativa cu mijloace improprii alese în virtutea 
unei ignoranțe sau superstiții (descântece, vrăji, săvârşirea ritualurilor magice 
asupra portretelor, hainelor victimei), care, după părerea făptuitorului, trebuie 
să provoace o daună persoanelor sau obiectelor concrete prin intermediul unei 
forţe supranaturale. Această formă a tentativei, fiind lipsită de pericol social, 
nu atrage după sine răspunderea penală”. 

În practica judiciară problema sancționării tentativei improprii se soluţio- 
nează într-o formă generală, fără a se delimita această formă concretă. Tenta- 
tiva improprie, de obicei, se pedepseşte ca şi tentativa proprie; pericolul social 
al subiectului nu se micșorează de la faptul că acesta a greşit la determinarea 
obiectului de atentare sau la alegerea mijloacelor săvârşirii infracțiunii. Ca- 
racterul impropriu al obiectului sau al mijloacelor alese, în unele cazuri, poate 
servi doar ca circumstanţă atenuantă, întrucât denotă un pericol social mai 
redus al subiectului şi al acţiunilor nechibzuit săvârşite de către el”. 

Infracţiuni la care tentativa nu este posibilă. Există un şir de infracțiuni 
la săvârşirea cărora tentativa de infracțiune nu este posibilă, în virtutea par- 





5 A. Boroi, op. cit. p. 138. 
5 A. A. IINOHTKOBCKUII, Yuenue o npecmynneHuu no co6emcKomy y2on06Homy npa8y, Mo- 
ckBa, KOpumuueckaa nureparypa, 1961, c. 530; Infracţiune imposibilă. Înşelăciune // 
Justiţia nouă, 1956, nr. 6, p. 1053. 

Kypc coeemckozo yzonoenozo npaea. Tacmo o6umaa, 1. 1 / Ilop pen. H. A. Benaega, M. II. 


Ilapropoackoro, Jlenunrpaz, usa. JILY, 1968. c. 568. 


266 DREPT PENAL. PARTEA GENERALĂ 





ticularităților specifice laturii obiective sau laturii subiective ale componenței 
infracțiunii. Necesitatea studiului şi analizei acestei probleme este generată de 
dificultăţile şi dilemele existente în practică la calificarea unor fapte concrete. 

Din însăşi examinarea conceptului de tentativă rezultă că aceasta nu este 
posibilă la toate infracțiunile, ci numai la acele infracţiuni a căror faptă con- 
stă dintr-o acţiune săvârşită cu intenţie şi susceptibilă de etape în executarea 
ei. În mod firesc, acolo unde aceste cerințe nu sunt satisfăcute, tentativa nu 
este posibilă. 

Pornind de la specificul particularităţilor laturii subiective a componen- 
ţei infracțiunii, în categoria infracțiunilor în cadrul cărora nu este posibilă 
realizarea acţiunilor de tentativă sunt incluse toate infracțiunile săvârșite din 
imprudență, infracțiunile cu două forme de vinovăţie (praeterintenționate). 

a) Presupunând existenţa unei hotărâri de a comite o infracțiune, tentativa 
nu poate exista în cadrul infracţiunilor săvârşite din imprudenţă (culpă). 

În cazul imprudenței (din neglijenţă) tentativa este exclusă, deoarece făp- 
tuitorul nu are în reprezentare un rezultat a cărui producere să o urmărească; 
acest din urmă rezultat a fost ceva neprevăzut, deşi previzibil pentru subiect 
(acesta trebuia şi putea să-l prevadă). Infracţiunea săvârșită din imprudență 
ori este consumată, ori nu există deloc. Acela care urmează să răspundă pentru 
o faptă din imprudenţă se află în fața unui rezultat pe care nu l-a prevăzut, dar 
pe care trebuie şi putea să-l prevadă şi să-l evite dacă manifesta diligența co- 
respunzătoare. Dacă rezultatul nu s-a produs, manifestarea lipsei de diligență 
a subiectului nu are nici o relevanţă penală în raport cu rezultatul care putea 
să se producă; acesta ar putea, eventual, atrage răspunderea pentru o simplă 
acțiune culpabilă dacă legea o incriminează în această formă, dar nu în legă- 
tură cu rezultatul care nu s-a produs. Spre deosebire de neglijență, tentativa 
de infracțiune presupune un rezultat care nu s-a produs, dar care s-a aflat în 
reprezentarea subiectului, existând hotărârea acestuia de a produce rezultatul 
prin acte de executare care încă nu au fost duse până la capăt ori nu s-au fina- 
lizat prin producerea rezultatului“. 

Tentativa este exclusă şi în cazul încrederii exagerate deoarece, în acest caz, 
deși există un rezultat în reprezentarea subiectului, acesta este considerat de el ca 
imposibil să se producă (ca atare nu se poate spune că a încercat să-l realizeze), 
iar uşurinţa sa se evaluează ex post după ce rezultatul s-a produs, relevându-se că 
şi-a calculat greşit, din uşurinţă, posibilitatea de a preveni rezultatul”. 





5 G. Antoniu, Tentativa, p. 221. 


5 V. Dongoroz, Explicații teoretice, vol. I, p. 142; C. Bulai, op. cit., Bucureşti, Şansa, 1992, 

b) Este exclusă tentativa în cazul infracțiunilor cu două forme de vinovăţie 
(praeterintenționate), rezultatul mai grav producându-se din imprudenţa sub- 
iectului; ceea ce înseamnă că în timp ce primum delictum este o infracțiune 
intenţionată, secundum sau majus delictum, care reprezintă infracțiunea 
unică praeterintenţionată, este realizat din imprudență“. Pe de altă parte, 
rezultatul mai grav este relevant penal numai dacă s-a produs efectiv; ca atare 
nu poate exista o încercare de a-l produce. Poziţia subiectivă a făptuitorului se 
evaluează după ce rezultatul mai uşor s-a produs; până în acest moment (refe- 
rindu-se numai la perspectivele unui rezultat mai grav) conduita lui nu poate 
fi evaluată decât numai în raport cu infracțiunea de bază“. 

Deşi a acţionat cu intenţie, făptuitorul nu a acţionat în baza unei hotărâri 
de a produce rezultatul mai grav, acesta a depăşit intenţia sa, de aceea, ca şi 
în cazul imprudenţei, nu se poate vorbi nici în cazul intenţiei depăşite despre 
punerea în executare a hotărârii de a produce rezultatul mai grav, infracțiunile 
praeterintenționate nefiind susceptibile de tentativă. De exemplu, în cazul vă- 
tămării intenţionate grave a integrităţii corporale care a fost urmată de decesul 
victimei (infracţiune prevăzută de alin. (4) al art. 151 din CP al RM) nu este 
posibilă tentativa; dacă s-a produs moartea, infracțiunea s-a săvârşit în formă 
consumată, dacă s-a realizat numai vătămarea intenţionată gravă, se va reține 
infracțiunea de vătămare corporală gravă. 

Ţinând seama de specificul particularităţilor laturii obiective a compo- 
nenţei infracțiunii, în categoria infracțiunilor în cadrul cărora nu este posibilă 
realizarea acţiunilor de tentativă sunt incluse infracțiunile cu componente for- 
male, formal-reduse, infracțiunile omisive, infractiunile de execuție promptă, 
infracțiunile de obicei. 

a) Cu toate că infracțiunea neconsumată este de neconceput la săvârşirea 
majorității infracțiunilor ce au o componenţă formală, existența oricăror 
forme ale infracțiunii în cazul acestora nu poate fi exclusă. La săvârşirea in- 
fracțiunilor cu o componenţă formală nu este posibilă tentativa terminată, 
deoarece realizarea deplină a acţiunii infracționale, chiar şi în cazul când nu 
survin urmările prejudiciabile, constituie componența consumată; momentul 
consumării este transferat la faza executării (tentativei terminate). Tentativa 
neterminată însă poate exista şi în cazurile când pentru consumarea infrac- 
ţiunii nu este necesară survenirea urmării prejudiciabile. Astfel, subiectul, 
în unele cazuri, începând realizarea nemijlocită a infracțiunii poate să nu o 





% Ibidem, p. 406. 
SV. Dongoroz, Explicații teoretice, vol. I, p. 141-142; G. Antoniu, Tentativa, p. 222. 

consume din cauze ce nu depind de voinţa lui, de exemplu, în cazul eschivării 
de la serviciul militar (art. 372 din CP al RM, încercarea nereușită de a folosi 
documente false în acest sens constituie tentativă de infracțiune). 

Dacă infracțiunile cu componenţa formală sunt săvârşite prin inacțiune, 
atunci tentativa chiar şi neterminată la aceste infracțiuni este imposibilă. Atât 
timp cât subiectul mai are posibilitatea să realizeze acţiunile ce ţin de obligaţia 
lui, activitatea acestuia nu poate fi considerată infracțională, iar de vreme ce 
această posibilitate s-a epuizat, infracțiunea se consumă“?. 

b) Posibilitatea tentativei de infracțiune în cadrul componenţelor de in- 
fracțiune formal-reduse este exclusă din considerentul că însuși primul act 
de activitate infracționala formează componenţa de infracțiune consumată. 
Astfel, componenţa infracțiunii de tâlhărie (art. 188 din CP al RM) se con- 
sumă chiar în momentul săvârșirii atacului în scopul sustragerii bunurilor 
proprietarului, indiferent de faptul dacă a fost sau nu însușit bunul, tentativa 
contopindu-se cu infracțiunea consumată. 

Infracţiunile cu componenţe formal-reduse mai sunt numite şi infracțiuni 
de atentat (de consumare anticipată). Ele nu pot avea tentativă datorită voinţei 
legiuitorului, întrucât simpla încercare de a comite aceste fapte echivalează cu 
forma consumată a infracțiunii. 

C) Infracțiunile omisive (săvârșite prin inacțiune). Executarea deciziei in- 
fracţionale, presupunând o manifestare exterioară prin care subiectul îşi aduce 
la îndeplinire hotărârea adoptată, va exclude de la tentativă infracțiunile omisi- 
ve, şi anume când omisiunea constă în neefectuarea unei activități ordonate de 
lege. În acest caz subiectul încalcă preceptul normei (normă imperativă) prin 
care se ordonă, se comandă o anumită activitate; în această situație subiectul nu 
se manifestă în sensul cerut de lege, ci omite să îndeplinească obligaţia legală. 
Dacă obligaţia impusă de lege trebuie adusă imediat la îndeplinire, infracțiunea 
se consumă prin simpla abţinere a subiectului; dacă ordinul normei trebuie 
executat până la un anumit termen, făptuitorul poate să se supună normei ori- 
când până la împlinirea termenului, iar abţinerea sa pe toată durata până la 
împlinirea termenului nu poate fi considerată ca act de executare a omisiunii 
susceptibile de întrerupere pentru a atrage răspunderea penală”. 

d) Infracţiunile de execuţie promptă. Punerea în executare a hotărârii in- 
fracționale în cazul tentativei implică prin concept o succesiune de acte de exe- 

cutare, care ar putea fi întrerupte sau neizbutite și nu un singur act prin care 
autorul să consume infracțiunea. Prin modul cum sunt săvârşite, infracțiunile 
de execuţie promptă nu pot avea o desfăşurare în timp şi spațiu (iter criminis), 
lipsind o succesiune de acte care să se desfăşoare şi să facă posibilă tentativa“. 
În această categorie de infracţiuni intră mai ales cele săvârşite prin cuvinte 
(verbis) şi care se consumă odată cu rostirea cuvintelor (de exemplu, calomnie- 
rea judecătorului, a persoanei care efectuează urmărirea penală ori contribuie 
la înfăptuirea justiţiei — art. 304 din CP al RM etc.). 

De asemenea nu este posibilă tentativa la infracțiunile comisive intenţio- 
nate, care presupun o simplă încuviinţare, aprobare sau acceptare (ca în cazul 
infracţiunii de luare de mită prin acceptarea folosului necuvenit) şi care sunt 
lipsite de un veritabil iter criminis*. 

e) Infracțiunile de obicei. Întrucât aceste infracțiuni au ca element material 
repetarea acțiunii specifice (tipice) de un număr de ori cât să releve caracterul 
de obişnuinţă sau îndeletnicire, ele nu sunt susceptibile de tentative, fiindcă 
actele săvârşite sunt licite până la acumularea unui număr suficient de repetă- 
ri din care să rezulte îndeletnicirea. 

Încercarea ar putea exista cu privire la unul dintre actele componente ale 
îndeletnicirii sau obişnuinţei, dar nu cu privire la ansamblul acestor acte; ori 
dacă actul izolat nu este incriminat, cu atât mai mult nu va fi încriminată în- 
cercarea de a-l comite*€. 

Rezumând cele analizate, ajungem la concluzia că tentativa de infracțiune 
este posibilă doar în privinţa unei categorii determinate de infracţiuni inten- 
ţionate. De aceea nu ar fi justificată afirmaţia că legislaţia admite răspunderea 
penală pentru tentativă în privinţa tuturor infracțiunilor fără excepție. 


$4. Infracţiunea fapt consumat 


Infracţiunea fapt consumat reprezintă forma tipică sau perfectă a in- 
fracțiunii, în raport cu etapele de desfăşurare a infracțiunii intenţionate. Ea 
se realizează în momentul final al etapei executării, în momentul final al 
desfăşurării activităţii infracționale şi reprezintă înfăptuirea integrală a conţi- 
nutului material al infracțiunii. 

Spre deosebire de tentativă, în cadrul infracțiunii fapt consumat se reali- 
zează integral latura obiectivă şi deci există o concordanţă perfectă a acesteia 





s4 1. Tanoviceanu, Curs de drept penal, vol. I, Bucureşti, Socec, 1912, p. 259-260. 
s N. Giurgiu, Legea penală și infracţiunea, p. 207. 
s  C. Bulai, op. cit., Bucureşti, Şansa, 1992, p. 172. 

cu latura subiectivă formată încă în momentul hotărârii infracţionale, în sen- 
sul că acţiunea şi urmările reprezintă întocmai intenţia infractorului”. For- 
ma infracțiunii fapt consumat este forma obișnuită a infracțiunii şi de aceea 
dispoziţiile legale privind reglementarea relaţiilor de apărare socială se referă, 
în mod firesc, la infracțiunile consumate. În cazul infracțiunii fapt consumat 
se realizează întregul conţinut al infracţiunii, adică finalizarea deplină a ho- 
tărârii infracționale iniţiale şi atingerea scopului urmărit de făptuitor prin 
desfăşurarea întregii activităţi infracţionale: în cadrul furtului — lucrul a fost 
sustras, în cazul omorului — a fost cauzată moartea persoanei etc. 

După părerea prof. V. Dongoroz, ceea ce se consumă este faptul şi deci, în 
mod corect, infracțiunii-tip ar trebui să i se spună infracțiune fapt consumat; 
totuşi, atât în doctrină, cât şi în practică se foloseşte denumirea de infracțiune 
consumată, pentru a desemna infracțiunea-tip%. 

Conform prevederilor alin. (1) al art. 25 din CP al RM, “Infracţiunea se 
consideră consumată dacă fapta săvârşită întrunește toate semnele consti- 
tutive ale componenţei de infracţiune”. 

Această definiție, într-un fel, nu este chiar completă, deoarece conţine 
doar o menţiune expresă cu privire la momentul desfăşurării activităţii in- 
fracționale, cu atingerea căruia legiuitorul stabileşte consumarea infracţiunii; 
ea se bazează doar pe criteriul obiectiv de consumare a infracțiunii. Asemenea 
definiţie este aplicabilă majorităţii infracțiunilor, care pe parcursul săvârşirii 
până la momentul consumării nu sunt susceptibile de a realiza componenţele 
altor categorii de infracțiuni. Pe când, pentru cazurile de provocare a daunelor 
sănătăţii (având intenţia de omor), sustragerea dintr-un seif a unei sume în 
proporţii mici (având intenţia de sustragere în proporţii mari) criteriul obiec- 
tiv de consumare a infracțiunii nu este adecvat. Apare necesitatea completării 
acestuia cu un criteriu subiectiv - conținutul intenţiei în privinţa infracțiunii 
consumate. Fără a ţine cont de orientarea intenţiei, tentativa de sustragere în 
proporții mari va fi calificată ca sustragere consumată în proporții mici, iar 
tentativa de omor - ca provocare a unei vătămări sănătății”. 

Într-adevăr, realizarea intenţiei infracționale, atingerea scopului scontat de 
infractor de cele mai multe ori denotă că infracțiunea este consumată. În acest 
sens, cea mai reuşită definiție este cea care cuprinde atât menţionarea faptului 

cu privire la corespunderea faptei săvârşite semnelor componenţei descrise în 
Partea specială a Codului penal, cât şi accentuarea momentului obţinerii rezul- 
tatului dorit. Astfel, infracțiunea se consideră săvârşită în forma consumată 
atunci când activitatea infracțională a dus la producerea rezultatului infrac- 
țional urmărit și prezintă toate condiţiile cerute de lege pentru existența in- 
fracțiunii în configuraţia tipică a acesteia”. Momentul consumării coincide 
deci cu realizarea conţinutului integral al infracţiunii, în sensul că laturii sub- 
iective formate anterior îi corespunde acum o latură obiectivă, completă sub as- 
pectul tuturor componentelor sale: faptă prejudiciabilă, urmare prejudiciabilă 
şi raport de cauzalitate”!. Altfel spus, pentru a recunoaşte infracțiunea ca fiind 
consumată, este necesară prezenţa a două condiţii: 

— urmarea prejudiciabilă survenită să fie prevăzută de lege; 

— anume această urmare să fie scopul activităţii infracționale a subiectului. 

Urmările indicate de lege pot avea formă materială şi nematerială, dar în 
toate cazurile acestea denotă o daună, care a determinat recunoașterea acţiu- 
nilor generatoare ca fiind fapte infracționale?. 

Totodată, construcția componenţelor de infracțiune consumate, descri- 
se în Partea specială a Codului penal, cunoaște o diversitate vastă. De aceea 
ar fi greşit să afirmăm că provocarea unei urmări prejudiciabile (exprimate 
concret) este unicul semn care determină o faptă infracţională în calitate de 
infracţiune consumată. Într-un şir de cazuri, legislaţia penală recunoaşte in- 
fracțiunea consumată din momentul săvârșirii atentatului asupra obiectului, 
indiferent de faptul dacă s-a stabilit sau nu cauzarea unei daune concrete 
obiectului, iar în unele situații chiar din momentul punerii în pericolul provo- 
cării unei daune. 

În funcţie de construcţia juridică a componenţei de infracțiune, momen- 
tul consumării infracțiunii diferă: 

— în cazul infracțiunilor cu componenţe materiale — a căror latură obiecti- 
vă include, în mod obligatoriu, ca rezultat, o vătămare materială —, con- 
sumarea are loc în momentul producerii acestei urmări. De exemplu, 
infracțiunea de omor (art. 145 din CP al RM) se consideră consumată 
când s-a produs moartea persoanei, infracțiunea de escrocherie (art. 
190 din CP al RM) — când în urma inducerii în eroare averea a fost 
sustrasă şi infractorul are posibilitatea reală de a o folosi sau a dispune 





7 C. Bulai, op. cit., Bucureşti, 1997, p. 409. 

72 A. VI. BoiKko, Ilpecmynnoe Gesdeiicmeue, Canxr-Ilerep6ypr, KOpunmuueckunii Ilenrp 


Ilpecc, 2003, c. 53. 


272 DREPT PENAL. PARTEA GENERALĂ 





de ea la propria dorinţă etc. Uneori urmarea prejudiciabilă, cerută de 
lege pentru existenţa infracțiunii, se produce imediat după încheierea 
actelor de executare; alteori ea poate surveni după trecerea unui inter- 
val de timp, mai scurt sau mai lung, ceea ce înseamnă că şi momentul 
consumării infracţiunii poate varia în raport cu aceste situaţii. Pentru 
a recunoaşte infracțiunea consumată, nu are importanță principială 
scurgerea unor termene determinate din momentul săvârșirii acţiunii 
şi până la survenirea urmării. Conform legislaţiei penale în vigoare, se 
consideră infracțiunea consumată dacă a fost cauzată urmarea prejudi- 
ciabilă de către acțiunile făptuitorului, indiferent de faptul că urmarea 
este distanţată în timp de fapta săvârşită”. 

— în cazul infracțiunilor cu componenţe formale, a căror latură obiectivă nu 
include în sine urmările prejudiciabile, consumarea are loc în momentul 
în care a luat sfârşit executarea acțiunii prejudiciabile tipice, indiferent de 
întinderea şi durata acestei acțiuni, căci în acel moment se naşte şi starea 
de pericol ce caracterizează, sub aspectul urmărilor, aceste infracțiuni. De 
exemplu, infracțiunea de violare de domiciliu (art. 179 din CP al RM) se 
consumă de îndată ce persoana a pătruns fără drept, în orice mod, într-o 
locuinţă, fără consimțământul persoanei care o foloseşte. 

La unele infracțiuni formale producerea urmării prejudiciabile este un 
element calificativ, agravant; în cazul acestora, prin executarea acţiunii pre- 
scrise în actul constitutiv, neurmată însă de rezultat, se va consuma infrac- 
ţiunea-tip sau de bază, iar prin producerea rezultatului se va consuma varia- 
ţiunea calificată, adică mai gravă, a respectivei infracțiuni. Aşa, de exemplu, 
alin. (1) al art. 307 din CP al RM prevede răspunderea pentru pronunţarea cu 
bună-ştiinţă de către judecător a unei hotărâri, sentinţe, decizii sau încheieri 
contrare legii, iar alin. (2) al art. 307 din CP al RM stabileşte răspunderea pen- 
tru aceeaşi faptă, soldată cu urmări grave. 

În cazul infracţiunilor cu componenţe formale ce se comit prin inacțiune, 
consumarea are loc în momentul neîndeplinirii obligaţiei impuse de lege prin 
norma penală onerativă. Dacă obligaţia este fără termen, imediată, infracțiu- 
nea se consumă prin neîndeplinirea de îndată a acesteia (de exemplu, obligaţia 
de a acorda ajutor persoanelor aflate în primejdie - art. 163 din CP al RM); 
dacă obligaţia este legată de o conduită pe termen, consumarea se va produce 
odată cu epuizarea termenului prevăzut de lege (de exemplu, evaziunea fiscală 
a întreprinderilor, instituţiilor şi organizaţiilor - art. 244 din CP al RM). 

— în cazul infracțiunilor cu componențe formal-reduse, momentul consu- 
mării infracțiunii este strămutat la o etapă mai timpurie a desfășurării 
activităţii infracționale, în care infracțiunea nu a atins realizarea depli- 
nă a faptei. Astfel, însuşi pericolul provocării unei daune valorii sociale 
ocrotite de legea penală determină consumarea infracţiunii, indiferent 
de faptul dacă a survenit sau nu această urmare. De exemplu, banditis- 
mul (art. 283 din CP al RM) se consideră infracţiune consumată din 
momentul organizării bandei, ceea ce, în esenţă, este o pregătire pentru 
săvârşirea atacurilor. 

Stabilirea momentului consumării infracțiunii are o anumită importanța 
teoretică şi o deosebită importanța practică, de acest moment fiind legate o 
seamă de probleme juridice: 

1. Sub un prim aspect, faptele care ajung până în momentul consumării 
prezintă o periculozitate socială deosebită şi împotriva lor trebuie luate măsuri 
represive adecvate. Infracțiunile consumate parcurg toate etapele activităţii 
infracţionale. La aceste infracţiuni se ia în consideraţie, din toate etapele prin 
care trece o activitate infracțională, numai ultimă etapă, cea a consumării. 
Odată consumată infracțiunea, formele infracționale anterioare - realizate pe 
traseul lui iter criminis, în cadrul pregătirii şi executării - nu se mai pedep- 
sesc, fiind considerate ca absorbite în fapta consumată. Momentul consumării 
serveşte la delimitarea tentativei de infracțiunea consumată şi, pe cale de con- 
secință, la încadrarea juridică corectă a faptei. 

2. Orice acţiune întreprinsă de făptuitor ulterior consumării faptei, în- 
dreptată împotriva daunei cauzate prin infracțiune (de exemplu, eventuala 
reparare a daunei), nu mai poate căpăta relevanţa unei renunţări benevole la 
săvârşirea infracțiunii şi nu se poate constitui, de fapt, într-o cauză generală 
de nepedepsire. În cazul unor infracțiuni determinate, anumite manifestări 
pozitive ale făptuitorului, precum încunoştințarea autorităților înainte de des- 
coperirea faptei, denunțarea coparticipanţilor ori înlesnirea reţinerii acestora, 
cedarea valorilor deținute contrar legii etc., se pot constitui în temeiuri pentru 
introducerea în Partea specială a legii penale a unor prevederi speciale de ne- 
pedepsire. Cazurile speciale de nepedepsire nu înlătură însă nici caracterul 
penal al faptei şi nici consumarea acesteia, efectele lor referindu-se exclusiv 
asupra răspunderii penale (care uneori poate fi atenuată). 

3. Determinarea momentului consumării prezintă un interes deosebit şi 
sub aspectul fixării timpului săvârșirii infracțiunii, în funcţie de care inter- 
vine aplicarea unor instituţii ale dreptului penal, ca aplicarea legii penale în 
timp, calcularea termenului de prescripţie, incidenţa recidivei, incidenţa unei 
legi de amnistie sau grațiere etc. 

S5. Infracțiunea fapt epuizat 


Este adevărat că la marea majoritate a infracțiunilor, momentul consu- 
mării este momentul final al producerii urmării infracționale. Tot atât de 
adevărat este că, uneori, la anumite infracțiuni, după momentul consumării 
faptei apar urmări noi, fie prin amplificarea rezultatului produs inițial, fie 
prin continuarea activității infracționale. Aceste urmări posterioare momen- 
tului consumării continuă să se producă la un alt moment, numit momentul 
epuizării infracţiunii, dincolo de care nici o evoluţie a rezultatului nu mai este 
posibilă”. Astfel, există un moment în care procesul genetic se sleieşte, orice 
urmare nouă devine atunci exclusă. 

Categoriile de infracţiuni la care urmarea se amplifică ori activitatea in- 
fracțională continuă după momentul consumării până la încetarea completă 
ori până la epuizarea acestora sunt infracțiunile continue, prelungite, progre- 
sive şi de obicei. 

Infracţiunea continuă este caracterizată de continuitatea în timp a elemen- 
tului material, respectiv a acţiunii sau inacțiunii, precum şi a urmării prejudicia- 
bile, până la data intervenţiei făptuitorului sau a altei persoane, care o curmă. 

Consumarea infracțiunii continue, concretizată în momentul în care toate 
elementele sale constitutive sunt întrunite, nu ia sfârşit în acest moment, ci se 
prelungeşte în continuare până la încetarea activităţii infracţionale (epuizare) 
sau datorită survenirii unor evenimente care împiedică această activitate”. Între 
aceste două momente există o perioadă de consumare, în care se prelungeşte con- 
comitent atât acțiunea sau inacțiunea, cât şi procesul de producere a urmărilor. 
Anume infracțiunile continue se caracterizează prin săvârşirea neîntreruptă pe 
parcursul unei perioade de timp a infracțiunii în forma consumată, perioadă care 
uneori poate dura ani de zile (de exemplu, păstrarea ilegală a armelor - art. 290 
din CP al RM, privaţiunea ilegală de libertate — art. 166 din CP al RM etc.)”. 

Se înţelege că odată cu prelungirea faptei se amplifică şi rezultatul ei, iar 
momentul încetării acţiunii sau inacţiunii şi, deci, şi al amplificării rezulta- 
tului este momentul epuizării faptului respectiv. De exemplu, infracţiunea 
de privaţiune ilegală de libertate se consumă în momentul în care subiectul 
pasiv este privat de posibilitatea de a se mișca liber, dar, în fapt, este posibil ca 

acțiunea tipică şi, concomitent cu aceasta, amplificarea rezultatului — starea în 
care a fost adusă partea vătămată - să se prelungească şi ulterior momentului 
consumativ; când subiectului pasiv i se va reda libertatea, vom spune că in- 
fracțiunea s-a epuizat. 

Infracţiunea prelungită se caracterizează prin faptul că este compusă 
dintr-un şir de acţiuni infracţionale asemănătoare, îndreptate spre un scop 
unic şi care constituie în totalitatea lor o infracţiune unică. Această categorie 
de infracţiune se consumă în momentul săvârşirii celui de-al doilea act din 
componenţa activităţii infracţionale. Dacă sunt săvârşite noi acţiuni infracțio- 
nale, are loc o prelungire a consumării, care dobândeşte în acest mod o durată. 
Fapta ia sfârşit de abia odată cu comiterea ultimei acţiuni - inacţiuni şi produ- 
cerea urmărilor ei, când infracțiunea prelungită se epuizează, se desăvârşeşte. 

În literatura de specialitate, în legislaţia penală şi în practica judiciară 
nu se face distincţie, sub aspect terminologic, între noţiunile de consuma- 
re şi epuizare, atunci când sunt raportate la infracțiunea prelungită. Astfel 
prof. I. Oancea susţine că: “infracțiunea prelungită (continuată) se consideră 
consumată în momentul în care s-a realizat ultima acţiune sau inacţiune cu- 
prinsă în rezoluţia infracțională””. Aceeaşi soluţie se conţine şi în majoritatea 
sentinţelor instanţelor de judecată. Este evident că în ambele cazuri termenul 
consumare este folosit pentru a desemna epuizarea. 

Infracţiunea progresivă se caracterizează, de asemenea, prin producerea 
de noi urmări după ce s-a realizat conţinutul unei infracțiuni determinate. 
Amplificarea progresivă a rezultatului inițial poate fi atât de însemnată, încât 
să corespundă conţinutului unei infracțiuni mai grave în care se absoarbe faptul 
iniţial. Aşa, de exemplu, infracțiunea de vătămare intenționată gravă a integri- 
tăţii corporale urmată de decesul victimei (alin. (4) al art. 151 din CP al RM) se 
săvârşeşte în urma amplificării progresive a unei urmări iniţiale produse prin 
vătămare corporală gravă (alin. (1) al art. 151 din CP al RM). Există, deci, şi în 
cazul infracţiunilor progresive, pe lângă momentul consumării marcat de pro- 
ducerea urmării iniţiale caracteristice unei infracțiuni mai puţin grave, un mo- 
ment al epuizării care marchează încetarea definitivă a agravării. Urmarea astfel 
amplificată corespunde infracțiunii progresive, care absoarbe în conținutul său 
infracţiunea sau infracțiunile corespunzătoare diferitelor etape ale agravării”?. 

Infracţiunile de obicei se caracterizează prin aceea că elementul material 
se realizează prin săvârşirea unei pluralități de acte de același fel care, conside- 

rate de sine stătătoare, nu au caracter penal, dar, prin repetare - încât ajung să 
reprezinte o obişnuinţă ori o îndeletnicire — devin infracțiune”. 

Întrucât consumarea infracțiunii de obicei nu este posibilă fără o succesiune 
de acte similare, determinarea momentului consumării acesteia depinde de re- 
petarea faptei până la atribuirea unui caracter de obişnuință sau îndeletnicire. 

Este posibil însă ca după un număr suficient de repetări, infracțiunea să 
se consume, dar făptuitorul să continue comiterea actelor de acelaşi fel. Astfel, 
nici procesul execuţional, nici procesul de producere a urmărilor nu încetează 
în momentul consumativ, ci ambele se prelungesc ulterior acestui moment, 
prin săvârşirea altor acte materiale similare celor dintâi; infracțiunea de obicei 
se consumă în continuare, pe toată durata acestei prelungiri. Actele materiale 
nou săvârşite - în cadrul aceleiași perioade de activitate — nu dobândesc o exis- 
tență autonomă, ci se înglobează în conținutul celei dintâi. Săvârşirea faptei “în 
mod obişnuit” ori “ca îndeletnicire” implică integrarea tuturor actelor comise 
în acest mod în limitele unei singure perioade de activitate. Cu alte cuvinte, 
asistăm la o prelungire a dinamicii infracţionale sub ambele sale aspecte - ac- 
ţiune şi rezultat —, care atribuie infracțiunii de obicei, ajunsă la momentul con- 
sumativ, o durată de consumare, ce se întinde din acest moment până la data 
comiterii ultimului act, când infracțiunea de obicei se epuizează. Apare astfel 
şi în cazul infracțiunilor de obicei un moment al epuizării faptului, moment de 
care sunt legate toate consecinţele juridice (care în mod normal sunt legate de 
momentul consumării). Momentul epuizării este marcat de săvârşirea ultimei 
repetări, oricare ar fi cauza care a curmat activitatea infracțională*. 

La toate categoriile de infracțiuni sus-numite există, deci, pe lângă un mo- 
ment al consumării, şi un moment al epuizării faptului, aceste infracțiuni apă- 
rând, în raport cu infracțiunile-tip respective, ca forme atipice, derivate. Ceea 
ce le caracterizează este faptul că, datorită specificului lor, toate consecinţele 
legate de momentul consumării sunt legate la aceste infracțiuni de momentul 
epuizării. Astfel, stabilirea legii penale aplicabile în soluționarea raportului ju- 
ridic penal de conflict născut din săvârşirea infracțiunii, calcularea termenului 
de prescripţie a răspunderii penale, soluționarea problemei aplicării unei legi 
de amnistie etc., toate aceste probleme se soluţionează în raport cu momentul 
epuizării faptului, iar nu în raport cu momentul consumării infracțiuniis!. De 
aici şi necesitatea determinării cu exactitate a acestui moment. 

Capitoliul XIII 


UNITATEA ȘI PLURALITATEA DE INFRACȚIUNI 


Secţiunea |. CONSIDERAȚII GENERALE PRIVIND UNITATEA 
ȘI PLURALITATEA DE INFRACȚIUNI 


Problema pluralităţii de infracţiuni ocupă un loc central printre disputele 
ştiinţei penale, fapt confirmat şi de confuzia şi incertitudinea care se observă 
în această materie printre reglementările CP al RM. Săvârşirea mai multor 
infracţiuni necesită încadrarea şi calificarea lor în conformitate cu mai multe 
norme ale CP, însă sunt cazuri când câteva fapte penale urmează a fi calificate 
numai conform unei norme a CP, ceea ce influențează mărimea şi gravitatea 
pedepsei. Un fapt comun pentru aceste cazuri este săvârşirea mai multor in- 
fracțiuni de către o singură persoană, care prezintă un pericol social sporit față 
de cazul unui infractor care a comis o singură infracțiune. 

Diversitatea formelor activităţilor criminale, legătura intrinsecă a faptelor 
determină dificultatea evidenţierii din multitudinea evenimentelor ce au avut 
loc în realitate existenţa uneia sau mai multor infracțiuni. Cu alte cuvinte, 
uneori este destul de greu a determina dacă unele evenimente sunt nişte epi- 
soade ale unui întreg sau dacă pur şi simplu au coincis în spaţiu şi în timp şi 
necesită o apreciere de sine stătătoare. 

Toate acestea determină necesitatea examinării chestiunii privind deosebi- 
rea situaţiei când o persoană a comis o singură infracțiune (infracţiunea unică) 
de situaţia când s-au comis câteva infracțiuni (pluralitatea de infracţiuni). 

Problema unităţii de infracțiune se pune în mod special în cazul infracțiuni- 
lor al căror conţinut complex se realizează nu printr-o singură acțiune sau inac- 
ţiune, ci prin mai multe, fiecare dintre ele putând constitui o infracțiune, dar care 
în îmbinarea lor sunt considerate de legea penală drept o singură infracțiune. 

După cum am menționat, nu există o unitate de păreri cu privire la noţiu- 
nea de pluralitate de infracţiuni. Într-o accepţiune mai largă, pluralitatea de 
infracțiuni se caracterizează prin săvârşirea de către una şi aceeaşi persoană a 
două sau mai multe infracțiuni, alți autori adăugând la acestea cuvintele: “care 
nu sunt cuprinse de o singură normă a Părții speciale a CP”. 





1 Explicații teoretice la codul penal român, vol. L, p. 253. 

În viziunea savantei ruse N. Kuzneţova, “pluralitatea de infracțiuni se 
caracterizează prin faptul că toate cele săvârşite nu sunt cuprinse de o sin- 
gură normă a Părţii speciale, care prevede o infracțiune unică; totodată, cele 
săvârşite uneori pot fi divizate într-un lanţ de episoade, fiecare dintre ele 
constituind o faptă penală de sine stătătoare”. G. Tkeşeliadze opinează con- 
vingător: “unitatea infracțională este determinată de componenţa respectivă 
de infracțiune. Pentru pluralitatea de infracțiuni are importanţă nu cantitatea 
acțiunilor comise, ci câte componenţe de infracțiune au fost realizate”. În 
consecință, pentru pluralitatea de infracțiuni sunt caracteristice cazurile când 
una sau un şir de fapte consecutive săvârşite de vinovat conţin semnele câtorva 
componenţe de infracțiune?. 

Alţi autori dau o definiție mai largă, care evidențiază semnele distinctive 
ale formelor pluralităţii de infracţiuni. În acest sens, pluralitatea desemnează 
situaţia în care o persoană a săvârşit două sau mai multe infracțiuni înainte de 
a fi fost definitiv condamnată pentru vreuna dintre ele, ori a comis o nouă in- 
fracțiune după ce a fost condamnată definitiv pentru o alta, săvârşită anterior?. 

Or, de fapt, noţiunea juridico-penală de pluralitate de infracțiuni nu 
cuprinde toate cazurile comiterii de către o persoană a două sau mai multe 
infracțiuni. Această noţiune nu include, în particular, cazul săvârşirii unei 
noi infracțiuni de către o persoană dacă a expirat termenul de prescripţie de 
tragere la răspundere penală pentru infracțiunea anterioară, fie termenul de 
prescripţie de executare a sentinţei de condamnare, în cazul când persoana a 
fost amnistiată sau graţiată, fie când există piedici procesuale pentru intenta- 
rea cauzei penale în privința uneia sau mai multor fapte săvârşite de persoană 
(lipsa plângerii prealabile a victimei în cazul când urmărirea penală poate fi 
pornită doar în această bază — art. 276 din CPP al RM). La fel şi stingerea an- 
tecedentelor penale înseamnă că consecinţele juridice penale ale infracțiunii 
anterioare sunt anulate şi aceasta nu constituie o pluralitate cu alte infracțiuni. 
O soluţie analogică trebuie adoptată când persoana care a săvârşit o nouă in- 
fracțiune a fost liberată de răspundere penală pentru infracțiunea anterioară 
cu aplicarea măsurilor de constrângere cu caracter educativ. 

Cu alte cuvinte, pluralitatea lipseşte dacă referitor la una sau câteva din- 
tre infracțiunile săvârşite există temeiuri care exclud urmărirea penală sau 
alte consecinţe juridico-penale. Deci, pluralitatea de infracțiuni presupune 





2 TO. KpacukoB, A. ArakaeB, Yeoroenoe npso. O6maa uacmo. Kypc nekuuii. Mnoecmeen- 


Hocmb npecmynnenuii, Hopma, 1996, c. 77. 
3 M.Zolyneak, Drept penal. Partea generală, Chemarea, Iaşi, 1992, vol. II, p. 567. 

săvârşirea de către o persoană a două sau mai multe infracțiuni care duc la 
răspundere penală“. 

Pentru ca pluralitatea de infracțiuni să existe, nu este necesar ca infracțiu- 
nile care fac parte din pluralitate să fie în mod obligatoriu consumate. Plurali- 
tate va exista şi în cazul când una sau mai multe infracţiuni au fost întrerupte 
în etapa pregătirii sau tentativei. 

Cât priveşte locul pe care pluralitatea de infracţiuni îl ocupă în sistemul 
Codului penal în vigoare, trebuie relevat că această instituţie este reglementată 
în cadrul mai larg al instituţiei infracţiunii, ca o amplificare a activităţii in- 
fracționale, respectiv ca un aspect important al instituţiei infracţiunii. Deci, 
CP în vigoare al RM, ca şi legea penală anterioară, nu evidenţiază pluralitatea 
de infracțiuni într-un capitol aparte, însă enumeră formele pluralităţii — con- 
cursul şi recidiva, care au în comun faptul săvârşirii de către o persoană a cel 
puţin două infracţiuni. 

Problema pluralităţii de infracţiuni este, totodată, strâns legată de răs- 
punderea penală. Persoana care a săvârşit mai multe infracţiuni va răspunde 
penaliceşte pentru toate infracțiunile săvârşite, iar condiţiile necesare pentru 
stabilirea temeiului răspunderii penale vor trebui să fie cercetate şi verificate 
în raport cu fiecare infracțiune în parte. Așadar, pluralitatea de infracțiuni 
este, înainte de toate, o problemă care priveşte infracțiunea, raportul dintre 
infracțiunile săvârşite de același făptuitor, o problemă legată de constatarea 
existenţei infracțiunilor şi deci a temeiurilor răspunderii penale pentru mai 
multe infracțiuni şi numai după aceasta pluralitatea de infracțiuni devine şi 
o problemă care priveşte aplicarea pedepsei, a unei pedepse corespunzătoare 
gravităţii ansamblului de infracţiuni săvârşite de o persoană“. 

Se poate deci concluziona că singurul factor unificator al instituţiei plura- 
ităţii îl constituie legătura “in personam” dintre infracţiuni, faptul că ele sunt 
atribuite unuia şi aceluiași subiect. Cum însă fiecare faptă în parte prezintă 
un anumit grad de pericol social şi el se răsfrânge asupra pericolului pe care 
îl prezintă infractorul, acest pericol capătă o intensitate specifică în situația 
săvârșirii unei pluralități de infracţiuni, în raport cu ipoteza comiterii unei 
infracțiuni unice”. 





H. KysnenoBa, Kypc yeonoenozo npasa, 7. L, p. 498. 
Explicații teoretice la Codul penal român, vol. I, p. 228. 
Idem. 


F. Streteanu, Concursul de infracțiuni, Lumina Lex, Cluj-Napoca, 1999, p. 8-9. 

Secţiunea a II-a. INFRACŢIUNEA UNICĂ. MODALITĂŢI 


Conform art. 28 din CP al RM, infracțiunea unică reprezintă o acţiune 
(inacţiune) sau un sistem de acţiuni (inacţiuni) calificate conform dispoziţiei 
unei singure norme a legii penale. Definiţia legală menţionează în primul rând 
cazul tipic al infracţiunii unice care se realizează printr-o faptă simplă, adică 
infracţiunea pentru care este suficientă o singură acţiune (inacțiune) pentru a 
fi în prezența componenţei respective de infracțiune, dar legea, ne atrage to- 
todată, atenţia şi asupra cazurilor când infracţiunea se realizează nu printr-o 
singură acţiune (inacţiune), ci printr-o serie de fapte, fiecare dintre care poate 
constitui o infracțiune aparte, însă din punct de vedere legal ele sunt privite ca 
o singură infracţiune. 

Dintr-un alt punct de vedere, devenit clasic, unitatea de infracțiune există 
când activitatea făptuitorului realizează o singură infracțiune, adică atunci 
când se identifică conţinutul (componenţa) unei singure infracțiuni:. 

În realitate, delimitarea unor infracțiuni unice de diferite forme ale plu- 
ralităţii de infracțiuni nu este o sarcină ușoară, ceea ce determină necesitatea 
cunoaşterii diverselor manifestări, forme ale infracțiunilor unice şi a specifi- 
cului lor. Uneori o singură infracţiune prin natura ei se realizează prin mai 
multe acte criminale sau produce câteva rezultate prejudiciabile, ceea ce ne 
poate induce în eroare cu privire la unitatea sau pluralitatea faptelor penale 
comise. În unele cazuri însă, însuşi legiuitorul “face mai dificilă” determinarea 
soluţiei corecte prin faptul că reuneşte în cadrul unei infracţiuni elementele 
constitutive ale altor componenţe de infracțiune. 

Cu privire la tipurile unităţii infracţionale s-a înrădăcinat tendința de a 
face distincția dintre unitatea naturală şi unitatea legală de infracţiune, fiecare 
manifestându-se prin diferite forme de infracțiuni unice. 

CP nu conţine toate formele de manifestare a infracţiunii unice, ci numai 
unele dintre ele care trezesc mai multe dificultăți şi necesită clarificări supli- 
mentare. Astfel, CP prevede în art. 29-30 doar definițiile infracţiunii continue 
şi prelungite (continuate). Cu toate acestea, doctrina cunoaște şi astfel de ti- 
puri de infracțiuni unice compuse, ca infracțiunea complexă, infracțiunea de 
obicei, infracțiunea cu acțiuni alternative etc., care pot fi întâlnite în Partea 
specială a CP. 





8 C. Bulai, op. cit., p. 466. 

S1. Unitatea naturală de infracțiune. Noţiune și modalități 


Unitatea naturală de infracțiune are la bază unicitatea acţiunii sau in- 
acțiunii care constituie elementul material al infracțiunii, în acelaşi timp ea 
producând un singur rezultat, sub aspect subiectiv forma de vinovăţie fiind, de 
asemenea, unică?. În doctrină unitatea naturală se prezintă sub forma infrac- 
ţiunii simple şi continue. În doctrina română se menţionează şi infracțiunea 
deviată ca formă a unităţii naturale!. 

Infracțiunea simplă reprezintă infracţiunea a cărei latură obiectivă este com- 
pusă dintr-o singură acţiune (inacţiune) (uciderea dintr-o lovitură de cuţit), fie 
dintr-o activitate unică (uciderea printr-o serie de împuşcături din arma de foc), 
care produce rezultatul ce corespunde componenţei de infracțiune în cauză. 

Activitatea unică constă din multiple acte de executare, care se integrează 
în chip natural în activitatea infracțională unică, ce constituie elementul ma- 
terial al infracțiunii, astfel încât nu se pune în discuţie unicitatea obiectului 
infracţiunii, a subiectului pasiv, a rezoluţiei psihice etc. Actele trebuie să fie 
săvârşite într-o succesiune neîntreruptă şi cu aceeaşi ocazie. 

Infracţiunea unică simplă se caracterizează prin unicitatea faptei care intră 
în latura obiectivă, prin atentarea la un singur obiect, printr-o singură formă 
de vinovăţie, ea conţine elementele unei singure componenţe de infracțiune, 
care este prevăzută de un singur articol sau alineat din articol (furtul - alin. (1) 
al art. 186, omorul - alin. (1) al art. 145). 

Infracţiunea continuă se caracterizează prin săvârşirea neîntreruptă, timp 
nedeterminat, a activităţii infracţionale (alin. (1) al art. 29). Astfel de infrac- 
ţiuni sunt evadarea din locurile de deţinere (art. 317 din CP al RM), purtarea 
ilegală a armelor (art. 290 din CP al RM), dezertarea (art. 371 din CP al RM), 
eschivarea de la plata pensiei alimentare sau de la întreținerea copiilor (art. 202 
din CPalRM)etc. 

Latura obiectivă a acestui tip de infracţiune se caracterizează printr-o con- 
tinuitate în timp, care durează neîntrerupt până ce făptuitorul singur nu o va 
înceta (dezertorul se predă autorităţilor), fie până în momentul intervenţiei per- 
soanelor terțe (infractorul este reţinut de poliţie etc.). În literatura de specialitate 
se face distincție între infracțiunea continuă permanentă şi cea succesivă: prima 
se realizează fără intervenţia făptuitorului (de exemplu însuşirea sau utilizarea 
ilicită a energiei lectrice, termice sau a gazelor naturale), iar a doua, dimpotrivă, 





9  C. Butiuc, Infracțiunea complexă, ALL BECK, Bucureşti, 1999, p. 3. 
1 Ibidem, p.7. 

necesită intervenţia succesivă a acestuia!! (purtarea ilegală de armă cu diferite 
ocazii, care se înfăptuieşte de fiecare dată prin intervenţia făptuitorului). 

Codul penal dispune, în alin. (2) al art. 29 că infracţiunea continuă se con- 
sumă din momentul încetării activităţii infracţionale sau datorită unor eveni- 
mente care împiedică această activitate. În definiţia legală momentul consumă- 
rii este confundat cu momentul epuizării infracţiunii. În opinia noastră, acest 
tip de infracţiuni se consumă în momentul comiterii acţiunii (inacţiunii) (de 
ex. în momentul evadării) şi se epuizează în momentul încetării faptei (în mo- 
mentul când infractorul a fost reținut sau s-a predat singur autorităţilor). În caz 
contrar, persoana evadată până în momentul reţinerii s-ar afla în etapa pregă- 
tirii sau tentativei, deşi evadarea a reuşit, ceea ce este o absurditate. Acest punct 
de vedere este împărtăşit și de alți autori, în opinia cărora infracțiunea continuă 
începe şi formează o componenţă consumată fie din momentul săvârşirii pri- 
mei acţiuni criminale, fie din momentul inacţiunii” (eschivarea de la serviciul 
militar, art. 372 din CP al RM) - din momentul neprezentării conform citaţiei 
la comisariat sau în alte locuri stabilite fără motive întemeiate. 

Infracţiunea continuă se epuizează, cu alte cuvinte, starea de pericol pentru 
valorile protejate încetează la iniţiativa făptuitorului, ori în urma intervenirii 
unor terți sau evenimente care împiedică desfăşurarea infracțiunii în continua- 
re, fie decăderea obligaţiei care forma conţinutul infracţiunii continue (decesul 
copilului minor fie al părinţilor inapţi de muncă -— art. 202-203 din CP al RM). 


$2. Unitatea legală de infracțiune. Noţiune și modalități 


Unitatea legală de infracțiune are la bază voinţa legiuitorului de a reuni 
în cadrul unei singure infracțiuni mai multe fapte, care, în caz contrar, ar 
constitui infracțiuni de sine stătătoare, care ar forma o pluralitate. Unitatea 
legală se prezintă sub forma infracţiunii continuate (prelungite), complexe, a 
infracţiunii de obicei. 

Conform art. 30 din CP al RM, se consideră infracţiune prelungită (conti- 
nuată) fapta săvârşită cu intenţie unică, caracterizată prin două sau mai multe 
acţiuni infracționale identice, comise cu un singur scop, alcătuind în ansam- 
blu o infracţiune. Ca şi în multe alte norme din CP al RM, în cazul infracţiunii 
prelungite termenul “acţiune” necesită o interpretare extensivă, în sensul in- 
cluderii şi a faptelor penale care se comit prin inacțiune. 





1 C. Bulai, op. cit., p. 470. 

H. KysnenoBa, Kypc yzozoenozo npasa, 1. I, c. 503. 

În acest context, la comiterea acestui tip de infracțiune persoana săvârşeşte 
la diferite intervale de timp, dar în realizarea aceleiaşi rezoluţii criminale, acțiuni 
sau inacțiuni care formează fiecare în parte componenţa aceleiaşi infracțiuni. 

Din definiția menţionată putem deduce condiţiile existenţei infracțiunii 
prelungite: 

-  scopunic (rezoluţie unică); 

- fiecare acţiune (inacţiune) luată în parte reprezintă aceeaşi componen- 

ţă de infracțiune; 

- ultima condiţie, care se subînţelege, ca toate actele care formează in- 
fracțiunea prelungită să fie comise de aceeași persoană, la unele dintre 
care ea poate fi sau autor, sau complice. 

Legea penală ne indică momentul consumării infracţiunii continuate 
(prelungite) - momentul săvârșirii ultimei acţiuni sau inacţiuni infracționale 
(alin. (2) al art. 30 din CP al RM). În infracțiunile continuate pot fi incluse 
înşelarea clienţilor (art. 255), vătămarea intenţionată gravă sau medie a in- 
tegrităţii corporale săvârşită prin tortură. Vom avea a face cu o infracțiune 
continuată în cazul unui angajat care, vrând să sustragă un computer de la 
locul de muncă, îl scoate pe piese în zile diferite. 

Acţiunile sau inacţiunile care formează latura obiectivă a infracţiunii 
continuate sunt înfăptuite la diferite intervale de timp, relativ scurte, de regulă 
comise prin acelaşi mijloc, urmărindu-se un rezultat omogen, de aceeaşi na- 
tură. Din punctul de vedere al laturii subiective, este determinant scopul unic, 
adică toate faptele sunt cuprinse de aceeaşi intenţie, fiind comise prin aceeaşi 
formă a vinovăţiei şi având acelaşi scop şi acelaşi motiv. 

Infracţiunea complexă constă din îmbinarea, în calitate de element 
constitutiv sau ca semn agravat (calificativ) al componenţei de infracţiune, 
a două sau mai multe fapte penale, care, luate izolat, constituie componenţe 
de infracțiuni de sine stătătoare!?. Infracțiunea complexă este un tip de uni- 
tate infracțională creată de legiuitor prin absorbirea în conţinutul!“ acesteia 
a uneia sau a unor fapte diferite, care reprezintă, fiecare în parte, conținutul 
unei anumite infracțiuni, dar care, prin voinţa legiuitorului, fiind incluse în 
conţinutul infracţiunii complexe, îşi pierd autonomia infracțională originară, 





15 Conform alin. (3) al art. 41 din CP român, "infracțiunea este complexă când în con- 
ţinutul său intră, ca element constitutiv sau ca circumstanţă agravantă, o acţiune sau 


inacţiune care constituie prin ea însăşi o faptă prevăzută de legea penală”. 


Termenul de “conţinutul infracțiunii” din legea şi doctrina penală română are ca echiva- 
lent în doctrina şi CP al RM termenul de “componenţă de infracțiune”. 

devenind, după caz, fie un simplu element constitutiv în conţinutul de bază al 
infracțiunii complexe, fie un element circumstanţial în conţinutul agravat sau 
calificat al acesteia. Un exemplu dintre cele mai reuşite, în acest sens, e tâlhăria 
(art. 188 din CP al RM), care reuneşte elementele a două componenţe de in- 
fracțiuni separate - furtul (art. 186 din CP al RM) şi vătămarea intenționată 
medie (art. 151 din CP al RM) sau gravă (art. 152 din CP al RM) a integrităţii 
corporale, fie prin ameninţarea cu vătămarea gravă a integrităţii corporale 
(art. 155 din CP al RM), formând o infracţiune distinctă. Sunt infracţiuni 
complexe, de asemenea: diversiunea (art. 343 din CP al RM), munca forțată 
(art. 168 din CP al RM), terorismul (art. 278 din CP al RM) etc. 

Infracţiunea complexă se prezintă sub două forme: 

— când în componenţa ei intră ca element constitutiv o altă infracțiune 
(tâlhăria, munca forțată), denumită şi infracțiune complexă ca infrac- 
țiune-tip; 

- varianta agravată a infracțiunii complexe, când în componenţa ei intră 
în calitate de semn agravat (calificativ) o altă infracțiune!?. Această va- 
riantă a infracțiunii complexe, folosită pe larg în CP, include în compo- 
nenţa sa în calitate de semn calificativ o altă infracțiune (avortul ilegal 
cu decesul din imprudenţă al victimei — lit. c) din alin. (2) al art. 159 din 
CP al RM; viol însoţit de contaminarea cu o boală venerică — lit. e) din 
alin. (2) al art. 171 din CP al RM; dezordini de masă însoțite de violență 
— lit. a) din alin. (2) al art. 285 din CP al RM etc.). 

Din însăşi denumire rezultă că infracțiunea complexă are şi o structură 
complexă în ceea ce priveşte elementele componenţei de infracțiune. Odată 
stabilit că infracțiunea complexă se formează prin reunirea altor infracțiuni 
sau prin absorbţia unei infracțiuni de către alta, rezultă în mod logic că in- 
fracțiunea nou creată de legiuitor are, după caz, două sau mai multe obiecte 
juridice, care formează împreună obiectul complex!'$. Dintre aceste obiecte 
juridice, care pot fi de natură diferită sau identice, unul este principal — cel 
care se află în legătură nemijlocită cu obiectul generic, respectiv, cu capitolul 
în care este inclusă infracțiunea (în cazul tâlhăriei, proprietatea este obiectul 
juridic principal, şi nu integritatea corporală sau sănătatea persoanei, deoarece 
infracțiunea face parte din cadrul infracţiunilor contra patrimoniului) — şi al- 
tul secundar. Latura obiectivă a infracţiunii complexe este compusă din suma 





15 În doctrina rusă acest tip al infracțiunii complexe este denumit ca infracțiune care se 


caracterizează prin consecințe agravate suplimentare; a se vedea: H. Kysnenosa, Kypc 
y2ono8noz0o npasa, 7. ], c. 506. 
15  C. Butiuc, op. cit., p. 56. 

elementelor materiale ale infracțiunilor din care se compune. În cazul varian- 
tei agravate a infracțiunii complexe vinovăția este una dublă. 

Prevederea în CP a infracțiunii complexe este o chestiune de politică pe- 
nală, o tehnică menită să caracterizeze mai precis activităţile criminale prin 
reunirea infracțiunilor care, de regulă, se însoțesc una pe alta, şi, prin aceasta, 
să pună la dispoziţia organelor de drept nişte instrumente de luptă adecvate. 

În doctrină se mai menţionează, în calitate de infracțiune compusă, infrac- 
ţiunea cu acțiuni alternative, al cărei specific constă în faptul că este suficient 
să se comită o singură acţiune dintre cele menţionate în dispoziţia articolului 
pentru a fi în prezența componenţei date de infracțiune (art. 290, 292, 360, 361 
din CP alRM). 

Infracţiunea de obicei este definită ca o formă de unitate legală săvârşită 
prin repetarea unei fapte de un număr de ori, care să denote obişnuinţa, obi- 
ceiul sau îndeletnicirea” (art. 214 din CP al RM - practicarea medicinei ca 
profesie, art. 234 din CP al RM - îndeletnicirea ilegală cu pescuitul, vânatul 
sau alte exploatări ale apelor). Dacă din săvârşirea faptei sau a faptelor nu re- 
zultă obişnuinţa sau îndeletnicirea, fapta nu constituie infracțiune!S. 

Incriminarea unor asemenea fapte sub forma unităţii legale se face cu condi- 
ţia ca ele, toate împreună, să pună în evidență prin repetabilitatea lor obişnuința 
sau îndeletnicirea, pentru că, luate separat, nu au relevanţă juridico-penală. De 
aici, în mod logic, rezultă concluzia că ceea ce se repetă sunt o serie de fapte şi 
nu infracțiunea însăşi, fiindcă infracțiunea ca atare nu există decât după ce s-a 
produs repetarea care să ateste obișnuinţa, obiceiul sau îndeletnicirea”. 


Secţiunea a III-a. PLURALITATEA DE INFRACȚIUNI 


CP nu ne dă o definiţie a pluralităţii de infracţiuni, această sarcină re- 
venind ştiinţei dreptului penal, în care nu se observă o unanimitate nici cu 
privire la problema în cauză şi nici în ceea ce priveşte formele pluralităţii de 
infracţiuni. 

Autorul rus I. Galperin menţionează că “pluralitatea de infracțiuni constă 
în faptul că vinovatul săvârşeşte, până la tragerea sa la răspundere penală, câte- 
va fapte penale, care conţin semnele diferitelor componenţe de infracțiune, sau 





17 C. Butiuc, op. cit., p. 12. 
18  C. Bulai, op. cit., p. 485. 


19 T. Pop, Drept penal comparat. Partea generală, vol. II, Cluj, 1923, p. 618; citat după: 
C. Butiuc, op. cit. p. 13. 

câteva fapte penale, care conţin semnele unei componenţe de infracțiune, dar 
care nu se caracterizează printr-o legătură internă, fie, în sfârşit, comite din nou 
oricare altă infracțiune după condamnarea pentru infracțiunea anterioară”?. 

O astfel de tratare a pluralității de infracţiuni pune în mod reuşit în evi- 
dență faptul că aceasta poate consta nu numai din infracțiuni eterogene (de 
natură diferită), ci şi omogene (de aceeaşi natură), atât până la tragerea la 
răspundere penală a persoanei, cât şi după condamnarea pentru infracțiunea 
anterioară. În această definiție se mai trasează o linie de distincţie faţă de in- 
fracțiunea unică. Or, această definiție nu pune în evidenţă cauzele sau semnele 
care exclud pluralitatea de infracţiuni. 

Astfel, pluralitatea de infracțiuni poate fi caracterizată prin acele cazuri 
generatoare de consecinţe juridice când o persoană săvârşeşte concomitent sau 
succesiv câteva infracțiuni până a fi trasă la răspundere penală, fie săvârşeşte 
din nou o infracțiune după condamnarea pentru infracțiunea anterioară, dacă 
cel puţin pentru două infracţiuni nu sunt stinse sau ridicate consecinţele juri- 
dice penale şi nu există piedici procesuale pentru intentarea cauzei penale”. 

Luând în consideraţie cele menţionate, putem evidenția trăsăturile de bază 
ale pluralităţii de infracțiuni: 

— săvârşirea de către o persoană a două sau mai multe infracțiuni, în 
sensul că faptele săvârşite trebuie să constituie infracțiuni, şi nu un alt 
ilicit juridic; caracterul penal al faptei nu trebuie să fie înlăturat printr-o 
cauză prevăzută de lege. 

- prezenţa consecinţelor juridice penale nestinse sau neridicate cel 
puțin referitor la două infracţiuni. Pluralitatea de infracțiuni reflectă 
din punct de vedere juridic gradul sporit al pericolului social al faptei 
şi făptuitorului pe care se întemeiază consecinţele juridice nefavorabile 
cauzate de această situație. 

Din aceste considerente, în teoria dreptului penal și în practica judiciară 

s-a încetățenit formula conform căreia pluralitatea de infracţiuni nu este de 
față dacă cel puţin în privinţa uneia dintre cele două fapte s-a scurs termenul 
de prescripţie de tragere la răspundere penală sau de executare a sentinței de 
condamnare”. 





%  Coeemckoe yzonoenoe npaeo. OGuyaa uacmv, MockBa, V3n-Bo MTY, 1974, c. 251. 

2 B. MankoB, MHoxecmenHocmv npecmynnehuii u ee popmbl no COBemcKOoMy y20n06H0My 
npasy, c. 12. 

* B. Mano, Iloemopnocmv npecmynnenuii, H3p-Bo Kasanckoro yuuBepenrera, 1970, 


c. 38-50. 

O circumstanţă care exclude pluralitatea este şi stingerea sau ridicarea an- 
tecedentelor penale pentru infracțiunea comisă anterior. Nu poate fi privită ca 
parte componentă a pluralităţii nici infracțiunea ale cărei consecinţe juridice au 
fost anulate printr-un act de amnistie sau de grațiere. Lipsa piedicilor procesuale 
pentru pornirea procesului penal cu privire la infracțiunea săvârşită este o altă 
trăsătură a pluralității (de exemplu a celor indicate în art. 275 din CPP al RM). 

În legătură cu cele expuse, în calitate de semne ale pluralităţii de infrac- 
ţiuni pot fi menţionate săvârşirea de către o persoană a două sau mai multe 
infracţiuni dacă în privinţa lor nu sunt stinse consecinţele juridice penale şi 
dacă nu există piedici de ordin procesual pentru urmărirea penală. 

În ceea ce priveşte formele pluralităţii de infracţiuni, CP în vigoare men- 
ționează în această calitate concursul de infracțiuni şi recidiva. Repetarea 
infracțiunii, contrar tradiţiilor juridice deja formate, legiuitorul o lasă a fi in- 
terpretată ca o formă a unicităţii infracționale, şi aceasta în condiţiile în care 
înţelesul său a rămas practic intact, întrunind toate caracteristicile unei forme 
a pluralității de infracţiuni. 


$1. Concursul de infracţiuni 


Se consideră concurs de infracțiuni săvârşirea de către o persoană a două 
sau mai multe infracțiuni, prevăzute la diferite articole sau la diferite alineate 
ale unui singur articol din Partea specială a CP, dacă persoana nu a fost con- 
damnată pentru vreuna dintre ele şi dacă nu a expirat termenul de prescripţie 
(alin. (1) al art. 33 din CPalRM). 

Din definiţie rezultă anumite condiţii de existenţă a concursului de in- 
fracțiuni: 

— săvârşirea de către o persoană a două sau mai multe infracțiuni omo- 
gene (de aceeaşi natură, de exemplu violul (art. 171 din CP al RM) şi 
raportul sexual cu o persoană care nu a atins vârsta de 14 ani (art. 174 
din CP al RM)) sau eterogene (de natură diferită, de exemplu omorul 
(art. 145 din CP al RM) şi violul); 

— săvârşirea infracţiunilor înainte de adoptarea unei sentinţe definitive de 
condamnare pentru vreuna dintre ele; 

- infracțiunile sau cel puţin două dintre ele să atragă o condamnare”. 

Concursul de infracțiuni se prezintă sub două forme: real şi ideal. 





2 FE. Streteanu, op. cit., p. 36. 

Concursul ideal există atunci când persoana, printr-o singură acțiune 
(inacţiune) săvârşeşte două sau mai multe infracțiuni prevăzute la diferite 
articole sau la diferite alineate ale unui articol din CP al RM (alin. (3) al art. 33 
din CP al RM). Suntem în prezenţa concursului ideal când făptuitorul, având 
intenţia de a omori victima prin declanșarea unei explozii, lipseşte de viață din 
imprudenţă o altă persoană care trecea prin apropiere. 

În cazul concursului ideal are loc o legătură foarte strânsă între infracțiuni, 
de regulă, una fiind un mijloc pentru comiterea celeilalte, care reprezintă scopul 
final al infractorului (de exemplu, incendierea casei pentru a omori victima). 

Problemele practice care apar în privinţa concursului ideal ţin de necesi- 
tatea de a-l deosebi pe acesta de o infracțiune unică complexă, care atentează, 
de asemenea, la două obiecte juridice şi provoacă două tipuri de consecințe, 
calificate însă în baza unui singur articol, spre deosebire de concursul ideal, 
calificat în baza a două sau mai multe articole. 

Concursul real există atunci când persoana, prin diferite acţiuni (inacţiuni) 
de sine stătătoare, săvârşeşte două sau mai multe infracțiuni prevăzute la diferite 
articole sau la diferite alineate ale unui articol din CP al RM (alin. (4) al art. 33 
din CPalRM). 

Cele două forme ale concursului de infracțiuni au următoarele trăsături 
comune: 1) săvârşirea de către aceeaşi persoană a două sau mai multe infrac- 
ţiuni; 2) infracțiunile să fie omogene sau eterogene, adică să fie prevăzute la 
diferite articole sau la diferite alineate ale unui articol din CP al RM. 

În cazul concursului real infracțiunile sunt comise prin acelaşi număr de 
acţiuni (inacţiuni), deci câte infracțiuni avem, atâtea fapte (făptuitorul trage cu 
arma în victimă, omorând-o, şi apoi comite un furt, sustrăgându-i banii din 
buzunar). În cazul concursului ideal, printr-o singură acţiune (inacţiune) se 
săvârşesc două sau mai multe infracțiuni. 

Astfel, din art. 33 din CP al RM decurg semnele concursului real: 1) săvâr- 
şirea de către aceeaşi persoană a două sau mai multe infracțiuni; 2) fiecare in- 
fracțiune conţine semnele unei componenţe de sine stătătoare de infracţiuni; 
3) fiecare infracțiune trebuie să fie prevăzută la diferite articole sau la diferite 
alineate ale unui articol din CP al RM; 4) pentru nici o infracțiune care intră 
în concurs persoana nu este condamnată definitiv; 5) pentru nici o infracțiune 
care intră în concurs nu au expirat termenele de prescripţie de tragere la răs- 
pundere penală. 

Necesită o concretizare cazurile când în concursul real intră infracțiuni 
prevăzute la diferite alineate ale unui articol din CP al RM. În aceste cazuri, 
se are în vedere că la aceste alineate ale unui singur articol sunt prevăzute di- 
ferite componenţe de infracțiune. De exemplu, în concurs intră alin. (1) şi (2) 

ale art. 218 din CP al RM, în care se prevede răspunderea penală pentru pre- 
scrierea de către medic fără necesitate a preparatelor narcotice şi psihotrope şi, 
respectiv, falsificarea reţetei sau a altor documente care permit obținerea sub- 
stanţelor date. În aceste alineate ale unui articol sunt prevăzute componenţe 
de infracţiuni diferite. 

Uneori în concurs real pot intra infracțiuni omogene şi identice. Astfel, con- 
cursul real poate fi format dintr-o infracțiune consumată și o infracțiune omo- 
genă sau identică neconsumată, fie din participarea la o astfel de infracțiune. 

Un moment extrem de discutabil în doctrină constă în faptul dacă suntem 
în faţa unui concurs real în situația săvârșirii infracțiunilor prevăzute la diferite 
alineate ale unui articol, una dintre care este componența de bază, iar alta com- 
ponenţa agravată de infracțiune. Potrivit unor opinii, suntem în faţa concur- 
sului real de infracţiuni, iar din alt punct de vedere, este vorba de o infracțiune 
repetată şi prima infracțiune nu necesită o calificare de sine stătătoare. În opinia 
noastră, este vorba de un concurs real dacă persoana comite un furt cu pătrun- 
dere (it. c) din alin. (2) al art. 186 din CP al RM), iar apoi un furt fără semne 
calificative. O altă situaţie discutabilă este aceea a comiterii unui furt fără semne 
calificative, iar apoi a unui furt cu semne calificative. În teorie şi practică acest 
caz este considerat drept furt săvârşit repetat (lit. a) din alin. (2) al art. 186). 

În atare situaţii suntem în prezenţa a două forme ale pluralităţii — repetare 
şi concurs —, care nu se exclud una pe alta. Tentativa de infracţiune şi infrac- 
ţiunea consumată se vor califica pe baza a două articole, componenţa calificată 
de infracțiune şi componența de bază - de asemenea pe baza a două articole, 
componenţa de bază şi cea calificată (cu excepţia calificativului repetat) — tot 
pe baza a două articole, iar două infracţiuni care formează componența de 
bază, fără semne calificative, se califică în practică pe baza alineatului arti- 
colului care prevede calificativul repetat. În toate aceste cazuri este vorba de 
infracțiuni omogene”. 

În pofida confuziei date, care poate fi evitată doar prin excluderea din CP a 
repetării ca formă a pluralităţii, pot fi făcute unele deosebiri între concurs şi re- 
petarea infracțiunilor. Repetarea este constituită din infracțiuni identice, şi doar 
ca excepţie, în unele cazuri, din infracțiuni omogene. Concursul lipseşte dacă 
legiuitorul a inclus în articol semnul repetării în calitate de semn constitutiv al 
componenţei de infracțiune. Repetarea infracțiunii lipseşte dacă semnul califi- 
cativ dat nu este prevăzut în articol. În atare cazuri, chiar dacă sunt comise in- 
fracțiuni identice sau omogene, acestea vor constitui un concurs de infracțiuni. 

$2. Repetarea infracţiunii 


Se consideră repetare a infracţiunii săvârşirea a două sau mai multe in- 
fracțiuni identice sau omogene, prevăzute de aceeași normă penală, cu condi- 
ţia că persoana nu a fost condamnată pentru vreuna dintre ele şi nu a expirat 
termenul de prescripţie (alin. (1) al art. 31 din CP al RM). 

Noţiunea de repetare presupune săvârşirea a două sau mai multe infracțiuni 
care să fie, de regulă, identice (prevăzute de acelaşi articol sau alineat al articolului 
din CP, adică ale căror semne juridice de bază sunt identice). De exemplu, violul 
va fi considerat repetat dacă făptuitorul a mai comis anterior un viol. 

Or, în unele cazuri, ca excepţie, infracțiunile se califică drept repetate dacă 
sunt nu identice, ci omogene: aceasta are loc doar în cazurile prevăzute expres 
în CP. Astfel, săvârşirea a două sau mai multe infracțiuni prevăzute la diferite 
articole se consideră ca repetare a infracţiunii în cazurile prevăzute în Partea 
specială a CP (alin. (2) al art. 31 din CP al RM). Infracţiunile omogene sunt 
cele care se comit prin fapte distincte, însă au trăsături comune și atentează la 
acelaşi obiect generic. În acest context, conform alin. (4) al art. 186 din CP al 
RM, se consideră repetate infracțiunile prevăzute la articolele 186-192 din CP 
al RM dacă făptuitorul a mai comis anterior una dintre faptele prevăzute la 
alin. (1) al articolelor menţionate. Astfel, tâlhăria va fi repetată dacă persoana 
a comis anterior un furt simplu sau un jaf simplu (fără semne calificative). 

Repetarea infracțiunii va fi de faţă dacă făptuitorul nu a fost condamnat 
pentru infracţiunea anterioară, iar termenul de prescripţie de tragere la răs- 
pundere penală nu a expirat (art. 60 din CP al RM). 

În practică apar numeroase probleme de delimitare a infracţiunii repetate 
de infracţiunea continuă şi prelungită (continuată). Spre deosebire de repe- 
tarea infracțiunii, infracțiunea prelungită se caracterizează printr-o legătură 
intrinsecă adâncă între actele criminale, care sunt unite printr-o rezoluţie, un 
scop unic şi un termen relativ scurt între episoade. 

CP nu situează repetarea printre formele pluralităţii, lăsând să se înțeleagă 
că aceasta este o formă a unicităţii infracționale. Nu împărtăşim o asemenea 
abordare, deoarece la baza repetării, conform CP, se află săvârşirea a două 
sau mai multe fapte care constituie componenţe de infracțiuni de sine stătă- 
toare — ceea ce formează fundamentul pluralităţii de infracțiuni. Infracțiunea 
repetată ar putea fi privită ca o manifestare a unicităţii infracționale dacă ar 
fi constituită dintr-o simplă repetare de fapte, care, luate separat, nu consti- 
tuie infracțiuni. Repetarea trebuie să fie privită ca o manifestare a pluralităţii, 
inclusiv din considerentul că legiuitorul nu face referire la vreo legătură in- 

trinsecă (unitatea intenţiei, de scop etc.) între infracțiunile care se repetă - un 
indiciu al infracţiunii unice. 

În scopul evitării unei confuzii, precum şi a inegalităţii în tratamentul 
juridic dintre infracțiunea repetată şi concursul de infracţiuni, suntem de pă- 
rerea că ar fi rezonabilă abandonarea termenului «infracțiune repetată», care 
nu este altceva decât o modalitate a concursului real de infracţiuni - concursul 
real simplu omogen”. Abandonarea acestui termen, pentru care s-a decis deja 
legiuitorul din Rusia, care a modificat în acest sens Codul penal, este plauzibilă 
deoarece va permite înlăturarea inegalității la calificarea şi stabilirea pedepsei 
persoanelor care au săvârşit infracțiuni consumate şi neconsumate. În situația 
nou creată, concursul de infracţiuni ar fi pur şi simplu constituit de săvârşirea 
a oricare două sau mai multe infracțiuni. 

Regimul juridic al răspunderii penale pentru o infracțiune repetată este 
mai blând decât în cazul concursului (art. 84 din CP al RM), ceea ce nu-şi 
găseşte o explicaţie logică, deoarece în ambele cazuri se evidențiază aceeaşi 
tendință antisocială a infractorului. Astfel, semnul «repetat» înseamnă în 
realitate o adevărată evitare a răspunderii penale a infractorului care a comis 
infracţiuni de același fel. 

Conform alin. (4) al art. 186, tâlhăria va fi repetată dacă persoana a comis 
anterior o pungăşie. Însă sancţiunea în acest caz va fi mult prea severă în com- 
paraţie cu situația inversă - făptuitorul comite o tâlhărie şi apoi o pungăşie, 
care va fi calificată drept repetată, ceea ce nu-şi găseşte o fundamentare, 
deoarece persoana a comis aceleaşi două infracţiuni, însă în ordine diferită. 
Acest lucru duce la încălcarea principiilor Dreptului penal, în primul rând a 
egalității în faţa legii. 


$3. Recidiva 


Recidiva este considerată cea mai periculoasă formă a pluralității de in- 
fracțiuni. În traducere din latină termenul “recidivus” înseamnă renuvelabil. 
Esenţa recidivei se manifestă în nedorinţa statică a persoanei de a se corecta, 
de a se conforma cu legea penală. 

Conform art. 34 din CP al RM, se consideră recidivă comiterea cu in- 
tenţie a uneia sau mai multor infracțiuni de o persoană cu antecedente 
penale pentru o infracțiune săvârșită cu intenţie. Pericolul sporit al reci- 
divei decurge din forma intenţionată a vinovăţiei infracțiunilor din care se 

constituie aceasta, precum şi din faptul că persoana a fost deja preîntâm- 
pinată despre consecinţele săvârșirii unei noi infracţiuni prin însuși faptul 
condamnării sale anterioare. 

CP în vigoare abordează recidiva ca fiind o stare de fapt şi nu o calitate 
atribuită persoanei infractorului, spre deosebire de legea penală anterioară, în 
baza căreia instanța de judecată, dacă erau întrunite condiţiile legale, declara 
persoana ca fiind recidivist deosebit de periculos, fapt care determina o răs- 
pundere penală sporită. 

CP în vigoare a renunțat de la noţiunile recidivist, recidivist deosebit de 
periculos, punând accentul nu pe personalitatea infractorului, ci pe infrac- 
ţiunile comise de acesta. Astfel, legiuitorul a abandonat formula veche, care 
permitea recunoașterea persoanei ca recidivist deosebit de periculos, adop- 
tând în loc anumite semne care caracterizează starea de recidivă: categoria 
infracțiunii comise, numărul de condamnări, forma vinovăţiei, tipul pedepsei 
şi vârsta făptuitorului. 

Primul aspect care se evidenţiază în definiţia recidivei este, după cum am 
menţionat deja, forma intenţionată de vinovăţie a infracțiunilor săvârşite. An- 
tecedentele penale pentru infracțiunile săvârşite din imprudenţă nu pot evolua 
în calitate de element constitutiv al recidivei (lit. b) din alin. (5) al art. 34 din 
CPalRM). 

Următorul caracter important în acest sens este săvârşirea a cel puţin două 
fapte care să fie recunoscute ca infracțiuni conform CP al RM. În caz că faptele 
comise şi imputate constituie infracțiuni conform legilor penale străine, însă 
nu sunt incriminate în codul nostru penal, fie au fost decriminalizate, acestea 
nu vor fi luate în consideraţie de către instanţa de judecată (lit. c) din alin. (5) 
al art. 34 din CP al RM). În caz de săvârşire a infracţiunii în străinătate, de 
aceasta se poate ţine cont la stabilirea stării de recidivă, recidivă periculoasă 
şi deosebit de periculoasă dacă hotărârea definitivă de condamnare care a fost 
pronunțată în străinătate a fost recunoscută de instanţa de judecată a Republi- 
cii Moldova (alin. (4) al art. 34 din CP al RM) în ordinea stabilită de legislația 
procesual-penală (art. 558-559 din CPP al RM). 

Al treilea semn constă în prezența antecedentelor penale (art. 110 din CP al 
RM) pentru infracțiunea comisă anterior. Dacă antecedentele penale sunt stinse 
în conformitate cu art. 111 din CP al RM sau persoana a fost reabilitată (art. 112 
din CP al RM), atunci infracțiunea în cauză nu mai poate fi luată în consideraţie 
la stabilirea stării de recidivă (lit. d) din alin. (5) al art. 34 din CPal RM). 

Al patrulea semn al recidivei este că la stabilirea acesteia nu se ţine cont de 
infracțiunile săvârşite în timpul minoratului (lit. a) din alin. (5) al art. 34 din 
CPalRM). 

Astfel, starea de recidivă se consideră săvârşirea unei infracțiuni inten- 
ţionate de către o persoană care are antecedente penale pentru o infracțiune 
intenţionată comisă anterior dacă la momentul săvârșirii acelei infracțiuni ea 
a atins vârsta de 18 ani. 

În funcție de gravitatea infracțiunii (art. 16) şi de numărul condamnărilor, 
CP clasifică recidiva în trei tipuri: 1) simplă (alin. (1) al art. 34); 2) periculoasă 
(alin. 0) al art. 34); 3) deosebit de periculoasă (alin. (3) al art. 34). 

Recidiva simplă, după cum rezultă din alin. (1) al art. 34, se constituie în 
cazul când persoana săvârşeşte orice infracțiune intenţionată, având antece- 
dente penale pentru o infracțiune intenţionată. De exemplu, starea de recidivă 
va fi în cazul săvârşirii unui furt de către o persoană care are antecedente pe- 
nale pentru o tâlhărie săvârşită anterior. Starea de recidivă simplă constituie 
o circumstanță agravantă (lit. a) din alin. (1) al art. 77), iar pedeapsa aplicată 
pentru infracțiunea comisă nu poate fi mai mică de jumătate din maximul 
celei mai aspre pedepse prevăzute în sancţiunea articolului corespunzător din 
Partea specială a CP (art. 82). 

La stabilirea recidivei periculoase şi deosebit de periculoase se ţine cont de 
aceleaşi semne ca şi în cazul recidivei simple, dar şi de tipul pedepsei aplicate, 
de gravitatea şi numărul infracţiunilor comise anterior. Recidiva se consideră 
periculoasă: 

a) dacă persoana condamnată anterior de două ori la închisoare pentru 

infracţiuni intenţionate a săvârşit din nou cu intenţie o infracţiune; 

b) dacă persoana condamnată anterior pentru o infracțiune intenţionată 
gravă sau deosebit de gravă a săvârşit din nou cu intenţie o infracțiune 
gravă sau deosebit de gravă. 

Recidiva se considera deosebit de periculoasă: 

a) dacă persoana condamnată anterior de trei sau de mai multe ori la în- 
chisoare pentru infracțiuni intenţionate a săvârşit din nou o infracțiune 
cu intenţie; 

b) dacă persoana condamnată anterior pentru o infracțiune excepțional 
de gravă a săvârşit din nou o infracţiune deosebit de gravă sau excep- 
ţional de gravă. 

Mărimea pedepsei pentru recidivă periculoasă şi deosebit de periculoasă 
nu poate fi mai mică de două treimi şi, respectiv, de trei pătrimi din maximul 
celei mai aspre pedepse prevăzute la articolul corespunzător din Partea spe- 
cială a CP. 

Art. 34 din CP al RM este o normă imperativă, care obligă instanța de jude- 
cată, în prezența semnelor prevăzute de lege, să recunoască faptul săvârşirii in- 
fracțiunii în stare de recidivă, recidivă periculoasă sau deosebit de periculoasă. 

Pe lângă această clasificare legală a recidivei, doctrina evidenţiază şi alte 
feluri ale acestei forme a pluralităţii de infracţiuni. Astfel, în funcţie de locul 
săvârșirii infracțiunii, se evidenţiază recidiva penitenciară, al cărei specific 
constă în săvârşirea unei noi infracțiuni intenţionate în locurile de ispăşire a 
pedepselor privative de libertate. 

Caracterul infracțiunilor comise stă la baza clasificării recidivei în: gene- 
rală şi specială. Recidiva generală se caracterizează prin săvârşirea de către o 
persoană după condamnare a unei noi infracțiuni de natură diferită, iar recidi- 
va specială — prin săvârşirea după condamnare a unei noi infracțiuni identice 
sau, în cazurile prevăzute expres de lege, omogene”. 

În afară de regulile de agravare a pedepsei, conform art. 82 din CP al RM, 
starea de recidivă este şi o circumstanţă agravantă (lit. a) din alin. (1) al art. 77 
din CP alRM). 

În cazurile prevăzute expres de CP, recidiva, îndeosebi cea specială, apa- 
re ca semn calificativ, ceea ce schimbă calificarea infracţiunii respective. De 
exemplu, omorul săvârşit de către o persoană care a mai săvârşit un omor in- 
tenționat (lit. g) din alin. (3) al art. 145 din CP al RM). 

În concluzie, putem spune că recidiva generează un grad sporit de răspun- 
dere penală şi de pedeapsă, şi anume: 

e în cazul recidivei tipul penitenciarului este stabilit în conformitate cu 

alin. (4) al art. 72 din CP al RM; 

e în cazul recidivei de infracţiuni în timpul ispăşirii pedepsei pentru 
infracțiunea săvârşită anterior, se aplică reguli speciale de stabilire a 
pedepsei pentru cumul de sentinţe (art. 85 din CP al RM); 

e  înarticolele din Partea specială diversele forme ale recidivei sunt privite 
în calitate de semne calificative (lit. g) din alin. (3) al art. 145 din CPal 
RM); 

+  încazulrecidivei de infracțiuni persoana nu poate fi liberată de răspun- 
dere penală (art. 54, 55, 57, 58, 59 din CP al RM). 

În lipsa unei prevederi legale exprese, suntem de părerea că, dacă articolul 
din Partea specială menționează condamnarea anterioară a persoanei ca semn 
calificativ, atunci pedeapsa trebuie să fie stabilită fără a ţine cont de prevede- 
rile art. 84 din CP al RM. Situaţia contrară ar duce la o răspundere penală in- 
egală, şi anume la o răspundere de două ori pentru aceeaşi faptă. 





%  B. MankoB, MHoxecmenHocmb npecmynnehuii u ee popmbl no COBemcKOMy y20106H0My 

Capitolul XIV 


CAUZELE CARE ÎNLĂTURĂ CARACTERUL 
PENAL AL FAPTEI 


Secţiunea |. CONSIDERAȚII GENERALE PRIVIND CAUZELE CARE 
ÎNLĂTURĂ CARACTERUL PENAL AL FAPTEI 


O faptă concretă, săvârşită de o persoană, are caracter penal când ea pre- 
zintă trăsăturile esenţiale cerute de legea penală pentru existenţa unei infrac- 
ţiuni ca atare şi întruneşte toate semnele pentru a fi încadrată în vreuna dintre 
dispoziţiile normelor Părţii speciale a Codului penal. 

Caracterul penal al unei fapte este definit în doctrina penală ca o “însu- 
şire sintetică a faptei ce decurge din întrunirea trăsăturilor esenţiale ale in- 
fracțiunii”. 

Lipsa oricăreia dintre aceste trăsături esenţiale exclude existenţa caracte- 
rului penal al faptei, existența infracțiunii şi, pe cale de consecinţă, răspun- 
derea penală. Fără un caracter penal, o faptă concretă nu poate fi calificată ca 
infracţiune, iar fără infracţiune nu există răspundere penală. 

Caracterul penal al faptei este normativ, acesta fiind dat de dispoziţiile 
legii penale care stabileşte conţinutul trăsăturilor esenţiale necesare pentru 
existența unei infracțiuni şi condiţiile în care o faptă care întruneşte aceste 
trăsături constituie o infracțiune. 

Având în vedere că legiuitorul este acela care stabileşte caracterul infracţi- 
onal al faptelor, tot el este acela care poate, în anumite situaţii sau împrejurări, 
să înlăture caracterul penal al acestora. 

Cauzele care înlătură caracterul penal al faptei reprezintă anumite stări, 
situații, cazuri, împrejurări a căror existență în timpul săvârşirii faptei face ca 
realizarea eficientă a vreuneia dintre trăsăturile esenţiale ale infracţiunii să 
devină imposibilă?. 

Toate cauzele care înlătură caracterul penal al faptei sunt explicit prevăzute 
în Codul penal, în Capitolul III al Părții generale. Aceste cauze sunt: legitima 
apărare, reținerea infractorului, starea de extremă necesitate, constrângerea fi- 





1 C. Bulai, Manual de drept penal. Partea generală, ALL, Bucureşti, 1997, p. 217. 


2  V. Dongoroz şi colab., Explicații teoretice ale Codului penal român, vol. |, Editura Acade- 


miei Române, ALL BECK, Bucureşti, 2003, p. 208. 

zică sau psihică, riscul întemeiat. Prin intervenţia acestor stări se exclude vino- 
văţia, întrucât fapta este săvârşită sub imperiul unei stări speciale de constrân- 
gere, când se înlătură libertatea de hotărâre şi acţiune, premise ale vinovăţiei. 

Spre deosebire de Codul penal anterior de la 1961, care prevedea cauzele de 
acest tip, dar incomplet (legitima apărare, extrema necesitate) şi nesistematic, 
actualul Cod penal (2003) a realizat sub o denumire corectă o reglementare 
mai completă şi mai sistematică, reunirea acestora într-un singur capitol şi 
sub aceeaşi denumire având în vedere atât temeiul comun al instituirii lor de a 
elimina trăsătura esenţială a vinovăţiei, cât şi același efect de a elimina carac- 
terul penal al faptei. În această opinie cadrul reglementărilor din Capitolul III 
al Părţii generale a CP pare a prezenta un caracter exhaustiv al cauzelor care 
înlătură caracterul penal al faptei admis în legislaţia actuală. 

În evoluţia istorică a dreptului penal nu se cunoaşte vreo legislație penală 
care să nu conţină anumite dispoziţii cu privire la cazurile în care aplicarea 
sancţiunilor penale apărea, juridic şi moral, ca inadmisibilă. Cadrul şi denu- 
mirile acestor cazuri au variat de la legislaţie la legislaţie şi de la epocă la epocă, 
în esenţă ele referindu-se la aceleaşi realizări umane (stare de extremă necesi- 
tate, constrângere morală etc.). 

Actualmente Codul penal al României reglementează cauzele care înlătu- 
ră caracterul penal al faptei în Capitolul V, titlul II, partea generală, şi anume: 
legitima apărare, starea de necesitate, constrângerea fizică și constrângerea 
morală, cazul fortuit, iresponsabilitatea, starea de beţie fortuită completă, 
minoritatea făptuitorului şi eroarea de fapt. 

Codul penal al Rusiei consacră acestor cauze Capitolul 8 al Părţii generale, 
care după conţinut este practic identic cu Capitolul 3 al Codului penal al RM, 
cu o singură completare, în categoria cauzelor pe care le analizăm incluzân- 
du-se şi executarea ordinului sau a dispoziţiei. 

Cauzele care înlătură caracterul penal al faptei reprezintă situaţii reale 
care împiedică realizarea condiţiilor cerute de lege pentru ca o faptă să con- 
stituie infracțiune. Cauzele care înlătură caracterul penal al faptei trebuie să 
existe în momentul săvârşirii infracţiunii şi au efect numai asupra persoanei 
care s-a aflat într-o astfel de stare, situaţie sau împrejurare. În principiu, aceste 
cauze produc efecte din momentul în care au apărut, s-au ivit, dar, pentru ca 
efectele să opereze, practic este necesar ca existenţa în fapt a stărilor, a situa- 
ţiilor care constituie astfel de cauze să fie oficial constatată de către organele 
competente. Existenţa unei cauze care înlătură caracterul penal al faptei are 
drept urmare încetarea urmăririi penale în orice moment al acesteia potrivit 
pct. 2) din alin. (1) al art. 285 din CPP al RM. 

Deşi prin înlăturarea caracterului penal se înlătură implicit răspunderea 
penală, cauzele care înlătură caracterul penal al faptei nu trebuie confundate 
cu cauzele care înlătură răspunderea penală sau consecinţele condamnării 
(amnistia, împăcarea etc.) sau cu situaţiile de liberare de răspundere şi pe- 
deapsă penală. În aceste din urmă cazuri există infracțiune, fapta săvârşită are 
caracter penal, însă răspunderea şi pedeapsa este înlăturată sau înlocuită cu o 
altă formă de răspundere în condiţiile legii. 


Secţiunea a II-a. LEGITIMA APĂRARE 


$1. Noţiune şi caracterizare 


Prin dispoziţiile alin. (1) din art. 24 şi alin. (2) din art. 26 ale Constituţiei 
Republicii Moldova fiecărei persoane se acordă dreptul la viață, la integritate 
fizică şi psihică, precum şi dreptul de a reacţiona independent, prin mijloace 
legitime, la faptele de încălcare a drepturilor şi libertăţilor sale. 

(1) Potrivit alin. (1) al art. 36 din CP al RM, nu constituie infracțiune fapta 
prevăzută de legea penală săvârșită în stare de legitimă apărare. 

(2) Este în stare de legitimă apărare persoana care săvârşeşte fapta pentru a 
respinge un atac direct, imediat, material şi real, îndreptat împotriva sa, a altei 
persoane sau împotriva unui interes public şi care pune în pericol grav persoana 
sau drepturile celui atacat ori interesul public. 

(3) Este în legitimă apărare şi persoana care săvârşeşte fapta, prevăzută 
la alin. (2), pentru a împiedica pătrunderea, însoţită de violenţă periculoasă 
pentru viața sau sănătatea persoanei ori de amenințarea cu aplicarea unei ase- 
menea violenţe, într-un spaţiu de locuit sau într-o altă încăpere. 

Prin reglementarea legitimei apărări nu se recunoaște dreptul de a comite 
fapta prevăzută de legea penală într-o asemenea împrejurare, ci că legea penală 
nu intervine datorită existenţei unor situații deosebite, care impun celui care 
acționează un anumit comportament ieşit din comun. Fapta comisă în stare de 
legitimă apărare nu a fost niciodată pedepsită. Romanii spuneau că este îngă- 
duit a respinge forța prin forţă, şi acest drept îl are omul de la natură. “Atunci 
când viaţa noastră e primejduită de silnicia hoţilor sau de armele vrăjmașilor — 
spunea Cicero -, orice chip ce ne îngăduie scăparea este bun şi cinstit.” 

Pravila lui Caragea prevedea: “Cine va omori apărîndu-şi viaţa de primej- 
die nevinovat este...” La fel şi Pravila lui Vasile Lupu: “Cela ce ucide pre omul 
cela ce vine asupra lui să-l ucidă nu se va certa niciodată, iară de va merge 

neştine să ucidă pre cineva şi acela îl va întimpina şi-l va ucide pre dinsul, 
atunci să nu se cheme că l-au ucis neştine, ca să dzică că s-a ucis singur”. 

De-a lungul timpului conceptul a evoluat. În doctrină găsim numeroase 
încercări de identificare a fundamentului acestei categorii juridice. În funcţie 
de opiniile exprimate s-au conturat două tipuri de teorii asupra fundamentu- 
lui legitimei apărări, şi anume teoriile subiective şi teoriile obiective. 

Potrivit teoriilor subiective (teoria instinctului de conservare şi teoria 
constrângerii morale) legitima apărare se fundamentează pe invincibilitatea 
instinctului omenesc de apărare în fața unui atac care îi pune în primejdie 
viaţa sau integritatea corporală. Acestea au fost criticate de susținătorii opinii- 
lor după care legitima apărare ar fi un drept, menţionându-se şi faptul că ele 
ignoră caracterul injust al agresiunii. 

În cadrul teoriilor obiective (teoria negaţiei injustului, teoria retribuţiei 
răului prin rău, teoria coliziunii de drepturi şi obligaţii, teoria apărării publice 
subsidiare, teoria utilității speciale, teoria exerciţiului funcției publice, teoria 
dreptului subiectiv cu caracter public) — legitima apărare este privită ca o cauză 
obiectivă de justificare, ce acţionează în rem, acţiunea sa fiind conformă drep- 
tului. Aceste teorii resping ideea constrângerii psihice şi susțin că legitima apă- 
rare ar fi un drept, conferit de lege celui aflat în faţa unui atac. Deci, în prezenţa 
unui drept nu se poate vorbi de vinovăţie şi de răspunderea penală a făptuito- 
rului?. Aceste teorii, deși interesante, nu pun în lumină esenţa reală a legitimei 
apărări şi conţin unele idei care nu pot fi acceptate. Fundamentul real al înlătu- 
rării caracterului penal al faptei, în caz de legitimă apărare, este constrângerea 
psihică şi, deci, absenţa vinovăţiei. Persoana aflată în fața unei agresiuni, care 
prezintă pentru ea, pentru altul sau pentru un interes public un pericol grav şi 
iminent, este constrânsă să reacționeze în scopul apărării valorilor sociale ame- 
ninţate grav de un atac periculos. Acesta este şi temeiul înlăturării vinovăţiei şi 
al caracterului penal al faptei săvârşite în legitimă apărare. 

Dreptul la legitima apărare îl au în mod egal toate persoanele, indiferent 
de pregătirea lor profesională sau specială, precum şi de situaţia de serviciu. 
În acest caz fac excepţie de la regula generală persoanele în ale căror atribu- 
ţii de serviciu intră apărarea drepturilor persoanei, a intereselor publice (de 
pildă, poliţiştii). Neîndeplinirea acestor obligaţiuni poate avea drept urmare 
aplicarea sancţiunilor disciplinare sau a pedepselor penale, de pildă, pentru 
neglijență în serviciu (art. 329 din CP al RM). 





3 G. Antoniu ş.a., Codul penal pe înțelesul tuturor, TEMPUS, Bucureşti, 1995, p. 71. 


+ V. Ionescu, Legitima apărare şi starea de necesitate, Editura Ştiinţifică, Bucureşti, 1972 p. 39. 


5 Ibidem, p. 40-46. 

În art. 14-17 ale Legii RM cu privire la poliţie nr. 416-XII din 18.12.1990 
sunt stipulate condiţiile şi limitele aplicării forței, a mijloacelor speciale şi a ar- 
mei de foc de către colaboratorii poliției pentru apărarea cetăţenilor şi pentru 
autoapărare contra unor atacuri ce constituie un pericol real pentru viaţa sau 
sănătatea lor, precum şi în alte situaţii stipulate nemijlocit în lege. 

Pentru majoritatea cetățenilor dreptul la legitima apărare reprezintă un 
drept al lor subiectiv. Acest drept aparţine persoanei indiferent de prezența 
sau absenţa posibilităţii de a evita atacul prejudiciabil (posibilitatea de a fugi 
sau de a chema în ajutor alte persoane). Tocmai din această cauză legitima 
apărare este considerată pe bună dreptate o activitate activă, ofensivă. Nimeni 
nu este în drept să reproşeze celui ce s-a apărat faptul provocării de daune 
fizice, atunci când acesta ar fi putut să-şi apere drepturile prin fuga de la locul 
incidentului, prin crearea unor obstacole în faţa atacantului etc. Caracterul 
activ, ofensiv al legitimei apărări este indicat şi în unele legi, ale căror dispoziţii 
permit aplicarea armei pentru înlăturarea unui atac prejudiciabil (Legea RM 
cu privire la arme nr. 110-XIII din 18.05.1994, Monitorul Oficial al Republicii 
Moldova, nr. 4/43 din 08.09.1994, art. 36-38.). 

Legitima apărare reprezintă o metodă eficientă de luptă cu criminalitatea. 
Ea constituie, de asemenea, o metodă de prevenire a acțiunilor prejudiciabile, 
întrucât pericolul de a fi omorât sau vătămat corporal nemijlocit la locul aten- 
tatului de cele mai dese ori intimidează mai mult făptuitorul decât posibilita- 
tea aplicării ulterioare a unei pedepse. 


$2. Condiţii privitoare la atac şi apărare 


Legitima apărare se caracterizează prin existenţa unui atac, a unei agresiu- 
ni care pune în pericol grav persoana sau drepturile celui atacat ori interesul 
public şi care impun cu necesitate acţiuni de apărare pentru ocrotirea şi pro- 
tejarea valorilor sociale menționate expres de lege. Atît în jurul atacului, cât şi 
al apărării, legiuitorul şi teoreticienii au asociat o serie de condiții menite să 
caracterizeze apărarea şi atacul, din punct de vedere penal. 

Atacul sau agresiunea este o comportare violentă a persoanei, o atitudine 
ofensivă ce se materializează, de regulă, într-o acțiune îndreptată împotriva 
valorilor sociale ocrotite de legea penală. 

Din această definiţie rezultă că fapta trebuie să aparţină neapărat omului, 
de aceea atacul venit din partea unui animal, în măsura în care nu reprezintă o 





*  B.B.3npaBomBicroB, Yzon06noe npaeo Poccuiickoii Pedepauuu. O6uan uacmo, W3panne 

agresiune declanșată voit de stăpânul acestuia (ca în cazul asmuţirii unui câi- 
ne), nu va justifica o reacţie în condiţiile apărării legitime, ci în limitele stării 
de extremă necesitate (despre care vom vorbi ulterior). 

Unii autori sunt de părerea că nu poate constitui un atac care ar crea o 
stare de legitimă apărare atacul efectuat de către o persoană iresponsabilă, cu 
toate că şi în astfel de situaţii cel atacat este nevoit să se apere săvârșind o faptă 
prevăzută de legea penală. În accepţia acestora, fapta astfel săvârşită nu con- 
stituie infracțiune şi nu atrage răspunderea penală, întrucât este săvârşită fără 
vinovăţie, temeiul excluderii în acest caz constituindu-l nu legitima apărare, ci 
starea de extremă necesitate”. 

Alţi autori (pe care îi susţinem) consideră drept o situaţie excepțională 
apărarea împotriva atacului survenit din partea unei persoane iresponsabile sau 
care n-a împlinit vârsta răspunderii penale. Dacă celui ce se apără îi sunt cunos- 
cute aceste “caracteristici” ale atacantului, apărătorul este obligat să întreprindă 
toate măsurile pentru a opri declanșarea atacului, iar dacă acest lucru este im- 
posibil, ca excepţie se admite cauzarea de daune atacantuluit. Condiţia indicată, 
după părerea noastră, nu se referă a situaţiile agresiunilor violente săvârşite în 
grup, periculoase pentru viața sau sănătatea celui ce se apără. În astfel de cazuri 
urmează a fi aplicate condiţiile generale ale instituţiei legitimei apărări. 

În conceptul de legitimă apărare prin atac se înţelege o acțiune sau o in- 
acțiune prejudiciabilă, adică este vorba de atac atât în cazul unei comportări 
activ agresive (de pildă; o persoană îndreaptă arma spre o altă persoană cu in- 
tenţia de a o omori sau vătăma), cât şi în cazul unei atitudini pasiv agresive (de 
ex., o persoană care, având în îngrijire un bolnav, nu-i administrează medica- 
mentele potrivit prescripţiilor medicului, cu intenţia de a-i provoca moartea). 
Mai mult ca atât, inacțiunea reprezintă un atac numai dacă există obligația 
legală de a acționa. 

Potrivit legii - alin. (2) al art. 36 din CP al RM -, atacul trebuie să îndepli- 
nească următoarele condiţii: 

a) să fie direct, imediat, material și real; 

b) să fie îndreptat împotriva propriei persoane, a altei persoane sau împo- 

triva unui interes public; 

c) săpună în pericol grav persoana sau drepturile celui atacat ori interesul 

public. 





7 C. Bulai, Manual de drept penal. Partea generală, ALL, Bucureşti, 1997, p. 236; N. Giur- 
giu, Legea penală și infracțiunea, Gama, Iaşi, p. 375. 

Yue6nuk y2onoeno2o npaea non pen. H. Vl. BerpoBa, KO. Vl. JlanynoBa, OGmaa uacrv, 
MockBa, HOpucrs, 1997, c. 369; Yzonoenoe npaso Poccuiickoii Dedepauuu. OGmaa 
uacmo, MockBa, IOpucr, 1999, c. 288. 

a) Atacul direct. Atacul este direct când prin el se creează un pericol care 
amenință nemijlocit valorile ce pot forma obiectul legitimei apărări, deci în 
acest caz trebuie să existe o legătură de la cauză la efect între atac şi pericolul 
grav creat. În literatura juridică s-a arătat că atacul trebuie considerat direct nu 
doar atunci când între fapta atacantului şi victimă există un contact fizic ne- 
mijlocit, ci şi în cazul în care, deşi sub aspect fizic nu are contact nemijlocit cu 
valoarea socială pusă în pericol, el vizează ca acţiune agresivă anume această 
valoare (de ex., atacantul a început să taie cablul care susține schela pe care 
lucrează un zidar, punând în primejdie viața acestuia). Atacul nu va fi consi- 
derat direct atunci când între atacant şi victimă se află un obstacol (un zid, o 
uşă încuiată, o distanță mare etc.) care face ca atacul să nu creeze un pericol 
pentru valoarea socială ocrotită. 

4”) Atacul imediat. Caracterul imediat al atacului fixează în timp desfă- 
şurarea acestuia, încadrându-l într-un anumit interval, în care poate interveni 
o apărare legitimă. 

Literatura juridică” este de acord că ar fi absurd să se pretindă să te aperi 
numai după declanșarea atacului, astfel că atacul imediat poate fi real sau în 
curs de executare (actual). 

Atacul este considerat real atunci când acțiunea lui a început sau este gata 
să înceapă, ţinînd cont de împrejurările concrete ale cauzei, de pildă, în cazul 
în care atacantul îndreaptă mâna spre buzunar pentru a scoate arma. În in- 
tervalul acesta de timp apărarea poate interveni pentru a respinge atacul. Un 
indiciu al caracterului imediat al atacului este intervalul mic dintre momentul 
începerii atacului și momentul apariției (ivirii) pericolului. Dacă acest interval 
este mai mare, în așa fel încât să existe posibilitatea înlăturării lui prin alte 
mijloace decât săvârşirea faptei prevăzute de legea penală, atacul nu poate fi 
considerat ca imediat şi nu legitimează acțiunea de apărare". 

Atacul este în curs de executare (actual) atunci când se află în desfăşurare, 
în evoluţia sa până în momentul consumării. Un asemenea atac se află într-un 
raport de concomitență cu pericolul generat de agresiune şi cu necesitatea ac- 
tului de apărare. 

Dacă atacul s-a consumat, nu se mai poate invoca legitima apărare, întru- 
cât nu sunt întrunite condiţiile legii în ceea ce priveşte desfășurarea în timp a 
atacului, când valoarea este supusă pericolului de a fi lezată. Atacul se consideră 
consumat atunci când agresiunea a luat sfârşit, iar odată cu ea încetează de fapt 





9  V. Dongoroz şi colab., Explicații teoretice ale Codului penal român. Partea generală, 


vol. I, Editura Academiei Române, ALL BECK, Bucureşti, 2003, p. 315. 
1 C. Bulai, op. cit., p.236. 

şi pericolul pentru valorile ocrotite de lege. Dacă atacantul, fiind respins după 
primul atac, continuă să aibă o atitudine agresivă, intenţionând să reia atacul 
asupra aceleiaşi persoane, se poate considera că atacul este în plină desfăşurare, 
că este un atac imediat, care justifică apărarea din partea celui atacat. 

În literatura juridică penală românească se face o precizare importantă cu 
privire la momentul consumării atacului: dacă în cazul infracțiunilor contra 
persoanei, atacul se consumă în momentul consumării infracţiunii realizate 
prin săvârşirea lui, în cazul infracţiunilor contra patrimoniului, atacul nu se 
consideră consumat decât în momentul în care, după săvârşire, infracțiunea şi-a 
pierdut caracterul flagrant. Astfel, în cazul infracțiunii de furt, atacul se consi- 
deră actual şi atunci când, după luarea bunului, autorul se îndepărtează cu bunul 
sustras de la locul infracțiunii, aşa încât dacă, în acest timp, persoana vătămată 
foloseşte violenţa pentru a recupera bunul sustras, dispoziţiile legale privitoare 
la legitima apărare sunt, în principiu, aplicabile!!. De fapt, la acest subiect poate 
fi raportat, după părerea noastră, pct. 16 al Hotărârii Plenului Curţii Supreme de 
Justiţie nr. 5 din 06.07.1992 “Cu privire la practica judiciară în procesele penale 
despre sustragerea averii proprietarului”, prin care se stabileşte că furtul, jaful şi 
escrocheria se consideră consumate dacă averea a fost sustrasă şi infractorul are 
posibilitatea reală de a utiliza sau a dispune de ea la discreţia sa. 

În concluzie, referitor la caracterul imediat al atacului vom menționa 
că acesta, fiind o problemă de fapt, se va stabili în fiecare cauză penală prin 
analizarea tuturor datelor adunate cu privire la atacul produs şi pericolul pe 
care acesta îl reprezenta pentru valorile ocrotite de lege; deci iminenţa atacului 
trebuie apreciată în mod obiectiv. 

a) Atacul material. Atacul este material atunci când acesta se realizează 
prin fapte de natură să provoace modificări materiale, fizice asupra valorilor 
împotriva cărora se îndreaptă. Atacul este recunoscut material nu numai atun- 
ci când pentru realizarea lui se foloseşte forța fizică, ci şi în cazul când aceasta 
din urmă se asociază cu diferite instrumente, mijloace care sunt în măsură să 
provoace o modificare fizică valorilor ocrotite de legea penală. 

Practica şi doctrina penală sunt unanime în aprecierea că violențele ver- 
bale sau scrise (insultele, amenințările, calomniile) nu pot justifica o acțiune 
în apărare dacă nu provoacă un pericol fizic. Dacă faţă de un asemenea atac 
s-a reacționat prin săvârşirea unei fapte prevăzute de legea penală, făptuitorul, 
care a avut posibilitatea să reacționeze pe cale juridică, nu poate beneficia de 
impunitate pe temeiul legitimei apărări, dar poate invoca existența unor cir- 
cumstanţe atenuante (de ex., potrivit pct. i al art. 76 din CP al RM). 





1 M. Zolyneak, Drept penal. Partea generală, Iaşi, Chemarea, 1976, p. 357. 

De asemenea, împrejurarea că o persoană este înarmată nu poate fi consi- 
derată că ar constitui un atac material care să justifice legitima apărare, atâta 
timp cât nu se încearcă să se facă uz de arma respectivă. 

a*) Atacul real. Atacul este real atunci când acesta există obiectiv, şi nu 
este presupus de persoană. Atacul real constă în actul de agresiune care este pe 
punctul de a se produce, care ameninţă cu realizarea lui, existând certitudinea 
înfăptuirii sale (de ex., atacantul, după ce a ameninţat victima cu moartea, îşi 
ia arma de pe umăr şi o încarcă). Atacul real nu trebuie confundat cu atacul 
eventual, deci cu o agresiune care s-ar putea produce cândva în viitor sau cu 
teama față de un atac doar presupus. Este posibil ca o persoană să se afle în 
eroare asupra existenței unui atac (de ex., observă într-o noapte pe cineva 
ascuns în apropierea casei sale, pregătit să lovească), deşi în realitate să nu fie 
vorba de așa ceva (bănuitul “agresor”, fiind în stare de ebrietate, s-a sprijinit de 
gardul locuinţei). Dacă în asemenea condiţii o persoană comite o infracțiune 
față de presupusul atacant, problema tragerii la răspundere penală a acesteia se 
rezolvă în funcţie de prezenţa sau absenţa vinovăţiei. Atacul eventual nu poate 
fi luat în consideraţie la constatarea stării de legitimă apărare, deoarece în ase- 
menea situaţii nu se poate stabili un raport de cauzalitate cu actualitatea peri- 
colului, persoana ameninţată de un astfel de atac putând lua diverse măsuri de 
prevenire a pericolului care să nu constea în fapte prevăzute de legea penală. 

În cazul atacului real, declanşarea (izbucnirea) acestuia trebuie să fie atât 
de aproape de realizare, încât dacă persoana constrânsă să se apere nu ar fi ac- 
ţionat în acel moment, ea ar fi fost cu certitudine expusă pericolului. Caracte- 
rul real al atacului rezultă din elementele obiective care pun în evidenţă inten- 
ţia agresorului de a săvârşi cu siguranță atacul. Simpla presupunere că atacul 
ar putea avea loc nu este suficientă pentru a considera apărarea ca legitimă. 

b) Atacul să fie îndreptat împotriva persoanei proprii, a altei persoane 
sau împotriva unui interes public. Această caracteristică se referă la obiectul 
juridic al atacului. Pentru existența legitimei apărări şi deci a stării care a de- 
terminat-o, trebuie să se constate că atacul a fost îndreptat împotriva persoanei 
sau împotriva unei alte persoane, ori contra unui interes public. Astfel, acesta se 
poate îndrepta împotriva persoanei, fiind de natură a-i vătăma viaţa, integrita- 
tea corporală, sănătatea, libertatea şi alte valori cărora legea le conferă protecţie, 
sau a vreunei valori sociale care formează obiectul juridic al vreunui drept acor- 
dat de lege persoanelor fizice sau juridice, ori împotriva unui interes public. 

Reglementarea în vigoare prevede că atacul îndreptat împotriva unui in- 
teres public justifică o apărare legitimă. În Codul penal al RM nu se conţine 
vreo dispoziţie referitoare la termenul “interes public”, spre deosebire de Co- 
dul penal al României, care, în art. 145, stabileşte: “Prin termenul “public” se 

înțelege tot ce interesează organizaţiile de stat, organizaţiile publice sau orice 
organizaţii care desfăşoară o activitate utilă din punct de vedere social şi care 
funcţionează potrivit legii”. Deci din sfera noţiunii de “interes public” fac par- 
te siguranţa statului, proprietatea publică, activitatea organelor și instituţiilor 
de stat, ordinea publică şi alte valori asemănătoare. 

Poate realiza apărarea atât persoana împotriva căreia s-a îndreptat atacul, 
cât şi o altă persoană, prezentă la locul săvârșirii atacului, care-i vine în ajutor, 
efectuând acțiuni de apărare în favoarea celui atacat. 

Împotriva unui atac de natură a vătăma interesul public poate interveni 
orice persoană, indiferent dacă are sau nu o obligație de serviciu în legătură cu 
interesul pus în pericol. 

c) Atacul să pună în pericol grav persoana sau drepturile celui atacat ori 
interesul public. Instituind această condiţie, legea a pornit de la ideea că numai 
un pericol grav creează celui ce se apără o stare specială de constrângere sub 
imperiul căreia se reacționează. Caracterul grav al pericolului se manifestă 
atunci când atacul ameninţă cu producerea unor consecinţe negative ireparabile 
sau greu de remediat pentru valoarea ocrotită de legea penală (de ex., pierderea 
vieţii, vătămarea corporală, distrugerea unui bun etc.). Determinarea gravităţii 
pericolului trebuie să se facă în raport cu circumstanţele reale din momentul 
atacului, luându-se în considerație mai ales natura și intensitatea atacului, im- 
portanţa reală a valorilor puse în pericol, persoana atacantului şi, în general, 
toate datele concrete caracteristice fiecărei cauze în parte şi nu circumstanţele 
“ex post”, după criterii abstracte, căci nu orice atac creează o stare de pericol 
grav. Un pericol care nu ar fi grav nu este de natură să creeze, în psihicul celui 
care efectuează actul de apărare, acea stare specială de constrângere, care exclu- 
de posibilitatea de determinare liberă a voinţei şi, ca atare, existenţa vinovăţiei, 
acționând sub presiunea constrângerii provocate de pericolul grav. 

Având în vedere că împotriva atacului care generează un pericol grav se 
ripostează cu o faptă prevăzută de legea penală, menționăm că instituţia legi- 
timei apărări (împotriva atacului care nu este sursa unui pericol grav) pentru 
apărarea ordinii de stat sau publice, a proprietăţii, a drepturilor şi libertăţilor 
cetăţenilor, a ordinii administrative stabilite este reglementată în Codul cu 
privire la contravenţiile administrative al RM (art. 18). 

În reglementarea penală a Republicii Moldova se conţine pentru prima 
dată prevederea potrivit căreia “Este în legitimă apărare și persoana care 
săvârşeşte fapta, prevăzută de alin. (2), pentru a împiedica pătrunderea, însoți- 
tă de violenţă periculoasă pentru viaţa sau sănătatea persoanei ori de amenin- 
ţarea cu aplicarea unei asemenea violențe, într-un spaţiu de locuit sau într-o 
altă încăpere” (alin. (3) al art. 36 din CP al RM). Pornind de la aceste dispoziţii 

legale, apreciem că obiect al atacului îl pot constitui şi drepturile persoanei, 
altele decât cele referitoare la existenţa sa fizică şi morală, adică drepturile re- 
cunoscute şi apărate de lege (dreptul de proprietate, dreptul la inviolabilitatea 
domiciliului, dreptul la posesie etc.). 


Condiţii privitoare la apărare 


Legitima apărare presupune prin concept existenţa unei apărări împotriva 
agresiunii care să se concretizeze în săvârşirea unei fapte prevăzute de legea 
penală. 

Prin apărare, în sensul dreptului penal, se înţelege actul prin care cel 
atacat sau persoana care îi vine în ajutor încearcă să înlăture atacul cu carac- 
teristicile prevăzute de lege. Apărarea, la rîndul ei, trebuie să îndeplinească 
următoarele condiţii: 

a) apărarea este admisă pentru a respinge un atac îndreptat împotriva 

unei persoane sau a unui interes public; 

b) apărarea să se realizeze printr-o faptă prevăzută de legea penală; 

c) apărarea să fie îndreptată împotriva atacantului; 

d) apărarea să fie concomitentă cu atacul; 

e) apărarea să fie proporţională cu gravitatea atacului. 

a) Apărarea este admisă pentru a respinge un atac îndreptat împotriva 
unei persoane sau a unui interes public 

Apărarea este legitimă numai în măsura în care aceasta este îndreptată 
împotriva unui atac agresiv, urmărind înlăturarea acestuia şi a pericolului pe 
care el îl generează. 

Scopul apărării, ca latură a legitimei apărări, constă în apărarea persoanei, 
a intereselor publice de la atentatele prejudiciabile. Persoana fizică este apărată 
cu privire la toate atributele sale (viaţă, integritate corporală, sănătate etc.), 
indiferent dacă are capacitate psihofizică sau nu, precum şi proprietatea sa. 
De asemenea este legitimă apărarea interesului public. Condiţia arătată obligă 
ca apărarea (pe lângă ceea ce am menţionat anterior) să se desfăşoare din mo- 
mentul în care atacul devine actual, inevitabil. 

b) Apărarea să se realizeze printr-o faptă prevăzută de legea penală 

Pentru a se pune problema legitimei apărări, se cere ca apărarea prin care 
se înlătură atacul să se realizeze prin săvârşirea unei fapte prevăzute de legea 
penală”. 





12 V. Dongoroz şi colab., Explicații teoretice ale Codului penal român, vol. L, p. 354-355, 

C. Mitrache, Drept penal român. Partea generală, Casa de Editură şi Presă “Şansa” SRL, 
Bucureşti, 1995, p. 105-106. 

Practic, riposta în legitimă apărare se realizează în cele mai frecvente 
cazuri prin intermediul unor fapte de omor sau de vătămare a integrității 
corporale sau a sănătăţii atacantului. Fapta săvârşită în legitimă apărare poate 
îmbrăca însă şi alte forme de exteriorizare, în funcţie de natura atacului, de 
specificul valorii periclitate prin agresiune şi împrejurările cauzei. Dacă atacul 
este înlăturat prin săvârșirea unei fapte neprevăzute de legea penală, atunci nu 
poate fi invocată starea de legitimă apărare, incidenţa dispoziţiilor înscrise în 
art. 36 din CP al RM fiind exclusă. 

c) Apărarea să fie îndreptată împotriva atacantului 

Apărarea este legitimă dacă este îndreptată numai împotriva atacantului 
şi nu contra terțelor persoane (rude, prieteni etc.). Cauzarea de prejudicii per- 
soanelor terţe ca rezultat al unei erori admise în persoana atacantului exclude 
nondelincvenţa apărării. Răspunderea pentru asemenea “apărare” survine pe 
baze generale, adică în funcţie de prezenţa sau absenţa vinovăţiei. 

Practic în toate cazurile apărarea se manifestă din punct de vedere obiectiv 
prin acţiuni. Însă, în cazuri excepţionale, aceasta se poate realiza şi prin inacţi- 
uni (de pildă, persoana nu-şi opreşte câinele care l-a atacat singur pe agresor). 

d) Apărarea să fie concomitentă cu atacul 

Sub acest aspect este evident că actele de apărare se vor înscrie întotdeauna 
în limitele unei apărări legitime atunci când, sub raport dinamic, se vor situa 
în intervalul de timp ce corespunde atât atacului imediat, cât şi atacului în curs 
de realizare. Apărarea se consideră concomitentă pe tot intervalul de timp în 
care atacul corespunde cerinţei de imediat sau se află în curs de realizare, şi nu 
va mai îndeplini această condiţie în cazul unui atac eventual, ce se va produce 
în viitor, şi nici în cazul unui atac deja consumat și care nu prezintă pericolul 
de a fi reluat imediat. 

e) Apărarea să fie proporțională cu gravitatea atacului 

Pentru a opera legitima apărare mai este necesar să se stabilească dacă în- 
tre apărare şi atac a existat o anumită proporţie. Proporționalitatea în această 
situaţie nefiind de ordin matematic şi nepresupunând o echivalență absolută a 
faptelor şi mijloacelor, ci doar o proporționalitate relativă, aproximativă. Legea 
nu stabileşte şi nici nu este posibil a se stabili anumite criterii de apreciere a 
proporţionalităţii dintre gravitatea atacului şi cea a apărării. Această sarcină 
revine doar organelor judiciare, care sunt în măsură să aprecieze criteriul pro- 
porționalităţii, luând în considerare nu numai valorile împotriva cărora s-au 
îndreptat atacul şi actele de apărare, ci şi toate împrejurările în care s-a produs 
agresiunea (intensitatea, mijloacele aplicate, timpul, locul, forța şi posibilităţile 
atacantului şi apărătorului — vârstă, sex, starea sănătăţii etc.). 

Nu se poate pretinde o proporţie strictă între apărare şi atac din simplul 
motiv că cel ce se apără este, de regulă, obiectul unui atac neașteptat şi sur- 
prinzător, fiind ca atare în neputinţă de a-şi pregăti apărarea corespunzătoare 
naturii şi intensității atacului. Persoana atacată acţionează în interesul salvă- 
rii sale ori în interes public în condiții improvizate, în grabă și într-o stare 
sufletească de constrângere. În consecință, persoana care se apără nu poate, 
de obicei, să aprecieze cu calm şi luciditate nici mijloacele pe care le are la 
îndemână, pentru a anihila pericolul, şi nici să calculeze intensitatea reacției 
sale în apărare perfect proporțional cu cerința curmării agresiunii. Anume de 
aceea nu se poate cere o echivalență între intensitatea apărării şi cea a atacu- 
lui şi nici între mijloacele folosite de cel care se apără şi cel care declanșează 
atacul. Apărarea este legitimă atunci când dauna cauzată în procesul legitimei 
apărări este mai mică, egală sau chiar mai mare în raport cu dauna evitată, cea 
care s-ar fi putut produce. Potrivit art. 1401 din CC al RM, nu este pasibil de 
reparaţie prejudiciul cauzat de o persoană în stare de legitimă apărare dacă nu 
a depăşit limitele ei. 

Dacă în timpul apărării împotriva unui atac injust s-a cauzat prejudiciu 
unui terţ, prejudiciul urmează să fie reparat de atacator. 

Legislaţiile penale din Rusia (alin. (3) din art. 37, pct. )) din alin. (1) al 
art. 61), România (alin. (3) din art. 44, lit. a) din art. 73), Polonia ($2, art. 25), 
Franţa (art. 122-5)) conţin dispoziţii ce reglementează instituţia depăşirii li- 
mitelor legitimei apărări. Codul penal al RM din 1961, prin dispoziţia alin. (2) 
din art. 13, stabilea: “Se consideră depăşire a limitelor legitimei apărări ne- 
corespunderea vădită a apărării cu caracterul şi pericolul atacului”, iar Partea 
specială a Codului penal respectiv conținea componențele omorului, săvârşit 
în condiţiile depăşirii limitelor legitimei apărări (art. 91), şi ale vătămării gra- 
ve sau mai puțin grave a integrităţii corporale, cauzate în condiţiile depăşirii 
limitelor legitimei apărări (art. 98), iar pct. 5 alart. 37 din Partea generală con- 
ţinea ca circumstanță atenuantă săvârşirea infracțiunii ca urmare a apărării 
împotriva unui atac social-periculos, chiar dacă au fost depăşite limitele legi- 
timei apărări. Codul penal în vigoare nu conţine nici o dispoziţie care ar re- 
glementa acest subiect, lăsând la discreţia instanţelor de judecată soluționarea 
unor asemenea situaţii, care, cu certitudine, vor exista în practica judiciară. În 
teoria dreptului penal depăşirea limitelor legitimei apărări poartă denumirea 
de exces de apărare (de la lat. excessus). Excesul de apărare poate exista numai 
în cazul necorespunderii vădite a apărării cu caracterul şi pericolul atacului, 
atunci când atacantului, fără necesitate, i se cauzează intenționat o daună ce se 
exprimă sub formă de deces sau vătămare corporală. Cauzarea de daune ata- 

cantului din imprudenţă nu poate antrena răspunderea penală. Doctrina pena- 
lă conţine şi un alt punct de vedere ce se referă la problema în cauză, conform 
căruia depăşirea limitelor legitimei apărări poate avea loc atât intenţionat, cât 
şi din imprudenţă, iar potrivit opiniei savantului M. I. lakubovici, vinovăția în 
cazul excesului de apărare se poate manifesta numai prin imprudenţă”?. Codul 
penal al Federaţiei Ruse conţine o reglementare expresă referitoare la subiectul 
în discuţie, legiuitorul stabilind dispoziții precise, concrete cu privire la forma 
intenționată a vinovăţiei în cazul depăşirii limitelor legitimei apărări. În fieca- 
re caz concret este absolut necesară stabilirea elementului intelectual şi volitiv 
al intenţiei, adică persoana care se apără trebuie să conştientizeze că apărarea 
nu corespunde caracterului şi pericolului atacului, ea trebuie să prevadă cau- 
zarea daunei care depăşeşte vădit paguba “necesară” în situația dată, dorind 
sau admiţând-o conştient, având o atitudine indiferentă față de survenirea ei. 
Dacă se constată că infracţiunea a fost săvârşită în condiţiile depăşirii limitelor 
legitimei apărări, atunci, în conformitate cu pct. j) din alin. (1) al art. 61 din CP 
al Federaţiei Ruse, fapta se consideră comisă cu circumstanţe atenuante. 

Este interesantă sub acest aspect teoria şi practica penală a României, care 
divizează excesul în apărare în exces justificat şi scuzabil. 

Excesul justificat (alin. (3) din art. 44) reprezintă o depășire a limitelor 
legitimei apărări, care constituie, de fapt, tot o legitimă apărare, întrucât se 
întemeiază pe tulburarea sau temerea în care se găsea făptuitorul în momentul 
săvârșirii faptei, cu toate că există o depăşire a limitelor unei apărări propor- 
ţionale cu intensitatea şi gravitatea atacului. Legiuitorul român a raportat 
această situaţie la starea de legitimă apărare, pornind de la faptul că, în situa- 
ţia în care se acţionează sub stăpânirea unei tulburări sau temeri generate de 
pericolul atacului, se poate vorbi de exces din punct de vedere obiectiv, nu şi 
subiectiv, apărarea fiind recunoscută legitimă, chiar dacă există o disproporţie 
obiectivă între atac şi apărare. 

Dacă însă depăşirea limitelor legitimei apărări nu se întemeiază pe tulbu- 
rare sau temere, fapta nu mai este considerată săvârşită în legitimă apărare, 
ci este infracțiune, săvârşită cu circumstanța atenuantă prevăzută de lit. a) a 
art. 73 din CP al RM; excesul de data aceasta fiind scuzabil!'*. 





15  Yue6nuk Yeonoenozo npasa. OGuaa uacmvo, non pen. H. VI. Berpoa, MockBa, HoBgrii 

Secţiunea a III-a. REȚINEREA INFRACTORULUI 


Instituţia reţinerii infractorului pentru prima dată este reglementată 
în Codul penal al RM. Anterior asemenea situaţii erau examinate în cadrul 
legitimei apărări sau a stării de extremă necesitate. Potrivit art. 37 din CP al 
RM, “Nu constituie infracțiune fapta, prevăzută de legea penală, săvârșită în 
scopul reţinerii persoanei care a comis o infracțiune şi al predării ei organelor 
de drept”. Reţinerea persoanelor care au săvârşit infracțiuni reprezintă o mo- 
dalitate de luptă cu criminalitatea; deşi aceasta nu se caracterizează prin repri- 
marea infracțiunii, ea urmăreşte scopul aducerii persoanei în faţa organelor 
poliţiei sau la o altă autoritate publică, pentru realizarea sarcinilor justiţiei, 
precum şi pentru prevenirea comiterii unor noi infracţiuni de către făptuitor. 

Dreptul de a reține persoana bănuită de săvârşirea infracțiunii aparţine, po- 
trivit art. 168 din CPP al RM, tuturor cetăţenilor, însă pentru anumite persoane 
(de ex., poliţişti) aceasta este o obligaţie de serviciu. Întrucât în procesul reţinerii 
infractorului ce a comis o infracțiune sunt cauzate anumite daune, este necesar 
să analizăm temeiurile şi semnele, caracteristicile instituţiei respective. 


Condiţiile ce determină legalitatea și temeinicia reţinerii 


1) Prima condiţie care face parte din acest grup constă în faptul că temei 
pentru reținere serveşte săvârşirea de către persoană a infracțiunii, adică a unei 
fapte prevăzute de legea penală. Este absolut legitimă reținerea persoanei în 
privinţa căreia a fost pronunţată deja o sentință de condamnare şi care se eschi- 
vează de la executarea ei, ascunzându-se. Prezintă însă dificultăţi situația când 
persoana încearcă să se ascundă imediat după comiterea infracţiunii. În acest 
contest este important să deosebim reținerea penală, pe de o parte, de reținerea 
procesual-penală, pe de altă parte. În cazul reţinerii procesual-penale, aceasta 
reprezintă o măsură procesuală de constrângere, care nu cauzează nici un fel de 
daune. Astfel, potrivit alin. (1) al art. 165 din CPP al RM, “Constituie reţinere 
privarea persoanei de libertate, pe o perioadă scurtă de timp, dar nu mai mult de 
72 de ore, în locurile şi în condiţiile stabilite de lege”. Dreptul de a efectua o ase- 
menea reținere aparține în exclusivitate organului de urmărire penală (art. 253 
din CPP al RM), care este obligat în termen de până la 3 ore de la momentul 
privării persoanei de libertate să întocmească un proces-verbal de reţinere, în 
care trebuie să se indice temeiurile, motivele, locul, anul, luna, ziua şi ora reţi- 
nerii, fapta săvârşită de persoana respectivă, rezultatele percheziţiei corporale a 
persoanei reținute, precum şi data, ora întocmirii procesului-verbal. 

Reţinerea penală presupune că persoana reținută cu certitudine este vi- 
novată de comiterea unei fapte prevăzute de legea penală, cu toate că în unele 
situaţii o asemenea certitudine, în conştiinţa cetăţenilor simpli care încearcă 
să efectueze reținerea reprezintă doar o probabilitate, un fapt ce nu-i asigură 
de la comiterea unor erori de drept sau de fapt. Este important ca o asemenea 
certitudine să se bazeze pe fapte concludente, temeinice. Astfel, pornind de la 
conținutul alin. (1) al art. 166 din CPP al RM, temei pentru reținerea unei per- 
soane serveşte faptul dacă aceasta a fost prinsă în flagrant delict, dacă martorii 
oculari, inclusiv partea vătămată, vor indica direct că anume această persoană 
a săvârşit infracțiunea sau dacă pe corpul sau pe hainele persoanei, la domiciliul 
ei ori în unitatea sa de transport vor fi descoperite urme evidente ale infracţiu- 
nii. Unii autori sunt de părerea că este legală şi temeinică reținerea persoanei 
care a săvârşit oricare dintre infracțiunile prevăzute de Partea specială a Codu- 
lui penal'5. Alții menționează că este inadmisibilă reținerea penală a persoane- 
lor care au săvârşit infracțiuni ce prezintă un grad prejudiciabil redus. 

Actualmente, potrivit dispoziţiilor legale, este legitimă reținerea persoanei 
care a săvârşit orice faptă prevăzută de legea penală. Legiuitorul nu a admis nici 
o excepţie în acest subiect, cu toate că art. 16 din CP al RM conţine clasificarea 
infracțiunilor pe categorii, în funcție de caracterul şi gradul prejudiciabil pe 
care îl prezintă. Condiţia principală, în acest sens, constă în faptul că reținerea 
penală nu poate fi aplicată față de persoanele care au săvârşit un delict admini- 
strativ, care nu au împlinit vârsta răspunderii penale şi față de iresponsabili. 

Amintim că reținerea procesual-penală poate fi aplicată de către organul 
de urmărire penală față de persoana bănuită de săvârșirea unei infracțiuni 
pentru care legea prevede pedeapsa cu închisoarea pe un termen mai mare de 
un an (alin. (1) al art. 166 din CPP al RM). 

2) A doua condiţie ce determină legalitatea şi temeinicia reţinerii se referă 
la comportamentul persoanei, care se manifestă în încercarea de a se ascunde 
sau de a fugi cu scopul de a se eschiva de răspundere. Această situaţie se referă 
şi la cazurile evadării din locurile de deţinere sau de sub arest. 


Condiţiile ce caracterizează acțiunile persoanei care efectuează reținerea 


1) Prima condiţie care face parte din acest grup se referă la faptul că poa- 
te fi reținută numai persoana care a comis o infracțiune. Dacă persoana n-a 
săvârşit o faptă prevăzută de legea penală, atunci față de ea nu pot fi aplicate 
măsuri de aducere forțată în faţa organelor competente. Mai mult ca atât, dacă 

persoana în genere nu a comis vreo infracțiune, atunci aplicarea violenţei în 
scopul reţinerii ei acordă dreptul “reținutului” la aplicarea legitimei apărări 
contra unui atac ilegal. Eroarea admisă în procesul reţinerii persoanei exclu- 
de dreptul la reținere a acesteia, iar aplicarea violenţei față de ea nu conţine 
semnele reţinerii în sens juridico-penal. În asemenea situaţii este prezentă 
aşa-numita reținere fictivă, aparentă, care se caracterizează prin pericol social 
(este prejudiciabilă) şi care, în prezenţa vinovăţiei, atrage răspunderea penală. 

2) A doua condiţie constă în faptul că în procesul reţinerii infractorului 
dauna este cauzată nemijlocit persoanei reținute. Ea poate avea caracter fizic 
(vătămări ale integrității corporale sau ale sănătăţii de diferite grade) sau pa- 
trimonial (deteriorarea sau distrugerea bunurilor). Apreciem că o cauzare de 
daune în procesul efectuării reţinerii prezintă mijlocul şi nicidecum scopul 
realizării acesteia. 

3) În procesul reţinerii este absolut necesar să fie respectată şi o altă con- 
diție, care constă în faptul că, ţinând seama de toate circumstanţele cauzei, nu 
a fost posibil să se acționeze în alt mod, metoda cu care s-a realizat reținerea 
constituind unicul mijloc de efectuare a acesteia (de pildă, persoana încearcă 
să fugă, opune rezistenţă şi, ca urmare, față de a ea este aplicată forța fizică). 

4) Dauna cauzată în procesul reţinerii trebuie să fie proporțională, să co- 
respundă caracterului și gradului prejudiciabil al faptei săvârşite de infractor, 
personalităţii acestuia, precum şi circumstanțelor în care s-a realizat reținerea. 
Dacă pornim de la faptul că infracțiunea reprezintă o faptă cauzatoare de un 
anumit prejudiciu, iar reținerea este acțiunea prin care se aduce o daună in- 
fractorului, atunci reținerea va fi proporţională în cazul în care dauna cauzată 
infractorului nu a depăşit vădit prejudiciul pe care el însuși l-a provocat. 

În literatura juridică de specialitate s-au conturat mai multe opinii refe- 
ritoare la mărimea daunei cauzate în condiţiile reţinerii infractorului. Unii 
autori sunt de părerea că dauna trebuie să fie minimă, excluzând totalmente 
posibilitatea provocării morţii în procesul reţinerii, întrucât astfel nu s-ar rea- 
liza scopul reţinerii, care constă în realizarea sarcinilor justiţiei. Alţii susțin 
că nu este necesar să limităm măsurile întreprinse în scopul reţinerii infrac- 
torului la condiţiile stării de extremă necesitate (ca dauna cauzată să fie mai 
mică în raport cu dauna evitată). Dauna cauzată în procesul reţinerii poate fi şi 
mai mare în raport cu dauna pe care a cauzat-o personal infractorul săvârşind 
infracţiunea!S. În ce ne priveşte, susţinem cea de a doua concepţie, cu o speci- 

ficare: cauzarea unei vătămări grave integrității corporale sau sănătăţii, iar în 
cazuri excepţionale, a morţii persoanei, va fi legitimă numai în cazul săvârşirii 
intenţionate de către infractor a infracțiunii grave, deosebit de grave sau ex- 
cepțional de grave, sau atunci când acesta a opus rezistență cu aplicarea armei. 
În acest context trebuie să se acorde importanţă faptului că persoana care 
efectuează reținerea nu are întotdeauna posibilitatea de a alege măsura de reți- 
nere care să fie proporţională gradului prejudiciabil al infracțiunii comise. De 
aceea urmează a fi considerată nondelincventă, legală reținerea infractorului 
în procesul căreia acestuia i-a fost cauzată o daună mai mică, egală sau puţin 
mai mare comparativ cu dauna pe care el însuși a provocat-o. 

5) Ultima condiţie ce se referă la acest grup constă în faptul că este absolut 
interzisă depăşirea măsurilor necesare pentru realizarea reţinerii, adică ne- 
corespunderea vădită a infracţiunii comise împrejurărilor efectuării reţinerii, 
cauzarea de daune care nu corespund vădit situaţiei reţinerii etc. De pildă, 
atunci când infractorul putea fi imobilizat prin legare, acesta a fost împuşcat 
în picior, ca să nu fugă. Împrejurările în care este efectuată reținerea sunt in- 
fluențate de mai mulţi factori, cum ar fi: numărul reţinuţilor, comportarea 
lor, gradul de rezistență opusă, timpul reţinerii, prezența armei etc. Codul 
penal al Republicii Moldova nu conţine vreo dispoziţie prin care ar reglemen- 
ta depăşirea măsurilor reţinerii, spre deosebire de Codul penal al Federaţiei 
Ruse, care, în alin. (2) al art. 38, prevede această situaţie, şi în conformitate cu 
care depăşirea măsurilor necesare pentru reținerea persoanei care a comis o 
infracțiune atrage după sine răspunderea penală doar în cazul provocării in- 
tenționate a prejudiciului. Cauzarea din imprudenţă a unei daune grave sau 
mai puţin grave sănătăţii sau patrimoniului criminalului nu este pasibilă de 
răspundere şi pedeapsă penală. 

Determinarea existenţei situaţiei privind depăşirea limitelor reţinerii 
infractorului prezintă anumite dificultăți. Reţinerea infractorului, potrivit 
art. 37 din CP al RM, este însoţită de săvârșirea unei fapte prevăzute de le- 
gea penală, adică prejudiciabilă. În cazul depăşirii limitelor reţinerii dauna 
cauzată în procesul efectuării acesteia trebuie să se afle într-o vădită necores- 
pundere cu caracterul şi gradul prejudiciabil al infracțiunii săvârşite de cel 
reținut. Dar infracțiunea, absolut în toate cazurile, reprezintă o faptă concretă, 
ce se caracterizează printr-un anumit grad şi caracter prejudiciabil. Iar gradul 
prejudiciabil depinde în primul rând de volumul prejudiciului cauzat. Deci 
depăşirea limitelor reţinerii persoanei care a săvârşit o infracţiune se exprimă 
prin necorespunderea vădită, excesivă a daunei pricinuite de infractor cu dau- 
na cauzată acestuia. Pentru existența depăşirii limitelor reţinerii este absolut 
necesar și următorul fapt: cauzarea unei daune excesive să nu fi fost provocată 

de o necesitate anume apărută la acel moment. Aceasta înseamnă că dacă reţi- 
nerea persoanei este posibilă fără cauzarea unei daune esenţiale, considerabile, 
atunci provocarea acesteia este inadmisibilă. De menţionat aici şi altceva: cau- 
zarea unei daune vădit excesive nu trebuie să fie generată de situaţie, care este 
în toate cazurile schimbătoare. 

De pildă, dacă persoana care a săvârşit o infracțiune, încercând să fugă, 
s-a împiedicat şi a căzut, nu mai este necesară cauzarea unei daune acesteia în 
procesul reţinerii. 

Analizând instituţia reţinerii infractorului, este necesar să atragem atenţia 
asupra faptului că, potrivit alin. (1) al art. 14 din CP al RM, infracţiunea repre- 
zintă fapta prejudiciabilă, prevăzută de legea penală, săvârşită cu vinovăţie şi 
pasibilă de pedeapsă penală. 

În conformitate cu art. 21 din Constituţia RM şi cu alin. (1) al art. 8 din 
CPP al RM, orice persoană acuzată de săvârşirea unei infracțiuni este prezu- 
mată nevinovată până când vinovăția sa va fi dovedită în mod legal, în cursul 
unui proces judiciar public. 

Potrivit alin. (2) al art. 25 din CPP al RM, “Nimeni nu poate fi declarat 
vinovat de săvârşirea unei infracțiuni, precum şi supus unei pedepse penale, 
decât în baza hotărârii definitive a instanţei de judecată, adoptată în condiţiile 
prezentului Cod”. 

Instituţia reţinerii se referă la persoana care a săvârşit o infracțiune. Fapta 
nu poate fi recunoscută infracțiune dacă această calitate nu i se atribuie de 
către instanţa de judecată. Ţinând seama de conţinutul art. 37 din CP al RM, 
vedem că persoana poate fi reținută penal până în momentul pronunțării 
sentinţei, adică până în momentul declarării ei vinovate de săvârşirea unei 
infracțiuni. Aici însă se poate observa o contradicţie, deoarece în momentul 
efectuării reţinerii nu există convingerea că persoana reținută va fi declarată 
ulterior vinovată de comiterea acelei infracțiuni. Mai mult ca atât, de cele mai 
dese ori în procesul reţinerii însoţite de cauzarea unei anumite daune nu există 
certa convingere că cel care a comis fapta nu este persoană iresponsabilă sau 
minoră. La fel nu există convingerea dacă fapta săvârşită de persoană conţine 
sau nu semnele unei componenţe a infracțiunii descrise în Partea specială a Co- 
dului penal. Acest lucru nu prezintă dificultăţi pentru colaboratorii organelor 
de poliţie şi pentru alți lucrători ai organelor de drept din obligaţiile cărora face 
parte şi lupta cu criminalitatea, aceştia cunoscând, de altfel, prevederile legi- 
slației penale. Problema în cauză însă este dificilă pentru cetăţenii simpli, care 
nu au studii juridice. Suntem de acord că fiecare cetăţean trebuie să cunoască 
faptul că atentatele la viața şi sănătatea persoanei, la proprietate, la securitatea 
statului, în prezenţa vinovăţiei, sunt pasibile de răspundere şi pedeapsă penală. 

Dar cum rămâne cu toate celelalte fapte prevăzute de legea penală drept infrac- 
ţiuni? Nu trebuie trecut cu vederea nici faptul că reținerea penală a persoanei ce 
a comis o faptă care, deşi formal conţine semnele unei fapte prevăzute de legea 
penală, dar, fiind lipsită de importanţă, nu prezintă gradul prejudiciabil al unei 
infracțiuni prevăzute la alin. (2) al art. 14 din CP al RM (un delict administra- 
tiv, o faptă disciplinară), nu poate fi considerată legală, drept cauză care înlătu- 
ră caracterul penal al faptei. În legătură cu aceasta, credem că ar fi binevenită 
o Hotărâre a Plenului Curţii Supreme de Justiţie în problema respectivă, prin 
care s-ar înlătura orice subiectivism în soluționarea situațiilor de acest tip. 

Legitima apărare şi reținerea infractorului au multe puncte de tangenţă. 

Ambele instituţii conţin aceeaşi caracteristică, care constă în faptul că 
persoanei îi sunt cauzate prejudicii fizice sau patrimoniale. Drept temei pen- 
tru realizarea acestora serveşte comiterea unor fapte ilegale de către cetăţeni. 
Coincide în esenţă şi caracteristica proporționalității dintre fapte şi semnele 
depăşirii limitelor lor. 

Cu toate acestea, între instituţiile sus-menţionate există deosebiri esenția- 
le, la care ne vom referi în continuare. Legitima apărare are un singur temei, 
care constă în săvârşirea de către persoană (atacant) a unei fapte prejudiciabile. 
Reţinerea, ca instituţie a dreptului penal, are la bază două temeiuri: săvârşirea 
unei infracțiuni, precum şi încercarea persoanei de a fugi, astfel eschivându-se 
de la răspundere şi pedeapsă penală. 

Legitima apărare este admisă împotriva faptelor prejudiciabile săvârşite 
de minori sau persoane iresponsabile. Reţinerea acestora este inadmisibilă, în- 
trucât faptele lor nu conţin semnele componenţei infracțiunii. 

Dreptul la legitima apărare apare în procesul săvârșirii atentatului şi tenta- 
tivei, pe când reținerea, de regulă, are loc după consumarea infracțiunii . 

În procesul legitimei apărări, având în vedere caracterul şi pericolul atacului, 
se admite cauzarea oricărei daune fizice atacantului. În cazul reţinerii infracto- 
rului, dauna cauzată, în general, trebuie să fie proporțională cu dauna provocată 
de infractor, cauzarea morții în procesul reţinerii fiind o măsură excepțională. 

Scopul acţiunilor săvârşite în legitimă apărare constă în protejarea valorilor 
şi a intereselor publice, arătate în art. 36 din CP al RM, de atentate infracţionale, 
reprimarea acestora. În cazul reţinerii infractorului scopul acesteia, conform 
art. 37 din CP al RM, este predarea lui organelor de drept în vederea realizării 
sarcinilor justiţiei şi a prevenirii comiterii unor noi infracțiuni de către acesta. 

Apărarea este recunoscută legitimă şi atunci când cel ce se apăra a avut şi 
alte posibilități de a evita cauzarea prejudiciului (de pildă, chemarea în ajutor, 
fuga etc.). 

Cauzarea prejudiciului persoanei care a săvârşit o infracţiune se admite 
numai în cazul când, ţinând seama de toate circumstanţele cauzei, reținerea 
prin alte metode este imposibilă. 

În cazul legitimei apărări, atacantului i se poate cauza o daună mai mică, 
egală sau mai mare; în procesul reţinerii infractorului (după regula generală) 
acestuia i se poate cauza o daună minimă sau corespunzătoare cu paguba pro- 
vocată de el. 


Secţiunea a IV-a. STAREA DE EXTREMĂ NECESITATE 


$1. Noţiune şi caracterizare 


Potrivit alin. (1) al art. 38 din CP al RM, nu constituie infracțiune fapta, 
prevăzută de legea penală, săvârșită în stare de extremă necesitate. 

“Este în stare de extremă necesitate — se arată în alin. (2) al art. 38 din CP al 
RM - persoana care săvârşeşte fapta pentru a salva viaţa, integritatea corporală 
sau sănătatea sa, a altei persoane ori un interes public de la un pericol iminent 
care nu poate fi înlăturat altfel.” 

În conformitate cu prevederile alin. (3) al art. 38 din CP al RM, “nu este 
în stare de extremă necesitate persoana care, în momentul săvârşirii faptei, îşi 
dădea seama că provoacă urmări vădit mai grave decât cele care s-ar fi putut 
produce dacă pericolul nu era înlăturat”. 

În antichitate se spunea că “necesitas non habet legem”, acolo unde do- 
mină starea de extremă necesitate nu mai există loc pentru lege, faptele nu se 
pedepsesc. 

Pravila lui Vasile Lupu (ca, de altfel, şi cea a lui M.Basarab şi Condica 
criminală a lui Sturdza) conţineau dispoziţii cu privire la nepedepsirea faptei 
săvârşite în extremă necesitate: “cela ce va face greşeala la nevoie ... acela nu se 
cheamă că a greşit cu înşelăciune”. 

Legislaţiile penale moderne admit starea de extremă necesitate ca pe o cauză 
care înlătură caracterul penal al faptei (Codul penal al României, art.45; Codul 
penal al Federaţiei Ruse, art. 39; Codul penal al Japoniei, art. 37 etc.). Acţiunile 
legate de înlăturarea unui pericol pot fi îndeplinite de către absolut toţi cetăţenii, 
aici fiind vorba, de fapt, de un drept şi nu de o obligaţie a acestora. Dar există o 
categorie de persoane (medicii, polițiștii, angajaţii din serviciul antiincendiar) 
pentru care îndeplinirea acţiunilor de înlăturare a pericolului constituie o obli- 
gaţie de serviciu. Fapta săvârşită în stare de extremă necesitate nu constituie 
infracțiune, deoarece nu este săvârşită cu vinovăţie, persoana acționând din 
necesitate şi nu în vederea comiterii unei fapte prevăzute de legea penală. 


316 DREPT PENAL. PARTEA GENERALĂ 





Sub aspect procesual, constatarea stării de extremă necesitate are drept 
consecinţă scoaterea persoanei de sub urmărirea penală (alin. (1) al art. 284 
din CPP al RM) şi încetarea urmăririi penale (pct. 2) din alin. (1) al art. 285 
din CPP alRM). 

Ca şi legitima apărare, starea de extremă necesitate este reglementată şi 
de Codul cu privire la contravenţiile administrative al RM, care stabileşte în 
art. 17: “Nu urmează a fi trasă la răspundere administrativă persoana care, deşi 
a săvârşit o acţiune prevăzută de prezentul Cod sau de alte acte normative ce sta- 
bilesc răspunderea administrativă pentru contravenţii, a acționat însă în stare de 
extremă necesitate, adică pentru înlăturarea unui pericol ce amenință ordinea de 
stat sau publică, proprietatea, drepturile şi libertăţile cetățenilor, modul stabilit 
de administrare, dacă pericolul acesta în împrejurările date nu putea fi înlăturat 
prin alte mijloace şi dacă prejudiciul cauzat este mai mic decât cel evitat”. 

Viaţa a demonstrat că omul și bunurile sale pot fi expuse nu numai perico- 
lelor rezultând din agresiunile deliberate ale unor indivizi, dar şi unor pericole 
generate de diferite evenimente, energii sau întâmplări cu caracter accidental, 
cum ar fi cutremurele, inundaţiile, alunecările de teren, incendiile, defecțiunile 
tehnice ale unor mecanisme lucrătoare, comportamentul agresiv al animalelor 
etc., pericole care pot fi înlăturate numai prin săvârşirea unor fapte prevăzute 
de legea penală. Deci, starea de extremă necesitate se prezintă ca o ciocnire de 
interese ocrotite de legea penală şi apare în cazul în care legiuitorul admite sa- 
crificarea valorii mai puţin importante în favoarea celei mai importante”. De 
cele mai dese ori faptele comise în stare de extremă necesitate se manifestă prin 
acțiuni active, însă există situaţii când fapte de acest gen se realizează prin inac- 
ţiuni. Acest lucru se întâmplă atunci când apariţia stării de extremă necesitate a 
fost generată de ciocnirea a două obligații, persoana preîntâmpinând cauzarea 
unui prejudiciu mai mare prin intermediul neexecutării unei alte obligaţiuni 
(de pildă, medicul este chemat concomitent să acorde ajutor medical la doi bol- 
navi, unul fiind într-o stare mai grea. Vizitându-l pe acesta, medicul este silit să 
inacționeze în condiţiile stării de extremă necesitate față de celălalt bolnav). 

În cazul stării de extremă necesitate suntem în prezenţa situaţiei în care 
pericolul ameninţă o valoare sau un interes public apărat de lege şi pentru 
înlăturarea acestuia se cauzează un prejudiciu unei alte valori, care la fel este 
apărată de lege. Dacă în asemenea condiţii persoana provoacă o daună mai 
mică în raport cu urmarea care s-ar fi putut produce, suntem în prezența stării 
de extremă necesitate. 





YA. A. IIUOHTKOBCKUIĂ, Kypc cosemckozo yzonosnozo npaea, MockBa, 1970, rom 2, c. 380. 

$2. Condiţiile stării de extremă necesitate 


Ca şi în cazul legitimei apărări, condiţiile în care o faptă prevăzută de legea 
penală va fi considerată ca fiind săvârşită în stare de extremă necesitate sunt 
expres prevăzute de legea penală în art. 38 din CP al RM. 

Întrucât prin săvârşirea faptei de salvare a valorilor apărate de lege sunt 
provocate daune altor valori protejate de aceasta, a fost necesară determinarea 
condiţiilor în care starea de extremă necesitate va fi considerată legitimă, drept 
cauză care înlătură caracterul penal al faptei. 

Starea de extremă necesitate implică (la fel ca legitima apărare) două laturi: 

1) pericolul; 

2) salvarea de la pericol. 

Reieşind din aceasta, condiţiile prevăzute de lege pentru existenţa stării 
de extremă necesitate se referă unele la pericol, altele la fapta săvârşită pentru 
salvarea de la pericol. 


Condiţiile privind pericolul 


Starea de extremă necesitate presupune mai întâi ivirea pericolului care 
determină actul de salvare. Prin pericol se înțelege o primejdie pentru valorile 
prevăzute şi apărate de lege'*. Am menţionat deja că în cazul stării de extremă 
necesitate pericolul este generat în principiu de un eveniment obiectiv acci- 
dental, cum ar fi o faptă naturală (de exemplu, un incendiu provocat de fulger, 
inundaţii, un cutremur, înzăpeziri), sau se poate datora unei energii umane (de 
pildă, o comportare imprudentă care provoacă un incendiu), sau unor situaţii 
provenind din partea unor animale, precum şi altor împrejurări. 

Pericolul, oricare ar fi sursa sa, pentru a justifica o intervenţie în limitele 
stării de extremă necesitate, trebuie să întrunească următoarele condiţii: 

a) să fie iminent; 

b) să amenințe valorile indicate limitativ în alin. (2) al art. 38 din CP al 

RM; 

c) să fie inevitabil. 

a) Pericolul să fie iminent - este prima condiţie pe care trebuie s-o reali- 
zeze pericolul, ceea ce înseamnă că acesta ameninţă cu producerea sa, este în 
imediată apropiere a înfăptuirii sale fără a mai fi posibilă luarea unor măsuri 
de preîntâmpinare a sa. În literatura de specialitate se dezvoltă această condiţie, 
specificându-se că “cu atât mai mult va exista starea de necesitate atunci când 





15  M. Zolyneak, M. Michinici, Drept penal. Partea generală, laşi, Editura Fundaţiei “Che- 
marea”, 1999, p. 272. 

pericolul a încetat de a fi iminent şi a devenit actual, adică s-a declanşat””. 


În acest ultim caz însă este absolut necesară existența condiţiei, ca pericolul 
declanşat deja să nu fi adus o daună valorilor ocrotite de lege, deoarece astfel ac- 
tul de salvare nu ar mai fi necesar. Deci, un pericol depărtat, trecut sau viitor nu 
justifică aplicarea constrângerii fizice şi nu realizează, astfel, starea de extremă 
necesitate. Condiţia privitoare la iminenţa pericolului trebuie să fie cercetată şi 
stabilită în raport cu momentul în care a fost săvârşită fapta de salvare. 

b) Pericolul să amenințe valorile indicate limitativ în alin. (2) al art. 38 
din CP al RM - valorile sociale care pot forma obiectul acțiunii de salvare în 
cazul stării de extremă necesitate sunt expres şi limitativ prevăzute de lege. 
Astfel, alin. (2) al art. 38 din CP AL RM include în această categorie viaţa, in- 
tegritatea corporală sau sănătatea persoanei sau a alteia şi interesul public. Din 
enumerarea acestor valori importante amenințate reiese, implicit, caracterul 
grav al pericolului. În cazul stării de extremă necesitate valorile personale 
ocrotite sunt mai limitate în raport cu cazul legitimei apărări. Explicaţia acestei 
diferenţe rezidă în faptul că, în ipoteza stării de extremă necesitate, înlăturarea 
pericolului este legată de vătămarea unui interes just al unei terțe persoane. De 
aceea, pentru ca să fie legitimă vătămarea unui astfel de interes just al altuia, 
este necesar ca pericolul să poată avea consecinţe iremediabile”. Cunoaştem 
faptul că, există urmări ireparabile doar atunci când este vorba de viața omului, 
de sănătatea şi integritatea corporală a acestuia, care reprezintă de fapt valori 
ireparabile (cu unele excepţii, ce ţin de sănătatea persoanei), celelalte valori 
personale ocrotite de instituţia legitimei apărări — drepturile persoanei - sunt 
reparabile şi, ca atare, pentru înlăturarea pericolului care le ameninţă, nu este 
justificată lezarea unei alte persoane. Cu privire la persoană, în cazul stării de 
extremă necesitate nu importă dacă viaţa, integritatea corporală sau sănătatea 
caracterizează un minor sau major, responsabil sau iresponsabil, ori statutul 
social al acesteia. Este regretabil faptul că legislația penală a ţării noastre nu 
include în categoria valorilor enumerate şi bunul important al persoanei, pre- 
văzut, de altfel, expres în Codul penal al României și implicit în cel al Federaţiei 
Ruse. După cum s-a arătat în literatura de specialitate din România, prin bun 
important se înţelege entitatea patrimonială care prin substanța, destinaţia, 
valoarea sa artistică, ştiinţifică, istorică etc. sau chiar afectivă legitimează 
omeneşte şi juridic efectuarea acţiunii de salvare”. Deci nu orice bun poate fi 





19 V. Dobrinoiu, Gh. Nistoreanu ş.a. Drept penal. Partea generală, Bucureşti, Europa Nova, 


1999, p. 301. 
% Ibidem, p. 301. 


AV. Dongoroz şi colab., Explicații teoretice ale Codului penal român, Bucureşti, Editura 


Academiei Române, ALL BECK, 2003, p. 327. 

salvat în condiţiile stării de extremă necesitate, o atare stare existând, potrivit 
Codului penal român, numai atunci când se intervine pentru salvarea unui bun 
important (cazul în care pompierii distrug o parte a unei clădiri pentru a evita 
declanşarea ulterioară a incendiului din cauza unui vânt puternic; atunci când 
persoana pătrunde prin efracţie în apartamentul vecinului său pentru a opri o 
scurgere de apă care pune în pericol bunuri importante etc.). 

De altfel, chiar Constituţia RM prevede, în alin. (2) al art. 29, că domi- 
ciliul este inviolabil, însă se admit excepţii: lit. b) — pentru înlăturarea unei 
primejdii care ameninţă viața, integritatea fizică sau bunurile unei persoane; 
lit. c) — pentru prevenirea răspândirii unei epidemii. 

Obiect al actului de salvare poate fi şi interesul public, având același sens 
ca şi în cazul legitimei apărări şi a cărui salvare constituie o îndatorire pentru 
orice persoană. 

c) Pericolul să fie inevitabil — aceasta presupune că pericolul nu poate 
fi înlăturat decât prin săvârşirea unei fapte prevăzute de legea penală, adică 
prin sacrificarea altei valori protejate de lege. Dacă se constată că pericolul 
putea fi evitat prin fugă, ascundere sau în alt mod, acesta nu se va considera 
inevitabil. Deci, nu orice acțiune de salvare poate fi raportată la instituţia stării 
de extremă necesitate, ci doar aceea care se realizează prin fapte prevăzute de 
legea penală. Din acest punct de vedere, acțiunea de salvare poate interveni în 
forme foarte variate, ca omorul, vătămarea gravă a persoanei, încălcarea regu- 
lilor securităţii circulaţiei rutiere, sustragerea unui autoturism etc. Aprecierea 
dacă pericolul nu putea fi înlăturat şi prin alte mijloace este o problemă de 
fapt şi va reprezenta întotdeauna rezultatul unei examinări complexe a tuturor 
împrejurărilor cauzei. În acest context, trebuie să se aibă în vedere şi cerința 
ca persoana care a acționat personal să fi considerat că pericolul nu putea fi 
înlăturat prin alte mijloace, chiar dacă în realitate existau și alte posibilități 
de înlăturare a acestuia, pe care el nu le-a prevăzut. De asemenea prezintă 
importanţă faptul că posibilităţile de înlăturare a pericolului — chiar apărut în 
aceleași împrejurări - pot fi percepute diferit de o persoană sau alta, în funcţie 
de starea psihică a celui aflat în fața unui pericol. 


Condiţiile privind actul de salvare 


A doua latură a stării de extremă necesitate o constituie actul de salvare a 
valorilor arătate în alin. (2) al art. 38 din CP al RM, care, la rândul său trebuie 
să îndeplinească următoarele condiţii: 

a) să se realizeze prin săvârşirea unei fapte prevăzute de legea penală; 

b) să fi constituit singurul mijloc de înlăturare a pericolului şi să fi fost 

necesară pentru înlăturarea lui; 

c) să nu fi cauzat urmări vădit mai grave decât cele ce s-ar fi produs în 

cazul neînlăturării pericolului. 

a) Să se realizeze prin săvârşirea unei fapte prevăzute de legea penală — este 
prima condiţie ce se referă la actul de salvare şi înseamnă că, pentru a se pune 
problema înlăturării caracterului penal al unei fapte comise în stare de extremă 
necesitate, este absolut necesar ca acea faptă să fie prevăzută de legea penală. Ca 
şi în cazul legitimei apărări, nu are importanţă calificarea juridică a faptei, pre- 
cum şi împrejurarea dacă fapta a fost săvârşită de persoana expusă pericolului 
sau de o altă persoană care a intervenit în ajutorul celei aflate în pericol. 

b) Să fi constituit singurul mijloc de înlăturare a pericolului şi să fi fost 
necesară pentru înlăturarea lui — această condiţie rezultă expres din conţi- 
nutul alin. (2) al art. 38 din CP al RM, care prevede că pericolul iminent nu 
putea fi înlăturat altfel decât prin săvârşirea acelei fapte. Dacă făptuitorul avea 
posibilitatea să înlăture pericolul şi prin alte mijloace, fără a săvârşi o faptă pre- 
văzută de legea penală, acesta este obligat să aplice celelalte metode existente, cu 
condiţia că şi-a dat seama de aceasta. În aprecierea posibilităţilor de înlăturare 
a pericolului în alt mod decât prin fapta prevăzută de legea penală se ţine seama 
de condiţiile de fapt şi de persoana celui care desfăşoară acțiunea de salvare”. 

Acţiunea de salvare este considerată necesară când se efectuează între mo- 
mentul în care pericolul a devenit iminent şi până la încetarea acestuia. 

C€) Să nu fi cauzat urmări vădit mai grave decât cele ce s-ar fi produs în 
cazul neînlăturării pericolului — prin această condiţie, prevăzută de alin. (3) 
al art. 38 din CP al RM, legea a impus o anumită limită acțiunii de salvare, a 
fixat o anumită proporţie între prejudiciul cauzat şi cel evitat. Dacă făptuitorul 
şi-a dat seama că prin fapta sa provoacă urmări vădit mai grave decât cele care 
s-ar fi putut produce în caz că pericolul nu era înlăturat, el nu va mai acţiona 
sub imperiul stării de extremă necesitate, urmând să răspundă penal potrivit 
legii. Dacă prin faptă s-au cauzat urmări mai grave, iar făptuitorul nu şi-a dat 
seama în momentul săvârşirii faptei că dauna va fi mai mare, fapta urmează a 
fi considerată comisă în stare de extremă necesitate. Vedem că persoana care 
acționează pentru salvarea valorilor sociale de la pericolul iminent trebuie să 
aibă atât reprezentarea gravității pericolului, a urmărilor acestuia, cât şi a ur- 
mărilor faptei de salvare”. 

Cu toate că şi legitima apărare, şi starea de extremă necesitate sunt insti- 
tuţii ale dreptului penal care înlătură caracterul penal al faptei, pe lângă toate 





2  C. Mitrache, Cr. Mitrache, Drept penal român. Partea generală, Bucureşti, Universul 

2 "T. Dima, Drept penal. Partea generală. Curs, vol. I, Bucureşti, Lumina Lex, 2001, p. 282. 

asemănările care le caracterizează, acestea se mai şi deosebesc esenţial între 
ele, deosebiri la care ne vom referi în continuare. 

Drept izvor de apariţie a pericolului în cazul legitimei apărări sunt faptele 
prejudiciabile ale persoanelor fizice. 

În cazul stării de extremă necesitate, ca izvor de pericol putem avea nu 
numai faptele oamenilor, ci şi calamităţile naturale, sociale, diferite procese 
fiziologice şi biologice, acţiunile agresive ale animalelor, defecțiunile mecanis- 
melor etc. 

În cazul legitimei apărări prejudiciul poate fi cauzat doar persoanei care 
atacă (atacantului), pe când în cazul stării de extremă necesitate, de cele mai 
dese ori, acesta este cauzat unei persoane terțe ale cărei acțiuni, de fapt, nu au 
generat apariţia situaţiei date. 

Apărarea va fi considerată legitimă atunci când dauna cauzată este mai 
mică, egală sau mai mare în raport cu cea evitată. În cazul stării de extremă 
necesitate, dauna cauzată trebuie să fie mai mică în raport cu cea evitată. 

Legitima apărare se admite şi atunci când cel ce se apăra a avut şi alte po- 
sibilități pentru apărarea valorilor arătate la alin. (2) al art. 36 din CP al RM, 
dar a recurs la cauzarea unui oarecare prejudiciu. 

Modul în care s-a acţionat în cazul stării de extremă necesitate trebuie să 
reprezinte unicul mijloc de înlăturare a pericolului; dacă au existat alte posibi- 
lităţi pentru înlăturarea acestuia, nelegate de cauzarea unui prejudiciu, starea 
de extremă necesitate nu mai poate fi invocată. 

Potrivit alin. (1) al art. 1401 din CC al RM, nu este pasibil de reparaţie 
prejudiciul cauzat de o persoana în stare de legitimă apărare dacă nu a depăşit 
limitele ei, spre deosebire de restituirea prejudiciului cauzat în stare de extre- 
mă necesitate, conform alin. (1) al art. 1402 din CC al RM, care prevede că 
prejudiciul cauzat de o persoană în caz de extrema necesitate urmează a fi 
reparat de ea. 


Secţiunea a V-a. CONSTRÂNGEREA FIZICĂ SAU PSIHICĂ 


Constrângerea fizică 


O altă cauză care înlătură caracterul penal al faptei este constrângerea fizică. 

Această cauză este consacrată în alin. (1) al art. 39 din CP al RM, care 
prevede că “Nu constituie infracțiune fapta, prevăzută de legea penală, care a 
cauzat daune intereselor ocrotite de lege ca rezultat al constrângerii fizice sau 
psihice, dacă în urma acestei constrângeri persoana nu putea să-şi dirijeze ac- 
țiunile”. 

În baza acestei prevederi legale se poate defini constrângerea fizică, denu- 
mită şi forță majoră, ca fiind presiunea pe care o forţă (o energie activă), căreia 
nu i se poate rezista, o exercită asupra energiei fizice a unei persoane în așa fel 
încât această energie este scoasă de sub acțiunea conştiinţei şi voinței persoanei 
constrânse, devenind, sub aspect material, cauza unei fapte ilicite. 

În condiţiile constrângerii fizice, făptuitorul îşi dă perfect seama că acțio- 
nează ca un simplu instrument sub influenţa unei energii străine, săvârşind o 
faptă prevăzută de legea penală, dar, neputând opune rezistenţă energiei care-l 
oprimă, adoptă conduita care îi este impusă. 

O faptă comisă sub imperiul constrângerii fizice nu constituie infracțiune, 
deoarece îi lipseşte trăsătura esenţială a vinovăţiei, sub aspectul factorului 
volitiv, întrucât vinovăția nu poate exista când făptuitorul nu are libertate de 
acțiune. Fapta nefiind infracțiune, pe cale de consecință, acesta nu atrage răs- 
punderea penală. Răspunderea civilă este înlăturată şi ea în principiu. 

În practica judiciară cele mai multe fapte prevăzute de legea penală săvâr- 
şite sub imperiul constrângerii fizice sunt fapte de inacțiune, făptuitorul fiind 
împiedicat să-şi îndeplinească obligaţiile legale (de exemplu, autorul unui furt 
îl imobilizează pe paznic, silindu-l să-şi încalce îndatoririle de serviciu de a 
da alarma, sau un militar aflat în concediu nu se poate întoarce în unitate din 
cauza înzăpezirii căii ferate, ori un gardian imobilizat de câţiva deţinuţi nu 
poate împiedica evadarea altui deţinut). 

În acest sens nu este exclusă acțiunea ca manifestare a faptei, atunci când 
făptuitorul este un simplu instrument la comanda unei energii străine (de pil- 
dă, o persoană conduce în mod forțat mâna altei persoane, silind-o să falsifice 
un act oficial). 

Constrângerea fizică, în calitate de cauză care înlătură caracterul penal al 
faptei, în legislaţia penală a țării noastre este reglementată pentru prima dată 
de Codul penal din 2003. Codul penal al Republicii Moldova din 1961 nu pre- 
vedea nici constrângerea fizică, nici constrângerea psihică drept cauze de înlă- 
turare a caracterului penal al faptei. În pct. 3) din alin. (1) al art. 37 al acestuia 
se prevedea, ca o circumstanţă atenuantă, împrejurarea că infracțiunea a fost 
săvârşită sub influența unei ameninţări sau constrângeri, adică atunci când 
acestea nu sunt de natură să excludă vinovăția. 

Actualmente, în legiuirile penale ale diferitelor state se cuprind dispoziţii 
cu privire la formele constrângerii examinate în acest capitol (România — 
art. 46 din CP; Federaţia Rusă - art. 40 din CP; Ungaria - $23 din CP). 

Cauzarea unei daune în condiţiile constrângerii fizice are multe puncte de 
tangenţă cu celelalte cauze care înlătură caracterul penal al faptei şi, în primul 
rând, cu starea de extrema necesitate. În ambele situaţii este prezentă o cir- 

cumstanţă excepţională sub imperiul căreia persoana este silită să acţioneze. 
Autonomia acestei instituţii, prevăzută în dispoziţiile art. 39 din CP al RM, re- 
iese din condiţiile acesteia, care urmează a fi îndeplinite pentru existența ei: 

1) să existe o constrângere fizică asupra persoanei care comite fapta pre- 

văzută de legea penală; 

2) persoana constrânsă să nu fi avut posibilitatea de a rezista faptei de 

constrângere; 

3) să se săvârşească o faptă prevăzută de legea penală. 

1. Să existe o constrângere fizică asupra persoanei care comite fapta pre- 
văzută de legea penală. 

O primă condiţie impune intervenţia unei energii străine care acționează 
direct asupra celui constrâns, şi anume asupra fizicului persoanei și nu a voin- 
ţei acesteia. 

Energia trebuie să acționeze în momentul săvârșirii faptei. Energia fizică 
străină, care împiedică pe cel constrâns să-şi dirijeze în mod liber voinţa poa- 
te consta în energia unei persoane (de exemplu, o persoană forțează pe o altă 
persoană să semneze un act fals sau funcţionarul ce asigură circulația pe căile 
ferate este imobilizat şi nu poate lăsa bariera la pasaj în timpul trecerii unui 
tren, ca rezultat producându-se accidente soldate cu victime omeneşti și pagu- 
be materiale). De asemenea situaţia dată poate consta şi într-un fenomen na- 
tual (de exemplu, o înzăpezire, o avalanșă, un vânt puternic) sau într-un proces 
fiziologic care împiedică prsoana constrânsă să acționeze conform obligațiilor 
sale (de pildă, un atac de cord). De altfel, pentru înlăturarea caracterului penal 
al faptei nu are nici o importanţă faptul dacă persoanele care au exercitat con- 
strângerea erau sau nu responsabile. 

2. Persoana constrânsă să nu fi avut posibilitatea de a rezista faptei de 
constrângere. 

Pentru a fi îndeplinite condiţiile prevăzute de lege pentru incidenţa dis- 
poziţiilor înscrise în alin. (1) al art. 39, nu este suficient ca fapta prevăzută de 
legea penală să se fi intercalat în raportul de cauzalitate declanșat de energia 
fizică străină - deci să fie săvârşită din cauza constrângerii —, ci mai este nece- 
sar ca făptuitorul să nu fi putut rezista acesteia, să nu fi putut opune rezistență 
fără vre-un pericol pentru ea. Făptuitorul nu se poate opune forţei străine 
care acționează asupra sa când aceasta este evident superioară forţei proprii 
şi posibilităţilor pe care le are la îndemână pentru a o contracara, astfel i se 
anulează total posibilitatea de a acționa. Dacă persoana supusă constrângerii 
a avut posibilitatea să reziste forței de constrângere cu acele mijloace pe care 
le putea folosi fără pericol pentru ea, constrângerea nu este de natură să exclu- 
dă vinovăția persoanei care săvârşeşte, sub influența ei, o faptă prevăzută de 

legea penală şi deci nu înlătură caracterul penal al acesteia?. În acest context 
este necesar să menţionăm prevederile alin. (2) al art. 39 din CP al RM, care 
stabileşte: “Răspunderea penală pentru cauzarea de daune intereselor ocrotite 
de legea penală prin constrângere psihică sau fizică în urma căreia persoana 
menţine posibilitatea de a-şi dirija acțiunile se stabileşte în condiţiile art. 38” 
(starea de extremă necesitate). 

Pentru a stabili existența de fapt a constrângerii fizice, este necesar să 
analizăm în fiecare caz posibilitatea concretă pe care a avut-o cel constrâns de 
a înlătura efectele constrângerii, această posibilitate urmând să fie evaluată în 
funcţie de intensitatea energiei străine, precum şi de circumstanţele cauzei cu 
puterea şi cu mijloacele de opunere de care dispunea cel constrâns. Se poate 
întâmpla ca în fața aceleiași forţe de constrângere o persoană să fi avut posibi- 
litatea de a rezista, iar alta nu, datorită capacităţii lor diferite de a reacționa sau 
datorită unui complex de împrejurări diferite. 

Constrângerea fizică, fiind o cauză care înlătură caracterul penal al faptei, 
întemeiată pe lipsa trăsăturii esenţiale a vinovăţiei, produce efecte in personam 
numai asupra persoanelor efectiv constrânse. Desigur, pot exista situaţii în care 
acțiunea de constrângere a fost efectuată asupra a două sau mai multe persoane, 
în asemenea cazuri fiecare făptuitor beneficiind personal, în parte de cauza de 
înlăturare a caracterului penal al faptei (de ex., şoferii unui autocamion au fost 
constrânşi, imobilizaţi să lase să fie sustrasă marfa aflată în vehicul). 

În practică pot exista şi situaţii în care o persoană să fie silită prin con- 
strângere fizică să participe în calitate de autor sau complice la săvârşirea unei 
infracțiuni, ceilalți participanţi acționând neconstrânşi; în acest caz persoana 
constrânsă nu va răspunde ca participant pentru contribuţia sa la procesul co- 
miterii infracțiunii, caracterul penal al acestei contribuţii fiind înlăturat. 

Sub aspect procesual, săvârşirea faptei în condiţiile constrângerii fizice de 
fapt (ca şi celelalte categorii de cauze care înlătură caracterul penal al faptei) 
are drept consecinţă scoaterea persoanei de sub urmărirea penală, încetarea 
acesteia şi clasarea cauzei penale (art. 284-286 din CPP al RM). 

3. Să se săvârşească o faptă prevăzută de legea penală. 

Pentru a deveni incidentă instituția constrângerii fizice, este necesar ca 
fapta săvârşită din cauza ei să fie prevăzută de legea penală, deoarece numai 
în cazul săvârșirii unei fapte reglementate de legea penală se pune problema 
înlăturării caracterului penal al acesteia. Apreciem în acest sens că nu prezintă 
nici o importanţă încadrarea juridică a faptei, natura şi gravitatea acesteia. 





24 C. Bulai, op. cit., p. 249. 

Pentru existenţa condiţiei date nu interesează dacă fapta a fost consumată sau 
a rămas în etapa tentativei, dacă a fost săvârşită în participaţie sau nu. 


Constrângerea psihică 


Constrângerea psihică în calitate de cauză care înlătură caracterul penal al 
faptei este prevăzută de aceeaşi dispoziţie a alin. (1) al art. 39 din CP al RM, care 
determină condiţiile constrângerii fizice. Pornind de la conţinutul art. 39, se 
poate defini constrângerea psihică ca fiind situația în care o persoană săvârşeşte 
o faptă prevăzută de legea penală sub imperiul unei ameninţări cu un pericol 
grav pentru ea sau pentru o altă persoană, care nu poate fi înlăturat în alt mod. 

Şi în condiţiile constrângerii psihice, ca şi în cazul constrângerii fizice, 
făptuitorul îşi dă seama că acţionează sub presiunea unei constrângeri exer- 
citate prin amenințarea sa ori a altuia cu un pericol grav, dar, neputând înlă- 
tura pericolul în alt mod, adoptă conduita ce-i este impusă prin constrângere, 
adică săvârşirea unei fapte prevăzute de legea penală. Fără îndoială, persoana 
amenințată îşi dă seama de urmările faptei sale, însă voinţa ei nu este liberă, ci 
determinată, dirijată de cel ce exercită amenințarea, în consecinţă, fapta con- 
siderându-se săvârşită fără vinovăţie. 

În teoria dreptului penal sunt indicate şi alte temeiuri subsidiare, pentru 
care o faptă prevăzută de legea penală şi comisă în stare de constrângere psihi- 
că nu constituie infracțiune. 

Astfel, s-a arătat că sancţiunea ce s-ar aplica unei persoane care a acțio- 
nat constrânsă de o ameninţare ar fi inutilă şi ineficientă: inutilă - pentru 
că o persoană, dacă n-ar fi fost ameninţată, n-ar fi încălcat legea penală, nu 
este periculoasă şi, deci, nu trebuie corectată prin aplicarea pedepsei; inefica- 
ce — pentru că, pusă în situaţii asemănătoare, acea persoană se va lăsa condusă, 
întotdeauna, de instinctul său de conservare şi, când va trebui să aleagă între 
amenințarea prezentă cu un rău ireparabil şi amenințarea mai îndepărtată a 
pedepsei, va căuta în mod firesc să se sustragă cele dintâi şi va săvârşi fapta 
prevăzută de legea penală”. 

Constrângerea fizică şi constrângerea psihică, cu toate că sunt reglemen- 
tate de dispoziţiile aceleiaşi norme penale, reprezintă două modalităţi ale con- 
strângerii, care se deosebesc prin aceea că, în timp ce în cazul constrângerii 
fizice făptuitorul este determinat fizic să săvârşească o faptă prevăzută de legea 
penală, comportându-se ca un simplu instrument la comanda energiei străine, 
în cazul constrângerii psihice făptuitorul este determinat pe cale psihică să 

săvârşească o asemenea faptă, libertatea sa de voinţă şi acțiune fiind complet 
anihilată de ameninţarea la care este expus, el sau altul, la un pericol grav şi 
care nu putea fi înlăturat altfel?6. 

Constrângerea psihică a fost recunoscută ca o cauză de înlăturare a carac- 
terului penal al faptei numai în legislaţiile penale moderne. În vechile legiuiri, 
era dominantă regula că voința constrânsă este totuşi voinţă şi atrage răspun- 
derea. În lucrările privitoare la istoria dreptului penal se găsesc date din care 
rezultă însă că uneori constrângerea psihică era considerată ca o modalitate a 
constrângerii fizice, şi anume atunci când constrângerea psihică era realizată 
cu mijloace materiale. 

Cât priveşte reglementarea legală a acestei forme de constrângere, în Co- 
durile penale ale altor state ei îi sunt rezervate aceleași dispoziţii la care ne-am 
referit în paragraful precedent. 

Constrângerea psihică, ca şi cea fizică, se aseamănă cu legitima apărare 
şi cu starea de extremă necesitate, deosebindu-se însă, după cum se arată 
în expunerile ce urmează, de aceste două instituţii ale dreptului penal prin 
semnificaţia şi consecinţele juridico-penale ce i se atribuie prin îndeplinirea 
următoarelor condiţii: 

1) să existe o acţiune de constrângere asupra psihicului unei persoane 

prin ameninţare; 

2) persoana ameninţată sau o altă persoană trebuie să fie expusă unui 
pericol grav; 

3) pericolul vizat prin ameninţare trebuie să fie de aşa natură, încât să nu 
poată fi înlăturat în alt mod decât prin săvârşirea faptei prevăzute de 
legea penală. 

1. Să existe o acțiune de constrângere asupra psihicului unei persoane 

prin amenințare. 

Ca şi starea de extremă necesitate, constrângerea psihică este provocată 
de existenţa unui pericol, care, de data aceasta, este generat numai de fapta 
persoanei, mai precis, de o ameninţare asociată unei cereri adresate persoanei 
de a comite o anumită faptă prevăzută de legea penală. Amenințarea care este 
cauza psihică şi morală a săvârşirii faptei trebuie să provină de la persoana care 
urmăreşte realizarea faptei prevăzute de legea penală prin intermediul celui 
amenințat. Acesta are de ales între săvârşirea faptei şi producerea răului cu 
care este ameninţat el sau o altă persoană. 

Amenințarea poate fi verbală sau scrisă; uneori unei amenințări verbale i 
se poate asocia o ameninţare materială (de ex., descărcarea unui foc de armă 

în aer). Amenințarea, indiferent dacă este directă sau indirectă, verbală sau 
scrisă, trebuie să îndeplinească condiţia de a fi serioasă, în sensul că îi formea- 
ză celui amenințat convingerea că, dacă nu săvârşeşte fapta, răul cu care este 
amenințat el, sau o altă persoană, se va produce. 

2. Persoana amenințată sau o altă persoană trebuie să fie expusă unui 
pericol grav. 

Aşadar, este necesar ca persoanei amenințate să i se fi provocat prin ame- 
nințarea exercitată față de ea sentimentul că este expusă unui pericol grav. 
Pericolul poate să privească oricare dintre valorile legate de persoana umană, 
cum ar fi: viaţa, integritatea corporală, sănătatea, libertatea, demnitatea etc., 
fie că este vorba de persoana celui ameninţat, fie de orice altă persoană, inde- 
pendent de existenţa vreunei legături între aceasta şi cel ameninţat. 

Viaţa demonstrează că, de obicei, cel care exercită constrângerea amenință 
direct făptuitorul sau o rudă a acestuia - copil, părinte etc. —, întrucât în ase- 
menea condiţii tulburarea creată este deosebit de intensă, ceea ce dă certitudi- 
nea că cel amenințat va săvârşi fapta prevăzută de legea penală. 

Pericolul trebuie să fie grav, actual sau iminent, pe cale de a se înfăptui, 
existând certitudinea producerii sale. Dacă pericolul nu este grav, înseamnă că 
amenințarea n-a fost susceptibilă să producă acea presiune psihică ce caracte- 
rizează constrângerea psihică. În cazul în care se ameninţă cu un pericol po- 
sibil a se produce în viitor, iar persoana avea şi alte posibilități de a-l înlătura, 
nu se va putea invoca constrângerea psihică în calitate de cauză care înlătură 
caracterul penal al faptei săvârșite (spre ex., o scrisoare primită ce cuprinde 
amenințarea cu un pericol grav sau un telefon în acelaşi sens nu justifică 
săvârşirea unei fapte prevăzute de legea penală)”. 

3. Pericolul vizat prin amenințare trebuie să fie de așa natură, încât să 
nu poată fi înlăturat în alt mod decât prin săvârșirea faptei prevăzute de 
legea penală. 

Pentru înlăturarea caracterului penal al faptei, în cazul constrângerii 
psihice, este necesar ca cel constrâns să săvârşească fapta prevăzută de legea 
penală ca fiind singura modalitate de înlăturare a pericolului. Dacă pericolul 
putea fi înlăturat şi în alt mod (de ex., chemarea în ajutor), înseamnă că făp- 
tuitorul avea posibilitatea de a se sustrage presiunii la care era supus, folosind 
această altă cale şi evitând astfel încălcarea legii penale. Deci, dacă făptuitorul 
putea înlătura pericolul printr-o faptă neprevăzută de legea penală, el este obli- 
gat să săvârşească o astfel de faptă. 

Fapta săvârşită de cel ameninţat constituie infracţiune dacă se va dovedi că 
făptuitorul a avut şi alte mijloace de înlăturare a pericolului, de existenţa că- 
rora a fost conştient, pe care însă nu le-a folosit. Potrivit alin. (2) al art. 39 din 
CP al RM, “Răspunderea penală pentru cauzarea de daune intereselor ocrotite 
de legea penală prin constrângere psihică sau fizică, în urma căreia persoana 
menţine posibilitatea de a-şi dirija acţiunile, se stabileşte în condiţiile art. 38 
din CP al RM”. 

Posibilitatea de înlăturare a pericolului se va examina în contextul faptei 
reale, ţinându-se seama de toate împrejurările anterioare şi concomitente 
ale acesteia, de felul amenințării, de mijloacele prin care a fost exercitată, de 
starea şi, în special, de conduita psihică şi emotivitatea persoanei amenințate, 
de gravitatea pericolului, de existenţa altor mijloace obiective de anihilare a 
agresiunii şi de posibilitatea folosirii lor eficiente de către această persoană şi, 
în general, de orice împrejurări susceptibile de a pune în lumină situaţia reală 
- obiectivă şi subiectivă - în care s-a săvârşit fapta prevăzută de legea penală. 

După cum am menţionat, constrângerea psihică, legal constatată, are ca 
efect excluderea vinovăţiei, şi odată cu aceasta, a caracterului penal al faptei. 
Răspunderea penală a persoanei care acționează sub imperiul constrângerii 
este înlăturată. De asemenea, este înlăturată în principiu şi răspunderea civilă, 
cu excepţia cazurilor în care se constată existența unei erori de fapt imputabile 
făptuitorului?. Din punct de vedere procesual-penal se procedează ca şi în 
cazul constrângerii fizice (art. 284-286 din CPP al RM). 


Secţiunea a VI-a. RISCUL ÎNTEMEIAT 


Potrivit alin. (1) al art. 40 din CPal RM, nu constituie infracțiune fapta pre- 
văzută de legea penală care a cauzat daune intereselor ocrotite de lege în cazul 
riscului întemeiat pentru realizarea scopurilor socialmente utile. 

Riscul se consideră întemeiat dacă scopul socialmente util urmărit nu a pu- 
tut fi realizat fără un anumit risc și dacă persoana care l-a admis a luat măsurile 
necesare pentru a preveni cauzarea de daune intereselor ocrotite de lege. 

Riscul nu poate fi considerat întemeiat dacă era cu bună-ştiință îmbinat 
cu pericolul pentru viața persoanei sau cu pericolul provocării unui dezastru 
ecologic ori social. 

Pentru atingerea unor anumite scopuri social-utile, perfecționarea rezul- 
tatelor de producție, în ştiinţă, în multiplele domenii ale activităţii umane, 

uneori este necesară efectuarea unor anumite experimente însoţite de încălca- 
rea regulilor securităţii, care, evident, implică un risc oarecare. 

Acţiunile însoţite de un anumit risc în care nu există siguranţa că nu va fi 
cauzată o anumită daună sunt capabile să asigure atingerea scopului urmărit, 
dar pot avea drept rezultat săvârșirea unor fapte care vor atenta la interesele 
personale sau publice ocrotite de legea penală. 

Pentru ca riscul să fie o cauză care ar exclude caracterul penal al faptei, el 
trebuie să fie întemeiat, adică să corespundă (întrunească) anumite caracteris- 
tici, care sunt: 

1) existenţa unui scop social-util; 

2) întreprinderea unor acţiuni forțate; 

3) realizarea acțiunilor cu scopul de a preîntâmpina apariția daunei. 

1) Existenţa unui scop social-util presupune faptul că persoana acționea- 
ză în condiţiile unui risc nu pur şi simplu pentru atingerea unui scop oarecare 
(de ex., îmbogățirea proprie), ci pentru ca riscul dat să aducă un beneficiu, un 
folos întregii societăţi (de ex., obținerea unui medicament contra unei maladii 
răspândite). 

2) Întreprinderea unor acțiuni forțate. Pentru atingerea scopului so- 
cial-util urmărit riscul a fost o faptă forțată, întrucât în alt mod nu s-a putut 
acționa. Persoana în cauză trebuie să-şi dea seama că atingerea scopului ur- 
mărit este imposibilă în alt mod. Dacă persoana își dă seama că poate ajunge 
la ceea ce doreşte şi prin alte mijloace care nu ţin de riscul întemeiat, atunci, 
în cazul în care sunt provocate anumite daune, persoana în cauză urmează să 
răspundă penal. 

3) Realizarea acțiunilor cu scopul de a preîntâmpina apariția daunei 
constă în faptul că persoana în cauză este obligată, în primul rând, să în- 
treprindă măsuri, iar în al doilea rând, acestea trebuie să fie suficiente. De 
pildă, începând lucrările la un experiment ştiinţific, persoana este obligată să 
execute şi să respecte toate regulile privind tehnica securităţii, diferite instruc- 
ţiuni ce ţin de domeniul dat, să obțină permisiunea respectivă, precum şi să 
atenţioneze asupra eventualelor posibilități de apariţie a unor daune în cazul 
insuccesului experimentului. 

În legea penală sunt enumerate nemijlocit condiţiile în care riscul este 
declarat neîntemeiat: 

1) dacă era cu bună-știinţă îmbinat cu pericolul pentru viaţa persoanei; 

2) dacă exista pericolul provocării unui dezastru ecologic; 

3) dacă exista pericolul provocării unui dezastru social. 

1. Faptul că riscul era cu bună-ştiinţă îmbinat cu pericolul pentru viața per- 
soanei presupune conştientizarea pericolului apariţiei urmărilor prejudiciabile 
de către persoana care realizează experimentul și înlăturarea acestora printr-o 
încredere exagerată. 

2. Legea nu prevede conţinutul şi parametrii unui dezastru ecologic, dar 
probabil că prin acesta trebuie să înţelegem cauzarea de daune naturii pe un 
teritoriu mare, atunci când această daună ameninţă existenţa biologică a omu- 
lui pe un anumit teritoriu (de ex., catastrofa de la Cernobâl). 

3. Prin pericolul provocării unui dezastru social trebuie să înţelegem astfel 
de urmări, care se referă la multiple persoane, creându-le anumite incomodi- 
tăți (de pildă, deconectarea de la agentul termic pe timp de iarnă ca rezultat al 
defectării centralei termoelectrice sau când, în timpul efectuării unor lucrări 
ştiinţifice, s-a produs o explozie în urma căreia au fost avariate sau distruse 
mai multe apartamente de locuit, locatarii rămânând fără locuinţe). 

Riscul întemeiat trebuie delimitat de starea de extremă necesitate. În cazul 
celui dintâi, nu există forţa a treia ca izvor de apariţie a pericolului social, ca în 
cazul stării de extremă necesitate. Mai mult ca atât, dreptul la aplicarea riscu- 
lui întemeiat îl au numai anumite persoane, în virtutea obligațiilor de serviciu 
pe care le au, pe când la starea de extremă necesitate poate apela oricine. 

O stare de extremă necesitate ar exista în cazul în care, de pildă, pilotul 
unei aeronave, pentru a salva viaţa pasagerilor, dar riscând cu viețile acestora, 
a fost nevoit să aterizeze fără punerea în aplicare a şasiului care era defectat, 
acesta fiind unicul mijloc de salvare a persoanelor aflate în avion. 

Dacă însă un avion ar fi aterizat astfel în timpul efectuării unui experi- 
ment, în scopul verificării capacităţilor tehnice ale aeronavei, atunci, desigur, 
nu putem vorbi nici despre o stare de extremă necesitate şi nici despre un risc 
întemeiat în calitate de cauze care înlătură caracterul penal al faptei. 

Capitolul XV 


PARTICIPAŢIA 


Secțiunea |. CONSIDERAȚII GENERALE PRIVIND PARTICIPAŢIA 
$1. Noţiunea și natura juridică a participaţiei 


Învățătura despre participaţie “a provocat şi continuă să provoace aprinse 
discuţii. Ea este caracterizată cu prisosință de o multitudine de teorii ale dife- 
riților autori. La apariţia şi dezvoltarea acestor teorii s-a irosit destulă ingenio- 
zitate şi energie spirituală. Cele mai detaliate analize care au stat la baza aces- 
tor teorii impresionează prin caracterul scolastic al raționamentelor lor”!. 

În literatura de specialitate numărul de definiţii ale noţiunii de participa- 
ţie penală cu reflectarea diferitelor aspecte a depăşit cifra de o sută, însă canti- 
tatea nu este şi un indiciu al calităţii, ce ne-ar permite să credem că studierea 
acestui subiect se apropie de sfârşit. 

Participaţia penală, în sensul definirii ei, a fost prevăzută în diferite acte 
normative în vigoare la o perioadă sau alta în ţara noastră. 

În Dacia lui Burebista şi în Dacia Romană nu existau norme sau obiceiuri 
care, într-un fel sau altul, ar fi ţinut de instituţia participaţiei. Ius valahicum 
(dreptul etnic al popoarelor româneşti vechi), care s-a extins la începutul Evu- 
lui mediu pe teritoriul fostei Dacii Romane, de asemenea nu cunoştea noțiunea 
de “participaţie”, iar toţi părtaşii la infracţiune erau pedepsiţi la fel. Abia în 
timpul dominaţiei otomane (sec. XVI-XVII), în procesul Reformei juridice de 
40 de ani (1588-1628), în Cartea românească de învăţătură (Cartea româneas- 
că de învăţătură de la pravilele împărăteşti și de alte judeţe cu zisa şi cu toată 
cheltuiala a lui Vasile voievodul şi domnul Țărei Moldovei, den multe scripturi 
tălmăcite den limba ilinească pe limba românească”) din 1646, cel mai des 
numită Pravila lui Vasile Lupu, au fost tratate noţiuni ca tentativa, concursul 
de infracțiuni, complicitatea. 

Conform Pravilei lui Vasile Lupu, “săvârşirea infracţiunii de către un grup 
de persoane” era calificată drept circumstanţă agravantă. 

Codificarea instituţiei participaţiei s-a întreprins mai târziu, în anul 1864, 
când din dispoziţia domnitorului Alexandru Ioan Cuza au fost elaborate Codul 





1 H.T. WBanoB, [lonamue u Bopmbl coyuacmuAa 8 coeemckom y20n108Hom npase, Caparo, 

civil, Codul penal, Codul de procedură civilă şi Codul de procedură penală. 
Codul penal a fost publicat în 1865 şi a rămas în vigoare până în 1937. Anume în 
dispoziţiile acestui Cod penal se pune accentul nu numai pe clasificarea fapte- 
lor penale şi pe modul în care au fost ele comise, ci şi pe numărul de participan- 
ţi. Se încearcă a se face identificarea participanţilor la infracțiune. Codul penal, 
de exemplu, conține următoarea prevedere: “În cazuri mai grave, complicele se 
pedepseşte ca şi autorul principal”?. Codul prevedea şi pedepsirea diferențiată 
pentru participaţie. Instigatorii (art. 47) care provocau direct crime şi delicte 
erau pedepsiţi ca autori. Complicii care procurau arme, instrumente, pregătind 
infracțiunea, sau cei care ajutau infractorii prin tăinuirea lucrurilor sau prin 
găzduire erau pedepsiţi cu un grad mai jos ca autorul. În acest Cod penal parti- 
cipaţia nu mai apare doar ca o circumstanţă agravantă, ci ca o instituţie de sine 
stătătoare, în care sunt determinaţi participanţii la infracțiune (instigatorul, 
complicele şi autorul principal), şi este stabilit modul diferențiat de tragere la 
răspundere penală conform gradului de pericol social al fiecăruia. 

În vederea întocmirii unui nou cod penal lucrările au început încă în 
1920, adoptarea lui fiind tergiversată până în 1936. EI a intrat în vigoare la 
l ianuarie 1937. Acest cod nu a introdus schimbări esenţiale privitoare la in- 
stituția participaţiei. 

În dreptul sovietic prima încercare de a defini participaţia a fost făcută 
în Pyko8004wmue nauana no yzonoenomy npaey PCPCP, apărute în decembrie 
1919. Autorii şi-au pus scopul de a generaliza şi a sistematiza normele gene- 
rale ale dreptului penal. Participaţiei i-a fost dedicat capitolul 5, alcătuit din 
patru articole formulate destul de laconic. În art. 21 al acestui act se menţiona 
că “pentru faptele comise în comun de către un grup de persoane (grupare, 
bandă), se pedepsesc atât executorii, cât şi instigatorii şi complicii”. Măsura 
de pedeapsă era determinată nu de gradul de participare la infracţiune, ci de 
gradul de pericol social al infractorului şi al faptei săvârşite de el. 

Normele legii referitoare la participaţia penală, ca formă specifică a ac- 
tivităţii infracționale, din primele decrete ale statului sovietic (1917-1918) 
considerau infracțiunile săvârşite în grup mult mai periculoase decât aceleaşi 
infracţiuni comise de o singură persoană. În decretele date noțiunea de “parti- 
cipaţie” se interpreta într-un sens foarte larg, din motivul “că exista un pericol 
social sporit al infracţiunilor îndreptate contra statului sovietic, săvârşite de 
către reprezentanţii claselor exploatatoare sau de diferite organizaţii contra- 





2 E. Cernea, E. Molcuţ, Istoria statului și dreptului românesc, Bucureşti, “Şansa” SRL, 

revoluționare, cunoscute prin organizarea de comploturi, diversiuni, acte de 
sabotaj etc.”?. 

Legislaţia din primii ani ai puterii sovietice considera drept participanţi 
nu numai autorii, instigatorii și complicii, dar şi persoanele care au favorizat 
săvârşirea infracțiunii. Anii '30 în Uniunea Sovietică (şi în RASSM) au con- 
stituit culmea dezlănțuirii nelegiuirilor, când aria aplicării participaţiei a fost 
extinsă tot mai mult, fiind trecută de fapt în sfera acuzării (învinuirii) obiecti- 
ve. A fost creată aşa-numita noțiune “extinsă” a participaţie, când, pentru a fi 
învinuit de o oarecare formă a participaţiei, nu era necesară nici prezenţa vi- 
novăţiei, nici a legăturii cauzale dintre participanţi. Principalul propovăduitor 
al acestei concepții a fost A. I. Vâşinski, procurorul URSS în anii '30, acuzator 
de stat în cele mai importante cazuri referitoare la infracțiunile comise “contra 
revoluţiei”. Participaţia “extinsă” era utilizată pentru a acuza comiterea celor 
mai grave infracțiuni — trădarea de Patrie şi spionajul participanţilor la activi- 
tatea “blocurilor” şi “centrelor” antisovietice. 

Practica aplicării normelor penal-juridice referitoare la participaţie şi ge- 
neralizarea ei teoretică au creat temelia pentru perfecționarea acestei instituții 
a dreptului penal, care şi-a găsit reflectare în Bazele legislației penale a URSS şi 
a republicilor unionale (1958). Aici au fost efectuate modificări substanţiale. 

În Codul penal al RSSM din 24 martie 1961, intrat în vigoare la 1 iulie 1961, 
prin art. 17 este introdusă noţiunea de participaţie (complicitate): “cooperare 
intenţionată a două sau mai multe persoane la săvârşirea unei infracţiuni”. 
Tot aici a fost inclusă noţiunea de organizator al infracţiunii. În unele articole 
aparte se prevedea răspunderea penală pentru favorizarea şi nedenunțarea 
infracţiunilor (art. 18 — favorizarea, art. 19 — nedenunţarea). 

În baza doctrinei Republicii Moldova participaţia penală cuprindea un ca- 
dru mai amplu decât noţiunea de complicitate. De fapt, noțiunea de participaţie 
nu a fost evidenţiată în alte acte normative, decât doar în noul Cod penal al Re- 
publicii Moldova, adoptat la 18 aprilie 2002. În art.41 al acestui cod a fost inclu- 
să noţiunea de participaţie: “Se consideră participaţie cooperarea cu intenție 
a două sau mai multe persoane la săvârșirea unei infracțiuni intenționate”. 
Participaţia penală reprezintă o formă de realizare a pluralităţii de infractori. 

Prin pluralitate de infractori se înţelege situaţia în care un număr (o for- 
maţiune) de două sau mai multe persoane au săvârşit, prin eforturi conjugate, 
aceeaşi infracțiune. Aşadar, o singură infracțiune, având nu unul singur, ci doi 
sau mai mulți subiecţi activi, semnifică, în esență, pluralitatea de infractori. 





3 T. 1. Carpov, C. N. Florea, Complicitatea la săvârșirea infracțiunii. Material didactic, 

Pluralitatea de infractori se poate realiza sub trei forme: pluralitatea na- 
turală (necesară), pluralitatea constituită (legală) şi pluralitatea ocazională 
(participaţia penală). 

Pluralitatea naturală este o formă a pluralităţii de infractori ce apare în 
cazul unor infracțiuni care, prin natura lor, nu pot fi săvârşite decât de mai 
multe persoane. La această categorie se referă: dezordinile de masă (art. 285 
din CP al RM), raportul sexual cu o persoană care nu a atins vârsta de 14 ani 
(art. 174 din CP al RM) ş.a. 

Faptele comise de către o pluralitate naturală de subiecţi activi sunt re- 
glementate prin norme cu caracter general, ele fiind calificate şi sancţionate 
conform specificului fiecărei infracțiuni. 

Pentru pluralitatea naturală de infractori este caracteristic faptul că fiecare 
participant la săvârşirea infracțiunii este privit ca autor al infracțiunii alături 
de ceilalţi făptuitori şi răspunde de rezultatul produs“. 

Pluralitatea constituită este o formă a pluralităţii de infractori creată prin 
asocierea mai multor persoane în vederea săvârşirii de infracțiuni. Spre deo- 
sebire de celelalte forme ale pluralităţii de infractori, pluralitatea constituită 
se creează prin simpla grupare a mai multe persoane, indiferent dacă această 
asociere a fost sau nu urmată de contribuţia fiecăreia dintre persoanele parti- 
cipante la săvârşirea uneia dintre infracțiunile proiectate. 

Ţinând seama de specificul pluralităţii constituite de infractori, legiui- 
torul a calificat-o drept infracțiune de sine stătătoare. Această categorie de 
infracţiuni comise de către o pluralitate constituită de infractori cuprinde: 
banditismul (art. 283 din CP al RM), crearea sau conducerea unei organizaţii 
criminale (art. 284 din CP al RM). 

Deşi legea prevede, în fiecare caz aparte, circumstanţele în care plurali- 
tatea constituită de infractori este considerată infracţiune, examinând aceste 
dispoziţii incriminatoare şi ţinând seama de conceptul acestei forme a plura- 
lităţii infractorilor, deducem că, pentru a fi calificată, oricare ar fi forma in- 
criminării, ea trebuie să răspundă următoarelor condiții: 

- să existe o grupare de cel puţin două persoane; 

— gruparea să aibă un anumit program, care să prevadă săvârşirea unei 

sau mai multor infracțiuni; 

— gruparea să aibă o concepție de conducere unică şi un anumit mod de 

organizare, care să asigure coeziunea şi stabilitatea grupului. 





1 A. Boroi, op. cit.,p.219. 

Prin aceste trăsături caracteristice, subliniază distinsul savant C. Bulai, 
pluralitatea constituită de infractori se deosebeşte de pluralitatea ocazională, 
bazată pe o înţelegere prealabilă între participanţi:. 

Pluralitatea ocazională (participaţia penală) este acea formă a plurali- 
tăţii de infractori care se exprimă printr-o infracţiune ce poate fi săvârșită, 
în mod natural, de o singură persoană, iar în cazul infracţiunilor cu plura- 
litate naturală ori constituită din subiecți activi de două sau mai multe per- 
soane, a fost totuși săvârşită de două persoane sau, respectiv, de un număr 
de persoane mai mare decât cel necesar potrivit naturii faptei“. 

Doctrina penală autohtonă însă nu face o delimitare clară între pluralita- 
tea ocazională (participaţia penală) cu înţelegere prealabilă şi fără înţelegere 
prealabilă, dimpotrivă, o recunoaște şi pe cea fără înțelegere prealabilă ca for- 
mă a participaţiei. 

Definirea noţiunii de participaţie, la fel ca oricare altă instituție de drept 
penal, este importantă nu numai din punct de vedere gnoseologic. Cu cât mai 
precisă este o definiţie, cu atât mai uşor ne orientăm în practica judiciară, deli- 
mitând strict faptele pasibile de pedeapsă penală. Totodată, ea ne dă posibilitatea 
de a determina corect direcţiile de bază ale politicii penale a unui anumit stat. 

Este necesar să subliniem că în teoria dreptului penal s-a discutat şi conti- 
nuă să se discute o altă întrebare ce ţine de instituţia participaţiei penale: care 
este natura ei juridică? 

Tendinţa de a diferenţia pedeapsa fiecăruia dintre participanţi ţinând cont 
de rolul executat în procesul săvârșirii infracțiunii întâmpină imediat un şir 
de probleme: participaţia de felul ei nu formează o componenţă a infracțiunii; 
nimeni nu poate fi tras la răspundere pentru participaţie abstractă; participaţia 
presupune că în procesul de săvârşire a infracțiunii mai este antrenat cineva, 
deci şi răspunderea pentru participaţie trebuie să fie derivată. Caracterul derivat 
al participaţiei, la rândul său, pune în discuţie un şir de probleme: presupunem 
că autorul este o persoană iresponsabilă sau o persoană ce se bucură de imuni- 
tate diplomatică, reiese oare din aceasta că persoanele care au ajutat autorul la 
săvârşirea infracțiunii în general nu pot fi supuse răspunderii penale? Ce ar în- 
semna faptul că răspunderea complicelui derivă din răspunderea autorului? 

Trebuie menţionat că prima poziţie cu privire la natura juridică a fost nu- 
mită teoria accesorie a participației. Anume ea este considerată teoria clasică. 





5 C. Bulai, Manual de drept penal. Partea generală, Bucureşti, ALL Educaţional, 1997, 

Ea reiese din recunoaşterea caracterului accesoriu, adică auxiliar, derivat al 
participaţiei (de la lat. accessorium). Cu alte cuvinte, răspunderea participan- 
ţilor este în legătură cu răspunderea autorului. Tezele de bază ce susțin poziţia 
dată constau în următoarele: 

- participantul poartă răspundere pentru acțiunile sale doar în prezența 
pasibilității de pedeapsă a acţiunilor autorului (şi, prin urmare, poate fi 
tras la răspundere penală dacă acesteia a fost supus şi autorul); 

- pedeapsa participantului este determinată de articolul Codului penal în 
conformitate cu care se califică acțiunile autorului. 

Esenţa naturii accesorii a participaţiei se exprimă prin faptul că drept fi- 
gură principală în cadrul ei este recunoscut autorul, pe când activitatea altor 
participanţi este accesorie (secundară, auxiliară), lipsită de importanţă de sine 
stătătoare. În tratarea acestei poziţii, denumită şi unitatea de infracțiune, doc- 
trina română declară următoarele: “În aşa cazuri este prezentă o unitate de in- 
fracțiune, adică toţi participanţii răspund pentru aceeaşi infracțiune, deoarece 
participaţia este doar un mod de săvârşire a acesteia. Există o singură infrac- 
ţiune cu mai mulţi făptuitori, dar nu atâtea infracțiuni câți participanţi”. 

În ştiinţa dreptului penal sovietic teoria accesorietăţii, de regulă, era res- 
pinsă, de cele mai dese ori din motive ideologice, deoarece principiul parti- 
cipaţiei accesorii era interpretat drept un principiu burghez. Din punct de 
vedere istoric, aşa a şi fost, deoarece natura accesorie a participaţiei a fost in- 
vocată din epoca Revoluţiei Franceze din sec. al XVIII-lea şi a fost încadrată 
legal pentru prima dată în Codul penal al Franţei în 1791, iar mai târziu, în 
Codul penal al lui Napoleon din 1810?. În aceste acte normative aprecierea 
penal-juridică a acţiunilor participanţilor era determinată totalmente de apre- 
cierea infracțiunii săvârşite de către autor şi depindea de ea. Astfel, dacă auto- 
rul săvârşea o infracțiune consumată, atunci pentru aceasta trebuiau să poarte 
răspundere şi ceilalți participanţi. Iar dacă autorul săvârşea doar o tentativă 
de infracțiune, atunci şi ceilalți participanţi purtau răspundere pentru infrac- 
ţiunea neconsumată. Dacă acțiunile autorului nu erau pasibile de pedeapsă 
penală, atunci nu puteau fi traşi la răspundere penală nici ceilalți participanţi. 
Teoria accesorietății participaţiei la infracțiune constituia un pas important 





7 M. Basarab, Drept penal. Partea generală, vol. I, Iaşi, Editura Fundaţiei “Chemarea”, 

în direcţia dezvoltării principiilor legislative ale dreptului penal. Ea limita te- 
meiurile extrem de largi ale răspunderii penale, caracteristice pentru dreptul 
penal medieval, şi era destul de progresistă. Cu toate acestea, ştiinţa dreptului 
penal sovietic o respingea categoric, fapt paradoxal, deoarece legislația penală 
din 1958, adică Bazele legislaţiei penale a URSS şi a republicilor unionale, în 
general, era fundamentată pe teoria accesorie a participaţiei şi reflecta trăsă- 
turile ei de bază. Practic, primul dintre autorii sovietici care deja în anii '60, în 
condiţiile unei presiuni ideologice puternice, au susținut această teorie a fost 
M. I. Kovaliov, profesor la Institutul de Drept din Sverdlovsk!”. EI scria: “Com- 
ponenţa infracțiunii este realizată nemijlocit de autor, pe când alţi partici- 
panţi nu realizează această componenţă, cu toate că, în acțiunile instigatorilor 
şi ale complicilor, există o oarecare componenţă generală a infracțiunii, care 
determină responsabilitatea lor”. 

În doctrina de până la revoluţia din 1917 concepţia accesorietăţii parti- 
cipaţiei a dat naştere unor discuţii aprinse. Un şir de savanţi, precum G. E. 
Kolokolov, I. |. Foinițki, erau de părerea că răspunderea participanţilor care nu 
săvârşeau nemijlocit componenţa infracțiunii contravine principiilor vinovă- 
ției şi legăturii cauzale. De aceea, în caz de conjunctură a faptelor câtorva per- 
soane, fiecare trebuie să răspundă individual în limitele vinovăţiei şi aportului 
personal la cauzarea daunei”?. |. A. Foinițki propunea să fie exclusă noțiunea 
de participaţie din dreptul penal. El susţinea teza că întotdeauna “există atâţia 
infractori, câte infracțiuni”"?. Pentru lichidarea absolută a instituţiei participa- 
ţiei s-a pronunţat și criminalistul norvegian Hertz, sub a cărui influenţă a fost 
elaborat Codul penal norvegian din 1902. 

Unul dintre exemplele timpurii de renunțare la principiul accesorietăţii îl 
constituie modificarea introdusă în Codul penal belgian, în 1875, ce recunoștea 
pasibilă de pedeapsă, în calitate de infracțiune specială, instigarea la săvârşirea 
infracțiunii sau a unor încălcări, chiar dacă ele nu au atras după sine săvârşirea 
acestor fapte. Codul penal elveţian din 1937, în art. 259, stabilea pedeapsa pe- 
nală pentru “chemarea publică la săvârşirea infracţiunii”. În problema despre 
participaţie, rezoluţia Congresului Internațional al Criminaliştilor din Atena, 
de la 1957, a recunoscut că pentru pasibilitatea de pedeapsă a instigării este ne- 

cesar ca infracțiunea să fie începută de autor, însă dacă instigarea nu şi-a atins 
scopul, ea poate fi pedepsită pe baza caracterului social periculos al infracțiu- 
nii în condiţiile stabilite de fiecare sistem de drept aparte". 

Părtaşi activi ai accesorietăţii ca teorie ce stă la baza răspunderii penale 
sunt: O. K. Gamkrelidze!?, F. G. Burceak'S, profesorul român M. Basarab”, 
savantul moldovean X. Ulianovschi's. 

Codul penal al Franţei din 1994, Codul penal al Federaţiei Ruse din 1996, 
Codul penal al României din 1969, Codul penal al RSSM din 1961, Codul 
penal al Republicii Moldova din 2002 au, de fapt, la bază teoria accesorietăţii 
(cu anumite rezerve). De ce se bazează ele anume pe această teorie, cum este 
ea tratată? De exemplu, analizând prevederile Codului penal al Republicii 
Moldova, putem invoca următorul argument cuprins în art. 83, ce prevede 
“Aplicarea pedepsei pentru participaţie”, în care se stipulează că: “Organizato- 
rul, instigatorul şi complicele la o faptă prevăzută de legea penală, săvârşită cu 
intenţie se sancţionează cu pedeapsa prevăzută de lege pentru autor”. Deci, de 
facto, are loc recunoaşterea principiului accesorietăţii ca primordial în aplica- 
rea pedepsei pentru participaţie. 

Această opinie a fost şi este împărtăşită de către majoritatea autorilor, însă 
în etapa actuală, în doctrina penală creşte numărul celor care susțin poziția 
opusă, în conformitate cu care răspunderea pentru participaţie este posibilă in- 
dependent de orice circumstanţe. Spre exemplu, P. Grişaev'*, G. Crigher%, N. F. 
Kuzneţova”, A. F. Zelinski” susțin opinia conform căreia “participația este 
o formă de sine stătătoare a activității criminale”. Drept bază a dreptului 
penal ei recunosc principiul răspunderii individuale a persoanei pentru infrac- 
ţiunea săvârşită. Persoana poate fi supusă răspunderii penale doar atunci când 
a comis o faptă ce întruneşte toate elementele constitutive ale infracțiunii, pre- 
văzute de Codul penal. Aceasta însă nu înseamnă răspunderea egală a tuturor 





11 Idem,p. 504. 
15 Y. C. [loxexe6aeB, JI. M. BaiicGepr, Il. H. CynaxoBa, Coyuacmue 6 npecmynnenuu, An- 
Ma-Ara, Hayka, 1981, c. 122. 

17 M. Basarab, op. cit. p. 232. 

participanţilor la infracţiune. Principiul egalităţii tuturor în faţa legii trebuie 
înțeles în sensul temeiurilor egale de tragere la răspundere penală a acestor 
persoane. Individualizarea răspunderii penale se aplică doar faţă de persoana 
ce a comis infracțiunea și are drept scop alegerea optimă a măsurii de influență 
penal-juridică față de ea. Apelând iarăși la legea penală (art. 83 din CP, alin. (1) 
al art. 34 din CP al FR), care prevede că “la stabilirea pedepsei se ţine cont de 
contribuţia fiecăruia la săvârşirea infracțiunii”, ei dau o interpretare absolut 
controversată celei formulate de părtaşii teoriei privind participaţia accesorie. 
Aceştia consideră că temeiurile şi limitele răspunderii participanţilor nu sunt 
conținute în acțiunile autorului, ci în acțiunile comise personal de către fiecare 
dintre participanţi, iar articolele sus-numite trebuie interpretate anume în 
acest sens, dar nu în cel invocat de teoria accesorietăţii. 

Drept exemplu ce ar demonstra natura de sine stătătoare a participaţiei 
poate servi excesul de autor, când ceilalți participanţi răspund nu pentru actele 
comise de facto de către autor, ci în limitele stipulate anterior săvârșirii faptei. 
În caz de deces al autorului, iresponsabilitate sau neatingere de către acesta a 
vârstei răspunderii penale, ceilalți participanţi sunt traşi la răspundere penală 
pe baze generale pentru săvârşirea cu vinovăţie a faptei social-periculoase. 
Semnele ce caracterizează în exclusivitate persoana autorului nu pot fi imputa- 
te altor participanţi. Aceste aspecte şi-au găsit reflectare în legislaţia şi practica 
judiciară. Spre exemplu, Codul penal german dispune în $28, alin. (2): “Dacă 
legea stabileşte că anumite semne personale specifice agravează pedeapsa, o 
atenuează sau o exclud, atunci această prevedere se aplică doar participan- 
tului care posedă aceste semne”%; Codul penal român stipulează în art. 28: 
“Circumstanţele privitoare la persoana unui participant nu se răsfrâng asupra 
celorlalți”?; Codul penal rus prevede în art. 67: “...circumstanţele atenuante şi 
agravante ce se referă la persoana unuia dintre participanţi se iau în conside- 
raţie la stabilirea pedepsei doar acestui participant”. 

Trebuie, de altfel, menţionat şi faptul că renunţarea de bunăvoie a autorului 
la săvârşirea infracțiunii nicidecum nu exclude răspunderea altor participanți. 
Despre dependența răspunderii participanţilor de răspunderea autorului se 
poate vorbi doar în sensul în care autorul realizează intenţiile infracționale ale 
participanţilor, iar dacă lui nu-i reuşeşte realizarea acestor intenții, atunci răs- 
punderea celorlalți participanţi, inclusiv a autorului, survine pentru pregătire 
sau tentativă de infracțiune. 





24 Kypc yeonoenozo npaea. O6wmpaa uacmv, 1. |, MockBa, 3epnano, 1999, c. 385. 

Credem că aceste două poziţii dau naştere la o multitudine de interpretări 
din motivul că subiectul dat este tratat de doctrina diferitelor state în mod di- 
ferit, lansându-se o pluralitate de opinii. Deseori, acelaşi argument este tratat 
în mod diferit, pornindu-se de la anumite particularităţi. Or, uneori sunt for- 
mulate nişte concluzii, credem, insuficiente pentru a motiva viabilitatea unei 
sau altei poziţii. 

Pe moment, avem rezerve în a susține vreuna dintre poziţiile expuse. 
Recunoaștem doar că ne reține interesul teoria participaţiei accesorii. Suntem 
de părerea că în etapa actuală teoria accesorietăţii participaţiei este mult mai 
argumentată şi situată pe poziţii legislative mai stabile. 


$2. Condiţiile participaţiei 


În teoria dreptului penal şi în practica judiciară, pentru a efectua o anali- 
ză mai detaliată a instituţiei respective, precum şi pentru a delimita acţiunile 
săvârşite în comun de alte modalități ale activităţii criminale a două sau mai 
multe persoane, se deosebesc două tipuri de condiţii ale participaţiei: obiective 
şi subiective. O astfel de clasificare însă este convenţională şi se întreprinde în 
scopuri metodice sau în scopul simplificării analizei caracteristicilor esenţiale 
ale participaţiei ca instituţie specială a dreptului penal. În realitate însă, ca, de 
altfel, şi în infracţiune, trăsăturile obiective şi subiective formează o unitate in- 
separabilă, iar examinarea lor izolată, separarea unora de altele nu este posibilă. 

În doctrina naţională cel mai des utilizată este clasificarea trăsăturilor 
participaţiei în trăsături obiective şi subiective, care reies nemijlocit din preve- 
derile art. 41 din CPalRM. 

Astfel, în urma analizei art. 41 din CP al RM, putem deduce următoarele 
condiţii ale participaţiei penale: 

-  pluralitatea de subiecte; 

- activitatea în comun a participanţilor la infracțiune; 

- unitatea intenţiei; 

— cooperarea doar la o infracțiune intenționată. 

Pluralitatea de subiecte presupune că la săvârşirea infracțiunii trebuie să 
participe două sau mai multe persoane. 

Participarea la infracţiune a două sau mai multe persoane înseamnă că cel 
puţin două persoane săvârşesc fapta prejudiciabilă. Doar solidaritatea internă 
cu infracțiunea încă nu înseamnă participarea la ea. 

Este important să menţionăm că legiuitorul foloseşte expresia “două sau 
mai multe persoane” anume în sensul art. 21 şi 22 din noul Cod penal al Repu- 

blicii Moldova, adică având în vedere persoanele ce pot fi supuse răspunderii 
penale, deoarece acestea întrunesc toate semnele subiectului infracțiunii. Mai 
mult ca atât, alin. (6) al art. 42 din CP al RM stipulează direct că:” Participan- 
ţii trebuie să întrunească semnele subiectului infracțiunii”. De aceea, pentru 
a trage la răspundere penală pentru infracțiunea săvârşită în participaţie este 
obligatoriu a stabili nu pur şi simplu prezenţa a două sau mai multe persoane, 
ci şi responsabilitatea acestora, și vârsta răspunderii penale pentru fiecare din- 
tre participanţi independent de rolul pe care-l îndeplinesc. 

Participanți la infracțiune sunt considerați persoanele responsabile ce au 
vârsta prevăzută de legea penală (art. 21 din CP al RM). Nu formează parti- 
cipaţie săvârşirea în comun a infracțiunii de către două persoane, una dintre 
care este iresponsabilă sau n-a atins vârsta răspunderii penale, deoarece aces- 
tea din urmă nu pot fi subiecți ai infracțiunii”. 

În doctrină s-au expus păreri referitoare la posibilitatea existenţei grupu- 
lui criminal în prezenţa doar a unei persoane responsabile. În special R. R. Ga- 
liakbarov, detaşând noţiunea de grup de cea de participaţie penală, consideră 
că limitele cantitative ale participaţiei sunt prea înguste pentru unele grupuri 
criminale. După părerea sa, este vorba de grup și atunci când unul dintre sub- 
iecți nu a atins vârsta răspunderii penale, dimpotrivă, grupul indicat în ca- 
racteristica legislativă a componenţelor infracțiunilor de bază (spre exemplu, 
art. 285, 284 din CP al RM) trebuie să cuprindă cel puţin două persoane res- 
ponsabile. În celelalte cazuri, în care “grupul de persoane” este indicat în lege 
în calitate de semn calificant al infracţiunii, este suficient ca în componența 
acestuia să fie o singură persoană pasibilă de răspundere penală. R. R. Galiak- 
barov recomandă examinarea în calitate de infracțiune comisă în grup: furtul, 
violul şi alte fapte săvârşite de două sau mai multe persoane, una dintre care 
este responsabilă şi a atins vârsta răspunderii penale?. 

Conform art. 21 din CP al RM, sunt stabilite două criterii de vârstă ce 
permit tragerea la răspundere penală: general — la atingerea vârstei de 16 ani, şi 
special — la atingerea vârstei de 14 ani. Astfel, sunt pasibili de pedeapsă parti- 
cipanţii la infracțiune pentru care răspunderea survine de la 16 ani, dacă per- 
soanele au atins vârsta de 16; dacă însă răspunderea survine de la 14 ani, atunci 
participanţii pot fi supuşi răspunderii penale la atingerea anume a acestei vâr- 
ste. În ce priveşte cazurile prevăzute în Partea specială a Codului penal care 

au subiect special în baza criteriului de vârstă, de exemplu militarul - 18 ani, 
atunci, întrucât în Partea generală această vârstă nu este menţionată, pasibili 
de pedeapsă sunt participanţii la infracțiunile militare, care de jure au atins 
vârsta generală de tragere la răspundere penală, adică 16 ani. 

Nu în zadar am formulat condiţia dată anume “pluralitate de subiecte”, 
întrucât, după părerea noastră, nu este suficientă pur şi simplu participarea 
la infracțiune a două sau mai multe persoane, ci este important ca acestea să 
întrunească şi toate trăsăturile subiectului infracțiunii. Noul Cod penal la fel 
susține această părere (alin. (6) al art. 42). 

Altă condiţie obligatorie a participaţiei este activitatea în comun a parti- 
cipanților la infracțiune. 

În art. 41 din CP al RM se subliniază că participaţia este “cooperarea ... 
a două sau mai multor persoane la săvârşirea unei infracţiuni...”. Termenul 
“cooperare” include în sine “participarea împreună cu cineva la realizarea 
unei acțiuni; colaborare”%. Cooperarea presupune că făptuitorii, în legătură 
reciprocă, săvârşesc fapte prejudiciabile şi provoacă în comun daune valorilor 
sociale. Numai activitatea infracțională în comun a câteva persoane creează 
o modalitate calitativ nouă de pricinuire a daunei obiectului ocrotit de lege 
(comparativ cu infracțiunea săvârşită de o singură persoană) şi dă temei de a o 
examina ca participaţie (spre deosebire de pluralitatea de infracţiuni, săvârşite 
chiar în unul şi acelaşi timp şi îndreptate asupra unuia și aceluiaşi obiect)*”. 

Nu orice pricinuire de daună unuia şi aceluiaşi obiect concomitent de către 
câteva persoane poate fi calificată ca participaţie. Spre exemplu, colaboratorii 
organelor de poliţie au depistat la hamalul M., muncitorul O. şi îngrijitoarea 
P., care ieşeau de pe teritoriul combinatului “Frigo”, câte 2-3 kg de înghețată. 
S-a stabilit că fiecare dintre ei a sustras îngheţata dintr-un singur loc, dar in- 
dependent unul de altul, şi nu s-au ajutat reciproc. Vinovaţii au purtat răspun- 
dere de sine stătător pentru acțiunile social-periculoase săvârşite”. 

În exemplul invocat mai sus nu există unitatea acţiunilor, care s-ar com- 
pleta reciproc şi ar fi îndreptate spre atingerea unui scop comun. Hamalul a su- 
stras îngheţata în timpul încărcării, muncitorul în timpul prelucrării, îngriji- 
toarea în timpul executării obligaţiilor sale de serviciu. Caracterul acţiunilor şi 

gradul lor de pericol social nu s-ar fi schimbat dacă unul dintre ei ar fi săvârşit 
același furt în luna mai, al doilea - în iulie, al treilea - în august. Noi putem 
separa imaginar aceste acțiuni, dar astfel ele nu-şi pierd propria logică internă 
şi finalitatea, deoarece ele nu sunt legate reciproc şi nu au un temei comun. 

Unii autori, precum N. P. Vodko%, L. D. Gauhman%, N. FE. Kuzneţova, V. $. 
Komissarov*, T. |. Carpov, C. N. Florea%, susțin că sintagma “activitate în 
comun” întruneşte minimum trei elemente: 

-  condiţionarea reciprocă a acţiunilor a două sau mai multe persoane; 

- rezultatul infracțional unic pentru participanţi; 

- legătura cauzală dintre acţiunile fiecărui participant şi rezultatul co- 

mun survenit. 

În cazul condiționării reciproce a acțiunilor a două sau mai multe per- 
soane, circumstanța comună pentru participanţi este că acţiunile fiecăruia 
dintre ei formează o parte integrantă a activităţii de săvârşire a infracțiunii, 
ele se condiţionează reciproc în direcţia săvârşirii unei infracțiuni unice. Cu 
alte cuvinte, acțiunile unui participant într-o ambianţă concretă se prezintă 
ca o condiţie inerentă pentru executarea infracțiunii de către alți participanți. 
Neexecutarea obligaţiilor de către cel puţin unul dintre participanţi în locul, 
timpul şi împrejurările stabilite face imposibilă săvârşirea infracțiunii date sau 
îngreuiază esenţial săvârşirea ei. 

Rezultatul infracțional unic pentru participanţi prezumă faptul că partici- 
panţii, săvârşind acţiuni ce se condiționează reciproc, le îndreaptă spre atinge- 
rea unui rezultat comun (cauzarea morții, posedarea averii ş.a.)**. În cazul în 
care persoanele care participă la săvârşirea unuia şi aceluiași atentat urmăresc 
rezultate diferite, activitatea lor nu este calificată drept participaţie. Plenul 
Judecătoriei Supreme a URSS a recunoscut neîntemeiată calificarea acţiuni- 
lor lui R. şi $. ca participaţie la omor, deoarece în timpul bătăii ce s-a încins 
într-un restaurant ei, cu toate că aplicau lovituri uneia şi aceleiaşi persoane, 
urmăreau scopuri diferite: R. intenționa să-i aplice doar lovituri, iar S. tindea 
să-i provoace moartea şi, lovind-o cu scaunul în cap, i-a produs victimei lovi- 
tura mortală. Plenul a calificat acțiunile lui S. drept cauzatoare de moarte, iar 
acțiunile lui R. drept huliganism”. 





2 H. II. Bomsko, op. cit.,p.9. 

Dar deoarece activitatea în comun presupune cooperarea eforturilor a cel 
puţin doi participanţi, apare problema privind omogenitatea juridică a fapte- 
lor orientate împotriva unui obiect unic. În doctrina dreptului penal se con- 
stată că acţiunile comune au, de obicei, acelaşi obiect, deși uneori participanţii 
atentează la diferite relaţii sociale. Problema dată a fost examinată mai detaliat 
de criminalistul ceh V. Solnarj. După părerea sa, atentarea la un obiect unic 
este o condiţie caracteristică a activităţii infracţionale în comun“. Dar nici el 
nu exclude posibilitatea atentării participanţilor la diferite obiecte, cu toate că 
această situaţie se întâlneşte foarte rar. De regulă, acţiunile comune, omogene 
după orientarea lor, sunt identice după obiect. 

Sunt posibile şi cazuri când două persoane de facto atentează la unul şi 
acelaşi obiect, însă acțiunile lor nu vor fi calificate ca săvârşite în comun şi 
ele nu vor fi considerate participanţi. Şi, invers, când două persoane cauzează 
daune de facto diferitelor obiecte, iar acţiunile lor sunt comune, ele sunt califi- 
cate drept participanţi. Spre exemplu, A. şi B. au sustras din apartamentul lui 
C. o mapă cu un set de acte. A. știa că în mapă se află un set de acte ce conţin 
anumite secrete de stat şi le-a sustras cu scopul de a le transmite unei organi- 
zaţii străine, iar B. era convins că în mapă se află un set de acte personale. În 
acest caz acţiunile lui A. trebuie calificate pe baza art. 337 din CP al RM, iar 
acţiunile lui B. — pe baza art. 380 din CP al RM. 

Legătura cauzală dintre acțiunile fiecărui participant şi rezultatul infracţio- 
nal comun este o condiţie ce determină obiectiv comunitatea acţiunilor. Fiind 
luată în raport cu participaţia, legătura cauzală este determinată de faptul că 
fiecare dintre participanţi depune eforturile sale pentru atingerea unui rezultat 
infracţional comun, adică creează condiţiile necesare pentru aceasta. În cazul 
participaţiei în urma interacțiunii câtorva participanţi are loc pricinuirea în 
comun a daunei. Acţiunile fiecărui participant apar în calitate de parte compo- 
nentă a unei cauze comune. Toţi participanţii creează posibilitatea reală a surve- 
nirii rezultatului infracțional, care se realizează prin intermediul autorului. 

Legătura cauzală este un semn obligatoriu al noţiunii de “activitate în 
comun”. Împotriva acestei poziţii s-au pronunţat doar A. I. Vâşinski şi unii 
dintre urmaşii săi: R. A. Hrulinski-Burbo”, P. G. Mişunin“, care negau ne- 
cesitatea stabilirii legăturii cauzale dintre acţiunile participantului şi cele ale 





3 B. ConHapx, Coyuacmue no yzonoenomy npasy Texocnosaukoii Couuanucmuueckoii 


Pecny6nuku. Tep. c uem., MockBa, Vlsq-Bo uHocrp. nur., 1962, c. 58. 
5 TI. VI. Tpumae, [. A. Kpurep, op. cit. p. 31. 
*  Idem, p. 32-33. 

autorului în cazul tragerii la răspundere penală pentru participaţie. În rapor- 
tul prezentat la o Consfătuire unională privind ştiinţa dreptului şi a statului 
sovietic A. I. Vâşinski a declarat: “... pentru participaţie nu este obligatorie 
prezenţa legăturii cauzale, ci legătura în general a persoanei cu infracțiunea 
săvârşită”. Anume această poziţie a permis crearea de condiţii pentru a repri- 
ma şi a supune răspunderii penale un număr impunător de persoane a căror 
vinovăţie nu a fost demonstrată. 

Deci activitatea în comun se referă la acţiunile a două sau mai multe per- 
soane. Însăși acţiunea este examinată în limitele laturii obiective și de aceea 
această condiţie o examinăm în aceste limite. 

Unitatea intenţiei este o condiţie subiectivă a participaţiei penale. Potrivit 
art. 41 din CP al RM, se consideră participaţie cooperarea cu intenție a două 
sau mai multe persoane la săvârşirea unei infracțiuni intenţionate. Aşadar, în 
lege se subliniază că pentru latura subiectivă a participaţiei este obligatorie 
prezenţa intenţiei. 

Autorii ruși contemporani”, pornind de la prevederile noului Cod penal, 
adoptat în 1996 în Rusia, care conţine o definiţie a participaţiei analogică“, sta- 
bilesc nu una, ci două condiţii subiective caracteristice participaţiei penale: 

- unitatea intenţiei participanţilor la infracțiune; 

- cooperarea doar la o infracțiune intenționată. 

Noul Cod penal al Republicii Moldova ne dă o noţiune similară celei din Co- 
dul penal al Federaţiei Ruse, şi prin prisma acestui fapt vom examina condiţiile 
participaţiei — unitatea intenţiei şi cooperarea doar la o infracțiune intenţionată. 

Unitatea intenţiei tuturor participanţilor la infracțiune se exprimă prin 
faptul că fiecare dintre ei înţelege că acționează nu de unul singur, ci în comun. 
De aici rezultă că acesta îşi dă seama nu numai de caracterul şi pericolul social 
al acțiunilor sale, ci şi de acţiunile altor participanţi și, în primul rând, de ca- 
racterul şi pericolul social al activităţii autorului. Participantul la infracţiune 
prevede că acţiunea în comun va duce la survenirea urmărilor înţelese şi dorite 
de toţi ceilalți participanţi (cu excepţia participaţiei cu raport unilateral). 

În orice componenţă a infracțiunii intenţia este formată din elementul 
intelectual, ce caracterizează conştiinţa şi previziunea persoanei, şi elementul 





4 A. O. 3enunckui, Yka3. cou., c. 7; A. A. IluonTrKkoBcKuii, Yuenue o npecmynnenuu no 


cosemckomy yzonosnomy npasy, Locropusnar, MockBa, 1961, c. 559; Il. VI. Tpumaes, L. A. 
Kpurep, op. cit., p. 28. 
“2 Kypc yeonoenozo npaea. OGwmaa uacmv, 1. |, MockBa, 3epuano, 1999, c. 392. 


13 Yoonoenbiii kodexc Poccutickoii Pedepauuu..., op. cit., p. 15. 

volitiv - dorința sau admiterea conştientă a consecințelor infracționale. Con- 
ţinutul, adică cercul proceselor obiective cuprinse de ele, este diferit în funcție 
de caracterul şi forma faptei. 

Prin conştiinţa şi voinţa persoanelor ce acționează în comun se înțeleg, 
pe de o parte, semnele individuale ale comportării lor, care se exprimă prin 
executarea diferitelor acţiuni în procesul săvârşirii în comun a infracțiunii, 
iar pe de altă parte, trăsăturile obiective generale ale faptelor lor, care se ma- 
nifestă prin condiţionarea reciprocă a acțiunilor şi pricinuirea unui rezultat 
infracțional unic. Aceasta dă intenţiei un conţinut specific. Paralel cu semnele 
individuale mai apar şi trăsături generale, ce reflectă în conştiinţa şi voința 
vinovaţilor dependenţa obiectivă a faptelor. 

Elementul intelectual al intenţiei participantului la infracțiune include: 

- conştientizarea pericolului social al faptei săvârşite; 

- conştientizarea caracterului social periculos al faptelor altor partici- 

panţi (minimum ale unuia dintre ei); 

- prevederea survenirii rezultatului infracţional comun. 

Elementului volitiv al intenţiei îi corespunde coordonarea reciprocă a 
acțiunilor, adică participanţii îşi expun dorinţa de a acţiona în comun la 
săvârşirea infracțiunii şi de a atinge un rezultat infracțional comun sau admi- 
terea conştientă a survenirii acestuia. Lipsa condiționării reciproce a acţiuni- 
lor exclude şi participaţia. 

Comparativ cu vinovăția intenţionată a persoanei ce săvârşeşte o infrac- 
ţiune în mod individual, intenţia participantului este mai largă. Ea nu cuprin- 
de doar procesele obiective ale comportării social-periculoase personale, ci 
se completează şi cu conştientizarea faptului că participă şi altă persoană la 
săvârşirea uneia şi aceleiaşi infracțiuni şi cu dorinţa de a acţiona împreună cu 
el pentru realizarea aspirațiilor comune. 

Infracţiunile săvârşite în participaţie, de regulă, se comit cu intenţie di- 
rectă, întrucât este greu de imaginat ca unirea eforturilor psihice şi fizice ale 
câtorva persoane pentru săvârşirea unei infracțiuni să aibă loc fără dorința 
acestora de a săvârşi fapta social-periculoasă în comun. Nu este exclusă însă 
posibilitatea comiterii infracţiunii în participaţie şi cu intenţie indirectă 
(eventuală), spre exemplu, autorul sau complicele pot acţiona cu astfel de in- 
tenţie. Intenţia indirectă poate fi prezentă în cazul săvârșirii infracțiunilor a 
căror latură subiectivă se poate exprima atât prin intenţie directă, cât şi in- 
directă (componenţele infracțiunilor materiale în care nu este prevăzut scopul 
ca semn obligatoriu, spre exemplu, omorul premeditat prevăzut de alin. (1) al 
art. 145 din CP al RM). În componenţele infracţiunilor formale, precum şi 

în cazurile în care scopul este direct indicat ca semn obligatoriu în dispoziția 
normei sau reiese din conținutul faptei (viol, sustragere, banditism), participa- 
ţia este posibilă doar cu intenţie directă. 

Unul dintre principiile generale ale dreptului penal - principiul vinovă- 
ţiei —, cuprins în art. 6 din CP al RM: “Răspunderii penale şi pedepsei penale 
este supusă numai persoana care a săvârşit cu intenţie sau din imprudenţă o 
faptă prevăzută de legea penală”, este aplicabil şi față de instituţia participa- 
ţiei. În particular, intenţia, ca formă a vinovăţiei, este un început, un izvor de 
unificare a atitudinii psihice a autorului şi a altor participanţi faţă de faptele 
săvârşite în comun. 

Analizând un caz concret, organele de drept au remarcat: “ ... acţiunea sau 
inacțiunea, deşi a contribuit obiectiv la infracțiune, însă fiind săvârşită fără 
intenţie, nu poate fi calificată drept participaţie”“. Aşadar, este necesară in- 
formarea reciprocă despre săvârşirea în comun a infracțiunii fără de care nici 
nu poate fi vorba despre participaţie penală. 

În literatura de specialitate s-au stabilit două poziţii referitoare la caracte- 
rul acestei informări. Potrivit uneia dintre ele, participaţia necesită informarea 
fiecăruia dintre participanţii la infracțiune despre alăturarea altor persoane 
(legătura subiectivă multilaterală sau bilaterală)”. Alţi teoreticieni admit că 
autorul, într-un şir de cazuri, poate să nu cunoască activitatea instigatorului 
sau a complicelui (legătura subiectivă unilaterală)“. Caracterul legăturii su- 
biective dintre participanţii la infracțiune, atunci când sunt strict împărțite 
rolurile între ei, este tratat diferit. Unii sunt de părere că această legătură tre- 
buie să fie bilaterală, adică nu numai organizatorul, instigatorul şi complicele 
trebuie să ştie despre activitatea infracțională a autorului şi să dorească să 
acționeze împreună cu el, ci şi autorul trebuie să ştie despre activitatea infrac- 
ţională a fiecăruia dintre ei şi să tindă să acționeze împreună cu ei. Alţii, dim- 
potrivă, sunt de părere că, în caz de participaţie, distribuirea rolurilor poate fi 
şi unilaterală, atunci când autorul într-un şir de cazuri poate să nu ştie despre 
activitatea instigatorului şi a complicelui ce i s-au alăturat pe parcurs. 

Autorii care susțin că legătura dintre participanţi trebuie să fie, în mod 
obligatoriu, bilaterală motivează prin lipsa în practica juridică a unor cazuri în 
care să existe legătură subiectivă unilaterală, ori fac trimitere la textul legii, în 





4 Buletinul Judecătoriei Supreme a URSS, 1976, nr. 4, p. 46. 

15 II. O. TerbnoB, op. cit., p. 89. 

15 II. VI. Tpumrae, [. A. Kpurep, op. cit., p. 44; P.T. Bypuak, op. cit., p. 219; B. Tysyn, op. cit. 
p. 8-9. 

care prin participaţie se înţelege “cooperarea cu intenţie a două sau mai multor 
persoane la săvârşirea infracţiunii intenţionate”. 

M. A. Schneider, spre exemplu, scria: “Problema așa-numitei participaţii 
“secrete” este absolut artificială”, şi argumentează prin faptul că în practica 
judiciară astfel de cazuri nu există”. 

F. G. Burceak este categoric împotriva acestei poziţii, considerând că “ar- 
gumentul nu este convingător, deoarece, în primul rând, în practică se întâl- 
nesc astfel de cazuri şi, în al doilea rând, lipsa sau numărul insuficient de cazu- 
ri se explică prin faptul că organele competente nu reuşesc să acumuleze probe 
suficiente pentru a dovedi activitatea criminală a instigatorilor şi complicilor 
care, dorind să se eschiveze de la răspunderea penală, îşi maschează activitatea 
criminală”. Cu atât mai mult nu poate fi contestată interdependenţa reală 
a acţiunilor autorului (care nu conştientiza că este determinat de cineva să 
săvârşească o infracțiune) şi instigatorului (care intenționat ia măsuri pentru 
a determina această persoană să săvârşească infracțiunea). Aici între acțiunile 
autorului şi cele ale instigatorului există obiectiv o condiționare cauzală, dar 
deoarece acţiunile instigatorului sunt comise intenționat, el nu poate rămâne 
nepedepsit. Mai cu seamă în participaţia cu raport unilateral nici nu este ne- 
cesar ca autorul să ştie de unde a apărut tendința sa de a săvârşi infracțiunea. 
Suntem de acord cu opiniile lansate de V. Guzun” și F. Burceak*, că între par- 
ticipanţi, în cazul repartizării rolurilor, pot apărea atât legături bilaterale, cât 
şi unilaterale, fapt care ni-l demonstrează practica judiciară. 

În ce priveşte cooperarea comună doar la o infracțiune intenționată, 
suntem de părerea că nu în zadar noul Cod penal al Republicii Moldova, 
art. 25 din Codul penal al Chinei (1997), art. 32 din Codul penal al Federaţiei 
Ruse (1996) ş.a. consacră această condiţie subiectivă, care, la prima vedere, s-ar 
părea să fie în plus. O astfel de concretizare pune punctul pe «i» în mai mul- 
te discuţii referitoare la posibilitatea existenţei participaţiei în infracțiunile 
săvârşite din imprudenţă. În monografia sa, Yuenue o coyuacmuu, A. N. Trai- 
nin sublinia: “Este incorectă afirmaţia că participația nu poate fi concepută în 

îmbinare cu vinovăția sub formă de imprudenţă””. Tot el admite că se poate 

vorbi de participaţie doar atunci când imprudenţa este prezentă în acţiunile 
tuturor participanţilor la infracțiune. “Nu poate fi calificat drept participaţie 
cazul în care autorul acționează intenţionat, iar persoanele ce-l ajută - din 
imprudenţă, şi nici atunci când terțele persoane acționează intenţionat, iar 
autorul - din imprudenţă. Constituie participaţie toate infracțiunile săvârşite 
în comun chiar din imprudenţă, de către câteva persoane”*?. 

Pentru a demonstra posibilitatea existenţei participaţiei la infracțiunile co- 
mise din imprudenţă, A. N. Trainin apelează la un şir de exemple construite 
logic, care în cea mai mare parte nu se referă la practica judiciară. 

M. D. Şargorodski a încercat să completeze şi să concretizeze poziţia lui 
A. N. Trainin faţă de participaţia la infracțiunile săvârşite din imprudenţă. El 
menţionează că “...participaţia este posibilă doar în cazul infracțiunilor comise 
din imprudenţă în care acţiunea este săvârşită intenţionat, iar rezultatul survine 
din imprudenţă, deoarece în asemenea cazuri participantul își dă seama de ca- 
racterul acțiunilor autorului”. O atare opinie naşte şi mai multe contradicții. 

O parte dintre autori îşi pun întrebarea (P. I. Grișaev, G. A. Crigher): este 
sau nu este specificată în dreptul penal o categorie distinctă de infracțiuni 
săvârşite din imprudenţă? - “în care acțiunea se săvârşeşte intenţionat, iar 
rezultatul survine din imprudenţă”. Spre exemplu, la provocarea vătămării 
intenţionate grave a integrităţii corporale sau a sănătății poate surveni nu 
doar pierderea văzului, auzului sau altă consecinţă intuită de vinovat, dar şi 
moartea victimei, care în cazul dat nu este prevăzută de vinovat. O astfel de 
nepreviziune nu schimbă caracterul intenţionat al faptei săvârşite. 

În prezent există un răspuns la această întrebare, acceptat nu doar de ma- 
joritatea practicienilor şi de teoreticieni, dar şi de un şir de acte legislative. În 
acest caz este vorba de infracțiunea săvârșită cu două forme de vinovăţie, care 
în participaţie are particularitățile sale. 

Spre deosebire de Republica Moldova, într-un şir de țări participaţia este 
acceptată la infracțiunile comise din imprudenţă: Anglia (spre exemplu, doi 
automobiliști se întrec pe o şosea, în urma acestui fapt unul dintre ei acciden- 
tează un pieton. Celălalt şofer va purta răspundere în calitate de participant la 
infracțiunea comisă din imprudenţă), SUA, Franţa (şoferul care a accidentat 
mortal un pieton va fi pedepsit pentru omor din imprudenţă, iar persoana care 
se afla alături de şofer îl instiga la accelerarea vitezei va fi pedepsită ca partici- 
pant la un omor din imprudenţă). În România la fel este stabilit un tip specific 
de participaţie — participaţia improprie sau imperfectă —, atunci când unii din- 





2 Idem. 

tre făptuitori acționează cu intenţie, iar alţii din culpă ori chiar fără vinovăţie 
(spre exemplu, o persoană determină pe o altă persoană să participe la luarea 
unor bunuri, aceasta din urmă neștiind că bunurile nu aparţin instigatorului 
şi că se săvârşeşte un furt). 

Deci în prezent legislaţia în vigoare prevede că, în cazul săvârşirii de către 
câteva persoane a unei infracțiuni din imprudenţă, fiecare dintre participanţi 
poartă răspundere doar pentru acţiunile sale independent de activitatea celui- 
lalt. Participaţia este recunoscută ca posibilă doar atunci când două sau mai 
multe persoane acționează intenţionat. Participaţie nu există dacă măcar unul 
dintre participanţi acţionează din imprudenţă sau, mai cu seamă, dacă toți 
participanţii acționează din imprudență. 


Secţiunea a II-a. PARTICIPANŢII 


S1. Clasificarea participanţilor la infracţiune 


În ştiinţa dreptului penal sub aspectul diferenţierii participanţilor la in- 
fracțiune au fost şi continuă să concureze până în prezent două teorii de bază 
ce caracterizează participaţia penală: una obiectivă şi una subiectivă, dar este 
cunoscută şi o teorie mixtă. 

Teoria obiectivă a fost formulată pentru prima dată de către criminalistul 
german A. Feuerbach (începutul sec. al XIX-lea). El susţinea că autor al infrac- 
ţiunii trebuie considerat cel ce provoacă consecinţa infracțională, adică a fost 
cauza ei nemijlocită, iar complice este cel ce doar a contribuit la producerea 
acestui rezultat, adică a servit doar drept cauză auxiliară. Alți autori îi numeau 
vinovaţi principali pe cei ce executau nemijlocit fapta infracțională, iar pe toţi 
ceilalți participanţi la infracţiune îi considerau complici. 

Teoria subiectivă, ai cărei reprezentanţi au fost Kestlih, Ghelişner, Buri, 
Bar ş.a., pune la baza diferenţierii participanţilor latura pur psihică, subiectivă 
a faptei, ce se exprima prin interesul față de rezultatul infracțional. Potrivit 
susținătorilor teoriei subiective, acei care consideră fapta comisă ca personală 
trebuie calificaţi ca vinovaţi principali - autori (executori) ai infracțiunii, iar 
acei care doar participă la săvârşirea unei fapte străine trebuie consideraţi co- 
mplici, deşi caracterul participării la infracţiune nu are nici o importanţă. 

Teoria mixtă clasifică participanţii la infracțiune atât după trăsăturile 
obiective, cât şi după cele subiective. Drept bază a acestei teorii a servit 
concepţia elaborată de Berner, care era de părerea că deosebirea dintre partici- 
panţi trebuie făcută nu doar ţinând seama de activitatea externă a partici- 

pantului, ci şi de intenţia sa, întrucât activitatea subiectului este determinată 
întotdeauna de atitudinea psihică față de ea”. 

Legislaţia penală, codurile penale ale diferitelor state s-au edificat în baza 
teoriilor menţionate. Legislaţia germană şi cea, elveţiană, practica judiciară a 
acestor țări acceptă criteriul subiectiv al diferenţierii participanţilor. În doctr- 
ina rusă a dominat în special teoria obiectivă a participaţiei (Taganţev, Budzi- 
nski). Au existat şi susținători ai teoriei mixte (Jireaev, Spasovici). 

Potrivit prevederilor doctrinei şi legislaţiei autohtone, tipurile de partici- 
panţi la infracţiune pot fi stabilite în funcţie de două criterii de bază: 

- caracterul participării; 

— gradul de participare al fiecăruia la săvârşirea infracţiunii. 

Prin caracterul participării persoanei la săvârşirea infracțiunii, atât în teo- 
rie, cât şi în practică, se înțelege modul de comportare infracțională, caracte- 
ristic fiecăruia dintre participanți, sau rolul funcțional executat. 

În funcţie de acest criteriu, legislaţia Republicii Moldova deosebeşte urmă- 
toarele tipuri de participanţi: autorul, organizatorul, instigatorul şi complice- 
le, totodată diferențiindu-i după caracterul acţiunilor executate, care formează 
latura obiectivă a componenţei infracţiunii concrete. 

Stabilind în legea penală tipurile de participanți şi funcţiile lor, legiuitorul 
a mai fixat o regulă importantă pentru modul de aplicare a normelor de drept, 
care dispune că rolurile executate de către fiecare dintre participanţii la infrac- 
ţiune nu pot fi identice, iar acţiunilor fiecăruia dintre ei le sunt caracteristice 
anumite trăsături specifice, stabilite în alineatele (2)-(5) ale art. 42 din CP al 
RM. 

Acest mod de clasificare a participanţilor la infracţiune, ţinând seama de 
caracterul participării sau de funcția îndeplinită, este recunoscut de legislaţiile 
penale ale majorităţii statelor, cu toate că nu cuprinde întotdeauna aceleași 
patru categorii de participanţi. 

Codurile penale ale României, Franţei, Germaniei recunosc ca partici- 
panţi la infracţiune: autorul (coautorul), complicele, instigatorul. Noţiunea de 
organizator o includ doar în unele componenţe aparte. 

Gradul de participare la săvârşirea infracţiunii este luat în considerare la 
stabilirea pedepsei penale şi denotă măsura de activitate, intensitatea şi insis- 
tenţa cu care un participant la infracţiune îşi execută rolul funcțional în proce- 
sul de comitere a faptei prejudiciabile. Intensitatea acțiunilor organizatorului se 
deosebeşte de intensitatea acțiunilor complicelui, mai mult ca atât, este posibilă 





5  M.U. KoBaneB, Coyuacmue e npecmynnenue, dacrb II, CepnnoBck, 1962, c. 7. 

şi o intensitate sau o măsură de activitate diferită între acţiunile persoanelor ce 
îndeplinesc același rol funcţional (spre exemplu, coautori sau complici). 

Caracteristica cantitativă nu poate modifica aprecierea calitativă a acţiu- 
nilor participantului. Oricât de insistent şi de hotărât ar acţiona complicele, 
fără modificarea caracterului rolului executat, el nu poate deveni organizator. 

Ţinându-se cont de gradul lor de participare la infracţiune, participanţii 
pot fi clasificați în: principali şi secundari“. Spre exemplu, art. 26 din Codul 
penal chinez (1997) stabileşte că “organizatorul, conducătorul grupului crimi- 
nal este infractor principal”*. 

O asemenea clasificare, deşi nu este prevăzută direct în legea penală a 
Republicii Moldova, are importanţă practică, dat fiind faptul că ajută instanţa 
de judecată la stabilirea rolului real al fiecăruia dintre participanţi şi în acest 
temei se realizează principiul individualizării pedepsei. 

Pentru a clasifica participanţii la infracțiune, M. I. Kovaliov îmbină cele 
două criterii de bază - caracterul participării şi gradul de participare - şi pro- 
pune o clasificare în două etape: 

— în prima etapă toţi participanţii sunt împărţiţi în organizatori şi neor- 

ganizatori; 

— în a doua etapă, subgrupul rămas se clasifică în autori, instigatori şi 

complici. 

Această clasificare a participanţilor este discutabilă, deoarece, în primul 
rând, nu reiese nemijlocit din lege şi, în al doilea rând, construcția pe baza 
unui temei dublu este inacceptabilă. În plan logic, clasificarea concomitentă 
pe baza a două criterii este imposibilă. 

Actualmente, clasificarea cea mai răspândită, care reiese nemijlocit din 
lege, este cea făcută conform criteriului caracterului de participare la infrac- 
țiune, adică al rolului exterior, obiectiv, îndeplinit de către fiecare dintre par- 
ticipanţi în procesul săvârşirii unei infracțiuni, dat fiind faptul că doar aşa 
poate fi găsită deosebirea dintre organizator, instigator, complice şi autor şi a 
componenţelor infracțiunilor incriminate lor. 

$2. Autorul 


Conform prevederilor alin. (2) al art. 42 din CP al RM, se consideră autor 
persoana care săvârşeşte în mod nemijlocit fapta prevăzută de legea penală, 
precum şi persoana care a săvârșit infracţiunea prin intermediul persoane- 
lor care nu sunt pasibile de răspundere penală din cauza vârstei, iresponsa- 
bilităţii sau din alte cauze prevăzute de prezentul cod. 

Este vorba de infracțiunea a cărei componenţă este prevăzută într-un ar- 
ticol aparte din Partea specială a Codului penal. Prin urmare, autor este per- 
soana care a săvârşit de facto o acțiune sau inacţiune care formează elementele 
constitutive ale unei infracțiuni concrete prevăzută de unul dintre articolele 
din Partea specială. 

Autor al infracţiunii poate fi doar persoana ce corespunde tuturor ce- 
rinţelor înaintate faţă de subiectul infracțiunii concrete. În aceste cazuri este 
vorba nu doar despre trăsăturile subiectului general al infracțiunii (caracter 
fizic, vârstă, responsabilitate), ci şi despre trăsăturile pe care trebuie să le aibă 
subiectul special. Astfel autor al unei infracţiuni militare poate fi numai un 
militar, adică o persoană care îndeplineşte serviciul militar în termen sau pe 
bază de contract, care urmează pregătirea militară obligatorie sau este chema- 
tă la concentrări. Persoana care nu posedă aceste trăsături, chiar dacă, spre 
exemplu, a săvârşit împreună cu un militar latura obiectivă a unei infracțiuni 
militare, nu poate fi recunoscută ca autor al infracţiunii militare. În aşa cazuri, 
o astfel de persoană poate purta răspundere doar în calitate de organizator sau 
complice (cu excepţia prevederilor art. 393 din CP al RM). 

În teoria dreptului penal şi în practica judiciară a Republicii Moldova, 
autori ai infracțiunii sunt recunoscuţi: 

— cei ce săvârşesc nemijlocit infracțiunea (conform prevederilor alin. (2) 

al art. 42, din CP al RM); 

— cei ce participă nemijlocit la săvârşirea infracțiunii împreună cu alte 
persoane (coautori); 

— cei ce săvârşesc infracțiunea prin intermediul altor persoane, care nu 
pot fi supuse răspunderii penale în virtutea unor circumstanţe prevă- 
zute de legea penală (alin. (2) al art. 42 din CP al RM). 

De aici conchidem că autor poate fi persoana care a săvârşit nemijlocit, 
total sau parțial latura obiectivă a componenţei infracțiunii prevăzută de 
Partea specială a Codului penal. În caz de omor, autor va fi persoana care, 
spre exemplu, a tras în victimă sau i-a dat o doză mortală de otravă; autor al 
furtului va fi persoana care a sustras averea proprietarului ş.a. În cazurile 

când o persoană realizează doar parţial latura obiectivă a infracțiunii avem 
instituţia coautoratului. 

Coautoratul este prezent când fapta prevăzută de legea penală a fost 
săvârşită în mod nemijlocit de către două sau mai multe persoane. Nu este 
absolut necesar ca fiecare dintre coautori să realizeze latura obiectivă a infrac- 
ţiunii pe deplin. În calitate de coautori ai omorului cetățeanului C.T. au fost 
recunoscuţi T.I. şi D.E., care, în scopul ascunderii infracțiunii de sustragere şi 
din frica de a nu fi denunțaţi, au omorât-o pe cetățeana C.T., cauzându-i mul- 
tiple lovituri cu pumnii și picioarele în cap şi în alte regiuni ale corpului de la 
care cetățeana C.T. a decedat pe loc“. 

Pentru recunoaşterea calităţii de coautor este suficient ca persoana să fi 
executat doar parțial acţiuni prevăzute de dispoziția normei din Partea ge- 
nerală a Codului penal. Ba mai mult, acestea pot fi acţiuni tehnice diferite 
şi executate în intervale diferite de timp. Esenţial este ca aceste acţiuni să fie 
omogene din punct de vedere juridic, adică să formeze împreună nemijlocit 
latura obiectivă a infracţiunii. Spre exemplu, acțiunile persoanelor care, în 
caz de viol, nu au săvârşit nemijlocit raportul sexual forțat, dar, prin aplicarea 
constrângerii față de victimă, au contribuit la violarea ei de către alții, sunt 
calificate drept coexecutoare la viol săvârşit de către un grup de persoane. 

Participarea nemijlocită la săvârşirea infracțiunii poate fi raportată nu nu- 
mai la îndeplinirea de către fiecare dintre participanţi a acţiunilor omogene, 
care formează latura obiectivă a infracțiunii (spre exemplu, aplicarea lovitu- 
rilor cu pricinuirea leziunilor corporale), ci se poate exprima şi prin faptul 
că persoana la momentul săvârşirii infracţiunii acordă ajutor altor coautori, 
săvârşind, după caracterul lor, alt fel de acţiuni. Dacă A. sparge uşa, B. stă 
de pază, iar C. pătrunde în apartament și sustrage averea, atunci ei toți sunt 
coautori. G. A. Crigher s-a pronunțat astfel sub acest aspect: “În acest caz mica 
diferență ce apare în caracterul şi în volumul acţiunilor diferitelor persoane 
are doar importanţă tehnică şi nu juridică””. În exemplul de mai sus toate trei 
persoanele sunt coautori. 

Pe baza celor constatate, condiţiile coautoratului sunt următoarele: 

- activitatea coautorilor trebuie să fie îndreptată împotriva aceluiași obiect 

juridic, adică să lezeze aceleaşi relaţii sociale ocrotite prin incriminarea 
faptei ca infracţiune. Spre exemplu, relaţiile privind viaţa persoanei în 





5 Dosar penal nr. 97018035 (1-621/88), soluţionat de Judecătoria sectorului Centru, mun. 

cazul infracțiunii de omor, relaţiile privind securitatea statului în cazul 
diversiunii etc. Dacă unii coautori lezează şi alte relaţii sociale apărate 
de legea penală, acestora li se vor aplica dispoziţiile cu privire la concur- 
sul de infracţiuni; 

— fapta trebuie să fie săvârșită în comun, adică persoanele respective tre- 
buie să săvârşească acțiunea care face parte din latura obiectivă a com- 
ponenţei infracțiunii; 

— între coautori trebuie să existe o legătură subiectivă, adică toţi partici- 
panţii la coautorat trebuie să acționeze cu aceeași formă de vinovă- 
ţie — intenţia. 

Doctrina penală română admite, în caz de coautorat, şi existenţa culpei (im- 
prudenţa): “Coautoratul poate exista şi în cazul când două sau mai multe persoa- 
ne, acționând din culpă, au săvârşit fiecare, simultan ori succesiv, acte de executa- 
re a faptei ilicite prin care s-a produs același rezultat socialmente periculos”*:. 
Există infracțiuni la care coautoratul nu este cu putință: 

— infracțiuni cu autor unic, care nu pot fi săvârşite nemijlocit decât de 
o singură persoană (infracţiuni care se săvârşesc in persona propria), 
cum sunt: dezertarea (art. 371 din CP al RM), denunţarea calomnioa- 
să (art. 311 din CP al RM) ş. a. În cazul acestor infracțiuni individul 
săvârşeşte o infracțiune de sine stătătoare, în propria persoană; 

- infractiuni omisive, care sunt, în general, tot infracțiuni cu autor unic 
şi se săvârşesc prin neîndeplinirea unei obligaţii impuse cu caracter 
personal, astfel încât fiecare făptuitor săvârşeşte o infracțiune de sine 
stătătoare, de exemplu: favorizarea infracțiunii (art. 323 din CP al RM) 
etc. Numai în mod excepţional, când o obligaţie este impusă unui or- 
gan colectiv, încălcarea acestei obligaţii, dacă ea constituie infracţiune, 
atrage calitatea de coautori a celor în cauză, spre exemplu - încălcarea 
regulilor de protecție a muncii (art. 183 din CP al RM). Dacă obligaţiile 
respective reveneau mai multor persoane, în cazul nerespectării lor, 
toate vor fi considerate că au calitatea de coautori; 

- infractiuni cu subiect special, când autorul trebuie să aibă calitatea ce- 
rută de lege pentru a fi subiect al infracțiunii. Pentru existența coauto- 
ratului este necesar ca toţi participanţii să aibă asemenea calități, în caz 
contrar ei vor fi consideraţi complici. 





5  R.-M. Stănoiu, I. Griga, T. Dianu, Drept penal. Partea generală (note de curs), Bucureşti, 

Un alt tip de autor este considerat acela care săvârşeşte infracțiunea prin 
intermediul altor persoane, ce nu pot fi supuse răspunderii penale în virtutea 
unor circumstanţe prevăzute de legea penală. Este vorba despre pricinuirea 
indirectă (mediată) a daunei. Încă la sfârşitul secolului XIX, în jurispruden- 
ţa vremii a apărut problema modului de sancționare a instigatorului când 
persoana instigată este un iresponsabil (minor care nu răspunde penal ori o 
persoană suferindă de tulburări mintale) sau a acţionat din alte motive fără 
vinovăţie (din cauza erorii de fapt, a constrângerii morale etc.). 

Doctrina penală nu a fost în măsură să prezinte un punct de vedere uni- 
tar. Autorii germani (Binding, Liszt, Mezger ş.a.) au sugerat ca instigatorul să 
răspundă în aceste cazuri în calitate de autor (mediat) al infracţiunii, deoarece 
acesta a realizat prin intermediul persoanei incapabile componenţa infracțiu- 
nii. Acest mod de a vedea lucrurile a fost împărtăşit şi de unii autori italieni 
(Alimena, Manzini ş.a.), care comparau pe instigatorul aflat în situaţiile men- 
ţionate cu un autor cu mână lungă (longa mano), adică un autor care s-a servit 
de o altă persoană pentru a comite o infracţiune. 

Împotriva acestei păreri s-a susținut ideea că ar fi o ficţiune juridică să se 
considere autor o persoană care n-a desfăşurat decât acţiuni de instigare la 
infracţiune şi că, în ipotezele de mai sus, instigatorul trebuie să răspundă ca 
instigator indiferent dacă cel instigat este sau nu responsabil ori a acționat sau 
nu fără vinovăţie datorită altor împrejurări“. 

În literatura noastră juridică nu s-a discutat în termeni similari ideea autoru- 
lui mediat. După cum s-a mai menţionat anterior, participant la infracțiune poate 
fi doar persoana ce a atins vârsta prevăzută de lege. Folosirea de către organizator 
sau instigator pentru săvârşirea infracțiunii a unei persoane ce nu a atins această 
vârstă trebuie calificată ca executarea de către persoanele date a componenţei in- 
fracțiunii. Minorul într-un astfel de caz serveşte drept mijloc (sau instrument) de 
săvârşire a infracţiunii în mâinile organizatorului sau ale instigatorului. 

Actualul Cod penal al Republicii Moldova conţine următoarea definiție 
a autorului infracțiunii: “Se consideră autor persoana care săvârşeşte în mod 
nemijlocit fapta prevăzută de legea penală, precum şi persoana care a săvârşit 
infracțiunea prin intermediul persoanelor care nu sunt pasibile de răspundere 
penală din cauza vârstei, iresponsabilității sau din alte cauze prevăzute de 
prezentul cod”. Prin alte cauze se pot înţelege: constrângerea fizică sau psihică, 
provocarea nevinovată a daunei ş.a. Dacă subiectul, aplicând față de persoană 

violența psihică, l-a silit să săvârşească infracțiunea în locul lui, un astfel de 
“autor mediat” la fel se va considera autor al faptei infracționale. Fiind lipsită 
de posibilitatea de a lua hotărâri din propria voință, persoana, aflându-se sub 
influenţa constrângerii psihice, devine un instrument orb de săvârşire a in- 
fracțiunii în mâinile altei persoane. Dacă însă subiectul, în urma aplicării 
violenței psihice, păstrează posibilitatea şi capacitatea de a-şi dirija acţiunile, 
este capabil din punct de vedere obiectiv să evite infracțiunea fără a dăuna 
esenţial intereselor proprii, dar nu foloseşte această posibilitate şi participă la 
săvârşirea infracţiunii, el va fi supus răspunderii penale ca coautor. 

Dacă subiectul săvârşeşte infracțiunea sub influenţa constrângerii fizice, 
el poate fi eliberat de răspundere penală ca fiind supus extremei necesităţi. În 
acest caz, persoana care a folosit constrângerea fizică răspunde ca autor. 

În calitate de autor este examinată şi persoana ce va folosi în interesele sale 
criminale eroarea unei alte persoane. Eroarea este o părere greşită referitoare 
la importanţa socială a unui oarecare act. Eroarea este atitudinea greşită a 
persoanei față de previziunea posibilității de pricinuire a daunei când în îm- 
prejurările în care se afla nu trebuia și nici nu putea să le prevadă. Eroarea per- 
mite eliberarea autorului faptei socialmente periculoase de răspundere penală, 
deoarece fapta săvârşită de el este o pricinuire fără vinovăţie a daunei, şi a trage 
la răspundere în calitate de autor persoana ce s-a folosit de o astfel de eroare. 

Se va soluţiona în mod specific şi cazul în care subiectul foloseşte în sco- 
purile sale comportarea persoanei care, la rândul său, săvârşeşte o infracțiune 
din imprudenţă. Spre exemplu, dorind să săvârşească un omor, subiectul de- 
termină persoana responsabilă pentru regulile de protecţie antiincendiară să 
nu controleze respectarea lor. Ca rezultat al acestui fapt, a fost provocat un 
accident de muncă, în urma căruia a decedat un muncitor. Subiectul şi-a atins 
scopul dorit. În acest caz cel ce a folosit imprudența unei persoane va răspunde 
ca autor al omorului, iar persoana ce a manifestat neglijenţa, din care au sur- 
venit consecinţele respective, va răspunde în baza alin. (2) al art. 183 din CPal 
RM - pentru infracțiune săvârşită din imprudenţă. 

Autor este şi persoana ce foloseşte în scopuri criminale reprezentanţi ai lu- 
mii animale (faunei). În practică, la capitolul dat se regăsesc şi episoade destul de 
amuzante. Astfel, o persoană, folosind pasiunea ciorilor (corbilor) de a lua obiec- 
te strălucitoare, a învățat o cioară să intre în case străine prin ferestruică. Deseori 
cioara îi aducea articole din aur, pe care acesta le vindea cu succes. Evident că 
persoana dată a fost trasă la răspundere penală pentru furt ca autor mediat. 

Suntem de părerea că instituţia pricinuirii indirecte (mediate) a daunei 
permite fundamentarea răspunderii penale a persoanelor care stau în spatele 
autorilor concreți ai faptelor prejudiciabile şi îi dirijează intenţionat. În astfel de 

cazuri o condiție obligatorie este conştientizarea de către aceste persoane a fap- 
tului că ele se folosesc de un subiect “inapt” sau de o persoană ce acționează im- 
prudent. Trebuie ţinut seama de faptul că nu poate avea loc o pricinuire mediată 
a daunei folosind un subiect special, deoarece, după cum am mai menţionat, 
atunci când persoana nu corespunde cerinţelor subiectului special, ea poate 
purta răspundere doar în calitate de organizator, instigator sau complice. 

Astfel, autorul este figura obligatorie la săvârşirea infracțiunii în parti- 
cipaţie, întrucât fără alți participanţi infracțiunea poate fi săvârşită, iar lipsa 
fizică a autorului duce la imposibilitatea săvârşirii infracţiunii. Pe baza acţiu- 
nilor acestuia se stabileşte gradul de consumare a infracțiunii săvârşite în par- 
ticipaţie. Infracțiunea nu poate fi consumată dacă autorul nu şi-a dus acțiunile 
până la capăt. Din punctul de vedere al laturii subiective, acţiunile autorului 
pot fi caracterizate prin intenţie directă şi indirectă. 


$3. Organizatorul 


În conformitate cu prevederile art. 42, alin. (3) din CP al RM, “se conside- 
ră organizator persoana care a organizat săvârşirea unei infracțiuni sau a 
dirijat realizarea ei, precum şi persoana care a creat un grup criminal orga- 
nizat sau o organizaţie criminală ori a dirijat activitatea acestora”. 

Juristul A. Lohviţki, un cunoscut savant rus din perioada ţaristă, a numit 
organizatorul “sufletul infracţiunii. Chiar dacă el nu este prezent la săvârşirea 
infracţiunii, este prezentă voinţa sa. El este mecanicul care pune maşina în 
mişcare”. 

Conducătorul şi îndrumătorul procesului de comitere a infracțiunii este 
prevăzut şi de legislaţia penală a SUA şi a Franţei. În Codurile penale ale Ger- 
maniei, Italiei, Spaniei şi României organizatorul nu este evidenţiat printre 
participanţii la infracțiune, însă este pomenit într-un şir de componenţe ale in- 
fracţiunilor cuprinse în Partea specială (paragrafele 85, 121, 127 din Codul pe- 
nal german, art. 306 din Codul penal italian, art. 545 din Codul penal spaniol, 
art. 167 din Codul penal român). Este diferită definiția organizatorului dată de 
Codul penal al Poloniei: “Este supus răspunderii cel care conduce executarea de 
către altă persoană a unei fapte interzise sau, folosindu-se de dependenţa altei 
persoane față de sine, îi cere executarea unei astfel de fapte” (ŞI, art. 18). 

Organizatorul infracțiunii este considerat cel mai periculos dintre toți 
participanţii la infracțiune“. 

Normele penale din Republica Moldova atestă câteva forme de încadrare a 
acțiunilor organizatorului: 

- organizarea săvârşirii infracțiunii; 

- dirijarea realizării infracțiunii; 

— crearea unui grup criminal organizat sau a unei organizații criminale; 

— dirijarea activităţii grupului criminal organizat sau a organizaţiei crimi- 

nale. 

Organizarea săvârșirii infracțiunii constă în iniţierea şi planificarea in- 
fracțiunii, atragerea la săvârşirea ei a altor participanţi — autori, complici, 
instigatori. Aceste acțiuni sunt întreprinse în etapa de pregătire a infracțiunii 
şi, dacă activitatea organizatorului va fi curmată în această etapă, acțiunile lui 
vor fi calificate drept pregătire de infracțiune. Spre exemplu, B. a fost recunos- 
cut de către instanţa de judecată ca organizator al unui jaf întreprins asupra 
unui încasator, întrucât B. le-a indicat lui C. şi M. ruta deplasării încasatoru- 
lui, i-a informat despre lipsa armei şi a pazei, le-a arătat locul unde C. poate 
să-i smulgă din mână geanta cu bani, a stabilit locul unde să se ascundă şi locul 
din pădure unde trebuie să se întâlnească pentru a împărți banii sustraşi“?. 

Dirijarea realizării infracțiunii, de obicei, se reduce la coordonarea acţiu- 
nilor participanţilor, în caz de necesitate, la modificarea planului de activitate 
criminală în procesul comiterii faptei socialmente periculoase, ascunderea 
infractorilor şi a urmelor infracțiunii. Această modalitate de activitate se în- 
treprinde nemijlocit în timpul săvârșirii infracțiunii. Dacă din motive ce nu 
depind de organizator, fapta nu a fost dusă până la capăt, cele săvârşite vor fi 
calificate ca pregătire sau tentativă. 

Cea mai periculoasă figură este persoana care creează un grup criminal 
organizat sau o organizație criminală ori dirijează activitatea acestora. 
Aceste structuri sunt nişte forme penal-juridice de manifestare a crimei orga- 
nizate şi se ocupă de comiterea infracțiunilor grave, deosebit de grave şi excep- 
ţional de grave (omoruri, tâlhării, trafic de droguri, de arme, de oameni etc.). 
Spre exemplu, în calitate de organizatori ai unei organizaţii criminale au fost 
recunoscuţi fraţii L., care acționau în Vladivostok. Această organizaţie crimi- 
nală avea scopul de a-şi supune structurile criminale din regiune şi, în cele din 
urmă, de a se impune ca lider al puterii de stat din Vladivostok. Grupul dat 
includea mai multe subdiviziuni, care îndeplineau diferite funcții. Pe parcur- 
sul activităţii sale organizaţia respectivă a săvârşit 18 omoruri, 6 tentative de 
omor, un şir de alte infracţiuni grave şi deosebit de grave“. 





Buletinul Judecătoriei Supreme a Federaţiei Ruse, 1994, Ne 1, p.4. 


s VI. KoponbkoB, Kpoeagbiii nepeden // WIsBecrua, 1995, 28 anpena. 

Legiuitorul nostru, luând în considerare pericolul social sporit al acestor 
forme de organizare a activității criminale, a prevăzut în Partea specială a 
Codului penal un şir de componenţe (art. 282-284, 286), în care însuși faptul 
creării grupurilor criminale, bandelor armate, organizaţiilor criminale deja 
constituie o componenţă a infracţiunii consumate. 

Pentru a supune persoana răspunderii penale este suficientă doar exer- 
citarea uneia dintre activităţi sau crearea, sau dirijarea, deoarece legiuitorul, 
definind figura organizatorului, scrie: “a creat” sau “a dirijat”, şi deci organi- 
zatorul nu este obligat să execute în cumul toate acţiunile indicate în art. 42, 
alin. (3) din CP al RM. 

Organizatorul poate să-şi îndeplinească funcţiile atât în calitate de figură 
de sine stătătoare, precum şi în calitate de coautor, acționând alături de ceilalți 
participanţi. Când persoana îndeplineşte doar funcţii de organizator, ea nu 
participă nemijlocit la executarea faptei (spre exemplu, omorul la comandă). În 
acest caz răspunderea va surveni pe baza alin. (3) al art. 42 şi a articolului din 
Partea specială a Codului penal. 

Spre deosebire de autor, organizatorul acționează întotdeauna doar cu in- 
tenţie directă. Volumul de cunoştinţe (de informaţie), ce formează factorul in- 
telectiv al intenţiei organizatorului, poate fi diferit în funcţie de circumstanţele 
concrete ale săvârșirii infracțiunii. Dacă organizatorul acţionează concomitent 
şi în calitate de coautor, atunci volumul de cunoştinţe despre infracțiune poate 
fi şi mai mare decât cel al unui simplu autor. Dacă însă persoana este doar or- 
ganizator al activităţii criminale, atunci, evident, o parte dintre împrejurările 
concrete ale infracţiunii ce apar în diferite situaţii pot nici să nu fie sesizate de 
el. În aceste cazuri, deoarece posibilitatea unui sau altui rezultat al infracțiunii 
a fost discutată la elaborarea planului, organizatorul trebuie să poarte răspun- 
dere, alături de executorii nemijlociţi ai faptei, pentru orice rezultat. 

Organizatorul poate să nu cunoască personal toţi participanţii sau circum- 
stanțele concrete ale săvârşirii fiecărei infracţiuni în parte, însă este obligatoriu 
faptul ca organizatorul să ştie caracterul infracțional şi comun al acţiunilor. 

Scopurile personale ale organizatorului infracțiunii pot să nu coincidă cu 
scopurile autorilor, complicilor, instigatorilor. Cu toate acestea, organizatorul 
poartă răspundere pentru toate faptele socialmente periculoase pe care le-a 
iniţiat, le-a coordonat sau le-a condus şi care au fost executate nemijlocit de 
către autorii care, la rândul lor, de asemenea pot avea anumite scopuri proprii, 
realizabile în procesul săvârșirii infracțiunii. Astfel, persoana ce organizează 
săvârşirea unui atac tâlhăresc poate să nu urmărească scopuri de profit, ci să 
acţioneze din răzbunare, dar şi în acest caz va purta răspundere pentru orga- 
nizarea atacului tâlhăresc. 

$4. Instigatorul 


Drept instigare au fost calificate acțiunile lui C. care, aflându-se în relaţii 
ostile cu $., i-a instigat pe B., E. şi A., colaboratori de poliţie, spre a se răfui cu 
S$. Aceştia, împreună cu C., s-au deplasat la domiciliul lui S$., unde, prin exces 
de putere şi depăşindu-şi atribuţiile de serviciu, au încercat forțat să-l împingă 
în automobil pe ultimul, cauzându-i leziuni corporale uşoare. În momentul în 
care la strigătele lui S$. s-au început a aduna consătenii, B., E. şi A. au scos ar- 
mele din dotare şi au tras mai multe focuri, în urma cărora B. l-a omorât pe G. 
Acţiunile lui C. au fost calificate drept instigare, pe baza alin. (2) al art. 42-336 
din CP al RM, acţiunile lui E. şi A. au fost calificate conform alin. (2) al art. 336 
din CP al RM, acţiunile lui B. - conform alin. (1) al art. 145 şi alin. 2) al 
art. 336 din CP al RM“. 

Potrivit alin. (4) al art. 42 din CP al RM, se consideră instigator persoana 
care prin orice metodă determină o altă persoană să săvârșească o infrac- 
ţiune. 

De regulă, instigatorul, îndemnând altă persoană la săvârşirea infrac- 
ţiunii, el însuşi nu participă la comiterea acesteia, străduindu-se să rămână 
în umbră. Instigatorul este participantul “din culise” la infracţiune. Intenţia 
sa criminală se execută cu mâinile autorului. În literatura de specialitate 
datele statistice privind răspândirea instigării sunt fragmentare şi controver- 
sate. Savantul rus M. I. Kovaliov constată că la examinarea a 2100 de cazuri 
ale participanţilor condamnaţi au fost depistate doar 4 cazuri de instigare. 
După N. G. Ugrehelidze, instigatorii şi complicii lor constituie aproximativ 
7% dintre toţi participanţii. Generalizarea practicii judiciare întreprinsă de 
P.E:Telnov a demonstrat că printre participanţii la cele mai răspândite infrac- 
ţiuni instigatorii constituie 1,3%%. 

În doctrină, instigatorului i se mai spune şi autor moral (intelectual) sau 
participant intelectual“, întrucât ideea privind raționalitatea şi necesitatea 
săvârșirii infracțiunii acesta o insuflă altei persoane (autorului), determi- 
nând-o astfel să comită o faptă pasibilă de pedeapsă. 

Pentru instigare este caracteristic faptul că instigatorul este cel dintâi care 
ia hotărârea de a săvârşi infracțiunea şi nu procedează nemijlocit la săvârşirea 





s: Dosar penal nr. la-11/99, soluționat de Curtea de Apel a Republicii Moldova. 
s TI. D. TensnoB, op. cit., p. 87. 


s  M. Basarab, Drept penal. Partea generală, vol. I, Iaşi, Editura Fundaţiei “Chemarea”, 
1996, p. 240. 
$7  Poccuiickoe yeonosnoe npaeo. O6maa uacmv, MockBa, CILAPK, 1997, c. 202. 

faptei respective, ci o transmite altei persoane, determinând-o prin activitate 
materială (îndemnuri, ameninţări etc.) să săvârşească fapta proiectată, ceea 
ce aceasta şi face, devenind autor al infracțiunii. Instigarea prezintă în esență 
un atac psihic, al cărui conţinut constă în determinarea luării hotărârii de a 
săvârşi infracțiunea şi realizarea cauzalităţii psihice, care precedă cauzalitatea 
fizică, adică efectuarea actelor de executare. Anume datorită conţinutului 
psihic al instigării, instigatorul este denumit și autor moral al infracțiunii, ca 
unul care face să se nască şi să se realizeze latura subiectivă a infracţiunii. 

Instigarea presupune existența anumitor condiţii: 

1. Obiectul juridic al faptei săvârşite de autor şi obiectul juridic al instigării 
să fie identice, deoarece autorul nu face decât să execute fapte a căror 
săvârşire a fost hotărâtă de către instigator“&. Dacă autorul execută o altă 
faptă penală cu un alt obiect juridic decât cel la care a fost determinat, 
atunci nu avem prezentă instigarea urmată de executare şi deci instiga- 
torul nu poartă răspundere pentru aceasta. 

2. Pentru eficienţa instigării este necesară prezența a cel puţin doi subiecți, a 
două persoane, şi anume: una care desfășoară activitatea de instigare (in- 
stigator) şi alta asupra căreia se efectuează această activitate (instigat). 

Instigator poate fi orice persoană care întruneşte condiţiile generale pentru 

a putea fi subiect al infracţiunii. Nu este necesară o calitate specială. Instigarea 
este posibilă la toate infracțiunile, atât la cele cu subiect special, deoarece calita- 
tea specială se cere numai pentru autor, cât şi la cele continue, prelungite etc. 

Acţiunea de a instiga poate fi comisă nu numai de o singură persoană, dar 

şi de două sau mai multe persoane care determină, simultan ori succesiv, pe 
aceeaşi persoană la săvârşirea aceleiaşi infracţiuni. În astfel de cazuri există 
doi sau mai mulţi coinstigatori, dacă aceştia au acţionat în înţelegere unii cu 
alții şi cu voinţa de a coopera. Dacă însă între instigatori nu a existat o astfel 
de înţelegere, aşa încât fiecare a acționat independent pentru a determina pe 
instigat la săvârșirea aceleiași fapte prevăzute de legea penală, nu va exista 
coinstigare, ci un concurs de instigări”. 

Există, de asemenea, coinstigare în cazul în care o persoană determină pe 

o altă persoană ca aceasta, la rândul ei, să determine pe o a treia persoană să 
săvârşească o faptă prevăzută de legea penală. În astfel de cazuri este vorba de 
instigare mediată din partea primului instigator şi instigare imediată din par- 
tea celui de al doilea, care determină direct pe autor să săvârşească fapta. 





6 V. Dobrinoiu, I. Pascu ş.a., op. cit. p. 311. 
&  C. Bulai, op. cit., 1997, p. 439. 

Dacă, pe lângă activitatea de instigare, o persoană întreprinde şi acțiuni 
de executare, participând astfel şi la săvârşirea aceleiași infracţiuni, atunci 
contribuţia de instigator se absoarbe de cea de autor, urmând ca pluralitatea de 
contribuţii să fie luată în vedere la individualizarea pedepsei. 

Instigat, sau persoană asupra căreia se exercită instigarea, poate fi orice 
persoană fizică, dacă întruneşte condiţiile generale pentru a fi subiect al in- 
fracțiunii la care a fost instigat. 

Când instigarea este adresată unui număr nedeterminat de persoane, 
denumită şi instigare colectivă, nu poate fi vorba despre participaţie, ci despre 
infracţiuni de sine stătătoare (art. 341, 346 din CP al RM). 

Pentru eficiența instigării este necesară şi o activitate de determinare de 
către instigator asupra instigatului în vederea săvârșirii unei fapte prevăzute 
de legea penală. Aceasta înseamnă că, după ce a luat hotărârea de a săvârşi fap- 
ta prevăzută de legea penală, instigatorul, folosindu-se de mijloace adecvate, 
o transmite altei persoane, o implantează în psihicul acesteia, determinând-o 
s-o accepte, s-o însuşească şi să o pună în executare. Mijloacele prin care se 
realizează determinarea pot fi diverse. Spre deosebire de unele legislații penale 
străine, Codul penal al Republicii Moldova nu le enumeră. Doctrina explică 
aceasta prin faptul că este imposibil a fixa în lege toate mijloacele pe care le 
poate folosi instigatorul. 

Întrucât legislaţia penală conține doar formularea generală a instigării, 
teoria dreptului penal nu trebuie să dea practicii doar îndrumarea cine poate 
fi considerat instigator, ci şi să determine mijloacele (sau metodele) concrete 
cu ajutorul cărora se realizează instigarea. Neîndoielnic, această listă şi analiză 
nu poate fi completă. Suntem de acord cu opinia savantului M. 1. Kovaliov care 
menționează că, “pentru a sili o persoană, contrar voinţei, să săvârşească unele 
acțiuni nedorite, deseori sunt folosite nişte mijloace foarte aspre, or, acestea se 
ruinează dacă se ciocnesc de voinţa fermă a omului. 

Alteori se poate întâmpla însă ca un gest nesemnificativ, o mișcare a 
ochilor, o vorbă aruncată la întâmplare să fie de ajuns ca persoana să-şi dea 
consimțământul pentru nişte fapte cu consecinţe foarte grave””. 

În monografia Participația penală, X. Ulianovschi operează cu noţiunea 
de “mijloace şi metode de instigare”, care, după cum ne demonstrează practi- 
ca, pot fi extrem de variate: îndemnul, rugămintea, insinuarea, constrângerea, 
înduplecarea, ordinul, înşelăciunea ş.a. Determinarea poate fi realizată prin 
acte, cuvinte spuse sau scrise şi chiar prin gesturi sau semne cu o semnificaţie 





7 M.W1. KoBaneB, Coyuacmue e npecmynnenuu, sacrb 2, CBepnnoBck, CIO, 1962, c. 69. 

neîndoielnică, prin mimică, ea poate purta un caracter deschis sau ascuns, dar 
în mod obligatoriu trebuie să fie concretă. Nu poate fi determinare la infrac- 
ţiune în general, ci determinare la săvârşirea unei infracțiuni concrete, spre 
exemplu, omor, furt, contrabandă ş.a. Cea mai răspândită formă de determi- 
nare este influența verbală, care trebuie deosebită de aşa-numitele “infracțiuni 
verbale”: chemările la răsturnarea sau schimbarea prin violenţă a orânduirii 
constituționale a Republicii Moldova (art. 341 din CP al RM), atragerea mino- 
rilor la activitate criminală sau determinarea lor la săvârşirea unor fapte amo- 
rale (art. 208 din CP al RM), deosebirea constând în faptul că instigarea este 
îndreptată întotdeauna spre o persoană sau câteva persoane concrete (viitorii 
executori ai infracțiunii), pe care instigatorul îi determină la săvârşirea unei 
fapte concrete, pe când în cazul infracţiunilor sus-enumerate, chemările sunt 
publice, fiind îndreptate spre un grup de persoane, o mulțime, un miting. Ele 
au un conţinut mult mai general şi nu determină nemijlocit pe nici o persoană 
concretă să săvârşească o infracţiune concretă. 

În practica judiciară cele mai des întâlnite mijloace şi metode de determi- 
nare a altor persoane să săvârşească infracțiuni sunt: convingerea, coruperea, 
ameninţarea, ordinul superiorului, rugămintea, înșelăciunea. 

Simplul îndemn nu este suficient pentru realizarea instigării. Acesta 
trebuie să aibă ca rezultat determinarea instigatorului, adică luarea de către 
acesta a hotărârii de a comite fapta. Numai începerea executării acţiunii (in- 
acţiunii) demonstrează că instigatul a fost determinat şi numai din acest mo- 
ment instigarea are semnificație. 

De aici deducem existenţa celei de a treia condiţii: 

3. Activitatea instigatorului să fi avut drept urmare determinarea instiga- 
tului la săvârşirea faptei prevăzute de legea penală, pe care o şi execută 
ulterior. 

Această condiţie va fi realizată atunci când hotărârea de a săvârşi o in- 
fracțiune luată de instigator a fost însuşită de către instigat, care apoi trece la 
executarea ei. Fapta săvârşită poate fi în faza de pregătire sau în cea a tentativei, 
deoarece începerea executării este proba evidentă a reuşitei instigării. Fără în- 
deplinirea acestei condiţii nu există instigare propriu-zisă, ci o instigare fără 
efect sau o instigare neizbutită care nu produce consecinţe juridice. 

Acţiunea de determinare trebuie să fie anterioară începerii executării ac- 
ţiunii (inacţiunii). Între activitatea de instigare şi luarea hotărârii de către in- 
stigat trebuie să existe un raport de cauzalitate. Nu poate exista instigarea față 
de o persoană care era deja hotărâtă să săvârşească infracțiunea. Simplul fapt 
de a susține dorința de răzbunare sau de a adresa unele cuvinte de încurajare 
ori îndemn autorului, concomitent cu săvârşirea acţiunii, constituie doar acte 

de complicitate intelectuală, şi nu de instigare. Activitatea complicelui este în- 
totdeauna ulterioară luării hotărârii de către autor. 

4. Activitatea de determinare să fie săvârşită cu intenţie, adică instigatorul 
este conştient că prin activitatea sa determină pe cel instigat la o faptă 
prevăzută de legea penală şi urmăreşte sau acceptă rezultatul acestei 
activităţi ilicite. Instigatorul poate acționa atât cu intenţie directă, cât 
şi indirectă. Nu poate exista instigare din imprudenţă. Cuvintele rostite 
imprudent sau îndemnul făcut în glumă, când lipsesc conștiința şi voința 
de a determina o persoană la activitate ilegală, nu constituie instigare. 

Pentru existenţa instigării nu are relevanță motivul cu care s-a acţionat şi 

nici scopul urmărit. În unele cazuri motivele şi scopurile instigatorului şi insti- 
gatului pot fi identice, iar în altele nu, și totuşi instigarea poate să fie prezentă. 

Instigatorul se deosebeşte de organizator prin faptul că acesta nici nu plani- 

fică, nici nu conduce pregătirea sau săvârşirea infracțiunii. În cazurile în care o 
persoană nu numai că a determinat pe o altă persoană să săvârşească o infracţiu- 
ne, dar ulterior a şi întreprins acţiuni organizatorice, acestea trebuie apreciate ca 
organizare, deoarece în esenţă ele sunt mai periculoase decât cele de instigare. 

Aşadar, esenţa instigării constă în faptul că instigatorul influenţează con- 

ştiinţa şi voinţa autorului în scopul determinării lui să săvârşească o infracțiu- 
ne. Specificul influenţei date constă în faptul că ea nu reprimă voinţa autorului 
care rămâne liber în a-şi alege modul de comportare ulterior. Folosind diferite 
metode şi mijloace de influenţă, instigatorul tinde nu spre a induce în eroare 
instigatul, ci, dimpotrivă, spre a-i provoca luarea conştientă a hotărârii de a 
săvârşi infracțiunea. Când o persoană îi insuflă altei persoane o informaţie 
eronată, sub influenţa căreia ultimul săvârşeşte infracțiunea, sau determină la 
săvârşirea infracțiunii pe un minor sau pe o persoană iresponsabilă, acțiunile 
acesteia nu formează instigare, ci se examinează ca pricinuire mediată. Insti- 
garea presupune atragerea la săvârşirea infracțiunii a altor persoane în calitate 
de participanți, şi nu folosirea activităţii nevinovate străine (art. 31 din Codul 
penal român califică faptele analogice ca participaţie improprie). 

În literatura de specialitate sunt cunoscute mai multe forme ale instigării, 

în funcţie de diferite criterii de clasificare: 

1. În funcţie de numărul persoanelor care instigă, există: 

a) instigare cu un singur instigator; 
b) instigare cu mai mulţi instigatori. 
În cazul instigării cu mai mulți instigatori, între ei dacă s-a realizat o legă- 
tură subiectivă, expresă sau tacită, există coinstigatori. Dacă fiecare instigator 
îşi desfăşoară activitatea separat, fără ca unul să aibă cunoştinţă de activitatea 

celuilalt, există concurs de instigări. Activitatea coinstigatorilor poate fi conco- 


mitentă ori succesivă, iar concursul de instigări numai succesiv. 


Poate fi instigată o singură persoană atunci când instigarea are loc, de 


regulă, în taină sau mai multe persoane precis determinate. Instigarea poate fi 


şi colectivă atunci când instigatorul se adresează unui număr nedeterminat de 


persoane, ceea ce constituie o infracţiune de sine stătătoare. 


2. După felul cum este comunicată ideea infracțională, instigarea poa- 
te fi: 


a) 
b) 


explicită (deschisă, evidentă); 

ascunsă (perfidă, insidioasă), fiindcă instigatorul nu-şi dă în vi- 
leag rolul față de instigat, astfel că acesta din urmă crede că ideea 
infracțională îi aparţine. 


3. În raport cu mijloacele folosite în activitatea de determinare se face 
deosebire între: 


a) 


b) 


instigarea simplă, la care se folosesc mijloace imateriale de deter- 
minare a voinţei instigatorului (rugăminţi, îndemnuri, insinuări); 
instigarea calificată, la care se folosesc mijloace materiale, cum ar 
fi: coruperea, constrângerea. 


Pentru existenţa instigării este suficientă instigarea simplă, dar existența 


unei instigări calificate va fi luată în vedere la individualizarea pedepsei, ca 


împrejurare ce relevă un grad de pericol social sporit al faptei şi de periculozi- 
tate a făptuitorului. 


4. După felul cum este făcut cunoscut instigatului obiectul instigării, 


în literatura de specialitate se face distincţie între: 


a) 


b) 


instigarea directă, pe parcursul căreia instigatorul comunică insti- 
gatului în mod direct şi explicit îndemnul şi fapta pe care urmează 
să o săvârşească; 

instigarea indirectă, în procesul căreia instigatorul nu transmite 
direct ideea săvârşirii faptei, ci indirect, provocând instigatului o 
stare de spirit care duce la apariţia ideii de a săvârşi fapta (stârni- 
rea geloziei, a ideii de răzbunare). 


5. În funcţie de rezultatele urmărite prin instigare poate fi: 


a) 
b) 


determinată, când se precizează fapta care urmează să fie comisă; 
nedeterminată, când, spre exemplu, instigatului i se spune să facă 
ce ştie numai să facă rost de bani, chiar prin comiterea unei in- 
fracțiuni. 

6. "Ţinând seama de efectul îndemnului, instigarea poate fi: 

a) perfectă sau propriu-zisă (reuşită, urmată de executare), desistare, 
împiedicarea producerii rezultatului; 

b) neurmată de executare. 

Instigarea perfectă sau urmată de executare întruneşte toate condiţiile 
prevăzute de legea cu privire la săvârşirea infracțiunii la care s-a executat 
determinarea. 

Există o formă de instigare şi atunci când instigatorul a determinat la săvâr- 
şirea unei infracțiuni, instigatul a acceptat, însă ulterior desistă ori împiedică 
voluntar producerea rezultatului, sau din alte motive nu trece la executare 
(spre exemplu, nu a avut condiţii meteorologice favorabile). 

Instigatul mai poate pur şi simplu să nu execute fapta socialmente pericu- 
loasă (adică să aibă loc o instigare neurmată de executare). 

c) instigare neizbutită (aparentă), sau îndemnul, există atunci când 
instigatorul determină la săvârşirea unei fapte prevăzute de legea 
penală, însă persoana asupra căreia s-a exercitat determinarea nu 
acceptă, ceea ce înseamnă că instigatorul nu a reuşit să-i lămureas- 
că, să-i sădească în conștiință hotărârea infracțională. Dat fiind 
că activitatea de determinare nu a avut ecou în conştiinţa altei 
persoane, instigatorul în atare caz nu va fi pedepsit. 

De asemenea, este posibil ca actele de instigare ce nu şi-au produs efectul 
să cadă totuși sub incidenţa legii penale, datorită împrejurării că, pentru a-l de- 
termina pe autor să comită fapta prevăzută de legea penală, s-au folosit mijloace 
care prin ele însele constituie infracțiuni: ameninţare, şantaj, violenţă etc. 


$5. Complicele 


Complicitatea este cel mai răspândit tip de participaţie la infracţiune. 
După rolul său obiectiv în săvârşirea infracțiunii, complicele, de regulă, este 
o figură mai puţin periculoasă (cu unele excepţii) decât alți participanţi: ini- 
ţiativa de a săvârşi infracțiuni aparţine lui, el nu conduce activitatea criminală 
a altor persoane, nu îndeplineşte latura obiectivă a infracțiunii, prevăzută de 
articolele Părții speciale; el doar contribuie la realizarea intenţiei criminale de 
către autorul infracțiunii. Dar şi în aceste limite diapazonul acţiunilor compli- 
celui poate fi foarte variat şi larg. 

Codul penal (alin. (5) al art. 42, din CP al RM) defineşte complicele ca 
“persoana care a contribuit la săvârşirea infracțiunii prin sfaturi, indicaţii, 
prestare de informaţii, acordare de mijloace sau instrumente ori înlăturare 
a obstacolelor, precum şi persoana care a promis dinainte că îl va favoriza 

pe infractor, va tăinui mijloacele sau instrumentele de săvârşire a infracţi- 
unii, urmele acesteia sau obiectele dobândite pe cale criminală ori persoana 
care a promis din timp că va procura sau va vinde atare obiecte”. 

Codul penal german ($27), Codul penal francez (art.121-7) şi Codul penal 
polonez ($3, art. 18) recunosc drept complice persoana care ajută altei persoa- 
ne la săvârşirea infracţiunii. În afară de aceasta, Codul penal al Poloniei mai 
evidenţiază în calitate de complice “persoana care, contrar obligaţiei legale, în 
special obligaţiei de a nu permite săvârşirea unei fapte interzise, prin inacțiu- 
nea sa înlesneşte săvârşirea ei de către altă persoană””!. 

Complicele se deosebeşte de autor prin faptul că el nu săvârşeşte nemijlocit 
latura obiectivă a infracțiunii, dar, în procesul pregătirii de infracțiune sau în 
etapa săvârşirii ei, acordă ajutor autorului prin crearea posibilității reale de a 
duce infracțiunea până la capăt sau poate favoriza infracțiunea şi infractorul 
chiar şi după comiterea faptei socialmente periculoase, dacă favorizarea n-a fost 
promisă din timp. Spre exemplu, R.G., M.V., Ș.A. şi V.L., în urma unei înţelegeri 
prealabile şi distribuind rolurile între ei, au săvârşit sustragerea averii unui 
proprietar, deposedându-l de bunuri materiale în valoare de 2322 de lei. În pro- 
cesul săvârşirii faptei socialmente periculoase M.V. şi V.I. au rămas în scara bl- 
ocului cu scopul ca, în caz de necesitate, să-i prevină pe R.G. şi Ș.A. asupra unei 
eventuale rețineri. În acest timp, R.G. şi Ș.A., cu ajutorul unei chei-imitaţie, 
pregătită din timp de M.V,, au descuiat uşa apartamentului, au pătruns în el, de 
unde au sustras bunuri materiale, fapt după care M.V, Ș.A. V.I. şi R.G., folos- 
indu-se de mijlocul de transport acordat de V.I., au dispărut de la locul faptei, 
ascunzându-se pentru un timp, tăinuind şi bunurile sustrase?. 

În cazul enunțat mai sus, în urma analizei acţiunilor săvârşite de fiecare 
dintre participanţii la infracțiune, putem conchide: R.G. şi Ș.A. au îndeplinit 
rolul de autori (coautori) ai infracțiunii calificate pe baza pct. c) din alin. (2) 
al art. 186 din CP al RM, săvârşind nemijlocit acțiunile ce formează latura 
obiectivă a infracțiunii date. VI. şi M.V. au executat rolul de complici (ajutori), 
care s-a manifestat prin crearea “condiţiilor normale de lucru” pentru autorii 
faptei socialmente periculoase, şi anume: preîntâmpinarea executorilor sau 
înlăturarea obstacolelor ce ar fi putut apărea în caz de reţinere, acordarea 
mijloacelor şi instrumentelor necesare ajutând la tăinuirea infractorilor şi a 
obiectelor dobândite pe cale criminală. 





7 Kypc yeonoenozo npasa. O6maa uacmv, 7. |, MockBa, 3epnano, 1999, c. 407. 


72 Dosar penal nr. 96033439 (1-544/97), soluţionat de Judecătoria sectorului Buiucani, 
mun. Chişinău. 

Legea conţine o enumerare exhaustivă şi o caracteristică detaliată a for- 
melor de activitate a complicelui care, alăturându-și activitatea infracțională 
la activitatea altor persoane deja după apariţia intenţiei de a săvârși o anumită 
infracțiune, acordă un ajutor esenţial acestor persoane la săvârşirea faptei 
socialmente periculoase. Complicele, de regulă, își execută rolul prin acţiuni 
active, dar în anumite cazuri poate să şi inacţioneze, atunci când, în virtutea 
situaţiei în care se află (a funcţiei executate), este obligat să acționeze. Spre 
exemplu, paznicul, între baza înţelegerii prealabile cu alţi participanţi, nu-şi 
îndeplineşte obligaţiile nemijlocite: de a păzi bunurile materiale încredințate. 
Prezenţa doar a obligaţiei morale de a nu permite săvârşirea infracţiunii nu 
este suficientă pentru recunoașterea persoanei ce a inacționat în calitate de 
complice la comiterea infracțiunii. 

Activitatea complicelui este posibilă în orice etapă a săvârșirii infracțiunii, 
chiar şi după consumarea ei de facto. 

În literatura de specialitate contribuţia (ajutorul) complicelui la săvârşirea 
infracţiunii este clasificat(ă) tradițional în: 

- contribuţie (ajutor) fizic(ă) (material); 

- contribuţie (ajutor) intelectual(ă) (moral). 

Contribuţia fizică (sau complicitatea materială) se exprimă printr-o 
activitate de ajutare, înlesnire eficace sau sprijinire materială la pregătirea sau 
executarea faptei săvârşite de autor, adică acordarea ajutorului material auto- 
rului în procesul pregătirii infracțiunii sau al săvârşirii ei. 

Ajutorul material (fizic), la rândul său, îmbracă mai multe aspecte, care se 
prezintă sub mai multe forme: 

— Acordarea mijloacelor sau instrumentelor cu ajutorul cărora autorul 

săvârşeşte fapta socialmente periculoasă. 

Se va considera că o persoană a acordat mijloacele numai atunci când le-a 
pus efectiv la dispoziţia autorului (coautorului) prin predarea lor, indiferent 
dacă o face personal sau prin intermediul altei persoane. Nu are importanţă 
faptul dacă mijloacele acordate îi aparțin complicelui şi le oferă gratuit sau co- 
ntra plată, că le-a cumpărat, le-a procurat prin săvârşirea unei infracțiuni sau 
le-a pus în stare de funcţionare pentru a servi autorului (coautorului). Com- 
plicele trebuie să ştie că aceste mijloace sunt apte, prin natura lor, să servească 
la săvârşirea faptei. De asemenea, acestea trebuie să fie folosite efectiv de către 
autor (coautor), în caz contrar contribuţia respectivă nu se încadrează în rapor- 
tul de cauzalitate a faptei executate de către autor. 

Acordarea mijloacelor sau instrumentelor se poate exprima în mod con- 
cret prin punerea la dispoziţia autorului a diferitelor obiecte, arme, substanțe, 

care l-ar ajuta la săvârşirea infracțiunii. Ca mijloace şi instrumente pot servi: 
diferite mijloace de transport, chei (şperacle), arme de foc sau albe, balonaşe 
de gaz, substanţe otrăvitoare, medicamente etc. Această enumerare nu poate fi 
completă, deoarece mijloacele şi instrumentele ce pot servi la săvârşirea unei 
infracțiuni sunt variate şi pot fi diferite de la caz la caz, în funcţie de circum- 
stanţele reale ale cauzei. 

— Înlăturarea obstacolelor, ce l-ar putea împiedica pe autor să atingă re- 
zultatul infracțional. Astfel, spre exemplu, complicele poate înlătura 
paznicul, chemându-l la telefon, otrăvi câinele de pază, ţinea scara sau 
servi drept scară autorului pentru a escalada un gard, pentru a intra 
într-o încăpere, deconecta lumina, telefonul etc. 

O varietate a formei “înlăturarea obstacolelor” este “crearea condițiilor 
ce asigură autorului posibilitatea de a săvârși infracțiunea”. Dacă înlăturarea 
obstacolelor presupune o modificare a ambianţei, când sunt excluse unele ele- 
mente ce îl încurcă pe autor să-şi realizeze intenţia, atunci crearea condiţiilor, 
dimpotrivă, presupune completarea ambianţei cu ceva ce are menirea de a-i 
înlesni autorului executarea laturii obiective a componenţei infracțiunii. 

Contribuţia intelectuală (sau complicitatea morală) constă în activitatea 
complicelui care ajută din punct de vedere moral la pregătirea sau executarea 
unei infracțiuni, adică complicele influențează psihic conștiința şi voința auto- 
rului cu scopul de a consolida hotărârea acestuia de a săvârși infracțiunea, de 
a-i concretiza intenţia. 

Mijloacele la care apelează complicele intelectual sunt specificate în legea 
penală: sfaturi, indicaţii, prestare de informaţii, promisiunea că îl va favoriza 
pe infractor, va tăinui instrumentele şi mijloacele de săvârşire a infracțiunii, 
urmele infracțiunii sau obiectele dobândite pe cale criminală, ori promisiunea 
că va procura sau va vinde atare obiecte. 

Sfaturile sunt nişte recomandări referitoare la eficacitatea şi securitatea 
realizării mecanismului de săvârşire a infracţiunii; indicațiile — îndrumări 
date autorului cum să acționeze în diferite situații concrete. Prestarea de in- 
formaţii poate consta în acordarea de informaţii şi date cu privire la împre- 
jurările, modalitatea, locul, timpul săvârșirii infracţiunii, despre victimă etc. 
Promisiunea este o angajare prealabilă de a-l favoriza pe infractor, de a tăinui 
instrumentele şi mijloacele de săvârşire a infracţiunii, urmele infracțiunii 
sau obiectele dobândite pe cale criminală, care, ca forme de activitate a com- 
plicelui, se deosebesc de favorizarea infracțiunii (art. 323 din CP al RM), ce 
reprezintă o componenţă de sine stătătoare prin faptul că persoana vinovată 
promite dinainte că va săvârşi acțiunile respective (va favoriza, va tăinui). 

De complicitatea intelectuală ţine şi un astfel de tip specific de contribuţie 
precum e promisiunea de a dobândi sau a comercializa bunurile obținute pe 
cale criminală. 

Art. 199 din Codul penal prevede răspunderea penală pentru dobândirea sau 
comercializarea bunurilor despre care se ştie că au fost obținute pe cale criminală. 
Pe baza faptului că aceste acțiuni se comit sistematic, nu este neapărat necesar ca 
promisiunea să se facă înainte de fiecare infracțiune, întrucât ea se prezumă. 

Contribuţia intelectuală trebuie deosebită de instigare. Aici hotărârea de 
a săvârşi infracțiunea aparţine instigatorului, care o implantează în conştiinţa 
altei persoane ce comite fapta penală, pe când în cazul ajutorului intelectual, 
hotărârea aparține autorului, complicele doar contribuie la realizarea ei. 

Dintre tipurile de contribuţie sus-enunţate cea mai răspândită este con- 
tribuţia fizică (complicitate materială). Potrivit datelor aduse de P. F. Telnov, 
contribuţia fizică alcătuieşte 80%, cea intelectuală 20%”. 

Doctrina penală cunoaşte şi alte criterii de clasificare a contribuţiei acor- 
date de complice. 

Ţinând seama de momentul săvârșirii faptei prevăzute de legea penală, 
contribuţia mai poate fi: 

- anterioară (complicitate anterioară); 

- concomitentă (complicitate concomitentă). 

Contribuţia anterioară constă în ajutorul dat înainte de săvârşirea faptei, 
spre exemplu, acordarea de mijloace, dobândirea informaţiei etc. 

Contribuția concomitentă constă în ajutorul dat concomitent cu săvârşirea 
faptei, şi anume în cursul executării ei, fie pentru a asigura reuşita materială, fie 
acționând asupra psihicului autorului pentru a menţine hotărârea infracțională. 

Contribuţie anterioară luării hotărârii nu poate exista. 

În funcţie de relaţia dintre activităţi - cea a complicelui şi a autoru- 
lui - contribuţia poate fi: 

- nemijlocită; 

-  mijlocită. 

Avem a face cu o contribuţie nemijlocită atunci când ajutorul este acordat 
de către complice direct autorului. 

Contribuţia mijlocită se poate realiza prin trei modalități diferite, şi anume: 

- complicitatea de instigare, care constă în sprijinul acordat de către 

complice instigatorului în acțiunea acestuia de a determina autorul la 





75 TI. P. TensnoB, op. cit., p. 97. 

săvârşirea faptei (spre exemplu, procurând bani sau daruri cu ajutorul 
cărora instigatorul determină pe cel instigat să săvârşească fapta); 

- complicitatea la complicitate, care constă în sprijinul dat de complice, 
unui alt complice pentru ca acesta să poată sprijini eficient săvârşirea de 
către autor a faptei (de exemplu, pune la dispoziţia celuilalt complice un 
autovehicul cu care acesta transportă pe autor la locul săvârșirii faptei); 

- instigarea la complicitate constă în determinarea unei persoane de a 
sprijini săvârşirea unei fapte prevăzute de legea penală prin acte de 
contribuţie de orice fel. 

În funcție de forma pe care o îmbracă ajutorul dat autorului, deosebim 

contribuţie prin acțiune (comisivă) şi contribuţie prin inacţiune (omisivă). 

Contribuţia prin acțiune constă în efectuarea de acte de înlesnire sau de 
ajutor la săvârşirea faptei prevăzute de legea penală, spre exemplu, complicele 
cheamă paznicul la telefon pentru ca autorul să poată ieşi cu bunurile sustrase. 

Contribuţia prin inacțiune presupune neîndeplinirea de către complice a 
unor acte pe care era obligat să le îndeplinească, neîndeplinire care constituie 
o înlesnire sau un ajutor dat cu intenţie la săvârşirea faptei ilicite, de exemplu: 
portarul nu încuie ușa pentru ca autorul să poată intra. 

Actele materiale şi intelectuale de contribuţie la infracţiune pot fi licite şi 
ilicite: informaţiile prestate autorului pot fi licite (planul locuinţei; obiceiurile 
victimei etc.) sau ilicite (datele care constituie un secret; obiectul ce reprezintă 
instrumentul de săvârşire a infracțiunii a fost furat). În astfel de cazuri există 
un concurs real de infracțiuni (furt consumat şi infracţiunea comisă în com- 
plicitate cu altă (-e) persoană (-e). 

Din punctul de vedere al laturii subiective activitatea complicelui poate 
fi săvârşită doar cu intenție. Momentul intelectiv al intenţiei complicelui cu- 
prinde conştientizarea caracterului socialmente periculos al acţiunilor sale şi 
al acțiunilor autorului, prevederea posibilităţii sau a inevitabilităţii survenirii 
rezultatului. Momentul volitiv al intenției complicelui este caracterizat, de 
regulă, de dorinţa (intenţie directă), în unele cazuri — admiterea conştientă a 
consecinţelor sau atitudinea indiferentă față de ele (intenţie indirectă). 


Secţiunea a III-a. FORMELE PARTICIPAȚIEI 


În funcţie de modul de colaborare a participanţilor, de modul de unire 
a eforturilor a două sau mai multe persoane într-un cadru infracțional unic, 
activitatea infracțională comună capătă nişte trăsături calitative specifice. 
Cazurile multiple de participaţie se divizează în diferite forme, ce ajută la 

calificarea infracțiunilor săvârşite în comun şi la individualizarea răspunderii 
participanţilor. 

Forma participaţiei reflectă aspectul exterior, ce elucidează modul de inter- 
acţiune a făptuitorilor şi ne demonstrează cum faptele infracționale a două sau 
mai multe persoane se contopesc într-o infracțiune unică. Întrebarea privind 
formele participaţiei este importantă pentru practica judiciară. Organul de ur- 
mărire penală şi instanţa de judecată trebuie să stabilească forma participaţiei, 
deoarece acest fapt este important pentru calificarea corectă a acţiunilor in- 
fracționale ale participanţilor şi stabilirea corectă a limitelor răspunderii lor. 

Doctrina penală nu cunoaște criterii unice de clasificare a formelor parti- 
cipaţiei, fapt în legătură cu care nu s-a stabilit o enumerare exhaustivă a aces- 
tor forme. Diferiți autori propun diverse criterii de clasificare şi, în funcţie de 
ele, diverse forme ale participaţiei. 

Legislaţia penală însă elucidează expres în art. 43 din CP al RM formele 
participaţiei şi criteriul de clasificare a acestora. 

În funcţie de gradul de coordonare a acţiunilor participanţilor se deose- 
besc următoarele forme de participaţie: 

1) participaţie simplă; 

2) participaţie complexă; 

3) grup criminal organizat; 

4) organizaţiei (asociaţie) criminală. 


$1. Participaţia simplă 


În conformitate cu prevederile art. 44 din CP al RM, infracţiunea se con- 
sideră săvârşită cu participaţie simplă dacă la comiterea ei au participat în 
comun, în calitate de coautori, două sau mai multe persoane, fiecare reali- 
zând latura obiectivă a infracțiunii. 

Cu alte cuvinte, în cazul infracțiunii comise cu participaţie simplă este 
vorba despre coautorat. 

Codul penal, în alin. (1) al art. 42 precizează cine este autor al infracţiunii. 
Potrivit acestui text de lege, autor este persoana care săvârşeşte în mod nemijlo- 
cit fapta prevăzută de legea penală, precum şi persoana care a săvârşit infracțiu- 
nea prin intermediul persoanelor care nu sunt pasibile de răspundere penală din 
cauza vârstei, iresponsabilităţii sau din alte cauze prevăzute de Codul penal. 

Coautoratul, în sensul art. 44 din CP al RM, este forma de participaţie în 
care, la săvârşirea faptei prevăzute de legea penală, şi-au adus contribuţia în 
mod nemijlocit două sau mai multe persoane. 

Din prevederile art. 44 din CP al RM reies unele condiţii de existenţă a 
participaţiei simple. Sub raportul laturii obiective, activitatea coautorilor 
trebuie să fie îndreptată împotriva aceluiași obiect juridic, adică să lezeze 
aceleaşi valori sociale ocrotite prin incriminarea faptei ca infracțiune. Spre 
exemplu, viaţa persoanei, în cazul infracțiunii de omor; sănătatea persoanei, 
în cazul vătămării integrităţii corporale sau a sănătății ş.a. 

Este absolut necesar ca coautorii să săvârşească în mod nemijlocit fapta 
prevăzută de legea penală. 

Prin acte de săvârşire nemijlocită a faptei se înţelege orice act de conduită 
exterioară, prin care se execută direct acțiunea sau inacţiunea prejudiciabilă 
incriminată de lege. 

În legătură cu aceasta, contribuţia coautorilor la comiterea faptei penale 
poate fi identică sau diferită, egală sau aproape egală, în acelaşi timp şi loc ori 
nu, important este ca ele să se completeze într-o activitate unică. 

În practica judiciară s-a decis că sunt acte de coautorat loviturile aplicate 
victimei de către mai multe persoane, în cadrul unei hotărâri infracționale 
comune, de omor, chiar dacă nu toate au fost mortale. Acte de executare — de 
coautorat - sunt şi cele prin care se contribuie indirect la comiterea faptei, cum 
ar fi actele prin care se face imposibilă apărarea victimei, care obstaculează 
energiile ce tind să combată producerea rezultatului. 

În cazul infracţiunii complexe, coautoratul se poate realiza prin diferite 
acte de executare, corespunzător acţiunilor ce constituie elementul material 
al laturii obiective a acestei infracțiuni. Va fi deci vorba de participaţie simplă 
(coautorat) în cazul infracțiunii complexe de tâlhărie, când o persoană a ame- 
ninţat cu cuțitul, iar cealaltă a deposedat victima de bunurile pe care le avea 
asupra sa. Vedem că, deşi sunt acţiuni materiale distincte, ele se integrează în 
conţinutul acestei infracțiuni. Sub raport subiectiv, este necesară legătura su- 
biectivă dintre coautori, toţi coautorii trebuie să acționeze cu aceeaşi formă de 
vinovăţie şi anume intenţie. În lipsa acesteia nu se realizează coautoratul, astfel 
că fiecare persoană va fi considerată autor al unei fapte distincte, iar actele lor 
vor fi doar conexe. În cazul participaţiei simple nu prezintă relevanță mobilu- 
rile cu care s-a acționat şi nici scopurile urmărite de coautori, acestea putând fi 
identice sau diferite, în funcţie de interesele făptuitorilor. În cazul infracţiuni- 
lor caracterizate printr-un anumit scop, este suficient ca unul dintre coautori 
să fi urmărit realizarea lui, ceilalţi însă trebuiau doar să-l fi cunoscut. 

Privite prin prisma raportului de cauzalitate, acţiunile coautorilor pot fi 
considerate cauze în producerea efectului, adică a urmărilor prejudiciabile, 
unele — cauze principale, care determină singure efectul, altele cauze secunda- 
re, care nu produc efectul, contribuie însă la producerea lui prin intermediul 

acțiunii — cauză principală (spre exemplu, acțiunea coautorului ce imobilizea- 
ză victima pentru ca celălalt coautor s-a lovească mortal). 

Participaţia simplă din punct de vedere subiectiv este posibilă atât cu în- 
ţelegere prealabilă, cât şi fără. 

Înțelegerea prealabilă include acordul dintre participanţi privitor la ac- 
tivitatea lor infracţională în comun. Înțelegerea poate fi atinsă prin cuvinte, 
semne convenţionale, gesturi, iar uneori chiar prin priviri. 

Astfel, legătura subiectivă poate interveni înainte sau în timpul executării 
acțiunii. Dacă mai multe persoane - dintre care una voia să se răzbune pe un 
duşman al său, care se află într-un grup de persoane - au hotărât să lovească 
pe cei care se aflau în acel grup şi au executat în comun acţiunea, se realizează 
participaţia, iar legătura subiectivă s-a stabilit înainte de punerea în executare 
a acţiunii. 

Legătura se poate stabili şi în timpul executării acțiunii. De exemplu, în 
timp ce unul lovea victima, au venit încă patru inşi, care au început să o lo- 
vească şi ei, unii cu cuțţitele, iar alţii cu alte obiecte şi cu picioarele, contribuind 
la înfrângerea rezistenţei victimei. Toţi au acționat simultan şi conjugat la 
suprimarea vieții victimei, rezultat prevăzut sau acceptat de fiecare dintre ei. 
Dacă stabilirea legăturii subiective are loc ulterior consumării infracțiunii nu 
mai există coautorat. 

În caz de renunțare de bunăvoie, înainte de descoperirea faptei, pentru a fi 
liberat de răspundere penală, coautorul trebuie să ia măsuri pentru a-i împie- 
dica şi pe ceilalți să săvârşească fapta prevăzută de legea penală. 


$2. Participaţia complexă 


În conformitate cu prevederile art. 45 din CP al RM, infracţiunea se con- 
sideră săvârşită cu participaţie complexă dacă la comiterea ei participanţii 
au contribuit în calitate de autor, organizator, instigator sau complice. 

Latura obiectivă a infracţiunii cu participaţie complexă poate fi reali- 
zată: 

a) deun singur autor; 

b) de doi sau mai mulți autori. 

Pentru existența participaţiei nu are importanţă felul contribuţiei făp- 
tuitorilor şi nici calitatea în care au acționat aceştia. Există participaţie atât în 
cazul în care toţi făptuitorii au cooperat la săvârşirea infracțiunii în calitate de 
coautori (participaţie simplă), cât şi atunci când au cooperat executând diferite 
roluri: organizator, instigator, complice, autor (participaţie complexă). 

Pentru existența participaţiei complexe nu este absolut necesar ca să con- 
tribuie la săvârşirea infracțiunii toți aceşti participanți, ci este suficientă parti- 
ciparea, spre exemplu, a autorului şi complicelui, a autorului şi instigatorului, a 
autorului şi organizatorului, a autorului, instigatorului şi complicelui etc. Este 
posibilă oricare îmbinare a eforturilor acestora. În orice caz însă, obligatorie 
este participarea unuia sau mai multor autori. 

Nici organizarea, nici instigarea, nici complicitatea nu pot exista în afara 
autoratului, în timp ce acesta din urmă poate exista de sine stătător, fiindcă 
fapta prevăzută de legea penală poate fi săvârşită în mod nemijlocit fără să fie 
necesare alte contribuţii”. 

Singure de la sine acţiunile organizatorului, instigatorului sau complicelui, 
care nu sunt legate de activitatea autorului, nu pricinuiesc o daună nemijloci- 
tă obiectului de atentare, însă pericolul social pe care-l prezintă instigatorul 
constă în faptul că el provoacă acţiunile (inacţiunile) autorului şi rezultatul 
infracţional, prin care se realizează intenţiile criminale şi iniţiativele instiga- 
torului, materializate prin autor sau împreună cu el. Astfel se exprimă și rolul 
organizatorului şi cel al complicelui, cu contribuţia cărora autorul comite in- 
fracțiunea şi atinge rezultatul infracțional. Luând în considerare că semnul 
principal distinctiv al participației complexe este împărţirea rolurilor, atunci 
ea se săvârşeşte preponderent cu înţelegere prealabilă. Nu este exclusă însă nici 
participaţia complexă fără înţelegere prealabilă, spre exemplu, când infracţiu- 
nea este comisă de autor şi complice. 

Înțelegerea prealabilă presupune acordul la care ajung participanţii pri- 
vind activitatea infracțională comună. În mod concret, înțelegerea se referă la 
rolurile realizate în procesul săvârşirii infracțiunii şi la însăşi fapta infracţio- 
nală. 

Înțelegerea de a săvârşi infracţiunea în comun trebuie să fie în mod obli- 
gatoriu prealabilă. 

În teoria şi practica judiciară s-a consolidat poziţia că înţelegerea prealabilă 
trebuie să fie atinsă până la momentul începerii infracțiunii, anterior acestuia. 

În dreptul penal, începerea săvârșirii infracţiunii se consideră începerea 
executării laturii obiective. Toate înțelegerile la care s-a ajuns până la momen- 
tul începerii tentativei se califică drept prealabile. Cele care apar în procesul 
tentativei sau după consumarea ei nu pot fi examinate ca prealabile. Intervalul 
de timp dintre înţelegerea la care s-a ajuns şi momentul începerii procesului de 
săvârşire a infracțiunii poate fi diferit şi nu are o importanţă hotărâtoare. 

Pot fi calificate ca participaţie complexă acţiunile lui C. şi $., care, la data 
de 28 iunie 2003, au comis omorul lui D.D., care era soţul lui C., venind adesea 
acasă în stare de ebrietate, o maltrata pe C. Pentru a se răzbuna pe D. şi a scăpa 
de el, întrucât acesta din urmă nu dorea să divorțeze, C. a hotărât să-l ucidă. 
Pentru a-şi realiza planul, s-a înţeles cu S., care, în schimbul unei recompense 
băneşti, a fost de acord să comită omorul lui D., fapt care s-a şi produs. Acţiuni- 
le lui S. au fost calificate pe baza lit. b) din alin. (2) al art. 145 din CP al RM, iar 
acţiunile lui C. — ca instigare la comiterea omorului — pe baza lit. b) din alin. (2) 
al art. 145 din CP al RM cu trimitere la alin. (4) al art. 42 din CP al RM. 

În cazul participaţiei complexe, una şi aceeaşi persoană poate îndeplini 
mai multe funcţii în acelaşi timp. Spre exemplu, funcţiile organizatorului şi 
instigatorului sau ale instigatorului şi complicelui. Principalul este ca în afară 
de autor să mai existe cel puţin un participant care ar acţiona în calitate de 
complice, instigator ori organizator. 


$3. Grupul criminal organizat 


Grupul criminal organizat este o formă a participaţiei în care participanţii 
acționează întotdeauna cu înţelegere prealabilă. 

Săvârşirea infracţiunii de către grupul criminal organizat constituie o for- 
mă penal-juridică de manifestare a criminalităţii organizate. În etapa actuală, 
criminalitatea organizată este unul dintre cele mai periculoase fenomene 
sociale, ce ameninţă societatea şi statalitatea. Trecerea Republicii Moldova la 
economia de piață, privatizarea proprietăţii de stat şi obşteşti, lichidarea apa- 
ratului administrativ de control şi revizie, deficienţele controlului economic şi 
fiscal au dus la creşterea esenţială a posibilităţilor criminalităţii organizate. 

Grupurile criminale organizate s-au încadrat uşor în noul mecanism de 
administrare şi parazitează pe greutăţile societăţii contemporane. 

Potrivit prevederilor art. 46 din CP al RM, grupul criminal organizat 
este o reuniune stabilă de persoane care s-au organizat în prealabil pentru 
a comite una sau mai multe infracțiuni. 

Din definiţia dată putem deduce trăsăturile caracteristice grupului crimi- 
nal organizat: 

1) stabilitatea (statornicia) grupului; 

2) organizarea în prealabil a membrilor grupului; 

3) scopul organizării grupului criminal este de a comite una sau mai multe 

infracțiuni. 

Stabilitatea grupului este caracterizată de existența unor legături strânse 
permanente între membrii grupului şi formele şi metodele individuale, speci- 
fice ale activităţii acestuia. 

În practica judiciară, în calitate de indicatori ai stabilităţii se evidențiază: 

a) gradul înalt de organizare (consolidarea grupului, prelucrarea detalia- 
tă a planurilor săvârşirii, de regulă, nu a uneia, ci a unui şir de infracţiuni; 
structura ierarhică şi distribuirea rolurilor între participanţi; disciplina in- 
ternă, deseori, foarte strictă; un sistem bine gândit de asigurare cu mijloace 
şi instrumente de săvârşire a infracţiunii; existența unui sistem de asigurare a 
securității participanţilor); 

b) stabilitatea activului de bază al grupului şi structurii ei organizaționale, 
care permite coparticipanţilor să conteze pe ajutorul reciproc şi susținere în 
procesul săvârșirii infracțiunii, facilitează corelația dintre participanți şi ela- 
borarea metodelor de activitate comună; 

C) existența unor metode şi forme de activitate individuale după caracterul 
lor, ce-şi găsesc oglindire într-o metodică specifică de stabilire a obiectelor de 
atentare; metode specifice de săvârşire a infracțiunii şi comportării membrilor 
grupului, retragerea de la locul săvârșirii faptei ş.a.; 

d) stabilitatea (constanţa) formelor şi metodelor activității criminale, care 
servesc deseori ca garant al siguranţei săvârșirii cu succes a infracțiunii, întru- 
cât ele reduc la minimum probabilitatea comiterii erorilor de către participanţi 
în cazuri imprevizibile. 

Despre stabilitate ne mai poate relata distribuirea constantă a rolurilor 
între membrii grupului, folosirea unor uniforme speciale şi semne distinctive 
speciale (insigne, fişe, bastoane, brasarde ş.a.). 

Mai mulți autori echivalează banda (art. 283 din CP al RM) cu grupul 
organizat?” şi stabilesc următoarele semne ale bandei: 

1. reunirea a cel puţin două persoane; 

2. stabilitatea grupului; 

3. înarmarea grupului; 

4. reunirea în scopul comiterii atacurilor. 

Cea de a doua trăsătură specifică grupului organizat - organizarea în 
prealabil a participanţilor - denotă faptul că participanţii nu doar s-au înţeles 
privitor la săvârşirea în comun a infracţiunii, ceea ce este caracteristic grupului 
de persoane care acționează cu înţelegere prealabilă, ci au atins și o anumită co- 





7% H. Î. Kysnenoga, VI. M. TaxxoBa, op. cit., crp. 420; S. Brânză, Infracţiuni contra pro- 

munitate obiectivă şi subiectivă în scopul săvârșirii în comun a unei infracțiuni, 
însă de cele mai dese ori a câtorva infracțiuni, care pot fi şi neidentice. Cu 
toate acestea, nu este exclusă posibilitatea creării unui grup organizat pentru 
săvârşirea unei infracțiuni, dar destul de serioase (complexe) şi minuţios pregă- 
tite (luarea de ostatici, terorism, atacarea unei bănci comerciale ş.a.). 

Membrii grupului organizat pot îndeplini rolul de autori ai infracțiunii, 
dar pot şi să nu participe nemijlocit la executarea laturii obiective a compo- 
nenţei de infracțiune, ceea ce se şi întâmplă de cele mai multe ori. Membrii 
grupului de aceea se şi organizează, pentru ca această unire să aibă loc cu 
distribuirea strictă a funcţiilor la săvârşirea infracțiunii. 


$4. Organizaţia (asociaţia) criminală 


Pentru societate şi pentru stat organizaţia (asociaţia) criminală repre- 
zintă cea mai periculoasă formă de participaţie şi formă de întruchipare 
penal-juridică a criminalității organizate. Noţiunea de organizație criminală 
a fost inclusă pentru prima dată în legislația penală a Republicii Moldova de 
Legea nr.316-XIII din 09 decembrie 1994 prin care Codul penal din 24 martie 
1961 a fost completat cu două articole noi: 17! şi 747. 

În ultimul timp problemei criminalităţii organizate i se acordă tot mai 
multă atenţie în cadrul conferinţelor, interviurilor, al unor emisiuni televizate, 
într-un şir de articole, monografii. 

În unul dintre documentele Congresului al IX-lea al ONU cu privire la 
prevenirea criminalităţii şi la tratamentul delincvenţilor, desfăşurat la Havana 
(1990), se menţionează: “Criminalitatea organizată creează un pericol direct, 
prezentând un atac frontal asupra puterii politice, legislative şi a înseși stabili- 
tăţii. Ea dereglează funcţionarea normală a instituţiilor sociale şi economice, 
le compromite, fapt care duce la pierderea încrederii în desfăşurarea proceselor 
democratice. Ea subminează procesul de dezvoltare şi reduce la zero toate suc- 
cesele obținute. Ea pune în poziţie de victimă populaţia unei țări şi exploatează 
vulnerabilitatea omenească, obținând de aici venituri. Ea cuprinde, implică şi 
chiar subjugă pături sociale întregi, în special femei şi copii..."7$ 

Alin. (1) al artic. 47 din actualul Cod penal conţine noţiunea de organi- 
zaţie (asociaţie) criminală. Se consideră organizaţie (asociaţie) criminală o 
reuniune de grupuri criminale organizate într-o comunitate stabilă, a cărei 





7  B.JlyneeB, Opeanu3oeannaA npecmynnocmv 8 Poccuu: oco3nanue, ucmoku, mendenuuu || 

activitate se întemeiază pe diviziunea, între membrii organizaţiei şi struc- 
turile ei, a funcţiilor de administrare, asigurare și executare a intenţiilor 
criminale ale organizaţiei în scopul de a influența activitatea economică 
şi de altă natură a persoanelor fizice şi juridice sau de a o controla, sub alte 
forme, în vederea obținerii de avantaje şi a realizării de interese economice, 
financiare sau politice. 

Organizaţia criminală este definită diferit în codurile penale ale altor țări. 
Spre exemplu, potrivit alin. (5) al art. 29 din CP al Kârgâzstanului, prin organi- 
zaţie criminală se înţelege asocierea în prealabil a două sau mai multe grupuri 
organizate pentru a desfăşura activitate criminală; p. 4 al art. 39 din CP al Tad- 
jikistanului recunoaşte ca organizaţie criminală două sau mai multe grupuri ce 
s-au asociat, pentru săvârşirea mai multor infracțiuni grave şi deosebit de grave, 
într-o organizaţie stabilă, a cărei activitate se bazează pe împărțirea funcţiilor 
de conducere, asigurare şi realizare a scopurilor criminale între membrii orga- 
nizaţiei şi structurile ei; alin. (5) al art. 31 din CP al Uzbekistanului recunoaște 
prin organizaţie criminală o uniune stabilă, consolidată, formată din două sau 
mai multe persoane ori grupuri, ce s-au organizat în prealabil pentru săvârşirea 
sistematică a infracţiunilor grave sau deosebit de grave. 

Deosebirile esenţiale dintre definițiile organizaţiei criminale denotă lipsa, 
în doctrina penal-juridică, a unor criterii bine stabilite şi indicatori ai acestei 
instituţii de drept penal şi fenomen social periculos. 

Analizând noţiunea legislativă existentă, putem stabili următoarele trăsă- 
turi caracteristice organizației criminale: 

1) organizaţia criminală reprezintă o reuniune de grupuri criminale; 

2) consolidarea grupurilor criminale într-o comunitate stabilă; 

3) divizarea activităţii organizaţiei între membrii organizaţiei şi structuri- 

le ei; 

4) scopul organizaţiei criminale este de a influenţa activitatea economică 
şi de altă natură a persoanelor fizice şi juridice sau de a o controla, în 
alte forme, în vederea obținerii de avantaje şi a realizării de interese 
economice, financiare sau politice. 

Organizaţia criminală este formată din cel puţin două grupuri criminale, 

care se asociază pentru a desfăşura activitatea infracțională în comun. 

Noţiunea “consolidare” este strâns legată de noțiunea “stabilitate”, care 
caracterizează grupul criminal organizat, or, consolidarea reprezintă un 
grad mai înalt de unire a membrilor organizaţiei şi a activității criminale 
desfăşurate în raport cu grupul criminal organizat. Ea se manifestă prin soli- 
daritate şi coeziune social-psihologică a membrilor organizaţiei. Noţiunea de 

consolidare cuprinde şi noţiunea de stabilitate. În calitate de factori determi- 
nanți ai consolidării, psihologia socială evidenţiază: 

a) comportamentul de cooperare, colaborare, care poate fi înțeles şi ca o 

interdependenţă obiectivă între participaţii la activitatea comună şi ca 
o formă specifică de motivare; 

b) scopurile specifice, caracterul şi complexitatea lor ce determină nivelul 

specializării eforturilor individuale şi gradul de cooperare; 

c) asemănarea orientărilor valorice şi a concepţiilor — ca bază a atracției 

persoanei către grup. 

Asocierea membrilor organizaţiei are loc ca rezultat al apariţiei unui sistem 
valoric unic şi a orientărilor sociale identice. Promovate de activitatea infracțio- 
nală comună, ele contribuie la elaborarea în cadrul organizaţiei a concepţiilor 
proprii, a normelor de comportare pe care le împărtăşesc şi le respectă toţi 
membrii acestei organizaţii. Cu cât mai mult timp există o organizaţie crimina- 
lă, cu atât mai mult comportamentul membrilor ei este determinat de normele 
acceptate în cadrul organizaţiei, care reprezintă nişte modele de comportare, 
orientate spre atingerea unor scopuri concrete ce stau în fața respectivei organi- 
zaţii criminale. Respectarea acestor norme poate fi atât benevolă, cât şi forțată 
(bazată pe violență psihică sau fizică). O influență aparte asupra consolidării 
organizaţiei criminale, a formării în cadrul ei a climatului respectiv o au liderii 
acesteia. T. Şibutani este de părere că activitatea de lider reprezintă un proces 
social. Liderii sunt persoanele care au adepţi, urmași, capabili să le exprime in- 
teresele; diferiți oameni tind să domine în diferite situaţii; importanţa liderului 
creşte odată cu confruntarea sa cu diferite situaţii neaşteptate etc.” 

Într-o organizaţie criminală, de regulă, sunt lideri organizatorii sau con- 
ducătorii ce pot oferi un program de comportare ilegală pentru toţi membrii 
organizaţiei sau organizatorii predispuşi doar la organizarea unei activități 
concrete, a unei infracțiuni concrete. Cu cât este mai puternică dependenţa 
membrilor organizaţiei față de normele din cadrul acesteia, cu atât este mai 
mare autoritatea organizatorilor sau conducătorilor, cu atât este mai înalt gra- 
dul său de coeziune, cu atât organizația criminală este mai consolidată, mai 
stabilă şi mai eficientă. 

Consolidarea organizației criminale presupune şi o stabilitate în timp a 
acesteia. Perioada sa de activitate poate fi diferită, dar, de regulă, ea este în- 
delungată, timp care este posibilă consolidarea relațiilor dintre înşişi membrii 
organizaţiei sau membrii organizaţiei şi structurile ei. 





77 a Iin6yranu, Couuazvnaa ncuxonozus, MockBa, 1969, c. 248. 

Organizaţia criminală are o structură bine ierarhizată. În fruntea ierarhiei 
se află organizatorii (sau conducătorii) ei sau un consiliu al conducătorilor. 
Organizator sau conducător al organizaţiei criminale se consideră persoana 
care a creat organizaţia criminală sau o dirijează. În componenţa consiliului 
intră şi conducătorii subdiviziunilor structurale, consilierii, deseori în el sunt 
incluse şi persoane corupte din aparatul de stat. Partea inferioară a acestei 
structuri o formează: soldaţii, complicii, executorii nemijlociţi ş.a. 

Organizaţia criminală poate avea o structură unitară sau poate fi structu- 
rată în subdiviziuni, reprezentând în acest caz o comunitate organizată bine 
consolidată. Subdiviziunea organizaţiei criminale este reprezentată de un grup 
din două sau mai multe persoane (secţie, grup, brigadă etc.), care îndeplineşte 
diferite funcţii în limitele organizaţiei: de administrare, asigurare, cercetare, 
executare etc. 

Organizaţia criminală presupune o subordonare strictă, obligatorie față de 
conducerea acesteia, dar poate să cuprindă şi structuri autonome, relativ libere 
în acţiuni, care “traduc în viață” poziţiile organizaţiei. 

De regulă, organizaţia criminală îşi răsfrânge influenţa asupra unei regiu- 
ni teritoriale determinate sau asupra unei sfere de activitate, posedând o anu- 
mită specializare (contrabandă, trafic de arme, de droguri, operaţii financiare 
ş.a.). De cele mai dese ori, organizaţia criminală are legături interregionale şi 
Chiar internaţionale. 

Scopul organizaţiei criminale este formulat de legiuitor destul de amplu. 
Oricum, scopurile organizaţiei criminale sunt specifice: săvârşirea unor in- 
fracțiuni, de regulă, grave şi deosebit de grave. Aceasta însă nu înseamnă că în 
procesul activităţii sale organizația criminală nu poate comite şi alte infracțiu- 
ni, care nu se referă la cele grave sau deosebit de grave. Trebuie menţionat că 
în acest caz, de fapt, nu există o claritate absolută. Tradițional, îndeletnicirile 
de bază ale organizaţiilor criminale sunt cele ce aduc profit: traficul ilegal de 
arme, de droguri, controlul asupra prostituţiei, pornografiei, cazinourilor etc. 
Vedem că din numărul de infracţiuni, incluse în sfera lor de interese nu toate 
sunt grave sau deosebit de grave. 

Pericolul social al organizaţiilor criminale este evidenţiat nu numai în 
normele Părţii generale a Codului penal, ci şi în Partea sa specială (art. 284 
“Crearea sau conducerea unei organizații criminale”), iar pentru un şir de in- 
fracțiuni “săvârşirea infracțiunii de către o organizaţie criminală sau în inte- 
resul ei” este un semn calificant al componenţei concrete (de ex., art. 236, 237, 
333, 334 din CPalRM şa.). 

Infracţiunea se va considera săvârşită de către o organizație criminală 
dacă a fost comisă de un membru al acesteia în interesul ei sau de către o per- 
soană care nu este membru al organizaţiei respective, la însărcinarea acesteia. 

Pentru toate infracțiunile săvârşite de organizaţia criminală poartă răs- 
pundere organizatorul şi conducătorul ei. Membrul organizaţiei criminale 
poartă răspundere penală numai pentru infracțiunile la a căror pregătire 
sau săvârșire a participat. Membrul organizaţiei criminale poate fi liberat de 
răspundere penală în cazul în care a declarat benevol despre existența orga- 
nizaţiei criminale şi a ajutat la descoperirea infracțiunilor săvârşite de ea ori 
a contribuit la demascarea organizatorilor, a conducătorilor sau a membrilor 
organizaţiei respective. 


Secţiunea a IV-a. RĂSPUNDEREA PENALĂ A PARTICIPANŢILOR 
LA INFRACŢIUNE 


$1. Temeiul răspunderii penale în caz de participaţie 


Temeiul răspunderii penale pentru participaţie este legat indisolubil de 
temeiul răspunderii individuale. 

În general, temeiul răspunderii penale este examinat sub două aspecte: 
filozofic şi juridic. 

Aspectul filozofic sugerează ideea că răspunderea (nu doar penală) trebuie 
să survină doar atunci când subiectul a avut alternativă la modul de comporta- 
re, adică a avut posibilitatea să procedeze în conformitate cu cerinţele legii, însă 
a ignorat-o, acționând în mod contrar şi încălcând interdicţia normei penale. 

Inconvenienţele apar atunci când trebuie găsit răspunsul la întrebarea: cât 
de liberă este persoana în alegerea modului său de comportare? Ea şi-a găsit 
răspunsul în trei opinii. 

Părtașii primei opinii afirmă că împrejurările exterioare determină 
comportamentul omului, condiţionându-l să procedeze într-un fel sau altul. 
Conform acestei poziţii fataliste, omul este perceput drept marionetă, care, 
resemnată, se supune împrejurărilor ce o conduc. De fapt, aici se ignorează 
conştiinţa şi voința omului, acesta fiind lipsit de dreptul la opţiune. Şi dacă 
este aşa, ar trebui să vorbim despre lipsa temeiului răspunderii sau să accep- 
tăm incriminarea obiectivă (ce a dominat în dreptul sclavagist şi feudal), când 
persoana era supusă răspunderii fără a-i fi dovedită vinovăția. 

Cea de a doua opinie — indeterminismul — desemnează altă extremă: conduita 
umană nu este limitată de nici un fel de cauze şi omul întotdeauna rămâne liber să 

procedeze astfel cum consideră de cuviinţă. O atare proclamare a unei libertăţi de 
voință absolută, independentă de orice împrejurări exterioare, iarăşi contrazice 
starea de fapt a lucrurilor şi nu întemeiază cauzal comportamentul uman. 

Şi, în fine, a treia opinie neagă şi concepţia fatalistă, şi indeterminismul. Ea 
promovează determinismul, adică întemeierea cauzală a conştiinţei şi voinţei 
omului, prin urmare şi a conduitei sale, determinată de necesități, experiență 
socială etc. Omul nu poate fi independent de ambianţă, adică de fenomenele 
naturale şi sociale. Însă această dependenţă nu exclude posibilitatea de a alege 
un anumit mod de comportare într-o situaţie concret creată. Având conştiinţă şi 
voinţă, omul evaluează circumstanţele exterioare şi le foloseşte în activitatea sa. 
Tocmai aceasta formează libertatea de a alege, care nu este altceva decât capaci- 
tatea de a lua hotărâri şi de a purta, în caz de necesitate, răspundere pentru ele. 

Dacă persoana nu are libertatea de a alege, acţionând, de exemplu, în stare 
de iresponsabilitate sau în urma unei constrângeri fizice sau forțe majore, adică 
în situaţii când ea nu le conştientizează şi nu-şi poate dirija acţiunile, atunci nu 
poate surveni nici răspunderea. În atare cazuri nu există vinovăția persoanei. 
Deci nu se admite incriminarea obiectivă, adică răspunderea penală pentru cau- 
zarea nevinovată a daunei. Astfel, cei ce tratează aspectul filozofic al răspunderii 
recunosc drept temei general al răspunderii penale vinovăția persoanei”*. 

Aspectul juridic al temeiului general al răspunderii penale constă în a de- 
cide: pentru ce fapte concrete şi în ce condiţii trebuie să survină răspunderea 
penală. Cu alte cuvinte, trebuie stabilit modul de comportare pentru care ar 
surveni răspunderea penală. În acest sens specialiştii sunt în dilemă, întrucât 
o parte dintre autori invocă drept temei al răspunderii penale infracțiunea”, 
însă cea mai mare parte dintre specialiști susțin opinia conform căreia unicul 
temei al răspunderii penale este prezenţa în acţiunile celui vinovat a tuturor 
semnelor componenței infracțiunii. 

Temeiul general al răspunderii penale este formulat în alin. (1) al art. 51 
din noul CP al RM: “Temeiul real al răspunderii penale îl constituie fapta 

prejudiciabilă săvârşită, iar componenţa infracţiunii, stipulată în legea penală, 
reprezintă temeiul juridic al răspunderii penale”. 

Așadar, în sensul dat suntem de acord cu autorii ce susţin că infracţiunea 
este temeiul material al răspunderii penale, iar componenţa infracțiunii — te- 
meiul juridict!, adică răspunderea penală presupune săvârşirea unui fapt ilicit, 
şi anume o infracțiune, deşi este necesar ca fapta interzisă de legea penală să 
satisfacă toate cerinţele legale pentru a constitui infracțiune. Constatarea că 
fapta întruneşte toate condiţiile (elementele) obiective şi subiective cerute 
de norma incriminatoare pentru existența infracţiunii este deci nu numai 
necesară, dar şi suficientă pentru fundamentarea juridică a răspunderii pena- 
le, nefiind necesară vreo altă condiție“?. 

În dreptul penal este unanim recunoscut principiul conform căruia, în caz 
de participaţie, nu se modifică temeiul general al răspunderii penale”. 

Asupra participanţilor la infracțiune se răsfrâng principiile generale ale 
răspunderii în dreptul penal, potrivit cărora, cum am menţionat deja, temeiul 
răspunderii penale îl formează fapta prejudiciabilă ce conţine toate element- 
ele componenţei infracțiunii prevăzute de Codul penal. Acest principiu are o 
importanţă principială atât la stabilirea răspunderii pentru faptele săvârşite de 
o singură persoană, cât și pentru cele comise în participaţie. 

Răspunderea participanţilor trebuie să fie de sine stătătoare şi concret in- 
dividuală. Oricare dintre persoanele ce acționează în comun trebuie să poarte 
răspundere doar pentru faptele sale şi doar în limitele vinovăţiei sale. Descriind 
instituția participaţiei, legiuitorul nu menţionează obligația răspunderii partici- 
panţilor doar în limitele intenţiei proprii. Aceasta însă poate fi dedusă din prin- 
cipiul caracteristic dreptului penal: principiul vinovăţiei. Anume de aceea pen- 
tru excesul de autor ceilalți participanţi la infracţiune nu poartă răspundere. 

Temeiul răspunderii altor participanţi se stabileşte ținându-se cont de 
următoarele circumstanţe. În primul rând, elementele şi semnele componen- 
ței infracțiunii sunt indicate atât în Partea specială, cât şi în cea generală (ca- 
racteristicile subiectului, forma vinovăţiei, trăsăturile activităţii infracționale 
neconsumate etc.). În al doilea rând, activitatea infracțională a două sau mai 
multe persoane este reglementată de normele Părţilor generală şi specială ale 

CP al RM, care se află în interdependenţă şi formează un sistem unic. În Partea 
generală, referitor la participația penală sunt stabilite caracteristicile şi regulile 
răspunderii pentru ea. Dispoziţiile Părţii generale poartă un caracter universal 
şi au importanţă în cazurile în care legiuitorul, în practica de aplicare a acestor 
norme, se confruntă cu activitatea socialmente periculoasă comună concretă, 
prevăzută de articolele Părții speciale a Codului penal. În Partea specială sunt 
descrise componenţele infracțiunilor concrete. De aceea când infracțiunea este 
săvârşită de o singură persoană, pentru a-i motiva răspunderea, sunt suficiente 
regulile generale. Când însă infracțiunea este comisă de câteva persoane, atunci 
încep să acţioneze şi normele speciale ale Părții generale, iar pentru stabilirea 
componenţei infracțiunii trebuie scoase în evidenţă nu doar semnele prevăzute 
de Partea specială, ci şi condiţiile care, potrivit prevederilor art. 41 din CP al 
RM, caracterizează activitatea mai multor persoane care au comis în comun o 
anumită infracțiune. Fiecare dintre participanţi, indiferent de acţiunile săvâr- 
şite, va fi supus răspunderii penale pe baza faptului că el singur, acţionând cu 
vinovăţie, atentează la valorile sociale ocrotite de norma penală, iar aportul său 
personal poartă un caracter de activitate socialmente periculoasă. 

Răspunderea participanţilor este determinată de contribuţia fiecăruia la 
săvârşirea infracţiunii (art. 83 din CP al RM). Prin urmare, răspunderea de- 
pinde întâi de toate de funcția executată de subiect în procesul de comitere a 
faptei infracţionale. Dacă persoana execută latura obiectivă a infracțiunii total 
sau parțial, singur sau cu cineva nemijlocit (de comun acord), atunci ea este 
recunoscută ca autor (coautor), iar acţiunile ei sunt calificate numai conform 
articolului concret din Partea specială a Codului penal. Când însă subiectul 
nu participă nemijlocit la executarea laturii obiective, dar contribuie în calitate 
de organizator, instigator sau complice, atunci acţiunile lui trebuie calificate 
pe baza articolului incriminat autorului infracțiunii, făcându-se trimitere la 
alineatul respectiv din art. 42 din CP al RM. O astfel de trimitere este ne- 
cesară din motivul că ceilalți participanţi nu execută (realizează) nemijlocit 
componența infracţiunii, iar descrierea laturii obiective a infracţiunilor se 
face anume pe baza acțiunilor individuale ale subiectului. Componenţa in- 
fracțiunii executată de organizator, instigator şi complice este constituită pe 
baza caracteristicilor indicate în alin. (2)-(5) ale art. 42 din CP al RM. 

Din cele enunțate mai sus deducem că participaţia penală nu creează te- 
meiuri suplimentare ale răspunderii penale. Participanţii la infracțiune poartă 
răspundere în aceeași măsură ca şi persoanele care au săvârşit infracțiunea 
individual. Fiecare participant răspunde de sine stătător și personal pentru 
faptele comise. 

$2. Particularităţile răspunderii penale a participanţilor 
la infracțiune 


2.1. Participaţia nereușită 


În Codul penal al Republicii Moldova noțiunea “participaţie nereuşită” nu se 
utilizează, însă în doctrina dreptului penal ea s-a evidenţiat întotdeauna. În ma- 
joritatea lucrărilor participaţia nereuşită este apreciată ca o modalitate a pregătirii 
de infracţiune. În pofida acestui fapt, la întrebarea ce cazuri trebuie considerate 
participaţie nereușită, nu există un răspuns unic. Unii autori consideră că partici- 
paţia nereușită trebuie asimilată instigării în cazul în care instigatorul nu a putut 
determina instigatul să săvârşească infracțiunea. Şi, dimpotrivă, participaţia se 
consideră reuşită dacă presupusul autor care şi-a dat acordul pentru săvârşirea 
infracţiunii ulterior nu o săvârşeşte“. Alți autori include în participaţia nereușită 
cazurile de renunțare de bunăvoie a autorului“ sau susțin că participația este 
nereușită atunci când presupusul autor nu numai că nu a recurs la pregătirea in- 
fracțiunii, ci nici nu şi-a exprimat acordul privind săvârşirea ei ş.a.%% 

Aşadar, avem participaţie nereușită în situațiile când, în pofida efor- 
turilor participanţilor, autorul nu recurge la săvârşirea infracţiunii sau 
renunţă de bunăvoie la săvârşirea ei. Cu alte cuvinte, organizarea, instigarea 
şi complicitatea se consideră nereuşite în cazurile când nu au produs nici un 
rezultat: ori presupusul autor nu a comis şi nici nu avea de gând să comită ac- 
ţiunile infracţionale, ori, cu toate că inițial avea de gând, ulterior a renunţat la 
ele. De fapt prin participaţia nereușită se poate înţelege organizarea nereușită, 
instigarea nereușită şi complicitatea nereușită. 

Acţiunile organizatorului pot fi nereuşite dacă persoanele pe care acesta 
dorea să le încadreze în procesul de săvârşire a faptei socialmente periculoase 
au respins propunerea lui sau mai întâi şi-au dat acordul, iar apoi au refuzat să 
săvârşească infracțiunea, precum şi dacă acesta încearcă zadarnic să organi- 
zeze un grup sau o organizaţie criminală. Marea majoritate a cercetătorilor în 
domeniu, precum şi codurile penale nici nu amintesc organizarea nereușită”. 
Ei operează doar cu noţiunile de instigare şi complicitate nereușită. 

Instigarea în raport cu reuşita determinării la infracțiune îmbracă mai mul- 
te aspecte în funcţie de care se stabileşte şi răspunderea penală a participanților. 
Vorbind despre instigarea nereușită, ea se poate manifesta sub două forme: in- 
stigare neurmată de executare şi instigare neizbutită (aparentă, neacceptată). 

Instigare neurmată de executare sunt situaţiile când instigatorul reuşeşte 
să convingă pe instigat să săvârşească o infracțiune, dar instigatul, dintr-un 
motiv sau altul, nu trece la executarea infracţiunii la care a fost îndemnat. Cu 
alte cuvinte, această formă de instigare nereușită apare atunci când instiga- 
torul a determinat la săvârşirea unei infracțiuni, instigatul a acceptat, însă 
ulterior renunţă de bunăvoie la săvârşirea infracțiunii sau împiedică voluntar 
producerea rezultatului, sau din alte motive nu trece la executare (spre exem- 
plu, nu a avut condiţii meteo favorabile). 

Prin actele de instigare urmate de renunțarea de bunăvoie a autorului ori 
de împiedicare de către acesta a producerii rezultatului se înţeleg activităţile de 
instigare care au determinat pe cel instigat să ia hotărârea de a săvârşi fapta 
prevăzută de legea penală şi să efectueze acte de executare pedepsibile, dar 
ulterior acesta fie a renunțat, fie a împiedicat producerea rezultatului faptei 
comise. Motivele ce l-au determinat pe cel instigat să renunţe la săvârşirea 
faptei nu au nici o relevanţă. 

Instigarea neizbutită (aparentă, neacceptată), sau îndemnul, este atunci 
când instigatorul determină la săvârşirea unei fapte prevăzute de legea pena- 
lă, însă persoana asupra căreia s-a exercitat determinarea nu acceptă, fapt ce 
denotă că instigatorul nu a reușit să implementeze, să sădească în conștiința 
instigatului hotărârea infracțională. 

Dat fiind faptul că activitatea de determinare nu a avut ecou în conştiinţa 
altei persoane, instigatorul nu va fi pedepsit“. 

Astfel, activitatea instigatorului, chiar dacă a fost nereușită, într-un şir de 
cazuri reprezintă un pericol social serios. Dacă, spre exemplu, persoana insti- 
gată ar fi fost mai indecisă sau nu ar fi intervenit factorii ce l-ar fi împiedicat 
pe cel instigat să ia hotărârea la care a fost determinat de instigator, atunci, 
probabil, infracțiunea ar fi fost săvârşită. De aici reiese că o atare activitate 
a instigatorului nu poate rămâne nepedepsită. Răspunsul vom încerca să-l 
găsim după elucidarea altei instituţii analogice instigării nereușite, cum ar fi 
complicitatea nereușită. 

Complicitatea nereușită (improprie) se exprimă prin acordarea de ajutor 
autorului la săvârşirea infracțiunii după renunţarea de bunăvoie a acestuia la 

desfăşurarea activităţii infracționale (fapt despre care complicele nu ştia) sau 
acordarea ajutorului după săvârşirea infracțiunii, precum şi după curmarea 
infracţiunii de către organele de drept sau terțele persoane. Drept complicitate 
nereuşită urmează a fi considerată şi săvârşirea acţiunilor ce se exprimă prin 
crearea condiţiilor de săvârşire a infracţiunii, de care autorul nu a avut posibi- 
litatea să se folosească (spre exemplu, complicele a lăsat arma în apartamentul 
autorului, după ce ultimul ieşise din casă pentru a săvârşi un atac tâlhăresc). 

În urma analizei instituţiilor organizării, instigării şi complicităţii nereu- 
şite, apare întrebarea: participanţii la infracțiune vor purta sau nu răspundere 
penală în aceste cazuri? Conform căror articole din Codul penal vor fi califi- 
cate acţiunile lor? 

Există o opinie potrivit căreia cazurile de instigare și complicitate nereuşite 
nu pot fi reglementate conform regulilor cu privire la participaţie, deoarece în 
aceste cazuri nu există acțiunile infracționale ale autorului ori lipseşte legătura 
obiectivă dintre acţiunile participanților“. 

A. A. Piontkovski, N. D. Durmanov şi alţii promovează o altă opinie, care 
spune că în aceste cazuri acțiunile instigatorului şi ale complicelui urmează a fi 
examinate ca pregătire către săvârșirea infracţiunii, deoarece prin acţiunile lor 
ei au încercat să creeze condiţii pentru realizarea reușită a faptului ilicit”. În 
literatura de specialitate însă mai există şi o a treia opinie: considerarea acțiu- 
nilor nereuşite ale organizatorului, instigatorului și complicelui drept tentativă 
la participația la infracţiune”, care urmează a fi calificate pe baza art. 27 şi 41 
şi a articolului respectiv din Partea specială a Codului penal nou. 

În doctrina dreptului penal prima opinie este susținută unanim. 

În situaţiile în care instigarea nu este urmată de executare din motivul 
că autorul renunţă de bunăvoie sau împiedică producerea rezultatului, sau 
complicitatea nu este reușită, deoarece autorul nu a avut posibilitatea să se 
folosească de condiţiile create de complice; sau acordarea ajutorului după ce 
infracţiunea a fost curmată de organele de drept ori de terțe persoane, oare în 
aceste cazuri nu este o pregătire de infracțiune? Oare în aceste cazuri partici- 
paţia se exclude în mod absolut? 





8 .T. Bypuak, op. cit., p. 163; A. Şavga, Modalităţi speciale ale pregătirii de infracţiune /| 
Revista națională de drept, 2001, nr. 1, p. 27-28. 

Ne asociem celei de a doua opinii, dar cu rezerve, deoarece cei care o susțin 
nu au găsit un răspuns la întrebările invocate mai sus. Răspunsurile au fost găsite 
parțial de adepţii celei de-a treia opinii. Fi, cel puţin, nu neagă existenţa (în anu- 
mite situații) participaţiei ale cărei reguli se pot răsfrânge asupra acestor cazuri. 

Ştim foarte bine că renunţarea de bunăvoie la săvârşirea infracţiunii poate 
avea loc şi în etapa de tentativă neconsumată (are loc renunţarea la o infracțiu- 
ne a cărei executare se află în curs). Împiedicarea de către autor a producerii 
rezultatului faptei sale, evident, invocă anumite acţiuni sau inacțiuni concrete 
ale acestuia, ce pot produce rezultate infracționale; acordarea ajutorului după 
ce infracțiunea a fost curmată de organele de drept sau de terțele persoane 
poate interveni în orice etapă a săvârșirii faptei, fiind vorba de o participaţie 
cu raport unilateral, precum şi în cazul în care autorul, din anumite motive, 
nu s-a putut folosi de condiţiile create de complice. 

În cazul renunţării de bunăvoie, precum şi al împiedicării rezultatului ca 
urmare a instigării nereuşite, actele de instigare au valoarea unor acte de partici- 
paţie penală, neconstituind infracţiuni autonome. În ambele cazuri instigatorul 
este participant, deoarece autorul, indiferent de conduita sa ulterioară, a săvârşit 
acte pedepsibile în executarea hotărârii infracţionale ce i-a fost insuflată. 

O soluţionare a acestei probleme credem că ar fi modificarea legislaţiei 
penale în vederea acceptării unei poziţii adecvate teoriei şi practicii judiciare. 
Mulţi autori mai propun o condiţie, cu care suntem de acord, referitoare la 
participaţia nereuşită, care prevede pedepsirea acesteia doar în cazul în care 
este vorba despre o infracțiune gravă sau deosebit de gravă”. Deseori partici- 
paţia nereuşită (în special instigarea nereușită) nu prezintă un pericol social şi 
este calificată pe baza alin. (2) al art. 14 din CP al RM. 


2.2. Participaţia în cazul excesului de autor 


Participaţia presupune tendinţa către un rezultat infracţional comun. Dar 
realizarea acestei intenții comune, cauzarea urmării socialmente periculoase 
este înfăptuită de autor. 

Autorul însă este o persoană ce acţionează liber şi conştient. Oricât de de- 
taliat este elaborat planul săvârşirii infracţiunii, oricât de minuţios şi-au expus 
esenţa intenţiei sale organizatorul şi instigatorul, oricât de bine şi-a îndeplinit 
complicele rolul său, autorul întotdeauna introduce în realizarea acestei inten- 
ţii anumite corectări, ce pot fi explicate prin deprinderile, caracterul, tempera- 

mentul, starea sa sufletească sau pot fi legate de schimbarea ambianţei, în care 
autorul este nevoit să acţioneze; tot aici pot interveni şi o totalitate de factori 
externi, ce facilitează sau împiedică procesul de comitere a faptei socialmente 
periculoase. Deseori autorul, sub influenţa factorilor externi, este nevoit să se 
abată de la acţiunile iniţial planificate. Alteori săvârşeşte acțiuni ce nu au fost 
cuprinse de intenţia celorlalți participanţi. O atare abatere este posibilă ori în 
urma unei erori a autorului, ori daca aceasta este controlată de conştiinţa şi 
voinţa sa, dar, oricum, se comite intenționat. În cel de al doilea caz are loc 
aşa-numitul “exces de autor”. 

Etimologic cuvântul exces provine de la latinescul excessus - deviere, 
exagerare, abatere, aberaţie. În dreptul penal se consideră “exces de autor” în- 
făptuirea de către autor a unor acţiuni infracționale ce n-au fost cuprinse de 
intenţia celorlalți participanţi. Legislaţia penală în vigoare nu conţine norme 
ce ar reglementa răspunderea organizatorului infracţiunii, instigatorului şi 
complicelui în cazul excesului de autor. Dar pe baza unor date selective, 8, 9% 
din persoanele ce acţionează în comun săvârșesc infracțiuni comise “din ex- 
ces”%%. De aceea, definirea noțiunii de exces de autor, precum şi cazurile ce pot 
fi cuprinse de această noţiune sunt stipulate în doctrina dreptului penal. 

Articolul 48 din Codul penal include pentru prima oară în legislația 
autohtonă noțiunea de exces de autor: “Se consideră exces de autor săvârşirea 
de către autor a unor acţiuni infracționale care nu au fost cuprinse de intenţia 
celorlalți participanţi. Pentru excesul de autor, ceilalți participanţi nu sunt 
pasibili de răspundere penală”. 

În funcție de modul de deviere a activităţii autorului excesele pot fi clasif- 
icate în două grupuri: cantitative şi calitative. 

Excesul cantitativ cuprinde cazurile când autorul săvârşeşte o infracțiune 
omogenă după natura sa cu aceea care ar fi trebuit s-o săvârșească în urma în- 
ţelegerii cu ceilalți participanți. 

În cazul excesului cantitativ autorul face abuz sau în privința formei atenta- 
tului infracţional (înţelegerea a fost să se comită un furt, dar s-a comis un jaf), 
sau în privința unui semn calificant (înţelegerea a fost să se comită un omor in- 
tenționat simplu, iar autorul a comis un omor intenționat cu circumstanţe agra- 
vante). Excesul cantitativ nu întrerupe infracțiunea proiectată, de aceea fapta 
asupra căreia s-au înţeles toţi participanţii în general se săvârşeşte. Spre exem- 
plu, 1.S., M.S. V.B. şi A.S. au fost condamnaţi pentru faptul că la 14.02.1997 au 

comis un act de huliganism deosebit de grav față de C.P., cauzându-i leziuni 
corporale, în urma cărora, peste o perioadă de timp, ultimul a decedat. 

După cum rezultă din materialele dosarului, moartea lui C.P. a survenit 
din cauza traumei cranio-cerebrale provocate de către inculpatul V.B. cu o 
țeavă de metal. 

Totodată, în cauză n-au fost prezentate probe care ar dovedi faptul că în- 
tre condamnaţi a existat o înţelegere prealabilă de a folosi ţeava de metal la 
comiterea crimei. 

S-a stabilit, de asemenea, că inculpaţii [.S., M.S. şi A.$. i-au provocat lui 
C.P. leziuni corporale mai puţin grave în regiunea pieptului şi spinării. 

Pornind de la aceste circumstanţe, instanța de judecată a arătat că, dacă 
în timpul săvârşirii actelor huliganice unul dintre participanţii la infracțiune 
a folosit un obiect special adaptat, fără ştirea altor participanţi la infracțiune, 
responsabilitatea, conform art. 287, alin. (3) din CP al RM, o poartă numai 
persoana care a aplicat obiectul indicat pentru vătămarea integrității corpo- 
rale (deci s-a comis un exces cantitativ). Acţiunile lui 1.5., M.S. şi A.V. vor fi 
calificate pe baza alin. (2) art. 287 din CP al RM*. 

Astfel, în cazul excesului cantitativ, acțiunile comise de autor se află în 
legătură cauzală cu acţiunile organizatorului, instigatorului şi complicelui, 
întrucât anume ei dau imboldul şi contribuie la acest act. Deci, legătura cau- 
zală, în general, nu se întrerupe, ci suferă doar mici abateri. 

Exces calitativ avem atunci când autorul comite acțiuni neomogene cu cele 
la care a fost determinat sau în care i-a fost acordat ajutor. Cu alte cuvinte, auto- 
rul săvârşeşte o infracțiune absolut diferită după caracterul şi gradul de pericol 
social, atentează la un alt obiect. Spre exemplu, a existat înţelegerea de a comite 
un furt cu pătrundere în încăpere, iar autorul, în afară de aceasta, comite violul 
persoanei aflate în această încăpere. Aceste infracțiuni - furtul şi violul - după 
esența lor şi obiectul de atentare sunt diferite. Intenţia autorului de a comite 
violul a apărut independent şi nu se află în legătură cauzală cu acțiunile persoa- 
nelor ce l-au determinat la comiterea furtului sau au contribuit la aceasta. 

În practică excesul calitativ este deseori precedat de comiterea acelor acţiuni 
la care autorul a fost determinat. În aşa cazuri problema calificării acţiunilor nu 
creează dificultăţi. Organizatorul, instigatorul şi complicele poartă răspundere 
pentru participaţie la infracțiunea pe care a comis-o autorul, la indicația acesto- 
ra sau cu ajutorul lor, iar autorul — şi pentru infracțiunea comisă din exces. 

Nu pot fi considerate exces de autor cazurile când, din anumite motive, 
dezvoltarea legăturii cauzale provoacă alt rezultat infracțional decât cel scont- 
at de participanții la infracţiune. Spre exemplu, dacă instigatorul a determinat 
autorul să-i cauzeze cuiva leziuni corporale, iar victima în urma vătămării 
integrităţii corporale decedează, atunci această consecinţă trebuie incriminată 
nu doar autorului, ci şi instigatorului. 

De asemenea, nu vor fi considerate exces de autor cazurile când partici- 
panţii la infracţiune i-au acordat autorului libertate în acţiuni. 

Alta va fi situaţia dacă infracțiunea a fost săvârșită, iar timpul, împreju- 
rările şi metoda săvârșirii, alese de autor, fac această faptă mai periculoasă. În 
cazul acesta problema privind răspunderea participanţilor trebuie soluționată 
în felul următor: dacă toate circumstanţele calificante, mai sus-menţionate, 
au fost stabilite de participanţi înainte de începerea comiterii infracțiunii, iar 
autorul s-a abătut de la planul anterior întocmit, atunci este prezent excesul. 
Dacă însă în privinţa acestor circumstanţe nu a existat nici o înţelegere a par- 
ticipanţilor, atunci trebuie recunoscut faptul că ei toți au admis sau cel puţin 
n-au exclus posibilitatea comiterii infracţiunii cu circumstanţe calificante; 
prin urmare, participanţii, acționând cu intenţie indirectă, trebuie să poarte 
răspundere în egală măsură cu autorul”. 

Nu pot fi recunoscute drept exces de autor nici cazurile de eroare ale auto- 
rului. Dacă, spre exemplu, autorul a comis o eroare în obiect, atunci ceilalți 
participanţi vor fi supuși răspunderii pentru participaţie exprimată prin ten- 
tativă de infracțiune. Spre exemplu, instigatorul va fi supus răspunderii pentru 
participaţie la omor dacă autorul, din greşeală, va omori o altă persoană decât 
cea față de care a avut loc instigarea. 


2.3. Participaţia la infracțiunile cu subiect special 


O problemă interesantă sub aspect teoretic şi cu aplicaţie diferită în practică 
este aceea a posibilităţii existenţei participaţiei la infracțiunile cu subiect special. 

În legislaţia penală sunt cunoscute componenţe ale infracțiunilor specifice 
prin faptul că nu pot fi comise de oricine, ci numai de unii subiecţi speciali, 
care îndeplinesc activităţi speciale sau au calități specifice. În teoria şi practica 
dreptului penal aceste infracțiuni sunt numite infracţiuni cu subiect special. 

Subiect special al infracţiunii este persoana care, pe lângă trăsăturile 
generale ale subiectului infracțiunii (caracter fizic, vârstă, responsabilitate), 

posedă şi trăsături suplimentare, deosebite, specifice doar lui, indicate în arti- 
colul Părţii speciale din Codul penal. În Codul penal astfel de subiecte speciale 
sunt prevăzute la multe infracţiuni. După conţinutul lor, trăsăturile subiectu- 
lui special sunt diverse. Ele se pot referi la diferite însuşiri ale persoanei, şi anu- 
me: apartenenţa la cetăţenie (cetăţean al Republicii Moldova, cetățean străin, 
apatrid), sex (bărbat, femeie), relaţii de rudenie (părinte, copil, tutore) etc. 

Având la bază subiectul special al infracțiunii, în Codul penal al Repu- 
blicii Moldova sunt stabilite câteva capitole: infracțiuni săvârşite de persoane 
cu funcţie de răspundere; infracţiuni în domeniul transporturilor (cu unele 
excepţii); infracțiuni contra justiţiei (cu unele excepţii); infracțiuni militare. 

În alte capitole ale Părţii speciale a Codului penal al Republicii Moldova 
trăsăturile subiectului special sunt direct indicate în dispoziţiile articolelor sau 
pot fi deduse logic din ele, bunăoară: medic (art. 160, 162), mamă (art. 147), 
judecător (art. 307) etc. 

Calitatea de subiect special al infracțiunii este cerută în mod obligatoriu 
doar pentru autorul faptei socialmente periculoase. În calitate de organizator, 
instigator, complice pot fi şi alte persoane care nu posedă trăsăturile subiec- 
tului special. 

În doctrina penală este expusă şi părerea că participaţia la infracțiunile 
cu subiect special sub formă de coautorat este posibilă dacă toţi coautorii au 
calitățile cerute de lege pentru infracțiunea săvârşită. 

Când participanţii la o infracţiune au aceeaşi calitate, adică acea cerută 
de lege, problema este relativ simplă, deoarece toţi vor fi coautori. De pildă, în 
cazul în care doi funcţionari, gestionari sau administratori ai aceleiaşi gestiu- 
ni, delapidează o sumă de bani sau bunuri, ei vor fi coautori ai infracţiunii de 
sustragere din avutul proprietarului prin delapidare (art. 191 din CP al RM). 

În ştiinţa şi în practica dreptului penal există unanimitate şi în privința 
posibilităţii existenţei participaţiei sub forma organizării, instigării şi a com- 
plicităţii la infracțiunile cu subiect special. Este controversată însă chestiunea 
calificării actelor de executare, când acestea aparțin unei persoane care nu are 
calitatea de subiect special. Astfel, se consideră că persoana care săvârşeşte 
acte specifice laturii obiective a infracțiunii, deci de executare, fără a avea 
calitatea cerută de lege, este complice, deoarece actele sale capătă un caracter 
accesoriu, secundar”. 

Suntem de părere că pentru soluționarea ştiinţifică a unor asemenea cazu- 
ri trebuie să se ţină seama de toate principiile şi de înţelesul noţiunilor unanim 

acceptate de legislaţia, ştiinţa şi practica dreptului penal, cum ar fi: act de 
executare, participaţie, raport de cauzalitate, pericol al faptei, individualiza- 
rea pedepsei, pentru a nu se încălca dispoziţiile legale. După părerea noastră, 
dificultăţile în calificarea participaţiei cu subiect special apar ca rezultat al 
confundării în teoria şi în practica judiciară a noţiunilor de autor şi coautor, 
pe de o parte, şi coautor şi complice, pe de altă parte. 


Secţiunea a V-a. IMPLICAREA LA INFRACŢIUNE 


În dreptul penal, alături de participaţie, este examinată şi activitatea perso- 
anelor ce nu se deosebeşte printr-o condiţionare esenţială şi nu se află în funcţie 
cauzală față de fapta comisă de autor. Ea este asemănătoare cu participația penală 
datorită semnului cantitativ comun şi unei atitudini speciale față de acțiunea 
infracțională. Activitatea respectivă se numește implicare la infracțiune. 

Prin implicare la infracţiune se înţelege activitatea nepromisă din timp 
a subiectului ce nu participă la săvârșirea infracțiunii, al cărui pericol so- 
cial constă în faptul că se află în legătură cu acțiunea infracțională a altei 
persoane. 

Majoritatea teoreticienilor deosebesc trei modalităţi ale implicării: favori- 
zarea, nedenunțarea şi tolerarea infracțiunii nepromise din timp”. 

Deşi s-ar părea că există deosebiri esenţiale între favorizarea, nedenunțarea 
şi tolerarea nepromise din timp, aceste forme ale activităţii infracționale au 
unele trăsături comune, care permit gruparea lor sub o noţiune unică — impli- 
carea la infracțiune. Comun este faptul că favorizarea, nedenunțarea şi tolera- 
rea întotdeauna sunt legate într-o anumită măsură de activitatea infracțională a 
terțelor persoane. De pildă, pentru nedenunţare subiectul va fi tras la răspunde- 
re penală doar în cazul în care a avut loc activitatea infracțională a terțelor per- 
soane, despre care acesta, ştiind, nu a denunţat organelor respective. Întrucât 
fapta persoanei implicate se află în funcţie de activitatea infracțională a terțelor 
persoane şi prezintă pericol social doar ca rezultat al acesteia, este natural ca 
gradul de pericol social al implicării la infracțiune să fie mai redus în compara- 
ţie cu gradul de pericol social al participaţiei penale. Această împrejurare este 
oglindită şi în legislația penală: dacă participaţia este pasibilă de pedeapsă în 

toate cazurile de comitere a infracțiunii, atunci implicarea se pedepseşte doar 
în anumite cazuri indicate în lege (vezi art. 49 şi 323 din CP al RM). 

Fiind legate de activitatea infracțională a terțelor persoane, acţiunile pe- 
rsoanelor implicate nu pot fi cauză a consecinţei infracționale, ce survine în 
urma activităţii terțelor persoane. 

Implicarea se deosebeşte de participaţie prin faptul că comportamentul 
persoanelor implicate în infracţiune nu este în raport de cauzalitate cu rezulta- 
tul infracțional sau cu săvârșirea infractiunii. Activitatea acestor persoane nu 
trebuie să preceadă sau să însoțească în mod inevitabil procesul de comitere 
a faptei socialmente periculoase. Ea poate avea loc chiar şi după săvârşirea 
infracţiunii, spre exemplu, în cazul favorizării nepromise din timp. În împre- 
jurările infracțiunii concrete această activitate nu prezintă o cauză obligatorie 
a săvârşirii ei sau a survenirii rezultatului infracțional. Astfel, legătura dintre 
activitatea persoanelor implicate şi săvârşirea infracțiunii nu are un caracter 
atât de trainic ca în cazul activităţii participanţilor. Cu toate acestea, activi- 
tatea lor nu poate fi examinată izolat de comiterea infracțiunii de către alte 
persoane, întrucât există o anumită legătură faţă de comiterea ei. Suntem de 
acord cu autorii care susţin că: “Implicarea la infracțiune presupune o faptă a 
persoanei care, deşi se află într-adevăr într-un anumit raport cu săvârşirea in- 
fracțiunii, nu apare ca un catalizator al săvârșirii ei. Faptele persoanelor impli- 
cate în infracțiune, spre deosebire de faptele comise în participaţie, nu servesc 
drept cauză pentru survenirea rezultatului infracțional”*. 

Implicarea se deosebește de participaţie şi prin lipsa trăsăturii “activitate în 
comun”. Subiectul implicat la infracțiune nu-şi coordonează acţiunile cu auto- 
rul sau cu alți participanţi. 

Alături de deosebirile obiective dintre participaţie şi implicare, expuse mai 
sus, există şi o deosebire esenţială în caracterul legăturii subiective dintre parti- 
cipanți și persoanele implicate. Din punct de vedere subiectiv, participaţia este 
caracterizată atât prin intenție directă, cât şi indirectă. Pentru recunoaşterea 
participaţiei este inevitabilă stabilirea faptului dacă participantul a ştiut despre 
scopurile sau intenţiile autorului, dacă era conştient că acțiunile sale social- 
mente periculoase erau îndreptate spre atingerea unui rezultat infracțional co- 
mun, dacă dorea sau admitea conștient survenirea acestui rezultat. În schimb, 
persoana implicată la infracțiune la unele cazuri poate chiar nici să nu ştie 
despre săvârşirea infracțiunii până la momentul consumării ei. Astfel, în cazul 
favorizării sau nedenunţării, uneori persoana implicată află despre infrac- 

ţiune după ce ea a fost săvârşită de către autor. Prin urmare, între săvârşirea 
infracţiunii de către autor şi comportamentul persoanei implicate lipsește nu 
doar legătura cauzală, ci și cea de vinovăţie. 

Legislaţia penală occidentală tratează în diverse moduri implicarea ca in- 
stituţie a dreptului penal. 

Doctrina penal-juridică franceză nu a elaborat teze generale în privinţa im- 
plicării. Implicate în infracțiune se consideră toate persoanele care nu pot fi recu- 
noscute drept coautori sau participanţi la infracțiune în conformitate cu legea. 

Legislaţia penală franceză clasează favorizarea promisă din timp la par- 
ticipaţie sub formă de ajutor. Cu participaţia se egalează şi favorizarea unor 
infractori deosebit de periculoși. 

Favorizarea nepromisă din timp se exprima prin tăinuirea bunurilor 
dobândite pe cale criminală şi se consideră faptă infracțională distinctă. Le- 
giuitorul a clasat-o la alte infracţiuni contra proprietății. O astfel de favorizare 
comisă în mod repetat se identifică cu delictul prin care este obținută averea 
tăinuită (art. 321-1 — 321-5). 

Nedenunţarea, la rândul ei, este o încălcare de sine stătătoare ce atentează 
la activitatea instanţei judecătoreşti şi constă în faptul că persoana ce ştia despre 
“infracțiunea care încă putea fi prevenită sau ale cărei consecinţe mai puteau fi 
limitate (restrânse), sau ai cărei autori puteau săvârşi noi infracțiuni posibil de 
prevenit” nu anunţă despre aceasta organele judiciare sau administrative. 

Nu pot fi supuse răspunderii penale pentru favorizare şi nedenunţare ru- 
dele pe linie dreaptă şi soţii lor, concubinii acestora, precum fraţii şi surorile, 
soţii lor; autorul sau alt participant la infracţiune. 

Nici în dreptul penal al Germaniei nu există noțiunea de implicare, însă 
unele modalităţi ale acesteia sunt pomenite în Partea specială, în care diferite 
cazuri de nedenunțare şi favorizare sunt examinate ca infracţiuni distincte. 
Nu este pasibilă de pedeapsă penală persoana care, în virtutea funcţiei execu- 
tate, nu avea specificată obligaţia de a împiedica comiterea faptei socialmente 
periculoase. În astfel de cazuri, pedeapsa survine ca pentru infracțiunea comi- 
să de persoana cu funcții de răspundere. 

Favorizarea este exprimată prin două forme: favorizarea infractorului 
($257 din CP german) şi tăinuirea bunurilor dobândite pe cale criminală ($259 
din CP german). Ultima se comite doar cu scop de profit. 

Dreptul penal englez exclude din noţiunea de participaţie nedenunțarea, 
tolerarea şi favorizarea, tăinuirea bunurilor dobândite pe cale criminală ori 
a instrumentelor şi mijloacelor de săvârşire a infracţiunii. Printre cazurile 
de complicitate, alături de favorizarea infractorului, doctrina clasează şi 
orice contribuţie la evadarea infractorului din locurile de recluziune. Drept 
complicitate se califică şi acordarea oricărui ajutor material infractorului ce 
se ascunde, acordarea mijloacelor pentru evadare, falsificarea probelor, depu- 
nerea mărturiilor mincinoase cu scopul de a-l elibera de răspundere penală 
pe infractor etc. Acţiunile pasive de neprezentare a probelor, refuzul de a face 
depoziţii împotriva infractorului din motivul că-l compătimeşte nu pot fi ca- 
lificate ca participaţie. Astfel de acţiuni ori exclud în întregime răspunderea 
penală, ori reprezintă componenţe ale infracțiunilor contra justiţiei. 

În SUA răspunderea pentru nedenunţare este limitată de cazurile primirii 
unei recompense pentru abținerea de la denunțarea infracțiunii. 

Deci doctrina şi legislaţia penală a tuturor statelor prevăd într-un fel sau 
altul unele principii generale referitoare la implicarea în infracțiune, deose- 
bind şi unele modalităţi ale ei. 

În Republica Moldova nu există vreun act normativ ce ar reglementa im- 
plicarea la infracțiune. Până la destrămarea URSS s-a aplicat, inclusiv pe teri- 
toriul Republicii Moldova, Hotărârea Plenului Judecătoriei Supreme a URSS 
nr. ll din 31 iulie 1962 “Despre practica judiciară în cauzele privind favoriza- 
rea nepromisă din timp a infracțiunilor de procurare şi desfacere a bunurilor 
vădit sustrase”. Actualmente Codul penal al Republicii Moldova, prin art. 49 şi 
323, prevede ca modalitate a implicării — favorizarea, iar în art. 199 — răspun- 
derea penală pentru dobândirea sau comercializarea bunurilor despre care se 
ştie că au fost obţinute pe cale criminală. 

Deoarece Codul penal al Republicii Moldova păstrează doar favorizarea ca 
modalitate a implicării, ne-am propus doar analiza acesteia. 

Cuvântul a favoriza implică sensul de înlesnire, creare a unor condiţii 
favorabile, avantajare, protejare!%. 

În dreptul penal condiţiile răspunderii pentru favorizare ca modalitate a 
implicării în infracțiune sunt stipulate în art. 49 din CP al RM, care stabileşte: 
“Favorizarea infractorului, precum şi tăinuirea mijloacelor sau instrumentelor 
de săvârşire a infracţiunii, a urmelor infracțiunii sau a obiectelor dobândite pe 
cale criminală, atrag răspunderea penală în condiţiile art. 323, numai în cazul 
în care nu au fost promise din timp”. 





1% Dicţionar enciclopedic, ed. a III-a, Chişinău, Cartier, 2002, p. 324. 

Prin prevederile art. 42 şi 49 din CP al RM legiuitorul deosebeşte două 
forme de favorizare: 1) promisă din timp; 2) nepromisă din timp. 

Prin termenul “promisă din timp” se înţelege promisiunea făcută până la 
consumarea infracțiunii. Astfel, momentul consumării infracţiunii este limi- 
ta iniţială de la care poate interveni favorizarea. Explicaţia dată este corectă, 
întrucât procesul săvârșirii infracțiunii uneori cuprinde un interval de timp 
foarte mare, în care poate fi făcută promisiunea de a favoriza infracțiunea sau 
infractorul. Dacă ajutorul este dat infractorului după săvârşirea infracțiunii, 
pe baza unei înţelegeri stabilite înainte sau în timpul săvârşirii infracţiunii, 
fapta constituie nu favorizare, ci, potrivit art. 42 din CP al RM, participaţie. În 
situaţia în care se comit infracțiuni continue sau prelungite, promisiunea poa- 
te fi făcută în orice moment al desfăşurării acesteia (chiar dacă, spre exemplu, 
câteva acțiuni ale sustragerii prelungite deja s-au comis). 

Favorizarea promisă din timp formează complicitatea la infracţiune şi 
este examinată după regulile participaţiei penale. În aşa caz promisiunea de 
a tăinui infractorul, urmele infracțiunii, ale mijloacelor şi instrumentelor de 
săvârşire a infracțiunii sau ale obiectelor dobândite pe cale criminală a fost fă- 
cută până la sau în procesul săvârşirii infracţiunii. Dacă însă o astfel de promi- 
siune a fost făcută după săvârșirea infracțiunii, atunci răspunderea va surveni 
pentru implicare. Această opinie este susținută de majoritatea autorilor, deşi 
există şi o părere contradictorie, promovată de unii specialişti, în conformitate 
cu care orice favorizare, indiferent de faptul dacă a fost sau nu promisă din 
timp, trebuie să fie calificată ca participaţie!”!. 

Discuţiile de ordin teoretic se răsfrâng negativ asupra activităţii practice a 
organelor de drept şi scot în vileag necesitatea stabilirii legislative a principiu- 
lui răspunderii pentru favorizare, ceea ce, de fapt, s-a şi făcut prin stabilirea în 
Codul penal a articolului 49. În contextul dat favorizarea nepromisă din timp, 
ca orice faptă infracțională, este caracterizată de un şir de trăsături obiective 
şi subiective. 

Din punct de vedere obiectiv, favorizarea se exprimă prin acțiuni ce îngre- 
uiază descoperirea infracțiunii sau identificarea persoanei vinovate. Art. 49 
din CP al RM enumeră modalităţile concrete ale acţiunilor de favorizare, care 
sunt exhaustive şi nu pot fi supuse interpretării extensive. Modalităţile pot fi 
diferite. 

Conform prevederilor legii, o formă a favorizării este favorizarea nepro- 
misă din timp infractorului, prin care se înţelege tăinuirea infractorului (a 

autorului sau a altui participant) pe un oarecare interval de timp, cu scopul ca 
acesta să nu fie descoperit de organele de drept. Tăinuirea infractorului poate 
fi făcută imediat după săvârşirea infracțiunii sau după o perioadă de timp. 
Activitatea favorizatorului se poate exprima prin acordarea de adăpost in- 
fractorului, documente false, mijloace de transport, produse alimentare, prin 
acordarea ajutorului pentru schimbarea aspectului exterior (efectuarea unei 
operaţii plastice, asigurarea cu mască, perucă, haine etc.). 

Cele relatate denotă că nu pot fi considerate favorizare acţiunile care, 
în virtutea circumstanțelor cauzei concrete, nu puteau să înlăture sau să 
împiedice posibilitatea identificării infractorului. Astfel, nu au fost găsite se- 
minele favorizării în acțiunile lui Z., care l-a invitat la el acasă pe cunoscutul 
său, G., ajutându-l pe acesta să se spele şi dându-i o cămaşă să o schimbe pe cea 
însângerată într-o bătaie, în care G. l-a rănit cu cuțitul pe A. Din relatările ma- 
rtorilor oculari ai infracţiunii comise de G. s-a stabilit că serviciile acordate de 
Z., deşi aveau tangenţe cu infracţiunea, nu constituie favorizare a infractorului 
sau tăinuirea urmelor infracțiunii!?. 

O altă formă a favorizării infracțiunii este tăinuirea mijloacelor sau instru- 
mentelor de săvârșire a infracțiunii. 

La mijloacele de săvârşire a infracţiunii se referă obiectele prin interme- 
diul cărora se săvârşeşte infracțiunea, bunăoară, diferite substanţe (somnifere, 
otrăvitoare, narcotice) ș.a. Instrumente de săvârşire a infracţiunii sunt obiec- 
tele cu care se săvârşeşte infracțiunea, spre exemplu, arma, şperaclul, cheia, 
mijlocul de transport etc. 

Tăinuirea instrumentelor şi mijloacelor de săvârşire a infracțiunii în- 
greuiază considerabil activitatea organelor de urmărire penală şi a instanțelor 
judecătoreşti, deoarece deseori anume ele pot servi drept mijloc de descoperire 
a infracţiunii săvârşite şi de stabilire a circumstanțelor cauzei. Dacă în această 
împrejurare sunt tăinuite instrumentele şi mijloacele de săvârşire a infracțiu- 
nii, a căror păstrare formează implicit o componenţă a infracțiunii individua- 
le, cum ar fi păstrarea ilegală a armei, acţiunile favorizatorului trebuie să fie 
calificate şi conform articolului respectiv (art. 290 din CP al RM), adică se 
stabileşte existenţa unui cumul de infracţiuni. 

Prin tăinuirea urmelor, ca formă a favorizării infracțiunii, se înţelege 
distrugerea sau modificarea urmelor de mâini, picioare, dinţi ş.a. ale infrac- 
torului, a urmelor lăsate de acesta pe haine, pe diferite obiecte, în încăperi, pe 

teren deschis. Pot fi, de pildă, urme de sânge în caz de omor, amprente digitale 
în caz de sustragere, urme ale mijloacelor de transport, ale cadavrului ars, ale 
diferitelor obiecte târâte ş.a. 

O ultimă modalitate a favorizării, prevăzută de legislaţia penală, este făi- 
nuirea obiectelor dobândite pe cale criminală (ascunderea, procurarea, păstra- 
rea, desfacerea acestora). Este necesar să facem o remarcă ce vizează această 
formă a favorizării, deoarece în practica judiciară deseori apare problema 
privind folosirea obiectelor dobândite pe cale criminală. 

Nu se va considera favorizare folosirea conştientă a obiectelor dobândite 
pe cale criminală dacă ea nu reprezintă prin sine însăşi o modalitate de tăi- 
nuire a acestor obiecte. De aceea nu putem trage la răspundere penală pentru 
favorizarea furtului pe cineva care a mâncat mărul propus fiind conştient de 
faptul că el era unul dintre cele furate din livada cetățeanului X., însă poate fi 
trasă la răspundere penală pentru favorizarea furtului persoana care, din cele 
şapte lăzi de ulei furate din depozitul magazinului, a primit una drept recom- 
pensă, pentru a nu divulga sustragerea ce i-a devenit cunoscută. 

După părerea noastră, mai există o formă de favorizare nespecificată 
în art. 49 din CP al RM, aceea de dobândire sau comercializare a bunurilor 
dobândite pe cale criminală. Această formă este menţionată în Hotărârea 
Judecătoriei Supreme a URSS din 31 iulie 1962 “Despre practica judiciară în 
cazurile privind favorizarea nepromisă din timp a infracţiunilor de procurare 
şi desfacere a bunurilor vădit sustrase”. Ar fi rațional într-un asemenea caz să o 
examinăm ca o modalitate a tăinuirii urmelor infracţiunii sau, după exemplul 
Federaţiei Ruse, să o calificăm drept o infracțiune de sine stătătoare (“Procu- 
rarea sau comercializarea bunurilor despre care se ştie cu certitudine că au 
fost obţinute pe cale criminală” (art. 175)), cum s-a şi procedat, de fapt, prin 
includerea art. 199 în Codul penal. 

În doctrina penală au fost expuse mai multe puncte de vedere în privinţa 
încadrării faptei persoanei ce distruge bunul furat chiar la momentul primi- 
rii lui de la infractor. Aceasta poate fi calificat ca favorizare, deoarece cel ce 
distruge bunul, ştiind că ultimul provine dintr-o infracţiune, nu urmăreşte 
realizarea unui folos, ci ştergerea urmelor infracțiunii, pentru a-l salva pe in- 
fractor de pedeapsă!%. 

În unele cazuri stabilite de Codul penal, acţiunile prevăzute în calitate de 
componenţe de sine stătătoare ar putea fi examinate în sens larg ca modalități 

concrete ale favorizării, de exemplu, tragerea cu bună ştiinţă la răspundere 
penală a unei persoane nevinovate (art. 306 din CP al RM), pronunţarea unei 
sentinţe, decizii, încheieri sau hotărâri contrare legii (art. 307 din CP al RM), 
denunţarea calomnioasă (art. 311 din CP al RM), declaraţia mincinoasă, con- 
cluzia falsă sau traducerea incorectă (art. 312 din CP al RM) etc. Comiterea 
acțiunilor de acest gen cu scopul de a tăinui infracţiunea sau infractorul exclu- 
de răspunderea penală pentru favorizare. Ea va surveni pe baza articolului din 
Partea specială a Codului penal, fiind vorba despre concurența normelor'%*. 

Deci, din punct de vedere obiectiv, favorizarea, potrivit opiniei majorităţii 
autorilor, presupune întotdeauna acțiuni active 15. Alţi specialişti susțin ideea 
că favorizarea poate fi înfăptuită atât prin acţiuni, cât şi prin inacţiuni!%. În 
calitate de exemplu se invocă situația când infractorul urmărit pătrunde în 
casă şi se ascunde, iar stăpânul casei, observând aceasta, nu comunică celor 
ce-l urmăresc ce s-a întâmplat, ajutându-i astfel infractorului să nu fie prins. 
Opinia dată nu a avut un larg ecou, deoarece se consideră că această situație va 
fi calificată just drept nedenunţare. 

Deci, pentru a fi prezentă favorizarea, acţiunile săvârşite trebuie să fie acti- 
ve, astfel încât să împiedice descoperirea infracțiunii şi a infractorului. 

Din punct de vedere subiectiv favorizarea nepromisă din timp este ca- 
racterizată de intenţie directă. Intenţia favorizatorului trebuie să cuprindă: 
conştientizarea caracterului infracțiunii favorizate; conştientizarea faptului 
tăinuirii infractorului, a mijloacelor sau instrumentelor de săvârşire a in- 
fracțiunii, a urmelor infracţiunii sau a obiectelor dobândite pe cale criminală; 
dorinţa de a săvârşi acţiunile enumerate mai sus. 

Dacă persoana nu ştia despre fapta favorizată sau nu i s-a adus la cunoştinţă 
că ea tăinuieşte anume infractorul, instrumentele şi mijloacele de săvârşire a in- 
fracțiunii, urmele sau obiectele dobândite pe cale criminală, atunci ea nu va fi 
pasibilă de pedeapsa penală. Nu se vor considera favorizare acţiunile persoanei 
care a contribuit eficient la tăinuirea infracțiunii, însă n-a fost conștientă de 
aceasta. Dacă o persoană a primit la rugămintea prietenului său pentru păstrare 
o valiză, neștiind că în ea se află lucruri furate, aceasta nu va fi supusă răspun- 

derii penale, deoarece lipsesc indicii laturii subiective. Persoana poartă răspun- 
dere penală doar pentru favorizarea infracțiunii cuprinse în intenţia sa. 

Răspunderea pentru favorizarea nepromisă din timp nu apare în orice caz, 
ci doar în cele strict prevăzute în Partea specială a Codului penal, art. 323, adi- 
că pentru favorizarea unei infracțiuni grave, deosebit de grave sau excepţional 
de grave. 

Astfel, Codul penal al Republicii Moldova nu prevede răspunderea penală 
pentru favorizarea oricărei infracţiuni, ci indică direct şi limitativ infracţiuni- 
le a căror favorizare se pedepseşte. 

Subiectul favorizării poate fi persoana fizică responsabilă, care a atins 
vârsta de 16 ani. Potrivit alin. (1) al art. 323 din CP al RM, “Nu sunt pasibili de 
răspundere penală pentru favorizarea infracţiunii soțul (soţia) şi rudele apro- 
piate ale persoanei care a săvârşit infracțiunea”. Acest aspect este tratat la fel 
şi de legislaţia altor țări, cum ar fi: România, Rusia, Anglia, Franţa etc., care 
prevăd că favorizarea săvârşită de soţ sau o rudă apropiată nu se pedepseşte. 
Se ştie că favorizarea soțului sau a rudei apropiate, de obicei, este dominată de 
nişte frământări şi suferințe deosebite, astfel că orice pedeapsă, indiferent de 
gravitate, pare de nimic în comparaţie cu teama pentru soarta aproapelui său. 

LIBERAREA DE RĂSPUNDERE PENALĂ 


Secţiunea |. CONSIDERAȚII GENERALE 


Săvârşirea unei infracțiuni are drept consecință răspunderea penală a in- 
fractorului şi sancţionarea acestuia. 

În cazul săvârșirii de infracţiuni caracterul inevitabil al răspunderii pena- 
le nu trebuie înţeles ca fiind absolut, fiindcă este posibil ca, prin voinţa legiui- 
torului, în anumite situaţii, stări, împrejurări, să fie înlăturată răspunderea 
penală pentru fapta săvârşită, apreciindu-se că nu mai este necesară tragerea la 
răspundere penală a infractorului. 

Prin voinţa legiuitorului persoana poate fi liberată de răspundere penală 
conform prevederilor art. 53-60 cuprinse în Capitolul VI din Codul penal al 
Republicii Moldova. 

Liberarea de răspundere penală reprezintă punerea în libertate a per- 
soanei ce a săvârşit infracţiunea, care în urmare şi-a pierdut gradul preju- 
diciabil în virtutea unor împrejurări prevăzute de legea penală. În aceste 
situații persoana este liberată de aplicarea din partea statului a măsurilor cu 
caracter penal-juridic. 

Într-un şir de cazuri scopul de luptă cu criminalitatea poate fi realizat fără 
tragerea la răspundere penală a persoanelor vinovate sau, în cazul condam- 
nării lor, pot fi liberate de ispăşirea pedepsei penale. În mod real, liberarea de 
răspundere penală constă în emiterea de către instanța de judecată a sentinţei 
de încetare a procesului penal (art. 391 din CPP al RM) în cazurile prevăzute 
de art. 54-56 din CP al RM sau în emiterea de către procuror a unei ordonanţe 
de suspendare condiţionată a urmăririi penale (art. 519-512 din CPP al RM) 
în cazul prevăzut de art. 59 din CP al RM, sau în emiterea de către procuror 
a unei ordonanţe de clasare a cauzei penale (art. 286 din CPP al RM) în cazul 
prevăzut de art. 60 din CP al RM, sau în emiterea sentinţei de condamnare 
fără stabilirea pedepsei, cu liberarea de răspundere penală în cazurile prevăzu- 
te de art. 57 şi 58 din CP al RM (art. 389 din CPP al RM), care atrag după sine 
încetarea relaţiilor penal-juridice. 

Liberarea de răspundere penală este posibilă până la survenirea de fapt a 
răspunderii, adică până la emiterea de către instanța de judecată a sentinței 
de condamnare cu stabilirea pedepsei care urmează să fie executată. Astfel se 

exclude recunoaşterea persoanei drept vinovată, iar liberarea ei de răspundere 
penală înseamnă și liberarea totală de o pedeapsă posibilă. 

În conformitate cu prevederile Codului penal (art. 53), liberarea de răspun- 
dere penală poate avea loc numai atunci când există toate premisele pentru a 
trage persoana la răspundere penală, adică atunci când în cele săvârşite de ea se 
conţin semnele unei componenţe a infracțiunii concrete. De aceea, dacă în fap- 
tele persoanei nu s-a stabilit prezenţa unei componenţe a infracțiunii, aceasta 
înseamnă că iniţial persoana nu poate fi supusă răspunderii penale, dar nu este 
liberată de ea. La fel nu poate fi vorba despre liberarea de răspundere penală a 
persoanei care a săvârşit o faptă ce nu prezintă gradul prejudiciabil al unei in- 
fracțiuni (alin. (2) al art. 14 din CP al RM), a persoanei care a provocat o dau- 
nă acționând în limitele legitimei apărări (art. 36 din CP al RM), ale stării de 
extremă necesitate (art. 38 din CP al RM), în temeiul altor cauze care înlătură 
caracterul penal al faptei (art. 37, 39, 40 din CP al RM), precum şi a persoanei 
care a comis o faptă fără vinovăţie (art. 20 din CP al RM). În toate aceste cazuri, 
cele comise în general nu sunt examinate ca infracțiuni, fapt în virtutea căruia 
iniţial nu există aplicarea răspunderii penale, ceea ce exclude aplicarea măsuri- 
lor cu caracter penal-juridic. 

În art. 53 din Partea generală a Codului penal sunt prevăzute următoarele 
tipuri de liberare de răspundere penală: 

a) în cazul minorilor (art. 54 din CP al RM); 

b) în cazul tragerii la răspundere administrativă (art. 55 din CP al RM); 

c) în legătură cu renunțarea de bunăvoie la săvârşirea infracțiunii (art. 56 

din CP al RM); 

d) în legătură cu căinţa activă (art. 57 din CP al RM); 

e) în legătură cu schimbarea situației (art. 58 din CP al RM); 

f) liberarea condiţionată (art. 59 din CP al RM); 

g) în cazul prescripţiei tragerii la răspundere penală (art. 60 din CP al 

RM). 

Trebuie subliniat că în Partea specială a Codului penal într-un şir de articole 
se conţin norme speciale despre liberarea de răspundere penală (de ex., art. 278, 
280 ş.a.). De regulă, în cazurile date, drept temei pentru liberare reprezintă com- 
portamentul pozitiv al persoanei vinovate după săvârşirea infracțiunii. 

Prevederile dispoziţiilor Părții generale a Codului penal ne demonstrează 
că la soluţionarea problemei privind liberarea de răspundere penală instanța 
de judecată ia în considerare, în primul rând, caracterul şi gradul prejudiciabil 
al infracțiunii săvârșite, iar în al doilea rând, alte împrejurări indicate în arti- 
colele ce prevăd tipurile liberării de răspundere penală. 

Tipurile liberării de răspundere penală nu au un temei unic. Însă analiza 
tuturor articolelor cuprinse în Capitolul VI ne permite să conchidem ca te- 
meiurile tipice pentru liberarea de răspundere penală sunt gradul prejudiciabil 
nu prea înalt al infracțiunii săvârşite (infracţiune uşoară sau mai puţin gravă), 
combinat cu gradul nu prea înalt de periculozitate al infractorului (persoană 
în vârstă de până la 18 ani, persoană care a săvârșit pentru prima oară o infrac- 
ţiune, îşi recunoaște vinovăția, renunţă de bunăvoie la săvârșirea infracțiunii 
ş.a.). Cu toate acestea, din punctul de vedere al temeiului, fiecare tip concret 
de liberare are specificul său. 

Multitudinea tipurilor de liberare de răspundere penală şi natura lor juri- 
dică diferită impune o sistematizare a acestora. În literatura juridică se pot găsi 
diferite clasificări ale temeiurilor liberării de răspundere penală. 

Astfel, există o clasificare a temeiurilor liberării de răspundere penală în 
generale şi speciale. 'Temeiurile generale sunt prevăzute în Partea generală a 
Codului penal (art. 53), iar cele speciale, prevăzute în Partea specială, ţin de 
unele componenţe concrete ale infracțiunilor (vezi art. 165, 206, 278, 280, 282, 
290, 325, 334, 364, 371). 

Deoarece într-un şir de cazuri liberarea de răspundere penală constituie 
un drept al organelor judiciare, şi nu o obligaţie, chiar şi atunci când e vorba 
de existenţa tuturor premiselor formale necesare pentru adoptarea unei astfel 
de hotărâri, iar în alte cazuri legiuitorul impune ca obligaţie liberarea de răs- 
pundere penală, temeiurile liberării pot fi clasificate în temeiuri ce rămân la 
discreţia organului de drept şi temeiuri imperative!. 

În categoria temeiurilor ce rămân la discreția organului de drept intră te- 
meiuri ce constituie un drept al organelor competente de a libera persoana de 
răspundere penală. Aici pot fi incluse tipurile liberării de răspundere penală 
prevăzute de art. 54, 55, 57 din CP al RM. 

Temeiurile imperative sunt prevăzute de art. 56 şi 60 din CP al RM şi cele 
din Partea specială a Codului penal. 

Se mai propun şi alte clasificări (de bază şi subsidiare, subiective şi obiecti- 
ve, condiționate şi necondiționate). Astfel, la baza clasificării temeiurilor, spre 
exemplu, în condiţionate şi necondiționate stă obligația sau imposibilitatea de 
a impune anumite cerințe (condiții) comportamentului persoanei vinovate 
după liberarea ei de răspundere penală. 





1 JI.B. TonoBko, Kaaccufukauua ocnosanuii oceo6oudenua om y2on0enoîi omeemcmsen- 


nocmu /| 3axonnocrb, 1998, nr. 11, c. 37-40. 

Secţiunea a II-a. TIPURILE LIBERĂRII DE RĂSPUNDERE PENALĂ 


$1. Liberarea de răspundere penală a minorilor 


>» 


Aşa-numita “delincvenţă juvenilă” reprezintă o trăsătură caracteristică a 
fenomenului infracțional în societatea modernă, pretinzând nu numai o spo- 
rire numerică, dar şi o continuă accentuare a precocităţii infracționale. 

Cercetările criminologice au dus la concluzia că lupta împotriva acestui 
fenomen trebuie să se desfăşoare în principal pe tărâmul prevenţiei pre- şi post- 
infracţionale, prin măsuri de ocrotire, educare şi reeducare a minorilor. 

Prevenirea şi combaterea infracționalităţii minorilor a constituit şi consti- 
tuie o preocupare permanentă de politică penală a statelor moderne. 

Specificul fenomenului infracţional în rândul minorilor ridică probleme 
deosebite de prevenire şi de combatere deoarece cauzalitatea acestuia inter- 
acționează cu o multitudine de factori, ca lipsa de experiență de viață socială a 
minorului cu consecința neînțelegerii depline a semnificației sociale a condui- 
tei lui periculoase pentru valorile sociale, precum şi a sancţiunilor care i s-ar 
aplica, deficienţele procesului educativ din familie, din şcoală, influența nega- 
tivă exercitată de unii adulți care îi atrag pe minori pe calea infracțională etc. 

Necesitatea prevenirii şi combaterii infracțiunilor comise de minori apare 
cu atât mai evidentă, cu cât fenomenul cunoaşte uneori recrudescenţe, iar fap- 
tele pot fi deosebit de periculoase. 

Dreptul penal concurează în realizarea prevenţiei infracționale în rându- 
rile minorilor îndeosebi prin adoptarea şi aplicarea unor reglementări şi a unui 
sistem sancționator special pentru minori, deosebite de cele privind combate- 
rea infracționalităţii în rândul adulţilor. 

O normă care stipulează o situaţie specifică regimului juridic al minorilor 
în dreptul penal se conţine în prevederile art. 54 din CP al RM, care stabileşte 
condiţiile liberării de răspundere penală a minorilor. 

În conformitate cu prevederile art. 54 din CP al RM, liberarea minorilor 
de răspundere penală este posibilă doar în cazul respectării următoarelor con- 
diții cumulative: 

1) infracţiunea să fie săvârşită de o persoană în vârstă de până la 18 ani; 

2) infracţiunea să fie săvârşită pentru prima oară; 

3) infracţiunea săvârşită să fie uşoară sau mai puţin gravă; 

4) să fie posibilă corectarea persoanei fără ca ea să fie supusă răspunderii 

penale. 

În cazul în care sunt prezente toate aceste condiţii, persoanele pot fi liberate 
de răspundere penală și li se pot aplica măsuri de constrângere cu caracter edu- 
cativ, prevăzute de art. 104 din CP al RM (alin. (2) alart. 54 din CP al RM). 

Prin pct. 5 din Hotărârea nr. 16 cu privire la aplicarea în practica judiciară 
a principiului individualizării pedepsei penale din 31 mai 2004 Plenul Curţii 
Supreme de Justiţie a stabilit că în cazurile în care sunt implicați minori, in- 
stanţele de judecată nu trebuie să admită privarea de libertate a minorilor pen- 
tru infracțiunile ce nu prezintă gravitate sporită, dacă corectarea şi reeducarea 
lor poate fi realizată fără izolare de societate. 

Astfel, având la bază condiţiile enunțate mai sus, minorii pot fi liberaţi de 
răspundere penală. 

Poate fi considerată minoră orice persoană care nu a atins vârsta de 18 ani, deşi 
are 14 sau 16 ani, vârstă de la care persoana poate purta deja răspundere penală. 

Se poate vorbi de o infracțiune săvârşită pentru prima oară atunci când 
aceasta, într-adevăr, este comisă pentru prima dată sau în cazul unei persoane 
care anterior a mai comis o infracțiune, dar pentru care s-au stins antecedentele 
penale sau căreia i s-a scurs termenul prescripţiei tragerii la răspundere penală?. 

În conformitate cu prevederile art. 16 din CP al RM, sunt infracțiuni uşoa- 
re sau mai puţin grave faptele pentru care legea penală prevede în calitate de 
pedeapsă maximă pedeapsa închisorii pe un termen de până la 2 ani inclusiv 
(infracțiune uşoară) sau până la 5 ani inclusiv (infracţiune mai puţin gravă). 

Pentru a stabili dacă este posibilă corectarea persoanei fără ca ea să fie 
supusă răspunderii penale, instanța de judecată ia în considerare diverse cir- 
cumstanţe atenuante ce se referă atât la personalitatea infractorului, cât şi la 
fapta săvârşită, cum ar fi: căința sinceră, contribuirea activă la descoperirea 
infracțiunii, repararea benevolă a pagubei pricinuite, motivul săvârşirii in- 
fracțiunii, condiţiile de trai, referințele pozitive şi alte împrejurări. 

În cazul când instanţa de judecată ajunge la concluzia că este posibilă li- 
berarea de răspundere penală a minorului, acestuia îi pot fi aplicate măsuri de 
constrângere cu caracter educativ. Aplicarea măsurilor cu caracter educativ 
urmăreşte scopul de a contribui la corectarea minorului. Fiind niște măsuri de 
educare, ele totodată poartă şi un caracter de constrângere, de executare forța- 
tă, ce se exprimă prin faptul că se stabilesc indiferent de dorința sau de acordul 
minorului sau al reprezentantului legal al acestuia. Aplicarea lor este asigurată 
prin forţa puterii de stat. Astfel, măsurile de constrângere cu caracter educativ 
sunt educative după conţinut şi forțate după caracterul executării. 

Măsurile de constrângere cu caracter educativ variază după conţinut, fie- 
care dintre ele posedând un specific de influență educativă asupra minorului. 





2  Codulpenalal Republicii Moldova. Comentariu. Sub red. lui Al. Barbăneagră, Chișinău, 
2003, p. 150. 

Art. 104 din CP al RM prevede următoarele măsuri de constrângere cu caracter 
educativ: avertismentul, încredințarea minorului pentru supraveghere părinţi- 
lor, persoanelor care îi înlocuiesc sau organelor specializate de stat, obligarea mi- 
norului să repare daunele cauzate, obligarea minorului de a urma un tratament 
medical de reabilitare psihologică, internarea minorului într-o instituţie specia- 
lă de învățământ şi de reeducare sau într-o instituţie curativă şi de reeducare. 

Minorului îi pot fi aplicate concomitent câteva măsuri de constrângere cu 
caracter educativ. 

În cazul eschivării sistematice de la măsurile de constrângere cu caracter 
educativ de către minor instanţa de judecată, la propunerea organelor de stat 
specializate, anulează măsurile aplicate şi decide trimiterea cauzei penale pro- 
curorului sau stabileşte pedeapsa conform legii pe baza căreia persoana a fost 
condamnată, după caz. 


$2. Liberarea de răspundere penală cu tragerea 
la răspundere administrativă 


Conform legii, răspunderea penală pentru infracțiunea săvârşită poate fi 
înlocuită cu o altă formă de răspundere, extrapenală, care atrage o sancțiune 
cu caracter administrativ. 

Deoarece constrângerea penală reprezintă forma cea mai gravă de con- 
strângere, ea trebuie să reflecte întotdeauna gravitatea faptei. De aceea s-a 
admis posibilitatea înlocuirii răspunderii penale, în cazul unor fapte penale 
comise în condiții atenuante, cu o răspundere mai uşoară, care să se afle în 
concordanţă cu gravitatea faptei comise. Instituţia liberării de răspundere pe- 
nală cu tragerea la răspundere administrativă reflectă preocuparea legiuitoru- 
lui de a institui şi alte măsuri legale decât cele penale, pentru corectarea celor 
care au săvârşit infracțiuni de o gravitate redusă. 

La noi, liberarea de răspundere penală cu tragerea la răspundere admini- 
strativă, ca instituţie a dreptului penal, a fost stabilită pentru prima oară prin 
Decretul Prezidiului Sovietului Suprem al RSSM din 7 aprilie 1977 “Cu privire 
la introducerea unor modificări şi completări în Codul penal al RSSM”. Ast- 
fel, Codul penal din 24 martie 1961 a fost completat cu art. 48. Actualul Cod 
penal, prin art. 55, a păstrat această instituţiei supunând-o totodată unor mo- 
dificări. Potrivit prevederilor alin. (1) al art. 55 din CP al RM, persoana care 
a săvârşit pentru prima oară o infracțiune uşoară sau mai puţin gravă poate 
fi liberată de răspundere penală și trasă la răspundere administrativă de către 
instanța de judecată dacă s-a constatat că corectarea ei este posibilă fără a fi 
supusă răspunderii penale. 

Esenţa acestui tip de liberare de răspundere penală constă în aceea că fapta 
comisă rămâne a fi considerată infracţiune, însă instanța de judecată, în con- 
diţiile stipulate în art. 55 din CP al RM, dispune înlocuirea răspunderii penale 
cu răspundere administrativă. 

Condiţiile în care este posibilă liberarea de răspundere penală cu tragerea 
la răspundere administrativă sunt următoarele: 

1) persoana a săvârșit o infracțiune pentru prima oară; 

2) infracțiunea săvârşită este uşoară sau mai puţin gravă; 

3) este posibilă corectarea persoanei fără a fi supusă răspunderii penale. 

Aceste condiţii trebuie să fie prezente în cumul. 

Dacă persoana a fost condamnată anterior pentru o altă infracțiune, însă 
antecedentul penal a fost ridicat sau s-a stins în ordinea prevăzută de lege, 
atunci săvârşirea unei noi infracțiuni se recunoaşte ca fiind săvârşită pentru 
prima oară. Dacă persoana a comis anterior vreo infracțiune, însă termenul 
prescripţiei tragerii la răspundere penală a expirat, atunci noua infracțiune 
săvârşită se consideră ca săvârşită pentru prima oară. 

Comiterea unei infracțiuni, după aplicarea sancţiunilor administrative, 
nu atrage după sine apariţia unei stări de repetare, deşi instanţa poate să apre- 
cieze negativ o astfel de situație şi să aplice pentru infracțiunea săvârşită o 
pedeapsă mai aspră. 

Prin infracţiune uşoară înţelegem fapta pentru care legea penală prevede în 
calitate de pedeapsă maximă pedeapsa cu închisoare pe un termen de până la 2 
ani inclusiv. Prin infracțiune mai puţin gravă înţelegem fapta pentru care legea 
penală prevede pedeapsa cu închisoare pe un termen de până la 5 ani inclusiv. 

Pentru a aprecia posibilitatea corectării persoanei fără a fi supusă răspun- 
derii penale este necesar să fie luate în considerare mai multe aspecte, cum ar 
fi atitudinea făptuitorului, din care rezultă că el regretă fapta comisă, depune 
eforturi pentru a înlătura rezultatul infracțiunii, colaborează la descoperirea 
infracțiunii ş.a. 

În cazul când instanța de judecată apreciază că sunt îndeplinite condiţiile 
expuse mai sus, poate libera persoana de răspundere penală, adoptând o sen- 
tință de încetare a procesului penal (art. 391 din CPP al RM) şi aplicându-i 
făptuitorului sancțiuni administrative: 

1) amendă în mărime de până la 150 de unităţi convenţionale; 

2) arest contravenţional de până la 90 de zile. 

În acest caz sancţiunile respective nu reprezintă o pedeapsă penală, de 
aceea nu atrag apariţia antecedentelor penale. 

$3. Liberarea de răspundere penală în legătură cu renunţarea 
de bunăvoie la săvârșirea infracțiunii 


În conformitate cu prevederile alin. (1) al art. 56 din CP al RM, se conside- 
ră renunțare de bunăvoie la săvârşirea infracțiunii încetarea de către persoană 
a pregătirii infracțiunii sau încetarea acţiunilor (inacţiunilor) îndreptate ne- 
mijlocit spre săvârşirea infracțiunii, dacă persoana era conştientă de posibili- 
tatea consumării infracțiunii. 

Renunţarea constă în refuzul făptuitorului de a săvârşi fapta care se află 
în curs de executare (în etapa de pregătire sau de tentativă). Spre exemplu, o 
persoană pătrunde noaptea, folosindu-se de chei potrivite, în locuinţa alteia 
pentru a comite un furt, însă, înainte de a-şi însuşi vreun obiect, din propria 
iniţiativă, temându-se de consecinţe, se răzgândeşte şi pleacă. 

În general renunţarea presupune o atitudine pasivă de abandonare a execu- 
tării faptei începute, însă există şi situația în care ea implică — în mod necesar 
- o atitudine activă, ca, de exemplu, în cazul tentativei de distrugere prin incen- 
diere (art. 197 din CP al RM), când făptuitorul stinge focul care l-a aprins. 

În cazul renunţării de bunăvoie la săvârşirea infracțiunii persoana va fi li- 
berată de răspundere penală doar dacă renunțarea va fi benevolă şi definitivă. 

Benevolă înseamnă renunţarea voluntară, nesilită de nimeni şi de nimic, 
adică atunci când există voinţa făptuitorului de a înceta activitatea infracțio- 
nală în condiţiile în care există posibilitatea reală de a o continua. Motivul de- 
terminant al renunțării nu are importanță: aceasta se poate datora, de exemplu, 
milei sau căinţei, preocupării făptuitorului de a nu dăuna bunei imagini de care 
se bucură în societate, temerii de a fi descoperit sau de a nu putea valorifica bu- 
nurile dobândite în mod ilicit etc. Renunțarea nu exclude nici existenţa oricăror 
influenţe externe ce s-ar fi exercitat asupra voinţei făptuitorului, însă acestea 
trebuie să aibă valoarea unor motive supuse aprecierii sale (de exemplu, făptui- 
torul a renunţat să aplice lovitura mortală impresionat de rugăminţile victimei) 
şi nu a unei constrângeri sau piedici (ca în cazul hoţului care, surprins de un 
polițist pe când spărgea ușa unui magazin, a fugit de la locul faptei), pentru 
că atunci renunțarea este silită, impusă din afară. Dacă făptuitorul a renunțat 
când şi-a dat seama că, în condiţiile date, infracțiunea nu se va putea consuma, 
prevederile art. 56 din CP al RM nu sunt aplicabile, întrucât în acest caz nu se 
poate spune că persoana a abandonat de bunăvoie activitatea sa ilicită. 

Renunţarea mai presupune şi refuzul definitiv de a săvârşi fapta prejudi- 
ciabilă. Dacă făptuitorul abandonează numai pentru un oarecare timp execu- 
tarea începută, cu gândul de a o relua ulterior, în condiţii mai favorabile, nu 
există o renunțare efectivă la infracțiune, ci doar o întrerupere a executării. 

Alin. (3) al art. 56 din CP al RM enunţă: “Persoana care a renunţat de 
bunăvoie la ducerea infracțiunii până la capăt este supusă răspunderii penale 
numai în cazul în care fapta săvârşită conţine o altă infracțiune consumată”. 
Spre exemplu, pentru comiterea omorului, persoana a procurat ilegal o armă 
de foc. Ulterior a renunţat de bunăvoie să comită omorul şi de aceea răspunde- 
rea penală va surveni doar pe baza art. 290 din CP al RM. 

Alin. (4) al art. 56 din CP al RM se referă la particularitățile renunțării de 
bunăvoie a participanţilor la săvârşirea infracțiunii. 

Prin renunțare de bunăvoie a participanţilor la săvârşirea infracțiunii în- 
ţelegem situația în care unul sau câțiva participanţi încetează se îndeplinească 
acţiunile ce le reveneau în virtutea rolului executat ca participant la infracțiu- 
ne în cazul când ei conştientizează posibilitatea reală de a duce aceste acțiuni 
până la capăt. 

Renunţarea de bunăvoie a participanţilor este posibilă la orice formă de 
participaţie, în orice etapă a activităţii infracționale, însă în mod obligatoriu 
până la momentul survenirii rezultatului infracţional. Trebuie avut în vede- 
re şi faptul că încetarea de bunăvoie a acțiunilor infracţionale de către unul 
dintre participanţii la infracțiune nu exclude pericolul social al activității in- 
fracţionale continuate de către alţi participanţi. În conformitate cu principiile 
individualizării răspunderii penale şi pedepsei penale şi caracterului personal 
al răspunderii penale, participanţii ce nu au renunțat la infracțiune sunt supuşi 
răspunderii penale. Totodată renunțarea de bunăvoie la săvârşirea infracțiunii 
de către autor formează temei pentru a-l elibera de răspundere penală, însă 
aceasta nu înseamnă că față de alţi participanţi nu se va aplica răspunderea 
penală. Ceilalţi participanţi nu vor fi supuși răspunderii penale decât atunci 
când şi în acțiunile lor se va stabili renunţarea de bunăvoie. În conformitate 
cu prevederile alin. (4) al art. 56 din CP al RM, organizatorul şi instigatorul 
infracțiunii nu se supun răspunderii penale dacă aceste persoane, printr-o 
înştiinţare la timp a organelor de drept sau prin alte măsuri întreprinse, au 
preîntâmpinat ducerea de către autor a infracţiunii până la capăt. Complicele 
infracțiunii nu se supune răspunderii penale dacă a întreprins toate măsurile 
ce depindeau de el pentru a preîntâmpina comiterea infracțiunii. 

Astfel, renunțarea de bunăvoie a organizatorului şi instigatorului poate 
avea loc doar în formă activă, când acţiunile lor (avizarea organelor de drept, 
prevenirea eventualei victime, stoparea autorului, chiar și prin diferite forme 
de influenţă fizică) nu au permis autorului să săvârşească ceea ce intenționa. 

Atunci când acţiunile întreprinse de organizator şi instigator nu au îm- 
piedicat comiterea faptei socialmente periculoase de către autor, acestea pot 
fi recunoscute doar ca circumstanţe atenuante şi luate în considerare de către 

instanța de judecată la stabilirea pedepsei pe baza art. 75 şi 76 din CP al RM. 
În astfel de situaţii ei vor purta răspundere penală pentru executarea de facto a 
funcţiilor lor în cadrul participaţiei penale. 

În temeiul specificului acţiunilor executate complicele poate renunţa de 
bunăvoie la săvârşirea infracțiunii atât prin acțiuni (informarea organelor de 
drept despre infracțiunea ce se pregăteşte, prevenirea eventualei victime, lua- 
rea mijloacelor sau instrumentelor, a planului casei pus anterior la dispoziția 
autorului), cât şi prin inacţiuni (netransmiterea informaţiei despre regimul 
eventualei victime, pe care îl cunoşte doar el ş.a.). 

Renunţarea complicelui se exprimă, în afară de formele prin care se pre- 
vine sau se suprimă însăşi infracțiunea, şi prin înlăturarea acelei contribuţii 
care a avut deja loc. Contribuţia poate fi de natură materială sau intelectuală. 
Mai sus s-a vorbit despre înlăturarea contribuţiei materiale, iar înlăturarea 
contribuţiei intelectuale este posibilă doar în foarte puţine cazuri. Dacă com- 
plicitatea s-a exprimat în promisiunea de a pune la dispoziţie anumite obiecte 
sau de a săvârşi anumite acţiuni (de ex., a ademeni victima în locul necesar), 
renunțarea de bunăvoie se poate exprima în formă pasivă - neoferirea obiec- 
telor promise sau nesăvârșirea acțiunilor promise. Dacă complicitatea s-a ex- 
primat prin promisiunea de a tăinui pe infractor, mijloacele şi instrumentele 
de săvârşire a infracţiunilor, urmele sau obiectele dobândite pe cale criminală, 
renunțarea de bunăvoie la complicitate se poate exprima prin informarea auto- 
rului până la săvârşirea infracțiunii că promisiunea este retrasă. Deci, compli- 
cele trebuie să întreprindă toate măsurile ce depind de el pentru a neutraliza 
acțiunile sale anterioare. Dacă însă complicele nu a întreprins toate măsurile 
ce depindeau de el şi autorul a comis infracțiunea, atunci răspunderea compli- 
celui survine pe baze generale (ca participaţie, pe baza art. 42 din CP al RM), 
iar acţiunile întreprinse cu scopul de a împiedica săvârşirea infracțiunii pot fi 
examinate în calitate de circumstanţe atenuante. 


$4. Liberarea de răspundere penală în legătură 
cu căinţa activă 


Codul penal din 2002 a inclus pentru prima oară în Republica Moldova 
liberarea de răspundere penală în legătură cu căința activă ca tip de liberare de 
răspundere penală. 

În conformitate cu prevederile alin. (1) al art. 57 din CP al RM persoana 
care a săvârşit pentru prima oară o infracțiune uşoară sau mai puţin gravă 
poate fi liberată de răspundere penală dacă ea, după săvârşirea infracțiunii, s-a 


414 DREPT PENAL. PARTEA GENERALĂ 





autodenunţat de bunăvoie, a contribuit activ la descoperirea acesteia, a com- 
pensat valoarea daunei materiale cauzate sau, în alt mod, a reparat prejudiciul 
pricinuit de infracțiune. 

Liberarea de răspundere penală în legătură cu căința activă urmăreşte sco- 
pul de a uşura procesul de descoperire a infracțiunilor comise şi, în principal, 
de a compensa la maximum urmările cazate de infracțiune. 

Căinţa activă trebuie deosebită de renunțarea de bunăvoie. Prima este po- 
sibilă doar după consumarea infracţiunii, pe când renunțarea de bunăvoie la 
săvârşirea infracțiunii constă în încetarea pregătirii infracțiunii sau în înceta- 
rea acţiunilor (inacțiunilor) îndreptate nemijlocit spre săvârşirea infracțiunii, 
dacă persoana era conştientă de posibilitatea reală a consumării infracţiunii. 
Dacă renunțarea a fost benevolă şi definitivă, atunci persoana care a renunţat 
la ducerea infracţiunii până la capăt nu poate fi supusă răspunderii penale de- 
cât în cazul în care fapta săvârşită conţine o altă infracțiune consumată (art. 56 
din CP alRM). 

Condiţiile liberării de răspundere penală în legătură cu căința activă sunt 
expuse suficient de clar în alin. (1) al art. 57 din CP al RM: 

a) persoana a săvârşit o infracțiune pentru prima oară; 

b) infracțiunea săvârşită este uşoară sau mai puţin gravă; 

c) persoana s-a autodenunţat de bunăvoie; 

d) persoana a contribuit activ la descoperirea infracţiunii; 

e) persoana a compensat valoarea daunei materiale cauzate sau, în alt 

mod, a reparat prejudiciul pricinuit de infracțiune. 

Dacă persoana a fost anterior condamnată pentru o altă infracțiune, însă 
antecedentul penal a fost ridicat sau s-a stins în ordinea prevăzută de lege, 
atunci săvârşirea unei noi infracțiuni se recunoaşte ca fiind săvârşită pentru 
prima oară. Dacă persoana a comis anterior vreo infracţiune, însă termenul 
prescripţiei tragerii la răspundere penală a expirat, atunci noua infracțiune 
săvârşită se consideră ca săvârşită pentru prima oară. Dacă pentru infrac- 
ţiunea comisă anterior persoana a fost liberată de răspundere penală, spre 
exemplu, în legătură cu schimbarea situaţiei, iar sentința de condamnare fără 
stabilirea pedepsei cu liberarea de răspundere penală (alin. (3) al art. 389 din 
CP al RM) a rămas definitivă, atunci comiterea unei alte infracțiuni trebuie 
considerată ca fiind săvârşită pentru prima dată. 

Prin infracțiune uşoară înţelegem fapta pentru care legea penală prevede 
în calitate de pedeapsă maximă pedeapsa cu închisoare pe un termen de până 
la 2 ani inclusiv. Prin infracţiune mai puţin gravă înţelegem fapta pentru care 
legea penală prevede pedeapsa cu închisoare pe un termen de până la 5 ani 

inclusiv. Infracţiunile uşoare şi cele mai puţin grave pot fi comise atât cu in- 
tenție, cât şi din imprudenţă. 

Autodenunţarea reprezintă înştiințarea benevolă a persoanei despre 
săvârşirea de către ea a unei infracțiuni în cazul în care organele de urmărire 
penală nu sunt la curent cu această faptă (art. 264 din CPP al RM). Dacă însă 
din anumite motive persoana nu se poate prezenta la organele de drept pentru 
a comunica despre cele comise (boală, traumatism, nu circulă mijloacele de 
transport ş.a.), atunci despre infracțiune se poate înştiința prin telefon, scri- 
soare sau telegramă, prin intermediul unor terțe persoane. Motivele autode- 
nunțării nu au importanţă (frica de pedeapsă, căinţă, ruşine etc.). 

Persoana trebuie să se autodenunţe de bunăvoie. Nu poate fi recunoscută 
de bunăvoie înştiințarea despre comiterea infracțiunii făcută de persoană 
după arestarea sa pentru această infracțiune, sau dacă persoana a fost nevoită 
să recunoască învinuirile aduse şi probele prezentate. Ca autodenunţare se pot 
examina şi cazurile când infractorul este stabilit de către organele de urmărire 
penală, pe când acesta se ascunde, însă ulterior vine şi se autodenunţă, deşi are 
posibilitatea să se ascundă în continuare. Astfel, autodenunţarea reprezintă 
sesizarea benevolă de către persoana ce a comis o infracţiune a organelor de 
drept cu o înştiinţare despre infracțiunea comisă atunci când persoana are 
posibilitatea reală de a se eschiva de la răspundere şi pedeapsă penală. 

Contribuirea activă la descoperirea infracțiunii presupune faptul că, prin 
acţiunile sale, persoana acordă ajutor activ organelor de drept la descoperirea 
instrumentelor, mijloacelor şi urmelor săvârşirii infracţiunii, la efectuarea 
acțiunilor de urmărire penală, la stabilirea circumstanțelor de fapt, ce au 
importanţă pentru cauză în scopul descoperirii şi reţinerii participanţilor la 
infracţiune, al elucidării cauzelor şi condițiilor săvârşirii infracțiunii. 

În conformitate cu prevederile Codului de procedură penală al Republicii 
Moldova (art. 64, 66), bănuitul şi învinuitul nu sunt obligați să facă declaraţii 
împotriva lor sau să prezinte probe care să le ateste vinovăția, de aceea contri- 
buirea la descoperirea infracțiunii poate fi doar benevolă. 

În literatura juridică se menţionează, totodată, că contribuirea la desco- 
perirea infracțiunii trebuie să se exprime nu doar în tendinţa infractorului de 
a participa la diferite acțiuni procedurale, ci şi în faptul că iniţiativa privind 
desfăşurarea unor acţiuni de acumulare şi fixare a probelor ce ar ajuta la des- 
coperirea infracțiunii trebuie să provină de la bănuit (învinuit). 

Chiar dacă încercările vinovatului nu au dus la un rezultat pozitiv, deşi 
bănuitul (învinuitul) a acordat un ajutor activ, totuşi nu s-a reuşit stabilirea 
participanţilor, a urmelor infracţiunii, a altor probe, faptul dat nu trebuie să 
împiedice liberarea persoanei de răspundere penală. 

Compensarea valorii daunei materiale cauzate sau, altfel zis, repararea 
prejudiciului pricinuit de infracțiune constă în înlăturarea totală sau parţială, 
benevolă, a urmărilor negative ale infracţiunii comise. Ea se poate exprima, 
spre exemplu, prin plata unei compensaţii băneşti pentru deteriorarea averii 
sau repararea ei, restaurarea ei, acordarea unei sume de bani pentru tratament 
în cazul vătămării integrităţii corporale, a sănătăţii, compensarea pagubei 
morale prin prezentarea scuzelor pentru cele comise. 

Restituirea prejudiciului însă nu este posibilă întotdeauna, mai cu seamă 
în cazul infracțiunilor ce atentează la sănătatea persoanei, cum ar fi: provo- 
carea ilegală a avortului (art. 159), constrângerea persoanei la prelevarea or- 
ganelor sau ţesuturilor pentru transplantare (art. 158), transmiterea unei boli 
venerice (art. 211) ş.a. De aceea legiuitorul vorbeşte şi despre posibilitatea de a 
repara în alt mod prejudiciul cauzat. 

Repararea în alt mod a prejudiciului cauzat se poate exprima în acor- 
darea unui ajutor medical sau de altă natură, în plata biletului de tratament 
sanatorial, în compensarea cheltuielilor pentru proteze la mâini, picioare ş.a. 
Important este că aceste acţiuni se întreprind benevol şi au ca scop “atenuarea” 
maximă a urmărilor care au survenit în rezultatul săvârșirii infracțiunii. 

În doctrina penală se discută dacă pentru liberarea de răspundere penală 
în legătură cu căinţa activă este necesară existenţa în cumul a tuturor con- 
dițiilor enumerate mai sus sau sunt suficiente doar câteva. Deşi părerile în 
acest sens sunt diferenţiate, totuşi predomină opinia că este absolut necesară 
existenţa tuturor condiţiilor enumerate care denotă căinţa activă a persoanei 
şi care condiționează liberarea ei de răspundere penală. Cu toate acestea, 
soluționarea problemei privind liberarea de răspundere penală trebuie să 
poarte un caracter individual. 

Alin. (2) al art. 57 din CP al RM prevede că persoana care în condiţiile 
alin. (1) a săvârşit o infracțiune de altă categorie poate fi liberată de răspundere 
penală numai în cazurile prevăzute de articolele corespunzătoare din Partea 
specială a Codului penal. 

Este vorba despre modalităţi speciale de liberare de răspundere penală, 
prevăzute de Partea specială a Codului penal. 

În legătură cu căința activă, persoanele pot fi liberate în caz de corupere 
activă (art. 328), de dare de mită (art. 334 din CP al RM), de trădare de patrie 
(art. 337 din CP al RM) ş.a. Trebuie menţionat că în normele respective condi- 
ţiile liberării în legătură cu căința activă nu sunt identice. Ele reies din specifi- 
cul infracţiunilor, din posibilitatea de a repara prejudiciul cauzat. 

$5. Liberarea de răspundere penală în legătură 
cu schimbarea situației 


În virtutea art. 58 din CP al RM, motivul general al liberării persoanei de 
răspundere penală poate fi întemeiat pe iraționalitatea tragerii la răspundere 
în situaţia în care ori fapta comisă de persoană, ori însăşi persoana nu mai 
prezintă pericol social. 

Astfel, persoana care a săvârşit pentru prima oară o infracțiune uşoară 
sau mai puţin gravă poate fi liberată de răspundere penală dacă, la data jude- 
cării cauzei, datorită schimbării situaţiei, se va stabili că persoana sau fapta 
săvârşită nu mai prezintă pericol social. 

Din prevederile acestui articol pot fi deduse următoarele condiţii obligato- 
rii pentru liberarea de răspundere penală: 

1) săvârşirea infracțiunii pentru prima oară; 

2) săvârşirea unei infracțiuni uşoare sau mai puţin grave; 

3) pierderea pericolului social al faptei săvârşite sau al persoanei ce a 

săvârşit-o datorită schimbării situaţiei. 

Dacă persoana a fost condamnată anterior pentru o altă infracțiune, însă 
antecedentul penal a fost ridicat sau s-a stins în ordinea prevăzută de lege, 
atunci săvârşirea unei noi infracțiuni se recunoaşte ca fiind săvârşită pentru 
prima oară. Dacă persoana a comis anterior vreo infracțiune, însă termenul 
prescripţiei tragerii la răspundere penală a expirat, atunci noua infracțiune 
săvârşită se consideră ca săvârşită pentru prima oară. Dacă pentru infrac- 
țiunea comisă anterior persoana a fost liberată de răspundere penală, spre 
exemplu, în legătură cu schimbarea situaţiei, iar sentința de condamnare fără 
stabilirea pedepsei cu liberarea de răspundere penală (alin. (3) al art. 389 din 
CP al RM) a rămas definitivă, atunci comiterea unei alte infracţiuni trebuie 
considerată ca fiind săvârşită pentru prima dată. 

Prin infracțiune ușoară înțelegem fapta pentru care legea penală prevede în 
calitate de pedeapsă maximă pedeapsa cu închisoare pe un termen de până la 2 
ani inclusiv. Prin infracțiune mai puţin gravă înţelegem fapta pentru care legea 
penală prevede pedeapsa cu închisoare pe un termen de până la 5 ani inclusiv. 

Fapta comisă îşi poate pierde pericolul social odată cu modificarea esen- 
ţială a condiţiilor social-economice, politice, spirituale în limitele unui stat 
sau ale unei regiuni a acestuia, ori în limitele unei instituţii, întreprinderi sau 
localităţi. Aceste modificări influenţează conştiinţa juridică, care în noile con- 
diții create nu percepe fapta comisă ca socialmente periculoasă. Schimbarea si- 
tuaţiei trebuie să fie atât de esenţială, încât sub influenţa ei își pierde pericolul 
social nu doar fapta concretă, ci toate infracțiunile de acest tip. Spre exemplu, 

schimbarea banilor, revocarea stării excepționale, reorganizarea sau lichidarea 
unei întreprinderi. 

Uneori schimbarea situaţiei în sensul art. 58 din CP al RM se poate exprima 
prin dispariţia condiţiilor de timp sau de loc, când doar în prezenţa lor fapta poate 
fi calificată drept infracțiune, de exemplu, vânatul ilegal pe teritoriul rezervației 
naturale, dacă peste un interval de timp din anumite motive vânatul a fost permis 
oficial (în urma creşterii excesive a numărului unui anumit tip de animale). 

Pierderea pericolului social al persoanei care a săvârşit infracțiunea da- 
torită schimbării situaţiei are un caracter mai restrâns, întrucât se referă la 
condiţiile de viaţă şi activitate ale persoanei la momentul săvârșirii infracțiu- 
nii. Caracterul modificărilor ce se produc în ambianța în care se află persoana 
poate fi diferit, în orice caz, ele trebuie să rupă cumulul de cauze şi de condiţii 
ce au preconizat comiterea infracțiunii şi să excludă posibilitatea comiterii pe 
viitor de către această persoană a unor noi infracțiuni. Astfel de schimbări 
pot consta, de exemplu, în eliberarea din funcţie a vinovatului, care a comis 
infracțiunea, folosindu-se de funcţie; înrolarea în forțele armate şi ruperea 
legăturilor criminale sub a căror influență s-a comis infracțiunea; ruperea 
relaţiilor familiale a căror înrăutăţire a constituit o cauză psihologică a comi- 
terii infracțiunii; îmbolnăvirea de o boală gravă sau paralizia persoanei, care îl 
lipsesc de posibilitatea reală de a mai comite infracțiuni ş.a. 

Liberarea de răspundere penală în legătură cu schimbarea situaţiei se face 
de către instanța de judecată prin sentința de condamnare fără stabilirea pe- 
depsei, în care instanţa argumentează pe ce temeiuri prevăzute de Codul penal 
adoptă sentinţa dată (art. 389 din CPP al RM). 


S6. Liberarea condiţionată de răspundere penală 


Art. 59 din CP al RM prevede liberarea condiţionată de răspundere pena- 
lă. În privinţa persoanei puse sub învinuire pentru săvârşirea unei infracțiuni 
uşoare sau mai puţin grave, care îşi recunoaște vinovăția şi nu prezintă pericol 
social, urmărirea penală poate fi suspendată condiționat, cu liberarea ulterioa- 
ră de răspundere penală în conformitate cu procedura penală, dacă corectarea 
acestei persoane este posibilă fără aplicarea unei pedepse penale. 

Astfel, este posibilă liberarea de răspundere penală în baza acestui temei 
doar în cazul în care sunt întrunite cumulativ următoarele condiţii: 

1) persoana a comis o infracțiune uşoară sau mai puțin gravă; 

2) persoana este pusă sub învinuire pentru comiterea acestei infracțiuni; 

3) persoana îşi recunoaște vinovăția; 

4) persoana nu prezintă pericol social; 

5) este posibilă corectarea persoanei fără aplicarea unei pedepse penale. 

În conformitate cu prevederile art. 16 din CP al RM, se consideră infrac- 
ţiune uşoară fapta pentru care legea penală prevede în calitate de pedeapsă 
maximă pedeapsa cu închisoarea pe un termen de până la 2 ani inclusiv, mai 
puţin gravă - pe un termen de până la 5 ani inclusiv. 

Persoana poate fi pusă sub învinuire penală pentru comiterea infracțiunii 
în temeiul art. 281 din CPP printr-o ordonanţă de punere sub învinuire emisă 
de către procuror. 

Prin recunoaşterea vinovăţiei se înţelege situația în care, deşi persoanei în- 
vinuite i s-a explicat dreptul său de a tăcea şi a nu mărturisi împotriva sa (p. 2) 
din alin. (2) al art. 66 din CPP), el totuşi depune mărturii benevol şi dă expli- 
caţii referitoare la fapta socialmente periculoasă pentru care este învinuit. 

Faptul dacă persoana prezintă sau nu pericol social este apreciat de către 
instanța de judecată ţinându-se cont de particularitățile ce o caracterizează 
pe aceasta, de modul său de viață, de comportamentul acesteia înainte şi după 
săvârşirea infracțiunii ş.a. 

Dacă este sau nu posibilă corectarea persoanei fără aplicarea unei pedepse 
penale rămâne, de asemenea, la discreția instanţei de judecată. În acest caz se 
examinează personalitatea făptuitorului, modul său de viaţă, activitatea şi alte 
împrejurări care ar permite stabilirea unei posibilități de corectare a persoanei 
puse sub învinuire. 

Faţă de persoanele ce corespund condiţiilor enumerate mai sus urmărirea 
penală poate fi suspendată condiţionat, cu liberarea ulterioară de răspundere 
penală. 

Aceste prevederi nu se aplică față de persoanele: 

1) care au antecedente penale; 

2) care sunt dependente de alcool sau droguri; 

3) cu funcţii de răspundere, care au comis infracțiunea făcând abuz de 

serviciu; 

4) care au comis infracțiuni contra securităţii statului; 

5) care nu au reparat paguba cauzată în urma infracțiunii. 

Urmărirea penală față de persoanele ce corespund prevederilor art. 59 din 
CP al RM poate fi suspendată condiţionat de către procuror pe un termen de 
un an, stabilindu-se una sau mai multe dintre următoarele obligaţii: 

1) să nu părăsească localitatea unde îşi au domiciliul decât în condiţiile 

stabilite de procuror; 

2) să comunice organului de urmărire penală orice schimbare de domi- 

ciliu; 

3) să nu săvârşească infracțiuni sau contravenţii; 

4) să-şi continue munca sau studiile. 

Dacă învinuitul a respectat condiţiile stabilite de către procuror în ter- 
menul de suspendare condiţionată a urmăririi penale, procurorul înaintează 
un demers judecătorului de instrucție cu propunerea de a libera persoana de 
răspundere penală. Judecătorul de instrucție examinează demersul procuro- 
rului şi adoptă una dintre următoarele soluţii: ori acceptă demersul, liberează 
persoana de răspundere penală şi încetează procesul, ori respinge demersul. 

În cazul în care învinuitul nu a respectat condiţiile stabilite de procuror, 
precum şi în cazul respingerii demersului de liberare de răspundere penală, pro- 
curorul trimite cauza în judecată cu rechizitoriu în ordinea generală. 


$7. Prescripţia tragerii la răspundere penală 


Eficacitatea combaterii şi prevenirii infracţiunilor este strâns legată de 
promptitudinea cu care organele specializate ale statului intervin şi trag la 
răspundere penală pe cei vinovaţi de săvârşirea infracțiunii. 

Cu cât stabilirea răspunderii penale şi aplicarea pedepsei este mai aproape 
de momentul săvârșirii infracţiunii, cu atât scopul legii penale este realizat 
mai eficient. 

Realitatea socială învederează şi situaţii în care răspunderea penală nu 
poate fi stabilită cu promptitudine, deoarece fapta nu este descoperită ori făp- 
tuitorul reuşeşte să se sustragă de la urmărirea penală, astfel că de la săvârşirea 
infracțiunii se poate scurge un timp ce poate fi uneori îndelungat. 

Pentru a nu lăsa nesoluţionate astfel de situaţii, având în vedere aspectele 
evidenţiate privind eficacitatea prevenirii şi combaterii infracțiunilor care se 
realizează numai într-un anumit termen, în Codul penal s-a prevăzut instituţia 
prescripţiei, ca posibilitate de liberare de răspundere penală pentru situaţiile în 
care de la săvârşirea infracțiunii a trecut o anumită perioadă de timp. 

În literatura juridică? se subliniază că justificarea prescripţiei este strâns 
legată de raţiunea represiunii penale şi, de aceea, după trecerea unui timp în- 
delungat de la săvârşirea infracțiunii, aplicarea devine ineficientă în raport cu 
scopul pedepsei penale. Prevenţia generală nu se mai realizează fiindcă rezo- 
nanţa socială a faptei scade considerabil, iar infractorul, asupra căruia planea- 
ză tot timpul amenințarea pedepsei, se poate îndepărta. Se arată, de asemenea, 





3 V. Dongoroz, Curs de drept penal, Bucureşti, Editura Cursurilor Litografice, 1942, 


p. 680-681. 

că datorită scurgerii timpului, în care organele de drept nu au acţionat, probele 
de vinovăţie ori de nevinovăție se pierd ori se denaturează atât în materiali- 
tatea lor, cât și în memoria martorilor. Această împrejurare face dificilă sau 
chiar imposibilă tragerea la răspundere penală. 

Din altă perspectivă, este de observat că infractorul trăieşte totuşi sub ame- 
nințarea răspunderii penale, fapt care, în cazul când el nu a mai săvârşit o altă 
infracțiune, permite a se trage concluzia că el s-a îndreptat chiar fără a fi tras 
la răspundere. Este deci evident că din considerentele expuse, în cazul trecerii 
unui anumit interval de timp din momentul săvârșirii infracțiunii, răspunde- 
rea penală apare inoportună şi inutilă. 

Anume pentru rezolvarea unor asemenea situații legiuitorul a creat insti- 
tuţia prescripţiei tragerii la răspundere penală. 

În lumina celor expuse putem defini prescripţia tragerii la răspundere pena- 
lă ca un tip de liberare de răspundere penală pentru o infracțiune datorită trece- 
rii, în anumite condiţii, a unui anumit interval de timp de la data săvârşirii ei. 

Concomitent cu expirarea termenului prescripţiei tragerii la răspundere 
penală se stinge şi dreptul statului de a stabili răspunderea penală şi de a aplica 
pedeapsa prevăzută de lege pentru infracţiunea comisă, stingându-se totodată 
şi obligația infractorului de a mai suporta consecinţele săvârșirii infracțiunii 
(răspunderea penală). Constatând intervenirea prescripţiei, organul de drept 
va dispune neînceperea urmăririi penale, încetarea urmăririi penale sau în- 
cetarea procesului penal. Verificarea împlinirii termenului de prescripţie este 
anterioară oricărui examen al fondului, dar prescripția poate fi invocată în tot 
cursul procesului penal, instanţa fiind datoare să o constate din oficiu?. 

Ca şi în cazul amnistiei, prescripţia tragerii la răspundere penală dă posi- 
bilitate învinuitului (sau inculpatului) să ceară continuarea procesului penal 
pentru a-şi dovedi nevinovăția, fără ca prin această cerere să piardă beneficiul 
prescripţiei în caz că s-ar stabili totuși vinovăția sa“. 

Răspunderea penală se prescrie pentru orice infracțiune, cu excepţia in- 
fracțiunilor contra păcii şi securității omenirii, a infracţiunilor de război sau a 
altor infracțiuni prevăzute de tratatele internaţionale la care Republica Moldo- 
va este parte (alin. (8) al art. 60 din CPal RM). 

Un element al reglementării prescripţiei îl constituie stabilirea termenelor 
la împlinirea cărora persoana se liberează de răspundere penală. 





Poccuiickoe yzononoe npas0. OGuaa uacmv /| Ion pen. B. H. KympaBneBa, A. B. Ha- 
ymoBa, MockBa, Cnapk, 1997, c. 355. 

5 A. Boroi, Drept penal. Partea generală, Bucureşti, BECK, 2000, p. 272. 

$ Ibidem. 

Potrivit dispoziţiilor alin. (1) al art. 60 din CP al RM, termenele prescrip- 
ţiei tragerii la răspundere penală sunt următoarele: 

a) 2 ani de la săvârșirea unei infracţiuni uşoare; 

b) 5 ani de la săvârşirea unei infracțiuni mai puţin grave; 

c) 15 ani de la săvârşirea unei infracțiuni grave; 

d) 20 de ani de la săvârşirea unei infracțiuni deosebit de grave; 

e) 25 de ani de la săvârşirea unei infracţiuni excepțional de grave. 

În cazul infracțiunilor săvârşite de minori, termenele prescripţiei se reduc 
la jumătate (alin. (7) al art. 60 din CPal RM). 

Durata termenelor este stabilită de lege, în timp ce calculul împlinirii lor 
este atribuit organelor judiciare. În calcularea termenelor de prescripţie este 
important să fie stabilit momentul de la care acestea încep să curgă. 

Potrivit prevederilor alin. (2) al art. 60 din CP al RM, prescripţia curge 
din ziua săvârşirii infracțiunii şi până la data rămânerii definitive a hotărârii 
instanţei de judecată. 

În cazul infracțiunii continue termenul de prescripţie începe să curgă din 
momentul încetării activităţii infracționale sau din momentul survenirii unor 
evenimente care împiedică această activitate (spre exemplu, autodenunţarea, 
prinderea infractorului), iar în cazul infracțiunii prelungite — de la momentul 
săvârşirii ultimei acţiuni sau inacțiuni infracționale. 

Pentru infracțiunile săvârşite în concurs real, termenul de prescripţie 
curge separat, distinct pentru fiecare infracţiune (alin. (3) al art. 60 din CPal 
RM), spre deosebire de infracțiunile săvârşite în concurs ideal, la care terme- 
nul curge pentru toate infracțiunile de la data comiterii acțiunii ori inacțiunii 
infracționale. În caz de participaţie, termenul prescripţiei tragerii la răspun- 
dere penală curge pentru toți participanţii de la data comiterii de către autor 
a acţiunii sau inacțiunii, indiferent de momentul în care ceilalți participanţi 
şi-au adus contribuţia. 

La calcularea termenelor de prescripţie se are în vedere pedeapsa prevă- 
zută de lege, făcându-se abstracție de eventualele circumstanţe atenuante sau 
agravante care o modifică. 

După cum s-a menționat anterior, scurgerea timpului conduce la stingerea 
treptată a rezonanţei sociale a faptei până la uitarea ei. 

Pentru a conduce la liberarea persoanei de răspundere penală, termenul de 
prescripţie trebuie să curgă nestingherit, să nu intervină anumite acte sau acti- 
vități care ar readuce în conştiinţa societăţii fapta comisă şi care, întrerupând 
cursul prescripţiei, ar amâna efectele acesteia. Potrivit dispoziţiilor alin. (4) al 
art. 60 din CP al RM, prescripţia se va întrerupe dacă până la expirarea terme- 

nelor prevăzute de lege persoana va săvârşi o infracțiune pentru care, conform 
Codului penal, poate fi aplicată pedeapsa cu închisoarea mai mare de 2 ani. 

Efectul întreruperii termenului de prescripţie constă în aceea că timpul 
scurs anterior întreruperii se şterge (nu se ia în calcul) şi începe un nou ter- 
men de prescripţie. Calcularea prescripţiei în acest caz începe din momentul 
săvârşirii infracțiunii noi. 

În cazul în care noua infracţiune comisă este o infracțiune uşoară, terme- 
nul de prescripţie nu se întrerupe. 

Potrivit alin. (5) al art. 60 din CP al RM, curgerea prescripţiei se suspendă 
dacă persoana care a săvârşit infracțiunea se sustrage de la urmărirea penală 
sau de la judecată. În aceste cazuri, curgerea prescripţiei se reia din momentul 
reţinerii persoanei sau din momentul autodenunțării. Persoana însă nu poate 
fi trasă la răspundere penală dacă de la data săvârșirii infracțiunii au trecut 25 
de ani şi prescripţia nu a fost întreruptă prin săvârşirea unei noi infracțiuni. 

Suspendarea cursului prescripţiei are un efect mai limitat decât întreruperea, 
fiindcă ea determină doar o amânare a curgerii termenului de prescripţie, termen 
care se prelungeşte cu durata cât a existat obstacolul ce a generat suspendarea. 

Alin. (6) al art. 60 din CP al RM conţine o specificare referitoare la apli- 
carea prescripţiei față de persoana care a săvârşit o infracţiune excepțional de 
gravă. În acest caz aplicarea prescripţiei este decisă de către instanţa de judeca- 
tă, care, dacă nu va găsi posibilă aplicarea prescripţiei şi liberarea de răspunde- 
re penală, detențiunea pe viaţă se va înlocui cu închisoare pe 35 de ani. 

Trecând cu vederea temeiurile care justifică pe deplin prescripția răspun- 
derii penale, trebuie să arătăm că beneficiul efectelor sale este de multe ori şi 
consecința unor carenţe din activitatea organelor judiciare, având în vedere că 
acestea au datoria, potrivit legii, să descopere infracțiunile, să identifice şi să 
prindă pe cei care le-au săvârşit aplicându-le pedepsele prevăzute de lege. 

Capitolul XVII 


PEDEAPSA 


Secţiunea |. NOŢIUNEA ȘI CARACTERISTICILE PEDEPSEI 


S1. Noţiunea și trăsăturile pedepsei 


Codul penal a instituit două tipuri de sancțiuni penale — pedepsele şi mă- 
surile de siguranţă. Pe lângă infracțiune şi răspundere penală, pedeapsa penală 
este ultima dintre cele trei instituţii-piloni ale dreptului penal care apare ca o 
consecinţă logică pentru persoana aflată în conflict cu legea penală. Conţinu- 
tul şi trăsăturile pedepsei nu pot fi concepute în afara ordinii juridice, a statu- 
lui în cadrul căruia aceasta urmează a fi aplicată. În unele jurisdicții, pedeapsa 
este un mijloc de suprimare a unui grup, a unei clase de către alta, care este 
dominantă, în altele —- pedeapsa reprezintă reacția statului care vizează făp- 
tuitorul în cazul săvârşirii de către acesta a infracțiunii. Pedeapsa reprezintă 
dezaprobarea de către societate a faptei săvârşite. 

În alin. (1) al art. 61 din CP al Republicii Moldova pedeapsa penală este 
definită ca o măsură de constrângere statală şi un mijloc de corectare şi reedu- 
care a condamnatului, ce se aplică de către instanţele de judecată, în numele 
legii, persoanelor care au săvârşit infracțiuni, cauzând anumite lipsuri şi re- 
stricții drepturilor lor. 

Această definiţie legală a pedepsei pune în evidență răspunsul statului, 
reacția sa coercitivă față de violatorii legii penale pentru a demonstra vigoarea 
normelor acesteia pe contul acestor persoane, adică al infractorilor. 

Din definiţia legală a pedepsei, precum și din alte definiţii doctrinare de- 
curg mai multe trăsături specifice ale acesteia, care o deosebesc de alte sancțiuni 
juridice. 

A. Pedeapsa este o măsură de constrângere, adică poartă un caracter 
coercitiv, forțat. Ea se aplică contrar voinţei condamnatului. Restricţiile sau 
privaţiunile, care sunt o consecinţă inevitabilă a acestui tip de sancţiune, ca- 
pătă o intensitate diferită în contextul executării diverselor tipuri de pedeapsă: 
restricțiile şi suferinţele pe care le provoacă detențiunea pe viaţă sunt net supe- 
rioare celor care sunt pricinuite de alte pedepse, cum ar fi amenda sau munca 
neremunerată în folosul comunităţii, deşi şi acestea din urmă sau altele, prin 
gradul lor de intensitate şi prin contextul în care se aplică, au nu impact calita- 
tiv şi cantitativ mult mai defavorabil decât alte sancţiuni juridice. 

B. Pedeapsa este o măsură de constrângere statală, adică ea se aplică 
numai de către stat prin intermediul organelor abilitate în acest scop. Deşi 
conflictul apărut în urma săvârşirii infracțiunii poate viza interese private, 
individuale (în cazul infracțiunii de viol sau de omor etc.), statul apare mereu 
ca un purtător al interesului public, care este negat într-un mod direct sau 
indirect în cadrul săvârşirii oricărei infracţiuni. Acest interes public de ordin 
general constă în garantarea respectării valorilor esenţiale ale societăţii care 
asigură însăşi existența acesteia. Organele competente a fixa o pedeapsă, spre 
deosebire de sancţiunile caracteristice altor ramuri de drept, sunt instanţele 
de judecată, care o aplică în numele legii — tipul pedepsei, cuantumul acesteia, 
modul în care s-a ajuns la fixarea anume a acestei pedepse şi nu a alteia. Modul 
de executare a ei trebuie să fie indicate în mod necesar în sentința de condam- 
nare, cu trimitere la norme concrete din legea penală, pentru a nu trezi dubii 
cu privire la legalitatea acesteia. 

C. Conţinutul pedepsei este tot timpul unul care presupune şi se manifestă 
prin diferite restricții sau privaţiuni pe care condamnatul le resimte, fie acestea 
de ordin fizic (închisoarea sau detenţiunea pe viață, arestul), material (amen- 
da) sau moral (retragerea gradului militar sau a distincţiilor de stat). Deci, pe- 
deapsa este în mod inevitabil o limitare directă a drepturilor şi libertăţilor sale 
fundamentale — dreptul la libertate, proprietate, libertatea muncii etc. 

D. Pedeapsa se aplică numai pentru săvârșirea de infracțiuni, adică pentru 
fapte prevăzute ca atare în legea penală, alte încălcări de lege nefiind suscepti- 
bile de asemenea sancțiune. 

E. Pedeapsa se aplică numai persoanelor vinovate de săvârşirea infracțiunii. 
Alte persoane (rudele infractorului, reprezentanții legali) nu pot fi supuse pe- 
depsei penale în locul infractorului, chiar dacă se oferă benevol. 

F. Pedeapsa este un mijloc de corectare și reeducare, prin care trebuie înţe- 
les că pedeapsa este menită a convinge condamnatul să nu mai săvârşească in- 
fracțiuni pe viitor. Această finalitate a pedepsei se realizează atunci când con- 
damnatul îşi dă seama de necesitatea respectării intereselor, valorilor de bază 
ale societăţii, precum şi a altor reguli care pot pune în pericol aceste valori. 

G. Numai pedeapsa penală generează acea situaţie juridică nefavorabilă 
pentru condamnat - antecedentele penale. 

Aplicarea oricărei pedepse penale trebuie să corespundă principiilor recu- 
noscute şi stabilite pentru această instituţie de drept penal. 

Principiul legalităţii (nulla poena sine lege) poate fi rezumat la aceea că 
legea penală trebuie să prevadă pedeapsa pe care o riscă infractorul şi criteriile 
ei de determinare cu anterioritate față de faptul comiterii infracțiunii. Con- 
form acestui principiu, toate pedepsele trebuie să fie indicate în legea penală, 

iar instanţa de judecată poate aplica doar pedepsele prevăzute de Codul penal 
pentru o anumită infracțiune. Stabilirea unei pedepse nestipulate în Codul 
penal sau fixarea uneia cu încălcarea limitelor minime sau maxime indicate în 
sancţiunea articolului din Partea specială a CP sau a altor condiţii stabilite în 
partea generală a CP reprezintă abateri de la acest principiu. 

Principiul egalității presupune că pedepsei penale sunt supuse în aceeași 
măsură toți cei care au încălcat legea penală, indiferent de sex, vârstă, naţio- 
nalitate, rasă, apartenenţă etnică sau socială sau oricare alt criteriu arbitrar de 
identificare a persoanei. Acest principiu trebuie abordat şi prin prisma prin- 
cipiilor umanismului, individualizării pedepsei (care are conţinut echivalent 
cu cel al individualizării răspunderii penale) şi stabilirii unei pedepse juste. 
În acest context, nu constituie abateri de la acest principiu determinarea unui 
regim mai favorabil de stabilire a pedepsei față de anumite categorii de per- 
soane: termenul pedepsei cu închisoarea nu poate depăși 15 ani dacă se aplică 
minorilor în vârstă de până la 18 ani (art. 70); detenţiunea pe viaţă nu poate fi 
aplicată femeilor şi minorilor (art. 70); restricţii cu privire la aplicarea muncii 
neremunerate în folosul comunităţii, care se aplică invalizilor de gradul I şi II, 
femeilor gravide etc., se prevăd în art. 67; nu sunt pedepsiţi cetăţenii străini 
care se bucură de imunitate diplomatică şi au săvârşit infracţiuni pe teritoriul 
R. Moldova. Principiul egalității este o manifestare a principiului inevitabili- 
tății răspunderii şi pedepsei penale. 

Principiul umanismului pedepsei penale. Deşi conţinutul pedepsei penale 
este format de restricţii şi privaţiuni de diferit ordin, acestea nu sunt un scop 
în sine al pedepsei. Faptul respectiv este stipulat şi în alin. (2) al art. 61 din CP 
al RM: “Executarea pedepsei nu trebuie să cauzeze suferinţe fizice şi nici să în- 
josească demnitatea persoanei condamnate.” O altă confirmare de ordin legal 
a umanismului în stabilirea pedepsei este şi alin. (2) al art. 75 din CP al RM, 
pe baza căruia “o pedeapsă mai aspră, din numărul celor alternative prevăzute 
pentru săvârşirea infracțiunii, se stabileşte numai în cazul în care o pedeapsă 
mai blândă, din numărul celor menţionate, nu va asigura atingerea scopului 
pedepsei”. Manifestări ale principiului umanismului pedepsei se observă, de 
asemenea, în diversele modalităţi de liberare de pedeapsă. 


$2. Scopul și funcțiile pedepsei 


Problema scopurilor pedepsei a fost mereu una dintre cele mai discutate. 
Aplicarea unui sau altui tip de pedeapsă de către instanța de judecată trebuie să 
urmărească în mod necesar atingerea scopurilor fixate pentru această instituţie 
de drept penal. Scopurile pedepsei penale sunt declarate în alin. (2) al art. 61 

din CP al RM: “Pedeapsa are drept scop restabilirea echităţii sociale, corectarea 
condamnatului, precum şi prevenirea săvârșirii de noi infracţiuni atât din partea 
condamnaților, cât şi a altor persoane”. Astfel, legea penală pune accentul pe 
atingerea a patru scopuri în urma aplicării pedepsei față de condamnat: 

1) restabilirea echităţii sociale; 

2) corectarea condamnatului; 

3) prevenţia specială sau prevenirea săvârșirii de noi infracțiuni din partea 

condamnaților; 

4). prevenția generală sau prevenirea săvârșirii de noi infracțiuni din partea 

altor persoane. 

Dezbaterile pe marginea scopurilor pedepsei au fost şi rămân actuale şi as- 
tăzi. Cert este faptul că în diferite etape ale dezvoltării sale statul promovează 
prin politica sa penală atingerea unora dintre ele, celelalte având un rol com- 
plementar. Astfel, în Codul penal din 2003, care este mai dur decât Codul pe- 
nal din 1961, miza pare a fi pusă în special pe prevenţia generală şi specială. 

Istoric, printre primele teorii de acest gen sunt și cele de orientare retri- 
butivistă, la baza cărora este situat principiul talionului - ochi pentru ochi, 
dinte pentru dinte. Conform acestei viziuni, scopul pedepsei este de a cauza 
suferința pe care o merită infractorul pentru răul pricinuit. Eminentul savant 
englez din sec. XIX Stephens scria că relaţia dintre dreptul penal şi pasiunea 
de răzbunare este exact aceeaşi ca şi cea dintre căsătorie şi pasiunea față de 
sex. O altă versiune a retributivismului este că numai experimentând pedeapsa 
criminalul poate să-şi răscumpere păcatele!. Aceste aserțiuni ale teoriilor retri- 
butiviste ocupă un loc extrem de restrâns în justificarea modernă a pedepsei, 
cu toate că, într-o versiune mult mai actualizată, ele îşi păstrează totuşi pre- 
zenţa în calitate de suport ştiinţific care vizează scopurile pedepsei, inclusiv în 
Codul penal al Republicii Moldova. 

Teoriile de orientare utilitaristă se evidenţiază prin accentuarea funcțiilor 
preventive ale pedepsei. Potrivit acestora, scopul pedepsei este de a inhiba ma- 
nifestările persoanelor predispuse a comite infracțiuni. 

Conform altor teorii, incapacitarea sau restrângerea fizică a infractorului 
este ceea ce trebuie să urmărească pedeapsa în atingerea altui scop - protecția 
societăţii de atentatele criminale. Această restrângere fizică poate lua forma 
unei privări îndelungate de libertate, în cursul căreia infractorul nu are sau 
practic este lipsit de posibilitatea de a comite infracțiuni. 





1 H. Packer, The limits of the criminal sanction, Stanford University Press, 1968, p. 38. 

Reabilitarea condamnatului este una dintre ultimele elaborări doctrinare 
chemate să fundamenteze pedeapsa, conform cărora pedeapsa are menirea 
de a schimba sau transforma personalitatea infractorului în concordanţă cu 
prevederile legii. În această ordine de idei, pedeapsa priveşte înainte, nu spre 
gravitatea infracțiunii, ci mai degrabă spre capacitatea condamnatului de a se 
schimba prin pedeapsa aplicată, prin durata şi intensitatea acesteia?. 

Toate aceste poziţii cu privire la funcţiile şi scopurile pedepsei pot fi obser- 
vate printre cele patru scopuri ale pedepsei penale, consacrate în CP. 

Restabilirea echităţii sociale, care este o variantă modernă a poziţiei re- 
tributiviste, poate fi realizată doar prin concilierea intereselor tuturor părților 
angajate în conflictul generat prin infracţiune - statul şi societatea, infracto- 
rul şi victima. Echitatea este o categorie etico-morală, şi nu una juridică. De 
acea, conținutul ei este unul variabil pe parcursul timpului, şi poate să difere 
de la o societate la alta. Funcţia de restabilire poate fi interpretată ca fiind 
înlăturarea sau compensarea răului generat prin infracțiune cu o pedeapsă 
corespunzătoare prejudiciului cauzat valorilor sociale, care să nu fie exagerat 
de blândă sau de severă. Într-o primă accepţiune, restabilirea echităţii sociale 
ar însemna că pedeapsa trebuie să fie fixată în corespundere cu caracterul şi 
cu gradul prejudiciabil al infracţiunii săvârşite, cu circumstanţele în care a fost 
săvârşită, precum şi cu personalitatea infractorului. Dintr-un alt aspect, faptul 
luării în consideraţie a intereselor celor care au suferit în urma infracțiunii 
este indispensabil pentru o adevărată echitate socială. Astfel, în acest context 
echitatea înseamnă respectarea balanței dintre interesele infractorului (stabi- 
lirea unei pedepse care să nu fie prea aspră), pe de o parte, şi interesele sociale 
sau individuale care au fost prejudiciate, pe de altă parte (pedeapsa justă poate 
contribui la diminuarea suferinţei morale suportate de victimă şi societate, 
precum şi compensa dauna materială cauzată). În această perspectivă, restabi- 
lirea echităţii sociale nu poate fi concepută fără a se ţine cont de următoarele 
aspecte: stabilirea unei pedepse care să corespundă cu caracterul prejudiciabil 
al infracţiunii, cu circumstanţele atenuante şi agravante, cu personalitatea in- 
fractorului; compensarea prejudiciului cauzat prin infracțiune victimei sau 
societăţii; nesupunerea de două ori la pedeapsă penală pentru aceeaşi faptă; 
precum şi neadmiterea cauzării de suferinţe şi înjosirea demnităţii condamna- 
tului. Această finalitate a pedepsei poate fi observată şi în alte state, cum ar fi 
Federaţia Rusă, al cărei Cod penal proclamă restabilirea dreptăţii sociale drept 
unul dintre scopurile pedepsei. 





2 H. Packer, op. cit., p. 54. 

Prevenirea săvârșirii de noi infracțiuni de către alte persoane decât condam- 
naţii sau, altfel spus, prevenția generală, tradiţional a fost concepută ca repre- 
zentând prevenirea săvârşirii de infracţiuni de către persoane instabile, pre- 
dispuse la infracțiuni, pe care doar frica pedepsei sau pedepsirea reală a unui 
alt condamnat le face să se abțină de la comiterea infracţiunilor. Acest aspect 
al prevenţiei generale, supranumit şi prevenție generală negativă, se referă în 
special la persoanele marginale, la potenţialii criminali, care se află la limita 
comiterii unor infracțiuni. Predispoziţia criminală se manifestă prin comite- 
rea de alte acte ilicite — contravenţii, încălcări disciplinare etc. 

În literatura occidentală prevenţia generală mai este privită şi sub un alt 
aspect — pozitiv (prevenția generală pozitivă sau colectivă), care, în opinia noa- 
stră, corespunde pe deplin şi cu litera legii noastre penale. În această ordine de 
idei, destinatarii normei nu sunt în mod prioritar anumite persoane, cu statut 
de potenţiali infractori, ci toți, datorită faptului că nimeni nu poate evita inter- 
acțiunile sociale, de aceea toţi trebuie să ştie la ce se pot aştepta. Astfel, pedeap- 
sa se aplică pentru exercitarea încrederii în normă”, pentru a o recunoaşte şi, ca 
rezultat a educa fidelitatea față de Lege. 

Prevenirea săvârșirii de noi infracțiuni de către condamnați, cunoscută în 
doctrină şi sub denumirea de prevenție specială (intimidare - în termeni juri- 
dici din alte state), este corelată cu premisa că, odată supus suferinţei caracteris- 
tice pedepsei, persoana va fi determinată să evite pe viitor o asemenea conduită, 
care, eventual, se poate solda din nou cu retrăirea unei suferinţe prin ispăşirea 
pedepsei?. Acest scop al pedepsei îl vizează nemijlocit pe infractor, luat în mod 
individual, de unde vine şi sintagma “prevenţie specială”. Acest scop poate fi 
atins prin influențarea condamnatului prin metode de constrângere fizică, 
pentru a-l împiedica să comită noi infracțiuni (închisoarea), sau atunci când 
condamnatul se convinge prin propria voinţă de necesitatea acestui lucru. 

Promotorul principal al concepţiei special-preventive a fost marele pena- 
list german F. von Liszt, care a evidenţiat trei forme în care putea funcţiona şi 
servi această finalitate a pedepsei: asigurarea comunităţii în faţa delincvenţi- 
lor prin izolarea sau încarcerarea lor; intimidarea infractorilor prin aplicarea 
pedepsei, pentru ca aceasta sa nu comită noi infracțiuni şi îndepărtarea lor de 
de la recidivare prin corijare. Von Liszt expune un tratament al infractorilor 
în funcţie de tipul lor: îndepărtarea infractorului habitual de la care nu se 





3  G.Jakobs, Derecho penal. Parte general. Fundamentos y teoria de la imputacion, Marcial 


Pons ediciones juridicas, Madrid, 1997, p. 18. 
+ H, Packer, op. cit., p. 45. 

poate pretinde nici încetarea şi nici o ameliorare; intimidarea unui infractor 
simplu ocazional şi corectarea infractorului corigibil. Aceste metode diverse 
de realizare a prevenţiei speciale pun în evidenţă faptul cât de aproape se află 
finalitatea dată de cea a corectării şi reeducării condamnatului, între care nu 
se face deosebire în multe legislații străine (de ex., în Germania). 

Cert este faptul că existenţa şi creşterea continuă a ratei recidivismului 
pune mereu la îndoială rațiunea aplicării unei pedepse care ar urmări doar 
atingerea acestui scop. Cu toate acestea, rolul prevenţiei speciale nu este de ne- 
glijat, în special când ea ţine pasul cu alte scopuri ale pedepsei. De aici rezultă 
că pedeapsa trebuie să fie destul de severă pentru a exercita un efect restrictiv 
asupra altora, însă nu într-atât de severă, încât să transforme persoana pedep- 
sită într-o creatură mai antisocială decât a fost anterior?. 

Corectarea condamnatului este un scop care justifică pedeapsa, în vizi- 
unea doctrinelor ce pledează pentru reabilitarea condamnaților. În perioada 
sovietică, conţinutul acestei finalități a pedepsei era umplut cu idei de trans- 
formare a condamnatului “dintr-un individualist egoist într-un om capabil 
să îmbine just interesele personale cu cele obşteşti”*: educarea unei atitudini 
conştiincioase față de muncă şi de proprietatea obştească, încadrarea activă 
a condamnatului în viaţa culturală, colectivă a societăţii. Or, aceste obiective 
pot impune reținerea infractorului şi “reeducarea” lui pentru o perioadă nede- 
terminată - fapt care ar contraveni legalității pedepselor sau ar avea drept con- 
secinţă o profundă alterare a personalităţii condamnatului, aducând atingere 
demnității umane, ceea ce nu este o sarcină a Dreptului penal. 

Actualmente, aceste idealuri s-au dovedit a fi practic realizabile, fapt ce a 
dictat o regândire a vectorului acestui scop, pentru a se încadra mai bine în rea- 
lităţile vieții de astăzi, precum şi în valorile umane nou afirmate. Tot mai mulți 
autori cad de acord cu faptul că procesul de corectare a condamnatului trebuie să 
transforme personalitatea acestuia în vederea respectării legii, ca pe viitor el să 
nu mai săvârşească infracțiuni. Nerecidivarea lui pe viitor s-ar încadra perfect în 
sensul “corectării şi reeducării” sale din punctul de vedere al Dreptului penal. 

Ținem să menţionăm că scopurile pedepsei penale nu sunt izolate, realiza- 
rea unora dintre ele presupune în mod necesar şi atingerea altora, cel puţin par- 
ţial. Astfel, prin detenţiunea pe viaţă se urmăreşte în primul rând prevenirea 
săvârşirii de noi infracțiuni de către condamnați şi restabilirea echităţii sociale, 
iar în mod complementar, prevenirea săvârșirii de infracțiuni de către alte per- 





5 H. Paker, op. cit., p. 47-48. 
$ Explicații teoretice ale Codului penal roman, Editura Academiei Române, ALL BECK, 
Bucureşti, 2003, ed. a II-a, vol. II, p. 6. 

soane, adică prevenţia generală. În cazul arestului sau al amenzii, pe prim-plan 
se pune corectarea condamnatului, celelalte scopuri fiind adiționale. 

În concordanță cu aceste scopuri, pedeapsa îndeplineşte următoarele 

funcţii: 

* funcţia de constrângere: în urma aplicării pedepsei infractorul este silit 
să înceteze activitatea criminală şi să-şi modifice comportamentul în 
conformitate cu prevederile legii penale; 

+ funcția de exemplaritate constă în influenţa pe care o produce pedeapsa 
aplicată condamnatului asupra altor persoane, care, văzând constrân- 
gerea la care este supus condamnatul, sunt nevoite să reflecteze asupra 
propriei lor comportări şi să se abţină de la săvârşirea de infracțiuni”. 

+ funcția educativă, care rezultă din însăşi noțiunea legală de pedeapsă, ca 
mijloc de corectare şi reeducare. Pedeapsa influențează conştiinţa con- 
damnatului, contribuie la formarea unei atitudini de respect față de legea 
penală, precum şi față de valorile sociale şi interesele protejate de aceasta; 

e funcţia eliminatorie sau de incapacitate: uneori, când interesele societă- 
ţii o cer, condamnatul este eliminat temporar (prin pedeapsa închisorii, 
a arestului) sau definitiv din societate (în cazul detenţiunii pe viaţă). 
Incapacitarea se manifestă prin excluderea infractorului din mediul 
criminogen, prin restrângerea posibilităţilor sau mijloacelor care au 
făcut posibilă săvârşirea infracțiunii (prin privarea de dreptul de a ocu- 
pa anumite funcţii, persoana nu poate comite infracțiuni de felul celor 
comise de persoane cu funcţii de răspundere sau altele). 


$3. Sistemul pedepselor 


Sistemul pedepselor reprezintă o listă exhaustivă de tipuri (feluri) de pe- 
depse stabilite în legea penală, care sunt grupate în categorii după anumite 
criterii şi aranjate într-o anumită ordine. 

În general, în literatura de specialitate nu există mari divergențe cu privi- 
re la definirea sistemului de pedepse:. În opinia eminentului penalist român 
C. Bulai, prin cadrul pedepselor se înţelege totalitatea pedepselor de orice fel 
aplicate într-un sistem de drept penal determinat”. Deci, sistemul sau cadrul 





7 C. Bulai, Manual de Ddrept penal. Partea generală, ALL, Bucureşti, 1997, p. 287-288. 
% În opinia savantului rus A. Piontkovski, sistemul de pedepse este enumerarea exhaustivă 
a pedepselor stabilite prin lege, care sunt obligatorii pentru instanţa de judecată și care 
sunt aranjate într-o anumită ordine în funcţie de gravitatea lor. 


9 C. Bulai, op. cit., p. 290. 

pedepselor este acea totalitate de pedepse existente într-un anumit sistem de 
drept care pot fi aplicate unui infractor de către instanța de judecată pentru 
săvârşirea unei infracțiuni. Potrivit opiniilor citate, pot fi evidenţiate urmă- 
toarele trăsături ale sistemului de pedepse: 

e sistemul de pedepse reprezintă totalitatea de pedepse stabilite în legea 
penală; 

e sistemul de pedepse este o enumerare exhaustivă, adică o listă care nu 
poate fi lărgită de către instanţa de judecată, ci doar în urma unei mo- 
dificări a legii penale; 

e cadrul respectiv de pedepse este obligatoriu pentru instanţa de jude- 
cată, aceasta putând aplica doar una dintre pedepse indicate în acest 
sistem; 

e  încadrulacestei enumerări pedepsele sunt aranjate într-o anumită con- 
secutivitate sau ordine — de la cele mai blânde la cele mai severe; 

e  înacestsistem pedepsele seaflă într-o anumită corelaţie, uneori de sub- 
ordonare: unele pedepse sunt principale, altele - complementare, adică 
în calitate de complinire la primele. 

Codul penal adoptat în 2002 se caracterizează printr-o diversitate mai mare 
de pedepse comparativ cu Codul penal al RSSM din 1961. În afară de pedepsele 
aplicabile persoanelor juridice (art. 63 din CP al RM), care nu au precedent în 
Codul penal anterior, datorită lipsei unui atare subiect al infracţiunii, şi pedep- 
sele aplicabile persoanelor fizice au crescut numeric (art. 62 din CP al RM). 
Pedepse ca munca neremunerată în folosul comunităţii sau arestul nu au fost 
cunoscute de legea penală anterioară. Remarcând în acest sens tendinţa genera- 
lă pozitivă, nu putem fi de acord cu introducerea arestului —- pedeapsă privativă 
de libertate pe termen scurt, care nu se încadrează în politica penală europeană 
şi mondială din ultimele decenii de eliminare a pedepselor privative de libertate 
de scurtă durată şi de înlocuire a lor cu altele neprivative. 

Totodată, sistemul nostru de pedepse nu conţine o serie de pedepse cu- 
noscute în alte sisteme de drept, precum ar fi, pentru persoanele fizice, arestul 
sfârşit de săptămână (Spania), limitarea libertăţii de la 1 la 12 luni (Polonia), 
munca corecțională (Rusia), supravegherea şi pedeapsa capitală (China). Legi- 
slaţia altor țări mai conţine, pentru persoanele juridice: publicarea, difuzarea 
sau afişarea sentinţei de condamnare (Franța, Belgia), plasarea sub supra- 
veghere judecătorească (Franţa), probaţiunea (SUA), executarea unor lucrări 
social-utile, interzicerea accesului la pieţele publice (SUA) etc.” O eventuală 





1 V. Grosu, Persoana juridică și pedeapsa penală /| Revista naţională de drept, 2002, 


nr. 4 (19), p. 37-44. 

îmbogăţire a sistemului nostru de pedepse prin adoptarea unora dintre cele 
sus-menționate vor permite în mod cert instanţelor de judecată să individua- 
lizeze pedepsele mai eficient. 

Sistemul de pedepse din Codul penal evoluează în calitate de garant al 
principiului legalităţii şi umanismului Dreptului penal. 

Sistemul de pedepse instituit în Codul penal din 2002 reprezintă un pro- 
gres incontestabil al dreptului penal din R. Moldova. Este semnificativ faptul 
diversificării pedepselor alternative celor privative de libertate, cu toate că 
sarcina dată nu poate fi considerată suficient de bine realizată. 


$4. Clasificarea pedepselor 


În funcţie de diferite criterii cum ar fi natura, destinaţia și caracteristicile 
pedepselor, acestea sunt pasibile de diverse clasificări. 

În funcţie de gradul lor de autonomie şi de particularităţile de aplicare în 
raport cu altele, pedepsele din Codul penal se clasifică în principale, comple- 
mentare şi mixte. 

Pedepsele principale sunt aplicate în mod independent pentru săvârşirea 
unei infracțiuni, fără a fi adăugate la altele. La stabilirea pedepsei instanța de 
judecată poate aplica o singură pedeapsă principală dintre cele alternative in- 
dicate în articol sau fixa doar unica pedeapsă principală indicată în articol. 
Stabilirea unei pedepse principale care nu este indicată în articolul din Partea 
specială poate avea loc doar în cazul aplicării unei pedepse mai blânde decât 
cea prevăzută de lege (art. 79 din CP al RM). Alin. (2) al art. 62 din CP al RM 
stabileşte următoarele pedepse principale: munca neremunerată în folosul co- 
munităţii, arestul, trimiterea într-o unitate militară disciplinară, închisoarea şi 
detenţiunea pe viață. 

Pedepsele complementare se aplică doar în calitate de adaos la o pedeapsă 
principală, pe care o complementează în vederea unei individualizări maxime 
şi pentru a atinge scopurile pedepsei. Pedeapsa complementară nu poate fi 
fixată de sine stătător, ci doar însoți de fiecare dată o pedeapsă principală. În 
conformitate cu alin. (4) al art. 62 din CP al RM, avem numai o singură pe- 
deapsă de acest tip - retragerea gradului militar, a unui titlu special, a gradului 
de calificare (clasificare) şi a distincţiilor de stat. 

Pedepsele (mixte) care pot fi aplicate atât ca pedepse principale, cât şi ca 
pedepse complementare. În conformitate cu alin. (3) al art. 62 din CP al RM, 
sunt pedepse mixte amenda şi privarea de dreptul de a ocupa anumite funcții 
sau de a exercita o anumită activitate. 

Pedepsele principale sunt indicate de fiecare dată în sancţiunea articolu- 
lui, pe când cele complementare — nu. În calitate de pedeapsă complementară, 
amenda poate fi aplicată doar în cazurile în care ea este prevăzută ca atare în 
sancţiunea articolului pentru infracțiunea corespunzătoare (alin. (6) al art. 64 
din CP al RM). Celelalte pedepse complementare (retragerea gradului militar, 
a unui titlu special, a gradului de calificare (clasificare) şi a distincţiilor de stat, 
precum şi privarea de dreptul de a ocupa anumite funcții sau de a exercita o 
anumită activitate atunci când aceasta este complementară - alin. (3) al art. 65 
din CP al RM) se aplică la discreţia instanţei de judecată, chiar dacă ele nu sunt 
indicate în articolul respectiv din Partea specială. 

În funcţie de conţinutul drepturilor şi libertăţilor restrânse sau private, 
pedepsele se împart în următoarele categorii: 

+ pedepse privative sau restrictive de libertate, care aduc atingere libertăţii 
persoanei - arestul, închisoarea, detenţiunea pe viață, trimiterea într-o 
unitate militară disciplinară; 

+ pedepse pecuniare, care vizează nemijlocit patrimoniul condamnatului. 
Din această categorie face parte amenda. 

+  pedepsecerestrâng dreptul la muncă, care cuprind munca neremunerată 
în folosul comunităţii, privarea de dreptul de a ocupa anumite funcții 
sau de a exercita o anumită activitate, retragerea gradului militar. O 
trăsătură esenţială a acestei categorii de pedepse constă în limitarea 
dreptului la muncă potrivit liberei alegeri a persoanei. Complexitatea 
acestor pedepse se manifestă în combinarea restricțiilor de ordin pro- 
fesional cu cele de ordin material, care sunt legate în primul rând de 
remunerarea muncii și de primirea ulterioară a pensiei!!. 

În funcţie de durata lor în timp sau de limitele temporale, pedepsele pot fi pe 
termen şi fără termen. Din categoria pedepselor pe termen fac parte majoritatea 
pedepselor (arestul, închisoarea, munca neremunerată în folosul comunității) 
deoarece pentru ele legea penală stabileşte anumite limite în timp, perioada în 
care acestea se execută. Printre pedepsele fără termen putem menţiona retrage- 
rea gradului militar, a unui titlu special, a gradului de calificare (clasificare) şi a 
distincţiilor de stat, detențiunea pe viaţă, lichidarea persoanei juridice. 

În funcţie de subiectul infracţiunii, pedepsele se împart în cele care sunt 
aplicate persoanelor fizice (art. 62 din CP al RM) şi în cele aplicabile persoane- 
lor juridice (art. 63 din CP al RM). 





1 Kypc yeonoenozo npasa. O6maa uacmv, pen. H. KysnenoBa, VI. TaxxoBa, MockBa, 3ep- 

Secţiunea a II-a. CATEGORIILE PEDEPSELOR APLICATE 
PERSOANELOR FIZICE 


$1. Pedepsele principale 


1.1. Munca neremunerată în folosul comunităţii este o pedeapsă aplicabi- 
Jă doar în calitate de pedeapsă principală, reprezentând una dintre pedepsele 
de bază alternative celor privative de libertate, care au completat sistemul de 
pedepse din Codul penal din 2002. Este un pas care se încadrează în politica 
europeană în acest domeniu!?. Această pedeapsă a fost preluată din experiența 
altor state - Franța, Marea Britanie, Olanda, SUA, Germania etc. -, unde 
ea s-a confirmat deja ca una de bază în substituirea pedepselor privative de 
libertate. 

Conform alin. (1) al art. 67 din CP al RM, munca neremunerată în folosul 
comunităţii constă în antrenarea condamnatului, în afara timpului serviciului 
de bază sau de studii, la muncă, determinată de autorităţile administrației 
publice locale. Aceasta este o pedeapsă care restrânge dreptul la muncă al con- 
damnatului, fiind totodată şi una restrictivă de libertate, deoarece executarea 
sa are loc în anumite condiţii coercitive. 

Alin. (2) şi (5) ale art. 67 stabilesc anumite condiții și limite temporale de 
executare a pedepsei date: aceasta se stabileşte pe un termen de la 60 la 240 de 
ore şi este executată de la 2 la 4 ore pe zi; în plus, ea poate fi prestată cel mult 
18 luni, timp care se calculează de la data rămânerii definitive a hotărârii 
judecătoreşti. 

Alin. (4) al art. 67 din CP al RM exclude din cercul persoanelor cărora 
le poate fi stabilită ca pedeapsă munca neremunerată în folosul comunităţii 
invalizii de gradele I şi II, militarii, femeile gravide, femeile care au copii în 
vârstă de până la 8 ani, persoanele care nu au atins vârstă de 16 ani, precum şi 
persoanele care atins vârsta de pensionare. 

Cu toate că satisfacerea muncii date constituie o pedeapsă, prescripțiile 
legislaţiei muncii privind disciplina de muncă, securitatea şi protecția muncii, 
igiena muncii etc., cu unele excepții (munca nu este remunerată şi nici benevo- 





12 Prin Rezoluţia (76) 10 din 9.03.1976, Comitetul de Miniştri al Consiliului Europei a re- 
comandat țărilor membre introducerea muncii neremunerate în folosul comunității în 
cadrul sistemului de pedepselor. 

Pentru un studiu comparativ, a se vedea: Daniel Martin, Munca neremunerată în folosul 
comunităţii // Analele ştiinţifice ale Universităţii de Stat din Moldova. Seria “Ştiinţe so- 
cioumanistice”, vol. I, Chişinău, CE USM, 2001, p. 310-314. 

lă), trebuie să fie respectate. Condamnatul poate fi atras la lucrări ce necesită 
calificare specială doar în cazul în care dispune de o atare calificare. Se in- 
terzice executarea muncii neremunerate în folosul comunităţii în timp de 
noapte, fără acordul condamnatului. 

În unele cazuri, munca neremunerată în folosul comunității poartă un 
caracter substitutiv. În caz de eschivare cu rea-voință a condamnatului de 
la munca neremunerată în folosul comunităţii, ea se înlocuiește cu arest, 
calculându-se o zi de arest pentru 2 ore de muncă neremunerată în folosul 
comunităţii. Acest fapt subliniază caracterul coercitiv al muncii date. Se con- 
sideră eschivare cu rea-voinţă de la executarea pedepsei sub formă de muncă 
neremunerată: 

e  neprezentarea, la citarea serviciului de executare, a condamnatului de 
două sau mai multe ori timp de o jumătate din termenul stabilit al pe- 
depsei; 

+ încălcarea de către condamnat a disciplinei muncii de două sau mai 
multe ori timp de o jumătate din termenul stabilit al pedepsei (sosirea 
la locul de muncă cu întârziere sau părăsirea acestuia înainte de termen, 
neexecutarea sau executarea intenţionat eronată a dispoziţiilor şi indi- 
caţiilor persoanei responsabile de executarea lucrărilor etc.); 

+  neprezentarea condamnatului la muncă fără motive întemeiate de două 
sau mai multe ori timp de o jumătate din termenul stabilit al pedepsei. 

În conformitate cu Regulamentul cu privire la modul de executare a 
pedepsei penale sub formă de muncă neremunerată în folosul comunității", 
evidenţa şi controlul asupra comportamentului persoanelor condamnate la 
pedeapsa dată sunt exercitate de subdiviziunile teritoriale ale Departamentu- 
lui de executare a deciziilor judiciare şi de Serviciul pentru lucrul cu minorii al 
Ministerului Afacerilor Interne - în privința condamnaților minori. Pedeapsa 
sub formă de muncă neremunerată în folosul comunităţii se execută la obiec- 
tive cu destinaţie socială de la locul de trai al condamnatului. 

Obiectivele cu destinație socială sunt determinate de către primărie (pre- 
tură), de comun acord cu serviciul de executare, la organizaţii, instituții şi 
întreprinderi, indiferent de forma organizatorico-juridică a acestora. 

Din respectivele prevederi legale rezultă o serie de particularităţi ale aces- 
tui tip de pedeapsă: 





11 Hotărârea Guvernului RM nr. 1643 din 31.12.2003 despre aprobarea Regulamentului cu 


privire la modul de executare a pedepsei penale sub formă de muncă neremunerată în 
folosul comunităţii, Monitorul Oficial al Republicii Moldova, nr. 16-18 din 23.01.2004. 

e executarea unei munci neremunerate, adică pentru lucrările executate 
condamnatul nu este plătit. 

e munca se execută în folosul comunităţii, ceea ce înseamnă că lucră- 
rile executate de condamnat trebuie să fie social-utile, adică să aibă 
un impact pozitiv pentru întreaga societate — construcţia drumurilor, 
amenajarea spaţiilor verzi, întreţinerea locurilor publice, înlăturarea 
consecințelor unor calamităţi naturale sau sociale etc. Se interzice atra- 
gerea condamnaților la munci de interes personal; 

e munca se execută în afara timpului serviciului de bază sau de studii: 
timpul în care se execută pedeapsa dată nu trebuie să coincidă cu orarul 
lucrului prestat la locul de muncă unde persoana este angajată în con- 
formitate cu legislaţia muncii, fie în timpul orelor din cadrul instituţii- 
lor unde condamnatul este antrenat într-un proces de instruire; 

e munca este determinată de autorităţile administrației publice locale, ceea 
ce înseamnă că organele menţionate desemnează lucrările ce urmează 
a fi executate şi, respectiv, sunt implicate în procesul de supraveghere a 
ispăşirii pedepsei date. 

Munca neremunerată în folosul comunităţii consacră concepţii noi şi pro- 
gresiste în materie represivă bazate pe ideile reparării prejudiciului cauzat, con- 
cilierii dintre infractor şi victimă, integrării condamnatului în viața societăţii. 

1.2. Arestul, conform art. 68 din CP al RM, este o pedeapsă privativă de li- 
bertate de scurtă durată, adică de la 3 la 6 luni, care se execută în instituţii special 
destinate ținerii sub arest în condiţiile prevăzute de Codul execuţional. Pentru 
această pedeapsă este caracteristic locul executării — instituţii speciale având o 
asemenea destinaţie, cu un regim specific, stabilit de legislaţia execuţional-pena- 
lă, diferite de cele unde se execută pedeapsa închisorii sau detenţiunea pe viaţă. 

Ca şi în cazul altor pedepse, Codul penal stabileşte anumite restricții şi 
condiţii privind categoria de persoane cărora le poate fi aplicată această pe- 
deapsă. Astfel, arestul nu poate fi aplicat persoanelor care nu au atins vârsta de 
16 ani, femeilor gravide, precum şi femeilor care au copii în vârstă de până la 
8 ani (alin. (3) al art. 68 din CP al RM). Militarii execută pedeapsa cu arest în 
camera de arest a comenduirii militare (alin. (4) al art. 68 din CP al RM). 

Fiind o pedeapsă principală, arestul poate fi aplicat doar dacă este indicat 
în sancţiunea articolului din Partea specială. Totodată, el poate fi aplicat în caz 
de eschivare cu rea-voinţă a condamnatului de la munca neremunerată în folo- 
sul comunităţii sau de eschivare cu rea-voinţă de la achitarea amenzii. În cazul 
aplicării arestului în locul muncii neremunerate în folosul comunității sau al 
eschivării cu rea-voinţă a condamnatului de la munca neremunerată, termenul 
de arest poate fi mai mic de 3 luni (alin. (2) al art. 68 din CPal RM). 

Instanţa de judecată poate fixa arestul şi în cazul aplicării unei pedepse 
mai blânde decât cea prevăzută de lege (art. 79 din CP al RM). 

Potrivit unor autori, în condiţiile actuale ale societăţii arestul poate fi apli- 
cat în cazurile infracțiunilor uşoare!5, pentru a-l face pe infractor să înțeleagă 
ce înseamnă pedeapsa şi că poate urma o privare de libertate şi mai îndelunga- 
tă; arestul poate fi aplicat în deplină măsură persoanelor care au săvârşit pen- 
tru prima dată astfel de infracțiuni, ce nu sunt grave, care nu trebuie private de 
libertate pe un termen îndelungat, dar care totodată trebuie să simtă rigoarea 
legii penale!*. Nu susţinem opinia dată, deoarece aceasta, cel puţin, nu este în 
concordanţă cu elaborările criminologice de ultimă oră şi cu o recomandare 
a Consiliului Europei din 1992 care a consacrat o serie de măsuri alternative 
închisorii, destinate în particular să limiteze recurgerea la pedepse privative 
de libertate pe termen scurt, al căror caracter nociv este menţionat de majo- 
ritatea specialiștilor. Pedepsele privative de libertate de scurtă durată izolează 
condamnatul de familie, serviciu, de cercul de prieteni şi cunoştinţe, ceea ce 
de multe ori este un proces ireversibil, în final, neputând fi atinsă reintegrarea 
socială a condamnatului. În lumina argumentelor expuse, aplicarea arestului 
pentru săvârşirea pentru prima dată a unei infracțiuni uşoare sau mai puţin 
grave nu este justificată în raport cu gravitatea faptelor comise şi cu posibilita- 
tea atingerii scopurilor pedepsei. 

1.3. Trimiterea într-o unitate militară disciplinară. Acest tip de pedeapsă 
a fost cunoscut şi de Codul penal din 1961, însă cu utilizarea altor termeni — ba- 
talion disciplinar. Conform art. 69 din CP al RM, “militarilor care, în timpul 
îndeplinirii serviciului militar în termen, au săvârşit infracțiuni li se poate apli- 
ca trimiterea într-o unitate militară disciplinară, în cazurile prevăzute de lege, 
pe un termen de până la 2 ani, precum şi în cazurile în care instanţa de judecată, 
ţinând cont de circumstanţele cauzei şi de persoana condamnatului, găseşte de 
cuviinţă să aplice, în locul pedepsei cu închisoare pe un termen de până la 2 ani, 
trimiterea într-o unitate militară disciplinară pe acelaşi termen”. 

În esență, aceasta este o modalitate a pedepsei închisorii, căreia îi este 
specific un regim de executare particular. Regimul de activitate al unității 
disciplinare, modul şi condiţiile de ispăşire a pedepsei respective sunt regle- 
mentate de Regulamentul unităţii disciplinare a Forţelor Armate”. Pentru 





15 Codul penal al Republicii Moldova. Comentariu, Sub red. lui A. Barbăneagră, Arc, Cen- 
trul de Drept al Avocaţilor, Chişinău, 2003, p. 176. 


A. HaymoB, Poccuiickoe yzornonoe npao. O6waa uacmo, BEK, Moca, 1997, c. 384-385. 

17 Hotărârea Guvernului 1171/05.11.2001 privind aprobarea Regulamentului şi efectivului 


unității disciplinare a Forţelor Armate, Monitorul Oficial al Republicii Moldova, nr. 133- 
135/1225, 08.11.2001. 

această pedeapsă este specific faptul că ea se aplică doar militarilor în termen 
şi se execută în locuri speciale — unități militare speciale, organizate în cadrul 
armatei, care au un regim propriu special. 

Respectiv, pedeapsa dată poate fi aplicată cu respectarea următoarelor 
condiţii: 

e  Condamnatul să fie militar în termen. Celor care satisfac serviciul mili- 

tar pe bază de contract nu le poate fi aplicată pedeapsa dată; 

+  Termenulpedepsei să nu depășească 2 ani. Codul penal prevede posibi- 
litatea aplicării pedepsei date pentru săvârşirea de infracțiuni, de unde 
rezultă că acest termen de 2 ani poate însemna şi o pedeapsă finală 
pentru săvârşirea câtorva infracțiuni. De asemenea, legea nu se referă la 
anumite infracțiuni, militarul putând fi condamnat atât pentru infrac- 
ţiuni militare, cât şi de altă natură; 

+ Pentru stabilirea pedepsei date, aceasta trebuie să fie (1) prevăzută de 
lege (se are în vedere ca pedeapsa dată să fie indicată expres în sanc- 
ţiunea articolului respectiv din Partea specială, ceea ce are loc în cazul 
majorităţii infracțiunilor militare) sau (2) să fie aplicată de către instan- 
ţa de judecată la individualizarea pedepsei. În acest ultim caz, instanța 
de judecată o poate totuși aplica la discreţia sa unui militar în termen, 
chiar dacă trimiterea într-o unitate militară disciplinară nu este indica- 
tă în calitate de pedeapsă în sancţiunea articolului, însă particularităţile 
circumstanțelor cauzei şi persoana infractorului permit acest lucru. 
Această opțiune este posibilă doar dacă trimiterea într-o unitate milita- 
ră disciplinară se aplică în locul pedepsei cu închisoarea pe un termen 
de până la 2 ani, calculul fiind o zi de închisoare pentru o zi de trimitere 
într-o unitate militară disciplinară. 

Cu toate cele menţionate anterior, Codul penal stabilește restricţii cu pri- 
vire la înlocuirea acestor pedepse: trimiterea într-o unitate militară discipli- 
nară în locul închisorii nu poate fi aplicată față de persoanele care au executat 
anterior o pedeapsă privativă de libertate. Când trimiterea la unitatea discipli- 
nară nu este prevăzută de lege pentru infracțiunea comisă, pentru a dispune 
executarea pedepsei într-o astfel de unitate, instanţa judecătorească va trebui 
să țină seama de fapta comisă, de toate împrejurările cauzei şi de persoana in- 
fractorului şi, în special, să aprecieze dacă reeducarea infractorului se poate 
face în condiții mai potrivite în unitatea militară disciplinară decât în locurile 
de deţinere obişnuite!S. 





15 Explicații teoretice ale codului penal român, p. 51. 

Unitatea disciplinară este dislocată separat de alte unități militare ale gar- 
nizoanei. Perioada în care militarul a ispăşit pedeapsa într-o unitate militară 
disciplinară nu se include, de regulă, în termenul general al serviciului militar. 
Condamnaţii care execută această pedeapsă îşi păstrează statutul de militari. 

Principalele mijloace de corijare şi reeducare a condamnaților sunt: mo- 
dul şi regimul de ispăşire a pedepsei, stabilite în unitatea disciplinară, munca 
social-utilă, acțiunile educative şi pregătirea de luptă şi militară. Militarii con- 
damnaţi la această pedeapsă sunt antrenați obligatoriu la muncă. 

Condamnațţii recunoscuţi de către comisia medico-militară inapţi pentru 
îndeplinirea serviciului militar pe motive de boală sunt propuşi de către coman- 
dantul unităţii instanţei de judecată pentru a fi eliberaţi de ispăşirea pedepsei 
sau eliberaţi din unitatea disciplinară, cu înlocuirea părţii neexecutate a pe- 
depsei cu o pedeapsă mai blândă. În cazul adoptării uneia dintre aceste decizii, 
persoanele vizate sunt demobilizate din serviciul militar înainte de termen. 

Antecedentele penale ale militarilor condamnaţi la deținerea în unitatea 
disciplinară se sting după executarea integrală a pedepsei sau eliberarea con- 
diționată înainte de termen. 

1.4. Închisoarea constă în privarea de libertate a persoanei vinovate de 
săvârşirea unei infracțiuni prin izolarea impusă acesteia de mediul normal 
de viaţă şi plasarea ei, pe baza hotărârii instanţei de judecată, pe un anumit 
termen într-un penitenciar (alin. (1) al art. 70 din CP al RM). Închisoarea este 
una dintre cele mai severe pedepse din categoria celor principale, care se ca- 
racterizează în mod esenţial prin două trăsături — izolarea forțată de societate 
a condamnatului şi instituirea unui regim bine reglementat de executare a 
acestei pedepse. 

În general, această pedeapsă dură trebuie aplicată doar atunci când, ţinând 
cont de gravitatea infracțiunii săvârşite şi de personalitatea condamnatului, 
instanța de judecată va ajunge la concluzia că făptuitorul prezintă un pericol 
sporit pentru societate şi doar prin izolarea lui se va putea asigura inviolabi- 
litatea valorilor şi intereselor protejate de legea penală. Prin această izolare 
societatea urmărește, în mod prioritar, atingerea scopului de incapacitare a 
pedepsei: plasarea condamnatului într-un penitenciar exclude în mare parte 
posibilitatea săvârşirii de către el a unor noi infracţiuni. 

În cazul închisorii, concomitent cu privarea condamnatului de libertate, 
are loc şi limitarea substanţială a altor drepturi: dreptul la muncă în totalitatea 
aspectelor sale (libera alegere a genului de activitate, timpul de muncă etc.), 
dreptul de a alege şi a fi ales etc. 

Conform alin. (2) al art. 70 din CP al RM, închisoarea se stabileşte pe un 
termen de la 6 luni la 25 de ani (alin. (2) al art. 70 din CP al RM). Acest termen 

maxim al închisorii se reduce până la 15 ani atunci când infracțiunea a fost 
comisă de către un minor în vârstă de până la 18 ani la momentul săvârșirii ei 
(alin. (3) al art. 70 din CP al RM). 

Totodată, în cazul stabilirii unei pedepse definitive în cazul unui concurs 
de infracțiuni, limita maximă a pedepsei cu închisoarea se ridică la 30 de ani, 
iar în cazul unui cumul de sentinţe, limita maximă nu poate depăşi termenul 
de 35 de ani (alin. (4) al art. 35 din CP al RM). 

Potrivit alin. (5) al art. 70 din CP al RM, în cazul înlocuirii pedepsei deten- 
ţiunii pe viaţă cu o pedeapsă mai blândă, cu titlu de grațiere (art. 108 din CPal 
RM), se aplică închisoarea pe un termen de 35 de ani. 

La aplicarea pedepsei închisorii, instanța de judecată indică în sentința de 
condamnare tipul penitenciarului în care condamnatul își va ispăşi pedeapsa. 
Conform cu art. 72 din CP al RM, acestea sunt: de tip deschis; de tip semiîn- 
chis; de tip închis. 

În penitenciare de tip deschis îşi execută pedeapsa persoanele condamnate 
la închisoare pentru infracțiuni săvârşite din imprudenţă, iar în penitenciarele 
de tip semiînchis îşi execută pedeapsa persoanele condamnate la închisoare 
pentru infracțiuni uşoare, mai puţin grave şi grave, săvârşite cu intenţie. 

În penitenciare de tip închis îşi execută pedeapsa persoanele condamnate 
la închisoare pentru infracţiuni grave şi excepţional de grave, precum şi per- 
soanele care au săvârșit infracțiuni ce constituie recidivă (alin. (4) al art. 72 
din CP alRM). 

Potrivit alin. (5) al art. 72 din CP al RM, persoanele care nu au atins vârsta 
de 18 ani îşi execută pedeapsa cu închisoarea în penitenciare pentru minori, 
ţinându-se cont de personalitatea condamnatului, de antecedentele sale penale 
şi de gradul prejudiciabil al infracţiunii săvârşite. După cum vedem, legiuito- 
rul stabileşte o dependenţă între situația minorului şi posibilitatea ca acesta să 
execute pedeapsa într-un penitenciar pentru minor. Altfel spus, dacă acesta 
are antecedente penale, predispoziţii pentru comportări antisociale sau dacă, 
de exemplu, a comis o infracţiune deosebit de gravă sau excepțional de gravă, 
atunci instanţa de judecată poate să-i stabilească şi executarea pedepsei într-un 
penitenciar pentru adulţi. Acest lucru nu ni se pare potrivit, deoarece minorii, 
în special în cazul executării pedepsei privative de libertate, trebuie să fie izolați 
de adulți. În sprijinul acestei idei vine şi lit. c) a art. 37 din Convenţia cu privire 
la drepturile copilului”, conform căruia “...orice copil privat de libertate va fi 

Convenţia ONU cu privire la drepturile copilului, adoptată la New York la 20.11.1989 (în 
vigoare pentru Republica Moldova din 25.11.1993). 

separat de adulți — în afară de cazul când se consideră în interesul superior al 
copilului să nu se procedeze astfel...” Experienţa criminală a celor maturi in- 
fluenţează negativ personalitatea minorului, aflată în proces de formare. 

Femeile condamnate execută pedeapsa închisorii în penitenciare pentru 
femei (alin. (6) al art. 72 din CP al RM). 

Stabilirea şi schimbarea tipului de penitenciar este o competenţă exclusivă 
a instanţei de judecată. Astfel, dacă prin comportamentul său condamnatul dă 
dovadă de corijare, de reducere a pericolului pe care îl prezintă el pentru socie- 
tate, sau dimpotrivă — sporeşte pericolul, atunci, la inițiativa administraţiei in- 
stituţiei penitenciare, instanţa de judecată poate schima tipul penitenciarului 
în sensul sporirii sau alienării regimului acestuia. 

1.5. Detenţiunea pe viaţă este, conform CP al Republicii Moldova, cea mai 
severă pedeapsă din întregul sistem de pedepse aplicabile persoanelor fizice. 
În 1995 ea a fost introdusă în sistemul pedepselor din CP al RM din 1961 oda- 
tă cu abolirea pedepsei cu moartea, luându-i locul şi devenind cea mai aspră 
pedeapsă, astfel fiind păstrată şi în codul din 2002. Această pedeapsă constă în 
privarea de libertate a condamnatului pentru tot restul vieţii (alin. (1) alart.71 
din CP al RM). Detenţiunea pe viaţă poate fi stabilită numai pentru comiterea 
unei infracțiuni excepţional de grave. 

Conducându-se de principiul umanismului şi în scopul respectării conven- 
ţiilor internaționale”, legea penală, exclude femeile şi minorii din categoria de 
persoane cărora le poate fi stabilită această pedeapsă severă (alin. (3) al art. 71 
din CP al RM). Din aceleaşi considerente, persoana condamnată la detențiune 
pe viaţă poate fi liberată în anumite condiţii înainte de termen dacă a executat 
efectiv cel puţin 35 de ani de închisoare (alin. (5) al art. 91 din CP al RM). 


$2. Pedepsele complementare 


2.1. Retragerea gradului militar, a unui titlu special, a gradului de cali- 
ficare (clasificare) şi a distincţiilor de stat este o pedeapsă care poate fi apli- 
cată numai în calitate de pedeapsă complementară. În conformitate cu art. 66 
din CP al RM, “în caz de condamnare pentru o infracțiune gravă, deosebit de 
gravă sau excepţional de gravă, instanţa de judecată, ţinând cont de circum- 
stanţele săvârșirii infracțiunii, poate retrage condamnatului gradul militar, 





%  Lit.a)a art. 37 din Convenţia ONU cu privire la drepturile copilului prevede că “nici un 


copil nu va fi supus la tortură, la pedepse sau tratamente crude, inumane sau degradante. 
Pentru infracțiunile comise de persoane sub vârsta de 18 ani nu vor fi pronunţate nici 
pedeapsa capitală, nici închisoarea pe viaţă fără posibilitate de eliberare”. 

titlul special, gradul de calificare (clasificare) şi distincţiile de stat”. Această 
pedeapsă complementară nu este indicată în sentinţa articolului din Partea 
specială a codului şi instanţa o aplică atunci când o consideră necesar, ţinând 
cont de toate circumstanţele cauzei, în special de personalitatea condamna- 
tului. Aceasta este o pedeapsă cu trăsături şi amprente profund morale și se 
manifestă în pierderea anumitor drepturi, înlesniri, avantaje de care se bucură 
persoanele care au grade militare, titluri speciale, distincţii de stat etc. 

Gradul militar este o menţiune de stat care i se acordă persoanei pentru 
anumite merite în rândurile Forţelor Armate, organelor securităţii statului. 
Tipurile de grade militare (locotenent, căpitan, colonel etc.) şi ordinea de con- 
ferire a acestora sunt reglementate de legislație”. 

Titlul special este o menţiune de stat care se atribuie pentru serviciul în 
diferite organe: serviciul diplomatic, controlul vamal (plutonier al serviciului 
vamal, locotenent al serviciului vamal etc.?), organele fiscale etc. 

Gradul de calificare (clasificare) este o menţiune specială de stat care se acor- 
dă funcţionarilor publici, adică persoanelor care satisfac serviciul public în di- 
verse organe: aparatul Parlamentului şi Preşedintelui RM, aparatul Cancelariei 
de Stat, Curtea de Conturi etc. În conformitate cu Legea Republicii Moldova cu 
privire la serviciul public nr. 443-XIII din 04.05.1995, sunt stabilite trei ranguri 
cărora le corespund câte trei grade de calificare ale funcţionarilor publici: consi- 
lier de clasa I, de clasa a II-a, de clasa a III-a, consilier de stat de clasele I, a II-a, a 
III-a şi consilier de stat al Republicii Moldova, care poate fi de trei clase. 

Distincţiile de stat sunt ordinele (Ordinul Republicii, Ordinul “Ştefan cel 
Mare”, Ordinul de Onoare etc.) şi medaliile (Meritul Civic, Meritul Militar, 
“Mihai Eminescu” etc.), inclusiv jubiliare şi titlurile onorifice (Meşter-Faur, 
Om Emerit etc.), care se conferă în semn de recunoştinţă şi apreciere a merite- 
lor persoanelor fizice şi juridice (Ordinul Meritul Civic etc.)%. În conformitate 
cu art. 34 al Legii cu privire la distincţiile de stat, retragerea distincţiilor de stat 
se efectuează numai de către Preşedintele Republicii Moldova, căruia instanţa 
de judecată îi propune acest lucru în cazul în care persoana a fost condamnată 
pentru o crimă gravă. Distincţiile de stat retrase sunt restituite organului care 
se ocupă cu problemele conferirii distincţiilor de stat. 





Legea RM cu privire la obligațiunea militară şi serviciul militar al cetățenilor Republicii 
Moldova nr. 968-XII din 17.03.1992. 

Legea serviciului în organele vamale nr. 1150-XIV din 20.07.2000. 

2 Legea cu privire la distincţiile de stat ale Republicii Moldova nr. 1123-XI1 din 30.07.1992, 
Monitorul Oficial al Republicii Moldova, nr. 161 din 03.12.2002. 


444 DREPT PENAL. PARTEA GENERALĂ 





Instanţa de judecată care a adoptat sentința de retragere a gradului militar, 
a unui titlu special, a gradului de calificare (clasificare) şi a distincţiilor de stat 
remite o copie a sentinţei de condamnare organului care a conferit persoanei 
condamnate gradul sau distincţia respectivă, care, la rândul său, operează 
modificările respective, adică exclude condamnatul din actele care atestă con- 
ferirea acestor grade sau distincții. 


$3. Pedepsele care pot fi aplicate atât ca pedepse principale, 
cât şi ca pedepse complementare 


3.1. Amenda, în conformitate cu alin. (1) al art. 64 din CP al RM, este o 
sancțiune pecuniară ce se aplică de către instanţa de judecată în cazurile şi în 
limitele prevăzute de CP. Deci, amenda este o restrângere a drepturilor patrimo- 
niale ale condamnatului, care se manifestă în reducerea patrimoniului său. În 
prezent, amenda este una dintre cele mai răspândite tipuri de pedepse, atât în le- 
gile penale, cât şi în practica judecătorească, în majoritatea jurisdicțiilor lumii. 

Amenda poate fi aplicată atât ca pedeapsă principală, cât și ca una comple- 
mentară. Ea se stabileşte în unităţi convenţionale, actualmente fiind egală cu 
20 de lei (alin. (2) al art. 64 din CP al RM). În caz de modificare a cuantumului 
unității convenţionale, ca bază se ia mărimea acesteia la momentul săvârşirii 
infracțiunii. 

Mărimea amenzii pentru persoanele fizice se stabileşte în limitele de la 
150 la 1000 de unităţi convenţionale, în funcţie de caracterul şi de gravitatea 
infracțiunii săvârşite, ţinându-se cont de situația materială a celui vinovat. 
Pentru infracțiunile săvârşite din interes material (furt, jaf, tâlhărie etc.), 
prin care infractorul a urmărit scopul să se îmbogăţească în acest mod ilicit, 
limita maximă a amenzii este de 5000 de unităţi convenționale. În acest caz, 
la aplicarea amenzii legiuitorul a prevăzut două criterii de bază care trebuie 
luate în consideraţie la individualizarea pedepsei — caracterul şi gravitatea in- 
fracțiunii săvârşite şi situația materială a vinovatului. Caracterul şi gravitatea 
infracțiunii săvârşite depind de categoria în care este încadrată infracțiunea de 
către legiuitor (art. 16 din CP al RM), de forma intenționată sau imprudentă a 
vinovăţiei, de consecinţele cauzate prin săvârşirea infracţiunii. La aprecierea 
situației materiale a vinovatului trebuie să se ţină cont de mărimea veniturilor 
condamnatului, de numărul persoanelor aflate în întreținere, de alți factori 
care determină situaţia sa materială. 

În caz de eschivare cu rea-voinţă a condamnatului de la achitarea amenzii 
stabilite ca pedeapsă principală sau complementară, instanța de judecată poate 

să înlocuiască suma neachitată a amenzii cu arest sau închisoare în limitele 
termenelor prevăzute la art. 68 sau 70 din CP al RM. În astfel de cazuri de 
înlocuire a pedepselor, o lună de arest sau închisoare se calculează pentru 50 
de unităţi convenţionale (alin. (5) al art. 64 din CP al RM). Condamnatul se 
eschivează cu rea-voinţă atunci când îşi schimbă locul de trai şi nu anunţă or- 
ganele care supraveghează executarea pedepsei, când ascunde sau nu declară 
veniturile din care poate fi percepută amenda. 

Cazurile de eschivare cu rea-voinţă trebuie deosebite de cele în care con- 
damnatul nu este în stare să plătească amenda stabilită din condiţii obiective 
(lipsa salariului sau a altor venituri, starea materială grea condiționată de nu- 
mărul mare de persoane aflate în întreţinere sau care sunt bolnave etc.). Potrivit 
prevederilor din CP, în situaţia dată, instanţa de judecată poate să înlocuiască 
suma neachitată a amenzii cu munca neremunerată în folosul comunității, cal- 
culându-se 60 de ore de muncă neremunerată în folosul comunităţii pentru 50 
de unităţi convenţionale de amendă (alin. (7) al art. 64 din CP al RM). 

În calitate de pedeapsă complementară, amenda poate fi aplicată numai în 
cazurile în care ea este prevăzută ca atare pentru infracțiunea corespunzătoare 
(alin. (2), (3), (4) ale art. 189; alin. (3) al art. 190). 

3.2. Privarea de dreptul de a ocupa anumite funcţii sau de a exercita o 
anumită activitate constă în interzicerea de a ocupa o funcţie sau de a exercita 
o activitate de natura aceleia de care s-a folosit condamnatul la săvârşirea in- 
fracțiunii (alin. (1) al art. 65 din CP al RM). Legea nu prevede, după exemplul 
altor legislații”, tipul funcţiei sau natura, genul de activitate care cad sub in- 
terdicţie. Acestea pot fi diverse: fie o funcţie în organele de stat sau obşteşti, fie 
activități profesionale, de întreprinzător sau de altă natură. Singurul criteriu 
stipulat de lege de identificare a funcţiei sau activității asupra cărora pot fi 
impuse restricții din partea instanţei de judecată este utilizarea funcţiei sau 
activităţii la săvârşirea infracţiunii. Se are în vedere că infractorul utilizează 
statutul funcţiei, drepturile şi avantajele pe care le acordă aceasta în facilitarea 
comiterii infracțiunii (fiind lucrător vamal, el a facilitat comiterea unei contra- 
bande), sau că pe parcursul activităţii sale este comisă infracțiunea imputată 
(în cursul activităţii de întreprinzător a fost comisă o evaziune fiscală). 

Aplicarea acestui tip de pedeapsă este determinată în mod principal de ne- 
cesitatea prevenirii recidivei din partea persoanelor care au comis infracțiuni 





2 Art. 47 din CP al Federaţiei Ruse prevede că privarea de dreptul de a ocupa anumite 


funcţii sau de a exercita o anumită activitate constă în interzicerea de a ocupa funcţii în 
organele de stat, în organele autoadministraţiei publice locale sau de a practica o anumită 
activitate profesională sau de a altă natură. 

în legătură cu funcția ocupată de ele sau cu activitatea profesională. Această 
pedeapsă poate fi extrem de efectivă, de exemplu, dacă este aplicată persoane- 
lor condamnate pentru înșelarea clienţilor, luarea de mită sau pentru infrac- 
ţiuni de corupţie, infracțiuni contra siguranţei transporturilor”. 

Privarea de dreptul de a ocupa anumite funcţii sau de a exercita o anumită 
activitate poate fi stabilită de instanţa de judecată pe un termen de la 1 la 5 ani. 

Legea prevede că această pedeapsă poate fi aplicată atât ca principală, cât şi 
ca complementară. În ultimul caz Codul penal instituie unele condiţii în ceea 
ce priveşte aplicarea ei. Privarea de dreptul de a ocupa anumite funcţii sau de a 
exercita o anumită activitate poate fi aplicată ca pedeapsă complementară şi în 
cazurile când nu este prevăzută în calitate de pedeapsă pentru infracțiunile din 
Partea specială a codului, dacă, ținând cont de caracterul infracțiunii săvârşite 
de cel vinovat în timpul îndeplinirii obligaţiilor de serviciu sau în timpul exer- 
citării unei anumite activităţi, instanţa de judecată va considera imposibilă pă- 
strarea de către acesta a dreptului de a ocupa anumite funcţii sau de a exercita 
o anumită activitate. În consecință, dacă această pedeapsă nu este indicată în 
sancţiunea articolului respectiv în calitate de pedeapsă complementară, instanța 
de judecată totuşi o poate aplica, însă cu condiţia că a ajuns la concluzia (ţinând 
cont de infracțiunea săvârşită, de personalitatea condamnatului, de rolul func- 
ției sau al activităţii în facilitarea săvârşirii infracțiunii) privind imposibilitatea 
păstrării dreptului de a ocupa funcţia sau a desfăşura activitatea în cauză. 

În funcţie de tipul pedepsei principale pe care o însoţeşte când ea este 
aplicată în calitate de pedeapsă complementară, legea stabileşte momentul de 
la care trebuie să înceapă calcularea acesteia. La aplicarea pedepsei privative 
de dreptul de a ocupa anumite funcţii sau de a exercita o anumită activitate în 
calitate de pedeapsă complementară la amendă sau muncă neremunerată în 
folosul comunităţii, termenul ei se calculează de la data rămânerii definitive a 
hotărârii, iar la aplicarea ei în calitate de pedeapsă complementară la arest, la 
trimiterea într-o unitate militară disciplinară sau la închisoare, termenul ei se 
calculează din momentul executării pedepsei principale. 

În cazul aplicării acestei pedepse instanța nu o poate dispune în general, ci 
trebuie să specifice expres funcţia (tipul de funcţie: funcţie de conducere în or- 
ganele de stat, administrator al valorilor materiale, funcții educative etc.) care se 
interzice a fi ocupată sau genul de activitate care nu mai poate fi desfăşurat. 





2 Kypc yeonoenozo npasa. O6maa uacmo. Ilona pen. KysnenoBoii, TaxKkoBoă, 3eprrarlo, 


MockBa, 1999, rom 2, c. 35. 

Secţiunea a III-a. CATEGORIILE DE PEDEPSE APLICATE 
PERSOANELOR JURIDICE 


Promotorii ideii privind iresponsabilitatea penală a persoanelor juridice 
invocau în mod tradițional imposibilitatea de a aplica o “pedeapsă” unei enti- 
tăți juridice, concept admisibil doar pentru persoanele fizice. Cu certitudine 
că unele sancţiuni de natură pur fizică, care tind să producă suferinţe sau să 
elimine delincventul, prin natura lor nu sunt susceptibile de a fi aplicate per- 
soanelor juridice. Astfel de pedepse sunt închisoarea sau pedeapsa cu moar- 
tea. Între timp însă penologia s-a dezvoltat şi este în măsură să furnizeze 
soluţii la această problemă, astfel încât acest moment de discuţie nu mai poate 
fi folosit ca argument în respingerea răspunderii penale a persoanelor juridice. 
În ceea ce priveşte spectrul de pedepse, fundamentul acestui argument a fost 
zdruncinat serios de experiența unor legislații străine (din Franța, Olanda, 
SUA, Anglia, Belgia etc.), care conţin un arsenal întreg de pedepse şi măsuri 
de siguranţă aplicabile, nu fără eficacitate, persoanelor juridice. Codul penal 
al Franţei prevede un şir de pedepse capabile să frapeze persoana juridică în 
toată amploarea şi activitatea sa, de exemplu: amenda; dizolvarea; interdicția, 
cu titlu definitiv sau pe o durată de cel mult 5 ani, de a exercita direct sau in- 
direct una sau mai multe activităţi profesionale sau sociale; plasarea sub supra- 
veghere judecătorească; închiderea, definitivă sau pe o durată de cel mult 5 ani, 
a unei sau a mai multor unităţi ale întreprinderii care au servit la comiterea 
faptelor criminale; excluderea accesului la piețele publice, cu titlu definitiv 
sau pe o durată de cel mult 5 ani; confiscarea specială; interzicerea de a emite 
cecuri; afişarea sentinţei sau difuzarea ei prin mass-media”. 

În acest context, spectrul de pedepse din Codul penal al Republicii Moldo- 
va — care cuprinde doar trei pedepse (amenda, dizolvarea şi privarea de dreptul 
de a exercita o anumită activitate) — este extrem de redus, ceea ce transformă 
sarcina individualizării răspunderii penale şi a pedepsei, puse în fața judecă- 
torului, într-o chestiune extrem de dificilă. În plus, Codul penal stabileşte o 
singură pedeapsă principală - amenda -—, celelalte două (dizolvarea şi privarea 
de dreptul de a exercita o anumită activitate) fiind pasibile de a fi aplicate atât în 
calitate de pedepse principale, cât şi complementare. În consecinţă, în timp ce 





%  R. Hidalgo, G. Solomon, P. Morvan, Entreprise et responsabilite penale, Paris, L.G.D.]., 
1994, p. 56. 

V. Grosu, Persoana juridică şi pedeapsa penală // Revista naţională de drept, 2002, 
nr. 4 (19), p. 39. 

pentru persoanele fizice vectorul este orientat spre tratamentul social al delinc- 
venţei (munca neremunerată în folosul comunităţii, retragerea gradului militar, 
a unui titlu special etc.), în cazul persoanelor juridice asistăm la repunerea în 
practică sau la reabilitarea unei sancțiuni pure şi dure?, ce afectează fie existen- 
ţa (lichidarea persoanei juridice), fie activitatea sau patrimoniul grupului. 
Suntem de părerea că un spectru suficient de larg de pedepse, dintre care 
nu ar lipsi nici cele dezonoratoare (publicarea sau difuzarea sentinţei de con- 
damnare), ar constitui un adevărat instrument de combatere a criminalității 
persoanelor juridice, capabil să realizeze, ca şi în cazul persoanelor fizice, o 
individualizare maximă a pedepsei în scopul îndeplinirii sarcinilor acesteia. 


$1. Amenda 


În conformitate cu alin. (4) al art. 64 din CP al RM, mărimea amenzii 
pentru persoanele juridice se stabileşte în limitele de la 500 la 10000 de unităţi 
convenţionale, în funcție de caracterul şi de gravitatea infracțiunii săvârşite, 
de mărimea daunei cauzate, luându-se în considerare situația economico-fi- 
nanciară a persoanei juridice. Amenda se aplică numai ca pedeapsă principală 
(alin. (2) al art. 63 din CP al RM). Cu toate că cuantumul amenzii şi metoda 
determinării lui pentru persoanele juridice diferă de cel al persoanelor fizice, 
amenda nu este o pedeapsă specifică persoanelor juridice. 

Amenda pare a fi pedeapsa principală căreia, în viziunea noastră, datorită 
simplităţii sale de a fi aplicată practic, autorii îi rezervă rolul de bază în sancțio- 
narea persoanelor juridice în scopul curmării delincvenţei lor. Fiind o sancţiu- 
ne pecuniară, amenda constituie o atentare directă la patrimoniul persoanei ju- 
ridice condamnate. În urma aplicării acestei pedepse, persoana juridică devine 
debitor cu o sumă anumită de bani, care sărăceşte patrimoniul său%. 

Totodată, aplicarea amenzii îi permite judecătorului să individualizeze pe- 
deapsa, ţinând cont de “caracterul şi gravitatea infracțiunii săvârşite, de mă- 
rimea daunei cauzate, luându-se în considerare situaţia economico-financiară 
a persoanei juridice”. Deci, în multe cazuri, în funcţie de situaţia economico- 
financiară a persoanei juridice, judecătorul va putea “manevra” cuantumul 
amenzii. Situația economico-financiară a persoanei juridice care influențează 





%  B. Bouloc, Gencralites sur les sanctions applicables aux personnes morales || Revue des 


Socistes, 1993, No. 2, p. 328. 
P. Le Cannu, Les sanctions applicables aux personnes morales en raison de leur responsa- 
bilite penale // Les PA, 1993, No. 120, p. 12. 

mărimea amenzii poate fi determinată în funcţie de bilanţul societăţii (active 
şi pasive), de numărul de tranzacţii (cifra de afaceri), de rezultatele auditu- 
lui contabil, precum şi de alte reguli contabile. Numai practica va permite a 
cunoaşte elementele ce vor fi luate în seamă la aprecierea situației economico- 
financiare care va influența mărimea amenzii. 

Codul prevede totodată că în caz de eschivare cu rea-voinţă de la achitarea 
amenzii fixate a persoanei juridice care desfăşoară activitate de întreprinzător, 
instanța de judecată poate să înlocuiască suma neachitată a amenzii cu urmă- 
rirea patrimoniului. 

Este evident că amenda, ca pedeapsă, are multe merite penologice. Unul 
dintre ele este că ea practic nu necesită cheltuieli de administrare, spre deose- 
bire de alte pedepse, cum ar fi lichidarea persoanei juridice. În context corpo- 
rativ, amenda mai are un avantaj tradițional direct legat de natura întreprin- 
derii. Conform teoriei prevenţiei, un infractor rațional calculează avantajele 
şi dezavantajele conformării cu legea. Penalităţile ce urmează o condamnare 
trebuie să fie suficient de mari pentru a convinge un eventual delincvent să nu 
păşească pe calea criminală. 

Or, nivelul amenzii nu trebuie să fie exagerat, altfel, povara acesteia poate 
fi trecută pe umerii salariaţilor inocenți — sub formă de venituri reduse sau de 
prețuri majorate. Chiar şi statul va fi în pierdere, prejudiciindu-i-se încasarea 
impozitelor. 

Legea penală nu reglementează lucru important, şi anume că datoria apă- 
rută în urma impunerii amenzii trebuie să constituie obiectul unei transmiteri 
universale în cadrul unei fuziuni sau separări a persoanei juridice: societatea 
absorbantă sau cele ce rezultă din separarea nu sunt subiectul infracțiunii, însă 
eventual vor plăti amenda”. 


$2. Privarea unei persoane juridice care desfăşoară 
activitate de întreprinzător de dreptul 
de a exercita o anumită activitate 


Privarea unei persoane juridice care desfăşoară activitate de întreprinză- 
tor de dreptul de a exercita o anumită activitate este a doua pedeapsă prevă- 
zută de Codul penal pentru persoanele juridice, care poate fi aplicată atât în 
calitate de pedeapsă principală, cât şi complementară. Conform art. 73, această 
pedeapsă “constă în stabilirea interdicţiei de a încheia anumite tranzacții, de 





30 Idem. 

a emite acțiuni sau alte titluri de valoare, de a primi subvenţii, înlesniri şi alte 
avantaje de la stat sau de a exercita alte activități”. 

În fine, având scopul de a limita capacitatea de acţiune a persoanelor ju- 
ridice, acest tip de pedeapsă atentează, de asemenea, la patrimoniul persoanei 
juridice, deoarece aceasta numai în urma unei activităţi, adeseori ilegale, poate 
obţine un venit substanțial. Codul penal nu stipulează genul de activitate ce 
poate fi pus sub interdicţie, însă, în principiu, trebuie înţeleasă a activitate “în 
exercițiul sau cu ocazia căreia a fost comisă infracțiunea””!. 

Făcând o analiză, observăm că sancţiunea dată conţine, de fapt, două pe- 
depse diferite. În realitate, primirea de subvenții, înlesniri şi alte avantaje de la 
stat nu constituie o activitate a persoanei juridice. Exercitarea unei activităţi este 
o iniţiativă a persoanei juridice, un gen concret de activitate care poate fi prevă- 
zut în actele de constituire a entității colective, pe când subvenţiile şi înlesnirile 
(de la plata impozitelor etc.) sunt nişte acte ale statului, care pot însoţi această 
activitate, pe baza anumitor acte normative. Activitatea persoanei juridice, care 
eventual poate fi interzisă, şi subvenţiile, înlesnirile sau avantajele acordate de 
stat constituie obiectul voinţei diferitelor subiecte de drept, ce se află pe poziţii 
opuse în relaţiile juridice şi, respectiv, sunt de natură diferită. Pe baza celor expu- 
se, ar fi mai rezonabil să divizăm această pedeapsă în două pedepse aparte. 

De notat aici şi un alt aspect: interdicţia priveşte atât vechile activităţi, ce 
urmează a fi stopate, cât şi cele noi, care nu mai pot fi întreprinse?. 

Alin. (2) al art. 73 din Codul penal prevede următoarele: “privarea de 
dreptul de a exercita o anumită activitate poate fi limitată la un anumit terito- 
riu sau la o anumită perioadă a anului şi se stabileşte pe un termen de până la 
5 ani sau pe un termen nelimitat”. 

Expresia “pe un termen de până la 5 ani sau pe un termen nelimitat” este 
echivalentă practic cu interzicerea cu titlu definitiv a activităţii în cauză. Dacă 
interzicerea temporară a unei activităţi afectează, în primul rând, patrimoniul 
întreprinderii, atunci interzicerea exercitării directe sau indirecte a unei sau a 
mai multe activităţi cu titlu definitiv sau pentru o durată de cinci ani poate duce 
deseori, la dizolvarea persoanei juridice*. În această perspectivă, la stabilirea 
termenului acestei pedepse instanţa de judecată trebuie să pornească de la sco- 
pul urmărit prin aplicarea pedepsei date: eliminarea definitivă a persoanei juri- 
dice de pe segmentul respectiv de piaţă, înlăturarea temporară a acesteia etc. 





3  P.LeCannu, Dissolution, fermeture d'etablissement et interdiction d'activites || Revue des 


Societes, 1993, No. 2, p. 346. 
Idem. 
3 J-P. Dintilhac, Des peines et de leur execution // Les PA, 1996, No. 149, p. 48. 

Interdicţia unei activităţi poate să se extindă asupra unui anumit teritoriu 
sau să prevadă o anumită perioadă a anului. În opinia noastră, acest gen de 
limitare corespunde mai curând măsurilor de siguranţă, care au drept scop 
înlăturarea unei stări de pericol şi se orientează spre viitor, de aceea ar trebui 
trecută în această categorie de consecinţe penale, susceptibilă de a fi aplicată 
persoanei juridice. Or, Codul penal nu specifică nici un fel măsuri de siguranță 
aplicabile exclusiv persoanelor juridice. 


$3. Lichidarea persoanei juridice care desfăşoară 
activitate de întreprinzător 


Lichidarea persoanei juridice care desfăşoară activitate de întreprinzător 
este cea de a treia şi ultima pedeapsă prevăzută de Codul penal care poate fi 
aplicată persoanelor juridice. Conform alin. (1) al art. 74, lichidarea persoa- 
nei juridice care desfăşoară activitate de întreprinzător constă în dizolvarea 
acesteia, cu survenirea consecinţelor prevăzute de legislaţia civilă. Ea poate fi 
aplicată atât în calitate de pedeapsă principală, cât și complementară. 

Suntem de părerea că sintagma “lichidarea persoanei juridice” ar trebui 
înlocuită cu alta — “dizolvarea persoanei juridice” —, deoarece anume aceasta 
din urmă, conform Codului civil, deschide procedura de lichidare (art. 86 din 
CC), în cadrul căreia sunt satisfăcute cerinţele patrimoniale ale creditorilor, 
se încasează amenzile, inclusiv cele impuse în calitate de pedeapsă penală, se 
împart între fondatori bunurile ce rămân. În urma încheierii procedurilor ce 
urmează dizolvarea, are loc lichidarea persoanei juridice, care se soldează 
cu radierea ei din registrul în care se înregistrează aceste subiecte de drept 
(art. 99 din CC). Acestea ar trebui să fie “consecinţele prevăzute de legislația 
civilă” despre care este vorba în art. 74 din Codul penal, deoarece ar fi incorect 
şi contrar înseşi legislații civile a condamna persoana juridică direct la lichi- 
dare, fără să se ţină cont de interesele salariaţilor, creditorilor şi ale statului în 
luarea unei astfel de decizii. 

Pedeapsa în cauză este un echivalent al “pedepsei capitale” şi reprezintă 
sancţiunea cea mai gravă, motiv din care această pedeapsă capitală a persoa- 
nelor juridice ar trebui să fie aplicată în cazuri excepționale. Iată de ce conside- 
răm că regula stabilită la alin. (2) al art. 74 din Cod, conform căreia “lichidarea 
persoanei juridice se stabileşte în cazul în care instanța de judecată constată că 
gravitatea infracțiunii săvârşite face imposibilă păstrarea unei atare persoane 
juridice, şi prelungirea activităţii ei”, este prea liberală şi necesită a fi restrânsă. 
Este necesar a se stabili alte criterii ce ar restrânge sfera de aplicare a pedepsei 

în cauză, deoarece ea nu este benefică societăţii în întregime, provocând dis- 
ponibilizarea salariaţilor şi creşterea şomajului; făcând ca terțe persoane să 
sufere de pe urma unei eventuale creşteri de preţuri ca rezultat al micşorării 
concurenţei, deoarece prestatorul de servicii sau de mărfuri a fost scos de pe 
piaţă, din afaceri; desigur, va pierde şi statul, în urma neîncasării impozitelor. 

În viziunea noastră, legislatorul însuşi ar trebui să stabilească anumite 
restricții de aplicare a pedepsei în cauză, drept exemplu servindu-ne, în unele 
momente, Codul penal francez. Conform art. 131-139 ale noului Cod penal 
francez, “dizolvarea se aplică atunci când persoana juridică a fost creată sau... 
deturnată de la obiectul său pentru a comite fapte incriminate”. 

Prima ipoteză în virtutea căreia persoana juridică poate fi lichidată este 
cazul când ea a fost creată pentru a comite infracțiuni, deci atunci când însăşi 
existența persoanei juridice este frauduloasă. În acest context, va trebui de re- 
ţinut activitatea reală a persoanei juridice, şi nu scopul legal declarat al creării 
sale. În această ipoteză, crearea persoanei juridice corespunde cu manifestarea 
voinţei de a facilita comiterea infracțiunilor, iar aplicarea pedepsei capitale 
corespunde cu dorinţa de a exclude o posibilă constituire a unui ecran, care ar 
permite persoanelor fizice să comită infracțiuni fără a fi pedepsite“. 

O altă ipoteză în virtutea căreia poate fi reținută aplicarea acestei “pedep- 
se capitale” se referă la cazul în care persoana juridică a fost deturnată de la 
obiectul său pentru a comite infracțiuni. Aceasta presupune că obiectul deter- 
minat licit nu este respectat, cel puţin parțial, fiind schimbat şi redirecționat 
spre o activitate criminală. 

Considerăm că concluzia privind “gravitatea infracțiunii săvârşite care 
face imposibilă păstrarea persoanei juridice şi prelungirea activităţii ei” tre- 
buie să se întemeieze anume pe aceste criterii — fie că persoana juridică nu 
mai practică în mod prioritar o activitate licită, ci există pe baza veniturilor 
obținute pe cale ilegală, fie că persoana juridică în genere a fost creată pentru 
a servi unor scopuri criminale. 

Capitolul XVIII 


INDIVIDUALIZAREA PEDEPSELOR 


Secţiunea |. CONSIDERAȚII GENERALE 


$1. Conceptul și necesitatea individualizării pedepselor 


Pentru ca o pedeapsă concretă să-şi atingă scopul, ea trebuie aleasă şi doza- 
tă astfel încât, prin fiecare din funcţiile sale, să realizeze un efect maxim. 

Operația de adaptare a pedepsei în raport cu fiecare infracţiune şi cu 
fiecare infractor, în vederea realizării scopului ei, poartă denumirea de in- 
dividualizare a pedepsei. 

Instituţiei individualizării pedepselor îi este consacrat Capitolul VIII din 
Codul penal al Republicii Moldova (art. 75-88). 

Pentru ca politica penală a ţării noastre, privită sub aspectul acţiunii de 
combatere a criminalităţii, să-şi atingă obiectivul — reducerea treptată a feno- 
menului infracţional —, este necesar ca fiecare pedeapsă să-şi îndeplinească, 
prin constrângerea pe care o implică, funcţiile sale, căci numai astfel scopul 
pedepsei va putea fi atins. 

Dar orice pedeapsă îşi poate îndeplini în mod eficient aceste funcţii, in- 
fluențând conduita celui condamnat — şi nu numai a lui —, doar dacă este adec- 
vată, adaptată unui caz concret. Aceasta înseamnă că, la stabilirea genului, 
cuantumului şi modului său de executare, trebuie să se ţină seama de un an- 
samblu de date, împrejurări şi situaţii specifice, care, în cazul supus judecății, 
caracterizează conținutul concret al infracțiunii, condiţiile în care fapta a fost 
săvârşită şi persoana făptuitorului. Pe de altă parte, adecvarea pedepsei la un 
anumit caz impune ca, pe parcursul executării acesteia, regimul de executare 
să fie adaptat — înăsprit sau îmblânzit, menţinut sau, eventual, înlăturat — în 
raport cu modul în care cel condamnat reacționează faţă de condiţiile de deţi- 
nere şi de influența educativă a pedepsei. 

O pedeapsă este, așadar, aptă a-şi îndeplini funcţiile şi realiza scopul — 
contribuind prin aceasta la înfăptuirea obiectivelor politicii penale - numai 
dacă atât în faza judecății, cât şi în faza executării este perfect individualizată. 

Individualizarea pedepsei este un principiu fundamental al dreptului pe- 
nal, totodată fiind unul dintre instrumentele de realizare practică a politicii 
penale. 

$2. Forme de individualizare a pedepselor 


Individualizarea pedepselor este o problemă complexă, la a cărei solu- 
ţionare concurează, în mod succesiv, legiuitorul, judecătorul şi administraţia 
penitenciară. Legiuitorul determină in abstract — ţinând seama de necesitățile 
apărării sociale şi având în vedere, în măsura posibilului, varietatea ipotezelor 
ce se pot ivi - pericolul social al fiecărui tip particular de infracţiune şi de 
răspundere penală pe care urmează să o antreneze săvârşirea acesteia; jude- 
cătorului îi revine obligaţia să stabilească in concret, în raport cu o anumită 
infracțiune săvârşită şi cu un infractor determinat, gravitatea reală a celei din- 
tâi şi pericolul particular al celui de-al doilea; integrându-se în aprecierile ge- 
nerale ale legiuitorului; administraţiei penitenciare - în cooperare, când este 
cazul, cu organele judiciare - îi incubă, în fine, sarcina de a adapta regimul de 
detenţie persoanei condamnatului şi chiar de a corecta in mitius opera jude- 
cătorului, făcând să înceteze executarea pedepsei atunci când, cel condamnat 
fiind îndreptat, deținerea sa în continuare nu se mai justifică!. 

Astfel, în doctrina penală se face distincţia între individualizarea ce se rea- 
lizează în faza de elaborare a legii şi prevederii limitelor pedepselor, în faza de 
aplicare a pedepsei şi cea în faza de executare a pedepsei. Corespunzător acestor 
faze sunt cunoscute următoarele trei forme de individualizare a pedepselor: 

1) individualizarea legală; 

2) individualizarea judiciară (judecătorească); 

3) individualizarea administrativă. 

Individualizarea legală a pedepselor este înfăptuită de către legiuitor, în 
însuşi momentul elaborării legii penale, prin stabilirea felului şi a limitelor 
pedepselor, precum şi a măsurii în care acestea pot fi modificate sub influența 
cauzelor de agravare sau de atenuare. 

În concret ea se materializează în: 

1) prevederea cadrului general al pedepselor, a naturii şi limitelor generale 
ale fiecărei pedepse în concordanţă cu principiile aplicării pedepselor 
penale; 

2) prevederea pedepsei pentru fiecare infracţiune în funcție de gradul de 
prejudiciabilitate al acesteia, determinat de importanţa valorii sociale 
ocrotite şi de vătămarea la care este supusă această valoare; 

3) prevederea cadrului şi a mijloacelor legale în care se vor realiza celelalte 
forme de individualizare, judiciară şi administrativă. 





1 Şt. Daneş, V. Papadopol, op. cit. p. 79. 

Individualizarea judiciară sau judecătorească a pedepsei o realizează instan- 
ţa de judecată şi se materializează prin aplicarea pedepsei concrete infractorului 
pentru fapta comisă, în funcţie de gradul concret de prejudiciabilitate al faptei, de 
periculozitatea infractorului, de împrejurările concrete atenuante ori agravante 
în care s-a săvârşit infracțiunea sau care caracterizează persoana infractorului. 

Individualizarea judiciară se realizează în cadrul şi în limitele determinate 
prin individualizarea legală şi, spre deosebire de aceasta din urmă - care rea- 
lizează numai prevenirea generală —, individualizarea judiciară realizează atât 
prevenirea generală, cât şi prevenirea specială prin constrângerea şi reeduca- 
rea pe care pedeapsa concretă o are asupra infractorului. 

Individualizarea administrativă. Este denumită astfel după organele ad- 
ministrative care o realizează în faza de executare a pedepsei închisorii. Indivi- 
dualizarea administrativă a pedepsei închisorii se realizează în cadrul oferit de 
individualizarea legală şi cea judiciară, în funcţie de gravitatea pedepsei aplica- 
te, de starea de recidivă, de conduita condamnatului în locul de deținere ş.a. 

Individualizarea administrativă nu se rezumă la regimul de executare, 
ci priveşte şi durata executării efective a pedepsei, care poate fi modificată la 
propunerea organelor administrative prin acordarea graţierii ori a eliberării 
condiţionate?. 

Individualizarea administrativă se realizează în cadrul stabilit de Codul 
penal al Republicii Moldova şi de Codul de executare al Republicii Moldova, 
adoptat la 24 decembrie 2004. 


Secţiunea a II-a. INDIVIDUALIZAREA JUDICIARĂ A PEDEPSELOR 


$1. Generalităţi 


Individualizarea judiciară, fiind o parte a activităţii de aplicare a legii pe- 
nale, nu se poate înfăptui decât pe baza, în condiţiile şi în limitele stabilite de 
lege. Legiuitorul, care nu poate adapta el însuşi pedeapsa fiecărui caz concret, 
fixează, în schimb, anumite coordonate în cadrul cărora urmează a se realiza, 
de către judecători, operaţia de stabilire şi aplicare a pedepsei concrete. Aceste 
coordonate alcătuiesc, împreună, cadrul legal al individualizării judiciare. 

Un prim element al cadrului legal în care se înfăptuieşte individualizarea 
judiciară a pedepsei îl reprezintă însuşi cadrul general al pedepsei, care cu- 





2  C. Mitrache, Cr. Mitrache, op. cit., p. 359. 

prinde, enumerate într-o anumită ordine, totalitatea pedepselor aplicabile în 
dreptul nostru penal, precum şi limitele generale ale acestora. 

Cadrul general de pedepse, prevăzut în art. 62 şi 63 din CP al RM, cuprin- 
de trei categorii de pedepse - principale, complementare şi care se pot aplica 
atât ca pedepse principale, cât şi ca pedepse complementare. 

Un alt element component al cadrului legal al individualizării judiciare îl 
constituie felul pedepselor prevăzute de lege pentru fiecare infracţiune şi limi- 
tele speciale ale acestora. 

Călăuzindu-se după gradul de prejudiciabilitate al fiecărui tip de infrac- 
ţiune, după dezaprobarea pe care faptele de acest fel le trezesc în conştiinţa 
socială, după necesităţile de apărare împotriva fiecărei categorii de infracțiuni 
ş.a. legiuitorul selectează din rândul pedepselor ce alcătuiesc cadrul general 
de pedepse pe acele pe care le consideră adecvate necesităţilor de combatere 
a fiecărui tip particular de infracțiune şi stabileşte, totodată, pentru fiecare 
dintre pedepsele alese un minim şi un maxim special. Pedepsele selectate şi 
limitele speciale stabilite reprezintă, în concepţia legiuitorului, reacția represi- 
vă corespunzătoare gravităţii tuturor faptelor concrete ce s-ar putea subsuma 
tipului de infracțiune avut în vedere şi particularităţilor tuturor persoanelor 
ce le-ar putea săvârşi. 

În cadrul legal al individualizării judiciare intră, în al treilea rând, diferite 
cauze de agravare sau de atenuare a pedepsei. 

Pentru a se realiza o cât mai deplină concordanţă între reacţia represivă, 
pe de o parte, şi modificările pe care le imprimă gradului de prejudiciabilitate 
al infracţiunii şi periculozităţii infractorilor anumite stări, situații sau împre- 
jurări, pe de altă parte, legiuitorul a identificat, din imensa multiplicitate a 
acestora, pe acele cărora le corespunde întotdeauna un anumit pericol social, 
atribuindu-le prin lege efecte agravante sau atenuante. 

Exigenţele impuse de principiul legalităţii nu se rezumă la cerința ca indivi- 
dualizarea pedepsei să se facă în limitele unui cadru legal. Pe lângă aceasta, mai 
este necesar şi ca individualizarea judiciară să se realizeze prin folosirea unor 
mijloace şi pe baza unor criterii de apreciere de asemenea determinate de lege. 


S2. Mijloace și criterii de individualizare a pedepselor 


lege, judecătorilor, în vederea stabilirii genului, cuantumului şi modului de 
executare a pedepsei, cele mai adecvate fiecărui caz concret. Fiecare mijloc are 

Judecătorii au posibilitatea, în cazul când legea prevede pedepse alterna- 
tive, să se fixeze asupra oricăreia dintre acestea; pot să stabilească cuantumul 
pedepsei principale între minimul şi maximul stabilit; să reducă pedeapsa sub 
minimul stabilit, ca efect al constatării unor circumstanţe atenuante; pot - în 
cazurile şi în condiţiile stipulate de lege — să stabilească pe lângă pedeapsa 
principală şi pedepse complementare. Legea acordă judecătorilor largi posibi- 
lităţi şi în ceea ce priveşte stabilirea modului de executare a pedepselor: ei pot, 
în cazul îndeplinirii unor cerinţe legale, să suspende condiționat executarea 
pedepsei, pot să dispună ca cel condamnat, militar în termen, să execute pe- 
deapsa, sub o anumită limită, într-o închisoare militară ş.a. 

Alegerea mijloacelor de individualizare nu se face însă arbitrar, judecătorii 
fiind obligaţi să ţină cont de anumite criterii prevăzute de lege. 

Criteriile de individualizare a pedepselor sunt acele categorii de date şi 
elemente după care instanța de judecată este obligată, potrivit legii, să se că- 
lăuzească în activitatea de individualizare judiciară a pedepsei. 

Individualizarea pedepsei este, din punctul de vedere al judecătorului care 
o efectuează, un proces interior, strict personal, dar ea nu este totuşi un proces 
arbitrar, subiectiv, dimpotrivă, ea trebuie să fie rezultatul unui examen obiec- 
tiv al întregului material probatoriu, studiat după anumite reguli și criterii 
determinate precis. 

În funcţie de sfera lor de incidenţă, criteriile de individualizare sunt gene- 
rale şi speciale. Criteriile generale trebuie luate în considerare, fără excepţie, 
cu ocazia efectuării oricărei operaţii de individualizare judiciară, în timp ce 
criteriile speciale devin incidente doar la aplicarea pedepsei în unele cazuri 
particulare (de ex., în legătură cu sancţionarea participanţilor (art. 83 din CP 
al RM) sau cu aplicarea pedepsei pentru recidivă de infracțiuni (art. 82 din 
CP al RM)). 

Potrivit alin. (1) al art. 75 din CP al RM, criteriile generale de individuali- 
zare sunt următoarele: 

1) limitele de pedeapsă fixate în Partea specială a Codului penal; 

2) dispoziţiile Părţii generale a Codului penal; 

3) gravitatea infracțiunii săvârşite; 

4) motivul infracțiunii săvârşite; 

5) persoana celui vinovat; 

6) circumstanţele cauzei care atenuează ori agravează răspunderea; 

7) influența pedepsei aplicate asupra corectării şi reeducării vinovatului; 

8) condiţiile de viaţă ale familiei celui vinovat. 

Enumerarea are caracter limitativ. 


458 DREPT PENAL. PARTEA GENERALĂ 





1. Limitele de pedeapsă fixate în Partea generală a Codului penal. În ope- 
raţia de stabilire a pedepsei, instanța de judecată trebuie să pornească de 
la limitele speciale, fixate prin lege, pentru pedeapsa aferentă infracțiunii 
săvârşite. Pedeapsa, deci, este stabilită între minimul şi maximul special fixat 
în sancţiunea articolului și care reflectă gradul de prejudiciabilitate al infrac- 
ţiunii concrete. 

2. Dispoziţiile Părții generale a Codului penal. Prevederile cuprinse în Par- 
tea generala a Codului penal sunt mult prea numeroase și eterogene - unele 
fiind evident fără nici o legătură cu pedeapsa şi aplicarea ei pentru a le avea în 
vedere la individualizarea pedepsei. Altele însă au o incidenţă directă asupra 
individualizării pedepsei şi trebuie luate în considerare în orice caz. Dintre ele: 
prevederile referitoare la acţiunea în timp şi spațiu a legii penale, prevederile 
referitoare la scopul pedepsei, prevederile referitoare la sistemul pedepselor şi 
la fiecare dintre pedepsele care îl compun, condiţiile răspunderii penale ş.a. 

3. Gravitatea infracțiunii săvârşite este evaluată în concret de către instan- 
ţa de judecată şi depinde de caracterul şi de gradul prejudiciabil al infracţiunii. 
Caracterul prejudiciabil al infracțiunii reprezintă semnul calitativ al acesteia, 
pe când gradul prejudiciabil - semnul cantitativ. Vorbind despre individuali- 
zarea pedepsei, trebuie menţionat că atât caracterul, cât şi gradul prejudiciabil 
se stabilesc în fiecare caz concret. 

Caracterul prejudiciabil al infracțiunii este determinat de obiectul de 
atentare, de valoarea şi importanţa sa socială. Spre exemplu, omorul şi furtul 
se deosebesc după obiectul de atentare, viața persoanei şi proprietatea, adică se 
deosebesc din punct de vedere calitativ, după caracterul prejudiciabil. 

Gradul prejudiciabil depinde de gravitatea faptei comise, reprezentând 
caracteristica cantitativă a faptelor infracționale ce au același caracter. Astfel, 
gradul prejudiciabil al infracțiunii depinde de mărimea și de caracterul daunei 
pricinuite obiectului de atentare, de forma vinovăţiei, motiv şi scop, de metoda 
săvârșirii infracţiunii ş.a. (de ex., jaf cu aplicarea violenţei şi fără aplicarea vio- 
lenţei; distrugerea sau deteriorarea bunurilor intenționată sau din imprudență). 

Caracterul şi gradul prejudiciabil al infracțiunii sunt stabilite ca un tot 
unitar, deoarece de caracterul infracţiunii depinde în mare măsură gradul 
prejudiciabil al acesteia. 

Astfel, gravitatea infracţiunii săvârşite depinde de un complex de elemente 
şi date concrete, specifice faptei comise, pe care instanţa de judecată trebuie să 
le examineze în fiecare caz concret. 

4. Motivul infracțiunii săvârşite reprezintă impulsul interior care determină 
hotărârea infracțională şi deci implicit comiterea infracțiunii. Existenţa motivu- 
lui în săvârşirea faptelor infracționale este apreciată ca un indiciu de normalitate 

psihică a făptuitorului. Lipsa unei motivații a faptei este un indiciu de anormali- 
tate psihică a făptuitorului, ce impune cercetarea responsabilităţii acestuia. 

Motivul săvârşirii infracțiunii constituie un element necesar pentru cu- 
noaşterea actului de conduită şi a periculozităţii infractorului cu consecinţe pe 
planul adaptării pedepsei penale față de acesta. Deci procesele psihice ce pre- 
ced infracțiunea sunt extrem de complexe şi de variate, alcătuind un ansamblu 
indivizibil, ale cărui componente au, de la caz la caz, un rol diferit în geneza 
infracţiunii, şi, pentru a evolua în mod corect gradul de prejudiciabilitate al 
fiecărei fapte în parte, este necesar să se ţină seama și de motivul infracțiunii, 
în toată complexitatea sa. 

5. Persoana celui vinovat. Dacă orice pedeapsă se aplică infractorului pen- 
tru ca, pe această cale, să se obțină intimidarea şi, în cele din urmă, reeducarea 
lui, atunci, în mod necesar, ea trebuie să fie adaptată şi persoanei celui căruia 
îi este destinată. Este un adevăr, în prezent necontestat, că aceeaşi pedeapsă nu 
produce acelaşi efect educativ asupra tuturor infractorilor cărora le este aplica- 
tă; în cazul unora ea determină transformări reale şi profunde ale conştiinţei 
individuale şi, pe cale de consecinţă, modificări statornice, de durată, ale com- 
portamentului; în cazul altora, ea are doar un efect inhibitor temporar, care 
durează numai atâta vreme cât persistă teama generată de amenințarea sa, iar 
în cazul unui alt grup de infractori, mai pervertiți, aceeaşi pedeapsă nu pro- 
duce nici un efect, nici măcar unul trecător. Or, în aceste condiţii este evident 
că pedeapsa trebuie adecvată nu numai în raport cu fapta săvârşită — care ră- 
mâne totuşi în centrul procesului de individualizare -, ci şi cu periculozitatea 
infractorului, cu gradul său de moralitate şi cu şansa de reeducare pe care el 
o prezintă. 

Formarea unei viziuni complete asupra persoanei celui vinovat impune 
luarea în considerare a dezvoltării psihofizice a acestuia, a particularităților 
psihice, a mediului în care se află acesta (condiţiile sale de viață, atitudinea sa 
în societate, în familie, la locul de muncă), pregătirea profesională, compor- 
tarea făptuitorului înainte şi după săvârşirea infracțiunii, dacă a fost sau nu 
anterior condamnat ş.a. 

Pentru a realiza o bună individualizare a pedepsei, instanţa trebuie să 
dispună de o arie cât mai largă de date privitoare la aspectele ce caracterizează 
persoana infractorului. 

6. Circumstanţele cauzei care atenuează ori agravează răspunderea. Aceste 
circumstanţe la care se referă legiuitorul prin dispoziţiile art. 76 şi 77 din CP 
al RM sunt acele stări, situaţii, împrejurări, calităţi ce ţin de infracțiune sau 
de infractor anterioare, concomitente sau subsecvente comiterii infracţiunii, 
reglementate implicit sau expres de legea penală şi care micșorează sau măresc 

gradul prejudiciabil al infracţiunii sau de periculozitate al infractorului, ate- 
nuând sau agravând răspunderea penală. 

7. Influenţa pedepsei aplicate asupra corectării şi reeducării vinovatului. 
Având în vedere persoana celui vinovat, precum şi gravitatea faptei săvârşite, 
instanța de judecată trebuie să-i stabilească o pedeapsă echitabilă, care ar fi 
contribuit la maximum la realizarea scopului pedepsei, în particular, la corec- 
tarea şi reeducarea vinovatului. Aplicarea pedepsei (categoria şi termenul ei) 
trebuie să contribuie la corectarea condamnatului, să-l rețină de la comiterea 
unei noi infracţiuni, la fel să contribuie la reîncadrarea acestuia în activitatea 
de zi cu zi, să-i dezvolte anumite calități de persoană ce ar respecta legea şi 
ordinea de drept. 

Deci, pedeapsa penală trebuie să fie aleasă astfel ca să corespundă scopului 
de corectare şi reeducare a vinovatului. Dacă aplicarea unei pedepse mai blân- 
de ar corespunde acestui scop (şi celorlalte prevăzute de art. 61 din CP al RM), 
atunci aplicarea unei pedepse mai aspre nu este rațională. 

8. Condiţiile de viaţă ale familiei celui vinovat. La stabilirea categoriei şi a 
termenului de pedeapsă acest criteriu poate influența atât pozitiv, cât şi nega- 
tiv. Spre exemplu, făptuitorul este unica persoană aptă de muncă din familie, 
care are în întreținere părinţii, copii minori sau invalizi ş.a.; ori - consumă 
permanent băuturi alcoolice, droguri, nu este angajat în câmpul muncii, îşi 
maltratează soţia şi copiii, influenţează negativ educaţia copiilor ş.a. 

Criteriile generale de invidualizare a pedepsei trebuie avute în vedere atât 
la individualizarea pedepselor principale, cât şi a celor complementare. 

Criteriile generale de individualizare a pedepsei au un caracter de genera- 
litate în ce priveşte aria de incidenţă, în sensul că de aceste criterii trebuie să se 
ţină seama nu numai în toate cazurile de stabilire şi aplicare a pedepsei, ci şi în 
toate cazurile de luare şi determinare concretă a măsurilor de siguranță. 

Criteriile generale au şi un caracter obligatoriu şi trebuie avute în vedere 
toate împreună, nu doar unele dintre ele. 


Secţiunea a III-a. CIRCUMSTANȚE ATENUANTE ȘI AGRAVANTE 


$1. Noţiunea şi clasificarea circumstanțelor 


În realizarea oricărei forme de individualizare a pedepsei, dar cu deose- 
bire în cadrul individualizării judiciare, un rol important îl au circumstanţele 
atenuante şi agravante. 

Prin circumstanţe înţelegem acele stări, împrejurări ori calităţi ce ţin 
de infracţiune sau de infractor anterioare, concomitente sau subsecvente 
comiterii infracţiunii, reglementate implicit sau expres de legea penală şi 
care micşorează sau măresc gradul prejudiciabil al infracțiunii sau de peri- 
culozitate al infractorului, atenuând sau agravând răspunderea penală. 

În funcţie de incidenţa lor asupra gradului de pericol social, toate circum- 
stanţele se clasifică în atenuante şi agravante. Asupra acestei clasificări ne vom 
opri mai detaliat în paragrafele următoare. 

După modul în care sunt stabilite circumstanţele, deosebim circumstanţe 
legale şi judiciare. 

Circumstanţele legale sunt prevăzute expres şi limitativ în lege şi implica- 
rea lor în procesul individualizării este obligatorie pentru instanța de judecată. 
Circumstanţele legale atenuante sunt prevăzute în art. 76 din CP al RM, iar 
circumstanţele legale agravante - în art. 77 din CP al RM. Circumstanţele le- 
gale pot fi generale şi speciale. Circumstanţele legale generale sunt prevăzute în 
Partea generală a Codului penal şi îşi produc efectul în cazul oricăreia dintre 
faptele incriminate ca infracţiuni în Partea specială a Codului penal. Circum- 
stanţele legale speciale sunt prevăzute în anumite situaţii în însăşi norma de 
incriminare şi ele nu produc efecte decât în cazul acelei infracțiuni în al cărei 
conţinut legal sunt prevăzute. 

Dacă aceeaşi situație de fapt realizează atât conţinutul unei circumstanţe 
legale generale, cât şi conţinutul unei circumstanţe legale speciale, va fi luată 
în considerare acea din urmă. 

Circumstanţele judiciare nu sunt determinate de lege, iar aplicarea lor este 
lăsată la aprecierea judecătorului. Ele se constată, se recunosc şi se aplică de 
către instanță în mod facultativ. 

Circumstanţele se mai clasifică şi în funcţie de alte criterii. În funcţie de 
obiectul pe care îl caracterizează, circumstanţele pot fi personale sau reale. 

Circumstanţele personale sunt legate de persoana făptuitorului şi îl carac- 
terizează sub raportul periculozităţii. Ele mai sunt denumite şi circumstanţe 
subiective. 

Circumstanţele reale, numite şi obiective, sunt legate de faptă şi influen- 
ţează gradul prejudiciabil al acesteia. 

În funcție de faptul dacă circumstanţele erau sau nu cunoscute infractoru- 
lui, acestea se clasifică în circumstanţe cunoscute infractorului şi circumstanţe 
necunoscute infractorului. 

În literatura juridică circumstanţele se mai clasifică după situarea lor în 
timp față de momentul săvârşirii infracțiunii şi pot fi: anterioare, concomitente 
şi subsecvente infracțiunii. 


462 DREPT PENAL. PARTEA GENERALĂ 





$2. Circumstanţele atenuante 


2.1. Caracteristica circumstanțelor atenuante legale 


Prin circumstanţe atenuante înțelegem acele stări, situaţii, împrejurări, 
calităţi ce ţin de infracţiune sau de infractor anterioare, concomitente sau 
subsecvente comiterii infracţiunii, reglementate implicit de legea penală și 
care micșorează gradul prejudiciabil al infracţiunii şi infractorului, ate- 
nuând răspunderea penală. 

Art. 76 din CP al RM prevede următoarele circumstanţe atenuante legale: 

a) săvârşirea pentru prima dată a unei infracțiuni ușoare sau mai puțin 

grave. 

Această circumstanţă atenuantă reprezintă îmbinarea a două condiţii: 

1) săvârşirea infracțiunii pentru prima dată; 

2) săvârşirea unei infracțiuni uşoare sau mai puțin grave. 

Prin săvârşirea infracţiunii pentru prima dată se au în vedere situaţiile 
când făptuitorul în general nu a săvârşit nici o infracțiune anterior, la fel şi si- 
tuaţiile când făptuitorul a săvârşit anterior infracţiuni, însă a expirat termenul 
prescripţiei de executare a sentinţei de condamnare (art. 97 din CP al RM), a 
expirat termenul prescripţiei tragerii la răspundere penală (art. 60 din CP al 
RM), sau antecedentele penale pentru infracțiunea săvârşită anterior au fost 
ridicate sau stinse (art. 111 din CP al RM) în ordinea stabilită de lege. 

Prin săvârşirea unei infracțiuni uşoare sau mai puţin grave, în conformi- 
tate cu art. 16 din CP al RM, putem înţelege faptele pentru care legea penală 
prevede în calitate de pedeapsă maximă pedeapsa închisorii pe un termen de 
până la 2 ani inclusiv (infracţiuni uşoare) sau până la 5 ani inclusiv (infracţiu- 
ni mai puţin grave). 

La stabilirea pedepsei aceste două condiţii trebuie luate în vedere în cumul; 

b) săvârşirea infracțiunii de către un minor. 

În aceste cazuri drept temei pentru atenuarea pedepsei servesc particula- 
ritățile psihicului minorului. Pentru săvârşirea infracțiunii ce prezintă același 
grad prejudiciabil nu trebuie pedepsiţi în aceeaşi măsură persoana adultă şi 
minorul. Deseori minorul săvârşeşte infracțiunea sub influența unei persoane 
adulte, dorind s-o imite, să demonstreze altora de ce este în stare ş.a. În afară 
de aceasta, din lipsă de experienţă şi din cauza psihicului nestabil, minorii se 
pot comporta deseori neadecvat. Or, trebuie avut în vedere că pentru corecta- 
rea minorilor, de regulă, nu este nevoie de un interval prea îndelungat de timp. 
Astfel, la stabilirea pedepsei minorilor ca circumstanță atenuantă poate servi 
însăşi vârsta făptuitorului. 

Aceste împrejurări sunt tocmai cele care permit atenuarea răspunderii mi- 
norilor, deoarece legiuitorul, luându-le în considerare, a şi stabilit săvârşirea 
infracţiunii de către un minor, ca circumstanţă atenuantă, totodată stabilind 
şi diferite înlesniri pentru aceştia la aplicarea răspunderii şi pedepsei penale 
(vezi art. 54, 93, 104 din CP al RM şa.); 

În cazul persoanelor minore, la stabilirea pedepsei este necesar să se ţină 
cont şi de circumstanţele prevăzute de art. 475 din CPP al RM. 

C) săvârşirea infracțiunii de către o femeie gravidă. 

Stabilirea acestei circumstanţe atenuante este o dovadă a realizării prin- 
cipiului umanismului, de apărare a intereselor mamei și a viitorului copil. 
Atenuarea pedepsei femeii gravide este determinată de starea psihologică 
specifică a acesteia, de emotivitatea ei sporită, de iritabilitatea sa ş.a. Oricare 
ar fi termenul, graviditatea atenuează pedeapsa în cazul săvârșirii infracțiunii 
indiferent de caracterul şi de gradul său prejudiciabil şi dacă infracţiunea are 
sau nu legătură cu graviditatea femeii. 

În afară de aceasta, la alegerea pedepsei femeii gravide, în cazul când ea a 
comis o infracțiune uşoară sau mai puţin gravă, instanţa de judecată îi poate 
amâna executarea pedepsei până la atingerea de către copil a vârstei de 8 ani 
(art. 96 din CP al RM); 

d) prezenţa copiilor minori în familia vinovatului. 

Este o circumstanță nouă pentru legislația Republicii Moldova, însă in- 
stanța de judecată o lua şi anterior în considerare la stabilirea pedepsei atunci 
când analiza persoana celui vinovat. Această circumstanţă se examinează atât 
la săvârşirea infracțiunii de către femei, cât şi de către bărbaţi. Este important 
să se stabilească faptul dacă aceşti copii minori există, dacă vinovatul ia parte 
la educarea lor, dacă îi întreține materialiceşte. De regulă, sunt consideraţi mi- 
nori copiii care nu au atins vârsta de 14 ani?. 

Această circumstanţă nu va fi considerată atenuantă dacă vinovatul este 
lipsit de drepturi părinteşti, dacă nu locuieşte timp îndelungat împreună cu fa- 
milia şi nu participă la educarea copiilor, dacă nu-i asigură din punct de vedere 
material, dacă a comis acţiuni ilegale sau amorale la adresa lor; 

e) săvârşirea infracțiunii ca urmare a unui concurs de împrejurări grele de 

ordin personal sau familial ori din motive de compătimire. 

Această circumstanță presupune săvârşirea infracțiunii sub influența 
unor factori externi (de ordin personal, familial), cărora făptuitorul nu s-a 
putut împotrivi în virtutea situaţiei create. 

Concursul de împrejurări grele poate fi diferit. Acesta poate fi legat de 
situația materială grea generată de faptul că vinovatul nu are un loc de mun- 
că, de imposibilitatea de a-și întreţine familia, de o boală gravă a vinovatului 
sau a apropiaților săi, de invaliditate, de atmosfera grea din familie sau de la 
serviciu, de comportamentul ilegal sau amoral al cuiva dintre membrii fami- 
iei şi de alte împrejurări care creează pentru vinovat o situație fără ieşire şi-l 
lipsesc de factorii de reţinere. Spre exemplu, soția, fiind maltratată permanent 
de soțul ei alcoolic, în timpul unei certe îi provoacă acestuia o vătămare a in- 
tegrității corporale. 

Concursul de împrejurări grele se consideră o circumstanţă atenuantă în 
temeiul faptului că vădeşte, de regulă, lipsa de înclinații antisociale ale celui 
vinovat, un pericol social mai redus. 

Motivul de compătimire este o noţiune nouă pentru circumstanţele atenu- 
ante. Compătimirea presupune mila provocată de durerea, de suferința cuiva. 
Un motiv de compătimire poate exista de exemplu, în cazul unui furt de bani 
pentru procurarea unui medicament foarte scump, necesar unei rude bolnave, 
atunci când este imposibil de a obţine aceşti bani altfel. 

În aceste cazuri este important a se stabili legătura cauzală dintre faptul 
care a provocat compătimirea şi săvârşirea infracțiunii; 

f)  preîntâmpinarea de către vinovat a urmărilor prejudiciabile ale infrac- 
țiunii săvârşite, repararea benevolă a pagubei pricinuite sau înlăturarea 
daunei cauzate. 

Comportamentul vinovatului, exprimat prin acțiunile sus-menţionate, 
poate fi provocat de diferite motive: mila față de victimă, frica de pedeapsă, 
căință ş.a. Oricare însă ar fi motivul, el nu are importanță penal-juridică. 
Asupra atenuării pedepsei influențează nu motivul, ci însuşi comportamentul 
celui vinovat. 

În cazul respectiv legiuitorul prevede trei forme de comportare a făptui- 
torului: 

1) preîntâmpinarea de către vinovat a urmărilor prejudiciabile ale infrac- 
țiunii săvârşite, care se exprimă prin aceea că, după comiterea faptei prejudi- 
ciabile, însă până la survenirea consecinţelor, vinovatul întreprinde anumite 
acțiuni prin care previne sau se înlătură posibilele consecinţe ale infracţiunii. 
Spre exemplu, în cazul unui accident rutier, vinovatul cheamă ambulanța pen- 
tru a acorda ajutor victimelor, sau, în caz de otrăvire, vinovatul dă victimei un 
antidot înainte ca otrava să-şi fi făcut efectul ş.a.; 

2) repararea benevolă a pagubei pricinuite poate avea loc doar după săvâr- 
şirea infracțiunii şi constă în faptul că, conştientizând comportamentul său, 
fără a se exercita vreo presiune asupra sa, vinovatul restituie benevol părții vă- 

tămate valoarea pagubei pricinuite, spre exemplu, vinovatul restituie valoarea 
bunului furat sau întoarce acel bun, dă o anumită sumă pentru tratamentul 
victimei. Alături de repararea daunei materiale, vinovatul poate repara şi dau- 
na morală, cauzată de infracțiunea săvârșită; 

3) înlăturarea daunei cauzate poate include alte acţiuni privind înlătura- 
rea daunei cauzate de vinovat, de exemplu, repararea bunului deteriorat (auto- 
mobil, casă de locuit), vinovatul îşi cere scuze ş.a. 

În literatura de specialitate toate aceste acțiuni poartă denumirea de căin- 
ță activă; 

g) căința sinceră sau autodenunţarea. 

Această circumstanță denotă faptul că vinovatul conştientizează ilegali- 
tatea acțiunilor sau inacţiunilor sale. Fiecare dintre aceste două circumstanţe 
luate separat, precum şi în cumul, reduc esenţial gradul de pericol al persoanei 
vinovate şi demonstrează că el îşi recunoaşte vinovăția, se căieşte şi doreşte să 
se corecteze. 

Căinţa sinceră se poate exprima prin aceea că vinovatul comunică orga- 
nelor de drept despre infracțiunea săvârşită, explică motivul comportării sale 
ilegale, răspunde corect la întrebările puse de ofițerul de urmărire penală, îşi 
apreciază acțiunile proprii ca negative. 

Autodenunţarea presupune că făptuitorul se prezintă benevol la organele 
de drept sau la persoanele oficiale cu o comunicare veridică asupra celor co- 
mise de el (singur sau împreună cu alți coparticipanţi). Comunicarea poate fi 
verbală sau scrisă. 

În cazul autodenunțţării, persoana nu doar se prezintă benevol la organele 
competente, ci şi povesteşte amănunțit despre faptele comise, se căieşte şi con- 
damnă propriul comportament, în cazul când organele de drept nu cunoşteau 
faptele comunicate. Dacă vinovatul comunică faptele săvârşite sub influența 
probelor acumulate sau ştiind că a fost deja demascat, aceasta nu va fi consi- 
derată autodenunţare; 

La soluționarea problemei despre considerarea autodenunţării drept cir- 
cumstanţă atenuantă, instanţele de judecată trebuie să se conducă după cerin- 
țele art. 264 din CPP al RM. 

h) contribuirea activă la descoperirea infracțiunii sau la arestarea infrac- 
torilor constă în faptul că vinovatul prezintă organelor de drept infor- 
maţii, necunoscute lor până la acest moment, povesteşte despre toate 
amănuntele cunoscute, legate de săvârşirea infracţiunii, demască pe alţi 
participanţi la infracţiune, indică locul aflării lor, locul aflării mijloace- 
lor şi instrumentelor de săvârşire a infracţiunii, a obiectelor obţinute în 
urma săvârşirii infracțiunii ş.a.; 

i) acțiunile ilegale sau imorale ale victimei, dacă ele au provocat infrac- 

țiunea. 

În asemenea cazuri acțiunile victimei servesc drept pretext pentru a săvârși 
infracțiunea. Acţiunile victimei cuprind o activitate de provocare, ce se poate 
exprima prin: violenţă fizică (lovituri, vătămări), violenţă psihică (amenința- 
re), atingere gravă a demnităţii persoanei (spre exemplu, insultă, calomnie) şi 
alte acțiuni ilegale sau imorale. Aceste acțiuni de provocare cauzează o stare 
de surescitare, de încordare nervoasă, care îi răpeşte făptuitorului posibilitatea 
de control absolut asupra acțiunilor sale. 

Această circumstanţă va fi considerată atenuantă indiferent de prezența 
sau absenţa stării de afect. Atenuarea pedepsei este preconizată de activitatea 
de provocare îndreptată spre vinovat. 

Lista circumstanțelor caracterizate mai sus nu este exhaustivă. Prin sin- 
tagma alte împrejurări, prevăzută la litera ), legiuitorul oferă instanţei de 
judecată dreptul de a lua în considerare, la individualizarea pedepsei, şi alte 
circumstanţe, ce nu sunt enumerate în art. 76 din CP al RM. Ele sunt acele 
circumstanţe judiciare atenuante a căror stabilire şi aplicare rămâne la discre- 
ţia judecătorului. În cazurile respective, în sentință trebuie să se indice care 
circumstanţe au fost considerate atenuante şi din ce motiv. Practica judiciară 
poate recunoaşte următoarele circumstanţe atenuante: starea sănătăţii celui 
vinovat, invaliditatea, merite deosebite față de patrie, munca social-utilă efec- 
tuată, întreținerea părinților inapţi de muncă ş.a. 


2.2. Efectele circumstanțelor atenuante 


Efectele circumstanțelor atenuante sunt determinate prin dispoziţiile 
alin. (1), (2) şi (5) ale art. 78 din CP al RM şi sunt aceleași indiferent dacă este 
vorba despre circumstanţe legale ori judiciare. 

Circumstanţele atenuante constatate au ca efect atenuarea obligatorie a pe- 
depsei, atenuare ce poate consta într-o reducere ori o schimbare a pedepselor 
prevăzute de lege pentru infracțiunea comisă. 

Potrivit dispoziţiilor alin. (1) al art. 78 din CP al RM, în cazul în care in- 
stanța de judecată constată circumstanţe atenuante la săvârşirea infracțiunii, 
pedeapsa principală se reduce ori se schimbă. Reducerea ori schimbarea are loc 
în funcție de pedeapsa prevăzută de lege pentru infracțiunea săvârșită. Astfel: 

a) dacă minimul pedepsei cu închisoare prevăzut la articolul corespunză- 

tor din Partea specială a Codului penal este mai mic de 10 ani, pedeapsa 
poate fi redusă până la acest minim; 

b) dacă se aplică amenda, aceasta se poate cobori până la limita de jos; 

c) dacă pentru infracțiunea săvârşită se prevede detenţiunea pe viaţă, 

aceasta se înlocuieşte cu închisoare de la 15 la 25 de ani. 

Circumstanţele atenuante produc efecte şi asupra pedepsei complemen- 
tare. În cazul în care instanța de judecată constată circumstanţe atenuante la 
săvârşirea infracțiunii, pedeapsa complementară, prevăzută de lege pentru in- 
fracțiunea săvârşită, poate fi înlăturată. 

Constatarea şi reținerea în favoarea infractorului a mai multe circumstan- 
ţe atenuante poate influența măsura până la care se poate reduce pedeapsa. În 
aşa mod, conform alin. (5) al art. 78 din CP al RM, dacă există circumstanţe 
atenuante excepționale, pedeapsa poate fi aplicată conform pedepselor art. 79 
din CP al RM (Aplicarea pedepsei mai blânde decât cea prevăzută de lege). 


53. Circumstanţele agravante 


3.1. Caracteristica circumstanțelor agravante 


Prin circumstanţe agravante înțelegem acele stări, situaţii, împrejurări, 
calităţi ce ţin de infracțiune sau de infractor anterioare, concomitente sau 
subsecvente comiterii infracțiunii, reglementate expres (limitativ) de legea 
penală şi care măresc gradul prejudiciabil al infracţiunii sau de periculozi- 
tate al infractorului, agravând răspunderea penală. 

Art. 77 din CP al RM prevede următoarele circumstanţe agravante: 

a) săvârşirea infracțiunii de către o persoană care anterior a mai săvârşit o 
infracțiune, recidivă de infracțiuni sau săvârşirea infracțiunii ca îndelet- 
nicire. 

Aceste împrejurări dovedesc că făptuitorul prezintă un grad prejudiciabil 

sporit, întrucât el nu se corectează nici chiar după ce i se aplică pedeapsa penală. 

Prin săvârşirea unei infracțiuni anterior înţelegem infracțiunea repeta- 
tă, prevăzută de art. 31 din CP al RM. Se consideră repetare a infracțiunii 
săvârşirea a două sau mai multe infracţiuni identice ori omogene, prevăzute 
de aceeaşi normă penală, cu condiţia că persoana nu a fost condamnată pentru 
vreuna dintre ele şi nu a expirat termenul de prescripţie. La fel se va considera 
repetare a infracțiunii săvârşirea a două sau mai multe infracțiuni prevăzute 
de diferite articole ale Codului penal în cazurile prevăzute expres de Partea 
specială a Codului penal (vezi alin. (4) al art. 186 din CP al RM). Infracţiunea 
continuă (art. 29 din CP al RM) şi cea prelungită (art. 30 din CP al RM) nu pot 
fi examinate ca repetare a infracțiunii. 

Recidivă de infracţiune se consideră comiterea cu intenţie a uneia sau a 
mai multe infracţiuni de către o persoană cu antecedente penale pentru o in- 

fracțiune săvârşită cu intenţie (alin. (1) al art. 34 din CP al RM). Legea are în 
vedere atât recidiva simplă, cât şi cea periculoasă (alin. (2) al art. 34 din CP al 
RM), şi cea deosebit de periculoasă (alin. (3) al art. 34 din CP al RM). 

Dacă pentru infracțiunile anterioare antecedentele penale au fost ridicate 
ori s-au stins în ordinea prevăzută de art. 111 din CP al RM, atunci la aplicarea 
pedepsei pentru săvârşirea unei noi infracțiuni, recidiva nu poate fi luată în 
considerare ca circumstanță agravantă. 

Prin săvârşirea infracțiunii ca îndeletnicire putem înţelege situaţia când 
activitatea infracțională devine sursă principală de existență a infractorului 
sau sursă suplimentară, dar esenţială. 

Nu poate fi recunoscută drept circumstanță agravantă săvârşirea infrac- 
ţiunii de către o persoană care anterior a mai săvârşit o infracțiune dacă în pri- 
vinţa infracțiunii anterioare a expirat termenul de prescripţie pentru tragere 
la răspundere penală, dacă antecedentele penale au fost stinse sau anulate sau 
dacă legea a decriminalizat acțiunea comisă în trecut, precum şi în cazurile 
când persoana a fost liberată de răspundere penală în condiţiile prevăzute de 
legea penală. 

b) provocarea prin infracțiune a unor urmări grave se ia în considerare de 
către instanța de judecată ţinându-se cont de caracterul infracțiunii 
comise şi de toate împrejurările cauzei, cum ar fi: importanţa socială 
a obiectului de atentare, mărimea daunei cauzate, prin ce anume se 
exprimă dauna cauzată ş.a. Provocarea unor urmări grave agravează 
pedeapsa nu numai în cazul săvârșirii unei infracțiuni intenţionate, ci 
şi în cazul comiterii unei infracțiuni din imprudenţă, care uneori poate 
provoca urmări mult mai grave decât cea intenționată. 

Atunci când urmările grave apar ca semn calificant al componenţei in- 
fracțiunii prevăzute de Partea specială a Codului penal, nu pot fi considerate şi 
ca circumstanță agravantă. Practica judiciară recunoaşte deseori drept urmări 
grave moartea uneia sau mai multor persoane, pieirea în masă a animalelor, 
cauzarea unei daune materiale în proporții mari ş.a. 

Gravitatea urmărilor influențează esenţial gradul prejudiciabil al faptei 
infracționale: cu cât mai grave sunt urmările, cu atât mai periculoasă este in- 
fracțiunea. Este obligatoriu faptul ca urmările să se afle în raport de cauzalita- 
te cu fapta infracțională; 

C) săvârşirea infracţiunii prin orice formă de participaţie este recunoscută 
ca circumstanţă agravantă, întrucât orice infracțiune comisă de către 
două sau mai multe persoane prezintă întotdeauna un grad sporit de 
pericol social, fiindcă întruneşte eforturile comune ale acestor persoane 
sau ale câtorva grupuri de persoane, dă posibilitatea de a comite infrac- 

ţiuni grave, pe care o singură persoană nu le-ar comite, dă posibilitatea 
de a provoca o daună considerabilă, uşurează esenţial procesul de co- 
mitere a faptei prejudiciabile, face dificilă descoperirea ei ş.a. 

Toate formele participaţiei sunt prevăzute în art. 43-47 din CP al RM: par- 
ticipaţie simplă, complexă, grup criminal organizat, organizație criminală. 

Săvârşirea infracţiunii de către oricare dintre formațiunile indicate mai 
sus este calificată ca circumstanţă agravantă pentru toți membrii acesteia, in- 
diferent de rolul jucat în săvârşirea faptei. În acelaşi timp, la individualizarea 
pedepsei vinovatului, instanța de judecată ia în considerare rolul fiecărui 
participant, caracterul şi gradul participării, importanţa acestei participări 
pentru atingerea scopului infracțiunii, pentru caracterul şi mărimea daunei 
provocate sau care ar fi putut fi provocată; 

d) săvârșirea infracțiunii din motive de dușmănie sau de ură socială, națio- 

nală, rasială sau religioasă. 

În aceste cazuri persoana este dirijată de motive josnice, de dușmănie sau 
ură socială, națională, rasială sau religioasă, iar acest motiv nu este un semn 
calificant al componenţei infracțiunii. Aici se mai pot încadra diferite mani- 
festări de dispreţ şi de ură față de persoane de altă naţionalitate, din alte pături 
sociale sau de altă rasă, care propovăduiesc o altă religie şi comiterea pe acest 
temei a infracțiunilor (spre exemplu, înjurarea sau calomnierea unei persoane 
din altă categorie socială, provocarea de lovituri, deteriorarea sau distrugerea 
bunurilor unei persoane de altă rasă, comiterea unor acțiuni huliganice față de 
o persoană de altă naționalitate ş.a.); 

€) săvârşirea infracțiunii asupra unei persoane care nu a atins vârsta de 14 

ani, faţă de o femeie gravidă sau o persoană care se află în stare de ne- 
putință. 

Faptul că vinovatul comite infracțiunea asupra unui minor, a unei femei 
gravide sau persoane care se află în stare de neputinţă denotă un grad de peri- 
culozitate sporit al acestuia, o cruzime deosebită, prezența unor calități amo- 
rale, ce necesită aplicarea unei pedepse mai aspre. 

Legiuitorul presupune în asemenea cazuri doar infracțiuni intenționate, 
când infractorul ştia cu certitudine că victima a atins vârsta de 14 ani sau că 
femeia este cu certitudine gravidă. Termenul gravidității nu are importanță. 
Prin persoană care se află în stare de neputinţă se înţelege o persoană grav bol- 
navă, bătrâni care suferă de deficienţe fizice sau psihice, persoane ce dorm sau 
care sunt în stare de inconștiență, precum şi altele care, în virtutea cauzelor 
sus-menţionate, nu pot riposta infractorului; 

£) săvârșirea infracțiunii asupra unei persoane în legătură cu îndeplinirea 

de către ea a obligaţiilor de serviciu sau obşteşti. 

În categoria persoanelor care îşi îndeplinesc obligaţiile de serviciu intră re- 
prezentanţii puterii de stat şi alte persoane oficiale, persoanele care îşi execută 
obligaţiile de serviciu pe baza contractului de muncă încheiat cu organizaţiile de 
stat, comerciale, private, a căror activitate nu contravine legislaţiei în vigoare. 

Prin îndeplinirea obligațiilor obşteşti se înţelege atât realizarea de către 
cetăţeni a unor obligații special încredințate lor, cât şi săvârşirea unor acțiuni 
din iniţiativă proprie în interesul societăţii sau pentru a curma comiterea unor 
fapte prejudiciabile, pentru a reține infractorul ş.a. 

Această circumstanţă se va recunoaște agravantă doar în cazul când săvâr- 
şirea infracțiunii este strâns legată de îndeplinirea de către victimă a obligaţii- 
lor de serviciu sau obşteşti ori de împiedicarea realizării acestor obligaţii; 

g) instigarea minorilor la săvârşirea infracțiunii sau atragerea lor la săvâr- 

şirea infracțiunii. 

Rațiunea instituirii acestei circumstanțe agravante este dublă. Pe de o 
parte, s-a urmărit a-i feri pe minori de a fi antrenați în activităţi infracționale, 
iar, pe de altă parte, s-a avut în vedere că atragerea minorilor la săvârşirea de 
infracțiuni relevă o periculozitate sporită a infractorilor adulți. 

Agravanta respectivă are incidenţă atât în caz de participaţie, cât şi în ca- 
zurile de pluralitate naturală. Nu interesează dacă minorul răspunde penal; 

h) săvârșirea infracțiunii prin acte de o deosebită cruzime sau prin batjoco- 

rirea victimei. 

Prin acte de o deosebită cruzime se înţelege producerea unor suferinţe gre- 
le şi prelungite victimei. Este vorba despre utilizarea unor mijloace şi procedee 
sălbatice, nemiloase, şi care nu sunt necesare, în mod normal, pentru produce- 
rea rezultatului infracțional. Din cauza modului nemilos și a ferocităţii cu care 
este săvârşită, infracțiunea comisă prin acte de o deosebită cruzime inspiră 
un sentiment de oroare, de groază. Astfel noțiunea “cu o deosebită cruzime” 
se îmbină atât cu metodele comiterii faptei, cât şi cu alte circumstanţe, care 
demonstrează manifestarea unei cruzimi deosebite de către vinovat. 

Semnul unei cruzimi deosebite există în cazurile în care, înainte de a curma 
viaţa sau în procesul săvârşirii omorului, victima a fost supusă torturilor, schin- 
giuirilor sau s-a săvârşit o batjocură asupra victimei sau omorul a fost săvârşit 
printr-o metodă care este îmbinată conştient cu pricinuirea unor suferinţe deo- 
sebite victimei (aplicarea unui număr mare de leziuni corporale, utilizarea unei 
toxine cu acțiune chinuitoare, arderea de viu, înecarea, lipsirea îndelungată de 
hrană, apă ş.a.). O cruzime deosebită se poate manifesta, de asemenea, prin 
săvârşirea omorului în prezenţa rudelor apropiate ale victimei, când vinovatul 
îşi dădea seama că prin acţiunile sale le pricinuieşte mari suferinţe. 

Batjocorirea victimei (poate fi un semn al deosebitei cruzimi) presupune 
acțiuni săvârşite într-o formă cinică şi brutală asupra victimei, cauzându-i su- 
ferințe morale care-i înjosesc demnitatea“. 

Pentru existența agravantei respective nu interesează dacă actele de cru- 
zime au dus prin ele însele la producerea rezultatului infracțional sau dacă 
făptuitorul le-a săvârşit doar pentru a chinui victima înainte sau în timpul 
comiterii acţiunii nemijlocit generatoare a urmării prejudiciabile. Această 
circumstanţă agravantă este incidentă, de regulă, în sfera infracţiunilor contra 
vieţii şi sănătăţii persoanei. Nu este însă exclusă nici la alte infracțiuni - de 
obicei, infracțiuni complexe, în conținutul cărora intră, ca acţiune adiacentă, 
săvârşirea de violenţe (de exemplu, tâlhăria, violul); 

i) săvârşirea infracțiunii prin mijloace care prezintă un pericol social sporit. 

Prin mijloace care prezintă un pericol social sporit se înţelege orice mij- 
loace care, prin folosire, sunt susceptibile de a produce urmări grave pentru 
un număr nedeterminat de persoane, pentru bunurile acestora ori pentru 
alte valori sociale importante şi de a crea astfel o stare de insecuritate pentru 
ambianța socială. Asemenea mijloace pot fi, de exemplu: incendiul, exploziile, 
răspândirea de substanţe toxice ori radioactive, infectarea surselor ori reţelelor 
de apă ş.a. Folosirea unor astfel de mijloace reliefează o periculozitate sporită 
a făptuitorului; 

j) săvârșirea infracțiunii de către o persoană în stare de ebrietate. 

Având în vedere că un număr mare de infracțiuni se comit când făp- 
tuitorul se află în stare de ebrietate, stare ce caracterizează negativ vinovatul, 
legiuitorul consideră starea de ebrietate drept circumstanţă agravantă, deşi 
instanța de judecată are dreptul, în funcţie de caracterul infracțiunii, să nu o 
considere ca atare. 

Starea de ebrietate este o stare ce survine în urma consumului de băuturi al- 
coolice sau de substanțe narcotice, toxice. În situaţia respectivă este vorba despre 
starea de ebrietate fiziologică, ce nu exclude responsabilitatea făptuitorului. 

La soluționarea chestiunii privind considerarea drept circumstanță agra- 
vantă săvârşirea infracțiunii în stare de ebrietate instanța de judecată trebuie să 
ia în considerare dacă prin caracterul său acțiunea criminală este legată de starea 
de ebrietate a vinovatului, precum şi de circumstanţele datorită cărora persoana 
a ajuns în această stare. Starea de ebrietate a minorului în timpul săvârşirii in- 
fracțiunii poate să nu fie considerată circumstanță agravantă mai ales dacă el a 
fost adus premeditat la această stare pentru a săvârşi infracțiunea. 





1 Codulpenalal Republicii Moldova. Comentariu, p. 194. 

k) săvârșirea infracțiunii cu folosirea armei, munițiilor, substantelor explo- 
zive ori a dispozitivelor ce le imită, a mijloacelor tehnice special pregătite, 
a substanţelor nocive şi radioactive, a preparatelor medicamentoase şi a 
altor preparate chimico-farmacologice, precum și cu aplicarea constrân- 
gerii fizice sau psihice. 

Este o agravantă destul de răspândită în prezent. Pe de o parte, vinovatul, 
folosind arma, muniţiile etc., ușurează săvârşirea acțiunilor sale infracționale, 
pe de altă parte, aceste acțiuni dăunează societăţii şi cetățenilor. Aceste două îm- 
prejurări măresc gradul prejudiciabil al faptelor comise şi agravează pedeapsa. 

Prin folosirea armei, a munițiilor, substanțelor explozive şi a altor mijloace 
se are în vedere utilizarea însuşirilor distrugătoare ale acestora, indiferent de 
gradul lor de intensitate şi de rezultatul acţiunilor lor. 

Prezintă un pericol serios acţiunile vinovatului în timpul săvârşirii in- 
fracțiunii cu aplicarea constrângerii fizice sau psihice. Constrângerea fizică se 
exprimă prin acțiuni violente îndreptate asupra victimei (cauzarea loviturilor, 
torturarea ş.a.). 

Constrângerea psihică presupune ameninţarea cu influența fizică îndrep- 
tată asupra victimei, rudelor sau persoanelor apropiate; 

|) săvârșirea infracțiunii din interes material sau cu alte intenții josnice. 

La baza conduitei umane se află întotdeauna un ansamblu de motive - ten- 
dinţe, afecte, interese, idealuri ş.a. — care determină şi susțin realizarea anu- 
mitor acţiuni sau inacţiuni. Motivul săvârșirii infracțiunii scoate în evidență 
periculozitatea persoanei infractorului, care nu poate fi trecut cu vederea 
atunci când se procedează la individualizarea pedepsei. Motivația nici unei 
infracțiuni -— fapte antisocială — nu poate fi licită; la baza oricărei infracțiuni 
se află motive care, deşi diferă în raport cu fiecare infractor şi fiecare faptă în 
parte, nu corespund normelor juridice şi morale. Cu toate că denotă concepții 
retrograde şi o mentalitate înapoiată, motivele care, în mod obişnuit, se află 
la baza săvârșirii infracțiunii nu fac necesară aplicarea unor pedepse care să 
depăşească maximul stabilit în sancțiune, ele reprezentând criterii de indivi- 
dualizare, nu însă şi cauze de agravare a răspunderii penale. 

Fac excepţie motivul de profit şi aşa-numitele “motive josnice”. Încercân- 
du-se o caracterizare a acestora, în literatura juridică s-a arătat că ele repre- 
zintă nişte impulsuri interne, profund opuse moralei, ce vădesc o mentalitate 
extrem de înapoiată, care - în absenţa unor forțe inhibitoare eficace - poate 
genera manifestări infracționale?. 





5 Şt. Daneş, V. Papadopol, op. cit., p. 213. 

Motivul de profit sau interesul material presupune tendința persoanei de a 
obţine un câştig (îmbogăţire) prin săvârşirea infracţiunii. 

Caracterizarea unor motive ca “josnice” implică aprecierea că — prin totala 
lor incompatibilitate cu morala societăţii noastre — ele depăşesc caracterul anti- 
social al impulsurilor, care, de regulă, se află la baza faptelor specifice unui anu- 
mit tip de infracțiune. Pentru a se putea stabili că infracțiunea a fost săvârşită 
din motive josnice, trebuie să se constate că făptuitorul a avut motivul şi a ur- 
mărit scopul care, în mod obişnuit, nu caracterizează infracțiunea săvârşită. 

Identificarea “intenţiilor josnice” este lăsată de lege la aprecierea jude- 
cătorilor. O enumerare completă şi limitativă, în cuprinsul legii, ar fi fost cu 
neputinţă față de diversitatea impulsurilor interne ce stau la baza acțiunilor 
omenești; dar, în afară de aceasta, chiar şi motivul poate evidenția de la caz 
la caz, în funcţie de împrejurări, o periculozitate diferită a persoanei infrac- 
torului. În general, se admite că pot avea semnificaţia unor motive josnice, în 
raport cu natura infracțiunii săvârşite şi cu particularităţile cazului concret: 
răzbunarea, invidia, răutatea, gelozia, carierismul ş.a.; 

m) săvârșirea infracțiunii profitând de starea excepţională, de calamitățile 

naturale, precum şi de dezordini de masă. 

Prin stare excepţională se poate înţelege o stare specifică, deosebită în țară, 
în regiune, stabilită pe un interval de timp determinat în virtutea unor împre- 
jurări excepționale, care permite aplicarea unor măsuri specifice pentru men- 
ţinerea ordinii. De regulă, starea excepţională preconizează instituirea unor 
organe speciale, învestite cu împuterniciri specifice, stabilirea unor măsuri 
excepţionale de apărare, extinderea competenţei organelor puterii de stat şi 
ale administraţiei publice locale. Starea excepțională este o măsură temporară 
luată pentru normalizarea situaţiei, restaurarea legalităţii şi ordinii de drept. 

Prin calamităţi naturale se înţelege o nenorocire, un dezastru care loveşte 
o întreagă colectivitate sau un număr nedeterminat de persoane. Pot fi con- 
siderate ca atare: cutremurele de pământ, inundaţiile, alunecările de teren, 
incendiile, epidemiile ş.a. 

Dezordinile de masă cuprind tulburări sociale, revolte, răscoale, pogro- 
muri, distrugeri, incendieri sau alte acţiuni violente. 

În situaţiile de acest fel, datorită condiţiilor obiective create, este posibil ca 
în unele sectoare ale vieţii sociale activitatea organelor de menţinere a ordinii 
să nu mai poată fi asigurată corespunzător, funcționarea mijloacelor de alar- 
mare să fie împiedicată ş.a. În asemenea împrejurări, se creează o ambianță 
prielnică pentru săvârşirea unor fapte prejudiciabile de către persoane insensi- 
bile la suferinţa colectivităţi. 

Pericolul social sporit al infracțiunilor săvârşite în aceste condiţii şi peri- 
culozitatea deosebită a celor care le comit sunt evidente; ele constituie rațiunea 
acestei agravante. 

Nu orice infracțiune săvârşită în împrejurările indicate la lit. m) atrage 
aplicarea acestui text, ceea ce justifică agravarea este împrejurarea, pentru a 
comite infracțiunea, că făptuitorul a profitat de situaţia creată, de starea ex- 
cepțională, de calamitatea naturală sau de dezordinile de masă, că a urmărit să 
convertească nenorocirea publică într-o sursă de profituri personale; 

n) săvârșirea infracțiunii cu folosirea încrederii acordate în virtutea funcţiei 

deținute sau în baza raporturilor contractuale. 

În această situaţie infractorul se foloseşte cu rea-credinţă de relaţiile de 
încredere acordate în scopul săvârșirii infracțiunii. Săvârşind infracțiunea, 
vinovatul este conştient că foloseşte funcția executată sau contractul încheiat, 
înşală victimele, le induce în eroare cât priveşte corectitudinea acțiunilor sale. 
După cum demonstrează practica judiciară, cel mai des astfel de infracțiuni se 
săvârşesc în sfera serviciului public, de către organele administraţiei publice 
locale, în sfera activităţii economice. Acestea sunt escrocheria, dobândirea 
creditului prin înşelăciune, pseudoactivitatea de întreprinzător ş.a. 

În conformitate cu alin. (2) al art. 77 din CP al RM dacă circumstanţele 
menţionate la alin. (1) al art. 77 din CP al RM sunt prevăzute la articolele 
corespunzătoare din Partea specială a Codului penal în calitate de semne ale 
acestor componenţe ale infracțiunilor, ele nu pot fi considerate concomitent 
drept circumstanţe agravante. 

Dacă şirul de circumstanţe atenuante, după cum s-a arătat anterior, poate 
fi lărgit şi instanța de judecată poate recunoaște ca atenuante şi alte circum- 
stanţe, atunci şirul de circumstanţe agravante nu poate fi interpretat extensiv 
şi instanţa de judecată nu poate recunoaște drept agravante alte circumstanţe 
decât cele indicate expres în art. 77 din CP al RM. 

În acelaşi timp, dacă instanţa de judecată stabileşte o circumstanţă ce 
caracterizează negativ vinovatul sau acţiunile sale, dar care nu este inclusă în 
şirul de circumstanţe agravante prevăzut de lege, ea are dreptul să o arate în 
sentință la aplicarea pedepsei ca circumstanţă care caracterizează persoana 
celui vinovat. Aprecierea particularităţilor persoanei celui vinovat permite in- 
stanţei de judecată să ia în considerare circumstanţele care nu pot fi ignorate, 
altfel ar putea fi emisă o pedeapsă neechitabilă. 

3.2. Efectele circumstanțelor agravante 


Existenţa circumstanțelor agravante - întrucât acestea influențează gra- 
dul prejudiciabil al infracţiunii sau relevă periculozitatea făptuitorului - nu 
poate rămâne fără repercusiuni asupra pedepsei. Nu este de conceput că unei 
persoane care a săvârşit fapta în circumstanţe agravante să i se aplice o pe- 
deapsă identică cu pedeapsa celei la care ea ar fi fost supusă în ipoteza că acele 
circumstanţe ar fi lipsit. 

Ca şi în cazul circumstanțelor atenuante, legiuitorul nu s-a limitat la a le 
prezenta şi a le reglementa în anumite situaţii, ci a prevăzut şi efectul pe care 
existenţa lor constatată o are asupra răspunderii penale. 

În cazul circumstanțelor agravante, agravarea răspunderii este facultativă 
pentru judecători. Potrivit prevederilor alin. (3) al art. 78 din CP al RM în 
cazul în care există circumstanţe agravante, se poate aplica pedeapsa maximă 
prevăzută la articolul corespunzător din Partea specială a Codului penal. 

Circumstanţele agravante au, deci, un efect, însă acest efect se poate ex- 
prima în mod facultativ printr-o aplicare a pedepsei maxime prevăzute în 
sancțiune, atunci când o asemenea transgresare apare cu adevărat necesară. 
Stările, împrejurările şi situaţiile ce pot înconjura săvârşirea infracțiunilor 
sunt infinite ca număr şi semnificaţie; numai plasând fapta în contextul tutu- 
ror acestor circumstanţe, se poate aprecia corect, de la caz la caz, dacă împre- 
jurările agravante existente - ele însele variate şi cu o pondere diferită - impun 
sau nu stabilirea pedepsei maxime. De aceea, sub acest aspect, legiuitorul n-a 
instituit o obligaţie, ci numai o facultate. 

Niciodată existenţa circumstanțelor agravante nu poate duce la înlocuirea 
pedepsei prevăzute de lege; închisorii nu i se poate substitui pedeapsa deten- 
țiunii pe viaţă. 

Circumstanţele agravante produc efecte numai asupra pedepselor prin- 
cipale; o pedeapsă complementară, neprevăzută de lege pentru infracțiunea 
săvârşită, nu ar putea deveni niciodată incidentă pentru motivul că fapta a fost 
comisă în circumstanţe agravante. 

Existenţa mai multor circumstanţe agravante nu atrage mai multe agravări 
succesive ale pedepsei, ci una singură. O pluralitate de circumstanţe agravante 
va reprezenta însă întotdeauna un important element de apreciere atunci când 
se va lua în considerare necesitatea aplicării pedepsei maxime. 

Dacă pentru infracțiunea săvârşită legea prevede pedepse alternative, 
instanţa trebuie, mai întâi, să se fixeze asupra uneia dintre acestea şi apoi, ra- 
portându-se exclusiv la pedeapsa aleasă, să determine efectele circumstanțelor 
agravante. 


476 DREPT PENAL. PARTEA GENERALĂ 





3.3. Concursul dintre circumstanţele agravante şi cele atenuante 


Preocuparea legiuitorului de a stabili cadrul legal de aplicare a pedepsei 
se manifestă nu numai prin prevederea efectelor pe care le au asupra pedepsei 
circumstanţele agravante sau atenuante, ci şi atunci când în aceeași cauză sunt 
concurente circumstanţele agravante şi cele atenuante. 

În cazul concursului dintre circumstanţele agravante şi cele atenuante, 
acestor două - cu efecte contrare - trebuie să li se facă o valorificare corespun- 
zătoare în operaţia de individualizare a pedepsei. 

O primă remarcă ce trebuie făcută este că orice împrejurare reţinută ca 
circumstanță agravantă sau atenuantă trebuie arătată în hotărârea instanței. 

În caz de concurs al circumstanțelor agravante şi celor atenuante, coborârea 
pedepsei până la minimul sau ridicarea ei până la maximul prevăzut la articolul 
corespunzător din Partea specială a Codului penal nu este obligatorie (alin. (4) al 
art. 78 din CP al RM). Astfel este lăsată la aprecierea instanţei de judecată stabili- 
rea duratei şi a cuantumului pedepsei în cadrul limitelor prevăzute de lege. 


Secţiunea a IV-a. APLICAREA PEDEPSEI MAI BLÂNDE DECÂT 
CEA PREVĂZUTĂ DE LEGE 


Criteriile generale de individualizare a pedepsei stabilesc regulile în 
conformitate cu care trebuie să acţioneze instanța de judecată la aplicarea 
pedepsei şi prevăd că ea trebuie aplicată în limitele sancțiunii fixate în Partea 
specială pe baza căreia se califică fapta. Această regulă generală însă cunoaşte 
şi o excepţie, ce permite posibilitatea de a aplica o pedeapsă mai blândă decât 
cea prevăzută de lege. Respectiva excepţie este binevenită în acele cazuri când 
chiar şi minimul pedepsei fixate în sancțiune este prea aspru ţinând seama de 
circumstanţele cauzei. Actualmente, aplicarea pedepsei mai blânde decât cea 
prevăzută de lege este reglementată prin art. 79 din CP al RM. 

Potrivit prevederilor alin. (1) al acestui articol, ţinând cont de circumstan- 
ţele excepţionale ale cauzei legate de scopul şi de motivele faptei, de rolul vi- 
novatului în săvârşirea infracțiunii, de comportarea lui în timpul şi după con- 
sumarea infracțiunii, de alte circumstanţe care micşorează esenţial gravitatea 
faptei şi a consecinţelor ei, precum şi de contribuţia activă a participantului la 
o infracțiune săvârşită în grup la descoperirea acesteia, instanța de judecată 
poate aplica o pedeapsă sub limita minimă, prevăzută de legea penală pentru 
infracțiunea respectivă, sau una mai blândă, de altă categorie, ori poate să nu 
aplice pedeapsa complementară obligatorie. 

În teoria dreptului penal s-a discutat timp îndelungat chestiunea referi- 
toare la ceea ce se poate înţelege prin “circumstanțe excepţionale ale cauzei”. 
Actualmente alin. (2) al art. 79 din CP al RM prevede expres că pot fi conside- 
rate excepţionale atât o circumstanţă atenuantă, cât şi o totalitate de asemenea 
circumstanţe. 

După cum reiese din prevederile legii, există trei modalități de aplicare a 
pedepsei mai blânde: 

1) aplicarea pedepsei sub limita minimă; 

2) aplicarea unei alte categorii de pedeapsă mai blândă decât cea prevăzu- 

tă de lege; 

3) neaplicarea pedepsei complementare care este obligatorie. 

Aplicarea pedepsei sub limita minimă presupune faptul că judecata aplică 
o pedeapsă de aceeaşi categorie, care este prevăzută în sancţiunea articolului 
conform căruia se califică fapta, însă sub limita minimă. Spre exemplu, sancți- 
unea alin. (2) alart. 169 din CP al RM prevede pedeapsa cu închisoare de la 3 la 
10 ani. Dacă pentru această infracțiune instanța de judecată ar aplica pedeapsa 
sub limita minimă, atunci poate stabili mai puţin de 3 ani, de exemplu 2 sau 
1 an, însă nu mai puţin de 6 luni de închisoare. Instanţa de judecată nu poate 
aplica o pedeapsă mai mică decât minimul stabilit de lege (de articolele din 
Partea generală a Codului penal) pentru această categorie de pedeapsă. Dacă 
instanţa de judecată ajunge la concluzia că este necesar a-i stabili vinovatului o 
pedeapsă sub limita minimă, prevăzută pentru această categorie de pedeapsă 
în Partea generală a Codului penal, atunci ea trebuie să-i aplice o altă categorie 
de pedeapsă mai blândă decât cea prevăzută de lege. 

La aplicarea unei alte categorii de pedeapsă mai blândă decât cea pre- 
văzută de lege instanţa de judecată se conduce de sistemul de pedepse fixat 
în art. 62, 63 din CP al RM. Pedeapsa mai blândă pe care o aplică instanța 
de judecată poate fi stabilită şi la limita ei maximă. Trebuie avut în vedere 
că pentru multe categorii de infracțiuni legea penală prevede în sancţiunea 
articolului corespunzător categorii alternative de pedepse, spre exemplu, în- 
chisoare sau amendă, sau muncă neremunerată în folosul comunităţii (vezi 
alin. (1) al art. 187 din CP al RM). În asemenea cazuri nu poate fi aplicată ca 
pedeapsă mai blândă una dintre pedepsele prevăzute alternativ în sancțiune, 
întrucât în sancţiunea articolului corespunzător este preconizată deja posibi- 
litatea aplicării uneia dintre aceste pedepse. În cazurile respective instanța de 
judecată trebuie să examineze chestiunea privind aplicarea unei pedepse mai 
blânde decât cele prevăzute în sancţiune, sau să utilizeze principiul de aplicare 
a pedepsei sub limita minimă (când sunt respectate condiţiile alin. (1) al art. 79 
din CP alRM). 

Neaplicarea pedepsei complementare obligatorii este posibilă doar în ca- 
zul acelor componenţe ale infracţiunilor a căror sancţiune prevede pedeapsa 
complementară în calitate de pedeapsă obligatorie. Spre exemplu, alin. (2) al 
art. 245; alin. (1) şi (2) ale art. 333; alin. (3)alart. 335 din CPalRM şa. 

Aplicarea pedepsei mai blânde decât cea prevăzută de lege implică obli- 
gaţia instanţei de judecată de a indica în sentinţă circumstanţele concrete ale 
cauzei pe care ea le recunoaşte drept excepţionale şi care sunt motivele aplică- 
rii pedepsei mai blânde decât cea prevăzută de lege. 

Regulile aplicării pedepsei mai blânde decât cea prevăzută de lege nu se 
răsfrâng asupra tuturor categoriilor de infracțiuni. Ele nu se aplică persoane- 
lor adulte în cazul infracțiunilor excepțional de grave sau în cazul recidivei de 
infracţiuni (alin. (5) art. 79 din CP al RM). Ele acţionează asupra anumitor ca- 
tegorii de infracțiuni, dar cu respectarea unor condiţii. În cazul condamnării 
persoanelor pentru comiterea unor infracţiuni deosebit de grave, instanța de 
judecată poate aplica o pedeapsă sub limita minimă prevăzută de legea penală, 
dar constituind cel puţin două treimi din minimul pedepsei prevăzute de Co- 
dul penal pentru infracțiunea săvârşită (alin. (3) al art. 79 din CP al RM). 

În cazul în care la comiterea unei infracţiuni grave, deosebit de grave, 
excepţional de grave sau a recidivei de infracţiuni, persoana, la data săvârşirii 
infracțiunii, nu a atins vârsta de 18 ani, instanța de judecată îi poate aplica o 
pedeapsă sub limita minimă prevăzută de legea penală, dar constituind cel 
puţin jumătate din minimul pedepsei prevăzute de Codul penal pentru in- 
fracțiunea săvârşită (alin. (4) al art. 79 din CP al RM). 

La aplicarea unei pedepse mai blânde decât cea prevăzută de lege persoanei 
vinovate de săvârşirea mai multor infracțiuni i se stabileşte mai întâi pedeapsa 
cu aplicarea art. 79 din CP al RM pentru una sau pentru fiecare infracțiune 
săvârşită, apoi se stabileşte pedeapsa definitivă conform prevederilor art. 84 
din CP al RM sau, după caz, conform art. 85 din CPalRM. 

Stabilirea unei pedepse mai blânde decât cea prevăzută de lege nu exclude 
aplicarea condamnării cu suspendarea condiţionată a executării pedepsei, dacă 
nu există interdicțiile prevăzute la alin. (3) şi (4) ale art. 90 din CP al RM. 

Art. 79 din CP al RM nu se aplică dacă acesta nu a fost aplicat la fixarea 
pedepsei pentru cel puţin o infracțiune care face parte din cumul. 

Secţiunea a V-a. APLICAREA PEDEPSEI ÎN CAZUL ACORDULUI 
DE RECUNOAȘTERE A VINOVĂŢIEI 


În ultimul timp, în contextul reformei judiciare şi de drept, legislaţia pe- 
nală şi cea procesual-penală au cunoscut transformări substanțiale impuse de 
realităţile sociale şi economice, precum şi de tendinţa de ajustare a legislaţiei la 
standardele general recunoscute. 

Procesul de reformare a legislației din Republica Moldova a trezit, în mod 
inevitabil, interesul pentru experiența pozitivă a altor țări în ceea ce priveşte 
administrarea eficientă a justiţiei penale. Examinarea acestei experienţe s-a 
soldat cu introducerea în noul Cod de procedură penală şi noul Cod penal a 
unor instituţii sau norme necunoscute mai înainte practicii şi legislaţiei națio- 
nale, dar care erau folosite în diferite ţări pe parcursul mai multor ani. 

Printre acestea se numără şi acordul de recunoaștere a vinovăţiei, care repre- 
zintă, întâi de toate, o formă procesuală nouă de soluționare a litigiilor penale. 

După unii autori, instituţia respectivă îşi are originea în perioada societăţii 
tribale, în care se admitea răzbunarea pentru vătămările personale. Acordul 
de recunoaştere a vinovăţiei a fost introdus în societăţile primitive atunci când 
s-a dovedit că un sistem de compensare era cu mult superior răfuielii private. 

Alţi cercetători au afirmat că acordul de recunoaştere a vinovăţiei “poate 
să-şi aibă originea în secolul al XVII-lea în Anglia ca mijloc de atenuare a pe- 
depselor nejustificat de aspre”. 

Majoritatea savanților susţin însă că această practică a apărut în SUA în 
secolul al XIX-lea. În perioada sa de început, această practică nu era recunos- 
cută şi se aplica pe ascuns. Cu timpul însă, ea va câştige tot mai mult teren. 

Oricum, acordul de recunoaștere a vinovăţiei este o instituţie legislativă 
nouă pentru Republica Moldova. 

Procedura privind iniţierea, încheierea, examinarea, soluționarea şi adop- 
tarea unei sentinţe în cazul acordului de recunoaştere a vinovăţiei este regle- 
mentată prin normele Codului de procedură penală al Republicii Moldova, 
art. 504-509. Aplicarea pedepsei în cazul acordului de recunoaştere a vinovă- 
ţiei este prevăzută de art. 80 din Codul penal al Republicii Moldova. 

În conformitate cu aceste prevederi, acordul de recunoaştere a vinovăţiei 
este o tranzacţie încheiată între acuzatorul de stat şi învinuit sau, după caz, in- 





6 V. Rotaru, Originea și răspândirea acordului de recunoaştere a vinovăţiei | Analele 


ştiinţifice ale USM, Facultatea de drept, nr. 6, Chişinău, 2002, p. 355. 

culpat, care şi-a dat consimțământul de a-şi recunoaşte vina în schimbul unei 
pedepse reduse. 

Acest acord prezintă, de fapt, o înţelegere, care se întocmeşte în scris, cu 
participarea obligatorie a apărătorului, învinuitului sau inculpatului în cazul 
infracțiunilor uşoare, mai puţin grave şi grave. Instanţei de judecată îi este 
interzis să participe la discuţii de recunoaştere a vinovăţiei, ea având doar 
obligaţia de a constata dacă acordul de recunoaştere a vinovăţiei a fost încheiat 
în condiţiile legii, în mod benevol, cu participarea apărătorului şi dacă există 
suficiente probe care confirmă condamnarea. În funcţie de aceste circumstan- 
ţe, instanța poate să accepte sau nu acordul de recunoaștere a vinovăţiei. 

Acordul de recunoaştere a vinovăţiei poate fi iniţiat atât de către procuror, 
cât şi de către învinuit, inculpat şi apărătorul său. EI poate fi încheiat în orice 
moment după punerea sub învinuire până la începerea cercetării judecătoreşti. 

Instanţa de judecată examinează acordul de recunoaştere a vinovăţiei în 
şedinţă publică, cu excepţia cazurilor în care, conform legii, şedinţa poate fi 
închisă. 

În cazul în care, în timpul şedinţei de judecată, instanţa se convinge de 
veridicitatea răspunsurilor date de inculpat şi ajunge la concluzia că recu- 
noaşterea vinovăţiei este făcută în mod liber, benevol, conştient, fără presiune 
sau teamă, ea acceptă acordul de recunoaştere a vinovăţiei şi admite baza fap- 
tică a infracţiunii în legătură cu care inculpatul îşi recunoaşte vinovăția. Într-o 
asemenea situaţie, instanța de judecată procedează în continuare la dezbateri 
judiciare cu privire la măsura de pedeapsă. Art. 80 din CP al RM garantează 
persoanei că recunoașterea vinovăţiei este luată în considerare de către instan- 
ţa de judecată şi pedeapsa pentru infracțiunea imputată se reduce cu o treime 
din pedeapsa maximă prevăzută pentru această infracțiune. 


Secţiunea a VI-a. APLICAREA PEDEPSEI PENTRU INFRACŢIUNEA 
NECONSUMATĂ 


Art. 81 din Codul penal prevede regula atenuării obligatorii a pedepsei 
pentru infracțiunea neconsumată. 

Practica judiciară a demonstrat că, de regulă, pentru infracțiunea necon- 
sumată se aplică o pedeapsă mai puţin aspră decât pentru o infracțiune consu- 
mată analogică. De aceea a fost necesară o reglementare concretă a aspectelor 
aplicării pedepsei pentru infracțiunea neconsumată. 

Infracţiunea neconsumată cunoaşte două etape - pregătirea şi tentativa de 
infracţiune -, care se deosebesc după caracterul de fapt al acţiunilor ce le con- 

stituie, dar şi după gradul de pericol pe care-l prezintă. Deoarece nu produc 
consecinţe prejudiciabile, aceste acţiuni se consideră mai puţin periculoase în 
comparaţie cu infracțiunea consumată. Din acest motiv legiuitorul aplică di- 
ferenţiat pedeapsa pentru infracțiunea neconsumată, deosebind pregătirea de 
infracţiune şi tentativa de infracțiune, şi stabileşte limitele formale ale aplicării 
pedepsei pentru ele. 

Mai întâi de toate, potrivit alin. (1) al art. 81 din CP al RM, la aplicarea pe- 
depsei pentru infracțiunea neconsumată se ţine cont de circumstanţele în virtu- 
tea cărora infracțiunea nu a fost dusă până la capăt. Acestea sunt următoarele: 

1. Caracterul şi gradul pericolului social al faptelor săvârşite de cel vinovat; 

2. Gradul realizării intenţiei infracționale; 

3. Cauzele datorită cărora infracțiunea n-a fost dusă până la capăt. 

Doar analizând în cumul aceste circumstanţe, în fiece caz aparte, instanța 
de judecată determină particularităţile activităţii infracţionale neconsumate 
şi soluţionează problema măsurii de pedeapsă. În afară de acestea, judecata 
trebuie să se conducă de criteriile generale de individualizare a pedepsei, pre- 
văzute în art. 75 din CP al RM. 

Pregătirea de infracțiune se consideră o acțiune mai puţin periculoasă, de 
aceea şi legea penală prevede pentru ea o pedeapsă mai puţin aspră. 

Problema dacă actele de pregătire trebuie sau nu să fie incriminate şi san- 
cţionate - ca o formă a infracțiunii - este controversată în doctrina penală 
şi e soluționată diferit în legislaţiile penale moderne. În general, pentru solu- 
ţionarea problemei incriminării pregătirii de infracțiune s-au conturat două 
teze, și anume: teza neincriminării actelor de pregătire, în opunere cu teza în- 
criminării. La rândul ei, această din urmă soluţie a fost diversificată după cum 
incriminarea actelor de pregătire ar fi nelimitată, adică s-ar impune în raport 
cu toate infracțiunile ori ar fi limitată, adică ar fi necesară numai în raport cu 
anumite infracțiuni, de regulă, în raport cu infracțiunile grave. 

Legislaţia penală a Republicii Moldova a adoptat sistemul incriminării 
limitate a actelor de pregătire, care are la bază serioase justificări din punct 
de vedere teoretic şi practic şi reale calităţi sub raportul asigurării respectării 
legalităţii şi înfăptuirii unei juste politici penale. 

Teza incriminării limitate, plecând de la noţiunea materială a infrac- 
ţiunii — act de conduită exterioară socialmente periculos -, consideră că, în 
general, actele de pregătire, fiind prin natura lor acte care creează condiţii 





7 H. O. KysnemoBa, op. cit. // CoBerckoe rocynapcrBo u npaBo, 1955, N55, c. 116; G. Anto- 
niu, Tentativa, p. 95-96. 

pentru săvârșirea unei infracțiuni, prezintă pericol pentru societate datorită 
posibilităţii de producere a urmărilor infracționale pe care ele o conţin. 

În același timp, această teză nu admite necesitatea incriminării decât în 
privința unor anumite acte de pregătire, şi anume a celor ce pregătesc săvâr- 
şirea unor infracțiuni mai grave. Doar în acest ultim caz, actele de pregătire 
prezintă un grad de pericol social suficient pentru a face ca ele să poată primi 
o caracterizare penală şi să fie incriminate ca atare. 

În sistemul incriminării limitate, legiuitorul are posibilitatea să aleagă 
în privinţa căror infracţiuni este necesară incriminarea actelor de pregătire, 
ţinând seama, pe de o parte, de gradul de pericol social al faptelor, iar pe de 
altă parte, de situaţiile în care actele de pregătire sunt mai expresive şi deci mai 
uşor de calificat şi de dovedit. 

Incriminarea actelor de pregătire este justificată atunci când, în funcție de ca- 
racterul faptei, de personalitatea infractorului şi de toate circumstanţele săvârşirii 
infracțiunii, putem afirma cu certitudine că, dacă acţiunile infracţionale n-ar fi 
fost curmate în faza de pregătire, vinovatul ar fi săvârșit infracțiuneat. 

Conform prevederilor alin. (2) al art. 26 din CP al RM, “Răspunderii 
penale şi pedepsei penale sunt supuse numai persoanele care au săvârșit 
pregătirea unei infracțiuni mai puţin grave, grave, deosebit de grave sau 
excepțional de grave”. 

Cu toate că există prevederea generală în dispoziţia art. 26 din CP al RM 
ce declară actele de pregătire incriminabile, în mod excepţional normele 
Părţii speciale a Codului penal conţin incriminări ale actelor de pregătire 
ca infracțiuni de sine stătătoare, ca fapte particulare, fără dependenţă față 
de infracțiunea căreia i-ar putea servi drept pregătire. Conform regulii ge- 
nerale, aceste acțiuni formează componenţa de infracţiune de sine stătătoare 
atunci când provoacă o daună serioasă obiectului infracțiunii sau îl pun sub 
o amenințare reală. Caracterul de eventuale acte de pregătire ale acestor fapte 
decurge din formularea textului incriminator, ca, de exemplu: “...procurarea, 
fabricarea ... ilegală a armelor şi munţilor” (art. 290 din CP al RM), “Organi- 
zarea unor bande armate în scopul atacării persoanelor juridice sau fizice...” 
(art. 283 din CP al RM) etc. 

Alături de aceste fapte, s-ar putea considera ca având rolul de acte de pre- 
gătire ale unei infracțiuni şi alte activități ilicite incriminate ca infracţiuni de 
sine stătătoare, dacă pornim de la finalitate ultimă urmărită prin săvârşirea 
acestor activităţi (de exemplu, falsul în acte publice (art. 332 din CP al RM) 





3 H.JI. lypmanoB, Cmaduu cosepmenua npecmynnenua, c. 91. 

este act preparator al uzului de fals etc.). Dar chiar şi atunci când servesc ca 
acte de pregătire pentru alte infracţiuni, aceste acte îşi păstrează individuali- 
tatea şi va exista un concurs de infracțiuni, câtă vreme legea nu va considera 
aceste concurs ca fiind o fapta unică, dar complexă. 

Acceptarea tezei incriminării actelor de pregătire impune şi luarea în 
discuţie a problemei regimului sancționat al actelor de pregătire, deoarece 
orice incriminare necesită stabilirea unei sancțiuni penale. 

În problema tratamentului sancționator al actelor de pregătire se pot for- 
mula două teze principale, fiecare dintre ele încercând o rezolvare teoretică şi 
practică a acestei probleme: teza parificării pedepsei pentru actele de pregătire cu 
pedeapsa pentru infracțiunea consumată şi teza diversificării pedepsei actelor de 
pregătire faţă de cea stabilită de lege pentru forma consumată a infracțiunii”. 

Teza parificării pedepsei pentru actele de pregătire cu pedeapsa pentru 
infracțiunea consumată consideră că, de regulă, sancţiunea pe care urmează 
să o primească actele de pregătire trebuie să fie cea stabilită de lege pentru in- 
fracțiunea faptă consumată, adică însăşi pedeapsa prevăzută de lege pentru 
acea infracțiune. 

Teza diversificării. Plecând de la principiul că gradul de pericol social 
generic al actelor de pregătire este mai scăzut decât cel al faptei consumate, 
susținătorii acestei teze consideră că deosebirea privitoare la gradul de peri- 
culozitate trebuie să fie oglindită în pedeapsa pe care o stabileşte legea pentru 
actele de pregătire. Această pedeapsă trebuie să fie inferioară celei prevăzute de 
lege pentru infracțiunea consumată. 

Potrivit acestei teze, pedeapsa pentru actele de pregătire urmează să fie mai 
mică decât pentru infracțiunea consumată nu numai ca rezultat al operaţiunii 
de aplicare a pedepsei de către judecător, ci ea trebuie să fie astfel fixată prin 
chiar dispoziţia legală generală care stabileşte pedeapsa pentru întreaga cate- 
gorie de acte de pregătire. Codul penal al Republicii Moldova a consacrat teza 
diversificării pedepsei, stabilind, prin alin. (2) al art. 81 o reducere expresă a pe- 
depsei pentru activitatea infracțională neconsumată: Mărimea pedepsei pentru 
pregătirea de infracţiune ce nu constituie o recidivă nu poate depăşi jumătate 
din maximul celei mai aspre pedepse prevăzute la articolul corespunzător din 
Partea specială a prezentului cod pentru infracțiunea consumată. De asemenea, 
pentru pregătirea de infracțiune nu poate fi aplicată detențiunea pe viaţă. 

Tentativa de infracţiune este o formă a infracţiunii neconsumate mai 
periculoasă decât pregătirea şi mai puţin periculoasă decât infracţiunea 
consumată. 





9 N. Iliescu, op. cit., p. 500. 

Problematica tentativei apare în situaţia în care legislaţia penală propune 
să incrimineze nu doar consumarea infracţiunii, adică desfăşurarea faptei 
până la producerea rezultatului şi realizarea efectivă a acestuia, ci şi atunci 
când apreciază că ar fi necesar să incrimineze şi desfăşurarea faptei înainte de 
momentul consumării şi al producerii rezultatului". 

În realitatea obiectivă, faptele încercate prezintă, la rândul lor, un pericol 
social atât prin amenințarea pe care o creează că se vor finaliza prin produ- 
cerea rezultatului prevăzut de lege, cât şi pentru că sunt relevatoare ale unei 
anumite atitudini de indisciplină socială, ale unei anumite stări de pericol a 
făptuitorului. De aceea nu este admisă de nici o legislație modernă soluţia în- 
scrisă într-o concepţie liberală extremă, care justifică incriminarea unei fapte 
doar când este consumată, deoarece numai atunci sunt periclitate ori lezate 
valorile sociale ocrotite de legea penală. Necesitatea de a ocroti anticipat valo- 
rile sociale împotriva unor acte care nu s-au consumat prin producerea unui 
rezultat, ci împotriva unor acte în curs de desfăşurare, a impus, de-a lungul 
timpului, două moduri de rezolvare în privinţa cadrului legal specific de in- 
criminare şi sancționare a tentativei. 

Într-o primă soluţie legiuitorul ar putea să considere că orice manifestare 
exterioară, îndreptată spre producerea unui rezultat ilicit, prezintă acelaşi pe- 
ricol ca şi producerea rezultatului însuşi şi ca atare trebuie incriminată întot- 
deauna, chiar dacă a fost întreruptă sau nu şi-a produs efectul. O a două soluţie 
ar fi aceea ca dintre manifestările exterioare ale făptuitorului îndreptate spre 
consumarea faptei ilicite să fie selecționate cele care reprezintă numai pregăti- 
rea comiterii faptei de cele care reprezintă executarea propriu-zisă a infracțiu- 
nii şi numai acestea din urmă să fie incriminate şi sancţionate. 

Între aceste soluţii contradictorii majoritatea legislaţiilor moderne au ac- 
ceptat-o pe aceea a incriminării actelor de executare sub forma tentativei de in- 
fracțiune, privită ca o instituţie juridico-penală independentă, făcând deosebire 
între actele de pregătire, actele de executare şi consumarea infracțiunii. Se mai 
discută însă, pe de o parte, problema dacă trebuie să fie incriminată tentativa 
tuturor infracțiunilor sau numai a acelor care prezintă o gravitate mai mare, iar 
pe de altă parte, problema dacă incriminarea tentativei trebuie să poarte asupra 
tuturor modalităţilor acesteia sau numai asupra unora dintre ele!!. 

Incriminarea distinctă a tentativei implică însă un anumit cadru legal 
specific acestei reglementări. În raport cu principiul legalității incriminării şi 





10]. Pradel, op. cit., p. 430; G. Antoniu, Tentativa, p. |. 

pedepsirii, incriminarea tentativei nu ar fi posibilă fără existența unei norme 
de incriminare, a unei fapte determinate consumate, deoarece, conceptual, 
fapta încercată presupune o raportare la fapta consumată a cărei realizare este 
încercată. Nu există tentativă în sine, ci numai tentativă de o faptă determinată 
(de exemplu, tentativa de viol, furt etc.). Fapta încercată nu este decât un mo- 
ment, un fragment, o etapă în desfăşurarea faptei consumate, de aceea depen- 
denţa faptei încercate de fapta consumată are un caracter obiectiv, întocmai ca 
legătura dintre parte şi întreg!?. 

Majoritatea legislaţiilor moderne au acceptat sistemul de incriminare a 
tentativei în care, mai întâi, există o normă de incriminare a faptei consumate, 
trăsăturile faptei încercate fiind descrise din trăsăturile faptei incriminate, în 
forma consumată din Partea specială a Codului penal. 

Incriminarea tentativei constituie recunoaşterea implicită de către legiui- 
tor că şi în acest caz există condiţiile necesare pentru a justifica sancţionarea 
unei acțiuni ilicite. Astfel, sub aspect obiectiv, există acte materiale care pre- 
zintă un pericol social (chiar dacă sunt anterioare producerii rezultatului), că 
aceste acte sunt susceptibile să aducă atingere valorilor sociale ocrotite, fiind 
foarte apropiate de momentul producerii rezultatului. Ținând seama de faptul 
că aceste acte prezintă trăsături proprii, prin care se deosebesc de cele care 
s-au finalizat prin consumarea infracțiunii, fiind acte de executare întrerupte 
ori care nu şi-au produs efectul (modalităţi sub care se înfăţişează activitatea 
materială în cazul tentativei), există suficiente temeiuri de politică penală care 
să îndreptăţească incriminarea şi sancţionarea tentativei. 

Sub aspect subiectiv incriminarea tentativei are în vedere procesul psi- 
hic care stă la baza activității materiale menţionate, proces caracterizat prin 
elementele psihice (volitive şi intelective) care formează şi substratul psihic al 
infracţiunii consumate. 

Legiuitorul din Republica Moldova se situează pe poziția concepţiei su- 
biective şi justifică incriminarea tentativei la toate infracțiunile (incriminare 
nelimitată), motivând că, din moment ce printr-o manifestare exterioară s-a 
relevat periculozitatea subiectului, se impune sancţionarea acestuia. Legislaţia 
Republicii Moldova admite însă şi ea că tentativa n-ar putea fi sancționată în 
cazul unei fapte de minimă importanţă (aplicarea prevederilor alin. (2) al 
art. 14 din CP al RM). 

În principiu, astăzi necesitatea incriminării tentativei nu mai este contes- 
tată. Toţi autorii recunosc că o politică penală raţională impune pe cât posibil 

să se prevină săvârşirea de infracțiuni, iar una dintre metodele de prevenire 
este incriminarea şi sancţionarea faptelor anterioare consumării spre a împie- 
dica producerea rezultatului!?. Această soluție se motivează şi pe baza existen- 
ţei unui pericol social al faptei neconsumate, care provoacă totuși o tulburare 
socială prin apropierea de momentul consumării şi prin temerea că autorul va 
persevera în săvârşirea faptei. 

Problema pedepsirii tentativei nu trebuie să fie confundată cu problema 
incriminării acesteia, deoarece, odată admisă, incriminarea tentativei sau a 
unora dintre modalitățile acesteia, se pune problema ce sistem de pedepsire 
trebuie prevăzut pentru tentativă. În ceea ce priveşte modul de sancționare a 
tentativei, doctrina şi legislaţia prevăd, de asemenea, mai multe soluţii. 

Potrivit concepţiei subiective, tentativa ar trebui sancționată între aceleaşi 
limite ca şi infracțiunea consumată (sistemul parificării), deoarece prin 
săvârşirea unui act de executare agentul şi-a relevat periculozitatea întocmai ca 
atunci când ar fi consumat infracțiunea. În cadrul acestei concepţii s-ar putea 
deosebi teza sancționării absolut la fel a tentativei cu fapta consumată, indife- 
rent de gradul de realizare a executării (parificarea absolută), şi teza după care 
tentativa se va pedepsi în aceleași limite ca şi infracțiunea consumată (parifi- 
carea relativă), dar, în mod concret, pedepsele ar putea diferi. 

Într-o altă concepţie (obiectivă), se justifică sancţionarea tentativei în 
limite mai reduse decât infracţiunea consumată (sistemul diversificării). Se 
argumentează că în acest caz făptuitorul, deşi a violat prevederea legală, nu 
a produs rezultatul descris în norma de incriminare, iar principiile dreptului 
penal cer ca răspunderea penală să fie proporțională cu gravitatea şi dimen- 
siunea faptului ilicit. Pe de altă parte, în infractor trebuie să se creeze motive 
inhibitoare pentru a nu mai repeta tentativa şi să ajungă la consumare, altfel 
agentului i-ar fi indiferent să continue ori să se oprească!i. Cu toate că o anu- 
mită consecvență ar pretinde că legislaţiile care se situează pe poziţiile concep- 
ţiei obiective trebuie să adopte sistemul de sancţionare a diversificării, există 
legislații de acest tip care au adoptat totuși sistemul parificării (de exemplu, 
legislația engleză şi cea franceză). 

Legislaţia penală a Republicii Moldova sancţionează tentativa de infracțiu- 
ne în conformitate cu prevederile alin. (3) al art. 81 din CP al RM care stipu- 
lează că, mărimea pedepsei pentru tentativă de infracțiune ce nu constituie 
o recidivă nu poate depăşi trei pătrimi din maximul celei mai aspre pedepse 





15  G. Antoniu, op. cit., p. 226. 

prevăzute la articolul corespunzător din Partea specială a Codului penal pentru 
infracțiunea consumată. 

Pentru tentativa de infracțiune detențiunea pe viață nu se aplică. 

Există cercetători care se pronunţă contra prevederilor legale ce ar stabili 
pedepse mai blânde pentru tentativa de infracțiune decât cele prevăzute de 
lege pentru infracţiunea consumată!*. Se consideră că aceasta ar trebui să fie 
o excepție şi nu o regulă. În cazurile necesare, instanța de judecată ar putea 
micşora pedeapsa stabilită pentru tentativa de infracţiune, făcând trimitere 
la Partea generală a Codului penal. După cum s-a stabilit deja, tentativa nu 
poate atrage aceeaşi răspundere ca şi infracțiunea consumată în virtutea lipsei 
rezultatului socialmente periculos. În acest sens, modalitatea tentativei nu are 
importanţă - nici chiar tentativa terminată, de regulă, nu poate fi echivalată 
după sancționare cu infracțiunea consumată. Modalitatea tentativei are însă o 
importanță deosebită la determinarea răspunderii în cadrul tentativei înseşi, 
în funcţie de gradul de realizare a intenţiei delictuoase şi a cauzelor ce au îm- 
piedicat consumarea infracțiunii. 

În ceea ce priveşte incriminarea diferențiată a modalităţilor tentativei, s-au 
exprimat diferite păreri. Astfel, s-ar putea concepe ca toate modalităţile ten- 
tativei să fie incriminate; potrivit unei alte opinii, ar trebui incriminate numai 
tentativa terminată şi cea neterminată, lăsându-se nesancţionată tentativa nulă. 

Legislaţia penală a Republicii Moldova a adoptat această din urmă teză, 
incriminând atât tentativa neterminată, cât şi tentativa terminată, precum şi 
tentativa nulă. 


Secţiunea a VII-a. APLICAREA PEDEPSEI PENTRU RECIDIVĂ 
DE INFRACŢIUNI 


În legislația penală a Republicii Moldova noţiunea şi tipurile recidivei sunt 
prevăzute în art. 34 din CP al RM. Astfel, se consideră recidivă comiterea cu 
intenţie a unei sau mai multe infracţiuni de către o persoană cu antecedente 
penale pentru o infracţiune săvârşită cu intenţie. 

Legea stabileşte trei tipuri de recidivă: recidiva (simplă), recidiva periculoa- 
să, recidiva deosebit de periculoasă. 

Regulile de aplicare a pedepsei penale pentru recidivă de infracțiuni nu 
sunt elucidate în art. 34 din CP al RM, ele fiind cuprinse în prevederile art. 82 





15 Ibidem, p. 189. 

din CP al RM. Această normă stabileşte și desfăşoară temeiul și limitele apli- 
cării pedepsei pentru recidivă de infracțiuni. 

Alin. (1) al art. 82 din CP al RM declară: “La aplicarea pedepsei pentru re- 
cidivă, recidivă periculoasă şi recidivă deosebit de periculoasă de infracţiuni se 
ţine cont de numărul, caracterul, gravitatea şi urmările infracțiunilor săvârşite 
anterior, de circumstanţele în virtutea cărora pedeapsa anterioară a fost in- 
suficientă pentru corectarea vinovatului, precum şi de caracterul, gravitatea şi 
urmările infracțiunii noi”. Toate aceste împrejurări pe care instanţa de judeca- 
tă le ia în considerare la aplicarea pedepsei dau posibilitatea de a individualiza 
pedeapsa, ţinând cont de datele referitoare la fapta comisă şi la persoana celui 
vinovat. 

Codul penal a introdus limitele formale pe care trebuie să le respecte instan- 
ţa de judecată, aplicând pedeapsa pentru fiecare tip de recidivă. Cu cât este mai 
periculoasă recidiva, cu atât este mai mare termenul minim ce poate fi aplicat 
persoanei. Astfel, mărimea pedepsei pentru recidivă nu poate fi mai mică decât 
jumătate, pentru recidiva periculoasă, aceasta este de cel puţin două treimi, iar 
pentru recidiva deosebit de periculoasă — de cel puţin trei pătrimi din maximul 
celei mai aspre pedepse prevăzute la articolul corespunzător din Partea specială 
a Codului penal. Dacă persoana este condamnată concomitent pentru mai multe 
infracţiuni, atunci pedeapsa definitivă pentru concurs de infracțiuni se aplică 
potrivit regulilor stipulate în art. 84 din CP al RM, însă ea nu poate fi mai mică 
decât limita prevăzută de alin. (2) al art. 82 din CP al RM, pentru fiecare tip de 
recidivă. Recidiva nu va fi prezentă în cazul în care cea de a doua sentinţă se 
emite pentru o infracțiune săvârşită până la emiterea sentinţei pentru prima in- 
fracțiune, de aceea şi pedeapsa, conform regulilor stabilite de art. 82 din CP al 
RM, nu se va aplica. 

Dacă instanţa de judecată stabileşte circumstanţe excepționale ale cauzei, 
prevăzute de art. 79 din CP al RM, ea poate aplica o pedeapsă sub limita mi- 
nimă prevăzută de legea penală doar în cazul recidivei de infracțiuni comise 
de o persoană care, la data săvârșirii infracţiunii, nu a atins vârsta de 18 ani, 
cu condiția ca ea să constituie cel puţin jumătate din minimul pentru in- 
fracțiunea săvârşită. Această prevedere a legii penale nu se răsfrânge asupra 
persoanelor adulte. 

Conform legii, instanţele de judecată nu sunt în drept să aplice condam- 
narea cu suspendarea condiţionată a executării pedepsei față de persoanele 
care au săvârşit infracţiuni deosebit de grave, excepţional de grave, precum şi 
în cazul recidivei (alin. (4) al art. 90 din CP al RM). 

Secţiunea a VIII-a. APLICAREA PEDEPSEI PENTRU PARTICIPAŢIE 


Cât priveşte modul de stabilire a pedepsei pentru diferiți participanți la 
infracţiune, în teoria dreptului penal şi în legislația penală sunt cunoscute 
două sisteme cu efecte diferite asupra răspunderii penale a acestora, şi anume: 
sistemul diversificării şi al parificării. 

În sistemul diversificării se susține că legea însăşi trebuie să prevadă dife- 
rite pedepse pentru diferiţi participanţi la infracțiune. Acest sistem porneşte 
de la ideea că între contribuţiile participanţilor există în mod obiectiv o vădită 
deosebire cantitativă şi calitativă. 

Sistemul diversificării este criticat pentru ierarhizarea formală şi abstractă 
a contribuţiilor diferiților participanţi, pentru clasificarea acestora în princi- 
pale şi secundare, mai importante sau mai puţin importante. Această ierar- 
hizare se prezintă ca neştiințifică în confruntarea ei cu realitatea, deoarece 
se poate întâmpla ca o contribuţie a unui complice să fie mai importantă - şi 
deci fapta acestuia să fie mai gravă - decât cea a autorului (de exemplu, fără 
contribuţia complicelui, autorul ar fi renunţat la faptă sau ar fi săvârşit-o în 
circumstanţe mai puţin grave). 

Prin consfinţirea aplicării unei pedepse corespunzătoare tuturor partici- 
panţilor în funcţie de rolul şi de aportul lor în comiterea infracțiunii, în litera- 
tură şi în legislaţie s-a conturat un alt sistem — pe care îl susţinem —, cel al pari- 
ficării, cu o deschidere mult mai largă, care, prin posibilitățile pe care le oferă, 
permite să se facă o mai justă individualizare a pedepsei în materia examinată. 

Potrivit sistemului parificării pedepselor, legea prevede pentru toţi par- 
ticipanţii aceeaşi pedeapsă, egală cu pedeapsa prevăzută pentru autor, iar 
eventualele diferențieri se pot face doar în cadrul operaţiei de individualizare 
judecătorească a pedepselor. 

Deşi corect în principiu, acest sistem a fost şi el criticat, întrucât se în- 
temeiază exclusiv pe coeziunea subiectivă a participanţilor, coeziune care nu 
există în realitate în mod absolut, ignorând în acelaşi timp aspectul obiectiv al 
contribuţiei diferiților participanţi la săvârşirea faptei şi diferenţierile posibile 
sub acest aspect. 

Din cele expuse mai sus ajungem la concluzia că o diferenţiere a pedepselor 
aplicate participanţilor în funcție de importanţa reală a contribuţiilor acestora 
apare ca o necesitate absolută. Acest lucru este recunoscut şi de susținătorii 
sistemului parificării, care sunt de acord că pedeapsa, care este prevăzută în 
mod egal pentru participanţi, trebuie stabilită, ținându-se seama de contribu- 
ţia reală a fiecărui participant. 

Dacă în ambele sisteme se admite necesitatea diferențierii pedepsei la apli- 
carea ei concretă, se pune întrebarea: care trebuie să fie atunci în mod direct şi 
rațional sistemul legii: cel al diversificării sau cel al parificării? 

Dintre cele două sisteme de sancţionare este preferabil acel al parificării, 
deoarece din punct de vedere normativ toți făptuitorii trebuie să fie sancțio- 
nați cu pedeapsa prevăzută de lege pentru infracțiunea săvârşită de ei'*. Pentru 
a fi eficient însă, acest sistem trebuie corectat prin luarea în consideraţie a 
naturii şi importanţei contribuţiei aduse de fiecare participant la infracțiune. 
În sistemul parificării, posibilitatea de diferenţiere în aplicarea concretă a pe- 
depsei față de participanţi funcţionează integral, fără nici un fel de limitări 
prestabilite. În sistemul diversificării, o astfel de diferenţiere este limitată, 
deoarece legea face anticipat, după criterii abstracte, o deosebire care se poate 
dovedi nejustificată. 

Prin art. 83, Codul penal al Republicii Moldova se referă la limitele răs- 
punderii penale a participanţilor la săvârşirea unei infracțiuni. Art. 83 stipu- 
lează că: “Organizatorul, instigatorul şi complicele la o infracțiune, prevăzută 
de legea penală, săvârşită cu intenţie se sancţionează cu pedeapsa prevăzută de 
lege pentru autor. La stabilirea pedepsei se ţine cont de contribuţia fiecăruia la 
săvârşirea infracțiunii, precum şi de prevederile art. 75”. 

Deci, când o faptă s-a comis în participaţie, se aplică sistemul parificării 
pedepsei. Având în vedere că toţi participanţii au săvârşit împreună aceeași 
faptă prevăzută de legea penală atât sub aspect obiectiv, cât şi subiectiv, şi cum 
pentru fapta respectivă legea prevede o anumită sancţiune, este firesc ca aceas- 
ta să se aplice tuturor participanților (parificarea legală). În anumite cazuri 
însă, ţinându-se seama de contribuţia reală a fiecărui participant la comiterea 
faptei, pedeapsa va trebui individualizată, stabilită în mod diferențiat, aşa cum 
prevede legea. Aşadar, parificarea legală se îmbină cu diversificarea judecăto- 
rească. Pe lângă aprecierea felului de contribuţie şi a aportului real, la indivi- 
dualizarea pedepsei, instanţa va trebui să țină seama şi de criteriile generale de 
individualizare a pedepsei, prevăzute de art. 75 din CP al RM. 

Dreptul penal al Republicii Moldova prevede că toţi participanţii la una 
şi aceeaşi infracțiune răspund pe baze generale şi în egală măsură. Fiecare 
participant este vinovat, fiindcă contribuţia acestora se înscrie în raportul de 
cauzalitate față de infracțiunea săvârşită de autor şi de aceea toţi poartă răs- 
pundere generală pentru consecinţele survenite datorită activităţii lor comune. 
În Republica Moldova, limitele egale de răspundere penală a participanţilor, 





15  C. Bulai, op. cit., p. 456. 

îşi găsesc expresie în calificarea identică a acțiunilor lor şi, de regulă, pe baza 
unuia şi aceluiaşi articol al Părții speciale a Codului penal. Pedeapsa aplicată 
participanţilor este, de asemenea, prevăzută de dispoziţia aceluiaşi articol”. 

Sistemul adoptat de Codul penal în vigoare este cel al parificării legale, cu 
recomandarea legală de a diferenţia pedeapsa în aplicarea ei. 

La aplicarea pedepsei instanţele de judecată trebuie să respecte anumite 
criterii, prevăzute în art. 83 şi 75 ale Codului penal, adică să ţină seama de con- 
tribuţia fiecăruia dintre participanţi la săvârşirea infracţiunii, de dispoziţiile 
Părţii generale a Codului penal, de limitele de pedeapsă fixate în Partea spe- 
cială, de gravitatea faptei, de motivul acesteia, de persoana celui vinovat, de 
circumstanţele cauzei care atenuează ori agravează răspunderea, de influența 
pedepsei asupra corectării sau reeducării vinovatului, de condiţiile de viaţă ale 
familiei acestuia, cu alte cuvinte, este vorba despre individualizarea pedepsei. 

În legătură cu aceasta apare o problemă esenţială — dacă este posibilă sta- 
bilirea unei pedepse mai aspre participanţilor decât persoanelor ce comit in- 
fracțiunile individual. O soluţie teoretică la această problemă încă nu s-a găsit. 
Unii specialiști pledează pentru o înăsprire a pedepsei pentru participanţi'. 
Mai mult decât atât, N. G. Ugrehelidze face trimitere la un oarecare principiu 
general despre pedepsirea mai aspră a persoanelor ce comit infracțiuni în parti- 
cipaţie şi critică practica judiciară de stabilire aproximativ a aceleiaşi pedepse 
ca gravitate pentru persoanele ce comit infracțiuni în participaţie şi celor ce 
acționează de sine stătător”. Alți specialiști consideră că legislaţia penală, în 
baza normelor generale, nu recunoaşte participaţia drept circumstanţă ce 
agravează răspunderea şi egalează, după pasibilitatea de pedeapsă, persoanele 
care acționează în comun cu cele care acționează individual”. 

Într-adevăr, nici art. 75 din CP al RM, nici art. 41 din CPal RM nu conţin 
careva indicaţii referitoare la stabilirea unei pedepse mai aspre participanţilor. 
Mai mult ca atât, art. 75 obligă instanţa de judecată să aplice pedeapsa în limite 
egale — limitele prevăzute de sancţiunea articolului respectiv din Partea speci- 
ală a Codului penal, care stabileşte răspunderea pentru infracțiunea săvârşită. 
Această cerinţă are un caracter general. Ea este obligatorie la stabilirea pedep- 
sei atât pentru persoana care activează individual, cât şi în participaţie. 





17 A. Borodac, V. Bujor, T. Carpov, S. Brânză, C. Florea, V. Florea, V. Lungu, I. Macari, 
Drept penal. Partea generală, Chişinău, Ştiinţa, 1994, p. 206. 

M. VI. KoBaneB, Coyuacmue 8 npecmynnenuu, acrb II, CepnuroBck, 1962, c. 135. 

H. IT. Yrpexenumse, Hexomopbie 8onpocbi Haka3anua coyuacmnukoe || COBETCKaA IOCTU- 
nua, 1970, Nol, c. 16-18. 

% TI. D. Tennog, op. cit., c. 169. 

Factori ce atestă pericolul social sporit al participaţiei penale, evident, 
există (ei sunt, de fapt, cei care formează trăsăturile caracteristice ale partici- 
paţiei). Aceşti factori influenţează pasibilitatea de pedeapsă pentru participan- 
ţi, sporind-o doar în cazurile în care ea este prevăzută expres în normele legii 
penale. Un şir de articole (186, 187, 188 ş.a. din CP al RM) practic dublează 
pedeapsa pentru infracțiunile săvârşite de către două sau mai multe persoane 
în comparaţie cu aceleaşi fapte, dar comise de o singură persoană. Art. 77 din 
CP al RM clasează la circumstanţele agravante săvârşirea infracțiunii prin ori- 
ce formă de participaţie (pct. c), precum şi instigarea minorilor la săvârşirea 
infracțiunii sau atragerea lor la participare la săvârșirea infracțiunii (pct. g). 
Prin urmare, aceste articole admit stabilirea unei pedepse mai aspre în limitele 
sancțiunii aplicate din Partea specială a Codului penal. 

Contrapunerea normelor enunțate ne demonstrează că în dreptul penal nu 
există o regulă generală ce ar prevedea stabilirea unei pedepse în cazul parti- 
cipaţiei penale. Tendinţa dreptului penal în această privinţă este următoarea: 
din numărul total de participanţi sunt pedepsiţi mai aspru cei mai activi din- 
tre ei (în funcţie de caracterul şi de gradul participării fiecăruia), iar din toate 
cazurile de participaţie sunt pedepsite mai aspru cele mai periculoase forme 
ale acesteia (grup criminal organizat, organizație criminală). 


Secţiunea a IX-a. APLICAREA PEDEPSEI ÎN CAZUL 
UNUI CONCURS DE INFRACȚIUNI 


Practica judiciară cunoaşte suficiente situaţii când o persoană a săvârşit 
câteva infracţiuni, prevăzute de diferite norme penale, şi nici pentru una din- 
tre ele nu a fost condamnată. Sunt posibile şi cazuri când după pronunţarea 
sentinţei se constată că persoana este vinovată şi de comiterea unei alte infrac- 
ţiuni, săvârşite înainte de pronunţarea sentinţei în prima cauză. Aceste situaţii 
formează concursul de infracțiuni. 

Comiterea de către o persoană a mai multor infracțiuni demonstrează 
gradul de pericol social sporit pe care-l prezintă persoana şi necesitatea de a-i 
stabili o pedeapsă mai aspră decât persoanei ce a comis o singură infracțiune. 
Legea stabileşte o ordine specifică de aplicare a pedepsei în cazul unui concurs 
de infracțiuni. 

Prin concurs de infracțiuni se înţelege săvârşirea de către o persoană a două 
sau mai multe infracțiuni, prevăzute la diferite articole sau la diferite alineate 
ale unui singur articol din Partea specială a Codului penal, dacă persoana nu a 
fost condamnată pentru vreuna dintre ele şi dacă nu a expirat termenul de pre- 

scripţie (alin. (1) al art. 33 din CP al RM). În aceste cazuri nu se iau în conside- 
rare infracțiunile pentru care persoana a fost liberată de răspundere penală în 
conformitate cu prevederile art. 54-59 din CP al RM sau pe baza unui act de 
amnistie (art. 107 din CP al RM) ori de grațiere (art. 108 din CP al RM). 

Nu pot fi în concurs infracțiunile ce conțin câteva semne calificante, pre- 
văzute de diferite părţi (alineate) ale unuia şi aceluiaşi articol din Codul penal. 
Spre exemplu, persoana a săvârşit concomitent un furt în proporţii considera- 
bile (alin. (2) al art. 186 din CP al RM) în timpul unei calamităţi (alin. (3) al 
art. 186 din CP al RM). În aceste cazuri acţiunile vinovatului trebuie calificate 
potrivit alineatului, care prevede cea mai aspră pedeapsă (alin 3 al art. 186 din 
CP al RM). Dacă însă persoana săvârşeşte aceste acțiuni în diferite intervale 
de timp, atunci ele formează un concurs, iar aplicarea pedepsei pentru acesta 
se va face conform regulilor stipulate în art. 84 din CP al RM. Astfel, regulile 
de aplicare a pedepsei prevăzute de art. 84 din CP al RM se folosesc atât în ca- 
zurile calificării celor săvârşite pe baza diferitelor articole din Partea specială 
a Codului penal, cât şi pe baza diferitelor alineate sau puncte ale aceluiaşi arti- 
col, atunci când ele prevăd componenţe de sine stătătoare şi au sancţiunile lor, 
precum şi în cazurile săvârşirii de către o persoană a unor acțiuni dintre care 
unele se califică drept infracțiune consumată, iar altele — ca pregătire, tentativă 
sau complicitate la o asemenea infracțiune. 

După cum reiese din prevederile alin. (1) al art. 84 din CP al RM în cazul 
unui concurs de infracțiuni instanța de judecată pronunţă pedeapsa pentru 
fiecare infracțiune aparte, şi abia după aceasta stabileşte o pedeapsă definitivă 
prin una dintre cele trei metode expuse expres în lege. Pronunțarea pedepsei 
pentru fiecare infracțiune aparte permite soluționarea corectă a cauzei pe cale 
de apel sau de recurs în cazul modificării sentinţei pentru una dintre infrac- 
ţiunile săvârşite, pentru aplicarea corectă a amnistiei, când una dintre infrac- 
ţiunile din concurs cade sub acțiunea actului de amnistie. 

Metodele de aplicare a pedepsei în cazul unui concurs de infracțiuni pre- 
văzute expres de legea penală sunt următoarele: 

1) cumulul total al pedepselor aplicate; 

2) cumulul parțial al pedepselor aplicate; 

3) absorbirea pedepsei mai ușoare de pedeapsa mai aspră. 

Metodele cumulului total sau parțial se aplică atunci când vinovatul co- 
mite infracțiuni grave, deosebit de grave sau excepţional de grave cu condiția 
ca termenul pedepsei definitive să nu fie mai mare de 30 de ani de închisoare. 
Metoda absorbirii pedepsei mai uşoare de pedeapsa mai aspră poate (dar nu 
este obligatoriu) fi aplicată în cazul în care persoana este declarată vinovată de 
săvârşirea a două sau mai multe infracțiuni uşoare şi/sau mai puţin grave. În 

acest caz pedeapsa definitivă nu poate depăşi termenul sau mărimea pedepsei 
prevăzute pentru cea mai gravă dintre infracțiunile săvârşite. 

În cazul unui concurs de infracţiuni, la pedeapsa principală aplicată poate 
fi adăugată oricare dintre pedepsele complementare prevăzute la articolele co- 
respunzătoare din Codul penal, care stabilesc răspunderea pentru infracţiuni- 
le de a căror săvârşire persoana a fost declarată vinovată. La fel ca şi pedeapsa 
principală, cea complementară trebuie stabilită separat pentru fiecare infracţi- 
une, şi abia după aceea — o pedeapsă definitivă. Dacă pedeapsa complementară 
nu a fost stabilită nici pentru una dintre infracțiunile ce formează concursul, 
atunci ea nu poate fi stabilită nici pe lângă pedeapsa principală definitivă. În 
cazul când una şi aceeaşi categorie de pedeapsă complementară se stabileşte 
separat pentru două sau mai multe infracțiuni din concurs, pedeapsa comple- 
mentară definitivă stabilită prin cumul, total sau parţial, al pedepselor com- 
plementare aplicate nu poate depăși termenul sau mărimea maximă prevăzută 
de Partea generală a Codului penal pentru această categorie de pedepse. Dacă 
la aplicarea pedepsei pentru concurs de infracțiuni sunt cumulate diferite 
categorii de pedepse complementare, fiecare dintre ele se alipeşte separat pe 
lângă pedeapsa principală şi se execută de sine stătător. 

Dacă pentru infracțiunile care intră în concurs sunt stabilite pedepse prin- 
cipale de diferite categorii, şi instanța de judecată nu va găsi temeiuri pentru 
absorbirea unei pedepse de către alta, cumularea lor se face potrivit prevederilor 
art. 87 din CP al RM, care stipulează că, la cumularea diferitelor pedepse prin- 
cipale aplicate în cazul unui concurs de infracţiuni, unei zile de închisoare îi 
corespunde: 

a) o zi de arest sau o zi de deţinere într-o unitate militară disciplinară, 

b) două ore de muncă neremunerată în folosul comunității. 

Celelalte pedepse, cumulate cu arestul, cu deținerea într-o unitate militară 
disciplinară sau cu închisoarea, se execută de sine stătător. 

Pedeapsa se stabileşte după aceleași reguli şi în cazul în care, după pronun- 
ţarea sentinţei, se constată că persoana condamnată este vinovată şi de comi- 
terea unei alte infracţiuni săvârșite înainte de pronunţarea sentinţei în prima 
cauză. În acest caz, în termenul pedepsei se include durata pedepsei executate, 
complet sau parţial, pe baza primei sentinţe. Spre exemplu, vinovatul a fost con- 
damnat la patru ani de închisoare pentru furt cu pătrundere în încăpere. După 
executarea a doi ani de închisoare s-a stabilit că până la comiterea furtului vino- 
vatul a mai răpit un mijloc de transport fără a avea scopul de a-l însuși. Instanța 
de judecată l-a condamnat pentru răpirea mijlocului de transport la trei ani de 
închisoare şi, aplicând metoda cumulului total, a stabilit pedeapsa definitivă de 
şapte ani închisoare. În această pedeapsă instanţa de judecată poate include doi 

ani de închisoare executaţi deja pe baza primei sentinţe (poate include doar un 
an), iar condamnatului îi rămâne să mai execute cinci ani de închisoare. 

În cazul unui concurs de infracţiuni, când s-a stabilit o pedeapsă cu deten- 
ţiune pe viaţă şi una sau mai multe pedepse cu închisoare ori alte categorii de 
pedepse, se aplică în calitate de pedeapsă definitivă detenţiunea pe viaţă. 


Secţiunea a X-a. APLICAREA PEDEPSEI ÎN CAZUL UNUI CUMUL 
DE SENTINȚE 


Se recurge la aplicarea pedepsei în cazul unui cumul de sentinţe dacă, 
după pronunţarea sentinţei, dar înainte de executarea completă a pedepsei, 
condamnatul a săvârşit o nouă infracțiune. Acest fapt denotă un grad sporit 
de pericol social al vinovatului, de asemenea ne spune că pedeapsa stabilită 
pentru prima infracțiune a fost insuficientă pentru prevenirea săvârşirii unei 
noi infracțiuni de către cel vinovat. Anume împrejurările respective nasc ne- 
cesitatea de a avea o atitudine mai severă față de vinovat prin aplicarea unei 
pedepse mai aspre pentru noua infracțiune. 

Regulile de aplicare a pedepsei în cazul unui cumul de sentinţe se deose- 
besc de regulile de aplicare a pedepsei în cazul unui concurs de infracțiuni. 
În conformitate cu prevederile art. 85 din CP al RM, pentru cumul de sen- 
tințe pedeapsa poate fi aplicată numai conform metodei cumulului total sau 
parţial al pedepselor. Astfel, dacă după pronunţarea sentinţei, dar înainte de 
executarea completă a pedepsei, condamnatul a săvârşit o nouă infracțiune, 
instanța de judecată adaugă, în întregime sau parțial, la pedeapsa aplicată prin 
noua sentință partea neexecutată a pedepsei stabilite de sentința anterioară. 
În acest caz, pedeapsa definitivă nu poate depăşi termenul de 35 de ani de în- 
chisoare. Pentru cumul de sentinţe, legea penală nu prevede aplicarea metodei 
absorbirii pedepsei mai uşoare de pedeapsa mai aspră, deşi în practică aceasta 
uneori nu este real. Spre exemplu, pentru o infracțiune nou săvârşită pedeapsa 
este stabilită sub forma detenţiunii pe viață, iar pentru prima infracţiune a 
rămas neexecutat un anumit interval de timp (de exemplu, trei, cinci ani). În 
acest caz (şi în cazurile similare) instanța de judecată este obligată să aplice de 
facto metoda absorbției, deoarece alin. (4) al art. 84 din CP al RM prevede că 
la cumularea pedepselor, dacă prin una dintre sentinţe este stabilită pedeapsa 
detenţiunii pe viaţă, pedeapsa definitivă va fi detenţiunea pe viață, de aceea 
instanța de judecată este obligată să stabilească pedeapsa detenţiunii care 
absoarbe pedeapsa neexecutată pe baza primei sentințe. Cumularea acesteia, 
chiar şi parţială, este imposibilă. 

Pedeapsa definitivă în cazul unui cumul de sentinţe trebuie să fie mai 
mare decât pedeapsa stabilită pentru săvârşirea unei noi infracțiuni şi decât 
partea neexecutată a pedepsei pronunţate prin sentinţa anterioară a instanţei 
de judecată. Cumularea diferitelor pedepse principale se face conform preve- 
derilor art. 87 din CP al RM. 

La pedeapsa principală aplicată în cazul unui cumul de sentințe poate fi 
adăugată oricare dintre pedepsele complementare prevăzute la articolele cores- 
punzătoare din Partea specială a Codului penal, care stabilesc răspunderea pen- 
tru infracțiunile de a căror săvârşire persoana a fost declarată vinovată. Pedeap- 
sa complementară definitivă stabilită prin cumul, total sau parțial, al pedepselor 
complementare aplicate nu poate depăşi termenul sau mărimea maximă pre- 
văzută de Partea generală a Codului penal pentru această categorie de pedepse. 
Pedepsele complementare de diferite categorii se execută de sine stătător. 

Regulile cumulării pedepselor în cazul cumulului de sentinţe se aplică 
indiferent de faptul dacă persoana ispăşea de facto pedeapsa pe baza primei 
sentinţe, se eschiva de la ispășirea ei, era condamnată condiţionat sau a fost 
liberată condiționat de pedeapsă înainte de termen. Esenţial este faptul că în 
aceste perioade persoana a săvârşit o nouă infracțiune, şi la pedeapsa stabilită 
pentru această infracțiune se adaugă, în întregime sau parţial, partea neexecu- 
tată a pedepsei stabilite de sentinţa anterioară. 

În cazul unui cumul de sentinţe termenul pedepsei curge din momentul 
pronunțării sentinţei pentru ultima infracțiune?!. 


Secţiunea a XI-a. APLICAREA PEDEPSEI ÎN CAZUL EXECUTĂRII 
HOTĂRÂRII UNUI STAT STRĂIN 


Dacă cetăţeni ai Republicii Moldova sau apatrizi cu domiciliul permanent 
pe teritoriul Republicii Moldova au săvârșit infracţiuni în afara teritoriului Re- 
publicii Moldova, aceştia pot fi pasibili de răspundere penală în conformitate 
cu legea penală a Republicii Moldova, însă cu respectarea unor cerinţe legale. 

Pe baza tratatului internaţional la care Republica Moldova şi statul respec- 
tiv sunt părți sau în condiţii de reciprocitate stabilite printr-un acord scris în- 
tre Ministerul Justiţiei al Republicii Moldova şi instituţia respectivă a statului 
străin, persoanele condamnate pot fi transferate în Republica Moldova pentru 
a executa pedeapsa pronunţată de către o instanţă judecătorească străină. Ho- 





2 H. OP. Kyanemoga, Vl. M. Taxxkoga, op. cit., p. 139. 

tărârea de condamnare pronunțată în statul străin trebuie să fie definitivă. 
Condamnatul trebuie să-şi dea consimțământul pentru transfer benevol şi în 
deplină cunoştinţă a consecinţelor juridice care decurg din aceasta, în confor- 
mitate cu legea procesuală a statului de condamnare. 

Cererea de transferare trebuie să fie adresată de către ministrul justiţiei al 
statului străin ministrului justiției al Republicii Moldova. 

În caz de acceptare a transferului, cererea de transferare a cetăţenilor Re- 
publicii Moldova condamnaţi în alt stat se transmite de către ministrul justi- 
ţiei, cu demersul său pentru soluţionare, la instanța egală în grad cu instanța 
statului de condamnare, a cărei hotărâri urmează să fie executată. 

Demersul ministrului justiţiei se soluţionează în şedinţă de către un ju- 
decător în lipsa persoanei condamnate, dar cu participarea reprezentantului 
ministrului justiţiei şi a apărătorului condamnatului. 

În urma soluționării demersului, instanța adoptă o încheiere, în care, prin- 
tre altele, va menţiona încadrarea juridică a infracțiunii pentru care a fost con- 
damnată persoana, legea penală a Republicii Moldova care prevede răspun- 
derea pentru o infracțiune similară cu acea comisă de condamnat, hotărârea 
sa privind acceptarea sau, după caz, respingerea transferării cerute. În cazul 
acceptării transferării cerute, instanța va indica ce procedură de executare va 
alege: continuarea executării sentinţei sau schimbarea condamnării. 

În cazul în care categoria sau durata pedepsei pronunţate în statul de con- 
damnare nu corespunde legii penale a Republicii Moldova, instanța de judeca- 
tă, prin hotărârea sa, o poate adapta la pedeapsa prevăzută de legea naţională 
pentru infracțiuni de aceeaşi categorie. În conformitate cu prevederile art. 86 
din CP al RM, instanţa de judecată înlocuieşte sancţiunea privativă de liberta- 
te pronunţată în statul străin cu o sancțiune prevăzută de propria lege penală 
pentru aceeaşi faptă, fără a agrava situația penală a condamnatului, stabilită 
prin hotărârea statului străin. Dacă legea statului străin prevede o sancțiune 
mai mică decât minimul prevăzut în legea internă, instanța de judecată nu va 
fi legată de acest minim şi va aplica o sancțiune corespunzătoare sancțiunii 
pronunţate în statul străin. Această pedeapsă trebuie să fie cât mai adecvată 
pedepsei aplicate prin hotărârea statului de condamnare. Prin natura sau prin 
durata sa, această pedeapsă nu poate fi mai aspră decât cea pronunțată în sta- 
tul de condamnare şi nici nu poate să depăşească limita maximă prevăzută de 
legea naţională. 

Orice perioadă de detenţiune provizorie executată de condamnat şi partea 
din pedeapsă care a fost executată în statul de condamnare se deduc integral 
din durata pedepsei stabilite de instanța naţională dacă pedepsele sunt de 
aceeaşi categorie. În cazul în care instanţa naţională stabileşte o altă categorie 

de pedeapsă decât cea aplicată prin hotărârea statului de condamnare, la deter- 
minarea categoriei şi duratei ei se ține cont de partea din pedeapsa executată. 

La executarea hotărârii statului străin privind aplicarea amenzii sau con- 
fiscarea unei sume de bani, instanța de judecată va stabili cuantumul acesteia 
în valută naţională, aplicând cursul de schimb în vigoare la momentul pro- 
nunţării hotărârii privind recunoaşterea hotărârii statului străin, fără a depăşi 
maximul sancțiunii fixate de către statul străin pentru astfel de fapte. Amenzi- 
le şi confiscările de bunuri rezultate din executarea hotărârilor unui stat străin 
revin Republicii Moldova, fără a fi prejudiciate drepturile statelor terţe. 

Pedeapsa complementară pronunţată prin hotărârea instanţei statului de 
condamnare se execută în măsura în care este prevăzută de legea Republicii 
Moldova şi nu a fost executată în statul de condamnare. 

În caz de casare sau modificare a sentinţei statului de condamnare, pre- 
cum şi de aplicare a actului de amnistie sau de grațiere adoptat de statul de 
condamnare cu privire la persoana care execută pedeapsa în Republica Moldo- 
va, chestiunea executării sentinţei, precum şi aplicării amnistiei şi graţierii se 
soluţionează în condiţiile prevăzute de legislația procesual-penală a Republicii 
Moldova. 


Secţiunea a XII-a. CALCULAREA TERMENELOR PEDEPSEI 
ŞI COMPUTAREA ARESTULUI PREVENTIV 


În cazul cumulării pedepselor, al înlocuirii pedepselor, precum şi al com- 
putării arestului preventiv devine importantă întrebarea privind calcularea 
termenelor de pedeapsă. Calcularea termenelor de pedeapsă are importanţă şi 
pentru practica judiciară, asigurând o atitudine unică față de aplicarea diferi- 
telor categorii de pedepse. Toate categoriile de pedepse enumerate în art. 62 şi 
63 din CP al RM sunt determinate de un termen sau de o măsură concretă. 

Alin. (1) al art. 88 din Codul penal stipulează că termenele de privare de 
dreptul de a ocupa anumite funcţii sau de a exercita o anumită activitate, de 
arest, de deţinere într-o unitate militară disciplinară şi de închisoare se calcu- 
lează în luni şi ani, iar cele de muncă neremunerată în folosul comunităţii — în 
ore. Această regulă se referă doar la stabilirea pedepsei pentru infracțiunea 
săvârşită şi presupune că termenul acestei pedepse nu poate reprezenta o de- 
cadă, două-trei săptămâni sau zile. În aceste cazuri instanța de judecată poate 
stabili termenul pedepsei doar în ani sau în ani şi luni (spre exemplu, trei ani, 
patru ani şi şase luni ş.a.). 

După cum prevede şi legea, termenul muncii neremunerate în folosul co- 
munităţii se calculează în ore. Ispăşirea acestei pedepse în alt mod este impo- 
sibilă, întrucât, potrivit prevederilor art. 67 din CP al RM, ea poate fi stabilită 
pe un termen de la 60 la 240 de ore şi este executată de la 2 la 4 ore pe zi. 

La computarea sau cumularea pedepselor menţionate mai sus cu excepția 
muncii neremunerate în folosul comunității, precum şi la înlocuirea pedepsei, 
se admite calcularea acestora în zile. 

Alin. (3) al art. 88 din CP al RM stabileşte că timpul aflării persoanei sub 
arest preventiv până la judecarea cauzei se include în termenul de executare a 
pedepsei: 

- sub forma închisorii, deţinerii într-o unitate militară disciplinară, ares- 

tului - calculându-se o zi pentru o zi; 

- sub forma muncii neremunerate în folosul comunităţii — calculându-se 

o zi de arest preventiv pentru 2 ore de muncă neremunerată în folosul 
comunităţii. 

În termenul executării pedepsei se include: 

— timpul reţinerii persoanei în calitate de bănuit în conformitate cu pre- 

vederile Codului de procedură penală (art. 63 din CPP al RM); 

— timpul arestului preventiv stabilit în calitate de măsură preventivă 

(art. 186 din CPP al RM); 

— timpul aflării persoanei în spitalul psihiatric în legătură cu efectuarea 

expertizei psihiatrice în condiţii de staționar; 

— timpul aflării persoanei la tratament spitalicesc forțat, dacă dereglarea 

psihică a survenit după săvârşirea infracțiunii, în cazul însănătoşirii ei. 
Face excepţie cazul în care persoana şi-a provocat singură boala, fapt ce 
s-a constatat în cursul executării pedepsei. 

În durata executării pedepsei cu muncă neremunerată în folosul comuni- 
tăţii nu se include timpul în care condamnatul lipseşte de la locul de muncă. 

În cazul condamnatului care s-a aflat sub arest preventiv până la numirea 
cauzei spre judecare, la stabilirea în calitate de pedeapsă principală a amenzii, a 
privării de dreptul de a ocupa anumite funcții sau de a exercita o anumită activi- 
tate, ținând cont de termenul aflării sale sub arest preventiv, instanţa de judecată, 
îi atenuează pedeapsa stabilită sau îl liberează complet de executarea acesteia. 

Alin. (4) alart. 88 din CPal RM stipulează durata arestului preventiv şi cea 
a executării pedepsei cu închisoare, aplicate prin hotărârea instanţei de jude- 
cată, pentru infracțiunea săvârşită în străinătate, în cazul extrădării persoanei 
în condiţiile legii. În această situaţie calcularea termenului de arest preventiv 
şi a celui de executare a pedepsei cu închisoarea se face pornind de la calculul 
o zi pentru o zi. 

Capitolul XIX 


LIBERAREA DE PEDEAPSA PENALĂ 


Secţiunea |. CONSIDERAȚII GENERALE 


Pedeapsa aplicată de instanța de judecată conform criteriilor generale de 
individualizare prevăzute de art. 75 din CP al RM, pe care le-am examinat în 
capitolul anterior, urmează a fi executată, de regulă, potrivit tipului şi cuantu- 
mului său. 
Ținând seama că scopurile pedepsei penale, prevăzute la alin. (2) al art. 
61 din CP al RM, uneori pot fi atinse şi fără executarea pedepsei în regim de 
detenţiune, legiuitorul a prevăzut în Codul penal o serie de instituţii juridice 
ce-i conferă judecătorului posibilitatea de a libera persoana de pedeapsa penală. 
În sistemul tuturor legiuirilor penale moderne, individualizarea judiciară a pe- 
depselor a fost completată însă şi cu posibilitatea realizării unei individualizări 
a executării pedepselor, prin intermediul unor instituţii care să permită instan- 
ţelor de judecată să aplice modalități de executare diferite, adaptabile gradului 
prejudiciabil al infracțiunii săvârşite şi periculozităţii concrete a făptuitorului. 
În cazul legii penale din ţara noastră, prin liberare de pedeapsa penală se 
înțelege eliberarea persoanei care a săvârşit o infractiune de la executarea reală, 
parțială sau totală, a pedepsei pronunțate prin hotărârea instanței de judecată 
(alin. (1) alart. 89 din CPalRM). 
La baza acestei instituţii avem principiul umanismului dreptului penal, 
reglementat în art. 4 din CP al RM. 
Codul penal în vigoare determină opt categorii de liberare de pedeapsa 
penală: 
1) condamnarea cu suspendarea condiționată a executării pedepsei 
(art. 90 din CP al RM); 

2) liberarea condiționată de pedeapsă înainte de termen (art. 91 din CP al 
RM); 

3) înlocuirea părţii neexecutate din pedeapsă cu o pedeapsă mai blândă 
(art. 92 din CP al RM); 

4) liberarea de pedeapsă a minorilor (art. 93 din CP al RM); 

5) liberarea de pedeapsă datorită schimbării situaţiei (art. 94 din CP al 
RM); 

6) liberarea de la executarea pedepsei a persoanelor grav bolnave (art. 95 

din CP al RM); 


Capitolul XIX 501 





7) amânarea executării pedepsei pentru femei gravide și femei care au 

copii în vârstă de până la 8 ani (art. 96 din CP al RM); 

8) liberarea de pedeapsă în legătură cu expirarea termenului de prescripţie 

a executării a sentinţei de condamnare (art. 97 din CP al RM). 

Aplicarea acestora presupune diferite temeiuri; pentru unele aceasta poate 
fi comportarea condamnatului în timpul executării pedepsei, în cazul altora, 
starea sănătăţii persoanei în timpul executării pedepsei, sau executarea efecti- 
vă a unui anumit termen din pedeapsă de către condamnat. 

Majoritatea tipurilor liberării de pedeapsă penală sunt aplicabile atunci când 
persoana a executat deja un termen oarecare stabilit în sentința de condamnare. 
Unele categorii însă presupun posibilitatea liberării de pedeapsă a persoanei 
care a comis o infracţiune chiar şi în momentul judecării cauzei (de pildă, libera- 
rea de pedeapsă datorită schimbării situaţiei). Cu toate acestea, toate categoriile 
liberării de pedeapsă penală prevăzute de legea penală sunt caracterizate prin 
trăsături specifice comune, care se manifestă în următoarele: 

În primul rând, instituţia pe care o examinăm presupune liberarea anume 
de pedeapsă ca o măsură de constrângere statală şi un mijloc de corectare şi 
reeducare a condamnatului, care se aplică de către instanţele de judecată, în 
numele legii, persoanelor care au săvârşit infracțiuni (alin. (1) al art. 61 din 
CP al RM). Faptul dat, merită o deosebită atenție deoarece recunoaşterea 
persoanei drept vinovate de comiterea unei infracțiuni poate avea ca rezultat 
nu numai aplicarea pedepsei, ci şi alte efecte juridice (aplicarea măsurilor de 
constrângere cu caracter medical). 

Aplicarea acestei instituţii penale, a liberării de pedeapsa penală, nu libe- 
rează persoana de alte consecinţe juridice ale faptei săvârşite de ea, cum este de 
pildă, obligația de a repara dauna materială cauzată. 

În al doilea rând, realizarea liberării de pedeapsa penală depinde în linii 
generale de anumite etape de desfăşurare a procesului penal: ea este posibilă 
începând cu momentul pronunțării sentinței de condamnare şi până în mo- 
mentul executării totale a unei anumite etape din pedeapsă. 

Dacă se pune problema eficacităţii urmăririi penale în etapele iniţiale de 
desfăşurare a procesului penal, atunci urmează a fi aplicate dispoziţiile penale 
ce caracterizează instituţia liberării de răspundere penală, la care ne-am referit 
în Capitolul XVI. 

În al treilea rând, liberarea de pedeapsă penală a persoanei care a săvârşit o 
infracţiune constituie competenţa exclusivă a instanţei de judecată (spre deo- 
sebire de liberarea de răspundere penală, care poate fi realizată, spre exemplu, 
de către procuror în cazul suspendării condiționate a urmăririi penale (art. 59 
din CP al RM; art. 511 din CPPalRM). 

În al patrulea rând, chiar şi prezenţa de facto a temeiurilor prevăzute în 
lege nu are drept consecință obligativitatea liberării condamnatului de pe- 
deapsa penală. 

O excepţie în acest sens există doar în cazurile prevăzute de alin. (1) al art. 
95 din CP al RM (persoana care, în timpul executării pedepsei, s-a îmbolnăvit 
de o boală psihică, ce o lipseşte de posibilitatea de a-şi da seama de acţiunile 
sale sau de a le dirija, este liberată de executarea pedepsei) şi alin. (1) al art. 97 
din CP al RM (sentinţa de condamnare nu se pune în executare dacă acest lu- 
cru nu a fost făcut în următoarele termene, calculate din ziua în care aceasta a 
rămas definitivă). Dacă examinăm toate celelalte tipuri de liberare de pedeap- 
sa penală prevăzute în Capitolul 9 al Părţii generale a Codului penal, observăm 
că legiuitorul în procesul descrierii categoriei liberării de pedeapsă foloseşte 
absolut în toate cazurile expresiile: poate dispune (alin. (1) al art. 90); [i se poate 
aplica (alin. (1) alart. 91); poate pronunta o încheiere (alin. (1) al art. 92 din CP 
al RM); pot fi liberaţi de pedeapsă (alin. (1) al art. 93 din CP al RM; alin. (1) al 
art. 94 din CP al RM); le poate amâna executarea pedepsei (alin. (1) al art. 96 
din CP al RM). În procesul examinării problemei privind utilitatea sau eficaci- 
tatea liberării, instanța urmează să se conducă, în afară de dispoziţiile normei 
ce determină temeiul, ordinea şi condiţiile aplicării categoriei respective a 
liberării de pedeapsă, şi de scopurile generale ale legii penale (art. 2 din CP al 
RM) şi ale pedepsei penale (art. 61 din CP al RM). 

În al cincilea rând, în procesul liberării de pedeapsa penală suferă mo- 
dificări atât sentința de condamnare, cât şi raporturile juridice reglementate 
de aceasta. În aceste situaţii, ca urmare a aplicării instituţiei date a dreptului 
penal, persoana poate fi liberată de executarea totală a pedepsei (art. 97 din CP 
al RM), poate fi liberată cu o anumită condiţie (art. 90 din CP al RM) sau cu 
înlocuirea părţii neexecutate din pedeapsă cu o pedeapsă mai blândă (art. 92 
din CP alRM). 

Instituţia liberării de pedeapsa penală include şi posibilitatea liberării per- 
soanei în întregime sau parţial şi de pedeapsa complementară. În funcţie de 
tipul liberării de pedeapsa penală putem distinge și cercul persoanelor asupra 
cărora acestea pot fi aplicate. Unele categorii pot fi aplicate fără deosebire de 
subiect, adică asupra tuturor persoanelor care au săvârşit o infracțiune şi care 
întrunesc condiţiile prevăzute de lege (art. 90, 92, 94 din CP al RM), altele 
sunt aplicabile numai faţă de anumite categorii de persoane (de pildă; femeile 
gravide şi cele care au copii în vârstă de până la 8 ani — art. 96 din CPal RM; 
militarii — alin. (3) al art. 95 din CP al RM; minorii — art. 93 din CP al RM). 

În afară de cele opt temeiuri de liberare de pedeapsa penală prevăzute de 
art. 90-97 din CP al RM, legislaţia şi practica penală reglementează şi alte si- 
tuaţii care caracterizează de fapt aceeaşi instituţie. 

Menţionăm aici liberarea de pedeapsa penală ca rezultat al aplicării am- 
nistiei (art. 107 din CP al RM), al graţierii (art. 108 din CP al RM), al modi- 
ficării legii penale (alin. (1) al art. 10 din CP al RM). Însă aceste categorii de 
liberare de pedeapsa penală reprezintă, de fapt, elemente ale altor instituţii ale 
dreptului penal, fapt care a şi determinat examinarea lor în cadrul capitolelor 
corespunzătoare (Capitolele I, XI ale Părții generale a Codului penal). 

Pentru instituția dreptului penal pe care o examinăm este caracteristic şi 
faptul că aceasta este reglementată de o bază normativă complexă. Temeiurile 
şi condiţiile liberării de pedeapsa penală, după cum s-a arătat anterior, sunt 
reglementate de normele dreptului penal (art. 90-97 din CP al RM), ordinea 
şi procedura executării acesteia sunt prevăzute în legislaţia procesual-penală a 
Republicii Moldova (art. 188, 389, 394, 469-471, 486, 487, 491 din CPP al RM), 
precum şi în Codul de executare al RM (art. 169, 170, 278-291, 295). 


Secţiunea a II-a. TIPURILE LIBERĂRII DE PEDEAPSA PENALĂ 


$1. Condamnarea cu suspendarea condiționată 
a executării pedepsei 


Condamnarea cu suspendarea condiţionată a executării pedepsei consti- 
tuie o modalitate a liberării de pedeapsa penală prin care instanța, după ce 
a stabilit pedeapsa potrivit tuturor criteriilor generale de individualizare a 
pedepsei (art. 75 din CP al RM), continuând operaţiunea de individualizare 
cu privire la săvârşirea infracţiunii şi considerând că nu este raţional ca făp- 
tuitorul să execute efectiv pedeapsa stabilită, poate dispune suspendarea con- 
diționată a executării ei pe un anumit termen, prevăzut de lege, la expirarea 
căruia, dacă s-au respectat condiţiile impuse de lege, condamnarea urmează a 
fi anulată, iar antecedentele penale - stinse. 

Cerinţa fundamentală a acestui tip de liberare de pedeapsă constă în aceea 
că făptuitorul care întruneşte şi celelalte condiții prevăzute de lege să prezinte 
garanţia că se poate corecta şi fără executarea pedepsei ce i s-a aplicat, iar prin 
specificul şi esenţa sa constă într-o suspendare a executării cu condiția ca cel 
condamnat să nu mai săvârşească noi infracţiuni într-un anumit interval de 
timp, denumit termen de probă. 

Prin dispunerea acestei măsuri se evită, totodată, neajunsurile pe care le 
atrage după sine pedeapsa închisorii prin izolarea condamnatului de familie şi 
se evită, de asemenea, contagiunea criminală care există în locurile de deține- 
re. Merită menţionată şi evitarea cheltuielilor pe care le presupune executarea 
pedepsei într-un penitenciar. 

Din punct de vedere istoric, instituţia suspendării condiționate a executării 
pedepsei este semnalată într-o formă empirică în secolul al XII-lea, şi se realiza 
prin aceea că cel care comitea o agresiune sau o violență la adresa cuiva era ier- 
tat de pedeapsă dacă îşi lua obligaţia solemnă că pe viitor va avea o comportare 
foarte bună față de victimă. Nerespectarea acestei obligații atrăgea pedepsirea 
celui vinovat cu o sancțiune mai gravă decât aceea ce i s-ar fi cuvenit inițial!. 
Dreptul penal clasic, care a dominat în secolul XVIII-XIX, caracterizat prin ri- 
giditatea principiilor în materie de individualizare a pedepselor, nu a cunoscut 
instituţia suspendării condiționate a executării pedepsei. După cum se ştie, în 
ultimul deceniu al secolului al XIX-lea, sub imperiul ideilor iluminiştilor, în 
planul dreptului penal s-au manifestat tendinţe de umanizare a dreptului şi de 
individualizare a pedepselor. În cadrul acestui curent, cu ocazia Congresului 
de drept penal din 1885 de la Roma s-a demonstrat oportunitatea instituției 
suspendării condiţionate a executării pedepsei?. 

Primul proiect de lege de reglementare a acestei instituţii a fost prezentat de 
senatorul Beranger în Franţa, la 18915, şi adoptat în cursul aceluiaşi an. La scurt 
timp instituția a fost însuşită de majoritatea țărilor europene, iar mai târziu, la 
începutul secolului XX, de către țările din America Latină şi Extremul Orient. 

În Republica Moldova instituţia suspendării executării pedepsei a fost re- 
glementată de art. 43 din Codul penal de la 1961, al cărui conţinut a suferit o 
modificare totală prin Legea RM din 06.03.2001. 

Art. 90 din actualul Cod penal conţine dispoziţii ce caracterizează insti- 
tuţia. Vizând un mod de individualizare caracterizat prin suspendarea con- 
diţionată a executării pedepsei pe un anumit termen de probă (de încercare), 
acordarea tipului dat al liberării de pedeapsa penală depinde de întrunirea 





1 T. Dima, Drept penal. Partea generală, Bucureşti, Lumina Lex, vol. II, 2001, p. 198. 


2 Ibidem, p. 198. 

În literatura de specialitate există și un alt punct de vedere, potrivit căruia suspendarea 
condiționată a executării pedepsei a fost introdusă în Belgia, la 1888, iar în sistemul 
anglo-american, sub denumirea de “probation system”, aceasta a fost adoptată încă la 
1878 în S.U.A., iar în Anglia la 1887. Vezi în acest sens M. Zolyneak, Drept penal. Partea 
generală, laşi, Editura Fundaţiei “Chemarea”, vol. III, 1993, p. 925. 

cumulativă a mai multe condiţii, expres şi limitativ prevăzute de lege, care pri- 
vesc, pe de o parte, pedeapsa aplicată şi natura infracţiunii (condiţii obiective), 
iar pe de altă parte, situaţia şi persoana infractorului (condiţii subiective). 


Condiţii cu privire la pedeapsa aplicată și natura infracțiunii 


a) Pedeapsa aplicată este închisoarea pe un termen de cel mult 5 ani 
pentru infracțiunile săvârşite cu intenţie şi cel mult de 7 ani pentru in- 
fracțiunile săvârşite din imprudenţă sau pedeapsa de trimitere într-o 
unitate militară disciplinară (alin. (1) al art. 90 din CP al RM). 

Prin dispoziţia respectivă legiuitorul arată că această condiţie este strâns 
legată de gradul prejudiciabil al infracţiunii săvârşite de infractor. Întrucât 
gravitatea infracţiunii se reflectă în pedeapsa stabilită şi aplicată de instan- 
ţă, legea condiționează dispunerea de către aceasta a instituţiei suspendării 
condiţionate a executării pedepsei de cuantumul pedepsei aplicate şi forma 
vinovăţiei cu care a fost săvârşită infracțiunea. 

b) Suspendarea condiţionată a executării pedepsei nu poate fi dispusă în 

cazul săvârşirii infracțiunilor deosebit de grave şi excepţional de grave 
(alin. (4) al art. 90 din CP al RM). 

Amintim, în acest sens, că, potrivit alin. (5), (6) ale art. 16 din CP al RM, 
infracțiunile deosebit de grave şi excepţional de grave sunt faptele comise in- 
tenționat pentru care legea penală prevede pedeapsa maximă cu închisoare pe 
un termen ce depăşeşte 15 ani (deosebit de grave) şi detenţiunea pe viaţă (in- 
fracțiunile excepțional de grave). 

Menţionăm că o reglementare similară exista în Codul penal de la 1961, 
dispoziţiile căruia interziceau aplicarea suspendării executării pedepsei per- 
soanelor care au săvârşit un şir de infracțiuni, enumerate în formă completă 
în alin. (3) al art. 43. 


Condiţii cu privire la situaţia și persoana infractorului 


a) Condamnarea cu suspendarea condiţionată a executării pedepsei nu 

poate fi dispusă în cazul recidivei (alin. (4) al art. 90 din CP al RM). 

În conformitate cu art. 34 din CP al RM, se consideră recidivă comiterea 
cu intenţie a uneia sau a mai multe infracţiuni de o persoană cu antecedente 
penale pentru o infracţiune săvârşită cu intenţie. 

În cadrul condiţiilor suspendării, persoana condamnatului interesează 
sub raportul periculozităţii sale, decurgând, în primul rând, din faptă şi din 
împrejurările în care aceasta a fost săvârşită, iar în al doilea rând, din antece- 


506 DREPT PENAL. PARTEA GENERALĂ 





dentele sale penale“. Persoana infractorului trebuie studiată pentru a se putea 
constata dacă acesta se poate corecta fără executarea pedepsei. 

Codul penal anterior nu conţinea nici o dispoziţie referitoare la starea de 
recidivă a persoanei, ceea ce, după părerea noastră, semnala existența unui ne- 
ajuns în reglementarea dată. Pornind de la cele menţionate anterior şi aplicând 
interpretarea legii penale, putem concluziona că suspendarea condiționată a 
executării pedepsei poate fi acordată şi în caz de concurs de infracțiuni, dacă 
pedeapsa definitivă va fi în limitele indicate în alin. (1) al art. 90, precum şi 
dacă vor fi întrunite şi celelalte condiţii prevăzute în acest articol. 

b) Condamnarea cu suspendarea condiționată a executării pedepsei poa- 
te fi dispusă în cazul condamnării pentru o infracțiune prin care s-au 
cauzat daune, numai cu condiția ca acestea să fi fost integral reparate 
până la pronunţarea hotărârii instanței judecătoreşti. În această privință 
legea conţine o precizare importantă, care-i are ca subiecţi pe minori şi 
femeile care au copii în vârstă de până la 8 ani şi pentru care condiția 
reparării integrale a daunei nu este obligatorie (alin. (3) al art. 90 din CP 
al RM). 

c) Concluzia instanţei că nu este rațional ca făptuitorul să execute pe- 
deapsa stabilită priveşte posibilitatea instanţei de a aprecia că scopul 
pedepsei poate fi atins chiar şi fără executarea efectivă a acesteia. Este o 
condiție legală, prevăzută expres în alin. (1) al art. 90 din CP al RM. 

Pentru a-şi forma o astfel de convingere, instanţa trebuie să efectueze o 
analiză completă a personalităţii infractorului, urmărind în acest sens com- 
portarea sa în viața socială, la locul de muncă, înainte şi după săvârşirea faptei, 
în timpul judecății etc. Instanţa este obligată să indice în hotărâre motivele 
condamnării cu suspendarea condiţionată a executării pedepsei (alin. (1) al 
art. 90 din CP al RM). 

Suspendarea condiţionată a executării pedepsei se acordă pe o anumită 
perioadă de timp, ale cărei limite sunt reglementate de lege în alin. (2) al art. 90 
din CP al RM, fiind cuprinse între 1 şi 5 ani. Această perioadă de timp poartă 
denumirea de “termen de probă”, care este stabilit de către instanța de judeca- 
tă şi reprezintă durata de timp în care condamnatul face dovada că s-a corec- 
tat, că scopul pedepsei s-a atins şi fără executarea acesteia. În decursul acestui 
termen se poate verifica dacă încrederea acordată a fost sau nu îndreptățită, 
pentru ca cel condamnat să poată beneficia la expirarea acestuia de dispunerea 
de către instanţa de judecată a neexecutării pedepsei aplicate inițial prin sen- 





+ C. Bulai, Manual de drept penal. Partea generală, Bucureşti, ALL, 1997, p. 525-526. 

tința de condamnare. Obligaţia impusă de lege în acest caz rezidă în faptul ca 
condamnatul să nu săvârşească o nouă infracțiune în decursul termenului de 
probă. Termenul de probă se calculează de la data când sentința de condamna- 
re cu stabilirea pedepsei şi cu liberarea de executarea ei prin care s-a pronunţat 
suspendarea condiționată a executării pedepsei a rămas definitivă. 

Codul penal conţine expres prevederea potrivit căreia, în cazul condam- 
nării cu suspendarea condiționată a executării pedepsei, pot fi stabilite pedep- 
se complementare (alin. (5) al art. 90 din CP al RM). Conform dispoziţiilor 
alin. (3) şi (4) ale art. 62 din CP al RM, acestea pot fi: amenda, privarea de 
dreptul de a ocupa anumite funcţii sau de a exercita o anumită activitate şi 
retragerea gradului militar, a unui titlu special, a gradului de calificare (clasi- 
ficare) şi a distincţiilor de stat. 

Totodată, aplicând condamnarea cu suspendarea condiţionată a executării 
pedepsei, instanţa de judecată este în drept să stabilească față de condamnat 
unele restricţii, prevăzute la alin. (6) al art. 90 din CP al RM, care constau în 
faptul ca acesta: 

a) să nu-şi schimbe domiciliul fără consimțământul organului competent; 

b) să nu frecventeze anumite locuri; 

c) să urmeze un tratament în caz de alcoolism, narcomanie, toxicomanie 

sau de boală venerică; 

d) să acorde o susținere materială familiei victimei; 

e) să repare daunele cauzate în termenul stabilit de instanță. 

Legea prevede că aceste obligaţii nu au caracter definitiv, irevocabil, in- 
stanța de judecată în decursul termenului de probă, la propunerea organului 
care exercită controlul asupra comportării condamnatului cu suspendarea 
condiționată a executării pedepsei, având dreptul de a anula în întregime sau 
parţial obligaţiile stabilite anterior persoanei, sau a adăuga altele noi (alin. (7) 
al art. 90 din CPalRM). 

Realizarea condamnării cu suspendarea condiționată a executării pedep- 
sei nu se reduce în fapt, la instituirea ei, prin pronunțarea sentinţei de con- 
damnare cu stabilirea pedepsei şi cu liberarea de executarea ei, ci presupune 
desfăşurarea raportului juridic special creat prin dispunerea ei, raport în ca- 
drul căruia condamnatul trebuie să aibă, pe toată durata termenului de probă, 
comportamentul care condiționează realizarea scopului măsurii. Pornind de 
la această particularitate, efectele pe care suspendarea condiționată a execu- 
tării pedepsei le produce sunt de două categorii. Unele sunt efecte imediate 
(provizorii) şi rezultă din simplul fapt al dispunerii ei în sentința de condam- 
nare rămasă definitivă, acestea durează până în momentul producerii efectelor 
definitive care caracterizează tipul dat al liberării de pedeapsă. 

Efectul imediat constă în faptul că pedeapsa aplicată nu se mai execută ca 
urmare a suspendării condiţionate a executării ei. 

După pronunţarea sentinţei, în cursul termenului de probă, persoana tre- 
buie să-şi supravegheze conduita, să nu comită o nouă infracțiune, pentru ca 
efectele suspendării să devină definitive. 

Efectul definitiv al suspendării condiţionate a executării pedepsei se pro- 
duce după expirarea a cel puţin jumătate din termenul de probă şi constă în 
anularea condamnării şi stingerea antecedentelor penale (art. 111 din CP al 
RM). Aceste efecte se produc, potrivit dispoziţiilor alin. (8) al art. 90 din CP al 
RM, dacă în perioada dată de timp condamnatul cu suspendarea condiționată 
a executării pedepsei a avut o comportare corectă şi exemplară. 

În cazul în care cel condamnat cu suspendarea condiționată a executării 
pedepsei, în decursul termenului de probă, încalcă în mod sistematic obligaţii- 
le stabilite sau ordinea publică, fiind supus răspunderii administrative, instan- 
ţa de judecată, la propunerea organului care exercită controlul asupra compor- 
tării celor condamnaţi cu suspendarea executării pedepsei, poate pronunţa o 
încheiere cu privire la anularea condamnării cu suspendarea condiționată a 
executării pedepsei şi la trimiterea condamnatului pentru a executa pedeapsa 
stabilită prin sentinţa instanţei de judecată (alin. (9) al art. 90 din CP al RM). 

În cazul comiterii unei noi infracţiuni în decursul termenului de probă, 
de către condamnatul cu suspendarea condiționată a executării pedepsei, be- 
neficiul suspendării, de regulă, se revocă cu prevederea unui tratament special 
pentru cumul de sentinţe, prevăzut la art. 85 din CP al RM. În asemenea situa- 
ţii revocarea suspendării condiționate a executării pedepsei are efect obligato- 
riu, întrucât este vorba despre comiterea unei noi infracțiuni cu intenție, fapt 
ce demonstrează că condamnatul nu s-a corectat, situaţie reglementată legal 
de alin. (10) al art. 90 din CPalRM. 

Deşi, în general, săvârşirea unei noi infracțiuni în perioada termenului de 
probă atrage revocarea suspendării, legea prevede o situaţie de excepţie, atunci 
când fapta este săvârşită din imprudenţă sau când a fost comisă o infracțiune 
intenționată mai puţin gravă, ceea ce acordă instanţei de judecată posibilitatea 
soluționării personale a problemei privind anularea sau menţinerea condam- 
nării cu suspendarea condiționată a executării pedepsei (alin. (11) alart. 90 din 
CP al RM). După cum se observă din această reglementare legislativă, instanţa 
va putea decide asupra uneia dintre soluţiile prevăzute, evident cu motivarea 
deciziei luate. Dacă instanţa va hotări anularea condamnării, atunci condam- 
natului i se va aplica o pedeapsă în condiţiile art. 85 din CP al RM. 

Acţiunile de supraveghere şi probaţiune a condamnatului cu privire la care 
a fost suspendată executarea pedepsei, inclusiv de respectare a restricţiilor sta- 

bilite de instanță, pe perioada pentru care a fost suspendată executarea pedepsei 
sunt intreprinse de oficiul de executare în a cărui rază teritorial se află domici- 
liul condamnatului (art. 281 din Codul de Executare al Republicii Moldova). 

Supravegherea comportamentului militarului condamnat în perioada 
pentru care a fost amânată sau suspendată executarea pedepsei este exercita- 
tă de către comandamentul militar respectiv, în condiţiile art. 279 şi 281 din 
Codul de Executare al RM şi ale altor acte normative (art. 282 din Codul de 
Executare al RM). 


$2. Liberarea condiţionată de pedeapsă înainte de termen 


Liberarea condiţionată de pedeapsă înainte de termen (ca, de altfel, şi alte 
tipuri ale liberării de pedeapsă) are drept scop stimularea condamnaților de a 
manifesta pe durata detențiunii o comportare ireproşabilă. 

Liberarea condiționată de pedeapsă înainte de termen poate fi definită ca 
fiind o categorie a liberării de pedeapsa penală ce constă în punerea în libertate 
a condamnatului din locul de deținere înainte de executarea deplină a pedep- 
sei, sub condiţia ca până la împlinirea duratei acesteia să nu mai săvârşească 
infracțiuni sau delicte administrative, să nu se eschiveze cu premeditare de la 
îndeplinirea obligaţiilor stabilite de instanţa de judecată. 

De instituţia liberării condiționate poate beneficia orice condamnat la pe- 
deapsa închisorii, indiferent de durata acesteia, condamnații cu trimitere într- 
o unitate militară disciplinară sau arest, precum şi condamnaţii la detențiunea 
pe viaţă. Instanţa de judecată este aceea care hotărăște în fiecare caz în parte 
dacă este sau nu oportună acordarea liberării condiționate. 

Liberarea condiționată îşi are originea în Franţa, fiind propusă în 1847 de 
Bonneville de Marsangy, ca o măsură de natură a îmbunătăţi regimul pedepselor 
privative de libertate. Instituţia liberării condiționate a fost preluată şi de legisla- 
țiile altor state europene, printre care se pot menţiona Anglia, Portugalia, Germa- 
nia ş.a. În Franţa, s-a dat o reglementare mai amplă liberării condiţionate printr-o 
lege din 1885, numită “Legea mijloacelor de prevenire a recidivei”, care a fost însă 
deficitară sub aspectul regimului disciplinar şi al modului de supraveghere a celor 
liberaţi condiţionat. Ulterior, în 1952, un decret având ca subiect instituția dată a 
pus bazele comitetelor de asistenţă a celor liberaţi, pentru ca liberarea condiționa- 
tă să nu constituie numai o recompensă pentru buna conduită a condamnatului, 
ci să apară şi ca o veritabilă măsură de reclasare socială a acestuia?. 





5 M.Zolyneak, op. cit., p. 972. 

Codul penal de la 1961, în redacţia iniţială, prevedea în art. 51 eliberarea 
condiționată înainte de termen de pedeapsă şi înlocuirea pedepsei prin alta 
mai blândă, articol care a fost modificat de mai multe ori, ultima modificare, 
de la 06.03.2001, fiind esenţială şi referindu-se la conţinutul deplin al acestuia. 
Cu toate că se referă la acelaşi tip al liberării de pedeapsă, eliberarea condițio- 
nată înainte de termen de pedeapsă, prevăzută de art. 51 din CP al RM ante- 
rior, după conţinut se deosebeşte esenţial de instituţia liberării condiționate de 
pedeapsă înainte de termen din reglementarea penală actuală. 

În legislaţia în vigoare liberarea condiționată de pedeapsă înainte de ter- 
men este reglementată prin dispoziţiile art. 91 din CP al RM, care prevăd con- 
diţiile în care această liberare poate fi acordată şi efectele pe care le produce. 

Instituţia dată este reglementată, de asemenea, prin dispoziţiile Codului 
de procedură penală al RM (art. 469-471) şi art. 285-289 din Codul de execu- 
tare al RM. 

Liberarea condiționată este deci o instituţie de drept penal material, 
complementară, o formă de înlăturare condiţionată a continuării executării 
pedepsei, deoarece condiţiile ei trebuie îndeplinite atât înainte de a fi acordată, 
cât şi pentru a deveni definitivă. 

În cazul aplicării liberării condiționate, condamnatul este considerat că 
se află în continuarea executării pedepsei până la împlinirea duratei pe care 
a fost condamnat. Timpul în care condamnatul liberat condiţionat se află în 
stare de libertate este inclus în calculul termenului de pedeapsă, aceasta fiind 
considerată în întregime executată la expirarea ei. 

Întrunirea condiţiilor prevăzute de lege nu obligă instanţa la acordarea 
liberării, ci aceasta are dreptul să o acorde sau să refuze beneficiul (aplicarea) 
instituţiei, în funcţie de împrejurările cauzei şi de datele ce caracterizează fap- 
ta sau pe infractor. Acest lucru este exprimat în lege prin cuvintele: “li se poate 
aplica liberarea condiționată de pedeapsă”. 

Anume în scopul asigurării eficienţei acestei măsuri şi pentru a evita ris- 
curile unei nejustificate liberări din penitenciar, legea prevede anumite condi- 
ţii în care aceasta poate fi acordată. 

Instanţa de judecată în a cărei rază teritorială se află locul de deținere este 
aceea care urmează să aprecieze în fiecare caz concret dacă este sau nu opor- 
tună şi prudentă acordarea acestui beneficiu celui condamnat. Acest lucru se 
va face pe baza hotărârii privind propunerea pentru liberarea condiționată de 
pedeapsă înainte de termen adoptată de către administraţia locului de deținere 
sau comandamentul militar. 

Condiţiile acordării liberării condiţionate privesc, pe de o parte, executa- 
rea de către condamnat a unei părți de pedeapsă, iar pe de altă parte, persoana 
condamnatului, comportarea acestuia în timpul executării pedepsei. 


Exectuarea efectivă a unei părți din pedeapsa închisorii 


În legătură cu executarea unei părţi din pedeapsa închisorii, legiuito- 
rul distinge mai multe situaţii. Desigur, pentru a-și atinge scopul, liberarea 
condiţionată trebuie să intervină după executarea unei fracțiuni de pedeapsă 
semnificativă în regim penitenciar, iar această fracțiune trebuie diferențiată 
în funcţie de caracterul şi de gradul prejudiciabil al faptei reţinute în sarcina 
condamnatului. 

Astfel, legiuitorul prevede anumite fracțiuni în cazul în care infractorul 
este condamnat la pedeapsa închisorii pentru săvârşirea unei infracțiuni 
uşoare sau mai puţin grave, alte fracțiuni când este vorba de săvârşirea unei 
infracţiuni grave, altele pentru săvârşirea unei infracțiuni deosebit de grave 
sau excepțional de grave şi, în fine, alte fracțiuni în unele cazuri speciale. 

Potrivit alin. (4) al art. 91 din CP al RM, liberarea condiționată de pedeap- 
să înainte de termen poate fi aplicată dacă condamnatul, care la momentul 
săvârşirii infracțiunii a atins vârsta de 18 ani, a executat efectiv: 

a) cel puțin jumătate din termenul de pedeapsă stabilit pentru săvârșirea 

unei infracțiuni uşoare sau mai puţin grave; 

b) celpuțin două treimi din termenul de pedeapsă stabilit pentru săvârșirea 
unei infracțiuni grave; 

Cc) celpuțin trei pătrimi din termenul de pedeapsă stabilit pentru săvârșirea 
unei infracțiuni deosebit de grave sau excepțional de grave, precum şi din 
pedeapsa aplicată persoanei anterior liberate condiționat de pedeapsă 
înainte de termen, dacă liberarea condiţionată de pedeapsă înainte de 
termen a fost anulată în condiţiile alin. (8) al art. 91 din CP al RM. 

Necesitatea executării efective a unei anumite părți din pedeapsă se jus- 
tifică prin aceea că trebuie să se verifice corectarea condamnatului, verificare 
posibilă numai într-un anumit interval de timp, iniţial stabilit de legiuitor, în 
care condamnatul se află în penitenciar. 

Un regim mai favorabil s-a creat condamnaților minori (potrivit legii, 
persoanelor cu vârsta cuprinsă între 14 şi 18 ani), în privinţa cărora, conform 
alin. (6) al art. 91 din CP al RM, liberarea condiţionată de pedeapsă înainte de 
termen poate fi aplicată dacă aceştia au executat efectiv: 

a) cel puțin o treime din termenul de pedeapsă stabilit pentru săvârșirea 

unei infracțiuni uşoare sau mai puţin grave; 

b) cel puțin jumătate din termenul de pedeapsă stabilit pentru săvârşirea 

unei infracţiuni grave; 

c) celpuţin două treimi din termenul de pedeapsă stabilit pentru săvârşirea 

unei infracţiuni deosebit de grave sau excepţional de grave. 

E pentru prima dată când noul Cod penal conţine dispoziţii exprese cu 
privire la posibilitatea liberării condiționate de pedeapsă înainte de termen a 
condamnaților care se află în executarea pedepsei detenţiunii pe viață. Aceasta 
poate fi aplicată dacă instanța de judecată va considera că nu mai există necesi- 
tatea executării de mai departe a pedepsei şi dacă persoana în cauză a executat 
efectiv cel puţin 35 de ani de închisoare (alin. (5) al art. 91 din CP al RM). 

Desigur că în aplicarea acestor dispoziţii legale cu privire la calculul frac- 
ţiunilor din pedeapsă executate de condamnat se are în vedere durata pedepsei 
care i s-a aplicat şi pe care o execută pentru săvârşirea unei categorii concrete 
de infracţiune. 


Comportarea condamnatului în timpul executării pedepsei 


Executarea efectivă a unei părți din pedeapsa stabilită condamnatului este 
doar una dintre condiţiile liberării condiţionate. Pentru a avea posibilitatea 
aplicării instituţiei date, condamnatul trebuie să demonstreze că s-a schimbat 
radical, că s-a corectat, că a operat o schimbare fundamentală în atitudinea 
sa faţă de valorile sociale. Această condiţie, deşi nu este menţionată expres 
în art.91 din CP al RM, ea se deduce din întreaga reglementare a institu- 
ţiei liberării condiționate, deoarece liberarea condiționată nu este un drept al 
condamnatului, ci o facultate recunoscută instanței de a dispune o asemenea 
măsură atunci când, din datele dosarului, își formează convingerea că nu mai 
este necesară executarea ulterioară, deplină a pedepsei. 

Instanţa trebuie să facă o analiză proprie, generală, asupra situaţiei con- 
damnatului şi a profilului său moral (social), în funcţie de care apreciază că 
detențiunea poate să înceteze, că este posibilă, din acest moment, reintegrarea 
în societate. 

În literatura de specialitate s-a menţionat, în acest context, că liberarea 
condiţionată nu trebuie acordată, întotdeauna, în mod automat după execu- 
tarea efectivă a părţilor de pedeapsăf, prevăzute de alin. (4)-(6) ale art. 91 din 
CP al RM, ci numai dacă, în urma unei cercetări amănunțite a modului de 
comportare al condamnatului în timpul executării pedepsei, instanţa își face 





$  C. Bulai, op. cit.,p. 561. 

convingerea că corectarea condamnatului este posibilă şi fără executarea efec- 
tivă a întregii pedepse. 

Liberarea condiționată de pedeapsă înainte de termen poate fi aplicată, 
potrivit alin. (1) al art. 91 din CP al RM numai față de persoana care a re- 
parat integral daunele cauzate de infracțiunea pentru care este condamnată. 
Totodată, persoana poate fi liberată, în întregime sau parțial, şi de pedeapsa 
complementară. 

Spre deosebire de Codul penal de la 1961, actuala lege penală nu conţine 
vreo dispoziţie cu privire la categoriile de persoane față de care nu poate fi 
aplicată liberarea condiționată de pedeapsă înainte de termen, fapt ce ne per- 
mite să concluzionăm că recidiviștii și, în general, cei cu antecedente penale nu 
sunt excluși de la posibilitatea acordării liberării condiționate. Suntem de pă- 
rerea că în cazul respectiv instanța va trebui să examineze cu mai multă atenție 
comportarea acestor persoane la locul de deţinere, din care să rezulte că corec- 
tarea lor este reală şi că nu există pericolul săvârşirii unor noi infracţiuni. 

Un element principial nou al instituţiei liberării condiţionate de pedeapsă 
se conţine în alin. (2) al art. 91 din CP al RM, prin dispoziţiile căruia se pre- 
vede dreptul instanţei de judecată de a-l obliga pe condamnat să îndeplinească 
anumite obligaţii stabilite în alin. (6) al art. 90 din CP al RM în termenul 
de pedeapsă rămas neexecutat. Vedem că în acest caz categoriile obligaţiilor 
coincid, de fapt, cu obligaţiile la care poate fi supusă persoana condamnată cu 
suspendarea condiționată a executării pedepsei. 

După momentul în care se produc, efectele liberării condiționate (ca şi în 
cazul condamnării cu suspendarea condiționată a executării pedepsei) pot fi 
imediate şi definitive. 

Efectul imediat al liberării condiționate, precum indică denumirea sa, constă 
în liberarea de îndată a condamnatului, dar cu condiţia că executarea pedepsei 
îşi urmează virtual cursul ei, deşi condamnatul se află în libertate. Dacă față de 
condamnat s-au aplicat anumite obligaţiuni, prevăzute la alin. (6) al art. 90 din 
CP al RM, ele se vor executa în termenul de pedeapsă rămas neexecutat. Con- 
damnatul liberat condiţionat trebuie să aibă o conduită bună, în sensul de a nu 
săvârşi din nou infracțiuni sau alte încălcări până la expirarea duratei pedepsei. 

Efectul definitiv se produce în momentul expirării termenului pedepsei, 
dacă se îndeplineşte condiţia ca condamnatul să nu mai fi săvârşit o nouă 
infracţiune sau încălcări ale ordinii publice, sau să nu să se fi eschivat cu 
premeditare de la îndeplinirea obligaţiilor stabilite de instanța de judecată 
potrivit alin. (6) al art. 90 din CP al RM; starea de liberare condiționată trans- 
formându-se în liberare definitivă, efectul principal fiind acela că pedeapsa se 
va considera integral executată. 

Dacă însă în termenul de pedeapsă rămas neexecutat condamnatul încalcă 
ordinea publică, pentru care fapt i-a fost aplicată o sancţiune administrativă, 
sau se eschivează cu premeditare de la îndeplinirea obligaţiilor stabilite de 
instanța de judecată la aplicarea liberării condiționate de pedeapsă înainte 
de termen, instanța de judecată, la propunerea organului competent, poate 
pronunţa o încheiere cu privire la anularea liberării condiționate de pedeapsă 
înainte de termen şi la trimiterea condamnatului pentru a executa termenul de 
pedeapsă neexecutat (pct. a) din alin. (8) al art. 91 din CP al RM). 

Dacă în acelaşi termen condamnatul săvârşeşte din imprudenţă o nouă in- 
fracțiune, anularea sau menţinerea liberării condiţionate de pedeapsă înainte de 
termen se decide de instanţa de judecată (pct. b) alin. (8) art. 91 din CP al RM). 

Din examinarea acestor două dispoziţii înscrise în pct. b) alin. (8) a) art.91 
din CP al RM rezultă că anularea liberării condiționate este în principiu facul- 
tativă, instanţa apreciind situaţia creată; va putea dispune motivat menţinerea 
sau anularea liberării condiționate. 

În cazul în care, condamnatul săvârşeşte cu intenţie o nouă infracţiune, 
instanța de judecată stabileşte pedeapsa în condiţiile art. 85 din CP al RM 
(aplicarea pedepsei în cazul unui cumul de sentinţe). În această situaţie anula- 
rea este obligatorie, întrucât infracțiunea nou comisă, prin ea însăşi şi împre- 
jurările în care a fost săvârşită prezintă un grad prejudiciabil sporit, impunân- 
du-se de fapt, imposibilitatea justificării menţinerii liberării condiționate. 

În acelaşi mod se aplică pedeapsa şi în cazul săvârşirii unei noi infracțiuni 
din imprudenţă dacă instanța de judecată anulează liberarea condiţionată îna- 
inte de termen de pedeapsă (pct. c) alin. (8) art. 91 din CPal RM). 

Acţiunile de supraveghere a persoanei liberate condiționat de pedeapsă 
înainte de termen sunt întreprinse de oficiul de executare în a cărui rază 
teritorială își are domiciliul condamnatul sau, după caz, de comandamentul 
militar pe durata termenului condiţionat (art. 288 din Codul de executare al 
Republicii Moldova). 

În cazul anulării liberării condiţionate, persoana va urma să execute pe 
lângă pedeapsa pronunţată pentru noua infracțiune şi partea pedepsei rămase 
neexecutată din momentul când i s-a acordat liberarea condiţionată. 

53. Înlocuirea părţii neexecutate din pedeapsă 
cu o pedeapsă mai blândă 


Această categorie de liberare de pedeapsa penală, prevăzută de art. 92 din 
CP al RM este aplicată în cazul în care instanţa de judecată va stabili că scopu- 
rile pedepsei penale indicate la alin. (2) al art. (61) din CP al RMpot fi atinse 
prin executarea de fapt a unei pedepse mai blânde. Pentru înlocuirea părții 
neexecutate din pedeapsa închisorii cu o pedeapsă mai blândă este suficient să 
fie constatat faptul că, comportarea condamnatului şi atitudinea acestuia față 
de executarea obligaţiilor ce reies din sentința de condamnare atestă, certifică 
decurgerea reuşită a procesului de corectare a acestuia care poate continua 
efectiv în condiţiile executării unor categorii de pedeapsă mai blânde în raport 
cu pedeapsa închisorii. 

Potrivit legii (alin. (1) al art. 92 din CP al RM), înlocuirea părţii neexecu- 
tate din pedeapsă cu o pedeapsă mai blândă poate fi invocată numai în cazul 
executării pedepsei cu închisoarea. Executarea altor categorii de pedeapsă pe- 
nală nu poate genera înlocuirea părții neexecutate din pedeapsă cu o pedeapsă 
mai blândă. 

Pedeapsa urmează a fi considerată mai blândă în raport cu pedeapsa în- 
chisorii, dacă în enumerarea categoriilor pedepselor aplicate persoanelor fizi- 
ce, prevăzute de alin. (1) art. 62 CP aceasta este stabilită în pct. a)-f) inclusiv 
ale acestei dispoziţii (de pildă, amenda, munca neremunerată în folosul comu- 
nităţii, arestul etc.). 

Legea penală stabileşte două condiţii absolut necesare pentru înlocuirea 
părţii neexecutate din pedeapsă cu o pedeapsă mai blândă. 

Prima condiţie este prevăzută prin dispoziţiile alin. (1) al art. 92 din CP 
al RM şi constă în faptul că această categorie de liberare de pedeapsa penală 
poate fi aplicată numai în privinţa persoanelor care execută pedeapsa cu în- 
chisoarea pentru săvârșirea unei infracțiuni ușoare sau mai puțin grave, adică 
a infracţiunilor care se sancţionează de lege cu pedeapsa închisorii până la 5 
ani inclusiv (alin. (2), (3) ale art. 16 din CP al RM). 

A doua condiţie caracterizează mărimea, fracțiunea pedepsei, după a cărei 
executare efectivă poate interveni aplicarea înlocuirii părţii neexecutate a pe- 
depsei cu o pedeapsă mai blândă. Înlocuirea dată este permisă de lege numai 
după ce condamnatul a executat efectiv cel puţin o treime din termenul de 
pedeapsă (alin. (2) al art. 92 din CP al RM). 

În cazul aplicării categoriei date de liberare de pedeapsă, persoana poate fi 
liberată, în întregime sau parţial, de pedeapsa complementară. 

Instanţa de judecată aplică condamnaților înlocuirea părții neexecutate 
din pedeapsă cu o pedeapsă mai blândă pe baza propunerii administraţiei in- 
stituției penitenciare. 

La înlocuirea părţii neexecutate a pedepsei cu o pedeapsă mai blândă, in- 
stanța de judecată poate alege orice pedeapsă mai blândă, din cele specificate la 
art. 62 din CP al RM, în limitele prevăzute pentru fiecare categorie de pedepse 
(alin. (3) al art. 92 din CPal RM). 

Înlocuirea părţii neexecutate din pedeapsă cu o pedeapsă mai blândă are 
un caracter absolut, în sensul că, în acest caz, legiuitorul spre deosebire de li- 
berarea condiționată de pedeapsă înainte de termen (art. 91 din CP al RM), nu 
dispune nici o condiţie cu privire la comportamentul ulterior al condamnatu- 
lui. Dacă comportamentul de care va da dovadă condamnatul în perioada în- 
locuirii părţii neexecutate din pedeapsă cu o pedeapsă mai blândă va fi ilegal, 
instanţa nu va putea anula această categorie a liberării de pedeapsă. 

În cazul în care condamnatul, fiind în executarea unei pedepse mai blân- 
de, stabilite în condiţiile art. 92 din CP al RM, va săvârşi o nouă infracțiune, 
instanța de judecată va adăuga, în întregime sau parțial, la pedeapsa aplicată 
prin noua sentință partea neexecutată a pedepsei mai blânde şi nu a pedepsei 
cu închisoarea, pronunţate iniţial prin sentința de condamnare. Dacă persoa- 
na nu a fost liberată de pedeapsa complementară în legătură cu înlocuirea 
părții neexecutate din pedeapsă cu o pedeapsă mai blândă, sau a fost liberată, 
dar parţial şi nu a executat-o, atunci aceasta la fel poate fi adăugată la pedeapsa 
aplicată prin noua sentință. 

Apreciem că, în asemenea situaţii, aplicarea pedepsei trebuie să corespun- 
dă condiţiilor stabilite prin dispoziţiile art. 85 din CP al RM (aplicarea pedep- 
sei în cazul unui cumul de sentințe). 

Stingerea antecedentelor penale, în cazul înlocuirii părții neexecutate din 
pedeapsă cu o pedeapsă mai blândă, are loc potrivit dispoziţiilor alin. (2) al 
art. 111 din CPalRM. 

Modul de înaintae a demersului, judecarea acestuia pentru aplicarea înlocu- 
irii părţii neexecutate din pedeapsă cu o pedeapsă mai blândă este reglementat 
prin dispoziţiile art. 285-287 din Codul de executare al Republicii Moldova. 


$4. Liberarea de pedeapsă a minorilor 


În conformitate cu dispoziţiile alin. (1) al art. 93 din CP al RM, minorii 
condamnaţi pentru săvârşirea unei infracțiuni uşoare sau mai puţin grave pot 
fi liberaţi de pedeapsă de către instanța de judecată dacă se va constata că sco- 
purile pedepsei pot fi atinse prin internarea lor într-o instituţie specială de în- 

vățământ şi de reeducare sau într-o instituţie curativă şi de reeducare, precum 
şi prin aplicarea altor măsuri de constrângere cu caracter educativ, prevăzute 
la art. 104 din CP al RM. 

Condiţiile privind aplicarea categoriei date de liberare de pedeapsă sunt 
următoarele: 

1. persoana condamnată este minoră (are vârsta de până la 18 ani); 

2. a săvârşit o infracţiune uşoară sau mai puţin gravă (alin. (2), (3) ale 

art. 16 din CP al RM); 

3. instanţa de judecată a constatat că scopurile pedepsei pot fi atinse fără 

executarea în fapt a unei pedepse penale. 

Consecințele aplicării liberării de pedeapsă a minorilor, potrivit alin. (1) al 
art. 93 din CP al RM, constau în internarea acestora într-o instituţie specială 
de învățământ şi de reeducare sau într-o instituţie curativă şi de reeducare, 
precum şi în aplicarea altor măsuri de constrângere cu caracter educativ, 
prevăzute la art. 104 din CP al RM (avertismentul, încredințarea minorului 
pentru supraveghere părinţilor, persoanelor care îi înlocuiesc sau organelor 
specializate de stat, obligarea minorului să repare daunele cauzate, obligarea 
minorului de a urma un tratament medical de reabilitare psihologică). 

Într-o instituţie specială de învățământ şi de reeducare pot fi internate 
persoanele sănătoase care nu suferă de o maladie oarecare şi care nu întrebuin- 
țează alcool, substanţe narcotice sau toxice. Într-o instituție curativă şi de re- 
educare se internează, de regulă, persoanele bolnave de boli infecțioase (de ex., 
o boală venerică, tuberculoză etc.) sau care fac abuz de alcool, întrebuinţează 
substanţe narcotice sau toxice?. 

Potrivit alin. (2) al art. 93 din CP al RM, internarea minorilor într-o in- 
stituție specială de învățământ şi de reeducare sau într-o instituţie curativă şi 
de reeducare se stabileşte de către instanţa de judecată pe un termen de până 
la atingerea majoratului. Prin dispoziţiile alin. (1) al art. 487 din CPP al RM 
se completează această prevedere cu o specificaţie importantă: “...însă pe o du- 
rată nu mai mare de termenul maximal al pedepsei prevăzute de Codul penal 
pentru infracțiunea săvârşită de minor”. 

Prelungirea termenului de aflare a persoanei în aceste instituţii după îm- 
plinirea vârstei de 18 ani este permisă numai până la absolvirea unei şcoli de 
cultură generală sau de meserii. 

În cazul aplicării liberării de pedeapsă a minorilor instanța de judecată in- 
formează despre aceasta organul specializat de stat respectiv şi pune în sarcina 





7 1. Macari, Dreptul penal al Republicii Moldova. Partea generală, Chişinău, USM, 2002, 
p. 344. 

lui efectuarea controlului asupra comportării minorului condamnat (alin. (2) 
al art. 485 din CPP al RM). 

Potrivit alin. (1) al art. 290 din Codul de executare al Republicii Moldo- 
va, hotărârea instanţei privind liberarea de pedeapsă a minorilor, în temeiul 
art. 93 din Codul penal, se trimite pentru executare oficiului de executare 
în a cărui rază teritorială îşi are domiciliul minorul, care asigură însoţirea şi 
plasarea minorului în instituţia specială de învățământ şi de reeducare sau în 
instituţia curativă şi de reeducare. 

Examinând instituţia liberării de răspundere penală (la care ne-am referit 
în Capitolul XVI al manualului), am stabilit că una dintre categoriile acesteia 
se referă la liberarea de răspundere a minorilor (art. 54 din CP al RM). 

Condiţiile aplicării aceloraşi măsuri de constrângere cu caracter educativ, 
prevăzute la art. 104 din CP al RM, atât în cazul liberării de răspundere pe- 
nală a minorilor, cât și la liberarea de pedeapsă a acestora trebuie diferențiate, 
ţinând seama de următoarele: 

a) liberarea de răspundere penală a minorilor cu aplicarea măsurilor de 
constrângere menţionate este admisă numai în prezenţa condiţiei ce 
se referă la faptul că minorul a săvârșit pentru prima dată o infracţiune 
uşoară sau mai puţin gravă (alin. (1) al art. 54 din CP al RM). În cazul 
liberării de pedeapsă, această condiţie nu este specificată, deci nu este 
obligatorie (alin. (1) al art. 93 din CP al RM); 

b) minorilor liberaţi de răspundere penală li se pot aplica măsurile de 
constrângere cu caracter educativ prevăzute la art. 104 din CP al RM 
(alin. (2) al art. 54 din CP al RM). Liberarea de pedeapsă a minorilor 
presupune în primul rând internarea acestora într-o instituţie specială 
de învățământ şi de reeducare sau într-o instituție curativă şi de re- 
educare, ca modalităţi principale de realizare a liberării de acest tip. 
Aplicarea altor măsuri de constrângere cu caracter educativ, prevăzute 
la art. 104 din CP al RM, nu este interzisă, dar, conform legii penale, 
acestea au caracter facultativ. 

Aflarea minorului în instituția specială de învățământ şi de reeducare sau 
într-o instituție curativă şi de reeducare poate fi încetată până la atingerea 
majoratului dacă minorul, datorită corectării, nu mai are nevoie de influențare 
prin această măsură. Prelungirea aflării persoanei în instituţiile menţionate 
după atingerea majoratului se admite doar până la terminarea de către ea a 
învățământului general sau profesional. Chestiunea încetării sau prelungirii 
duratei aflării persoanei în instituţiile menţionate se soluţionează în temeiul 
demersului organului specializat de stat care asigură corectarea minorului de 
către judecătorul de instrucţie al instanţei care a adoptat sentința sau al in- 

stanţei în raza teritorială a căreia se găseşte domiciliul minorului (alin. (3) al 
art. 487 din CPP al RM). 

Cu părere de rău, în conţinutul art. 93 din CP al RM nu se conţine nici o 
dispoziţie cu privire la consecinţele juridice ale eschivării cu premeditare a mi- 
norului de la internarea într-o instituţie specială de învățământ şi de reeducare 
sau într-o instituţie curativă şi de reeducare, precum şi de la îndeplinirea obli- 
gaţiilor ce se referă la alte categorii de măsuri de constrângere aplicate în con- 
diţiile legii penale. În asemenea situaţii trebuie să se procedeze, după părerea 
noastră, potrivit dispoziţiei alin. (4) al art. 104 din CP al RM, care stabileşte: 
în cazul eschivării sistematice de la măsurile de constrângere cu caracter 
educativ de către minori, instanța de judecată, la propunerea organelor de 
stat specializate, anulează măsurile aplicate şi decide trimiterea cauzei penale 
procurorului sau stabilește pedeapsa conform legii pe baza căreia persoana a 
fost condamnată, după caz. 

Stingerea antecedentelor penale în cazul liberării de pedeapsă a minorilor 
se efectuează potrivit art. 111 din CP al RM. 

În cazurile prevăzute de art. 93 din CP al RM sentinţa de condamnare 
se adoptă fără stabilirea pedepsei, cu liberare de pedeapsă în aceste condiţii 
(pct. 3) din alin. (3) al art. 389 din CPP al RM). 


$5. Liberarea de pedeapsă datorită schimbării situaţiei 


O altă categorie a liberării de pedeapsa penală este prevăzută la art. 94 
din CP al RM, care stabileşte condiţiile liberării de pedeapsă datorită schim- 
bării situaţiei. Potrivit acestei dispoziţii, persoana care a săvârşit o infracțiune 
uşoară sau mai puţin gravă poate fi liberată de pedeapsă dacă se va constata că, 
la data judecării cauzei, datorită schimbării situaţiei, fapta săvârşită şi-a pierdut 
caracterul prejudiciabil şi, în virtutea comportării ireproşabile după săvârşirea 
infracțiunii, persoana respectivă poate fi corectată fără executarea pedepsei. 

Din această reglementare legislativă se desprind condiţiile liberării de pe- 
deapsă penală datorită schimbării situaţiei, care sunt următoarele: 

1) persoana a săvârşit o infracţiune uşoară sau mai puţin gravă (alin. (2), 

(3) ale art. 16 din CP al RM); 

2) la data judecării cauzei, datorită schimbării situaţiei, fapta săvârşită şi-a 

pierdut caracterul prejudiciabil; 

3) în virtutea comportării ireproşabile după săvârşirea infracțiunii, per- 

soana respectivă poate fi corectată fără executarea pedepsei. 

1. Prima condiţie care urmează a fi îndeplinită pentru a se putea dispune 
categoria dată de liberare de pedeapsă priveşte în primul rând caracterul şi 

gradul prejudiciabil abstract al infracţiunilor, aşa cum acesta se reflectă în 
pedepsele prevăzute de lege. Altfel spus, liberarea de pedeapsă penală datorită 
schimbării situaţiei nu poate fi dispusă decât în cazul săvârșirii acelor infrac- 
ţiuni pentru care legea penală prevede pedeapsa maximă cu închisoare pe un 
termen de până la 5 ani inclusiv. 

2. La data judecării cauzei datorită schimbării situației fapta săvârşită şi-a 
pierdut caracterul prejudiciabil. Condiţia priveşte fapta în sensul că, pentru 
a beneficia de liberarea de pedeapsa penală, este necesar ca acţiunea (inac- 
ţiunea) săvârşită să fi pierdut caracterul său prejudiciabil. Este vorba despre 
intervenţia unor schimbări de ordin obiectiv ca rezultat al unor reforme de 
ordin social-economic, politic în limitele țării în întregime sau ale unei loca- 
lităţi anume. Schimbarea situaţiei în acest sens are loc indiferent de conştiinţa 
şi de voinţa persoanei vinovate de săvârşirea infracțiunii (de pildă, revocarea 
stării excepționale, reforma economică sau monetară etc.). Drept exemplu de 
schimbare a situaţiei în urma căreia fapta şi-a pierdut caracterul prejudiciabil 
poate servi şi săvârşirea infracțiunii de vânat ilegal (în locuri interzise), dacă 
se va constata ca, la data judecării cauzei, vânatul în acel loc este permis deja 
ca rezultat al înmulţirii excesive a unor specii de animale. 

3. În virtutea comportării iresponsabile după săvârșirea infracțiunii, per- 
soana respectivă poate fi corectată fără executarea pedepsei. Această condiţie 
priveşte conduita făptuitorului ulterior comiterii infracțiunii, vizând elemente 
şi date care ţin de personalitatea infractorului. La analiza îndeplinirii acestei 
condiţii instanţa de judecată va avea în vedere toate datele şi informaţiile ce pot 
caracteriza personalitatea celui care a săvârşit infracțiunea, după comiterea ei, 
în sensul că făptuitorul în această perioadă de timp a dat dovadă de o bună 
comportare și a respectat întocmai legile şi regulile de convieţuire socială. Toa- 
te aceste date trebuie să ducă la concluzia că, pentru corectarea făptuitorului, 
nu este necesar să se execute pedeapsa penală. 

Ca şi în cazul liberării de pedeapsă a minorilor, categoria liberării datorită 
schimbării situaţiei este reglementată atât de instituția liberării de răspundere 
penală (art. 58 din CP al RM), cât şi de cea a liberării de pedeapsa penală (art. 94 
din CP al RM). 

Evident că între acestea trebuie să existe nişte deosebiri, care, de fapt, au 
şi generat introducerea lor în cuprinsul a două instituţii de sine stătătoare ale 
dreptului penal. 

În acest context, apreciem în calitate de deosebire principală faptul că în 
cazul liberării de pedeapsă datorită schimbării situaţiei se cere ca persoana să fi 
săvârşit o infracțiune uşoară sau mai puţin gravă. În cazul liberării de răspun- 

dere penală în aceleași condiţii este absolut necesară existența faptului ca per- 
soana să fi comis pentru prima dată o infracţiune uşoară sau mai puţin gravă. 

Liberarea de pedeapsă datorită schimbării situaţiei are un caracter facul- 
tativ, acesta fiind un drept şi nu o obligaţie a instanţei de judecată. Categoria 
liberării examinată în acest paragraf are caracter absolut, în sensul că existența 
ei nu este condiţionată de stabilirea unor cerinţe referitoare la comportamen- 
tul ulterior al făptuitorului liberat de pedeapsa penală în aceste condiții. 


$6. Liberarea de la executarea pedepsei a persoanelor 
grav bolnave 


Liberarea de la executarea pedepsei a persoanelor grav bolnave este prevă- 
zută în art. 95 din CP al RM, care stabileşte trei temeiuri ce pot genera aplica- 
rea categoriei liberării date: 

a) îmbolnăvirea de o boală psihică; 

b) îmbolnăvirea de o altă boală gravă; 

c) îmbolnăvirea militarului de o boală care îl face inapt pentru serviciul 

militar. 

“Persoana care, în timpul executării pedepsei, s-a îmbolnăvit de o boală 
psihică, ce o lipseşte de posibilitatea de a-şi da seama de acțiunile sale sau de 
a le dirija, este liberată de executarea pedepsei. Acestei persoane instanța de 
judecată îi poate aplica măsuri de constrângere cu caracter medical (alin. (1) al 
art. 95 din CPalRM).” 

Boala psihică, în sensul alin. (1) al art. 95 din CP al RM, cuprinde o serie 
de boli psihice ce lipsesc persoana de posibilitatea de a-și da seama de acţiunile 
sale sau de a le dirija. 

Dispoziţiile alin. (1) al art. 95 din CP al RM sunt aplicabile numai asupra 
persoanelor care s-au îmbolnăvit de o boală psihică în timpul executării pedep- 
sei. Dacă însă persoana a săvârşit infracțiunea fiind bolnav de o boală psihică ce 
nu-i permitea să-şi dea seama de faptele sale sau nu putea să le dirijeze, ea este 
recunoscută iresponsabilă și nu este pasibilă de răspundere penală (alin. (1) al 
art. 23 din CP al RM). 

Liberarea de executarea pedepsei a persoanei care s-a îmbolnăvit de o 
boală psihică are caracter obligatoriu, nu depinde de aprecierea instanței de 
judecată și se aplică indiferent de caracterul şi de gradul prejudiciabil al in- 
fracțiunii săvârşite, de mărimea pedepsei neexecutate şi de alte circumstanţe. 
Persoanei în cauză instanţa de judecată îi poate aplica măsuri de constrângere 
cu caracter medical, prevăzute la art. 99-102 din CP al RM. 

În temeiul art. 95 din Codul penal, liberarea de la executarea pedepsei a 
persoanelor grav bolnave se dispune de către instanţa de judecată în a cărei rază 
teritorială se află instituţia sau organul care asigură executarea pedepsei pe baza 
demersului acestora (alin. (1), (2) ale art. 291 din Codul de executare al RM). 

Persoanei care în timpul executării pedepsei s-a îmbolnăvit de o boală psi- 
hică, din care cauză ea este incapabilă să-şi dea seama de acțiunile sale sau să le 
dirijeze, instanţa de judecată îi poate aplica pedeapsa după însănătoşire dacă nu 
a expirat termenul de prescripţie şi dacă nu există alte motive pentru liberarea 
ei de răspundere penală și de pedeapsă (alin. (1) al art. 102 din CP al RM). 

Persoana care, după săvârşirea infracțiunii sau în timpul executării pe- 
depsei, s-a îmbolnăvit de o boală gravă, alta decât cea specificată la alin. (1) 
al art. 95 din CP al RM, ce împiedică executarea pedepsei, poate fi liberată 
de executarea pedepsei de către instanţa de judecată. Liberarea de executarea 
pedepsei în situația dată are caracter facultativ, acesta fiind un drept şi nu o 
obligaţie pentru instanţa de judecată, spre deosebire de liberarea în cazul îm- 
bolnăvirii de o boală psihică. 

În procesul de soluționare a posibilităţii de aplicare a categoriei date a li- 
berării de pedeapsă instanţa de judecată va lua în seamă nu numai caracterul, 
tipul maladiei de care s-a îmbolnăvit inculpatul, condamnatul, ci şi gradul 
prejudiciabil al infracțiunii săvârşite, personalitatea infractorului, precum şi 
alte circumstanţe ce s-ar referi la posibilitatea sau imposibilitatea executării ul- 
terioare a pedepsei (termenul pedepsei executate, starea familială, comporta- 
mentul în locul de deţinere). Îmbolnăvirea de o boală gravă presupune apariția 
unei stări deosebit de periculoase a sănătăţii persoanei, care poate provoca 
invaliditatea totală, pierderea posibilității de a se deplasa etc. (de ex.: metastaza 
organelor interne la un bolnav de cancer, leucemie, ciroză). Lista bolilor grave 
este stabilită de Ministerul Sănătăţii al Republicii Moldova. 

Potrivit alin. (3) al art. 95 din CP al RM, militarul aflat sub arest sau într-o 
unitate militară disciplinară se liberează de executarea ulterioară a pedepsei 
dacă s-a îmbolnăvit de o boală care îl face inapt pentru serviciul militar. Partea 
neexecutată a pedepsei poate fi înlocuită cu o pedeapsă mai blândă. Aceste dis- 
poziţii sunt aplicabile numai față de militarii aflaţi sub arest sau într-o unitate 
militară disciplinară. Drept temei pentru liberarea de executarea ulterioară a 
pedepsei serveşte îmbolnăvirea militarului de o boală care-l face inapt pentru 
serviciul militar. Lista acestor boli este stabilită de MA al RM. Categoria res- 
pectivă a liberării de executarea pedepsei are caracter obligatoriu, întrucât nu 
depinde de aprecierea instanţei de judecată. 

Legea prevede nu numai temeiul şi condiţiile liberării de executarea pedep- 
sei a persoanelor grav bolnave, ci şi consecinţele juridice în cazul însănătoşirii 

persoanelor față de care au fost aplicate prevederile acestei categorii a liberării. 
În asemenea situaţii, potrivit alin. (4) al art. 95 din CP al RM, ele pot fi supuse 
pedepsei dacă nu au expirat termenele prescripţiei prevăzute la art. 60 şi 97 din 
CP al RM. În cazul aplicării pedepsei după însănătoşire, durata de aplicare a 
măsurilor de constrângere cu caracter medical se deduce din termenul pedep- 
sei (alin. (2) al art. 102 din CP al RM). 


$7. Amânarea executării pedepsei pentru femei gravide 
şi femei care au copii în vârstă de până la 8ani 


Una dintre manifestările existenței principiului umanismului legii penale 
constă în posibilitatea de aplicare a amânării executării pedepsei pentru fe- 
mei gravide şi femei care au copii în vârstă de până la 8 ani, reglementată de 
conținutul art. 96 din CP al RM şi impusă de crearea unor condiţii favorabile 
femeilor în perioada gravidităţii, naşterii şi educării copiilor minori. O primă 
condiţie de amânare a executării pedepsei, prevăzută de art. 96 din CP al RM, 
constă în faptul că aceasta are un destinatar special şi este aplicabilă numai în 
privinţa femeilor gravide şi a celor care au copii în vârstă de până la 8 ani. 

Este apreciabil şi faptul că în această situaţie nu prezintă importanță mo- 
mentul apariţiei stării de graviditate: până la pronunţarea sentinţei de con- 
damnare sau în perioada executării pedepsei. 

O altă condiţie absolut necesară pentru aplicarea prevederilor art. 96 din 
CP al RM rezidă în faptul că vârsta de până la 8 ani a copilului (copiilor) tre- 
buie constatată la momentul pronunțării sentinței de condamnare. 

A treia condiţie de aplicare a amânării executării pedepsei pentru aceste 
categorii de persoane se referă la caracterul şi gradul prejudiciabil al infrac- 
țiunii săvârşite, la tipul şi limita de pedeapsă stabilită. În acest sens, alin. (1) 
al art. 96 din CP al RM specifică drept subiect al amânării date femeile care 
execută pedeapsa cu închisoarea, stabilită pe un termen nu mai mare de 5 ani 
pentru săvârşirea infracțiunii uşoare sau mai puţin grave. 

Amânarea executării pedepsei pentru femei gravide şi femei care au copii 
în vârstă de până la 8 ani are un caracter facultativ, constituind un drept şi 
nu o obligaţie a instanţei de judecată, şi condiționat. Caracterul condiționat 
se exprimă în faptul că există un organ special care exercită controlul asupra 
comportamentului condamnatei, la propunerea căruia instanța de judecată 
poate anula amânarea executării pedepsei, dispunând trimiterea condamnatei 
pentru executarea pedepsei la locul stabilit în hotărârea judecătorească. 

Legea stabileşte trei temeiuri pentru anularea amânării executării pede- 
psei. Primul temei constă în faptul că femeile menţionate în alin. (1) al art. 96 
din CP al RM au renunţat la copil (l-au transmis unei case de copii, rudelor 
sau altor persoane). 

Existenţa celui de-al doilea temei este condiţionată de faptul că persoanele 
menţionate anterior continuă să se eschiveze de la educarea copiilor după aver- 
tismentul făcut de organul care exercită controlul asupra comportamentului 
condamnatei. 

Aceste două temeiuri au un caracter facultativ, întrucât problema privind 
anularea amânării executării pedepsei este soluționată de instanţa de judeca- 
tă, avându-se în vedere comportamentul condamnatei în perioada amânării, 
cauzele şi formele renunţării la copil, precum şi cauzele şi caracterul eschivării 
de la educarea copilului. 

Cel de-al treilea temei pentru anularea amânării executării pedepsei are 
caracter obligatoriu şi constă în săvârşirea de către condamnată a unei noi 
infracțiuni în perioada amânării executării pedepsei (alin. (4) al art. 96 din 
CP al RM). În asemenea situaţii instanţa de judecată stabileşte pedeapsa după 
regulile cumulului de sentinţe, prevăzute la art. 85 din CP al RM. 

Instanţa de judecată este în drept nu numai să aplice amânarea executării 
pedepsei pentru categoriile de persoane menţionate la alin. (1) al art. 96 din 
CP al RM, ci şi să examineze posibilitatea neexecutării de către condamnată a 
termenului rămas neexecutat din pedeapsă la atingerea de către copil a vârstei 
de 8 ani. Pornind de la conţinutul alin. (3) al art. 96 din CP al RM, instanța 
poate dispune liberarea condamnatei de executarea părții neexecutate a pe- 
depsei; ori înlocuirea părții neexecutate a pedepsei cu o pedeapsă mai blândă 
sau trimiterea condamnatei în instituția corespunzătoare pentru executarea 
părții neexecutate a pedepsei. 

Instanţa va proceda analogic şi în cazul decesului copilului, survenit în 
perioada de amânare a executării pedepsei. 

Oficiul de executare în a cărui rază tritorială se află domiciliul condamna- 
tei întreprinde acțiuni de supraveghere şi probaţiune a condamnatei pe toată 
perioada pentru care a fost amânată executarea pedepsei (alin. (2) al art. 279 
din Codul de executare al Republicii Moldova). 


58. Prescripţia executării sentinţei de condamnare 


Prescripţia executării sentinţei de condamnare este reglementată de art. 97 
din CP al RM, legea făcând distincţie între prescripţia tragerii la răspundere pe- 
nală (art. 60 din CP al RM) şi prescripţia executării sentinţei de condamnare. 

Prin prescripția executării sentinței de condamnare se înţelege înlăturarea 
executării pedepsei, stabilite în sentința de condamnare definitivă după trecerea 
unui anumit termen prevăzut de lege, calculat din ziua în care sentința a rămas 
definitivă. Trecerea acestui timp face ca pedeapsa, respectiv executarea ei, să 
nu se mai justifice, să nu mai fie necesară, întrucât eficiența acesteia este dimi- 
nuată până la dispariție, nemaifiind posibilă realizarea scopurilor prevăzute 
de lege, a prevenţiei generale şi speciale. Prescripţia executării sentinţei de 
condamnare constituie o cauză care stinge dreptul statului de a impune exe- 
cutarea pedepsei şi obligaţia condamnatului de a suporta consecinţele faptei 
sale, executând pedeapsa. 

E pentru prima dată când Codul penal stabileşte prescripţia în funcţie de 
categoriile infracțiunilor, prevăzute în art. 16 din CP al RM, şi nu de măsura şi 
de termenul pedepsei stabilite de instanţa de judecată, după cum se prevedea 
în Codul penal al RM din 191. 

Astfel, în funcţie de categoriile infracțiunilor, alin. (1) al art. 97 din CP al 
RM fixează următoarele termene generale de prescripţie: 

a) 2 ani, în caz de condamnare pentru o infracțiune ușoară; 

b) 6 ani, în caz de condamnare pentru o infracțiune mai puțin gravă; 

c) 10 ani, în caz de condamnare pentru o infracțiune gravă; 

d) 15 ani, în caz de condamnare pentru o infracțiune deosebit de gravă; 

e) 20 de ani, în caz de condamnare pentru o infracțiune excepțional de gravă. 

Din această reglementare observăm că prescripţia executării sentinţei de 
condamnare prezumă înlăturarea executării pedepsei principale, şi anume a 
celei cu închisoare, stabilite prin sentința de condamnare. 

Durata termenelor de prescripţie se calculează din ziua în care sentința de 
condamnare a rămas definitivă. Termenele de prescripţie a executării pedep- 
sei se reduc pe jumătate pentru persoanele care la data săvârșirii infracțiunii 
erau minori. 

Pentru ca prescripția executării sentinței de condamnare să-şi producă 
efectele, este absolut necesar ca termenul de prescripţie să curgă neîntrerupt şi 
integral. Pe cale de consecinţă, orice întrerupere a cursului prescripției execu- 
tării sentinţei de condamnare atrage un nou termen de prescripţie. 

Prin dispoziţiile alin. (3) al art. 97 din CP al RM sunt stabilite două te- 
meiuri în prezenţa cărora curgerea prescripţiei se întrerupe: 

a) atunci când persoana se sustrage de la executarea pedepsei; 

b) dacă până la expirarea termenelor prevăzute la alin. (1) şi (2) ale art. 97 

din CP al RM persoana săvârşeşte cu intenţie o nouă infracțiune. 


526 DREPT PENAL. PARTEA GENERALĂ 





Prin sustragerea persoanei de la executarea pedepsei urmează să înțelegem 
orice acțiuni intenţionate, săvârşite în scopul eschivării de la executarea sen- 
tinţei de condamnare. 

În ce priveşte cel de-al doilea temei, pentru întreruperea curgerii prescrip- 
ţiei nu prezintă nici o importanţă gradul prejudiciabil al infracțiunii comise, 
ci numai faptul ca aceasta să fi fost săvârşită cu forma intenţionată a vinovăţiei 
(art. 17 din CP al RM) şi până la expirarea termenelor prevăzute de lege. 

În funcţie de aceste două temeiuri există şi două situaţii diferite de calcula- 
re a noului termen de prescripţie. În cazul eschivării de la executarea pedepsei, 
curgerea termenului de prescripţie începe din momentul prezentării persoanei 
pentru executarea pedepsei sau din momentul reţinerii acesteia, iar în caz de 
comitere a unei noi infracțiuni — din momentul săvârșirii ei. 

Intervenţia instituţiei prescripţiei executării sentinței de condamnare 
duce la înlăturarea obligatorie a executării pedepsei, o asemenea liberare de 
pedeapsă penală constituie o obligaţie şi nu un drept al instanţei de judecată, 
ea are un caracter absolut şi definitiv, irevocabil, liberarea dată neputând fi 
anulată pe baza unui temei oarecare. 

În conformitate cu principiile şi normele dreptului internaţional, legiuito- 
rul nostru a prevăzut în legea penală unele situații când prescripţia nu înlătură 
executarea pedepselor principale stabilite pentru anumite categorii de infrac- 
ţiuni deosebit de periculoase (alin. (4) al art. 97 din CP al RM). Este vorba des- 
pre infracțiunile contra păcii şi securităţii omenirii sau infracțiunile de război, 
şi anume cele prevăzute la art. 135-137, 139 şi 143 din CP al RM (genocidul; 
ecocidul; tratamente inumane; planificarea, pregătirea, declanşarea sau duce- 
rea războiului; precum şi aplicarea mijloacelor şi metodelor interzise de ducere 
a războiului). Sentința de condamnare, pronunţată pentru săvârşirea oricăreia 
dintre aceste infracțiuni, urmează a fi executată indiferent de momentul reţi- 
nerii persoanei condamnate care se eschivează de la executarea pedepsei sau 
de prezenţa oricăror altor circumstanțe. 

Capitolul XX 


MĂSURILE DE SIGURANȚĂ 


Secţiunea |. CONSIDERAŢII GENERALE PRIVIND MĂSURILE 
DE SIGURANŢĂ 


S1. Apariţia, trăsăturile și natura juridică a măsurilor 
de siguranţă. Deosebirea de pedepse 


Dreptul penal în vigoare în RM utilizează două tehnici de sancționare - prin 
intermediul pedepselor şi al măsurilor de siguranță. Această tehnică din urmă 
de sancționare, care şi-a făcut apariţia în dreptul penal al statelor abia la înce- 
putul sec. XX, a fost inspirată de şcoala pozitivistă, a cărei reprezentanţi şi-au 
exprimat preocuparea pentru elaborarea unui sistem de măsuri preventive, po- 
trivit unui vechi adagiu care arată că “este mai bine să previi decât să vindeci”!. 
Experienţa a arătat că unele categorii de răufăcători - anume deficienții mintali 
şi delincvenţii de obicei — sunt incapabile să resimtă fie caracterul sancţionator, 
fie chiar efectul intimidant al pedepsei. Faţă de aceştia pedepsele sunt ineficace, 
de unde şi necesitatea de a recurge la mijloace represive distincte, orientate spre 
un scop net definit: a proteja mediul social de aceste elemente nocive?. 

Conform definiției legale a măsurilor de siguranţă, prevăzută la art. 98 din 
CP al RM, acestea “au drept scop înlăturarea unui pericol şi preîntâmpinarea 
săvârşirii faptelor prevăzute de legea penală”. În doctrină măsurile de siguranță 
sunt definite ca sancțiuni de drept penal constând din măsuri de constrângere 
cu caracter preventiv, care au drept scop înlăturarea unor stări de pericol genera- 
toare de fapte prevăzute de legea penală?. Măsurile de siguranţă se aplică pentru 
a înlătura o stare de pericol şi a preîntâmpina săvârşirea de noi infracțiunii. 

Măsurile de siguranţă sunt destinate combaterii anumitor stări de peri- 
col social care au contribuit şi ar mai putea contribui la săvârşirea unor fapte 
prevăzute de legea penală. Stările de pericol care atrag luarea de măsuri de 
siguranță sunt anume prevăzute de legea penală. Existenţa acestor stări de pe- 





1 C. Sima, Măsurile de siguranță în dreptul penal contemporan, ALL, Bucureşti, 1999, p. 11. 
H. Donnedeieu de Vabres, Traite elementaire de droit criminel et de legislaţion penale 
comparee, Sirey, Paris, 1947, p. 407. 

3 C. Bulai, op. cit, p. 584. 

1 Ion Oancea, Tratat de drept penal. Partea generală, ALL, Bucureşti, 1994, p. 218. 

ricol, care justifică luarea măsurilor de siguranţă, este dată în vileag prin însăşi 
săvârşirea unei fapte prevăzute de legea penală, iar stările respective privesc, în 
genere, persoana celui care a săvârşit fapta. 

Măsurile de siguranţă au, în esenţă, un caracter şi o destinație preventi- 
ve, care vizează înlăturarea pericolului ce a servit drept temei pentru luarea 
acestor măsuri. Aceste măsuri au, de asemenea, menirea de a preîntâmpina 
“săvârşirea unor fapte prevăzute de legea penală, fie de către cel față de care s-a 
luat măsura de siguranţă, fie de către alte persoane împotriva acestuia”*. 

Dualitatea sancţiunilor-pedepselor şi a măsurilor de siguranţă fiind admi- 
să, important este faptul de a preciza criteriile lor distinctive: 

+ Pedeapsa este, în principal, un mijloc de constrângere, urmărind un 
scop de retribuire, de intimidare, prin aceasta manifestându-se, în final, 
destinaţia sa preventivă şi de preîntâmpinare. În schimb măsurile de 
siguranță au în prim-plan aspectul preventiv, cel de constrângere fiind 
subsidiar, însoțind inerent caracterul de preîntâmpinare al acestora. 
Pedeapsa este represivă, iar măsura de siguranță preventivă. 

+ Esenţa pedepsei este de a interveni post delictum, pe când măsura de 
siguranţă este concepută ante delictum. 

e Pedeapsa este determinată de judecător ţinând cont de criteriile de in- 
dividualizare, printre care şi gravitatea infracțiunii, astfel încât cu cât este 
mai gravă infracțiunea, cu atât este mai aspră pedeapsa. Or, măsura de 
siguranţă nu are atitudine față de gravitatea infracțiunii, ea trebuie ra- 
portată la personalitatea delincventului. Natura şi durata pedepsei sunt 
fixate din start în lege, pe când măsura de siguranţă variază în funcție de 
tipul stării de pericol şi de existența acesteia. Măsura de siguranţă este 
aplicabilă atâta timp cât există starea de pericol, ceea ce îi atribuie carac- 
terul unei sancțiuni nedeterminate în timp, eventual cu titlu definitiv, 
putând fi revocată odată cu dispariţia acestei stări de pericol. 

+ Pedeapsa se aplică pentru săvârşirea unei infracțiuni şi presupune 
conştientizarea de către infractor a actelor sale, de aceea este legată 
de ideea blamării, a mustrării, care este însă străină pentru măsurile 
de siguranţă, ce ţin doar de protecția socială”. Măsura de siguranţă nu 
vizează decât protejarea societăţii contra unei stări de pericol şi este 





Explicații teoretice ale codului penal român, vol. II, ed. a II-a, ALL, Editura Academiei 
române, Bucureşti, 2003, p. 257-258. 


Explicații teoretice ale codului penal român, p. 258. 
7 H. Donnedeieu de Vabres, op. cit., p. 409. 

aplicabilă fără a ţine cont de răspunderea personală a delincventului. 
Pedeapsa îşi conservă un fundament moral, iar măsura de siguranță 
este, în mod esențial, utilitară. 

În ciuda acestor criterii distinctive, frontiera dintre aceste două tipuri de 
sancțiuni de drept penal nu este chiar atât de clară. În acest context, legile mul- 
tor state tratează în mod diferit natura preventivă sau de constrângere a unor 
sancțiuni. Astfel, în CP din RM sau în CP din România expulzarea sau confis- 
carea specială sunt clasate la măsuri de siguranţă, iar în legea penală din China 
ele sunt privite ca pedepse complementare. CP francez în genere nu face dis- 
tincţie între pedepse şi măsuri de siguranţă, ambele fiind denumite sancțiuni. 

Natura juridică a măsurilor de siguranţă a fost dezbătută pe larg în doctrina 
de specialitate, fiind susținută apartenenţa lor la dreptul administrativ, deoarece 
chiar în cazul în care sunt prevăzute de legea penală și aplicate de instanţele 
judecătoreşti, ele intervin nu pentru reprimarea unui fapt săvârşit, ci pentru 
a preveni săvârşirea lui?. Alţi autori au susţinut identitatea dintre măsurile de 
siguranță şi pedepse, ambele fiind considerate, deopotrivă, măsuri de apărare 
socială, care pot fi aplicate în funcție de necesități, pedepsele fiind aplicate in- 
fractorilor responsabili, în timp ce măsurile de siguranță sunt aplicate irespon- 
sabililor şi celor aflaţi în situații speciale”. Potrivit unei alte opinii, care şi-a găsit 
reflectare în dreptul penal din RM, măsurile de siguranță sunt, ca şi pedepsele, 
sancțiuni de drept penal, deosebindu-se între ele prin natura şi funcţiile lor”. 


$2. Principiile de aplicare și executare a măsurilor de siguranţă 


Fiind o sancțiune de drept penal, măsura de siguranţă trebuie să fie aplica- 
tă în strictă concordanţă cu principiile ce guvernează această ramură de drept, 
în scopul respectării drepturilor fundamentale şi libertăţilor omului. 

Măsurile de siguranţă, ca şi în cazul pedepselor, nu pot fi aplicate decât 
dacă s-a comis o faptă prevăzută de legea penală, indiferent de faptul dacă 
aceasta constituie sau nu o infracțiune. Astfel, cazurile în care caracterul penal 
al faptei este înlăturat dintr-o anumită cauză (legitimă apărare, constrângere 
fizică sau psihică), răspunderea penală şi pedeapsa se exclud, situaţie însă care 
nu exclude posibilitatea aplicării față de făptuitor a măsurilor de siguranță. 





8 C. Bulai, op. cit, p. 586. 
” Ibidem, p. 586. 
1 V. Dongoroz, Drept penal, Bucureşti, 1939, p. 631. 


530 DREPT PENAL. PARTEA GENERALĂ 





Ca şi săvârşirea unei fapte prevăzute de legea penală, existența unei stări de 
pericol stă la baza respectării legalităţii de aplicare a acestor măsuri. Măsurile de 
siguranţă pot fi aplicate indiferent dacă persoanei i-a fost stabilită sau nu vreo 
pedeapsă. Aceasta rezultă din faptul că starea de pericol care a determinat apli- 
carea măsurii de siguranţă este distinctă de pericolul social pe care îl prezintă 
fapta prevăzută de legea penală. Măsurile de siguranță continuă să fie aplicate 
câtă vreme persistă starea de pericol, chiar dacă răspunderea penală este înlă- 
turată ca urmare a unei cauze ce înlătură răspunderea penală sau consecințele 
condamnării!!. Codul penal menționează expres că nici amnistia şi nici graţierea 
nu au efect asupra măsurilor de siguranţă (art. 107, 108 din CP al RM). 

Codul penal nu aranjează măsurile de siguranţă într-o ordine ierarhică, 
judecătorul putând dispune aplicarea concomitentă a câteva dintre ele, deoa- 
rece fiecare vizează o stare de pericol distinctă. 

Principiul legalităţii se referă în egală măsură atât la pedepse, cât și la mă- 
surile de siguranţă, alte măsuri care nu fac parte din cadrul legal prevăzut de 
Codul penal nefiind susceptibile a fi aplicate. 

Întru respectarea principiului legalităţii, instanţele de judecată sunt singu- 
rele competente a aplica măsurile de siguranță. 

Măsurile de siguranță constituie sancțiuni cu durată nedeterminată, dar 
revocabile, judecătorul neavând reprezentarea modului cum va evolua starea 
de pericol!?. Spre deosebire de pedepse, măsurile de siguranţă sunt în mod 
constant revocabile, fiind legate de evoluţia stării de pericol. 


53. Cadrul măsurilor de siguranță 


Cadrul măsurilor de siguranţă este format din totalitatea acestor sancți- 
uni prevăzute în art. 98 din CP al RM, conform căruia «măsurile de siguranță 
sunt: măsurile de constrângere cu caracter medical; măsurile de constrângere 
cu caracter educativ; expulzarea; confiscarea specială». 

Conform principiului legalității, acest cadru de măsuri de siguranţă poar- 
tă un caracter exhaustiv, nefiind susceptibil de o interpretare extensivă de 
către judecător. 

Constituind totodată, şi un mijloc de constrângere, în funcție de aceasta, 
măsurile de siguranţă pot fi clasificate în: măsuri privative de libertate (inter- 
narea într-o instituţie psihiatrică), măsuri restrictive de libertate (supunerea la 
tratament forțat a alcoolicilor şi narcomanilor, expulzarea), măsuri restrictive 





1 C. Bulai, op. cit., p. 588. 
12 C. Sima, op. cit., p. 48. 

de drepturi (punerea sub curatelă a persoanelor care abuzează de alcool) şi 
măsuri cu caracter patrimonial (confiscarea specială). 

În funcţie de natura stării de pericol, măsurile de siguranţă pot fi persona- 
le, care vizează persoana generatoare de pericol (măsurile cu caracter medical 
şi educative), şi reale sau patrimoniale (confiscarea specială), în care caz obiec- 
tele sunt sursa stării de pericol. 

În funcţie de pedeapsă, măsurile de siguranţă pot fi aplicate izolat (măsuri 
de constrângere cu caracter medical aplicate iresponsabililor) sau pot însoți 
pedeapsa (expulzarea). 

Spre deosebire de cadrul măsurilor de siguranţă din alte state, de exemplu 
România, Codul penal al Republicii Moldova include în lista acestora şi măsu- 
rile cu caracter educativ, care, de regulă, nu figurează în lista acestor sancţiuni. 
Totodată, cadrul măsurilor de siguranţă din CP al RM este mai restrâns decât 
cel analogic din alte state. Astfel, în alte jurisdicții se mai cunosc şi astfel de 
măsuri de siguranţă ca interzicerea de a se afla în anumite localităţi, interdic- 
ţia de a reveni în locuința familiei pe o perioadă determinată, interzicerea de 
a o cupa o anumită funcţie sau de a exercita o profesie, o meserie sau o altă 
ocupaţie (art. 112 din CP al României); libertatea supravegheată a alcoolicilor 
şi narcomanilor (CP al Republicii Federale Germania); privarea de licență sau 
de permisul de port-armă (CP al Spaniei). 

Instituirea unui cadru paralel de măsuri de siguranță având ca adresant 
persoanele juridice este indispensabilă. Cu regret, CP al RM nu a prevăzut 
unele măsuri de siguranţă aplicabile persoanelor juridice. Cu toate acestea, ex- 
perienţa statelor străine ne poate sugera măsuri adecvate în acest sens. Astfel 
de măsuri pot fi suspendarea unei anumite activităţi a întreprinderii, interzi- 
cerea de a desfăşura pe viitor a unui anumit gen de activitate, închiderea tem- 
porară a localurilor sau unităților persoanei juridice, cauțiunea bănească etc. 


Secţiunea a II-a. MĂSURILE DE SIGURANŢĂ 
CU CARACTER MEDICAL 


$1. Măsurile de constrângere cu caracter medical. Noţiune. 
Regimul juridic 


Măsurile de constrângere cu caracter medical constau în obligarea persoa- 
nei care a săvârşit o faptă prevăzută de legea penală şi care suferă de anumite 
deficienţe de ordin mintal sau face abuz de substanţe alcoolice sau narcotice 
să urmeze un anumit tratament medical. Din cele menţionate observăm că 

măsurile de siguranță din Codul penal vizează alienaţii mintali, alcoolicii şi 
narcomanii. 

În paragraful de faţă vor fi analizate măsurile de constrângere cu caracter 
medical care vizează alienaţii mintali. 

Astfel, conform art. 99 din CP al RM, “persoanelor care au săvârşit fapte 
prevăzute de legea penală în stare de iresponsabilitate sau care au săvârșit 
asemenea fapte în stare de responsabilitate, dar până la pronunțarea sentin- 
ţei sau în timpul executării pedepsei, s-au îmbolnăvit de o boală psihică, din 
care cauză sunt incapabile să-şi dea seama de acţiunile lor sau să le dirijeze, 
instanța de judecată poate să le aplice măsurile de constrângere cu caracter 
medical”. În acest caz starea de pericol decurge din starea psihică maladivă a 
făptuitorului. 

Conform normelor legale, aceste măsuri nu pot fi impuse în mod arbitrar 
oricărei persoane, ci în anumite condiţii: în primul rând, persoana să fi comis 
o faptă prevăzută de legea penală, iar în al doilea rând, să facă parte din una 
dintre următoarele categorii de persoane: 

1) persoane recunoscute iresponsabile, care, la momentul faptei, erau in- 

capabile să-şi dea seama de faptele lor şi/sau să le dirijeze; 

2) persoane devenite iresponsabile până la pronunţarea sentinţei sau în 
timpul executării pedepsei. Cu alte cuvinte, se au în vedere persoanele 
care la momentul faptei erau responsabile, dar care mai apoi, pe parcur- 
sul procesului penal, până la emiterea sentinţei sau în timpul executării 
pedepsei, au devenit iresponsabile, ceea ce face imposibilă fixarea unei 
pedepse sau executarea acesteia. 

Din legea penală şi cea procesual-penală rezultă scopul măsurilor de con- 
strângere cu caracter medical, care se aplică (1) în vederea tratării persoanei 
care are nevoie de îngrijire, (2) a excluderii posibilităţii de a săvârşi noi infrac- 
ţiuni, (3) pentru protejarea societății. 

Potrivit art. 499 din CPP al RM, dacă instanţa de judecată consideră dove- 
dit faptul că persoana în cauză a săvârşit o faptă prevăzută de legea penală în 
stare de iresponsabilitate sau că această persoană, după ce a săvârşit infracțiu- 
nea, s-a îmbolnăvit de o boală psihică cronică, ce o face să nu-și dea seama de 
acțiunile sale sau să nu le poată dirija, instanţa de judecată adoptă fie o sentință 
de absolvire a acestei persoane de pedeapsă, fie după caz, de răspundere pena- 
lă, fie de liberare de pedeapsă și de aplicare față de ea a unor măsuri de con- 
strângere cu caracter medical, indicând care anume dintre ele trebuie aplicată. 
Conform acestei norme, persoana care a fost responsabilă la momentul faptei 
urmează a fi absolvită de răspundere penală. Persoanele devenite iresponsabile 
după comiterea faptei, îmbolnăvindu-se de o boală psihică cronică, urmează 

a fi absolvite sau liberate de pedeapsă şi supuse măsurilor de constrângere cu 
caracter medical. 

Dacă persoana în privinţa căreia s-a aplicat o măsură de constrângere cu 
caracter medical, pe motiv că după săvârşirea infracțiunii s-a îmbolnăvit de 
o boală psihică, se va însănătoşi, instanţa de judecată revocă aceste măsuri şi 
decide continuarea procesului penal în privinţa ei, fie decide continuarea exe- 
cutării părţii neexecutate a pedepsei. Situaţia dată are loc, de regulă, în cazul 
afectării persoanei de o tulburare psihică temporară. 

Aplicarea măsurilor de constrângere cu caracter medical este o preroga- 
tivă a instanţei de judecată şi nu o obligaţie. Astfel, aceste măsuri se aplică 
numai în cazurile când dereglările psihice ale persoanei se transformă într-un 
risc pentru ea însăşi, pentru alte persoane sau pentru societate în întregime. 
Dacă starea psihică a persoanei nu prezintă pericol pentru individ sau pentru 
societate, atunci judecata poate adopta o sentință de încetare a procesului şi 
de neaplicare a unor astfel de măsuri şi anunţă despre caz organele de ocrotire 
a sănătăţii. Instanţa de judecată, atunci când consideră că este necesar să fie 
aplicată o măsură de constrângere cu caracter medical, alege forma acesteia în 
funcţie de boala mintală a persoanei, de caracterul şi gradul prejudiciabil al 
faptei săvârşite (art. 101 din CP al RM). 

CP prevede două tipuri de măsuri de constrângere cu caracter medical 
aplicabile alienaţilor mintali: 

a) internarea într-o instituţie psihiatrică cu supraveghere obișnuită şi 

b) internarea într-o instituţie psihiatrică cu supraveghere riguroasă. 

Aceste măsuri se înfăptuiesc de către şi în cadrul instituţiilor curative ale 
organelor de ocrotire a sănătăţii. 

Internarea într-o instituție psihiatrică cu supraveghere obişnuită poate fi 
aplicată de către instanţa de judecată unui alienat care, din cauza stării psihice 
şi caracterului faptei prejudiciabile săvârşite, are nevoie de îngrijire spitaliceas- 
că şi de tratament în condiţii de supraveghere obişnuită (art. 100 din CP al 
RM). Instituţiile psihiatrice cu supraveghere obişnuită sunt secțiile spitalului 
de psihiatrie sau ale altei instituții medicale care acordă asistență psihiatrică. 
Executarea măsurilor de constrângere cu caracter medical nu este funcţia de 
bază a acestor secții sau instituţii, în care, pe lângă persoanele cărora li s-au 
fixat măsuri de constrângere, urmează tratamentul şi alți bolnavi pe baze ge- 
nerale, conform legii privind asistenţa psihiatrică!?. Regimul acestor staționare 





15  LegeaRM privind asistența psihiatrică nr. 1402-XIII din 16.12.1997, Monitorul Oficial al 
Republicii Moldova, nr. 44-46/310 din 21.05.1997. 

psihiatrice este unul închis, în care nu are loc o supraveghere permanentă şi 
neîntreruptă, de aceea la stabilirea acestei măsuri trebuie să se ţină cont de 
starea persoanei, care să permită aflarea ei în staționar şi efectuarea tratamen- 
tului fără măsuri suplimentare de securitate. De regulă, această măsură nu se 
stabileşte persoanelor care au săvârşit infracțiuni violente contra persoanei şi 
care manifestă tendinţe de agresiune. 

Internarea într-o instituţie psihiatrică cu supraveghere riguroasă se aplică 
alienatului mintal, care, din cauza stării psihice şi caracterului faptei prejudi- 
ciabile săvârşite, prezintă un pericol deosebit pentru societate şi are nevoie de 
îngrijire spitalicească şi de tratament în condiţii de supraveghere riguroasă. 
Această măsură se execută în condiţii care exclud posibilitatea săvârșirii de 
către persoană de noi fapte prejudiciabile (alin. (2) şi (3) ale art. 100 din CP al 
RM). Din norma legală rezultă că această măsură presupune un regim special, 
intensiv, de supraveghere a persoanei, care se realizează prin luarea măsurilor 
de prevenire a evadării acestor persoane, de preîntâmpinare a săvârşirii unor 
noi fapte prevăzute de legea penală de către ele, precum şi metode de tratament 
specifice de profilaxie şi reabilitare. Indivizii internaţi în instituţii cu un astfel 
de regim necesită o supraveghere continuă şi riguroasă, dat fiind caracterul 
infracțiunilor săvârşite (de regulă, infracțiuni grave, deosebit de grave şi ex- 
cepțional de grave), pericolul pe care îl prezintă persoana lor (manifestarea de 
tendinţe criminale, de agresiune etc.), ceea ce face imposibilă reabilitarea şi 
efectuarea tratamentului în condiţiile regimului cu supraveghere obișnuită. 

Pentru aceste măsuri este caracteristic faptul că în toate cazurile decizia pri- 
vind stabilirea lor ţine exclusiv de competenţa instanței de judecată. De aseme- 
nea, doar judecata este competentă a schimba, prelungi şi înceta aplicarea măsu- 
rilor de constrângere cu caracter medical alienaţilor (art. 101 din CP al RM). 

În temeiul avizului instituţiei medicale, instanța de judecată dispune 
încetarea aplicării măsurilor de constrângere cu caracter medical în cazul 
însănătoşirii persoanei sau al unei astfel de schimbări a caracterului bolii care 
exclude necesitatea aplicării acestor măsuri. 

În procesul executării acestor măsuri, în funcție de evoluţia stării sănă- 
tății psihice a persoanei, poate apărea necesitatea schimbării sau prelungirii 
lor. În aceste cazuri, instanța poate schimba măsura sau prelungi termenul de 
aplicare a ei atât din oficiu, cât şi la cererea persoanei respective sau a repre- 
zentantului acesteia, pe baza unui control efectuat cel puţin o dată la şase luni, 
privind necesitatea aplicării acestei măsuri. La soluționarea chestiunii privind 
prelungirea măsurii trebuie să se ţină cont de cauzele care au dus la stabilirea 
acesteia, adică de menţinerea unei stări de pericol care creează o stare de ne- 

siguranță pentru alte persoane sau pentru sine însuși, de lipsa vreunui progres 
pozitiv al sănătăţii alienatului. 

În cazul unei evoluţii a stării sănătăţii psihice a bolnavului, care poate fi 
atât în sensul însănătoşirii, cât şi al agravării acesteia, instanța poate schimba 
tipul măsurii, care să fie mai potrivită cu starea sa. 

Dacă instanța de judecată nu va găsi necesară aplicarea măsurilor de 
constrângere cu caracter medical unui alienat, precum şi în cazul încetării 
aplicării unor astfel de măsuri, ea îl poate încredința spre îngrijire rudelor sau 
tutorilor, dar sub o supraveghere medicală obligatorie (alin. (4) al art. 101 din 
CP al RM). 

Indicatorul privind încetarea aplicării măsurilor de constrângere cu ca- 
racter medical este, în primul rând, însănătoşirea persoanei. Or, nu de fiecare 
dată se poate vorbi despre o însănătoșire deplină a unui alienat mintal. De cele 
mai multe ori are totuşi loc o schimbare a stării sănătăţii bolnavului, în sensul 
că tulburările psihice nu mai prezintă o stare de pericol pentru însuşi bolnavul 
sau pentru alte persoane, sau că nu mai sunt legate de pericolul cauzării unui 
prejudiciu considerabil. În majoritatea cazurilor, se produce o îmbunătăţire a 
stării psihice a bolnavului în urma tratamentului sau a măsurilor de reabilitare. 
În unele cazuri însă scăderea probabilității săvârşirii unor fapte periculoase nu 
este o consecinţă a îmbunătăţirii, ci a înrăutăţirii indicatorilor clinici ai dere- 
glării psihice. De exemplu, progresarea oligofreniei, pierderea capacităţii pentru 
acțiuni consecvente, scăderea activităţii ca rezultat al progresării alienaţiei psi- 
hice cronice conduc în mod obiectiv la scăderea pericolului social al persoanei. 
Dacă astfel de schimbări poartă un caracter stabil, aceasta serveşte drept temei 
pentru punerea şi soluționarea problemei cu privire la revocarea măsurilor de 
constrângere cu caracter medical, în baza faptului atingerii scopului lor'*. 

În conformitate cu art. 102 din CP al RM, perioada de timp pe parcursul 
căreia față de persoană au fost aplicate măsuri de constrângere cu caracter 
medical se deduce din pedeapsă, în caz de executare a acesteia. Instanţa de ju- 
decată poate aplica pedeapsa după însănătoşirea persoanei care s-a îmbolnăvit 
de o boală psihică după săvârşirea infracţiunii sau în timpul executării pedep- 
sei, cu condiţia să nu fi expirat termenul de prescripţie sau să nu existe şi alte 
motive pentru liberarea persoanei de răspundere penală și de pedeapsă. 

În acest context, când este vorba de o persoană care s-a îmbolnăvit de o 
boală psihică după săvârşirea infracţiunii, dar până la adoptarea sentinţei de 
condamnare, organele de urmărire penală sau instanța de judecată trebuie să 





11 Kypc yeonoenoeo npaea. Ilon pen. H. KysnenoBa, c. 336. 

verifice dacă nu a expirat termenul de prescripţie pentru tragere la răspundere 
penală (art. 60 din CP al RM), iar în cazul persoanei care s-a îmbolnăvit de 
o boală psihică după adoptarea sentinţei, sau în timpul executării pedepsei, 
trebuie să se verifice dacă nu a expirat termenul de prescripţie pentru executa- 
rea sentinţei de condamnare (art. 97 din CP al RM). În calitate de alte motive 
pentru liberarea persoanei de răspundere penală sau de pedeapsă pot servi 
liberarea de răspundere penală în legătură cu schimbarea situaţiei (art. 58 din 
CP al RM), liberarea de pedeapsă a minorilor (art. 93 din CP al RM), liberarea 
de executarea pedepsei a persoanelor grav bolnave (art. 95 din CP al RM) etc. 
Legea penală nu stipulează expres modul de deducere a duratei măsurilor 
de siguranţă cu caracter medical în caz de aplicare a pedepsei, însă ne lasă să 
înţelegem că o zi de tratament efectuat în cadrul acestor măsuri echivalează cu 
o zi de închisoare, regulile de deducere în caz de aplicare a altor pedepse ur- 
mând a fi stabilite conform normelor respective (alin. (5) al art. 64 - amendă; 
alin. (3) al art. 67 — muncă neremunerată în folosul comunităţii; art. 68, 88 — 
arest). Persoana urmează a fi liberată în caz că pedeapsa stabilită de instanță 
este inferioară termenului măsurilor de siguranţă cu caracter medical. 
Legislaţia în vigoare prevede un şir de garanţii menite a asigura respec- 
tarea drepturilor persoanelor internate în instituţiile psihiatrice pentru tra- 
tament coercitiv în vederea executării măsurilor în cauză. Persoana supusă 
tratamentului forțat sau reprezentantul acesteia are dreptul de a cere unei 
instituţii medicale independente avizul asupra stării de sănătate a persoanei 
căreia i se aplică măsuri de constrângere cu caracter medical (art. 101 din CP 
al RM). În conformitate cu legea privind asistenţa psihiatrică, persoanele care 
suferă de tulburări psihice se bucură de o atitudine umană, de dreptul la in- 
formaţie privind caracterul tulburărilor psihice şi metodele de tratament, ele 
urmează să fie spitalizate în staționarul de psihiatrie numai pentru durata 
examenului medical şi a tratamentului, cu prezenţa avocatului etc. 


S2. Aplicarea măsurilor de constrângere cu caracter medical 
alcoolicilor și narcomanilor. Punerea sub curatelă 


Consumul de substanţe alcoolice, narcotice, toxice conduce uneori la 
săvârşirea unor infracțiuni, de aceea, în cazurile de stabilire a pedepsei pentru 
alcoolici şi narcomani, instanţele de judecată trebuie să examineze şi oportu- 
nitatea supunerii lor la un tratament forțat de la aceste stări maladive. 

Persoanele care fac abuz de substanţe narcotice sau alcoolice constituie 
o altă categorie de persoane față de care judecătorul poate dispune aplicarea 
măsurilor de constrângere cu caracter medical. Conform art. 103 din CP al 

RM, în caz de săvârşire a unei infracțiuni de către un alcoolic sau un narco- 
man, dacă există avizul medical corespunzător, instanța de judecată, din oficiu 
ori la cererea colectivului de muncă sau a organului de ocrotire a sănătăţii, 
poate să aplice acestei persoane, concomitent cu pedeapsa pentru infracțiunea 
săvârşită, şi un tratament medical forțat. 

Alcoolicul este o persoană care consumă în mod sistematic băuturi alcooli- 
ce, ceea ce duce la o stare maladivă. Narcomanul este o persoană care consumă 
sistematic substanţe narcotice, care îi provoacă dependenţă. De menţionat aici 
că lacună a legii penale ţine de lipsa în ea a unei referiri la toxicomani, care fac 
abuz de substanţele toxice, ceea ce provoacă o dependenţă şi un efect distructiv 
asupra sănătății ca şi la consumul de substanţe alcoolice şi narcotice. 

În cazul acestor măsuri de siguranță starea de pericol este generată de 
starea psihofizică anormală sau alterată a persoanei. Legea nu cere ca pentru 
stabilirea unui tratament infracțiunea să fi fost săvârşită în stare de ebrietate 
sau sub efectul substanţelor narcotice. Este necesar ca persoana să sufere de 
alcoolism, indiferent de faptul dacă aceasta a săvârşit infracțiunea în stare de 
ebrietate sau fiind trează. 

Din lege rezultă că chestiunea privind aplicarea măsurilor de constrângere 
cu caracter medical alcoolicilor şi narcomanilor nu poate fi soluționată fără 
un aviz medical, în care să se dea un răspuns la întrebările: este oare persoana 
respectivă alcoolic sau narcoman? are ea oare nevoie de un tratament? există 
sau nu contraindicaţii medicale privind un asemenea tratament? Acest aviz 
medical nu este obligatoriu pentru judecată, iar dezacordul instanţei cu pre- 
scripţiile expertizei medicale urmează a fi motivate în sentinţă. 

Art. 103 din CP al RM enumeră organele care dispun de dreptul exclusiv 
de a cere aplicarea față de alcoolici şi narcomani a măsurilor de constrângere 
cu caracter medical — instanţa de judecată din oficiu, colectivul de muncă sau 
organul de ocrotire a sănătăţii la cererea respectivă a acestora. 

Alcoolicii şi narcomanii condamnaţi la pedepse neprivative de libertate 
sunt supuşi unui tratament forțat în instituţiile medicale cu regim special 
(alin. (2) al art. 103 din CP al RM). Dacă aceste persoane au fost condamnate 
la închisoare, ele sunt supuse unui tratament medical forțat în timpul execu- 
tării pedepsei, iar după eliberarea din locurile de deţinere, dacă este necesară 
continuarea unui astfel de tratament, ele vor fi tratate în instituţii medicale cu 
regim special (alin. (3) al art. 103 din CP al RM) - instituţiile narcologice'5. 





15 Regulamentul instituţiei narcologice al Ministerului Sănătăţii al RM, adoptat prin Ho- 


tărârea Guvernului RM nr. 1433 din 7.11.2002, Monitorul Oficial al Republicii Moldova, 
nr. 154-157 din 21.11.2002. 

La stabilirea tratamentului medical forţat instanța nu indică termenul 
acestuia, deoarece măsura respectivă este revocată odată cu decăderea cauzelor 
care au stat la baza aplicării lui. Instanţa de judecată competentă (art. 503 din 
CPP al RM) soluţionează chestiunea privind încetarea tratamentului medical 
forţat la propunerea instituţiei medicale în care se tratează persoana respecti- 
vă. Soluţionarea acestei întrebări depinde nu numai de simplul fapt al trecerii 
tratamentului medical forțat, ci şi de constatarea faptului că o continuare a 
acestui tratament nu mai este necesară. Astfel, drept temei pentru încetarea 
tratamentului medical forțat serveşte efectuarea acestui tratament şi dispariția 
pericolului săvârşirii de noi infracțiuni care ar fi condiționate de alcoolism!€. 

Dacă infracțiunea a fost săvârşită de o persoană care face abuz de alcool 
şi prin aceasta îşi pune familia într-o situaţie materială grea, instanța de 
judecată, concomitent cu aplicarea pedepsei neprivative de libertate pentru 
infracțiunea săvârşită, este în drept, la cererea colectivului de muncă sau a ru- 
delor apropiate ale persoanei în cauză, să o pună sub curatelă. Astfel, pe baza 
alin. (5) al art. 103 din CP al RM, instanţa de judecată are dreptul să declare 
persoana care abuzează de alcool drept limitată în capacitatea de exerciţiu, 
ceea ce presupune instituirea curatelei. Curatela reprezintă instituirea unui 
control asupra persoanei declarate drept limitată în capacitatea de exercițiu la 
exercitarea de către aceasta a drepturilor şi obligațiilor sale. 

Curatela asupra unui alcoolic poate fi instituită numai în cazul condam- 
nării lui la o pedeapsă neprivativă de libertate şi trebuie să consiste în controlul 
utilizării de către cel pus sub curatelă a drepturilor sale patrimoniale în con- 
formitate cu interesele întregii familii. Dreptul de a solicita punerea sub cura- 
telă a persoanei care abuzează de alcool îl au colectivul de muncă sau rudele 
apropiate ale persoanei (părinţii, copiii, fraţii, surorile). 

Ca şi în cazul alin. (1) al art. 103, şi respectiva prevedere legală conţine şi 
ea o lacună conform căreia doar persoanele care fac abuz de alcool pot fi puse 
sub curatelă. În vederea obţinerii unei coerenţe cu alte norme legale, în special 
cu art. 34 din CC şi cu legea privind controlul şi prevenirea consumului abuziv 
de alcool, consumului ilicit de droguri şi de alte substanţe psihotrope”, cercul 
de persoane vizate de norma respectivă trebuie extins şi asupra narcomanilor 
şi toxicomanilor. 





15  Kommenmapuii x Yeonoenomy Kodexcy Mondaeckoii CCP. Pen. H. BenaxoBa, A. Canra- 


noBa, Cartea Moldovenească, Chişinău, 1964, p. 117. 


1 Legea privind controlul și prevenirea consumului abuziv de alcool, consumului ilicit de 


droguri și de alte substanţe psihotrope nr. 713-XV din 06.12.2001, Monitorul Oficial al 
Republicii Moldova, nr. 36-38/208 din 14.03.2002. 

Secţiunea a III-a. MĂSURILE DE SIGURANŢĂ 
CU CARACTER EDUCATIV 


$1. Măsurile de constrângere cu caracter educativ. Noţiune. 
Regimul juridic 


Răspunderea penală a minorilor prezintă particularităţi semnificative 
în raport cu regimul răspunderii penale a adulţilor, adică a persoanelor care 
la momentul săvârșirii infracţiunii au atins vârsta de 18 ani. Acest fapt este 
determinat de specificul criminalității minorilor ca parte componentă a cri- 
minalităţii în general. Acest specific depinde de particularităţile dezvoltării 
social-psihologice a minorilor: nivelul insuficient de socializare, maturitatea 
psihofizică, socială şi de vârstă insuficientă, reprezentările deformate privind 
prioritățile morale, trăsăturile specifice ale caracterului (instabilitatea), riscul 
de a fi influenţaţi de către “liderii informali” sau de adulți etc.!% 

Raportate la vârsta şi la condiţiile de viață ale minorilor în genere, faptele 
săvârşite de către aceştia prezintă, în mod firesc, un grad de pericol social mai 
puţin grav decât acela al faptelor săvârşite de adulți!?. Raportate însă la starea 
biopsihică a minorilor în genere, mijloacele de constrângere juridică penală, 
mai cu seamă pedepsele, sunt puţin potrivite pentru realizarea scopului legii 
în cazul infractorilor minori, aceste mijloace de constrângere fiind destinate 
reeducării infractorului major, în timp ce pentru infractorii minori ar fi ne- 
cesară nu o reeducare, adică o refacere a educaţiei anterioare, ci o educare 
iniţială cu mijloace adecvate”. 

Pornindu-se de la cele relatate, în dreptul penal s-a purces la o diferenţiere 
a regimului de sancţionare a infractorilor minori, şi anume prin instituirea 
unor particularităţi, a unui regim mai favorabil în cazul tragerii la răspundere 
penală a minorilor şi aplicării pedepsei faţă de ei, dar şi prin instituirea unui 
sistem alternativ de sancțiuni destinat minorilor — măsurile de constrângere 
cu caracter educativ. 

Particularităţile regimului mai favorabil de răspundere penală a minorilor 
se manifestă prin termenele de prescripţie reduse (pe jumătate) de tragere la răs- 
pundere penală (alin. (7) al art. 60 din CP al RM) şi de executare a sentinței de 
condamnare (alin. (2) al art. 97 din CP al RM); prin reducerea termenului unor 





18 A. Naumov, op. cit. p. 487. 


19 Explicații teoretice la Codul penal român, p. 217. 


% Ibidem. 

pedepse ca închisoarea (până la 15 ani, conform alin. (3) alart.70 din CPal RM), 
excluderea aplicării detenţiunii pe viață (alin. (3) al art. 71 din CP al RM), fie 
restricții în aplicarea pedepsei cu arestul (alin. (3) al art. 68 din CP al RM) sau 
muncă neremunerată în folosul comunităţii (alin. (4) al art. 67 din CP al RM). 
Conform lit. b) a art. 76 din CP al RM, săvârşirea infracțiunii de către un minor 
constituie, totodată, și o circumstanţă atenuantă. 

Deci, Codul penal în vigoare prevede două sisteme de sancțiuni cu caracter 
penal aplicabile minorilor - pedepsele şi măsurile de constrângere cu caracter 
educativ, ultimele fiind incluse în cadrul măsurilor de siguranţă. Măsurile de 
constrângere cu caracter educativ sunt, deci, nişte măsuri coercitive, care însă, 
spre deosebire de pedepse, nu generează antecedente penale. 

În opinia unor autori însă, măsurile de siguranţă nu trebuie confundate cu 
cele educative, care sunt o categorie de sancțiuni distincte. Desigur, măsurile 
educative, ca şi măsurile de siguranţă, intervin pentru înlăturarea unor cauze 
care creează un pericol social; dar, în timp ce măsurile educative privesc o sta- 
re de pericol având o cauzalitate difuză, legată de dezvoltarea psihofizică, de 
mediul ambiant şi de alți factori care l-au adus pe minor în situaţia de a săvârşi 
sau de a lua parte la săvârşirea unei fapte penale, măsurile de siguranţă, dimpo- 
trivă, privesc stări de pericol bine determinate şi caracterizate legal”. Măsurile 
educative sunt condiționate în aplicarea lor de săvârşirea faptei cu vinovăţie, în 
timp ce măsurile de siguranţă nu sunt condiționate de vinovăția făptuitorului. 
Măsurile de siguranţă pot fi luate cumulativ cu pedepsele aplicate aceleiaşi per- 
soane, în timp ce măsurile educative nu se pot cumula cu pedepsele”. Măsurile 
educative sunt, cu unele excepţii (alin. (2) al art. 93 din CP al RM), relativ de- 
terminate, în sensul că nu pot dura decât până la împlinirea vârstei de 18 ani, pe 
când măsurile de siguranță sunt în general sancţiuni cu durată nedeterminată. 

Astfel, conform art. 54 din CP al RM, măsurile de constrângere cu carac- 
ter educativ pot fi aplicate minorului în cazul liberării acestuia de răspundere 
penală, dacă a săvârşit pentru prima dată o infracţiune uşoară sau mai puţin 
gravă şi dacă s-a constatat că corectarea lui este posibilă şi fără a fi supus răs- 
punderii penale. În acelaşi sens, aceste măsuri pot fi aplicate în cazul liberării 
minorului de pedeapsă (art. 93 din CP al RM). 

Măsurile educative sunt nişte sancțiuni de drept penal cu caracter emina- 
mente educativ, destinate unor personalităţi în formare şi susceptibile de influ- 
enţare. Aceste sancțiuni sunt adecvate condiţiilor fizice, psihice şi umane care îi 





2 Explicații teoretice la Codul penal român, p. 227. 


2  C.Sima, op.cit. p.87. 

deosebesc pe infractorii minori de cei adulţi”. Deşi legea nu stipulează expres, 
măsurile educative trebuie să fie aplicate în mod prioritar în cazul concurenţei 
acestor două tipuri de sancțiuni, atâta timp cât există posibilitatea reală pentru 
educarea minorului şi fără tragerea lui la răspundere penală sau fără aplicarea 
pedepsei. În acest context, ar fi plauzibilă o completare a legii cu o normă care 
ar impune recurgerea la pedepse doar dacă instanţa consideră că aplicarea mă- 
surilor educative nu este suficientă pentru educarea şi corectarea minorului. 

Cadrul măsurilor de constrângere cu caracter educativ este constituit din 
măsurile enumerate la lit. a)-e) ale art. 104, şi anume: a) avertismentul; b) încre- 
dințarea minorului pentru supraveghere părinţilor, persoanelor care îi înlocu- 
iesc sau organelor specializate de stat; c) obligarea minorului să repare daunele 
cauzate. La aplicarea acestei măsuri se ia în considerare starea materială a mi- 
norului; d) obligarea minorului de a urma un tratament medical de reabilitare 
psihologică; e) internarea minorului într-o instituţie specială de învățământ şi 
de reeducare sau într-o instituţie curativă şi de reeducare. Codul penal enume- 
ră măsurile educative în ordinea gravităţii lor, de la cele mai puţin severe — de 
ex. avertismentul - la cele mai grave -— de ex. internarea minorului în instituții 
speciale, care presupune o privare de libertate. Fac excepţie măsurile prevăzute 
la lit.d) şi, în unele cazuri, la lit. e), al căror caracter mixt îmbină elementele 
măsurii educative cu cele ale măsurii de constrângere cu caracter medical. 

Ca şi în cazul pedepselor, lista măsurilor de constrângere cu caracter edu- 
cativ poartă un caracter exhaustiv (alin. (2) al art. 104), aceasta neputând fi 
completată la discreţia judecătorului, ci doar printr-o modificare a legii pena- 
le. Totodată, instanţa de judecată îi poate aplica minorului concomitent câteva 
măsuri de constrângere cu caracter educativ dintre cele menţionate, dacă acest 
fapt eficientizează procesul de educare a infractorului minor. 

În cazul eschivării sistematice a minorului de la măsurile de constrângere 
cu caracter educativ, instanța de judecată, la propunerea organelor de stat spe- 
cializate, anulează măsurile aplicate şi decide, după caz (alin. (4) al art. 104 din 
CP al RM), trimiterea cauzei penale procurorului sau stabilește pedeapsa con- 
form legii pe baza căreia a fost condamnată persoana. Se consideră că minorul 
se eschivează de la măsurile fixate atunci când, cu rea-voinţă, nu se prezintă 
de două sau mai multe ori la tratamentul medical prescris, nu repară paguba, 
având resursele sau capacitățile necesare, nu se supune indicaţiilor persoane- 
lor care efectuează supravegherea în instituţiile speciale în care a fost internat 
sau fuge din acestea etc. 





2 C. Bulai, op. cit., p. 574. 

$2. Tipurile măsurilor de constrângere cu caracter educativ 


2.1. Avertismentul reprezintă o admonestare, o ruşinare a minorului şi con- 
stă în explicarea pentru acesta a pericolului pe care îl prezintă fapta comisă, a 
daunelor survenite în urma săvârşirii infracțiunii, cu o preîntâmpinare că, în ca- 
zul săvârşirii de noi infracţiuni, faţă de el vor fi luate măsuri mai severe, inclusiv 
aplicarea unor pedepse, cu consecinţe negative, prevăzute de legea penală. 

2.2. Încredințarea minorului pentru supraveghere părinţilor, persoanelor 
care îi înlocuiesc sau organelor specializate de stat constă în transmiterea obli- 
gaţiei şi împuternicirea persoanelor nominalizate (părinţi, tutore, curator, 
rudă apropiată, organele de tutelă şi curatelă etc.) de a exercita controlul asupra 
comportamentului minorului, de a întreprinde activități educative în vederea 
îndepărtării lui de la mediul criminal şi formării unei personalități socializa- 
te. Această măsură este eficientă dacă mediul familial sau cel în care se află 
minorul îl mai poate influența pozitiv. La aplicarea acestei măsuri instanța de 
judecată trebuie să se convingă că persoanele cărora le este încredinţat mino- 
rul se bucură de autoritate şi au o influență pozitivă asupra lui şi, desigur, pot 
exercita un control corespunzător asupra sa. 

Aplicarea acestei măsuri este imposibilă atunci când nu se găseşte o per- 
soană sau o instituţie care să înfăptuiască supravegherea minorului în cauză, 
şi atunci măsura internării într-o instituţie specială de reeducare pare a fi cea 
mai oportună. 

2.3. Obligarea minorului de a repara daunele cauzate constă în recuperarea 
prejudiciului cauzat victimei sau altor persoane prin săvârşirea infracţiunii. 
La aplicarea acestei măsuri trebuie să se ia în considerare starea materială a 
minorului, prezenţa cărora surse de venit propriu, angajarea în câmpul muncii 
etc. Repararea daunei poate avea loc şi prin efectuarea de către minor a unor 
lucrări de restabilire, de reparaţie, prin prestarea anumitor servicii. În aceste 
cazuri instanţa trebuie să ţină cont de capacităţile fizice, de abilităţile de a 
munci ale minorului. 

2.4. Obligarea minorului de a urma un tratament medical de reabilitare 
psihologică 

Această măsură luată față de minori poartă un caracter educativ-curativ 
complex, deficienţele lor psihice sau fizice, inadaptabilitatea socială sau trau- 
mele psihice, cauzate fie de comiterea unor infracțiuni, fie de mediul de viață, 
împiedică formarea normală a personalităţii lor. Măsura dată nu este privativă 
de libertate şi se aplică atunci când tratamentul medical poate fi efectuat şi în 
condiţii de aflare a minorului în libertate. 

2.5. Internarea minorului într-o instituție specială de învățământ şi de re- 
educare sau într-o instituţie curativă şi de reeducare este o măsură educativă 
privativă de libertate, care constă în plasarea minorului în instituţii speciale 
pe o perioadă nedeterminată, care însă nu poate dura mai mult decât până la 
atingerea de către minor a vârstei de 18 ani. În cazuri excepţionale, prelungirea 
termenului de aflare a persoanei în aceste instituții după atingerea vârstei de 
18 ani este permisă numai până la absolvirea unei şcoli de cultură generală sau 
de meserii (alin. (2) al art. 93 din CP al RM). 

Instituţiile speciale de învățământ şi de reeducare sunt şcoli de tip internat 
sau case de copii, unde se efectuează o supraveghere deosebită, ce nu poate fi 
realizată în regim de libertate, în cadrul altor măsuri, luate de către părinţi sau 
alte persoane, şi care este destinată minorilor care necesită condiţii speciale 
de educare şi supraveghere. În aceste instituții minorul urmează programe de 
instruire sau pregătire profesională corespunzătoare aptitudinilor sale. În Re- 
publica Moldova există o instituţie rezidenţială specială? (în Soloneţ, Soroca), 
organizată ca un centru de reabilitare social-pedagogică pentru copii şi ado- 
lescenţi, în scopul refacerii psihologice şi al reintegrării sociale a acestora. În 
această instituţie specificul condiţiilor de educare este determinat de regimul 
zilei, de încadrarea copiilor în activități de muncă, de organizarea specifică a 
timpului liber, de responsabilitatea sporită a elevilor pentru acțiunile lor, de 
controlul permanent al activităţii lor din partea pedagogilor. Instruirea în 
atelierele de producţie, pregătirea lecţiilor, activităţile educațional-culturale, 
sportive, administrativ-gospodăreşti, chiar recrearea şi somnul sunt supuse 
unui program întocmit de conducerea şcolii, prevăzut de regulamentul intern 
de activitate al acestei instituţii”. 

În cazul internării într-o instituţie curativă şi de reeducare, măsura dată, 
ca şi măsura obligării la un tratament medical de reabilitare psihologică, are o 
natură educativ-curativă complexă, destinată minorilor retardaţi, cu deficien- 
ţe de adaptare, de ordin psihologic sau cu alte maladii psihice sau fizice, care 
nu pot fi înlăturate, iar tratamentul nu poate fi efectuat decât prin internarea 
lor în aceste instituţii (şcoli-internate, instituții curative). Măsura dată este 
destinată minorilor care au nevoie concomitent de îngrijire medicală şi de un 
regim special de instruire şi educaţie. 

Motivația aflării minorilor în aceste instituţii trebuie examinată periodic, 
măsura internării lor încetând în cazul dispariţiei cauzelor care au dus la apli- 





2 Regulamentul de activitate al şcolii-internat pentru copii şi adolescenţi cu devieri de 


comportament, Hotărârea Colegiului Ministerului Educaţiei nr. 27/6 din 28.11.2000. 
% Justiţia juvenilă în Republica Moldova. Raport de evaluare 2002-2003, p. 46. 

carea ei sau atunci când este oportună aplicarea față de minor a altor măsuri 
educative (încredințarea minorului pentru supraveghere în mediul său fami- 
lial atunci când acesta devine prielnic sau când apare persoana potrivită). 


Secţiunea a IV-a. EXPULZAREA 


Conform art. 105 din CP al RM, măsura expulzării constă în faptul că “ce- 
tățenilor străini şi apatrizilor care au fost condamnaţi pentru săvârşirea unor 
infracțiuni li se poate interzice rămânerea pe teritoriul țării”. 

În cazul expulzării, starea de pericol poate avea sursa fie în natura sau în 
gravitatea faptei (spionaj sau altă infracțiune contra statului), fie în însăşi per- 
soana făptuitorului, care este un cetăţean străin sau apatrid. În cazul aplicării 
măsurii de expulzare judecătorul trebuie nu pur şi simplu să constate că făp- 
tuitorul este un cetăţean străin sau apatrid, ci să ajungă la concluzia că starea 
de pericol care emană de la această persoană poate fi înlăturată doar prin în- 
depărtarea străinului sau apatridului de pe teritoriul RM. 

Uneori pot apărea cazuri în care pericolul săvârșirii de noi infracțiuni de- 
curge din calitatea străinului de victimă a infracţiunii şi nu de autor al acesteia, 
în sensul că nu temerea că acest străin poate săvârşi o nouă infracțiune concre- 
tizează pericolul, ci temerea că alte persoane, indignate de prezenţa infractoru- 
lui străin pe teritoriul țării, după executarea pedepsei, ar putea reacționa violent 
împotriva lui, săvârşind infracțiuni şi tulburând ordinea publică?*. 

Măsura de siguranță a expulzării poate fi aplicată numai în prezenţa câ- 
torva condiţii: 

+  Făptuitorul să fie cetăţean străin sau apatrid (persoană fără cetăţenie). 
Această calitate trebuie să existe la momentul judecății, căci dacă cetă- 
ţeanul străin sau apatridul la momentul judecății a dobândit cetăţenia 
RM, acesta nu mai poate fi expulzat, deoarece, pe baza art. 17 al Consti- 
tuției RM, “Cetăţenii Republicii Moldova nu pot fi extrădaţi sau expul- 
zaţi din ţară”, postulat care a devenit deja un principiu de drept. 

e Cetăţeanul străin sau apatridul să fi fost condamnat pentru o faptă care 
constituie o infracțiune. Nu contează faptul săvârșirii infracțiunii pe terito- 
riul RM sau în afara lui. Important este ca instanţele noastre judecătoreşti 
să fie competente a judeca cazul în conformitate cu principiile aplicării 
legii penale în spaţiu (teritorialităţii, realităţii, universalității). 





% Explicații teoretice la Codul penal român, p. 294. 


Capitolul XX 545 





+  Rămânerea cetăţeanului străin sau a apatridului pe teritoriul RM să fie 
sursa unei stări de pericol, a cărei înlăturare să fie posibilă doar prin în- 
depărtarea lui de pe acest teritoriu. 

+ Persoana să nu fie supusă în statul în care urmează a fi expulzată la un 
tratament sau la o pedeapsă inumane sau degradante. Această condiţie, 
care a făcut obiectul multiplelor examinări din partea Curţii Europene 
a Drepturilor Omului, fiind, de altfel, valabilă şi în materia extrădării”, 
impune judecătorului să se convingă la luarea deciziei cu privire la ex- 
pulzare că prin aceasta nu se va încălca art. 3 al CEDO, adică persoana 
nu va fi expusă în statul în care este expusă la un risc real de tratamente 
inumane?. Respectarea acestei condiţii este incompatibilă, în special, 
cu cazurile de expulzare în statele în care persoana riscă pedeapsa cu 
moartea. În acest context, Curtea de la Strasbourg s-a pronunțat în sen- 
sul că expunerea persoanei la “sindromul culoarului morţii”% constituie 
un tratament sau o pedeapsă incompatibile cu art. 3 din Convenţie. 

Alin. 2) alart. 105 din CPal RM stabileşte regulile de executare a măsurii 
“expulzării” în cazurile în care aceasta este impusă unei persoane condam- 
nate la închisoare sau arest: “În cazul în care expulzarea însoţeşte pedeapsa 
cu închisoarea sau cu arest, aducerea la îndeplinire a expulzării are loc după 
executarea pedepsei”. 

Alin. (3) al art. 105 impune judecătorului încă o condiţie privind aplicarea 
expulzării — ca la luarea deciziei cu privire la aplicarea acestei măsuri să se țină 
cont de dreptul la respectarea vieţii private a persoanelor. 

Astfel, respectarea dreptului la viață privată poate invalida legalitatea mă- 
surii expulzării în cazul în care cetățeanul străin sau apatridul este căsătorit 
cu un cetățean al RM, are copii sau a înfiat copii care sunt cetăţeni ai RM şi 
care au domiciliul în RM, iar prin această măsură ea este împiedicată să ducă 
o viață normală de familie. De asemenea, luarea acestei măsuri trebuie să fie 
extrem de chibzuită şi motivată în raport cu încercarea de a conserva alte va- 
lori — ordinea publică, siguranța sau altele, când este cazul unui străin care se 
află pe teritoriul RM de timp îndelungat, unde domiciliază şi părinţii lui, alte 





A se vedea cazul Soering contra Regatului Unit, în: V. Berger, Jurisprudența Curţii Eu- 
ropene a Drepturilor Omului, Editura Institutului Român pentru Drepturile Omului, 
Bucureşti, 1997, p. 31. 


Cazul Cruz Varas şi alţii contra Suediei, în V. Berger, op. cit., p. 31-32. 


» Acea perioadă de timp care se scurge între pronunțarea şi executarea pedepsei cu moartea 


în care persoana suportă tensiuni puternice, inerente regimului riguros de încarcerare. 

rude, în special dacă el nu a rupt contactul cu ei. În asemenea situaţie, expul- 
zarea îi îndepărtează de ei şi, cu toate că el încearcă să rămână în contact cu 
ei prin corespondenţă, există o atingere a dreptului de a se respecta viața de 
familie, garantat de paragraful 1 al art. 8 al CEDO”. 


Secţiunea a V-a. CONFISCAREA SPECIALĂ 


Măsura de siguranţă a confiscării speciale “constă în trecerea, forțată şi 
gratuită, în proprietatea statului a bunurilor utilizate la săvârşirea infracțiu- 
nilor sau rezultate din infracţiuni”, a căror deţinere, datorită naturii lor sau 
ţinând seama de legătura cu fapta săvârşită, prezintă pericolul că pe viitor vor 
fi comise noi fapte prevăzute de legea penală. 

Spre deosebire de celelalte măsuri de siguranță, care sunt “personale”, 
adică sunt îndreptate împotriva pericolului generat de anumite persoane, 
măsura de siguranţă a confiscării speciale, fiind unica din sistemul măsurilor 
de siguranţă prevăzute în CP care poartă un caracter patrimonial, este des- 
tinată să înlăture o stare de pericol creată de anumite bunuri sau lucruri. Prin 
confiscarea acestor bunuri nu se acționează asupra vreunei stări periculoase a 
autorului, nici asupra vreunui proces psihic care să fi impulsionat săvârşirea 
infracţiunii, ci, pur şi simplu, se ia o măsură de precauţie, de prudenţă a statu- 
lui care înţelege necesitatea să lipsească pe făptuitor de orice obiect pe care, în 
materialitatea lui, l-ar putea folosi la comiterea unei infracțiuni”. 

Deci, cauza stării de pericol în cazul privind aplicarea confiscării speciale 
decurge din faptul deținerii anumitor lucruri care au legătură cu săvârşirea 
infracţiunii ori care ar putea fi folosite la săvârşirea în viitor a unor fapte pre- 
văzute de legea penală”. 

Datorită faptului că măsura confiscării speciale este una de periculozitate 
obiectivă, aceasta obligă luarea ei şi față de alte persoane decât cele ce au în- 
călcat legea penală. Este vorba de persoanele care, fără a fi infractori, pot fi 
obligate să restituie lucrurile confiscabile*. 

Având incidenţă obiectivă, măsura de siguranţă a confiscării speciale se 
aduce la îndeplinire şi se realizează momentan; de aceea, spre deosebire de 





3 Cazul Moustaquim contra Belgiei, în V. Berger, op. cit., p. 333. 


31  V. Moraru, Confiscarea specială în dreptul penal, Tipografia-Sirius, Chişinău, 2001, p. 51. 
* Ibidem, p. 46. 


%  TIbidem,p.47. 

celelalte măsuri de siguranţă, în cazul confiscării speciale, nu există o proble- 
mă privind durata, determinată sau nedeterminată, a măsurii**. Tot datorită 
specificului său, măsura de siguranţă a confiscării speciale, luată legal, nu este 
susceptibilă de revocare pe motiv de încetare a stării de pericol”. 

De menţionat că pot fi supuse confiscării nu doar bunurile indicate în 
legea penală, ci şi contravaloarea acestora în cazul în care ele nu mai există, 
adică atunci când ele nu sunt localizate, deţinătorul lor nu este cunoscut, lu- 
crurile au fost deteriorate sau a fost schimbată destinaţia lor, astfel încât ele nu 
mai pot fi folosite de proprietar. 

Confiscarea specială poate fi dispusă doar asupra categoriilor de lucruri 
enumerate în CP. Conform alin. (2) al art. 105 din CP al RM, sunt supuse con- 
fiscării speciale lucrurile: 

a) rezultate din fapta prevăzută de prezentul cod. Legea cere ca fapta din 
care rezultă lucrurile să fie prevăzută de Codul penal, nu contează dacă aceasta 
constituie infracțiune ori caracterul său penal a fost înlăturat printr-o cauză 
dintre cele prevăzute la art. 36-40 din CP al RM. În această categorie intră 
bunurile care au fost produse prin fapta incriminată, adică în urma înfăptuirii 
laturii obiective a componenţei de infracțiune (bani falși, titluri de valoare 
false (art. 236 din CP al RM) sau cărţile de credit false (art. 237 din CP al 
RM), mărfuri de proastă calitate sau necorespunzătoare standardelor (art. 254 
din CP al RM)). În aceeaşi categorie pot fi incluse lucrurile care au căpătat 
prin săvârşirea unei astfel de fapte o calitate, o poziţie pe care nu ar fi putut-o 
dobândi decât pe căi ilegale (lucruri introduse în ţară prin contrabandă, me- 
dicamente conţinând o importantă doză de stupefiante obținută pe baza unei 
prescripții medicale abuzive)”; 

b) folosite sau destinate pentru săvârşirea unei infracțiuni, dacă sunt ale 
infractorului. În acest caz lucrurile trebuie să fie destinate sau folosite anu- 
me pentru comiterea unei infracțiuni, şi nu a unei fapte, prevăzute de legea 
penală, care şi-a pierdut caracterul penal. În această categorie intră lucrurile 
care au fost folosite de fapt în timpul săvârşirii infracţiunii (în calitate de in- 
strument sau de mijloc) sau au avut o asemenea destinaţie, dar în realitate nu 
a apărut necesitatea întrebuințării lor la comiterea infracțiunii. Sunt destinate 
săvârșirii infracțiunii şi bunurile care au fost produse sau adaptate special 
pentru comiterea ori facilitarea acesteia. În cazul de față se cere ca bunurile să 





3: Explicații teoretice la Codul penal român, p. 300. 


35 Ibidem. 
3 Ibidem, p. 302. 


548 DREPT PENAL. PARTEA GENERALĂ 





fie ale infractorului, pentru a putea fi confiscate, deoarece anume în mâinile 
lui acestea, aparent nepericuloase, devin o sursă de pericol. Dacă însă lucrul 
aparține unei alte persoane, care nu are nici o legătură cu infracțiunea (de ex., 
un cuţit furat), atunci acesta nu urmează a fi confiscat deoarece el nu devine o 
sursă de pericol în mâinile ei; 

C) date pentru a determina săvârșirea unei infracţiuni sau pentru a-l 
răsplăti pe infractor. Prin bunuri destinate “a determina săvârşirea unei in- 
fracțiuni” se au în vedere lucrurile care au o valoare economică și care, fiind 
transmise înainte de infracțiune, sunt destinate să instige persoana să comită 
o infracțiune. Lucrurile destinate a-l “răsplăti pe infractor” sunt bani sau alte 
valori materiale transmise infractorului în calitate de remuneraţie pentru in- 
fracțiunea comisă; 

d) dobândite în mod vădit prin săvârșirea infracțiunii, dacă nu urmează 
a fi restituite persoanei vătămate sau nu sunt destinate pentru despăgubirea 
acesteia. Aici se au în vedere lucrurile care au intrat în posesia infractorului în 
urma săvârşirii infracțiunii, cum ar fi bunurile furate, delapidate sau obținute 
prin înşelăciune etc., precum și bunurile care au luat locul acestora (de ex., 
banii obţinuţi din vânzarea lucrurilor furate, delapidate etc., bunurile de uz 
personal procurate cu banii furaţi sau delapidaţi etc.)”. Legea cere totodată 
ca aceste lucruri să fie dobândite în mod vădit prin infracţiune, şi nu să existe 
doar anumite dubii cu privire la proveniența lor criminală. Bunurile din aceas- 
tă categorie se restituie doar dacă nu se restituie părții vătămate sau nu sunt 
destinate pentru despăgubirea acesteia. Se au în vedere cazurile când persoana 
vătămată este necunoscută, a decedat, sau când, fie din alte cauze, bunurile 
nu-i pot fi restituite. În cazul în care infractorul a realizat, din vânzarea bu- 
nului furat, o sumă mai mare decât aceea pe care a fost obligat să o plătească 
părții civile, diferenţa trebuie să fie confiscată*; 

e) deținute contrar dispozițiilor legale. În această categorie sunt incluse 
lucrurile periculoase prin natura lor, uneori însăşi deținerea lor constituind 
o infracțiune. De exemplu, este incriminată deținerea ilegală a substanțelor 
narcotice, psihotrope sau a precursorilor (art. 217 din CP al RM), a armelor şi 
munițiilor (art. 290 din CP al RM), a substanțelor explozive sau a materialelor 
radioactive (art. 292 din CP al RM). 

În cazul lucrurilor prevăzute la lit. e), starea de pericol social este prezu- 
mată legal, fără a trebui să fie dovedită special. 





37 C. Bulai, op. cit., p. 602. 
3 C. Bulai, op. cit., p. 602-603. 

Conform lit. e), în unele cazuri lucrurile confiscabile vin în concurs cu cele 
din categoriile a) şi b), adică lucrurile deţinute contrar dispoziţiilor legale sunt 
concomitent şi rezultate din infracţiune sau destinate pentru săvârşirea unei 
infracțiuni (deținerea de bani falşi, deținerea de mărfuri introduse în ţară prin 
contrabandă). Astfel, uneori se poate întâmpla, ca un lucru periculos prin natu- 
ra lui să nu intre în categoria lit. e) deoarece deținătorul lui posedă autorizație 
legală de deţinere a acelui lucru: o armă, acest deținător însă a folosit arma la 
săvârşirea unei infracțiuni, aşa încât măsura confiscării speciale va fi luată po- 
trivit dispoziţiei de la lit. a), iar nu potrivit dispoziţiei de la lit. e)* a art. 105 din 
CP al RM. 

Confiscarea lucrurilor deţinute contrar dispozițiilor legale urmează a fi 
aplicată oricând, indiferent de rezultatul procesului penal, de faptul dacă per- 
soana este condamnată sau achitată. Dat fiind caracterul periculos al acestor 
lucruri sau caracterul ilicit al deţinerii, lucrurile sunt supuse confiscării in- 
diferent dacă aparţin făptuitorului sau altei persoane, chiar dacă aceasta este 
străină de fapta săvârşită“. 

Alin. (3) al art. 105 din CP al RM dispune că confiscarea specială se aplică 
persoanelor care au comis fapte prevăzute de legea penală, totodată putând fi 
aplicată şi față de bunurile care aparțin altor persoane care le-au acceptat, ştiind 
despre dobândirea ilegală a acestor bunuri. Prin această normă legiuitorul a 
încercat să traseze o limită între dobânditorii de bună-credinţă şi cei de rea-cre- 
dinţă ai bunurilor confiscabile. Sub acest aspect dobânditorii de rea-credinţă, 
adică cei care cunosc proveniența ilicit-penală a lucrurilor dobândite, vor fi 
obligați la restituirea bunurilor; cum însă aceştia au ajuns în deținerea lucruri- 
lor confiscabile prin comiterea unei fapte penale proprii de tăinuire, ori de fa- 
vorizare a infractorului, confiscarea apare, în ceea ce îi priveşte, mai degrabă ca 
o consecinţă a faptei proprii decât a faptei autorului“. Cât priveşte dobânditorii 
de bună-credinţă, aceştia nu pot fi, în principiu, obligaţi să restituie bunurile 
confiscabile, deoarece în această situaţie nu este generată o stare de pericol. 

Cu toate acestea, întrucât confiscarea specială, ca şi celelalte sancțiuni de 
drept penal, poartă un caracter personal, în caz de participaţie, obligarea la 
plata contravalorii bunurilor supuse confiscării nu poate fi dispusă decât în 
limitele în care fiecare participant a beneficiat de bunurile respective”. 





% Explicații teoretice la Codul penal român, p. 305. 


40 C. Bulai, op. cit., p. 604. 
11 V. Moraru, op. cit., p. 46. 
2 Ibidem, p. 604. 

Confiscarea specială se poate aplica chiar dacă făptuitorului nu i se stabi- 
leşte o pedeapsă penală, şi aceasta deoarece pedeapsa se stabileşte în funcție de 
gravitatea faptei şi a pericolului pe care îl prezintă persoana pentru societate, 
pe când confiscarea, în calitate de măsură de siguranță, priveşte pericolul ce 
emană de la anumite lucruri. Din aceste considerente, ea nu este dependentă 
în genere de stabilirea pedepsei de către judecător sau de liberarea condamna- 
tului înainte de termen de executarea pedepsei. Mai mult ca atât, confiscarea 
specială poate fi impusă şi în cazurile de liberare de răspunderea penală (libe- 
rarea minorului de răspunderea penală cu fixarea măsurilor de constrângere 
cu caracter educativ). 

Legea penală restrânge domeniul de aplicare a confiscării speciale prin 
excluderea din acest cerc a cazurilor când infracțiunile sunt săvârşite prin 
intermediul unui organ de presă sau al oricărui alt mijloc de informare în 
masă, adică prin intermediul ziarelor, revistelor, societăţilor (posturilor) de 
televiziune, de radio, al societăților de cinematografie. Mass-media joacă un 
rol important în respectarea altor valori — libertatea de exprimare, dreptul la 
informaţie al cetăţenilor, iar în caz de aplicare a confiscării speciale, care poate 
viza utilajul pentru editare sau difuzare etc., măsura dată poate părea vădit 
disproporționată faţă de valorile protejate, menţionate mai sus. 

Capitolul XXI 


CAUZELE CARE ÎNLĂTURĂ RĂSPUNDEREA PENALĂ 
SAU CONSECINȚELE CONDAMNĂRII 


Secţiunea |. CONSIDERAŢII GENERALE 


Prin executarea pedepsei, funcţia de apărare socială pe care o îndeplineşte 
dreptul penal dobândeşte cea mai înaltă formă de eficiență pe care o poate 
atinge, asigurându-se constrângerea şi reeducarea infractorului!. Dar realita- 
tea socială şi practica politicilor penale a statelor moderne demonstrează că 
nu întotdeauna tragerea la răspundere penală şi supunerea condamnatului la 
executarea efectivă a pedepsei este oportună şi necesară. Ca mijloc de realizare 
a ordinii de drept penal, răspunderea şi pedeapsa penală trebuie să intervină 
numai atunci când apărarea socială o impune. 

Există în acest sens situaţii când cel condamnat a reuşit să se sustragă şi nu 
a putut fi prins o perioadă îndelungată sau se apreciază că nu mai este necesară 
stabilirea răspunderii şi executarea pedepsei penale etc. Asemenea situaţii sau îm- 
prejurări stau la baza elaborării instituţiilor de drept penal cunoscute sub denu- 
mirea de cauze care înlătură răspunderea penală sau consecinţele condamnării. 

Cauzele care înlătură răspunderea penală sau consecinţele condamnă- 
rii sunt definite ca instituţii de drept penal destinate să asigure constrânge- 
rii juridice penale o incidență şi funcționare care să corespundă scopurilor 
legii penale şi pedepsei penale. Ele se întemeiază pe anumite realități ce pot 
apărea în legătură cu aplicarea răspunderii și sancţiunilor penale şi care, din 
punct de vedere social-uman și al politicii penale, trebuie să fie luate în consi- 
deraţie la realizarea unei represiuni juste şi utile?. 

Bazându-se pe anumite considerente social-politice şi de politică penală, 
statul poate renunţa la dreptul său de a trage la răspundere penală, de a pune în 
executare sancțiunile penale stabilite prin hotărârile instanţelor judecătoreşti, 
poate scurta perioada de executare ori înlocui o pedeapsă mai aspră cu o alta 
mai ușoară, poate asigura deplina reintegrare în viața socială a foștilor con- 
damnaţi. În acelaşi timp, statul renunţă în parte doar la aplicarea normelor de 
drept, nu şi la nerespectarea acestora. Realizarea dreptului prin supunere are 





1! A. Boroi, op. cit. p. 335 
2 1. Oancea, op. cit., p. 344. 

loc nestingherit în continuare, obligația privind abţinerea de a săvârşi faptele 
incriminate rămânând aceeaşi dinaintea cauzei prin care au fost înlăturate 
răspunderea penală sau consecinţele condamnării. 

Admiţând că elementul distinctiv al normei penale este autoritatea, şi nu 
sancţiunea, conchidem că legea penală nu suferă nici o ştirbire prin acordarea 
clemenţei (bunăvoinţei)?. 

În legislaţia penală a Republicii Moldova, cauzele care înlătură răspunderea 
penală sunt: amnistia antecondamnatoare şi împăcarea părților, reglementate 
în Capitolul XI din Partea generală a Codului penal (art. 107 şi 109), iar cauze- 
le care înlătură consecinţele condamnării sunt: amnistia postcondamnatoare, 
graţierea, reabilitarea de drept (stingerea antecedentelor penale) şi reabilitarea 
judecătorească, reglementate în art. 107, 108, 111 şi 112 din CPal RM. 

Cauzele menţionate sunt instituții de drept penal menite să asigure con- 
strângerii juridice o incidenţă şi o funcţionare care să corespundă scopurilor 
legii penale şi pedepsei“. Ele constituie fapte în sens material, sunt reglementa- 
te de lege şi produc efecte juridice constând în excluderea răspunderii penale 
şi a executării pedepsei. Prin urmare, majoritatea cauzelor enunțate constituie 
fapte juridice extinctive5, deoarece sting raportul juridic penal. Fac excepţie de 
la această regulă graţierea parțială şi comutarea pedepsei, care au efecte mai 
puţin radicale, modificând doar raportul juridic de conflict sub aspectul con- 
ținutului ori duratei sale. Produce efecte specifice şi reabilitarea, care intervine 
întotdeauna după stingerea raportului penal. 

Principalele trăsături ale cauzelor care înlătură răspunderea penală sau 
consecinţele condamnării sunt următoarele“: 

a) Cauzele constituie instituții de drept penal prin reglementarea lor de 
către această ramură de drept. Prezintă aspecte particulare amnistia şi gra- 
ţierea, care sunt prevăzute de însăşi Constituţia RM şi care dobândesc astfel 
o natură dublă, devenind concomitent instituţii ale dreptului constituțional şi 
ale dreptului penal”. 

b) Acestea sunt determinate, în principiu, de interesele generale ale societă- 
ţii. Interesul personal devine precumpănitor în cazul graţierilor individuale şi 
al constatării reabilitării de drept. 





3 1. Mândru, Amnistia şi grațierea, Bucureşti, ALL Educaţional, 1998, p. 119. 

Explicații teoretice ale Codului penal român, p. 329. 

5 V. Dongoroz, op. cit., p. 709. 

$ 1. Mândru, op. cit. p. 5-7. 

A. Filipaş, Natura juridică şi caracteristicile grațierii condiționate 1/ Revista română de 
drept, nr. 4, 1998, p. 44-45. 

c) Ele au caracter general, deoarece privesc toate infracțiunile sau un nu- 
măr nedefinit de fapte penale. 

d) Ele au caracter obligatoriu atât pentru stat (reprezentat de către organele 
sale), cât şi pentru infractor. 

e) Unele cauze nu opereaz ă doar în baza dispozițiilor Codului penal, ci 
presupun şi unele manifestări de voință. Astfel, împăcarea rezidă în consimţă- 
mântul bilateral de a curma procesul în faza în care se găseşte. 

£) Majoritatea cauzelor constituie impedimente la punerea în mişcare și 
exercitarea acțiunii penale. 

g) De regulă, aceste cauze pot fi invocate de făptuitor, de procuror sau de 
instanță din oficiu, în orice fază a procesului penal, ori pe calea contestației la 
executare. 

h) Ele nu se răsfrâng asupra existenţei infracțiunii. Fapta penală reprezintă 
o realitate pe care nimeni şi nimic nu o poate îndepărta. 

i) Ele nu produc efecte asupra drepturilor la despăgubire ale persoanelor 
vătămate. Face excepție împăcarea părților, care trebuie să fie totală, privind 
atât acţiunea penală, cât şi cea civilă. 

]) Ele nu înlătură măsurile de siguranță. 

Concluzionând asupra celor analizate, constatăm următoarele: cauzele 
care înlătură răspunderea penală sau consecințele condamnării au menirea 
de a asigura un grad de flexibilitate necesar politicii penale, pentru ca ea să fie 
adecvată şi, în acelaşi timp, eficientă. Prin urmare, prerogativele de acordare a 
clemenţei trebuie exercitate astfel, încât să se obțină maximum de eficiență în 
aplicarea dreptului și minimum de neajunsuri în realizarea sa prin nerespec- 
tare. În acest context, amnistiile şi graţierile frecvente, sau fără justă cauză, se 
pot răsfrânge negativ asupra respectării normelor penale şi pot compromite, în 
parte, forma de bază a realizării dreptului penal. 


Secţiunea a II-a. Amnistia 


$1. Noţiune, natură juridică și caractere 


Amnistia (din grecescul amnesia, ceea ce înseamnă a da uitării, a ierta) 
este o modalitate de liberare de răspundere şi pedeapsă penală. În acest sens, 
amnistia este un act de clemenţă al puterii legiuitoare (Parlamentul RM), 
acordat prin lege organică, privind unele infracțiuni săvârşite anterior datei 
prevăzute în actul normativ, şi care are ca efect înlăturarea răspunderii pe- 
nale, a executării pedepsei, precum și a altor consecinţe ale condamnării. 

Amnistia reprezintă o renunțare din partea puterii publice la aplicarea 
răspunderii şi pedepsei penale pentru restabilirea ordinii de drept încălcate, 
constituind atât un act politic, cât şi juridic. 

Această “iertare”, ce se răsfrânge asupra infracțiunilor săvârşite într-un 
anumit interval de timp, nu este însă completă, fiindcă ea înlătură numai 
consecinţele penale ale faptelor nu şi alte consecinţe juridice (civile, admi- 
nistrative, disciplinare etc.). De asemenea, amnistia nu înlătură caracterul 
infracțional şi nu poate fi echivalată cu dezincriminarea faptei, fiindcă aceasta 
rămâne incriminată!, iar faptele săvârşite ulterior actului de amnistie consti- 
tuie infracțiuni şi atrag răspunderea penală. 

Fiind dictată de raţiuni de politică penală, amnistia este întotdeauna 
corelată cu anumite evenimente social-politice care influențează fenomenul 
infracțional sau care marchează momente deosebite în evoluţia societăţii. De 
obicei, amnistia se declară în legătură cu anumite evenimente sau date remar- 
cabile din istoria statului (de exemplu, Legea RM nr. 278-XV din 16.07.2004 în 
legătură cu aniversarea a X-a a adoptării Constituţiei RM etc.)!. 

Totodată, amnistia poate fi folosită ca mijloc de reevaluare a politicii pe- 
nale, de reparare a unor eventuale acte de injustiţie ori să se fundamenteze pe 
ideea de identificare a noi resurse şi mijloace de apărare socială”?. 

Ţinându-se seama de astfel de situaţii, se poate considera ca mai utilă şi 
mai eficientă, sub raportul realizării scopurilor politicii penale, înlăturarea 
incidenţei legii penale față de infracțiunile săvârşite în perioada respectivă. 
Amnistia reflectă imperativele umanismului şi încrederea statului față de per- 
soanele care au săvârşit infracțiuni. 

Amnistia se înfăţişează ca o instituţie juridică complexă, ce cuprinde atât 
norme juridice de drept constituțional, cât şi norme de drept penal”?. 

Ca act al autorităţii legiuitoare, amnistia este reglementată prin normele 
dreptului constituţional. Astfel, potrivit lit. p) a art. 66 şi lit. o) din alin. (3) al 
art. 72 din Constituţia RM, actele de amnistie sunt emise de Parlamentul RM, 
în cadrul activităţii de legiferare, stabilind infracțiunile pentru care se acor- 





V. Dongoroz, op. cit., p. 721. 

? A. Ungureanu, Drept penal român. Partea generală, Bucureşti, Ed. Lumina Lex, 1995, 
p. 245. 

10 1. Neagu, Dreptul procesual penal, Bucureşti, Editura Academiei R. S. România, 1988, 
p. 180. 

1 Monitorul Oficial al Republicii Moldova, nr. 125-129 (673) din 30.07.2004. 

1 V. Dobrinoiu, I. Pascu, I. Molnar, Gh. Nistoreanu, A. Boroi, V. Lazăr, op. cit., p. 451. 


15  L. Barac, Răspunderea şi sancţiunea juridică, Bucureşti, Lumina Lex, 1997, p. 194. 

dă amnistia, condiţiile în care se acordă şi limitele incidenţei sale. De obicei, 
ordinea de aplicare a legii cu privire la amnistie este stabilită într-o hotărâre 
specială separată. 

Ca instituţie de drept penal, amnistia este prevăzută în art. 107 din CP 
al RM, care stabileşte efectele pe care le produce amnistia intervenită fie îna- 
inte, fie după condamnarea făptuitorului. În mod corespunzător, în Codul de 
procedură penală sunt prevăzute dispoziţii cu privire la procedura aplicării 
amnistiei şi la consecinţele procesuale ale acestei măsuri. 

Prin prisma incidenţei sale, amnistia are întotdeauna un caracter real 
(obiectiv) şi operează, de regulă, in rem pentru anumite fapte penale, fără a se 
lua în considerare persoana făptuitorilor. Astfel, efectele amnistiei se produc 
în raport cu toţi participanţii. Totuşi, legiuitorul poate să aplice amnistia şi în 
funcţie de anumite condiții personale. Drept consecință, amnistia capătă un 
caracter mixt, operând nu numai in rem (pentru infracţiuni), dar şi in perso- 
nam (pentru persoanele care îndeplinesc condiţiile legii)". 

Faţă de subiecţii răspunderii penale, amnistia are un caracter obligatoriu. 
Caracterul obligatoriu al amnistiei se reflectă în sens dublu: în raport cu orga- 
nele de stat care exercită constrângerea în cadrul răspunderii penale (organele 
de urmărire penală, instanţele de judecată etc.) şi în raport cu persoana care 
a săvârşit infracțiunea şi cade sub incidenţa actului de amnistie. În principiu, 
infractorul nu poate refuza beneficiul amnistiei. Cu toate acestea, legea asigu- 
ră dreptul învinuitului (inculpatului) de a cere continuarea procesului penal 
pentru a se stabili nevinovăția sa. În final, indiferent de concluziile la care se 
ajunge, procesul penal încetează: fie prin stabilirea nevinovăţiei persoanei, fie 
prin înlăturarea răspunderii penale pe baza amnistiei. 


$2. Obiectul amnistiei 


Amnistia are ca obiect infracțiunile săvârşite până la data apariţiei actului de 
amnistie, determinate expres prin acest act. Deşi teoretic o lege de amnistie poate 
viza toate infracțiunile săvârşite anterior adoptării ei, în practică obiectul amnis- 
tiei îl constituie numai anumite categorii de infracțiuni concret determinate. 

Infracţiunile săvârşite în ziua apariţiei legii de amnistie sau în ziua prevă- 
zută eventual în lege ca dată a intrării în vigoare, ca şi cele săvârşite ulterior, nu 
cad sub incidenţa actului de amnistie!?. De aceea, în vederea aplicării corecte a 





1 C. Mitrache, op. cit., p. 248. 
15  C. Bulai, op. cit., p. 329. 

legii prin care se acordă amnistia, trebuie să se stabilească infracțiunile săvârşite 
până la data apariţiei actului sau până la data intrării în vigoare a acestuia. 

În cazul activităţilor infracţionale ce se prezintă sub forme specifice (in- 
fracțiunea continuă, prelungită, de obicei, progresivă) pentru incidenţa legii 
de amnistie, trebuie să se constate că aceste forme infracționale s-au epuizat 
înaintea datei de adoptare a actului de amnistie. 

Împrejurarea că existența infracţiunii se constată doar prin hotărâre jude- 
cătorească rămasă definitivă nu înseamnă că obiect al amnistiei proprii este 
fapta prevăzută de legea penală şi nu infracțiunea însăşi. 

Amnistia antecondamnatoare poate interveni în orice moment cuprins în- 
tre data săvârșirii infracțiunii şi aceea a rămânerii definitive a hotărârii de con- 
damnare — înaintea sesizării organelor de urmărire penală ori a procurorului, 
în timpul efectuării actelor premergătoare, pe parcursul urmăririi penale sau al 
judecății în toate treptele de jurisdicție —, în nici unul dintre acestea, existența 
infracțiunii şi a raportului penal nefiind însă stabilită cu certitudine!“. 

Aplicarea actului de amnistie, în toate aceste etape, se întemeiază pe 
prezumția existenței infracțiunii. Prezumția constituţională de nevinovăție, 
potrivit căreia, până la rămânerea definitivă a hotărârii judecătorești de con- 
damnare, persoana este considerată nevinovată, se transformă într-o autentică 
prezumție de vinovăţie”. Dar, efectul imediat al amnistiei şi al aplicării pre- 
zumţiei de vinovăţie constă tocmai în încetarea imediată a oricărei proceduri 
împotriva făptuitorului, ceea ce, în majoritatea covârşitoare a cazurilor, cores- 
punde intereselor sale. 

Amnistia este incidentă şi infracțiunilor susceptibile de a atrage înlocuirea 
răspunderii penale cu o răspundere care atrage o sancţiune cu caracter admi- 
nistrativ. Aceste fapte sunt infracțiuni, însă pericolul lor social este diminuat 
într-atât, încât nu pot atrage aplicarea unei pedepse, ci doar a unei sancțiuni 
administrative. Înlăturând răspunderea penală, amnistia va exclude și posibi- 
litatea celeilalte forme de răspundere juridică, prin lipsa obiectului căruia i se 
substituielS. 

Aplicarea legii cu privire la amnistie presupune determinarea strictă a obi- 
ectului acesteia. În acest sens, identificarea infracţiunilor ce cad sub incidența 
legii cu privire la amnistie se efectuează în modalităţi diferite: 





15 1. Mândru, op. cit., p. 295. 


1 A. S. Tulbure, Prezumția de nevinovăție - Contribuţii la intergrarea europeană, Agenţia 


de publicitatea şi mangement “Red”, Sibiu, p. 100 şi 140. 


13 Ş. Daneș, Înlocuirea răspunderii penale, Bucureşti, Editura Ştiinţifică, 1970, p. 215-216. 

a) 
b) 
c) 
d) 


e) 
f) 


8) 


h) 


Precizarea expresă a infracţiunilor supuse amnistiei (de regulă, se in- 
dică articolul sau alineatul articolului din legea penală); 

Stabilirea unui plafon până la care se poate ridica maximul special al 
pedepsei prevăzute de lege pentru infracțiunile amnistiate; 

Relevarea infracțiunilor exceptate de la amnistie, care alcătuiesc “cata- 
logul negru”; 

Arătarea obiectului juridic de grupă al infracţiunii; 

Evidenţierea elementului subiectiv al infracțiunii; 

Indicarea legii penale speciale extrapenale care incriminează infracțiu- 
nile amnistiate; 

Delimitarea infracţiunilor pentru care s-au aplicat pedepse ce au fost 
executate sau graţiate până la data adoptării actului de clemență; 
Referirea la pedeapsa concretă aplicată sau pronunțată de instanţa de 
judecată. 


Împrejurarea că obiectul amnistiei, indiferent de procedeul de identificare 


utilizat, îl constituie numai infracţiunea atrage următoarele trei importante 


consecinţe privind amnistia: 


priveşte toate modalităţile de participaţie; 
interesează toate formele infracţiunii; 

.. Ri d 19 
operează indiferent de cauzele de agravare sau de atenuare a pedepsei”. 


$3. Tipurile amnistiei 


În doctrina dreptului penal se face distincție între mai multe tipuri de 


amnistie, pornindu-se de la diverse criterii: după aria de incidență a amnistiei, 


după natura infracțiunilor amnistiate, după condiţiile în care este acordată 


amnistia, în funcție de momentul în care intervine actul de amnistie. 


În funcţie de aria sa de incidență, amnistia poate fi generală şi specială. 


a) Amnistia este generală atunci când priveşte toate infracțiunile săvârşite 


până la data acordării ei, indiferent de natura, gravitatea sau sediul legislativ al 


infracţiunilor (cod penal, lege penală specială, lege extrapenală). 


Amnistia generală presupune, de regulă, răsturnarea sistemului social-po- 


litic, o schimbare radicală sau evenimente cu totul deosebite, ea prefigurând 


reforma sistemului de drept penal. 





19 1. Mândru, op. cit. p. 301. 

Amnistiile generale sunt relativ rare şi se întâlnesc în țările lumii a treia, 
mai ales în statele bananiere, caracterizate printr-o puternică instabilitate şi o 
înaltă frecvenţă a loviturilor de stat”. 

b) Amnistia este specială atunci când se acordă numai pentru anumite in- 
fracțiuni, prevăzute de actul de clemenţă (de un anumit gen, de o anumită gra- 
vitate, exprimată în pedeapsa prevăzută de lege, săvârşite de anumite persoane 
etc.). De cele mai dese ori amnistia se acordă în această modalitate. Toate am- 
nistiile acordate în Republica Moldova de-a lungul timpului au fost speciale. 

În funcţie de condiţiile în care se acordă, amnistia poate fi necondiționată 
şi condiționată. 

a) Amnistia este necondiționată (simplă şi pură) atunci când acordarea ei 
nu depinde de îndeplinirea vreunei condiţii (cu privire la fapta săvârşită, la per- 
soana făptuitorului sau la împrejurările în care s-a comis infracțiunea), în afara 
celor intrinseci privitoare la obiectul său şi la data săvârșirii infracțiunilor. 

b) Amnistia este condiționată atunci când acordarea ei este subordonată 
îndeplinirii vreunei condiţii speciale cu privire a: 

- faptă (să nu fie săvârşită în circumstanţe agravante etc.); 

- persoana infractorului (vârstă, cetăţenie, situație familială etc.); 

— împrejurările în care infracțiunea s-a săvârşit (timp de secetă, timp de 

război etc.); 

- urmarea infracțiunii (prejudiciul cauzat să nu depăşească un anumit 

cuantum etc.)7; 

-  antecedenţa penală (infractorul să nu fie recidivist, să nu fi beneficiat 

anterior de grațiere etc.); 

- conduita după rămânerea definitivă a hotărârii de condamnare (să nu 

se fi sustras de la executarea pedepsei etc.). 

În funcţie de momentul în care intervine actul de amnistie şi de stadiul în 
care se află procesul penal, se face distincţie între: 

-  amnistia intervenită înainte de condamnarea definitivă (amnistie pro- 

prie); 

-  amnistia intervenită după condamnarea definitivă a infractorului (am- 

nistie improprie); 

—  amnistia post-executorie (care intervine după executarea pedepselor 

sau a altor măsuri de natură juridico-penală). 





% I. Mândru, op. cit., p. 293. 
2 M. Basarab, op. cit. vol. I, p. 100. 

$4. Efectele amnistiei 


Conform prevederilor alin. (1) al art. 107 din CP al RM, Amnistia este 
actul ce are ca efect înlăturarea răspunderii penale sau a pedepsei, fie redu- 
cerea pedepsei aplicate sau comutarea ei”. 

Pe lângă efectul comun de a înlătura răspunderea penală a făptuitorului, 
în funcţie de momentul în care intervine actul de amnistie (antecondamna- 
toare şi postcondamnatoare), acesta produce şi efecte proprii. 

Amnistia intervenită înainte de condamnarea infractorului atrage înlă- 
turarea răspunderii penale a acestuia. Dacă procesul penal nu fusese pornit 
împotriva făptuitorului, ca urmare a amnistiei, acesta nu va mai fi pornit. lar 
în cazul în care procesul penal a fost pornit, va înceta urmărirea penală sau, 
respectiv, procesul penal, în orice stadiu s-ar afla acesta înainte de condamna- 
rea definitivă a infractorului. 

Totuşi, în cazul în care amnistia a intervenit înainte de sesizarea organelor 
de drept, ea nu stinge dreptul persoanei vătămate de a introduce plângerea 
prealabilă. Plângerea prealabilă adresată organului competent constituie, deo- 
potrivă, un act de sesizare despre săvârşirea unei infracțiuni şi un act proce- 
sual de punere în mișcare a unei acțiuni penale”. 

Amnistia se dovedeşte irelevantă nu numai cu privire la dreptul de a in- 
troduce plângerea prealabilă, ci şi relativ la dreptul de a formula o plângere sau 
un denunţ. Dacă din însuşi cuprinsul actului de sesizare reies, fără echivoc, 
date şi elemente pe baza cărora se poate efectua încadrarea juridică a faptei, 
rezultând că aceasta este amnistiată, în acest stadiu cauza se va soluţiona prin 
pronunțarea ordonanţei de refuz al pornirii procesului penal (dacă făptuitorul 
este de acord cu aceasta). 

Dacă actul de amnistie a intervenit în faza dezbaterilor judiciare, procesul 
continuă până la sfârşit şi instanța de judecată pronunţă o sentinţă de condam- 
nare cu menţiunea că condamnatul este liberat de pedeapsă (pct. 4) al art. 275 
din CPP al RM). Dar, în acest caz, vor putea fi aplicate măsurile de siguranță. 

În cazul concursului de infracţiuni, judecat în acelaşi proces, efectele vor 
opera numai cu privire la infracțiunile amnistiate, deci pentru fiecare infrac- 
ţiune în parte. 

Amnistia intervenită după condamnarea definitivă a infractorului are ca 
efect înlăturarea executării pedepsei pronunţate, precum şi a celorlalte con- 
secinţe ale condamnării. Dacă nu a început executarea pedepsei, hotărârea 





2 Comentariu la Codul penal al Republicii Moldova, p. 249. 

nu va mai fi pusă în executare, iar dacă executarea pedepsei a început, ea va 
înceta. Nu se mai execută eventualele pedepse complementare, condamnarea 
nu poate constitui prim termen al recidivei, nu este luată în calcul la stabilirea 
şi aplicarea pedepsei sau ca temei pentru revocarea suspendării condiționate a 
executării pedepsei. Aşadar, în cazul în care pedeapsa a fost executată, amnis- 
tia înlătură consecinţele care mai sunt posibile în viitor?. Din acest punct de 
vedere, amnistia produce aceleaşi efecte ca şi reabilitarea. 

Amnistia postcondamnatoare înlătură executarea pedepsei pronunțate în 
măsura în care aceasta nu a fost executată până la data actului de amnistiere. 
Astfel, amenda deja încasată nu se restituie, iar degradarea civică executată nu 
se mai înlătură, fiind valabil executată. Amnistia nu are ca efect o repunere în 
situația anterioară săvârşirii infracţiunii, nu este o restitutio în integrum”. 

Cu toate că amnistia are o arie largă de aplicare (atât până la condamna- 
rea făptuitorului, cât şi după condamnarea acestuia), ea are unele limite strict 
reglementate de lege. Astfel, conform dispoziţiilor alin. (2) al art. 107 din CP 
al RM “Amnistia nu are efecte asupra măsurilor de siguranță și asupra drep- 
turilor persoanei vătămate”. 

Rațiunea acestei limitări rezidă în natura și finalitatea măsurilor de sigu- 
ranță. Măsurile de siguranţă au drept scop înlăturarea unor stări de pericol şi 
preîntâmpinarea săvârșirii faptelor prevăzute de legea penală, de aceea trebuie 
să dureze atâta timp cât există aceste stări. Este evident că renunţarea din par- 
tea statului de a pune în executare aceste măsuri de siguranţă nu ar avea nici 
o justificare şi nu ar fi folositoare nici societăţii şi nici celui față de care s-au 
dispus măsurile?. 

Nefiind pedepse, măsurile de siguranţă nu pot cădea sub incidența unor 
acte de amnistie, nici chiar atunci când sunt restrictive sau chiar privative de 
libertate (măsuri de constrângere cu caracter medical, măsuri de constrângere 
cu caracter educativ, expulzarea, confiscarea specială). 

Amnistia nu produce efecte şi asupra drepturilor persoanei vătămate. În 
acest sens, prin dreptul persoanei vătămate se înţeleg drepturile referitoare 
la pretenţiile civile, nu şi drepturile pe care le are partea vătămată în legătură 
cu latura penală (de exemplu, dreptul de a depune plângerea prealabilă etc.), 
aceste drepturi stingându-se prin amnistie?€. 





%  C. Bulai, op. cit., p. 330. 

24 1. Mândru, op. cit., p. 286, 338. 

%  V. Dobrinoiu, I. Pascu, I. Molnar, Gh. Nistoreanu, A. Boroi, V. Lazăr, op. cit., p. 546. 
2% Comentariu la Codul penal al Republicii Moldova, p. 252. 

În raport cu consecinţele civile, excepţia incidenţei legii de amnistie ope- 
rează atât în cazul amnistiei intervenite înainte de condamnare, cât şi al celei 
intervenite după condamnare. Justificarea acestei dispoziţii constă în faptul că 
amnistia, ca toate celelalte cauze de înlăturare a răspunderii sau pedepsei penale, 
priveşte raportul juridic de drept penal şi nu raportul juridic civil. Dreptul la 
despăgubire aparține celui păgubit şi, ca urmare, statul nu poate renunţa prin 
amnistie la un drept care nu-i aparține. Atunci când s-a produs o pagubă, aceas- 
ta urmează să fie reparată, chiar dacă aplicarea pedepsei penale este înlăturată. 

Conform prevederilor normelor de drept civil, oricine cauzează altuia o 
daună este obligat să o repare, indiferent dacă aceasta rezultă dintr-o infrac- 
ţiune, contravenţie administrativă, abatere disciplinară sau dintr-un delict ci- 
vil (art. 1398 din Codul civil al RM). Or, continuând exercitarea acţiunii civile 
după stingerea celei penale prin amnistie, instanţa verifică dacă sunt întrunite 
condiţiile răspunderii civile delictuale sau contractuale”. 

În interes social, legea de amnistie poate prevedea, într-un text special, 
stingerea drepturilor terţilor, sub rezerva despăgubirii lor de către stat. Aceas- 
tă măsură are natura juridică a unei exproprieri legislative pentru cauză de 
utilitate publică?. 

Trebuie să menționăm, în fine, că amnistia nu înlătură nici alte consecințe 
extrapenale ale infracțiunii săvârşite, cum ar fi răspunderea disciplinară a făp- 
tuitorului, anumite interdicții şi decăderi din drepturi ale acestuia%. Amnistia 
înlătură doar răspunderea penală, fără a influenţa existenţa infracțiunii. 

Consacrând principiul cumulului răspunderilor juridice, sistemul nostru 
legislativ permite tragerea la răspundere pentru încălcarea fiecărei norme de 
drept în parte, potrivit principiilor proprii fiecărei ramuri (dreptul muncii, 
dreptul familiei, dreptul civil etc.). De exemplu, dacă infracțiunea săvârşită 
reprezintă, în acelaşi timp, şi o abatere disciplinară, se va putea aplica şi una 
dintre sancțiunile prevăzute de Codul muncii, amnistia intervenită lăsând ne- 
atinsă răspunderea disciplinară”. 





27  C. Stătescu, Tratat de drept civil - Teoria generală a obligațiilor, Bucureşti, Editura Aca- 


demiei R. S. România, 1981, p. 152. 
2 1. Mândru, op. cit., p. 342. 
%  C. Bulai, op. cit. p. 330. 
3 Comentariu la Codul penal al Republicii Moldova, p.252; 1. Mândru, op. cit., p. 346. 

Secţiunea a III-a. GRAŢIEREA 


S1. Noţiune, natură juridică şi caractere 


Alături de prescripția executării pedepsei şi amnistia după condamnare, 
graţierea reprezintă o cauză de înlăturare sau modificare a executării pedepsei. 
Cauzele de înlăturare sau modificare a executării pedepsei nu afectează exis- 
tența răspunderii penale, ci fac numai ca pedeapsa să nu fie executată sau să fie 
modificată, înlocuită cu o pedeapsă de altă natură, mai uşoară. 

Graţierea este un act de clemență (bunăvoință) al puterii de stat prin 
care, în temeiul unor considerente social-politice și de politică penală, cei 
condamnați sunt iertați de obligaţia de a executa pedeapsa ori prin care se 
dispune scurtarea duratei de executare a pedepsei, sau prin care o pedeapsă 
mai grea ca natură este înlocuită cu una mai uşoară”. 

Instituţia graţierii are o natură dublă, fiind atât o instituţie de drept con- 
stituțional, cât şi o instituţie de drept penal. Prin prevederile Constituţiei RM 
(lit. e) a art. 88) sunt stabilite organele competente să acorde graţierea, iar în 
Codul penalal RM (art. 108) sunt reglementate efectele juridico-penale pe care 
această măsură le produce. 

Referitor la organele de stat competente să acorde graţierea, Constituţia 
RM şi Codul penal al RM prevede acordarea acesteia, în mod individual, prin 
decretul Preşedintelui țării. În acest sens, legislația penală a altor state (de ex., 
România) face distincție între grațierea individuală (care se acordă prin decret 
de către Preşedintele țării, la cererea condamnatului) şi grațierea colectivă (care 
se acordă din oficiu, prin lege, de către Parlament)”. Considerăm însă nejus- 
tificată acordarea graţierii colective, întrucât această măsură trebuie să fie cu 
totul excepţională şi urmează să aibă întotdeauna un caracter individual. 

Sub raportul naturii sale juridice, grațierea individuală apare ca o cauză 
personală de înlăturare sau de modificare a executării unei pedepse aplicate 
unei persoane şi totodată ca un mijloc de individualizare a constrângerii juri- 
dice penale. Această formă a graţierii se acordă şi produce efecte în personam, 
profitând numai cel căruia i-a fost acordată, nu şi eventualii participanți. 

Graţierea poate fi acordată oricăror persoane, indiferent de caracterul şi 
gravitatea infracțiunilor pentru a căror săvârşire ele au fost pedepsite, indife- 
rent de categoria şi cuantumul pedepsei penale aplicate. Deseori, graţierea este 





31 V. Dobrinoiu, I. Pascu, I. Molnar, Gh. Nistoreanu, A. Boroi, V. Lazăr, op. cit., p. 539. 
2 C. Bulai, op. cit., p. 609. 

acordată persoanelor condamnate pentru săvârşirea unor infracțiuni deosebit 
de grave, condamnate la detenţiune pe viaţă. În această ipoteză însă, graţierea 
nu înlătură răspunderea penală. Condamnarea ca atare rămâne în evidenţele 
cazierului judiciar şi constituie un antecedent penal cu toate consecinţele juri- 
dice care decurg în plan penal sau extrapenal (interdicții, incapacități, decăde- 
ri sau poate forma primul termen al recidivei). 

Graţierea se acordă în temeiul cererii depuse de persoanele condamnate, 
de rudele apropiate ale acestora, de deputaţi în Parlament, de autoritățile ad- 
ministraţiei publice locale, de asociaţii obşteşti, de avocaţii care au participat 
la examinarea cauzelor în care s-au pronunţat sentințe de condamnare la 
detențiune pe viaţă şi a cauzelor privind minorii, precum şi de administraţia 
întreprinderilor, instituţiilor şi organizaţiilor în care au lucrat anterior persoa- 
nele condamnate. 

Preventiv, materialele depuse pentru obținerea graţierii sunt examinate de 
o comisie specială, constituită pe lângă Preşedintele RM* - Comisia pentru 
problemele graţierii persoanelor condamnate —, care activează în confor- 
mitate cu Regulamentul de examinare a cererilor de grațiere şi de acordare a 
graţierii individuale condamnațţilor*!. Deciziile comisiei poartă un caracter de 
recomandare şi nu obligatoriu. În ultimă instanţă, decizia va fi luată de către 
Preşedintele Republicii Moldova. 

La examinarea cererilor de grațiere sunt luate în consideraţie: caracterul 
şi gradul prejudiciabilităţii infracțiunii săvârşite, personalitatea condamnatu- 
lui, comportamentul acestuia, starea sănătăţii, starea civilă, atitudinea lui față 
de cele săvârşite, partea executată a pedepsei, informaţiile privind repararea 
prejudiciilor materiale, părerile administraţiei instituţiei penitenciare şi alte 
circumstanțe importante pentru luarea deciziei în acest sens. 

Fiind acordată prin decretul Preşedintelui RM, adică printr-un act al pute- 
rii de stat bazat pe considerațiuni de politică penală a statului, graţierea are un 
caracter obligatoriu atât pentru organele de stat, cât şi pentru cei care beneficia- 
ză de ea. Graţierea nu poate fi refuzată de către cel căruia i se acordă, indiferent 
dacă a fost cerută sau acordată din oficiu sau la propunerea organelor de drept. 
Motivația este că graţierea implică o renunțare la dreptul statului de a pretinde 
executarea în totul sau în parte a unei pedepse. Astfel, nu poate fi admis ca 





3 Decretul Preşedintelui Republicii Moldova nr. 156 din 23.05.1994 // Monitorul Oficial al 
Republicii Moldova, nr. 5/161 din 30.05.1994. 

34 Decretul Preşedintelui Republicii Moldova nr. 1646-I1 din 05.09.2000 // Monitorul Ofi- 
cial al Republicii Moldova, nr. 116-118/836 din 14.09.2000. 

persoanele cărora li se acordă graţierea să aibă posibilitatea de a împiedica adu- 
cerea la îndeplinire a acestei renunţări, prin refuzarea beneficiului graţierii”. 


$2. Obiectul graţierii 


Graţierea are ca obiect pedepsele principale aplicare de instanţele judecă- 
toreşti, a căror executare este înlăturată în totul sau în parte, sau care sunt 
comutate. 

În caz de concurs de infracţiuni, aplicabilitatea actului de grațiere se 
apreciază în funcţie de pedeapsa aplicată definitiv de către instanța de jude- 
cată (pedeapsa rezultantă) și nu de pedepsele stabilite pentru fiecare dintre 
infracțiunile săvârşite. Motivația este că pedeapsa finală nu reprezintă o sim- 
plă rezultantă cantitativă, similară unui paralelogram al forțelor, ci reflectă 
pericolul social al activităţii infracționale în complexitatea ei. Graţierea, spre 
deosebire de amnistie, se adresează pedepsei şi nu infracţiunii, astfel ea devine 
sau nu aplicabilă în funcţie de pedeapsa unică aplicată pentru întregul ansam- 
blu infracţional”. 

Întrucât graţierea are ca efect înlăturarea executării pedepsei, pentru inci- 
denţa graţierii este necesar ca pedeapsa să nu fie în întregime executată. După 
executarea efectivă a pedepsei, aplicarea dispoziţiilor referitoare la grațiere 
este imposibilă. Nu interesează însă dacă condamnatul execută real pedeapsa 
sau dacă este liberat condiționat. 

Graţierea are ca obiect pedepse aplicate pentru infracțiuni săvârşite până 
la data acordării actului de grațiere. Astfel, efectele graţierii se produc din mo- 
mentul adoptării actului de clemenţă în raport cu condamnările pronunțate 
prin hotărâri rămase definitive până la adoptarea respectivului act. Graţierea 
nu se aplică pentru infracțiunile săvârşite în însăşi ziua adoptării actului de 
grațiere, fiindcă, întocmai ca în cazul amnistiei, nu este admisibil să benefi- 
cieze de clemenţă cei care au săvârşit infracțiuni după ce au aflat de adoptarea 
actului respectivs. 

În cazul infracţiunilor continue sau prelungite trebuie să se ia în conside- 
raţie momentul epuizării lor, fiindcă dacă activitatea sau agravarea rezultatu- 





5 Comentariu la Codul penal al Republicii Moldova, p. 255. 
3  S. Feller, Efectele amnistiei și grațierii asupra pedepselor condiționate // Legea penală, 
nr. 5, 1960, p. 45. 

37 1. Mândru, op. cit., p. 394. 


3 C. Bulai, op. cit, p.612. 

lui a continuat şi după apariția actului de grațiere, acesta nu se aplică, deoarece 
partea săvârşită înainte de grațiere şi partea săvârşită ulterior formează o uni- 
tate juridică. Infracțiunea este considerată săvârşită în întregime ulterior, la 
data încetării activității sau la data săvârșirii ultimului act. 

Potrivit dispoziţiei alin. (3) şi (4) ale art. 108 din CP al RM, graţierea nu are 
ca obiect pedepsele complementare (afară de cazul când se dispune altfel prin 
actul de grațiere), măsurile de siguranţă şi drepturile persoanei vătămate. 


53. Tipurile graţierii 


Graţierea se prezintă sub forme sau modalităţi diferite, în funcţie de per- 
soanele care beneficiază de grațiere, de condiţiile în care aceasta este acordată, 
după întinderea efectelor pe care le produce. 

În funcţie de persoanele cărora li se acordă, graţierea este individuală şi 
colectivă. 

Grațierea individuală este acordată unei persoane determinate în mod nor- 
mal, la cererea celor cointeresaţi. Graţierea individuală poate avea fie forma 
remiterii (iertării) totale sau parţiale a pedepsei, fie forma comutării pedepsei 
în alta mai uşoară. 

Grațierea colectivă este acordată pentru una sau mai multe categorii de 
condamnări din oficiu sau la propunerea organelor procuraturii sau justiţiei*?. 
Persoanele care beneficiază de graţierea colectivă nu sunt individualizate în 
cuprinsul actului. 

În funcţie de condiţiile în care se acordă, graţierea este necondiționată sau 
condiționată. 

Grațierea este necondiționată (pură şi simplă) atunci când se acordă fără 
anumite obligații pe care graţiatul să le îndeplinească în viitor. 

Graţierea este condiționată atunci când impune condamnatului anumite 
obligaţii (de exemplu, de a nu comite o nouă infracţiune o anumită perioadă 
de timp, sub sancţiunea executării pedepsei graţiate, cumulată cu pedeapsa 
aplicată pentru noua infracţiune). Graţierea condiţionată este considerată în 
doctrină ca o formă a suspendării condiţionate a executării pedepsei (când 
graţierea înlătură în întregime executarea pedepsei) sau o formă a liberării 
condiţionate de pedeapsă înainte de termen (când graţierea înlătură numai 
executarea restului de pedeapsă)”. 





5 Ibidem, p. 609. 


“Explicații teoretice ale Codului penal român, op. cit., p. 347. 

Doar teoretic, grațierea poate fi acordată pur şi simplu, fără nici o condiţie 
ce se cere a fi îndeplinită. În practică, asemenea acte de grațiere nu se acordă. 
Pentru a realiza anumite obiective de politică penală raţională, în cuprinsul 
actelor de grațiere sunt prevăzute o serie de condiţii sub rezerva cărora per- 
soana poate beneficia de grațiere. Includerea acestor condiţii se justifică prin 
intenţia legiuitorului de a folosi instituţia graţierii ca o pârghie de prevenire a 
săvârșirii în viitor de noi infracțiuni“. 

În funcţie de întinderea efectelor sale, graţierea poate fi totală, parțială ori 
comutare. 

Graţierea este totală atunci când înlătură în întregime executarea pedepsei 
aplicate (remiterea pedepsei). 

Graţierea este parțială atunci când se înlătură numai o parte din pedeapsa 
aplicată (reducerea pedepsei). În acest caz, durata pedepsei redusă ca urmare a 
graţierii este arătată în unități de timp (în ani, luni sau - în cazul pedepsei cu 
amenda - în suma acesteia) sau în coeficient de proporţie (de exemplu, jumă- 
tate, o treime etc.) 

Comutarea este o formă a graţierii prin care pedeapsa aplicată de instanță 
este înlocuită cu o altă pedeapsă, de altă natură, mai uşoară decât cea înlo- 
cuită (de exemplu, pedeapsa detenţiunii pe viață este înlocuită cu pedeapsa 
închisorii pe un termen de 35 de ani, conform prevederilor alin. (5) al art. 70 
din CP al RM). 


S4. Efectele graţierii 
Efectele graţierii asupra pedepselor principale 


Efectele principale ale graţierii sunt prevăzute în art. 108 din CP al RM. 
Potrivit acestor prevederi legale, graţierea are ca efect liberarea, în tot sau în 
parte, de pedeapsa principală stabilită ori comutarea acesteia cu o pedeapsă 
mai ușoară. 

În fapt, înlăturând executarea pedepsei principale, graţierea înlătură con- 
damnarea, producând aceleaşi efecte ca şi o pedeapsă executată. De la data 
acordării graţierii pedeapsa se consideră executată când este totală ori, deşi 
parţială, priveşte restul de executat al pedepsei şi de la acest moment începe 
să fie executată pedeapsa complementară a interzicerii unor drepturi”. Dar, 





41 V. Dobrinoiu, I. Pascu, I. Molnar, Gh. Nistoreanu, A. Boroi, V. Lazăr, op. cit., p. 541. 
“2 M. Basarab, op. cit., p. 209. 

ca orice pedeapsă executată, pedeapsa grațiată constituie un antecedent penal, 
care determină, potrivit legii, decăderi şi interdicții sau poate forma primul 
termen al recidivei. 

Efectele graţierii asupra pedepsei principale nu sunt determinate sau in- 
fluențate de modul de executare a pedepsei. Astfel, graţierea îşi produce efec- 
tele şi în raport cu cei care execută efectiv pedeapsa, şi în raport cu cei care 
sunt liberaţi condiţionat, precum şi asupra pedepselor a căror executare a fost 
suspendată condiționat. 

În cazul în care graţierea este condiţionată (de exemplu, obligaţia de a 
nu săvârşi o nouă infracțiune într-un anumit termen), aplicarea efectelor ei 
va fi subordonată îndeplinirii acestei condiţii. Dacă în acest interval de timp 
beneficiarul grațierii săvârşeşte o nouă infracțiune, graţierea este revocată. 
Făptuitorul, în acest caz, urmează să execute o pedeapsă stabilită prin cumul 
de sentinţe: cumulul aritmetic (total sau parţial) al pedepsei inițial graţiate şi 
al pedepsei ce se pronunţă pentru noua infracțiune. 

Revocarea graţierii are loc în temeiul aceluiași act normativ pe baza căruia 
s-a acordat inițial graţierea. 


Efectele graţierii asupra pedepsei a cărei executare 
a fost suspendată condiţionat 


Graţierea are efecte şi asupra pedepsei a cărei executare a fost suspendată 
condiţionat. În cazul condamnării cu suspendarea condiționată a executării pe- 
depsei (art. 90 din CP al RM), graţierea produce efecte nu numai asupra pedep- 
sei principale, ci şi asupra termenului de probă. În cazul graţierii totale, termenul 
de pedeapsă şi de probă se remite integral; în cazul graţierii parţiale termenul de 
pedeapsă principală se reduce în modul corespunzător, iar termenul de probă se 
reduce în măsura în care graţierea s-a extins asupra pedepsei principale”. 

Pentru condamnatul cu suspendarea executării pedepsei, care a benefi- 
ciat de efectele graţierii, adică a fost reabilitat de drept pentru condamnarea 
suferită, graţierea nu poate fi revocată chiar dacă dintr-un motiv sau altul 
condamnatul a pierdut beneficiul suspendării. În ipoteza în care condamnatul 
săvârşeşte după graţierea parțială o nouă infracțiune, care atrage revocarea 
suspendării condiţionate a executării pedepsei, condamnatul va executa doar 
acea parte din pedeapsă ce nu fusese grațiată, cumulată cu pedeapsa pentru 
noua infracțiune. Când graţierea are ca obiect o pedeapsă a cărei executare 





33 Comentariu la Codul penal al Republicii Moldova, p. 254. 

este suspendată condiționat, aplicarea ei coincide cu data adoptării actului de 
grațiere. În acest caz nu este necesară o hotărâre de revocare a suspendării 
pedepsei, pentru ca graţierea să opereze“. 


Efectele graţierii asupra pedepselor complementare 


Conform dispoziţiei alin. (3) al art. 108 din CP al RM, “Graţierea nu 
are efecte asupra pedepselor complementare, cu excepţia cazului în care 
se dispune altfel prin actul de grațiere”. Astfel, are loc o limitare a efectelor 
graţierii şi, deci, o îngrădire a regulii de drept consacrate în alin. (1) al art. 108 
din CP al RM. 

Legislaţia penală în vigoare nu indică categoriile de pedepse complemen- 
tare asupra cărora graţierea nu are efecte, prin urmare, ea nu are efecte asupra 
tuturor pedepselor complementare, indicate în alin. (3) şi (4) ale art. 62 CP al 
RM (amenda, privarea de dreptul de a ocupa anumite funcţii sau de a exercita 
o anumită activitate, retragerea gradului militar, a unui titlu special, a gradului 
de calificare (clasificare) sau a distincţiilor de stat). 

Dacă în actul de grațiere nu se face nici o menţiune cu privire la pedepsele 
complementare, înseamnă că acestea nu sunt graţiate şi urmează să fie executate. 
În cazul graţierii totale sau a restului de pedeapsă neexecutată, eventualele inter- 
ziceri de drepturi (pedepse complementare) încep să se execute la data graţierii. 

În partea finală a dispoziţiei alin. (3) al art. 108 din CP al RM se preve- 
de însă că excluderea pedepselor complementare de la beneficiul graţierii nu 
operează în cazul în care actul de grațiere dispune altfel. Respectiv, prin actul 
de grațiere se poate dispune că acesta liberează şi de la executarea pedepselor 
complementare. Desigur, în măsura în care acestea nu au fost executate. 


Efectele graţierii asupra măsurilor de siguranţă 
și a drepturilor persoanei vătămate 


Prevederile alin. (4) al art. 108 din CP al RM stipulează că: “Graţierea nu 
are efecte asupra măsurilor de siguranţă şi asupra drepturilor persoanei 
vătămate”. 

Considerentele care ar justifica această poziţie a legiuitorului ţine de ca- 
racterul preventiv şi nerepresiv al măsurilor de siguranţă, care sunt luate şi în 
interesul făptuitorului, pentru ca acesta să nu fie expus să săvârşească din nou 
fapte prevăzute de legea penală. 





*4  C. Bulai, op. cit., p. 614. 

Totodată, în cazul în care cererea de grațiere este depusă de un condamnat 
care, paralel cu executarea pedepsei pentru infracțiunea comisă, este supus 
tratamentului medical forțat de alcoolism, narcomanie sau urmează un trata- 
ment contra unei boli venerice, graţierea se acordă după încheierea tratamen- 
tului și însănătoşirea persoanei. 

Graţierea persoanei condamnate nu trebuie să lezeze drepturile persoanei 
vătămate. Astfel, persoana vătămată este în drept să se adreseze instanţei civile 
pentru valorificarea drepturilor sale, lezate prin săvârşirea infracţiunii, pre- 
cum şi să pretindă executarea hotărârii instanţei civile deja pronunţate. 

Limitarea efectelor graţierii asupra măsurilor de siguranță şi a drepturilor 
persoanei vătămate a se vedea, prin analogie, în $3, Secţiunea a II-a a prezen- 
tului Capitol. 


Secţiunea a IV-a. ÎMPĂCAREA 


$1. Noţiune şi caracterizare 


Împăcarea părţilor este o cauză de înlăturare a răspunderii penale institui- 
tă de legiuitor din considerațiuni de politică penală. Prin excepţie de la prin- 
cipiul oficialității procesului penal, legiuitorul a prevăzut că, pentru anumite 
infracţiuni, de regulă cu un grad redus de pericol social, tragerea la răspundere 
penală a infractorului să fie dependentă de înţelegerea părților. Astfel, s-a creat 
un cadru juridic în care se poate realiza o conciliere între persoanele angajate 
într-un conflict care, în caz contrar, implică incidenţa legii penale. 

În cazul împăcării părţilor, conflictul se stinge nu ca urmare a unui act 
de voinţă unilateral, din partea persoanei vătămate, ci printr-un act bilateral, 
prin voința comună a persoanei vătămate şi a infractorului. 

Împăcarea părţilor este un fenomen de viață socială, care poate avea loc 
relativ frecvent în cazul infracțiunilor săvârşite între persoane înrudite sau cu- 
noscute între ele, în cadrul unor comunități determinate. De regulă, în cazuri- 
le când acțiunea penală se pune în mişcare la plângerea prealabilă a persoanei 
vătămate, legea prevede, de asemenea, posibilitatea împăcării părților. Există 
însă şi infracţiuni pentru care acţiunea penală se pune în mișcare din oficiu 
(şi nu la plângerea prealabilă a victimei), dar legea acordă părților posibilitatea 
de a se împăca. 

În literatura juridică împăcarea părților este determinată ca un act bila- 
teral, o înţelegere intervenită între partea vătămată şi infractor cu privire la 
încetarea procesului penal şi înlăturarea răspunderii penale“. 

Prin natura sa juridică, împăcarea părţilor înlătură răspunderea penală, 
constituind totodată un impediment pentru desfăşurarea procesului penal. 
Sub aspectul consecinţelor de drept penal, împăcarea părţilor este reglemen- 
tată prin dispoziţiile art. 109 din CP al RM, iar pe planul dreptului proce- 
sual penal se încadrează printre circumstanţele care exclud urmărirea penală 
(alin. (5) al art. 276 din CPP al RM). 


$2. Condiţiile împăcării 


Instituţia împăcării părţilor cuprinde în conţinutul său o serie de condiţii 
cumulative în care aceasta trebuie să fie realizată pentru a putea produce efectele 
de înlăturare a răspunderii penale. Aceste condiţii se referă la cazurile în care şi 
la persoanele între care poate interveni împăcarea părților, la caracterul şi întin- 
derea împăcării, precum şi la limitele în timp în care ea trebuie să intervină. 

a) Împăcarea părților se poate realiza doar în cazul infracțiunilor pentru 
care legea prevede această modalitate de înlăturare a răspunderii penale. 

Legiuitorul însuşi determină sfera infracțiunilor incidente împăcării păr- 
ţilor, menţionându-le expres în dispoziţiile alin. (1) al art. 109 din CP al RM: 
infracțiuni uşoare şi mai puţin grave, infracțiuni prevăzute la Capitolele II-VI 
din Partea specială a Codului penal, precum şi în cazurile prevăzute de pro- 
cedura penală. Pentru a stabili în fapt care sunt aceste categorii de infracțiuni, 
este necesar să fie luate în consideraţie prevederile art. 16, alin. (2) şi 3 din CP 
al RM, raportate la articolele din Partea specială a Codului penal. Astfel, în ca- 
zul infracţiunilor uşoare maximul special al pedepsei nu trebuie să depăşească 
2 ani de închisoare (de exemplu, alin. (1) al art. 248 din CP al RM - contra- 
banda), iar în cazul infracțiunilor mai puţin grave - 5 ani de închisoare (de 
exemplu, alin. (1) al art. 307 din CP al RM - pronunţarea unei sentinţe, decizii, 
încheieri sau hotărâri contrare legii). 

b) Împăcarea trebuie să se facă între infractor, pe de o parte, şi persoana vă- 
tămată, pe de altă parte. Astfel, împăcarea trebuie să fie rezultatul înţelegerii, 
al acordului de voinţă al părţilor sau al reprezentanţilor lor legali“. 





15 A. Boroi, op. cit., p. 278. 
1% C. Bulai, op. cit., p. 345. 

În cazul persoanelor lipsite de capacitate de exercițiu, împăcarea se face de 
reprezentanţii legali ai acestora. Persoanele cu capacitate de exercițiu restrânsă 
se pot împăca personal, însă numai cu încuviințarea persoanelor prevăzute de 
lege (alin. (3) al art. 109 din CP al RM). 

C) Împăcarea trebuie să fie explicită, adică să fie exprimată în mod clar, iar 
nu presupusă pe baza anumitor situații sau împrejurări. Acordul de împăcare 
trebuie să includă angajamentele asumate de părți, modalităţile şi termenele 
de realizare a acestora. Într-o opinie diferită“, se susține că împăcarea părților 
poate fi şi implicită, atunci când rezultă dintr-o situaţie de fapt (de exemplu, 
din încheierea căsătoriei dintre victimă şi unul dintre autori, în cazul infrac- 
ţiunii de viol). Argumentul ni se pare discutabil, întrucât existența unui fapt 
oricum presupune şi dovada exprimării voinţei de împăcare. 

d) Împăcarea poate avea loc doar dacă ambele părţi (infractorul şi persoana 
vătămată ori reprezentanţii ei legali) consimt liber acest fapt, exprimându-și 
în mod benevol voința. Părţile sunt libere să se retragă în orice moment din 
procesul de împăcare“. 

e) Împăcarea este personală (alin. (2) al art. 109 din CP al RM), adică se re- 
feră doar la persoanele care s-au înţeles să pună capăt conflictului dintre ele, iar 
nu la infracțiunea săvârşită. Datorită caracterului personal al împăcării, în caz 
de participaţie, aceasta înlătură doar răspunderea penală a participantului cu 
care s-a înțeles persoana vătămată. Ceilalţi participanţi nu vor profita de efecte- 
le împăcării, iar procesul penal în privinţa lor va fi soluționat până la sfârșit. 

f) Împăcarea trebuie să fie totală, necondiționată şi definitivă, adică trebuie 
să pună capăt în mod complet conflictului dintre părți. 

Împăcarea este totală atunci când stinge conflictul în întregime, atât latu- 
ra penală, cât şi cea civilă a procesului. 

Împăcarea este necondiționată atunci când stingerea conflictului nu este 
supusă nici unei condiţii. 

Împăcarea este definitivă atunci când este hotărâtă pentru totdeauna, iar 
nu temporar sau provizoriu. 

g) Împăcarea trebuie să intervină cel târziu până la retragerea completului 
de judecată pentru deliberare (alin. (2) al art. 109 din CP al RM). Ea poate in- 
terveni în orice fază a procesului penal: în momentul pornirii procesului pe- 
nal, al urmăririi penale, precum şi în faza judecății (în orice stadiu al acesteia). 





1 A. Boroi, op. cit., p. 279. 
13 Comentariu la Codul penal al Republicii Moldova, p. 256. 

După rămânerea definitivă a hotărârii judecătoreşti, aceasta nu mai poate fi 
modificată prin voinţa părților. 


S3. Efectele împăcării 


Conform prevederilor art. 109 din CP al RM, împăcarea părților, în cazu- 
rile prevăzute de lege, înlătură răspunderea penală. Astfel, sunt stabilite efec- 
tele juridice specifice împăcării părților ca una dintre cauzele care înlătură 
răspunderea penală a făptuitorilor. 

Împăcarea operează in personam, adică înlătură răspunderea penală nu- 
mai față de inculpatul cu care persoana vătămată s-a împăcat. În acest sens, 
trebuie să se precizeze clar care sunt învinuiţii (inculpaţii) cu care s-a împăcat 
persoana vătămată. 

Înlăturând răspunderea penală, împăcarea părţilor produce efecte şi pe 
plan procesual. Organele de drept (organele de urmărire penală, procurorul 
sau instanța de judecată), constatând împăcarea părților, dispun încetarea 
urmăririi penale în faza de urmărire penală sau pronunţă încetarea procesului 
penal în faza de judecată“. 

Împăcarea fiind totală şi necondiționată, atrage şi înlăturarea răspunderii 
civile pentru prejudiciul cauzat prin infracțiune. Extinderea efectelor juridice 
ale împăcării părților şi asupra laturii civile se explică prin faptul că acțiunea 
civilă în procesul penal este un accesoriu al acţiunii penale. Odată ce părțile 
s-au împăcat în privinţa acţiunii penale, este normal să nu mai subziste şi ac- 
ţiunea civilă. 

Efectele juridice ale împăcării părţilor se produc din momentul încheierii 
actului juridic al împăcării. Aşadar, organul de drept în fața căruia s-a produs 
împăcarea sau căruia i s-a prezentat actul de împăcare declară încetarea pro- 
cesului atât în ceea ce priveşte latura penală, cât şi în ceea ce priveşte latura 
civilă, din momentul (de la data) în care s-a încheiat actul de împăcare şi nu 
din momentul când, după caz, s-a dispus încetarea urmăririi penale ori s-a 
pronunțat încetarea procesului penal“. 





* Ibidem, p.257. 


50 Idem. 

Secţiunea a V-a. ANTECEDENTELE PENALE 


$1. Noţiune şi caracterizare 


Pe lângă pedepsele pe care trebuie să le execute (pedeapsa principală şi, 
uneori, pedeapsa complementară), condamnarea generează şi alte consecinţe, 
pe care condamnatul este nevoit să le suporte chiar după terminarea executării. 
Consecințele în discuţie cuprind o serie de decăderi, interdicții şi incapacităţi care 
decurg din condamnare, încadrându-se în instituţia antecedentelor penale”. 

Conform prevederilor art. 110 din CP al RM, “Antecedentele penale repre- 
zintă o stare juridică a persoanei, ce apare din momentul rămânerii defini- 
tive a sentinţei de condamnare, generând consecinţe de drept nefavorabile 
pentru condamnat până la momentul stingerii antecedentelor penale sau 
reabilitării”. 

Astfel, persoana e considerată având antecedent penal în cursul terme- 
nului de executare a pedepsei penale, precum și în cursul termenului concret, 
indicat la art. 111 din CP al RM pentru diferite categorii de condamnări, dacă 
nu a intervenit mai recent reabilitarea judecătorească. 

Pe lângă faptul că antecedentele penale se înscriu în fişa de cazier judiciar 
şi pot atrage starea de recidivă, acestea creează pentru condamnat o poziţie 
socială specială, de neîncredere. În acest sens, o serie de acte normative, în- 
deosebi legi privind organizarea sau exercitarea unor funcţii sau profesii, 
cuprind interdicții pentru persoanele cu antecedente penale. Statutul de fost 
condamnat este apreciat ca fiind incompatibil cu anumite funcţii de stat cu 
deosebită rezonanţă în conștiința socială. Spre exemplu, persoanele care au an- 
tecedente penale nu pot să activeze în cadrul Ministerului Afacerilor Interne, 
Ministerului Afacerilor Externe, Baroului Avocaţilor, Procuraturii şi în alte 
instituţii. Se consideră că prin intermediul instituţiei antecedentelor penale 
are loc realizarea scopului principal al pedepsei penale — prevenirea săvârşirii 
unor noi infracțiuni. 

Efectele juridico-penale ale antecedentelor penale se produc şi în cazul 
în care persoana a săvârşit o nouă infracțiune având antecedent penal, adică 
în timpul cât persoana nu a fost încă reabilitată pentru infracțiunea săvârşită 
anterior. Faţă de aceste persoane legea penală impune cerințe mult mai severe, 
deoarece săvârşirea unor noi infracțiuni denotă faptul că pedeapsa executată 
anterior nu şi-a atins scopul, condamnatul nefiind reeducat. Anume din aceas- 





51 A. Boroi, op. cit., p. 344. 


574 DREPT PENAL. PARTEA GENERALĂ 





tă cauză antecedentele penale servesc deseori ca circumstanţe ce urmează a fi 
luate în consideraţie la individualizarea răspunderii şi pedepsei penale: 

-  antecedentele penale se iau în consideraţie la constatarea existenţei plu- 
ralităţii de infracţiuni, şi anume a recidivei (art. 32 şi art. 34 din CP al 
RM). Conform alin. (1) al art. 34 din CP al RM, “Se consideră recidivă 
comiterea cu intenţie a unei sau a mai multor infracţiuni de către o per- 
soană cu antecedente penale pentru o infracțiune săvârşită cu intenţie”; 

-  antecedentele penale pot servi drept circumstanţe agravante la stabili- 
rea pedepselor de către instanța de judecată (lit. a) din alin. (1) al art. 77 
din CP al RM) sau drept semne calificative ale infracțiuni (lit. g) din 
alin. (3) al art. 145 din CP al RM etc.); 

-  antecedentele penale au efecte juridice şi în cazul aplicării pedepselor 
penale. De exemplu, conform alin. (2) al art. 82 din CP al RM, mărimea 
pedepsei pentru recidivă nu poate fi mai mică de jumătate, pentru reci- 
divă periculoasă ea este în mărime de cel puţin 2/3, iar pentru recidivă 
deosebit de periculoasă — de cel puţin 3/4 din maximul celei mai aspre 
pedepse prevăzute de articolul corespunzător din Partea specială a Co- 
dului penal; 

- în plus, săvârşirea noii infracțiuni până la stingerea antecedentului penal 
exclude posibilitatea liberării condamnatului înainte de termen şi a în- 
locuirii părţii neexecutate din pedeapsă cu o altă pedeapsă mai blândă. 


$2. Stingerea antecedentelor penale 


În fapt, suportarea decăderilor, interdicţiilor sau incapacităţilor, generate 
de existenţa antecedentelor penale, constituie reale obstacole în procesul reso- 
cializării foştilor condamnaţi. De aceea, în toate legislaţiile moderne au fost 
înscrise dispoziţii care limitează în timp atare situaţii, așa încât, după un anu- 
mit interval de timp de la terminarea executării pedepsei, fostul condamnat să 
fie repus în drepturile sale. Persoana condamnată nu poate fi considerată ca 
având antecedent penal pe întreaga viaţă. 

În ce priveşte dreptul penal al Republicii Moldova, posibilitatea şi necesita- 
tea înlăturării tuturor consecinţelor condamnării sunt admise ca o consecință 
firească a principiului umanismului. Se consideră că conştiinţa condamnatu- 
lui are capacitatea de a se îndrepta sub influența pedepsei, asigurând realizarea 
funcţiei educative a acesteia. 

În acest sens, prin reabilitarea de drept (stingerea antecedentelor pena- 
le) a unui condamnat se înţelege integrarea completă a acestuia prin înfăp- 

tuirea și înlăturarea pentru viitor a tuturor incapacităților şi interdicțiilor 
ce decurg în general dintr-o hotărâre de condamnare și prin repunerea lui, 
din punct de vedere moral şi social, în situaţia pe care o avea înainte de 
condamnare”. 

Aşadar, instituţia stingerii antecedentelor penale operează în faza de execu- 
tare a sentinţelor sau are un caracter postprocesual, iar faptul netemeiniciei şi 
ilegalităţi tragerii persoanei respective la răspundere penală este irelevant”. 

Condiţiile de stingere a antecedentelor penale şi reabilitarea de drept a 
persoanelor care au săvârşit infracțiuni şi au fost liberate de răspundere penală 
ori au executat pedepsele penale stabilite prin sentinţele instanțelor de judeca- 
tă sunt reglementate de dispoziţiile art. 111 din CP al RM. 

Stingerea antecedentelor penale (reabilitarea de drept) se obţine în mod 
automat, în virtutea legii, atunci când sunt îndeplinite condiţiile legale, cum 
ar fi: expirarea termenului indicat în alin. (1) al art. 111 din CP al RM pentru 
fiecare categorie de condamnare şi nesăvârşirea unor infracțiuni noi în acest 
termen. Drept consecință, după expirarea termenelor indicate în lege, persoana 
e considerată ca neavând antecedente penale, fără ca să se adreseze în acest scop 
unui organ de stat. Dacă această persoană săvârşeşte o nouă infracțiune, ea este 
considerată infractor primar, cu toate consecinţele legate de această situație. 

Întrucât art. 111 din CP al RM cuprinde modalităţile de stingere a antece- 
dentelor penale pentru diferite categorii de condamnări, vom supune analizei 
separate fiecare dintre acestea”*. 

În cazurile de liberare de răspundere penală (art. 53 din CP al RM) şi în 
unele cazuri de liberare de pedeapsă penală indicate expres în lege (art. 89 din 
CP al RM) persoana se consideră fără antecedente penale. Motivația este că le- 
gea penală leagă apariţia antecedentelor penale doar de numirea unei pedepse 
penale pentru condamnat. 

a) Sub incidenţa prevederilor lit. a) din alin. (1) al art. 111 din CP al RM 
cad numai persoanele liberate de pedeapsă penală, în temeiul art. 93 din CP 
al RM (liberarea de pedeapsă a minorilor), art. 94 din CP al RM (liberarea de 
pedeapsă în funcţie de schimbarea situaţiei) şi art. 97 din CP al RM (liberarea 
de pedeapsă penală datorită expirării termenului de prescripţie a executării 





2 A. Borodac, V. Bujor, S. Brânză, T. Carpov, C. Florea, V. Florea, V. Lungu, I. Macari, 
Drept penal. Partea generală, Chişinău, Ştiinţa, 1994. 

L. Brânză, Noţiunea de reabilitare a persoanei în procesul penal /| Analele ştiinţifice ale 
USM, vol. |, seria “Ştiinţe Socioumanistice”, Chişinău, 2000, p. 141. 

>: Comentariu la Codul penal al Republicii Moldova, p. 260-261. 

sentinței de condamnare). Celelalte cazuri de liberare de pedeapsa penală, 
prevăzute în Capitolul IX din CP al RM, nu duc la stingerea antecedentelor pe- 
nale, deoarece persoana condamnată are unele decăderi din drepturi şi unele 
obligaţiuni, indicate expres în articolele respective ale Capitolului IX din CP 
al RM şi exprimate în sentinţa de condamnare (de exemplu, concedierea din 
serviciu a unor categorii de persoane - poliţişti, militari etc.). 

b) Stingerea antecedentelor penale, în cazurile prevăzute de lit. b) din alin. 
(1) al art. 111 din CP al RM, “ale persoanelor liberate, potrivit actului de amnis- 
tie, de răspundere penală” se produce din momentul emiterii ordonanţei de în- 
cetare a procesului penal în temeiul actului de amnistie de către organele de ur- 
mărire penală, de către procuror sau din momentul intrării în vigoare a sentinței 
(deciziei) de încetare a procesului penal emise de către instanţa de judecată. 

C) Stingerea antecedentelor penale în cazurile prevăzute în lit. c) din 
alin. (1) al art. 111 din CP al RM (liberarea de executarea pedepsei penale 
potrivit actului de amnistie) se produce din momentul emiterii sentinţei de 
condamnare şi de numire a pedepsei penale de către instanța de judecată sau 
din momentul emiterii de către instanţa ierarhic superioară a deciziei privind 
liberarea condamnatului de pedeapsă potrivit actului de amnistie. 

d) Stingerea antecedentelor penale în cazurile prevăzute în lit. c) din alin. 
(1) al art. 111 din CP al RM (liberarea de executarea pedepsei penale potrivit 
actului de grațiere) se produce din momentul emiterii Decretului Preşedintelui 
RM cu privire la graţierea totală a condamnatului. Graţierea parţială a con- 
damnatului nu duce la stingerea antecedentelor penale. 

e) Stingerea antecedentelor penale în cazurile prevăzute în lit. d) din alin. 
(1) al art. 111 din CP al RM în privința persoanelor condamnate cu suspen- 
darea condiţionată a executării pedepsei se produce din momentul expirării 
termenului de probă stabilit prin sentinţa instanţei de judecată în conformitate 
cu art. 90 din CP al RM sau din momentul pronunțării încheierii instanţei de 
judecată privind anularea condamnării şi stingerea antecedentelor penale în 
conformitate cu alin. (8) al art. 90 din CPalRM. 

£) Stingerea antecedentelor penale în cazurile prevăzute în lit. e) din 
alin. (1) al art. 111 din CPal RM (în cazul condamnării persoanei la o pedeap- 
să mai blândă decât închisoarea) se produce automat, îndată după executarea 
pedepsei. 

Mai blânde decât închisoarea sunt considerate celelalte pedepse penale, 
prevăzute în art. 62 din CP al RM, cu excepţia detenţiunii pe viață (amenda, 
arestul, trimiterea într-o unitate militară disciplinară etc.). De exemplu, în ca- 
zul amenzii antecedentele penale se sting odată cu achitarea integrală a sumei 
amenzii, în cazul arestului — la sfârşitul ultimei zile de arest executat etc. 

g) Stingerea antecedentelor penale în cazurile prevăzute în lit. f) din 
alin. (1) al art. 111 din CP al RM (în cazul executării pedepsei penale într-o 
unitate militară disciplinară) are loc automat, nemijlocit după executarea pe- 
depsei într-o unitate militară disciplinară sau dacă persoana a fost eliberată 
din această unitate înainte de termen. 

h) Stingerea antecedentelor penale în cazurile prevăzute în lit. g-j) din 
alin. (1) al art. 111 din CP al RM (în cazul executării pedepselor sub formă de 
închisoare) se produce după expirarea unor termene concrete, indicate expres 
în lege: 

- persoanelor condamnate la închisoare pentru săvârşirea unei infrac- 
ţiuni uşoare sau mai puţin grave, dacă au expirat 2 ani după executarea 
pedepsei; 

- persoanelor condamnate la închisoare pentru săvârşirea unei infracțiu- 
ni grave, dacă au expirat 6 ani după executarea pedepsei; 

- persoanelor condamnate pentru infracțiuni deosebit de grave, dacă au 
expirat 8 ani după executarea pedepsei; 

- persoanelor condamnate pentru infracțiuni excepţional de grave, dacă 
au expirat 10 ani după executarea pedepsei. 

Dacă condamnatul, în modul stabilit de lege, a fost liberat înainte de 
termen de executarea pedepsei sau partea neexecutată a pedepsei i-a fost în- 
locuită cu o pedeapsă mai blândă, termenul stingerii antecedentelor penale se 
calculează pornindu-se de la termenul real al pedepsei executate, din momen- 
tul liberării de executarea pedepsei principale şi celei complementare (alin. (2) 
al art. 1ll din CPalRM). 

Stingerea antecedentelor penale anulează toate incapacitățile şi decăderile 
din drepturi legate de condamnarea persoanei (alin. (3) al art. 111 din CP al 
RM). Prin aceasta are loc reabilitarea totală a persoanei: ea nu se mai consideră 
condamnată, poate să practice orice activitate legală, chiar și acele care sunt 
interzise persoanelor condamnate etc. Astfel, fostul condamnat se bucură din 
nou de dreptul la egalitate în fața legii, recăpătându-şi buna reputaţie, presti- 
giul şi rezultatul ei: reabilitarea în ochii tuturor”. 





5 L. Brânză, op. cit.,p. 141. 

Secţiunea a VI-a. REABILITAREA JUDECĂTOREASCĂ 


$1. Noţiune şi caracterizare 


Reabilitarea judecătorească este o formă de reabilitare care se acordă, la 
cererea condamnatului, pe calea unei proceduri speciale, de către instanța 
de judecată, în condiţiile arătate de lege. 

Spre deosebire de reabilitarea de drept (stingerea antecedentelor penale), 
reabilitarea judecătorească nu este obținută în mod automat, ci numai prin 
intervenţia organelor judecătoreşti. Reabilitării judecătoreşti îi este caracte- 
ristic faptul că, pentru reabilitarea unui condamnat, nu este suficient să fie 
îndeplinite condiţiile de reabilitare prevăzute de lege, ci este necesară consta- 
tarea judecătorească a îndeplinirii acestora şi pronunţarea reabilitării lui prin 
hotărârea instanţei de judecată“. 

Conform prevederilor alin. (1) al art. 112 din CP al RM, “Dacă persoana 
care a executat pedeapsa penală a dat dovadă de o comportare ireproşabilă, 
la cererea sa, instanţa de judecată poate anula antecedentele penale până la 
expirarea termenelor de stingere a acestora”. 

Procedura de reabilitare judecătorească este pornită doar la cererea per- 
soanei care execută pedeapsa şi nu poate fi inițiată din oficiu sau la cererea 
altor persoane sau instituţii. Pe baza cererii depuse, instanța judecătorească 
competentă verifică existența condiţiilor cerute de lege pentru acordarea rea- 
bilitării şi pronunţă o hotărâre în acest sens. 

Reabilitarea judecătorească prezintă anumite trăsături caracteristice, prin 
care se deosebeşte de celelalte instituţii cu efecte extinctive (amnistia, grație- 
rea, prescripţia): 

a) fiind o cauză care face să înceteze interdicțiile, decăderile şi incapaci- 
tăţile care decurg din condamnare, reabilitarea judecătorească produce 
efecte in personam, numai cu privire la condamnatul care a îndeplinit 
condiţiile legale pentru obținerea dreptului de a fi reabilitat; 

b) reabilitarea judecătorească este indivizibilă, în sensul că ea nu poate fi 
obținută numai pentru o parte dintre condamnările suportate de o per- 
soană. Nu este posibil ca fostul condamnat să fie reabilitat în ce priveşte 
o condamnare şi, în același timp, să rămână nereabilitat în privinţa altor 
condamnări; 





56  C. Bulai, op. cit., p. 628. 

c) reabilitarea judecătorească poate fi obținută pentru orice condamnare. 
Întrucât legea nu face distincţie între faptele grave sau mai puţin grave 
săvârşite de cei care solicită reabilitarea, aceasta poate fi obținută de 
către orice infractor care îndeplineşte condiţiile legale; 

d) reabilitarea judecătorească produce efecte numai pentru viitor”. 


$2. Condiţiile reabilitării judecătorești 


Ca şi în cazul reabilitării de drept, pentru acordarea reabilitării judecăto- 
reşti legea prevede condiţii privind condamnarea, termenele de reabilitare, 
conduita condamnatului etc. Stabilirea condiţiilor pentru acordarea reabili- 
tării reprezintă o garanţie şi pentru condamnat, deoarece, dacă se constată că 
acestea sunt îndeplinite, instanţa nu poate refuza reabilitarea pe motiv că nu ar 
fi oportună“. Conform prevederilor lit. a-e) din alin. (1) al art. 112 din CP al 
RM, condiţiile de acordare a reabilitării judecătoreşti sunt următoarele: 

1. Condamnatul nu a comis o nouă infracțiune. Această condiţie presu- 
pune că, în perioada cât antecedentele penale nu sunt stinse, condamnatul 
să nu fi săvârşit vreo infracțiune. Întrucât legea nu indică expres categoriile 
de infracţiuni care ar împiedica aplicarea reabilitării judecătoreşti, rezultă că 
orice infracțiune, prevăzută de Partea specială a Codului penal, săvârşită de 
către condamnat până la stingerea antecedentelor penale împiedică aplicarea 
reabilitării judecătoreşti”. 

Dacă pentru noua infracțiune s-a pornit urmărirea penală împotriva con- 
damnatului, cererea de reabilitare judecătorească nu este respinsă, dar exami- 
narea ei se suspendă până la soluționarea cauzei noi. 

2. A expirat cel puţin jumătate din termenul prevăzut la alin. (1) şi 2 ale 
art. 111 din CP al RM. Termenul de reabilitare reprezintă intervalul de timp în 
care condamnatul trebuie să demonstreze, prin conduita sa, că s-a îndreptat 
şi că merită să i se acorde reabilitarea. Spre deosebire de reabilitarea de drept, 
pentru care legea prevede termene de reabilitare unice şi fixe, pentru reabili- 
tarea judecătorească sunt prevăzute mai multe termene diferenţiate (intervale 
de timp variabile) în raport cu diferite categorii de condamnări. De exemplu, 
dacă condamnatul a executat pedeapsa de 5 ani de închisoare pentru o in- 





57 A. Boroi, op. cit., p. 346. 
5 V. Dobrinoiu, |. Pascu, 1. Molnar, Gh. Nistoreanu, A. Boroi, V. Lazăr, op. cit., p. 742. 
% Comentariu la Codul penal al Republicii Moldova, p. 263. 

fracțiune gravă, antecedentele penale se vor stinge peste 6 ani după executarea 
efectivă a pedepsei (lit. h) din alin. (1) al art. 111, din CP al RM), iar reabilitarea 
judecătorească poate fi aplicată în acest caz peste 3 ani după executarea efecti- 
vă a pedepsei (lit. b) din alin. (1) al art. 112 din CP al RM). 

3. Condamnatul a avut o comportare ireproşabilă. Reabilitarea judecătoreas- 
că nu poate fi obținută în situaţia în care condamnatul nu dovedeşte că a avut 
tot timpul după executarea pedepsei o comportare ireproşabilă, că a respectat 
întocmai legile şi regulile de convieţuire socială, dovedind astfel că s-a corectat 
şi că merită reintegrarea socială completă şi din punct de vedere juridic. 

Pentru verificarea îndeplinirii acestei condiţii, instanţa trebuie să admi- 
nistreze probe din care să rezulte conduita ireproşabilă a condamnatului la 
locul său de muncă, în societate și în familie, pe toată perioada de la executarea 
pedepsei până la soluţionarea cererii de reabilitare“. 

Condiţia nu este îndeplinită atunci când fostul condamnat a mai săvârşit 
o infracțiune, chiar dacă aceasta a fost amnistiată, ori dacă a fost sancționat 
contravenţional de către instanța de judecată. 

4. Condamnatul a achitat integral despăgubirile civile, la plata cărora a fost 
obligat prin hotărâre judecătorească, precum şi cheltuielile de judecată. În situa- 
ţia în care partea civilă a renunţat benevol la despăgubirile civile, acest fapt nu 
poate fi invocat drept încălcare a condiţiei de neachitare a despăgubirilor civile. 
Totodată, dacă instanța constată că neîndeplinirea condiţiilor de achitare in- 
tegrală a despăgubirilor civile şi a cheltuielilor de judecată nu se datoreşte relei- 
voințe a condamnatului, ea poate admite cererea de reabilitare a acestuia. 

5. Condamnatul își are asigurată existența prin muncă sau prin alte mijloa- 
ce oneste, a atins vârsta de pensionare sau este incapabil de muncă. Deşi aceste 
condiţii pot exista separat, uneori ele sunt cumulate de condamnat. Condiţia 
este necesară pentru că este de neconceput integrarea socială fără încadrarea 
în muncă, fără ca fostul condamnat să-şi aibă asigurată o existență bazată pe 
o muncă prezentă sau trecută. Totodată, atitudinea față de muncă constituie 
unul dintre criteriile de bază în aprecierea corectării, deci constatarea condui- 
tei ireproşabile a celui care solicită reabilitarea. 

Condamnatul are asigurată existenţa prin muncă sau prin alte mijloace 
oneste atunci când are un loc de muncă permanent sau provizoriu, lucrează 
ocazional, sezonier etc. sau are suficiente mijloace de existență sub formă de 
depuneri în bancă, în cazul succesiunii etc. Nu se consideră asigurată existenţa 





6 C. Bulai, op. cit., p. 633. 

prin muncă sau prin alte mijloace oneste a condamnatului în cazul cerşetoriei, 
afacerilor cu droguri, jocurilor de noroc etc.“ 

Constatând că sunt îndeplinite toate condiţiile cerute de lege pentru obți- 
nerea reabilitării, instanţa de judecată nu poate respinge cererea de reabilitare 
pe motiv că infracțiunea pentru care petiționarul fusese condamnat prezintă 
un caracter deosebit de grav ori că reabilitarea condamnatului nu ar fi oportu- 
nă“?. De aceea, îndeplinirea condiţiilor face ca reabilitarea să fie acordată. 

În orice caz, instanţa de judecată are obligaţia să constate îndeplinirea sau 
neîndeplinirea condiţiilor cerute de lege şi, în funcţie de rezultatul constatării, 
să admită sau să respingă cererea de reabilitare. 

Legea prevede că, în caz de respingere a cererii de reabilitare, nu se poate 
face o nouă cerere decât după un an (alin. (3) al art. 112 din CP al RM). Terme- 
nul de un an este calculat de la data emiterii deciziei judecătoreşti de respinge- 
re a cererii de reabilitare. 


$3. Efectele reabilitării judecătorești 


Conform prevederilor alin. (2) al art. 112 din CP al RM, “Reabilitarea ju- 
decătorească anulează toate incapacităţile şi decăderile din drepturi legate 
de antecedentele penale”. 

Decăderile din drepturi pot decurge din hotărârea de condamnare, atunci 
când aceasta cuprinde interzicerea unor drepturi ca pedeapsă complementară, 
iar incapacităţile pot decurge din diferitele dispoziţii cuprinse în legi extrape- 
nale, care interzic foştilor condamnaţi accesul la anumite funcţii sau activități. 

Eventualele decăderi şi incapacităţi provocate în trecut de condamnare se 
sting, iar pe viitor reabilitarea face să nu mai intervină alte decăderi sau in- 
capacități. 

Reabilitarea judecătorească înlătură, de asemenea, antecedentele penale, 
aşa încât condamnarea pentru care s-a obținut reabilitarea nu mai este luată în 
considerație la stabilirea stării de recidivă (art. 34 din CP al RM), iar condam- 
narea la pedeapsa închisorii nu mai constituie un impediment pentru acorda- 
rea suspendării condiţionate a executării pedepsei (art. 90 din CP al RM). 

Reabilitarea produce şi alte efecte juridice privind, de exemplu, recunoaş- 
terea vechimii în muncă sau a drepturilor de pensionar“. 





S1 Comentariu la Codul penal al Republicii Moldova, p. 264. 
%  C. Bulai, op. cit., p. 634. 
6 A. Boroi, op. cit., p. 345. 

Legea prevede însă şi anumite limite ale efectelor reabilitării judecătoreşti. 
Astfel, reabilitarea judecătorească nu operează o repunere în situația de di- 
nainte de condamnare. Întrucât priveşte viitorul şi nu trecutul condamna- 
tului, reabilitarea judecătorească nu dă naştere obligaţiei de reintegrare în 
funcţia din care infractorul a fost eliberat în urma condamnării ori la redarea 
gradului militar pierdut. Toate acestea pot fi însă redobândite de fostul con- 
damnat pe căile obișnuite, fiindcă legea nu-i interzice accesul la ele, ci numai 
redobândirea lor automată ca efect al reabilitării. Condamnatul nu poate avea 
dreptul la rezervarea funcţiei pe care a pierdut-o ca urmare a săvârșirii infrac- 
ţiunii şi a condamnării suportate. 

În fine, reabilitarea judecătorească este mijlocul legal prin care fostul con- 
damnat este deplin integrat, pe plan juridic, în societate“t. Totodată, ca măsură 
de politică penală, reabilitarea urmăreşte să stimuleze efortul de reintegrare 
socială a fostului condamnat, prin repunerea sa în deplinătatea drepturilor 
politice şi social-economice. 


$4. Anularea reabilitării judecătoreşti 


Conform prevederilor alin. (4) al art. 112 din CP al RM, “Anularea rea- 
bilitării judecătorești se efectuează în cazul în care, după acordarea ei, s-a 
descoperit că cel reabilitat a mai avut o condamnare care, dacă ar fi fost 
cunoscută, conducea la respingerea cererii de reabilitare”. Aşadar, cauza 
anulării reabilitării judecătoreşti o constituie existența, la momentul pronun- 
ţării hotărârii de reabilitare, a unei condamnări definitive a petiționarului, 
necunoscută instanței. Această condamnare este intervenită înăuntrul terme- 
nului de reabilitare sau al termenului de suspendare condiționată a executării 
pedepsei (art. 90 din CP al RM) şi descoperită după rămânerea definitivă a 
hotărârii prin care s-a acordat reabilitarea. 

Anularea reabilitării este, în acest caz, obligatorie şi reprezintă sancţiunea 
specifică prevăzută în cadrul reglementării privind reabilitarea judecătoreas- 
că. În acest context, nu trebuie să fie confundată sancţiunea specifică prevă- 
zută de lege (anularea reabilitării) cu anularea reabilitării ca urmare a soluțio- 
nării unui recurs prin care hotărârea judecătorească de reabilitare este anulată 
ca netemeinică sau ilegală. O astfel de situaţie se poate ivi, de exemplu, atunci 





s 1. Cozma, Consideraţii cu privire la natura juridică, condiţiile şi efectele reabilitării || 


RRD nr. 2, 1967, p. 58. 

când instanţa de judecată a cunoscut în momentul judecării cererii de reabi- 
litare că petiţionarul săvârşise în termenul de reabilitare o nouă infracțiune 
(pentru care se află sub urmărire penală sau în curs de judecată) şi, în loc să 
suspende soluţionarea cererii de reabilitare până la judecarea noii infracțiuni, 
a procedat la soluționarea şi admiterea cererii de reabilitare a petiţionarului 
care a fost ulterior condamnat“. 





&  C. Bulai, op. cit., p. 635. 


584 DREPT PENAL. PARTEA GENERALĂ 





Capitolul XXII 


CALIFICAREA INFRACŢIUNII 


Secţiunea |. NOȚIUNEA DE CALIFICARE A INFRACŢIUNII. 
ETAPELE CALIFICĂRII 


Calificarea infracţiunilor constituie una dintre cele mai importante noţiu- 
ni ale ştiinţei dreptului penal. Pe lângă acest fapt însă, ea nu are doar un aspect 
pur teoretic, precum urmărim în cadrul altor instituţii reglementate, ci în 
special unul practic, fiind aplicat pe larg în activitatea organelor de urmărire 
penală şi a instanţelor judecătoreşti. 

Termenul “a califica” vine de la lat. qualis - calitate -, care presupune 
încadrarea unor fapte într-o numită categorie, ținând cont de ele caracterele 
calitative ale acestora. Calificarea juridico-penală constituie un caz special în 
cadrul calificării juridice, când acţiunea sau inacțiunea comisă de o persoană 
poate fi calificată ca delict, contravenţie administrativă, încălcare disciplina- 
ră, infracţiune etc. În cadrul calificării unei infracțiuni una dintre condiţiile 
obligatorii este efectuarea unei trimiteri la norma legii penale. 

Definirea calificării infracțiunilor a obţinut o reglementare legală în Co- 
dul penal al Republicii Moldova din 2002, până la aceasta având un caracter 
pur doctrinar. Astfel, conform prevederilor art. 113 din CP al RM, “se conside- 
ră calificare a infracțiunii determinarea şi constatarea juridică a corespunderii 
exacte între semnele faptei prejudiciabile săvârşite şi semnele componenţei in- 
fracțiunii, prevăzute de norma penală”. 

Ţinând cont de aspectul material al calificării, putem evidenția trei etape 
ale calificării infracțiunilor. 

Prima etapă a acestui procedeu complex este stabilirea faptului comiterii 
infracțiunii, care cuprinde concretizarea următoarelor probleme: comiterea 
acțiunii socialmente periculoase, locul, metodele și motivele comiterii şi altor 
circumstanţe care, în esenţă, constituie obiectul probaţiunii într-o cauză penală, 
precum şi norma penală care reglementează această acțiune. Prima etapă de ca- 
lificare începe prin stabilirea unei norme juridico-penale concrete, care descrie 





1 De menţionat că specialiștii clasifică dierit etapele de calificare: de la șapte până la trei. 


(Vezi: Kypc yzonoenozo npasa, 7. 3. Ilon pen. I. H. BopsenxoBa u B. C. KomuccapoBa, 
Mockaa, 2002, c. 44.) 

componenţa de infracțiune corespunzătoare. În acest context trebuie concretizat 
dacă este în vigoare norma respectivă, adică dacă nu este anulată, modificată. 

După stabilirea faptului comiterii acțiunii sau a inacțiunii prejudiciabi- 
le organul competent (de urmărire penală, instanța de judecată) trebuie să 
constate prezenţa în cadrul faptei comise a componenței de infracțiune şi să o 
adapteze la norma penală, adică să efectueze însăşi calificarea. 

Astfel, conform art. 385 din CPP al RM, la adoptarea sentinţei, instanţa de 
judecată soluţionează o multitudine de chestiuni printre care şi: 

a) dacă a fost comisă fapta, de săvârşirea căreia este învinuit inculpatul; 

b) dacă fapta conţine elementele infracțiunii şi de ce normă penală este 

reglementată ea; 

c) dacă fapta a fost comisă de inculpatul respectiv; 

d) dacă inculpatul este vinovat de comiterea acestei infracțiuni etc. 

A doua etapă a calificării constă în stabilirea corespunderii semnelor faptei 
socialmente periculoase comise cu componenţa de infracțiune reglementată de 
norma indicată. În această etapă are loc identificarea celor patru semne ale com- 
ponenţei de infracţiune: obiectul, latura obiectivă, subiectul şi latura subiectivă. 

A treia etapă a calificării infracţiunii ţine de tragerea concluziei privind 
prezența sau absenţa componenţei de infracțiune în fapta comisă de persoana 
concretă. 

Calificarea unei infracțiuni este un proces prin care se face o evaluare ju- 
ridică, cu trimitere la o normă juridico-penală concretă, care conţine semnele 
unei componenţe de infracțiune. 

În acest fel se ţine cont atât de norma generală, cât şi de cea specială. 

Calificarea infracțiunii presupune deci adaptarea acesteia la norma legii 
penale, care conţine semnele actului comis. Aceasta este, de obicei, norma 
părţii speciale. N. I. Zagorodnikov şi V. F. Kiricenko, autori ai unui manual 
de drept, menţionează în acest sens că “prin calificare se înţelege aplicarea 
prevederilor articolelor Părţii speciale ... ca rezultat al stabilirii corespunderii 
semnelor actului socialmente periculos cu semnele unei infracţiuni concrete, 
reglementate de unul dintre articolele Părții speciale a Codului penal”?. 

Această definiţie a calificării infracţiunii este corectă într-o anumită mă- 
sură, nu însă şi completă, de aceea necesită unele precizări. Articolele Părții 
speciale nu conţin semnele concrete ale infracțiunii, ci componenţa ei, adică 
semnele generale ale infracțiunii de un anumit tip. Or, după cum se va vedea 





2  Dreptpenal. Partea specială, Moscova, 1968, p. 11. 

în cele ce urmează, calificarea infracțiunii nu poate fi efectuată decât prin apli- 
carea majorităţii normelor din Partea generală. 

De obicei, articolele din Partea specială reglementează o infracțiune con- 
sumată, comisă de autor. Însă infracțiunile descoperite şi cunoscute în practi- 
ca organelor de anchetă şi judecătoreşti sunt mult mai complexe, iar tragerea la 
răspundere penală presupune şi cazul infracțiunilor neconsumate (pregătirea 
de infracțiune, tentativa), precum şi participaţia penală. 

Or trebuie ţinut cont şi de faptul că legislaţia penală conţine norme de di- 
ferite genuri, iar unele dintre acestea nici nu presupun descrierea unor semne 
ale infracțiunilor (de exemplu, art. 16 din CP al RM care stabileşte doar cla- 
sificarea infracţiunilor). Alte norme au un caracter definitoriu şi conţin doar 
nişte semne generale ale infracțiunii, cum ar fi prevederile art. 123 din CP al 
RM care conţin noţiunea de “persoană cu funcție de răspundere” etc. 

În acest context trebuie subliniat faptul că la calificarea infracţiunilor tre- 
buie indicate în mod obligatoriu următoarele: 

1) articolul corespunzător (litera, alineatul) al Părţii speciale a Codului 

penal, care reglementează o astfel de infracțiune; 

2) articolul (litera, alineatul) Părţii generale a Codului penal care stipu- 
lează sancţionarea pregătirii, tentativei de comitere a infracțiunii sau 
participaţia, ori care completează şi concretizează norma Părţii speciale 
a Codului penal într-o altă formă. De menţionat faptul că se va face 
trimitere la norma din Partea generală doar în corelaţie cu articolul 
respectiv din Partea specială a Codului penal. 

Ținând cont de scopul stabilit prin calificare, putem spune că nu orice trimi- 

tere la norma legislaţiei penale poate fi examinată ca o calificare de infracțiune. 

În calificarea infracțiunii constituie o problemă şi recunoaşterea aplicării 
sancțiunii sau a eliberării de răspundere penală drept parte constitutivă a ca- 
lificării. 

Calificarea în sine are ca obiect identificarea componenţelor pe baza nor- 
melor juridico-penale, iar problemele privind sancţiunea, răspunderea penală, 
eliberarea de răspundere penală nu ţin de procesul de calificare a infracţiunii. 
În acest context, nu putem fi de acord cu autorii care includ în cadrul proce- 
sului de calificare şi aplicarea sancţiuni, stabilirea sau eliberarea de pedeapsă 
penală în temeiul renunțării benevole la săvârşirea infracțiunii?. Aceasta cu 
atât mai mult, cu cât în cazul renunțării benevole la săvârşirea infracţiunii 
componenţa de infracțiune lipseşte şi nu mai contează faptul dacă este vorba 





3 B.H. KynpaBneB, O6maa meopua keanuBuxauuu npecmynnenuii, MockBa, 1999, c. 11. 

de o infracțiune consumată sau neconsumată. Totuși trebuie subliniat faptul 
că fără de calificare — ca o constatare a existenţei componenței de infracțiune — 
nu poate fi pusă problema răspunderii penale sau, cu atât mai mult, a eliberării 
de răspundere, care ar fi temeiurile acesteia. 

Răspunderea penală şi pedeapsa, precum şi eliberarea de aceasta consti- 
tuie consecinţele, urmările calificării infracţiunii. Calificarea infracțiunii se 
referă la instituţia infracțiunii, iar pedeapsa şi eliberarea de aceasta - la insti- 
tuţia pedepsei. Componenţa de infracțiune constituie unicul temei al răspun- 
derii penale şi nu o parte componentă a acesteia. Calificarea infracţiunii are 
ca principii fundamentale ale dreptului penal principiul individualizării răs- 
punderii şi pedepsei penale şi cel al caracterului personal al răspunderii penale. 
Astfel, drept temei pentru aplicarea răspunderii penale constituie comiterea 
unei fapte care conţine toate semnele componenței de infracțiune prevăzute de 
Codul penal al RM Pentru tragerea la răspundere penală este necesar a se in- 
dica prevederile normei încălcate şi infracțiunea comisă. Tocmai aceasta este 
problema care trebuie soluționată prin intermediul calificării infracţiunii. 

O definiţie a calificării poate fi găsită la A. A. Herzenson, care spune: 
“calificarea constă în stabilirea faptei concrete comise în raport de elementele 
unei sau altei componenţe de infracţiuni prevăzute de legea penală”*. 

Prin instituirea unei definiţii a calificării infracțiunii în art. 113 din CP al 
RM, dar în special în alin. (2) al aceluiaşi articol, însuşi legiuitorul recunoaște 
o categorie a calificării - calificarea legală, în funcţie de care este specificată şi 
cea de-a doua - calificarea doctrinară, numită şi neoficială. 

Astfel, din punctul de vedere al subiectului care efectuează calificarea, se 
poate vorbi de: 

1) calificare legală, adică determinarea şi constatarea juridică a corespun- 
derii exacte dintre semnele faptei prejudiciabile săvârşite şi semnele 
componenţei de infracțiune, prevăzute de norma penală, efectuată de 
organe competente ale statutului, care se diversifică în: 

a) calificare legală efectuată de către organele de urmărire penală; 
b) calificare legală efectuată de instanţa de judecată; 

2) calificare doctrinară, adică o calificare ştiinţifică, ce îşi are originea în 
literatura juridică sau care este efectuată de persoane particulare prin 
manifestarea propriei opinii privind o cauză penală sau alta (în cadrul 
articolelor ştiinţifice). 





4 AA, Tepsenson, Ksanufuxauua npecmynnenuii, Moca, 1947, c. 4. 

Desigur că are caracter oficial şi putere juridică numai calificarea efectua- 
tă de către organele competente, de aceea, în cele ce urmează, ne vom referi 
doar la calificarea legală. 


Secţiunea a II-a. CALIFICAREA INFRACŢIUNILOR ÎN CAZUL 
UNUI CONCURS DE INFRACȚIUNI 


Art. 33 din CP al RM defineşte concursul de infracțiuni. Abordând aceas- 
tă problemă, facem de la început precizarea că nu este în intenţia noastră de a 
defini şi explica noțiunea acestor fenomene, ci doar de a face analiza calificării 
infracțiunilor în astfel de cazuri. 

Este cunoscut că alin. (2) al art. 33 din Codul penal al RM delimitează 
cumulul real de cumulul ideal. Această deosebire pune la bază caracterului 
coraportului dintre actele comise. 

O interdependență mai strânsă, desigur, poate fi urmărită în cazul infrac- 
ţiunilor aflate într-un cumul ideal. În acest caz două sau mai multe infracțiuni 
se comit printr-o singură acţiune a subiectului (sau câteva acţiuni, cu condiţia 
că în cel puţin una dintre ele se conţin semnele ambelor infracțiuni). Infrac- 
ţiunile aflate în cumul ideal conţin un şir de semne comune: același subiect, 
acțiunea (inacţiunea) comisă, ale cărei elemente sunt identice pentru ambele 
infracțiuni, chiar forma de vinovăţie poate fi absolut identică. 

Pentru a vedea problema dacă este vorba de un cumul ideal sau de o in- 
fracțiune unică, în primul rând este necesar a stabili dacă obiectul de atentare 
şi consecinţele survenite sunt reglementate de o singură normă penală sau de 
mai multe. Dacă da, vom fi în prezenţa unei infracțiuni unice, dacă nu — se va 
avea în vedere un cumul ideal. 

În opinia lui V. N. Kudreavţev, nu poate fi vorba de un cumul ideal, ci de o 
infracţiune unică atunci când: 

1) câteva consecinţe prejudiciabile omogene survenite în urma unei fapte 

sunt atribuite unuia şi aceluiaşi obiect; 

2) câteva consecinţe prejudiciabile omogene survenite în urma unei fapte 
sunt atribuite unor obiecte analogice; 

3) prin faptele învinuitului se cauzează o pagubă câtorva obiecte diferite, 
deci care nu sunt analogice, dar care se află într-un coraport de subor- 
donare sau unul dintre ele constituie o parte a celuilalt. Astfel nu va fi 
vorba de cumul dacă o persoană cauzează alteia o serie de leziuni în 
urma cărora victima decedează şi, din contra, dacă leziunile sau un 

omor sunt comise printr-o singură acțiune, dar față de diferite persoa- 
ne, suntem în prezenţa cumulului de infracţiune; 

4) consecinţele survenite intră în complexitatea stabilită de o singură nor- 
mă juridico-penală?. 


Secţiunea a III-a. CALIFICAREA INFRACŢIUNILOR ÎN CAZUL 
CONCURENŢEI NORMELOR PENALE 


Este evidentă situația că aceeaşi lege poate să conţină norme care se supra- 
pun după conţinut, concurând între ele. La prima vedere, s-ar părea că avem 
a face cu o imperfecţiune a acesteia, acest fapt însă ne vorbeşte despre o me- 
todă specifică a tehnicii legislative de a abstractiza şi diferenția normele, de a 
le generaliza sau, dimpotrivă, a le concretiza. În cadrul ştiinţei, dar şi al legii 
penale, această situație este definită drept concurenţă a legii penale. 

A. Herzenson defineşte, de exemplu, concurenţa normelor ca pe existența 
a două sau mai multe legi penale, ce conţin în egală măsură pedepsirea unei 
acțiuni concretes. 

Concurența normelor penale presupune săvârşirea de către o persoană sau 
un grup de persoane a unei fapte prejudiciabile cuprinse în întregime în dispo- 
ziţiile a două sau mai multe norme penale şi constituind o singură infracțiune 
(art. 115 din CP al RM). Stabilind definiţia, legiuitorul indică următoarele 
caractere specifice ale concurenţei normelor penale: 

1) unicitatea subiectului comiterii infracțiunii, cu specificarea că subiectul 
poate fi unul singular (ca ex. în cazul unei persoane cu funcţie de răs- 
pundere), sau un grup de persoane, dar care acţionează în comun; 

2) unicitatea faptei prejudiciabile comise; 

3) reglementarea acestei fapte de două sau multe norme penale; 

4) fapta constituie prin calificare o singură infracțiune. 

Pot fi evidenţiate câteva forme ale concurenţei normelor. Astfel, teoria 
dreptului penal nu dă o clasificare unică a formelor concurenţei. Unii auto- 
ri indică în acest sens chiar mai multe forme: concurența normelor generale 
şi speciale, a normelor speciale, generale şi locale, a normelor în funcție de 
timpul elaborării şi adoptării, a normelor legislaţiei interne şi celei cu caracter 





5 V. N. Cudreavţev, O6waz meopua keanufuxauuu npecmynnenuii, MockBa, 1999, 


c. 248-249. 


5 A. A.Tepnenson, Kearufuxauua npecmynnenuii, MockBa, 1947, c. 21. 

internațional etc.” Neacceptând această poziţie, V. Kurinov consideră că marea 
majoritate a formelor de concurență enumerate mai sus caracterizează legea 
penală după aspectul aplicabilităţii legii în timp şi spaţiu, stabilind în acest 
sens o clasificare bipartită: în concurența normelor generale şi concurența nor- 
melor speciale. 

Unii autori recunosc, în general, o singură concurenţă a normelor juridi- 
co-penale - concurența normelor generale cu cele speciale, considerând că în 
cadrul normelor speciale concurenţa are loc conform principiului dialecticii 
a generalului și specialului, una dintre normele speciale preluând calitatea de 
normă generală în raport cu cealaltă specială, mai concretă”. 

Ţinând cont de prevederile art. 115-118 din Codul penal al RM, delimităm 
trei tipuri de concurenţă a normelor: 

1) concurenţa dintre normele generale şi cele speciale; 

2) concurenţa dintre două norme speciale; 

3) concurenţa dintre o parte şi un întreg. 

Prima formă de concurenţă, reglementată de art. 116 din Codul penal 
al Republicii Moldova este caracterizată de situația când o normă (numită 
generală) prevede două şi mai multe fapte prejudiciabile, iar cealaltă (specia- 
lă) - cazuri particulare din acest număr de fapte. De exemplu, în cazul când o 
persoană cu funcţie de răspundere comite un fals în acte publice, infracțiune 
prevăzută de art. 332 din CP al RM, ea comite concomitent şi infracțiunea pre- 
văzută de art. 327 din CP al RM (abuz de putere sau abuz de serviciu). Având 
în vedere faptul că abuzul de serviciu constituie o normă generală în raport cu 
falsul în actele publice, la calificare urmează a fi aplicat doar art. 332 din CP al 
RM, care în cazul respectiv constituie normă specială. 

Potrivit alin. (2) alart. 116 din CP al RM, în cazul concurenței dintre nor- 
ma generală şi cea specială se aplică numai norma specială. 

Cel de al doilea tip de concurenţă a normelor îl constituie concurența 
dintre două norme speciale. Potrivit art. 117 din CP al RM, concurenţa dintre 
două norme speciale are următoarele varietăţi: 

a) Concurența componenţei de infracțiune cu circumstanțe atenuante cu 

cea comisă cu circumstanțe agravante. În acest caz, la calificare urmea- 
ză a fi aplicată norma care stabileşte răspunderea pentru componența 





V. N. Malcov, Coeokynnocmo npecmynnenuii, Kasanb, 1974, c. 182-193. 
B. A. KypunoB, Hayunbte ocnogvi keanuBuxauuu npecmynnenuii, MockBa, 1976, c. 175. 


Kypc yeonoenozo npasa, Tom 3. OcoGennaa uacrb. Ilom pen. [. H. bopsenkoBa u B. C. 
KomuccapoBa, MockBa, 2002. 

de infracţiune cu circumstanţe atenuante. De pildă, în cazul comiterii 
unui omor comis asupra a două sau mai multe persoane, asupra soțului, 
soției sau a unei rude apropiate, sau, cu bună ştiinţă, asupra unei femei 
gravide (lit. a), b), c) din alin. (3) al art. 145 din CP al RM), săvârşit însă 
în stare de afect, fapta urmează a fi calificată integral conform art. 146 
din CP al Republicii Moldova ca omor săvârşit în stare de afect. 

b) Concurența dintre două componenţe de infracțiuni cu circumstanțe 
atenuante. În astfel de cazuri la calificare urmează a fi aplicată norma 
care stabileşte pedeapsa cea mai blândă. 

c) Concurența dintre două componenţe de infracțiuni cu circumstanțe 
agravante. În asemenea cazuri la calificare urmează a fi aplicată norma 
care stabileşte pedeapsa cea mai aspră. De exemplu, în cazul comiterii 
unui accident rutier care s-a soldat cu o vătămare medie a integrităţii 
corporale sau a sănătăţii (alin. (1) al art. 264 din CP al RM), cu vătămare 
gravă a integrităţii corporale sau a sănătăţii (alin. (3) al art. 264 din CP 
al RM) sau cu decesul a două sau mai multe persoane, fapta în întregi- 
me urmează a fi calificată doar în temeiul alin. (5) al art. 264 din CP al 
RM, fără de trimiterea suplimentară la alin. (1) sau (3) ale art. 264 din 
CPalRM. 

Cel de al treilea tip de concurență îl constituie concurența dintre o parte şi 
un întreg. Potrivit art. 118 din CP al RM, concurenţa dintre o parte şi un întreg 
presupune existenţa a două sau mai multe norme penale, una dintre ele cuprin- 
zând fapta prejudiciabilă în întregime, iar celelalte, numai unele părți ale ei. 

Calificarea infracțiunilor în cazul concurenţei dintre o parte şi un întreg 
se efectuează numai pe baza normei ce cuprinde în întregime toate semnele 
faptei prejudiciabile săvârşite. 

Aceasta rezultă evident dintr-un postulat de bază al dreptului, în temeiul 
căruia: Fiecare este obligat să poartă răspundere deplină pentru acțiunile sale 
ilegale. În legislaţia procesuală acest principiu şi-a găsit reflectare în articolul 
care cere descoperirea deplină a infracțiunilor și depistarea tuturor persoane- 
lor vinovate, pentru ca fiecare persoană ce a comis o infracțiune să fie supusă 
răspunderii şi pedepsei penale. 

În cazul concurenţei dintre o parte şi un întreg, concurența poate avea loc 
după semnele obiectului, subiectului, laturii obiective şi laturii subiective. 

După obiectul infracţiunii, de exemplu, pot concura infracțiuni cum ar fi 
lipsirea de viaţă din imprudenţă (art. 149 din CP al RM) şi încălcarea regulilor 
de circulaţie sau de exploatare a mijloacelor de transport de către persoana care 
conduce mijlocul de transport ce a provocat decesul unei persoane (art. 264, 

alin. (3), din CP al RM). În acest caz norma prevăzută de alin. (3) al art. 264 
din CP al RM constituie norma ce prevede un volum mai deplin al obiectului 
atentărilor infracționale. 

Concurența după latura obiectivă prevede cazurile când se atentează la 
unul şi acelaşi obiect. Tipurile de bază ale concurenţei după latura obiectivă se 
reduc la următoarele cazuri: 

a) acţiunile prevăzute de una dintre norme constituie doar o parte dintre 
acţiunile prevăzute de altă normă, de exemplu acţiunile cinice din ca- 
drul huliganismului pot fi doar o parte a laturii obiective a violului; 

b) consecinţele prejudiciabile prevăzute de o normă sunt o parte a conse- 
cinţelor prejudiciabile prevăzute de altă normă, de exemplu sustragerea 
săvârşită prin furt poate fi doar un episod al sustragerii săvârşite în 
proporţii deosebit de mari. 

Concurența după latura subiectivă, deşi admisă de teoria dreptului pe- 
nal, practic nu poate să existe. Potrivit opiniei lui V. Kudreavţev, concurența 
după formele vinovăţiei nu poate exista deoarece nici una dintre ele nu inclu- 
de o altă formă. Între ele acestea exista doar semne necoincidente, de exemplu 
dacă persoana “admite”, atunci ea “nu dorește”; dacă “nu-şi dă seama”, atunci 
se exclud celelalte semne ale vinovăţiei, cu excepţia neglijenţei. 

Concurența după subiectul infracțiunii este posibilă doar între o normă 
generală şi una specială. În acest sens putem exemplifica prin lăsarea în pri- 
mejdie (art. 163 din CP al RM) şi neacordarea de ajutor unui bolnav (art. 162 
din CP al RM) sau prin coruperea pasivă (alin. (1) al art. 324 din CP al RM) şi 
coruperea pasivă săvârşită de o persoană cu înaltă funcție de răspundere. 

Rezumând cele expuse mai sus, menţionăm că în cazul concurenţei a 
două sau mai multe norme urmează a fi aplicată norma care este mai com- 
plexă, mai amplă după conţinutul şi volumul său, care prevede un volum mai 
mare de semne ale faptei prejudiciabile şi care, afară de fapta respectivă, se 
răsfrânge asupra unui număr cât mai mic de alte modalităţi ale aceleiași cate- 
gorii de infracțiuni. 

$4. Efectele ani stiei cica cca catea do baăăoceă de dace a dea decabao d 559 
Secțiunea a III-a: GRAŢIEREA, escala daia asi ed aeidaaeei 562 
ŞI. Noţiune, natură juridică şi caractere... eneaneaneaneananeneeneaneaaeanee 562 
$2. Obiectul'Grațierili se s:e, e caaanat capta capatul otite gaara da 0 aaa aliata 564 
$3. Tipurile: STațierii: snoesassepateaotauaesoăe teii datată dea bata aa aaa ata d 565 





$4. Efectele graţierii 


Secţiunea a IV-a. ÎMPĂCAREA „cena nenea eeeaa aaa aaa aaa 569 
$1. Noţiune şi caracterizare.;.;ssciesescinauincanaeăaseaeăiateănnaae dese ăeănneaaeă ese naienăuă 569 
$2. Condiţiile îi păcării.ensecoe insane naos anca iară doeeneaaărăanaaaa 570 
$3. Efecteleiînipăcării;s-ssicsaăazaăagcsaaiaa acacia a 572 

Secțiunea a V-a. ANTECEDENTELE PENALE... eneneneeneeene nene nana eee nenea cana 573 
$1;,Noţiune:și caracterizare: se sciesa ci saibe deea apogeu ocna asedia decbaă sageti uan dă 573 
$2. Stingerea antecedentelor penale.........<nncenuuesoenacaaasoanaeaseesoencenenaeaaananaeaaessaneeaa 574 

Secțiunea a VI-a. REABILITAREA JUDECĂTOREASCĂ... nenea aaa 578 
ȘI. NOţiline:ȘI caracterizare sieiciciesi east giaitaa aan seat idei 578 
$2. Condiţiile reabilitării judecătoreşti ........ne nene nnneneeneeneaneanea canoane 579 
$3. Efectele reabilitării jadecătoreşti;.;.:i.scccăsaă soia sasea cănd iaaa aaa 581 
$4. Anularea reabilitării judecătorești.........cenaenaenaeeneneneeneeneeneeaeeneenneeneeneeaneeneeneeae 582 

Capitolul XXII. CALIFICAREA INFRACŢIUNII... eee eeaneeea eee enaneea e neneae 584 


Secţiunea I. NOŢIUNEA DE CALIFICARE A INFRACŢIUNII. 
ETAPELE: CALIFICĂRII. sn aagadadanga n a a 584 


Secțiunea a II-a. CALIFICAREA INFRACŢIUNILOR ÎN CAZUL 
UNUI CONCURS DE INFRACŢIUNI... nenea nene nenea eee nenea caen 588 


Secțiunea a III-a. CALIFICAREA INFRACŢIUNILOR ÎN CAZUL 
CONCURENŢEI NORMELOR PENALE ... eee neeeneene nene 589 


BIBLIOGRAEŢE cica oala a ta dată ca faca acad dt a a a tii 593 


621 





ÎN COLECȚIA CARTIER JURIDIC AU APĂRUT: 


Gheorghe AVORNIC — Teoria generală a dreptului 
Codul de procedură civilă (Varianta română şi cea rusă) 
Codul de procedură penală (Varianta română și cea rusă) 
Codul muncii (Varianta română şi cea rusă) 
Anatol EREMIA, Viorica RĂILEANU — Nomenclatorul localităţilor din Republica Moldova 
Valeriu ZUBCO, Anastasia PASCARI, Gheorghe CREŢU — Contenciosul administrativ 


Igor DOLEA, lurie SEDLEŢCHI, Dumitru ROMAN, Tatiana VIZDOAGĂ, Raisa BOTEZATU, 
Valeria ȘTERBEŢ — Comentariu al Codului de procedură penală 


A. BARBĂNEAGRĂ, N. URSU, G. GURSCHI, T. POPOVICI, V. HOLBAN — Comentariu al 
Codului penal al Republicii Moldova 


Sergiu FURDUI — Drept contravenţional 
Sergiu BAIEȘ, Nicolae ROŞCA — Drept civil. Partea generală. Persoana fizică. Persoana juridică 


Sergiu BRÂNZĂ, Vitalie STATI, Xenofon ULIANOVSCHI, lon ŢURCANU — Drept penal. 
Partea specială 


Gheorghe CHIBAC, Aurel BĂIEȘU, Alexandru ROTARI, Oleg EFRIM — Drept civil. 
Contracte speciale 


Igor DOLEA, lurie SEDLEȚCHI, Dumitru ROMAN, Tatiana VIZDOAGĂ — Drept procesual penal 


ÎN COLECȚIA CARTIER POLIVALENT AU APĂRUT: 


Nicolas HENRY — Administraţie publică și afaceri publice 
Jean PIAGET — Reprezentarea lumii la copil 
Leonte IVANOV — Imaginea rusului și a Rusiei în literatura română. 1840-1948 
Robert MUCHEMBLED — Societatea rafinată 
Guy PETITDEMANGE — Filozofi și filozofii ale secolului al XX-lea 
Herbert A. SIMON, Victor A. THOMPSON, Donald W. SMITHBURG — Administrația publică 
Ch. E. LINDBLOM, E. ]. WOODHOUSE — Elaborarea politicilor 
Chester |. BARNARD — Funcţiile executivului 
Coranul 


Elena PLOȘNIȚĂ — Protejarea patrimoniului cultural în Basarabia 

ÎN COLECȚIA CARTIER ENCICLOPEDIC AU APĂRUT: 


Dicţionar enciclopedic Junior 
DEI Junior 
Dicţionar enciclopedic, ediţia a V-a 
Dicţionar enciclopedic ilustrat (DEI) 
Dicţionar român-englez 
Dicţionar Statele lumii — 2004 
Dicţionar englez-român 
Dicţionar explicativ școlar 
Dicţionar. Cincizeci de portrete biblice 
Dicţionar român-rus (39 000 de cuvinte) 
Dicţionar de simboluri literare 


Mioara AVRAM — Cuvintele limbii române 
între corect şi incorect 


ÎN COLECȚIA CARTIER ISTORIC AU APĂRUT: 


Michelina TENACE — Creștinismul bizantin 
Michel PASTOUREAU — O istorie simbolică a Evului Mediu occidental 


Robert MUCHEMBLED — Pătimiri ale femeilor 
în vremea reginei Margot (1553-1615) 


Robert MUCHEMBLED — O istorie a diavolului 
Michel BEAUD — Istoria capitalismului de la 1500 pînă la 2000 


Anton CARAGEA — Pagini de istorie ascunsă. 
Afaceri celebre, personalități controversate, morți misterioase 


Alfred-Louis de PREMARE — Originile islamului. 
Între scriitură şi istorie 


Jean FLORI — Război sfint, jihad, cruciadă. 
Violenţă și religie în creștinism și islam 
Chantal DELSOL, Michel MASLOWSKI, Joanna NOWICKI — 
Mituri şi simboluri politice în Europa Centrală 


Alain DEMURGER — Cavalerii lui Christos. 
Ordinele religios-militare în Evul Mediu (sec. al XI-lea-al XVI-lea) 


Mario TURCHETTI — Tirania şi tiranicidul. Forme ale opresiunii 
şi dreptul la rezistenţă din Antichitate pînă în zilele noastre 

Alain GUERREAU — Viitorul unui trecut incert 
(Ce fel de istorie a Evului Mediu în secolul al XXI-lea?) 


Michel WINOCK — Vocile libertăţii 
(Scriitori angajaţi din secolul al XIX-lea) 


Michel WINOCK — Secolul intelectualilor 
lulian FRUNTAȘU — O istorie etnopolitică a Basarabiei (1812-2002) 
N. GEORGESCU — Moartea antumă a lui Eminescu (1883-1889) 
Eric HOBSBAWM — Era revoluţiei (1789-1848) 
Eric HOBSBAWM — Era capitalului (1848-1875) 
Eric HOBSBAWM — Era imperiului (1875-1914) 
Eric HOBSBAWM — Era extremelor (1914-1991) 
Barry BUZAN — Popoarele, statele și teama 
JM. GAILLARD, A.ROWLEY — Istoria continentului european 


(De la 1850 pină la sfîrșitul secolului al XX-lea) 


ÎN CURÎND: 


Tudorel ILIE — Winston Churchill. Momente care au schimbat lumea 


Adrian Gabriel LEPĂDATU — Scurtă istorie a mișcării legionare 


ÎN COLECȚIA CARTIER CLUB AU APĂRUT: 


Louis-Thomas PELLETIER — M-am însurat cu o păpușă gonflabilă 


Tony HAWKS — Tenis cu moldoveni 

